
पवित्तर क्कुरान दा डोगरी अनुवाद 
मौलाना वहीदुद्दीन खाँ 
हंदे 
“तज्कीसल कुरआन 
गी अधार बनाइये कीता गेदा ऐ। 


भूमका 


क्कुरान मजीद अल्लाह पासेआ अवतरत कोती गेदी आखरी असमानी 
कताब ऐ, जेहूड़ी कुल्ल लुकाई आस्तै उतारी गेदी ऐ। एह्दे च अल्लाह दी 
सर्वोपरि सत्ता ते बड़ेआई दा बखान मिलदा ऐ ते कन्नै गै मनुक्खै दे इस संसारै 
च औने दा उद्देश स्पश्ट कोता गेदा ऐ। इस च जीवन बतीत करने दी ओह्‌ राहू 
सुझाई गेदी ऐ जेहदे पर चलियै माहनू इस लोक ते परलोक गी सफलतापूर्वक 
सधारी सकदा ऐ। 


डोगरी जम्मू प्रदेश च सारें 'शा मती बोली जाने आह्ली भाशा ऐ, बल्के 
दना-मात्तर दे हेर-फेर कन्नै एह साढ़े गुआंढी मुलख पाकिस्तान दे केई अलाकें 
च बी बोली जंदी ऐ। इसदी महत्ता गी स्वीकारदे होई केंदरी सरकारै नै इसी 
अठमें शड्यूल च शामल करी गौरव प्रदान कोता ऐ ते साहित्य अकादमी दे 
उच्च अधिकारियें बी डोगरी दी होंद गी पनछानदे होई डोगरी विभाग गी स्थापत 
करियै इसी तेजी कन्नै बरोस पाने दे अवसर प्रदान कौते न। राज्य सरकार नै 
विश्वविद्यालय, कालेजें ते स्कूली सतह पर डोगरी भाशा गी पढ़ाने दा सरिस्ता 
करियै तरक्की दी बत्त पद्धरी कीती ऐ। 


अज्जै थमां तकरीबन दो सौ साल पैह्लें (सन्‌ 788 ई० च) पवित्तर 
इंजील (बाईबल) दा डोगरी च अनुवाद होई चुके दा ऐ। लेकन एह बड़े चबातै 
दी गल्ल ऐ जे पाक कुरान दा अजें तगर डोगरी भाशा च अनुवाद द्विश्टीगोचर 
नेई हुंदा। “शाहे हमदान सोसाइटी' इक धार्मिक, समाजक ते शैक्षिक संस्था ऐ। 
इस संस्था नै समें दी जरूरत गी पनछानदे होई प्राथमिकता दे तौरै पर एह 
उत्कृश्ट कम्म अपने जिम्मे लैता ऐ। 'तज्कीरुल कुरआन' दे डोगरी अनुवाद 
सरबंधी पवित्तर कम्मै गी करने दा सुभाग अजरा चौधरी होरें गी प्राप्त होआ 
ऐ। अल्लाह-ताआला अग्गें दुआ5 ऐ जे ओह्‌ साढ़ी इस कोशश गी सफलता 
प्रदान करै। 


आमीन। 


क्कुरान अल्लाह दी तरफा नाज़ल कीती गेदी, ते अल्लाह पासेआ निमंत्रण 
देने आहली इक पवित्तर कताब ऐ। अल्लाह ताआला नै अपने इक प्यारे बंदे 
गी पैगंबर बनाइयै सतमीं सदी ईसवी दी पैहूली तिहाई च इक खास कौमै चा 
अपना नुमांइदा चुनेआ ते उसी अपने पैगाम पजाइयै पैगंबरी (अल्लाह दा पैगाम 
पजाने दा कम्म) आस्तै नियुक्त कीता। इस पैगंबर नै अपने आले-दुआले दे 
म्हौल थमां इस पाक कम्मै दी शुरुआत कीती ते इस चालली क़ुरान दा थोढ़ा- 
थोढ़ा हिस्सा जरूरतै मताबक उंदे पर नाजल हुंदा रेहा। इत्थूं तगर जे त्रेइयें 
(23) साल्लें तोड़ी पैगंबर (सल्ल०) पर क्कुरान नाजल होने दा सिलसला 
मतवातर जारी रेहा ते कन्नै गै लोकें गी दीने इस्लाम आहूली बक्खी सादूदा 
देने दा कम्म बी। 


क्कुरान गी की तुआरेआ गेआ ? इस सुआलै दा जवाब इंयां दित्ता जाई 
सकदा ऐ, जे मनुक्खै बारै खुदा दी केह मंशा ऐ ? इस गल्लै गी जाहर करी 
दित्ता जा। आदमी गी खुदा नै चिरस्थाई रचना दी स्हीयत कन्नै पैदा कीते दा 
ऐ। बर्तमान संसारै च पजाह जां सौ साल गजारियै उसी आखरत (परलोक) 
दी दुनिया च दाखल करी दित्ता जंदा ऐ, जित्थें उसी स्थाई तौरै पर रौहना ऐ। 
बर्तमान संसार कर्म करने दा थाहर ऐ ते परलोक ओहदे अनुसार फल पाने 
दा। बर्तमान जिंदगी च मनुक्ख जनेह्‌ कर्म करग, उस्सै दा फल (नतीजा) ओह्‌ 
अपनी भावी जिंदगी (आखरत) च प्राप्त करग। कोई अपने नेक कमें दे 
फलसरूप म्हेशां आस्तै सुरगै (जन्नत) च जाहग ते कोई अपने बुरे कमें दी 
बदौलत सदा आस्तै नरकै (जहन्नम) च। इस संगीन (घोर) मसले थमां सोहे 
(खबरदार) करने आस्तै कुरान नाज़ल कीता गेआ। तां जे ओह माहनू गी 
अगली जिंदगी च पेश औने आहले बुरे नतीजे (अंजाम) थमां बचने आस्तै 
ते बर्तमान जिंदगी च केह किश करना लोड्चदा ते इसी किंयां करी गजारना 
चाही दा तफसील च दस्सी सकै। 


अल्लाह नै मनुक्खी रचना च बुद्धी ते बवेक गी इक बशेश (चेचा) 
मकाम दित्ते दा ऐ, जेहदी ओह्‌ माहनू थमां (तबक्को) उमेद बी करदा ऐ। फ्ही 

उसने (अल्लाह नै) आलै-दुआलै नजरी औने आहली प्रकृति राहे प्रदर्शत 
करियै मनुक्खे आस्तै इक उदाहरण प्रस्तुत कीते दा ऐ, जदूं के एह सब किश 
खमोशी कन्नै अपने आप घटत होंदा रौंहदा ऐ। मनुक्ख कुदरती तौरै पर भावें 
ते बचारें कन्नै बज्झे दा ऐ, ओह्‌ जे किश मसूसदा ऐ, उस्सै चालली प्रगट करदा 
ऐ। कुरान इस करी उतारेआ गेआ जे फितरत (सुआतम) ते कुदरत दे मझाटै 
जे किश बी खमोश जबान च मजूद ऐ उसी शब्दें राहें जाहर करी देऐ तां जे 
कुसै आस्तै बी समझनां मुश्कल नेई र'वै। सुआतम ते कुदरत जेकर मनुक्खै दी 
खमोश रैहनमा5 (पथ-प्रर्दशक) ऐ तां कुरान इक शाब्दिक (लिखत) रैहनमा5। 


क्कुरान इक ऐसे पैगंबर पर नाज़ल कीता गेआ जेहड़ा गलबे (वर्चस्व) 
आहूला पैगंबर हा। पैहले नबी सिर्फ लोकें गी खुदा दे रस्ते पर चलने दी 
नसीहत करदे हे ते उंदा उद्देश उसलै पूरा होई जंदा हा जदूं ओह्‌ अपनी कौमै 
गी स्पश्ट तौरै पर अल्लाह दी मरजी बारै अगाह्‌ करी दिंदे हे। उनें अपनी कौम 
कन्तै उंदी जबान च कलाम कीता, पर माहनू नै अपनी अजादी दा नजैज फायदा 
लैंदे होई उंदा आकखा नेई मन्नेआ। इं'यां पिछले जमाने च खुदा दी मरजी गी 
ब्यहारक तौरै पर सार्थक रूपै च नेई अपनाया गेआ। आखरी नबी मुहम्मद 
(सल्ल०) गी अल्लाह नै लोकें पर गलबा प्रदान कीता अर्थात्‌ उंदे आस्तै 
फैसला करी दित्ता गेआ जे उंदा मिशन सिर्फ पैगाम पजाई देने तगर गै सीमत 
नेई होग, बल्के खुदा दी चेची सहायता कन्नै उसी चरितार्थ कीता जाहग। इस 
खुदाई फैसले दा नतीजा एह निकलेआ जे इस दीन दे हक्कै च सदा आस्तै 
इक अतिरिक्त सहायक उपलब्ध होई गेआ। जानि के उपरोक्त वर्णत सरिस्ते 
दे अलावा इंसानी जिंदगी च खुदा दी मरजी दा सपूर्ण दखल । 


बीते जमाने च अल्लाह नै जिनन्ने बी पैगंबर भेजे, ओह्‌ सब्भै उयै पैगाम 
लेइयै आए जेहड़ा मुहम्मद (सल्ल०) गी देइयै भेजेआ गेआ हा। पर पिछले 
पैगंबरें कन्नै अमूमन ऐसा होआ जे उंदे पैगाम गी लोके नेई स्वीकारेआ। एहदा 
मुक्ख कारण एह हा जे ओह्‌ (लोक) इसगी अपनी निजी जिंदगी दियें 
आराइशें दे बरुद्ध समझदे हे। उनेंगी एह अंदेशा हा जेकर उनें खुदा दे (सच्चे) 
दीन गी अपनाई लैता तां उंदी संसारक जिंदगी नीरस होई जाहग। कुरान इस 
अंदेशे दा खंडन करदा ऐ। क्कुरान दे जरिए अल्लाह नै अपनी चेची इमदाद राहें 
इसी दावत (निमंत्रण) थमां शुरू करियै यथार्थ प्रक्रिया तक्क पजाया ते ओहदे 

परिणाम गी परतक्ख करी दस्सेआ। इंयां खुदाई दीन दा इक अटल इतेहास बजूद 
च आई गेआ। हुन कियामत तगर लोक इसी इतेहासक रूपै च दिक्खी सकदे 
न जे खुदा दे सच्चे दीन गी अपनाने दे फलसरूप जमीनी ते असमानी सारियां 
बरकतां कियां करी हासल हुंदियां न। 


फ्ही इस्सै दे जरिए कुरान दी हफाजत दा स्थाई प्रबंध बी करी दित्ता गेआ। 
इक बड़े बड्डे अलाके पर इस्लामी शासन ते उत्थूं दी (इस्लामी) सभ्यता ते 
संस्कृति इस गल्लै दा प्रमाण बनी गेई जे क्कुरान गी ऐसा सुरक्खत म्हौल 
उपलब्ध कराया जा, जित्थें ओहदे च कोई बी कुसै चालली दा फेर-बदल नेई 
करी सकै। एह इक इतेहासक सचाई ऐ जे मुसलमानें दा वर्चस्व तकरीबन डेढ़ 
ज्हार साल्लें थमां कुरान दा राक्खा बने दा ऐ। 


सचाई एह्‌ ऐ जे कुरान अल्लाह दियें नेमतें दा इक स्थाई खजाना ऐ। 
क्कुरान खुदा कन्नै परिचे करांदा ऐ। क्ुरान खुदा ते बंदे दी मलाटी करांदा ऐ। 
पर किश लोकें अपने ख्याली बचारें करी कुरान गी इक ऐसी कताब मिथी 
लैते दा ऐ, जेहदी रककड़ धरती पर रूह आस्तै कोई खुराक (गिजा) नेई जां 
फ्ही कुसै शायरी कलाम आहला लेखा कोई शाब्दिक जखीरा ऐ जेहदे कोला 
हर आदमी सिर्फ जैहनी सकून गै हासल करी सकदा ऐ। 


कुरान इक बचारने जोग कताब ऐ ते नेहियें कताबें च म्हेशां इक कोला 
मते अर्थे दी गंजैश होंदी ऐ। इस करी कुरान दे असली अर्थ गी समझने आस्तै 
पाठक दी सोच दा दायरा कुशादा (खु'ल्ला) होना अतत जरूरी ऐ। जेकर पाठक 
दी सोच संकीर्ण होग तां ओह्‌ कुरान पढ़ियै बी अपनी सोच गी गै महत्ता देहग। 


''किश लोक ऐसे न जेहड़े अल्लाह दे सिवा दूये गी उसदे बरोबर समझदे 
न ते उंदे कन्‍ने ऐसा हिरख करदे न जनेहा हिरख अल्लाह कन्‍ने करना 
लोड़चदा। हालांके ईमान आहले सारे 'शा ज्यादा हिरख अल्लाह कनै करदे 
न।'' (सूरह-बकरहः 65) 


उपरोक्त आयत गी पढ़िये बक्ख-बक्ख तबीयत ते शौक दे लोक अपने- 

अपने तरीके कन्तै अर्थ कड्ढन लग्गी पौंदे न। जेहड़ा खु'ल्ले दमाग कन्नै इसी 

पढ़ग ओह्‌ इस आयत गी पढ़िये इसदे मूल भाव (रूह) गी समझग। उसी 

इस तत्थै गी समझदे दना चिर नेई लग्गग। माहनू गी सारें 'शा ज्यादा हिरख 

अल्लाह कनन्‍ने करना चाही दा ऐ। दुनियां दी कोई बी शै5 अल्लाह दे सतुल्ल 
नेईं ऐ ते नां गै ओहदी बरोबरी करी सकदी ऐ। इस करी कुसै दूए गी खुदा 
दी निसबत ज्यादा हिरख करना इक बड़ा बड्डा अपराध ऐ। 


कुरान दी रूह गी समझने दी शर्त एह ऐ जे आदमी इसी खु'ल्ले दमाग 
कन्तै पढ़े। ते जेहड़ा इस दे गूढ़ तत्त तगर पुज्जना चाह, उसी इक होर शर्त 
दा सामना करना पौग जे उसी उस रस्ते दा राही बनना पौग, जेहदे पर कुरान 
उसी चलाना चाहंदा ऐ। कुरान जिंदगी दी रैहूनमाई करने आहूली इक ब्यहारक 
कताब ऐ ते इसदे गूढ़ तत्त तगर पुजना तां गै मुमकन होई सकदा ऐ जे मनुक्ख 
बास्तवक रूपै च उनें गैह्राइयें च उतरे जेहदे बारै कुरान च उपदेश दित्ता गेदा 
ऐ। 


एह कोई समाजक जां राजनैतक कार्य नेई हैन, बल्के पूरी चालली 
व्यक्तिगत कर्म न। एहदे अंतर्गत माहनू गी खुद अपने आतम दे समक्ष खड़ोना 
पौंदा ऐ नां के कुसै बाहरी चीजै दे। कुरान मूजब माहनू गी जाहरी सतह पर 
नेई बल्के गैबी (परोक्ष) सतह पर जीना लोड्चदा। इस संदर्भ च जिनें औकखें 
बारै कुरान च नशानदेही कीती गेदी ऐ उनेंगी ओह माहनू किंयां समझी सकदा 
ऐ जेहड़ा उंदा जानकार गै नेई। कुरान दा फरमान ऐ जे मनुक्खै गी सिर्फ 
अल्लाह थमां डरना ते सारें 'शा ज्यादा हिरख उस्सै कन्नै करना चाही दा ऐ। 
पर जिस दा दिल अल्लाह दी याद च कदे तड़फेआ गै नेई ते नां गै ओहदे 
खौफ (डर) करी ओहदे कदें सरकंडे उन्भरे, उसी केह भाखा जे अल्लाह 
कन्नै म्हब्बत करना ते ओहदे कोला डरना केह्‌ हुंदा ऐ। 

क्कुरान दा गलाना ऐ जे मनुक्खै गी संसारक धंदें ते उलझनें थमां उप्पर 
उट्ठियै खुदाई मिशन कन्नै इस चालली जुड़ी जाना चाही दा ऐ जे उसी अपनी 
हस्ती तुच्छ लग्गन लगी प'वै। 

ओह्‌ इंसान जेहड़ा खुदाई नेमतें (उपहारे) दा चौरै पैहर इस्तेमाल ते करदा 
ऐ पर इनें मेहरबानियें दा शुकर अदा5 करने बारै ओहदा ध्यान गै नेई जंदा। 
कुरान दा हुकम ऐ जे माहनू गी जहन्नम दी अग्गी थमां बचने ते जन्नत हासल 
करने दे जतन च म्हेशां प्रयासरत रौहना चाही दा ऐ। 


ओह्‌ मनुक्ख जेहड़ा अपनी बर्तमान जिंदगी च इस कदर रुज्झे दा र'वै, 

जे ओहदे मने च कदें जहन्नम थमां नजात पाने ते जन्नत हासल करने दी तांहग 
उब्भरै गै नेई। ओह्‌ ते बस अपने मान-सम्मान, मान-प्रतिश्ठा, धन-दौलत, 
ऐशो-अराम दे नशे च इस कदर डुब्बे दा र'वै जे उसदी अल्लाह दी म्हानता 
ते मेह्रबानियें बक्खी नजर गै नेई जा। ऐसा मनुक्ख किंयां करी अल्लाह दी 
अज्ञमत ते प्रभुत्व गी पनछानी सकदा ऐ। 


क्कुरानी अमल असल च मनुक्खै दे अन्तर्मन दी सतह पर हुंदा ऐ। कीजे 
माहनू इक समाजक प्राणी ऐ, इसकरी इस दा प्रभाव छड़ा अपनी जात पर गै 
नेई, जकोनन दूयें पर बी पौंदा ऐ। ते इंयां माहनू जेहड़े क्ुरानी रस्ते दा चुनाऽ 
अपने आस्तै करदा ऐ, दूयें गी बी उस्सै रस्तै पर चलने दा सुझाऽ दिंदा ऐ। 
इंयां दीनी सलाह-मशवरे दे बटौंतरे कारण आपस च इक रिश्ता-जन बनी जंदा 
ऐ। इस रिश्ते गी बरकरार रकखने आस्तै अनगिनत तजरबें चा गुजरना पौंदा ऐ 
जेहड़ा बक्ख-बक्ख तरीकें कन्नै खीरी वक्‍त तगर चलदा रौंहदा ऐ। इंसान गी 
अपनी जिंदगी च नेकां परिस्थितियें दा सामना करना पौंदा ऐ। कुसै कन्नै दोस्ती 
ते कुसै कन्नै दुश्मनी, कुतै सैहमती ते कुतै असैहमती, कुसै कन्नै नजदीकी 
ते कुसै कन्नै दूरी जनेह्‌ बे-स्हाबे मौकै जिंदगी च औना सभावक न। इस करी 
नेहियें परिस्थितियें कन्नै मनुक्ख किंयां करी निब्बड़े ते कनेहा ब्यहार-बरताऽ 
करै। कुरान इनें सारे मसलें बारै मकम्मल रैहूनमाई करदा ऐ। जेकर मनुक्ख 
अपनी मरजी दा तल्हेडू बनेदा र'वै तां ते क्कुरान दे दुआर ओहदे आस्तै बंद 
गै रौंहूङन पर जेकर ओह इसदी सिक्ख दा रस्ता अपनाई लै तां ओहदे पर 
जीवन बारै ऐसे-ऐसे भेत खु'ल्ली जाङन जे ओहदा नजरिया गै बदलोई जाहग। 


कुरान आदमी गी जेहड़ा मिशन दिंदा ऐ। बास्तव च ओह्‌ कोई बवस्था 
निरधारत करने दा मिशन नेई ऐ। बल्के खुद गी क्ुरानी निजमें च ढालने दा 
मिशन ऐ। कुरान तलीम दा मुक्ख अधार व्यक्तिवादी ऐ नां के समाजवादी । 
पर फ्ही बी जिसलै अनगिनत लोक इस प्रभाव गी ग्रैहृण करदे न तां ओह्‌ 
समाज दी शकल च सामने आंदा ऐ ते ऐसा होना सभावक बी है। कुरान च 
बक्ख-बक्ख नबियें दे काल च घटत घटनायें दा वर्णन इनें समाजी प्रभावें दे 
नमूने न। कुरान इंसानी फितरत सरबंधी कताब ऐ ते इसगी उय्यै इंसान बखूबी 
समझी सकदा ऐ जेहड़ा कुरान गी आतमसात करियै अपने सुआतम गी ओहदे 
स्हाबें ढाल्ली लै। 

आयतां-7 नसूरह-. अल-फ़ातिदह्ह रुकूअ-7 
(मक्का च अवतरत होई ) 

शुरू अल्लाह दे नांऽ कन्नै जेहड़ा बड़ा मेहरबान, निहायत रैहम आहला ऐ । 

सारियां बड़ेआइयां अल्लाह आस्तै न, जेहड़ा सारे ज्हानै दा मालक ऐ। 
बड़ा मेहरबान, बे-हदद रैहम आहला ऐ। इंसाफ (न्यांऽ) दे दिनै दा मालक 
ऐ। अस तेरी गै इबादत करने आं ते तेरे कोला गै मदद मंगने आं। असें गी 
सिद्धी बत्ता पा। उनें लोकें दी बत्ता जिंदे पर तूं मेहरबान होआ नां उंदी बत्ता 
जिंदे पर तेरा कैहर बरपेआ ते नां गै उंदी बत्ता जेहड़े लोक तेरे रस्ते थमां भटकी 
गे। (-7)। 
आयतां-286 -सूरह-2. अल-बक़रह रुकूअ-40 

(मदीना च अवतरत होई ) 

शुरू अल्लाह दे नांऽ कन्नै जेहड़ा बड़ा मेहरबान, निहायत रैहम आहला ऐ । 

अलिफ० लाम० मीम०। एह अल्लाह दी कताब ऐ। एहूदे च दना बी 
शकक नेई। रस्ते पांदी ऐ डरने आहलें गी। जेह्ड़े जकोन करदे न बिजन दिक्खे 
दे ते नमाज़ अदा करदे न। ते जेकिश असें उनेंगी दित्ते दा ऐ ओहदे चा खर्च 
करदे न। ते जेहड़े ईमान रखदे न उस पर जेहड़ा तुंदे पर उतरेआ ते जेहड़ा 
तुंदे कोला पैहलें तुआरेआ गेआ। ते ओह्‌ आखरत पर जकीन रखदे न। इनें 
लोकें गै अपने रब्ब दा रस्ता पकड़ेआ ऐ ते इय्यै कामजाबी तगर पुज्ने आहले 
न। (]-5) 

जिनें लोकें इंकार कोता, उंदे आस्तै बराबर ऐ भाएं उनेंगी डराओ जां नेई 
डराओ, ओह्‌ मन्नने आहले नेई हैन। अल्लाह नै उंदे दिलें ते कन्नें पर मोहर 
लाई दित्ती दी ऐ। ते उंदी अकखीं पर पड़दा पेदा ऐ। ते उंदे आस्तै बड़ा अज्ञाब 
ऐ। (6-7) 

ते लोकें च नेह बी हैन जेहड़े आखदे न जे असें ईमान आनेआ अल्लाह 
पर ते आखरत दे दिनै पर, जदूं के ओह्‌ ईमान आहले नेई हैन। ओह्‌ अल्लाह 

गी ते मोमिनें (खुदा परस्तें) गी धोखा देना चांहदे न। पर ओह्‌ ते सिर्फ अपनी 
जात गी गै धोखा देआ करदे न, ते उनेंगी इस गल्लै दा एहसास बी नेई है। 
उंदे दिलें च मरज ऐ ते अल्लाह नै उंदे मरज गी बधाई दित्ता ते उंदे आस्तै 
तकलीफदेह्‌ अजाब ऐ। इस कारण जे ओह झूठ आखदे हे। ते जदूं उनें गी 
आखेआ जंदा ऐ जे धरती पर फसाद नेई करो तां ओह्‌ जवाब दिंदे न जे अस 
ते सधार करने आहले आं। समझी लैओ, इय्यै लोक फसादी न, मगर ओह्‌ 
नेई समझदे। जदूं उनें गी आखेआ जंदा ऐ जे तुस बी इंयां गै ईमान लेई आओ 
जिंयां दूए लोकें आंदे दा ऐ। समझी लैओ, जे मूरख ते इस्यै लोक न, पर ओह्‌ 
नेई जानदे। ते जदूं ओह्‌ ईमान आहलें कन्नै मिलदे न अदूं आखदे न, जे असें 
ईमान लेई आंदा ऐ, ते जदूं अपने शतानें दी मंडली च पुजदे न तां आखदे 
न जे अस तुंदे कन्‍ने आं, अस ते उंदे कनै छड़ा मजाक करने आं। अल्लाह 
उंदे कन्नै मजाक करै करदा ऐ ते उनेंगी उंदी मुंहजोरी (सरकशी) च ढिल्ल 
देआ करदा ऐ। ओह्‌ भटकदे फिरै दे न। एह ओह्‌ लोक न जिनें हदैत दे बदले 
गुमराही खरीदी ते उंदी तजारत फायदेमंद नेई होई, ते नां गै ओह्‌ सच्चे रस्ते 
(सन्मार्ग) गी पाने आहले होए। (8-6) 

उंदी मसाल ऐसी ऐ  जिंयां कुसै आदमी नै अग्ग बाल्ली। जदूं उस अग्गी 
कन्नै आले-दुआलै रोशनी फैली गेई तां अल्लाह नै ओहदी अक्खीं दी सोज 
खूसी लैती ते उसी न्हेरे च छोड़ी दित्ता जे उसी किश बी नजरी नेई औंदा। 
ओह्‌ बोले न, गूंगे न, अ'नने न। हुन एह परतोने आहले नेई हैन। जां उंदी 
मसाल ऐसी ऐ  जिंयां असमानै थमां बद्दल ब'रा करदा होऐ, ओहदे च न्हेरा 
बी होएऐ ते गरज-चमक बी। ओह्‌ कड़क थमां डरियै मौती'शा बचने आस्तै 
अपनियां औंगलीं अपने कन्नें च ठूसा करदे होन। हालांके इंकार करने आहलें 
गी अल्लाह नै अपने घेरे च लैते दा ऐ। करीब ऐ जे बिज्ञ उंदी अकखीं दी 
लोऽ गी खतम करी देऐ। जदूं बी उंदे पर बिजली मिलकदी ऐ ओहदे च ओह्‌ 
चली पौंदे न ते जदूं उंदे पर न्हेरा छाई जंदा ऐ तां ओह्‌ रुकी जंदे न। ते जेकर 
अल्लाह चाह्‌ ते उंदे कन्न ते उंदियां अक्खीं खूसी लै। अल्लाह जकीनन हर 
शैऽ पर कादिर (काबू रखने आहूला) ऐ। (7-20) 


ऐ लोको! अपने परवरदिगार दी इबादत करो जिसने तुसें गी पैदा कीता 
ते उनें लोकें गी बी जेहड़े तुंदे कोला पैहलें गुजरी चुके दे न तां जे तुस दोजख 

(नरक) थमां बची जाओ। ओह्‌ जात जिसने जमीन (धरत) गी तुंदे आस्तै 
बछैन सरूप बनाया ते असमान गी छत्त बनाया, ते असमान थमां पानी बर्‌हाया 
ते ओहदे कन्नै पैदा कोते फल तुंदी खुराक आस्तै। बस तुस कुसै गी बी 
अल्लाह दे सतुल्ल नेई मिथो, हालांके तुस सच्च जानदे ओ। जेकर तुस इस 
कलाम बारै शक्कै च ओ, जेहड़ा असें अपने प्यारे बंदे पर नाज़ल कोते दा 
ऐ, तां लेई आओ इस जनेही इक सूरहा बी ते सद्दी लैओ अपने हमैतियें गी 
बी जेहड़े अल्लाह दे अलावा न, जेकर तुस सच्चे ओ। पर जेकर तुस एह नेई 
करी सको, जकीनन तुस नेई करी सकगेओ तां डरो उस अग्गी कोला जेहदा 
बालन होङन आदमी ते पत्थर। ओह्‌ त्यार कीती गेदी ऐ हक्क (सच्च) दा इंकार 
करने आहलें आस्तै। ते खुशखबरी सनाई देओ उनें लोकें गी जिनें ईमान 
आनेआ ते नेक कर्म कोते, इस गल्लै दी जे उंदे आस्तै ऐसे बाग होङन जिंदें 
ख'ल्लें नैहरां बगदियां होङन। जदूं बी उनेंगी इनें बागें थमां कोई फल खाने 
गी थ्होग, उसलै ओह्‌ आखडङन : एह उय्यै ऐ जेहड़ा एहदे कोला पैहूलें असें 
गी दित्ता गेआ हा। ते थ्होग उनें गी इक-दूए कन्नै मिलदा-जुलदा। ते उंदे 
आस्तै उत्थें (जन्नत च) साफ-सुथरियां नारां (जनानियां) होङन। ते ओह्‌ 
उत्थें म्हेशां रौहूङन। (2-25) 

अल्लाह गी मच्छर जां ओहदे कशा बी लौहके जीव दी मसाल देने बांरै 
कोई झक्क नेई बझोंदा। फ्ही जेहड़े ईमान आहले न, उनेंगी पता ऐ जे इय्यै 
सच्च ऐ उंदे रब्ब दी तरफा दा। ते जेहड़े इंकार करने आहले न ओह्‌ आखदे 
न जे इस मसाल गी पेश करने बारै अल्लाह दा केह मकसद ऐ। अल्लाह एहदे 
राहेँ मते हारें गी गुमराह करदा ऐ ते मतें गी सिद्धी राह पांदा ऐ। ओह्‌ रस्ते 
थमां भटकांदा ऐ उनेंगी, जेहड़े हुकमअदूली (अवज्ञा) करने आहले न। जेहड़े 
अल्लाह कन्नै कीते गेदे बोल (बचन) गी भंग करदे न ते उस चीजै गी त्रोड़दे 
न जिसी अल्लाह नै जोड्ने दा हुकम दित्ते दा ऐ ते धरती पर बिगाड़ पैदा करदे 
न। इय्यै लोक न कसारे (घाटे) च रौहने आहले। तुस अल्लाह दा इंकार किंयां 
करी सकदे ओ, हालांके तुस बेजान हे ते उसनै तुसेंगी जिंदगी बख्शी। फ्ही 
ओह्‌ तुसें गी मौत देहग। फ्ही (परतियै) जींदा करग। फ्ही उसदी भेठा परताये 
जागेओ। उय्यै ऐ जिसने तुंदे आस्तै ओह्‌ सब्भै किश पैदा कोता जेहड़ा जमीना 
च ऐ। फ्ही गासै आहूली बक्खी अपना ध्यान केंद्रत कीता ते सत्त असमान 
दरुस्त कोते। ते ओह्‌ हर चीज गी जानने आहूला ऐ। (26-29) 

ते जदूं तेरे रब्ब ने फरिश्तें गी गलाया जे में धरतै पर इक खलीफा बनाने 
आहूला आं। फरिश्तें आखेआः क्या तुस जमीना गी नेह लोकें कन्नै अबाद 
करगेओ जेहड़े उत्थें फसाद ते खून-खराबा करङन। अस तुंदा गुणगान करने 
आं ते तुंदी पाको (पवित्तरता) दा बखान करने आं। अल्लाह ने आखेआ जे 
किश में जाननां तुस नेई जानदे, ते अल्लाह ने सखाई ओड़े आदम गी सारे 
नांऽ, ते फ्ही उसी फरिश्तें दे सामने पेश कीता ते आखेआ, जेकर तुस सच्चे 
ओ तां मिगी इनें लोकें दे नां5 दस्सो। फरिश्तें गलाया जे तुस पवित्तर ओ। 
असें गी ते बस उन्ना गै पता ऐ जिन्ना तुसें असेंगी दस्सेदा ऐ। बेशक्क तुस 
गै इलम (ज्ञान) ते हिकमत आहले ओ। अल्लाह ने आखेआ, ''ऐ आदम! 
उनेंगी दस्सो उनें लोकें दे नांऽ। ते जदूं आदम न दस्से उनेंगी उंदे नां5 तां 
अल्लाह ने आखेआ, जे में तुसें गी नेई हा आखेआ जे असमानें ते जमीना दे 
भेतें गी छड़ा में गै जाननां। ते मिगी पता ऐ जे किश तुस जाहर करदे ओ 
ते जे किश तुस छपैलदे ओ। (30-33) 

ते जदूं असें फरिश्तें गी आदेश दित्ता जे आदम गी सजदा करो, तां उनें 
सजदा करी दित्ता मगर इब्लीस (शतान) नै नेई कोता। उसने इंकार कीता ते 
घमंड कीता ते ना-फरमानें चा होई गेआ। ते असें आखेआ, 'ऐ आदम! तूं 
ते तेरी त्रीमत (बीवी) दौंने जन्नत च र'वो ते खाओ-पिओ अजादी कन्नै 
जित्थुंआं दिल करै। पर उस रुक्खै दे कोल बी नेई जाएओ वरना तुस जालमें 
च शमार होई जाहगेओ। फ्ही शतान नै उस रुक्खै दे जरीये उनें दौंनी गी 
भलकेरी ओड़ेआ ते उस ऐश थमां बेदखल कराई ओड़ेआ जेहदे च ओह्‌ सुख- 
चैन कन्नै र'वै करदे हे। ते असें आखेआ जे तुस निकलो इत्थुंआं, ते तुस इक- 
दूए दे दुश्मन होगेओ। ते तुसें गी जमीना पर ठैहरना होग ते अपनी रोजी- 
रुट्टी कमाने दा सरिस्ता बी करना होग इक अरसे तगर। फ्ही आदम ने अपने 
रब्ब कोला सिक्खी लैते किश बोल (प्रार्थना सरबंधी) तां अल्लाह ने ओहदे 
पर तवज्जो (गौर) फरमाई। बेशकक ओह्‌ तोबा कबूल करने ते मेहरबानी करने 
आहला ऐ। असें फरमाया जे तुस सब्भे इत्थुंआं उतरो। फ्ही जदूं तुंदे कश मेरे 
पासेआ कोई हदैत पुज ते जेहड़े मेरी हदैत पर अमल करङन, उनेंगी नां ते 
कोई डर होग ते नां गै ओह्‌ गमगीन होङन। जेहड़े इंकार करङन ते मेरी 
नशानियें गी नजरअंदाज करङन, उ्यै लोक दोजख (नरक) च जाने आहले 
न। ओह्‌ उत्थें म्हेशां रौहूङन। (34-39) 

ऐ बनी इस्राईल! चेता करो मेरे उस स्हानै गी जेहड़ा में तुंदे पर कौता 
हा। ते मेरे कन्नै कोते गेदे बचन (बा'यदे) गी पूरा करो, में तुंदे कन्‍ने कोते 
दे बा'यदे गी पूरा करङ। सिर्फ मेरे कोला डरो। ते ईमान रकखो उस चीजे 
पर जेहूड़ी असें उतारी ऐ। जेहड़ी पुश्टि करदी ऐ उस चीजै दी जेहड़ी तुंदे 
कोल ऐ। ते तुस सारें कोला पैहलें एहदा इंकार करने आहले नेई बनो। ते नां 
गै मेरियें आयतें दे एवज च तुच्छ भेंट (थोड़ा-मता धन) स्वीकार करो। मेरे 
कोला डरो। ते स्हेई (सच्च) गी गलत (झूठ) कन्नै नेई मलाओ ते सचाई गी 
नेई छपैलो, हालांके तुस जानदे ओ। नमाज कायम करो ते जकात दिंदे र'वो, 
ते झुकने (सजदा करने) आहलें कन्नै झुका करो। तुस दूयें गी नेक अमल 
करने दी नसीहत करदे ओ पर आपूं भुलली जंदे ओ। हालांके तुस कताबै गी 
पढ्दे ओ, क्या तुस नेई समझदे ? ते नमाज ते सबर कन्नै मदद मंग्गो, बेशक्क 
एह कठन ऐ पर उनें लोकें आस्तै नेई जेहड़े डरने आहले न। ते जेहड़े इस 
गल्लै दा द्विढ़ निश्चा रखदे न जे उनेंगी अपने रब्ब कन्‍ने मिलना ऐ, जकीनन 
ओह्‌ ओहदे (अल्लाह) पासै परतोने आहले न। (40-46) 


ऐ बनी इस्राईल! मेरे उस स्हान गी चेता करो जेहड़ा में तुंदे पर कीता 
ते इस गल्ला दा बी जे तुसें गी में दुनियां आहलें चा महत्ता दित्ती। ते डरो 
उस दिन (कयामत) थमां जदूं कोई बी जान कुसै दुई जान दे कम्म नेई औग। 
नां ते कोई सफारश सुनी जाहग, नां गै बदले च कोई मुआवजा लैता जाहग, 
ते नां गै उंदी कोई सहायता कीती जाहग। ते जदूं असें तुसेंगी फिरऔन दे लोकें 
थमां छुटकारा दुआएआ। ओह्‌ तुसें गी बड़ा कश्ट दिंदे हे। तुंदे पुत्तरें गी कतल 
करी दिंदे ते तुंदियें जनानियें गी जींदा छुड़ी दिंदे। ते एहदे च तुंदे रब्ब दी 
तरफा बड़ी भारी अजमैश ही। ते जदूं असें दरेआ गी फाड़ियै तुसेंगी पार 
तुआरेआ। फ्ही तुसेंगी बचाई लैता ते फिरऔन आहलें गी डोब्बी दित्ता, एह्‌ 
सब तुस दिक्खा करदे हे। ते जदूं असें मूसा कन्न बा'यदा कोता चा'लियें रातें 
दा। फ्ही तुसें (लोकें) उंदी गैर-मजूदगी च बछडे गी पूजना शुरू करी 
ओड़ेआ, ते तुस जालम होई गे। फ्ही एहदे परैंत्त असें तुसें गी माफ करी दित्ता 
तां जे तुस धन्नवादी बनो। ते जदूं असें मूसा गी कताब (तौरात) दित्ती, इक 
फैसला करने आहूली चीज, तां जे तुस सिद्धा रस्ता पाई सको। ते जदूं मूसा 
ने अपनी कौम गी संबोधत करदे होई गलाया, “'ऐ मेरी कौम! तुसें बछड़े गी 
पूजियै अपनी जानें आस्तै जुलम कमाया ऐ। हुन अपने पैदा करने आहूले बक्खी 

नतमस्तक होई जाओ ते कसूरवारें गी अपने हत्थें कतल करी देओ। एह तुंदे 
आस्तै तुंदे पैदा करने आहले दे नजदीक बेहतर ऐ। तां अल्लाह ने तुंदी तौबा 
गी मंजूर करी लैता। बेशक्क उय्यै तौबा मंजूर करने आहला, रैहम करने 
आहला ऐ। ते जदूं तुसें आखेआ ऐ मूसा! अस तेरा जकीन तदूं तगर नेई करगे 
जदूं तगर अस अल्लाह गी अपनी अक्खीं कन्नै नेई दिकखी लैगे, तां तुसेंगी 
बिज्ञ नै घेरी लैता, ते तुस दिखदे रेही गे। फ्ही असें तुसें गी तुंदे मरने परैंत्त 
ठुआलेआ तां जे तुस धन्नवादी बनो। ते असें तुंदे पर बदलें दा साया कोता 
ते तुंदे पर मन्न ते सलवा उतारेआ। खाओ उनें साफ-सुथरी चीजें चा जेहड़ी 
असें तुसेंगी दित्ती दियां न, ते उनें साढ़ा किश नुकसान नेई कोता, बल्के ओह्‌ 
अपना गै नुकसान करदे रेहू। (47-57) 

ते जदूं असें उनेंगी गलाया जे प्रवेश करो इस शैहरै च, ते खाओ अपनी 
मरजी कन्तै जेकिश खाना चाहो ते दाखल होई जाओ इस दरोआजे राहे सिर 
झकाए दे ते दुआ5 करो, ऐ साढ़े रब्ब! साढ़ियें गलतियें दी असेंगी माफी देई 
ओड़ो। अस तुंदियें गलतियें गी माफ करी देगे ते नेको करने आहलें गी बधीक 
बी देगे। ते उनें बदली दित्ता उस गल्लै गी जेहड़ी उनेंगी समझाई गेदी ही दुई 
गल्लै कन्नै। एह्दे फलसरूप असें उंदे पर असमानी अजाब उतारेआ उंदी ना- 
फरमानी दे अपराध कारण ते जदूं मूसा नै अपनी कौम आस्तै पानी लेई प्रार्थना 
कीती, तां असें आखेआ जे अपना असा (डांग) पत्थरै पर मारो, ते ओहदे 
चा फुट्टी निकले बारां चश्मे। हर गरोह्‌ ने अपना-अपना घाट मल्ली लैता। 
खाओ-पिओ अल्लाह दे रिजक चा, ते धरतै पर फसाद मचाने आहले बनियै 
मत फिरो। ते जदूं तुसें आखेआ, ऐ मूसा! अस इक्कै चालली दी रूट्टी खाने पर 
कदें सबर नेई करी सकदे। अपने खुदा अग्गें साढ़े आस्तै दुआ5 करो जे ओह्‌ 
असें लोकें आस्तै जमीनै चा साग, कक्कड़ी, कनक, मसर ते प्याज़ उगा5। 
मूसा नै परता दित्ता जे क्या तुस इक उम्दा चीजे दे बदले च तुच्छ चीजें दी 
फरमाइश करदे ओ? कुसै शैहरै च जाओ उत्थें तुसें गी ओह्‌ चीज मिली जाहग 
जेहदी तुस फरमाइश करदे ओ। ते (अल्लाह पासेआ) सुट्टी दित्ती गेई उंदे 
पर जिल्लत (नरादरी) ते मुत्हाजी ते ओह्‌ अल्लाह दी करोपी दा कारण बनी 
गे। एह इस करी होआ जे ओह अल्लाह दी नशानियें दा इंकार करदे हे, ते 
नबियें गी बिजन कुसै कारण कतल करी ओड़दे हे। इसदा कारण एह हा जे 
उनें अवज्ञा कीती ते ओह्‌ हदूदै थमां बाहर जाने आहले हे। (58-6) 

गल्ल इंयां ऐ, जेहड़े लोक मुसलमान न, जेहड़े यहूदी न ते जेहड़े ईसाई 
ते साबी न। इंदे सारें चा जिस माहनू ने ईमान आनेआ, अल्लाह ते आखरत दे 

दिनै पर भरोसा कीता ते नेक कर्म कीते। उंदे आस्तै अल्लाह पासेआ ईनाम ऐ. 
ते उनें गी नां ते डरने दी लोड़ ऐ ते नां गै ओह्‌ गमगीन (मायूस) होङन। (62) 

ते जदूं असें तेरे (मूसा) कोला बचन लैता ते तूर प्हाड़ै गी तुंदे उप्पर 
चुक्की रक्खेआ। पर पकड़ो उस चीजे (तौरात) गी मजबूती कन्नै जेहूड़ी असें 
तुसेंगी दित्ती ऐ ते जेकिश ओहदे च मजूद ऐ उसी चेता रकखो तां जे तुस बची 
सको। एहदे मगरा तुस एहदे थमां मुक्करी गे। जेकर अल्लाह दी किरपा जां 
मेहरबानी नेई हुंदी तां तुस खतम होई जंदे। उनें लोकें दा हाल ते तुस जानदे 
गै हे जेहड़े (सब्त) शनिवार दे मामले च अल्लाह दे हुकम थमां बाहर निकली 
गे तां असें उनेंगी फटकारेआ जे तुस लोक जलील बांदर बनी जाओ। फ्ही 
असें इसी इबरत (नसीहत) बनाई दित्ता उंदे आस्तै जेहड़े उनें लोकें दे सामने 
हे ते उंदे आस्तै बी जेहड़े उंदे बाद च आए ते एहदे च अल्लाह कोला डरने 
आहलें आस्तै नसीहत रक्खी दित्ती। (63-66) 


ते जदूं मूसा ने अपने कौम गी आखेआ; अल्लाह दा हुकम ऐ जे तुस 
इक गौ जबह करो। उनें परता दित्ता : क्या तुस साढ़े कन्‍ने मजाक करा करदे 
ओ। मूसा ने फरमाया जे में अल्लाह कोला ओहदी शरण मंगना जे में इय्यै 
जनेही नदानी करां। उनें आखेआ, अपने परवरदिगार अग्गें दुआ5 करो के ओह्‌ 
(अल्लाह) साढ़े कन्तनै कलाम (गल्ल) करै ते दस्सै जे ओह्‌ गौ कनेही होऐ। 
मूसा ने गलाया, अल्लाह दा फरमान ऐ जे ओह नां बुड्ढी होऐ ते नां गै बच्ची, 
दरम्यानी बरेसै दी होऐ। हुन ओह्‌ करी देओ जेहदा तुसें गी आदेश दित्ता गेदा 
ऐ। उनें आखेआ, अपने रब्ब गी पुच्छो, के एह दस्से जे ओहदा रंग कनेहा 
होऐ। मूसा ने गलाया, अल्लाह फरमांदा ऐ : ओह्‌ सनैहरे रंगै दी होऐ, दिक्खने 
च शैल लभदी होऐ। उनें आखेआ, अपने रब्ब अग्गें अरज करो जे ओह्‌ साढ़े 
कन्नै कलाम करियै दस्सै के ओह्‌ कनेही होऐ। कीजे गौ दे बारै च असें गी 
भलेखा पेई गेदा ऐ ते जेकर अल्लाह नै चाहेआ अस रस्ते पेई जाहगे। मूसा 
ने आखेआ, अल्लाह फरमांदा ऐ जे ओह्‌ ऐसी गौ होऐ, जिन्नै कदें मशक्कत 
आहला कम्म नेई कोते दा होऐ, ते जिसगी नां कदें जमीन बाहने आस्तै हल्लै 
च जोतरेआ गेदा होऐ ते नां गै खेतरें गी पानी देने आहूले कम्मै च। ओह्‌ 
अखंडत ते बेदाग होऐ। उनें आखेआः: जे हुन तुस स्पश्ट फरमान लेई आए 
ओ। फ्ही उनें उसी ज़बह कीता पर ओह्‌ ज़बह करदे नजरी नेई हे औंदे। ते 
जदूं तुसें (मूसा ने) इक आदमी को कतल करी दित्ता, फ्ही इक-दूए पर उसदी 

2I 


तोहमत मढ़न लग्गे। जदूं के अल्लाह गी ओह्‌ जाहर करनां हा जिसी तुस 
छपैलना चांहदे हे। बस असें हुकम दित्ता जे मारो उस मुडदे पर इस गौ दे 
मासै दा इक टुकड़ा। इंयां जींदा करदा ऐ अल्लाह मुड्दें गी। ते ओह तुसेंगी 
अपनियां नशानियां दसदा ऐ तां जे तुस समझो। (67-73) 

फ्ही एहूदे बाद तुंदे दिल कठोर होई गे। पत्थर आहला लेखा जां एहदे 
कशा बी ज्यादा सख्त। पत्थरें चा किश ऐसे बी हुंदे न, जिंदे चा सीरां फुट्टी 
पौंदियां न। किश पत्थर फटी पौंदे न ते उंदे चा पानी सिमकी पौंदा ऐ। ते किश 
पत्थर अल्लाह दे खौफ करी रुलकी जंदे न। ते अल्लाह एहूदे थमां बेखबर 
नेई जेकिश तुस करदे ओ। (74) 


कया तुस इस गल्लै दी मेद करदे ओ जे यहूद तुंदे आखने पर ईमान लेई 
औँङन। हालांके उंदे च किश लोक ऐसे बी हैन जेहड़े अल्लाह दा कलाम 
सुनदे हे ते फ्ही उसी बदली दिंदे हे समझी लैने दे बाद, ते ओह्‌ जानदे हे। 
जदूं ओह्‌ ईमान आहलें कन्नै मिलदे ते आखदे जे अस ईमान लेई आए आं। 
पर जदूं आपूं 'चें इक-दूए गी मिलदे ते आखदे : क्या तुस उनेंगी ओह्‌ गल्लां 
दसदे ओ जेहड़ियां अल्लाह ने तुंदे पर खो'ल्ली दियां न तां जे ओह तुंदे रब्ब 
कोल तुंदे कन्नै हुज्जत (जिरहां) करन। क्या तुस समझदे नेई। कया उनेंगी नेई 
पता जे अल्लाह गी ओह्‌ सब्मै किश पता ऐ जिसदी ओह्‌ छपैल करदे न जां 
जिसी ओह्‌ जाहर करदे न। (75-77) 

ते किश उंदे च अनपढ़ न जेहड़े अपनियें कल्पनायें ते ख्त्राहशें दे अलावा 
(खुदा दी) कताब बारै किश जानदे गै नेई ते छड़े अपने गुमान च गै मस्त 
रौंहदे न। बड़ी खराबी ऐ उनें लोकें आस्तै जेहड़े अपने हत्थें कताब लिखदे 
न, ते फ्ही आखदे न जे एह अल्लाह पासेआ उतरी दी ऐ तां जे ओहदे जरीये 
कीमत बसूल करी सकन। बड़ी खराबी ऐ उस चीज दी बदौलत जेहड़ी उनें 
अपने हत्थें लिखी। ते उंदे आस्तै खराबी ऐ अपनी इस कमाई दे कारण। ते 
ओह्‌ आखदे न जे दोजख दी अग्ग असेंगी किश दिनें दे सिवाए छूहई गै नेई 
सकग। उनें गी पुच्छो जे क्या तुसें अल्लाह कोला कोई बचन लैते दा ऐ जे 
अल्लाह अपने बचन थमां फिरी नेई सकग। नेई बल्के तुस अल्लाह दे बारै 
ऐसी गल्ल गलांदे ओ जिसी तुस नेई जानदे। हां, जेहड़ा बुरे कम्म करग ते 
ओहदे गुनाह उसी चबकखेआ घेरी लैन, उय्यै लोक दोजख च जाने आहले 

न ते ओह्‌ ओहदे (दोजख) च म्हेशां आस्तै रौहूङन। ते जिनें ईमान कायम 
कोता ते नेक कर्म कोते, ओह्‌ जन्नत दे मालक होडङन ते म्हेशां ओहदे च 
रौहूङन। (78-82) 

ते जदूं असें बनी इस्राईल थमां बचन लैता जे तुस कदें बी अल्लाह दे 
बिजन कुसै दूए दी इबादत नेई करगेओ। अपने मां-बब्ब, रिश्तेदारें, जतीमें ते 
गरीबें (मुत्हाजें) कन्नै नेक सलूक (भलाई) करगेओ। ते लोकें कन्नै चंगियां 
गल्लां करगेओ। नमाज पढ़गेओ ते जकात अदा5 करदे रौहगेओ। पर फ्ही तुस 
(अपने बचन थमां) मुक्करी गे सिवाए किश लोकें दे। तुस अपने इकरार 
(बचन) थमां मुक्करी जाने आहले लोक ओ। (83) 


ते जदूं असें तुंदे कोला बा'यदा लैता जे तुस अपने लोकें दा खून (कतल) 
नेई करगेओ ते नां गै उनें गी अपनी बस्तियें चा बाहर कड्ढगेओ। तां तुसें 
मन्नी लैता, तुस इस गल्लै दे साक्खी (गुआह) हो। फ्ही तुस उय्यै ओ नां 
जेहड़े अपने गी कतल बी करदे ओ ते अपने लोकें गी बस्तियें चा बाहर बी 
कड्ढी लांदे ओ। उंदे मकाबले च उंदे दुशमनें दी मदद करदे ओ गुनाह ते 
जुलम करदे होई। ते जेकर ओह्‌ तुंदे कोल कैद करियै आहने जंदे न तां 
हरजाना भरियै (उनेंगी) छड़काई बी लैंदे ओ। हालांके उनेंगी कड्ढना गै तुंदे 
आस्तै हराम हा। क्या तुस (खुदाई) कताब दे किश हुकमें दा पालन करदे 
ओ, ते किश दा इंकार करदे ओ? ते तुंदे चा जेहड़े ऐसा करन, उंदी सजा 
एहदे सिवा केह होई सकदी ऐ जे संसारक जिंदगी च ते उंदी रुसवाई 
(शर्मसारी) होए ते क्रियामत (हशर) गी उनें गी कठोर दंड (सख्त अजाब) 
दित्ता जा। जेकिश तुस करदे ओ अल्लाह ओहदे कोला बेखबर नेई। एह उय्यै 
लोक न जिनें आखरत दे बदले संसारक जिंदगी गी महत्ता दित्ती, इस करी 
नां ते उंदे थमां अजान गी घटाया जाहग ते नां गै उनेंगी कुसै चालली दी 
सहायता दित्ती जाहूग। (84-86) 

ते असें मूसा गी कताब (तौरात) दित्ती ते उंदे बाद इक दे बाद इक पैगंबर 
भेजदे रेह ते ईसा बिन मरियम गी स्पश्ट नशानियां दित्तियां ते रूहे पाक राहें 
उसदा समर्थन कौता। ते जदूं बी कोई रसूल तुंदे कश ओह चीज लेइयै आएआ 
जिसी तुंदा दिल नेई हा चांहदा तां तुसें घमंड कीता। फ्ही इक जमात (दल) 
गी झुठलाया ते इक जमात गी मारी टकाया। ते यहूद गलांदे न के साढ़े दिल 

सुरक्खत न। पर नेई अल्लाह नै उंदे इंकार दे कारण उंदे पर लानत फेरी दित्ती 
दी ऐ। इस करी ओह बड़ा घट्ट ईमान आंनदे न। ते जदूं अल्लाह पासेआ 
उंदे कोल इक कताब आई जेहड़ी सच्चा साबत करने आहूली ही उसगी जेहड़ा 
उंदे कोल हा ते ओह्‌ पैहलें कोला गै मुनकरें (इंकारियें) पर जित्त दी कामना 
करदे हे। फ्ही जदूं आई उंदे कोल ओह चीज जिसी उनें मिथे दा हा, तां उनें 
उसदा इंकार करी दित्ता। बस, अल्लाह दी लानत ऐ इंकार करने आहलें पर। 
कनेही बुरी ऐ ओह चीज जेहदे कन्नै उनें अपनी जानें (जिंदें) दा सौदा कीता 
के ओह्‌ इंकार करा करदे न अल्लाह पासेआ अवतरत कलामै दा, इस जिदूदै 
करी जे अल्लाह अपनी किरपा (मेहर) कन्तै अपने बंदें चा जेहदे पर चाह 
अवतरत करै। बस उनें गुस्से दे फलसरूप गुस्सा कमाएआ ते इंकार करने 
आहलें आस्तै शरमिंदगी (जिल्लत) आहला अजाब ऐ। (87-90) 

ते जदूं उनेंगी गलाया जंदा ऐ जे इस कलाम पर ईमान कायम करो जिसी 
अल्लाह तै उतारेआ ऐ तां ओह्‌ आखदे न, अस ओहदे पर ईमान रक्खने आं, 
जिसी साढ़े पर उतारेआ गेदा ऐ। ते ओह एहदा इंकार करदे न जेहड़ा उंदे मगरा 
उतारेआ गेआ। जदूं के एह सच्च (हक्क) ऐ ते सच्चा साबत करने आहूला 
ऐ उसगी जेहड़ा उंदे कोल ऐ। आखो, जेकर तुस ईमान आहले ओ तां तुस 
अल्लाह दे पैगंबरें गी इस थमां पैहलें की कतल करी ओड़दे हे। ते मूसा तुंदे 
कोल स्पश्ट नशानियां लेइयै आए। फ्ही तुसें उंदे पिच्छुंआं बछड़े गी अपना 
अराध्य बनाई लैता ते तुस जुलम (अपराध) करने आहले ओ। ते जदूं असें 
तुंदे कोला बचन लैता ते तूर प्हाड़ै गी तुंदे उप्पर खडेरी दित्ता-जेहड़ी आज्ञा 
असें तुसेंगी दित्ती ऐ उस पर स्थिर र'वो ते सुनो। उनें आखेआ : असें सुनेआ 
ते असें नेई मन्नेआ। ते उंदे कुफर दे कारण बछड़ा उंदे दिलें च रची-बसी 
गेआ। आखो, जेकर तुस ईमान आहले ओ तां ओह्‌ चीज कनेही बुरी ऐ जिसी 
तुंदा ईमान तुसेंगी सखालदा ऐ। आखो, जेकर अल्लाह दे उत्थं आखरत दा 
घर खास तुंदे आस्तै ऐ, तां दूये गी छोड़ी तुस मरने दी कामना करो जेकर 
तुस सच्चे ओ। मगर ओह्‌ कदें बी इसदी कामना नेई करङन, इस कारण 
जेकिश ओह्‌ अपने अग्गें भेजी चुके दे न। ते अल्लाह चंगी चालली जानदा 
ऐ जालमें गी। ते तुस उनेंगी जिंदगी कन्नै सारें 'शा ज्यादा मोह रक्खने आहूला 
दिक्खगेओ, उनें लोकें *शा बी मता जेहड़े अनेकेशवरवादी न। इंदे चा हर इक 
दी एह चाहत ऐ जे ओह्‌ ज्हार बरें दी उमर भोगै। हालांके इन्नी जिंदगी बी 

उसी अज्ञाब कोला बचाई नेई सकदी। ते अल्लाह दिक्‍्खै करदा ऐ जेकिश ओह्‌ 
करा करदे न। (9-96) 


आखो जेहड़ा कोई बी जिब्रील दा बरोधी ऐ, उसने ते इस कलाम गी 
तुंदे दिलें पर अल्लाह दी आज्ञा कन्नै उतारेआ ऐ, ओह्‌ सच्चा साबत करने 
आहला ऐ उसगी जेहड़ा उस थमां पैहले ऐ ते एह हदैत ते खुशखबरी ऐ ईमान 
आहलें आस्तै। ते जेहड़ा कोई दुशमन होऐ अल्लाह दा ते उसदे फरिश्तें दा 
ते उसदे रसूलें दा ते जिब्रील ते मिकाईल (फरिश्तें दे नांऽ) दा, अल्लाह ऐसे 
मुनकरें (इंकारियें) दा दुशमन ऐ। असें तुंदे सामने स्पश्ट नशानियां प्रगट 
कोतियां ते कोई इंदा इंकार नेई करदा सिवाए उनें लोकें दे जेहड़े अवज्ञाकारी 
न। क्या जदूं बी ओह्‌ कोई कौल (करार) करङन तां उंदा इक गरोह उसी 
भंग करी देहग। बल्के उंदे चा अकसर ईमान कायम करने आहले नेई हैन। 
ते जदूं उंदे कश अल्लाह पासेआ इक रसूल आएआ जेहड़ा सच्चा साबत करने 
आहला हा उस चीजै गी जेहड़ी उंदे कोल मजूद ही, तां उनें लोकें जिनेंगी 
कताब दित्ती गेदी ही, अल्लाह दी कताबै गी इस चालली पिट्ठी पिच्छें सुट्टी 
दित्ता, जिंयां आखो ओह उसी जानदे गै नेई हे। (97-0]) 


ते ओह उस चीजै दे पिच्छें पेई गे जिसी शतान सुलेमान दी हकूमत दे 
जिम्मै लाइयै पढ्दे हे। हालांके सुलेमान नै कुफर नेई कीता जदूं के एह शतान 
हे जिनें कुफर कीता, एह लोकें गी जादूं सखालदे हे। ते ओह्‌ इस चीजै दे 
पिच्छें पेई गे, जेहूड़ी बाबिल च दो हारूत ते मारूत नांऽ दे फरिश्तें पर उतारी 
गेई, जदूं के उंदा एह हाल हा के जदूं बी ओह्‌ कुसै गी अपनी एह कला 
सखालदे तां उसी आखदे के अस ते बस अजमैश आस्तै आं। बस तुस इंकारी 
नेई बनो। पर ओह्‌ उंदे कोला एह कला सिखदे जेहदे कन्नै ओह्‌ मर्द ते उसदी 
जनानी दे मझाटै जदाई (बछोड़ा) पाई देन। हालांके ओह्‌ अल्लाह दी मरजी दे 
बिजन कुसै दा किश बगाड़ी नेई हे सकदे। ते ओह्‌ ऐसी चीज सिखदे जेहदे 'नै 
उनेंगी नुकसान पुजदा नां के नफा हुंदा। ते ओह्‌ जानदे हे के जेहड़ा इस चीजे 
दा खरीददार होग, आखरत (परलोक) च उसदा कोई हिस्सा नेई होग। कनेही 
बुरी चीज ऐ जिसदे बदले उनें अपनी जानें गी बेची दित्ता। काश! ओह इस गल्लै 
गी समझदे। ते जेकर ओह मोमिन (खुदा परस्त) बनदे ते तकवा (पर्‌हेजगारी) 
अपनांदे तां अल्लाह दा बदला उंदे आस्तै बेहतर (उम्दा) हा, काश! ओह्‌ इसी 
समझदे। (02-703) 

ऐ ईमान आहलो ! तुस 'राइना' नेई आखो बल्के ' उंजुरना' आखो ते सुनो । 
ते कुफर करने आहलें आस्तै दर्दनाक सजा ऐ। जिनें लोकें इंकार कीता, चाहे 
ओह्‌ अहले कताब होन जां मुशरिक (अनेकेश्वरवादी), ओह्‌ नेई चांहदे के 
तुंदे पर तुंदे रब्ब पासेआ कोई भलाई उतंरै। ते अल्लाह जिसगी चांहदा ऐ अपनी 
किरपा दा पात्तर बनाई लैंदा ऐ। अल्लाह बड़ा दयावान ऐ। अस जिस आयत 
गी निरस्त करने आं जां बिसारी दिन्ने आं, तां उस थमां (उम्दा) बेहतर जां 
उस्सै जनेही दूसरी लेई औने आं। क्या तुस नेई जानदे के अल्लाह दा हर चीजै 
पर आधिपत्य ऐ। क्या तुसें गी नेई पता के अल्लाह दी गै बादशाही ऐ असमाने 
ते जमीना पर ते तुंदा अल्लाह दे अलावा नां कोई दोस्त ऐ ते नां गै कोई 
मददगार। क्या तुस चांहदे ओ के अपने रसूल थमां सुआल करो, जिंयां एहदे 
थमां पैह्लें मूसा कोला सुआल कीते गे। ते जिस इंसान नै ईमान गी कुफर कन्नै 
बदली ओड़ेआ, निसंदेह ओह्‌ सिद्धे रस्ते थमां भटकी गेआ। (04-708) 


मते हारे अहले कताब दिलै कोला चांहदे न के तुंदे मोमिन (खुदापरस्त) 
होई जाने परैंत्त ओह्‌ कुसै बी चालली परतियै तुसें गी मुनकर बनाई देन, अपनी 
ईरखा दे कारण, इसदे बावजूद जे हकक उंदे सामने प्रगट होई चुके दा ऐ। 
बस, खिमा करो ते सैहन करो इत्थूं तगर जे अल्लाह पासेआ निरना होई जा। 
बे-शक्क अल्लाह हर चीज पर प्रभुत्व रखदा ऐ। नमाज कायम करो ते जकात 
दिंदे र'वो। ते जेहकी नेकी तुस अपने आस्तै अग्गें भेजगेओ, उसी तुस अल्लाह 
दे उत्थें प्राप्त करगेओ। जेकिश तुस करदे ओ अल्लाह निसंदेह्‌ उसी दिक्खै 
करदा ऐ। ते ओह्‌ आखदे न के जन्नत (सुर्ग) च सिर्फ उयै लोक जाङन जेहड़े 
यहूदी न जां ईसाई न, एह केवल उंदियां ख्त्राहिशां न। आखो जे लेई आओ 
अपनी दलील जेकर तुस सच्चे ओ। बल्के जिस नै अपने आपै गी अल्लाह 
दे सपुर्द करी दित्ता ते ओह्‌ निश्छल बी होऐ, ऐसे माहनू आस्तै पुन्न (सवाब) 
ऐ उसदे रब्ब दे कोल, इंदे आस्तै नां ते कोई भै5 (डर) ऐ ते नां गै कोई 
गम। (09-72) 


यहूद दा गलाना हा के नसारा (ईसाई) कुसै तत्थै (सचाई) पर कायम 
नेई ते नसारा दा आखना हा के यहूद कुसै तत्थै पर कायम नेई। जदूं के ओह्‌ 
सारे असमानी कताबां पढ़दे न। इस्सै चालली उनें लोकें आखेआ जिनेंगी ज्ञान 
नेई, बस अल्लाह कियामत दे दिन इस गल्लै दा नबेड़ा करग जेहदे बारै एह 

सारे झगड़ा करदे न। ते एहदे 'शा बद्ध जालम होर कु'न होग जेहड़ा अल्लाह 
दी मसीतें च अल्लाह दी इबादत करने थमां रोके ते उनें गी वीरान करने दा 
जतन करै। उनेंगी ते ऐसा करना लोड़चदा हा के मसीतें च अल्लाह कोला 
त्राहंदे (डरदे) होई प्रवेश करदे। उंदे आस्तै इस संसारै च शरमिंदगी ऐ ते 
आखरत (परलोक) च सख्त सजा उंदा नसीब ऐ। पूरब ते पच्छम अल्लाह 
दे गै न। तुस जेहके पास्सै बी रुख़ करो उद्धर गै अल्लाह ऐ। निसंदेह्‌ अल्लाह 
सर्वव्यापक ऐ, ज्ञानवान ऐ। आखदे न के अल्लाह नै बेटा बनाए दा ऐ। ओह्‌ 
इस थमां पाक (पवित्तर) ऐ। बल्के असमानें ते जमीना च जेकिश बी मजूद 
ऐ, सब उस्सै दा ऐ। उस्सै दी आज्ञा सारे मन्नने आहले न। ओह्‌ असमाने ते 
जमीना दा ख्रश्टा ऐ। ओह जदूं कुसै कम्मै गी करने दा निश्चा करी लैंदा ऐ 
तां बस्स (ओहदे आस्तै) इन्ना फरमांदा ऐ के एह होई जा ते ओह्‌ होई जंदा 
ऐ। (१3-]7) 

ते जेहड़े लोक समझदार नेई, उनें आखेआ : अल्लाह साढ़े कन्नै 
गल्लबात (कलाम) को नेई करदा जां साढ़े कोल कोई नशानी की नेई आंदी। 
इस्सै चाल्ली उंदे बजुर्ग (पुरखे) बी उंदे जनेही गल्ल गलाई चुके दे न। इंदे 
सारें दे हिरदे इक्कै जनेह्‌ न। असें प्रगट करी दित्तियां न नशानियां उनें लोकें 
आस्तै जेहड़े भरोसा करने आहले न। असें तुसेंगी हक्क गल्ल देइयै भेजेआ 
ऐ, खुशखबरी सनाने आहला ते डराने (सोहगा करने) आहला बनाइयै। ते तुंदे 
कोला दोजख (नरक) च जाने आहलें दे बारै कोई पुच्छ-गिच्छ नेई कीती 
जाहग। यहूदी ते ईसाई तुंदे पर कदें राजी (खुश) नेई होङन, जदूं तगर के 
तुस उंदे पैंत्थ (दीन) दे पैरोकार नेई होई जाओ। तुस आखो के जेहड़ा रस्ता 
अल्लाह नै दस्सेदा ऐ उय्यै असली (सच्चा) रस्ता ऐ। इस ज्ञान प्राप्ती दे मगरा 
जेहड़ा तुसें गी प्राप्त होई चुके दा ऐ जेकर तुस उंदी मरजी अनुसार चलगेओ 
तां अल्लाह दी बरोबरी च तुंदा नां कोई दोस्त होग ते नां गै स्हायक। जिनें 
लोकें गी असें कताब दित्ती दी ऐ, ओह उसी पढ़दे न जनेहा उनेंगी पढ़ना 
लोड़चदा। इय्यै लोक एह्दे पर ईमान कायम करदे न। ते जेहड़े एहदा इंकार 
करदे न उय्यै खसारे (घाटे) च रौहने आहले न। (78-727) 


ऐ बनी इस्राईल! मेरे उस उपकार गी चेता करो जेहड़ा में तुंदे पर कीता 
ते उस गल्लै गी बी, के में तुसें गी संसारै दी सारियें कौमें चा महत्ता दित्ती। 

ते डरो उस दिन कोला जिस दिन कोई माहनू कुसै दूए माहनू दे दना कम्म 
नेई औग ते नां गै कुसै दी तरफा कोई हरजाना स्वीकार कोता जाहग ते नां 
गै कुसै गी कोई सफारश फायदा पजाग ते नां गै कुतेआ कोई मदद पुज्जग। 
ते जदूं इब्राहीम गी उसदे रब्ब नै केइयें तरीकें राहें परखेआ तां ओह्‌ ओहदे 
पर पूरा उतरेआ। अल्लाह नै फरमायाः में तुगी सारे लोकें दा इमाम (सरदार) 
बनाङ। इब्राहीम नै पुच्छेआः ते मेरी संताने (उलादी) चा बी ? अल्लाह नै 
गलायाः मेरा बचन जालमें तगर नेई पुजदा। (22-24) 

ते जदूं असें काबे गी लोकें आस्तै इबादत दा ते अमन-शांती आहूला 
स्थान निरधारत कीता ते आज्ञा दित्ती के इब्राहीम द्वारा निर्मित इस थाहरै गी 
नमाज पढ़ने दी जगह बनाई लैओ। ते इब्राहीम ते इस्माईल गी तकीद कीती 
के मेरे इस घरै गी तवाफ (परिकरमा) करने आहलें, एतकाफ (एकांत 
साधना) करने आहलें, रुकूअ ते सजदे करने आहलें आस्तै पवित्तर बनाइये 
रक्खो। ते जदूं इब्राहीम नै दुआ5 कीती : ऐ मेरे रब्ब इस शैहरै गी अमन 
(सकून) आहला शैहर बनाई दे। ते इसदे बसनीकें गी, जेहड़े इंदे चा अल्लाह 
ते कियामत दे दिनै पर ईमान (जकीन) रक्खन, फलें दी रोज़ी (गिजा) अता 
फरमाऽ। अल्लाह नै फरमाया जेहका इंकार करग, में उसी बी किश दिनें तगर 
फायदा देङ। फ्ही उसी अग्गी दे अज्ञाब पास्सै धिक्की देङ, ते ओह्‌ बड़ा गै 
बुरा ठकाना ऐ। (25-26) 

ते जदूं इब्राहीम ते इस्माईल बैतुल्लाह दियां कंधां उसेरा करदे हे ते इंयां 
आखदे जा करदे हे : ऐ साढ़े रब्ब! साढ़े इस कम्मै गी स्वीकार कर, निसंदेह. 
तूं गै सुनने आहूला जानने आहला ऐं। ऐ साढ़े रब्ब! असेंगी अपना आज्ञाकारी 
बनाई लै ते साढ़ी नसलै (कुलै) चा अपनी इक आज्ञाकारी कौम पैदा कर ते 
असेंगी साढ़ी इबादत (अराधना) करने दे तरीके सखलाऽ5 ते असेंगी खिमा 
(माफ) करी दे, तूं खिमा करने आहूला, किरपा करने आहला एऐं। ऐ साढ़े 
रब्ब! इंदा इंदे चा गै इक रसूल बनाऽ जेहड़ा इनेंगी तेरियां आयतां सुनाऽ ते 
इनेंगी कताब ते ज्ञान (बवेक) दी सिख्या (तलीम) देऐ, जिस कन्तै इंदा 
शुद्धीकरण होऐ। यकीनन तूं जबरदस्त ऐं, ज्ञानवान ऐं। (27-29) 

ते ओह्‌ कु'न ऐ जेहड़ा इत्राहीम दे दीन गी पसंद नेई करै, सिर्फ ओह्‌ 
जिसने अपने आपै गी मूरख (अज्ञानी) बनाई रक्खेदा होऐ। हालांके असें उसी 

दुनिया चा चुनी लेदा ऐ ते परलोक च ओह सत्तवादी लोकें चा होग। जदूं 
उसदे रब्ब ने फरमाया के अपने आपै गी (अपने रब्ब दे) सपुर्द करी देओ 
तां उसने गलायाः में अपने आपै गी सारे ज्हान (स्रिश्टी) दे मालक (रब्ब) 
दे सपुर्द कोता। ते इस्सै दी नसीहत इब्राहीम नै अपनी उलाद गी कोती ते इस्सै 
दी नसीहत याकूब नै अपनी उलाद गी कोती। ऐ मेरे पुत्तरो! अल्लाह नै तुंदे 
आस्तै इस्सै दीन (धर्म) गी चुनेआ ऐ। बस्स इस्लाम दे बिजन कुसै दूसरी 
हालती पर तुसेंगी मौत नेई आ। क्या तुस उसलै मजूद हे जदूं याकूब दी मौत 
होई ही। जदूं उसने अपने पृत्तरें गी पुच्छेआ के मेरे बाद (मरने परैंत्त) तुस 
कुसगी पूजगेओ (कुसदी इबादत करगेओ)? उनें आखेआ: अस उस्सै खुदा 
दी इबादत करगे जिसदी इबादत तुस ते तुंदे पुरखे (बजुर्ग) इब्राहीम, इस्माईल, 
इस्हाक्र करदे आए न। उय्यै इक माबूद (परमातमा) ऐ ते अस उसदे आज्ञाकारी 
आं। एह इक जमात ही जेहड़ी गुजरी गेई। उनेंगी उयै मिलग जो उनें कमाया 
ते तुसेंगी ओह्‌ मिलग जिसी तुसें कमाया। ते तुंदे'शा उंदी करनी दी पुच्छ- 
गिच्छ नेई होग। (30-34) 

ते गलांदे न के यहूदी जां ईसाई बनी जाओ तां फ्ही हदैत पागेओ। आखो 
नेई, बल्के अस ते समर्थन करने आं इब्राहीम दे दीन दा जेहड़ा अल्लाह पासै 
एकागरचित्त हा ते ओह्‌ शरीक (अल्लाह कन्नै हिस्सेदार) खडेरने आहला नेई 
हा। आखो असें अल्लाह पर ईमान (जकोन) कायम कोता ते उस चीजै पर 
ईमान आनेआ जेहड़ी साढ़े पास्सै उतारी गेदी ऐ। ते उस पर बी जेहड़ी इब्राहीम, 
इस्माईल, इस्हाक्र, याकूब ते उंदी उलाद पर उतारी गेई ते जे किश मिलेआ 
मूसा ते ईसा गी ते जे किश प्राप्त होआ सारे नबियें गी उंदे रब्ब पासेआ। अस 
इंदे सारे दे दरम्यान दना-बी भेदभाव नेई रखदे ते अस अल्लाह दे गै आज्ञाकारी 
आं। फ्ही जेकर ओह्‌ ईमान कायम करन जिंयां तुस ईमान पर कायम ओ तां 
जकोनन ओह्‌ सिद्धे रस्ते पर आई गे ते जेकर ओह मुक्करी (फिरी) जाहून तां 
हुन ओह्‌ हठ करा करदे न। बस तुंदे पासेआ अल्लाह उंदे आस्तै काफी ऐ. 
ते ओह्‌ सुनने आहूला जानने आहूला ऐ। आखो असें अपनाया अल्लाह दा रंग 
ते अल्लाह दे रंग थमां केहका रंग चंगा ऐ ते अस उस्सै दी इबादत करने 
आहूले आं। आखो क्या तुस अल्लाह दे बारै च साढ़े कन्नै झगड़दे ओ। 
हालांके ओह्‌ साढ़ा बी रब्ब ऐ ते तुंदा बी। साढ़े आस्तै साढ़े कर्म न ते तुंदे 
आस्तै तुंदे कर्म। ते अस खालस तौरै पर ओहदे आस्तै आं। क्या तुस आखदे 

ओ के इब्राहीम ते इस्माईल ते इस्हाक़ ते याकूब ते उसदी उलाद सारे यहूदी 
जां ईसाई हे। आखो के तुस ज्यादा जानदे ओ जां अल्लाह। ते ओहदे 'शा 
बड्डा जालम (अपराधी) होर कु'न होग जेहड़ा उस गुआही गी छपैलै जेहड़ी 
अल्लाह दी तरफा उसदे कोल आई दी ऐ। ते जे किश तुस करदे ओ अल्लाह 
उसगी जानदा ऐ। एह इक जमात ही जेहड़ी बीती गेई। उसी उयै प्राप्त होग 
जेहड़ा उसने कमाया ते तुसेंगी उयै हासल होग जिसी तुसें कमाया। ते तुंदे 
कोला उंदी करनी बारै पुच्छ-गिच्छ नेई होग। (।35-747) 

हुन मूरख लोक आखडन के मुसलमानें गी कुस चीजै नै उंदे क्रिबले 
थमां फेरी (मोड़ी) दित्ता। आखो पूरब (चढ़दा) ते पच्छम (लैंहदा) द'में 
अल्लाह दे गै न। ओह्‌ जिसगी चांहदा ऐ सिद्धा (हक्कै दा) रस्ता दखांदा ऐ। 
ते इंयां असें तुसेंगी निचली (दरम्यानी) उम्मत बनाई ओड़ेआ तां जे तुस लोकें 
गी दस्सने आहूले बनी जाओ ते रसूल तुसेंगी दस्सने आहूला होई जा। ते जिस 
क्रिबले पास्सै तुस कायम हे, असें उसी सिर्फ इस करी निरधारत कीता हा, 
तां के असेंगी पता चली जा जे कु'न रसूल दी पैरवी करदा ऐ ते कु'न उस 
थमां मूंहू फेरी लैंदा ऐ। निसंदेह्‌ एह गल्ल उनें लोकें आस्तै बड़ी भारी ऐ 
जिनेंगी अल्लाह नै हदैत दित्ती दी ऐ। ते अल्लाह ऐसा नेई जे तुंदे ईमान गी 
बरबाद करी देऐ। बेशकक अल्लाह लोकें कन्नै हिरख करने आहूला बड़ा 
मेहरबान ऐ। (42-743) 

अस तुंदे मूंहें (चेहरे) दा बार-बार असमानै आहले पास्सै उठना दिकखै 
करने आं। बस अस तुसेंगी उस्सै क्रिबले आह्ली भेठा फेरी (मोड़ी) देहगे 
जिसगी तुस पसंद करदे ओ। हुन अपना रुख मस्जिद हराम (काबा) आहूली 
बक्खी मोड़ी लैओ। ते तुस जित्थें कुतै बी होवो अपना रुख उस्सै आहली 
बक्खी करी लै करो। ते अहले कताब चंगी चालली जानदे न के एह हक्क 
(सच्च) ऐ ते उंदे रब्ब पासेआ ऐ। ते अल्लाह अनजान नेई उस थमां जे किश 
ओह्‌ करा करदे न। ते जेकर तुस इनें अहले कताब दे समक्ष तमाम तर्क 
(दलीलां) प्रस्तुत करी देओ तां बी ओह तुंदे क्रिबले गी स्वीकार नेई करङन। 
ते नां गै तुस उंदे क्रिबले दा समर्थन करी सकदे ओ। ते नां ओह्‌ आपूं इक- 
दूए दे किबले गी मनदे न। ते इस ज्ञान (इलम) दे पाई लैने दे बाद जेकर 
तुस उंदी गल्लें दा समर्थन करगेओ तां निसंदेह्‌ तुस जालमें (कसूरवारें) चा 

होई जाहगेओ। जिनेंगी असें कताब दित्ती दी ऐ ओह उसी इंयां पनछानदे न 
जियां अपने पुत्तरें गी पनछानदे न। ते उंदे चा इक दल हक्क (सच्च) गी छपैला 
करदा ऐ हालांके ओह्‌ उसी जानदा ऐ। हकक (सच्च) ओह ऐ जेहड़ा तेरा 
रब्ब आकखै। बस तुस कदें बी शकक करने आहलें चा नेई होवो। (।44-747) 

हर इक आस्तै इक रुख (दिशा) ऐ जिद्धर ओह मूंह्‌ करदा ऐ। बस 
तुस नेकियें आहले पास्सै द्रौड़ो। तुस जित्थें बी होगेओ अल्लाह तुसें सबनें 
गी लेई औग। बेशकक अल्लाह सब किश करी सकदा ऐ। ते तुस जिस पास्सै 
दा बी निकलो अपना रुख मस्जिद हराम (काबा) आहले पास्सै करी लैओ। 
बेशक्क एह हक्क ऐ, तुंदे रब्ब पासेआ ऐ। ते जे किश तुस करदे ओ अल्लाह 
उस थमां अनजान नेई। ते तुस जित्थुं दा बी गुजरो अपना रुख मस्जिदे हराम 
आहले पास्सै करी लैओ ते तुस जित्थें कुतै बी होवो अपना रुख उस्सै 
आहली भेठा रक्खो तां जे लोकें गी तुंदे पर कुसै तर्क दी गंजैश नेई र'वै, 
सवाए उनें लोकें दे जेहड़े बे-इंसाफ न। बस तुस उंदे 'शा नेई डरो ते मेरे 
'शा डरो। तां जे में अपना उपकार (नेमत) तुंदे पर संपूर्ण करी देआं। तां 
जे तुस सन्मार्ग पाई सको। जिं'यां असें तुंदे दरम्यान तुंदे चा गै इक रसूल 
भेजेआ जेहड़ा तुसें गी मेरियां आयतां पढ़िये सनांदा ऐ ते तुसें गी पवित्तर 
करदा ऐ ते तुसें गी कताब (कुरआन) दी ते हिकमत (ज्ञान) दी शिक्षा दिंदा 
ऐ ते तुसेंगी ओह चीजां सखांदा ऐ जिनेंगी तुस जानदे नेई हे। बस तुस मिगी 
चेता रक्खो, में तुसेंगी चेता रक्खङ। ते मेरा स्हान (उपकार) मन्नो, ते 
किरतघान नेई बनो। (48-752) 


ऐ ईमान आहूलो, सबर ते नमाज राहे सहायता प्राप्त करो। जकोनन 
अल्लाह सबर करने आहलें दे कन्नै होंदा ऐ। ते जेहड़े लोक अल्लाह दी राह्‌ 
च मारे जंदे न, उनें गी मुड्दा नेई आखो बल्के ओह्‌ जिंदा न, पर तुसें गी 
पता नेई। ते अस तुसेंगी जरूर परखगे (अजमागे) किश गी डर ते भुक्ख राहें 
ते किश गी मालें (दौलत) ते जानें ते फसलें दी कमी (किल्लत) कन्तै। ते 
अडिग (स्थिरचित्त) रौहने आहलें गी खुशखबरी सनाई देओ। किश दा सभाऽ 
ऐसा ऐ के जदूं उनेंगी कोई बिपता बनदी ऐ तां ओह्‌ आखदे न : अस अल्लाह 
दे आं ते अस उस्सै दी बक्खी (तरफ) परतोने आहूले आं। इय्यै लोक न जिंदे 
पर उंदे रब्ब दी किरपा ते मेहर ऐ। ते इय्यै लोक सन्मार्ग पर न। (।53-757) 

सफा ते मरवह (द'ऊं प्हाड़ियें दे नांऽ) अल्लाह दी यादगार नशानियें 
चा न। बस जेहड़ा मनुक्ख बैतुल्लाह दा हज्ज करै जां उमरा करै तां ओहदे 
पर कोई हरज नेई के ओह्‌ इंदी परकरमा (तवाफ़) करै ते जे कोई चाऽ 
(शौक) कन्नै किश नेकी करै तां अल्लाह कदर करने आहूला ऐ, जानकार 
ऐ। जेहड़े लोक मेरे द्वारा प्रगट कीती गेदियें नशानियें गी ते नसीहतें (हदैतें) 
गी छपैलदे न, बाद इसदे के असें इनेंगी लोकें आस्तै कताबै (कुरआन) च 
खो'ल्ली दित्ते दा ऐ, एह उय्यै लोक न, जिनेंगी अल्लाह लानत दिंदा ऐ ते 
उंदे पर लानत करने आहले लानत करदे न। इसदे बिपरीत जिनें तोबा कोती 
ते शुद्धी (दरुस्ती) करी लैती ते मन्नी लैता, में उनेंगी खिमा (माफ) करी देङ 
ते में खिमा करने आहूला बड़ा दयालू आं। निसंदेह्‌ जिनें लोकें इंकार कीता 
ते उस्सै हालती च मरी गे, एह उय्यै लोक न जिंदे पर अल्लाह दी, फरिशतें 
दी ते माहनुयें दी सबनें दी लानत होग। उस्सै हाल च ओह्‌ म्हेशां रौहङन। 
उंदे पर अज्ञाब (घोर सजा) गी घटाया नेई जाहग ते नां गै कोई रेआत बरती 
जाहग। (58-762) 

ते तुंदा अराध्य बस इक्कै खुदा ऐ। उसदे अलावा होर कोई खुदा नेई। 
ओह्‌ बड़ा मेहरबान ऐ, असीम किरपा आहला ऐ। निसंदेह्‌ असमानें ते जमीना 
दे बनाने च, रात ते दिनै दे औने-जाने च ते उनें किश्तियें च जेहड़ियां इंसानें 
दे कम्म औने आलियें चीजें गी लेइयै समुंदरै च चलदियां न, ते उस पानी च 
जिसगी अल्लाह नै असमानै थमां बरहाया, फ्ही उस कन्न मुड्दा (बेजान) पेदी 
धरती च जान (रौनक) पाईं, ते उसने जमीना च सारियें किसमें दे जानवर 
फलाई दित्ते। ते हवायें दी गति च ते बदलें (डिग्गलें) च जेहड़े गासै ते धरती 
दे मझाटै आज्ञा दे दास न, उनें लोके आस्तै नशानियां न जेहड़े सूझवान न 
(अकल कोला कम्म लैंदे न)। (।63-764) 


ते किश लोक ऐसे न जेहड़े अल्लाह दे अलावा दूयें गी ओहदे बरोबर 
खडेरदे न। उंदे कन्नै ऐसा हिरख करदे न, जनेहा सिर्फ अल्लाह कन्नै करना 
लोड़चदा ऐ। ते जेहड़े ईमान आहले न, ओह्‌ सबनें 'शा ज्यादा अल्लाह कन्नै 
हिरख करने आहले हुंदे न। ते जेकर एह जालम उस बेल्लै गी दिक्खी लैन, 
जदूं के ओह्‌ अजाब गी दिक्खङन, के सर्वशक्तिमान ते अल्लाह गे ऐ ते ओह्‌ 
सख्त सजा देने आहला ऐ। जदूं के ओह्‌ लोक जिंदे आक्खे पर दूए चलदे 
हे, उनें लोकें कोला बक्ख होई जाङन जेहड़े इंदे आक्खे पर चलदे हे। अज्ञाब 

उंदे सम्मुख (सामनै) होग ते उंदे सारे पासेआ सरबंध त्रुट्टी गेदे होडन। ओह्‌ 
लोक जेहड़े उंदे पैरोकार हे आखङन, काश! अस परतियै संसार पास्सै परतोई 
सकदे तां अस बी उंदे शा इंयां गै अलग्ग होई जंदे जिंयां एह साढ़े 'शा अलग्ग 
होई गे। इंयां अल्लाह उंदे कर्मे गी उंदे आस्तै हसरत (तांहग) बनाई देहग 
ते ओह्‌ (जहन्नम दी) अग्गी चा निकली नेई सकङन। (]65-767) 

ऐ लोको! जमीनी चीजें चा हलाल ते साफ-सुथरी चीजें गी खाओ ते 
शतान कन्नै कदम मलाइयै मत चलो, बेशकक ओह्‌ तुंदा जाहरा दुशमन ऐ। 
ओह्‌ तुसेंगी सिर्फ भेड़े कम्में ते निरलञ्जता (बे-हयाई) दी सिक्खेआ दिंदा 
ऐ ते इस गल्लै दी जे तुस अल्लाह दे जिम्मै ओह्‌ गल्लां लाओ जिंदे बारै 
च तुसेंगी इलम नेई। ते जिसलै उनेंगी आखेआ जंदा ऐ जे उस पर चलो जिसी 
अल्लाह नै उतारे दा ऐ तां ओह्‌ आखदे न जे अस उस रस्ते चलगे जेहदे 
पर साढ़े पुरखे (बाप-दादा) चले दे न। कया इस हालती च बी के उंदे बाप- 
दादा गी नां ते समझ होए ते नां गै ओह सिद्धे (हक्क दे) रस्ते गी पनछानदे 
होङन। ते इनें मुनकरें (इंकारियें) दी मिसाल ऐसी ऐ जिंह्ययां कोई माहनू 
ऐसे जानवर दे पिच्छें करलाऽ करदा होऐ जेहड़ा मात्तर पुकार (अवाज) दे 
सिवाए किश नेई सुनदा। एह बोले न, गूंगे न, अ'ने न। एहू किश नेई 
समझदे। (68-77) 

ऐ ईमान आहलो! मेरे द्वारा उपलब्ध कराई गेदियें पाक (पवित्तर) चीजें 
गी खाओ ते अल्लाह दा धन्नवाद (शुकर) करो जेकर तुस ओहदी अराधना 
(इबादत) करने आहूले ओ। अल्लाह नै तुंदे आस्तै हराम कोते दा ऐ सिर्फ 
मुड्दार (मोए दे जीव) गी, खूनै गी ते सूर दे मासै गी, ते जेहदे पर अल्लाह 
दे अलावा कुसै होर दा नांऽ लैता गेदा होऐ। फ्ही बी जेहड़ा मनुक्ख लचार 
(मजबूर) होई जा, ओह्‌ नां ते चाह रखदा होऐ ते नां गै हद्द थमां बाहर 
निकलने आहला होऐ तां ओहदे पर कोई गुनाह नेई। जकीनन अल्लाह माफ 
करने आहूला, किरपालू (दयावान) ऐ। जेहड़े लोक उस चीजै गी छपैलदे न 
जेहड़ी अल्लाह नै अपनी कताब राहें उतारी दी ऐ ते इसदे एवज च तुच्छ 
नजराना लैंदे न, ओह्‌ अपने ढिड्डै च सिर्फ अग्ग भरा करदे न। क्रियामत दे 
दिन अल्लाह नां उंदे कन्नै गल्ल करग ते नां उनेंगी पाक (पवित्तर) करग ते 
उंदे आस्तै दर्दनाक अजाब त्यार ऐ। एह ओह्‌ लोक न जिन्हें हदैत दे बदले 
गुमराही दा सौदा कीता ते मुक्ति (निजात) दे बदले अज्ञाब दा, ते कनेही 

बरदाश्त ऐ उनें गी उस अग्गी दी। एह इस करी ऐ के अल्लाह नै अपनी कताब 
गी ठीक-ठीक उतारेआ, पर जिनें लोकें कताबा चा केईं अर्थ कड्ढी लैते ते 
जिद्दै कारण दूर जाई पुज्जे। (72-76) 

नेकी एह. नेई के तुस अपने मुंह चढ़दे (पूर्व) जां लैंहदे (पच्छम) 
आहूली भेठा करी लैओ। बल्के सत्कर्म एह ऐ के मनुक्ख अल्लाह पर 
ईमान( भरोसा) रक्खै ते आखरत दे दिनै पर, ते फरिश्तें पर, ते कताबें पर, 
ते पैगंबरें पर। माल (धन) देऐ अल्लाह दी चाहत (हिरखै) च रिश्तेदारें 
गी, जतीमें गी, मुल्हाजें गी, मुसाफरें गी ते भखारियें गी ते रिहाई कराने 
आहलें गी। नमाज कायम करै ते जकात अदाऽ करै ते जदूं कोई ऐहद लै 
तां उसगी पूरा करै। ते सबर करने आहूला बने औक्खें ते तकलीफें दे दिनें 
ते जुद्ध दे दिनें च। इय्यै ओह्‌ लोक न जेहड़े सच्चे न ते इय्यै न (अल्लाह 
थमां) डरने आहूले। (77) 

ऐ ईमान आहलो, तुंदे पर कतल करी दित्ते जाने आहलें दा बदला लैना 
फर्ज कोता गेआ ऐ। अजाद (माहनू) दे बदले अजाद, पराधीन (गुलाम) 
दे बदले पराधीन, जनानी दे बदले जनानी। फ्ही जिसगी कतल होने आहलें 
दे बारसें पासेआ किश माफी थ्होई जा तां उसी लोड्चदा ऐ के तै5-शुदा 
(निश्चत कीते गेदे) तरीके दा समर्थन करै ते नेकदिली कन्नै उसी चुकता 
करै । एह्‌ तुंदे रब्ब पासेआ इक असानी ते मेहरबानी ऐ। फ्ही इसदे बाद बी 
जेहूड़ा माहनू ज्यादती करै ओहदे आस्तै दर्दनाक अजाब ऐ। ते ऐ अकल 
आहूलो, बदले सरूप तुंदे आस्तै जिंदगी ऐ तां जे तुस बचो। तुंदे आस्तै फर्ज 
कोता जंदा ऐ के जदूं तुंदे चा कुसै गी मौती दा समां नजदीक मसूस होऐ 
ते ओह अपने पिच्छें माल (जैदाद) छोड़े करदा होएऐ, तां ओह हिस्से 
अनुसार बसीहूत करी देऐ अपने मां-बब्ब आस्तै ते अपने रिश्तेदारें आस्तै। 
एह खुदा कोला डरने आहलें आस्तै जरूरी ऐ। फ्ही जेहड़ा बसीहूत गी सुनने 
परैंत्त उस च फेर-बदल करै तां इसदा गुनाह उस्सै पर होग जेहड़ा उस च 
फेर-बदल करग, जकोनन अल्लाह सुनने आहूला, जानने आहूला ऐ। लेकन 
जेकर कुसैगी बसीहृत करने आहले दे बारै च एह अंदेशा होऐ जे उसने 
पक्खपात जां हककमार कोती ऐ तां ओह्‌ आपूं 'चें उंदी सुलह कराई देऐ 
तां ओहदे पर कोई गुनाह नेई। अल्लाह खिमा (माफ) करने आहूला, किरपा 
करने आहूला ऐ। (78-782) 

ऐ ईमान आहलो, तुंदे आस्तै रोजा फर्ज कीता गेआ ऐ, जिंयां तुंदे कोला 
पैहले लोकें पर फर्ज कोता गेदा हा तां जे तुस पर्‌हेजगार बनो। रोजा ऐ गिनतरी 
दे किश दिन। फ्ही जेकर तुंदे चा कोई बमार होऐ जां सफर (जात्तरा) पर 
होऐ तां ओह्‌ बाद च (औने आहले दिनें च) गिनतरी दे स्हाबें उनेंगी पूरा 
करी लै। ते जेहड़े समर्थ रखदे न, उंदे आस्तै इक रोजे दा बदला (हदिया) 
इक गरीब दा ढिङ्ड-भर खाना (रुट्टी) ऐ। जेहड़ा बादधू नेकी करै तां एह 
ओहदे आस्तै बेहतर ऐ। ते तुस आपूं रोजा रवखो तां एह तुंदे आस्तै ज्यादा 
बेहतर ऐ, जेकर तुस समझो। रमजान दा म्हीना जेहदे च कुरान अवतरत कोता 
(उतारेआ) गेआ, हदैत ऐ लोकें आस्तै ते जाहरी नशानियां न हकक दे रस्ते 
दियां, सच्च (हक्क) ते झूठ (बातल) दे दरम्यान फर्क समझाने आहूला। बस 
तुंदे चा जेहड़ा कोई इस म्हीने गी हासल करै अर्थात्‌ रमजान दे म्हीने च मजूद 
होऐ, इसदे रोजे रकखै। ते जेह्ड़ा मांदा (बमार) होएऐ जां सफर च होऐ तां 
दूए दिनें च गिनतरी दे स्हाबें पूरे करी लै। अल्लाह तुंदे आस्तै असानी चांहदा 
ऐ, ओह्‌ तुंदे कन्न सख्ती नेई बरतना चांहदा। इस आस्तै के तुस गिनती पूरी 
करी लैओ ते अल्लाह दी बड़ेआई दा बखान करो इसकरी जे उसने तुसेंगी 
सन्मार्ग (सिद्धा रस्ता) दस्सेआ ते इसकरी जे तुस उसदे धन्नवादी (शुकरगुजार) 
बनो। (83-85) 


ते जदूं मेरे माहनू तुंदे कोला मेरे बारै च पुच्छन तां में नजदीक (नेड़ै) 
आं, पुकारने आहले दी पुकार दा उत्तर दिन्नां, जिसलै ओह मिगी पुकारदा 
(बलांदा) ऐ। उसगी चाही दा के ओह्‌ मेरी आज्ञा दा पालन करै ते मेरे पर 
भरोसा रक्खै तां जे उनें गी हदैत (सन्मार्ग) हासल होऐ। तुंदे आस्तै रोजे दी 
रातीं च अपनी बीवियें (घरैआलियें) कोल जाना जायज कीता गेदा ऐ। ओह्‌ 
तुंदे आस्तै पशाक (लिबास) दी मानिंद न ते तुस उंदे आस्तै पशाक-जन ओ। 
अल्लाह नै दिक्खी लैत्ता के तुस अपनी जात कनै ख़ियानत करा करदे हे तां 
उसने तुंदे पर किरपा कीती ते तुसेंगी माफ करी ओड़ेआ। ते हुन तुस उंदे कन्तै 
मिलो (सरबंध बनाओ) जेहदे बारै अल्लाह नै तुंदे आस्तै लिखी दित्ते दा ऐ। 
खाओ ते पिओ उसलै तगर जदूं के सवेरे दी सफेदी रातीं दी कालख कोला 
अलग्ग नेई होई जा। फ्ही पूरा करो रोजे गी रातीं तगर। ते जदूं तुस मसीतै 
च एतकाफ़ (इबादत आस्तै निश्चत स्थान) पर (बैठे दे) होवो तां तुस अपनी 
बीवियें (घरैआलियें) कनन्‍ने हमबिस्तरी नेई करो। एह अल्लाह पासेआ निश्चत 

सीमां (हद्दां) न, इंदा उल्लंघन नेई करो। इंयां अल्लाह अपनी आयतें दा लोकें 
आस्तै बखान (जिकर) करदा ऐ तां के ओह्‌ अपना बचाऽ करन। ते तुस आपूं 
'चें इक-दूए दे मालै (जैदाद) गी न्हकक नेई बरतो ते उनेंगी उंदे मालकें तगर 
नेई पजाओ तां जे दूयें दे मालै दा किश हिस्सा नजैज तौरै पर हड़्प्प करी 
जाओ। जदूं के तुस इस बांरै जानदे ओ। (86-788) 

ओह तुंदे कोला चन्नै दे (घटने ते बधने) बारै पुच्छदे न। आक्खी देओ 
जे ओह्‌ ते लोकें आस्तै समें दी जानकारी ते हज्ज बगैरा दे समें दी जानकारी 
देने आस्तै ऐ। ते नेकी एह नेई जे तुस घरें च छत्तै दे रस्ते आओ। बल्के नेकी 
दा रस्ता ते परहेजगारी करना ऐ। ते घरें च उंदे दरोआजें राहें आओ ते अल्लाह 
कोला डरो तां जे तुसेंगी सफलता मिलै। ते अल्लाह दे रस्ते च उनें लोकें कन्‍्नै 
लड़ो जेहड़े तुंदे कन्न झगड़दे (लड़दे) न। ते ज्यादती मत करो। अल्लाह 
ज्यादती करने आहलें गी पसंद नेई करदा। कतल करो उनेंगी जित्थें बी दिक्खो, 
ते कड्ढी लाओ उनेंगी उत्थुंआं, जित्थुंआं उनें तुसेंगी कड्ढेआ हा। ते फसाद 
(फ़ितना) ज्यादा सख्त (बदतर) ऐ कतल करने कोला। ते उंदे कन्नै मस्जिदे 
हराम दे नजदीक मत लड़ो जदूं तगर के ओह तुंदे कन्नै आपूं जंग नेई करन। 
बस, जेकर ओह्‌ तुंदे कन्नै जंग करन तां उंदा कतल करी टकाओ। इय्यै सज़ा 
ऐ इंकार करने आहलें दी। फ्ही जेकर ओह्‌ सुधरी (मन्नी) जाहून तां अल्लाह 
माफ करने आहला मेहरबान ऐ। ते उंदे कन्नै अदूं तगर जंग करो जदूं तगर 
के फ़ितना (फसाद) बाको र'वबै ते दीन खालस अल्लाह दा नेई होई जा। फ्ही 
जेकर ओह्‌ मन्नी जाहन तां इसदे बाद सख्ती नेई करो, पर सिर्फ जालमें गी 
छोड़ियै। (89-793) 

प्रतिश्ठा आहला म्हीना प्रतिश्ठा आहला हुंदा ऐ ते प्रतिश्ठा दा बी बराबर 
स्हाब ऐ। बस जिसने तुंदे पर ज्यादती कीती, तुस बी उस पर ज्यादती करो, उन्नी 
गै जिन्नी उसने तुंदे पर ज्यादती कोती दी होऐ। ते अल्लाह कोला डरो ते समझी 
लैओ के अल्लाह परहेजगारं दा स्हायक ऐ। ते अल्लाह दे रस्ते पर खर्च करो 
ते कंजूसी करियै अपने आपै गी तबाह्‌-बरबाद मत करो ते नेकी आहले कम्म 
करो। बेशकक अल्लाह नेक कम्म करने आहलें गी पसंद करदा ऐ। (।94-95) 


ते पूरा करो हज्ञ ते उमरा अल्लाह आस्तै। फ्ही जेकर तुस कुसै औख 
च फसी जाओ तां फ्ही जेहड़ा बी कुरबानी दा जानवर तुंदी समर्थ च होऐ उसी 

पेश करी देओ ते अपने सिर अदूं तगर नेई मुंडवाओ जदूं तगर कुरबानी अपने 
लक्ष्य तगर नेई पुज्जी जा। तुंदे चा जेहड़ा बमार होऐ जां उसदे सिरै च कोई 
तकलीफ होऐ, ओह्‌ रोजे रक्खियै जां सदके जां कुरबानी दा फ़िदया अदाऽ 
करन। जदूं अमन-चैन आह्ली स्थिति होऐ ते कोई हज्ज जां उमरे दा फायदा 
हासल करना चाह तां ओह्‌ कुरबानी देऐ अपनी समर्थ अनुसार। फ्ही जेहदी 
पुज (समर्थ) नेई होऐ तां ओह्‌ हज दे दिनें च त्रै दिन रोजो रकखै ते सत्त 
रोजे रक्खै घर परतोने दे बाद। एह कुल मलाइयै दस्स रोजे होङन। एह उस 
माहनू आस्तै हुकम ऐ  जेह्दा परोआर मस्जिदे हराम (खाना काबा) दे नजदीक 
अबाद नेई होऐ। अल्लाह कशा डरो ते समझी लैओ के अल्लाह कठोर दंड 
देने आहला ऐ। हज्ज दे म्हीने निश्चत (निरधारत) न। बस जिसने हज्ज करने 
दा संकल्प (निश्चा) करी लैता, फ्ही उसी हज्ै दी अवधी च नां ते कोई 
निकृश्ट (अश्लील) गल्ल करनी लोड्चदी ऐ ते नां गै कोई गुनाह जां लड़ाई- 
झगड़े आहूली गल्ल। ते जेहके नेक कम्म तुस करगेओ, अल्लाह उसी चंगी 
चालली जानदा ऐ। ते तुस जात्तरा (हज) सरबंधी समग्गरी लेई लैओ। बधिया 
जात्तरा सरबंधी समग्गरी तक्वा (खुदा पर द्रिढ़ बिश्वास) दा रस्ता ऐ। ऐ 
अकल आहलेओ, मेरे 'शा डरदे र'वो। (96-97) 

एहदे च दना गुनाह नेई जे (हज्ज दे दुरान) तुस अपने रब्ब दी रैहमत 
(मेहर) दी बी तपाश करो। फ्ही जदूं तुस लोक अरफ़ात दे मदानै थमां बापस 
परतोवो, उसलै मशअरे हराम (पवित्तर थाहरै) कश अल्लाह दा सिमरन 
करो। इंयां सिमरन करो जिंयां उन्नै (अल्लाह नै) तुसेंगी दस्से दा ऐ। इस 
'शा पैहूले निसंदेह तुस करस्ते पेदे लोकें च शामल हे। फ्ही तवाफ करने 
आस्तै चलो, जिंयां के सारे लोक चलन ते अल्लाह कोला खिमा याचना करो। 
जकीनन अल्लाह माफ करने आहूला, किरपा करने आहूला ऐ। फ्ही जदूं तुस 
अपने हज्ज सरबंधी कर्तब्न (फरज) पूरे करी लैओ तां अल्लाह गी इंयां 
सिमरो जिंयां तुस पैहलें अपने बड़कें (पूर्वजें) गी चेता करदे हे बल्के इस 
'शा बी ज्यादा। बस कोई मनुक्ख आखदा एऐ : ऐ मेरे रब्ब | मिगी इस्सै दुनिया 
च गै देई दे ते फ्ही आख़रत च उसदा कोई हिस्सा नेई रौंहदा। ते कोई आदमी 
इंयां आखदा ऐ जे ऐ मेरे रब्ब! मिगी इस संसारै च बी नेकी (भलाई) दे 
ते आखरत (परलोक) च बी भलाई दे ते मिगी अग्गी दे अजञाब थमां बचाऽ। 
ऐसे गै लोकें आस्तै उंदे नेक कमे दा बदला (हिस्सा) ऐ ते अल्लाह तौलै 

गै स्हाब लैने आहला ऐ। ते अल्लाह गी स्मरण (चेता) करो निश्चत 
(तैऽशुदा) दिनें च। फ्ही जेहका इंसान तौल करियै द'ऊं दिनें च मक्का 
परतोई आ, ओहदे पर कोई गुनाह नेई ते जेहका उत्थें रुकी जा, ओहदे पर 
बी कोई दोश नेई। एह ओहदे आस्तै ऐ जेहड़ा अल्लाह 'शा डरै। ते तुस 
अल्लाह कोला डरदे र'वो ते भलेआं समझी लैओ जे तुसेंगी उस्सै कोल 
किट्ठे कोता जाना ऐ। (98-203) 

ते लोकें चा कोई-कोई ऐसा हुंदा ऐ के जेहदी गल्ल-बात दुनियावी 
जिंदगी च तुसेंगी बड़ी भली (चंगी) बझोंदी ऐ ते ओह्‌ अपनी मनघढ़त गल्लें 
गी अल्लाह कन्नै जोड़दा ऐ अर्थात्‌ अल्लाह गी गुआह्‌ बनाई लैंदा ऐ। जदूं 
के (असलै च) ओह्‌ सख्त झगड़ालू (लड़ाका) होंदा ऐ। ते जदूं ओह्‌ पिट्ठ 
फेरदा ऐ तदूं ओह्‌ इस कोशशा च रौंहदा ऐ जे धरतै पर फसाद फलाऽ ते 
फसलें ते जानवरें गी नश्ट-बरबाद करी देऐ। जदूं के अल्लाह फसाद गी पसंद 
नेई करदा। ते जदूं उसी आखेआ जंदा ऐ जे अल्लाह थमां डरो तां उसदा 
अभिमान उसी गुनाह पर (हठधमी करी) कायम करी रखदा ऐ। बस ऐसे 
शख्स आस्तै गै जहन्नम त्यार ऐ ते ओह्‌ बड़ा गै बुरा ठकाना ऐ। ते लोकें 
च कोई-कोई ऐसा बी हुंदा ऐ जेहका अल्लाह दी खुशी हासल करने आस्तै 
अपनी जान तगर दाऽ पर लाई दिंदा ऐ अर्थात्‌ अपनी जिंदगी अल्लाह दी 
राह पर कुरबान करी दिंदा ऐ ते अल्लाह अपने बंदे आस्तै बे-हद्द मेहरबान 
ऐ। (204-207) 

ऐ ईमान आहलो! इस्लाम गी पूरी चालली अपनाई लैओ ते शतान दे 
नकशे-कदम पर मत चलो, ओह्‌ तुंदा जाह्रा-बाह्रा दुशमन ऐ। जेकर तुस 
भटको जाओ इसदे बाद बी जदूं के तुंदे कश साफ-साफ दलीलां आई पुज्जी 
दियां न, ते समझी लैओ जे अल्लाह जबरदस्त ऐ ते तत्त (सच्च) पनछानने 
आहला ऐ। क्या लोक इस निहालपा च न, के अल्लाह बद्दलें दे सायबानें 
चा आवै ते फरिश्ते बी आई जाहन ते मामले दा निरना करी दित्ता जा ते सारे 
मामले अल्लाह आह्ली बक्खी गै परतोई जंदे न। बनी इस्राईल थमां पुच्छो, 
असें उनेंगी किन्नियां स्पश्ट नशानियां दित्तियां। ते जेहका इंसान अल्लाह दी 
नेमतें दी नरादरी करदा ऐ जदूं के ओह्‌ ओहदे कोल पुज्जी गेदियां होन तां 
अल्लाह निसंदेह्‌ कठोर दंड देने आहूला ऐ। संसारक जिंदगी गी उनें लोकें 

दी नजरै च बड़ा खुशगुआर करियै दस्सेआ गेदा ऐ, जेहड़े मुनकर (ना- 
फरमान) न ते ईमान आहलें पर हसदे न, हालांके जेहड़े परहेजगार न ओह्‌ 
कियामत दे रोज उंदे कोला उत्तम होडन। ते अल्लाह जिसगी चांहदा ऐ बेशमार 
रिजक दिंदा ऐ। (208-22) 

लोक इक्कै कौम (उम्मत) हे। फ्ही उनें फरको-फरकी पाई तां अल्लाह 
नै पैगंबरें गी खुशखबरी सनाने आहले ते डराने आहले बनाइये भेजेआ। ते उंदे 
कन्नै अवतरत कीती पवित्तर कताब सच्च बारै सोहगा करने आहली तां जे ओह्‌ 
निरना करी देएऐ उनें गल्लें बारै जिंदे बारै लोकें च मतभेद हा। ते एह मतभेद 
उनें लोकें कीते जिनेंगी सच्च (हक्क) बारै जानकारी मिली गेदी ही, इसदे बाद 
बी जे उंदे कोल साफ-साफ नसीहतां पुज्जी गेदियां हियां, सिर्फ हठधरमी 
(जिद्दै) दे कारण। बस अल्लाह नै ईमान आहलें गी हकक (सच्च) दे बारै 
ओह्‌ रस्ता सुझाया जेहदे बारै ओह झगड़े करदे हे ते अल्लाह जिसगी चांहदा 
ऐ सिद्धी बत्ता पाई दिंदा ऐ। क्या तुसें एह सोची लेदा ऐ जे तुस जन्नतै (सुरगै) 
च दाखल होई जाहगेओ, जदूं के अजें ते तुंदे पर ओह्‌ हलात आए गै नेई 
जेहड़े तुंदे पिछलें (बड़कें) पर आए हे। उनें गी मसीबतें ते सख्त तकलीफें 
चा गुजरना पेआ ते ओह्‌ इंदे करी मरी-मुक्को गे। इत्थूं तगर जे रसूल ते उंदे 
कन्नै ईमान आहनने आहूले करलाई उट्ठे के अल्लाह पासेआ मदाद कदू 
औग। चेता रक्खो, अल्लाह दी मदाद मती नेड़े ऐ। (23-24) 


लोक तुसें गी पुच्छदे न, जे केह खरच करन? आखो के जेहका माल 
बी तुस खरच करगेओ, ओहदे च हक्क ऐ तुंदे माऊ-बब्बै दा, तुंदे रिश्तेदारें 
दा, जतीमें दा, मुत्हाजें (गरजमंदें) दा ते मसाफरें दा। ते जेहकी नेकी तुस 
करगेओ, ओह्‌ अल्लाह गी भाखी (मलूम) ऐ। तुसें गी जुद्ध (नेकी दे रस्ते 
च) आस्तै हुकम दित्ता गेदा ऐ पर ओह्‌ तुसेंगी बोझ नझोंदा ऐ। होई सकदा 
ऐ जे तुस जिस चीजे गी नागवार (भली नेई) समझो, ओह्‌ तुंदे आस्तै भली 
होऐ। ते होई सकदा ऐ जे तुसेंगी जेहड़ी चीज पसंद आवै ओह्‌ तुंदे आस्तै 
माड़ी होऐ। एह ते अल्लाह जानदा ऐ तुस नेई जानदे। (25-26) 


लोक तुंदे कोला प्रतिश्‍्ठा आहले म्हीने बारै पुच्छदे न, जे ओहदे च जुद्ध 
कनेहा ऐ? आखी देओ जे एह्दे च लड़ाई करना अत्त बुरा ऐ। पर अल्लाह 
दे रस्ते थमां रोकना ते उसदा इंकार करना ते मस्जिदे हराम च जाने कोला 

रोकना ते लोकें गी उत्थुंआं कड्ढना, एहदे कोला बी मता बुरा ऐ। फसाद 
करना ते कतल करने 'शा बी बड्डा अपराध ऐ। एह लोक तुंदे कन्नै लगातार 
लड़दे रौहडन, इत्थूं तगर जे तुसेंगी तुंदे दीन (धर्म) थमां फेरी देन, जेकर 
तुंदे पर काबू पाई जाहून। ते तुंदे चा जेहका अपने दीन थमां फिरी जा ते कुफर 
(बे-दीनी) दी हालती च गै मरी जा, तां नेह लोकें दे नेक कर्म नश्ट होई 
जाङन संसारै च बी ते परलोक (आखरत) च बी। ते ओह्‌ अग्गी च पौने 
आहले न, ओह्‌ ओहदे च म्हेशां आस्तै रौहडन। ओह लोक जेहड़े ईमान पर 
कायम रेह ते जेहके बेघर होए ते अल्लाह दे रस्ते आस्तै धर्मयुद्ध (जिहाद) 
कोता, ओह्‌ अल्लाह दी किरपा दे अधिकारी (हक्कदार) न। ते अल्लाह माफ 
करने आहूला मेहरबान ऐ। (27-278) 

लोक तुंदे 'शा शराब ते जूए बारै पुच्छदे न। आखी देओ जे इनें दौंने 
चीजें दा बड़ा बड्डा गुनाह ऐ ते लोकें आस्तै किश फायदे बी हैन। ते इंदा 
गुनाह इंदे फायदे थमां मता ज्यादा ऐ। ओह तुंदे कोला पुच्छदे न जे केह खर्च 
करन। आखी देओ के जेहड़ा तुंदी जरूरत (लोड़) थमां ज्यादा होऐ। इंयां 
अल्लाह तुंदे आस्तै निर्देश जारी करदा ऐ तां जे तुस संसारक ते आखरत दे 
मामलें बारै ध्यान करो। ते ओह्‌ तुंदे कोला जतीमें दे बारै पुच्छदे न। आखी 
देओ के जेहदे च उंदी बेहतरी होऐ ओह्‌ ठीक ऐ। ते जेकर तुस उनेंगी अपने 
कन्नै शामल करी लैओ तां ओह तुंदे भ्रा न। अल्लाह गी पता ऐ कु'न खराबी 
पैदा करने आहला ऐ ते कु'न दुरुस्ती करने आहला ऐ। ते जेकर अल्लाह 
चांहूदा तुसेंगी कठनाइयें च पाईं दिंदा। अल्लाह जबरदस्त ऐ, जुगती आहूला 
ऐ। (29-220) 

अनेकेश्वरवादी (मुशरिक) जनानी कन्तनै निकाह (ब्याह) नेई करो जदूं 
तगर ओह्‌ ईमान पर कायम नेई होई जा ते दीनदार (मोमन) दासी बेहतर ऐ. 
उस मुशरिक जनानी कोला भांएं ओह्‌ तुसेंगी किन्नी गै शैल की नेई लगदी 
होऐ। ते अपनी जनानियें गी बे-दीन (मुशरिक) मरदें कन्नै कदें बी ब्याही नेई 
देओ जदूं तगर ओह ईमान कायम नेई करी लैन, दीनदार दास (नौकर) बेहतर 
ऐ अजाद मुशरिक मरद थमां, भायें ओह्‌ तुसेंगी चंगा की नेई बझोंदा होऐ। 
एह लोक अग्गी आहूली भेठा बलांदे न ते अल्लाह जन्नत (सुरग) आहूली 
ते माफी आहूली बक्खी बलांदा ऐ। ओह्‌ अपने निर्देश (लोकें आस्तै) 

खो'ल्लियै प्रगट करदा ऐ तां जे लोक नसीहत हासल करन। ते ओह्‌ तुंदे कोला 
माहवारी (मासक धर्म) बांरै हुकम पुछदे न। आखी देओ जे एह गंदगी ऐ, 
इस दुरान जनानियें थमां दूर र'वो। ते जिसलै तगर ओह्‌ पाक (पवित्तर) नेई 
होई जाहून, उंदे नेड़ै मत जाओ। फ्ही जिसलै ओह्‌ ठीक चालली पाक होई 
जाहून तां उस तरीके कन्नै उंदे नेड़ै जाओ, जिसदी अल्लाह नै तुसें गी आज्ञा 
दित्ती दी ऐ। अल्लाह तोबा करने आहलें ते पाक (पवित्तर) रौहने आहलें कन्नै 
हिरख करदा ऐ। तुंदियां बीवियां तुंदियें खेतियें दी मानिंद न। बस अपनी खेती 
च जिंयां चाहो जाओ ते नेक कर्म अपने अग्गें आस्तै भेजो ते अल्लाह कोला 
डरो ते समझी लैओ के तुसेंगी पकक ओहदे (अल्लाह) कन्‍ने मिलना ऐ। ते 
ईमान आहलें गी खुशखबरी सनाई देओ। (22-223) 


अल्लाह गी अपनी कसमें दा नशाना मत बनाओ के तुस नेको नेई करो 
ते पर्‌हेजगारी नेई करो ते लोकें दे मझाटै सुलहा नेई कराओ। अल्लाह सब 
किशे सुनने आहूला, जानने आहूला ऐ। अल्लाह बे-इरादा (बे-ध्यान च) 
चुक्की गेदी सघंदे पर तुंदी पकड़ नेई करदा, पर ओह्‌ तुंदी पकड़ उस कम्मै 
करी जरूर करदा ऐ जिसी तुस दिलै थमां करदे ओ। ते अल्लाह खिमा (माफ) 
करने आहला, धीरज आहला (धैर्यबान) ऐ। जेहके लोक अपनी बीवियें 
(घरैआलियें) कन्तै नेई मिलने (सरबंध बनाने) दी सघंद खाई लैन, उंदे आस्तै 
चार म्हीने तक्क दी मोहूलत ऐ। फ्ही जेकर ओह्‌ सरबंध स्थापत करी लैन 
तां अल्लाह खिमा करने आहूला, किरपालू ऐ। ते जेकर ओह्‌ तलाक दा निरना 
(फैसला) लेई लैन तां जकीनन अल्लाह सुनने आहूला, जानने आहूला ऐ। ते 
तलाक़ दित्ती गेदियां जनानियां अपने आपै गी त्र'ऊं माहवारियें तगर रोकी 
रक्खन। ते जेकर ओह्‌ अल्लाह ते आखरत दे दिनै पर ईमान (जकीन) 
रखदियां न, तां उंदे आस्तै जायज नेई जे ओह्‌ उस चीजे गी छपैलन, जिसी 
अल्लाह नै उंदे ढिड्डै च पैदा कोते दा ऐ। ते इस दुरान उंदे पति (खसम) 
उनेंगी परतियै परताई लैने दा अधिकार रखदे न, जेकर ओह्‌ सुलह करना 
चाहून। ते इनें जनानियें आस्तै निजम (असूल) दे मताबक उस्सै चालली दे 
अधिकार न, जिस चालली निजमानुसार उंदे पर जिम्मेदारियां न। ते मरदें दा 
उंदी निसबत दरजा किश बड्ढा ऐ। ते अल्लाह जबरदस्त ऐ, जुगती आहूला 
ऐ। (224-228) 

तलाक दो बार ऐ। फ्ही जां ते निजमानुसार रक्खी लैना ऐ जां चंगी- 
चालली (नेक ब्यहार) कन्नै बिदा करी देना ऐ। ते तुंदे आस्तै एह गल्ल उचत 
(मनासब) नेई तुसें जे किश इनें जनानियें गी दित्ते दा ऐ, ओहदे चा किश 
लेई लैओ, पर एह के दौनी गी डर होऐ जे ओह्‌ अल्लाह पासेआ तैऽशुदा 
हद्‌दें (सीमायें) दा नरबाह्‌ नेई करी सकङन। फ्ही जेकर तुसेंगी एह डर होऐ, 
के अल्लाह पासेआ निरधारत हद्दें गी कायम नेई रक्खी सकगेओ, तां दौंनी 
पर गुनाह नेई उस मालै पर जिसगी जनानी एवज च देऐ। एह अल्लाह पासेआ 
निरधारत हद्दां न, इंदे थमां बाहर नेई निकलो। ते जेहका मनुक्ख अल्लाह 
दी हददें दा उल्लंघन करग, उय्यै लोक जालम न। फ्ही जेकर ओह्‌ उसी 
तलाक देई देऐ तां फ्ही उसदे बाद ओह्‌ जनानी ओहदे आस्तै हलाल नेई जदूं 
तगर के ओह्‌ कुसै दूए मरद कन्नै नकाह्‌ नेई करै। फ्ही जेकर ओह मरद 
उसगी तलाक देई देऐ तां उनें दौंनी पर कोई गुनाह नेई के परतियै मिली जान 
पर शर्त एह्‌ ऐ के उनेंगी अल्लाह दी हद्दें पर क्रायम रौहूने दी उमेद होऐ। 
एह खुदा दी तरफा निरधारत हदूदां न, जिनेंगी ओह बयान करा करदा एऐ उनें 
लोकें आस्तै जेहड़े अकलमंद न। ते जदूं तुस औरतें गी तलाक देई देओ ते 
ओह्‌ अपनी इद्दत पूरी करी लैन, तां उनेंगी असूलै दे तैहत रक्खी लैओ जां 
निजमानुसार बिदा करी देओ। ते तकलीफ पजाने दी गरजै कन्नै नेई रोको तां 
जे उंदे पर ज्यादती करो। ते जेहड़ा ऐसा करग उसने अपना गै बुरा चाहेआ। 
ते अल्लाह दी आयतें गी खेढ मत समझो। ते चेता करो अपने पर होने आहली 
नेमतें (मेह्रबानियें) गी ते उस कताब ते तत्तदर्शिता (हिकमत) गी जिसी उसने 
तुसेंगी हिदायत देने आस्तै अवतरत कीता ऐ। ते अल्लाह 'शा डरो ते समझी 
लैओ के अल्लाह हर चीजै दा जानकार ऐ। (229-237) 


ते जदूं तुस अपनी जनानियें गी तलाक देई देओ ते ओह्‌ अपनी इद्दत 
गजारी लैन तां उनेंगी नेई रोको जे ओह्‌ अपने घ॑रैआलें कन्नै नकाह्‌ करी लैन। 
जदूं के ओह्‌ सामान्य निजम दे अनुसार आपूं 'चें राजी होई जाहन। एह 
नसीहत कोती जंदी ऐ उस माहनू गी, जेहड़ा तुंदे चा अल्लाह ते आखरत 
(कियामत) दे ध्याड़े पर जकीन रखदा होऐ। एह तुंदे आस्तै मता पवित्तर ते 
साफ-सुथरा तरीका ऐ। अल्लाह जानदा ऐ तुस नेई जानदे। ते मां अपने बच्चें 
गी पूरे दो साल दुद्ध पलेआऽ5, एह उनें लोकें आस्तै ऐ जेहड़े पूरा अरसा 
दुद्ध पलेआना चांहूदे न। ते जिसदा बच्चा ऐ (बच्चे दा बब्ब) उसदे जिम्मे 

ऐ उनें मांएं दी रुट्टी-कप्पड़े दा सरिस्ता करना असूली तौरै पर। कुसैगी 
जबरदस्ती आज्ञा नेई दित्ती जंदी मगर उसदी समर्थ (स्हार) दे स्हाबें। नां कुसै 
मां गी उसदे बच्चे दे कारण कश्ट दित्ता जा। ते नां गै कुसै बब्बै गी उसदे 
बच्चे दे ब्हान्ने कन्नै (तकलीफ पजाई जा)। ते इय्यै जम्मेदारी बारस पर बी 
बनदी ऐ। ते फ्ही जेकर दौंने आपसी रजामंदी कन्नै दुदूध छड्काना चाहून तां 
दौंने पर किश गुनाह नेई। ते जेकर तुस बच्चे गी कुसै दूए थमां दुद्ध पलेआना 
चाहओ, तां बी तुंदे पर कोई पाप नेई। बशर्ते के तुस असूलै दे मताबक ओह्‌ 
चुकता करी देओ जे किश तुसें उनेंगी देने दा बा'यदा कोते दा ऐ। ते अल्लाह 
कोला डरो ते समझी लैओ के जे किश बी तुस करदे ओ, अल्लाह उसी 
दिक्खै करदा ऐ। (232-233) 

तुंदे चा जेहके लोक मरी जाहन ते त्रीमतां (बीवियां) पिच्छें रेही जाहन, 
ओह्‌ जनानियां अपने आपै गी चार म्हीने दसस दिनें तगर रोकी रक्खन। फ्ही 
जदूं ओह्‌ निरधारत आरसा पूरा करी लैन तां जे किश ओह्‌ अपने बारै च 
निजमानुसार निरना (फैसला) लैन, उसदा तुंदे पर कोई गुनाह नेई। ते अल्लाह 
तुंदे कम्में दा पूरी चालली जानकार ऐ। ते तुंदे आस्तै इस गल्लै पर कोई गुनाह 
नेई के इनें जनानियें गी सनेहा देने आस्तै कोई गल्ल आशारे राहे आखो जां 
अपने दिलै च छपैली रक्खो। अल्लाह जानदा ऐ जे तुस जरूर गै इंदा ध्यान 
करगेओ। मगर छप्पियै (गुज्झे तौरै पर) इंदे कन्नै बा'यदा नेई करो, तुस इंदे 
कन्तै दस्तूर दे मताबक कोई गल्ल आखी सकदे ओ। ते नकाह्‌ दा निश्चा उसलै 
तगर नेई करो जिसलै तगर निरधारत आरसा गुजरी नेई जा। ते समझी लैओ 
के अल्लाह जानदा ऐ जे किश बी तुंदे दिलें च ऐ। बस उस 'शा डरो ते समझी 
लैओ के अल्लाह माफ करने आहला, संजम आहला ऐ। जेकर तुस जनानियें 
गी ऐसी हालती च तलाक देओ जे तुसें इनेंगी हत्थ बी नेई लाए दा होऐ ते 
इंदे आस्तै किश मैहर (मुआवजे दी रकम बगैरा) तै5 कोते दा होएऐ, तां इंदे 
मैहर बांरै तुंदे पर किश देन नेई। बल्के इनें गी असूलन किश समान देई देओ, 
एह समर्थ दे स्हाबें ओहदी हैसियत पर निर्भर ऐ, ते तंगहाल पर ओहदी 
हैसियत दे स्हाबें, एह नेको करने आहलें आस्तै जरूरी ऐ। ते जेकर तुस उनेंगी 
तलाक देई देओ, इस थमां पैहलें के उनेंगी हत्थ लगाओ ते तुस उंदे आस्तै 
किश मैहर बी निश्चत करी चुके दे हे, तां जिन्ना मैहर तुसें तै5 कोते दा हा, 
उस दा अद्धा चुकता करी देओ। एह बक्खरी गल्ल ऐ जे ओह्‌ माफ करी देन 

जां ओह्‌ मरद माफ करी देऐ जेहदे हत्थें च नकाह्‌ दी गिरह (गुत्थी) मजूद 
होऐ। ते तुंदा माफ करी देना तक़वा (नेकी) दे मता नेड़े ऐ। ते आपूं 'चें स्हान 
करने च लापरवाही मत बरतो। जेकिश बी तुस करदे ओ, अल्लाह उसी दिक्खै 
करदा ऐ। (234-237) 

नमाजें दी पबंदी करो ते पबंदी करो अस्र (दरम्यानी) नमाजै दी। ते 
अल्लाह दे सामने बड़ी धीनगी कन्नै खड़े होवो । जेकर तुसेंगी अंदेशा (खटका) 
होऐ तां पैदल जां सुआरी पर पढ़ी लैओ। फ्ही जिसलै अमन (सुरक्खेआ) दी 
हालती च आई जाओ तां अल्लाह गी उस तरीके कन्नै याद करो, जिंयां उसने 
तुसेंगी सखाए दा ऐ, जिसी तुस जानदे नेई हे। ते तुंदे चा जेहड़े लोक मरी 
जाहून ते विधवा त्रीमतां (बीवियां) पिच्छें छोड़ी जाहन, ओह्‌ अपनी त्रीमतें 
आस्तै बसीहत करी जाहून के इक साल्लै तगर उनेंगी घरै च रक्खियै खरचा 
दित्ता जा। फ्ही जेकर ओह्‌ आपूं घर छोड़ना चाहून तां जे किश ओह्‌ अपने 
बारै च असूली तौरै पर (दस्तूर दे स्हाबें) फैसला करन, उसदा तुंदे पर कोई 
इलजाम (दोश) नेई। अल्लाह जबरदस्त ऐ, हिकमत आहूला (ज्ञानवान) ऐ। 
ते एह परहेजगारें आस्तै अत्त जरूरी ऐ। इंयां अल्लाह तुंदे आस्तै अपने आदेश 
खो'लियै बयान करदा ऐ तां जे तुस समझो। (238-242) 

क्या तुसें उनें लोकें गी नेई दिक्खेआ, जेहड़े अपने घरें थमां मौती दे 
डरै करी नस्सी गे, ते ओह्‌ ज्हारें दी गिनतरी च हे। तां अल्लाह नै उनेंगी 
आखेआ, के मरी जाओ। फ्ही अल्लाह नै उनें गी जींदा कौता। निसंदेह्‌ 
अल्लाह लोकें पर किरपा करने आहूला ऐ। मगर अकसर लोक शुकर नेई 
करदे। ते अल्लाह दे रस्ते च लड़ो ते समझी लैओ के अल्लाह सुनने आहला, 
जानने आहला ऐ। कु'न ऐ जेहड़ा अल्लाह गी (क़र्ज हसन) सुवधाजनक 
कर्जा देऐ जे अल्लाह इसी बधाइयै ओहदे आस्तै केई गुना करी देऐ। ते 
अल्लाह गै तंगी बी दिंदा ऐ ते खुल्ल-खलास बी। ते तुस सारे ओहदे आहली 
भेठा परताए जाहूगेओ। (243-245) 

क्या तुसें बनी इस्राईल दे सरदारें (मुखियें) गी मूसा दे बाद नेई 
दिक्खेआ, जदूं के उनें अपने नबी गी आखेआ के साढ़े आस्तै इक बादशाह 
नियुक्त करी देओ तां जे अस अल्लाह दे रस्ते पर लड्चै। नबी नै उत्तर दित्ता, 
ऐसा नेई होऐ जे तुसेंगी लड़ाई करने दी आज्ञा दित्ती जा, उसलै तुस नेई लड़ो। 

उनें आखेआ! एह किंयां होई सकदा ऐ जे अस अल्लाह दी राहू आस्तै नेई 
लड़चै। हालांके असेंगी साढ़े घरें चा कड्ढ़ी दित्ता गेदा ऐ ते साढ़े बच्चें कोला 
बक्ख करी दित्ता गेदा ऐ। फ्ही जिसलै उनेंगी लड़ाई करने दी आज्ञा दित्ती गेई 
तां थोढ़े जनेह्‌ लोकें गी छोड़ियै सारे फिरकी (मुकरी) गे। ते अल्लाह जालमें 
गी चंगी चालली जानदा ऐ। ते उंदे नबी नै उनेंगी आखेआ, अल्लाह नै तालूत 
गी तुंदा बादशाह नियुक्त कोता ऐ। उनें आखेआ जे उसी (तालूत गी) साढ़े 
उप्पर बादशाही किं'यां मिली सकदी ऐ। जदूं के ओहदे मकाबले च अस 
बादशाहूत दे ज्यादा हक्कदार (अधिकारी) आं। ते ओहदे कोल ज्यादा दौलत 
बी नेई। नबी ने परता दित्ता: अल्लाह नै तुंदे मकाबले च उसी चुनेआ ऐ, ते 
इलम (ज्ञान) ते शरीरक तौरै पर उसी बादूधा दित्ता ऐ। ते अल्लाह अपनी 
क्हूमत (बादशाही) जिसगी चांहदा ऐ दिंदा ऐ। अल्लाह बड़ा ब्यापक ऐ, 
जानकार ऐ। ते उंदे नबी नै उनेंगी गलाया जे तालूत दे बादशाह होने दी नशानी 
एह ऐ के तुंदे कोल ओह संदूख आई जाहग, जेहदे च तुंदे रब्ब पासेआ तुंदे 
आस्तै संदोख (सकून) ऐ। ते मूसा ते हारून दी कौम दियां छोड़ी दियां 
नशानियां न। इस संदूखै गी फरिश्ते लेइयै औंङन, एहदे च तुंदे आस्तै बङ्डी 
नशानी ऐ, जेकर तुस जकोन (भरोसा) करने आहूले ओ। (246-248) 
फ्ही जिसलै तालूत सैना गी लेइयै चलेआ तां उसने आखेआः अल्लाह 
तुसें गी इक नदी दे जरिये जमाने (परखने) आहला ऐ। बस जिसने उस 
चा पानी पीता ओह्‌ मेरा साथी नेई ते जिसने उसी चक्खेआ तक्क नेई ओह्‌ 
मेरा साथी ऐ। पर एहू के कोई अपने हत्थै 'नै चुली-भर लेई लै। तां उंदे चा 
थोढ़े हारे आदमियें गी छोड़ियै उनें खूब पीता। फ्ही जदूं तालूत ते जेहके उसदे 
कन्नै ईमान पर कायम रेह हे दरेआ पार करी चुके, उसलै ओह्‌ लोक आखन 
लग्गे के अज साढ़े च जालूत ते उसदी सैना कन्नै लड़ने (मकाबला करने) 
दी ताकत नेई। जेहके लोकें गी ज्ञान हा के ओह्‌ अल्लाह कनन्‍नै मिलने आहले 
न, उनें आखेआ के किन्नें गै लौहके-लौहके गरोह्‌ (दल) अल्लाह दे हुकम 
कन्नै बड्डें गरोहें (जत्थें) पर भारू रेहदे न। ते अल्लाह सबर करने आहलें 
दे कन्नै ऐ। ते जिसलै जालूत ते उसदी सैना कन्नै उंदा टाकरा (मकाबला) 
होआ, तां उनें दुआ5 कोती : ऐ साढ़े रब्ब, असेंगी सबर दे ते साढ़े कदमें 
गी जमाइयै (बनकाइयै) रक्ख ते इनें ना-फरमानें दे मकाबले च साढ़ी स्हायता 
कर। फ्ही उनें अल्लाह दे हुकम कन्नै उनेंगी हराया। ते दाऊद (पैगम्बर दा 

नांऽ) नै जालूत दा कतल करी दित्ता। ते अल्लाह नै दाऊद गी बादशाही ते 
सूझबूझ दित्ती ते जिनें चीजें बारै चाहेआ ज्ञान प्रदान कीता। ते जेकर अल्लाह 
किश लोकें गी किश लोकें दे जरीये खतम नेई करदा र'वै तां जमीन फसदें 
कन्तै भरोची जा। पर अल्लाह दुनियां आहलें पर बड़ी किरपा करने आहूला 
ऐ। (249-25) 

एह अल्लाह दियां आयतां न, जिनेंगी अस तुसेंगी ठीक-ठीक सनांने आं। 
बेशकक तुस पैगंबरें चा ओ, इनें पैगंबरें चा किश गी असें किश पर बड़ेआई 
(महत्ता) दित्ती। इंदे चा किश कन्‍ने अल्लाह नै कलाम कीता (गल्ल-बात 
कीती) । ते किश दे दरजे (रुतबे) बुलंद कीते। ते असें ईसा बिन मरियम गी 
स्पश्ट नशानियां दित्तियां ते असें उसदी रूहुल क़ुदूस (पवित्तर रूह) कन्नै 
मदाद (सहायता) कोती। जेकर अल्लाह चांहदा तां इसदे मगरा स्पश्ट आदेश 
आई जाने दे परैंत्त ओह्‌ नेई लड़दे पर उनें आपस च मतभेद कीता। फ्ही इंदे 
चा कुसै नै ते ईमान कायम कीता ते कुसै नै इंकार कीता। ते जेकर अल्लाह 
चांहदा तां ओह्‌ नेई लड्दे। पर अल्लाह उय्यै करदा ऐ जिसी ओह्‌ चांहदा 
ऐ। (252-253) 

ऐ ईमान आहूलो! उनें चीजें चा खर्च करो जिनेंगी असें तुसेंगी दित्ते दा 
ऐ, उस दिन दे औने थमां पैहलें जदूं नां ते खरीद-फरोख्त होग, नां दोस्ती 
ते नां गै सफारश होग। ते जेहड़े इंकार करने आहले न, उय्यै न जुलम 
(ज्यादती) करने आहूले। अल्लाह दे अलावा कोई पूजने (इबादत) दे लायक 
नेई। ओह जींदा-जागदा (सजीव) ऐ, सबनें गी सहारा देने आहूला। उसगी 
न ऊंघ औंदी ऐ, ते नां गै नींदर। उस्सै दा ऐ जे किश असमानें ते जमीना 
च ऐ। कु'न ऐ जेहका उसदे कन्नै उसदी मरजी दे बिजन सफारश करी सकै। 
ओह्‌ जानदा ऐ जे किश उंदे अग्गें ऐ ते जे किश उंदे पिच्छें। ते ओह्‌ उसदी 
जानकारी चा कुसै चीजै गी उसदी मरजी दे बगैर हासल नेई करी सकदे। 
उस्सै दी सल्तनत (बादशाही) ऐ असमानें ते जमीना पर। ओह इनेंगी थम्मने 
(सहारा देने) करी थकदा नेई। ते उय्यै उच्चे रुतबे आहला ते म्हान ऐ। दीन 
(धर्म) दे मामले च कोई जबरदस्ती नेई। सच्ची हदायत गुमराही (करस्ते) 
थमां बक्खरी ऐ। बस जेहड़ा मनुक्ख शतान दा इंकार करै ते अल्लाह पर 
ईमान आहै, उसने मजबूत सहारा थम्मी लैता, जेहड़ा त्रुट्टने आहला नेई। 

ते अल्लाह सुनने आहला, जानने आहला ऐ। अल्लाह ईमान आहलें दा कम्म 
सुआरने आहला ऐ, ओह्‌ उनेंगी (गुमराही दे) नहेरें चा कड्ढियै सचाई दी 
रोशनी आहली भेठा आंनदा ऐ, ते जिनें लोकें इंकार कोता उंदे मित्तर (दोस्त) 
शतान न, ओह उनेंगी रोशनी चा कङ्ढियै न्हेरे आहूली बक्खी लेई जंदे न। 
एह (जहन्नम दी) अग्गी च जाने आहले लोक न, एह ओहदे च म्हेशां 
रौहूङन। (254-257) 

क्या तुसें उसी नेई दिक्खेआ जिसने इब्राहीम कन्न उसदे रब्ब दे बारै बैहस 
कोती। कीजे अल्लाह नै उसगी बादशाही दित्ती दी ही। जदूं इब्राहीम नै गलाया 
के मेरा रब्ब ओह्‌ ऐ, जेहड़ा जिंदगी ते मौत दिंदा ऐ। उसने जवाब दित्ता के 
में बी जिंदगी ते मौत दिन्ना आं। इब्राहीम नै आखेआ के अल्लाह सूरजै गी 
चढ़दी भेठा दा (पूरब पासेआ) चाढ्दा ऐ, तूं उसी पच्छम पासेआ चाढ़ियै 
दस्स। तदूं ओह्‌ मुनकर (इंकारी) र्‌हान रेही गेआ। ते अल्लाह दुश्टें गी सच्ची 
राह (सन्मार्ग) नेई सुझांदा। (258) 

जां जिंयां ओह्‌ आदमी जेहड़ा इक बस्ती चा गुजरेआ। उस (बस्ती) दियां 
छत्तां ओहदियें कंधें पर डिग्गी पेदियां हियां। उसने आखेआः मरी मुक्कने दे 
परैंत्त अल्लाह इस बस्ती गी परतियै किंयां करी जिंदा करग? फ्ही अल्लाह नै 
उस गी सौ बरें तगर मौती दी नींदर सुआली ओड़ेआ। फ्ही उसी जगाया। 
अल्लाह नै पुच्छेआः तूं किन्ना-क चिर इस हालती च रेहा होगा ? उसने 
आखेआ : इक दिन जां इक दिनै थमां बी किश घट्ट। अल्लाह नै आखेआ, 
नेई बल्के तूं सौ साल्लें तगर इयां रेहा ऐं। हुन तूं अपने खाने-पीने दियें चीजें 
गी दिक्ख के ओह सड़ी दियां ते नेई, ते अपने खोत्ते (गधे) गी दिक्ख। तां 
जे अस तुगी लोकें आस्तै इक नशानी बनाई देचै। ते हङ्डियें आहूली बक्खी 
दिक्ख, किस चालली अस उंदा ढांचा खड़ा करने आं। फ्ही ओहदे पर गोश्त 
(मास) चाढ्ने आं। बस जदूं ओहदे पर गल्ल स्पश्ट होई गेई तां आखन लग्गा, 
में जाननां के निसंदेह अल्लाह हर चीजे पर सत्ता (काबू) रकखने आहला ऐ। 
ते जदूं इब्राहीम नै आखेआ के ऐ मेरे रब्ब | मिगी दस्सो जे तुस मुड्दें गी किस 
चालली जींदा करगेओ? अल्लाह नै आखेआ, क्या तुगी जकीन नेई आएआ। 
इब्राहीम नै आखेआ, की नेई, पर इस करी के मेरे दिलै गी दलासा मिलै। 
(अल्लाह नै) फरमाया के चार परिंदे लेई आओ ते उनें गी अपने कन्नै गझाई 

(सखाली) लैओ। फ्ही उंदे चा हर इक गी अलग्ग-अलग्ग प्हाड़ी पर रक्खी 
देओ, फ्ही उनेंगी बलाओ। ओह्‌ तुंदे कोल द्रौड्दे होई आई जाङन। ते समझी 
लैओ के अल्लाह जबरदस्त ऐ, ज्ञानवान ऐ। (259-260) 


जेहके लोक अपना माल (धन बगैरा) अल्लाह दी राह. (रस्ते) च खर्च 
करदे न, उंदा उदाहरण इंयां ऐ जिंयां इक दाना (बीऽ) होऐ, जेहदे थमां सत्त 
सिट्टे पैदा होन, ते हर इक सिट्टे चा सौ दानें निकलन। ते अल्लाह बधांदा 
ऐ जेहदे आस्तै चांहदा ऐ। अल्लाह सर्वब्यापक ऐ, जानने आहला (जानकार) 
ऐ। जेहके लोक अपने माल (सरमाए) गी अल्लाह दे रस्ते च खर्च करदे न 
ते फ्ही खर्च करने दे बाद नां ते स्हान जतांदे न ते नां गै कोई तकलीफ पजांदे 
न, उंदे आस्तै उंदे रब्ब दे कोल प्रतिफल (ईनाम) ऐ। ते उनें गी नां ते कोई 
डर होग ते नां गै ओह्‌ गमगीन (दुःखी) होङन। उचत (हक्क) गल्ल आखी 
देना ते खिमा जां सैहन (बरदाश्त) करना, उस सदके थमां उत्तम ऐ जेहदे 
पिच्छुंआं (मगरा) सताया जा। ते अल्लाह बेनियाज (सर्वसम्पन्न) ऐ, संजम 
आहला ऐ। ऐ ईमान आहलो ! स्हान जताइयै जां सताइयै अपने सद॒क़े (खैरात) 
गी बरबाद नेई करो, जिस चालली ओह मनुक्ख जेहूड़ा अपने माल (धन) गी 
केवल दखावे आस्तै खर्च करदा ऐ ते ओह्‌ अल्लाह ते आखरत दे दिनै 
(कयामत) पर जकोन नहीं रखदा। बस उसदी मिसाल ते इंयां ऐ जिंयां इक 
चट्टान (सि'ल) होऐ जेहदे पर किश मिट्टी जम्मी दी होऐ, फ्ही ओहदे पर 
जौरै दी बरखा प'वै, जेहदे 'नै ओह्‌ भलेआं साफ होई जा, ऐसे लोकें गी 
अपनी (नेक कर्में दी) कमाई दना-मात्तर बी हत्थ नेई औग। ते अल्लाह इंकार 
करने आहलें गी सिद्धो बत्ता (नेक रस्ते) पर नेई पांदा। (26-264) 

ते ओह्‌ लोक जेहड़े अपना माल अल्लाह दी खुशी हासल करने आस्तै 
ते अपनी आतमा (रूह) दी द्रिढ़ता (इच्छायें पर काबू पाने दी चाह) आस्तै 
खर्च करदे न, उंदी मिसाल इक बाग आहला लेखा ऐ जेहूड़ा उचाई पर स्थित 
होऐ। ओहदे पर जौरै दी बरखा पवै तां ओह दूना फल देऐ। ते जेकर जौरै 
दी बरखा नेई बी प'वै, निम्मी (हल्की) फुहार बी बड़ी ऐ। ते जेकिश तुस 
करदे ओ, अल्लाह उसी दिक्खै करदा ऐ। क्या तुंदे चा कोई एहूकी गल्ल 
पसिंद करदा ऐ, के ओहदे कोल खजूरें ते आंगूरें दा इक बाग होऐ, ओहदे 
ख'ल्लें नैहरां बगा करदियां होन। उस च ओहदे आस्तै हर किसमै दे फल 
होन। ते ओह्‌ बुड्ढा (बिरध) होई जा पर ओहदे बच्चे अजें असमर्थ गै होन। 

तदूं उस बागै पर इक अग्गी दा बबूला (तूफान) आई जा। फ्ही ओह बाग 
झुलसी जा। अल्लाह इस चाल्ली तुंदे आस्तै स्पश्ट (खो 'लियै) नशानियां बयान 
करदा ऐ तां जे तुस गौर (ध्यान) करो। (265-266) 

ऐ ईमान आहूलो! अपनी कमाई चा उम्दा (बधिया) चीजे गी खर्च करो 
ते ओहदे चा जिसगी असें तुंदे आस्तै जमीना चा उगाया ऐ। ते नखिद्ध 
(घटिया) चीजै गी देने दा आरादा नेई करो। हालांके तुस कदें बी आपूं उसी 
लैने आहले नेई, एह गल्ल बक्ख ऐ जे अक्खीं दी दीद करी जाओ। ते समझी 
लैओ जे अल्लाह बे-नियाज एऐ, बड़ेआइयें आहूला ऐ। शतान तुसेंगी मुत्हाजी 
थमां डरांदा ऐ ते बुरी गल्लै पास्सै उकसांदा ऐ, ते अल्लाह करार (बा'यदा) 
करदा ऐ अपनी माफी दा ते किरपा (मेहर) दा ते अल्लाह सर्वव्यापक ऐ, 
जानने आहूला (जानकार) ऐ। ओह्‌ जिसगी चांहदा ऐ समझ देई दिंदा ऐ ते 
जिसगी ज्ञान (समझ) मिली जा, उसी बड़ी बङ्डी दौलत मिली गेई। ते 
नसीहत उ्यै हासल करदे न जेहड़े अक़ल आहले न। (267-269) 


ते तुस जेकिश खर्च करदे ओ जां मन्नत मंगदे ओ, उसी अल्लाह जानदा 
ऐ। ते जालमें दा कोई मददगार नेई। जेकर तुस अपनी खैरात (दान) जाहूरी 
तौरै पर देओ तां बी चंगा ऐ, जां फ्ही तुस गुज्झे (खुफिया) तौरै पर मुत्हाजें 
(जरूरतमंदें) गी देओ, एह तुंदे आस्तै ज्यादा बेहतर ऐ। अल्लाह तुंदे गुनाहें 
(पापें) गी माफ करी देहग ते अल्लाह तुंदे कमें गी जानदा ऐ। उनेंगी हदायत 
(नेक रस्ते) पर आहनना तुंदे लेखै नेई। बल्के अल्लाह जिसगी चांहदा ऐ 
हदायत (नेको) दे रस्ते पर पाई दिंदा ऐ। ते जेहका माल तुस खर्च करदेओ 
अपने आस्तै गै खरचदे ओ। तुस कदें नेई खर्च करो ? पर अल्लाह दी रजा 
(खुशी) पाने आस्तै (खर्चा) । ते तुस जेहका माल खर्च करगेओ, ओह्‌ तुसेंगी 
पूरी चालली कन्नै परताई दित्ता जाहग (अर्थात्‌ उसदा पूरा-पूरा प्रतिफल दित्ता 
जाहग) ते तुंदे आस्तै ओहदे च रुआल मात्तर बी कमी नेई कोती जाहग। एह्‌ 
उनें जरूरतमंदें (लोड़मंदें) आस्तै ऐ जेहड़े अल्लाह दी राहू च (जरूरतें; थोढ़ें 
च) घिरी गेदे होन, धरतै पर द्रौड़-भज्ज (मैहनत) नेई करी सकदे होन। 
अनजान आदमी उनें गी सम्पन्न (दौलतमंद) समझदा ऐ उंदे नेई मंगने दे कारण 
(हाजत नेई दस्सने दे कारण)। तुस उनेंगी उंदी शकली थमां पनछानी सकदे 
ओ। ओह्‌ लोकें कन्‍ने पलमोई-पलमोई नेई मंगदे। ते जेहड़ा माल तुस खर्च 
करगेओ, ओह्‌ अल्लाह गी पता ऐ। जेहड़े लोक अपने मालै (धनै) गी रातां 

ते दिनें, गुज्मे ते जाहरी तौरै पर खर्च करदे न, उंदे आस्तै उंदे रब्ब दे कोल 
अजर (प्रतिफल) एऐ। ते उंदे आस्तै नां ते कोई डर ऐ ते नां गै ओह दुखी 
होङन। (270-274) 

जेहड़े लोक सूद खंदे न, ओह्‌ कियामत गी अल्लाह दे सामने उस 
मनुक्खै आहूला लेखा उठङन जिसी शतान नै जनूनी (खब्ती) बनाई दित्ते दा 
होऐ। एह इसकरी ऐ जे उंदा आखना ऐ के तिजारत करना बी उंआं गे ऐ जिंयां 
के सूद लैना। हालांके अल्लाह नै तिजारत (बपार) गी हलाल ते सूद गी हराम 
ठर्‌हाए दा ऐ। फ्ही जिस मनुक्खै कश उसदे रब्ब पासेआ नसीहत (हदैत) पुज्जी 
गेई ते ओह्‌ उस थमां रुकी गेआ तां जेकिश बी ओह्‌ लोई चुके दा ऐ ओह्‌ 
सिर्फ ओहदे आस्तै ऐ। ते उसदा मामला (फैसला) अल्लाह दे कोल ऐ। ते 
जेहका मनुक्ख परतियै उय्यै करग, उय्यै लोक दोजखी (जहन्नमी) न, ओह्‌ 
ओहदे च म्हेशां रौहङन। अल्लाह सूद गी घटांदा ऐ ते सदक़ात (खैरात) गी 
बधांदा ऐ। ते अल्लाह ना-शुकरें (किरतघान लोकें गी) ते गुनाहगारे गी पसिंद 
नेई करदा। निसंदेह्‌ जेहड़े लोकें ईमान कायम कोता ते नेक कर्म कोते ते नमाजें 
दी पबंदी कीती ते जकात दित्ती, उंदे आस्तै उंदा अजर (प्रतिफल) एऐ उंदे रब्ब 
दे कोल। उंदे आस्तै नां ते कोई अंदेशा ऐ ते नां गै ओह्‌ दुखी होङन। (275-277) 


ऐ ईमान आहूलो! अल्लाह 'शा डरो ते जेहड़ा सूद बाकी रेही गेदा ऐ. 
उसी छोड़ी देओ (माफ करी देओ), जेकर तुस मोमिन (ईमान आहूले) ओ। 
जेकर तुस ऐसा नेई करगेओ तां अल्लाह ते उसदे रसूल कन्नै लड़ाई (मकाबला) 
करने आस्तै त्यार होई जाओ। ते जेकर तुस तोबा (प्राह्चित) करी लैगेओ तां 
असल (मूल) रकमै दे तुस अधिकारी (हक्कदार) होगेओ, नां तुस कुसै पर 
ज्यादती करो ते नां गै तुंदे पर ज्यादती कीती जाहग। जेकर इक मनुक्ख तंगदस्त 
ऐ तां उसगी हलात सुधरने (हत्थ सौखा होने) तगर मोहलत देओ। ते जेकर 
माफ करी देओ, एह तुंदे आस्तै मता खरा ऐ, जेकर तुस समझो। ते डरो उस 
दिन कोला जिस दिन तुस अल्लाह आहूली बक्खी परताए जाहगेओ। फ्ही हर 
इक माहनू गी उसदा कोते दा पूरा-पूरा थ्होई जाहूग। ते उंदे पर ज्यादती नेई 
कोती जाहूग। (278-28]) 

ऐ ईमान आहूलो ! जदूं तुस कुसै कन्नै निरधारत अरसे (समें) आस्तै लैन- 
देन तै5 करो तां उसी लिखी लै करो। ते इसी तुंदे मझाटै लिखै इंसाफ (न्यांऽ) 

कन्‍ने लिखने आहला। ते लिखत लिखने आहला लिखने थमां इंकार नेई करै, 
जैसा अल्लाह नै उसी सखाया, उस्सै चालली उसी चाही दा ऐ जे लिखी देऐ। 
ते ओह्‌ माहनू (कर्जदार) जेहदे पर देन चुकाने दा हक़् बनदा ऐ, ओह्‌ डरै 
अल्लाह कोला जेहड़ा उसदा रब्ब ऐ ते देन च कोई कमी नेई करै। ते जेकर 
ओह माहनू जेहदे पर देन चुकाने दा हकक बनदा ऐ, ना-समझ होऐ जां 
कमजोर होएऐ जां आपूं लखाने दी अकल नेई होऐ तां इंयां होना चाही दा जे 
उसदा हतैशी न्यां (इंसाफ) कनै लखवाई देऐ। ते द'ऊं मरदें गी अपने 
पासेआ गुआह्‌ बनाई लैओ। ते जेकर दो मरद नेई मिली सकन तां इक मरद 
ते दो जनानियां, उनें लोकें चा जिनेंगी तुस गुआही देने आस्तै पसिंद करदे ओ। 
इसकरी जेकर इक जनानी गी बिस्सरी जा तां दूसरी उसी चेता कराई देऐ। ते 
गुआह बी नांह -नुक्कर (इंकार) नेई करन जिसलै उनेंगी बलाया जा। ते 
मामला (उधार लेन-देन दा) छोटा होएऐ जां बड्डा, मोहूलत तै5 करदे मौके 
इसी लिखने च अलगरजी नेई बरतो। एह लिखी लैना अल्लाह दे नजदीक 
ज्यादा इंसाफ दा तरीका ऐ ते गुआही गी ज्यादा दरुस्त (ठीक) रखने आहूला 
ऐ, ते एह ज्यादा उचत ऐ के तुस शकक जां अंदेशे च नेई पवो। लेकन जेकर 
कोई सौदा नगद दा होऐ जिसदा तुस आपस च लैन-देन करदे रौंहदे ओ। तां 
तुंदे पर कोई इलजाम (दोश) नेई के तुस उसी नेई लिखो । मगर जदूं एह सौदा 
तैऽ करो उसलै श्हादती बनाई लै करो। ते कुसै लिखने आहले गी जां श्हादती 
गी कश्ट (तकलीफ) नेई पजा5 करो। जेकर इंयां करगेओ तां एह्‌ तुंदे आस्तै 
गुनाह दी गल्ल होग। ते अल्लाह 'शा डरो, अल्लाह तुसेंगी सखांदा ऐ ते 
अल्लाह हर चीज दा जानकार ऐ। ते जेकर तुस सफर करा करदे ओ ते कोई 
लिखने आहूला उपलब्ध नेई होऐ तां बंद्धै (रैहन) रक्खने आलियें चीजें गी 
सौंपी दित्ता जा। ते जेकर इक माहनू दूए पर ऐतबार करदा होऐ तां एह चाही 
दा जे जेहदे पर जकीन जां भरोसा कीता गेआ होऐ ओह भरोसे गी पूरा करै। 
ते अल्लाह कोला डरै जेहड़ा उसदा रब्ब ऐ। ते शहादत (गुआही) गी नेई 
छपैलो ते जेहका माहनू छपैलग उसदा दिल गुनाहगार होग। ते जे किश तुस 
करदे ओ, अल्लाह उसगी जानने आहूला ऐ। (282-283) 

जे किश असमानें च मजूद ऐ ते जे किश जमीना च ऐ सब अल्लाह दा 
ऐ। तुस अपने मनै दे भेत प्रगट (जाहर) करो जां गुज्झे रक्खो, अल्लाह तुंदे*शा 
इंदा स्हाब-कताब लैग। फ्ही जिसगी चाहग माफ करी देहग ते जिसी चाहग 

सजा देहग। ते अल्लाह हर चीजे पर समर्थ (ताकत) रखदा ऐ। रसूल नै उस 
पर ईमान कायम कीते दा ऐ जेहड़ा उस पर उसदे रब्ब पासेआ उतरे दा ऐ। 
ते मुसलमानें बी ईमान आनेआ अल्लाह पर ते उसदे फरिश्तें पर ते उसदी 
कताबें पर ते उसदे रसूलें (पैगंबरें) पर। अस उसदे रसूलें चा कुसै च बी फर्क 
नई करदे। ते ओह्‌ आखदे न के असें सुनेआ ते मन्नी लैता। अस तेरे 'शा 
माफी (बख्शिश) चाहने आं ऐ साढ़े रब्ब! ते तेरी बक्खी गै परतोना ऐ। 
अल्लाह कुसै पर बी उसदी ताकत थमां मता बोझ नेई पांदा। उसी उय्यै मिलग 
जे किश उसने कमाया होग, ते उसी भुगतना पौग उय्यै जेहूड़ा उसने कीता 
होग। ऐ साढ़े रब्ब! साढ़ी पकड़ नेई करेओ जेकर अस किश भुलली जाह्चै 
जां अस गलती (खुंज) करी औड़चै। ऐ साढ़े रब्ब! साढ़े पर बोझ नेई पाएओ 
जनेहा तुसें साढ़े कोला पैहलें (पिछले) पर पाया हा। ऐ साढ़े रब्ब! साढ़े पर 
ओह्‌ बोझ (भार) नेई पाएओ, जिसगी चुक्कने दी स्हार साढ़े च नेई होऐ। 
ते असेंगी माफ करी देओ। ते असेंगी बख्शी देओ ते साढ़े पर रैहम (किरपा) 
फरमाऽ। तूं साढ़ा रब्ब (परमात्मा) ऐं। बस मुनकरें (इंकार करने आहले) दे 
मकाबले च साढ़ी मदद फरमा5। (284-286) 


आयतां-200 नसूरह-3. आले-इमरान रुकूअ-24 
(मदीना च अवतरत होई) 

शुरू अल्लाह दे नांऽ कनै जेहड़ा बड़ा मेहरबान, निहायत रैहम आहला ऐ । 

अलिफ० लाम० मीम०। अल्लाह जेह्दे बिजन कोई बी पूजने जोग नेई, 
सजीव ते सबनें गी पालने आहला ऐ। उन्नै तुंदे पर कताब (कुरान) उतारी 
ह्यहकक कन्नै, सच्चा करी दस्सने आह्ली उस चीजै गी जेहड़ी औने आहली 
ऐ ते इस थमां पैहलें उसने तौरात ते इंजील उतारी लोकें दी हदैत (नसीहत) 
आस्तै ते अल्लाह नै फुरक्रान (क्कुरान) उतारेआ। बे-शक्क जिनें लोकें अल्लाह 
दी नशानियें दा इंकार कीता, उंदे आस्तै सख्त सजा ऐ ते अल्लाह जबरदस्त 
ऐ, बदला लैने आहला ऐ। बे-शक्क अल्लाह थमां कोई बी चीज छप्पी-गुज्झी 
नेई, नां जमीना च ते नां गै असमानै पर। उय्यै माऊ दे ढिड्डै (गर्भै) च तुंदी 
शकल-सूरत बनांदा ऐ जनेही बनाना चाह्‌। ओहदे बगैर कोई बी पूजने जोग 
नेई, ओह्‌ जबरदस्त ऐ, हिक्मत (दनाई) आहला ऐ। (-6) 

उय्यै ऐ जिसने तुंदे पर कताब नाज़ल कीती। एहदे च किश आयतां साफ 

तौरै पर भलेआं स्पश्ट न, ओह्‌ कताबै दी बुनेआद न। ते किश आयतां शवक 
पैदा करने आलियां ते अस्पश्ट न। बस जिनें लोकें दे दिलें च कीना ऐ। ओह्‌ 
इनें अस्पश्ट आयतें दे पिच्छें पेई जंदे न, उंदे अर्थे च बरोध दी तपाशै च 
हालांके इंदा अर्थ अल्लाह दे बगैर कोई नेई जानदा। पर जेहड़े लोक द्वि 
बिश्वास आहूले न, ओह्‌ आखदे न जे असें इंदे पर ईमान आनेआ। सब किश 
साढ़े रब्ब पासेआ ऐ। ते हदैत पर उय्यै लोक चलदे न जेहड़े अकली आहले 
न। ऐ साढ़े रब्ब! साढ़े हिरदे च हुन तब्दीली नेई आनेआं, जदूं के तूं असेंगी 
हदैत देई चुके दा ऐं। ते असेंगी अपने पासेआ रैहमत दे। बे-शकक तूं गै सब 
किश देने आहला ऐं। ऐ साढ़े रब्ब! तूं किट्ठा करने आहला ऐं लोकें गी उस 
दिन, जेहदे बारै दना बी शकक नेई। बेशकक अल्लाह बा'यदा-खलाफी नेई 
करदा। (7-9) 

निसंदेह्‌ जिनें लोकें इंकार कीता, ब-निसबत अल्लाह दे, उंदा माल ते 
उलाद उंदे किश कम्म नेई औग ते इय्यै लोक अग्गी दा बालन बनङन। इंदा 
हशर बी फिरऔन आहलें ते उंदे'शा पैहलें लोकें जनेहा गै होग। उनें साढ़ी 
नशानियें गी झुठलाया। इस करी अल्लाह नै उंदे गुनाहें दे सबब्ब उंदी पकड़ 
कोती। ते अल्लाह कठोर दंड देने आहूला ऐ। इंकार करने आहलें गी आक्खी 
देओ जे तुसेंगी बेबस कीता जाहग ते जहन्नम (नरक) आहूली भेठा किटूठे 
करियै लेता जाहग, ते जहन्नम बड़ा बुरा ठकाना ऐ। बे-शकक तुंदे आस्तै 
नशानी मजूद ऐ उनें द'ऊं धड़ें दी, जिंदे दरम्यान (बदर च) लड़ाई होई। इक 
धड़ा अल्लाह दे रस्ते पर हा ते दूआ मुनकरें दा हा। उनें मुनकरें गी ओह्‌ 
खु'ल्ली अक्खीं कन्नै दूने नजरी आ करदे हे ते अल्लाह जिसगी चांहदा ऐ 
अपनी स्हायता राहें शक्ति दिंदा ऐ। एह्दे च अक्खीं आहलें (सोचने-समझने 
आहलें) आस्तै बड़ा सबक ऐ। (0-73) 

लोकें गी बड़ा भला (खुशनुमाऽ) बझोंदा ऐ- जनानी, पुत्तरें, सुन्ने- 
चांदी दे ढेरें, नशान लग्गे (द"गे दे) घोड़ें, माल-डंगर ते खेती-बाड़ी कन्नै 
हिरख करना। एह बस संसारक जिंदगी दा समेआन ऐ। ते अल्लाह दे कोल 
उम्दा ठकाना ऐ। आखो ते में दस्सां एह्दे 'शा बेहतर चीज उनें लोकें आस्तै 
जेहड़े डरदे न, उंदे रब्ब दे कोल बाग न, जिंदे ख'ल्ल नैहरां बगा करदियां 
होङन। ओह उत्थें म्हेशां रौहङन। ते उत्थें साफ-सुथरियां नारां (जनानियां) 
होङन ते कन्नै हासल होग अल्लाह दी रजामंदी। ते अल्लाह दी नजरी च 

न ओह्‌ बंदे जेहड़े आखदे न, ऐ साढ़े रब्ब! असें ईमान आनेआ, बस तूं 
साढ़े गुनाहें दी माफी देई दे ते असेंगी अग्गी दे अज्ञाब थमां बचा5। ओह 
सबर करने आहले न ते रातीं दे पिछले पैहर खिमा याचना करने आहले 
न। (4-7) 

अल्लाह दी गुआही ऐश, ते फरिश्तें दी, ते विद्वान (ज्ञानवान) लोकें दी 
के सिवाए अल्लाह दे कोई बी पूजने जोग नेई। ओह्‌ न्यांऽ करने आहला ऐ। 
ओहदे अलावा कोई बी अराधना दे जोग नेई। ओह जबरदस्त ऐ, जुगती 
आहूला ऐ। अल्लाह दा पसंदीदा दीन सिफ इस्लाम ऐ। ते अहूले-कताब 
(असमानी कताबें तौरात ते इंजील बगैरा दे पैरोकार) च जेहड़ा मतभेद रेहा 
ओह्‌ उंदी जिद्द दे कारण हा, जदूं के उनेंगी स्हेई जानकारी प्राप्त होई गेदी 
ही। ते जेहड़ा अल्लाह दी आयतें दा इंकार करै, अल्लाह निसंदेह्‌ तौलै गै 
हसाब लैने आहला ऐ। फ्ही जेकर ओह्‌ इस बारै तुंदे कनै झगड़ा करन तां 
उनेंगी आखी देओ जे में अपना रुख अल्लाह आहूली बक्खी करी चुके दा 
आं ते कन्नै गै मेरे पैरोकार बी। अहूले कताब गी ते अनपढ़ें गी पुच्छो, क्या 
तुस बी इस्सै चालली इस्लाम आहली भेठा झुकदे ओ? जेकर ओह्‌ इस्लाम दी 
भेठा आई जाहन तां उनें सिद्धी राह पकड़ी लैती। ते जेकर ओह्‌ मुकरी जाहून 
तां तुंदे जिम्मै सिर्फ पैगाम दा पजाई देना ऐ। ते अल्लाह दे बंदे ओहूदी नजरी 
च न। जेहड़े लोक अल्लाह दी नशानियें दा इंकार करदे न, ते पैगंबरें गी न्हकक 
कतल करदे न ते उनें लोकें गी मारी टकांदे न जेहड़े न्यांऽ दे रस्ते पर चलने 
दी सलाह दिंदे न। उनेंगी इक दर्दनाक सजा दी खबर सनाई देओ। उय्यै ओह्‌ 
लोक न जिंदे कर्म (आमाल) इस लोक ते परलोक च नश्ट होई जाङन ते 
उंदा मददगार बी कोई नेई होग। (8-22) 

क्या तुसें उनें लोकें गी नेई दिक्खेआ, जिनेंगी अल्लाह दी कताब दा इक 
हिस्सा दित्ता गेदा हा। जदूं उनेंगी अल्लाह दी कताब आहले पास्सै बलाया जा 
करदा हा तां जे ओह्‌ उंदे दरम्यान निरना (फैसला) करी देऐ। फ्ही उंदें इक 
गरोह्‌ नै बेरुखी कन्नै मूंह मोडी लैता, एह इस कारण हा जे लोकें दा सोचना 
हा के उनेंगी कदें बी (दोज़ख दी) अग्ग नेई छूह्ग सिवाए गिने-चुने किश 
दिनें आस्तै। ते उंदे द्वारा मनघढ़त गल्लें उनेंगी दीन दे बारे भलेखे च पाई रक्खे 
दा हा। फ्ही उसलै केह होग जदूं इक दिन अस उनेंगी किट्ठा करगे, जेहदे 
औने बांरै दना-बी शकक नेई ऐ। ते हर माहनू गी जे किश उसने कीता होग, 

उसदा पूरा-पूरा बदला दित्ता जाहग ते उंदे पर जुलम नेई कोता जाहग। तुस 
आखो, ऐ अल्लाह, दुनिया दे मालक! तूं जिसी चाहें क्हूमत दें ते जेहदे*शा 
चाहें क्हूमत खूसी लैयें। ते तूं जिसी चाहें इज्जत बख्शें ते जिसी चाहें जलीलो- 
खुआर करें। सारियां बशेशतां (खूबियां) तेरे हत्थे च न। निसंदेह्‌ तूं हर चीजे 
पर क्रादिर (प्रभुत्व रक्खने आहला) ऐं। तूं रातीं गी दिनै च ते दिनै गी रातां 
च दाखल करना ऐं। तूं बेजान थमां जानदार गी ते जानदार थमां बेजान गी 
कङ्ढने आहला ऐं। ते तूं जिसी चाहनां बे-स्हाबा रिजक दिन्ना ऐं। (23-27) 

मुसलमानें गी लोड्चदा जे मुसलमानें गी छोड्यि हक्‍क (सच्च) थमां 
इंकार करने आहलें गी अपना मित्तर नेई बनान। ते जेहड़ा माहनू इंयां करग 
तां अल्लाह कन्त्नै उसदा कोई सरोकार नेई। मगर सिर्फ ऐसी हालती च जेकर 
तुस उंदे थमां अपना बचाऽ करना चाहो। अल्लाह तुसें गी अपनी हस्ती थमां 
डरांदा ऐ। ते अल्लाह्‌ पासै गै परतोना ऐ। आखी देओ, जे किश बी तुंदे सीने 
अंदर मजूद ऐ, उसी तुस छपैलो जां जाहर करो, अल्लाह सब किश जानदा 
ऐ। ते ओह्‌ जानदा ऐ जे किश असमानें च ऐ ते जे किश धरतै च ऐ ते अल्लाह 
हर चीजै पर प्रभुत्व रक्खने आहूला (क्रादिर) ऐ। जिस दिन हर माहनू अपनी 
कीती दी नेकी गी अपने सामने दिक्खग, ते कीती दी हर बुराई गी बी, उस 
दिन हर माहनू कामना करग जे काश अजें एह दिन ओहदे' शा बड़ी दूर हुंदा। 
ते अल्लाह तुसेंगी डरांदा ऐ अपनी सत्ता थमां। ते अल्लाह अपने इंसानें (बंदें) 
पर बड़ा किरपालू ऐ। आखो, जेकर तुस अल्लाह कन्नै हिरख करदे ओ तां 
मेरा समर्थन (पैरवी) करो, अल्लाह तुंदे कन्नै हिरख करग। ते तुंदे अपराधें 
(गुनाहेँ) गी माफ करी देहग। अल्लाह बड़ा किरपालू ते माफी देने आहूला 
ऐ। आखो, अल्लाह ते ओहदे रसूल दा आखा मन्नो। फ्ही जेकर ओह्‌ हकक 
थमां मूंह फेरन तां अल्लाह इयै जनेह्‌ इंकार करने आहलें गी अपना दोस्त नेई 
मिथदा। (28-32) 

जकीनन अल्लाह नै आदम गी, नूह गी, आले इब्राहीम ते आले इमरान 
गी सारे संसारै चा चुनेआ। एह इक-दूए दी संतान न। ते अल्लाह सुनने आहूला 
ते जानने आहला ऐ। जदूं इमरान दी घरैआली नै आखेआ, ऐ मेरे रब्ब! में 
तुगी अर्पत कोता जे किश मेरे ढिड्डै च ऐ, उसी पूरी चालली नै तेरी राह दी 
खिदमत आस्तै अजाद रक्खेआ जाहग। बस तूं मेरी तरफा इसी कबूल कर, 
बेशक्क तूं सुनने ते जानने आहला ऐं। फ्ही जदूं उसने बच्चे गी जनम दित्ता 

तां उसने आखेआ ऐ मेरे रब्ब! में ते कुड़ी गी जनम दित्ता ऐ। अल्लाह गी 
खबर ऐ जे उसने केह जम्मेआ ऐ पर जागत नेई हुंदा कुड़ी आहला लेखा। 
ते में इसदा नां5 मरियम रक्खेआ ऐ ते में इसी ते इसदी लुआदै गी शतान मरदूद 
कोला तेरी पनाह (शरण) च दिन्नी आं। बस उसदे रब्ब नै उसी चंगी चालली 
स्वीकार कीता ते उम्दा तरीके कन्नै तोड़ चाढ़ेआ ते जकरिया (नबी दा नांऽ)गी 
उसदा सरपरस्त बनाया। जदूं कदें बी जकरिया उंदे हुजरे (निक्का जनेहा 
कमरा) च औंदे ते उत्थें खाने दियां चीजां पेदियां दिखदे। उनें पुच्छेआ, ऐ. 
मरियम! एह चीजां तुगी कुत्थुंआं थ्होंदियां न। मरियम नै परता दित्ता, एह्‌ 
अल्लाह दी तरफा न। बेशक्क अल्लाह जिसगी चांहदा ऐ, मुगता रिजक देई 
दिंदा ऐ। उसलै जकरिया नै अपने अल्लाह अग्गें दुआ5 कीती, ऐ मेरे रब्ब! 
मिगी अपने कोला पवित्तर (नेक) लुआद अता5 फरमा5, जकीनन तूं दुआऽ 
गी सुनने आहला ऐं। फ्ही फरिश्तें उसी अवाज दित्ती जिसलै ओह. हुजरे च 
खड़े होइयै नमाज पढ़ा करदे हे जे अल्लाह तुगी याहिया (बेटे दा नांऽ) दी 
खुशखबरी दिंदे न जेहड़ा अल्लाह दे कलिमे दा समर्थक होग, सरदार (मुखिया) 
होग, अपने नफस (कामवासना) पर काबू रक्खने आहला होग, नबी होग ते 
भला लोक होग। जकरिया ने आखेआ, ऐ मेरे रब्ब! मेरे जागत किंयां करी 
होग, में ते बिरध होई गेदा आं ते मेरी घरैआली बी बांझ (संढ) ऐ। फरमाया, 
अल्लाह उय्यै किश करदा ऐ जिसी ओह पसिंद करदा ऐ। जकरिया ने 
आखेआ, ऐ मेरे रब्ब! मेरे आस्तै कोई नशानी तै5 करी देओ। फरमाया तेरे 
आस्तै एह नशानी होग के तूं त्र'ऊं दिनें तगर लोकें कन्नै कूही-बोल्ली नेई 
सकगा, सिर्फ आशारें कन्नै ते एह्दे कन्नै गै अपने रब्ब गी निरंतर सिमरदे र'वो 
ते सवेरे-शामीं ओहदी तसबीह्‌ करदे र'वो। ते जदूं फरिश्तें आखेआ, ऐ 
मरियम! अल्लाह नै तुगी चुनेआ, तुगी पवित्तर (पाक) कीता ते तुगी कुल 
संसारै दियें जनानियें चा महत्ता दित्ती। ऐ मरियम! अपने रब्ब दी आज्ञा दा 
पालन करो, सजदा करो ते रुकूअ (नमन) करने आहलें कन्नै रुकूअ करो। 
एह्‌ गैब दे समाचार न जेहड़े अस तुंदे पर 'बही' (अवतरत) करा करने आं। 
ते तुस उसलै उंदे कौल हाजर नेई हे, जिसलै ओह्‌ पास्से यानि गीहूटियां सुट्टा 
करदे हे जे मरियम दी सरपरस्ती कु'न करग ते नां तुस उसलै हाजर हे जदूं 
ओह्‌ आपस च झगड़ा करदे हे। (33-44) 


जदूं फरिश्तें आखेआ, ऐ मरियम! अल्लाह तुगी अपनी तरफा दा इक 

कलिमें दी खुशखबरी दिंदा ऐ। ओहदा नांऽ मसीह ईसा बिन मरियम होग। ओह्‌ 
इस लोक (संसार) ते परलोक (आखरत) च उच्चे रुतबे आहला होग ते 
अल्लाह दे नेड़में लोकें चा होग। ओह्‌ लोकें कन्नै गल्लां करग जदूं माऊ दी 
गोदा च होग जिंयां बडेरी उमरी दा होऐ। ते ओह्‌ नेक लोकें चा होग। मरियम 
नै गलाया, ऐ मेरे रब्ब! मेरे जागत किंयां होई सकदा ऐ, जदूं के मिगी ते कुसै 
मरदै नै कदें हत्थ तक्क नेई लगाया। फरमाया, अल्लाह जे किश चांहदा ऐ इंयां 
गै पैदा करी दिंदा ऐ। जदूं ओह्‌ कुसै कम्मै गी करना तै5 करदा ऐ ते उसी 
आखदा ऐ होई जा ते ओह्‌ होई जंदा ऐ। ते अल्लाह उसगी कताब ते हिक्मत, 
ते तौरात ते इंजील सखाग ते ओह्‌ बनी इस्राईल आहलें आस्तै रसूल होग ते 
आख ग में तुंदे कश तुंदे रब्ब दी नशानी लेइयै आएदा आं। में तुंदे आस्तै मिट्टी 
कन्नै परिंदे दी मूरत बनानां, फ्ही ओहदे च फूकर मारनां, ते ओह्‌ अल्लाह दे 
हुकम कन्नै सच्चें दा परिंदा बनी जंदा ऐ। ते में अल्लाह दे हुकम कन्नै जमांधरू 
अनन्ने ते कोढ़े गी सत्था (नरोआ) करनां। ते में अल्लाह दी आज्ञा कन्नै मुडदे 
गी जींदा करी दिन्ना ते में तुसेंगी दस्सी दिन्ना के तुस केह खंदे ओ ते अपने 
घरें च केहदा जखीरा करदे ओ। बेशक्क एहदे च तुंदे आस्तै नशानी ऐ जेकर 
तुस ईमान आहले ओ। ते में अपने कोला पैहलें औने आहली तौरात दा समर्थन 
करने आहला आं। ते में इसकरी आएआं जे किश चीजें गी जिनेंगी तुंदे आस्तै 
हराम करी दित्ता गेदा हा हलाल करार करी देआं। ते में तुंदे कश तुंदे रब्ब 
पासेआ नशानी लेइयै आएआं। बस तुस अल्लाह कशा डरो ते मेरी आज्ञा दा 
पालन करो। निसंदेह अल्लाह मेरा रब्ब (मालक) ऐ ते तुंदा बी। बस उस दी 
इबादत करो, इस्यै सिद्धा रस्ता (सन्मार्ग) ऐ। (45-5]) 


फ्ही जदूं ईसा नै उनेंगी इंकारी दिक्खेआ तां आखेआ जे अल्लाह दी राहू 
पर कु'न मेरा मददगार (सहायक) बनग। हवारियें (ईसा दे समर्थकें) आखेआ! 
अस आं अल्लाह दे स्हायक। असें ईमान आनेआ अल्लाह पर ते तुस गुआह्‌ 
र'वेओ जे अस आज्ञाकारी हे। ऐ साढ़े रब्ब, असें ईमान आनेआ ओहदे पर 
जे किश तुसें तुआरेआ, ते असें रसूल दी पैरवी कीती। बस तुस असेंगी गुआही 
देने आहलें च शामल करी लैओ। ते उनें गुप्त चाल चली ते अल्लाह नै बी 
गुप्त चाल चली। ते अल्लाह सारें'शा उम्दा जुगतां (उपा5) करने आहला ऐ। 
जदूं अल्लाह नै फरमाया, ऐ ईसा! में तुगी बापस परताने आहूला आं, ते तुगी 
अपनी भेठा चुक्की लैने आहूला आं ते जिनें लोकें इंकार कीता ऐ उंदे कोला 

तुगी पवित्तर करने आहला आं। ते जेहड़े तेरे पैरोकार न उनेंगी क्रियामत तगर 
उनें लोकें पर वर्चस्व (गलबा)प्रदान करने आहला आं जिनें तेरा इंकार कौता 
हा। फ्ही मेरी गै भेठा सारें गी परतोना होग। बस में तुंदे दरम्यान उनें चीजें 
बारै फैसला करी देङ जिंदे बारै च तुस झगड़दे हे। फ्ही जेहड़े लोक मुनकर 
रेह उनेंगी कठोर दंड देङ दुनिया च बी ते आखरत च बी ते उंदा कोई बी 
सहायक नेई होग। ते जिनें लोकें ईमान कायम कोता ते नेक कम्म कोते, उनेंगी 
अल्लाह पासेआ पूरा-पूरा प्रतिफल (ईनाम) थ्होग ते अल्लाह जालमें गी अपना 
दोस्त नेई बनांदा। एह अस तुसेंगी सनाने आं अपनियां आयतां ते समझदारी 
आहलियां गल्लां। (52-58) 

बेशक्क ईसा दा उदाहरण अल्लाह दे कोल आदम जनेहा ऐ। अल्लाह 
नै उसी मिट्टी थमां बनाया; फ्ही उसी आखेआ! होई जा तां ओह्‌ होई गेआ। 
एह हकक (सच्ची) गल्ल ऐ तेरे रब्ब पासेआ। बस तूं शकक करने आहलें चा 
नेई होएआं। फ्ही जेहड़ा तेरे कन्नै इस बारै बैहस-मुबाहसा करै इसदे बाद जे 
तेरे कश सचाई पुज्जी गेदी ऐ तां उनेंगी आखो जे चलो अस बलाचे अपने पुत्तरें 
गी बी ते तुदे पुत्तरें गी बी, अपनी जनानियें गी ते तुंदियें जनानियें गी बी, ते 
अस ते तुस आपूं बी किटूठे हुन्ने आं। फ्ही अस मिलियै दुआ5 करने आं के 
जेहड़ा झूठा होग ओहदे पर अल्लाह दी लानत होऐ। बेशक्क एह सच्ची गल्ल 
ऐ जे अल्लाह दे बिजन कोई दूआ पूजने जोग नेई ते अल्लाह जबरदस्त ऐ, 
हिक्रमत आहूला ऐ। फ्ही बी जेकर ओह्‌ नेई मन्नन तां अल्लाह फसादियें गी 
पनछानदा ऐ। (59-63) 

आखो, ऐ अहले कताब (असमानी कताबें पर ईमान रक्खने आहूलओ ) ! 
आओ इक ऐसी गल्लै आहूली बक्खी जेहड़ी साढ़े ते तुहाढ़े दरम्यान सांझी 
ऐ जे अस अल्लाह दे सिवा5 कुसै गी नेई पूजगे ते नां गै कुसै गी ओहदा 
शरीक (भ्याल) बनागे। ते साढ़े चा कोई बी कुसै दूए गी अल्लाह दे अलावा 
रब्ब नेई मन्नग। फ्ही जेकर ओह्‌ एहदे 'शा मुंह फेरन तां आखी देओ, के 
तुस गुआह र'वेओ, अस आज्ञाकारी आं। ऐ अहले कताब, तुस इब्राहीम दे बारै 
च झगड़दे की ओ ? हालांके तौरात ते इंजील उंदे बाद उतरी दियां न। क्या 
तुस इस गल्ला गी नेई समझदे। तुस ओह्‌ लोक ओ जे तुस उस गल्लै बारै 
झगड्दे रेह जिसी तुस जानदे हे। हुन तुस ऐसी गल्लै बारै की झगड्दे ओ 
जेहूदा तुसेंगी दना ज्ञान नेई। अल्लाह जानदा ऐ, तुस नेई जानदे। इब्राहीम नां 

ते यहूदी हे ते नां नसरानी। ओह्‌ ते सिर्फ अल्लाह गी गै मन्नने आहला 
मुसलमान हा ते ओह्‌ अल्लाह कन्नै भ्याल (साझीदार) बनाने आहलें चा नेई 
हा। जकीनन इब्राहीम कन्नै सरबंधता (जुड़ाऽ) उनें लोकें गी ज्यादा ऐ जिनें 
उंदी पैरवी कोती जे ओह्‌ अल्लाह दे पैगंबर न ते उंदे पर ईमान आनेआ। 
अल्लाह ईमान आहूलें दा साथी ऐ। अहूले कताब चा इक गरोह्‌ चांहदा ऐ. 
जे कुसै बी चालली तुसेंगी गुमराह करी देऐ। मगर ओह कुसै गी नेई सिर्फ 
अपने आपै गी गुमराह करदे न। पर इस गल्लै दा एहसास उनेंगी दना बी नेई 
ऐ। ऐ अहूले कताब, अल्लाह दी नशानियें दा इंकार की करदेओ जदूं के तुस 
गुआह्‌ ओ। ऐ अहूले कताब, तुस की स्हेई गी गलत कन्नै मलांदे ओ ते सच्च 
गी छपैलदे ओ, हालांके तुस सच्च जानदे ओ। (64-7।) 


अहूले कताब दे इक गरोह्‌ नै आखेआ जे मुसलमानें पर जेहूड़ी चीज 
उतारी गेदी ऐ, ओहदे पर सबेरै ईमान आहनो ते शामीं बेल्लै उसदा इंकार करी 
देओ, शायद इंयां मुसलान बी एहदे'शा फिरी जाहून। ते भरोसा नेई करो कुसै 
दा सिवाए ओहदे जेहड़ा तुंदे दीन (धर्म) पर चलै। आखो, हदैत ते उय्यै जेहदी 
अल्लाह हदैत करै। एह उस्सै दी देन ऐ जे कुसै दूए गी बी उय्यै किश देई 
दित्ता जा, जे किश तुसेंगी दित्ता गेआ हा। जां फ्ही ओह्‌ तुंदे बारै तुंदे रब्ब 
दे अग्गें खुत्त (हुज्जत) करन। आखो बड़ेआई अल्लाह दे हत्यै च ऐ। जिसी 
चांहदा ऐ दिंदा ऐ ते अल्लाह बड़ा शक्तिशाली ऐ, जानकार ऐ। ओह्‌ जिसी 
चांहदा ऐ अपनी किरपा आस्तै चुनी लैंदा ऐ। ते अल्लाह बड़ा मेहरबान ऐ। 
ते अहले कताब चा कोई ऐसा बी ऐ जेह्दे अग्गे तुस अमानत दा ढेर लाई 
देओ ते ओह पूरे दा पूरा तुसेंगी अदा (चुकता) करी देहग। ते उंदे चा कोई 
ऐसा बी ऐ जेकर उंदे कश तुस अमानत दे तौरै पर इक दीनार बी रक्खी देओ 
ते ओह्‌ तुसेंगी कदें अदा नेई करग, भांएं तुस उंदे सिरै पर खड़े की नेई होई 
जाओ। एह इसकरी ऐ जे उंदा गलाना ऐ के अहूले-कताब नेई होने करी एहदे 
बारै च साढ़े पर कोई दोश (अपराध) नेई। ते ओह्‌ अल्लाह दे बारै झूठ बकदे 
न, हालांके सचाई गी ओह जानदे न। बल्के जेह्ड़ा माहनू अपने करार (बोल) 
गी पूरा करै ते अल्लाह'शा डरै निसंदेह्‌ अल्लाह ऐसे संजमियें गी दोस्त मिथदा 
ऐ। (72-76) 

जेहड़े लोक अल्लाह कनन्‍नै कोते गेदे अपने बा'यदें ते कसमें गी तुच्छ 
कीमत लेइयै बेचदे न, उनें गी परलोक (आखरत) च कोई हिस्सा थ्होने 

आहला नेई ऐ। अल्लाह कियामत दे रोज नां उंदे कन्नै कोई गल्ल करग, नां 
उंदी बक्खी दिकखग ते नां गै उनेंगी पवित्तर (शुद्ध) करग। ते उंदे आस्तै 
दर्दनाक अजाब ऐ। ते इंदे च किश लोक नेह न जेहड़े अपनी जबानें राहें 
पवित्तर कताबै गी तोड़ी-मरोड़ियै इंयां पेश करदे न, जे तुस उसी कताबा दा 
हिस्सा गै समझो, पर असलै च ओह्‌ कताबा चा नेई हुंदा। ओह्‌ आखदे न 
जे एह अल्लाह पासेआ ऐ हालांके ओह्‌ अल्लाह पासेआ नेई ऐ। ते ओह्‌ 
जानी-बुज्झियै अल्लाह बारै झूठ बोलदे न। एह कुसै मनुक्खै दी समर्थ नेई 
जे अल्लाह उसी कताब ते हिकमत (ज्ञान) ते नबी होने दा हक्क (पैगंबरी) 
देऐ ते ओह्‌ लोकें गी आखै जे तुस अल्लाह गी छोड़ियै मेरे पैरोकार बनी 
जाओ। बल्के ओह्‌ ते आखग के तुस अल्लाह आहूले बनो, इस आस्तै के 
ओह्‌ दूये गी बी कताब पढ़ने दी हदैत दिंदे न ते आपूं बी उसी पढ्दे न। ते 
नां गै ओह्‌ तुसेंगी कदें आखग के तुस फरिश्तें ते पैगंबरें गी खुदा दा दरजा 
देओ। क्या ओह्‌ तुसेंगी कुफर करने दी सलाह देहग इसदे परैंत्त के जदूं तुस 
दीनदार होई चुके दे ओ। (77-80) 

ते जदूं अल्लाह नै पैगंबरें कशा बा'यदा लैता। उसने आखेआ में तुसेंगी 
कताब ते हिक्रमत दित्ती फ्ही तुंदे कश पैगंबर आए उनें भविक्खवानियें गी 
सच्चा साबत करी दस्सने गित्तै जिनेंगी तुस बी जानदे ओ, ते तुस उंदे पर ईमान 
आनगेओ ते उंदी सहायता (मदाद्‌) करगेओ? अल्लाह नै आखेआ क्या तुसें 
स्वीकार कीता ते मेरे कन्नै कोते दे बा'यदे गी कबूल कीता ? उनें आखेआ 
अस स्वीकार करने आं। फरमाया, हुन गुआह. र'वेओ ते में बी तुंदा गुआह्‌ 
रौहूङ। बस, जेहड़ा मुक्करी जाहग, उय्यै लोक अवज्ञा करने आहले न। क्या 
एह लोक अल्लाह दे दीन (धर्म) दे अलावा कुसै दूए दीन गी चांहदे न ? 
हालांके उस्सै (अल्लाह) दी आज्ञा दे गलाम न जे किश बी असमानें ते जमीनै 
च हैन, खुशी कन्ने जां भाएं नराजगी कन्ने, ते सारें उस्सै दी बक्खी परताए 
जाङन। आखो, असें अल्लाह पर ईमान आनेआ ते ओहदे पर जेह्ड़ा साढ़े पर 
उतारेआ गेआ, ते जेहड़ा उतारेआ गेआ इब्राहीम पर, इस्माईल पर, इस्हाक़ पर, 
ते याकूब पर ते याकूब दी उलादै पर। ते जे किश दित्ता गेआ मूसा ते ईसा 
ते दूयें नबियें गी, उंदे रब्ब पासेआ। अस उंदे दरम्यान फर्क (भेदभाव) नेई 
करदे। ते अस उस्सै दे आज्ञाकारी आं। ते जेहड़ा मनुक्ख इस्लाम दे अलावा 
कुसै दूए (दीन) गी चाहग ते ओह उस पासेआ कदें बी कबूल नेई कीता 

जाहग ते आखरत च ओह्‌ नभागें (बदकिस्मतें) चा होग। अल्लाह किंयां करी 
ऐसे लोकें गी हदैत देहग जेहड़े ईमान आहनने दे परैंत्त इंकारी होई गे। हालांके 
ओह्‌ गुआही देई चुके दे न जे रसूल सच्चा ऐ ते ओहदे कश परतक्ख नशानियां 
आई चुकी दियां न। ते अल्लाह ऐसे जालमें गी हदैत नेई दिंदा। इयै जनेह्‌ 
लोकें दी सजा एह ऐ जे उंदे पर अल्लाह दी, ओहदे फरिश्तें दी ते सारे इंसानें 
पासेआ लानत होग। ओह्‌ एहदे (दोजख) च म्हेशां रौंहूङन, नां उंदे परा 
अजाब गी घटाया जाहग ते नां गै उनेंगी मोहलत दित्ती जाहग। जदूं के जेहड़े 
लोक तोबा करी लैन ते अपने आपै गी सधेरी लैन तां जकीनन अल्लाह माफ 
करी देने आहला मेहरबान ऐ। निसंदेह्‌ जेहड़े लोक ईमान कायम करी लैने 
दे बाद इंकारी होई गे, फ्ही कुफर (अल्लाह दी नां-फरमानी) च बाद्धा करदे 
रेह, उंदी तोबा कदें बी कबूल नेई कोती जाहग ते इयै लोक गुमराह (करस्ते 
पर) न। बेशक्क जिनें लोकें इंकार कोता ते उस्सै (इंकारी) हालती च मरी 
गे, जेकर ओह जमीन-भर सुनना बी सजा थमां रिहाई हासल करने आस्तै 
देङन, उसी हरगिज स्वीकार नेई कीता जाहग। उंदे आस्तै दर्दनाक कठोर दंड 
(अज्ञाब) ऐ ते उंदा कोई सहायक नेई होग। (8-9) 

तुस नेकी दे बुलंद दरजे पर उसलै तगर नेई पुज्जी सकदे जदूं तगर तुस 
उनें चीजें चा खर्च नेई करगेओ, जेहूड़ियां तुसेंगी अत्त प्यारियां होन। ते जेहड़ी 
चीज बी तुस खर्च करदे ओ, उसी अल्लाह जानदा ऐ। खाने आहूलियां सारिंयां 
चीजां बनी इस्राईल आस्तै हलाल हियां, सिवाए उसदे जिसी बनी इस्राईल ने 
अपने आस्तै आपूं हराम करी लैते दा हा, तौरात दे अवतरत होने थमां पैहलें। 
आखो; के तौरात लेई आओ ते उसी पढ़ो, जेकर तुस सच्चे ओ। इसदे बाद 
बी जेहड़े लोक अल्लाह पर झूठी तोहमत लांदे न ओह्‌ जालम न। आखो 
अल्लाह नै सच्च गलाया ऐ। हुन इब्राहीम दे दीन दा समर्थन करो जेहड़ा 
(अपने) दीन दा पक्का समर्थक हा, ते ओह्‌ अनेकेश्वरवादी नेई हा। बेशकक 
लोकें आस्तै जेहड़ा पैहूला घर बनाया गेआ, ओह्‌ उय्यै ऐ जेहड़ा मक्का च 
ऐ, बरकत आहला ते सारे ज्हान आस्तै हदैत हासल करने दा केंदर। एहदे च 
परतक्ख नशानियां न, इब्राहीम दे मकाम दा थाहर ऐ, जेहड़ा एहदे च दाखल 
होई जा, ओह्‌ सुरक्खत ऐ। ते लोकें पर अल्लाह दा एह्‌ हक्क ऐ के जेहड़ा 
इस घर तगर पुज्जने दी समर्थ रखदा होऐ, ओह्‌ इसदा हज्ज करै, ते जेहड़ा 
इंकारी (मुनकर) होग, तां अल्लाह सारी दुनिया थमां बे-परवाह ऐ। आखो, 

ऐ अहले कताब (असमानी कताबें पर ईमान रखने आहूलेओ) ! तुस अल्लाह 
दी नशानियें दा इंकार की करदे ओ। हालांके अल्लाह दिक्खै करदा ऐ जे किश 
तुस करदे ओ। आखो, ऐ अहूले कताब! तुस ईमान आहनने आहलें गी 
अल्लाह दे रस्ते पर जाने थमां की रोकदे ओ। तुस उंदे च ऐब (दोश) तुप्पदे 
ओ। हालांके तुसें गी गुआह बनाया गेदा ऐ। ते अल्लाह तुंदे कम्में थमां बेखबर 
नेई ऐ। (92-99) 

ऐ ईमान आहलेओ, जेकर तुस अहले कताब दी इक जमात (गरोह) दी 
गल्ल मन्नी लैगेओ, तां ओह्‌ तुसेंगी ईमान कायम करी लैने दे परैंत्त परतियै 
मुनकर (इंकारी) बनाई देङन। ते तुस किंयां इंकार करगेओ जदूं के तुसेंगी 
अल्लाह दियां आयतां सुनाइयां जा करदियां न, ते अल्लाह दा रसूल तुंदे दरम्यान 
मजूद (हाजर) ऐ। ते जेहड़ा मनुक्ख अल्लाह गी द्रिढ़ता कन्नै पकड़ग ओह्‌ सिद्धे 
रस्ते पर पेई गेआ। ऐ ईमान आहूलो, अल्लाह 'शा डरो जनेहा के ओहदे'शा डरनां 
लोड्चदा? ते तुसें गी मौत नेई आ, मगर इस हालती च जे जदूं तुस मुसलमान 
ओ। ते सारे इकजुट होइयै अल्लाह दी रस्सी गी मजबूती कन्नै फगड़ी लैओ 
ते बखैध नेई पाओ। ते अल्लाह दे इस ईनाम (तोहफे) गी म्हेशां चेता रक्खो, 
जदूं तुस इक-दूए दे दुश्मन हे, फ्ही उसने तुंदे दिलें च प्यार (हिरख)दी भावना 
जगाई दित्ती ते फ्ही तुस उसदी किरपा कन्नै भ्राऽ-भ्राऽ बनी गे। ते तुस अग्गी 
दे गत्ते (टोए) दे कनारै खड़ोते दे हे ते अल्लाह नै तुसेंगी ओहदे'शा बचाई लैता। 
इंयां अल्लाह तुंदे आस्तै अपनियें नशानियें दा बखान करदा ऐ तां जे तुस सिद्धे 
रस्ते (सन्मार्ग) पर चलो। (00-03) 

एह पक्की गल्ल ऐ जे तुंदे चा इक जमात ऐसी होग जेहड़ी नेकी आह्ली 
बक्खी बलांदी होग, भलाई करने दी आज्ञा दिंदी होग ते बदी थमां रोकदी 
होग ते इयै लोक सफल होङन। उनें लोकें आहला लेखा नेई होई जाएओ 
जेहड़े संप्रदायें (फिरकें) च बंडोई गे ते आपूं' चें भेदभाव करन लगी पे, 
इसदे परैंत्त जदूं के उंदे कोल स्पश्ट हुकम आई चुके दा हा। उंदे आस्तै घोर 
सजा ऐ। जिस दिन किश मुहांदरे रोशन (उज्जल) होङन ते किश स्याह होङन 
ते जिंदे चेहरे स्याह होङन, उनेंगी पुच्छेआ जाहग के क्या तुस ईमान कायम 
करने दे बाद मुनकर होई गे? हुन भुगतो कठोर दंड अपने कुफर करने दे 
फलसरूप। ते जिंदे चेहरे उज्जल होङन, ओह अल्लाह दी मेहरबानियें च 
होङन ते ओह्‌ ओह्दे (जन्नत)च म्हेशां रौहङन। एहू अल्लाह दियां आयतां 

न, जिनेंगी अस सच्च-सच्च (हक्क कन्त) सना5 करने आं ते अल्लाह ज्हान 
आहलें पर ज्यादती नेई करदा। जेकिश असमानें च ऐ ते जेकिश जमीना च 
ऐ, सब किश अल्लाह दा ऐ ते सारे मामले अल्लाह आहली भेठा परताए 
जाङन। (704-09) 

तुस इक श्रेश्ठ (उम्दा) लोकें दी जमात (गरोह्‌) ओ जिसी लोकें दी 
भलाई आस्तै चुनेआ गेदा ऐ। तुस भलाई आस्तै प्रेत करदे ओ ते बुराई थमां 
रोकदे ओ, ते अल्लाह पर ईमान रखदे ओ ते जेकर अहले कताब बी ईमान 
पर कायम रौँहदे तां उंदे आस्तै बेहतर हुंदा। इंदे च किश ईमान आहले न, 
ते ज्यादातर अवज्ञाकारी न। ओह्‌ सताने दे अलावा तुंदा किश बगाड़ी नेई 
सकदे। ते जेकर ओह्‌ तुंदे कनै मकाबला करङन तां हारी जाङन। फ्ही उनेंगी 
कोई मदाद नेई पुज्जग ते नमोशी उंदा मुकद्दर बनी जाहग। भांएं ओह्‌ कुतै 
बी चली जाङन, सिवाए इसदे के अल्लाह पासेआ कोई ऐह्द होए दा होएऐ. 
जां लोकें पासेआ कोई ऐहद होऐ ते ओह खुदाई कैहर दे अधिकारी होई गे 
ते उंदे पर नरादरी म्हेशां आस्तै थोपी दित्ती गेई, एह इस करी होआ जे ओह्‌ 
अल्लाह दी नशानियें दा इंकार करदे रेह ते उनें पैगंबरें गी न्हक्‍क कतल कोता। 
एह इस करी होआ जे उनें अवज्ञा कीती ते ओह हदूदै थमां बाहर होई जंदे 
हे। (0-772) 

सारे अहले कताब इक जनेह नेई हैन। इंदे चा इक जमात (गरोह) अपने 
ऐह्द (कौल) पर क्रायम ऐ। ओह्‌ रातें गी अल्लाह दी आयतें गी पढ़दे न 
ते सजदा करदे न। ओह्‌ अल्लाह पर ते आखरत (क्रयामत) पर जकीन रखदे 
न, ते ओह्‌ नेकी करने दी सलाह दिंदे न ते बुराई करने शा मना करदे न ते 
भलाई दे कम्में पास्सै द्रौड़दे न। एह नेक (भलेमानस) लोक न, ते एह जेहड़ी 
नेकी करङन उसदी बे-कदरी नेई कीती जाहग ते अल्लाह परहेजगारें गी 
चंगी-चाल्ली जानदा ऐ। बेशक्क जिनें लोकें इंकार कोता, अल्लाह दी निसबत 
उंदा माल ते उलाद उंदे किश कम्म नेई औग। ते ओह लोक नरक च जाने 
आहले न, जेहदे च ओह्‌ सदा आस्तै रौहने आहले न। ओह्‌ इस दुनियावी 
जिंदगी च जे किश बी खर्च करदे न, उंदी मिसाल उस ब्हा5 आहला लेखा 
ऐ जेह्दे च पाला (कक्कर) होऐ ते ओह्‌ उनें लोकें दी फसल पर झुल्लै, 
जिनें अपनी जानें पर जुलम कोता ते ओह्‌ उसी नश्ट (बरबाद) करी देएऐ। 
अल्लाह नै उंदे पर जुलम नेई कीता बल्के ओह्‌ आपूं अपनी जानें पर जुलम 

करदे न। (3-7) 


ऐ ईमान आहलो, गैरें गी अपना राजदार नेई बनाओ। ओह्‌ तुसेंगी नकसान 
पजाने च दना कसर नेई रखदे। उनेंगी खुशी बझोंदी ऐ तुसेंगी कश्ट च 
दिक्खियै। उंदा बैर (कीना) उंदी जबानें राहें झलकी पौंदा ऐ, जेकिश उंदे दिलें 
च ऐ ओह्‌ एहदे'शा बी बुरा ऐ। असें तुंदे आस्तै नशानियां खो'लियै जाहर 
करी दित्तियां न, समझो, जेकर तुस अक्रल आहले ओ। तुस उंदे कनै हिरख 
करदे ओ, पर ओह्‌ तुंदे कनै हिरख नेई करदे। हालांके तुस सारियें असमानी 
कताबें गी मन्नने आहले ओ। ओह्‌ जदूं तुंदे कन्नै मिलदे न तां आखदे न के 
असें ईमान लेई आंदा ते जदूं ओह्‌ आपूं' चें मिलदे न तां तुंदे पर गुस्से करी 
अपनियें औंगलियें गी टकदे (कटदे) न। आखो, जे तुस अपने गुस्से च गै 
मरी-खपी जाओ। जकीनन अल्लाह दिलें दे भेत जानदा ऐ। जेकर तुंदे पर कोई 
चंगी हालत आंदी ऐ, तां उनेंगी रंज(सदमा)हुंदा ऐ ते जेकर तुंदे पर कोई 
मसीबत आंदी ऐ तां उनेंगी बेहद्द खुशी बझोंदी ऐ। जेकर तुस सबर कन्‍्नै 
कम्म लैओ ते अल्लाह 'शा डरो तां उंदी कोई बी जुगत तुसेंगी कोई बी नुकसान 
नेई पजाई सकग। जे किश ओह्‌ करा करदे न, सब्भै किश अल्लाह दे काबू 
च ऐ। (78-20) 

जदूं तुस सवेरे घरै दा निकले ते मुसलमानें गी जंगै दे मदानै च तैनात 
कोता ते अल्लाह कब किश सुनने आहूला, जानने आहूला ऐ। जदूं तुंदे चा 
द'ऊं जमातां हिम्मत हारने दे करीब हियां ते अल्लाह इनें दमैं गरोहें दा मददगार 
हा। ते मुसलमानें गी चाही दा ऐ जे अल्लाह पर गै भरोसा रक्खन। अल्लाह 
जंगे बदर च तुंदी सहायता करी चुके दा ऐ जदूं के तुस कमजोर हे। तुस बस्स 
अल्लाह थमां डरो ते उसदे शुकरगुजार र'वो। जदूं तुस मुसलमानें गी आखा 
करदे हे, के क्या तुंदे आस्तै एह काफी नेई जे तुंदा रब्ब त्रै ज्हार (3000) 
फरिश्तें कन्नै तुंदी मदद करै। जेकर तुस सबर रक्खो ते अल्लाह कोला डरो 
ते दुश्मन तुंदे पर चानक दा'वा बोल्ली देऐ तां तुंदा रब्ब पंज ज्हार (5000)नशान 
(चिन्हत) कोते गेदे फरिश्ते कन्नै तुंदी सहायता करग। ते एह अल्लाह नै 
इसकरी कीता तां जे तुंदे आस्तै खुशखबरी होए ते तुंदी रूह गी सकून मिलै, 
ते मदद सिर्फ अल्लाह दी तरफा गै हुंदी ऐ, जेह्ड़ा सर्वशक्तिमान ऐ, हिकमत 
आहूला (ज्ञानवान) ऐ, इसकरियै जे अल्लाह मुनकरें दे इक हिस्से गी कट्टी 
देऐ जां उनेंगी जलील (खज्जल)करी देऐ, ते ओह्‌ नकाम (असफल) होइयै 

बापस परतोई जाहन। तुंदा इस मामले च कोई दख़ल नेई। अल्लाह इंदी तोबा 
कबूल करै जां इनेंगी अज्ञाब (कठोर दंड) देऐ, कोजे एह जालम न। ते 
अल्लाह दे गै अधिकार च ऐ जे किश जमीना च मजूद ऐ। ओह जिसी चाह 
बख्शै ते जिसी चाह कठोर दंड देऐ, ते अल्लाह गफूर (बख्शने आहला) ते 
रहीम (दया करने आहूला) ऐ। (2-729) 


ऐ ईमान आहलो, सूदै गी केई गुना बधाई-चढ़ाइयै मत खाओ ते अल्लाह 'शा 
डरो तां के तुस सफल र'वो। ते डरो उस अग्गी कोला जेहड़ी मुनकरें 
(इंकारियें) आस्तै त्यार कीती गेदी ऐ। अल्लाह ते रसूल दा आखा मन्नो तां 
जे तुंदे पर किरपा कीती जा ते द्रौड़ो अपने रब्ब थमां माफी हासल करने 
आहली भेठा ते उस जन्नत आह्ली बक्खी जेहदी ब्यापकता गास ते धरत जनेही 
ऐ ते जेहड़ी त्यार कीती गेदी ऐ अल्लाह'शा डरने आहलें आस्तै। जेहड़े लोक 
खर्च करदे न सौक्खै च बी ते तंगदस्ती च बी। जेहड़े गुस्से गी पी जाने आहले 
न ते दूये दी गलतियें गी अनदिक्खा करने आहले न। अल्लाह भलाई करने 
आहलें गी हिरख करदा ऐ। ते इयै जनेह लोक जेकर कदें कोई बुराई करी 
ओड़न जां अपनी जिंदै पर कोई अत्याचार करी ओड़न तां ओह्‌ अल्लाह गी 
चेता करियै अपने गुनाहें दी माफी मंङन। बिजन अल्लाह दे कु'न ऐ जेहड़ा 
माफ करै ? ते ओह्‌ जानदे होई अपने कोते दे गुनाह पर हठ नेई करदे। इयै 
लोक न, जिं'दा बदला (प्रतिफल) उंदे रब्ब दी तरफ मुक्ति (खिमा) ऐ ते 
ऐसे बाग न जिंदे ख'ल्लें नैहरां बगदियां होङन। इत्थें ओह्‌ म्हेशां रौहूङन। 
कनेहा शैल (चंगा) प्रतिफल ऐ नेक कम्म करने आहलें आस्तै। तुंदे' 'शा पैहलें 
बड़े सारे मामले घटत होई चुके दे न, इसकरी जमीना पर चली-फिरियै दिक्खो 
के केह्‌ अंजाम होआ झुठलाने आहलें दा। एहू जानकारी ऐ लोकें आस्तै ते 
हदैत (नसीहत) ऐ डरने आहलें आस्तै। (30-38) 

हिम्मत नेई हारो ते ग़म नेई करो, तुस गै भारू रोहगेओ जेकर तुस मोमिन 
(दीनदार)ओ। जेकर तुसेंगी कोई जखम पुज तां दुश्मनै गी बी नेहा गै जखम 
पुज्जेदा होग। ते अस इनें दिनें गी लोकें दे दरम्यान बदलदे रौहने आं तां जे 
अल्लाह ईमान आहलें गी पनछानी लै ते तुंदे चा किश लोकें गी श्हादती बनाऽ 
ते अल्लाह जालमें गी पसिंद नेई करदा तां जे अल्लाह ईमान आहलें गी छांटी 
(चुनी) लै ते इंकार करने आहलें गी खतम करी देऐ। क्या तुंदा ख्याल ऐ. 
जे तुस जन्नत च दाखल होई जाहगेओ, हालांके अल्लाह नै अजें तुंदे चा उनें 

लोके गी पनछानेआ नेई जिनें जिहाद कीता ते नां उनेंगी जेहड़े द्रिढ़ निश्चे 
आहले न। तुस मौती दी कामना करा करदे हे एहदे मिलने थमां पैहलें पर 
हुन तुसें इसी अपनी खु'ल्ली अक्खीं कनै दिक्खी लैता। (39-43) 
मुहम्मद (सल्ल०) मात्तर इक रसूल न। इंदे 'शा पैहलें बी रसूल होई चुके 
दे न। फ्ही जेकर ओह्‌ मरी जाहन जां कतल करी दित्ते जाहून तां क्या तुस 
उलटे फिरी जाहगेओ। ते जेह्ड़ा मनुक्ख फिरी जा, ओह्‌ अल्लाह दा किश 
नेई बगाड़ी सकदा ते अल्लाह शुकरगुजारें गी सिला देहग। ते कोई जान मरी 
नेई सकदी बिजन अल्लाह दी आज्ञा दे ते एह अल्लाह दा लिखत बा'यदा ऐ। 
ते जेहड़ा माहनू दुनियावी फायदा चांहदा ऐ उसी अस दुनियां च गै देई ओड्ने 
आं ते जेहड़ा आखरत (परलोक) दा फायदा चांहदा ऐ, उसी आखरत च देई 
दिन्ने आं। ते शुकर करने आहलें गी अस उंदा सिला जरूर देहगे। ते किन्‍्नें 
गै नबी न जिंदे कन्‍ने होइयै मते हारे अल्लाह आहलें जंग कीती। अल्लाह दी 
राह च उंदे पर जेहड़ियां मसीबतां आइयां, उंदे कन्नै नां ते उनें हिम्मत हारी 
ते नां गै कुसै किसमै दी निरबलता दस्सी। ते न गै ओह्‌ दबोए ते अल्लाह 
सबर करने आहलें गी हिरख करदा ऐ। उंदी जबानै चा इसदे अलावा किश 
नेई निकलेआ के एऐ साढ़े रब्ब! साढ़े गुनाहें दी असेंगी माफी दे ते साढ़े कम्मै 
च जेहड़ी साढ़े'शा ज्यादती होई उसी माफ करी दे ते असेंगी मजबूती कन्नै 
बनकाई रक्ख ते मुनकर (नां-फरमान) कौम दे मकाबले च साढ़ी मदद 
फरमाऽ। बस अल्लाह नै उनेंगी दुनिया दा ईनाम बी दित्ता ते आखरत दा चंगा 
बदला बी। ते अल्लाह नेकी करने आहलें कनै हिरख करदा ऐ। (।44-748) 
ऐ ईमान आहलो, जेकर तुस मुनकरें दी गल्ल मन्नी लैगेओ, फ्ही ओह्‌ 
तुसेंगी उलटे फेरें (चक्करें) च फसाई देङन, फ्ही तुस नकाम होई जाहगेओ। 
बल्के अल्लाह तुंदा स्हायक ऐ ते ओह्‌ सबनें'शा उम्दा सहायता करने आहूला 
ऐ। अस मुनकरें दे दिलें च तुंदा रोहब (त्राह) पाई देहगे कोजे उनें ऐसी चीजे 
गी अल्लाह दा शरीक (हिस्सेदार) बनाया, जेहदे बारै अल्लाह नै कोई दलील 
नेई भेजी। उंदा ठकाना जहन्नम (नरक) ऐ ते ओह जालमें आस्तै बड़ी बुरी 
जगह ऐ। ते अल्लाह नै तुंदे कन्नै कीते गेदे अपने बा'यदे गी सच्च करी 
दस्सेआ, जदूं के तुस उनेंगी अल्लाह दे हुकम कन्नै कतल करा करदे हे। इत्थूं 
तगर जे जदूं तुस आपू सुस्त पेई गे ते तुसें आपूं' चें नबी दे निर्देशे बारै झगड़ा 
कीता ते तुसें आखा नेई मन्नेआ जदूं के अल्लाह नै तुसें गी ओह्‌ चीज दस्सी 

दित्ती दी ही जिसी तुस चांहदे हे। तुंदे चा किश दुनिया चांहदे हे ते किश 
आखरत (परलोक)दे इच्छुक हे। फ्ही अल्लाह नै तुंदा रुख उंदे पासेआ फेरी 
ओड़ेआ तां जे तुसेंगी परखै, ते अल्लाह नै तुसेंगी खिमा (माफ) करी ओड़ेआ 
ते अल्लाह ईमान कायम करने आहलें दे बारै च बड़ा मेहरबान ऐ। जदूं तुस 
अगड़े बधदे जा करदे हे ते परतोइयै बी कुसै गी नेई दिखदे हे ते रसूल तुसेंगी 
पिच्छुंआं कुआला (आले देआ) करदा हा। फ्ही अल्लाह नै तुसेंगी इक दे बाद 
दूआ गम दित्ता तां जे तुस उस चीजे बारै दुखी नेई होवो जेहड़ी तुंदे हत्था 
खसोई गेई ते नां उस मसीबता पर जेहड़ी तुंदे पर आई पेई। ते अल्लाह बा- 
खबर ऐ जे किश तुस करदे ओ। (]49-53) 


फ्ही अल्लाह नै तुसें गी तकलीफ दे परैंत्त सकून (संदोख) प्रदान कीता 
अर्थात्‌ तुंदे चा किश पर नींदरै दा घोट चढ़ा करदा हा ते इक दल ओह्‌ हा 
जिसी अपनी जानें दी फिकर लग्गी दी ही। ओह्‌ अल्लाह दे बारै च सचाई 
दे बरुद्ध बचार, यानि मूर्खता दे बचार बना करदे हे ओह्‌ आखदे हे क्या साढ़े 
अखत्यारै च बी किश है ? आखो सारा मामला अल्लाह दे अखत्यारै च ऐ। 
उनें अपने दिलें च ऐसी गल्ल छपैली रक्खी दी ही जिसी ओह तुंदे सामने 
प्रगट नेई हे करदे। उंदा आखना ऐ जेकर इस मामले च साढ़ा किश बी दखल 
हुंदा तां अस इत्थें मारे नीं जंदे। आखो जेकर तुस अपने घरें च हुंदे तां बी 
जिंदा कतल होना मुकद्दर बनी गेदा हा ओह्‌ कतल होने आहले थाहरें पास्सै 
निकली पौंदे। एह इस करी होआ जे अल्लाह नै तुसेंगी परखना हा जे किश 
तुंदे सीने च छप्पे दा ऐ उसी जाहर करना हा जे किश तुंदे दिलें च ऐ। ते 
अल्लाह दिलें दे भेत जानदा ऐ। तुंदे चा जेहड़े लोक मुक्करी (फिरी) गे हे 
उस दिन जदूं दौनें दलें च मुठभेड़ होई, उनेंगी शतान नै उंदे किश अमलें दी 
बदौलत बरग लाई दित्ता हा। अल्लाह नै उनेंगी माफ करी दित्ता। निसंदेह्‌ 
अल्लाह बख्शने आहला मेहरबान ऐ। (54-755) 

ऐ ईमान आहूलो, तुस उनें लोकें आहला लेखा नेई होई जाएओ जिनें 
इंकार कोता। ओह्‌ अपने भ्रायें बारै आखदे न, के जदूं ओह्‌ सफर जां जिहाद 
(धर्मयुद्ध) पर निकलदे न ते उनेंगी मौत आई जंदी ऐ जेकर ओह्‌ साढ़े कश 
रौंहदे ते नेई मरदे ते नेई मारे जंदे। तां जे अल्लाह इसी उंदे दिलें च पच्छोताऽ 
दा सबब्ब बनाई देऐ। ते अल्लाह गै जांदा रखदा ऐ ते मारदा ऐ, ते तुस जे 
किश करदे ओ अल्लाह उसी दिक्खा करदा ऐ। ते जेकर तुस अल्लाह दे 

रस्ते पर चलदे होई मारे जाओ जां मरी जाओ तां अल्लाह थमां प्राप्त होने 
आहूली मुक्ति ते किरपा उस कशा बेहतर ऐ जिसी ओह्‌ कठेरा (जमा करा) 
करदे न। ते जेकर तुस मरी गे जां मारी दित्ते गे, हर हाल च तुस अल्लाह 
दे कश किटूठे कीते जाहगेओ। एह अल्लाह दी बड़ी किरपा ऐ जे तुस उंदे 
प्रति ल्हीम ओ, जेकर तुस कठोर ते सख्त हिरदा हुंदे तां एह लोक तुंदे कोला 
नस्सी जंदे। बस इनेंगी माफ करी देओ ते इंदे आस्तै मुक्ति दी प्रार्थना करो 
ते हर मामले बांरै इंदी सलाह लैओ। फ्ही जदूं फैसला करी लैओ तां अल्लाह 
पर जकीन रक्खो। बेशक्क अल्लाह उंदे कन्नै हिरख करदा ऐ जेहड़े ओहदे 
पर भरोसा रखदे न। जेकर अल्लाह तुंदा हामी ऐ तां कोई बी तुंदे पर सत्ता 
हासल नेई करी सकदा ते जेकर ओह्‌ तुंदा साथ छोड़ी देऐ तां उसदे अलावा 
होर कु'न ऐ  जेहड़ा तुंदी मदद करी सकै। ते ईमान आहले गी अल्लाह पर 
गै भरोसा रक्खना लोड्चदा। (56-760) 


ते नबी दा एह कम्म नेई जे ओह किश बी छपैल करै ते जेहूड़ा किश 
छपैल रक्खग, उसी अपनी छपैली दी चीजे गी क्रियामत दे दिन जाहूर करना 
पौग। फ्ही हर जिंदू गी अपनी करनी दा पूरा बदला थ्होग ते उंदे पर किश 
जुलम नेई होग। क्या ओह्‌ माहनू जेहड़ा अल्लाह दी मरजी मताबक चलदा 
ऐ, उस माहनू आहला लेखा होई जाहग जेहड़ा अल्लाह दी करोपी (कैहर)गी 
लेइयै आएआ होग ते उसदा ठकाना जहुन्नम ऐ ते ओह्‌ कैसा बुरा ठकाना ऐ। 
अल्लाह दे उत्थें इंदे अलग्ग-अलग्ग दरजे होङन। ते अल्लाह दिक्खा करदा 
ऐ जेकिश एह करा करदे न। अल्लाह नै ईमान आहलें पर स्हान कीता जे उंदे 
च उंदे चा गै इक रसूल भेजेआ जेहड़ा उनेंगी अल्लाह दियां आयतां सुनांदा 
ऐ ते उनेंगी शुद्ध (पाक) करदा ऐ, ते उनेंगी कताब ते हिकमत (सच्चाई ते 
तत्तै गी पनछानने) दी सिकख-मत्त दिंदा ऐ। बेशकक एह एहदे'शा पैहले स्पश्ट 
तौरै पर गुमराह हे। (।6]-764) 

जदूं तुसेंगी ऐसी तकलीफ पुज्जी जेहदे थमां दूनी तकलीफ तुस देई चुके 
दे हे तां तुसें आखेआ, के एह्‌ कुत्थुंआं आई गेई। आखो एह्‌ तुंदे अपने कारण 
ऐ। बेशक्क, अल्लाह हर चीजै दा अखत्यार रखदा ऐ। ते दौनें जमातें (गरोहें) 
दी मुठभेड़ आहले दिन तुसेंगी जेहड़ी तकलीफ होई, ओह्‌ अल्लाह दे हुकम 
कन्तै होई ते इस कारण जे अल्लाह मोमिनें गी परखी लै ते उनेंगी बी पनछानी 
लै जेहड़े पखंडी (ढोंगी) हे, जिनेंगी आखेआ गेआ के आओ अल्लाह दी 

राहू च लड़ो। उनें आखेआ, जेकर असेंगी पता हुंदा जे जंग होनी ऐ तां अस 
जरूर तुंदे कन्नै चलदे। एहू लोक उस दिन ईमान दी निसबत क़ुफर दे ज्यादा 
करीब होई गे हे। ओह्‌ अपने मूंहां ओह्‌ गल्ल आखदे न जेह्ड़ी उंदे दिलै 
च नेई ऐ, ते अल्लाह उस चीजै गी चंगी चालली जानदा ऐ, जिसी ओह्‌ छपैलदे 
न। एह लोक जेहड़े आपूं (घरें च) बैठे दे रेह, अपने भ्रायें दे बारै च आखदे 
न, जेकर ओह्‌ साढ़ा आखा मनदे तां मारे नेई जंदे। आखो तुस अपने उप्परा 
मौती दे साए गी हटाई दस्सो, जेकर तुस सच्चे ओ। (65-768) 


ते जेहड़े लोक अल्लाह दी राह्‌ च मारे गे उनेंगी मुडदा नेई समझो । बल्के 
ओह्‌ जिंदा न, अपने रब्ब दे कोल उनेंगी रोजी मिलै करदी ऐ। ओह खुश 
न ओहदे पर जेहड़ा अल्लाह नै अपनी किरपा (खुशी) कन्नै उनेंगी दित्ता ऐ 
ते खुशखबरी लै करदे न के जेहड़े लोक उंदे पिच्छें रेही गेदे न, ते अजें उंदे 
कौल नेई पुज्ने हैन, उंदे आस्तै बी नां कोई डर ऐ ते नां गै ओह्‌ परेशान होङन। 
ओह्‌ खुश होआ करदे न अल्लाह दे ईनाम ते किरपा पर ते इस गल्लै पर जे 
अल्लाह ईमान आहलें दा अजर (परोपकार दा प्रतिफल) अकारथ नेई करदा। 
जिनें लोकें अल्लाह ते रसूल दा आखा मन्नेआ, इसदे बाद बी जे उनेंगी सट्ट 
लग्गी चुकी दी ही, इंदे चा जेहड़े नेक ते संजमी न, उंदे आस्तै बड़ा सवाब 
(पुन्न) ऐ, जिंदे कन्नै लोकें आखेआ, के दुश्मन नै तुंदे बरुद्ध बड़ी ताकत 
(फौज) किट्टी करी लैती दी ऐ, इस गल्लै'शा डरो। लेकन इस गल्लै नै उंदे 
ईमान च होर बाद्धा करी दित्ता ते ओह्‌ आखन लग्गे के अल्लाह साढ़े आस्तै 
काफी ऐ, ते ओह्‌ सर्वश्रेश्ठ काज सुआरने आहूला ऐ। बस्स ओह्‌ अल्लाह 
दी रैहमत ते किरपा कनै बापस आए। इनें लोकें कन्नै कोई बुराई पेश नेई 
आई। ते ओह्‌ अल्लाह दी सैहमती दे रस्ते चले ते अल्लाह बड़ा दयालु ऐ। 
एह शतान ऐ जेहड़ा तुसेंगी अपने हतैशियें राहें डरांदा ऐ। तुस उंदे'शा मत 
डरो, मेरे'शा डरो जेकर तुस मोमिन ओ। (69-75) 

ओह लोक तुंदे आस्तै गम दा कारण नेई बनन जेहड़े नां-फरमानी करने 
च तौल करा करदे न। ओह्‌ अल्लाह गी कदें बी कोई नुकसान नेई पजाई 
सकङन। एह अल्लाह दी मंशा ऐ जे उंदा आखरत च कोई हिस्सा नेई र'वै। 
उंदे आस्तै घोर कश्ट ऐ। जिनें लोकें ईमान दे बदले कुफर गी खरीदेआ, ओह्‌ 
अल्लाह दा किश बी बगाड़ी नेई सकदे ते उंदे आस्तै दर्दनाक कश्ट ऐ। ते 
जेहड़े लोक कुफर करा करदे न, ओह्‌ एह मत सोचन जे अस उनेंगी मोहूलत 

देआ करने आं ते एह उंदे आस्तै बेहतर ऐ। अस ते बस इसकरी मोहलत देआ 
करने आं जे ओह्‌ ज्यादती च होर बधी जाहन ते उंदे आस्तै उनेंगी खुआर करने 
आहूला अजाब ऐ। अल्लाह ओह्‌ नेई जे मुसलमानें गी उस हालती च छोड़ी 
देऐ जेहड़े के तुस हुन हो, जदूं तगर के अपवित्तर (नपाक) गी पवित्तर (पाक) 
थमां बक्ख नेई करी लै। ते अल्लाह इंयां नेई करदा के तुसेंगी परोक्ष राहें 
खबरदार (सोहगा) करी देऐ। बल्के अल्लाह छांटी लैंदा ऐ अपने रसूलें चा 
जिसी चांहूदा ऐ। बस तुस ईमान कायम करो अल्लाह पर ते ओहदे रसूलें पर। 
ते जेकर तुस ईमान कायम करगेओ ते परहेजगार रौहगेओ तां तुंदे आस्तै बड़ा 
बड्डा प्रतिफल (ईनाम) ऐ। (76-79) 


ते जेहड़े लोक कंजूसी करदे न उस चीजे च जेहड़ी अल्लाह नै उनेंगी 
अपनी किरपा कन्नै दित्ती दी ऐ, ओह्‌ हरगिज्ञ एह नेई सोचन के एह उंदे आस्तै 
चंगी गल्ल ऐ। बल्के एह उंदे आस्तै बड़ी बुरी गल्ल ऐ। जिस चीजे च ओह्‌ 
कंजूसी करा करदे न, क्रियामत दे दिन उस चीजै दा उनेंगी तौक़ पुआया 
जाहग। ते अल्लाह गै बारस ऐ जमीना दा ते असमानै दा, ते जे किश तुस 
करदे ओ अल्लाह उसगी जानदा ऐ। अल्लाह नै उनें लोकें दा बचन सुनेआ 
जिनें गलाया के अल्लाह मुत्हाज ऐ। ते अस गनी (मालदार)आं। अस लिखी 
लैगे उंदे इस कथन गी ते उंदे न्हक्‍्क पैगंबरे गी कतल करने गी बी। ते अस 
आखगे के हुन अग्गी दा अजाब चक्खो। एह तुंदे अपने हत्थें दी कमाई ऐ. 
ते अल्लाह अपने बंदें कन्नै बे-न्याई करने आहला नेई ऐ। जेहड़े लोक आखदे 
न के अल्लाह नै असेंगी आज्ञा दित्ती ऐ के अस कुसै रसूल गी तदूं तगर 
स्वीकार नेई करचै, जदूं तगर ओह्‌ साढ़े सामने ऐसा करिश्मा पेश नेई करै जिंयां 
अग्ग निगली लै। उनेंगी आखो के मेरे'शा पैहलें तुंदे कोल रसूल आए स्पश्ट 
नशानियां लेइयै ते ओह्‌ चीज लेइयै जिसी तुस आखा करदे ओ, फ्ही तुसें उनेंगी 
को मारी ओड़ेआ, जेकर तुस सच्चे ओ। बस जेकर एह तुसेंगी झठेरदे न, 
तुंदे'शा पैहलें बी मते सारे रसूलें गी झठेरेआ गेदा ऐ जेहड़े स्पश्ट नशानियां 
ते ग्रैंत्थ ते रोशन (दिब्ब) कताब लेइयै आए हे। हर इंसान गी मौती दा सुआद 
चक्खना ऐ, ते तुसेंगी संपूर्ण फल ते बस क्रियामत दे दिन गै मिलग। बस, 
जेहड़ा इंसान अग्गी' शा बची जाहग ते जन्नत च दाखल कीता जाहग, उय्यै 
सफल होग ते दुनिया दी जिंदगी ते बस धोखे दा सौदा ऐ। (।80-85) 

जकीनन तुस अपनी जान ते माल राहें अजमाए जाहगेओ। ते तुसें गी 
मतियां हारियां तकलीफदेह्‌ गल्लां उंदे कशा सुननियां पौङन जिनेंगी तुंदे कशा 
पैह्लें कताब (असमानी कताब)थ्होई ते उंदे 'शा बी जिनें शिर्क कीती। ते 
जेकर तुस सबर करो ते पर्‌हेजगार बने र'वो, तां एह बड़े जिगरे दा कम्म ऐ। 
ते जदूं अल्लाह नै अहले कताब (असमानी कताबें पर ईमान रक्खने आहलें) 
थमां कौल (ऐहूद) लैता जे तुस खुदा दी कताबा गी पूरी चालली कन्तै लोकें 
पर जाहर करगेओ ते उसी छपैलगेओ नेई। पर उनें इसी पिट्ठी पिच्छें सुट्टी 
ओड़ेआ ते उसी तुच्छ कीमत पर बेची ओड़ेआ। कैसी बुरी चीज ऐ जिसी ओह्‌. 
खरीदे करदे न। जेहड़े लोक अपनी इस करतूत (करनी) पर खुश न ते चांहदे 
न के जेहड़े कम्म उनें नेई कीते, उंदे करी उंदी प्रशैंसा होऐ, उनेंगी अजाब 
थमां मुक्त नेई समझो। उंदे आस्तै कश्टदेह्‌ अजाब ऐ। ते अल्लाह दी गे ऐ 
जमीना ते असमानै दी क्हूमत, ते अल्लाह हर शै5 पर क्रादिर (प्रभुत्वशाली) 
ऐ। (86-89) 

असमानें ते जमीना दी पदैश ते राती-दिनै दे बारी-बारी औने बारे 
अकलमंदे आस्तै बड़ियां नशानियां न। जेहड़े खड़ोते ते बैठे दे, ते बक्खी भार 
लेटे दे अल्लाह गी चेता करदे रौंहदे न ते असमानें ते जमीना दी पदैश बारै 
गौर करदे न, ओह्‌ आखी उठदे न, ऐ साढ़े रब्ब! तूं एह सब किश बिना 
उद्देश (प्रयोजन) दे नेई रचेआ। तूं पाक (पवित्तर) ऐं, बस असें गी अग्गी 
दे अजाब थमां बचाऽ। ऐ साढ़े रब्ब, तूं जिसगी अग्गी (नरकै दी अग्ग) च 
सुट्टेआ, उसी तूं सच्चें गै खज्जल करी ओड़ेआ ते जालमें दा कोई बी मददगार 
नेई। ऐ साढ़े रब्ब, असें इक पुकारने आहले गी सुनेआ जेहड़ा ईमान आहनने 
आस्तै साद्दा देआ करदा हा जे अपने रब्ब पर ईमान कायम करो। बस असें 
ईमान गी अपनाई लैता। ऐ साढ़े रब्ब, साढ़े गुनाहें दी असेंगी माफी दे ते साढ़ियें 
बराइयें गी साढ़े 'शा दूर करी दे ते साढ़ा अंत नेक लोकें कन्नै करेओ। ऐ साढ़े 
रब्ब, तुसें साढ़े कन्नै जेहड़े बा'यदे अपने रसूलें दे जरिए कोते दे न, उनेंगी 
साढ़े पर पूरा फरमाऽ ते क्रियामत दे रोज असेंगी बदनामी (रुसवाई) थमां 
बचाई लैएओ। जकीनन तुस अपने बा'यदे दे बरुद्ध नेई जंदे। (90-94) 


उंदे रब्ब नै उंदी दुआऽ (प्रार्थना) स्वीकार कीती जे में तुंदे चा कुसै दी 
बी करनी (नेक अमल) गी निश्फल करने आहला नेई, चाहे ओह्‌ मरद होएऐ. 
जां जनानी, तुस सारे इक-दूए कन्नै ओ। बस जिनें लोकें हिजरत (परदेसै च 

जाई बस्सना) कीती ते जिनेंगी अपने घरें थमां कड्ढी दित्ता गेआ ते जिनेंगी 
मेरी राह च सताया गेआ, ते ओह्‌ लड़े ते मारे गे, उंदी भुल्ल-चुक्क गी जरूर 
उंदे'शा दूर करी देऊ ते उंदा ऐसे बागें च प्रवेश (दाखला) करङ जिंदे ख'ल्लें 
नैहरां बगदियां होङन। एह उंदा प्रतिफल ऐ अल्लाह दे उत्थें ते उम्दा नतीजा 
ते अल्लाह दे कोल गे ऐ। ते मुलखै च मुनकरें (ना-फरमानें) दियां फुरतियां 
तुसेंगी धोखे च नेई पाई देन, एह थोढ़ा जनेहा फायदा ऐ। फ्ही उंदा ठकाना 
जह्न्नम (दोजख) ऐ ते ओह्‌ बड़ा बुरा ठकाना ऐ। मगर जेहड़े लोक अपने 
रब्ब कोला डरदे न, उंदे आस्तै बाग होङन, जिंदे ख'ल्लें नैह्रां बगादियां 
होङन, ते ओह्‌ उत्थें म्हेशां रौहङन। एह अल्लाह पासेआ उंदा अतिथि सत्कार 
होग, ते जे किश अल्लाह दे कोल ऐ नेक लोकें आस्तै, उय्यै सारें'शा बेहतर 
ऐ। निसंदेह अहले कताब च किश ऐसे बी हैन जेहड़े अल्लाह पर ईमान 
(भरोसा) रखदे न, ते उस कताबा गी बी मनदे न जेहड़ी इस कशा पैहले उंदे 
पास्सै भेजी गेई ही, ओह्‌ अल्लाह अग्गें नीमते रौंहदे न ते अल्लाह दी आयते 
दे बदले (तुच्छ) कीमत कदें नेई स्वीकारदे। उंदा ईनाम उंदे रब्ब दे कोल ऐ. 
ते अल्लाह तौले गै स्हाब लैने आहूला ऐ। ऐ ईमान आहूलो, सबर करो ते 
मकाबले च द्रिढता कन्तै बनके दे र'वो ते अल्लाह'शा डरो, उमेद ऐ जे तुस 
सफल रौहगेओ। (95-200) 


आयतां-77 लूरह-4. अन-निसा रुकूअ-24 
(मदीना च अवतरत होई ) 


शुरू अल्लाह दे नांऽ कन्नै जेहड़ा बड़ा मेहरबान, निहायत रैहम आहला ऐ । 


ऐ लोको! अपने रूब कशा डरो जिसने तुसेंगी इक जिंद (जान)थमां पैदा 
कीोता ते ओहदे 'शा गै उसदा जोड़ा पैदा कोता ते उनें दौंनी कोला मते सारे 
मरद ते जनानियां संसार भ॑रै च फलाई दित्तियां। ते डरो अल्लाह कोला जेहदे 
बारै तुस इक-दूए कोला सुआल पुच्छदे ओ ते सोहगे र'वो सरबंधियें कशा। 
बेशक्क अल्लाह तुंदी नगरानी करा करदा ऐ। ते जतीमें दा माल उंदे हवाले 
करी देओ। ते बुरे (खराब) मालै (चीजै) गी चंगे मालै कन्तनै तबदील मत 
करो ते उंदे मालै गी अपने मालै कनै मलाइयै नेई खाओ। एह बड़ा बड्डा 
गुनाह (पाप) ऐ। ते जेकर तुसेंगी अंदेशा होऐ के तुस जतीमें कन्त इंसाफ 
(न्यांऽ)नेई करी सकगेओ तां कुड़्यें चा जेहूड़ियां तुसेंगी पसिंद होन उंदे चा 

दो-दो, त्रै-त्रै, चार-चार तगर नकाह्‌ करी लैओ। ते जेकर तुसेंगी डर होऐ जे 
तुस उंदे सारियें कन्नै न्यांऽ नेई बरती सकगेओ। तां इक्क नकाह करो जां फ्ही 
जो दासी तुंदे मैतहत होऐ। एहदे कन्नै उमेद ऐ जे तुस इंसाफ करने थमां नेई 
थिड्कगेओ। ते जनानियें (त्रीमत) गी उंदे हक्क-मैहर खुशदिली कन्नै अदाऽ 
करो। फ्ही जेकर ओह्‌ एहूदे च तुंदे आस्तै खुशी कन्न किश रेआत करी देन 
तां तुस उसी मजे कन्नै खाओ-बरतो। (-4) 


ते ना-समझें गी अपना ओह्‌ माल नेई देओ जिसी अल्लाह नै तुंदे आस्तै 
गजारे (नरबाह) दा साधन बनाए दा ऐ ते इस मालै चा उनेंगी खलाओ ते 
लुआओ ते उंदे कन्नै नेकी करो। ते जतीमें गी जांचदे र'वो, इत्थूं तगर जे ओह्‌ 
नकाह्‌ दी उमरी तगर पुज्जी जाहन ते जेकर उंदे च हुश्यारी दिकखो तां उंदा 
माल उंदे हवाले करी देओ। ते उंदा माल अनुचत तरीके कन्नै जां एह सोचियै 
जे ओह्‌ बड्डे होई जाङन नेई बरतो। ते जिसगी जरूरत नेई होऐ ओह्‌ जतीम 
दे मालै गी इस्तेमाल करने 'शा परहेज करै ते जेहड़ा मनुक्ख मुत्हाज (लोड़मंद) 
होऐ, ओह जरूरत मताबक खर्च (इस्तेमाल) करै। फ्ही जदूं तुस उंदा माल 
उंदे सपुर्द करो तां उंदे पर गुआही पुआई लैओ ते अल्लाह स्हाब लैने आहूला 
काफी ऐ। मां-बब्ब ते सरबंधियें (नातेदारें) द्वारा छोड़ी गेदी संपत्ती (जैदाद) 
च मड्दें दा बी हिस्सा ऐ। ते मां-बब्ब ते रिश्तेदार द्वारा छोड़ी गेदी जैदादै च 
जनानियें दा बी हिस्सा ऐ, थोढ़ा होऐ जां मता, इक निश्चत कोता गेदा हिस्सा 
ऐ। ते जेकर बंड (तकसीम)दे मौकै रिश्तेदार ते जतीम ते मुत्हाज मजूद होन 
तां एहदे चा उनेंगी बी किश देओ ते उंदे कन्नै हमदरदी कन्नै गल्ल करो। 
ते ऐसे लोकें गी डरना चाही दा के जेकर ओह्‌ मरी जंदे ते अपने पिच्छे अपने 
बच्चें गी बे-स्हारा छोड़ी जंदे, तां उनेंगी उंदी किन्नी फिकर रौंहदी। बस उनेंगी 
चाही दा जे अल्लाह कोला डरन ते पक्की गल्ल करन। जेहके लोक जतीमें 
दा माल नां-न्हकक खंदे न ओह्‌ अपने ढिड्डें च अग्ग भरा करदे न ते ओह्‌ 
तौलै गै मकी दी अग्गी च सुट्टी दित्ते जाङन। (5-70) 

अल्लाह तुसेंगी तुंदी उलाद बारै हुकम दिंदा ऐ जे मड़दै दा हिस्सा द'ऊं 
जनानियें दे बराबर ऐ। जेकर जनानियां द'ऊं कोला ज्यादा होन तां उंदे आस्तै 
दो-तिहाई ऐ उस मालै (जैदादै) चा जिसी मरने आहूला (मृतक)बरासत दे 
तौरै पर छोड़ी गेदा होऐ ते जेकर ओह्‌ इककली होएऐ तां ओहदे आस्तै अद्धा 

(निसफ) ऐ ते मृतक दे मां-बब्ब दौनीं चा हर-इक आस्तै छेमां हिस्सा ऐ उस 
मालै (संपत्ती) चा जेहड़ा ओह्‌ छोड़ी गेआ ऐ, पर शर्त एह ऐ जे मृतक दी 
संतान होऐ। ते जेकर मृतक बे-उलाद (निसंतान) होऐ ते उसदे मां-बब्ब उसदे 
बारस होन तां उसदी माऊ दा त्रीया हिस्सा ऐ ते जेकर उसदे भ्रा-भैन होन 
तां उसदी माऊ आस्तै छेमां हिस्सा ऐ। एह हिस्से बसीहत कङ्ढने दे बाद जां 
करजा (रिण) चकाने दे बाद होङन जिसी ओह्‌ करी गेदा होऐ। तुंदे बब्ब 
होन जां तुंदे पुत्तर होन, तुसेंगी नेई पता जे उंदे चा तुसेंगी मता नफा पजाने 
आहूला कु'न ऐ। एह अल्लाह पासेआ निरधारत असूल न। बेशक्क अल्लाह 
ज्ञानवान ते हिक्मत आहला ऐ। ते तुंदे आस्तै उस मालै दा अद्धा हिस्सा ऐ 
जेहड़ा तुंदियां त्रीमता (बीवियां) छोड़ी जाहून, ब-शर्ते के उंदी लुआद नेई 
होऐ। ते जेकर उंदी लुआद होऐ तां तुंदे आस्तै बीवी दे तरके (छोड़ी दी 
संपत्ति) दा चौथा हिस्सा ऐ बसीहत कड्ढी लैने दे बाद जेहदी बसीहृत कीती 
गेदी होऐ जां करजा चकाई देने दे बाद, बिजन कुसैगी नकसान पजाए दे। एह्‌ 
आज्ञा अल्लाह पासेआ दित्ती गेदी ऐ ते अल्लाह अलीम (जानी-जान) ते 
हलीम (नम्मर) ऐ। एह अल्लाह पासेआ निरधारत हद्दां न। ते जेहड़ा माहनू 
अल्लाह ते ओहदे रसूल दी आज्ञा दा पालन करग, अल्लाह उसी ऐसे बागें 
च दाखल करग, जिंदे ख'्लें नैहरां बगदियां होङन, ओह्‌ उत्थें म्हेशां रौहग 
ते एह बड़ी बड्डी सफलता ऐ। ते जेहड़ा माहनू अल्लाह ते ओहदे रसूल दी 
अवज्ञा करग ते उस दे निरधारत कोते गेदे असूलें दा उल्लंघन करग, उसी 
अल्लाह जहन्नम दी अग्गी च दाखल करग जेहदे च ओह म्हेशां रौहग ते एहदे 
च ओहदे आस्तै जिल्लत (शरमिंदगी) आहूला अजाब ऐ। (-4) 

ते तुंदी जनानियें चा जेकर कोई बदकारी (चरित्तरहीनता) करै तां उंदे 
पर अपने लोकें चा चार मड़द श्हादती (गुआह) बनाओ। फ्ही जेकर ओह्‌ 
गुआही देई देन तां उनें जनानियें गी घरें दे अंदर बंद (कैद) करी देओ, इत्थूं 
तगर जे उनेंगी मौत आई जा जां अल्लाह उंदे आस्तै कोई होर रस्ता सुझाई 
देऐ। ते तुंदे चा दो मड्द जेहड़े उय्यै बदकारी करन तां उनेंगी जातना देओ। 
फ्ही जेकर ओह्‌ दौंनी तोबा करी लैन ते अपने आपै गी सधारी लैन तां उंदा 
ख्याल छोड़ी देओ। निसंदेह अल्लाह तोबा कबूल करने आहूला किरपालू ऐ। 
तोबा जिसी कबूल करना अल्लाह दे जिम्मे ऐ ओह्‌ उनें लोकें आस्तै ऐ जेहड़े 
एह भैड़ी (घृणत) करनी नदानी च करी ओड़दे न, फ्ही तौलै गै तोबा करी 

लैंदे न। उय्यै न जिंदी तोबा अल्लाह कबूल करदा ऐ ते अल्लाह जानकार ते 
ज्ञानवान ऐ। ते ऐसे लोकें दी तोबा कबूल नेई कीती जंदी जेहड़े बार-बार उय्यै 
गुनाह करदे रौहून, इत्थं तगर जे जदूं मौत उंदे चा कुसै दे सामने आई खड़ोयै 
तदूं आखन लगी पौन जे हुन में तोबा करनां ते नां गै उनें लोकें दी तोबा कबूल 
हुंदी ऐ जेहड़े मुनकर (इंकारी) दी हालती च मरन, उंदे आस्तै ते असें दर्दनाक 
अजाब त्यार करी रक्खेदा ऐ। (5-78) 

ऐ ईमान आहूलो! तुंदे आस्तै उचत (मनासब) नेई जे तुस जनानियें गी 
जबरदस्ती अपनी संपत्ति समझियै रक्खी लैओ ते उनेंगी इस मंशा (गरज) 
कन्नै रोकी रक्खो जे तुसें उनेंगी जे किश दित्ते दा ऐ, उसदा किश हिस्सा उंदे 
'शा लेई लैओ, पर सिर्फ इस सूरतै च जे ओह्‌ जाहरी तौरै पर निरलजता 
(बे-हयाई) करन। उंदे कन्नै चंगी चालली नरबाह्‌ करो। लेकन जेकर ओह 
तुसेंगी नां-पसिंद होन, तां होई सकदा ऐ के कोई चीज जेहड़ी तुसेंगी पसिंद 
नेई होऐ पर अल्लाह नै एहदे च तुंदे आस्ते बड़ी बड्डी भलाई रक्खी दी होऐ। 
ते जेकर तुस इक त्रीमत (पत्नी) दे थाहूर दूई त्रीमत बदलना चाहो ते तुस 
मता हारा माल (दौलत) उसी देई चुके दे ओ, ते तुस उस कशा किश बी 
बापस नेई लैओ। क्या तुस इसी लांछन (तोहमत) लाइयै ते घोर जुलम करियै 
बापस लैगेओ। ते तुस किंयां करी उसी लैगेओ, जंदू के तुस इक-दूए कन्‍्नै 
नकेबलै सरबंध बनाई चुके दे ओ ते ओह तुंदे'शा कौल-करार लेई चुकी दियां 
न। ते उनें जनानियें कनने नकाह्‌ मत पढ़ो जिंदे कन्नै तुंदे बब्ब नकाह्‌ करी 
चुके दे न, पर किश पैह्लें होई चुके दा ऐ उसी छोड़ो। बेशकक एह 
निरलञ्ञता दा कम्म ऐ ते श्रिणा जोग गल्ल ऐ ते बड़ा भैड़ा (बुरा) तरीका 
ऐ। (१9-22) 

तुंदे आस्तै हराम कीतियां गेइयां तुंदियां मांवां, तुंदियां धीयां, तुंदियां भैनां, 
तुंदियां बूआं (फुफिफियां), तुंदियां मासियां (ख़ालां) तुंदियां भतीजियां ते 
भनेइयां ते तुंदियां ओह्‌ मांवां जिनें तुसेंगी दुदूध पलेआए दा होऐ, इक मां दा 
दुद्ध पीने करी बनी दियां भैनां (दुदूध शरीक भेनां), तुंदी त्रीमतें (बीवियें) 
दियां मांवां ते उंदियां धीयां जेहड़ियां तुंदी पालमां च होन जेहड़ियां तुंदियें उनें 
बीवियें चा होन जिंदे कन्नै तुसें संभोग (सोहबत) कोते दा होए, लेकन जेकर 
अजें तुसें उंदे 'नै संभोग नेई कीते दा होए, तां तुंदे पर कोई गुनाह नेई। ते 

तुंदियां नूंआं (सक्के पुत्तरें दियां बीवियां), ते एह के तुस द'ऊं भैनें गी किट्‌ठे 
रक्खो (अर्थात किट्॒ठे बीवी बनाइये रक्खो) पर जेकिश पैहलें होई चुके दा 
ऐ, बेशक्क अल्लाह माफ करने आहला दयावान ऐ। ते ओह्‌ जनानियां बी 
हराम न जेहड़ियां कुसै दूए दे नकाह्‌ च होन पर एह के ओह्‌ जंग (लड़ाई) 
दी जित्तै च तुंदे हत्थ औन। एह अल्लाह दी तुंदे आस्तै आज्ञा ऐ। इंदे अलावा 
सारियां जनानियां तुंदे आस्तै हलाल (जायज्ञ) न पर शर्त एह ऐ के तुस अपने 
माल राहें उंदे अभिलाशी (इच्छुक) बनो उंदे कनन्‍ने नकाहू करियै नां के 
बदचलनी (बदकारी) दे तौरै पर। फ्ही उनें जनानियें चा जिनेंगी तुसें भोगेआ, 
उनेंगी उंदा निश्चत कौता गेदा हकक-मैहर अदा5 करी देओ। ते हक्क मैहर 
निश्चत करी लैने परैंत्त जेहका तुसें आपूं'चें राजीनामा कीता होऐ तां एह्दे च 
कोई गुनाह नेई। बेशकक अल्लाह जानने आहला ज्ञानवान ऐ ते तुंदे चा जेहड़ा 
मनुक्ख समर्थ नेई रखदा होऐ जे अजाद मुसलमान जनानियें कन्नै नकाह्‌ पढ़ी 
सकै, तां उसगी लोड़चदा जे ओह्‌ तुंदी उनें दासियें चा कुसै कन्नै नकाहू करी 
लै जेहड़ियां तुंदे अधीन न ते मोमिना (दीनदार) होन। अल्लाह तुंदे ईमान गी 
चंगी-चाल्ली जानदा ऐ, तुस आपस च इक्क हो। बस उंदे मालकें दी अनुमति 
लेइयै उंदे कन्नै नकाह्‌ करी लैओ ते परतक्ख तौरै पर उंदे हक्क-मैहर चुकता 
करी देओ, इस चालली जे उंदे कन्‍ने नकाह्‌ कीता जा, नां के खु'ल्ले तौरै पर 
बदकारी कीती जां चोरी-छप्पे नजैज सरबंध स्थापत कीते जाहन। फ्ही जदूं उंदे 
कन्नै नकाह्‌ पढ़ी लैता जा ते इसदे बाद जेकर ओह्‌ बदकारी करन, तां अजाद 
जनानियें आस्तै जेहड़ी सजा निश्चत ऐ उस कोला अद्धी सजा इंदे आस्तै तैड 
ऐ। एह्‌ उंदे आस्तै ऐ जेहड़ा तुंदे चा बदकारी दा अंदेशा रखदा होऐ। ते जेकर 
तुस संजम रक्खो तां एह तुंदे आस्तै ज्यादा बेहतर ऐ, ते अल्लाह माफ करने 
आहूला, किरपा करने आहूला ऐ। (23-25) 

अल्लाह चांहदा ऐ जे तुंदे आस्तै बयान फरमाए ते तुसेंगी उनें लोकें दे 
बतीरे (तरीके) बारै हदैत देऐ जेहड़े तुंदे कोला पैह्लें गुजरी (बीती) चुके 
दे न ते तुंदे बकखी गौर करै, अल्लाह जानकार ते ज्ञानवान ऐ। ते अल्लाह तुंदे 
पर ध्यान (गौर) करना चांहदा ऐ ते जेहड़े लोक अपनी इच्छायें दी पैरवी करा 
करदे न, उंदी मरजी ऐ जे तुस सन्मार्ग थमां भटकी जाओ। अल्लाह तुंदे (गुनाहें 
दे) बोझ गी हल्का करना चांह्दा ऐ ते मनुक्खै गी बड़ा निरबल (कमजोर) 

बनाया गेदा ऐ। (26-28) 

ऐ ईमान आहूलो! आपस च इक-दूए दा माल नांह-न्हक्क नेई खाओ। 
पर खुशी कनै इक-दूए दे कम्मै दे बदले च (मैहूनताने दे तौरै पर)। ते 
आपूं'चें कतलोगारत (खूनखराबा) नेई करो। निसंदेह अल्लाह तुंदे पर बड़ा 
किरपालू ऐ। ते जेहड़ा मनुक्ख हठधरमी ते जुलम कन्नै नेहा करग, उसी अस 
पक्क गै अग्गी च सुट्टगे ते एह अल्लाह आस्तै बड़ा असान ऐ। जेकर तुस 
उनें बङ्डें अपराधें (गुनाहें) थमां बचदे रेह, जिंदे थमां तुसेंगी ठाकेआ गेदा ऐ. 
तां अस तुंदियें निक्की-निकको गलतियें गी माफ करी देहगे ते तुसेंगी इज्जत 
आहले थाहंरै च दाखल करगे। ते तुस ऐसी चीजै दी कामना मत करो, जेहदे 
च अल्लाह नै तुंदे चा इक पर दूए गी महत्ता दित्ती दी ऐ। मड़दें आस्तै हिस्सा 
ऐ अपनी कमाई चा ते जनानियें आस्तै हिस्सा ऐ अपनी कमाई चा। ते अल्लाह 
थमां उसदी किरपा (मेहर) आस्तै प्रार्थना करो। जकीनन अल्लाह हर चीजे 
बारै जानकार ऐ। ते असें मां-बब्ब ते रिश्तेदार द्वारा छोड़े गेदे माल बगैरा च 
हर इक आस्तै उत्तराधिकारी (बारस) बनाई दस्से दे न, ते जिंदे कन्नै तुसें कोई 
ऐह्द कोते दा होऐ उनेंगी उंदा हिस्सा देई देओ, बेशकक अल्लाह दे रू- 
ब-रू ऐ हर चीज (29-33) 

मर्द गी जनानी उप्पर प्रमुखता (म्हत्ता) हासल ऐ। इस करी जे अल्लाह 
नै इक गी दूए पर बशेशता प्रदान कीती दी ऐ ते इस कारण के मड़द नै उंदे 
पर अपने माल खर्च कोते। बस जेहड़ियां नेक जनानियां न, ओह्‌ आज्ञाकारी 
हुंदियां न, पिट्ठी पिच्छें नगरानी करने आहलियां हुंदियां न, अल्लाह दी 
हफाजत कन्नै। ते जिनें जनानियें कोला तुसेंगी सरकशी दा शकक होएऐ, उनेंगी 
समझाओ, ते उनेंगी उंदे बिस्तरें पर इक्कला छोड़ी देओ ते उनेंगी सजा देओ। 
बस जेकर ओह्‌ तुंदा आक्खा मन्नी लैन तां उंदे खलाफ तोहमत लाने दे ब्हान्ने 
मत ढूंढो। बेशकक अल्लाह सर्वोपरि ऐ, बड़ा म्हान ऐ। ते जेकर तुसेंगी पति- 
पत्नी दे मझाटै सरबंध बिगड़ने दा अंदेशा होऐ तां इक न्यांऽकारी गी मड़द 
दे रिश्तेदार पासेआ ते इक न्यांऽकारी गी जनानी दे रिश्तेदार पासेआ नियुक्त 
करो। जेकर दौंने अपनी स्थिति गी सधारना चाहूङन तां अल्लाह उंदे मझारै 
सुलह समझोते दा बातावरण पैदा करी देहग। बेशकक अल्लाह सर्वज्ञाता ते 
सचेत ऐ। (34-35) 

अल्लाह दी अराधना (इबादत) करो ते कुसै चीजे गी बी ओहूदा भाईवाल 
(शरीक) नेई बनाओ। भला बरता5 (ब्यहार) करो अपने मां-बब्ब कन्नै, 
रिश्तेदारें कन्नै, जतीमें ते बे-स्हारा कन्नै ते रिश्तेदार गुआंढी ते ओपरे गुआंढियें 
कन्तै ते कन्नै उट्ठने-बौहूने आहलें ते राहगीरें कन्नै ते मतैहतें (अधीन) कन्नै। 
निसंदेह्‌ अल्लाह घमंड (गरूर) करने आहले ते शेखियां मारने आहलें गी 
पसंद नेई करदा, जेहड़े आपूं बी कंजूसी करदे न ते दूयें गी बी कंजूसी दी 
मत्त दिंदे न। ते जेकिश अल्लाह नै उनेंगी अपनी मेहर कन्नै दित्ते दा ऐ, उसी 
छपैलदे न। ते असें मुनकरें (इंकारियें) आस्तै शरमिंदगी आहला अजाब त्यार 
करी रक्खेदा ऐ। ते जेहड़े लोक अपने मालै गी लोकें दे दखावे आस्तै खर्च 
करदे न ते अल्लाह पर ते कियामत दे दिनै पर भरोसा (ईमान) नेई रखदे, 
ते जिसदा साथी शतान बनी जा, तां ओह्‌ ते बड़ा गै बुरा साथी ऐ। उंदा केह 
बिगड्दा जेकर ओह्‌ अल्लाह पर ते कियामत दे दिनै पर भरोसा (जकोन) 
रखदे ते अल्लाह नै उनेंगी जे किश दित्ते दा ऐ ओहदे चा (नेक कम्में आस्तै) 
खर्च करदे। ते अल्लाह उंदे बारै चंगी चालली खबर (जानकारी) रखदा ऐ। 
बेशक्क अल्लाह कुसै दी दना-हारी बी हककतलफी नेई करग। जेकर नेकी 
(पुन्न) होऐ तां उसी दूना करी दिंदा ऐ ते अपनी तरफा बड़ा बड्डा सवाब 
दिंदा ऐ। (36-40) 

फ्ही उसलै उंदा केह हाल होग जिसलै अस हर उम्मत (कौम) चा इक 
गुआह्‌ (श्हादती) पेश करगे। ते तुसेंगी उनें लोकें दे उप्पर गुआह नियुक्त 
करगे। ओह्‌ लोक जिनें इंकार कोता हा ते पैगंबर दी अवज्ञा कोती ही, उस 
दिन तमन्ना (कामना) करङन, के काश! जमीन उंदे पर बराबर करी दित्ती 
जा, ते ओह्‌ अल्लाह कोला कोई बी गल्ल गुप्त (ओहलै) नेई रक्खी सकङन। 
ऐ ईमान आहलो! नेड़ै नेई जाओ नमाजै दे जिसलै तुस नशे दी हालती च होवो 
उसलै तगर के तुस समझन लगी प'वो जे तुस केह बोला करदे ओ, ते नां 
गै उसलै जिसलै तुसेंगी स्नान करने दी जरूरत होऐ भांएं तुस सफरै च होवो, 
जदूं तगर के स्नान नेई करी लैओ। जेकर तुस बमार ओ, सफरै च ओ जां 
तुंदे चा कोई पखाना करियै आए दा होऐ जां तुस जनानी दे कोला आए ओ, 
फ्ही जेकर तुसें गी पानी नेई थ्होऐ तां तुस शुद्ध (पाक) मिट्टी कन्नै वुजू करी 
लैओ ते अपने चेहरे ते हत्थे पर मसह (गिल्ले हत्थ फेरना) करी लैओ, 
बेशकक अल्लाह माफ करने आहूला बख्शनहार ऐ। (4-43) 

क्या तुसें उनें लोकें गी नेईं दिक्खेआ, जिनेंगी कताब (तौरात) दा इक 
हिस्सा मिलेआ हा (अर्थात्‌ यहूद जिनें तौरात दे इक हिस्से यानि शाब्दिक पैहलू 
गी ते पढ़ेआ पर कताब पर अमल करने आहले पैहलू गी नेई अपनाया) ओह्‌ 
सच्चे रस्ते थमां भरको गेदे न ते चांहदे न जे तुस बी सच्चे रस्ते थमां भटकी 
जाओ। अल्लाह तुंदे दुशमनें गी चंगी-चाल्ली जानदा ऐ। ते अल्लाह हिमायत 
करने आस्तै काफी ऐ ते अल्लाह काफी ऐ मदद करने आस्तै। यहूद दा इक 
दल हकक गल्लै गी उसदे मकसद थमां हटाई दिंदा ऐ ते आखदा ऐ के असें 
सुनेआ पर मन्नेआ नेई। ते आखदे न जे सुनो ते तुसेंगी सुनवाया नेई जा (अर्थात 
सुनो पर ओहदे पर अमल मत करो)ओह्‌ अपनी जीहबें गी मोड्यि आखदे 
न 'राइना', दीन (इस्लाम धर्म) च दोश कड्ढने आस्तै। ते जेकर ओह्‌ आखदे 
जे असें सुनेआ ते मन्नी लैता, ते हुन असेंगी सुनो ते साढ़े पर नजर करो तां 
एह्‌ उंदे आस्तै ज्यादा बेहतर ते चंगा हुंदा। पर अल्लाह नै उंदे इंकार दे कारण 
उंदे पर लानत फेरी दित्ती दी ऐ। ओह्‌ ईमान नेई आनङन बिजन थोढ़े हारें 
दे। (43-46) 

ऐ लोको, जिनेंगी कताब दित्ती गेदी ऐ, उस पर ईमान रक्‍्खो जिसी असें 
उतारे (अवतरत कीते) दा ऐ, समर्थन करने आह्ली ऐ उस कताबा दा जेहड़ी 
तुंदे कोल ऐ, इस थमां पैह्लें जे अस चेहरें गी मटाई देचै ते फ्ही उनें गी पिट्ठी 
दे पिच्छें परती देचै जां उंदे पर लानत (फटकार) भेजचै, जिंयां लानत भेजी 
ही सब्त (शनीचर) आहलें पर। अल्लाह दा फरमान जकीनन पूरा होइयै रौंह्दा 
ऐ। बेशक्क अल्लाह उसगी कदें बी माफ नेई करग जेहड़ा कुसै गी बी ओहदे 
(अल्लाह दे) सतुल्ल खडेरदा ऐ। लेकन एहदे अलावा जे किश बी ऐ उसी 
जेहदे आस्तै चाहग माफ करी देहग। ते जिसने कुसै गी अल्लाह दे बरोबर 
मिथेआ उसने अपने आस्तै बड्डा तूफान खडेरी लैता। क्या तुसें उनेंगी 
दिक्खेआ जेहड़े अपने आपै गी पाक-साफ आखदे न। बल्के अल्लाह गै 
पवित्तर करदा ऐ जिसगी ओह्‌ चांहदा ऐ, ते उंदे पर जरा बी जुलम (सख्ती) 
नेई होग। दिको, एह. अल्लाह बारै कनेहा झूठ बकदे न ते स्पश्ट तौरै पर 
घोर पापी होने आस्तै इय्यै गुनाह काफी ऐ। (47-50) 

कया तुसें उनें लोकें गी नेई दिक्खेआ जिनेंगी कताब (तौरात) थमां 
हिस्सा मिलेआ हा, ओह्‌ मिथेआ (झूठी) चीजें ते बुत्तें गी पूजदे हे ते मुनकरें 


79 


(इंकारियें) बारै आखदे हे जे ओह्‌ ईमान आहलें कोला ज्यादा स्हेई (ठीक) 
रस्ते पर न। इयै ओह्‌ लोक न, जिंदे पर अल्लाह नै लानत भेजी दी ऐ ते 
जेहदे पर अल्लाह लानत करै, तुस उसदा कोई बी हमैती नेई दिक्खगेओ। 
कया खुदाई सत्ता च उंदा बी किश योगदान है? फ्ही ते एह लोकें गी तिल- 
परमान बी नेई देन। कया एह्‌ लोकें कन्नै ईरखा (हसद) करदे न, इस कारण 
जे अल्लाह नै उनेंगी अपनी किरपा कन्नै (मता किश) दित्ते दा ऐ। बस असें 
आले इब्राहीम (इब्राहीम दे बंशजें) गी कताब ते ज्ञान (बवेक) दित्ते दा ऐ 
ते असें उसी इक बड़ी बड्डी सल्तनत (बादशाही) बी देई दित्ती। उंदे' शा 
कुसै नै इसी स्वीकारेआ (मन्नेआ) ते कुसै नै मन्नने थमां इंकार कीता ते ऐसे 
(लोकें) आस्तै जहन्नम दी मकी दी अग्ग काफी ऐ। बेशक्क जिनें लोकें साढ़ी 
नशानियें दा इंकार कीता, उनेंगी अस घोर अग्गी च सुट्टगे। जदूं उंदे शरीरै 
दी खल्लड़ी (चमड़ी) फकोई जाहूग तां अस उसदी जगह दुई खल्लड़ी 
बदली देहगे तां जे ओह्‌ (निरंतर) अजाब भोगदे रौहून। बेशक्क अल्लाह 
जबरदस्त (सख्त सजा देने आहला) एऐ ज्ञानवान ऐ ते जिनें लोकें ईमान 
कायम कोता ते नेक कर्म कोते, उनेंगी अस बागें च दाखल करगे जिंदे ख'ल्लें 
नैह्रां बगदियां होङन, उंदे च ओह्‌ म्हेशां रौहङन, उत्थें उंदे आस्तै सुथरियां 
(शैल-सन्हाकियां) नारां होङन ते उनेंगी अस झौंगरी (घनी) छांऽ च 
रक्खगे। (5-57) 

अल्लाह तुसेंगी आज्ञा दिंदा ऐ जे अमानतां उंदे हक्कदारें तगर पजाई 
देओ। ते जदूं लोकें दे दरम्यान निरना (फैसला) करो तां न्यांऽ कन्नै निरना 
करो। अल्लाह तुसेंगी नेक नसीहत करदा ऐ। बेशकक अल्लाह सुनने आहूला, 
दिक्खने आहला ऐ। ऐ ईमान आहूलो, अल्लाह दी आज्ञा दा पालन करो ते 
रसूल दी आज्ञा दा। फ्ही जेकर तुंदे मझाटै कुसै चीजै बारै मतभेद होई जा तां 
उसी अल्लाह ते रसूल दे जिम्मै छोड़ी देओ, जेकर तुस अल्लाह पर ते कियामत 
दे दिनै पर ईमान रखदे ओ। एह चंगी गल्ल ऐ ते इसदा नतीजा बी बेहतर 
ऐ। क्या तुसें उनें लोकें गी नेई दिक्खेआ जेहड़े भरोसा दुआंदे न के उनें ईमान 
कायम करी लैता ऐ उस पर जिसी तुंदे पर उतारेआ (अवतरत कीता) गेआ 
ऐ ते जिसी उतारेआ गेआ तु दे शा पैहलें पैगंबरें पर, ओह्‌ चांहदे न जे इस 
मसले गी शतान आहूली बक्खी लेई जाहून हालांके उनेंगी आज्ञा दित्ती गेदी 
ऐ जे उसी (शतान गी) नेई मन्नन ते शतान चांहदा ऐ जे उनेंगी बरग लाइयै 

(भलकेरियै) दूर (करस्ते पर) कड्ढी ला$। ते जदूं उनेंगी सद्देआ जंदा ऐ. 
अल्लाह दी तरफा उतारी गेदी कताबै (कुरान) आहली बक्खी ते रसूल आहले 
पास्सै, तां तुस दिक्खगेओ के ओह्‌ तुंदे'शा कतरांदे न। फ्ही उसलै केह होग 
जदूं उंदे अपने हत्थें स्हेड़ी दी मसीबत उंदे पर पौग, उसलै एह तुंदे कौल 
कसमां खंदे होई औङन, के खुदा दी कसम असेंगी ते सिर्फ भलाई ते मेल- 
मलाप कन्नै गै बास्ता हा। उंदे दिलें च जे किश बी है अल्लाह उसी चंगी- 
चालली जानदा ऐ। बस तुस उनेंगी नजरअंदाज करो ते नसीहत करदे र'वो 
ते उंदे कन्नै ऐसी गल्ल करो जेहड़ी उंदे मनै च उतरी जा। (58-63) 

ते असें जेहड़ा बी रसूल भेजेआ इस करी भेजेआ जे अल्लाह दी आज्ञा 
कन्नै ओहदी आज्ञा मन्नी जा (फरमांबरदारी कोती जा)। ते जदूं के उंदे' शा 
किश बुरा होई गेदा हुंदा, तुंदे कश आंदे ते अल्लाह थमां माफी चांहदे ते 
रसूल बी उंदे आस्तै खिमा (माफी) चांहदा तां निसंदेह्‌ ओह्‌ अल्लाह गी माफ 
करी देने आहला ते किरपालू पांदे। पर तेरे रब्ब दी कसम ओह्‌ कदें बी ईमान 
आहूनने आहले नेई होई सकदे जदूं तगर ओह्‌ अपने आपसी झगड़े च तुसेंगी 
फैसला करने आहला नेई मन्नी लैन। फ्ही जेहड़ा फैसला बी तुस करो ओहदे 
बारै अपने दिलें च कोई मलाल नेई रक्खन ते उसी खुशी कन्नै स्वीकारी लैन। 
ते जेकर अस उनेंगी आज्ञा दिंदे जे अपने आपै गी कुरबान करी देओ जां अपने 
घरें थमां निकली जाओ तां फ्ही उंदे चा थोढ़े-हारे गै इस आज्ञा दा पालन 
करदे। ते जेकर एह लोग ओह्‌ करदे जेहदी उनेंगी नसीहत कीती जंदी ऐ तां 
उंदे आस्तै एह गल्ल बेहतर ते ईमान साबत करने आहली हुंदी। ते उसलै अस 
उनेंगी अपनी तरफा बड़ा बड्डा ईनाम दिंदे ते सिद्धी बत्ता (राह) पांदे। ते 
जेहूड़ा अल्लाह ते रसूल दा आकखा मन्नग, ओह्‌ उनें लोकें कन्नै होग, जिंदे 
पर अल्लाह ने अपना ईनाम कोते दा ऐ, अर्थात्‌ पैगंबर ते सिद्दीक ते शहीद 
ते सालेह (सदाचारी)। कैसी चंगी ऐ  उंदी मित्तरता। एह किरपा ऐ अल्लाह 
पासेआ ते अल्लाह ज्ञानवान ऐ। (64-70) 

ऐ ईमान आहूलो ! अपनी सुरक्खेआ (बचाऽ) दा प्रबंध करो, फ्ही बक्खो- 
बकख जां किट्रे होइयै निकलो। ते तुंदे चा कोई नेहा बी हुंदा ऐ जेह्ड़ा चिर 
लाई दिंदा ऐ। फ्ही जेकर तुंदे पर कोई मसीबत बनी जा तां ओह आखन लगी 
पौंदा ऐ जे अल्लाह नै ओहदे पर बड़ा करम (रैहम) कोता जे में उंदे साथें 

नेई गेआ। ते जेकर तुंदे पर अल्लाह पासेआ कोई मेहर होऐ तां आखदा ऐ, 
जिंयां आखो तुंदे ते ओहदे मझाटै कोई हिरखी सरबंध गै नेई, जे काश! में 
बी उंदे कन्नै हुंदा ते मिगी बी सफलता प्राप्त हुंदी। बस चाही दा ते एह ऐ 
जे अल्लाह दी राह पर ओह लोक लड़न जेहड़े परलोक गी संसारक जिंदगी 
दे बदले प्राथमिकता (पैहल) दिंदे न। ते जेहका मनुक्ख अल्लाह (दी राह) 
आस्तै लड़ै, फ्ही मारेआ (शहीद होई) जा जां सफलता (जित्त) प्राप्त करी लै 
तां अस उसी बड्डा ईनाम (अजर) देहगे। ते तुसेंगी केह होआ के तुस अल्लाह 
दी राह च नेई लड़दे उनें कमजोर (निरबल) बिरध मड्दें, जनानियें ते बच्चें 
आस्तै जेहड़े अल्लाह अग्गें दुआ5 करदे न के खुदाया, असेंगी जालम लोकें 
दी इस बस्ती चा बाह्र कड्ढ ते साढ़े आस्तै अपने पासेआ कोई मददगार खडेरी 
दे। जेहड़े लोक ईमान आहूले न ओह्‌ अल्लाह दी राहू च लड़दे न, ते जेहके 
इंकारी न ओह्‌ शतान दी राहू आस्तै लड़दे न। बस तुस शतान दे साथियें कन्नै 
लड़ो। बेशकक शतान दी चाल (तदबीर) बड़ी कमजोर ऐ। (7-76) 


क्या तुसें उनें लोकें गी नेई दिक्खेआ, जिनेंगी आखेआ गेआ हा के अपने 
हत्थ रोको रक्खो, (जानि अपने पर काबू रक्खो) ते नमाज़ कायम करो ते 
जकात दिंदे र'वो। फ्ही जिसलै उनेंगी लड़ने दी आज्ञा दित्ती गेई तां उंदे चा 
इक गरोह्‌ इंसानें 'शा इंयां डरन लगा जिंयां अल्लाह कोला डरना लोड्चदा 
जां फ्ही इस कोला बी ज्यादा। ओह आखदे न, ऐ साढ़े रब्ब, तूं साढ़े आस्तै 
लड़ाई (जिहाद) गी फर्ज को करी दित्ता ? असेंगी थोढ़े होर आरसे तगर को 
नेई छोड़ी दित्ता? आकखी देओ के संसारक फायदे थोढ़ी देर आस्तै न ते 
आखरत (परलोक) बेहतर ऐ उस आस्तै जेहड़ा परहेजगारी करै, ते तुंदे पर 
दना बी जुलम नेई कीता जाहग। ते तुस जित्थें बी होगेओ मौत तुसेंगी उत्थें 
गै आई दबोचग, भायें तुस किन्नें गै मजबूत किले च की नेई होवो। जेकर 
उंदे आस्तै कोई भलाई (बेहतरी) हुंदी ऐ तां आखदे न के एह ते खुदा पासेआ 
ऐ ते जेकर किश अनहोनी बरतदी ऐ तां आखदे न के एहू तुंदे कारण होआ 
ऐ। आक्खो जे एह सब किश अल्लाह पासेआ ऐ। इनें लोकें दा केह हाल 
ऐ, इंयां लगदा ऐ जे एह ते कोई गल्ल गै नेई समझदे। तुंदा जे किश भला 
हुंदा ऐ ओह्‌ खुदा दी तरफा हुंदा ऐ, ते तुंदा जे किश बुरा हुंदा ऐ ओह्‌ तुंदे 
अपने कारण हुंदा ऐ। ते असें तुसेंगी इंसानें आस्तै पैगंबर बनाइये भेजेदा ऐ. 
ते एहदे आस्तै अल्लाह दी गुआही काफी ऐ। (77-79) 

जिसने रसूल दा आखा मन्नेआ, उसने अल्लाह दी आज्ञा दा पालन कीता 
ते जेहड़ा उलट चलेआ अर्थात्‌ अवज्ञा कीती तां असें तुसेंगी उंदे पर नगरान 
बनाइये नेई भेजेआ ते एह्‌ लोक आखदे न के असें मन्नी लैता। फ्ही जदूं 
तुंदे'शा परे (दूर) हटदे न तां उंदा इक गरोह इसदे बरुद्ध चर्चा करदा ऐ जे 
किश ओह्‌ पैहलें आखी चुके दा हा। ते अल्लाह उंदियें सरगोशियें (भैड़े 
मशवरें) गी लिखा करदा ऐ। बस तुस उंदे'शा दूर र'वो ते अल्लाह पर जकीन 
रक्खो, ते अल्लाह पर भरोसा (जकोन) काफी ऐ। कया एह लोक क्कुरान पर 
ध्यान नेई दिंदे, जेकर एहू अल्लाह दे बगैर कुसै होर दी तरफा अवतरत हुंदा 
तां ओह्‌ इस दे अंदर केई खोट कड्ढदे। ते जदूं उनेंगी कोई अमन-चैन आहूली 
जां डर आहूली गल्ल पुजदी ऐ तां ओह्‌ उसी चर्चित करी (फलाई) दिंदे न। 
ते जेकर ओह्‌ उसी रसूल तगर जां अपने जिम्मेदार लोकें तगर पजांदे तां उदे 
चा जेहके लोग परख (जांच) करने आहले न ओह्‌ उसदी सचाई गी समझी 
जंदे । ते जेकर तुंदे पर अल्लाह दी मेहर नेई हुंदी तां किश लोकें दे अलावा 
तुस सारे शतान दे रस्ते (आकखे) लग्गी जंदे। (80-83) 


बस अल्लाह दी राहू आस्तै लड़ो। तुंदे पर अपनी जान दे अलावा कुसै 
दी कोई जिम्मेदारी नेई ते मुसलमानें गी प्रोत्साहित करो। उमेद ऐ के अल्लाह 
मुनकरें दा हौसला पस्त करी देऐ ते अल्लाह बड़ा जबरदस्त ते कठोर सजा 
देने आहला ऐ। जेहका इंसान कुसै नेक कम्मै गी करने दी सलाह देहग, ओहदे 
आस्तै नेक कम्मै दे नतीजे च हिस्सा ऐ ते जेहका उसदे खलाफ करने दी 
सलाह देहग, ओहदे आस्तै ओहदे (प्रतिफलै) च हिस्सा ऐ ते अल्लाह हर 
चीजे पर सत्तावान ऐ। जदूं कोई तुसेंगी दुआऽ देऐ तां तुस बी उसगी दुआऽ 
देओ, ओहदे' शा बेहतर जां फ्ही उस्सै गी परतियै दुरहाई देओ, बेशकक 
अल्लाह हर शैऽ दा स्हाब लैने आहला ऐ। अल्लाह गै इबादत (पूजने) जोग 
ऐ, ओह्दे अलावा कोई पूज्य नेई। ओह्‌ तुसें सारें गी आखरत (कियामत) गी 
जमा (किट्ठे) करग, जेहदे औने बारै दना शकक नेई। ते अल्लाह दी गल्लै 
थमां बधियै होर कुसदी गल्ल सच्ची होई सकदी ऐ? (84-87) 

फ्ही तुसेंगी केह गल्ल ऐ जे तुस पखंडियें (ढोंगियें) दे बारे च दो गुटें 
च बंडोआ करदे ओ। हालांके अल्लाह नै उंदे कर्मे दे सबब्ब उनेंगी उलटा 
फेरी दित्ते दा ऐ। क्या तुस चाहुन्दे ओ जे उनेंगी सन्मार्ग पर लेई आहनो, जिनेंगी 

अल्लाह नै पथभ्रश्ट करी दित्ते दा ऐे ते जिसगी अल्लाह पथशभ्रश्ट करी 
देऐ तुस कुसै सूरत बी उसगी सन्मार्ग पर नेई आहूनी सकदे। उंदी मंशा ऐ जे 
जि'यां उनें इंकार कोते दा ऐ तुस बी इंकार करी देओ तां जे तुस उंदे बराबर 
होई जाओ। बस्स, तुस उंदे चा कुसै गी बी उसलै तगर अपना मित्तर नेई बनाओ 
जदूं तगर ओह्‌ अल्लाह दी राह (सन्मार्ग) पास्सै कूच नेई करन। फ्ही जेकर 
ओह्‌ तुंदी गल्लै गी नेई मन्नन तां उनेंगी पकड़ो ते जित्थें कुतै बी दिको उंदा 
कतल करो ते उंदे चा कुसै गी अपना साथी ते मददगार नेई बनाओ। पर ओह्‌ 
लोक जिं'दा सरबंध कुसै ऐसे समुदाय (कौमै) कन्तनै होऐ जिं'दे कन्नै तुंदा 
समझोता तैऽ होए दा होऐ जां फ्ही ओह्‌ जेहड़े तुंदे कश इस हालती च पुज्जन 
जे उंदे दिल (सीने) तुंदी ते अपने समुदाय दी लड़ाई करी तंगी बुज्झै करदे 
होन। जेकर अल्लाह दी मरजी हुंदी तां उनेंगी तुंदे मकाबले च जोर (ताकत) 
देई दिंदा तां ओह्‌ जरूर गै तुंदे कन्नै लड़दे। बस्स, जेकर ओह तुंदे कन्नै कोई 
सरबंध नेई रक्खन ते तुंदे 'नै जुद्ध नेई करन ते तुंदे' नै सुलह बनाई रक्खन 
तां अल्लाह तुसेंगी बी उंदे बरुद्ध कोई कारवाई करने दी आज्ञा नेई दिंदा। एहूदे 
अलावा तुस केई ऐसे लोकें गी बी दिखगेओ, जेहड़े तुंदे ने बी अमन-चैन कन्नै 
रौहूना चाहून्दे न ते अपनी कौमै'नै बी अमन-शांति च रौहना पसंद करदे न। 
पर जदूं कदें फसाद (फ़ितने) दा मौका औँदा ऐ ओह्‌ उंदे च जाई शामल 
होंदे न। ऐसे लोक जेकर तुंदे कन्नै मिलियै नेई रौहन ते तुंदे 'नै सुलह दा 
बरताऽ नेई करन ते अपने हत्थ नेई रोकन, तां तुस उनेंगी फगड़ो ते जित्थें कुतै 
गी दिकखो उंदा नाश करो। एह उय्यै लोक न, जिंदे बरुद्ध असें तुसेंगी स्पश्ट 
हदैत दित्ती दी ऐ। (88-9]) 


कुसै मुसलमानै गी एह नेई सोभदा जे ओह्‌ मुसलमानै गी कतल करै, 
हां मगर जेकर गलती कन्नै होई जा। ते जेकर कुसै मुसलमानै कोला गलती 
कन्नै बी कतल होई जा, तां ओह इक मुसलमान सेवक जां दासै (गुलामै) 
गी अजाद करै ते कन्नै मृतक (मरने आहले) दे बारसें गी आर्थक हरजाना 
बी देऐ, हां एह गल्ल बक्खरी ऐ के ओह्‌ उसगी माफ करी देन। फ्ही जेकर 
मृतक ऐसी कौम दा हा जेहड़ी तुंदी दुश्मन होऐ ते ओह्‌ आपूं मुसलमान होऐ 
तां ओह्‌ इक मुसलमान दासै गी अजाद करै। ते जेकर ओह्‌ ऐसी कौमै चा 
हा जेहदे कनै तुंदा ते उंदा समझोता होए दा हा तां ओह्‌ उसदे बारसें गी 
(कतल दे बदले च) आर्थक हरजाना अदाऽ करै ते कन्नै इक मुसलमान गी 

अजाद करै। जिसगी ऐसा करने दी सकत (पुज्ज) नेईं होऐ, तां फ्ही ओह्‌ दो 
म्हीने लगातार रोजे रक्खै। एहू अल्लाह पासेआ निरधारत कीती गेदी तोबा दे 
निजम न। ते अल्लाह जानकार ते तत्तदर्शी ऐ (सच्च जानने आहला ऐ)। ते 
जेहका इंसान कुसै मुसलमानै गी जानी-बुज्झियै कतल करै, उसदी सजा 
जहन्नम (नरक) ऐ जेह्दे च ओह म्हेशां रौहग ते ओहूदे पर अल्लाह दी 
करोपी ते लानत ऐ ते अल्लाह नै ओहदे आस्तै बड़ी सख्त सजा त्यार करी 
रक्खी दी ऐ। (92-93) 

ऐ ईमान आहूलो! जदूं तुस अल्लाह दी राहू (सन्मार्ग) आस्तै सफर पर 
निकलो तां चंगी-चाल्ली परख-पड़ताल करी लै करो ते जेहका माहनू तुसेंगी 
सलाम करै, उसगी एह नेई आखो जे तूं मुसलमान नेई कीजे तुस इस दुनिया 
च संसारक सुख-सुबधायें गी मता म्हत्तव दिंदे ओ, पर अल्लाह दे कश उम्दा 
(बेहतरीन) चीजें दा अनसंभ भंडार ऐ। एहदे 'शा पैहलें तुस बी इय्यै जनेह्‌ 
हे। फ्ही अल्लाह नै तुंदे पर किरपाद्रिश्टी कोती इस करियै चंगी चालली 
पड़ताल करी लै करो। जे किश बी तुस करदे ओ अल्लाह उस गी चंगी- 
चालली जानदा ऐ। ओह्‌ मुसलमान कदें बराबर नेई होई सकदे जेहड़े बिजन 
कुसै मजबूरी (बिवशता)दे पिच्छें बैठे दे रौंहदे न, (अर्थात्‌ धर्मयुद्ध आस्तै 
नेई निकलदे) जेहड़े अल्लाह दे रस्ते आस्तै अपनी जान ते माल कन्नै धर्मयुद्ध 
करने आहूले न। जान-माल लाइयै धर्मयुद्ध (जेहाद) करने आहले दा रुतबा 
(दरजा) अल्लाह नै पिच्छें बैठे रौहने आहलें दी निसबत केई गुणा बधाई 
रक्खे दा ऐ ते हर इक आस्तै अल्लाह नै भलाई दा बा'यदा कोते दा ऐ। ते 
अल्लाह नै धर्मयुद्ध करने आहलें गी पिच्छें बैठे रौहने आहलें दी निसबत 
परिणाम च बढ़ोतरी दित्ती दी ऐ। उंदे आस्तै अल्लाह पासेआ बलंद रुतबे 
न ते माफी (खिमा) दी दयाद्रिश्टी ऐ। ते अल्लाह माफ करने आहूला बड़ा 
दयालु ऐ। (94-96) 

जेहके लोक अपने आस्तै जुलम कमाऽ करदे न (अल्लाह दे) फरिश्ते 
जदूं उंदी जान कड्ढन लगङन, उसलै उंदे 'शा पुछङन जे तुस कुस हालै च 
हे? ओह परता देङन जे अस धरतै पर बेबस हे। फरिश्ते गलाङन, क्या 
अल्लाह दी जमीन बशाल नेई ही जे तुस अपना ठकाना छोड्यै कुतै होर थाहरै 
पर प्रस्थान करी जंदे। एह ओह्‌ लोक न जिं'दा ठकाना जहन्नम ऐ ते ओह्‌ 
बड़ा गै बुरा ठकाना ऐ। लेकन ओह्‌ मजबूर मड़द, औरतां, ते बच्चे जेहड़े कोई 

उपाऽ नेई करी सकदे ते नां गै उनेंगी रस्ता सुज्झै करदा ऐ, उमेद कीती जाई 
सकदी ऐ जे अल्लाह उनेंगी माफ करी देहग, कोजे अल्लाह खिमा (माफ) 
करने आहूला बख्शी देने आहला ऐ। ते जेहका अल्लाह दी राह आस्तै अपना 
बतन छोड़ग, ओहदे आस्तै धरतै पर मते ठकाने ते बाद्धे (उन्नति) होङन ते 
जेहका मनुक्ख अल्लाह ते उसदे रसूल आहली भेठा जाने आस्तै घरै थमां 
प्रस्थान करै, फ्ही रस्ते च उसगी मौत आई जा ऐसी स्थिति च उसदा प्रतिफल 
(ईनाम)अल्लाह दे उत्थें तै5 होई गेआ ते अल्लाह खिमा करने आहला 
किरपालु ऐ। (97-700) 

जिसलै तुस जमीना पर सफर आस्तै निकलो उसलै तुंदे पर कोई गुनाह 
नेई जे तुस नमाज च कमी करो, जेकर तुसेंगी अंदेशा होऐ जे इंकारी (मुनकर) 
तुसेंगी तंग करङन। जकीनन इंकारी लोक तुंदे खु'ल्ले (जाह्री) तौरै पर 
दुश्मन न। ते जिसलै तुस मुसलमानें दे मझाटै होवो ते उंदे कन्नै नमाज अदाऽ 
करा करदे होवो तां उनेंगी लोड़चदा जे उंदी इक जमात तुंदे कनै (नमाज 
बेल्लै) हथ्यार लेइयै खड़ी र'वैं। फ्ही जिसलै तुस सजदा करी लैओ (अर्थात्‌ 
नमाज पढी लैओ) उसलै ओह्‌ तुंदे कोला परे हटी जाहन ते दूई जमात जिन्नै 
अजें नमाज नेई पढ़ी दी तुंदे कन्नै नमाज अदा करै ते ओह्‌ बी अपने बचा5 
दा समेआन ते हथ्यार अपने कन्नै रक्खन। मुनकर लोक चांहदे न जे तुस अपने 
हथ्यारें ते रक्खेआ सरबंधी समेआन थमां अलगरज होई जाओ ते ओह्‌ तुंदे 
पर यकदम त्रुट्टी पौन। ते तुंदे पर किश गुनाह नेई जे तुसेंगी बरखा करी 
तकलीफ होएऐ जां तुस बमार होवो ते इस करी अपने हथ्यार उतारी देओ ते 
अपने बचाऽ दा समान धारण करी रक्खो। निसंदेह अल्लाह नै मुनकरें आस्तै 
शरमिंदा करने आहूला अजाब त्यार करियै रक्खेदा ऐ। बस्स जेह्लै तुस नमाज 
पढ़ी चुको तां अल्लाह गी खड़ोते दे, बैठे दे ते लेटे दे बी याद करो फ्ही 
जिसलै तुसेंगी (अपनी सुरक्खेआ दी) तसल्ली होई जा उसलै तुस निरधारत 
तरीके कन्‍ने नमाज कायम करो। निसंदेह्‌ ईमान आहलें आस्तै निरधारत समें 
पर नमाज पढ़ना फर्ज ऐ। ते दुश्मन (बरोधी) कौम दा पीछा करने थमां घाबरो 
नेई। जेकर तुसेंगी तकलीफां सैहन करनियां पौंदियां न तां उनेंगी बी तुंदे 
आहूला लेखा तकलीफां बरदाश्त करनियां पौंदियां न। लेकन तुसेंगी एहूदे 
प्रतिफल च जेहड़ी अल्लाह थमां आस ऐ, ओह्‌ मुनकरें गी नेई। अल्लाह 
सर्वज्ञाता ते तत्तदर्शी (सच्च दिक्खने आहला)ऐ। (70-04) 

बेशकक एहू कताब (क्कुरान) असें तुंदे पास्सै बड़े हकक कनै अवतरत 
कीती ऐ तां जे तुस लोकें दे मझारै एहदे अनुसार न्यां5 करो जेहदा तुसेंगी 
अल्लाह नै हुकम दित्ते दा ऐ। ते बेईमान लोकें दी तरफदारी करने आहले नेई 
बनो। ते अल्लाह थमां खिमा याचना करो। निसंदेह अल्लाह माफ करने 
आहला मेहरबान ऐ ते तुस उनें लोकें पासेआ मत झगड़ो जेहड़े अपने-आपै 
कन्त ख्यानत करै करदे न। अल्लाह ऐसे माहनू गी पसिंद नेई करदा जेहड़ा 
बेईमान ते गुनाहगार होऐ। ओह्‌ आदमियें' शा शरमांदे न पर अल्लाह 'शा नेई 
शरमांदे हालांके ओह्‌ (अल्लाह) उंदे कन्नै हुंदा ऐ जेहलै ओह्‌ गुज्झियां 
सलाहीं करदे न उस गल्लै बारै जेहड्यां अल्लाह गी पसिंद नेई। जे किश 
ओह्‌ करदे न, अल्लाह उनेंगी चंगी चालली जानदा ऐ। (705-708) 

संसारक जिंदगी च ते तुसें उंदे आस्तै (उंदी तरफा) झगड़ा करी लैता। 
पर कियामत दे रोज उंदे आस्तै अल्लाह कन्नै कु'न झगड़ा करग ते कु'न 
होग उंदा बचा5 करने आहला। ते जेहका माहनू बुराई (भेड़) करै जां अपने 
आपै पर जुलम करै, फ्ही अल्लाह थमां खिमा याचना करै, ओह्‌ अल्लाह 
गी माफ करी देने आहला, रैहम करने आहला दिक्खग। ते जेहका माहनू 
कोई गुनाह करदा ऐ, ओह अपने आस्तै गै करदा ऐ ते अल्लाह सर्वज्ञाता 
ते तत्तज्ञानी ऐ। ते जेहका माहनू कोई गलती जां गुनाह करै ते उसदी तोहमत 
कुसै दूए बेकसूर दे मत्थै मढ़ी देऐ तां उसनै इक बड़ा बड्डा बुत्हान ते साफ 
तौरै पर गुनाह अपने सिंरै पर लेई लैता। ते जेकर तुंदे पर अल्लाह दी मेहर 
नेई हुंदी तां उंदे चा इक गरोह नै ते ध्याई गै लैते दा हा जे तुसेंगी पक्क 
गै फुसलाई (बैहकाई) लैङन। हालांके ओह्‌ अपने आपै गी गै फुसलान्दे 
न। ओह्‌ तुंदा किश बी नेई बगाड़ी सकदे। ते अल्लाह नै तुंदे पर कताब 
(क्कुरआन) ते तत्त ज्ञान अवतरत कोते दा ऐ ते तुसेंगी ओह्‌ चीज सखाई दी 
ऐ जिसगी तुस जानदे नेई हे ते एह्‌ तुंदे पर अल्लाह पासेआ बड़ा बड्डा 
करम (फजल) ऐ। (09-7]3) 

उंदियें कानाफुसियें च अकसर कोई भलाई नेई हुंदी। भलाई आहली 
फुसफुसाहूट मात्तर उसदी ऐ जेहड़ा सदक़ा (दान) देने आस्तै जां फ्ही भले 
कम्म करने आस्तै जां लोकें च सुलहा (समझोता) कराने आस्तै आखै। जेहड़ा 
मनुक्ख अल्लाह दी खुशी आस्तै एह कम्म करै उसगी अस बड़ा भारी इनाम 
(प्रतिफल) देहगे। लेकन जेह्ड़ा मनुक्ख रसूल दा बरोध करग ते मोमनें 

(ईमान आहलें) दे रस्ते गी छोड़ियै कुसै दूए रस्ते पर चलग, जदूं के ओहदे 
सामने स्पश्ट राहू जाहर होई चुकी दी ऐ, फ्ही अस उसगी उस्सै बत्ता पर चलागे 
जिद्धर ओह्‌ आपूं चली पेदा हा ते उसगी अस जहन्नमै (नरकै) च दाखल 
करगे, ते ओह्‌ बड़ा गै बुरा ठकाना ऐ। (4-775) 

निसंदेह्‌ अल्लाह उसगी कदें माफ नेई करग जेहड़ा उस कन्‍ने (अल्लाह 
कन्नै) भ्याल (शरीक) बनाग ते एहूदे अलावा बाकियें गुनाहें गी जिसगी 
चाहग माफ करी देहग। ते जिसने कुसै गी अल्लाह दा हिस्सेदार (शरीक) 
ठर्‌हाया ओह्‌ भटकियै दूर जाई पेआ। ओह्‌ अल्लाह दे थाहरै पर देवियें गी 
ते सरकश शताना गी पुकारदे (बलांदे) न। उंदे पर अल्लाह ने लानत भेजी 
दी ऐ। ते शतान नै आखेआ हा जे में तेरे बंदें थमां इक निरधारत हिस्सा लेइयै 
रौहूङ। में उनेंगी भटकाङ ते उनेंगी झूठियां आसां-मेदां दुआङ ते उनेंगी 
समझाङ तां ओह चपाये दे कन्न कटङन ते उनेंगी समझाङ तां ओह्‌ अल्लाह 
दे सरूप (अल्लाह दे निजमें) गी बदलङन ते जेहका मनुक्ख अल्लाह दे 
अलावा शतान गी अपना दोस्त (हतैशी) बनाग, तां ओह्‌ साफ तौरै पर घाटे 
च पेई गेआ। ओह (शतान) उंदे कन्तनै बा'यदे करदा ऐ, उनेंगी झूठे लारे 
(उमेदां) लांदा ऐ, ते शताना दे सारे बा'यदे मात्तर धोखे-फरेब दे किश नेई। 
नेह लोकें दा ठकाना नरक दे सवाए होर कुतै नेई ते उनेंगी ओहदे 'शा बचने 
दा होर कोई बी रस्ता नेई थ्होग। ते जिनें लोकें ईमान दा रस्ता फगड़ेआ ते 
नेक अमल (कर्म) कोते, उनेंगी अस ऐसे बागें च दाखल करगे जिंदे ख'ल्लें 
नैह्रां बगदियां होङन ते ओह्‌ उत्थें म्हेशां रौहूङन। अल्लाह सच्चा बा'यदा 
करदा ऐ ते अल्लाह थमां ज्यादा होर कु'न अपनी गल्लै दा पक्का होई सकदा 
ऐ। (6-722) 

एह्‌ नां ते तुंदी मंशा मताबक ते नां गै अहूले कताब (असमानी कताबें 
पर ईमान रखने आहलें) दी मंशा अनुसार होने आहला ऐ। जेहका जिन्ना बुरा 
करग उन्ना गै उसदा बदला हासल करग। ते ओह्‌ अल्लाह दे अलावा होर 
कुसै गी अपना हतैशी ते सहायक नेई दिक्खग। ते जेहका माहनू कोई नेक 
कम्म करग, भांएं ओह्‌ मड्द होऐ जां जनानी, शर्त ऐ जे ओह मोमन होऐ, 
ऐसे लोक जन्नतै (सुरगै) च दाखल होङन। ते इंदे पर दना बी जुलम नेई 
कोता जाहूग। ते एहदे 'शा श्रेश्‍्ठ कु'सदा दीन (धर्म) ऐ, जेहूड़ा अपना रुख 
अल्लाह पास्सै करी देऐ ते कनै गै ओह्‌ नेको करने आहला बी होएऐ ते 
इब्राहीम दे दीनै दा पैरोकार बी होऐ जेहड़ा मात्तर अल्लाह दे रस्ते दा राही 

हा इस करियै अल्लाह नै इब्राहीम गी अपना मित्तर बनाई लैते दा हा। ते जे 
किश असमानें ते जमीना च मजूद ऐ सब्भे किश अल्लाह दा ऐ ते अल्लाह 
गी हर चीजै दा ज्ञान ऐ। (23-26) 

लोक तुंदे कोला जनानियें बारै हुकम पुछदे न। आखो जे अल्लाह तुसेंगी 
उंदे बारै हुकम दिंदा ऐ। ते कन्‍ने गै ओह्‌ आयतां बी जेहड़ियां तुसेंगी उनें 
अनाथें (जतीमें) बारै पढ़िये सनाइयां जंदियां न, उनेंगी तुस ओह नेई दिंदे जे 
किश उंदे आस्तै लिखेआ गेदा ऐ, पर चांहदे ओ जे उंदे कन्नै निकाह करी 
लैओ। ते जेहकियां आयतां कमजोर बच्चें बारै न, जे जतीमें (अनाथे) कन्नै 
न्यांऽ करो ते जेकिश तुस करगेओ उसगी अल्लाह चंगी-चाल्ली जानदा ऐ। 
ते जेकर कुसै जनानी गी अपने घरैआले (पति) दी तरफा बदसलूकी (भेड़े 
ब्यहार) जां बेरुखी दा अंदेशा होऐ तां एहदे च कोई हर्ज नेई जे ओह्‌ आपूं' 
चें कोई समझोता करी लैन, समझोता करना बेहतर ऐ। लुब्भ-लालच ते मनुक्खै 
दे सभाऽ च रचे-बसे दा ऐ। ते जेकर तुस चंगा बरताऽ करगेओ ते अल्लाह 
दे इंसाफ पर चलगेओ तां जे किश बी तुस करगेओ अल्लाह उस थमां बा- 
खबर (उसगी जानदा) ऐ। ते तुस कदें बी अपनियें बीवियें गी इक बरोबर 
स्थान नेई देई सकदे भांएं तुस ऐसा करना बी चाहो। बस्स तुस सिर्फ इक 
आहूली बक्खी गै नेई मुड़ी जाओ जे दूई गी अध-मझाटै लटकाई रक्खो। ते 
जेकर तुस सधार करी लैओ ते अल्लाह कशा डरो तां अल्लाह माफ करी देने 
आहला मेहरबान ऐ। ते जेकर दौंने बक्खरे होई जाने दा फैसला करन तां 
अल्लाह अपने खजाने चा हर-इक गी ओहदी सरमत्था मताबक देहग ते 
अल्लाह समर्थवान ते तत्तदर्शी (ज्ञानवान) ऐ। (27-730) 


अल्लाह दा ऐ जेकिश असमानें च ऐ ते जेकिश जमीना च ऐ। ते असें 
आज्ञा दित्ती दी ऐ उनें लोकें गी जिनेंगी तुंदे'शा पैहलें कताब दित्ती गेई ते 
तुसेंगी बी जे अल्लाह कशा डरो। ते जेकर तुसें नेई मन्नेआ तां (समझी लैओ) 
जेकिश बी असमानें च ते जेकिश धरतै पर मजूद ऐ सब्भे किश अल्लाह दा 
ऐ, ते अल्लाह बे-परवाह्‌ ऐ, सारिये खूबियें (बड़ेआइयें) आहूला ऐ। ते 
अल्लाह सर्वोपरि ऐ। जेकर ओह चाह तां ऐ लोको! तुसें सारें गी लेई जा ते 
तुंदे थाहरै पर दूये गी लेई आ ते अल्लाह ऐसा करने पर समर्थवान ऐ। जेह्का 
मनुक्ख संसारक ईनाम (फल) दी अभिलाशा करदा ऐ, (चेता रक्खै) अल्लाह 
दे कोल संसारक ईनाम बी है ते आखरत दा ईनाम बी। ते अल्लाह सुनने 

आहला ते दिक्खने आहला ऐ। (3-734) 

ऐ ईमान आहलो, न्यां पर डटे रौहने आहले ते अल्लाह दी गुआही देने 
आहले बनो, बेशक्क ओह्‌ तुंदे जां तुंदे मां-बब्ब जां तुंदे प्यारें दे बरुद्ध गै की 
नेई होऐ। भांएं ओह मालदार होएऐ जां कंगाल, अल्लाह तुंदे कोला ज्यादा दौंनी 
दी जानकारी रखदा ऐ। बस्स तुस अपनी खाहशें दे अधीन नेई होई जाओ जे 
हक्कै (सच्चे) थमां हटी जाओ। ते जेकर तुस हेर-फेर करगेओ जां उपेक्षा 
करगेओ, (चेता रक्खो) जेकिश तुस करा करदे ओ अल्लाह गी उसदी पूरी 
जानकारी ऐ। (35) 


ऐ ईमान आहूलो! अल्लाह पर ते उसदे रसूल पर ते उस कताबै पर 
जेहूड़ी उसने (अल्लाह नै)अपने रसूल पर अवतरत कोती ते उस कताबा पर 
जेहूड़ी उस कशा पैहूलें अवतरत कोती। ते जेहका इंसान इंकार करै अल्लाह 
दा ते उसदे फरिश्तें दा ते उसदी कताबें दा ते उसदे रसूलें दा ते आखरत 
दे दिनै दा ओह गुमराह होई गेआ। निसंदेह जिनें लोकें ईमान कायम कीता, 
फ्ही इंकार करी ओड़ेआ फ्ही ईमान आनेआ, फ्ही इंकार कीता, फ्ही इंकार 
दी हालती च बधदे गे, ऐसे लोकें गी अल्लाह कदें बी माफ नेई करग ते 
नां गै उनेंगी सिद्धे रस्ते (सन्मार्ग) पर चलाग। पखंडियें (ढोंगियें) गी सूचना 
देई देओ जे उंदे आस्तै इक घोर कश्टदायी अजाब त्यार ऐ। ओह्‌ लोक 
जेहड़े मोमिनें (ईमान आहलें) गी छोड़ियै इंकारियें गी दोस्त बनांदे न, क्या 
ओह्‌ उंदे थमां मान-सम्मान दी आस करा करदे न, जकीनन सारी इज्जत ते 
अल्लाह आस्तै गे ऐ। (।36-39) 

ते अल्लाह कताबा (कुरआन) च तुंदे आस्तै एह आज्ञा भेजी चुके दा 
ऐ जे जदूं तुस सुनो के अल्लाह दियें नशानियें दा इंकार कोता जा करदा ऐ. 
ते उंदा मौजूं (मजाक) डुआया जा करदा ऐ, उसलै तुस उंदे नेड़ै नेई बैठो 
जदूं तगर ओह्‌ कुसै होर गल्लै च रुज्झी नेई जाहून। नेई ते तुस बी उंदे जनेह्‌ 
गै होई जा'गेओ। अल्लाह मिथ्याचारियें ते इंकारियें गी नरकै च इक्कै थाहरै 
पर किट्ठा करने आहला एऐ। एह दमाजड़े लोक तुंदे आस्तै इंतजारै च रौंहदे 
न। जेकर तुसेंगी अल्लाह पासेआ कोई जित्त प्राप्त हुंदी ऐ तां आखदे न जे 
कया अस तुंदे साथें नेई हे? ते जेकर इंकारियें गी ओहदा किश हिस्सा (अर्थात्‌ 
जित्त)थ्होई जा तां ओह्‌ उंदे कनै आखडङन जे क्या असें तुंदी जित्तै च मदद 

नेईं कीती ते तुसेंगी मुसलमानें थमां बचाया। ते अल्लाह तुसें लोकें दे मझाटे 
रोजे कियामत (हशरै) गी न्यांऽ करग ते अल्लाह कदें बी मुनकरें (इंकारियें) 
गी मोमिनें पर बढ़ोतरी नेई देहग। (40-47) 

मिथ्याचारी (पखंडी) लोक अल्लाह कन्नै धोखेबाजी करा करदे न। 
असलै च अल्लाह ने गै उनेंगी धोखे च पाई रक्खे दा ऐ। ते जिसलै ओह्‌ नमाज 
आस्तै खड़ोंदे न, बड़ी सुस्ती (आलस) कनै खड़ोंदे न, मात्तर लोकें दे दखावे 
आस्तै। ते ओह्‌ अल्लाह गी घट्ट गै चेता करदे न। ओह्‌ दौंनी दे बिच अद्ध- 
मझाटै लटकै करदे न, नां इद्धरै दे ते नां उद्धरै दे। ते जिसगी अल्लाह भटकाई 
देऐ, उसलै तुस ओहदे आस्तै कोई राह नेई फगड़ी सकदे। ऐ ईमान आहलो ! 
ईमान आहलें गी छोड़ियै इंकारियें (मुनकरें) गी अपना मित्तर नेई बनाओ। क्या 
तुस चाहन्दे ओ जे अल्लाह दी स्पश्ट नराजगी (करोपी) अपने उप्पर लेई 
लैओ? निसंदेह्‌ मिथ्याचारी (मुनाफिक) नरकै दे सारें 'शा ख'लके दर्जे च रकखे 
जाङन ते तुस उंदा कोई बी सहायक (मददगार) नेई दिक्खगेओ। इसदे बिपरीत 
जेहके लोक तोबा करी लैन ते अपना सुधार करी लैन ते अल्लाह (दी डोरी) 
गी घोटियै फगड़ी लैन ते अपने दीन-ईमान गी मात्तर अल्लाह दे नां5 करी 
देन तां एह लोक ईमान आहलें दे कन्नै होङन ते अल्लाह ईमान आहलें गी 
बड़ा सवाब (पुन्न) देहग। अल्लाह गी तुसेंगी अज्ञाब (कश्ट) देने दी केह्‌ 
लोड़ ऐ जेकर तुस (ओहदे) धन्नवादी र'वो ते ईमान कायम करो। अल्लाह 
बड़ा कदरदान ऐ ते सर्वज्ञाता ऐ। (।42-47) 

अल्लाह चुगलखोरी जां निंदेआ गी पसिंद नेई करदा, लेकन जेकर कुसै 
पर ज्यादती होई दी होएऐ ते अल्लाह सुनने आहूला जानने आहला ऐ। भांएं 
तुस नेकी गी प्रगट करो जां छपैल रक्खो जां कुसै बुराई गी अनदिक्खेआ जां 
नजरअंदाज करी देओ, अल्लाह खिमा करने आहूला शक्तिवान ऐ। जेहके 
लोक अल्लाह ते ओहदे रसूलें दा इंकार करदे न ते चाहन्दे न जे अल्लाह ते 
उसदे रसूलें दे दरम्यान फरको-फरकी रक्खन ते आखदे न जे अस कुसै गी 
मनगे ते कुसैगी नेई मनगे। ते उंदी मंशा ऐ जे इसदे बिच्चै दा कोई रस्ता कड्ढी 
लैन। ऐसे लोक पक्के इंकारी न ते असें इंकारियें आस्तै बड़ी खुआरी (जिल्लत) 
आहूला घोर अजाब त्यार करी रकखे दा ऐ। ते जेहके लोकें अल्लाह ते उसदे 
रसूलें पर ईमान आनेआ (भरोसा रक्खेआ) ते उंदे चा कुसै च बी फरक नेई 

कोता, उनेंगी अल्लाह उंदा ईनाम देहग ते अल्लाह खिमा करने आहला 
किरपालू (दयावान) ऐ। (१48-752) 


अहूले कताब (असमानी पवित्तर कताबें पर ईमान रक्खने आहले) तुंदे'शा 
एह मंग्ग करदे न जे तुस उंदे पर असमानै थमां इक कताब उतारी आहनो। 
इस थमां पैहलें ओह्‌ हजरत मूसा कोला इस थमां बी बड्डी चीजे दी मंग्ग 
करी चुके दे न। उनें गलाया जे असेंगी अल्लाह कन्‍्ने रू-ब-रू (आमनै- 
सामनै) मलाई दे। फ्ही उंदी इस ज्यादती दी बदौलत उंदे पर बिज्ञ आई पेई। 
फ्ही स्पश्ट नशानी प्रगट होई जाने दे परैंत्त बी उनें बच्छे गी अपना आराध्य 
(पूज्य) बनाई लैता। फ्ही असें उसगी बरदाश्त कीता। ते हजरत मूसा गी असें 
स्पश्ट प्रमाण (सबूत) उपलब्ध कराए। ते असें उंदे उप्पर तूर प्हाड़ै गी चुक्केआ 
(उठाया) उंदे थमां बचन लैने आस्तै। ते असें उनेंगी फरमाया के सिर नांदा 
करियै दरोआजे राहें प्रवेश करो, ते उनेंगी आदेश दित्ता जे सब्त दे मामले च 
ज्यादती नेई करेओ। ते असें उंदे कशा पक्का बचन लैता। (53-54) 

उनें (सरकशें) गी जेहड़ी सजा मिली ओह इस करियै जे उनें अपने 
बचनें गी भंग कीता ते इस करियै जे उनें अल्लाह दी नशानियें दा इंकार कीता 
ते इस करियै जे उनें पैगंबरें गी न्हक्क कतल कीता ते एह आखने पर जे 
साढ़े दिल ते बंद न, बल्के अल्लाह नै उंदे इंकार दे सबब्ब उंदे दिलें पर मोहर 
लाई दित्ती दी ऐ। इस करियै ओह्‌ घट्ट गै ईमान कायम करदे न। ते उंदे 
इंकार करने करी ते मरियम दे बारै च अंट-संट बोलने (बकने) करी ते उंदे 
एह आखने करी जे असें मरियम दे पुत्तर ईसा मसीह, अल्लाह दे रसूल गी 
कतल करी ओड़ेआ, हालांके नां ते उनें उसगी कतल कोता ते नां गै सूली 
पर चाढ़ेआ, बल्के एह सारा मामला (मंजर) उंदे सामने संदिग्ध तौरै पर 
(घटत) करी दित्ता गेआ। ते जेहड़े लोक एहदे बारै मतभेद रखदे न ओह्‌ 
इस बारै शक्कै (भरमै) च न। उनेंगी इस बारै कोई जानकारी नेई, ओह्‌ मात्तर 
अंदाजे लगा करदे न। ते जकोनन उनें उसगी कतल नेई कोता। बल्के अल्लाह 
नै उसगी अपनी तरफ उठाई लैता ते अल्लाह जबरदस्त (प्रभुत्वशाली) एऐ, 
हकक जानने आहूला ऐ। (55-58) 


ते अहूले कताब चा ऐसा कोई बी नेई जेहड़ा अपनी मौती कशा पैहलें 
ओहदे (मुहम्मद सल्लल्लाहु अलैहि व सल्लम) पर ईमान कायम नेई करग 

ते कियामत दे दिन ओह्‌ उंदी गुआही देडन। यहूद दे जुलम (ज्यादती) दे 
कारण असें ओह्‌ पाक चीजां उंदे आस्तै हराम करी ओड़ियां जेहड़ियां उंदे 
आस्तै पैहलें हलाल हियां। एह इस कारण जे ओह्‌ अल्लाह दी राहू (सन्मार्ग) 
थमां रोकदे हे। ते इस कारण जे ओह्‌ सूदखोर हे, जदूं के ऐसा करने थमां 
उनें गी मना कोता गेदा हा ते इस कारण जे ओह्‌ लोकें दा माल (दौलत) 
नजैज तरीके कन्नै खंदे हे। ते असें उंदे चा इंकारियें आस्तै दर्दनाक कठोर दंड 
त्यार करी रक्खे दा ऐ। लेकन उंदे चा जेहके लोक पुख्ता जानकारी रखदे न 
ते ईमान आहले न, उनें ईमान आनेआ ऐ उस पर जिसगी तुंदे पर अवतरत 
कोता गेआ ते जिसगी तुंदे'शा पैहलें उतारेआ गेआ, ते ओह्‌ नमाज गी पबंदी 
कन्नै अदाऽ करदे न ते जकात अदा5 करने आहले न ते अल्लाह पर ते 
आखरत (कियामत) दे दिनै पर ईमान रकखने आहले न। ऐसे लोकें गी अस 
अवश्श गै बड़ा बड्डा अजर (ईनाम) देहगे। (59-762) 

असें तुंदी भेठा 'बही' (खुदाई आज्ञा) भेजी ऐ, जियां असें नूह ते उसदे 
बाद औने आहले नबियें आहूली बक्खी “बही' भेजी ही। ते असें इब्राहीम ते 
इस्माईल ते इस्हाक़् ते याक्रूब ते याक्रूब दी संतान (उलाद) ते ईसा ते अय्यूब 
ते यूनुस ते हारून ते सुलेमान आहली भेठा 'बही' भेजी ही। ते असें दाऊद 
गी जबूर दित्ती। ते असें ऐसे रसूल भेजे जिं'दा वर्णन अस तुंदे कन्नै पैहलें 
बी करी चुके दे आं ते ऐसे रसूल बी जिं'दे बारै असें तुसेंगी किश नेई सनाया। 
ते मूसा कन्‍ने अल्लाह नै वार्तालाप (गल्ल-बात) कोता। अल्लाह नै रसूलें गी 
खुशखबरी देने आहले ते डराने (सोहगा करने) आहले बनाइये भेजेआ तां जे 
रसूलें दे बाद लोकें कश अल्लाह दे बारै च कोई तर्क बाकी नेई बचै ते 
अल्लाह जबरदस्त ऐ सच्च गी जानने आहला ऐ। (63-765) 


लेकन अल्लाह उसदा गुआह ऐ जेहड़ा उसने तुंदे पर उतारेआ ऐ के उसने 
(अल्लाह नै) इसगी अपने ज्ञान कन्नै उतारेआ ऐ ते फरिश्ते बी गुआही दिंदे 
न ते अल्लाह दी गुआही काफी ऐ। जिनें लोकें इंकार कीता ते सन्मार्ग थमां 
रोकेआ, ओह्‌ भटकियै मती दूर निकली गे। जिनें लोकें इंकार कीता ते जुलम 
कीता उनेंगी अल्लाह कदें बी माफ नेई करग ते नां गै उनें गी जहून्नम (नरकै) 
दे अलावा कोई रस्ता दस्सग, जेहदे च ओह्‌ म्हेशां रौहूङन। ते अल्लाह आस्तै 
एह सब करना बड़ा असान (सौक्खा) ऐ। ऐ लोको! तुंदे कोल तुंदे रब्ब दी 
तरफा हक्कै दी गल्ल (सच्च दा सनेहा) लेइयै रसूल पुज्जी चुके दा ऐ। बस्स 
उसगी मन्नी लैओ तां जे तुंदा कल्याण होऐ। ते जेकर आखा नेई मनगेओ, तां 

सब किश अल्लाह दा ऐ जे किश असमानें ते जमीना च मजूद ऐ। ते अल्लाह 
सर्वज्ञाता ते हिकमत आहला (तत्तदर्शी) ऐ। (]66-70) 


ऐ अहले कताब (असमानी कताबें गी मन्नने आहलो) ! अपने दीनै बारै 
हद्दे थमां बाहर नेई जाओ (अर्थात्‌ अति मत चुक्को) ते अल्लाह दे बारै च 
कोई बी गल्ल हक्कै (सच्चै) थमां बिजन मत आखो। हजरत मरियम दे सपुत्तर 
ईसा मसीह ते अल्लाह दे मात्तर इक रसूल न, ते उसदा इक कलिमा न, जिसगी 
असें मरियम पासै (कोल) भेजेआ ते जेहड़े उसदे (अल्लाह दे) पासेआ इक 
रूह (आत्मा) न। इस करियै अल्लाह ते उसदे रसूलें पर ईमान आ'हनो ते 
इंयां नेई गलायो जे खुदा त्रै न। संभली जाओ, इयै तुंदे आस्तै उचत ऐ। अराध्य 
(पूजने जोग) ते बस्स इक अल्लाह ऐ। ओह्‌ संतान (उलाद) बगैरा रक्खने 
थमां पाक (पवित्तर) ऐ। जे किश असमानें ते जमीना च मजूद ऐ ओह्‌ सब्भै 
किश अल्लाह दा ऐ ते अल्लाह कारसाज काफी ऐ। मसीह गी कदें बी अल्लाह 
दा बंदा खुआने च संकोच नेई होग ते नांऽ गै प्रतिश्ठत फरिश्तें गी होग। ते 
जेहूड़ा बी अल्लाह दी बंदगी थमां झक्क बुज्झग ते घमंड करग तां अल्लाह 
जरूर इक दिन सभनें गी किट्ठा करग। फ्ही जिनें इमान आनेआ होग ते नेक 
(भले) कर्म कोते दे होङन, उनेंगी पक्क गै ओह्‌ पूरा-पूरा प्रतिफल (अजर) 
देहग ते अपनी मेहर कन्नै उनेंगी होर बी देहग। ते जिनें लोकें (अल्लाह बी 
बंदगी करने थमां) इंकार ते घमंड कोता होग, उनें गी ओह्‌ घोर कश्ट 
(दर्दनाक अजाब) देहग ते अल्लाह दे समक्ष ओह्‌ नां ते कुसै गी अपना दोस्त 
दिक्खङन ते नां गै सहायक (मददगार) पाङन। (7-74) 


ऐ लोके! तुंदे कश तुंदे रब्ब पासेआ इक स्पश्ट दलील आई गेदी ऐ ते 
असें तुंदे उप्पर इक अत्त स्पश्ट रोशनी उतारी दित्ती दी ऐ। बस्स जिनें लोकें 
अल्लाह पर भरोसा कीता ते उनें उसगी (ईमान गी) घोटियै मजबूती कन्नै 
थ'म्मी लैता, उनेंगी अवश्श गै अल्लाह अपनी रैहमत ते मेहर दे दायरे च 
दाखल करग ते उनेंगी अपनी तरफा सन्मार्ग (सच्ची राह) दस्सग। लोक 
तुंदे'शा खुदाई आज्ञा बारै पुच्छदे न। आखी देओ, जे अल्लाह तुसेंगी कलाला 
(अर्थात्‌ लबारस ते जतीम) बारै आज्ञा दिंदा ऐ। जेकर कोई आदमी मरी जा, 
ते ओह्‌ निसंतान (बे-उलाद) होऐ, पर उसदी इक भैन होए तां ओहदे आस्तै 
उसदी जैदाद दा अद्धा हिस्सा ऐ। ते ओह्‌ मर्द उस भैन दा बारस होग जेकर 
ओहदी भेन बे-उलाद होऐ। ते जेकर दो भैनां होन, तां उंदे आस्तै उसदी जैदाद 

दा दो-तिहाई (2/3) हिस्सा होग। ते जेकर मते भेन-भ्राऽ, मड़द-जनानियां 
होन तां इक मड़दै गी द'ऊं जनानियें दे बरोबर हिस्सा थ्होग। अल्लाह तुंदे 
आस्तै साफ-साफ वर्णन करदा ऐ तां जे तुस गुमराह नेई होवो ते अल्लाह हर 
चीजै बारै जानकार ऐ। (75-77) 


आयतां-20 -सूरह-5. अल-माइदह रुकूअ-6 
(मदीना च अवतरत होई ) 


शुरू अल्लाह दे नांऽ कन्नै जेहड़ा बड़ा मेहरबान, निहायत रैहम आहला ऐ। 


ऐ ईमान आहूलो! अपने बा'यदे (इकरार) गी पूरा करो। तुंदे आस्तै 
चपाए जानवर हलाल करी दित्ते गे, सिवाए उंदे जिंदी चर्चा आग्गें कीती जा 
करदी ऐ। मगर एहराम (हज्ज करदे मौकै हाजियें द्वारा लपेटेआ जाने आहूला 
सफेद कप्पड़ा) दी हालती च शकार गी हलाल नेई समझो अल्लाह हुकम 
दिंदा ऐ जिसी ओह्‌ मनासब समझदा ऐ। ऐ ईमान आहूलो! नरादरी नेई करो 
अल्लाह दी नशानियें दी ते नां गै इज्जत (अदब) आहले म्हीनें दी ते नां 
हरम (काबा शरीफ) च कुरबानी दित्ते जाने आहले जानवरें दी ते नां नियाज 
च (अल्लाह दे नांऽ पर) कुरबानी दित्ते जाने आहले जानवरें (यानि जिंदे 
गलें रस्सी जां पटा बगैरा पेदा होऐ) दी ते नां इज्जत-मान आहले 
(सर्वोत्तम) घर आहूली बक्खी आने आहलें दी (हाजियें दी) जेहड़े अपने 
रबब दी किरपा ते उसदी खुशी हासल करने आस्तै निकले दे न। ते जदूं तुस 
एहराम दी हालती थमां मुक्त होई जाओ फ्ही भांएं शकार करो। ते कुसै कौमै 
दी दुश्मनी जिनें तुसेंगी खान्ना काबा (हरम शरीफ) थमां रोकेआ होए तुसेंगी 
इस गल्लै पर नेई उकसाऽ के तुस ज्यादती करन लगी प'वो। तुस नेको ते 
पर्‌हेजगारी च इक-दुए दी सहायता करो ते गुनाह ते ज्यादती (जुलम) च 
इक-दूए दा साथ नेई देओ। अल्लाह 'शा डरो। निसंदेहू, अल्लाह कठोर दंड 
देने आहूला ऐ। (।-2) 

तुंदे पर रहाम करी दित्ता गेआ मड़दार (मरे दा जानवर) ते खून ते सूरै 
दा मास ते उस जानवरै दा मास जिसी खुदा दे अलावा कुसै होर दे नां5 पर 
कुरबान कीता गेदा होऐ ते ओह जेहड़ा गला घटोने करी मरी गेदा होऐ जां 
सट्ट लग्गने करी जां उचाई थमां डिग्गने करी जां सिंङ मारने करी ते ओह्‌ 
जिसी कुसै जनौरै (दरिंदे) नै खाद्दे दा होऐ पर जिसगी तुसें जबह (लहाल) 

करी लैता ते ओह्‌ जिसी कुसै थाने (देवी-देवता दे थाहरै) पर कुरबान कीता 
गेआ होऐ ते उस दी (मासै दी) तुस बंड करो जूए दे तीरें कन्नै। एह गुनाह 
(पापकर्म) ऐ। अज्ज मुनकर तुंदे दीन पासेआ नराश होई गे। बस तुस उंदे'शा 
नेई डरो, छड़ा मेरे'शा डरो। अज्ज में तुंदे आस्तै तुंदे दीन गी संपूर्ण (सबूरा) 
करी दित्ता ते तुंदे आस्तै अपनी नेमत पूरी करी दित्ती ते तुंदे आस्तै इस्लाम गी 
दीनै दे तौरे पर पसिंद करी लैता। पर जेकर कोई भुक्खै कन्नै बेहाल होई जा 
पर गुनाह दा इरादा नेई होऐ तां अल्लाह मेहरबान माफ करने आहूला ऐ। (3) 


ओह्‌ पुच्छदे न के उंदे आस्तै केहड़ी चीज लहाल कीती गेदी ऐ। गलाओ 
के तुंदे आस्तै साफ-सुथरियां (शुद्ध ते पाक) चीजां लहाल न। ते शकारी 
जानवर जिनेंगी तुसें सधेरे दा होऐ, तुस उनेंगी सखालदे ओ ओह्‌ जेहड़ा 
अल्लाह नै तुसेंगी सखाले दा ऐ। बस तुस उंदे द्वारा कीते गेदे शकांरै गी 
खाओ, जेहूड़ा ओह्‌ तुंदे लेई पकड़ी लैन। ते उंदे पर अल्लाह दा नां5 लैओ 
ते अल्लाह कोला डरो, निसंदेह्‌ अल्लाह तौले गै हसाब लैने आहूला ऐ। अज्ज 
तुंदे आस्तै सारियां साफ-सुथरियां चीजां लहाल घोशत करी दित्तियां गेइयां न। 
ते अहूले कताब (असमानी कताबें दे सर्मथकें) दा खाना तुंदे आस्तै ल्हाल 
ऐ ते तुंदा खाना उंदे आस्तै लहाल ऐ। ते लहाल न तुंदे आस्तै सद्चरित्तर (बेदाग 
चाल चलन आलियां) जनानियां मुसलमान जनानियें चा, ते उनें नेक चरित्तर 
जनानियें चा बी जिनेंगी तुंदे 'शा पैहलें असमानी कताब दित्ती गेई, अदूं जदूं. 
तुस उनेंगी उंदा मैहर (नकाह, बेल्लै दित्ती जाने आहली तैऽशुदा रकम) देई 
देओ, इस चालली जे तुस उंदें कन्नै नकाह करने आहले ओ। नां जाहरी-बाहरी 
बदकारी (दुश्कर्म) करो ते नां गै गुप्त सरबंध (नजैज सरबंध) स्थापत करो। 
ते जेहड़ा मनुक्ख ईमान दे कन्नै कुफर करग, उसदे सत्कर्म (नेककर्म) बरबाद 
(अकारथ) होई जाङन ते आखरत गी ओह्‌ कसारे (घाटे) च रौहने आहलें 
चा होग। (4-5) 

ऐ ईमान आहूलो! जिसलै तुस नमाज पढ़ने आस्तै उट्ठो उसलै अपने 
चेहरे ते अपने हत्थें गी सनें आरकें (आरके तगर) धोई लैओ ते अपने सिरं 
दा मसह (बुजू करदे मौकै गिल्ले हत्थें गी सिंरै पर फेरना) करो ते आपने 
पैरें गी गिट्टें तगर धोई लैओ ते जेकर तुस नापाकी (जनाबत) दी हालती च 
होवो, उसलै न्हाई (स्नान करी) लैओ। ते जेकर तुस मरीज (रोगी) ओ जां 
सफरै च ओ जां तुंदे चा कोई इस्तिजे थमां (मल जां मूत्तर त्याग करियै) आए 

दा होऐ जां तुसें जनानी कन्नै सरबंध बनाए दा होऐ ते फ्ही तुसेंगी पानी 
उपलब्ध नेई होऐ उसलै तुस अपने आपै गी पाक (पवित्तर) मिट्टी कन्तै 
तयम्मुम (पाक) करी लैओ ते चेहरे ते हत्थें पर मसह करो। अल्लाह तुंदे पर 
तंगी नेई पाना चांहदा। बल्के ओह चांहदा ऐ के तुसेंगी पवित्तर करै ते तुंदे 
पर अपने ईनाम संपूर्ण करै तां जे तुस धन्नवादी बनो।(6) 

ते अपने पर होने आलियें अल्लाह दी नेमतें गी चेता करो ते उसदे 
(अल्लाह दे) कन्नै कीते दे उस प्रण (परतिग्या) गी चेता करो जेहड़ा उसने 
तुंदे'शा लैते दा ऐ। जदूं तुसें आखेआ के असें सुनेआ ते मन्नी लैता। ते अल्लाह 
कोला डरो। निसंदेह अल्लाह दिलें दे भेत (राज) जानदा ऐ। ऐ ईमान आहलो ! 
अल्लाह आस्तै द्विढ़ता कन्नै स्थिर रौहने आहले ते इंसाफ कन्तै गुआही देने 
आहले बनो। ते कुसै दल (जमात) कन्नै दुश्मनी तुसेंगी इस गल्लै आस्तै नेई 
उकसाऽ जे तुस न्यांऽ नेई करो, न्यां करो। एह तकवा (खुदाई मरजी) दे 
मता नेड़े ऐ ते अल्लाह कोला डरो, जकोनन अल्लाह जानदा ऐ जेकिश तुस 
करदे ओ। जेहड़े लोकें ईमान क्रायम कोता ते उत्तम (नेक) कर्म कोते, उंदे 
कन्तनै अल्लाह दा बा'यदा ऐ के उंदे आस्तै खिमा (माफी) ऐ ते एह बड़ा 
प्रतिफल ऐ। ते जिनें इंकार कीता ते मेरी नशानियें गी नकारेआ, इय्यै लोक 
जहन्नमी न। ऐ ईमान आहूलो, अपने पर होने आहूले अल्लाह दे स्हान 
(उपकार) गी चेता करो जदूं इक कौम नै निश्चा कीता के तुंदे पर जुलम करे 
तां अल्लाह नै तुंदे पर उठने आहले उंदे हत्थे गी रोकी दित्ता। अल्लाह 'शा 
डरो ते ईमान आहलें गी अल्लाह पर गै भरोसा (जकीन) करना लोड्चदा। 
ते अल्लाह नै बनी इस्राईल थमां बचन (कौल) लैता ते असें उंदे चा बारां 
(2) सरदार नियुक्त कौते। ते अल्लाह नै फरमाया के में तुंदे कन्नै आं। जेकर 
तुस नमाज दी पबंदी करगेओ ते जकात देगेओ ते मेरे पैगंबरें पर ईमान 
(भरोसा) रखगेओ ते उंदी सहायता करगेओ ते अल्लाह गी क्रर्जे हसना देगेओ 
तां में तुंदे'शा तुंदे गुनाहें गी दूर करी देङ ते तुसेंगी अवश्श ऐसे बागें च दाखल 
करङ जिंदे ख'ल्लें नैहरां बगदियां होङन। बस तुंदे चा जेहका माहनू इसदे 
बाद बी इंकार करग, तां ओह सिद्धे रस्ते थमां भटको गेआ। बस उंदी बा'यदा 
खिलाफो (परतिग्या भंग) कारण असें उदें पर लानत करी दित्ती ते असें उंदे 
दिलें गी कठोर बनाई दित्ता। ओह्‌ कलाम (खुदाई शब्दे) गी उपयुक्त थाहरै 
थमां बदली दिंदे न। ते जेकिश उनेंगी नसीहत कीती गेदी ही उसदा मता सारा 

हिस्सा उनें बसारी ओड़ेआ। ते तुंदी थोढ़े हारे लोकें गी छोड़िये अकसर (आम 
तौरै पर) उंदी कुसै ना कुसै ख्यानत कन्नै झत्त (मलाटी) हुंदी रौंहदी ऐ। उनेंगी 
माफ करो ते उनेंगी बरदाश्त करो, अल्लाह नेकी करने आहलें गी पसिंद करदा 
ऐ। (१2-73) 

ते जेहके लोक आखदे न के अस नसरानी (ईसाई) आं, उंदे कोला असें 
बचन लैता हा। बस जेकिश उनेंगी नसीहत कीती गेदी ही, उसदा मता हारा 
हिस्सा ओह्‌ बसारी ऐहठे। फ्ही असें क्रियामत (हशर ध्याड़े) तगर उंदे दरम्यान 
बैर ते कीना पाई दित्ता। ते अखीर अल्लाह उनेंगी ओह्‌ सब किश दस्सी देहग 
जेकिश ओह करदे रेहू। (4) 


ऐ अहले कताब! तुंदे कोल साढ़ा रसूल आया ऐ। ओह्‌ अल्लाह दी 
कताबा (किताबे इलाही) दियें मतियें हारियें गल्लें (सचाइयें) गी गुहाढ़े 
करदा ऐ जिसी तुस छपैलदे हे। ते ओह्‌ मतियें हारियें चीजें गी नजरअंदाज 
करी दिंदा ऐ। निसंदेह्‌ तुंदे कश अल्लाह दी तरफा इक रोशनी ते सचाइयें गी 
प्रगट करने आहूली कताब (क्कुरान) आई चुकी दी ऐ। इसदे जरिए अल्लाह 
उनें लोकें गी सलामती (नेको) दे रस्ते दसदा ऐ जेहड़े उसदी खुशी दे इच्छुक 
न, ते अपनी समर्थ कन्नै उनेंगी (गुमराही दे) न्हेरें चा कड्ढियै (ईमान दी) 
रोशनी च आहना करदा ऐ ते सिद्धी बत्ता आहली भेठा मार्ग दर्शन करदा ऐ। 
बेशकक उनें लोकें कुफर कीता जिनें आखेआ के खुदा गै ते मसीह इब्ने मरियम 
ऐ। (अर्थात्‌ मरियम दा पुत्तर मसीह गै खुदा ऐ) आखो फ्ही कु'न इसदा 
अधिकार (सत्ता) रखदा ऐ अल्लाह दे सामने जे अल्लाह चाहे ते मरियम दे 
पुत्तर मसीह गी मौत देई देऐ ते उसदी माऊगी बी ते जिनमें बी लोक धरती 
पर हैन सबनें गी। ते अल्लाह दी गै क्हूमत (बादशाही) ऐ असमानें ते जमीना 
दी ते जेकिश बी उंदे दरम्यान मजूद ऐ। ओह जेकिश चांहदा ऐ पैदा करदा 
ऐ ते अल्लाह हर चीजै पर क़ादिर ऐ। (5-77) 


यहूद ते नसारा (ईसाई) आखदे न जे ओह्‌ खुदा दे पुत्तर ते उसदे प्यारे 
न। तुस आखो फ्ही ओह्‌ तुसेंगी तुंदे अपराधें (गुनाहें) करी सजा को दिंदा 
ऐ। नेई, बल्के तुस बी उसदी पैदा कीती दी दुनिया दा इक बशिंदा (माहनू) 

ओ। ओह्‌ जिसगी चाहग माफ करी देहग ते जिसगी चाहग सख्त सजा देहग। 
ते अल्लाह आस्तै गे ऐ बादशाही असमानें ते जमीना दी ते जेकिश उंदे मझारै 
मजूद ऐ ते उसदी भेठा गै परतोइयै जाना ऐ। ऐ अहले कताब! तुंदे कोल साढा 
रसूल आएआ एऐ, रसूलें दे इक अन्तराल दे बाद ओह तुसेंगी स्पश्ट तौरै पर 
दस्सै करदा ऐ, तां जे तुस एह नेई आखी सको जे साढ़े कश कोई खुशखबरी 
सनाने आहला ते डर सनाने (सोहगे करने) आहला नेई आएआ। बस हुन तुंदे 
कश खुशखबरी देने ते डराने आहला आई गेदा ऐ ते अल्लाह हर चीजै पर 
समर्थवान ऐ। (78-9) 

ते जदूं मूसा (पैगंबर दा नांऽ) नै अपनी क्रौम गी गलाया के ऐ मेरी क़ौम ! 
अपने पर होने आहले अल्लाह दे स्हानें गी चेता करो, जे उसने तुंदे चा नबी 
पैदा कोते। ते तुसें गी बादशाह बनाया ते तुसेंगी ओह्‌ दित्ता जेहड़ा संसारै च 
कुसै होर गी नेई हा दित्ते दा। ऐ मेरी क्रौम! इस पवित्तर धरती च प्रवेश करी 
जाओ जेहड़ी अल्लाह नै तुंदे नां लिखी दित्ती ऐ (अर्थात्‌ तुंदे आस्तै चुनी 
ऐ)। ते अपनी पिछली भेठा नेई परतो, वरना घाटे च पेई जाहगेओ। उनें 
आखेआ के उत्थें इक डाहूडी (जबरदस्त) क्रौम ऐ इस करी अस उत्थें कदें 
नेई जाहगे जदूं तगर ओह्‌ उत्थुंआं निकली नेई जाङन। जेकर ओह्‌ उत्थुंआं 
चली जाङन तां अस प्रवेश (दाखल) करी जाहगे। द'ऊं आदमी जेहड़े 
अल्लाह'शा डरने आहलें चा हे ते उनें दौनी पर अल्लाह ने उपकार कीते दा 
हा, उनें आखेआ के तुस उंदे पर हमला करियै शैहरै दे फाटक राहें प्रवेश करी 
जाओ। जिसलै तुस (शैहरै च) दाखल होई जाहगेओ, फ्ही तुसगै प्रभावी 
रौहगेओ ते अल्लाह पर भरोसा रकखो जेकर तुस मोमिन (ईमान आहले) ओ। 
उनें परता दित्ता के मूसा! अस उत्थें कदें प्रवेश नेई करगे, जदूं तगर ओह्‌ 
लोक उत्थें न। बस तुस ते तुंदा खुदा दौंनी उत्थें जाइयै लड़ो, अस इत्थे बैठे 
दे आं। (20-24) 

मूसा नै आखेआ (दुआऽ कीती) के ऐ मेरे रब्ब! अपने ते अपने भ्राऽ 
(हारून) दे अलावा होर कुसै पर मेरा जोर नेई। इस करी तू साढ़े ते इस 
अवज्ञाकारी क्रौम दे मझाटै दूरी (जुदाई) पैदा करी दे। अल्लाह नै आखेआ! 
एह मुल्ख उंदे पर चालियें (40) बरें तगर रहाम करार करी दित्ता गेआ। एह्‌ 
लोक जमीना पर खज्जल-खुआर होंदे रौहूङन। बस तुस इस अवज्ञाकारी क्रौम 
आस्तै दुखी नेई होवो। (25-26) 

ते उनेंगी आदम दे दौंने पुत्तें दा किस्सा सच-सच सनाओ। जदूं उनें दौंने 
कुरबानी पेश कीती, पर उंदे चा इक दी कुरबानी स्वीकार (कबूल) होई ते 
दूए दी कुरबानी गी स्वीकार नेई कीता गेआ। उसने लगाया में तुगी मारी देङ। 
पैहले नै आखेआ के अल्लाह सिर्फ नेक (संजमी) लोकें थमां स्वीकार करदा 
ऐ। जेकर तूं मिगी कतल करने आस्तै हत्थ चुकगा, में फ्ही बी तुगी कतल 
करने आस्तै अपने हत्थ नेई चुक्कङ। में अल्लाह थमां डरनां, जेहड़ा सारे 
ख्िश्टी दा रब्ब (मालक) ऐ। में चाहनां के मेरा ते अपना गुनाह तूं गै अपने 
सिर लेई लै, फ्ही तूं अग्गी आहलें च (दोजखियें च) शामल होई जाएं ते 
इय्यै सजा ऐ जुलम करने आहलें दी। (27-29) 

फ्ही उसदे दिल नै उसी अपने भ्रा गी कतल करने आस्तै राजी करी 
लैता ते उसनै उसी कतल करी ओड़ेआ। फ्ही ओह्‌ कसारे (घाटे) च रौहने 
आहलें च शामल होई गेआ। फ्ही खुदा नै इक कां गी भेजेआ जेहड़ा धरत 
खोतरदा हा तां के ओह्‌ उसी दस्सी सकै जे ओह्‌ अपने भ्राऽ दी लोथ (लाश) 
गी किं'यां करी छपैलै। उसने सोचेआ के मेरे आस्तै बड़े अफसोस दी गल्ल 
ऐ, के में इस कां कोला बी गेआ-गुजरेआं, के अपने भ्रा दी लाश गी बी 
दब्बी नेई सकदा। इस करी ओह्‌ बड़ा शरमिंदा होआ। (30-34) 


इस्सै कारण असें (अल्लाह नै) बनी इस्राईल पर एह लिखी दित्ता के 
जेहका मनुक्ख कुसै गी कतल करै बिजन कुसै गलती दे के उसने कुसै गी 
कतल कोता होऐ जां धरती पर फसाद मचाया होऐ, तां समझो उसने सारी 
इंसानियत दा कतल करी ओड़ेआ ते जिसने इक माहनू गी बी बचाई लैता तां 
समझो सारी इंसानियत गी बचाई लैता। ते मेरे पैगंबर उंदे कश स्पश्ट आदेश 
(हुकम) लेइयै आए। इसदे बावजूद बी उंदे चा मते हारे लोक जमीनै पर 
ज्यादतियां करदे न। जेहड़े लोक अल्लाह ते उसदे रसूल कन्तै लड़दे न, ओह्‌ 
धरतै पर फसाद आस्तै त्यार रौंहदे न, उंदी इय्यै सजा ऐ के उनेंगी कतल कीता 
जा, जां ओह सूली पर चढ़ाए जाहन जां उंदे हत्थ ते पैर बिपरीत दिशा थमां 
कट्टी दिते जाहन (अर्थात्‌ इक पास्से दा हत्थ ते दूए पास्से दा पैर बड्ढी दित्ता 
जा) जां उनेंगी देश नकाला देई दित्ता जा। एहू सजा उंदी इस दुनिया च ऐ. 
ते परलोक च उंदे आस्तै घोर कश्ट (अज्ञाब) ऐ। पर जेहड़े लोक तोबा करी 
लैन तुंदे काबू पाने 'शा पैहलें तां समझी लैओ के अल्लाह माफ करने आहूला 
दयावान ऐ। (३2-34) 

ऐ ईमान आहलो ! अल्लाह थमां डरो ते उसदे नजदीक होने दे रस्ते तलाश 
करो ते उसदे (रस्ते पर चलने) आस्तै सख्त मैहनत करो तां जे तुस मुक्ति 
(मोक्ष) पाओ। निसंदेह्‌ जिनें लोकें ना-शुकरी कोती जेकर उंदे कोल ओह्‌ 
सब किश होऐ जेह्ड़ा जमीनै पर ऐ ते इन्ना गै होर बी होऐ जिसगी ओह्‌ 
अर्थदंड (हरजाने) दे रूपै च देइयै कियामत दे अजाब थमां बची सकन, एह. 
सब किश बी उंदे'शा स्वीकार नेई कीता जाहग ते उंदे आस्तै सख्त (दर्दनाक) 
अजाब ऐ। ओह्‌ चाहूङन के अग्गी'शा बाहर निकली सकन, पर ओह्‌ ओहूदे 
चा बाहर नेई निकली सकङन ते एह उंदे आस्तै स्थाई यातना होग। ते चोर 
मर्द ते चोर औरत दौनें दे हत्थ कप्पी देओ। एह उंदी करनी दा फल ऐ ते 
अल्लाह पासेआ कठोर दंड। ते अल्लाह प्रभुत्वशाली ते तत्तज्ञानी ऐ। फ्ही 
जिसने जुलम (ज्यादती) करने दे परैंत (सच्चे मनै कन्नै) तोबा करी लैती ते 
अपने आपै गी सधारी लैता तां जकीनन अल्लाह उस पर किरपा करग। ते 
अल्लाह माफ करने आहला किरपालू ऐ। क्या तुसेंगी नेई पता के अल्लाह 
जमीना ते असमानें दी बादशाही दा मालक ऐ। ओह जिसी मरजी करग सजा 
देहग ते जिसगी चाहग खिमा करी देहग। ते अल्लाह हर चीजै पर सत्ताधारी 
ऐ। (35-40) 

ऐ पैगंबर! तुस इनें लोकें आस्तै दुखी नेई होवो जेहड़े बड़ी तेजी कन्नै 
कुफर दे रस्ते पर बधा करदे न। बेशक ओह्‌ उंदे चा होन जेहड़े अपने मूंहां 
स्वीकारदे न जे असें ईमान कायम कोता, हालांके उंदे दिलें ईमान कबूल नेई 
कीोता जां ओह्‌ यहूदियें चा होन, झूठ गी बड़ी दिलचस्पी कन्नै सुनने आहले, 
ते सुनने आहले दूयें लोकें दी खातर जेहड़े तुंदे कोल नेई आए। ओह्‌ चर्चा 
दे बिशे (क्रलाम) गी उचत अर्थ थमां फेरी दिंदे न (अर्थात्‌ ओह्‌ यथार्थ गी 
त्रोड़ी-मरोड्यि दसदे न)। ओह लोकें कनै आखदे न, के जेकर तुसेंगी एह 
आज्ञा मिलै तां स्वीकार करी लैना ते जेकर एह आज्ञा नेई मिलै तां इस थमां 
दूर गै रौहना। ते अल्लाह जिसगी फितने च शरीक करना चाह तां तुस उसदे 
बारै च अल्लाह दे सामने किश बी नेई करी सकदे। इय्यै ओह्‌ लोक न जिंदे 
दिलें गी अल्लाह नै पाक नेई करना चाहेआ। इंदे आस्तै संसारै च बदनामी 
ऐ ते आखरत (परलोक) च सख्त सजा ऐ। (47) 


ओह्‌. झूठे गी बड़ी दिलचस्पी कन्‍ने सुनने आहले न, हराम गी खाने 
आहले न। जेकर ओह तुंदे कोल औन, जे मरजी करै तां उंदे मझाटै फैसला 

(निरना) करी देओ नेई ते टालमटोल करी देओ। जेकर तुस उनेंगी ब्हान्नेबाजी 
करियै टाल्ली देगेओ तां बी ओह्‌ तुंदा किश नेई बगाड़ी सकदे। ते जेकर तुस 
फैसला करो तां न्यां मताबक निरना करो। अल्लाह न्यांऽ करने आहलें गी 
हिरख करदा ऐ। ते ओह्‌ तुसेंगी फैसला करने आस्तै को बलांदे न, जदूं के 
उंदे कश तौरात मजूद ऐ। ते हुन एह ओहदे'शा (तौरात'शा) मूंह मोड़ै करदे 
न। ते एह लोक कदें बी ईमान कायम करने आहले नेई हैन। (42-43) 

निसंदेह्‌ असें तौरात उतारी (अवतरत कीती) ऐ जेहदे च नसीहत ते 
रोशनी (जागृति) ऐ। उस्सै दे अनुसार अल्लाह दे आज्ञाकारी रसूल (अंबिया) 
यहूदियें दा निरना करदे हे ते उंदे दरवेश ते विद्वान बी। इस करी के उनेंगी 
खुदा दी कताब दा राक्खा ठरहाया गेदा हा। ते ओह्‌ उसदे गुआह हे। बस 
तुस इंसानें कोला नेई डरो, मेरे 'शा डरो ते मेरी आयतें गी तुच्छ (हकीर) मुल्ल 
लेइयै बदले च मत बेचो। ते जेहड़ा बी उसदे (तौरात दे) अनुसार न्यांऽ 
(निरना) नेई करै जिसगी अल्लाह नै उतारे दा ऐ, उय्यै लोक इंकारी (मुनकर) 
न। असें उस कताबा च उंदे आस्तै लिखी दित्ता के जान दे बदले जान ते अक्ख 
दे बदले अक्ख ते नक्क दे बदले नकक ते कन्न दे बदले कन्न ते दंद दे बदले 
दंद ते जखमें दा बदला उंदे बराबर ऐ। फ्ही जिसने उसगी माफ करी ओड़ेआ 
तां ओह्‌ ओहदे आस्तै पच्छोताऽ (पछतावा) ऐ। ते जेहड़ा मनुक्ख उसदे स्हाबें 
निरना नेई करै जेहड़ा अल्लाह नै अवतरत कीते दा ऐ उय्यै लोक जालम 
(अपराधी) न। ते असें उंदे मगरा (बाद च) ईसा इव्ने मरियम (मरियम दे 
बेटे ईसा) गी भेजेआ अपने कोला पैह्लें औने आह्ली कताब तौरात दी पुश्टि 
आस्तै ते असें उसी इंजील (बाइबल) दित्ती, जेहदे च हदायत (हदैत) ते नूर 
(रोशनी) ऐ ते ओह्‌ पुश्टि करने आहली ऐ अपने कोला पैहूले औने आहूली 
कताब तौरात दी ते हदायत ते नसीहत ऐ डरने आहलें आस्तै। ते चाही दा 
ते एह ऐ के इंजील आहले उसदे अनुसार निरना करन जे किश अल्लाह नै 
ओहदे च दरज कीते दा ऐ। ते जेहका उसदे मताबक फैसला नेई करै जिसी 
अल्लाह नै दस्से दा ऐ तां उय्यै लोक अवज्ञाकारी न। (44-47) 

ते असें तुंदे पर हकक (सचाई) कन्‍ने कताब उतारी, पैहलियें कताबें दी 
पुश्टि (समर्थन) करने आहली ते उसदे बिशें दी संरक्षक। बस तुस उंदे दरम्यान 
निरना करो उसदे मताबक जेहूड़ा अल्लाह नै उतारेआ ऐ। ते जेहकी सचाई 
तुंदे कश पुज्जी ऐ उसी छोड्यौ उंदियें फजूल खाहिशें दा समर्थन नेई करो। 

I02 


असें तुंदे चा हर इक आस्तै इक धर्मशास्त्र (शरीअत) ते इक तरीका तै5 कीता। 
ते जेकर खुदा चांहदा ते तुसें सारें गी इक्कै उम्मत (अर्थात्‌ इक्कै नबी दे 
पैरोकार) बनाई ओड़दा। पर अल्लाह नै चाहेआ के ओह्‌ अपने आदेशें 
(हुकमें) राहे तुंदी परीख्या लै बस तुस नेकियें (भलाइयें) आहले पास्सै 
द्रौड़ो। अखीर तुसें सारें गी खुदा आहूली बक्खी परतोना ऐ। फ्ही ओह्‌ तुसेंगी 
जतलाई देहग उस चीजै बारै जेहदे बारै च तुस मत-भेद रखदे हे। (48) 

ते उंदे दरम्यान उसदे स्हाबें फैसला करो जेहड़ा अल्लाह नै अवतरत 
कोता ऐ ते उंदी इच्छायें दा समर्थन मत करो ते उनें लोकें'शा सोहगे र'वो 
(बचो) के कुतै ओह्‌ तुसेंगी अल्लाह पासेआ उतरे दे कुसै हुकम (आज्ञा) 
थमां थड़काई (जरकाई) नेई ओड्न। बस जेकर ओह्‌ (तुंदे फैसले थमां) 
मुकरी जाहून तां समझी लैओ के अल्लाह उनेंगी उंदे किश गुनाहें दी सजा 
देना चांहदा ऐ। ते निसंदेह्‌ लोकें चा मते हारे आदमी अवज्ञाकारी न। क्या 
एह लोक मूरखें आहूला कौता गेदा फैसला चांह्दे न। ते अल्लाह दे फैसले 
थमां बधियै कुसदा फैसला होई सकदा ऐ उनें लोकें आस्तै जेहड़े भरोसा 
(बिश्वास) करना चाहून। (49-50) 


ऐ ईमान आहलो ! यहूद ते नसारा (ईसाई) गी अपना मित्तर मत बनाओ। 
ओह्‌ इक-दूए दे मित्तर न। ते तुंदे चा जेहका आदमी उनेंगी अपने दोस्त बनाग, 
तां फ्ही ओह्‌ बी उंदे चा होग। अल्लाह जालम लोकें गी (सिद्धी) राह नेई 
दखांदा। तुस दिखदे ओ के जिंदे दिल रोगी न, ओह्‌ उंदी बक्खी गै द्रौड़ा करदे 
न। ओह आखदे न के उनेंगी अंदेशा (खटका) ऐ जे ओह्‌ कुसै मसीबतै च 
नेई फसी जाहून। संभव ऐ के अल्लाह जित्त देई देऐ जां अपने पासेआ कोई 
चेची गल्ल जाहर करी देऐ तां एह लोक उस गल्लै पर जिसी इनें अपने दिलें 
च छपैली रक्खे दा हा, शरमिंदा होङन। ते उस'लै ईमान आहले आखडङन, 
क्या एहू उय्यै लोक न जेहड़े गज्झी-बज्झियै अल्लाह दी सघंदां चुक्कियै 
जकीन दुआंदे हे के अस तुंदे कन्नै आं। उंदे सारे आमाल (नेक कर्म) नश्ट 
होई गे ते ओह्‌ कसारे च रेह्‌। (5-53) 

ऐ ईमान आहलो ! तुंदे चा जेहका इंसान अपने दीन थमां फिरको जा तां 
अल्लाह तौले गै नेह लोकें गी उभारग जेहड़े अल्लाह गी प्यारे होङन ते 
अल्लाह उनेंगी प्यारा होग। ओह मुसलमानें आस्तै ल्हीम ते मुनकरें (ना- 

फरमानें) आस्तै कठोर होङन। ओह अल्लाह दी राहू पर धर्म युद्ध (जिहाद) 
करङन ते कुसै निंदक दी निंदेआ (भेड़े दे भेड़) थमां नेई डरङन। एह 
अल्लाह दी किरपा ऐ। ओह्‌ जेहदे पर चांहदा ऐ ओहदे पर करदा ऐ। ते 
अल्लाह सर्वव्यापक ते ज्ञानवान ऐ। ते बस तुंदे दोस्त, अल्लाह ते उसदा रसूल 
ते ओह्‌ ईमान आहले न, जेहड़े नमाज दी पबंदी करदे न, जकात दिंदे न ते 
ओह्‌ अल्लाह दे सामने झुकने (सजदा करने) आहले न। ते जेहका इंसान 
अल्लाह ते उसदे रसूल ते ईमान आहलें गी अपना मित्तर बनाऽ ते जकीनन 
अल्लाह दे समर्थक गै प्रभावी (गालिब) रौहने आहले न। (54-56) 


ऐ ईमान आहूलो! उनें लोकें गी अपना दोस्त नेई बनाओ, जिनें तुंदे दीन 
गी मजाक ते खेढ समझी रक्खे दा ऐ नां उनें लोकें चा जिनेंगी तुंदे'शा पैहले 
कताब दित्ती गेई ते नां गै मुनकरें (इंकारियें) चा। ते अल्लाह कोला डरदे र'वो 
जेकर तुस ईमान आहले ओ। ते जदूं तुस नमाज आस्तै बलांदे (अजान दिदे) 
ओ, ओह्‌ लोक उसलै बी उसगी मजाक ते खेढ समझदे न। इसदा कारण एह्‌ 
ऐ जे उनेंगी अकल नेई ऐ। आखो, ऐ अहले कताब, तुस साढ़े कन्नै सिर्फ 
इसकरी कोह (कोना) रखदे ओ जे असें ईमान आनेआ अल्लाह पर ते उस 
पर जेहड़ा साढ़े पर उतारेआ गेआ ते उस पर बी जेहड़ा साढ़े 'शा पैहले उतारेआ 
गेआ। ते तुंदे चा अकसर लोक अवज्ञाकारी न। आखो, क्या में तुसेँ गी दस्सां 
जे अल्लाह दे नजदीक नतीजे दे स्हाबे सारं कोला ज्यादा बुरा कु'न ऐ। ओह 
जेहदे पर अल्लाह नै लानत कीती ते जेहदे पर ओहदा कैहर होआ। ते जिंदे 
चा बांदर ते सूर बनाई दित्ते कीजे उनें शतान दी अराधना कौती। ऐसे लोक 
दरजे दे स्हाबें अति निकृश्ट ते सन्मार्ग थमां बड़े दूर न। (57-60) 


ते जिसलै ओह्‌ तुंदे कश आइयै आखदे न के असें ईमान कायम करी 
लैता हालांके ओह्‌ इंकारी (मुनकर) आए हे ते इंकारी गै परतोई गे। ते 
अल्लाह चंगी चालली जानदा ऐ उस चीजै गी जिसदी ओह्‌ छपैल करा'रदे न। 
ते तुस उंदे चा अकसर गी दिक्खगेओ के ओह गुनाह (पाप) ते जुलम ते 
हराम खाने आस्तै द्रौड्दे न (अर्थात्‌ नजैजञ चीजै गी हासल करने आस्तै काहूले 
होंदे न)। कनेह भैड़े कम्म न जिनेंगी ओह्‌ करा करदे न। उंदे धर्मगुरू (सैंत्त) 
ते विद्वान उनेंगी गुनाह आहूली गल्ल करने ते हराम खाने थमां की नेई मना 
करदे। कनेह्‌ बुरे कर्म न जेहड़े ओह्‌ करा करदे न। (6-63) 

यहूद आखदे न के खुदा दे हत्थ बज्झे दे न। उंदे गै हत्थ बनोन ते उंदे 
पर लानत होऐ एह किश आखने करी। बल्के अल्लाह दे हत्थ ते खु'ल्ले 
(बशाल) न। ओह्‌ जिस पर चांहदा ऐ नेमतां लुटांदा ऐ। ते तुंदे पर तुंदे 
परवरदिगार पासेआ जे किश अवतरत कोता गेदा ऐ ओहदे च अकसर लोक 
सरकशी (मूंहजोरी) ते इंकार दे कारण तुप्पी लैंदे न। ते असें उंदे दरम्यान 
कियामत तगर दुश्मनी ते कीना (वैर ते द्वेश) पाई ओड़े दा ऐ। जदूं कदें ओह्‌ 
लड़ाई दी अग्ग भड्कांदे न, अल्लाह उसगी स्हाली ओड़दा ऐ। ते ओह्‌ धरती 
पर बखेड़े (फसाद) खडेरने च रुज्झे दे (सरगर्म) रौंहदे न। हालांके अल्लाह 
बखेड़ा पैदा करने आहलें गी भला नेई मिथदा। (64) 


ते जेकर अहले कताब ईमान कायम करदे ते अल्लाह कोला डरदे तां अस 
जरूर उंदियें बुराइयें गी उंदे'शा दूर करी दिंदे ते उनेंगी मेहरबानियें दे बागें 
(जन्नत) च दाखल करदे। ते जेकर ओह्‌ तौरात ते इंजील (बाईबल) दी पबंदी 
करदे ते उसदी जिसी उंदे रब्ब नै उंदे पर उतारेदा ऐ, तां ओह्‌ अपने रिजक 
गी हासल करदे अपने उप्परै दा (असमानें पासेआ) ते अपने कदमें दे ख'ल्लें 
दा (धरतै चा) बी। उंदे चा किश लोक सिद्धे रस्ते (सन्मार्ग) पर न। लेकन 
उंदे चा मते हारे ऐसे न जेहड़े बड़ा बुरा (भेड़) करा करदे न। (65-66) 

ऐ पैगंबर, जेकिश तुंदे पर तुंदे रब्ब पासेआ अवतरत होए दा ऐ, उसी 
(लोकें तगर) पजाई देओ। ते जेकर तुसें ऐसा नेई कोता तां तुसें अल्लाह दा 
सनेहा (पैगाम) नेई पजाया। ते अल्लाह तुंदा लोकें कशा बचा5 करग। 
अल्लाह जकोनन इंकारियें गी सन्मार्ग (सिद्धे रस्ते) पर नेई चलांदा। (67) 

आखी देओ, ऐ अहले कताब! तुंदा कोई अधार (बजूद) नेई जदूं तगर 
तुस अपने आपै पर कायम (स्थापत) नेई करो तौरात ते इंजील ते उसगी जेहड़ा 
तुंदे रब्ब दी तरफा तुंदे पर अवतरत होए दा ऐ। ते जे किश तुंदे पर तुंदे रब्ब 
दी तरफा अवतरत कोता गेदा ऐ ओह्‌ निसंदेह अकसर लोकें दी सरकशी 
(उद्दंडता) ते इंकार च बाद्धा करग। बस तुस इंकार करने आहलें पर रंज 
नेई करो। जकीनन जिनें लोकें ईमान कायम कोता, चाहे ओह्‌ लोक यहूदी 
होन जां साबी जां नसरानी, जेहड़ा इंसान बी अल्लाह पर ते कियामत दे दिनै 
पर ईमान रक्खग ते नेक कर्म करग, उंदे आस्तै नां कोई अंदेशा ऐ ते नां गै 
ओह गमगीन होङन। (68-69) 


असें बनी इस्राईल कोला बचन (कौल) लैता ते उंदी भेठा मते हारे रसूल 
भेजे। जेहड़ा रसूल बी उंदे कोल ऐसी गल्ल लेइयै आएआ, जिसगी उंदा मन 
नेई हा मनदा तां किश गी उनें झठेरी ओड़ेआ ते किश गी कतल करी ट॒काया। 
ते सोचेआ जे किश बी खराबी नेई होग। बस ओह्‌ अनन्ने ते बोले बनी गे। फ्ही 
अल्लाह नै उंदे पर गौर (ध्यान) फरमाया । फ्ही उंदे चा मते हारे अ'ने ते बोले 
बनी गे। ते अल्लाह दिक्खै करदा हा जे किश ओह्‌ करा करदे हे। (70-7]) 


निसंदेहू उनें लोकें कुफर कोता जिनें गलाया के मसीह इब्ने मरियम 
(मरियम दा पुत्तर मसीह) गै खुदा ऐ। हालांके मसीह नै ते आखेआ हा, ऐ. 
बनी इस्राईल! अल्लाह दी इबादत (पूजा) करो जेहड़ा मेरा रब्ब (परमेसर) 
ऐ ते तुंदा बी रब्ब ऐ। जेहड़ा मनुक्ख अल्लाह कन्‍्ने भागीदार (शरीक) खडेरग 
(बनाग) उस पर अल्लाह नै जन्नत गी हराम करी दित्ता ते उसदा ठकाना अग्ग 
(जहन्नम) ऐ। ते जालमें दा कोई मददगार नेई। निसंदेह्‌ उनें लोकें जुलम कोता 
जिनें गलाया के खुदा त्र'ऊं चा इक्क ऐ (अर्थात त्रै दा इत्थें संकेत-अल्लाह, 
मसीह ते रुहुल कुदुस यानि जिब्रील ऐ)। जदूं के सवाए इक आराध्य दे 
(अल्लाह दे) कोई पूजने जोग नेई। ते जेकर ओह्‌ नेई मुड़े एह आखने थमां 
जे किश ओह्‌ गलांदे न, ते फ्ही उंदे चा कुफर पर रौहने आहलें गी घोर कश्ट 
दी पकड़ होग। एह्‌ लोक अल्लाह दे सामने तोबा की नेई करदे ते ओहदे*शा 
खिमा याचना को नेई करदे ? ते इंदे'शा पैहलें बी मते हारे रसूल होई चुके 
दे न। ते उंदी मां इक नेक औरत ही। दौंने रुट्टी खंदे हे (अर्थात्‌ अल्लाह 
गी रुट्री दी लोड़ नेई हुंदी इस करी मसीह ते मरियम अल्लाह नेई होई सकदे) । 
दिक्खो अस किस चालली उंदे समक्ष दलीलां बयान करा करने आं। फ्ही बी 
दिक्खो, ओह्‌ कुद्धर उलटे चली जा करदे न। आखो! क्या तुस अल्लाह गी 
छोड़ी ऐसी चीजै गी पूजदे ओ जेहड़ी नां तुसेंगी नफा पजाने दी सकत रखदी 
ऐ ते नां गै नुकसान पजाने दी। सुनने ते जानने आहूला इक मात्तर अल्लाह 
ऐ। (72-76) 

आखो ऐ अहूले कताब! अपने दीनै (धर्म) च न्हकक गै अति नेई करो 
ते उनें लोकें दे बचारें दा समर्थन (पैरवी) नेई करो जेहड़े हुनै थमां पैहलें 
पथभ्रश्ट (गुमराह) होई गे ते जिनें मते हारे लोकें गी गुमराह कीता (करस्ते 
पाया) । ते ओह्‌ सन्मार्ग (सिद्धे रस्ते) थमां भटकी गे। (77) 

बनी इस्राईल चा जिनें लोकें कुफर कीता उंदे पर लानत भेजी गेई हज़रत 
दाऊद पासेआ ते मरियम दे पुत्तर मसीह दी जबानी (मूंहै) दा। कीजे उनें 
अवज्ञा कीती ते ओह्‌ हद्दै थमां बाहर निकली जंदे हे। ओह इक-दूए गी मना 
नेई हे करदे उस बुराई थमां जेहड़ी ओह्‌ करदे हे। अत्त भैड़ा कम्म हा जिसी 
ओह्‌ करा करदे हे। तुस उंदे चा मते हारे आदमी दिक्खगेओ, जेहड़े कुफर 
करने आहलें कन्नै मित्तरी रखदे न। कनेही बुरी चीज ऐ जेहड़ी उनें अपने अगगें 
(परलोक) आस्तै भेजी ऐ के खुदा दा कैहर होऐ उंदे पर ते ओह्‌ म्हेशां आस्तै 
अजान च पेदे रौहङन। जेकर ओह्‌ ईमान रखने आहले हुंदे अल्लाह पर ते 
नबी पर ते ओहदे पर जेहड़ा ओहदी तरफा उतरेआ। तां फ्ही ओह्‌ मुनकरें 
(ना-फरमानें) गी अपना दोस्त नेई बनांदे। पर उंदे च तकरीबन ना-फरमान 
न। (78-8]) 

ईमान आहलें कन्नै दुश्मनी रक्खने आहलें चा तुस सबनें थमां ज्यादा यहूद 
ते अनेकेश्वरवादियें गी दिक्खगेओ ते ईमान आहलें कन्नै दोस्ती रक्खने आहलें 
चा ज्यादा तुस उनें लोकें गी दिक्खगेओ जेहड़े अपने आपै गी नसारा (ईसाई) 
गलांदे न। एह इस करियै ऐ जे उंदे च विद्वान ते राहिब (संत जां पादरी) न। 
ते इस करी जे ओह्‌ घमंड (गरूर) नेई करदे। ते जदूं ओह उस कलाम 
(बचने) गी सुनदे न जिसी रसूल पर अवतरत कीता गेदा ऐ उसलै तुस 
दिक्खगेओ जे उंदियें अक्खीं चा अत्थरूं किरदे न इस करी जे उनें हकक 
(सच्च) गी पनछानी लैता। ओह्‌ करलाई पौंदे न के ऐ साढ़े रब्ब! असें ईमान 
आनेआ। बस तूं असेंगी गुआही देने आहलें च शामल करी लै। ते अस ईमान 
की नेई आनचै अल्लाह पर ते उस सच्च (हक्क) पर जेहड़ा साढ़े तगर 
पुज्जेआ ऐ, जदूं के अस एह कामना करने आं जे साढ़ा रब्ब असेंगी सालेह 
(नेक) लोकें च शामल करै। बस अल्लाह उनेंगी इस कौल दे एवज च ऐसे 
बागें च दाखल करग जिंदे ख'ल्लें नैह्रां बगदियां होङन ते ओह्‌ म्हेशां आस्तै 
ओहदे च रौंहडन। इय्यै प्रतिफल ऐ नेक कर्म करने आहलें दा। ते जिनें इंकार 
कोता ते मेरी नशानियें गी झठेरेआ, उय्यै लोक दोजख आहले न। (82-86) 

ऐ ईमान आहूलो! उनें साफ-सुथरी चीजें गी रहाम नेई ठरहाओ जेहड़ियां 
अल्लाह ने तुदें पर हलाल कोती दियां न ते हद्दा थमां बाहर मत निकलो। 
अल्लाह हद्दां टप्पने (उल्लंघन करने) आहलें गी पसंद नेई करदा, ते 

अल्लाह नै तुसेंगी जेहड़ियां हलाल चीजां दित्ती दियां न, उंदे चा खाओ। ते 
अल्लाह 'शा डरो जेहदे पर तुस ईमान रखदे ओ। अल्लाह तुंदियें निरर्थक (बे- 
मतलब) कसमें पर तुंदी पकड़ नेई करदा। पर जिनें कसमें दा तुसें द्विढ़ता 
कन्नै नरबाह्‌ कोता, उंदे करी ओह्‌ (अल्लाह) तुसें गी जरूर पकड्ग। ऐसी 
कसम दा कफ़्फारा (प्राह्चित सरूप हरजाना) ऐ दस्सें गरीबें गी दरम्यानें दरजे 
दा खाना (रुट्टी) खलाना जेहड़ा तुस अपने घरै आहलें गी खलांदे ओ जां 
कप्पड़े पुआना जां इक गर्दन अजाद करना (अर्थात्‌ सेवक मुक्त करना)। ते 
जिसदी समर्थ नेई होऐ ओह त्रै दिन रोजे रक्खै। एह प्राहचित ऐ तुंदियें कसमें 
दा जेकर तुस कसम चुक्की ऐहूठो। ते अपनी कसमें भी पूरा करो। इयां 
अल्लाह तुंदे आस्तै अपने आदेश (नसीहतां) फरमांदा ऐ तां जे तुस धन्नवादी 
र'वो। (87-89) 

ऐ ईमान आहूलो! शराब ते जुआ ते देव-स्थान (देह्रियां बगैरा) ते 
गोटियां खेलना सारे भेड़े ते शतानी कम्म न। बस तुस इंदे कोला बचो तां 
जे तुंदा कल्याण (भला) होऐ। शतान दी ते इय्यै मंशा ऐ जे शराब ते जूए 
दे जरीये तुंदे मझाटै बैर (दुश्मनी) ते द्वेश (बरोध) पाई देएऐ ते तुसेंगी 
अल्लाह दी याद ते नमाज थमां रोको देऐ। ते क्या तुस एहदे'शा रुकी 
जाहूगेओ। ते अल्लाह दी आज्ञा दा पालन करो ते पालन करो रसूल दी आज्ञा 
दा ते अपना बचा5 करो। जेकर तुस अवहेलना करगेओ तां समझी लैओ 
के साढ़े रसूल दे जिम्मै सिर्फ (खुदाई) आदेशें गी स्पश्ट तौरै पर पजाई देना 
ऐ। जेहड़े लोकें ईमान क्रायम कीता ते नेक कम्म कोते उंदे पर उस चीजै 
दा कोई गुनाह (दोश) नेई जे किश ओह्‌ खाई चुके दे न। जदूं के ओह्‌ 
डरी गे ते ईमान आनेआ ते नेक कर्म कोते। फ्ही डरे ते ईमान कायम कोता, 
फ्ही डरे ते नेक कर्म कोते। ते अल्लाह नेक (भलाई दे) कम्म करने आहलें 
कन्नै हिरख करदा ऐ। (90-93) 

ऐ ईमान आहूलो! अल्लाह तुंदी उस शकार दे जरीये अजमैश करग 
जेहड़ा तुंदे हत्थें ते नेजें (हथ्यार दा नांऽ) दी पौंहचै च होग तां जे अल्लाह 
समझी लै के केहड़ा माहनू उसी दिक्खे बिजन डरदा ऐ। फ्ही जिसने एहदे 
बाद (इस आदेश दे बाद) ज्यादती कोती, ओहदे आस्तै दर्दनाक अज्ञाब ऐ। 
ऐ ईमान आहूलो! शकार मत करो जदूं एहराम (हज्ज मौकै लपेटी जाने 

आहली चिट्टी चादर-जन) दी हालती च होवो। ते तुंदे चा जेहका मनुक्ख 
जानी-बुज्झियै शकार करै तां उसदा बदला उस्सै तरहां दा जानवर ऐ जनेहा 
उसने शकार कीता ऐ, जिसदा न्यां (फैसला) तुंदे चा दो न्यांऽकारी आदमी 
करङन ते एह नजराना काबा शरीफ पजाया जा। जां एहदे प्राहचित सरूप किश 
मुत्हाजें गी खाना खलाना होग। जां एह्दे बराबर रोजे रखने होङन, तां जे ओह्‌ 
अपने कोते दे कर्म दी सजा भुगतै। अल्लाह नै बख्शेआ (माफ कीता) जे किश 
होई चुके दा ऐ। ते जेहका मनुक्ख मुकरी जाहग तां अल्लाह ओहदे थमां 
बदला लैग। ते अल्लाह जबरदस्त ऐ बदला लैने आहूला ऐ। (94-95) 

तुंदे आस्तै दरेआ चा शकार करना ते उसगी खाना हलाल कीता गेआ, 
तुंदे ते (मसाफरें दे) काफलें दे फायदे आस्तै। ते जदूं तगर तुस एहराम दी 
हालती च ओ, खुश्की (जमीनी) शकारै गी तुंदे पर रहाम करी दित्ता गेआ। 
ते अल्लाह'शा डरो जेहदे कोल तुसेंगी पेश (हाजर) कोता जाहूग। अल्लाह' 
नै काबा शरीफ, पवित्तर हुरमत आहले घरै गी लोकें आस्तै अस्थाई तौरै पर 
रुकने दा थाहर बनाया। ते पाक (हुरमत आहले) म्हीनें गी ते कुरबानी दे 
जानवरें गी ते गले च बज्झे दे पटे जां बद्धे आहले जानवरें गी बी, एह इस 
करिएऐ जे तुस समझी लैओ के अल्लाह गी सारी जानकारी ऐ जे किश असमानें 
च ते जमीना च मजूद ऐ। ते अल्लाह हर चीजै दा जानकार ऐ। समझी लैओ 
के अल्लाह दी सजा बड़ी सख्त ऐ ते निसंदेह अल्लाह माफ करी देने आहूला 
मेहरबान ऐ। रसूल पर मात्तर हुकम पजाने दी जम्मेदारी ऐ। अल्लाह जानकार 
ऐ जेकिश तुस जाहर करदे ओ ते जेकिश छपैलदे ओ। आखो! के अपवित्तर 
ते पवित्तर कदें बराबर नेई होई सकदे, बे-शक्क अपवित्तरता दी बहुतात तुसें 
गी चंगी लग्गै। ऐ अकल आहलो! बस अल्लाह 'शा डरो, तां जे तुंदी भलाई 
होऐ। (96-700) 

ऐ ईमान आहूलो, ऐसी गल्लें बारै सुआल नेई पुच्छो के जेकर उनेंगी तुंदे 
सामने जाहर करी दित्ता जा तां ओह्‌ तुसें गी पसंद नेई औग। ते जेकर तुस 
उसदे संदर्भ च सुआल पुच्छगेओ ऐसे समें पर जदूं के क्कुरान अवतरत होआ 
करदा ऐ तां ओह्‌ तुंदे पर प्रगट करी दित्तियां जाङन। अल्लाह नै उनेंगी 
(सुआल पुच्छने आहलें गी) बरदाश्त कौता। ते अल्लाह माफ करने आहूला 
धीरजवान ऐ। इय्यै नेहियां गल्लां तुंदे कोला पैहलें बी इक कौम (जमात) नै 
पुच्छियां हियां। फ्ही ओह्‌ उंदे कशा इंकारी होइयै रेही गे। अल्लाह नै बहीरा 

ते साएबा ते वसीला ते हाम (बुत्तें दे नांऽ पर छोड़े गेदे जानवर) निरधारत 
नेई कीते। मगर जिनें लोकें कुफर कीता ते अल्लाह दे नांऽ झूठा दोश मढ्दे 
न ते उंदे चा अकसर बुद्धी (अकल) थमां कम्म नेई लैंदे। ते जदूं उंदे कन्तै 
आखेआ जंदा ऐ के अल्लाह पासेआ जेकिश उतारेआ गेआ ऐ उस भेठा आओ 
ते रसूल दी बक्खी आओ तां ओह्‌ परते च आखदे न के साढ़े आस्तै उय्यै 
बड़ा बेहतर ऐ जेहदे पर असें अपने बड़कें गी दिक्खे दा ऐ। क्या उसलै बी 
जदूं के उंदे बड़के (बर्जुग) किश नेई हे जानदे ते नां गै हदैत पर हे ? ऐ. 
ईमान आहलो ! तुस अपनी फिकर करो। कोई रस्ते थमां भटकी गेदा होऐ इस 
कन्तै तुंदा किश नकसान नेई जेकर तुस हदैत पर कायम होवो। तुसें सबनें गी 
अल्लाह दे कोल परतोइयै जाना ऐ, फ्ही ओह्‌ तुसेंगी दस्सी देहग जेकिश तुस 
करदे रेह हे। (0]-05) 

ऐ ईमान आहलो! तुंदे दरम्यान बसीयत दी गुआही दे मौकै, जिसलै के 
तुंदे चा कुसै दी मौती दा समां आई जा, इंयां ऐ के तुंदे चा दो भरोसेमंद 
आदमी गुआह्‌ बनी जाहून। जां जेकर तुस सफर दी हालती च होवो ते उत्थें 
तुंदे पर मौती दा हादसा गुजरी जा तां अजनबियें थमां दो गुआह्‌ लेई लैते 
जाहन। फ्ही जेकर तुसेंगी संदेह (शकक) होई जा तां दौंने (गुआहें) गी 
नमाज दे बाद तगर रोकी लैओ ते ओह्‌ दौंने खुदा दी सघंद खाइयै आखन 
के अस कुसै बी कीमत दे बदले इसगी (बसीहूत गी) नेई बेचगे भाएं कोई 
रिश्तेदार गै की नेई होऐ। ते नां गै अस अल्लाह दी गुआही गी छपैलगे। 
जेकर अस ऐसा करगे तां बेशक्‍कक अस अपराधी (गुनाहूगार) होगे। फ्ही 
जेकर पता लग्गै के उनें दौंने कोई हककतलफी (अधिकारे दी मार) कीती 
ऐ तां उंदी जगह पर दो आदमी उनें लोकें चा नियुक्त कोते जाहून, जिं'दा 
अधिकार (हक्क) पिछले गुआहें मारना चाहेआ हा। ओह्‌ अल्लाह दी सघंद 
चुक्कन के साढ़ी गुआही उनें गुनाहें दी अपेक्षा मती सच्ची ऐ ते असें कोई 
ज्यादती नेई कोती दी ऐ। जेकर अस ऐसा करगे तां अस अत्याचारियें चा 
होगे। एह सारें 'शा उचत तरीका ऐ के लोक ठीक गुआही देन। जां इस 
थमां त्राहून (डरन) के साढ़ी सघंद उंदी (पैहलें गुआहें दी) सघंद दे बाद 
उलटी पौग। ते अल्लाह कोला डरो ते सुनो। अल्लाह नाफरमानें गी सिद्धी 
बत्ता (सन्मार्ग पर) नेई चलांदा। (]06-708) 

जिस दिन अल्लाह पैगंबरें गी किट्ठा करियै पुच्छग के तुसेंगी केह 
जवाब मिलेआ हा। ओह्‌ आखडङन असेंगी किश पता नेई, छप्पी दी गल्लें गी 
जानने आहले सिर्फ तुस ओ। जदूं अल्लाह आखग, ऐ ईसा इव्ने मरियम, मेरी 
उस नेमत गी चेता कर जेहड़ी में तेरे ते तेरी मां पर कीती जदूं के में रूहे 
पाक (जिब्राईल फरिश्ते दा नांऽ) राहें तुंदी सहायता कीती। तुस लोकें कन्नै 
गल्लबात करदे हे (माऊ दी) गोदै च बी ते बड्डी उमरै च बी। ते जदूं में 
तुसेंगी कताब ते ज्ञान ते तौरात ते इंजील दी तलीम (सिक्खेआ) दित्ती। ते 
जदूं तुस मिट्टी कन्त परिंदे जनेही शकल मेरे हुकमै कन्तै बनांदे हे, फ्ही 
ओहदे च फूक मारदे हे तां ओह्‌ मेरी आज्ञा कन्नै परिंदा बनी जंदा हा। ते 
तुस अन्न ते कोहड़ी गी मेरे हुकमै कन्नै नरोआ (सत्था) करी दिंदे हे। ते 
जदूं तुस मेरे हुकमै कन्नै मुड़दें गी कङ्ढियै खडेरी दिंदे हे। ते जदूं में बनी 
इस्राईल गी तुसेंगी नकसान पजाने थमां रोकेआ जिसलै तुस उंदे कश स्पश्ट 
नशानियां लेइयै आए, उसलै उनें मुनकरें आखेआ, एह ते बस निरा-मुरा इक 
जादूं ऐ। (709-770) 

ते जदूं में हवारियें (पैरोकार साथियें) दे दिलें च एहू गल्ल पाई दित्ती के 
मेरे पर इमान (भरोसा) कायम करो ते मेरे रसूल पर बी ईमान रवखो तां उनें 
आखेआ के असें ईमान आनेआ ते इस गल्लै दे गुआह्‌ रौहना के अस आज्ञाकारी 
हे। जदूं हवारियें गलाया के ऐ ईसा इब्ने मरियम (मरियम दे पुत्तर) क्या तेरा 
रब्ब एह करी सकदा ऐ के साढ़े आस्तै गासै थमां इक परोसे दा थाल तुआरै। 
ईसा नै गलाया, अल्लाह कोला डरो जेकर तुस ईमान आहले ओ। उनें आखेआ 
के अस चाहने आं के अस ओहदे (थालै) चा खाचै ते साढ़े दिल सतुंश्ट होई 
जाहन ते असें गी जकीन होई जा के तूं साढ़े कन्नै सच्च बोलेआ ते अस एहूदे 
पर गुआही देने आहले बनी जाचै। ईसा इन्ने मरियम नै दुआ5 कीती ऐ अल्लाह! 
साढ़े रब्ब, तूं गासै थमां साढ़े आस्तै इक परोसे दा थाल उतार, जेहड़ा साढ़े आस्तै 
इक त्यहार दा समां बनी जा, साढ़े अगलें (औने आहले) आस्तै ते साढ़े पिछलें 
आस्तै (जेहड़े गुजरी चुके दे न) ते एह तेरे पासेआ इक नशानी बनी जा। ते 
असेंगी प्रदान कर, तूं गै उम्दा देने आहला ऐं। अल्लाह नै आखेआ; में एह परोसे 
दा थाल अवश्श गै तुंदे पर उतारङ। फ्ही एहदे परैंत्त तुंदे चा जेहका मनुक्ख इंकार 
करग (मुनकर होग) उसी में ऐसी सजा देङ, जेहड़ी संसारै च कुसै होर गी 
नेई दित्ती गेदी होग। (-]5) 

ते जदूं अल्लाह पुच्छग के ऐ ईसा इब्ने मरियम! क्या तुसें लोकें गी 
आखेआ हा के मिगी ते मेरी मां गी खुदा दे अलावा आराध्य मन्नी लैओ। ओह्‌ 
जवाब देङन के तूं पवित्तर (पाक) ऐं, में एह किंयां आखी सकदा हा जिसी 
आखने दा मिगी अधिकार (हकक) गै नेई हा। जेकर में ऐसा आखेआ होग 
तां ते तुसेंगी इस बांरै जरूर पता होग। तुस जानदे ओ जे किश मेरे दिलै च 
ऐ पर में नेई जानदा जेकिश तुंदे दिलै च ऐ। निसंदेह्‌ तुस गै दिलें दे राजें 
(भेतें) गी जानने आहूले ओ। में उंदे कन्नै उय्यै गल्ल गलाई जेहदा तुसें मीं 
हुकम (आदेश) दित्ता हा। एह के अल्लाह दी इबादत (अराधना) करो जेहड़ा 
मेरा बी मालक ऐ ते तुंदा बी। ते में उंदा गुआह्‌ हा, जदूं तगर में उंदे च 
रेहा। फ्ही जिसलै तुसें मिगी उठाई लैता, उसलै तुस गै उंदे सरपरस्त (निगरान) 
हे ते तुस हर चीजे दे गुआह ओ। जेकर तुस उनें गी दंडत करगेओ, ओह्‌ 
तेरे बंदे न ते जेकर तुस उनेंगी माफ करी देहगेओ तुस जबरदस्त (शक्तिशाली) 
ते ज्ञानवान ओ। अल्लाह आखग के अज्ज ओह्‌ दिन ऐ जदूं सच्चें (सत्तवादियें) 
गी उंदा सच्च कम्म औग (नफा देहग) | उंदे आस्तै (जन्नत दे) बाग न जिंदे 
ख'ल्लें नैह्रां बगा करदियां न। उत्थें ओह्‌ म्हेशां रौंहङन। अल्लाह उंदे'शा 
खुश ते ओह्‌ अल्लाह थमां खुश होए। एह बड़ी बड्डी सफलता ऐ। असमाने 
ते जमीना च ते जेकिश उंदे दरम्यान मजूद ऐ, सब किश अल्लाह दी सत्ता 
(बादशाही) दे अधीन ऐ ते ओह्‌ हर चीजे पर काबू रखदा ऐ। (6-720) 
आयतां-766 -सूरह-6. अल-अनआम रुकूअ-20 

(मक्का च अवतरत होई ) 

शुरू अल्लाह दे नांऽ कन्नै जेहड़ा बड़ा मेहरबान, निहायत रैहम आहला ऐ। 

बड़ेआई (प्रशैंसा) सिर्फ अल्लाह आस्तै ऐ जिसने असमानें ते जमीना गी 
बनाया ते न्हेरे (अंधकार) ते रोशनी (लोऽ) गी बनाया। फ्ही बी इंकारी 
(मुनकर) लोक दूयें गी अपने रब्ब दे सतुल्ल मिथदे न। उय्यै ते ऐ जिसने तुसेंगी 
मिट्टी थमां पैदा कीता। फ्ही इक आरसा निरधारत कीता ते निश्चत कीते गेदे 
आरसे दी जानकारी उस्सै गी ऐ। फ्ही बी तुस संदेह करदे ओ ? ते उय्यै अल्लाह 
असमानें च मजूद ऐ ते उय्यै जमीना च। ओह तुंदे जाहरी ते बाहरी गी जानदा 
ऐ ते उसी पता ऐ जेकिश तुस करदे ओ। (१-3) 

ते उंदे रब्ब दियें नशानियें चा जेहकी बी नशानी उंदे कश औंदी ऐ, ओह्‌ 

उसदी उपेक्षा करदे न। हालांके जेहका हक्‍क (सच्च) उंदे कोल पुज्जेआ ऐ, 
उसी बी उनें झठेरी दित्ता। हुन तौले (अनकरीब) गै उंदे कोल उस चीजै दियां 
खबरां औडन जेहदा ओह्‌ मजाक डुआंदे हे। क्या उनें नेई दिक्खेआ के असें 
उंदे'शा पैहलें किन्नियें कौमें दा सर्वनाश करी दित्ता। उनेंगी असें जमीना पर 
स्थिरता (मजबूती) प्रदान कीती ही, जिन्नी स्थिरता तुसें गी प्रदान नेई कोती गेई। 
ते असें उंदे पर असमानै थमां खूब बरखा बर्‌हाई ते नैहरां बगाई दित्तियां जेहड़ियां 
उंदे ख'ल्लें बगदियां हिंयां, फ्ही असें उनेंगी उंदे गुनाहें दे फलसरूप नश्ट करी 
दित्ता। ते उंदे परैंत्त असें दूई नसल (कौम) पैदा करी दित्ती। (4-6) 

ते जेकर अस तुंदे पर ऐसी कताब उतारदे जेहड़ी कागजै पर लखोई दी 
हुंदी ते ओह्‌ उसदा अपने हत्थें कन्त स्पर्श बी करी सकदे तदूं बी इंकार करने 
आहले इंयां गलांदे के एह्‌ ते निरा-मुरा जादूं ऐ। ते ओह्‌ आखदे न के एहदे 
पर कुसै फरिश्ते गी की नेई उतारेआ गेआ। ते जेकर अस कुसै फरिश्ते गी 
तुआरदे (अवतरत करदे) तां इस मसले दा हल्ल (फैसला) होई जंदा फ्ही 
उनेंगी दना मोहलत नेई मिलदी। ते जेकर अस कुसै फरिश्ते गी पैगंबर बनाइयै 
भेजदे, तां उसगी बी आदमी बनाइये भेजदे ते उनेंगी उस्सै संदेह (शकक) च 
पाई दिंदे जेहदे च ओह्‌ हुन बी घिरे दे न। ते तुंदे'शा पैहलें बी रसूलें दा मौजूं 
डुआया गेआ ते उंदे चा जिनें लोकें उंदा मौजूं डुआया, उनेंगी उस चीजै नै 
आहनी घेरेआ जेहदा ओह्‌ मजाक डुआंदे हे। आखो ! जमीने पर घुम्मो-फिरो 
ते दिको के (हकक गी) झठेरने आहलें दा केह अंजाम होआ। (7-7]) 

पुच्छो, के जे किश असमानें ते जमीना च मजूद ऐ ओह कुसदा ऐ ? 
आखो सब किश अल्लाह दा ऐ। रैहम (किरपा) करना उसने (अल्लाह नै) 
अपने जिम्मै रकखेदा ऐ। ओह्‌ कियामत दे रोज अवश्श गै तुसेंगी किट्ठा करग, 
एहदे च दना बी शकक नेई। जिनें लोकें अपने-आपै गी घाटे च रक्खेदा ऐ 
एह उय्यै लोक न, जेहड़े ईमान नेई आंनदे। ते अल्लाह दा ऐ जे किश रातीं 
च ठैहरदा ऐ ते जे किश दिनै च बी। ते ओह्‌ सब किश सुनने आहला, जानने 
आहूला ऐ। आखी देओ, क्या में अल्लाह गी छोड़ी कुसै दूए गी अपना 
मददगार बनांऽ जेहड़ा निर्माता ऐ असमानें ते जमीना दा ते ओह्‌ सब्भने गी 
खलांदा ऐ उसगी कोई नेई खलांदा। आखो, मिगी आदेश होआ ऐ के में 
सारें'शा पैहलें इस्लाम आहूनने (कायम करने) आहला बनांऽ ते तुस कदें बी 

अनेकेश्वरवादी (मुश्रिक) नेई बनेओ। आखो, जेकर में अपने रब्ब (मालक) 
दी अवज्ञा करां तां में इक बड्डे दिन (आखरत) दे घोर कश्ट थमां डरनां। 
जिस इंसान परा ओह्‌ (अजाब) उस रोज हटाई दित्ता गेआ, ओहदे पर अल्लाह 
नै बड़ी मेहर कीती, ते इय्यै संपूर्ण सफलता ऐ। (।2-6) 

ते जेकर अल्लाह तुगी कोई कश्ट देऐ तां ओहदे बिजन कोई उसी दूर 
करने आहूला नेई। ते जेकर अल्लाह तुगी कोई भलाई पजाए (शुभ मौका 
अता फरमाए) तां ओह्‌ हर चीजे पर काबू रखने आहला ऐ। ते उस्सै दा 
जोर ऐ अपने माहूनुयें पर। ओह्‌ ज्ञानवान (तत्तदर्शी) ते सब्भनें दी जानकारी 
रक्खने आहला ऐ, तुस पुच्छो के सारें'शा बड्डा गुआह कु'न ऐ। आखो 
अल्लाह्‌ ओह्‌ मेरे ते तुंदे मझाटै गुआह ऐ ते मेरे पर एह कुरान अवतरत 
होआ ऐ तां जे में तुसेंगी खबरदार करी देआं, उसगी जेहदे तगर एह. पुज्जै। 
क्या तुस इसदी गुआही देई सकदे ओ के खुदा दे अलावा किश होर बी 
अराध्य मजूद हैन। आखो, ओह ते मात्तर इक्कै आराध्य ऐ ते में दूर (बरी) 
आं तुंदी शिरक थमां। (7-9) 

जिनें लोकें गी असें कताब (असमानी कताब) दित्ती दी ऐ ओह उसगी 
इंयां पनछानदे न जियां अपने पुत्तरें गी। जिनें लोकें अपने आपै गी कसारे च 
पाई रक्खे दा ऐ ओह उसगी नेई मनदे। ते उस इंसान कोला ज्यादा जालम होर 
कु'न होई सकदा ऐ जेहड़ा अल्लाह पर झूठी तोहमत ला ते उसदी नशानियें 
गी झुठला5। जकौनन जालमें दा कदें भला5 (कल्याण) नेई हुंदा। ते जिस 
ध्याड़े अस उनेंगी किट्ठा करगे, फ्ही अस उनें (मेरे कन्नै हिस्सेदार बनाने 
आहलें) गी पुच्छगे के तुंदे ओह्‌ हिस्सेदार (अल्लाह दे शरीक) कुत्थें न, 
जिंदा तुस दावा करदे हे। फ्ही उंदे कश कोई जवाब नेई होग (अर्थात्‌ ओह्‌ 
निरुत्तर होई जाङन) ते फ्ही ओह्‌ आखडङन, अल्लाह असेंगी अपने रब्ब दी 
कसम, अस तुंदे कन्तै हिस्सेदार बनाने आहलें चा नेई हे। दिको, ओह कि'यां 
अपने बारै च झूठ बोला करदे न ते कियां छप्पन होई गेआ ओह्‌ सब किश 
जिसी उनें आपूं घड़े (मिथे) दा हा। (20-24) 

ते उंदे चा किश लोक नेह. बी हैन जेहड़े तुंदी बक्‍्खी तवक (कनसोऽ) 
रखदे न, ते उंदे दिलें पर असें पड़दे पाई दित्ते दे न तां जे ओह्‌ उसी नेई 
समझन ते उंदे कन्न बी बंद करी दित्ते दे न। जेकर ओह्‌ तमाम जाह्री नशानियां 

दिक्खी बी लैन, फ्ही बी ओह्‌ ईमान नेई आनडन। इत्थूं तगर जे जदूं ओह्‌ 
तुंदे कनै बैहस (झगड़ा) करने गी औंदे न, उसलै ओह्‌ इंकारी गलांदे न, 
के एह सब ते मात्तर पिछले लोकें द्वारा घटत कहानियां न। ओह्‌ लोकें गी 
(ईमान कायम करने थमां) मनां करदे न ते आपूं बी एहदे'शा दूर रौंहदे न। 
ओह ते अपने आपै दा आपूं कतल करा करदे न, पर इस गल्लै (तत्थै) गी 
नेई समझदे। ते जेकर तुस उनेंगी उस'लै दिखगेओ, जिसलै उनेंगी (जहन्नम 
दी) अग्गी च खडेरेआ जाहग, उसलै ओह्‌ आखडन, के काश ! असें गी 
परतियै (दुनिया च) भेजी दित्ता जा, फ्ही अस अपने अल्लाह दियें नशानियें 
गी कदें नेई झठेरगे ते फ्ही अस ईमान कायम करने आहलें चा होई जाहगे। 
हुन उंदे पर ओह सचाई प्रगट होई गेई जिसगी पैहलें ओह्‌ छपैलदे फिरदे हे। 
ते जेकर उनेंगी बापस परताया बी जा, ते ओह्‌ फ्ही उय्यै करङन, जेहदे करने 
थमां उनेंगी ठाकेआ गेआ हा। ते जकीनन ओह्‌ झूठे न। (25-28) 

ते ओह आखदे न, साढ़ी जिंदगी ते सिर्फ इय्यै संसारक जिंदगी ऐ। ते 
फ्ही परतियै असेंगी जींदा नेई कीता जाहग। ते जेकर तुस उस'लै दिखदे, जदूं 
के उनेंगी अपने रब्ब दे सामने खडेरेआ जाहग। ओह्‌ (अल्लाह) उनेंगी 
पुच्छगः क्या एह सच्च नेई ऐ ? ओह्‌ उत्तर देङन, हां, साढ़े रब्ब दी कसम, 
एह सच्च ऐ। अल्लाह फरमाग! ठीक ऐ, हुन सख्त सजा भुगतो, उस इंकार 
दे बदले च जिसगी तुस करदे हे। निसंदेह ओह्‌ लोक कसारे च रैंहडन, जिनें 
अल्लाह कन्नै मिलने गी झठलाया (झूठ समझेआ) । इत्थूं तगर जे जंदू ओह्‌ 
समां अचानक उंदे सामने आई खड़ोग, उसलै ओह्‌ आखङन, हाय, बड़ा 
बसोस ऐ, इस मामले च असें कनेही गलती कोती ते ओह्‌ अपना (अवज्ञा 
दा) बोझ अपनी पिट्ठै पर चुक्के दे होङन। दिक्खो! किन्ना बुरा बोझ (भार) 
ऐ जिसगी ओह्‌ चुकङन। संसारक जिंदगी ते बस खेढ़-तमाशा ऐ ते परलोक 
(आखरत) दा घर बेहतर ऐ उनें लोकें आस्तै जेहड़े तकवा (अल्लाह दा डर) 
रखदे न, क्या तुस नेई समझदे ? (29-32) 

मिगी पता ऐ के ओह्‌ (मुनकर) जेकिश आखदे न, उस कन्नै तुसेंगी दुख 
हुंदा ऐ। एह्‌ लोक तुसेंगी नेई झठेरदे बल्के अल्लाह दी नशानियें दा इंकार 
करदे न। ते तुंदे'शा पैहलें (पिछले) रसूलें गी बी झठलाया गेआ ते उनें 
झठलाए जाने ते कश्ट दित्ते जाने पर सबर कन्नै कम्म लैता, इत्थूं तगर के उनेंगी 
मेरी सहायता (मदाद) पुज्जी गेई। ते अल्लाह दे फैसलें गी बदलने दी सकत 

आहला कोई नेईं। पैगंबरें दियां किश खबरां ते तुंदे तगर पुज्जी चुकी दियां 
न। जेकर उंदी उपेक्षा (नरादरी) तुंदे'शा सैहन नेई हुंदी, ते तुंदे च जेकर ताकत 
है तां धरतै च कोई सुंरग काड्ढियै जां गासै पर पौड़ी (सीढ़ी) लाइयै उंदे 
आस्तै कोई नशानी ढूंढी आहनो। ते जेकर अल्लाह चांहदा तां उनेंगी हिदायत 
पर लेई औंदा। बस तुस नदान (ना-समझ) नेई बनो। स्वीकार ते उय्यै लोक 
करदे न, जेहड़े (नसीहत) सुनदे न, ते अल्लाह मुड्दें गी उठाग (बझालग), 
फ्ही ओह्‌ उस आहूली भेठा परताए जाङन। (33-36) 

ते ओह्‌ (मुनकर) गलांदे न के रसूल पर अल्लाह पासेआ कोई नशानी 
को नेई उतरी। आखो, अल्लाह कोई बी नशानी उतारने च जकोनन समर्थवान 
ऐ मगर अकसर लोक नेई जानदे। ते जेहका जानवर बी जमीना पर चलदा ऐ. 
ते जेहका बी परिंदा अपने दौंने परें (फंघें) राहें उड्डरदा ऐ, सब्भै तुंदी तरहां 
दे गै जीव न। असें लिखने च कुसै चीजै गी बी छोड़े दा नेई ऐ। फ्ही सब्भे 
अपने रब्ब दे कोल किटूठे कोते जाङन। ते जिनें मेरियें नशानियें गी झठेरेआ, 
ओह्‌ बोले ते गूंगे न, न्हेरें च भटकै करदे न। अल्लाह जिसगी चांहदा ऐ. 
गुमराह करी दिंदा ऐ ते जिसगी चांहदा ऐ सिद्धी बत्ता (सन्मार्ग) पर पाई दिंदा 
ऐ। (37-39) 

पुच्छो, एह दस्सो जेकर तुंदे पर अल्लाह पासेआ सख्ती आए जां कियामत 
आई जा, ते क्या तुस अल्लाह दे बिजन कुसै होर गी कुआलगेओ। दस्सो, 
जेकर तुस सच्चे ओ, निसंदेह तुस उस्सै गी पुकारगेओ। फ्ही ओह तुंदे कशा 
उस तकलीफ (कश्ट) गी दूर करी दिंदा ऐ जिस आस्तै तुस उसगी पुकारदे 
ओ, जेकर ओह्‌ करना चाह तां। ते उसलै तुस उनें (अल्लाह दे बराबर खडेरे 
जाने आहले) शरीकें गी भुलली जंदे ओ। (40-47) 

ते तुंदे 'शा पैहलें मतियें हारियें कौमें आहूली बक्खी असें अपने रसूल 
भेजे। फ्ही असें उनेंगी सख्ती ते तकलीफें च जकड़ेआ इस करी जे ओह्‌ 
धीनगी कनै बेनती करन। फ्ही जदूं साढ़ी तरफा उंदे पर सख्ती (औख) आई, 
उसलै उनें ल्हीमी कन्नै की नेई बेनती (प्रार्थना) कीती। कीजे उंदे दिल कठोर 
होई गेदे न। ते शतान उंदी नजरें च उंदे कर्मे गी उत्तम (भला) करियै दरशांदा 
ऐ। फ्ही जदूं उनें उस हदैत (नसीहत) गी बसारी ओड़ेआ जेहड़ी उनेंगी कीती 
गेदी ही, उसलै असें उंदे आस्तै हर चीजै दे रस्ते खो 'ल्ली दित्ते। इत्थूं तगर 
जे ओह उस चीजै पर घमंड (गरूर) करन लगी पे, जेहड़ी उनेंगी दित्ती गेदी 

ही, उसलै असें चान-चक्क उंदी पकड़ करी लैती। उसलै ओह नराशा (ना- 
मेदी) च डुब्नी गे। बस फ्ही उनें लोकें दा सर्वनाश करी दित्ता गेआ, जिनें 
(ना-फरमानी करने दा) अपराध कोता हा ते सारी बड़ेआई सिर्फ अल्लाह 
आस्तै ऐ, जेहड़ा तमाम ज्हानें दा मालक ऐ। (42-45) 

आखो! दस्सो हां, जेकर अल्लाह तुंदे कन्न ते तुंदियां अक्खीं खोही 
(खूसी) लै ते तुंदे दिलें पर मोहर (बंद) लगाई देऐ तां अल्लाह दे अलावा 
केहड़ा आराध्य ऐसा ऐ  जेहड़ा उनेंगी बापस परताई सकै। दिक्खो ! अस किंयां 
बक्ख-बक्ख तरीकें कन्नै नशानियें दा बखान करने आं, फ्ही बी ओह्‌ (इंकारी) 
उपेक्षा करदे न। आखो ! दस्सो हां, जेकर अल्लाह पासेआ तुंदे पर अचानक 
जां जाहरा-बाहरा कैहर आहनी प'वै तां जालमें दे सिवा होर कु'न खतम 
(हलाक) होग ? रसूलें गी ते अस मात्तर खुशखबरी देने आहले जां सोहगे करने 
(डराने) आहले दी स्हीयत कन्तै भेजने आं। इस करी जिनें ईमान आनेआ ते 
अपने आपै गी सधेरी लैता, उंदे आस्तै नां ते कोई खतरा (भेऽ) ऐ ते नां गै 
ओह्‌ दुखी होङन। ते जिनें साढ़ी नशानियें गी झठेरेआ (इंकार कोता), उनेंगी 
सख्त अज़ाब दी पकड़ होग कीजे ओह्‌ अवज्ञाकारी हे। आखो! में तुसेंगी एह 
नेई आखदा, के मेरे कोल अल्लाह दे खजाने न, ते नां में गैब गी जाननां, ते 
नां गै में तुंदे कन्नै दावा करनां के में कोई फरिश्ता आं। में ते बस उस 'बही' 
(खुदाई आदेश) दी पैरवी करनां, जेहड़ी मेरे पर अवतरत हुंदी ऐ। आखो, क्या 
अन्ना ते अक्खीँ आहला (सजाखा) कदें बराबर होई सकदे न? कया तुस गौर 
(ध्यान) नेई करदे ? (46-50) 

ते तुस इस 'बही' (खुदाई आदेश) दे जरीये उनें लोकें गी डराओ जेहड़े 
शकक (अंदेशा) करदे न, इस गल्लै बारै जे उनेंगी अपने रब्ब दे कोल इंयां 
जमा कोता जाहग के अल्लाह दे बिजन उत्थें उंदा कोई ताद्दी (हमायती) 
नेई होग ते नां गै कोई सफारश करने आहला शायद ओह्‌ अल्लाह थमां डरन। 
ते तुस उनें लोकें गी अपने कोला दूर नेई करो जेहड़े सवेरे-शामीं अपने रब्ब 
थमां भलाई (बेहूतरी) दी कामना करदे होई उसी पकारदे न। उंदे खाते चा 
कुसै बी चीजे दा भार (बोझ) तुंदे पर नेई ते तुंदे खाते (स्हाब) चा कुसै बी 
चीजे दा भार उंदे पर नेई, के तुस उनेंगी अपने 'शा दूर करियै बे-इंसाफें चा 
होई जाओ। ते इस चालली असें उंदे चा इक्क गी दूए राहें अजमाया ऐ तां 
जे ओह्‌ आखन, के क्या एह उय्यै लोक न, जिंदे पर साढ़े बिच्चा अल्लाह 

दी किरपा (मेहर) होई ऐ। क्या अल्लाह धन्नवादियें गी चंगी चालली जानने 
आहला नेई ? (5-53) 

ते जिसलै तुंदे कश ओह्‌ लोक आहन, जेहड़े साढ़ी आयतें पर ईमान 
(भरोसा) रखदे न उसलै उनेंगी आखी देओ के तुंदे आस्तै सलामती (अमन- 
शांती) ऐ। अल्लाह नै तुंदे पर किरपा (रैहमत) करने दा जिम्मा अपने उप्पर 
लेई लैता ऐ। जेकर तुंदे चा कोई बेवकूफो कारण बुराई करी ऐहठे, फ्ही इसदे 
परैंत्त तोबा करी लै ते अपने आपै गी सधारी लै (अर्थात्‌ भविक्ख च परतियै 
इस गी नेई दरहाने दा निश्चा करी लै) तां जकीनन अल्लाह बड़ा किरपालू 
ऐ। ते इस चालली अस अपनी नशानियें दा स्पश्ट रूपै च वर्णन करने आं, तां 
जे कसूरवारें दा बतीरा जाहर होई जा। (54-55) 

आखी देओ के मिगी इस गल्लै दी मनाही ऐ जे में उंदी (गैर अल्लाह 
दी) अराधना करां, जिनेंगी तुस अल्लाह दे अलावा पूजदे ओ। आखरी देओ 
के में तुंदी मरजी दा समर्थन नेई करी सकदा। जेकर में ऐसा करङ, में गुमराह 
(पथभ्रश्ट) होई जाङ ते में सन्मार्ग (सिद्धा रस्ते) पर चलने आहलें चा नेई 
रौहङ। आखो, जे में अपने मालक पासेआ इक रोशन मसाल (दलील) पर 
स्थिर आं ते तुसें इस गी झठलाई ओड़े दा ऐ। ओह्‌ चीज मेरी समर्थ (पुज्ज) 
च नेई ऐ जिसदी तुस जल्दी मचा करदे ओ। निरना करने दा अधिकार मात्तर 
अल्लाह कश ऐ। उय्यै सच्च (हक्क) दा वर्णन करदा ऐ ते ओह्‌ सर्वोत्तम 
न्यांऽकार (फैसला करने आहला) ऐ। आखी देओ, जेकर ओह्‌ चीज (कियामत) 
मेरे कोल हुंदी जेहदी तुस काहल (तौल) मचा करदे ओ, तां मेरे ते तुंदे मझारै 
निरना होई गेदा हुंदा ते अल्लाह जालमें (कसूरवारें) गी चंगी चालली जानदा 
ऐ। उस्सै दे कौल न गैब दियां कुंजियां, उसदे बिजन उसी कोई नेई जानदा। 
अल्लाह जानदा ऐ जेकिश खुश्की (जमीन) ते समुंदरै च ऐ ते रुक्खै (दरख्तै) 
थमां किरने आहला इक बी पत्ता ऐसा नेई जेहूदी उसी (अल्लाह गी) जानकारी 
नेई होए, ते नां गै धरतै दे न्हेरे च गुम होने आहूले इक बी दाने दी ते नां 
गै गिल्ल (तर) ते खुश्की दी कुसै चीजै दी पर एह सब किश इक स्पश्ट 
कताबै च दरज ऐ। (56-59) 

ते उय्यै ऐ, जेहड़ा रातीं' लै तुसें गी मौत जनेही नींदरै च सुलांदा ऐ ते 
दिनै च जेकिश तुस करदे ओ, उसगी पता ऐ। फ्ही दिनै च तुसेंगी ठुआली 
ओड़दा ऐ तां जे निरधारत अवधि (आरसा) पूरी होई जा। ते फ्ही उस्सै दी 

भेठा तुसें परतोना ऐ। फ्ही ओह्‌ तुसेंगी ओह्‌ सब किश जतलाई (दस्सी) देहग 
जेकिश तुस करदे रेह ओ। ओह्‌ सत्तावान ऐ अपने बंदें पर ते ओह्‌ तुंदे पर 
अपने निगरान (फरिश्ते) भेजदा ऐ। इत्थूं तगर जे जदूं तुंदे चा कुसै दी मौती 
दा समां आई जंदा ऐ उसलै साढ़े भेजे दे फरिश्ते उसदी रूह गी काबू च करी 
लैंदे न ते ओह्‌ दना बी भुल्ल नेई करदे। फ्ही सारें गी अपने सच्चे सुआमी 
अल्लाह दी भेठा बापस परताया जाहग। सुनी लो, हुकम उस्सै दा चलदा ऐ. 
ते ओह्‌ तौले गै स्हाब (लेखा) लैने आहला ऐ। (60-62) 

आखो, तुसेंगी खुश्की (धरतै) ते समुंदरै दे न्हेरें चा कु'न मुक्ति 
(छटकारा) देने आहला ऐ, जदूं तुस उसदे अग्गें धीनगी कन्नै ते बल्लें-बल्लें 
प्रार्थना करदे ओ, के जेकर अल्लाह नै असेंगी इस मसीबत (बिपदा) थमां 
छटकारा देई ओडेआ, फ्ही अस उसदे धन्नवादी (शुकरगजार) बंदें चा होई 
जाहगे। आखो, खुदा गै तुसेंगी उस थमां ते हर तकलीफ कोला छुटकारा देने 
आहूला ऐ, फ्ही बी तुस शिरक करन (खुदा कन्नै हिस्सेदार बनान) लगदे 
ओ। आखो, खुदा इस पर समर्थ रखदा ऐ जे तुंदे पर कोई अजाब भेजी देऐ. 
तुंदे उप्परै दा (अर्थात्‌ समानी तूफान बगैरा) जां तुंदे पैरें दे ख'ल्लें दा 
(जमीनी भचाल बगैरा) जां तुसेंगी फिरकें (गरोहें) च बंडियै इक-दूए दी 
ताकत दा मजा चखाई देऐ। दिक्खो, अस दलीलें गी कियां बक्ख-बक्ख तरीकें 
राहें बयान करने आं, तां जे ओह्‌ समझन। ते तुंदी कौम नै उसगी झठलाई 
दित्ते दा ऐ जदूं के ओह्‌ सच्च (हकक) एऐ। आखो, में तुंदे उप्पर कोई दरोगा 
निरधारत नेई कीता गेदा। हर खबर (गल्लै) आस्तै इक वक्त तै5 ऐ तुसेंगी 
जल्दी गै पता चली जाहग। (63-67) 

ते जदूं तुस उनें लोकें गी दिक्खो, जेहड़े साढ़ी आयतें चा ऐब (त्रुटियां 
जां दोश) कड्ढने दी कोशश करदे न, उत्थुंआं बक्खी हटी जाओ जिसलै तगर 
ओह्‌ कुसै होर गल्लै दा रुख (निशे तबदील) नेई करी लैन। ते जेकर तुसें 
गी शतान भलकेरी देऐ तां चेता औने दे परैंत्त ऐसे बे-हदैत (अवज्ञाकारी) लोकें 
दे नेड़ै नेई बैठो। ते जेह्के लोक अल्लाह'शा डरदे न, उंदे पर उंदे हसाब च 
कुसै चीजे दी (अर्थात्‌ ईमान रखने आहलें पर ना-फरमानें दे स्हाब-कताब 
बारै) जिम्मेदारी नेई फ्ही बी चेता कराना जरूरी ऐ शायद ओह बी डरी 
जाहून। उनें लोकें गी छोड़ो, जिनें अपने दीन (धर्म) गी खेढ-तमाशा बनाई 
रक्खे दा ऐ ते जिनेंगी संसारक जिंदगी नै धोखे च पाई रक्खे दा ऐ ते कुरान 

राहें नसीहत करदे र'वो, तां जे कुतै कोई इंसान अपनी करनी करी इस चालली 
गरिफ्त च नेई आई जा जे उसगी अल्लाह थमां बचाने आहूला कोई सहायक 
जां सफारशी नेई होऐ। जेकर ओह दुनिया-भर दा मुआवजा (क्षतिपूर्ती आस्तै 
दित्ता जाने आहूला धन) बी देएऐ तां बी उसी स्वीकार नेई कीता जाहग। इय्यै 
ओह्‌ लोक न जेहड़े अपनी करनी करी पकड़ोई गे। उनेंगी उब्बलदा पानी पीने 
गी थ्होग ते दर्दनाक सजा होग, इसकरी जे ओह्‌ कुफर करदे हे। (68-70) 

आखो, क्या अस अल्लाह गी छोड़ियै उनेंगी पुकारचे, जेहड़े नां ते असेंगी 
नफा पजाई सकदे न ते नां गै नुकसान। क्या अस पुटूठे रस्ते चली पौह्चै ? इसदे 
बाद बी, जे अल्लाह असें गी सिद्धी बत्त दस्सी चुके दा ऐ, उस मनुक्ख आहला 
लेखा जिसगी शतानें जंगल-बियाबान च भटकाई ओड़े दा होएऐ ते ओह्‌ र्‌हान- 
परेशान होइयै फिरै करदा होऐ ते उसदे साथी उसगी सिद्धे रस्ते आहूली भेठा 
सद्दा करदे होन जे साढ़े पासै आई जा। आखो, के रैहनुमाई ते बस अल्लाह 
दी रैहनमाई ऐ ते असें गी आज्ञा थ्होई दी ऐ के अस अपने आपै गी कायनात 
दे मालक (अल्लाह) दे हवाले करी देचै। ते इंयां ऐ के नमाज दी पबंदी करो 
ते अल्लाह कोला डरो, उय्यै जेहदे कोल तुसें परतोइयै जाना ऐ। ते उय्यै ऐ जिसने 
असमानें ते जमीना गी हक्‍क कन्नै पैदा कोते दा ऐ ते जिस रोज ओह्‌ आखग 
के होई जा ते ओह्‌ होई जाहग। उसदी गल्ल हकक (सच्च) ऐ ते उस्सै दी 
सल्तनत होग उस रोज जदूं सूर च फूक मारी जाहग (कियामत दे रोज तुरही 
जनेह इक बादूय यंत्र गी जदूं बजाया जाहग) । ओह्‌ अपरतक्ख (गैन) ते परतक्ख 
(जाहर) दा जानकार, हिकमत आहला ते सर्वज्ञाता ऐ। (7-74) 

ते जंदू इब्राहीम नै अपने बब्ब (पिता) आजर गी आखेआ के क्या तुस 
बुत्तें (मूरतियें) गी अपना खुदा मनदे ओ? में तुसेंगी ते तुंदे सारे समाज-बरादरी 
गी साफ तौरे पर गुमराही च पेदे दिकखै करनां। ते इस्सै चालली असें इब्राहीम 
गी अपनी असमानें ते जमीना दी सल्तनत दखाई दित्ती, तां जे उसगी निश्वास 
होई जा। फ्ही जदूं उंदे पर रातीं दा न्हेरा घनोई आएआ उसलै उनें इक तारे 
गी दिक्खेआ। उनें आखेआ! इय्यै मेरा रब्ब ऐ। फ्ही जिसलै ओह घरोई 
(डुब्बी) गेआ, उनें आखेआ जे में घरोई जाने आहूले गी अपना मित्तर (दोस्त) 
नेई समझदा। फ्ही जदूं उनें चन्नै गी चमकदे दिक्खेआ तां आखेआ, के एह 
मेरा रब्ब ऐ। फ्ही जदूं ओह्‌ घरोई गेआ तां उनें आखेआ, जेकर मेरा रब्ब मिगी 
हिदायत (नसीहत) नेई देऐ तां ते में गुमराह लोकें चा होई जाङ। फ्ही जदूं. 

सूरजै गी चमकदे दिक्खेआ, तां आखन लग्गे जे एह मेरा रब्ब ऐ, कीजे एह्‌ 
सारे कोला बड्डा ऐ। फ्ही जिसलै ओह्‌ बी घरोई (अस्त होई) गेआ, उसलै 
उनें कौम गी गलाया के ऐ लोको! में तुंदी शिरक (अल्लाह कन्नै हिस्सेदार 
खडेरने दी भुल्ल) थमां बरी (मुक्त) आं, जेहड़ी तुस करदे ओ। में अपना 
चित्त (मन)एकाग्रता कन्नै उसदी बक्खी करी लैता ऐ जिसने असमानें ते जमीना 
गी बनाया ऐ ते में शिरक करने आहलें चा नेई आं। (75-80) 


ते फ्ही उसदी कौम ओहदे कन्तै बैहसन लग्गी। उसने आखेआ, क्या तुस 
अल्लाह दे बारै च मेरे कनै बैहसदे ओ ? जंदू के उसने मिगी सिद्धी राह सझाई 
दित्ती दी ऐ। ते में उंदे'शा नेई डरदा जिनें गी तुस अल्लाह दा भ्याल (शरीक) 
समझदे ओ पर कोई बी गल्ल तां गै होग जिस गी मेरा रब्ब करना चाहग। 
मेरे रब्ब गी हर चीजै बारै जानकारी ऐ, कया तुस इस गल्लै (तत्थै) गी नेई 
समझदे? ते में तुंदे इनें शरीकें कशा की डरां ? जदूं के तुस अल्लाह दे समक्ष 
(ओहदी खुदाई च) इनेंगी शरीक खडेरदे होई नेई डरदे, जिदें बारै च उन्न तुंदे 
पर कोई प्रमाण (सबूत) नेई भेजेआ। उनें दौंनी पक्खें (धड़े) चा केहड़ा 
(धड़ा) सुरक्खत ऐ जां अमन दा ज्यादा हक्कदार ऐ, जेकर तुस जानदे ओ तां 
दस्सो ? जिनें लोकें ईमान कायम कीता, ते ईमान च मलावट करियै अपना कोई 
नकसान नेई कोता, उंदे आस्तै गै अमन-चैन ऐ (अर्थात्‌, उय्यै अमन दे असली 
हक्कदार न) ते उय्यै सन्मार्ग पर न। इय्यै ओह्‌ दलील ऐ जेहड़ी असें इब्राहीम 
गी ओहदी कौम दे मकाबले च दित्ती। अस जिसदे चाहन्ने आं रुतबे बुलंद 
करी दिन्ने आं। निसंदेह तुंदा रब्ब सच्च दा पनछानू ते ज्ञानवान ऐ। (8-84) 


ते असें इब्राहीम गी इस्हाक़् ते याकूब दित्ते ते दौनी गी असें हिदायत 
(सन्मार्ग दी समझ) दित्ती जेहड़ी उंदे'शा पैहलें नूह (इक पैगंबर) गी दित्ती 
ही। ते उंदी नसलै चा दाऊद ते सुलेमान ते अय्यूब ते युसुफ ते मूसा ते हारून 
गी बी। ते अस नेक लोकें गी इय्यै जनेहा प्रतिफल (ईनाम) दिन्नै आं। ते 
जकरिया ते यहया ते ईसा ते इलियास गी बी, एह सारे नेक लोकें चा हे। 
ते इस्माईल ते अलयसअ ते यूनुस ते लूत गी बी ते इंदे चा हर कुसै गी असें 
दुनिया आहलें चा म्हत्ता (श्रेश्ठता) प्रदान कीती। ते उंदे बब्ब-दादें ते उंदी 
संतान ते उंदे भ्राएं चा बी, ते उनेंगी असें चुनेआ ते सन्मार्ग पास्सै उंदा मार्गदर्शन 
कीता। एह अल्लाह दी हिदायत ऐ, अपने बंदे चा जिसगी चाहंदा ऐ (अपनी 
हिदायत राहे) ओह्दे दरजे बुलंद करदा ऐ। ते जेकर ओह्‌ शिरक करदे तां 

ओह्‌ सब किश बरबाद (अकारथ) होई जंदा जे किश बी उनें कोते दा हा। 
एह ओह्‌ लोक न जिनेंगी असें (असमानी) कताब ते बवेक बुद्धी ते नबी 
होने दी म्हत्ता प्रदान कीती। बस्स, जेकर एह मक्कावासी इस (गल्लै) थमां 
इंकार करदे न तां असें इंदी थाहरै पर नेह लोक निरधारत करी दित्ते दे न, 
जेहड़े इसदे इंकारी नेई हैन। इय्यै लोक न, जिनेंगी अल्लाह नै हिदायत हासल 
करने दी समझ दित्ती, बस्स तुस बी उंदे तरीके पर चलो। आखी देओ, में 
तुंदे'शा एहूदे बदले कोई अर्थलाभ दी आशा नेई करदा। एह ते बस इक 
नसीहत ऐ दुनिया आहलें आस्तै। (85-9) 

ते उनें अल्लाह बारै बड़ा गलत अंदाजा लगाया जदूं उनें गलाया के 
अल्लाह नै कुसै माहनू पर कोई चीज नेई उतारी। आखी देओ के ओह्‌ कताब 
कुसनै अवतरत कोती ही जिसगी लेइयै मूसा आए हे, ओह्‌ रोशनी ही ते 
हिदायत ही लोकें आस्तै, जिसगी तुसें वरका-वरका (सफा-सफा) करी 
टकाया ऐ। (ओहदे चा) किश गी जाहर करदे ओ ते मता किश छपैली जंदे 
ओ। ते तुसें गी ओह्‌-ओह गल्ला सखालियां, जिनेंगी नां ते तुस जानदे हे ते 
नां गै तुंदे पुरखे (बड़के) । आखो के अल्लाह ने गै उतारी। फ्ही उनेंगी छोड़ी 
देओ, लग्गे रौहून अपने उलटे-सिद्धे बचारें दी खेढै च। एह इक कताब ऐ. 
जिसगी असें अवतरत कोता ऐ, कल्याण-कारी ऐ, पुश्टि (समर्थन) करने 
आहली ऐ अपने कोला पैहलें (अवतरत होने) आह्ली कताबें दी। तां जे तुस 
मक्का वासियें ते ओहदे आले-दुआले आहलें गी डराओ (समझाओ) | ते इस 
पर ईमान (भरोसा) उय्यै रखङन जेहड़े आखरत पर जकीन रखदे न। ते ओह्‌ 
अपनी नमाज दी हफाजत (पबंदी) करने आहूले न। (92-93) 

ते ओहदे 'शा बड्डा जालम कु'न होग जेहूड़ा अल्लाह दे बारै झूठ 
बोल्लै ते आखै के मेरे पर 'बही' (खुदाई आदेश) आई ऐ जदूं के ओहूदे 
पर कोई “बही' अवतरत नेई होई दी होऐ। ते आखै के जनेहा कलाम (बचन) 
अल्लाह नै अवतरत कीता ऐ में बी करुंग। काश! तुस उनेंगी उसलै दिक्खी 
सको, जिसलै ओह्‌ जालम मौती दी सख्तियें (औक्खें) च घिरे दे होडन ते 
फरिश्ते हत्थ बधाइयै आखा करदे होङन, के चलो, अपनियां जानना कड्ढो। 
अज्ज तुसेंगी जिल्लत दी (अपमानजनक) घोर सज़ा दित्ती जाहग इसकरी जे 
तुस अल्लाह पर झूठी तोहमत लांदे हे ते तुस अल्लाह दियें नशानियें थमां इंकार 
करदे हे। ते हुन तुस इककले-इक्कले करियै (मेरे कश) परतोई आए, जिंयां 

के असें तुसेंगी पैहली बारी पैदा कौता हा। ते जेकिश माल-असबाब असें 
तुसेंगी दित्ते दा हा, ओह्‌ सारा किश पिच्छें छोड़ी आए। ते अस हुन तुंदे कन्तै 
उनें सफारशियें (जिनेंगी अल्लाह कन्नै भ्याल समझदे हे) गी बी नेई दिक्खै 
करदे, जिंदे बारै च तुस गुमान करदे हे जे तुंदा कम्म बनाने च उंदा बी जोगदान 
ऐ। तुंदा (उंदे कन्नै) नाता हुन त्रुट्टी गेआ ते ओह्‌ दावे झूठे साबत होए, जेहड़े 
तुस करदे हे। (94-95) 

निसंदेह अल्लाह दाने (बीऽ) ते गुली गी फाड्ने आहूला ऐ। ओह्‌ 
जानदार गी बे-जान चा पैदा करने आहला ते बे-जान (निरजीव) चा जानदार 
गी। उय्यै तुंदा अल्लाह ऐ, फ्ही तुस कुद्धरे गी फिरकी जा करदे हो। उय्यै 
सबेरै (बडलै) गी चाढ्ने (उदत करने) आहला ऐ ते उसने रातीं गी अराम 
(सकून) दा समां निश्चत कोता ते सूरजै ते चन्नै गी स्हाबै सिर ठरहाए दा 
ऐ। एह सब निरधारत कीता गेदा ऐ सत्ताधारी ते सर्वज्ञानी पासेआ। ते उय्यै 
जिसने तुंदे आस्तै सतारे बनाए तां जे तुस उंदे स्हांरै (जरीये) धरती (खुश्की) 
ते दरेआ बगैरा (तरी) दे न्हेरें चा अपना रस्ता तलाश करी सको। बेशक्क 
असें तर्के गी (दलीलें गी) खो'लियै प्रगट करी दित्ता ऐ, उनें लोकें आस्तै 
जेहड़े समझना चाहून। (96-98) 

ते उय्यै ऐ जिसने तुसेंगी इक जान थमां पैदा कीता, फ्ही हर-इक आस्तै 
इक ठकाना ऐ ते हर-इक आस्तै उसदे सपुर्द होने दा थाहर (अर्थात्‌ बाद मौत 
कबर च सपुर्द होने दा थाहर) ऐ। असें प्रमाण (दलीलां) स्पश्ट करियै बर्णत 
करी दित्ते न, उनें लोकें आस्तै जेहड़े समझनां चाहन। ते उय्यै ऐ जिसने 
असमान थमां बरखा बर्‌हाई, फ्ही असें उस कन्नै हर उग्गने आहूली चीज 
उगाई। फ्ही असें उस थमां हरी-भरी शाख उगाई जिंदे सिट्टें च अस तैह- 
दर-तैह्‌ दानें पैदा करी दिन्ने आं। ते खजुरै दे गाभें (नमें गुत्थें) चा लमके 
दे खजूरें दे गुच्छे, ते बाग आंगूरें (डूरें) ते जैतून दे, ते आनारें दे, दिकखने च 
इक-दूए कन्नै रलदे-मिलदे बी ते बक्खो-बक्ख बी। हर इक (रुक्खै) दे फलै 
गी दिको, जिसलै ओह फलदा ऐ। ते उसदे पक्कने गी दिक्खो जिसलै ओह्‌ 
पकदा ऐ। बेशक्क एहदे च स्पश्ट नशानियां न, उनें लोकें आस्तै जेहड़े ईमान 
दी चाह रखदे न। (99-00) 


ते उनें, जिनें गी अल्लाह दा शरीक (भ्याल) ठर्‌हाया। जदूं के उससे ने 


I23 


उनेंगी पैदा कीते दा ऐ। ते ओह जानी-बुज्झिये ओहदे (अल्लाह दे) मत्थै धीयें 
ते पृत्तरें दी होंद मढ़दे न। ओह्‌ (अल्लाह) इनें गल्लें थमां पाक ऐ जेहड़ियां 
एह ओहदे जिम्मै लांदे न। ओह्‌ असमानें ते जमीना दा निरमाता ऐ। उसदा 
कोई पृत्तर किंयां करी होई सकदा ऐ जदूं के ओहूदी कोई घरैआली गै नेई। 
ते उसने हर चीजे (शैऽ) गी पैदा कोते दा ऐ ते ओह हर चीजे दा जानकार 
ऐ। उय्यै ऐ अल्लाह तुंदा रब्ब (मालक) । ओहदे बिजन कोई पूजने जोग 
(अराध्य) नेई। उय्यै हर चीजै दा निरमाता ऐ, बस्स तुस मात्तर उस्सै दी इबादत 
करो। ते ओह्‌ हर बिगड़ी चीजे गी सुआरने आहला ऐ। उसगी (साढ़ी) नजर 
(द्रिश्टी) दिक्खी नेई सकदी पर ओह्‌ सारें पर नजर रक्खने आहूला ऐ। ओह्‌ 
बड़ा सूक्ष्मदर्शी ते जानकार ऐ। हुन तुसेंगी तुंदे परवरदिगार पासेआ बवेक बुद्धि 
(चंगा-मंदा समझने दी अकल) मिली चुकी दी ऐ। बस्स, जेहका उस रोशनी 
थमां कम्म लैग, एह ओहदे अपने फायदे दी गल्ल होग, ते जेहका अ*न्ना 
बनेदा रौहग ओह्‌ अपना नकसान आपूं करग। ते में तुंदे पर कोई निगरान 
नियुक्त नेई कोता गेदा। (70-705) 


ते इस चालली अस अपनियां दलीलां बक्ख-बक्ख तरीकें कन्‍ने बयान 
करने आं, तां जे ओह्‌ आखन के तुसें (हकक दे बारै) पढ़िये दस्सी दित्ता ते 
अस चंगी-चाल्ली (स्पश्ट तौरे पर) खोल्ली-खोल्लियै इने लोकें आस्तै बयान 
करने आं जेहड़े समझना चाहून। तुस ते बस्स उस्सै चीजै दा अनुकरण करो, 
जेहड़ा तुंदे रब्ब पासेआ तुंदे पर 'बही' कोती जंदी ऐ। ओहदे अलावा कोई 
बी आराध्य नेई ते अनेकेश्वरवादियों कोला कनारा-कशी करो। जेकर अल्लाह 
चांहदा तां एह लोक शिरक नेई करदे। ते असें तुसेंगी उंदा संरक्षक नेई बनाए 
दा ते नां गै तुसेंगी उंदे पर कोई अधिकार ऐ। ते अल्लाह गी छोड्यि एह लोक 
जिनेंगी पूजदे (पुकारदे) न, उनेंगी गालियां (अपशब्द) नेई कड्ढो, नेई ते एह 
लोक रोहै च आइयै बेवकूफी (अज्ञानता) कारण अल्लाह दी शान च अपशब्द 
(गालियां) बकङन। इस्सै चालली असें हर समुदाय दी नजरै च उंदे कर्मे 
(करनियें) गी खुशनमांऽ बनाई ओड़े दा ऐ। फ्ही उनें सब्भनें गी अपने रब्ब 
पासै परतोना ऐ। उस 'लै अल्लाह उनेंगी दस्सी देह्ग जेकिश ओह्‌ करदे रेह्‌ 
हे। (706-709) 

ते एह लोक बड़े जोरै-शोरै कन्नै अल्लाह दी संघद चुक्वियै आखदे न। 
जेकर उंदे कश कोई नशानी आई जंदी तां ओह्‌ जरूर ओहदे (अल्लाह) 

पर ईमान कायम करी लैंदे। आखी देओ जे नशानियां ते बस अल्लाह दे कोल 
गे हैन। ते तुसेंगी केह पता के जेकर नशानियां बी जाहर करी दित्तियां जाहन, 
तां बी एह लोक ईमान कायम नेई करङन। ते अस उंदे दिलें ते उंदियें नजरें 
गी (सच्च पनछानने थमां) फेरी ओड़गे, कीजे इने लोकें पैहली बारी ईमान 
आहनने थमां इंकार कोता हा। ते अस उनेंगी उंदी मूंहजोरी च फसे दे छोड़ी 
देहगे। ते जेकर अस उंदे समक्ष फरिश्ते उतारदे, ते मुडदे उंदे कन्नै गल्लां 
करदे, ते एह सारियां-चीजां उंदे सामने किट्टियां करी दिंदे, तां बी एह लोक 
ईमान आहूनने (भरोसा करने) आहले नेई हे, बिजन अल्लाह दी मरजी दे, 
पर उंदे चा मते लोक मूर्खता दियां गल्लां करदे न। (0-772) 


ते इस्सै चालली असें दुश्ट (फसादी) आदमियें ते जिनमें (जिन्नातें) गी 
हर नबी दा दुश्मन (बरोधी) बनाई दित्ता। ओह्‌ इक -दूए गी धोखा देने आस्तै 
धोखाधड़ी दियां गल्लां (चालबाजियां) सखांदे न। ते जेकर तुंदा परवरदिगार 
नेई चांहदा, तां ओह्‌ इंयां नेई करी सकदे हे। बस तुस उनेंगी छोड़ी देओ तां 
जे ओह्‌ झूठ-फरेब दे फेर च फसे दे रौहन। ते ऐसा इसकरी ऐ जे उंदी भेठा 
(चाल-बाजें दी) उनें लोकें दा झकाऽ बनेदा र'वै जेहड़े परलोक (कियामत) 
बारै जकीन नेई रखदे। तां जे ओह उसगी (धोखाधड़ी गी) पसंद करन, ते 
जेहड़ी कमाई उनें करनी ऐ, करी लैन (अर्थात्‌ अल्लाह दी सत्ता गी नकारियै 
जेकिश गुनाह करने न करी लैन) । (3-4) 


क्या में अल्लाह दे बगैर कुसै होर गी न्यांऽकर्ता (इंसाफ करने आहूला) 
समझां ? जदूं के उसने तुंदी भेठा सच्ची कताब उतारी दी ऐ। ते जिनें लोकें 
गी असें (इस थमां) पैहूलें कताब दित्ती ही, ओह्‌ जानदे न के एह्‌ तेरे रब्ब 
पासेआ हकक कन्नै उतारी गेदी ऐ। बस्स, तुस शकक (अंदेशा) करने आहलें 
चा नेई होवो। ते तुंदे परवरदिगार दी गल्ल भलेआं सच्ची ते न्यांऽकारी ऐ, 
उसदी गल्लै गी कोई बदलने आहूला नेई ते ओह्‌ सुनने ते जानने आहूला 
ऐ। ते जेकर तुस उनें लोकें दे आक्खे पर चलगेओ जेहड़े दुनियां च हैन 
ता ओह तुसेंगी अल्लाह दे रस्ते (सन्मार्ग) थमां भटकाई देङन। ओह्‌ खाली 
भरम दी पैरवी करदे न, ते ख्याली गल्लां करदे न। निसंदेह्‌ तुंदा रब्ब उनेंगी 
चंगी चालली जानदा ऐ जेहड़े ओहदे रस्ते (सन्मार्ग) थमां भटके दे न, ते 
उनेंगी बी जेह्ड़े सिद्धे रस्ते पर कायम न। (5-8) 

उस जानवर थमां खाओ (अर्थात्‌ उस जानवर दा गोश्त खाओ) जेहदे 
पर अल्लाह दा नांऽ लैता गेदा होऐ, जेकर तुस उस (अल्लाह) दियें आयतें 
पर जकोन रखदे ओ। ते उसदा केह कारण ऐ जे तुस उस जानवर थमां नेई 
खाओ, जेहदे पर अल्लाह दा नां5 पढ़ेआ गेदा होऐ। हालांके अल्लाह नै 
खु'ल्लियै उनें चीजें दा वर्णन करी दित्ते दा ऐ, जिनेंगी उसने तुंदे आस्तै हराम 
निरधारत करी दित्ते दा ऐ। सिवाए इसदे के उसी खाने आस्तै तुस मजबूर होई 
जाओ। ते जकीनन मते हारे लोक बिजन पुख्ता जानकारी दे अपनी इच्छानुसार 
दूयें गी गुमराह करदे न। निसंदेह्‌ तुंदा परवरदिगार हदूदें दा उल्लघंन करने 
आहलें गी चंगी-चाल्ली जानदा ऐ। तुस जाहूरी जां खुफिया (अर्थात्‌ परतक्ख 
जां अपरतक्ख) कोते जाने आहले गुनाहें दी गल्ल गै छोड़ी देओ। जेहड़े लोग 
गुनाहें च रुज्झे दे न उनेंगी उसदा तौले गै प्रतिफल मिली जाहग, जिसगी ओह्‌ 
करदे रेह हे। ते तुस उस जानवर थमां मत खाओ, जेहदे पर अल्लाह दा नांऽ 
नेई लैता गेदा होऐ, निसंदेह एह ना-फरमानी ऐ ते शतान अपने साथियें 
(पैरोकारें) दे मनै च खतोले पैदा करदा ऐ तां जे ओह्‌ तुंदे कन्नै झगड़न। 
ते जेकर तुस उंदा आखा मनगेओ तां तुस बी अनेकेशवरवादियें चा होई 
जाहगेओ। (9-22) 

कया ओह माहनू जेहड़ा मुड़दा हा, फ्ही असें उसी जिंदगी दित्ती ते असें 
उसगी इक (नसीहत दी) रोशनी दित्ती, जेहदे सहारे ओह्‌ लोकें च रौंहदा ऐ, क्या 
ओह्‌ उस माहनू आहला लेखा होई सकदा ऐ जेहड़ा (आज्ञानता दे) न्हेरें च फसेदा 
होऐ, ते ओहदे चा निकलने आहला बी नेई होऐ। इंयां इंकारियें दी नजरी च उंदे 
कर्म श्रेश्ठ बनाई दित्ते गेदे न। ते इस चालली हर बस्ती च असें गुनाहगारें दे सरदार 
(मुखिया) बनाई दित्ते दे न, तां जे ओह्‌ चालां चलन। जदूं के ओह्‌ जेहड़ी चाल 
बी चलदे न, अपने बरुद्ध गै चलदे न, मगर इसदी समझ उनेंगी नेई। ते जदूं उंदे 
कश कोई खुदाई नशानी पुजदी ऐ तां ओह्‌ आखदे न जे अस उसी मन्नने गी 
हरगिजञ त्यार नेई होगे जदूं तगर असेंगी बी उय्यै नेई दित्ता जा जेहड़ा खुदा दे 
पैगंबरें गी दित्ता गेआ। अल्लाह गै जानदा ऐ जे ओह्‌ अपनी पैगंबरी दी इज्जत 
कन्नै कुसगी सनमानै। जेहके लोक मुजरम (अवज्ञाकारी) न, उनेंगी अवश्श गै 
अल्लाह दे कोल अनादरी (तिरस्कार) हिस्से औग कन्नै गै सख्त सजा बी, 
इसकरियै जे ओह्‌ चालबाजियां करदे हे। (23-25) 


अल्लाह जिसगी हिदायत दे रस्ते पर चलाना चांहदा ऐ, ओहदा सीना 

इस्लाम आस्तै खो'ल्ली दिंदा ऐ। ते जिसगी गुमराह करना चांहदा ऐ, उसदे 
सीने गी इस्लाम आस्तै तंग करी दिंदा ऐ जिंयां उसगी असमानै पर चढ़ना प'वै 
करदा होऐ। इस चालली अल्लाह उंदे पर मलिनता (गंदगी) चाढ़ी दिंदा ऐ 
जेहड़े ओहदे पर ईमान नेई रखदे। ते इय्यै तुंदे रब्ब दा सिद्धा रस्ता (सन्मार्ग) 
ऐ। असें गौर करने आहलें आस्तै नशानियां स्पश्ट करी दित्ती दियां न। उंदे 
आस्तै गै सलामती (अमन-शांती) दा घर ऐ उंदे रब्ब दे कोल। ते ओह्‌ उंदा 
सहायक ऐ उस कर्म दी बदौलत जेहड़ा ओह्‌ करदे रेह्‌। (26-28) 

ते जिस रोज अल्लाह उनें सब्भनें गी किट्ठा करग, ओह्‌ आखग, एऐ. 
जिन्नो! तुसें मते सारे इंसानें गी अपनी भेठा करी लैता अर्थात्‌ अपना पैरोकार 
बनाई लैता। ते इंसानें चा उंदे (जिनमें दे) साथी आखङन, ऐ साढ़े रब्ब! असें 
इक-दूए गी इस्तेमाल कीता ते आई पुज्जे उस हालती पर जेहड़ी तूं साढ़े आस्तै 
निरधारत कीती ही। अल्लाह आखग! हुन तुंदा ठकाना अग्ग (जहन्नम)एऐ ते 
तुस म्हेशां ओहदे च रौहगेओ, लेकिन जिंयां अल्लाह दी मरजी होग। बेशक्क 
तुंदा रब्ब तत्तदर्शी (सच्च गी जानने आहला) ते ज्ञानवान ऐ। ते इस चालली 
अस गुनाहगारें गी इक-दूए कन्नै मलाई देहगे उनें कर्में दी बदौलत जेहड़े ओह्‌ 
करदे रेह हे। ऐ जिन्नों ते इंसानों, क्या तुंदे कश तुंदे चा गै पैगंबर नेई आए 
हे जेहड़े तुसेंगी मेरियां आयतां (पढ़ियै) सनांदे ते इस दिनै दा सामना होने 
थमां डरांदे हे। ओह्‌ परता देङन जे अस आपूं अपने खलाफ गुआह्‌ आं। ते 
उनेंगी संसारक जिंदगी नै भलकेरी (धोखे च पाई) रक्खे दा हा। ते ओह अपने 
बरुद्ध आपूं गुआही देङन जे अस बेशकक (सच्च थमां) इंकारी हे। एहू सब 
इस करियै ऐ जे तुंदा रब्ब उनें बस्तियों गी उंदी ज्यादती दे सबब्ब इस हालती 
च नश्ट-बरबाद करने आहला नेई जे उत्थूं दे लोक सचाई थमां अनजान 
होन।(।29-32) 


ते हर इंसान दा दरजा ओहदे कमें दे स्हाबें ऐ ते तुंदा रब्ब लोकें दे कमें 
थमां अनजान नेई। तुंदा परवरदिगार बे-परवाह्‌ (निस्पृह), किरपालू ऐ। जेकर 
ओह्‌ चाह ते तुसें सब्भनें गी चुक्की (उठाई) लै ते तुंदे परैंत्त अपनी मरजी 
मताबक जिसगी चाह तुंदी जगह लेई आवै, जिंयां उसने तुसें गी पैदा कीता 
दूयें दी नसलें चा। जिस दे घटत होने बारै तुंदे कन्नै बोल (करार) कोता जा 
करदा ऐ ओह्‌ अवश्श घटत होइयै रौहग ते तुस खुदा गी बेबस नेई करी सकदे। 
आखो, ऐ लोको! तुस अपनी जगह कर्म करदे र'वो, में बी करा करनां। तुसें 

गी तौले गै पता चली जाहग जे नतीजा कुसदे हक्कै च बेहतर होग। निसंदेह्‌ 
जालमें दा कदें भला नेई होई सकदा। (33-736) 


ते खुदा नै जेहड़ी फसल ते चपाए पैदा कोते, ओहदे चा उनें खुदा दा 
हिस्सा तै5 कीते दा ऐ। बस उंदा गलाना ऐ जे एह हिस्सा अल्लाह दा ऐ ते 
उंदी सोचै मूजब एह हिस्सा उंदे शरीकें (यानि देवी देवतायें बगैरा) दा ऐ। 
फ्ही जेहका हिस्सा उंदे शरीकें दा ऐ, ओह्‌ ते अल्लाह तगर नेई पुजदा ते 
जेहका हिस्सा अल्लाह आस्तै ऐ ओह्‌ उंदे शरीकें तगर पुज्जी जंदा ऐ। कनेहा 
बुरा फैसला ऐ इनें लोकें दा जेहड़ा ओह्‌ करदे न। ते इस चालली मते सारे 
अनेकेश्वरवादियें दी नजरी च उंदे द्वारा मिथे गेदे देवतें अपनी संतानें दे कतल 
गी म्हत्तवपूर्ण बनाई दस्से दा ऐ, तां जे ओह्‌ उनेंगी बरबाद करी देन ते उंदे 
दीनै गी संदिग्ध बनाई देन। ते जेकर अल्लाह चांहदा तां ओह्‌ ऐसा नेई हे करी 
सकदे। बस उनेंगी अपने हाल पर छोड़ी देओ तां जे ओह्‌ झूठ घड़ने च लग्गे 
दे रौहून। (37-38) 

ओह आखदे न के एह जानवर ते एहू फसल मना ऐ (अर्थात्‌ इनेंगी खाने 
दी मनाही ऐ), इनेंगी कोई नेई खाई सकदा सिवाए उसदे जिसगी अस आखचै। 
ते किश चपाए न, जिंदी पिट्ठी पर चढ़ना (अर्थात्‌ सुआरी करना) हराम करी 
रक्खे दा ऐ ते किश चपाए नेह न, जिंदे पर ओह्‌ अल्लाह दा नांऽ नेई लैंदे। 
एह सब्भै किश उनें अल्लाह बांरै झूठ घड़े दा ऐ। अल्लाह तौलै उनेंगी इस 
झूठ घड्ने दा बदला देहग। ते आखदे न जे फलानी किसमै दे जानवरै दे ढिड्डै 
च जे किश मजूद ऐ, ओह्‌ खास करी साढ़े मड्दें आस्तै ऐ ते ओह्‌ साढ़ी जनानियें 
आस्तै रहाम ऐ, ते जेकर ओह्‌ मुडदा होऐ तां ओहदे च सारे (जनानियां-मड्द 
दौनी) हिस्सेदार भ्याल न। अल्लाह बड़ी जल्दी उनेंगी ऐसा आखने करी सजा 
देहग। निसंदेह अल्लाह सच्च पनछानने आहला ज्ञानवान ऐ। ओह्‌ लोक कसारे 
च रेही गे जिनें बिना सोचे-समझे मूरखता कारण अपनी उलाद दा कतल करी 
दित्ता ते उनें उस रिजक गी हराम करी लैता जेहड़ा अल्लाह नै उनेंगी दित्ता हा, 
अल्लाह पर तोहमत (झूठ) मढ़दे होई। ओह्‌ सन्मार्ग थमां भटको गे ते हिदायत 
(नसीहत) पर चलने आहले नेई बने। (39-747) 


ओह्‌ सिर्फ अल्लाह गे ऐ, जिसने बाग पैदा कीते, जिंदे चा किश गी 
टेटियें (खास तरीके कन्नै बनाया गेदा ढांचा-जन) पर चाढ़ेआ जंदा ऐ ते किश 

गी नेई चाढ़ेआ जंदा। ते खजूरें दे रुक्ख ते फसलां जिंदें सारें दे सुआद बक्ख- 
बक्ख हुंदे न, ते जैतून ते अनार, इक-दूए कनन्‍ने मिलदे-जुलदे बी हैन ते 
बक्खो-बक्ख बी हैन। उंदी पैदावार गी खाओ जंदू ओह्‌ फलन ते अल्लाह 
दा हक्क अदाऽ करो उसदी कटाई दे दिन (अर्थात्‌ जदूं पैदावार हासल करो 
उसलै ओहदे चा गरीब-गुरबे दा हिस्सा बी कड्ढो, जेहड़ा अल्लाह दा हकक 
अदाऽ करना ऐ।) ते सीमा दा उल्लंघन नेई करो, जकीनन अल्लाह हद्दै थमां 
बाहर जाने आहलें गी पसंद नेई करदा। ते किश उसने भार-बरदार (बोझ ढोने 
आहले) जानवर पैदा कोते ते किश गिजा (खुराक) दे तौरै पर खादूदे जाने 
आहले बी। उनें चीजें चा खाओ जिनेंगी अल्लाह नै तुदें आस्तै बनाया ऐ। 
शतान दे पैरोकार नेई बनो, ओह्‌ तुंदा जाहरा-बाहरा दुश्मन ऐ। (।42-743) 

अल्लाह नै अट्ठ जोड़े पैदा कीते। दो भिड्डें दी किसमां दे ते दो 
बक्करी दी किसमां दे। पुच्छो, जे अल्लाह नै दौंनी नर हराम कीते न जां दौंनी 
मादा। जां ओह बच्चे जेहड़े भिड्डें जां बक्करियें दे ढिङ्डें च न। मिगी तर्क 
देइयै समझाओ जेकर तुस सच्चे ओ। ते इस्सै चालली दो ऊट दी किसमां दे 
न ते दो गवै दी किसमां दे। पुच्छो, दौंनी नर अल्लाह नै हराम करार दित्ते 
न जां दौँनी मादा। जां ओह्‌ बच्चे जेहड़े ऊटनी ते गौ दे ढिड्डे च न। क्या 
तुस उसलै मजूद (हाजर) हे जिसलै अल्लाह नै तुसेंगी एह्दी आज्ञा दित्ती ही। 
फ्ही उस थमां ज्यादा जालम होर कु'न ऐ  जेहूड़ा अल्लाह पर झूठी तोहमत 
लगाऽ ते बगैर जानकारी दे लोकें गी बक्हा5। निसंदेह्‌ अल्लाह दुश्टें गी 
सन्मार्ग पर नेई पांदा। आक्खो, मेरे पर जेहूड़ी 'बही' (खुदाई अदेश) उतरी 
ऐ ओहदे मूजब ते ऐसी कोई चीज नेई जेहड़ी खाने आहलें आस्तै हराम होऐ, 
सिवाए इसदे के ओह्‌ मुड्दार होऐ जां बगदा खून होऐ जां खंजीरै दा गोश्त 
होऐ जेहड़े (खाने आस्तै) अपवित्तर (नापाक) न। जां कुरबानी दित्ता गेदा 
ओह जानवर जेहदे पर अल्लाह दे थाहरै पर कुसै होर दा नांऽ पढ़ेआ गेदा 
होऐ। लेकन फ्ही बी जेहका माहनू भुक्खै करी बेहाल होऐ, नां अवज्ञा करै 
ते नां गै ज्यादती, उस स्थिति च तेरा रब्ब माफ करने आहला किरपालू 
(मेहरबान) ऐ। (१44-746) 

ते यहूदियें आस्तै असें सारे नैंहें आहले जानवर हराम करी दित्ते दे हे 
ते गौ ते बक्करी दी चरबी बी, सिवाए उसदे जेहड़ी उंदी पिट्ठै जां ऐर्ताड्यें 


29 


कन्नै जां कुसै हड्डी कन्नै जुड़ी दी होऐ। एह सजा दे तौरै पर ही जेहड़ी 
असें उंदी सरकशी (मूंहजोरी) मूजब दित्ती ही, निसंदेह अस सच्चे आं। बस, 
जेकर ओह तुसेंगी झठेरन, तां आखी देओ, जे तुंदे अल्लाह दी मेहर बड़ी 
ब्यापक ऐ। ते उसदा अज्ञाब जालम लोकें परा टली नेई सकदा। (47-748) 

जिनें अल्लाह दे भ्याल बनाने (शिरक करने) दा अपराध कोता, ओह्‌ 
आखङन के जेकर अल्लाह चांहदा तां अस शिरक नेई करदे ते नां गै साढ़े 
प्योऽ-दादे (बड़के) करदे ते नां गै अस कुसै चीजे गी हराम करार दिंदे। ठीक 
इस्सै चालली उंदे 'शा पैहलें लोकें बी इसगी झठलाया। इत्थूं तगर जे उनें साढ़ा 
अजाब चक्खी लैता। आखो क्या तुंदे कश कोई ऐसी जानकारी ऐ, जेकर है 
तां साढ़े सामनै पेश करो। तुस ते बस इक बुरी धारणा (बदगुमानी) दी बकालत 
करा करदे ओ ते मात्तर अटकलें थमां कम्म लै करदे ओ। आखो के पूरे प्रमाण 
(सबूत) बस अल्लाह दे गै न। ते जेकर अल्लाह चांहदा तां तुसें सारें गी 
हिदायत पर लेई आंदा। आखो जे अपने गुआहें (साखियें) गी लेई आहनो 
जेहड़े इस तत्थै बारै गुआही देन जे अल्लाह नै इनें चीजें गी हराम निरधारत 
कोते दा ऐ। जेकर ओह्‌ झूठी गुआही देई बी देन, तुस तां बी उंदे कन्नै गुआह्‌ 
नेई बनेओ, ते तुस उंदियें खुआहिशें दा समर्थन नेई करेओ, जिनें साढ़ियें 
नशानियें गी नकारेआ ते जेहड़े परलोक (आखरत) पर जकीन नेई रखदे ते 
दूयें (देवी-देवतें) गी अपने रब्ब सतुल्ल मिथदे न। (।49-75]) 

आखो, आओ में तुसें गी दस्सां उनें चीजें बारै, जिनेंगी तुंदे परवरदिगार 
नै तुंदे आस्तै रहाम ठरहाए दा ऐ। ओह एह जे तुस उसदी सत्ता च कुसै 
होर गी भ्याल नेई बनाओ ते मां-बब्ब कन्नै सद्ब्यहार (नेक-सलूक) करो 
ते अपनी संतान दा गरीबी थमां डरियै कतल नेई करो। अस तुसेंगी बी ते 
उनेंगी (तुंदी संतान गी) बी रिजक देने आहलें आं। ते निरलज्जता (बे- 
शरमी) आहले कम्में दे नैड़े नेई फड़को चाहे (भाएं) ओह जाहरे-बाहरे 
होन जां छप्पे-गुज्झे। ते जिसदी जान लैने गी अल्लाह नै नजैज (हराम) 
करार दित्ते दा ऐ उस गी मत मारो मगर हक्कै पर (अर्थात्‌ जदूं तगर अल्लाह 
दे निरधारत कनूनें दे बरुद्ध कोई जुरम नेई करै) । एह ओह निरदेश न, जिंदे 
बारै अल्लाह नै तुसेंगी नसीहत फरमाई दी ऐ, तां जे तुस अकल थमां कम्म 
लैओ। (१52) 

ते जतीम दे माल (संपत्ती) दे कोल नेई फड़को (अर्थात्‌ जतीम दा माल 
हड़पने दी कोशश मत करो) मगर ऐसे तरीके कन्नै जेहड़ा उचत होए, इत्थूं 
तगर जे ओह्‌ जुआनी दी उमरी च पुज्जी जा। ते नाप-तोल करदे मौके पूरा- 
पूरा इंसाफ करो। अस कुसै दे जम्मै उय्यै चीज जरूरी करने आं, जिन्नी उसदी 
सकत होऐ (अर्थात्‌ अस कुसै पर उन्ना गै भार पाने आं, जिन्ना ओह्‌ स्हारी 
सकदा होऐ)। ते जदूं बोललो ते इंसाफ आहूली गल्ल करो, बेशकक मसला 
अपने रिश्तेदार दा गै होऐ। ते अल्लाह कन्नै कीते गेदे करार (बचन) गी पूरा 
करो। एह ओह्‌ आदेश न जिनें गी पूरा करने दी आज्ञा अल्लाह नै तुसेंगी दित्ती 
दी ऐ तां जे तुस हिदायत पर र'वो। ते अल्लाह ने फरमाया के इय्यै मेरी सिद्धी 
बत्त (सन्मार्ग) ऐ। बस्स इस्सै पर चलो, ते दूयें दे रस्ते नेई अपनाओ तां जे 
ओह्‌ कुद्धरै तुसेंगी अल्लाह दे रस्ते थमां दराडे (दूर) नेई लेई जाहन एह 
अल्लाह दा तुंदे आस्तै हुकम ऐ तां जे तुस सुरक्खत र'वो। (53-54) 

फ्ही असें मूसा गी (असमानी) कताब दित्ती नेक कम्म करने आहलें पर 
अपनियां नेमतां उपलब्ध कराने आस्तै ते हर गल्ल बारै वर्णन, ते नसीहत ते 
मेहर (किरपा) आस्तै तां जे ओह्‌ अपने रब्ब कन्नै मिलने बारै जकीन करन। 
ते इससे चालली असें एह कताब अवतरत कीती ऐ, इक कल्याणकारी कताब। 
बस्स, एह्दे अनुसार चलो ते अल्लाह 'शा डरो तां जे तुंदे पर किरपा कीती जा। 
इस आस्तै जे तुस इंयां नेई आखन लग्गी प'वो, के कताब ते साढ़े 'शा पैहलें 
द'ऊं गरोहें (जमाते) गी बी दित्ती गेई ही ते अस उनेंगी पढ़ने-पढ़ाने थमां 
अनजान हे। जां आखन लग्गी प'वो के जेकर साढ़े पर कताब अवतरत हुंदी 
तां अस उंदे कोला मती चंगी चालली सन्मार्ग पर चलने आहले होंदे। बस्स 
आई पुज्जी तुंदे रब्ब पासेआ इक रोशन दलील ते हिदायत ते मेहर ते ओहदे 
कोला मता गुनाहगार कु'न होग जेहड़ा अल्लाह दे प्रमाणें (नशानियें) गी झठेरे 
ते उंदे'शा मुंह फेरै। जेहके लोक मेरी नशानियें दी अवहेलना (उपेक्षा) करदे 
न, अस उनेंगी उंदी इस उपेक्षा दे बदले च बड़ा बुरा अजाब देहगे। एहू लोक 
क्या इस इंतजारै च न के उंदे कश फरिश्ते औन जां तुंदा रब्ब आए जां तुंदे 
रब्ब दियें नशानियें चा कोई नशानी प्रगट होऐ। जिस रोज तुंदे रब्ब दियें 
नशानियें चा कोई नशानी आई पुज्जग, उसलै कुसै माहनू गी उसदा ईमान 
फायदा नेई देहग, जिसने पैहलें ईमान कायम नेई कीते दा होग जां अपने ईमान 


I34 


आहनने परैंत्त कोई नेक कर्म नेई कोते होडन। आखो, तुस राहू दिक्खो, अस 
बी दिक्खै करने आं। (।55-759) 


जिनें अपने दीनै गी अपनी-अपनी सोचें राहें बक्‍्ख-बक्ख सम्प्रदाये च 
बंडी लैता, तुसेंगी उंदे कन्नै कोई बास्ता (सरोकार) नेई । उंदा मसला अल्लाह 
दे जिम्मे ऐ। फ्ही उय्यै उनेंगी दस्सी देहग, जेकिश ओह्‌ करदे हे। जेहका माहनू 
नेको (भलाई) लेइयै औग, ओहदे आस्तै उसदा प्रतिफल दस गुना ऐ। ते 
जेहका माहनू बदी (बुराई) लेइयै औग तां उसगी बस उसदे बराबर बदला 
थ्होग ते उंदे पर ज्यादती नेई कीती जाहग। (60-67) 

आखो मेरे रब्ब नै मिगी सिद्धा रस्ता दस्सी दित्ते दा ऐ। इब्राहीम दे स्हेई 
दीनै दा रस्ता, जेहड़ा अनेकेश्वरवादियें चा नेई हे। आखो मेरी नमाज़, मेरी 
कुरबानी, मेरा जीन ते मेरा मरन सिर्फ अल्लाह आस्तै ऐ, जेहड़ा सारे संसारै 
दा मालक (परवरदिगार) ऐ। कोई बी उसदा भ्याल नेई। ते मिगी इय्यै आज्ञा 
मिली दी ऐ जे में सारें'शा पैहलें आज्ञाकारी बनां। आखो, क्या में अल्लाह 
दे अलावा कोई होर रब्ब तलाश करां ? जंदू के उय्यै हर चीजै दा मालक 
ऐ। ते हर इंसान जेहकी कमाई (कमे दी) करदा ऐ, उसदा बोझ (उत्तर- 
दायित्व) ओहदे अपने पर ऐ। ते कोई बी कुसै दूए दा बोझ (भार) नेई 
चुक्कग। फ्ही तुसेंगी अपने परवरदिगार दी भेठा गै परतोना ऐ। उसलै ओह्‌ 
तुसेंगी ओहकी चीज दस्सी देहग जेहदे बारै तुस मतभेद रखदे हे। ते उय्यै ऐ 
जिसने तुसेंगी धरतै पर इक-दूए दा बारस (उत्तराधिकारी) बनाया ते तुंदे चा 
इक दा रुतबा (दरजा) दूए कोला बलंद (उच्चा) कोता। तां जे ओह्‌ तुसेंगी 
अपनी दित्ती गेदी नेमतें राहे अजमाए। तुंदा रब्ब तौले गै सजा देने आहला ऐ. 
ते निसंदेह ओह्‌ खिमा करने आहूला किरपालू ऐ। (62-766) 
आयतां-206 -सूरह-7. अल-आराफ रुकूअ-24 

(मक्का च अवतरत होई ) 

शुरू अल्लाह दे नांऽ कन्नै जेहड़ा बड़ा मेहरबान, निहायत रैहम आहला ऐ। 

अलिफ़० लाम० मीम० साद०। एहू कताब ऐ जेहड़ी तुंदे पर अवतरत 
कीती गेई ऐ। बस तुंदा दिल एह्दे कारण दना तंगी नेई बुज्झै, तां जे तुस एहदे 
राहें लोकें गी डराओ (सचेत करो), ते एह ईमान रक्खने (जकीन करने) 

आहलें आस्तै याद-दूहानी (चेता कराने दी चीज) ऐ। जेहड़ा तुंदे पर तुंदे रब्ब 
पासेआ उतरेआ ऐ उसदी पैरवी करो ते उसदे अलावा दूए कुसै दी पैरवी नेई 
करो। तुस बड़ा घट्ट आक्खा (नसीहत) मनदे ओ। ते किन्नियां गै बस्तियां 
न, जिनेंगी असें नश्ट-बरबाद करी ओड़ेआ। उंदे पर साढ़ा कैहर रातीं 'लै आई 
पुज्जेआ जां दपैहूरीं 'लै जिसलै ओह्‌ अराम करा करदे हे। फ्ही जदूं साढ़ा 
कैह्र उंदे पर त्रुट्टेआ उसलै ओह्‌ एहदे अलावा किश नेई आक्खी सके जे 
सच्चे अस गै जालम हे। बस्स, असें उनें लोकें दी पुच्छ-गिच्छ जरूर करनी 
ऐ, जिंदे कश रसूलें गी भेजेआ गेआ ते कन्नै रसूलें गी बी जरूरी पुच्छना ऐ। 
फ्ही अस उंदे सामने उंदी सारी जानकारी जाहर करी देगै जे दिक्खो अस तुंदे 
'शा कदें बी दूर नेई हे। उस रोज बजन (भार) खाली सच्च (हक्क) दा होग। 
बस्स, जिसदे पलड़े च सच्च (ईमान) दा भार मता होग, उय्यै लोक सफल 
होङन ते जिंदे पलड़े हौले होङन उय्यै ओह्‌ लोक होङन जिनें अपने-आपै 
गी घाटे (कसारे) च रक्खेआ, कीजे ओह्‌ साढ़ियें नशानियें दी अवहेलना करदे 
हे। (-9) 

ते असें तुसेंगी धरतै पर थाहर दित्ता ते असें ओहदे च तुंदे आस्तै जीवन 
समग्गरी उपलब्ध कराई, लेकन तुस बड़ा घट्ट शुकर करने आहले ओ। ते 
असें तुसेंगी पैदा कोता, फ्ही असें तुंदा चेहरा-मोहरा बनाया। फ्ही फरिश्तें गी 
हुकम दित्ता जे आदम गी सजदा करो। उनें सारें सजदा कीता। लेकन इब्लीस 
(शतान) सजदा करने आहलें च शामल नेई होआ (अर्थात्‌ उसनै सजदा नेई 
कीता) अल्लाह नै पुच्छेआ जे तुगी कुस चीजै नै सजदा करने थमां रोकेआ, 
जदूं के में तुगी आज्ञा दित्ती ही। इब्लीस नै जवाब दित्ता जे में उस थमां श्रेश्ट 
आं। तुसें मिगी अग्गी (आग) थमां पैदा कौते दा ऐ ते आदम गी खाक 
(मिट्टी) थमां। खुदा नै आखेआ, तूं इत्थुंआं ख'ल्ल उतर। तुगी कोई हक्क 
नेई जे तूं घमंड करें। बस्स, तूं इत्थुंआं निकली जा, जकीनन तूं जलील (नीच) 
ऐं। इब्लीस नै आखेआ जे उस दिन (कियामत) तगर तूं मिगी मोहलत दे, 
जदूं के सारे लोक (कुल संसारै दे माहनू) उठाए (जगाए) जाङन। खुदा नै 
आखेआ के तुगी मोहलत दित्ती गेई। इब्लीस नै आखेआ कीजे तूं मिगी गुमराह 
कोता ऐ, इस करी में बी लोकें गी तेरी सिद्धी राहू (सन्मार्ग) थमां गुमराह 
करङ। फ्ही में उंदे पर उंदे सामनेआ, उंदे पिच्छुंआं, उंदे सज्जे पास्से दा ते 

उंदे खब्भे पासेआ बार करङ (अर्थात्‌ चबक्खेआ उनेंगी घेरङ) ते तुस उंदे 
चा तकरीबन (मते हारें) गी ना-शुकरा (किरतघान) दिक्खेओ। अल्लाह नै 
आखेआ, “निकल इत्थुंआं नीच (जलील) ते दुतकारेआ गेदा उंदे चा जेहका 
बी तेरे रस्ते चलग, में तुंदे सारे कन्नै जहन्नम (दोजख) गी भरङ। (]0-8) 


ते ऐ आदम! तूं ते तेरी घरैआली जन्नतै च बास करो ते जित्थुंआं मरजी 
करै खाओ। लेकन उस रुक्खै दे कोल बी नेई जाएओ, नेई ते तुस अपना 
नुकसान करी लैगेओ। फ्ही शतान नै उनें दौंनी गी बक्हाया (उकसाया) तां 
जे ओह्‌ उनें शर्म आहूली जगहें (अर्थात्‌ पड्दा करने दे थाहरें) गी जाहर करी 
देऐ जिनें गी उंदे कोला छपैलेआ गेदा हा (अर्थात्‌ जिंदे बारै उनेंगी अनजान 
रक्खेआ गेदा हा)। उसने (शतान नै) उ'नेंगी आखेआ जे तुंदे रब्ब नै तुसेंगी 
उस रुक्खै थमां मात्तर इस करियै रोकेआ जे कुतै तुस फरिश्ते नेई बनी जाओ 
जां तुसेंगी म्हेशां दी जिंदगी प्राप्त नेई होई जा (अर्थात्‌ अमरत्व प्राप्त नेई होई 
जा)। ते उसने सघंद चुक्कियै आखेआ जे में तुंदा हतैशी आं। (9-27) 


बस फ्ही भलकेरी लैता उनेंगी धोखे कन्नै। फ्ही जदूं दौंने उस बूहटे 
दा फल चक्खेआ, उंदे गुप्त थाहर (शर्मगाहीं) उंदे पर जाहर होई गे। ते ओह्‌ 
अपने आपै गी बागै दे पत्तें कन्नै खट्ने दा जतन करन लगी पे ते उंदे रब्ब 
नै उनेंगी कुआलेआ (पुच्छेआ) जे क्या में तुसेंगी उस रुक्खै दे फल खाने 
थमां रोकेआ नेई हा ते सोहगे नेई हा कोता जे शतान तुंदा जाहरा-बाहूरा 
दुश्मन ऐ ? उनें आखेआ ऐ साढ़े रब्ब, असें अपनी जानें पर जुलम कीता ऐ. 
ते जेकर तुस असेंगी खिमा नेई करगे ते साढ़े पर रैहम नेई करगे तां अस 
बड़े बड्डे नुकसान (घाटा) चुक्कने आहलें चा होई जाहगे। खुदा नै 
आखेआ, उतरो, तुस इक दूए दे दुशमन होगेओ, ते तुसें धरतै (जमीनै) पर 
खास अरसे (तै5 शुदा समें) तगर रौहना ते फायदा लैना ऐ। खुदा नै 
आखेआ, उत्थें तुस जीगेओ ते उत्थं गै मरगेओ ते उत्थुंआं गै तुसेंगी (परतियै) 
ठुआलेआ जाहूग। (22-25) 

ऐ आदमजात, असें तुंदे आस्तै लबास बनाया, जेहड़ा तुंदे शरीरै (गुप्त 
अंगें) गी खट्टग बी ते शैल बी लब्भग। ते खुदा दा खौफ (पर्‌हेजगारी) रूपी 
लबास इस थमां बेहतर ऐ। एह अल्लाह दियें नशानियें चा इक ऐ तां जे लोक 
ध्यान देन। ऐ आदम दी लुआद, शतान तुगी बरग नेई लाई लै जियां उसनै तेरे 

माऊ-बब्बै गी (बरग लाइयै) जन्नतै चा बाहर कढाया, उसने उंदे लबास 
उतरवाए (अर्थात्‌ बे-पड़द कीता) तां जे उनेंगी उंदे गै सामने बे-पड़द करी 
देऐ। ओह ते ओहदे साथी तुसेंगी ऐसी थाहरै दा दिखदे न, जित्थुंआं तुस उनेंगी 
नेई दिक्खी सकदे। असें शतानें गी उनें लोकें दा मित्तर (साथी) बनाई दित्ते 
दा ऐ जेहड़े ईमान कायम नेई करदे। (26-27) 

ते जदूं ओह्‌ कोई बुराई करदे न, उसलै आखदे न जे असें अपने बड़कें 
गी इस्सै रस्ते पर चलदे दिक्खेआ ऐ ते अल्लाह नै असेंगी इस्सै दी आग्या 
दित्ती दी ऐ। आखो, अल्लाह कदें बी भैड़े कम्में दी आग्या नेई दिंदा। क्या 
तुस अल्लाह दे मत्थे ओह्‌ गल्ल मढ्दे ओ, जेहदी तुसेंगी कोई जानकारी नेई। 
आखो के मेरे रब्ब नै न्यांऽ (इंसाफ) दा हुकम दित्ते दा ऐ ते एहू जे हर नमाज 
दे बेल्लै (समे) अपना रुख सिद्धा (अल्लाह पास्सै) रकखो। ते उस्सै गी पुकारो 
उसदे (अल्लाह दे) दीनै गी भलेआं खालस समझदे होई। जिस चालली उसने 
तुसेंगी पैहलीं बारी पैदा कीता, ठीक उंआं गै तुसेंगी दुबारा पैदा कीता जाहग 
(आखरत बेल्लै परतियै उठाया जाहग)। इक जमात (गरोह्‌) गी उस नै 
(अल्लाह नै) सन्मार्ग पर पाई दित्ता ते इक जमात दा गुमराह होना साबत होई 
चुक्केआ। उनें अल्लाह गी छोड़ियै शतानै दा पल्लू फगड़ेआ, पर समझदे एह 
न जे ओह्‌ हिदायत पर न। (28-30) 


ऐ आदम दी उलाद, हर नमाज बेल्लै ठीक चालली कप्पड़े (लबास) 
पाओ ते खाओ-पीओ। ते सीमा दा उल्लंघन नेई करो। निसंदेह्‌ अल्लाह सीमा 
दा उल्लंघन करने आहलें गी भला नेई भांदा। आखो, जेकिश अल्लाह नै माहनू 
आस्तै सजने-संवरने (जीनत) दा ते खाने-पीने दा पाक समेआन बनाए दा हा 
उसगी हराम कु'न करार दित्ता हा। आखो, एह सब दुनियावी जिंदगी च बी 
ईमान आहलें आस्तै ऐ ते आखरत (परलोक) च बी चेचे तौरै पर उंदे आस्तै 
होग। इस्सै चालली अस अपनी आयतें गी उनें लोकें आस्तै स्पश्ट करियै 
बखानने आं जेहड़े जाननां चाहन। आखो, मेरे रब्ब नै हर चालली दी अश्लील 
गल्लें (हरकतें) गी भांएं ओह्‌ जाहरी होन जां गुज्झियां (गुप्त), हराम ठर्‌हाए 
दा ऐ। ते कन्नै गुनाह गी ते नां-न्हकक दी ज्यादती गी ते इस गी जे तुस अल्लाह 
पाक दी जात कन्नै कुसै होर गी हिस्सेदार बनाओ जेहदे बारै उसने (अल्लाह 
नै) कोई दलील नेई उतारी ते एह जे तुस अल्लाह दे जिम्मै ऐसी गल्ल लांदे 
ओ जेहदा तुसेंगी आपूं बी ज्ञान नेई। (3-33) 

ते हर कौम आस्तै इक मुद्दत (अवधी) निरधारत ऐ। फ्ही जदूं उंदी 
मुद्दत पूरी होई जाहग, उसलै ओह्‌ पल-भर आस्तै बी पिच्छें नेई हटी सकडन 
ते नां गै अगड़े बधी सकङन। ऐ आदम दी उलाद, जेकर तुंदे कश तुंदे चा 
गै कोई रसूल आवै, जेहड़ा तुसेंगी मेरियां आयतां सुनाऽ उसलै जेहका मनुक्ख 
डरी गेआ ते अपनी गलती सधारी लैती उंदे आस्तै नां ते कोई त्राह (डर) होग 
ते नां गै ओह्‌ दुखी होङन। ते जेहके लोक मेरी आयतें दा इंकार करन ते 
घमंड करन, उय्यै लोक दोजखी न ते ओह्‌ म्हेशां ओहदे च रौहूङन। फ्ही 
ओहदे'शा ज्यादा जालम होर कु'न होग जेह्ड़ा अल्लाह पर झूठी तोहमत 
(बुत्हान) ला जां उस दियें नशानियें दा इंकार करै। उंदे नसीब च जेहड़ा उंदा 
हिस्सा लखोई चुके दा ऐ, ओह्‌ उनेंगी थ्होइयै रौहग। इत्थूं तगर जे जदूं मेरे 
भेजे गेदे (फरिश्ते) उंदी जान कड्ढने गी औंङन, उसलै उंदे 'शा पुछङन जे 
अल्लाह दे अलावा जिनेंगी तुस पुकारदे (पूजदे) हे, हुन ओह कुत्थें न ? ओह्‌ 
परता देङन, जे ओह्‌ सब साढ़े शा गुआची गे (छप्पन होई गे) ते ओह्‌ आपू 
इस सचाई गी स्वीकार करङन जे ओह्‌ सच्च गै इंकारियें चा हे। (34-37) 

खुदा आखग, (जहन्नम दी) अग्गी च दाखल होई जाओ, जिनें ते इंसानें 
दियें उनें जमातें कन्नै जेहूकियां तुंदे'शा पैहलें होई गुजरी दियां न। जिसलै बी 
कोई दल (गरोह्‌) जहन्नम च प्रवेश करण ओह्‌ अपने साथी दल पर लानत 
भेजग। इत्थूं तगर जदूं ओह्‌ ओहदे च दाखल होई जाङन उसलै उंदे पिछले 
अपने अग्गें आहलें दे बारै च आखडन, ऐ साढ़े रब्ब! इय्यै ओह्‌ लोक न 
जिनें असेंगी गुमराह (पथभ्रश्‍्ट) कीता, इस करियै तूं इनेंगी अग्गी दा दोहरा 
(दुगना) अजाब दे। खुदा आखग के सब्भनें आस्तै दुगना ऐ पर तुस किश 
नेई जानदे। ते उंदे अगले अपने पिछलें गी आखडङन, तुस साढ़े 'शा कोई श्रेश्ठ 
नेई। इस करियै अपनी कमाई (करनी) दे फल सरूप सजा भुगतो (38-39) 

जकोनन जिनें लोकें साढ़ी नशानियें दा इंकार कोता ते उंदे 'शा कनारा 
कीता, उंदे आस्तै गासै दे दरोआजे नेई खोले जाङन ते ओह्‌ जन्नतै (सुरगै) च 
प्रवेश नेई करी सकङन जदूं तगर के ऊट सूई दे नक्के चा नेई गुजरी जा। ते 
अस अपराधियें गी ऐसी गै सजा दिन्ने आं। उंदे आस्तै दोज़ख (नरक) दी अग्ग 
गै उंदा बिस्तरा होग ते उप्पर ओहदा गै ओढ़ना (उप्पर लैने दी चादर बगैरा) 
होग। ते अस अपराधियें गी इस्सै चालली दी सजा दिन्ने आं। ते जिनें लोकें ईमान 

कायम कीता ते नेक कर्म कीते, अस कुसै बी माहनू पर ओहदी सकत (स्हार) 
दे अनुसार गै बोझ (भार) पाने आं, इय्यै लोग जन्नती न, ओह्‌ ओहदे च म्हेशां 
रौहडन। ते उंदे सीने दी हर उलझन गी अस दूर करी देहगे। उंदे ख'ल्लें नैहरां 
बगा करदियां होङन ते ओह्‌ आखडन जे सारियां बड़ेआइयां अल्लाह दे आस्तै 
न, जिसने असेंगी इत्थें तगर पजाया ते अस कदें सिद्धी राह पाने आहले नेई 
हुंदे, जेकर अल्लाह असेंगी हिदायत नेई दिंदा। साढ़े अल्लाह दे रसूल सच्ची 
गल्ल (हक्क) लेइयै आए हे। ते अवाज औग जे एह जन्नत ऐ तुसेंगी जन्नतै 
दा बारस बनाई दित्ता गेआ तुंदे नेक कर्मे दे बदले च। (40-43) 


जन्नत (सुरग) आहले दोजख (नरक) आहलें गी आला मारियै आखडङन 
के साढ़े कन्नै साढ़े रब्ब नै जेहड़ा कौल कीता हा, असें उसगी पूरा होए दा 
दिक्खेआ, क्या तुसें बी अपने रब्ब दे बा'यदे गी सच्चा होए दा दिक्खेआ। ओह्‌ 
परता देङन, हां। फ्ही इक पुकारने आहला दौंनी दे मझारै पुकारियै आखग के 
अल्लाह दी लानत पवै जालमें पर। जेहड़े अल्लाह दे रस्ते (सन्मार्ग) थमां रोकदे 
हे ते ओहदे च दोश तुप्पदे हे ते ओह आखरत दे मुनकर बी हे। (44-45) 


ते दौंनी दे दरम्यान इक आड़ (पडदा) होग। ते आराफ (जन्नत ते 
जहन्नम दा मझाटला थाहर) दे उप्परें किश लोक होङन जेहड़े हर कुसै गी 
उंदी नशानियें (लक्खनें) राहें पनछानङन ते ओह्‌ जन्नत (सुरग) आहलें गी 
कुआलियै आखडङन जे तुंदे पर सलामती (अमन-चैन) होऐ, ओह. अजें जन्नतै 
च दाखल नेई होए दे होङन पर ओह्‌ उमेदवार जरूर होङन। ते जिसलै उंदी 
नजर दोजख (नरक) आहलें बक्खी जाहग उसलै ओह्‌ आखडङन, के ऐ साढ़े 
रब्ब (मालक) ! असेंगी इनें जालमें कन्त शामल नेई करेओ। ते आराफ आहले 
उनें लोकें गी पुकारियै आखडङन जिनेंगी ओह उंदियें नशानियें (चि'नें) राहें 
पनछानै दे होङन। ओह्‌ आखडन जे तुंदे कुसै कम्म नेई आई तुंदी जमात 
(गरोह्‌) ते तुंदा अपने आपै गी बड्डा (श्रेश्ठ) समझना। क्या इय्यै ओह्‌ लोक 
न जिंदे बारै च तुस सघंदां चुक्कियै गलांदे हे जे उनें गी कदें बी अल्लाह 
दियां मेहरबानियां नेई थ्होंङन। जन्नतै (सुरगै) च दाखल होई जाओ, हुन 
नां तुसेंगी कुसै चालली दा डर ऐ ते नां गै तुस दुखी होगेओ। (46-49) 

ते दोजख आहूले लोक जन्नत आहलें गी फरेआद करङन जे थोड़ा- 
हारा पानी साढ़े पर बी पाई देओ जां उस चा असेंगी बी किश खाने गी देई 

देओ जेकिश अल्लाह नै तुसेंगी दित्ते दा ऐ। ओह्‌ परता देङन जे अल्लाह 
नै इनें दौनी चीजें गी मुनकरें आस्तै हराम करी दित्ते दा ऐ। उंदे आस्तै जिनें 
अपने दीने-हकक गी खेढ-तमाशा बनाई दित्ते दा हा ते जिनेंगी संसारक 
जिंदगी नै भलेखे च पाई रक्खे दा हा। बस्स, अज्ज अस उनेंगी बसारी ओड़गे 
जिस चालली उनें इस दिनै (आखरत दे ध्याड़ै) गी होने आहूली मुलाकात 
गी बसारी ओड़े दा हा ते जिस चालली ओह्‌ साढ़ी नशानियें दा इंकार करदे 
रेह्‌। (50-57) 

ते अस उनें लोकें कोल इक ऐसी कताब लेइयै आए आं जिसी असें 
ज्ञान (इलम) दी बुनेआदै पर बस्तार पूर्वक स्पश्ट कीते दा ऐ, हिदायत ते 
रैहमत दे तौरै पर उनें लोकें आस्तै जेहड़े ईमान (जकीन) रखदे न। क्या 
ओह्‌ हुन इस्सै इंतजारी च न जे असल हकीकत (सच्चाई) परतक्ख होई 
जा। जिस रोज असल हकीकत बांदै होई जाहग, उस दिन ओह्‌ लोक जेहड़े 
उसी भुलली ऐहटठे दे हे, बोल्ली पौङन जे निसंदेह साढ़े रब्ब दे पैगंबर हकक 
(सच्च) दा सनेहा (पैगाम) लेइयै आए हे। बस्स हुन कया कोई साढ़ी 
सफारश करने आहला है जे साढ़ी सफारश करै जां फ्ही असेंगी परतियै 
वापस गै परताई दित्ता जा तां जे अस पैहलें'शा बक्ख कर्म करचै जेहड़े अस 
पैहले करदे रेह हे। उनें अपने आपै गी घाटे (कसारे) च रक्खेआ ते उंदे'शा 
ओह्‌ सब्भै किश छप्पन (लुप्त) होई गेआ, जेहूड़ा उनें घड़े दा (मनघढत 
बनाए दा) हा। (52-53) 

बे-शकक तुंदा रब्ब उय्यै ऐ जिसने असमानें ते जमीना गी छें रोजें (दिनें) 
च बनाया। फ्ही ओह्‌ अरशै पर बराजमान होआ। ओह्‌ दिनै पर रातीं दा पड़दा 
पांदा ऐ दिन उसदे पिच्छे द्रौड़दा रौंह्दा ऐ। ते उसने पैदा कीते सूरज, चन्न 
ते तारे, सब्भै उसदे हुकमै दे गुलाम न। चेत्ता रक्खो, उस्सै दा कम्म ऐ पैदा 
करना ते आज्ञा देना। उय्यै बड़ेआई आहला ऐ, अल्लाह जेहड़ा रब्ब (मालक) 
ऐ सारे ज्हानै दा। अपने रब्ब गी पुकारो धीनगी कन्नै चुपके-चुपके। जकीनन 
ओह्‌ हद्दा बाहर जाने आहलें गी पसंद नेई करदा। ते धरतै पर फसाद नेई 
मचाओ भुल्ल सधारी लैने दे बाद। ते उस्सै अग्गें बेनती करो डरै कन्नै ते आसै 
(हीखी) कन्तै। जकोनन अल्लाह दी मेहर नेक कम्म करने आहलें दे नेड़े 
ऐ। (54-56) 

ते ओह्‌ अल्लाह गे ऐ जेहड़ा हवाएं गी अपनी रैहमत दे पैहलें खुशखबरी 
बनाइये भेजदा ऐ। फ्ही जेह्लै ओह्‌ बोझल (भारी) बदलें गी चुक्की लैंदियां 
न, उसलै अस उनेंगी कुसै खुश्क धरती दे खित्ते आहूली बक्खी धिक्को दिन्ने 
आं। फ्ही अस उसदे जरीये पानी बरहाने आं। फ्ही अस उसदे राहें हर किसमै 
दे फल उगाने आं। इस्सै चालली अस मुड़दें गी ठुआलगे, तां जे तुस ध्यान 
देओ (गौर करो) । ते जेहकी उम्दा जमीन ऐ उस चा चंगी पैदावार (फसल) 
उगदी ऐ रब्ब दे हुकमै कन्नै ते जेहकी जमीन रक्कड़ ऐ, उस चा फसल बी 
घट्ट गै निकलदी ऐ। इंयां गै अस अपनी नशानियें गी उंदे आस्तै बक्ख-बक्ख 
तरीके कन्नै बखानने आं, जेहड़े शुकर करने आहले न। (57-58) 

असें नूह (इक पैगंबर) गी उसदी कौम आहली भेठा भेजेआ। नूह नै 
गलाया ऐ मेरी कौम! अल्लाह दी अराधना करो। उसदे बिजन तुंदा कोई अराध्य 
नेई। में तुंदे पर औने आहले इक बड्डे दिनै दी मसीबत कोला डरनां। उसदी 
कौमै दे सरदारें आखेआ, जे असेंगी ते तूं साफ-साफ गुमराही च फसे दा नजरी 
औँना ऐं। नूह नै आखेआ, ऐ मेरी कौम! में कुसै भरम-भलेखै (गुमराही) च 
फसे दा नेई। बल्के में ते सारे संसारै दे मालक द्वारा भेजेआ गेदा आं। तुसेंगी 
अपने रब्ब दे पैगाम (आदेश) पजाऽ करनां ते तुंदी भलाई करा करनां। ते में 
अल्लाह दी तरफा ओह्‌ गल्ल जाननां जिसी तुस नेई जानदे। क्या तुसेंगी 
र्‌हानगी होई इस गल्लै पर जे तुंदे पर तुंदे रब्ब दी नसीहत तुंदे चा गै इक 
इंसान दे जरीये आई तां जे ओह्‌ तुसेंगी डराऽ5 तां करियै जे तुस बची सको 
ते तां करियै जे तुंदे पर किरपा (मेहर) कीती जा। बस्स, उनें उसगी (नूह 
गी) झठलाई दित्ता। फ्ही असें नूह गी बचाई लैता ते उनें लोकें गी बी जेहड़े 
ओहदे साथें किश्ती च सुआर हे ते असें बाकी उनें सारें लोकें गी डोबी 
ओड़ेआ (गरक करी दित्ता) जिनें साढी नशानियें दा इंकार कोता हा। बेशक्क 
ओह लोक अन्ने हे। (59-64) 

ते आद (पैगम्बर दा नांऽ) आह्ली बक्खी असें ओहदे भ्रा5 हूद गी 
भेजेआ। उनें आखेआ, ऐ मेरी कौम! अल्लाह दी अराधना (पूजा) करो, उसदे 
बिजन तुंदा कोई अराध्य (पूजने जोग) नेई। क्या तुस डरदे नेई। उसदी कौमै 
दे सरदार जेहड़े इंकारी हे, आखन लग्गे, अस ते तुगी बे-अकली (मूरखता) 
च फसे दा दिक्खै करने आं ते असेंगी शकक ऐ जे तूं झूठा ऐं। हूद नै गलाया, 

ऐ मेरी कौम, में कोई मूरख नेई, बल्के में इस संसारै दे मालक दा रसूल आं। 
तुंदे तगर अपने मालक (रब्ब) दे पैगाम (सनेह) पजा करनां ते तुंदा शुभचिंतक 
ते ईमानदार आं। क्या तुसेंगी इस गल्लै दी रहानगी ऐ जे तुंदे कोल तुंदे चा 
गै इक बंदे राहें तुंदे रब्ब दी नसीहत पुज्जी तां जे ओह्‌ तुसेंगी डरा5 (सोह्गा 
करै) । चेता करो जदूं उसने (अल्लाह नै) नूह दी कौम दे परैंत्त तुसेंगी उसदा 
बारस (उत्तराधिकारी) बनाया ते डील-डौल (कद-काठी) च तुसेंगी बाद्धा 
दित्ता। बस्स, अल्लाह दी मेह्रबानियें गी चेता रक्खो तां जे तुंदा भला 
(कल्याण) होऐ। (65-69) 


हूद दी कौमै नै आखेआ, क्या तूं साढ़े कोल इसकरी आएआ ऐं जे अस 
मात्तर खुदा दी पूजा (अराधना) करचै ते उनेंगी छोड़ी देचै जिंदी पूजा साढ़े 
पुरखे (प्योऽ-दादे) करदे रेह न। बस्स, तूं जिस अजाब कोला असेंगी डरानां 
ऐं उसगी साढ़े सामने लेई आ, जेकर तूं सच्चा ऐं। हूद नै आखेआ : तुंदे पर 
तुंदे अल्लाह पासेआ अपवित्तरता ते नराजगी (करोपी) उतरी चुकी दी ऐ। क्या 
तुस लोक मेरे कन्न उनें नांएं बारै झगड्दे ओ जेहड़े तुसें ते तुंदे प्योऽ-दादें 
घड़ी लेदे न। जिंदे बारै अल्लाह नै कोई प्रमाण नेई भेजेआ। बस्स, हुन तुस 
इंतजार करो, में बी तुंदे कन्नै इंतजार करने आहलें चा आं। फ्ही असें उसगी 
ते ओहदे साथियें गी अपनी मेहर कनन्‍ने बचाई लैता ते उनें लोकें दा सर्वनाश 
करी दित्ता, जेहड़े मेरी नशानियें दा इंकार करदे हे ते मनदे नेई हे। (70-72) 

ते समूद (पैगंबर दा नांऽ) आहूली बक्खी असें उसदे भ्रा सालेह गी 
भेजेआ। उनें आखेआ, ऐ मेरी कौम, अल्लाह दी इबादत करो उसदे अलावा 
कोई दूसरा पूजने जोग नेई। तुंदे कोल तुंदे रब्ब पासेआ इक स्पश्ट (जाहरी) 
नशान आई गेदा ऐ। एह ऊटनी अल्लाह पासेआ तुंदे आस्तै इक नशानी सरूप 
ऐ। बस्स इसगी छोड़ी देओ जे एह अल्लाह दी जमीनै चा जित्थुंआं मरजी 
करै खाऽ। ते इसगी कुसै किसमै दी तकलीफ नेई पजाओ, नेई ते तुसेंगी 
दर्दनाक अजाबै दी पकड़ होग। ते चेता करो जे खुदा नै आद दे बाद तुसेंगी 
ओहूदा बारस बनाया ते तुसेंगी जमीना पर ठकाना दित्ता, तुस ओहदे मदानें 
च मैहूल बनांदे ओ ते प्हाड़ें गी तराशियै (घड़ियै) अपने घर बनांदे ओ। इस 
करी अल्लाह दिये नेमतें गी चेता करो ते जमीनै (धरतै) पर बखेड़े खड़े नेई 
करो। (73-74) 

उंदी कौम दे मुखिया लोकें गरूरै च आइये मोमिनें गी जिनेंगी कमज़ोर 
मिथेआ जंदा हा आखेआ, क्या तुसेंगी जकीन ऐ के सालेह अल्लाह दे भेजे 
गेदे रसूल न। उनें परता दित्ता जे अस ते ओहदे पर जकीन (भरोसा) करने 
आं जेकिश ओह लेइयै आए दे न। ओह्‌ घमंडे दे लोक आखन लग्गे जे अस 
ते उस चीजे दे इंकारी आं जेहदे पर तुस भरोसा करदे ओ। फ्ही उनें ऊटनी 
गी मारी टकाया ते अपने रब्ब दी आज्ञा (आदेश) दा उल्लंघन कोता। ते उनें 
आखेआ : ऐ सालेह जेकर तूं पैगंबर ऐं तां ओह्‌ अजाब साढ़े पर आहन जेहदे 
थमां तूं असेंगी डरांदा हा। फ्ही उनेंगी भूचाल (जलजले) नै आहनी घेरेआ 
ते ओह्‌ मूंधे-मूंह्‌ अपने घरें च पेदे रेही गे। ते सालेह एह आखदे होई उंदी 
बस्तियें चा निकली गे जे मेरी कौम, में तुसेंगी अपने रब्ब दा सनेहा (पैगाम) 
पजाई ओड़ेआ ते में तुंदा भला चाहेआ पर तुस भला चाहने आहलें गी पसंद 
नेई करदे। (75-79) 

ते असें लूत (इक पैगंबर) गी भेजेआ। जिसनै अपनी कौम गी गलाया। 
कया तुस ओह जाह्री-बाहूरी निरल्लजता (बेशरमी) आहूली हरकत करदे ओ 
जेहड़ी तुंदे कोला पैहलें दुनिया च कदें कुसै नै नेई कोती। तुस जनानियें दी 
निसबत मड्दे थमां अपनी कामबासना दी पूरती करदे ओ। इस करियै तुस हद्दै 
थमां बाह्र जाने आहले लोक ओ। लेकन उंदी कौमै कश इसदे अलावा कोई 
जवाब नेई हा, जे इनेंगी अपनी बस्ती थमां बाहर कड्ढी देओ। एह लोक बड़े 
पाक-साफ (पवित्तर) बनदे न। फ्ही असें लूत गी सन-टब्बरें बचाई लैता 
सिवाए उंदी त्रीमतै (घरैआली) दे जेहड़ी पिच्छें रेही जाने आहलें च रेही। ते 
असें उंदे पर कैंकरियें दी बरखा बरहाई, फ्ही दिक्खो कैसा परिणाम (नतीजा) 
भोगेआ उनें मुजरमें (अपराधियें) । (80-84) 

ते मदयन आहूली भेठा असें उसदे भ्राऽ शुऐब गी भेजेआ। उसने 
आखेआ : ऐ मेरी कौम! अल्लाह दी इबादत करो, ओहदे बगैर होर कोई पूजने 
जोग नेई। तुंदे कोल तुंदे रब्ब पासेआ स्पश्ट तर्क पुज्जी गेदा ऐ। इस करियै 
नाप ते तोल पूरा रकखै करो। ते लोकें गी उंदियें चीजें गी घटाइयै मत देआ 
करो। ते जमीना पर बखेड़ा (फसाद) मत खडेरो अल्लाह पासेआ सब किश 
तैऽ होई जाने दे परैंत्त। एह तुंदे लेई बेहतर (ठीक) ऐ जेकर तुस मोमन (ईमान 

आहले) ओ। ते रस्ते रोकिए नेई बैठो तां जे तुस उनें लोकें गी अल्लाह दे 
रस्ते थमां रोकी सको जेहड़े ओहदे पर ईमान कायम करी चुके दे न, ते नां 
गै उस रस्ते च खोट तलाश करो। ते चेता करो जिसलै तुस थोढ़े हारे हे, फ्ही 
तुसेंगी बधाई ओड़ेगा (अर्थात्‌ तुंदे च बढ़ोतरी करी दित्ती)। ते दिक्खो 
फसादियें दा केह अंजाम होआ। ते तुंदे चा इक जमात (गरोह्‌) नै ओहदे पर 
ईमान कायम कीता, जिसगी देइयै मी भेजेआ गेदा ऐ, ते इक जमात नै ईमान 
कायम नेई कीता, इस करियै इंतजार करो जे अल्लाह साढ़े मझाटै निरना करी 
देऐ ते ओह्‌ सर्वश्रेश्ठ न्यांऽकर्ता ऐ। (85-87) 

कौमै दे जेहड़े गरूरे दे मुखिया हे, उनें आखेआ, ऐ शुऐब! अस तुगी 
ते तेरे साथियें गी, जिनें तेरे कन्नै ईमान आनेआ ऐ, बस्ती चा कड्ढी देहगे 
जां फ्ही तुस परतियै साढ़े गरोह च शामल होई जाओ। शुऐब नै आखेआ, भाएं 
अस तंग होचै तां बी ? तां ते अस अल्लाह पर झूठ बोलने (मिथ्यारोप लाने) 
आहले होगे जेकर अस तुंदी कौमै च शामल होई जाचै, इसदे बावजूद जे 
अल्लाह नै असेंगी एहदे (इस झूठ) थमां मुक्ति दित्ती ऐ। एह साढ़े आस्तै 
संभव नेई जे अस परतियै तुंदी बरादरी च परतोई जाचै, हां जेकर साढ़ा अल्लाह 
गै ऐसा चाह (तां गल्ल बक्खरी ऐ) । साढ़े रब्ब गी हर चीजे दी पूरी जानकारी 
ऐ। असें अपने रब्ब पर पूरा भरोसा कीता। ऐ साढ़े रब्ब! साढ़े ते साढ़ी कौमै 
दे दरम्यान सच्चा-सुच्चा (हक्कै कन्नै) फैसला करी दे, तूं सर्वोपरि न्यांऽ करने 
आहला एऐं। ते उनें कौमें दे सरदारें जिनें इंकार कीता हा आखेआ के जेकर 
तुस शुऐब दा आक्खा मनगेओ तां तुस बरबाद होई जाहगेओ। फ्ही उनेंगी 
भूचाल नै आहूनी घेरेआ। ते फ्ही ओह्‌ अपने घरें च मूंदे-मूंह्‌ पेदे रेही गे। 
जिनें शुऐब गी झठेरेआ हा, आखो ओह्‌ कदें इस बस्ती च बस्से गै नेई हे, 
जिनें शुऐब गी झठलाया उय्यै कसारे च रेह। उसलै शुऐब उंदे'शा मूह फेरियै 
चलेआ ते आखन लगा, ऐ मेरी कौम! में तुंदे कश अपने रब्ब दे पैगाम पजाई 
चुकेआं ते तुंदी भलाई करी चुकेआं। हुन में इंकारियें (मुनकरें) पर केह बसोस 
करां ? (88-93) 

ते असें जिस बस्ती च बी कोई नबी भेजेआ, उसदे बसनीकें गी असें 
कठनाइयें ते मुसीबतें च घेरी रक्खेआ तां करी जे ओह्‌ मिन्नतां-खशामदां 

करन। फ्ही असें कश्टें गी सुखें (राहतें) च बदली ओड़ेआ, इत्थूं तगर जे उंदी 
खूब तरक्की होई ते ओह्‌ आखन लगी पे जे तकलीफां ते राहत ते साढ़े प्योऽ- 
दादें (बजुर्गे) गी बी मिलदी रेही ऐ। फ्ही असें उंदी अचानक पकड़ करी लैती, 
जिसदा ओह गुमान बी नेई हे रखदे। ते जेकर बस्तियें आहले ईमान कायम 
करदे ते डरदे तां उस उंदे आस्तै असमानी ते जमीनी नेमतां (दौलतां) खो 'ल्ली 
दिंदे। लेकन उनें इंकार कीता ते असें उनेंगी पकड़ी लैता उंदे कर्में दी बदौलत। 
फ्ही क्या बस्ती आहले इस गल्लै थमां अनडर होई गे न। जे उनेंगी मेरा अजाब 
रातीं 'लै आई घेरे जिसलै ओह्‌ सुत्ते दे होन। जां फ्ही बस्ती आहले इस थमां 
अनडर होई गे न जे उनेंगी मेरा अजाब दिनै-दपैहरीं आहनी घेरे, जिसलै ओह्‌ 
खेढ-तमाशें च रुज्झे दे होन। क्या एह लोक अल्लाह दियें जुगतें थमां अनडर 
होई गेदे न ? हां, अल्लाह दियें जुगतें थमां उय्यै लोक अनडर हुंदे न, जेहड़े 
तबाह्‌-बरबाद होने आहले हुंदे न। (94-99) 

कया उनें सबक नेई सिक्खेआ अपने पिछलें कोला जेहड़े जमीनै दे बारस 
बनी बैठे हे अपने पूर्वजें दे बाद, अस जेकर चांहदे तां उंदी पकड़ करी लैंदे 
उंदे गुनाहें दी बदौलत। ते असें उंदे दिलें पर मोहर लाई दित्ती दी ऐ इस करियै 
उनेंगी समझ गै नेई औंदी। एह ओह्‌ बस्तियां न, जिंदे किश हलात अस तुसेंगी 
सुनाऽ करने आं। उंदे कश साढ़े पैगंबर नशानियां लेइयै आए, पर ऐसा कहें 
नेई होआ जे उनें ईमान आनेआ उस गल्लै (सच्चाई) पर जिसगी ओह्‌ पैहलें 
झठेरी चुके दे हे (अर्थात्‌ जेहदा ओह पैहले इंकार करी चुके दे हे)। इंयां 
अल्लाह इंकारियें दे दिलें पर मोहर लाई दिंदा ऐ। ते असें उंदे चा मते हारे 
लोकें च परतिग्या (बचन) दे नरबाह्‌ दी कमी दिक्खी ऐ ते असें उंदे चा 
ज्यादातर गी अवज्ञाकारी पाएआ ऐ। (00-702) 

फ्ही उंदे परैंत्त मूसा गी असें अपनियां नशानियां देइयै फिरऔन ते उसदी 
कौमै दे सरदारें (औहदेदारं) दे कौल भेजेआ। मगर उनें साढ़ी नशानियें दी 
अवहेलना कौती। फ्ही दिक्खो फसादियें दा केह अंजाम होआ। ते मूसा नै 
गलाया, ऐ फिरऔन! में संसार दे मालकै (अल्लाह) पासेआ भेजे दा आं। 
में दंडत कीता जाहङ जेकर में अल्लाह दे नांऽ पर हकक दे अलावा कोई 
होर गल्ल गलांऽ। में तुंदे कोल तुंदे रब्ब पासेआ स्पश्ट नशानी लेइयै आएआं। 

बस तूं बनी इस्राईल गी मेरे कन्नै (साथें) जाहन दे। फिरऔन ने आखेआ, 
जेकर तूं कोई नशानी लेइयै आएआ ऐं तां उसगी पेश कर, जेकर तूं सच्चा 
ऐं। उसलै मूसा ने अपना असा (सोट्टा) जमीनै पर टकाया जेहड़ा यकदम 
इक अजगर बनी गेआ। ते उसने अपना हत्थ बाहर कड्ढेआ जेह्ड़ा दिक्खने 
आहलें दे (दर्शकें दे) सामने चमकै (लिशकै) करदा हा। फिरऔन दी कौम 
दे सरदारें (औहदेदारे) आखेआ; एह आदमी ते बड़ा माहिर जादूंगिर ऐ। एह 
तुसें गी तुंदी जमीना थमां बाहर कड्ढी देना चांहदा ऐ। हुन तुंदी केह सलाह 
(मरजी) ऐ ? उनें आखेआ : मूसा ते ओहदे भ्रा (हारून) गी किश मोहलत 
देओ ते शैहरें च हरकारे भेजो जे ओह्‌ तुंदे कोल सारे माहिर (तजरबेकार) 
जादूंगिर लेइयै आहून। (03-772) 


ते सारे जादूंगिर फिरऔन दे कोल आए ते आखन लग्गे के जेकर अस 
जित्ती गे तां फ्ही असेंगी ईनाम ते जरूर थ्होग नां ? फिरऔन ने गलाया, हां, 
ते जकीनन तुस मेरे करीबी लोकें च शामल होई जाहगेओ। जादूंगिरें गलाया, 
कया जमीना पर पैहलें तुस अपना सोट्टा रखगेओ जां अस रखचै। मूसा नै 
आखेआ, (पैह्लें) तुस गै रक्खो। फ्ही जदूं उनें रक्खेआ उसलै लोकें दी 
अकखीं पर जादूं दा प्रभा (असर) पाई दित्ता ते उंदे दिलें (मनें) च भेऽ 
पैदा करी दित्ता ते बड़ा बड्डा करतब्ब करी दस्सेआ ते असें मूसा गी हुकम 
भेजेआ जे अपना असा (सोट्टा) जमीना पर रक्खो ते चानचक्क उसने ओह्‌ 
सब्भै किश निंगली टकाया जेकिश उनें (जादूंगिरें) रचेदा हा। फ्ही सच्च 
सामनै (बांद्धै) होई गेआ ते जेकिश उनें बनाए दा हा झूठ (मिथ्या) साबत 
होई गेआ। उसलै ओह्‌ लोक (फिरऔन आहले) हारी गे ते अपमानत होइयै 
रेही गे। ते जादूंगिर सजदे च डिग्गी पे। उनें आखेआ : असें ईमान आनेआ 
स्रिश्टी दे मालक अल्लाह (रब्बुल आलमीन) पर जेहड़ा मूसा ते हारून दा 
रब्ब ऐ। (3-22) 

फिरऔन नै आखेआ : तुसें मूसा पर जकोन (ईमान कायमै) करी लैता 
एहदे'शा पैहलें जे में तुसेंगी इजाजत दिंदा। इस करियै जकीनन एह कोई 
साजश (खड्जँतर) ऐ जेहड़ी तुसें इस करियै रची दी ऐ जे तुस इस शैहरै 
दे बसनीकें गी इत्थुंआं बाहर कड्ढी सको, पर तुसेंगी तौलै गै (नतीजे दा) 

पता लग्गी जाहग। में तुंदे हत्थ ते पैर बिपरीत दिशा थमां कटाई देङ (अर्थात्‌ 
इक बक्खी दा हत्थ ते दूई बक्खी दा पैर कटवाई देङ) फ्ही तुसें सारें गी सूली 
पर लटकाई देङ। उनें आखेआ, असेंगी अपने रब्ब आह्ली भेठा गै परतोना 
ऐ। तूं असेंगी सिर्फ इस गल्लै दी सजा देना चाहन्ना ऐं जे साढ़े रब्ब दियां 
नशानियां जदूं साढ़े समक्ष (सामनै) प्रगट होई गेइयां तां असें उंदे पर ईमान 
कायम करी लैता। ऐ साढ़े रब्ब! असेंगी सबर दी दौलत (सैहून करने दा 
माद्दा) दे ते असेंगी इस्लाम दी हालती पर मौत फरमा5। (23-26) 


फिरऔन दी कौम दे सरदार आखेआ, क्या तूं मूसा ते उसदे हमायतियें 
(पैरोकारें) गी बख्शी देहगा जे ओह्‌ मुलखै च फसाद मचांदे फिरन ते तुगी 
ते तेरे आराध्यें (पूज्ये) गी तज्जी देन। फिरऔन नै आखेआ; अस उंदे पुत्रे 
गी कतल करगे ते उंदी जनानियें गी जींदा छोड़ी देहगे। ते अस उंदे पर पूरा 
इख्तेआर रखने आं (अर्थात्‌ साढ़ा उंदे पर पूरा काबू ऐ) | मूसा नै अपने समर्थकें 
(पैरोकारें) गी आखेआ : अल्लाह थमां सहायता (मदाद) मंगो ते सबर रक्खो। 
जमीना दा मालक अल्लाह ऐ, ओह्‌ जिसगी चांहदा ऐ उसदा मालक (बारस) 
बनाई दिंदा ऐ ते अखीरै च सफलता अल्लाह कोला डरने आहलें गी गै थ्होंदी 
ऐ। मूसा दे समर्थकं आखेआ : अस तुंदे औने दे पैहलें बी सताए जंदे हे ते 
तुंदें औने दे बाद बी। मूसा नै गलाया (मेद ऐ) तौलै गै तुंदा रब्ब तुंदे दुश्मनै 
दा खातमा करी देए ते उंदे बदले, तुसेंगी इस जमीनै दा मालक बनाई देएऐ, 
ते फ्ही बनजाह के तुस कनेह्‌ कर्म करदे। (27-29) 


फ्ही असें फिरऔन आहलें गी (फिरऔन दे समर्थकें गी) कैहत ते 
फसलै दी त्रोट राहे पकड़ कीती इसकरी जे ओह्‌ समझी जाहून। लेकन जदूँ 
उंदे पर खुशहाली (सदैव) औँदी, उसलै गलांदे के एह ते साढा हक्क एऐ 
(अर्थात्‌ एह ते साढ़े नसीबै च लिखेदा हा) पर जेकर उंदे पर कोई मसीबत 
औंदी तां ओह्‌ उसी मूसा ते ओहदे साथियें दी न्हूसत (मन्हूसियत) मनदे। 
सुनो : उंदी बदबख्ती ते अल्लाह दे हत्थे च ऐ लेकन उंदे चा अकसर लोक 
इसगी नेई समझदे। ते उनें मूसा गी आखेआः: असेंगी प्रभावत करने आस्तै भाएं 
तू जेहूड़ी मरजी नशानी प्रगट कर, पर अस तेरे पर ईमान कायम करने आहले 
नेई। (30-32) 


फ्ही असें उनेंगी तूफान ते टिडिड्यें ते जूंएं ते डिड्ढुएं ते खूनै राहें घेरेआ, 
ते एह्‌ सारियां नशानियां असें बक्ख-बक्ख करियै दस्सियां (प्रगट कीतियां)। 
फ्ही बी ओह्‌ गरूरे दे रेह ते ओह्‌ लोक है गे मुजरम हे। ते जदूं उंदे पर कोई 
मसीबत (आफत) औंदी, उसलै ओह्‌ आखदे, ऐ मूसा : अपने रब्ब अग्गें साढ़े 
आस्तै दुआ5 कर, जिसदा उसने (अल्लाह नै) तेरे कन्नै बा'यदा कीते दा ऐ। 
जेकर तुस साढ़े परा एह मसीबत (आफत) टाल्ली ओड़गेओ तां अस अवश्श 
गै तुंदे पर ईमान लेई आहनगे ते बनी इस्राईल गी बी तुंदे कन्नै जाने देहगे। 
फ्ही जदूं अस किश समें आस्तै उस मसीबतै गी उंदे परा टाल्ली(हटाई) दिंदे 
ते उनेंगी बा'यदा नभाने दा मौका दिंदे (जे अपना सधार करी लैन) पर उसलै 
ओह बचन भंग करी दिंदे। (33-35) 

फ्ही असें उनेंगी सजा दित्ती ते उनेंगी समुंदरै च गरक करी दित्ता, कीजे 
उनें साढ़ी नशानियें गी झठलाया ते उंदे बारै बेपरवाह्‌ होई गे। ते जेहड़े लोक 
माड़े (कमजोर) समझे जंदे हे, उनेंगी असें उस मुलखै दे पूरब ते पच्छमै 
दा बारस बनाई ओड़ेआ जेहदे च असें बरकत पाई दी ही। ते बनी इस्राईल 
कन्नै कीते दा तेरे रब्ब दा बा'यदा पूरा होई गेआ, इस करियै जे उनें सबरै 
थमां कम्म लैता ते असें फिरऔन ते ओहदे समर्थकें (साथियें) दा ओह्‌ 
सब्भै किश नश्ट-बरबाद करी दित्ता जिसगी उनें बनाए दा हा ते जिसगी उनें 
बड़ा बलंद कीते दा हा (अर्थात्‌ जिसगी ओह्‌ बड़ा प्रतिश्ठत ते चिरस्थाई 
समझदे हे)। (36-37) 

ते असें बनी इस्राईल गी संमुदरै दे पार पजाई दित्ता। फ्ही उंदा इक ऐसी 
बस्ती चा गुजरना होआ। जेहड़े अपनी बुत्तपरस्ती (मूरती पूजा) च मस्त हे। 
उनें आखेआ, ऐ मूसा! साढ़ी अराधना (इबादत) आस्तै बी इक ऐसा गै बुत्त 
बनाई देओ जनेह्‌ इंदे बुत्त न। मूसा नै गलाया, तुस बड़े गै गुआर लोक ओ। 
एह लोक जिस कम्मै च रुज्झे दे न, ओह्‌ नश्ट-बरबाद होने आहला ऐ ते 
एह जेकिश करा करदे न, ओह्‌ झूठ (मिथ्या) ऐ। उसने आखेआ : क्या में 
अल्लाह दे अलावा तुंदे आस्तै कोई होर आराध्य दी स्थापना करां ? जदूं के 
उसने तुसेंगी संसार दियें तमाम कौमें पर श्रेश्ठता प्रदान कीती दी ऐ। फ्ही जदूं 
असें तुसेंगी फिरऔन आहलें 'शा छुटकारा दित्ता, जिनें तुसेंगी घोर कश्ट च 

रक्खे दा हा। तुंदे पुत्तें गी कतल करी ओड़दे हे ते तुंदी जनानियें गी जींदा 
छोड़ी दिंदे ते एहदे च तुंदे रब्ब पासेआ तुंदी बड़ी बड्डी परीख्या (अजमाईश) 
ही। (]38-4) 

ते असें मूसा कन्नै त्रीह्‌ रातें दा बा'यदा (बचन) कोता पर उसी सबूरा 
कोता दस मतियें रातें च, इस चालली उसदे रब्ब दी (कार्य दी) अवधि चालीयें 
रातें च पूरी होई। ते मूसा नै अपने भ्राऽ हारून गी आखेआ : मेरे मगरा तुस 
मेरी कौमै दा मार्गदर्शन करना, सधार करदे रौहना, ते बिगाड़ पैदा करने आहलें 
लोकें दे रस्ते पर नेई चलना। ते जदूं मूसा साढ़े कश समें पर आई गेआ ते 
उसदे रब्ब नै ओहदे कन्नै गल्लबात कीती, उसलै उसने आखेआ, मिगी तुस 
दर्शन देओ, (दीदार कराओ) में तुसेंगी परतवख दिक्खना चाहनां। (अल्लाह 
नै) फरमाया : तुस मिगी कदें (परतक्ख) नेई दिक्खी सकदे, मगर प्हाड़ 
आहली भेठा दिक्खो, जेकर ओह्‌ अपने थाहरै पर स्थिर रौहग तां तुस बी मिगी 
दिक्खी सकगेओ। फ्ही जदूं उसदे रब्ब नै प्हाड़ै पर अपना प्रकाश (तेज) पाया 
तां उसदै परखचे उड्डरी गे ते मूसा गश खाइयै डिग्गी पे। फ्ही जेहलै सुर्त 
(होश) फिरी तां बोले, तूं पवित्तर (पाक) ऐं, में तेरी बक्खी झुको गेआ 
(नतमस्तक होआ) ते में सर्वप्रथम ईमान आहूनने आहूला आं। (742-743) 

अल्लाह नै फरमाया, ऐ मूसा : मैं तुगी अपनी पैगंबरी ते अपने कन्नै 
वार्तालाप करने करी लोकें पर श्रेश्ठता प्रदान कीती। बस्स हुन लैओ जेकिश में 
तुसेंगी प्रदान कीता ऐ, ते शुकरगजारं चा बनो। ते असें उस आस्तै (मूसा आस्तै) 
तख्तियें (फट्टियें) पर हर चालली दी नसीहत ते हर चालली दा ब्यौरा (बिवरण) 
लिखी दित्ता। बस इसगी मजबूती कन्नै थ'म्मो ते अपने समर्थकें गी हुकम देओ 
(समझाओ) के इंदे मूल भावें दा अनुसरण करन। तौलै गै में तुसेंगी अवज्ञाकारियें 
दे घर (खंडरात) दस्सङ। (44-45) 

में अपनी नशानियें थमां उनें लोकें गी फेरी देङ जेहड़े जमीना पर न्हकक 
घमंड (गरूर) करदे फिरदे न। ते जेकर ओह्‌ हर चालली दियें नशानियें गी 
दिक्खी बी लैन, तां बी ओह्‌ उंदे पर ईमान नेई आनङन। ते जेकर ओह्‌ 
हिदायत (हक्क) दा रस्ता दिक्खन, उसगी कदें नेई अपनाङन ते जेकर गुमराही 
दा रस्ता दिक्खन तां झट्ट उसगी अपनाई लैङन। एह इस कारण ऐ जे उनें 
साढ़ी नशानियें दा इंकार कीता ते उंदी तरफा दा अपने-आपै गी अनजान 

रक्खेआ। ते जिनें साढ़ी नशानियें गी ते आखरत (परलोक) च होने आहली 
मुलाकात गी झठलाया, उंदे कर्म अकारथ होई जाङन ते उनेंगी प्रतिफल च 
उय्यै थ्होग जे किश ओह्‌ आखदे हे। (46-47) 

ते मूसा दी कौम नै ओहदे मगरा अपने जेवरें (गैहनें) कन्तनै इक बच्छा 
बनाया, इक ऐसी आकृति जेहदे अंदरा बैल (बैहड़े) जनेही अवाज निकलदी 
ही। क्या उनें एह नेई दिक्खेआ के ओह नां ते उंदे कन्‍ने कोई गल्ल-बात करी 
सकदा ऐ ते नां गै उनेंगी कोई राह सुझाई सकदा ऐ। उनें उसगी अपना आराध्य 
(पूज्य) मिथी लैता ते ओह्‌ बड़े बड्डे जालम (अपराधी) हे। ते जदूं उनेंगी 
अहसास होआ ते ओह्‌ पच्छोताऽ5 करन लगी पे जे ओह्‌ पथ- भ्रश्ट (गुमराह) 
होई गे, उसलै उनें आखेआ, जेकर साढ़े रब्ब नै साढ़े पर मेहर नेई कीती ते 
असेंगी खिमा (माफ) नेई कीता तां जकीनन अस बरबाद होई जाहगे। ते जदूं 
मूसा अपनी कौम पास्सै परतोए ते बड़े दुख ते रोहै कन्नै आखन लग्गे; तुसें 
मेरे मगरा बड़ी बुरी तरह कन्‍्नै मेरे उत्तरदायित्व गी नभाया। क्या तुसें अपने 
रब्ब दे हुकम (आदेश) पुज्जने 'शा पुज्ज गै तौल करी लैती। ते उनें तरित्तयें 
गी उत्थें गै छोड़ी दित्ता ते अपने भ्रा (हारून) गी सिरै दा फगड़ियै अपने 
पास्सै धरीड़न लग्गे। हारून नै आखेआ : ऐ मेरी अम्मां जाय, लोकें मिगी 
दबोची लैता (काबू च करी लैता) ते मुमकन हा जे ओह्‌ मिगी खतम गै करी 
ओड़दे। इस करियै तूं बरोधियें (दुश्मनें) गी हासो-हानी दा मौका नेई दे ते 
मिगी जालमे (गुनाहगारें) च शमार नेई कर। मूसा नै गलाया : ऐ मेरे रब्ब, 
मिगी ते मेरे भ्रा: गी माफ करी दे ते असेंगी अपनी किरपा दा पात्तर बनाऽ 
ते तूं सारें 'शा ज्यादा किरपालू (दयावान) ऐं। (48-5) 

निसंदेह जिनें लोकें बच्छे गी अपना आराध्य (पूज्य) बनाई लैता हा, 
उनेंगी अपने रब्ब दी करोपी (गुस्से) दा कैहर भोगना पौग ते संसारक जिंदगी 
च जिल्लत (शरमिंदगी) दा सामना करना पौग। ते अस झूठ घड़ने आहलें 
गी ऐसा गै बदला दिन्ने आं। ते जिनें लोकें भेड़े (बुरे) कम्म कीते, फ्ही इसदे 
परैंत्त तौबा करी लैती, ते ईमान कायम करी लैता, निसंदेह्‌ इसदे बाद तुंदा रब्ब 
माफ करी देने आहला किरपालू (दयावान) ऐ। (52-753) 


ते जदूं मूसा दा गुस्सा (रोह) किश शांत होआ उसलै उन्‍ने ओह्‌ तख्तियां 
चुक्कियां, जिंदे पर हिदायत (नसीहत) ते रैहमत सरबंधी लिखत लखोई दी 


48 


ही, उनें लोकें आस्तै जेहड़े अपने रब्ब कोला डरदे हे। ते मूसा नै अपनी कौमै 
चा सत्तर आदमियें गी चुनेआ साढ़े निरधारत कोते गेदे समें आस्तै। फ्ही जदूं 
उंदी भूचाल राहें पकड़ होई तां मूसा नै बेनती कीती, ऐ मेरे रब्ब, जेकर तुस 
चांहदे ते पैहलें गै मिगी ते इनें सारें गी खतम करी दिंदे। क्या तुम असेंगी 
इस करियै खतम करी देगेओ जे साढ़े चंद साथियें बेवकूफ कोती ऐ। एह 
सब तेरी अजमैश होई सकदी ऐ ? तूं एहदे राहें जिसी चाहें पथ-भ्रश्‍ट करी 
देऐं ते जिसगी चाहें हिदायत (सन्मार्ग) पर लेई आवैं। तूं गै असें गी थम्मने 
आहला ऐं। बस्स, असेंगी खिमा करी दे ते साढ़े पर रैहम फरमाऽ, तूं बेहतर 
खिमा करने आहला ऐं। ते तूं साढ़े नांऽ पर इस लोक च बी ते परलोक च 
बी भलाई (बेहूतरी) लिखी दे। असें अपना रुख (रूझान) तेरी बक्खी फेरी 
लैता। अल्लाह नै गलाया, में अपने अजाबै च उस्सै गी घेरना, जिसगी मेरी 
मरजी करदी ऐ ते हर चीजे पर मेरी किरपा बराबर बनी दी रौंहदी ऐ। एह 
सब में उंदे नांऽ लिखी देङ जेहड़े मेरे'शा डरदे न ते जकात दिंदे न ते मेरी 
नशानियें पर ईमान (जकीन) रखदे न। (।54-56) 


जेहके लोक उम्मी (अनपढ़) नबी दी पैरवी करङन, जेहूदा उल्लेख ओह्‌ 
तौरात ते इंजील च पढ़दे आए न। ओह्‌ उनेंगी (भलाई) नेकी दी आज्ञा दिंदा 
ऐ ते बदी थमां रोकदा ऐ, ते उंदे आस्तै पवित्तर (पाक) चीजें गी हलाल ते 
अपवित्तर (नापाक) चीजें गी हराम करार दिंदा ऐ ते उंदे परा (गुनाहें दा) 
बोझ ते जकड़न (कैद गी) दूर करदा ऐ। पर जिनें लोकें ओहदे पर ईमान 
कायम कोता ते उसदी इज्जत कोती ते उसदी मदद कीती ते उस नूर (दिब्ब 
प्रकाश) दा समर्थन कोता, जेहड़ा उसदे (नबी) कन्नै उतारेआ गेदा ऐ, उय्यै 
लोक मोक्ष (मुक्ति) पाने आहूले न। (57) 

आखो, ऐ लोको, निसंदेह्‌ में तुंदे सारें आहली बक्खी भेजेआ गेदा 
अल्लाह दा रसूल हां, उसदी सल्तनत ऐ जमीना ते असमानें पर। उय्यै जिंदगी 
ते उय्यै मौत दिंदा ऐ। बस्स, तुस ईमान कायम करो अल्लाह पर ते उसदे उम्मी 
नबी या रसूल पर, जेहड़ा अल्लाह पर ते उसदे बचनें (कलमात) पर भरोसा 
रखदा ऐ ते उसदी पैरवी करो तां जे तुस हिदायत (सन्मार्ग) दे रस्ते पर चलो। 
ते मूसा दी कौमै च इक गरोह्‌ (दल) ऐसा बी हा जेहड़ा सच्चा रस्ता सुझांदा 
ऐ ते उसदे मताबक इंसाफ करदा ऐ। (।58-59) 

असें उनेंगी बारहें घराने च बंडिये बक्ख-बक्ख गरोह्‌ बनाई ओड़े। ते 
जिसलै मूसा दी कौमै नै पानी मंगेआ, उसलै असें मूसा गी आदेश दित्ता के 
अमुक चटानै पर अपना सोट्टा मारो, ते उस चा बारां चशमें (सूह्टे) कुरजी 
पे। हर घराने (गरोह) नै (पीने दे) पानी दा अपना-अपना थाहर मल्ली लैता। 
ते असें उंदे पर बदलें दी छांऽ करी दित्ती ते 'मन्न' (इक किसमा दा खाने 
जोग पदार्थ) ते 'सलवा' (बटेर जनेहा इक पैंछी) उंदे खाने आस्तै उतारेआ। 
खाओ उनें पाक-साफ चीजें चा जेहूड़ियां असें तुसेंगी उपलब्ध कराई दियां 
न। पर ओह्‌ साढ़ा ते किश नेई बगाड़ी सकदे हे बल्के अपना गै नकसान करदे 
रेह्‌। ते जिसलै उनें गी आखेआ गेआ के उस बस्ती च जाइयै बस्सोआं करो। 
उत्थें जित्थुंआं मरजी करे खाओ ते प्रार्थना (दुआऽ5) करो जे असेंगी माफ करी 
देओ ते दरोआजै चा नीमते होइयै प्रवेश करो, में तुंदियां गल्तियां माफ करी 
देङ। अस नेको करने आहलें गी होर मता दिन्नें आं। फ्ही उंदे च जालमें 
बदली ओड़ेआ (शब्द) दूए शब्दै कन्नै अलावा उसदे जेहड़ा उनेंगी आखेआ 
गेदा हा। फ्ही असें उंदे पर असमानी अजाब भेजेआ इस करियै जे ओह्‌ ज्यादती 
करदे हे। (।60-62) 


ते उंदे'शा उस बस्ती दा हाल पुच्छो जेहड़ी दरेआ दे कंढै पर (स्थित) 
ही। जदूं ओह्‌ 'सब्त' (शनिवार) दे बारै च (आज्ञा दा) उल्लंघन करदे हे। 
जदूं उंदे सब्त दे दिन (यानि शनिबारें) मच्छियां पानियै दे उप्परें औंदियां ते 
जदूं “सन्त नेई हुंदा तां ओह्‌ उप्परै गी नेई औंदियां। उंदी अजमैश असें इस 
चालली कीती कोजे ओह्‌ अवज्ञाकारी हे। ते जदूं उंदे चा इक गरोह्‌ नै आखेआ 
जे तुस नेह लोकें गी की नसीहत दिंदे हो, जिनेंगी अल्लाह खतम करने आहला 
ऐ जां उनेंगी सख्त सजा देने आहला ऐ। उनें परता (जवाब) दित्ता जे तुंदे 
रब्ब दे सामनेआ दोश मुकत होने आस्तै ते कन्नै इस करियै के शायद ओह्‌ 
ओहूदे 'शा (अल्लाह 'शा) डरी जाहन। (63-764) 

फ्ही जदूं उनें इस चीजै गी बसारी ओड़ेआ, जेहड़ी उनेंगी चेता कराई गेदी 
ही, फ्ही उसलै असें उनें लोकें गी बचाई लैता जेहड़े बुराई करने थमां ठाकदे 
हे ते उनें लोकें गी जिनें अपने-आपै पर ज्यादती कीती इक सख्त अजाबै च 
फगड़ी लैता। कोजे ओह्‌ नाफरमान हे। फ्ही जदूं ओह उस कम्मै पास्सै बधन 

लग्गे जेहदे करने दी उनेंगी मनाही (रोक) ही, असें उनेंगी आखेआ, जे नीच 
(जलील) बांदर बनी जाओ। (65-66) 


ते जदूं तुंदे रब्ब नै ऐलान करी दित्ता जे ओह्‌ (अल्लाह) यहूदियें पर 
कियामत (आखरत) दे दिने तगर ऐसे लोकें गी अवश्श गै भेजदा रौहग जेहड़े 
उनेंगी सख्त अजाब देङन। बेशक्क तुंदा रब्ब जल्द गै सजा देने आहला ऐ ते 
जकीनन ओह्‌ माफ करने आहला दयावान ऐ। ते असें उनेंगी गरोह-गरोह करियै 
जमीना पर खलारी ओड़ेआ। उंदे चा किश ते नेक (भले) लोक न ते किश उंदे 
बिपरीत (उलट) न। ते असें उंदी अजमैश (परख) कीती सग्गोसारी (चंगे 
हालातें) च बी ते औक्खें च बी तां जे ओह्‌ समझी जाहन। (।67-768) 

फ्ही उंदे परैंत्त न-काबल (नलायक) लोक आए जेहड़े कताब (तौरात) 
दे उत्तराधिकारी (बारस) बने, ओह्‌ संसारक सुख-सुबधायें गी महत्तव दिंदे 
ते गलांदे जे उनेंगी पकक गै बख्शी दित्ता जाहग। ते जेकर उय्यै जनेहियां 
सुख-सुबधां उनेंगी परतियै थ्होन तां कदें बी नां नेई करङन। क्या उंदे 'शा 
कताब्रै (तौरात) च इस गल्लै दा बचन नेई लैता गेदा जे अल्लाह दे नांऽ 
पर हक्क (सच्च) दे अलावा कोई बी गल्ल नेई करन। ते उनें पढ़े दा ऐ 
जे किश ओहदे च लखोए दा ऐ। ते परलोक दा ठकाना बेहतर ऐ (अल्लाह 
कोला) डरने आहूलें आस्तै, क्या तुस (इस सचाई गी) नेई समझदे ? ते 
जेहके लोग खुदाई कताब गी द्रिढ़ता-पूर्वक पकड़दे न (अर्थात्‌ ओहदे 
उपदेशानुसार कार-ब्यहार करदे न), ते नमाज्ञ दी पबंदी करदे न, निसंदेह 
अस (ऐसे) सधारकें दा सवाब बे-अर्थ नेई करगे। ते असें जदूं प्हाड़ै गी 
उंदे उप्पर इंयां तैनात कीता जिंयां आखो तंबू ताने दा होऐ। ते उनें समझेआ 
जे ओह्‌ उंदे पर आई पौग। उस चीजै गी मजबूती कन्नै पकड़िये रक्खो 
जेहूड़ी असें तुसेंगी दित्ती दी ऐ ते उसगी चेता रकखो जेकिश ओहदे च दरज 
ऐ तां जे तुस बची सको। (।69-7) 

ते जदूं तुंदे रब्ब नै मानव जाति (मनुक्ख जात) दी नसलै गी उंदी पिट्ठं 
(जननेंद्रिये) राहे बाहर कड्ढेआ अर्थात्‌ पैदा कीता ते उनेंगी अपना आपूं गुआह्‌ 
ठरहाया ते पुच्छेआ, क्या में तुंदा रब्ब (मालक) नेई आं ? उनें परता दित्ता : हां, 
अस स्वीकार करने आं। एह इस करियै कीता गेआ जे कुतै तुस आखरत 
(कियामत) दे दिन एह नेई आखो जे असेंगी ते एहदा पता गै नेई हा, जां आखो 

के साढ़े बड़के ते पैहलें गै शिरक दे रस्ते पर (अनेकेश्वरवादी) हे ते अस उंदी 
नसलै चा होऐ। ते क्या तुस उनें गलती करने आहले दी करनी कारण असेंगी 
खतम (हलाक) करी देगेओ ? ते इस चालली अस अपनी नशानियें गी खो 'ल्लियै 
बयान करने आं, तां जे ओह्‌ (अल्लाह पासै) परतोई औन। (72-74) 

ते उंदे कन्नै उस आदमी दी चर्चा करो जिसगी असें अपनियां आयतां 
दित्तियां हिंयां पर ओह्‌ उंदे 'शा बिमुख होई गेआ। बस्स, शतान उसदे पिच्छें 
लग्गी गेआ ते ओह्‌ पथ-भ्रश्‍ट होई गेआ। जेकर अस चांहदे ते उसगी उनें 
आयतें दे जरीये श्रेश्ठ रुतबा (बलंदी) प्रदान करदे पर ओह्‌ ते जमीना जोगड़ा 
होइयै रेही गेआ ते अपनी खाहशें दा तल्हेढू बनी गेआ। बस्स, उसदी मसाल 
उस कुत्ते जनेही ऐ जेहदे पर जेकर तूं भार (बोझ) लद्दें तां बी हफै ते जेकर 
नेई लद॒दें तां बी हफै। एह उदाहरण उनें लोकें दा ऐ जिनें साढ़ी नशानियें 
गी झठलाया। बस्स तुस एह बिरतांत (समाचार) उनें लोकें गी सनाओ तां 
जे ओह्‌ बचार करन। कनेही बुरी मसाल एऐ  उनें लोकें दी जेहड़े साढ़ी 
नशानियें दा इंकार करदे न ते ओह्‌ अपना गै नकसान करदे रेह्‌। अल्लाह 
जिसगी स्हेई रस्ते पर चला5 उय्यै सन्मार्ग पाई सकदा ऐ ते जिसगी ओह्‌ 
पथभ्रश्ट करी देऐ उय्यै घाट्टे (नकसान) च रौहने आहूले न। (75-78) 


ते असें जिनमें ते इंसानें चा मते हारें गी दोजख (नरक) आस्तै पैदा कीते 
दा ऐ। उंदे दिल हैन पर उंदे कनै ओह्‌ समझदे नेई, उंदी अकखीं हैन पर 
उंदे कन्नै ओह्‌ दिखदे नेई, उंदे कन्न हैन पर उंदे कन्‍ने ओह्‌ सुनदे नेई। ओह. 
डंगरें आहूला लेखा न, बल्के उंदे'शा बी मते गुमराह, इय्यै लोक बे-परवाह्‌ 
(अलगरज) न। ते सब्भै चंगे-चंगे नांऽ अल्लाह आस्तै न, बस्स इंदे कन्नै 
गै उसगी पुकारो ते उनें लोकें गी तज्जी ओड़ो, जेहड़े ओहदे नांएं च त्रेढ 
तुप्पदे न (अर्थात्‌ नाएं दे कनांऽ पांदे न)। ओह्‌ अपनी करनी दा फल पाइयै 
रौहूङन। ते असें जिनेंगी पैदा कोते दा ऐ, उंदे चा इक गरोह ऐसा ऐ जेहड़ा 
हक्क दे स्हाबें न्‍्यांऽ करदा ऐ। ते जिनें लोकें मेरी नशानियें गी झठलाया, 
अस बल्लें-बल्लें उंदी ऐसी (थाहरै थमां) पकड़ करगे, जित्थुंआं उनेंगी कदें 
मेद बी नेई होग। ते में उनेंगी ढिल्ल दिंदा रौहना, निसंदेह्‌ मेरी पकड़ बड़ी 
मजबूत ऐ। (79-783) 

क्या उनें लोकें ध्यान नेई दित्ता, जे उंदे साथी (समकालीन पैगंबर) गी 
कोई जनून नेई ऐ। ओह्‌ ते लोकें गी साफ-साफ डराने आहला ऐ। क्या उनें 
असमानें ते जमीना दी बवस्था पास्सै कदें नजर नेई मारी ते कन्नै अल्लाह नै 
जे किश पैदा कोते दा ऐ, ते इस गल्लै (तत्थै) बांरै जे शायद उंदा खीर (अंत) 
नेड़े आई पुज्जे दा होऐ। ते इस सचाई गी जानने दे बाद बी ओह्‌ होर कुस 
गल्लै पर ईमान कायम करङन ? जिसगी अल्लाह बे-राह (पथभ्रश्‍ट) करी 
देऐ, उसगी होर कु'न सन्मार्ग पर आहनी सकदा ऐ। ते ओह्‌ (अल्लाह) उनेंगी 
मूंह्जोरी (सरकशी) च गै फसाए दा रखदा ऐ। ओह्‌ तुसेंगी पुच्छदे न जे 
कियामत दा बाकेआ कदूं घटत होग। आखो, इस दी जानकारी ते सिर्फ मेरे 
परवरदिगार दे कौल ऐ। उय्यै उसगी निरधारत समें पर प्रगट करग। ओह्‌ 
असमानें च ते जमीना पर बजनी (भारी) होआ करदी ऐ। ओह जदूं तुंदे पर 
घटत होग चानचक्क गै होग। ओह्‌ तुंदे'शा इंयां पुच्छदे न, आखो तुस ओहदे 
बारै परख-पड्ताल करी चुके दे ओ। आखो, इस बांरै जानकारी ते मात्तर 
अल्लाह दे कौल गे ऐ। लेकन ज्यादातर लोक नेई समझदे। आखो, में ते अपने 
भले-बुरे दा बी मालक नेई आं, हां जेकिश अल्लाह दी मरजी होऐ। ते जेकर 
मिगी परोक्ष (गैन) दा ज्ञान हुंदा ते में बी मते सारे फायदे अपने आस्तै हासल 
करी लैंदा ते मिगी कदें बी कुसै किसमै दा नुकसान नेई पुजदा। में ते मात्तर 
इक डराने आहूला ते खुशखबरी सनाने आहला आं उनें लोकें गी जेहड़े मेरा आक्खा 
मन्नन। (84-88) 

उय्यै ऐ जिसने तुसेंगी इक जानै (जिंदै) थमां पैदा कीता ते उस्सै ने उसदा 
जोड़ा बनाया तां जे ओह्‌ उसदे कोल सकून (चैन) हासल करै। फ्ही जदूं मड़द 
ने जनानी गी (अपने वजूद दी हस्ती राहे) ढक्को लैता (अर्थात्‌ शरीरक सरबंध 
स्थापत करी लैता) उसलै उसगी (जनानी गी) हल्का जनेहा गर्भ ठैह्री गेआ। 
फ्ही ओह्‌ उसदे सनें फिरदी रेही। फ्ही जदूं ओह्‌ (भारै कन्नै) बोझल होई 
गेई, उसलै उनें दौंनी मिलियै अपने अल्लाह अग्गै दुआ5 कीती, जेकर तूं असें 
गी तंदरुस्त (स्वस्थ) उलाद दित्ती तां अस तेरे धन्नवादी रौहगे। लेकन जिसलै 
अल्लाह नै उनेंगी स्वस्थ उलाद (संतान) देई ओड़ी, उसलै ओह्‌ ओहदी दित्ती 

दी चीजे च दूऐं गी उसदा (अल्लाह दा) भ्याल ठरहान लग्गी पे। अल्लाह 
उंदियें इनें शिरकें आहली गल्लें (बिश्वासें) थमां बरतर ऐ जेहड़ियां एह्‌ करदे 
न। क्या ओह्‌ भ्याल (हिस्सेदार) बनांदे न उनेंगी जेहड़े कुसै गी पैदा करने 
दी सकत नेई रखदे बल्के ओह ते आपूं पैदा कोते गेदे न। ते नां गै ओह्‌ कुसै 
दी कुसै किसमै दी बी सहायता करी सकदे न ते नां गै ओह्‌ अपनी स्हायता 
करी सकदे न। ते जेकर तुस उनेंगी उंदी रैहनुमाई आस्तै पुकारगेओ तां ओह्‌ 
तुंदी पुकार नेई सुनङन। उंदे आस्तै इक बरोबर ऐ भांएं तुस उनें गी पुकारो 
जां खमोश र'वो। जिनेंगी तुस अल्लाह दे अलावा (सहायता आस्तै) पुकारदे 
ओ, ओह्‌ तुंदे जनेह्‌ गै प्राणी न। हां, तुस उनेंगी (सहायता आस्तै) पुकारो, 
ओह्‌ तुसेंगी परता (उत्तर) देन जेकर तुस सच्चे ओ। (89-94) 


क्या उंदे पैर हैन जे उंदे कन्नै चली सकन। क्या उंदे हत्थ हैन जे 
उंदे'नै फगड़ी सकन। क्या उंदियां अक्खीं हैन जे उंदे'नै दिक्खी सकन। क्या 
उंदे कन्न हैन जे उंदे'नै सुनी सकन। आखो, तुस अपने शरीकें (अल्लाह 
दे भ्यालें) गी बुलाओ ते फ्ही सारे मिलियै मेरे बरुद्ध जुगतां बरतो ते मिगी 
मोहूलत नेई देओ। निसंदेह मेरा कारसाज अल्लाह ऐ जिसने (पाक) कताब 
अवतरत कोती ऐ ते ओह्‌ नेक लोकें दा कारसाज (कम्म सुआरने आहूला) 
ऐ। ते जिनेंगी तुस अल्लाह दे अलावा पुकारदे (पूजदे) ओ, ओह नां ते 
तुंदी मदद करी सकदे न, ते नां गै अपनी। ते जेकर तुस उनेंगी सन्मार्ग 
(अल्लाह दी राह) पास्सै सद्दो तां ओह्‌ तुंदी गल्ल (आक्खा) नेई सुनङन 
ते तुसेंगी लगदा ऐ जे ओह्‌ तुंदे पास्सै दिक्खै करदे न, पर ओह्‌ किश नेई 
दिखदे। (।95-798) 

सैहन करो, भलाई (नेकी) करने दी सलाह देओ ते मूरखें कन्नै मत 
उलझो। ते जेकर तुंदे अंदर शतान पासेआ कोई शतानी सोच (खुराफाती 
बचार)उब्भरै तां अल्लाह दी शरण (पनाह) मंग्गो। जकीनन ओह सुनने 
आहूला जानने आहला ऐ। जेहके लोक (अल्लाह 'शा) डरदे न, जदूं कदें 
शतानी प्रभाव (असर) कारण कोई कु-बचार (बुरा-ख्याल) उंदे अंदर जागदा 
ऐ तां ओह्‌ फौरन त्रभकी पौंदे न, ते उस्सै बेल्लै उनेंगी समझ आई जंदी ऐ। 
ते जेहके शतान दे समर्थक (हाम्मी) न, ओह्‌ (शतान) उनेंगी करस्ते पर 
धरीड्दे लेई जंदे न ते ओह्‌ कदें बी नेई संभलदे (सुधरदे)। (99-202) 

ते जदूं तुस उंदे समक्ष कोई चमत्कारी नशानी (पैगंबरी करिश्मा) प्रगट 
नेई करदे, उसलै ओह गलांदे न के तुस की नेई अपनी तरफा किश घड़ी 
आंनदे (अल्लाह दे नबी होने कारण अपने पासेआ कोई चमत्कार को नेई 
जाहर करदे)। आखो, में ते उस्सै दा अनुसरण करनां जेहड़ी अल्लाह 
पासेआ मेरे पर 'बही' (अवतरत) कोती जंदी ऐ। एह दीनी समझ दियां 
गल्लां तुंदे अल्लाह पासेआ न, ते हिदायत ते मेहरबानियां न उनें लोकें 
आस्तै जेहड़े ईमान (जकीन) रखदे न। ते जिसलै कुरआन पढ़े आ जा करदा 
होऐ, उसी ध्यान कन्नै सुनो ते चुप्प र'वो, तां जे तुंदे पर (खुदा पासेआ) 
मेहरबानी कीती जा। ते अपने रब्ब गी सवेरै-शामीं दिलै थमां धीनगी ते डरै 
कन्नै चेता करो (सिमरो), ते अलगरजें च शामल मत होवो। जेहड़े 
(फरिश्ते) तेरे परवरदिगार दे कौल न, ओह्‌ उसदी इबादत करने थमां 
अलगरजी नेई करदे। ते ओह्‌ उसदी पवित्तर हस्ती गी सिमरदे न ते उसगी 
सजदा करदे न। (203-206) 
आयतां-75 -सूरह-8. अल-अनफाल रुकूअ-0 

(मदीना च अवतरत होई ) 

शुरू अल्लाह दे नांऽ कनै जेहड़ा बड़ा मेहरबान, निहायत रैहम आहला ऐ। 

ओह्‌ तुंदे'शा अनफ़ाल (अर्थात्‌ ओह्‌ माल-असबाब जेहड़ा जुद्धै चा जित्त 
हासल होने दे बाद प्राप्त होए दा होऐ) दे बारै पुच्छदे न। आखो जे अनफ़ाल 
दा मालक अल्लाह ते उसदा रसूल ऐ। बस्स, तुस लोक अल्लाह थमां डरो 
ते अपने आपसी सरबंध सधारो ते अल्लाह ते उसदे रसूल दी आज्ञा दा पालन 
करो, जेकर तुस ईमान आहले ओ। ईमान आहले ते ओह्‌ हुंदे न, जिंदे सामने 
जिसलै अल्लाह बांरै चर्चा कौती जंदी ऐ, उंदे दिल कंबी जंदे न, ते उंदे सामने 
जदूं अल्लाह दियां आयतां पढ़ियां जंदियां न, उंदा ईमान होर मजबूत होई जंदा 
ऐ ते ओह्‌ अपने मालक (रब्ब) पर भरोसा रखदे न। ओह्‌ नमाज दी पबंदी 
करदे न ते असें (अल्लाह नै) जे किश उनेंगी उपलब्ध कराए दा ऐ ओहदे 
चा नेक कम्में पर खर्च करदे न। असलै च इय्यै लोक मोमन (खुदापरस्त) 
न। उंदे आस्तै उंदे रब्ब दे कोल उच्चे रुतबे ते माफी ऐ ते कनै उंदे आस्तै इज्जत 
दी रोज़ी ऐ। (-4) 

जिंयां के तुंदे रब्ब नै तुसेंगी हक्‍के कन्नै तुंदे घरें चा बाहर कड्ढेआ। 
ते मुसलमानें दी इक जमात गी एह गल्ल पसंद नेई आई। ओह्‌ एहदे बारै तुंदे 
कन्नै झगड़े करदे हे, इसदे बाबजूद जे ओह्‌ उंदे पर प्रगट होई चुके दा हा, 
आखो जिंयां उनेंगी उंदियें अकखीं दे सामने मौती दे मूंहां च धिक्केआ जा 
करदा होऐ। ते जदूं अल्लाह तुंदे कन्नै बा'यदा करा करदा हा जे द'ऊं दलें 
(धड़े) चा इक तुसेंगी मिली जाहग। ते तुस चांहदे हे जे जेहदे च चुब्भ बी 
नेई लग्गै ओह्‌ तुसेंगी मिलै। ते अल्लाह दी मरजी ही जे हकक दा हक्क होना 
प्रमाणत करी देऐ, अपने बचनें (निर्देशें) राहें ते ना-फरमानें (मुनकरें) गी मुंढा 
पुट्टी टकाए (अर्थात्‌ मुनकरें दा बनाश करी देऐ) तां जे सच्च, सच्चा प्रमाणत 
होई जा ते झूठ, झूठा प्रमाणत होइयै सामने आ, भांएं अपराधियें गी ओह्‌ किन्ना 
गै नां-पसंद की नेई होऐ। (5-8) 

जदूं तुस अपने रब्ब अग्गें बेनती करा रदे हे, उसलै उन्नै तुंदी बेनती 
स्वीकार कोती ते आखेआ जे में तुंदी सहायता आस्तै इक ज्हार फरिश्ते भेजा 
करनां। ते एह सब अल्लाह नै सिर्फ इस करियै कीता जे तुंदे आस्तै खुशखबरी 
होऐ ते तुंदी रूहें गी सकून पुज्जै। ते स्हायता ते मात्तर अल्लाह पासेआ गै 
थ्होंदी ऐ। निसंदेह अल्लाह जबरदस्त ऐ, हिकमत आहला ऐ। जदूं अल्लाह 
नै अपनी तरफा तुंदे चैन (अराम) आस्तै तुंदे पर ऊंघ तारी करी दित्ती, ते गासै 
परा तुंदे आस्तै पानी बरहाया तां जे ओहदे राहे तुसेंगी पवित्तर (पाक) करै 
ते तुंदे'शा शतान्नी गंदगी गी दूर करी देऐ ते तुंदे दिलें गी मजबूती बख्शे ते 
तुंदे कदमें गी जमाई देऐ। जदूं तुंदे रब्ब नै फरिश्तें गी आज्ञा दित्ती जे में तुंदा 
सहायक आं, तुस ईमान आहलें गी जमाई (स्थिर) रक्खो। में ना-फरमानें दे 
दिलें च डर (भेऽ) पैदा करी देङ। बस्स तुस उंदियें गरदनें पर प्रहार करो 
ते उंदियें औंगलियें दे पोरें (पोटे-पोटे) पर सट्ट कराओ। एह सब इस करिए 
ऐ जे उनें अल्लाह ते उसदे रसूल दा बरोध कोता। ते जेहड़ा बी अल्लाह ते 
ओहदे रसूल दा बरोध करदा ऐ उसगी अल्लाह सजा देने आस्तै बड़ा कठोर 
ऐ। एह लो हुन मजा चक्खो ते समझी लैओ जे मुनकरें आस्तै (दोजख दा) 
अजाब ऐ। (9-4) 

ऐ ईमान आहलो, जदूं जुद्धै दे मदानै च तुंदा सामना ना-फरमानें कन्‍्तै 
होऐ उसलै उंदे सामने पिट्ठ मत फेरो। ते जिसने ऐसे मौके पर पिट्ठ फेरी 

लैती बिजन इसदे जे एह जुद्ध दे मदानै च इक जंगी चाल दे तौरै पर होऐ 
जां फ्ही बरोधी पकखै कन्नै जाई मिलने कारण, तां ओह्‌ अल्लाह दी करोपी 
दे भागी होङन ते उंदा ठकाना जहन्नम होग ते ओह्‌ बड़ा गै बुरा ठकाना 
ऐ। (5-6) 

बस्स, उनेंगी तुसें कतल नेई कीता बल्के अल्लाह नै उंदा खातमा करी 
टकाया। ते जदूं तुसें उंदे पर खाक (मिट्टी) सुट्टी उसलै तुसें उंदे पर मिट्टी 
नेई सुट्टी, बल्के अल्लाह नै सुट्टी, तां जे अल्लाह अपने पासेआ ईमान आहलें 
पर खूब स्हान करै। निसंदेह्‌ अल्लाह सुनने आहूला जानने आहला ऐ। एह 
ते होई बीती गेआ। निसंदेह अल्लाह ना-फरमानें दियां सारियां जुगतां बेकार 
करियै रौहग। जेकर तुस निरना (न्यांऽ) चांहदे हे, तां निरना तुंदे सामने आई 
गेआ। ते जेकर तुस बाज आई जाओ तां फ्ही एह तुंदे आस्तै बेहतर ऐ। ते 
जेकर तुस परतियै उय्यै करगेओ तां अस बी फ्ही उय्यै करगे ते तुंदा जत्था 
(दल) तुंदे दना बी कम्म नेई औग, भांएं ओह्‌ किन्ना बी बड़ड़ा की नेई होऐ। 
ते जकीनन अल्लाह ईमान आहलें दा सहायक ऐ। (]7-9) 

ऐ ईमान आहूलो! अल्लाह ते उसदे रसूल दी आज्ञा दा पालन करो ते 
उसदी अवज्ञा नेई करो हालांके तुस सुना करदे ओ। ते उनें लोकें जनेह्‌ नेई 
बनो जिनें गलाया जे असें सुनी लैता। जदूं के ओह नेई सुनदे। जकीनन 
अल्लाह दी नजरी च सारें'शा निकृश्ट (घटिया) प्राणी ओह्‌ गूंगे-बोले लोक 
न जेहड़े अकली थमां कम्म नेई लैंदे। ते जेकर अल्लाह गी उंदे च कुसै भलाई 
दा अंश सेही हुंदा तां ओह्‌ अवश्श गै उनेंगी सुनने दी ताकत दिंदा, ते जेकर 
हुनै ओह्‌ उनेंगी सुनने च समर्थ बनाई देऐ तां ओह्‌ जरूर गै अवज्ञा करङन 
बेरुखी करदे होई। (20-23) 


ऐ ईमान आहूलो, अल्लाह ते (उसदे) रसूल दे बलावे पर स्वीकृति बचन 
(मंजूरी दे शब्द) आखो कीजे रसूल तुसेंगी उस चीजै आहले पास्सै सद्दा 
करदा ऐ  जेहड़ी तुंदे आस्तै जीवनोपयोगी ऐ। ते समझी लैओ जे अल्लाह 
आदमी ते ओहदे दिलै दे मझाटै पड्दा-जन बनी जंदा ऐ। ते एह जे उस्सै दे 
समक्ष तुसें किट्ठा होना ऐ। ते उस फितने थमां डरो जेहड़ा खाली उनें लोकें 
पर गै घटत नेई होग जेहड़े तुंदे चा जुलम करने आहलें न (अर्थात्‌ जिसलै 
फसाद जां बखेड़ा पौंदा ऐ ते उसदा नतीजा सारेंगी भुगतना पौंदा ऐ छड़ा 
फसादियें गी गै नेई भोगना पौंदा)। ते समझी लैओ जे अल्लाह सख्त सजा 

देने आहला ऐ। (24-25) 

ते चेता करो जदूं तुस थोढ़े-हारे हे ते जमीना पर निरबल (कमजोर) 
समझे जंदे हे। डरदे हे जे लोक कुदरै तुसेंगी पुट्टी नेई सुट्टन। फ्ही अल्लाह 
नै तुसेंगी रौहने लेई थाहर दित्ता ते अपनी म्दाद राहें तुंदा समर्थन कीता ते 
तुसेंगी शैल-शैल चीजां खाने गी दित्तियां, इसकरियै जे तुस (ओहदे) धन्नवादी 
र'वो। ऐ ईमान आहलो, अल्लाह ते उसदे रसूल कन्नै (बचन भंग करियै) 
ख्यानत नेई करो ते अपनी अमानतें च ख्यानत नेई करो हालांके तुसेंगी पता 
ऐ। ते समझी लैओ जे तुंदा माल ते तुंदी उलाद तुंदे आस्तै इक इम्तेहान 
(अजमैश) ऐ। ते एह के बड्डा परिणाम ते अल्लाह दे कोल ऐ। (26-28) 


ऐ ईमान आहलो, जेकर तुस अल्लाह थमां डरगेओ तां ओह्‌ तुसेंगी बवेक 
शक्ति प्रदान करग ते तुंदे'शा तुंदे गुनाह (पाप) दूर करी देहग ते तुसेंगी खिमा 
करी देहग ते अल्लाह बड़ी मेहर आहला ऐ, ते जदूं मुनकर (ना-फरमान) 
लोक तुंदे खलाफ साजशां (जुगतां) घड़ा करदे हे जे जां ते तुसेंगी कैद करी 
लैन जां कतल करी देन जां देश-नकाला देई देन। ओह्‌ अपनियां घाड़ां घड़ा 
करदे हे ते अल्लाह अपनियां जुगतां बना करदा हा ते अल्लाह उम्दा उपाऽ 
करने आहूला ऐ। (29-30) 

ते उंदे सामने जदूं मेरियां आयतां पढ़ियां जंदियां न तां ओह्‌ आखदे न 
जे असें सुनी लैता। जेकर अस चांहदे तां अस बी उय्यै जनेहा गै कलाम 
(संदेश) भेजी दिंदे। एह ते बस्स आगलें (पूर्वजें) दियां कहानियां न। ते जदूं 
उनें आखेआ, ऐ अल्लाह! जेकर इय्यै तेरा सच्च (हकक) एऐ तां तूं साढ़े पर 
असमानै थमां पत्थरें दी बरखा बरहाई दे जां साढ़े आस्तै कोई कठोर दंड 
निरधारत करी दे। ते अल्लाह ऐसा करने आहला नेई जे इस हालती च उनेंगी 
सख्त सजा देऐ जदूं के तुस उंदे च मजूद होवो ते अल्लाह उनेंगी कश्ट 
(जातना) देने आहला नेई जदूं के ओह्‌ खिमा याचना करा करदे होन। ते 
अल्लाह उनेंगी कश्ट की नेई देहग कोजे ओह्‌ मस्जिदे हराम (खानाकाबा) 
जाने थमां रोकदे न जदूं के ओह्‌ ओहदे संरक्षक (राक्खे) नेई। ओहदे संरक्षक 
ते सिर्फ अल्लाह थमां डरने आहले गै होई सकदे न। लेकन उंदे चा मते इस 
तत्थै गी नेई जानदे। ते बैतुल्लाह दे नजदीक उंदी नमाज सीटियां मारने जां 
ताडयां बजाने दे अलावा होर किश बी नेई। बस्स, हुन अपने कुफर दी 

बदौलत अजाब दा मजा चक्खो। (3-35) 

जिनें लोकें इंकार कीता ओह्‌ अपने माल (धन-दौलत) गी इस करियै 
खर्च करदे न जे लोकें गी अल्लाह दे रस्ते (सन्मार्ग) थमां रोकन। ओह्‌ उसगी 
खर्च करदे रौंहूङन ते फ्ही एह उंदे आस्तै नामेदी (नराशा) दा कारण बनग, 
फ्ही ओह्‌ नकाम (पराजत) कोते जाङन। ते जिनें इंकार कीता उनेंगी जहन्नम 
(नरक) आहली भेठा किट्ठा कीता जाहग। तां जे अल्लाह नापाक (बुरे) गी 
पाक (भलें) थमां बक्ख करी देऐ ते बुरें गी इक दे उप्पर दूआ रक्खियै ढेर बनाइयै 
जहन्नमै च सुट्टी देऐ, इय्यै लोक घाटे च रौहने आहले न। (36-37) 

मुनकरें (इंकारियें) गी समझाओ के जेकर ओह्‌ बाज आई जाङ़न तां 
फ्ही जे किश बीती चुके दा ऐ उसदी उनें गी माफी थ्होई जाहग। ते जेकर 
ओह्‌ परतियै उय्यै करङन तां साढ़ा निरना (फैसला) उंदे बजुर्गे (पूर्वजे) कन्नै 
पैह्लें बी बीती चुके दा ऐ। तां उंदे कन्नै मकाबला करो इत्थूं तगर जे फसाद 
बाको नेई बचै ते दीन खालस अल्लाह आस्तै गै होई जा। फ्ही जेकर ओह्‌ 
बाज आई जाहून तां अल्लाह दिक्खने आहला ऐ उंदे अमलें (कर्मे) गी। ते 
जेकर उनें अवहेलना कीती तां समझी लैओ जे अल्लाह तुंदा सब्भनें दा मालक 
ऐ, ते क्या उम्दा मालक ऐ ते क्या गै चंगा मददगार। (38-40) 


ते समझी लैओ जे जुद्धै च प्राप्त मालै च (ग़नीमत दे मालै च) पंजमां 
हिस्सा अल्लाह ते रसूल दे नांऽ दा ते रिश्तेदारें ते जतीमें (अनाथे) ते गरीबें 
ते राहगीरें (मसाफरें) आस्तै ऐ, जेकर तुस अल्लाह पर ईमान (जकीन) रखदे 
ओ ते उस चीजै पर जेहड़ी असें अपने (प्रिय) बंदे (मुहम्मद) पर उतारी ऐ 
निरने दे ध्याड़े आस्तै (अर्थात्‌ ओह्‌ चीज क्कुरान ऐ), जिस रोज दांनी दलें 
(ईमान आहलें ते मुनकरे) च टाकरा होग ते अल्लाह हर चीजै पर काबज 
ऐ। (4]) 

ते जदूं तुस घाटी (वादी) दे नेड़में कनारे (सिरे) पर हे ते ओह्‌ दूरै दे 
सिरे पर। ते काफला तुंदे 'शा ख'लकी बक्खी हा। जेकर तुस ते ओह्‌ वक्‍त 
निरधारत (तै5) करी लैंदे तां अवश्श गै इस समझौते बारै तुंदे च मतभेद होई 
जंदा। लेकन जे किश घटत होआ ओह्‌ इस करी होआ तां जे अल्लाह उस 
चीजे दा फैसला करी देऐ जिसने घटत होइयै गै रौहना हा, इस करियै जिसने 
खतम होना हा ओहदा बी रोशन दलील कन्तनै खातमा होऐ ते जिसगी जिंदगी 

थ्होनी ऐ (अर्थात्‌ जुद्थे उपरांत जींदा रौहना ऐ) ओह बी रोशन दलील कन्नै 
जींदे रौहन। जकीन अल्लाह सुनने ते जानने आहला ऐ। जदूं अल्लाह तुंदे 
सुखने च उनेंगी घट्ट गिनतरी च जाहर करदा रेहा ते जेकर ओह्‌ (अल्लाह) 
उनेंगी ज्यादा करियै दसदा तां तुंदा हौसला पस्त होई जंदा (अर्थात्‌ मुसलमानें 
गी जेकर अल्लाह बरोधी धड़े (दुश्मनें) दी भारी तदाद सामने दस्सी दिंदा तां 
ओह्‌ हिम्मत हारी ओड़दे कीजे ओह्‌ गिनतरी च घट्ट हे ते कुरैश बड़ी बङ्डी 
गिनतरी च हे ते तुस इस मामले च आपू-बिच्चें झगड़न लगी पौंदे। लेकन 
अल्लाह नै तुसेंगी सुरक्खत रक्खेआ। जकीनन ओह दिलें दे भेत जानदा ऐ। 
ते जदूं अल्लाह नै उनें लोकें गी (बरोधी धड़ें गी) तुंदी नजरी च घट्ट करियै 
दखाया ते तुसेंगी उंदी नजर च घट्ट करियै दस्सेआ कीजे अल्लाह उस चीजै 
(तत्थै) दा निरना करी देऐ, जिसदा होना हा। ते सारे फैसले (मामले) अल्लाह 
पास्से गै परतोंदे न। (42-44) 


ऐ ईमान आहूलो! जदूं कुसै बरोधी धड़े कन्नै तुंदा मकाबला होऐ उसलै 
तुस द्रिढ आरादे कन्नै जम्मे दे र'वो ते अल्लाह गी मता सिमरो इस करियै जे 
तुसेंगी सफलता मिलै ते अल्लाह ते उसदे रसूल दी आज्ञा दा पालन करो ते 
आपूं 'चें लड़ो-झगड़ो नेई वरना तुस कमजोर पेई जाहगेओ ते तुंदे पैर उखड़ी 
जाङन ते सबर रक्खो, निसंदेह्‌ अल्लाह्‌ सबर करने आहलें दे कनन्‍ने होंदा ऐ, 
ते उनें लोकें जनेह्‌ नेई बनो जेहड़े अपने घरें थमां (गरूरै कन्नै) आकड़े दे 
लोकें सामने बड़ी ताम-झाम कनै निकले ते अल्लाह दी राह (सन्मार्ग) थमां 
रोकदे न। हालांके ओह्‌ जेकिश करा करदे न अल्लाह उसदा सारा हाल जानदा 
ऐ। (45-47) 

जदूं शतान नै उनेंगी उंदे कर्म महत्तवपूर्ण करियै दस्से ते आखेआ जे 
इनें लोकें चा अज्ज कोई बी तुंदे पर काबू पाने आहला नेई ते में तुंदा साथी 
आं। लेकन जदूं दौंने धड़े (दल) आमनै-सामनै होऐ, उसलै ओह परतोंदे 
पैरें नस्सी गेआ ते आखन लग्गा जे में तुंदा स्हाई नेई कीजे जेकिश में 
दिक्खा करनां तुसेंगी नजरी नेई औंदा। में अल्लाह 'शा डरनां कीजे अल्लाह 
सख्त सजा देने आहूला ऐ। जदूं एह पखंडी लोक जिंदे दिलें च कीना ऐ. 
आखदे हे जे इनें लोकें गी इंदे दीन नै धोखे च फसाई रक्खे दा ऐ ते जेहड़ा 
अल्लाह पर भरोसा रखदा ऐ, अल्लाह बड़ा जबरदस्त ते हिकमत आहूला 
ऐ। (48-49) 

जेकर तुस उसलै दिक्खो जिसलै फरिश्ते इनें इंकारियें दी जान कड्ढदे 
न, इंदे चेहरें ते इंदियें पिट्ठें पर सट्टां मारदे होई ते एह गलांदे होई जे हुन 
सड्ने (फकोने) दा मजा चक्खो एह बदला ऐ उनें कमें दा जेहड़े तुसें अपने 
हत्थें अग्गें (परलोक च) भेजे हे ते अल्लाह कदें बी अपने बंदें पर ज्यादती 
करने आहला नेई ऐ। फिरऔन आहलें आहला लेखा जेहके उंदे'शा पैहलें हे 
जिनें अल्लाह दियें नशानियें दा इंकार कीता, अल्लाह नै उंदे गुनाहें (पापें) 
करी उंदी पकड़ करी लैती। निसंदेह अल्लाह सर्वशक्तिमान ऐ ते कठोर दंड 
देने आहूला ऐ। इसदा कारण एह रेहा जे अल्लाह अपने उस ईनाम (उपकार) 
गी जेहड़े ओह्‌ कुसै कौमै पर करदा ऐ उसलै तगर नेई बदलदा जदूं तगर ओह्‌ 
(मुनकर लोक) जेकिश उंदे अंतकरण च मजूद ऐ उसगी बदली नेई देन 
बेशकक अल्लाह सुनने आहला ज्ञानवान ऐ। फिरऔन आहलें ते उंदे 'शा पैहलें 
आहलें अपने रब्ब दियें नशानियें दा इंकार कोता, फ्ही असें उंदी गलतियें 
(गुनाहेँ) दी बदौलत उंदा सर्वनाश करी दित्ता ते असें फिरऔन आहलें गी 
गरक करी (डोबी) दित्ता। कोजे ओह्‌ सारे लोक जालम हे। (50-54) 


बेशकक अल्लाह दी नजरी च सारें 'शा घटिया (निकृश्ट) ओह्‌ लोक 
न जिनें (अल्लाह दी हस्ती दा) इंकार कीता ते ओह्‌ ईमान कायम नेई करदे। 
जिंदे'शा तुसें बचन लैता, ते ओह्‌ हर बारी अपना बचन भंग करी दिंदे न ते 
ओह्‌ डरदे बी नेई। बस्स, जेकर तुंदा लड़ाई (जुद्धै) दे मदानै च उंदे कनै 
टाकरा (सामना) होएऐ तां उंदा ओह्‌ हाल करो जिसगी दिविखियै उंदे पिच्छें 
आहले (घाबरियै) द्रौड़ी जाहन, ते उनेंगी सिक्ख मिलै। जेकर तुसेंगी कुसै 
कौम थमां बचन भंग होने दा अंदेशा होऐ तां उंदा बचन उंदी बक्खी गै परताई 
देओ इंयां जे तुस ते ओह्‌ बराबर होई जाओ। निसंदेहू बचनभंग करने आहलें 
गी अल्लाह पसंद नेई करदा। (55-58) 

इंकारी लोक एह नेई सोचन जे ओह्‌ बची जाङन, ओह्‌ अल्लाह गी 
बेबस नेई करी सकदे। ते उंदे आस्तै तुस हर चालली कन्नै त्यार र'वो ताकत 
जां शक्ति दी समर्थ ते लैस घोड़ें कनै, इस आस्तै जे तुंदी दैहशत बनी दी 
र'वै अल्लाह दे दुशमनें, तुंदे दुशमनें ते इंदे अलावा उंदे पर, जिनेंगी तुस जानदे 
बी नेई। अल्लाह उनें सारें गी जानदा ऐ। ते जेकिश बी तुस अल्लाह दे रस्ते 
पर खर्च करगेओ, ओह्‌ तुसेंगी पूरे दा पूरा परताई दित्ता जाहग ते तुंदे मालै 
च दना बी कमी नेई कीती जाहग। ते जेकर ओह्‌ (विपक्षी) सुलहा (समझोता) 

करनां चाहून तां तुस बी उस बक्खी कदम बधाओ ते अल्लाह पर भरोसा 
रक्खो। बेशकक ओह्‌ सुनने आहला ज्ञानवान ऐ। ते जेकर ओह तुंदे कन्नै दगा 
(धोखाधड़ी) करनां चाहून तां अल्लाह तुंदा स्हाई (मददगार) काफी ऐ। उय्यै 
ऐ जिसने अपनी म्दाद ते मोमिनें (ईमान आहलें) राहें तुसेंगी शक्ति प्रदान 
कीती, ते उंदे दिलें च लगा5(इतेफाक) पैदा करी दित्ता। जमीना च जेकिश 
बी मजूद ऐ जेकर तुस ओह्‌ सारा किश खर्च करी दिंदे तां बी उंदे दिलें च 
इत्तेफाक पैदा नेई हे करी सकदे। लेकन अल्लाह नै उंदे दरम्यान सैहमती पैदा 
करी दित्ती, बेशकक ओह्‌ सर्वशक्तिमान ते तत्तज्ञानी ऐ। (59-63) 


ऐ नबी! तुंदे आस्तै अल्लाह (मददगार) काफी ऐ ते कन्नै ओह्‌ मोमिन 
(ईमान आहले) जिनें तुंदा साथ नभाया। ऐ नबी! मोमिनें गी लड़ाई ( धर्मजुद्ध) 
करने आस्तै प्रेरत करो। जेकर तुंदे चा बीह (20) आदमी द्रिढ़ इरादे आहले 
होङन तां ओह्‌ दो सौ पर भारू (सक्खर) रौहूङन ते जेकर (तुंदे चा) सौ 
होङन तां ज्हार मुनकरें पर भारू रौहङन, इस आस्तै जे ओह्‌ (मुनकर) एहदी 
समझ नेई रखदे। हुन अल्लाह नै तुंदे परा बोझ हल्का करी दित्ता ते समझी 
लैता जे तुंदे च किश कमजोरी ऐ। बस्स तुंदे चा जेकर सौ लोक बी द्रिढ़ इरादे 
आहले निकले तां दो सौ पर भारू रौहडन ते जेकर ज्हार होङन तां अल्लाह 
दी किरपा कन्नै दो ज्हार पर हावी (प्रभावी) रौहङन, ते अल्लाह द्रिढ़ निश्चे 
(पुख्ता इरादे) आहलें दा स्हाई (मददगार) ऐ। (64-66) 

कुसै नबी आस्तै एह उचत नेई जे ओह अपने अधीन कैदी रकखै जदूं तगर 
ओह्‌ जमीना पर चंगी चालली कतलोगारत (खूनखराबा) नेई करी लै। तुस 
दुनियावी (संसारक) माल असबाब दी कामना करदे ओ ते अल्लाह आखरत 
(परलोक) गी पसंद करदा ऐ ते अल्लाह सर्वशक्तिमान ऐ, तत्तज्ञानी ऐ। ते 
जेकर अल्लाह दी लिखतै च पैहलें गै लिखेआ नेई गेदा हुंदा तां जेहका तरीका 
तुसें अपनाए दा हा ओहदे सबब्न तुसेंगी सख्त अजाब भोगना पौंदा। बस्स, 
जेहका माल तुसें लैता ऐ उसी खाओ, एह तुंदे आस्तै हलाल ते शुद्ध ऐ ते अल्लाह 
कोला डरो, बेशकक अल्लाह खिमा करने आहला किरपालू ऐ। (67-69) 


ऐ नबी, तुंदे अधीन जेहके कैदी हैन, उनेंगी आखी देओ के जेकर 
अल्लाह तुंदे अंदर कोई नेकी दिक्खग तां तुंदे कशा जे किश लैता गेदा ऐ उस 
कशा सक्खर (बेहतर) ओह्‌ तुसेंगी परताई देहग ते तुसेंगी माफ करी देहग 

ते अल्लाह माफ करने आहला किरपालू ऐ। ते जेकर एह्‌ तुंदे कन्‍ने कीता गेदा 
बचन भंग करङन, तां तुंदे 'शा पुज्ज बी (पैहलें बी) इनें अल्लाह कनने 
परतिग्या भंग कीती इस करियै अल्लाह नै तुसेंगी उंदे पर काबज करी ओड़ेआ 
ते अल्लाह ज्ञानवान ते सच्च जानने आहला ऐ। (70-77) 


जिनें लोकें ईमान आनेआ ते हिजरत कीती (देश छोड़ेआ) ते अल्लाह 
दे रस्ते (सन्मार्ग ) आस्तै तन-मन-धन कन्नै धर्मजुद्ध कोता ते ओह्‌ लोक जिनें 
शरण (पनाहू) दित्ती ते स्हायता कीती, एह लोक इक दूए दे दोस्त (मित्तर) 
न ते जिनें लोकें ईमान कायम कीता लेकन उनें बतन नेई छोड़ेआ ते उंदे कन्नै 
तुंदी कोई दोस्ती (मित्तरोचारी) नेई जदूं तगर जे ओह देश (बतन) छोड़ियै 
नेई आहन। ते जेकर ओह तुंदे 'शा दीनी (धार्मिक) मदद चाहन उसलै तुंदा 
उंदी मदद (सहायता) करना जरूरी ऐ, मगर एह मदद कुसै ऐसी कौम दे बरुद्ध 
(खलाफ) नेई होनी चाही दी जेहदे 'नै तुंदी संधी होई दी होऐ। ते जे किश 
बी तुस करदे ओ अल्लाह उसगी दिकखै करदा ऐ। ते जेहके लोक इंकारी न 
ओह. आपू 'चें इक दूए दे दोस्त (मददगार) न। जेकर तुस इंयां नेई करगेओ 
तां जमीना पर बखेड़े-फसाद खड़े होङन, बदअमनी फैलग। (72-73) 

जिनें लोकें ईमान आनेआ ते घरै थमां बेघर होए (हिजरत कीती) ते 
अल्लाह आस्तै धर्मजुद्ध (जिहाद) कीता ते जिनें लोकें पनाह दित्ती ते सहायता 
कीती, इय्यै लोक सच्चे मुसलमान (मोमिन) न। इंदे आस्तै माफी ऐ ते उम्दा 
रोजी (रिजक) ऐ। ते जिनें लोकें (उंदे) बाद च ईमान आनेआ ते घरै थमां 
हिजरत कोती, ते तुंदे कन्नै मिलियै धर्मजुद्ध कीता, ओह्‌ बी तुंदे च शामल 
न। ते खून कन्‍ने सरबंधत रिश्तेदार इक-दूए दे ज्यादा करीबी हक्कदार न। बे- 
शकक अल्लाह हर चीजे दी जानकारी रखदा ऐ। (74-75) 
आयतां-29 लसूरह-9. अत-लौबह रुकूअ-6 

(मदीना च अवतरत होई ) 

शुरू अल्लाह दे नांऽ कन्नै जेहड़ा बड़ा मेहरबान, निहायत रैहम आहला ऐ। 

बे-लगा5 होई जाने दी घोशना कीती गेदी ऐ, अल्लाह ते उसदे रसूल 
पासेआ शिरक करने आहलें (बहुदेववादियें) कन्नै जिंदे कन्नै तुसें संधि कीती 
दी ही। बस्स तुस लोक मुलके च चार म्हीनें तगर चली-फिरियै दिक्खी लैओ 
ते समझी जाओ के तुस अल्लाह गी बेबस नेई करी सकदे ते कन्नै अल्लाह 

इंकारियें गी बददू (रुसवा) करने आहला ऐ। अल्लाह ते उसदे रसूल पासेआ 
बड्डे हज्जे आहले दिन लोकें आस्तै घोशना कौती गेदी ऐ जे अल्लाह ते उसदा 
रसूल अनेकेश्वरवादियें दी जम्मेवारी थमां मुक्त (अजाद) ऐ। हुन जेकर तुस 
तोबा करी लैओ तां एह तुंदे आस्तै बेहतर ऐ। ते जेकर तुस अलगरजी बरतगेओ 
तां समझी लैओ जे तुस अल्लाह गी बेबस नेई करी सकदे। (अल्लाह दी सत्ता 
दा) इंकार करने आहलें गी कठोर दंड दी खबर सनाई देओ। लेकन जिने 
अनेकेश्वरवादियें (मुश्रिकें) तुंदे कनै संधी कीती ही ते उसगी पूरा करने च 
उनें कोई कमी बी नेई कोती ते नां गै तुंदे खलाफ कुसै दी सहायता कीती उसलै 
तुस उंदे कनै कोता गेदा बोल (बचन) मुद्दत पूरी होने तगर नभाओ। निसंदेह्‌ 
अल्लाह पर्‌हेजगारें गी पसंद करदा ऐ। (-4) 

फ्ही जदूं हुरमत आहले म्हीनें गुजरी जाहून, उसलै इनें ना-फरमानें 
(मुश्रिकें) गी जित्थें थ्होन कतल करो ते इनेंगी पकड़ो ते इनेंगी घेरो ते इंदी 
घातै च थाएं-थाएं बैठो। फ्ही जेकर ओह्‌ तोबा करी लैन ते नमाज कायम करन 
ते जकात देन तां उनेंगी छोड़ी देओ। अल्लाह माफ करने आहला मेहरबान 
ऐ। जेकर मुश्रिकें चा कोई तुंदे कोला शरण मंग्गै, तां उसगी शरण देई देओ, 
इसकरियै जे ओह्‌ अल्लाह दा कलाम सुने, फ्ही उसगी उसदे सुरक्खत थाहरै 
तगर पजाई देओ। ऐसा इसकरियै ऐ जे ओह्‌ लोक समझ नेई रखदे। (5-6) 

अल्लाह ते उसदे रसूल दे जिम्मै इनें मुश्रिकें बारै कोई बी ऐहद किंयां 
रेही सकदा ऐ, लेकन जिनें लोकें कन्नै तुसें मस्जिदे हराम (खाना काबा)दे 
कौल (नेड़ै) ऐहद कीता हा, जदूं तगर ओह तुंदे कनै ठीक रौहून तुस बी 
उंदे कन्नै ठीक र'वो, जकोनन अल्लाह पर्‌हेजगारें गी पसंद करदा ऐ। ऐहद 
किंयां निभी सकदा ऐ जदूं के हाल एह ऐ, जेकर ओह्‌ (मुश्रिक) तुंदे पर 
काबज होई जाहन तां ओह्‌ नां ते तुंदे कन्नै नेड्में सरबंधै दा लिहाज करङन 
ते नां गै कुसै समझोते दा। ओह तुसेंगी मात्तर गल्लें राहें राजी करना चांहदे 
न पर उंदे दिल म्हेशां इंकार गै करदे न ते उंदे च अकसर अपने ऐहद पर 
कायम (टिके दे) रौहने आहले नेई हैन। उने अल्लाह दी आयतें गी तुच्छ 
कोमत पर बेची दित्ता, फ्ही उनें अल्लाह दे रस्ते (सन्मार्ग) थमां रोकेआ। बड़ा 
बुरा ऐ जेकिश ओह्‌ करा'रदे न। कुसै मोमिन (ईमान आहले) कन्नै नां ते 
ओह्‌ नेड्मेपन दा लिहाज रखदे न ते नां गै (कुसै) ऐहद दा, इय्यै लोक 
ज्यादती करने आहूले न। पर जेकर ओह्‌ तोबा करी लैन ते नमाज पढ़न ते 

जकात देन तां ओह्‌ तुंदे दीनी भ्रा5 (धर्म भ्राऽ) होङन। ते अस आयतें गी 
समझने आहलें आस्तै स्पश्ट करियै वर्णत करने आं। (7-77) 

जेकर एऐहूद (परतिग्या) करने दे बाद एह अपनी संघदें (कसमें) गी 
त्रोड़ी देन ते तुंदे धर्म (दीन) च दोश कड्ढन तां इनें कुफर दे सरदारें कन्नै 
लड़ो। तां जे ओह्‌ समझी जाहून, बे-शकक उंदियां कसमां झूठियां न। क्या 
तुस ऐसे लोकें कन्नै नेई लड़गेओ, जिनें अपने बचन भंग कीते ते रसूल गी 
कड्ढ़ने दा दुसाहस कीता ते एह उय्यै न जिनें जुद्धै च तुंदे कन्नै लड्ने दी 
पैहल कोती ? क्या तुस उंदे 'शा डरगेओ? अल्लाह (इसदा) ज्यादा हक्कदार 
ऐ जे तुस उस 'शा (अल्लाह 'शा) डरो जेकर तुस मोमिन ओ। उंदे कन्नै 
लड़ो, अल्लाह तुंदे हत्थे उनेंगी सजा देहग ते उनेंगी बद्दू करग ते तुसें गी 
उंदे पर बर्चस्व (गलबा) प्रदान करग ते मुसलमानें दे सीने च ठंढ पाहग ते 
उंदे दिलें चा जलन गी दूर करी देहग ते अल्लाह जिसगी चाहग तोबा करने 
दी हिम्मत देहग ते अल्लाह जानी-जान ऐ, तत्तदर्शी ऐ। (2-5) 

कया तुस सोचदे ओ जे तुसेंगी छोड़ी (बख्शी) दित्ता जाहग, जदूं के अजें 
ते अल्लाह नै तुंदे चा उनें लोकें दी पनछान गै नेई कौती जिनें धर्म-जुद्ध 
(जिहाद) कोता ते जिनें अल्लाह ते रसूल ते मोमिनें (दीनदारें) दे अलावा 
कुसै होर गी दोस्त नेई समझेआ ते अल्लाह ओह्‌ सब किश जानदा ऐ जेकिश 
तुस करदे ओ। (76) 

मुश्रिकें (बहुदेववादियें) दा ते एह कम्म गै नेई जे ओह्‌ अल्लाह दे घर 
(मसीतां) आबाद करन, जदूं के ओह्‌ आपूं अपने कुफर दे गुआह्‌ न। उनें 
लोकें दे नेक कर्म (पुन्न) अकारथ गे उठी ते ओह म्हेशां आस्तै अग्गी 
(नरकै) च रौहने आहले न। अल्लाह दियां मसीतां ते ओह्‌ अबाद करदे न, 
जेहड़े अल्लाह ते आखरत दे दिनै पर जकीन रखदे न, नमाज पढ्दे न, जकात 
दिंदे न ते बिजन अल्लाह दे होर कुसै कशा नेई डरदे। उमेद ऐ जे ऐसे लोक 
हदैत पाने आहलें चा होङन। क्या तुस समझदे ओ जे हाजियें गी पानी पलेआने 
ते मस्जिदे हराम (खानाकाबा) दे बसाने दा कम्म उस माहनू दे कम्मै दे बरोबर 
ऐ जेहड़ा अल्लाह ते आखरत पर ईमान (भरोसा) रखदा ऐ ते जिसने अल्लाह 
दी राहू आस्तै धर्मजुद्ध कोता ? अल्लाह दी नजरी च एह दम बरोबर नेई होई 
सकदे। ते अल्लाह जालमें (मुनकरें) गी सिद्धे रस्ते (सन्मार्ग) पर नेई पांदा। 

जिनें लोकें ईमान आनेआ ते घरें थमां बेघर होए ते अल्लाह दे रस्ते आस्तै 
अपनी जान ते माल (धन-दौलत) कन्नै धर्मजुद्ध कीता, उंदा रुतबा अल्लाह 
दी नजरी च म्हान ऐ ते इय्यै सफल लोक न। उंदा अल्लाह उनेंगी अपनी मेहरें 
ते प्रसन्नता दी खुशखबरी दिंदा ऐ ते कन्नै ऐसे बागें दा उपहार जिंदे च ओह्‌ 
म्हेशां रौहङन। निसंदेह अल्लाह गै अजर देने आहूला ऐ। (7-22) 

ऐ ईमान आहलो, अपने प्योऽ ते भ्राएँ गी अपना सरबंधी (रिश्तेदार) नेई 
समझो जेकर ओह ईमान (दीन) दी निसबत कुफर (बेदीनी) गी महत्तव देन। 
तुंदे चा जेहका उनेंगी अपना हतैशी (दोस्त) समझग, उय्यै लोक जालम न। 
आखो जे तुंदे प्योऽ ते तुंदे पुत्तर ते तुंदे भ्रा ते तुंदियां त्रीमतां (लाड़ियां) ते 
तुंदा खानदान ते ओह्‌ माल जेहड़ा तुसें कमाए दा ऐ ते ओह बपार जेहदे ठप्प 
(बंद) होने' शा तुस डरदे ओ ते ओह घर जेहड़े तुसेंगी बड़े प्यारे न, एह सब्भे 
किश तुसेंगी अल्लाह ते उसदे रसूल ते उसदे रस्ते पर धर्मजुद्ध (जिहाद) करने 
कशा जेकर ज्यादा प्यारे न तां तुस इंतजार करो इत्थूं तगर जे अल्लाह दी आज्ञा 
आई पुज्जै ते अल्लाह अवज्ञाकारी लोकें गी सन्मार्ग नेई दसदा। (23-24) 

बेशक्क अल्लाह नै तुंदी मते सारे मौकें पर सहायता कीती ही ते “हुनैन' 
दे दिन जदूं तुंदी मती गिनतरी नै तुसेंगी गरूरै च फसाई लैता, फ्ही ओह्‌ तुंदे 
दना कम नेई आई (अर्थात्‌ मती गिनतरी च हुंदे होई बी तुस नकाम रेह) । ते 
धरत इन्नी बस्तार आहली हुंदे होई बी तुंदे आस्तै तंग होई गेई फ्ही तुस पिद 
फेरियै नस्सै। एहदे परैंत्त अल्लाह नै अपने रसूल ते मोमनें (ईमान आहलें) पर 
अमन उतारेआ ते ऐसे लश्कर उतारे जेहड़े तुसेंगी नजरी नेई हे औंदे ते अल्लाह 
नै इंकारियें गी दंड दित्ता ते ना-फरमानें गी इय्यै जनेहा फल (नतीजा) मिलदा 
ऐ। फ्ही इसदे बाद अल्लाह जिसगी चांहदा ऐ तोबा करने दी अकल दिंदा ऐ 
ते अल्लाह माफ करी देने आहला दयावान ऐ। ऐ ईमान आहलो! बहुदेववादी 
भलेआं अपवित्तर न। बस्स इसदे बाद हुन ओह्‌ मस्जिदे हराम (खाना काबा) 
दे नेड़ै बी नेई औन ते जेकर तुसेंगी गरीबी दा अंदेशा सता5 करदा होएऐ तां 
अल्लाह (जेकर) अपनी मेहर करग ते तुसेंगी धनवान (धनी) बनाई देहग। 
अल्लाह ज्ञानवान ते तत्तदर्शी (सचाई जानने आहला) ऐ। (25-28) 

उनें अहले कताब (असमानी कताबें पर जकीन रक्खने आहलें) कन्नै लड़ो 
जेहड़े नां ते अल्लाह पर भरोसा रखदे न ते नां गै आखरत (कयामत) पर ते 

नां गै अल्लाह ते उसदे रसूल पासेआ हराम ठर्‌हाए (तै5 कोते) गेदे गी हराम 
मनदे न ते नां गै सच्चे दीन (दीने हकक) गी अपना दीन (धर्म) समझदे न, 
जदूं तगर के ओह्‌ अपना जजिया (जान-माल दी हफाजत दे बदले च दित्ता 
जाने आहला टैक्स) देन ते नीमते बनियै रौहन। यहूदियें गलाया जे उज्जैर 
अल्लाह दा पृत्तर ऐ ते ईसाइयें मसीह गी अल्लाह दा पुत्तर गलाया, एह उंदियां 
अपनियां मनघढ़त गल्लां न। एह उनें लोकें दी गै नकल करा करदे न जिनें 
इंदे 'शा पैह्लें कुफर कौता। अल्लाह इंदा खातमा करे, एह कुद्धर भटके दे जा 
करदे न ? इनें अल्लाह दे अलावा अपने दिद्वानें ते धर्मगुरुयें गी अल्लाह दा 
दरजा प्रदान करी दित्ता ते मरियम दे पुत्तर मसीह गी बी। हालांके उनेंगी सिर्फ 
एह आज्ञा दित्ती गेई ही जे ओह्‌ इक्कै अल्लाह दी इबादत (पूजा) करन। उसदे 
बिजन दूसरा कोई पूजने जोग नेई। ओह्‌ पाक (पवित्तर) ऐ उंदे सारे'शा जिनेंगी 
ओह्‌ (अल्लाह दा) हिस्सेदार मिथदे न। (29-37) 

ओह्‌ चांहदे न जे ओह्‌ अल्लाह दे नूर (प्रकाश) गी फूक मारियै स्हाली 
देन ते अल्लाह अपने गी संपूरण कोते बगैर मन्नने आहला नेई चाहे इकारियें 
(मुनकरें) गी ओह्‌ किन्ना गै नागवार की नेई गुजरे। उस्सै नै अपने रसूल गी 
भेजेदा ऐ हिदायत ते दीने हकक (सच्चे दीन) गी देइयै तां जे उसगी बाको 
सारे धर्मे पर प्रमुखता प्रदान करी देऐ, बेशकक एह मुश्रिकें ( अनेकेश्वरवादियें) 
गी किन्ना गै असैहनेजोग (बरदाश्त थमां बाहर) की नेई बझोऐ। (32-33) 

ऐ ईमान आहूलो! अहले कताब दे अकसर विद्वान ते धर्मगुरू लोकें दा 
माल अवैध तरीकें कन्नै खंदे न ते लोकें गी अल्लाह दे रस्ते थमां रोकदे न 
ते जेह्के लोक सुन्ना-चांदी जमा करियै रखदे न ते उसगी अल्लाह दी राह 
लेई खर्च नेई करदे, उनेंगी इक तकलीफदेह अजाब दी खबर सनाई देओ। उस 
रोज (कियामत गी) इस मालै कन्‍ने नरक दी अग्ग सलगाई (बाल्ली) जाहग। 
फ्ही उस कन्नै उंदे मत्थें, उंदियें बक्खियें ते उंदी पिट्ठें गी दा'गेआ जाहग। 
इय्यै ऐ ओह जिसगी तुसें अपने आस्तै कठेरे दा हा। बस्स, हुन मजा चक्खो 
उसदा जेकिश तुसें अपने आस्तै कठेरियै रक्खेदा हा। (34-35) 

म्हीने दी गिनतरी अल्लाह दी नजरी च बारां म्हीने ऐ, अल्लाह दी कताबै 
च, जदूं थमां उसने असमानें ते जमीना गी बनाया। इंदे चा चार म्हीनें बड़े 
पवित्तर न। दीन दा इय्यै सिद्धा रस्ता ऐ बस्स इंदे च तुस अपने आपै पर ज्यादती 

नेई करो। ते बहुदेववादियें (मुश्रिकें) कन्नै इकजुट होइयै लड़ो जिस चालली 
ओह तुंदे कन्नै इकजुट होइयै मकाबला करदे न ते समझी लैओ जे अल्लाह 
खुदा परस्त लोकें दा साथी ऐ। म्हीनें गी बदली देना (अर्थात्‌ पाक म्हीनें च 
अदला-बदली करी देना) कुफर च इक होर बाद्धा ऐ। एहदे 'नै कुफर करने 
आहले गुमराही च फसदे न। ओह्‌ कुसै साल हराम म्हीने गी हलाल करी लैंदे 
न ते कुसै साल उसी हराम करी लैंदे न तां जे खुदा दे पासेआ हराम ठर्‌हाए 
गेदे म्हीने दी गिनतरी पूरी करियै हराम गी हलाल करी देन। उंदे बुरे कर्म उंदी 
नजरी च भले करियै दस्से गेदे न। ते अल्लाह इंकार करने आहलें गी सन्मार्ग 
पर नेई चलांदा। (36-37) 

ऐ ईमान आहलो, तुसेंगी एह केह होई गेदा ऐ के जंदू तुसेंगी आखेआ 
जंदा ऐ जे अल्लाह दे रस्ते आस्तै निकलो तां तुस जमीनै कन्नै बनके दे रौंहदे 
ओ (अर्थात्‌ जेहाद आस्तै नेई निकलदे) । क्या तुस परलोक दे बदले इस लोक 
दी जिंदगी गी मता महत्तवपूर्ण समझदे ओ? परलोक दे मकाबले च संसारक 
जिंदगी दा ऐशो-अराम ते बड़ा घट्ट ऐ। जेकर तुस नेई निकलगेओ तां खुदा 
तुसेंगी सजा देहग ते तुंदे थाहरै पर दूसरी कौम पैदा करी देहग ते तुस खुदा 
दा किश बी बगाड़ी नेई सकगेओ। ते खुदा हर शै5 पर समर्थ रखदा ऐ। जेकर 
तुस रसूल दी सहायता नेई करगेओ, तां अल्लाह इस 'शा पुज्ज बी आपूं रसूल 
दी स्हायता करी चुके दा ऐ, जंदू के मुनकरें उनेंगी कड्ढी टकाया हा। ओह्‌ 
गारै (गुफा) च मजूद मात्तर द'ऊं चा इक हा। जदूं ओह्‌ दौंने गारै च हे। जंदू 
उन्नै अपने साथी गी (दलासा दिंदे होई) आखेआ जे फिकर नेई कर, अल्लाह 
साढ़े कन्नै ऐ। बस्स अल्लाह नै उंदे पर सकून (अमन) भेजेआ ते उंदी स्हायता 
ऐसे लश्करें कन्नै कीती जेहड़े आद्रिश्श हे ते अल्लाह नै ना-फरमानें (मुनकरें) 
दी गल्लै गी झूठा साबत करी दस्सेआ। अल्लाह दी गल्ल गै सच्ची ऐ ते 
अल्लाह जबरदस्त ऐ, हिकमत आहूला (तत्तदर्शी) ऐ। (38-40) 

भाएं हल्का होऐ जां भारा अपने माल ते जान कन्नै अल्लाह दे रस्ते च 
जिहाद करो, इय्यै तुंदे आस्तै बेहतर ऐ जेकर तुस समझो। जेकर नफा नेड़ै होंदा 
ते सफर हल्का तां ओह्‌ जरूर गै तुंदे पिच्छे चली पौंदे लेकन एह मंजल उंदे 
आस्तै कठन होई गेई। हुन ओह्‌ कसमां चुकङन के जेकर साढ़े कशा होई 
सकदा तां अस जरूर गै तुंदे कन्नै चलदे। ओह्‌ अपने आपै गी आपूं बरबाद 
करा करदे न। अल्लाह जानदा ऐ जे एह लोक पक्के झूठे न। (4।-42) 

अल्लाह तुसेंगी माफ करै, तुसें उनेंगी आज्ञा की दित्ती। कीजे तुंदे पर ते 
एह सचाई प्रगट होई जंदी ऐ जे कु'न लोक सच्चे न ते कु'न झूठे। जेहके 
अल्लाह पर ते आखरत दे दिनै पर जकीन रखदे न, ओह्‌ तुसेंगी कदें बी इंयां 
नेई आखडन जे ओह्‌ अपने माल ते जान कन्नै धर्मयुद्ध (जिहाद) नेई करङन 
ते अल्लाह डरने आहलें गी चंगी चालली जानदा ऐ। तुंदे 'शा अनुमति ते उय्यै 
लोक मंगदे न जेहके अल्लाह ते आखरत दे दिनै पर निश्वास नेई रखदे ते 
उंदे दिलें च शैक्का ऐ। बस्स, ओह्‌ अपनी शैंक्का दे घेरे च फसे दे न ते जेकर 
ओह्‌ ओहदे चा निकलना चांहदे तां ओह्‌ जरूर निकलने दा किश सरिस्ता 
करदे। पर अल्लाह नै उंदे उट्ठने गी पसंद नेई कोता इसकरी उनेंगी उत्थें गै 
टिके दे रौहून दित्ता ते आखी दित्ता गेआ जे पिच्छें रौहने आहलें दे कन्नै बैठे 
(टिके) र'वो। (43-46) 

जेकर एह लोक तुंदे कन्नै जंदे तां तुंदे आस्तै मसीबत दा कारण गै बनदे, 
ते (ओह्‌) तुंदे मझाटै झगड़े-फसाद दी कोशश करदे ते तुंदे चा मते हारे उंदी 
सुनने आहले न, पर अल्लाह इनें जालमें गी चंगी चालली जानदा ऐ। एह पैहलें 
बी फसाद दी कोशश करी चुके दे न ते ओह्‌ कम्में च उलट-फेर (पुट्ठ- 
सिद्ध) करदे रौंहदे न, इत्थूं तगर जे सच्च (हक्क) सामने आई गेआ ते 
अल्लाह दी आज्ञा होई गेई ते ओह नराज गै रेही गे। (47-48) 


ते उंदे च किश नेह्‌ बी हैन जेहड़े आखदे न जे असें गी बिदा करी देओ 
ते असेंगी बखेड़े च नेई फसाओ। सुनी लैओ, ओह्‌ ते बखेड़े च पेई चुके दे 
न। ते जकीनन जहन्नम नै मुनकरें गी घेरी रक्खे दा ऐ। जेकर तुंदे कन्नै किश 
भलाई हुंदी ऐ उसलै उनेंगी बड़ा दुख हुंदा ऐ ते जेकर तुसेंगी कोई कठनाई 
(सख्ती) पेश औंदी ऐ तां झट्ट आखन लगी पौंदे न जे असें ते पैहलें गै अपने 
बचाऽ दा सरिस्ता करी लैते दा हा ते ओह्‌ अत्त खुश होइयै परतोंदे न। आखो, 
असेंगी सिर्फ उय्यै चीज हासल होग जेहड़ी अल्लाह नै साढ़े नांऽ लिखी दित्ती 
दी ऐ। ओह्‌ साढ़ा कारसाज (कार्य साधक) ऐ ते ईमान आहलें गी अल्लाह 
पर गै भरोसा करना लोड्चदा। आखो, तुस साढ़े आस्तै द'ऊं (इस लोक ते 
परलोक दिये) कामयाबियें चा इक दी उमेदा च ओ, पर अस तुंदे बारै च इस 
उमेदा च आं जे अल्लाह तुंदे पर अपने पासेआ अजाब भेजे जां साढ़े हत्थें। 
बस्स तुस इंतजार करो अस बी तुंदे कन्नै इंतजार करने आहलें आं। (49-52) 

आखो, तुस भाएं खुशी कन्‍्ने खर्च करो जां रोहें होईयै, (अर्थात्‌ नेकी 
दे कम्मै आस्तै खुशी कन्नै भाएं नराजगी कन्नै जिन्नां मरजी खर्च करो) तुंदे 
मालै गी कदें बी स्वीकार नेई कीता जाहग। निसंदेह तुस ना-शुकरे (किरतघान) 
लोक ओ। उंदे मालै (नेक कम्में आस्तै खर्च कीते गेदे मालै) गी सिर्फ इस 
आस्तै स्वीकारेआ नेई गेआ कीजे उनें अल्लाह ते उसदे रसूल दी होंद दा इंकार 
कीोता ते एह लोक जिसलै नमाज पढ़ने गित्तै औंदे न, उसलै अनमने होइयै 
औंदे न ते जिसलै खर्च करदे न तां औक्खे-भारे होइऐ (करदे न)। तुस उंदे 
माल ते संतान गी महत्तवहीन समझो। अल्लाह ते चांहदा ऐ जे उंदे राहें उनें 
गी दुनिया (संसारै) च मसीबतां देऐ ते जदूं उंदी मौत आवै ओह्‌ मुनकरी (ना- 
फरमानी) दी हालती च आवै। ओह्‌ खुदा दियां सघंदा चुक्कियै आखदे न जे 
ओह्‌ तुंदे चा न (अर्थात्‌ ईमान आहलें न) लेकन सच्च ते एह ऐ जे ओह्‌ 
तुंदे चा नेई हैन। बल्के ओह्‌ ऐसे लोक न जेहड़े तुंदे 'शा त्रांह्दे (डरदे) न। 
जेकर उनेंगी कोई आसरमें दा थाहर जां कोई खोह्‌ जां छप्पी बैठने दी जगह 
मिली जा तां द्रौड़िये ओहदे च जाई छप्पन। (53-57) 

ते उंदे चा किश ऐसे लोक बी हैन जेहड़े तुंदे पर सदके कड्ढने बारै 
दोश कड्ढदे न। जेकर उंदे चा उनेंगी किश देई दित्ता जा तां ओह्‌ खुश रौंहदे 
न, लेकन जेकर नेई दित्ता जा तां नराज (रोहें) होई जंदे न। क्या गै चंगा हुंदा 
जे अल्लाह ते उसदे रसूल नै जेकिश उनेंगी उपलब्ध कराए दा हा ओहदे पर 
खुश रौंहदे ते आखदे के अल्लाह साढ़े आस्तै बहुत ऐ। अल्लाह ते उसदा रसूल 
अपनी मेहर कन्नै असेंगी होर बी देहग, असें गी ते अल्लाह गै लोड़चदा ऐ। 
जकात (सदक्रात) अर्थात्‌ खैरात ते बास्तव च फकीरें ते गरीब-गुरबा दा हक्क 
ऐ ते उनें करिंदे दा जेहड़े जकात जां खैरात दे कम्मै आस्तै नियुक्त न। ते 
उंदे आस्तै जिंदी दिलजोई करना जरूरी ऐ ते गुलामें (दासे) गी दासता थमां 
मुक्त कराने आस्तै ते क्षतिपूर्ति अर्थात्‌ हरजाना भरने आहलें आस्तै ते अल्लाह 
दी राहू (सन्मार्ग) आस्तै ते मसाफरें दी सहायता आस्तै। एह अल्लाह पासेआ 
निरधारत कौता गेदा इक फरज ऐ ते अल्लाह ज्ञानवान ते तत्तदर्शी (हिकमत 
आहूला) ऐ। (58-60) 

ते उंदे च किश लोक ऐसे बी हैन, जेहड़े नबी गी दुखी करदे न ते आखदे 
न जे एह ते कन्नें साहीं हर कुसै दी सुनदा ऐ। आखो, जे एह हर कुसै दी 
सुनदा ऐ तां एह ते तुंदे भले दी गल्ल ऐ। एह अल्लाह पर ईमान रखदा ऐ 

ते ईमान रक्खने आहलें पर जकीन करदा ऐ ते ओह्‌ उंदे आस्तै मेहर (किरपा) 
ऐ जेहड़े तुंदे चा ईमान कायम करने आहले न। ते जेहके लोक अल्लाह दे 
रसूल गी सतांदे न, उंदे आस्तै सख्त सजा ऐ। ओह्‌ तुंदे सामने अल्लाह दियां 
कसमां (संघदां) चुक्कदे न, तां जे तुसेंगी (खुश) राजी करी लैन। हालांके 
अल्लाह ते उसदे रसूल गी खुश जां राजी करना उंदे आस्तै ज्यादा बेहतर ऐ 
जेकर ओह मोमिन न। क्या उनें गी नेई पता जे जेहड़ा अल्लाह ते उसदे रसूल 
दा बरोध करग, ओहदे 'तै जहन्नमै (नरकै ) दी अग्ग ऐ जेहदे च ओह्‌ सदा 
रौहग। एह बड़ी बड्डी बदनामी ऐ। (6-63) 

ढोंगी (पखंडी) डरदे न जे कुदरै मुसलमानें पर कोई (क्कुरान दी) ऐसी 
सूरत नाज़ल (अवतरत) नेई होई जा, जेहड़ी उंदे मनै दे भेतें गी उंदे पर प्रगट 
करी देऐ। आखो जे तुस मजाक डुआई लैओ, अल्लाह निसंदेह्‌ उसगी जाहर 
करियै रौहग जेहदे 'शा तुस डरदे ओ। ते जेकर तुस उनेंगी पुच्छगेओ तां ओह्‌ 
आखडङन जे अस ते खेढ ते मजाक करा करदे हे। आखो, कया तुस अल्लाह 
ते उसदी आयतें ते उसदे रसूल कन्नै हासा-मजाक करा करदे हे। ब्हान्ने नेई 
बनाओ, तुसें ईमान आहनने दे परैंत्त कुफर कीता ऐ। जेकर अस तुंदे चा इक 
गरोह्‌ (किश) गी माफ बी करी देचै पर बाकियें गी ते जरूर सजा देहगे कीजे 
ओह्‌ कसूरवार (दोशी) न। (64-66) 

पखंडी मड़द ते पखंडी जनानियां सब्भै इक्कै जनेह्‌ न। ओह भेड़ 
(बुराई) दी सलाह दिंदे न ते भलाई थमां रोकदे न। ते अपने हत्थें गी रोकदे 
न (अर्थात्‌ भले कम्में पर जां खुदाई राहू पर खर्च करने थमां कतरांदे न) । 
उनें अल्लाह गी बसारी दित्ता ते अल्लाह नै बी उनेंगी बसारी दित्ता। बे-शक्क 
ढोंगी (लोक) बड़े अवज्ञाकारी न। पखंडी मड़दें ते पखंडी जनानियें ते ना- 
फरमानें कन्नै अल्लाह नै जहन्नमै दा बा'यदा करी रकखे दा ऐ जेहदे च ओह्‌ 
म्हेशां रौंहूडन। इय्यै उंदे आस्तै प्रतिफल ऐ। उंदे पर अल्लाह दी फटकार 
(लानत) ऐ ते उंदे आस्तै स्थाई अजाब ऐ। जिंयां तुंदे'शा पैहलें दे लोक, जेहड़े 
तुंदे कोला ताकतै च बी ज्यादा हे ते धन-दौलत ते लुआद च बी तुंदे 'शा 
सक्खर (बाद्धे च) हे ते उनें अपने हिस्से दा फायदा लैता ते तुसें बी अपने 
हिस्से दा फायदा लैता, जनेहा के तुंदे पूर्वजें अपने हिस्से दा फायदा लैता हा। 
तुसें बी उय्यै जनेहियां गै बैहसां कीतियां जनेहियां बैहसां उनें कीतियां हियां। 
इय्यै ओह्‌ लोक न जिंदे आमाल (नेक कर्म) इस लोक ते परलोक च बी 

अकारथ चली गे ते इय्यै लोक कसारे (घाटे) च रौहने आहले न। क्या उंदे 
कश उनें लोकें दी खबर नेईं पुज्जी जेहड़े इंदे कोला पैहलें होई गुजरे दे न। 
कौम नूह ते आद ते समूद ते कौम इब्राहीम ते असहाबे मदयन ते नश्ट-बरबाद 
होई गेदियें बस्तियें दी। उंदे कोल बी उंदे रसूल दलीलां लेइयै आए हे। ते 
ऐसा नेई होआ जे अल्लाह उंदे कन्नै ज्यादती करदा पर ओह्‌ आपूं गै अपने- 
आपै पर ज्यादती करदे रेह्‌। (67-70) 

ते मोमिन मड़द ते मोमिन जनानियां इक-दूए दे सहायक न। ओह्‌ नेक 
कर्मे (भलाई) दी सलाह दिंदे न ते भैड़ करने थमां मना करदे न ते नमाज 
अदा करदे न, ते जकात दिंदे न ते अल्लाह ते उसदे रसूल दी आज्ञा दा पालन 
करदे न। इय्यै ओह्‌ लोक न, जिंदे पर अल्लाह मेहर (किरपा) करग। बे- 
शकक अल्लाह जबरदस्त ऐ, तत्तदर्शी ऐ। मोमिन मड़दें ते औरतें कन्न अल्लाह 
दा बा'यदा ऐ (जन्नत दे) बागें दा जिंदे ख'ल्लें नैहरां बगदियां होङन, ओह्‌ 
उत्थें म्हेशां रौहूङन। ते बा'यदा ऐ साफ-सुथरे मकानें दा जेहड़े म्हेशां रौहने 
आहले (जन्नत दे) बागें च होंङन ते अल्लाह दी सैहमती (खुशनूदी) जेहड़ी 
सर्वोपरि ऐ। इय्यै संपूरण सफलता ऐ। (7-72) 

ऐ नबी, मुनकरें (इंकारिये) ते मुनाफिकें (पखंडियें) कन्नै धर्म युद्ध 
(जिहाद) करो ते उंदे प्रति कठोर बनी जाओ। उंदा ठकाना नरक ऐ ते ओह्‌ 
बड़ा बुरा ठकाना ऐ। ओह्‌ खुदा दी कसम चुक्रियै आखदे न जे उनें किश 
नेई आखेआ। जदूं के उनें कुफर दी गल्ल आखी ते ओह्‌ इस्लाम आहनने दे 
बाद इंकारी बनी गे ते उनें ओह्‌ हासल करना चाहेआ जेह्ड़ा उनेंगी हासल 
नेई होई सकेआ। ते एह मात्तर इस गल्लै दा प्रतिफल (बदला) हा जे उनेंगी 
अल्लाह ते रसूल नै अपनी मेहर कन्नै गनी (मालामाल) करी दित्ता। जेकर 
ओह्‌ तोबा करी लैन तां उंदे आस्तै एह बेहतर ऐ ते जेकर ओह उपेक्षा करङन 
तां अल्लाह उनेंगी घोर सजा देहग इस लोक च बी ते परलोक च बी। ते धरतै 
पर नां उंदा कोई हमायती (ताद्दी) होग ते नां गै स्हायक। (73-74) 

ते उंदे च किश नेह बी हैन जिनें अल्लाह कनै बोल (कौल) कीता के 
जेकर उंदे पर मेहर कोती तां अस अवश्श गै सदका (खैरात) देहगे ते नेक 
बनियै रौहगे। फ्ही जिसलै अल्लाह नै उंदे पर अपनी मेहर कीती उसलै ओह्‌ 
(सूम बनियै) कंजूसी करन लगी पे ते अलगरज होइयै मूंह फेरी लैता। बस्स 

अल्लाह नै उंदे दिलें च दखावे (पखंड) दा भाव पाई दित्ता उस दिनै तगर 
जंदू के ओह उसगी (अल्लाह गी) इस चालली मिलङन जे उनें अल्लाह दे 
बा'यदे दी अवहेलना कीती ते कनै ओह झूठ बोलदे रेह्‌। क्या उनेंगी पता नेई 
के अल्लाह उंदे भेत (राज) ते उंदी कानाफूसियें गी जानदा ऐ ते अल्लाह तमाम 
गुञ्झियें गल्लें गी जानने आहूला ऐ। ओह्‌ लोक जेहड़े उनें मुसलमानें पर तनज 
करदे न जेहड़े दिल खो'लियै खैरात (सदका) करदे न ते जेहड़े अपनी मैहूनत 
दी कमाई गी दान देने च खर्च करदे न ओह्‌ उंदा मौजूं डुआंदे न। अल्लाह 
इंदा मजाक डुआने आहलें दा मौजूं लैंदा ऐ ते उंदे आस्तै सख्त दंड (अजाब) 
त्यार ऐ। तुस उंदे आस्तै खिमा याचना करो जां नेई करो, जेकर तुस सत्तर बारी 
बी उंदे आस्तै खिमा याचना करगेओ, तां बी अल्लाह उनेंगी खिमा करने आहूला 
नेई। एह इसकरियै ऐ कीजे उनें अल्लाह ते उसदे रसूल दा इंकार कीता ते 
अल्लाह अवज्ञा करने आहलें गी सन्मार्ग नेई सुझांदा। (75-80) 

अल्लाह दे रसूलै दे (जंगै च) साथें नेई जाने करी पिच्छें रेही जाने पिच्छें 
रौहने पर अत्त खुश हे ते उनेंगी एह बड़ा औक्खा बझोआ के ओह्‌ अपनी 
जानें ते मालै (तन ते धन) कन्‍्ने अल्लाह दे रस्ते आस्तै जिहाद करन। ते उनें 
गलाया जे गरमी च नेई निकलो। आखो जे दोजखै दी अग्ग एहदे “शा मती 
गरम ऐ, काश उनें गी एह्दी समझ हुंदी। बस्स, फ्ही ओह्‌ (पिच्छें रौहने करी) 
खुश घट्ट होङन ते उनेंगी अपने (इस) भैड़े कम्मै दे फलसरूप रोना मता 
पौग। फ्ही जेकर अल्लाह तुसेंगी उंदे चा कुसै बी गरोह्‌ (जमात) आहूली 
बक्खी बापस परताए ते ओह्‌ तुंदे'शा जिहाद आस्तै कन्न चलने दी इजाजत 
मंगन तां इंकार करदे होई आखी देओ जे तुस मेरे कन्नै कदें नेई चलगेओ 
ते नां गै मेरा साथ दिंदे होई कुसै दुश्मन कन्तै लड़गेओ। तुसें पैहलें बी पिच्छें 
रौहना पसंद कोता हा ते हुन बी पिच्छें रौहने आहलें कन्नै टिके दे र'वो। ते 
उंदे चा जेकर कोई मरी जा, ओहदे पर कदें नमाज़ (जनाजे दी नमाज़) नेई 
पढ़ेओ ते नां गै उसदी कबर पर खड़ोएओ निसंदेह्‌ उनें अल्लाह ते उसदे रसूल 
दा इंकार कीता ते ओह्‌ ना-फरमान होइयै मरे। (8-84) 

उंदे माल (धन-दौलत) ते उलाद तुसेंगी चरजै च नेई पाहून। अल्लाह 
ते बस इन्ना चांहदा ऐ जे उंदे (माल ते उलाद दे) राहें उनेंगी कश्ट देऐ ते 
उंदा अखीर (अंत) इस हालती च आवै जे ओह्‌ मुनकर (ना-फरमान) होन। 
ते जदूं बी कोई सूरह अवतरत हुंदी ऐ जे अल्लाह पर ईमान कायम करो ते 

उसदे रसूल कन्नै मिलियै धर्मयुद्ध करो तां उंदे चा सरमायादार लोक तुंदे'शा 
छूट (रेआत) मंगन लगी पौंदे न ते आखदे न जे असेंगी छोड़ी जाओ, अस 
इत्थें (पिच्छे) रौहने आहलें कन्नै रेही जाह्चै। उनें इस गल्लै गी पसंद कीता 
जे (ओह्‌) पिच्छें रौहने आहली जनानियें कन्नै पिच्छें रौहन ते उंदे दिलें पर 
मोहर लाई दित्ती गेई इस करियै उनेंगी किश समझा नेई औंदा। लेकन रसूल 
ते जिनें लोकें उसदे कन्नै ईमान कायम कीता ऐ, उनें अपने मालै (धन) ते 
जानें कन्नै जिहाद कीता, उंदे आस्तै गै न बड़ेआइयां ते उय्यै मोक्ष (नजात) 
पाने आहले न। उंदे आस्तै अल्लाह नै ऐसे बाग त्यार करी रकखे दे न, जिंदे 
ख'ल्लें नैहरां बगा करदियां न। उत्थें ओह्‌ म्हेशां रौहूङन। इय्यै बड़ी बड्डी 
सफलता ऐ। (85-89) 

देहाती (ग्रांई) अरबियें चा बी ब्हान्नेबाज आए जे उनेंगी (पिच्छें रौहने 
दी) इजाजत थ्होई जा ते जिनें अल्लाह ते उसदे रसूल कन्नै झूठ बोलेआ ते 
ओह्‌ बैठे दे रेह्‌। उंदे चा जिनें इंकार कीता, उनेंगी कठोर दंड दित्ता जाहग। 
कमजोरें (निरबलें) पर कोई दोश (गुनाह) नेई ते नां बमारें पर ते नां उदें 
पर जिंदे कश खर्च करने आस्तै किश बी नेई हा, जदूं के ओह्‌ अल्लाह ते 
उसदे रसूल दी भलाई चांहदे होन। भले लोकें पर कोई दोश नेई ते अल्लाह 
माफ करने आहला दयावान ऐ। ते नां गै उनें लोकें पर कोई दोश ऐ के जंदू 
ओह्‌ तुंदे कोल आए जे तुस उनेंगी सुआरी उपलब्ध कराई देओ। तुसें आखेआ 
के मेरे कोल कोई ऐसी चीज नेई जे तुसें गी सुआरी आस्तै देई देआं ते ओह्‌ 
उसलै इस हालती च परतोए जे उंदियें अक्खियें चा अत्थरूं इस गमै करी बगदे 
हे जे उंदे कश ऐसा किश नेई जिसगी ओह्‌ (हक्क दी राह पर) खर्च करी 
सकन। दोश ते उनें लोकें पर ऐ जेहड़े मालदार हुंदे होई बी तुंदे'शा इजाजत 
मंगदे न। ओह्‌ इस गल्लै पर राजी होई गे जे पिच्छें रौहूने आहली जनानियें 
कन्नै पिच्छें रेही जाहन ते अल्लाह नै उंदे दिलें पर मोहर लाई दित्ती इस करियै 
ओह्‌ नेई जानदे। (90-93) 

जिसलै तुस उंदी बक्खी परतोगेओ उसलै ओह्‌ तुंदे सामने अपनियां 
मजबूरियां रखङन। आखी देओ जे ब्हान्नेबाजी मत करो। अस करें बी तुंदा 
जकीन नेई करगे। निसंदेह अल्लाह नै असेंगी तुंदे हालातें दी जानकारी देई 
दित्ती दी ऐ। हुन अल्लाह ते रसूल तुंदे कमें गी दिखङन। फ्ही तुसेंगी ओहदी 

बक्खी परतोना ऐ जेहड़ा जाहरी ते गुज्झे (गुप्त) सारें (अमलें) दा जानने 
आहला ऐ, ओह तुसेंगी दस्सी देहग जेकिश तुस करदे रेह हे। एह लोक तुंदे 
परतोने पर तुंदे सामने अल्लाह दियां कसमां चुकङन इसकरी जे तुस उनेंगी 
बरदाश्त करो। बस्स तुस उनेंगी बरदाश्त करो, जकीनन ओह्‌ नपाक न ते उंदा 
(स्थाई) ठकाना जहन्नम ऐ, ओहदे बदले च जेकिश ओह्‌ करदे रेह हे। ओह 
तुंदे कन्नै कसमां चुकङन जे तुस उंदे कन्नै खुश होई जाओ। जेकर तुस उंदे 
कन्नै खुश होई बी जाओ पर अल्लाह अवज्ञाकारियें कन्नै खुश होने आहूला 
नेई। (94-96) 

देहातें च रौहने आहले (अरबी) कुफर ते द्वेश (कीने) च मते सख्त न 
ते इस्सै जोग न जे अल्लाह नै जेकिश अपने रसूल पर अवतरत कीता ऐ ओहदे 
'शा अनजान रौहन। अल्लाह सर्वज्ञात ते तत्तदर्शी ऐ। ते देहातियें च किश नेह्‌ 
ही हैन जेहड़े सन्मार्ग पर कीते जाने खर्च गी इक जरमाना (हरजाना) मिथदे 
न ते तुंदे आस्तै दुनियावी मुसीबतें दे इंतजार च रौंहदे न। बुरी मुसीबत ते उंदे 
पर औने आहूली ऐ ते अल्लाह सुनने आहला जानने आहला ऐ। ते इनें देहातियें 
च किश ऐसे बी हैन जेहड़े अल्लाह ते कियामत (आखरत) दे दिनै पर ईमान 
रखदे न ते जेकिश खर्च करदे न उसगी अल्लाह दी नजदीकी ते रसूल थमां 
दुआवां हासल करने दा जरीया समझदे न। हां, जकीनन एहू सब उंदे आस्तै 
(अल्लाह कन्नै) नजदीकी दा सबब्न ऐ। अल्लाह उनेंगी अपनी मेहरें च शामल 
करग। निसंदेह्‌ अल्लाह माफ करने आहला मेहरबान ऐ। (97-99) 


बस्थापतें ते अंसारें (नबी दी सहायता करने आहलें) चा जेहके लोक 
मुखिया (आगां) न, ते जिनें दिलें थमां उंदा साथ नभाया, अल्लाह उंदे'शा खुश 
होआ ते ओह्‌ अल्लाह थमां खुश होए। ते अल्लाह नै उंदे 'तै ऐसे बाग त्यार 
करी रकखे दे न, जिंदे ख'ल्लें नैहरां बगदियां होंडन। ओह उत्थें म्हेशां 
रौंहूङन। एह बड़ी बड्डी सफलता ऐ। तुंदे आलै-दुआलै जेहके (अरब) 
देहाती न ओह्‌ पखंडी न, ते मदीने आहलें च बी किश पखंडी न। ओह्‌ पक्के 
ढोंगी न। तुस उनेंगी नेई जानदे पर अस जानने आं। अस उनेंगी दोहरा (दुगुना) 
अजाब देहगे। फ्ही ओह्‌ इक महायातना (अत्त कठोर दंड) आहूली बक्खी 
धिक्को दित्ते जाङन। (700-70) 


किश लोक न जिनें अपने कसूर मन्नी लैते। उनें रले-मिले दे कर्म कीते 

दे हे, किश भले ते किश बुरे। मेद ऐ जे अल्लाह उंदे पर गौर (ध्यान) करग, 
निसंदेह अल्लाह माफ करी देने आहला किरपालू ऐ। तुस उंदे माल-मत्ते चा 
सदका लैओ, एहदे 'नै तुस उनें गी पाक करगेओ ते उंदा शुद्धीकरण होग। 
तुस उंदे आस्तै दुआऽ (प्रार्थना) करो। बे-शक्क तुंदी प्रार्थना उंदे आस्तै अमन 
सकून दा सबब्ब होग। अल्लाह सब किश सुनने आहूला जानकार ऐ। क्या 
उनेंगी नेई पता जे अल्लाह गै अपने बंदे दी तोबा स्वीकार करदा ऐ ते उय्यै 
सदकें गी स्वीकारने आहला ऐ ते अल्लाह तोबा कबूल करने आहूला दयावान 
ऐ। आखो नेक कर्म करो, अल्लाह ते उसदा रसूल ते ईमान आहले (मोमिन) 
लोक तुंदे नेक कर्में गी दिखङन ते तुस तौलै गे उसदी भेठा परतोगेओ जेहड़ा 
तमाम जाहरी (परतक्ख) ते गुज्झे (अपरतक्ख) गी जानदा ऐ। ओह्‌. तुसेंगी 
दस्सी देहग जेकिश तुस करदे रेह हे। किश ऐसे लोक बी हैन जिंदा फैसला 
अजें खुदा दी आज्ञा आने दी इंतजारी (निहालपा) च ऐ, जां ते ओह्‌ उनेंगी 
दंडत करग जां फ्ही उंदी तोबा गी स्वीकार करी लैग ते अल्लाह सर्वज्ञात ते 
तत्तदर्शी ऐ। (02-06) 


ते उंदे च किश नेह बी हैन जिनें इक मसीत (मस्जिदे जिरार) बनाई 
(दीने गी) नकसान पजाने दी मंशा कन्नै ते कुफर करने आस्तै ते मोमिनें च 
बगाड़ पैदा करने दी गरजे कन्नै ते उस माहनू गी जेहड़ा पैहलें गै अल्लाह 
ते उसदे रसूल दे बरुद्ध लड़ाई करने च सरगर्म होऐ गी आसरमां (शरण) 
उपलब्ध कराई सकन। ते एहू लोक सघंदां (कसमां) खंदे न जे असें ते मात्तर 
भलाई करनी चाही ही पर अल्लाह गुआह्‌ ऐ जे ओह्‌ झूठे न। तुस उस इमारत 
च कदें बी नेई खड़ोना (अर्थात्‌ कदें बी उत्थें नमाज पढ्ने नेई जाना) लेकन 
जिनें मसीतें दी बुनेआद (नींहू) पैहले दिन थमां गै अल्लाह दी इबादत दी 
मंशा (तकवे दी नजरी) कन्नै रक्खी गेदी होऐ, ओह्‌ इस जोग न जे तुस उत्थें 
नमाज पढ़ो, उंदे च ऐसे लोक शामल न, जेहड़े पाक-साफ रौहूना पसंद करदे 
न ते अल्लाह पाक-साफ रौहूने आहलें गी पसंद करदा ऐ। क्या ओह्‌ मनुक्ख 
बेहतर ऐ जिसने अपनी इमारत दी नींह खुदा दे डरै कन्नै ते ओहदी खुशी 
(किरपा) हासल करने आस्तै रक्खी जां ओह्‌ मनुक्ख जिसने अपनी इमारत 
दी बुनेआद ऐसी खाई दे कंढै पर रकखी जेहड़ी डिग्गने गै आहूली ऐ, फ्ही 
ओह्‌ इमारत उसदे सनें जहन्नम दी अग्गी च डिग्गी पेई। ते अल्लाह अपराधियें 
गी हक्क दी राह पर नेई चलांदा। ते एह इमारत जेहड़ी उनें निर्मित कोती 

(बनाई) म्हेशां उंदे दिलें च शक्‍कै दा मूजब बनी रौहग सिवाए इसदे जे उंदे 
दिलें दे टुकड़े होई जाहन। ते अल्लाह सर्वज्ञाता ते तत्तदर्शी ऐ। (07-0) 


निसंदेह अल्लाह नै मोमिनें (ईमान आहलें) थमां उंदी जान ते मालै गी 
जन्नत दे एवज च खरीदी लैते दा ऐ। ओह अल्लाह दे रस्ते (सन्मार्ग) आस्तै 
लड़दे न। फ्ही मारदे न जां मरोंदे न। एह अल्लाह दे जिम्मै इक सच्चा बा'यदा 
ऐ, तौरात ते इंजील ते कुरान च बी। ते अल्लाह कोला ज्यादा अपने बा'यदे 
गी पूरा करने आहला होर कु'न (होई सकदा) ऐ ? बस्स तुस खुशियां मनाओ 
उस मामले पर जेहका तुसें अल्लाह कन्नै कोते दा ऐ ते इय्यै सारें 'शा बड्डी 
सफलता ऐ। एह तोबा करने आहूले न, इबादत करने आहले न, (अल्लाह 
दी) स्तुति (बड़ेआई दा बखान) करने आहले न। अल्लाह दे प्रचार आस्तै 
थाहरै-थाहरै पर फिरने आहले न। रुकूअ करने आहले न। सजदा करने आहले 
न। भलाई करने दी सलाह देने आहले ते बुराई (बदी) थमां रोकने आहले 
न। अल्लाह दियें तै5 शुदा (निरधारत) हद्दें दा ख्याल रक्खने आहले न। 
मोमिनें गी खुशखबरी सनाई देओ। (77-2) 

नबी ते ईमान आहलें आस्तै उचत नेई जे ओह्‌ बहुदेववादियें (मुशरिकें) 
आस्तै खिमा याचना (माफी दी दुआ5) करन भाएं ओह्‌ उंदे रिश्तेदार गै की 
नेई होन जंदू के उंदे पर एह राज स्पश्ट होई चुके दा ऐ जे एह लोक जहन्नमी 
न। ते इब्राहीम दा अपने बब्बै दी नजात आस्तै दुआ5 मंगना सिफ इस बा'यदे 
करी हा जेहड़ा उसने अपने बब्बै कन्नै करी लैते दा हा। फ्ही जदूं उसदे सामने 
एह भेत खु'ल्ली गेआ जे ओह्‌ अल्लाह दा बरोधी (दुश्मन) ऐ उसलै ओह्‌ 
ओहदे 'शा बे-लगाऽ होई गे (अर्थात्‌ ओहदे कन्न कोई सरोकार नेई रक्खेआ) । 
निसंदेह्‌ इब्राहीम बड़े कोमल हिरदे ते उदार सभाऽ आहूले (इंसान) हे। 
अल्लाह कुसै बी कौमै गी हिदायत पर आहनने दे परैंत्त गुमराह नेई करदा, 
जंदू तगर उनेंगी साफ-साफ उनें चीजें बांरै दस्सी नेई देऐ, जिंदे थमां उनें अपना 
बचाऽ करना ऐ, बे-शक्क अल्लाह हर चीजै दा जानकार ऐ। अल्लाह दी गै 
क्हूमत ऐ असमानें ते जमीना पर, उय्यै जिंदगी ते उय्यै मौत दिंदा ऐ। अल्लाह 
दे अलावा नां ते कोई तुंदा मित्तर ऐ ते नां गै मददगार। (3-76) 


अल्लाह नै नबी, बिस्थापतें (शरणार्थियें) ते अंसार (नबी दी मदद करने 
आहलें) पर गौर कोता जिनें औक्खे मौके नबी दा साथ नभाया, उसलै बी 

के जेहलै उंदे च किश लोकें दे मनै च कजी (बेरुखी) आई चुकी दी ही। 
फ्ही अल्लाह नै उंदे आहूली बक्खी गौर फरमाया। बेशकक अल्लाह उंदे पर 
मेहरबान ऐ किरपा करने आहला ऐ। ते उनें त्रोनें (काब बिन मालिक, मुरारा 
बिन रबीअ ते हिलाल बिन उमैया) पर बी अल्लाह नै गौर फरमाया जिंदा 
मसला चुकेआ गेदा हा, इत्थूं तगर जे जदूं जमीन अपने बस्तार दे बावजूद बी 
उंदे पर तंग होई गेई ते ओह्‌ आपूं बी अपनियें जानें थमां अवाज़ार होई गे 
ते उनें समझी लैता जे अल्लाह थमां बचने आस्तै खुदा दे अलावा होर कोई 
शरणै दा थाहर (आसरमां) नेई। फ्ही अल्लाह नै उंदे पास्सै ध्यान दित्ता, इस 
करियै जे ओह्‌ उसदी भेठा परतोई आहन। निसंदेह अल्लाह तोबा गी स्वीकार 
करने आहला किरपालू ऐ। (7-8) 


ऐ ईमान आहूलो! अल्लाह कोला डरो ते सच्चे लोकें दा साथ देओ। 
मदीना ते ओहदे आलै-दुआलै आहलें गी एहू गल्ल शोभा नेई ही दिंदी जे 
ओह्‌ अल्लाह दे रसूल गी छोड़ियै पिच्छें बैठे रौंहदे ते अपनियें जानें गी उसदी 
जान थमां कीमती समझदे। एह इस करिए ऐ, जेहड़ी त्रेह ते थकान ते भुक्ख 
उनेंगी खुदा दे रस्ते बरदाश्त करनी पौंदी ऐ ते जिनमें बी कदम ओह्‌ मुनकरें 
(ना-फरमानें) गी कश्ट पजाने आस्तै चुकदे न, ते जेहकी चीज बी ओह दुश्मनें 
थमां खूसी लैंदे न, इनें सारें दे बदले च उंदे खाते च इक नेकी लिखी दित्ती 
जंदी ऐ। अल्लाह नेकी करने आहलें दा अजर कदें अकारथ नेई करदा। ते 
थोढ़ा जां मता जिन्ना बी खर्च उनें कीता ते जिन्नें बी मदान उनें तै5 कीते ओह 
सारे उंदे खाते च जमा करी दित्ते गे तां जे अल्लाह उंदे कर्में दा फल मते 
थमां मता उनेंगी अता करै। (।9-727) 

ते एह संभव नेई हा जे अहले ईमान (मोमिन) सारे दे सारे (जुद्धै आस्तै) 
गै निकली खड़ोंदे। ते ऐसा की नेई होआ जे उंदे हर गरोह्‌ चा इक हिस्सा 
(नबी दा साथ देने गित्तै) बाहर निकलदा तां जे ओह्‌ दीनै दे बारै समझ- 
बूझ हासल करदा ते बापस परतोइयै अपनी कौमै दे लोकें गी सोहगे करदा 
तां जे ओह्‌ बी परहेजगार बनदे। (22) 

ऐ इमान आहलो! अपने आलै-दुआले आहले ना-फरमानें (मुनकरें) 
कन्तै जंग करो ते होई सकदा ऐ जे ओह्‌ तुंदे च सख्ती मसूसन ते समझी जाहून 
जे अल्लाह डरने आहलें दे कन्नै ऐ। ते जंदू कोई सूरह अवतरत हुंदी ऐ तां 

उंदे चा किश पुछदे न जे तुंदे चा कुस दे ईमान च एहदे 'नै (इस सूरह कन्‍्नै) 
बाद्धा होआ ऐ ? बस्स जेहड़े ईमान आहले न उंदे ईमान च एहदे'नै बाद्धा 
होआ ते ओह्‌ बड़े खुश न। ते जिनें लोकें दे दिलें च मैल ऐ उंदे दिलें पर 
मैल परत-दर-परत चढ़ाई दित्ती जंदी ऐ ते ओह्‌ मुनकरी दी हालती च गै मरदे 
न। क्या ओह्‌ लोक दिखदे नेई जे उनेंगी हर साल्लै च इक जां द'ऊं बारी 
अजमैश चा गुजरना पौंदा ऐ फ्ही बी ओह्‌ तोबा नेई करदे ते नां गै कोई सबक 
सिखदे न। ते जदूं बी कोई सूरह अवतरत कोती जंदी ऐ तां एह लोक इक- 
दूए दी बक्खी दिखदे न जे कोई दिक्खै ते नेई करदा, फ्ही चली जंदे न। 
अल्लाह नै उंदे दिलें गी फेरी दित्ते दा ऐ इस करी जे एह लोक समझने आहले 
नेई हैन। (23-27) 

तुंदे कश इक रसूल गी भेजेआ गेदा ऐ जेहड़ा तुंदे चा गै इक ऐ। तुंदा 
घाट्टे (नुकसान) च पौना उसगी गुआरा (बरदाश्त) नेई ओह्‌ तुंदी भलाई 
चांहदा ऐ। ईमान आहलें आस्तै बे-हद्द ल्हीम ते मेहरबान (दयालू) ऐ। फ्ही 
जेकर ओह्‌ (मुनकर) मूंह्‌ फेरन (इंकार करन) तां गलाई देओ जे मेरे आस्तै 
खुदा गै काफी ऐ। उसदै अलावा कोई अराध्य (पूजने जोग) नेई। ओहदे पर 
गै में भरोसा कीता। ते उय्यै अरशै अजीम दा मालक ऐ। (28-729)। 
आयतां-09 न्सूरह-।0. यूनुस रुकूअ-7 

(मक्का च अवतरत होई ) 

शुरू अल्लाह दे नांऽ कन्नै जेहड़ा बड़ा मेहरबान, निहायत रैहम आहला ऐ। 

अलिफ० लाम० रा०। एह तत्तदर्शिता दर्शने (सचाई कन्न मलाटी कराने) 
आहूली कताबा दियां आयतां न। क्या लोकें गी इस गल्लै पर चबात बझोंदा 
ऐ जे उंदे चा गै इक बंदे (माहनू) पर असें 'बही' भेजी, जे लोकें गी डराओ 
ते जेहके (डरियै) ईमान लेई आहन, उनेंगी इस बारै खुशखबरी सुनाई देओ 
के उंदे आस्तै उंदे रब्ब दे कौल उच्चा औहदा (रुतबा) ऐ। इंकारी आखन 
लग्गे जे एह माहनू ते पक्क गै जादूंगिर ऐ। (-2) 

निसंदेह्‌ तुंदा रब्ब (मालक) अल्लाह ऐ जिसने असमानें ते जमीना गी 
छें दिनें (बारियें) च बनाया, फ्ही ओह्‌ अरशै पर कायम होआ (अर्थात्‌ अरशै 
दे सिंहासन पर बराजमान होआ) | उय्यै हर इक मामलें दा प्रबंधक ऐ। उसदी 
मरजी दे बगैर कोई बी सफारश करने आहला नेई। उय्यै अल्लाह तुंदा रब्ब 

(सुआमी) ऐ, बस्स तुस उसदी गै इबादत (अराधना) करो, क्या तुसेंगी समझा 
नेई औंदा ? उस्सै आहली भेठा तुसें परतोना ऐ, एह अल्लाह दा सच्चा बा'यदा 
ऐ। जकोनन ओह (पैहूली बारी) पैदा करने आहला ऐ, ते फ्ही दबारा बी उय्यै 
(कियामत दे रोज)पैदा करग तां करिए जे जेहके लोक ईमान कायम करन 
ते नेक कर्म करन, उनेंगी न्यांऽ मताबक प्रतिफल (सिला) देऐ। ते जेहके लोकें 
इंकार कीता, उंदे इंकार दे एवज च उंदे आस्तै उब्बलदा (खरपदा) पानी ते 
दर्दनाक सजा (त्यार) ऐ। (3-4) 


अल्लाह गे ऐ जिसने सूरजै गी चमकदार बनाया ते चन्नै गी रोशन कीता 
ते उस दियां मंजलां (कलां) निरधारत करी दित्तियां तां जे तुस साल्लें (ब रैं) 
दा स्हाब-कताब लाई सको। अल्लाह नै एह सब किश बे-मकसद नेई बनाया। 
ओह्‌ स्पश्ट तौरै पर नशानियां प्रगट करदा ऐ, उंदे आस्तै जेहड़े अकल थमां 
कम्म लैंदे न। जकीनन रात ते दिनै दे आने-जाने च ते अल्लाह नै असमानें 
ते जमीना च जेकिश पैदा कीते दा ऐ ओहदे च, उनें लोकें आस्तै नशानियां 
मजूद न जेहड़े (अल्लाह 'शा) डरदे न। (5-6) 

निसंदेह्‌ जेहके लोक साढ़े कन्‍ने (अल्लाह 'नै) मिलने (मुलाकात) दी 
उमेद नेई रखदे ते संसारक जिंदगी पर गै खुश ते संतुश्ट न, ते जेहके साढ़ी 
नशानियें दे प्रति अलगरज (बे-परवाहू) न, उंदा आखरी ठकाना जहन्नम ऐ, 
उस कारण जेकिश ओह्‌ करदे रेह हे। जकीनन जिनें लोकें ईमान कायम कोता 
ते नेक कर्म कोते, अल्लाह उनेंगी उंदे ईमान दे नतीजे च उत्थं पजाई देहग, 
जित्थँ नेमत दे (जन्नत दे) बागें दे ख'्लें नैहरा बगदियां होङन। उत्थें उंदा 
एह गलाना होग के ऐ अल्लाह! तू पाक ऐं। ते उंदी मलाटी (मुलाकात) उंदी 
सलाम होग। ते उंदी अखीरी गल्ल एह होग जे सारी बड़ेआई अल्लाह आस्तै 
ऐ जेहड़ा रब्ब (सुआमी) ऐ सारे ज्हानै दा। (7-0) 

जेकर अल्लाह लोकें पर अजाब बी उंयां गै तौलै पजाई देऐ जिंयां ओह्‌ 
उंदे पर किरपा (मेहर) करने च तौल करदा ऐ तां ते उंदी आयु (जिंदगी दी 
मुद्दत) खतम करी दित्ती गेदी हुंदी। लेकन अस (अल्लाह) उनें लोकें गी 
जेहड़े साढ़े कन्‍ने होने आहूली मलाटी दी उमेद नेई रखदे, उनेंगी मूंह्जोरी 
(सरकशी) च फसे दे रौहने आस्तै छोड़ी दिन्ने आं। ते माहनू गी जिसलै कोई 
कश्ट हुंदा ऐ उसलै ओह्‌ खड़ोते दे, बैठे दे ते लेटे दे असें गी पुकारदा 
(सिमरदा) ऐ। फ्ही जिसलै अस उसदी तकलीफ गी ओहदे 'शा दूर करी दिन्ने 

आं, उसलै ओह्‌ इंयां होई जंदा ऐ, अखें उसने कदें अपने बुरे (औखे) समें पर 
असेंगी सिमरेआ गै नेई हा। इंयां हद्दै थमां बाह्र जाने आहलें आस्तै उंदे कर्म 
(अमल) उनें गी भले करियै दस्सी दित्ते जंदे न। (-72) 


ते असें तुंदे'शा पैहूलियें कौमें दा सर्वनाश करी दित्ता कोजे ओह्‌ जालम 
(ना-फरमान) हे। उंदे पैगंबर उंदे कौल स्पश्ट दलीलां लेइयै आए पर ओह्‌ ईमान 
आहूनने आहले नेई बने। अस जालमें गी नेहा गै बदला दिन्ने आं। फ्ही असें 
(अल्लाह नै)उंदे बाद तुसेंगी मुलखै दा उत्तराधिकारी बनाया तां जे अस परखी 
सकचै जे तुस कनेह्‌ कर्म (अमल) करदे ओ। (3-4) 


ते जिसलै उनेंगी मेरियां स्पश्ट आयतां पढ़िये सनाइयां जंदियां न ते ओह्‌ 
लोक जिनेंगी साढ़े कश परतोने दा अंदेशा (गुमान) नेई ऐ, ओह्‌ आखदे न 
जे एह्दे अलावा कोई दूआ कुरान आहनो जां फ्ही इसगी बदली देओ। आखो 
जे एह मेरे बस्सै दी गल्ल नेई जे में इसगी अपनी मरजी कन्नै बदली सकांऽ। 
में ते मात्तर उस 'बही' (खुदाई आदेश) दा पालन करनां, जेहड़ी मिगी प्राप्त 
हुंदी ऐ। जेकर में अपने रब्ब दे आदेश दी अवज्ञा करां, तां में इक बड्डे दिनै 
दे अजाब थमां डरनां (आखरत दे दिनै शा डरनां)। आक्खी देओ, जेकर 
अल्लाह दी मंशा नेई हुंदी तां नां ते में तुसेंगी एह सनांदा ते नां गै अल्लाह 
एहदे राहें तुसेंगी सोहगा करदा। क्या तुसेंगी अकल नेई औंदी जे एहदे 'शा 
(पैगंबरी कशा) पैहलें में तुंदे मझाटै अपनी बरेसा दा मता समां बतीत करी 
चुके दा आं। ओहदे 'शा बड्डा जालम होर कु'न होग जेहूड़ा अल्लाह पर 
झूठी तोहमत लगाऽ5 जां उसदी नशानियें गी इठलाऽ। निसंदेह्‌ जालमें दा कदें 
भला नेई होग। (5-77) 

ते ओह्‌ अल्लाह दे अलावा ऐसी चीजें दी अराधना करदे न जेहड़े नां 
ते उनेंगी कोई नकसान पजाई सकदे न ते नां गै कोई फायदा देई सकदे न। 
ते कन्‍ने ओह्‌ दावा करदे न जे अल्लाह दे अग्गें उंदी सफारश चलदी ऐ। 
आक्खो, कया तुस अल्लाह गी ऐसी सूचना दिंदे ओ जेहड़ी उसगी असमाने 
ते जमीना च नेई भाखी। ओह उंदे'शा पाक (पवित्तर) ऐ, ते श्रेश्ठ ऐ उंदे 'शा 
जिनेंगी ओह्‌. (मुनकर) अल्लाह दा शरीक बनांदे न। सारी मानवता (खुदाई) 
इक्कै समुदाय हा। फ्ही उनें मतभेद कीता। ते जेकर तुंदे रब्ब पासेआ एह गल्ल 
पैहलें गै तै5 नेई होई चुकी दी हुंदी तां उंदे दरम्यान इस मसले दा फैसला 
हुनै गै करी दित्ता जंदा, जेहदे बारै एह मतभेद करे करदे न। (8-9) 

ओह आखदे न जे नबी पर उसदे रब्ब पासेआ कोई नशानी को नेई उतारी 
गेई ? आखी देओ जे परोक्ष (गैब) दी जानकारी ते मात्तर अल्लाह गै रखदा 
ऐ। तुस इंतजार करो, में बी तुंदे कन्नै इंतजार करने आहलें चा आं। ते जिसलै 
कुसै औख दे परैंत्त अस लोकें गी राहत दा मजा चखाने आं उसलै ओह्‌ झट 
गै साढ़ी नशानियें बारै ब्हान्ने बनान लगी पौंदे न। आखी देओ जे खुदा 
ब्हान्नेबाजी च उंदे' शा मता हुश्यार ऐ। निसंदेह साढ़े फरिश्ते तुंदियें चालबाजियें 
गी लिखे करदे न। (20-2]) 

ओह्‌ अल्लाह गे ऐ जेहड़ा तुसेंगी खुश्की (जमीने) ते तरी (समुंदरै) च 
चलने जोग बनांदा ऐ । ते जिसलै तुस किश्ती बगैरा च बैठे दे हुंदे ओ ते 
ओह्‌. किश्‍्तियां लोकें गी लेइयै ब्हा5 दे रुख कन्नै चलै करदियां हुंदियां न 
ते लोक बड़े खुश नजरी औंदे न, पर यकदम तेज ब्हा5 चलन लगी पौंदी ऐ 
ते चपासेआ उच्चियां-उच्चियां लैहरां उट्ुन लगी पौंदियां न, उसलै ओह्‌ समझी 
लैंदे न जे अस बुरी चालली फसी (घिरी) गे आं। उसलै ओह अपने दीन 
(ईमान) गी शुद्ध अल्लाह दे नमित्त करियै उसदे अग्गे प्रार्थना करन लगी पौँदे 
न, के जेकर तुसें असेंगी इस मसीबत थमां बचाई लैता, तां जकीनन अस तेरे 
धन्नवादी (शुकरगुजार) बनी जाहगे। फ्ही जिसलै ओह्‌ (अल्लाह) उंदा बचाऽ 
करी दिंदा ऐ तां झट गै धरतै पर न्हकक दी सरकशी करन लगी पौंदे न। ऐ 
लोको! तुंदी मूंहजोरी (सरकशी) तुंदे अपने गै खलाफ ऐ, संसारै च जिंदगी 
दा नंद भोगी लैओ, फ्ही तुसेंगी मेरे पास्सै गै परतोना ऐ, फ्ही में तुसेंगी दस्सी 
देङ जे किश तुस करदे रेह हे। (22-23) 

संसारक जिंदगी दी मसाल ऐसी एऐ जिंयां पानी, जिसगी असें असमानै 
थमां बर्‌हाया जेहदे 'नै धरत हरी-भरी होई जंदी ऐ, जिसगी मनुक्ख जात ते 
जानवर खंदे न। ते जदूं धरत पूरी चालली फसलै कन्नै लैह-लैह करन लगी 
पेई ते खूबसूरत नजर औन लगी पेई, उसलै जमीना आहलें सोचेआ जे एह्‌ 
हुन साढ़े हत्थे (काबू) च ऐ ते चान-चक्क ओहदे पर साढ़ा हुकम रातीं' लै 
जां दिनै गी आई पुज्जेआ, फ्ही असें उसगी कट्टी-बड्ढियै ढेर बनाई दित्ता, 
अखें कल्ल इत्थ किश है गे नेई हा। इस चालली अस नशानियें गी उंदे आस्तै 
स्पश्ट करियै बर्णत करने आं जेहड़े ध्यान दिंदे न। (24) 


ते अल्लाह अमन-शांति आहले घरैआहूली भेठा बलांदा ऐ ते जिसगी ओह्‌ 
चांह्दा ऐ सिद्धी बत्ता पाई दिंदा ऐ। जिनें लोकें नेकी कोती उंदे आस्तै भलाई 

ऐ ते ओहदे 'शा बधीक बी। ते उंदे मुंहादरें (चेहरें) पर नां ते कालख पतोई 
दी होग ते नां गै जिल्लत होग। इय्यै जन्नती लोक न, एह उत्थें (जन्नतै च) 
रौंहङन। ते जिनें भेड़ कमाया, उंदा बदला उनेंगी (उंदे कर्मे दे) बराबर थ्होग। 
ते उंदी बड़ी नमोशी होग। कोई बी उनेंगी अल्लाह दी पकड़ थमां बचाने 
आहला नेई होग। उंदे चेहरें गी आखो न्हेरी रात दी परतै कन्नै ढककी दित्ता 
गेदा होग। इय्यै लोक दोजखी न ते ओह्‌ उत्थें म्हेशां रौंहूङन। (25-27) 

जिस दिन अस उनें सारें गी किट्ठा करगे, फ्ही अस बहुदेववादियें 
(शिरक करने आहलें) गी आखगे जे तुस ते तुंदे मिथे दे मेरे भ्याल (शरीक) 
जरा बलगो (ठैहरो)। फ्ही अस उंदे मझाटै मतभेद पैदा करी देहगे ते उंदे 
शरीक (देवी-देवता बगैर) आखडङन जे तुस साढ़ी अराधना ते नेई हे करदे। 
अल्लाह साढ़े मझाटै गुआह्‌ काफी ऐ। अस तुंदी अराधना थमां बिल्कुल 
बेखबर हे। उसलै हर इक माहनू गी अपने उनें कर्मे बारै जानकारी थ्होग, जेहड़े 
उनें कोते दे हे ते लोकें गी अल्लाह जेहड़ा उंदा सच्चा मालक (सुआमी) ऐ, 
आहूली बक्खी परताया जाहग, ते जेहके शरीक (देवी-देवता बगैरा) उनें मिथे 
दे हे, ओह सारे उंदे'शा लड़ (पीछा) छड्काई लैंङन। (28-30) 

पुच्छो जे तुसेंगी असमानै ते जमीना थमां कु'न रोजी-रुट्टी दिंदा ऐ ? 
कु'न ऐ जेहड़ा तुंदी अकखीं ते कन्नें पर काबू रखदा ऐ ? ते कु'न ऐ जेहड़ा 
बेजान चा जानदारै गी ते जानदारै चा बेजानै गी पैदा करदा ऐ ते कु'न इनें 
सारें मामलें दा बंदोबस्त करा करदा ऐ ? ओह परता देङन अल्लाह। फ्ही 
पुच्छो के कया तुस ओहदे'शा डरदे नेई ? बस्स उय्यै अल्लाह असलै च तुंदा 
सुआमी ऐ। सच्च जानने दे बाद फ्ही केह ऐ जे तुस भटका करदे ओ, तुस 
कुद्धर भटके दे (करस्ते) जा करदे ओ, इंयां तुंदे रब्ब दी गल्ल सरकशें दे 
बारै च साबत होई चुकी दी ऐ जे ओह्‌ ईमान कायम नेई करङन। (3-33) 

पुच्छो, जे क्या तुंदे मिथे दे शरीकें च ऐसी समर्थ ऐ जे ओह्‌ पैहलीं बारीं 
पैदा करी सकदा होऐ ते फ्ही दुबारा बी पैदा करी सकै? आखी देओ जे अल्लाह 
पैहली बारीं बी पैदा करने आहला ऐ ते फ्ही परतियै दुबारा बी उय्यै पैदा करग। 
फ्ही तुस कुतांह्‌ भटकै करदे ओ। पुच्छो, क्या तुंदे मिथे दे शरीकें चा कोई 
ऐसा है जेहड़ा हक्कै (सच्चै) दा मार्गदर्शन करदा होऐ, आखी देओ जे अल्लाह 
गै हकक पास्सै मार्गदर्शन करदा ऐ। फ्ही जेहड़ा हक्क पास्सै पथ-प्रदर्शन करदा 
ऐ, उसदी बत्तै दा अनुसरण करना मनासब ऐ जां उसदा जिसगी आपूं गै अपने 

रस्ते दा थोह नेई होऐ ते उसी उसदी सच्ची राह सुझाई जा। तुसेंगी केह होई 
गेदा ऐ ते तुस कनेहा फैसला करदे ओ ? उंदे चा अकसर (मते) मात्तर भरमें 
दी पैरवी करा करदे न। ते भरम हककै दे रस्ते पर दना कम्म नेई औंदा। अल्लाह 
गी चंगी चालली पता ऐ जेकिश ओह्‌ करदे न। (34-36) 


ते एह कुरान ऐसा नेई ऐ जे इसगी अल्लाह दे अलावा कोई बनाई सकै। 
बल्के एह उनें भविक्खवानियें दी पुश्टि करने आहला ऐ जेहकियां एहदे थमां 
पैह्ले कोतियां गेदियां न ते कन्नै (कताबा च) दूसरी व्याख्या (ब्योरा) मजूद 
ऐ, एह्दे च दना शकक नेई जे ओह्‌ संसारै दे सुआमी दी तरफा ऐ। क्या लोक 
गलांदे न जे इस माहनू नै इसगी घड़ी लेदा ऐ ? आखो जे तुस इस आहला 
लेखा कोई इक बी सूरह घड़ियै लेई आहनो। ते अल्लाह दे अलावा (इस कम्मै 
आस्तै) तुस जिसगी अपनी मदादै आस्तै बलाना चाहो बलाई लैओ जेकर तुस 
सच्चे ओ। बल्के एह लोक उस चीजै गी झठला5 करदे न, जेहड़ी इंदे अकल 
दे दायरे च नेई आई। ते जेहदी सचाई इंदे पर अजें प्रगट गै नेई होई। इस्सै 
चालली उनें लोकें बी झठलाया हा जेहड़े इंदे'शा पैहलें गुजरी गेदे न, बस्स 
तुस दिक्खो जे जालमें दा अंजाम केह होआ। (37-39) 

ते उंदे च ओह्‌ बी हैन जेहड़े कुरान पर जकीन करङन ते किश ओह्‌ 
बी हैन जेहड़े जकीन नेई करङन। ते तेरा रब्ब फसादियें गी चंगी चालली जानदा 
ऐ। ते जेकर ओह तुसेंगी झठलांदे न तां आखी देओ जे मेरे कर्म (अमल) 
मेरे आस्तै न ते तुंदे कर्म तुंदे आस्तै। तुस मेरी करनी दे देनदार नेई ते में ओहदा 
देनदार नेई जेकिश तुस करै करदे ओ। ते उंदे च किश नेह बी हैन जेहड़े तुंदी 
बक्खी कनसो5 रखदे न, ते क्या तुस बोलें (बैहरें) गी सनागेओ जिसलै के 
ओह्‌ अकली थमां कम्म नेई लै करदे होन। ते उंदे चा किश तुंदी बक्खी टिप्प 
धाड्यि दिखदे न ते क्या तुस अनन्ने गी रस्ता दखाई सकदे ओ जदूं के ओह्‌ 
दिक्खना गै नेई चांहदे होन। अल्लाह लोकें पर दना बी ज्यादती नेई करदा, 
पर लोक आपूं गै अपनी जानें पर जुलम करदे न। (40-44) 

ते जिस दिन (जदूं) अल्लाह उनेंगी जमा (किट्रे) करग, आखो जे दुनिया 
च ओह्‌ बस्स दिनै दी इक घड़ी दे बराबर रेह हे। ओह्‌ इक-दूए गी 
पनछानङन, निसंदेह ओह्‌ लोक बड़े कसारे (घाटे) च रेह जिनें अल्लाह कन्त 
मिलने गी झठलाया ते ओह्‌ सन्मार्ग पर नेई आए। अस तुसेंगी उसदा कोई 

हिस्सा दखाई देचै जिसदा अस उंदे कनन्‍ने बा'यदा करा करदे हे जां तुसेंगी मौत 
देई देचै, हर हाल्लै च उनें साढ़ी बक्खी परतोना ऐ, फ्ही अल्लाह उस दा 
गुआह्‌ ऐ जेकिश ओह्‌ करै करदे न। ते हर उम्मत आस्तै इक रसूल ऐ। फ्ही 
जदूं उंदा रसूल आई जंदा ऐ तां उंदे मझारै इंसाफ कन्तै निरना (फैसला) करी 
दित्ता जंदा ऐ ते उंदे पर कोई ज्यादती नेई कीती जंदी। (45-47) 

ते ओह्‌ पुच्छदे न जे ओह्‌ बा'यदा कदूं पूरा होग, जेकर तुस सच्चे ओ। 
आखो में ते अपने बुरे-भले दा मालक नेई, पर जेकिश अल्लाह दी मरजी होऐ। 
हर उम्मत दा इक समां निरधारत ऐ। जदूं उंदा समां पूरा होई जंदा ऐ उसलै 
ओह्‌ नां ते इक पल पिच्छें होई सकदे न ते नां गै अग्गें। पुच्छो, के दस्सो 
हां, जेकर अल्लाह दा अजाब रातीं 'लै तुंदे पर आई जा जां दिनै 'लै, उसलै 
एह मुजरिम लोक एहदे 'शा (बचने आस्तै) पैहले केह करी लैङन। फ्ही क्या 
जदूं अजाब घटत होई जाहग तुस उसलै ओहदा जकीन करगेओ ? हुन मन्नेओ 
पर तुस ते म्हेशां इस्सै दी मंग्ग करदे हे, फ्ही जालमें गी आखेआ जाहूग हुन 
म्हेशां दा अजाब चक्खो एह उस्सै दा बदला मिलै करदा ऐ जेकिश तुस करदे 
हे। (48-52) 

ओह्‌ तुंदे'शा पुच्छदे न, के क्या एहू गल्ल सच्ची ऐ। आखो, हां, मेरे 
रब्ब दी कसम, एह सच्च ऐ ते तुस उसगी (अल्लाह गी) थकाई नेई सकगेओ। 
ते जेकर हर जालम दे कोल इन्ना किश होऐ जि'न्ना जमीना च मजूद होऐ. 
तां ओह्‌ उसगी फिदये (आर्थक दंड) सरूप देना चांहूङन ते जिसलै ओह्‌ 
अजाब घटत हुंदा दिखङन, उसलै ओह पच्छोताऽ करङन। ते उसलै उंदा 
इंसाफ कन्नै फैसला करी दित्ता जाहग ते उंदे पर दना ज्यादती नेई कीती जाहग। 
चेता रक्खो, जेकिश असमानें ते जमीना च मजूद ऐ ओह्‌ सब किश अल्लाह 
दा ऐ, चेता रक्खो अल्लाह दा बा'यदा सच्चा ऐ, लेकन अकसर लोक नेई 
जानदे। उय्यै जींदा रखदा ऐ ते उय्यै मौत दिंदा ऐ ते उस्सै दी बक्खी तुसेंगी 
परताया जाहग। (53-56) 

ऐ लोको ! तुंदे कोल तुंदे रब्ब पासेआ (हक्कै दी) नसीहत आई गेदी 
ऐ, जेहड़ी शिफा ऐ हिरदे आस्तै (अर्थात्‌ कुफर दे रोगै दा अलाज ऐ) ते ईमान 
कायम करने आहले आस्तै हदैत ते मेहर ऐ। आखो जे एह अल्लाह दी किरपा 
ते मेहर ऐ। लोकें गी हुन चाही दा जे खुश होन, एह उस कशा बेहतर ऐ. 

जिसगी ओह जमा करा 'रदे न। पुच्छो, एह दस्सो हां, जे अल्लाह नै जेहका 
रिजक तुसेंगी उपलब्ध कराया हा, ओहदे चा किश गी तुसें हराम करार देई 
दित्ता ते किश गी हलाल। पुच्छो, क्या अल्लाह नै तुसेंगी एहदे बारै कोई आदेश 
दित्ते दा ऐ ? जां तुस ओहदे पर झूठा आरोप (दोश) लगा करदे ओ। ते 
कयामत बारें उनें लोकें दा केह नजरिया ऐ जेहड़े अल्लाह पर झूठा दोश मढ़ा 
करदे न। अल्लाह जकोनन लोकें पर बड़ी दयाद्रिश्टी रखने आहला ऐ, पर मते 
सारे लोक धन्नवादी नेई हुंदे। (57-60) 


तुस जिस बी हालत च होवो, कुरान दे कुसै बी हिस्से दा बखान करै 
करदे होवो, तुस लोक जेहका कम्म बी करदे ओ, अस उसलै तुंदे साखी 
(गुआह्‌) हुन्ने आं जदूं तुस कम्मै च रुज्झे दे हुंदे ओ। ते तुंदे रब्ब दी नज़री 
'शा जरे बराबर बी कोई चीज छप्पी दी नेईं ऐ, नां जमीना च ते नां गै असमानै 
च ते नां एहूदे 'शा बी लौहकी जां बड्डी, पर एह सब इक सपश्ट कताबै 
च (क्कुरान च) मजूद ऐ। सुनी लैओ, अल्लाह दे करीबियें गी नां ते कोई भेऽ 
होग ते नां गै ओह्‌ फिकरमंद होङन। एह ओह्‌ लोक न, जिनें ईमान कायम 
कीता ते डरदे रेह, उंदे आस्तै संसारक जिंदगी च बी ते परलोक च बी 
खुशखबरी ऐ, अल्लाह दी जुबान कदें नेई बदलोंदी (अर्थात्‌ अल्लाह दा 
बा'यदा कदें झूठा नेई होंदा) इय्यै बड्डी सफलता ऐ। ते तुस उंदी (ना- 
फरमानें दी) गल्लें कन्नै दुखी नेई होवो। सर्वशक्तिमान मात्तर अल्लाह गे ऐ, 
ओह सुनने आहला, जानने आहूला ऐ। (6-65) 

सुनो, जेकिश असमानें ते जमीना च मजूद ऐ, सब्भनें दा मालक अल्लाह 
ऐ। ते जेहके लोक अल्लाह गी छोड़ियै ओहदे शरीकें (देवी-देवतायें) गी 
पुकारदे (पूजदे) न, ओह्‌ कुस चीजे दा समर्थन करा करदे न, ओह्‌ भरम मात्तर 
दा समर्थन करा करदे न ते ओह सिर्फ अटकलबाजी (शोहशेबाजी) करा करदे 
न। ओह्‌ अल्लाह गे ऐ जिसने तुंदे सुख-अराम (सकून) आस्तै रात बनाई। 
ते दिनै गी प्रकाशमान (रोशन) कीता। बेशक्क एहूदे च उनें लोकें आस्तै 
नशानियां मजूद न जेहड़े सुनदे न। (66-67) 

आखदे न जे अल्लाह दा पुत्तर (बेटा) ऐ। ओह्‌ पाक (पवित्तर) ऐ, 
बे-परवाह्‌ ऐ। जे किश असमानें ते जमीना च मजूद ऐ सब्भै किश उस्सै दा 
ऐ। तुंदे कौल इस बारै कोई तर्क नेई। क्या तुस अल्लाह दे बारै ऐसी गल्ल 

घड़दे ओ जेहदे बारै तुसेंगी किश जानकारी (इलम) नेईँ। आखो जेहके 
लोक अल्लाह बारै झूठ घड़दे न, उंदा कदें भला नेई होग। उंदे आस्तै चंद 
संसारक फायदे हैन। फ्ही उनें साढ़े पास्सै गै परतोना ऐ। फ्ही अस उनेंगी 
उंदे इंकार दे एवज च कठोर सजा दा मजा चखागे। (68-70) 


ते उनेंगी नूह (इक पैगंबर दा नांऽ) दा हाल सनाओ। जदूं उसने अपनी 
कौम गी गलाया, ऐ मेरी कौम, जेकर तुसेंगी मेरी होंद ते अल्लाह दे आदेशें 
(हुकमें) राहें नसीहेतें दी तंगी बझोंदी ऐ तां में अल्लाह पर भरोसा कोता। तुस 
इक्क रा5 होइयै अपना फैसला करी लैओ ते अपने कन्त अपने शरीकें (अल्लाह 
दे भ्यालें) गी बी लेई लैओ, तां जे तुसें गी अपने फैसले बारे (दना-बी) शकक 
नेई र'वै। फ्ही तुस मेरे कन्नै जेकिश बी करनां चांहदे ओ करी गुजरो, मिगी 
दना मोहलत नेई देओ। जेकर तुस ऐतराज करगेओ तां में ते तुंदे'शा कोई 
मेहनताना मंगेआ नेई। मेरा मेहनताना ते अल्लाह दे जिम्मे ऐ। मिगी ते आज्ञा 
मिली दी ऐ, ते में आज्ञाकारियें चा आं। फ्ही उनें उसगी झठेरी ओड़ेआ (इंकार 
करी ओड़ेआ) ते असें नूह गी ते जेहके लोक ओहदे कन्नै किश्ती च सुआर 
हे उंदे'शा मुक्ति दित्ती ते उनेंगी उत्तराधिकारी (बारस) बनाया। ते उनें लोकें 
गी गरक करी दित्ता जिनें मेरी नशानियें गी झठलाया हा। दिक्खो उंदा केह 
अंजाम होआ जिनेंगी डराया (समझाया) गेआ हा। (7-73) 


फ्ही असें नूह दे परैंत्त किन्ने गै रसूल भेजे। ओह उंदे सामनै स्पश्ट 
नशानियां लेइयै आए, पर ओह्‌ (लोक) उंदे पर ईमान कायम करने आहले 
नेई बने जिनेंगी ओह्‌ पैहलें गै झठेरी चुके दे हे। इस चालली अस हददै थमां 
बाहर जाने आहलें दे दिलें पर मोहर लाई दिन्ने आं। (74) 

फ्ही उंदे बाद असें मूसा ते हारून गी फिरऔन ते उसदे सरदारें दे कोल 
अपनियां नशानियां देइयै भेजेआ, पर उनें घमंड कीता कीजे ओह्‌ जालम 
(मुजरम) लोक हे। फ्ही जिसलै उंदे कश साढ़े पासेआ सच्ची (हक्कै दी) 
गल्ल पुज्जी, उसलै उनें गलाया, एह ते खुल्लम-खुल्ला जादूं ऐ। मूसा नै 
गलाया, क्या तुस सचाई गी जादूं आखदे ओ जंदू के ओह्‌ तुंदे समक्ष प्रगट 
होई चुके दा ऐ। क्या एह जादूं ऐ ? जादूं करने आहले दा ते कदें भला नेई 
हुंदा। ओह्‌ (इंकारी) आखन लग्गे जे क्या तुस साढ़े कौल इसकरियै आए ओ 
जे तुस असेंगी उस रस्ते थमां फरकाई देओ जेहदे पर असें अपने प्योऽ-दादें 

(पुरखें) गी चलदे दिकखे दा ऐ, ते इस मुलखै पर तुंदी दौंने दी म्हत्ता स्थापत 
होई जा, पर अस करें बी तुंदा आखा मन्नने आहले नेई होगे। (75-78) 


फिरऔन नै आखेआ जे सारे माहिर जादूंगिरें गी मेरे कौल सद्दी आहनो। 
जिसलै जादूंगिर आए, उसलै मूसा नै उनेंगी आखेआ, के जेकिश बी तुसें 
(जमीना पर) रक्खना ऐ रक्खी देओ। फ्ही जिसलै जादूंगिरें रक्खेआ, उसलै 
मूसा नै आखेआ के जेकिश तुसें आनेआ ऐ ओह जादूं ऐ। बेशक्क अल्लाह 
इसगी तबाह करी देहग, अल्लाह कदें बी खुराफातियें दी खुराफातें गी कामयाबी 
नेई दिंदा। ते अल्लाह अपनी आज्ञा कन्नै हक्कै (सच्चे) गी हक्क करी दसदा 
ऐ, भाएं खुराफातियें गी ओह्‌ किन्ना गै बुरा की नेई बझोऐ। (79-82) 


फ्ही मूसा गी उसदी कौमै दे किश-इक नौ-जुआनें दे अलावा कुसै नै बी 
नेई मन्नेआ, फिरऔन दे डरै करी ते उंदी अपनी कौमै दे सरदारें दे डरे करी, 
जे कुदरै ओह्‌ उनेंगी कुसै बखेड़े च नेई फसाई देन, कीजे फिरऔन अपने 
मुलखै पर पूरा-पूरा अधिकार रखदा हा ते ओह्‌ उनें लोकें चा हा जेहड़े कुसै 
बी हद्दै गी लुआंघने थमां परहेज नेई करदे। ते मूसा नै गलाया, ऐ मेरी कौम, 
जेकर तुस अल्लाह पर ईमान रखदे ओ तां उस्सै पर जकीन रक्खो, जेकर तुस 
सच्चें गै आज्ञाकारी ओ। उनें आखेआ, असें अल्लाह पर भरोसा कीता, ऐ साढ़े 
रब्ब, असेंगी जालम (फितनेबाज) लोकें दे फितने दा मोहरा नेई बनाऽ ते अपनी 
किरपा कन्नै साढ़ी मुनकरें (इंकारियें) थमां खलासी कराई दे। (83-86) 


असें मूसा ते ओहदे भ्रा5 (हारून) आहूली बक्खी “बही? भेजी जे मिस्र 
(शैहरै दा नांऽ) च अपनी कौमै आस्तै किश घर निश्चत करी लैओ ते उनें 
(घरें) गी इबादतगाह्‌ (अराधना दे थाहर) च तबदील करियै नमाज पढ़ा करो। 
ते ईमान रखने आहलें गी खुशखबरी सनाई देओ। (87) 

मूसा नै आखेआ, ऐ साढ़े मालक (रब्ब), तुसें फिरऔन ते उसदे सरदारें 
गी दुनिया भर दी शानो-शौकत (ठाठ-बाठ) ते धन-दौलत उपलब्ध कराए दा 
ऐ। ऐ मेरे रब्ब, इस आस्तै जे ओह्‌ लोकें गी तुंदी राह (सन्मार्ग) थमां 
भटकान। ऐ साढ़े रब्ब, उंदे माल-सबाब गी नश्ट-बरबाद करी देओ ते उंदे 
दिल कठोर करी देओ, इस आस्तै जे ओह्‌ ईमान कायम नेई करन, इत्थूं तगर 
जे दर्दनाक अजाब गी दिक्खी लैन। फरमाया गेआ, तुंदी दौनी दी दुआऽ 
स्वीकार कीती गेई। हुन तुस द'मैं इत्थें बनके दे र'वो ते उनें लोकें दे साथी 
नेई बनेओ जेहड़े बे-अकल न। (88-89) 

ते असें इस्राईली नसल गी समुंदरै दे पार तुआरी दित्ता, उसलै फिरऔन 
ते उसदी सैना ने उंदा पीछा कीता। गरूरे दे ते ज्यादती (जुलम) करने दी 
मंशा कन्नै। इत्थूं तगर जे जिसलै फिरऔन डुब्बन लग्गा, उसलै करलाई 
उट्ठेआ, में ईमान आनेआ, जे कोई इबादत जोग नेई सिवाए उसदे जेहदे 
पर इस्राईली कौम नै ईमान आनेआ। ते में आज्ञाकारियें चा होई गेआं। हुन 
(इसलै) ? इस 'शा पैहलें म्हेशां तूं नाफरमानी करदा रेहा ते म्हेशां फसाद 
करने आहलें च शामल रेहा। बस्स, अज्ज अस तेरे इस जुस्से (शरीरै) गी 
सुरक्खत करी देहगे तां जे तूं औने आहूली नसलें आस्तै नशानी बनी जाएं 
ते निसंदेह मते सारे लोक मेरी नशानियें थमां लापरवाह्‌ (अलगरज) रौंहदे 
न। (90-92) 

असें बनी इस्राईल गी उम्दा ठकाना दित्ता ते खाने गित्तै उत्तम पदार्थ दित्ते। 
फ्ही उंदे च मतभेद पैदा होई गे इसदे बाद बी जे उंदे कश खुदाई इलम (ज्ञान) 
मजूद हा। निसंदेह्‌ तुंदा रब्ब कियामत दे दिन उंदे मझाटै इस बारै निरनां करी 
देहग जेहदे बारे ओह्‌ मतभेद करदे रेह्‌। (93) 

जेकर तुसेंगी उस चीजा (कताबा) बारै शकक ऐ,, जेहड़ी असें तुंदे पर 
तुआरी (अवतरत कीती) ऐ तां उनें लोकें 'शा पुच्छी लैओ जेहके तुंदे'शा पैहलें 
दे उसी (कताबा गी) पढ़ा करदे न। निंसदेह्‌ एह्‌ तुंदे रब्ब पासेआ तुंदे पर हकक 
(सच्च) उतरे दा ऐ, बस्स तुस शकक करने आहले नेई होवो। ते तुस उनें लोकें 
च शामल नेई होवो जिनें अल्लाह दी आयतें दा इंकार कोता, नेई ते तुस बी 
घाटे (नुकसान) च रौहने आहलें चा होई जाहगेओ। (94-95) 

निसंदेह्‌ ओह्‌ लोक जिंदे बारै तेरे रब्ब दी गल्ल पूरी होई चुकी दी ऐ. 
जे ओह्‌ कदें बी ईमान कायम नेई करङन, भांएं उंदे समक्ष परतक्ख नशानियां 
को नेई प्रगट होई जाहन, इत्थूं तगर जे ओह्‌ घोर कश्टकारी अजाब गी परतक्ख 
हुंदा की नेई दिक्खी लैन। फ्ही ऐसा की नेई होआ जे कोई बस्ती ईमान कायम 
करी लैंदी कीजे उनेंगी उंदा ईमान पर आना फायदा पजादा सिवाए यूनुस दी 
कौमै दे। जंदू उनें ईमान आनेआ, उसलै असें उंदे पर संसारक जिंदगी च 
बदनामी दी सजा स्थगत करी दित्ती ते उनेंगी इक आरसे तगर सुख-सुबधां 
सम्पन्न होने दा अवसर प्रदान कोता। (96-98) 


ते जेकर तेरा रब्ब चांहदा तां सारी लुकाई ईमान पर कायम होई जंदी। 
फ्ही क्या तुस लोकें गी मजबूर करगेओ जे ओह्‌ मोमन (ईमान आहले) बनी 

जाहन ? कुसे बी माहनू दे बस्सै दी गल्ल नेई जे ओह्‌ बिजन अल्लाह दी 
मंशा दे ईमान कायम करी सकै। ते अल्लाह उनें लोकें पर गंदगी सुट्टी दिंदा 
ऐ जेहड़े अकली थमां कम्म नेई लैंदे। (99-00) 

आखो, जेकिश असमानें ते जमीना च मजूद ऐ उसी ध्यानै कन्नै दिक्खो 
ते (खुदाई) नशानियां ते डरावे उनें लोकें गी फायदा नेई पजांदे जेहड़े ईमान 
नेई आंनदे। ओह्‌ ते बस्स उस दिनै दी निहालपै (इंतजांरै) च न, जिस चालली 
दे दिन उंदे बड़कें दे सामने आए हे। आखो, इंतजार करो, में बी तुंदे साथें 
इंतजार करने आहलें कन्नै आं, फ्ही अस बचाई लैने आं अपने रसूलें गी ते 
कन्नै ईमान आहलें गी। इस्सै चालली एह साढ़े जिम्मे ऐ जे अस ईमान आहलें 
गी बचाई लैगे। (0]-703) 

आखो, ऐ लोको, जेकर तुस मेरे दीन (धर्म) दे बारे शक्कै च ओ, 
जकोनन में उंदी इबादत नेई करदा, जिंदी पूजा तुस अल्लाह दे अलावा 
करदे ओ। बल्के में उस अल्लाह दी अराधना करनां, जेहका तुसेंगी मौत 
दिंदा ऐ ते मिगी आज्ञा मिली दी ऐ जे में ईमान कायम करने आहूला बनां। 
ते कन्‍ने एह जे अपना चित्त अकागर करियै दीन आहली भेठा रक्खां ते 
बहुदेववादियें चा नेई बनां। ते अल्लाह दे अलावा उनेंगी नेई पुकारो जेहड़े 
तुसेंगी नां ते नफा पजाई सकदे न ते नां गै नुकसान। फ्ही बी जेकर तुस 
ऐसा करगेओ, तां जकीनन तुस जालमें चा होई जाहूगेओ। ते जेकर अल्लाह 
तुसेंगी कुसै मसीबता च घेरी लै तां उसदे अलावा होर कु'न ऐ जेहड़ा उसी 
दूर करी सकै। ते जेकर ओह्‌ (अल्लाह) तुंदा कोई भला करना चाह्‌ तां 
उसदी मेहर गी रोकने दी सकत कुसै च नेई। ओह्‌ अपनी किरपा अपने 
बंदें चा जेहदे पर चांहदा ऐ करदा ऐ ते ओह्‌ माफ करने आहला मेहरबान 
ऐ। (04-07) 

आखो, ऐ. लोको, तुंदे रब्ब पासेआ तुंदे कौल हक्क (सच्च) दी गल्ल 
आई पुज्जी दी ऐ। जेहका हिदायत स्वीकार करग, ओह्‌ अपने आस्तै गै करग 
ते जेहका पथभ्रश्‍्ट होई जाहग, उसदा नुकसान उसी आपूं गै भुगतना पौग ते 
में तुदा जिम्मेदार नेई आं। ते तुस उस गल्लै दा अनुसरण करो जेहड़ी तुसेंगी 
“बही' कीती जंदी ऐ ते सबर रक्खो जदूं तगर के अल्लाह दा फैसला आई 
जा ते ओह्‌ सर्वोत्तम फैसला करने आहला ऐ। (08-09) 

न्सूरह-॥. हूद 
आयतां-23 (मक्का च अवतरत होई ) रुकूअ-0 
शुरू अल्लाह दे नांऽ कन्नै जेहड़ा बड़ा मेहरबान, निहायत रैहम आहला ऐ। 
अलिफ० लाम० रा०। एह (असमानी) कताब ऐ जेहदियें आयतें गी पैहलें 
द्विढ़ता प्रदान कोती गेई ते फ्ही इक बुद्धिमान (तत्तदर्शी) ते सर्वज्ञ (सर्वज्ञाता) 
हस्ती पासेआ उंदी ब्याख्या कीती गेई जे तुस बिजन अल्लाह दे कुसै होर दी 
अराधना (इबादत) नेई करो। में तुसेंगी ओहदे पासेआ डराने (खबरदार करने) 
ते खुशखबरी देने आहला आं। ते कन्नै एह जे अपने रब्ब थमां खिमा याचना 
करो ते उस्सै दी भेठा परतोई आओ, ओह तुसेंगी इक आरसे तगर उम्दा समेआन 
उपलब्ध कराग ते हर इसांन गी अपनी तरफा उसदी लोड्चदी जरूरत थमां मता 
देहग। ते जेकर तुस मुंह फेरी लैगेओ तां में तुंदे बारै इक बड्डे दिनै दे घोर 
कश्टै थमां डरनां। तुसें सारें गी अल्लाह पास्सै परतोना ऐ ते ओह्‌ हर चीजै 
पर सरमत्थ रखदा ऐ। (-4) 
दिक्खो, एह लोक अपने सीनें गी लपेटदे न (अर्थात्‌ खट्रदे न) इस करियै 
जे उस थमां छपैल करी लैन (अर्थात्‌ अपने मनै दे भाव छपैली सकन) । लेकन 
जिसलै ओह्‌ कप्पड़ें कन्नै अपने आपै गी छपैलदे न, अल्लाह जानदा ऐ जेहदी 
ओह्‌ छपैल करा 'रदे हुंदे न ते जे किश ओह प्रगट करदे न। ओह्‌ दिलें दे भेत 
जानने आहला ऐ। जमीना पर कोई बी ऐसा (जीव) नेई जेहदी रोजी अल्लाह 
दे जिम्मै नेई होऐ। ते उसगी पता हुंदा ऐ जित्थें कोई बसदा (ठैहरदा) ऐ ते 
जित्थें उसी सौंपेआ जंदा ऐ (अर्थात्‌ मरने परैंत्त आखरी अरामगाह दे सपुर्द कीता 
जंदा ऐ)। एह सब्भै किश इक स्पश्ट कताबै (क्कुरान) च मजूद ऐ। (5-6) 
उय्यै जिसने असमानें ते जमीना गी छें दिनें च पैदा कीता। ते उसलै उसदा 
सिंहासन पानियै पर (स्थित) हा, इस करियै जे तुसेंगी अजमाई सके जे तुंदे 
चा कु'न नेक कर्म (अमल) करदा ऐ। ते जदूं तुस आखो, के मरने परैंत्त तुसें 
लोकें गी (परतियै) उठाया जाहग तां ओह्‌ इंकारी लोक गलांदे न जे एह ते 
साफ-साफ जादूं ऐ। ते जेकर अस किश चिरै आस्तै उंदी सजा गी टाल्ली देचै। 
तां ओह्‌ गलांदे न जे कुस नै उस चीजै (कयामत) गी रोकी रकखेदा ऐ। उनेंगी 
अगाहू करी देओ, जिस दिन ओह्‌ उंदे समक्ष घटत होई जाहग, कुसै दे टाल्ले 
दे नेई टलग ते ओह चीज उनेंगी घेरी लैग जेहदा ओह्‌ मजाक डुआंदे हे (अर्थात्‌ 

कियामत दे घटत होने दा जेहड़ा मजाक डुआंदे हे उसगी ओह्‌ टाल्ली नेई 
सकङन) । (7-8) 

ते जेकर अस माहनू गी अपने पासेआ कुसै चेची (खास) नेमत कन्नै 
सग्गोसार करने आं ते फ्ही ओहदे 'शा उसगी बंचत करी दिने आं, उसलै ओह्‌ 
मायूस (निम्मोझान) होइयै किरतघान (ना-शुकरा) होई जंदा ऐ। ते जेकर कुसै 
तकलीफै दे बाद उसगी अस कुसै नेमत दा मजा चखाने आं, तां ओह्‌ आखन लगी 
पादा ऐ जे मेरे मसीबतै दे दिन हुन खतम होई गे, ओह्‌ घमंड करन लगी पौंदा 
ऐ ते गरूरी जंदा ऐ। पर जेहके लोक सबर ते सत्कर्म (नेक कर्म) करने आहले 
न, उंदे आस्तै खिमा (माफी) ते बड़ा बड्डा इनाम ऐ। (9-77) 

कुतै ऐसा नेई होऐ जे तुस उस चीजै दा किश हिस्सा छोड़ी देओ जेहदी 
तुंदे पर 'बही' कीती गेदी ऐ। ते तुसेंगी इस बांरै दिलै च तंगी नेई बझोऐ, कीजे 
ओह्‌ आखदे न के ओहदे (पैगम्बर दे) पर कोई खजाना की नेई भेजेआ गेआ 
जां फ्ही उसदे आस्तै कुसै फरिश्ते गी की नेई उतारेआ गेआ। तुस ते बस्स इक 
डराने (सोहगे करने) आहले ओ ते अल्लाह हर चीजै दा जिम्मेदार ऐ। क्या 
ओह्‌ गलांदे न जे पैगंबर ने इस कताबा गी घड़ी (मनघढ़त बनाई) लैते दा 
ऐ। आखो, तुस बी नेहियां गै दस सूरतां घड़ी आहनो ते अल्लाह दे अलावा 
जिसगी बलाना चाहो बलाई लैओ, जेकर तुस सच्चे ओ। फ्ही जेकर ओह तुंदा 
आखा पूरा नेई करी सकन तां समझी लैओ जे एह (क्कुरान) अल्लाह दी मरजी 
कन्नै उतारेआ गेदा ऐ ते एहू जे अल्लाह दे बिजन कोई पूजने जोग नेई, फ्ही 
क्या तुस हुकम मनदे ओ ? (2-74) 

जेहके लोक संसारक जिंदगी ते ओहदे ऐशो-अराम दी कामना करदे न, अस 
उंदे नेक कर्मे (सत्कर्मे) दा बदला इस संसांरै च गै देई दिन्ने आं। ते एहदे च 
उंदे कन्नै कुसै किसमा दी कमी नेई कीती जंदी। एहू उस्यै लोक न जिंदे आस्तै 
आखरत (परलोक) च अग्गी दे अलावा होर किश बी नेई ऐ। उनें संसारै च 
जेकिश बी बनाया ते कमाया ओह्‌ सब नश्ट ते बरबाद होई गेआ। (।5-76) 


इक माहनू जेहड़ा पैहलें गै अपने रब्ब दी तरफा इक दलील पर कायम 

ऐ, इसदे परैंत्त ओहदे पर अल्लाह दी तरफा इक गुआह्‌ (साखी) बी आई गेआ 

(अर्थात्‌ कुरान गुआही दे तौरे पर अवतरत होई गेआ), ते एहदे 'शा पुज्ज मूसा 

दी कताब (तौरात) पथ-प्रदर्शन ते मेहर दी शकली च मजूद ही, इंयां गै 

(किश) लोक ओहदे पर ईमान आंनदे न ते इंदे चा जेहड़े इसदा इंकार करदे 
न ते उंदे आस्तै बा'यदे मताबक (नरकै दी) अग्ग उंदा ठकाना ऐ। बस्स तुस 
इसदे बारै च कोई शकक नेई करो। एहू तुंदे रब्ब पासेआ सच्च (हकक) ऐ लेकन 
मते सारे लोक नेई मनदे। (7) 

ते उस 'शा बड्डा जालम होर कु'न होग, जेहड़ा अल्लाह बारै झूठ घड़ै। 
नेह लोक अपने रब्ब दे सामने पेश कीते जाङन ते गुआही-साखी लोक 
आखडङन, जे इय्यै ओह्‌ लोक न जिनें अपने रब्ब बारै झूठ घड़ेआ हा। सुनी लैओ, 
अल्लाह दी फटकार (लानत) ऐ  इनें जालमें पर, ते उनें लोकें पर बी जेहड़े 
अल्लाह दे रस्ते (सन्मार्ग) थमां लोकें गी रोकदे न ते ओहदे च त्रेढ (कजी) 
तुप्पदे न। इय्यै लोक परलोक दे इंकारी न। एह धरतै पर अल्लाह गी बेबस नेई 
करी सकदे ते नां गै अल्लाह दे बिजन इंदा कोई (मददगार) ऐ, उनेंगी दोहरा 
(दुगुना) अजाब होग। ओह्‌ नां ते सुनी सकदे हे ते नां गै दिक्खदे हे। एह ओह्‌ 
लोक न, जिनें अपने-आपै गी घाटे च रक्खेआ। ते ओह्‌ सब्भै किश उंदे 'शा 
लुप्त होई गेआ, जेहड़ा उनें घड़े दा हा। एहदे च दना शकक नेई जे इय्यै लोक 
परलोकै (आखरतै) च सारें 'शा ज्यादा कसारे च रौहने आहले न। (8-22) 

जिनें लोकें ईमान कायम कोता ते नेक कर्म कोते ते आपने रब्ब दे सामने 
धीनगी अपनाई, इय्यै लोक जन्नती न। ओह्‌ ओहदे च म्हेशां रौहूङन। इनें दौनें 
पक्खें आहलें दी मसाल ऐसी ऐ जिंयां इक अन्ना ते बोला (बैहरा) होऐ ते 
दूआ सत्था यानि दिक्खने ते सुनने दी शक्ति आहूला होऐ। क्या एह दमैं बराबर 
(इक जनेहू) होङन क्या तुस गौर नेई करदे ओ ? (23-24) 

ते असें नूह गी उसदी कौम आहली भेठा भेजेआ। उसने गलाया : में तुसें 
गी साफ-साफ इक डराने (सोहगे करने) आहला आं जे तुस सिवाए अल्लाह 
दे कुसै दी इबादत नेई करो। नेई ते में तुंदे आस्तै इक दर्दनाक अजाब आहले 
दिनै दा अंदेशा करनां। उसदी कौमै दे मुखिये जेहड़े सचाई दा इंकार करदे हे 
गलाया, जे अस ते तुगी अपने जनेहा गै इक आम आदमी समझने आं। ते अस 
नेई समझदे जे साढ़े चा किश कमजोर (पस्त) लोकें दे सिवा5 (अलावा) जिंदी 
सोच-समझ बी किश घट्ट ऐ तेरा आक्खा मन्नेआ होग। ते अस नेई समझदे 
जे तुगी साढ़े पर किश महत्ता प्राप्त होई दी होऐ, बल्के अस ते तुगी झूठा 
समझने आं। (25-27) 

नूह (पैगंबर दा नांऽ) नै आखेआ, ऐ मेरे लोको : मिगी दस्सो, जेकर 
में अपने रब्ब पासेआ इक रोशन दलील पर कायम आं ते उसने अपनी तरफा 
मेरे पर खास (चेची) मेहर कीती ऐ, जेहड़ी तुसेंगी नजरी नेई आंदी ते क्या 
में उसगी तुंदे पर बदोबदी थोपी सकनां, जदूं के तुसेंगी उस'शा तंगी बझोंदी 
ऐ। ऐ मेरे लोको : में ओहदे लेई तुंदे कोला किश माल-मत्ता नेई मंगदा। मेरा 
प्रतिफल (सवाब) ते बस्स अल्लाह दे जिम्मे ऐ ते में कदें बी उनेंगी अपने 
'शा दूर नेई करङ, जिनें ईमान आनेआ (भरोसा कोता) ऐ। ते एह लोक अपने 
मालक (रब्ब) कन्नै मिलने आहले न। लेकन में दिखनां जे तुस लोक अज्ञानता 
दे घेरे च फसे दे ओ। ऐ मेरी कौम, जेकर में उनें लोकें गी तज्जी देआं, उसलै 
खुदा दे अलावा कु'न मेरी सहायता करग। क्या तुस गौर नेई करदे ? में तुसेंगी 
एह्‌ नेई गलांदा जे मेरे कश अल्लाह दे खजान्ने न। ते नां गै में परोक्ष (गैब) 
दा जानकार आं। ते नां गै में एह आखनां जे में कोई फरिश्ता आं। ते नां गै 
में एह आखी सकनां के जिनें लोकें गी तुस तुच्छ समझदे ओ, उनेंगी अल्लाह 
कोई नेको (ईनाम) उपलब्ध नेई कराग। अल्लाह उंदे दिलें दे भेत चंगी चालली 
जानदा ऐ। जेकर में इंयां आखङ तां में गै जालम होई जाङ। (28-3) 

उनें गलाया, ऐ नूह, तूं साढ़े कन्तै बैहस-मुबाहसा कौता, बस्स बड़ी बैहस 
करी लैती। हुन ओह्‌ चीज साढ़े सामने लेई आहन जेहदा तूं असेंगी डरावा दिंदा 
रेहा ऐं, जेकर तूं सच्चा ऐं। नूह नै परता दित्ता : ओह्‌ ते तुंदे पर अल्लाह गै 
आहनग, जंदू ओह चाहग ते उसलै तुस ओहदी पकड़ थमां बाहर नेई जाई 
सकगेओ। ते मेरी नसीहत तुसेंगी तदूं तगर कोई फायदा नेई पजाई सकदी जदूं 
तगर में ते तुसेंगी नसीहत करां लेकन अल्लाह तुसेंगी गुमराह रक्खनां चाह्‌। 
उय्यै तुंदा मालक (रब्ब) ऐ ते उस्सै दी बकखी तुसें परतोना ऐ। (32-34) 

क्या ओह्‌ गलांदे न जे पैगंबर ने उसगी (खुदाई आदेश गी) अपने कोला 
गै घड़ी लेदा ऐ ? आखो, जेकर एह मेरा मनघढ़त ऐ तां एहदे बारै च मेरा 
जुरम मेरे सिर ऐ ते जेकिश तुस करै करदे ओ ओहदे 'शा में बरी आं। (35) 


ते (उसलै) नूह आहली भेठा 'बही' उतरी जे हुन तुंदी कौमै चा होर कोई 
बी ईमान नेई आनग, बिजन उंदे जेहड़े ईमान कायम करी चुके दे न। बस्स, 
तुस उंदियें उनें हरकतें पर दुखी नेई होवो जेहड़ियां ओह्‌ करा करदे न। हुन 
तुस साढ़ी नगरानी च ते साढ़ी आज्ञा कन्नै किश्ती बनाओ ते इनें जालमें बारै 

मेरे कन्नै कोई गल्ल नेई करेओ, जकीनन एह लोक गरक होई जाङन। ते नूह 
किश्ती दा निरमान करन लगी पे। जदूं उंदी कौमै दा कोई मुखिया उस पासेआ 
गुजरदा तां ओह्‌ उंदा मजाक डुआंदा। उनें आखेआ, जेकर तुस साढ़े पर हसदे 
ओ तां अस बी तुंदे पर हसने आं। तुसेंगी बड़ी तौलै पता चली जाहग जे ओह्‌ 
कु'न न जिंदे पर ओह्‌ बदनाम करी देने आहला अजाब घटत होने आहला ऐ 
जेहड़ा उनेंगी बरबाद करी देहग ते ओहदे बाद उंदे पर ओह्‌ अजाब घटत होने 
आहला ऐ जेहड़ा स्थाई होग। (36-39) 

इत्थूं तगर जे जदूं साढ़ा आदेश आई पुज्ेआ ते तूफान (जल सरबंधी) 
फुट्टी निकलेआ, उसलै असें नूह गी आखेआ के हर किसमै दे जानवरें दा 
इक-इक जोड़ा किश्ती च चाढ़ी लैओ कन्नै अपने घरै (परोआंरै) दे सदस्यें 
गी बी, बिजन उनें लोकें दे जिंदै बारे च पैहलें गै गल्ल तै5 करी लैती गेदी 
ऐ, ते बाकी सारे ईमान आहलें गी बी। ते ओह्‌ बड़े घट्ट लोक हे जेहड़े नूह 
कन्नै ईमान लेआए हे। नूह नै गलाया जे तुस किश्ती च सुआर होई जाओ, 
इसदा चलना ते ठैह्रना (रुकना) बस्स अल्लाह दे नांऽ (हुकम) कनने ऐ। 
निसंदेह्‌ मेरा अल्लाह माफ करने आहला किरपालू ऐ। ते किश्ती पहाड़ जनेहियें 
लैहरें दे मझाटै उनेंगी लेइयै चलन लगी पेई। ते नूह नै अपने पुत्तरै गी कुआलेआ 
जेहका उस थमां बक्ख हा, ऐ मेरे पुत्तर (बेटे) साढ़े कन्नै (किश्ती च) सुआर 
होई जा ते इंकारियें दा साथी (हमायती) नेई बन। उसनै परता दित्ता : में कुसै 
पहाड़ै च पनाह लेई लैङ जित्थें में पानियै'शा (तूफान कशा) बची जाङ। नूह 
नै आखेआ : अज्ज कोई बी अल्लाह दे (इस) हुकम थमां बचाने आहला नेई 
सिवाए उसदे जेहदे पर अल्लाह गै रैहम करै। ते दौंनी दे मझाटै इक भौड़ 
(लैहर) उट्ठी ते ओह्‌ डुब्बने आहलें च शामल होई गेआ। ते आज्ञा होई जे 
ऐ जमीन : अपना पानी सीकी (चूसी) लै ते ऐ असमान! थमोई जा (अर्थात्‌ 
ब'रना बंद करी दे) । ते पानी सकाई दित्ता गेआ। ते मामले दा फैसला होई गेआ 
ते किश्ती जूदी नांऽ दे प्हाड़ै पर आई टिकी (रुकी गेई) ते आखी दित्ता गेआ 
जे दूर होई गेई जालमें (इंकारियें) दी कौम। (40-44) 

ते नूह नै अपने रब्ब गी पुकारेआ ते आखेआ के ऐ मेरे रब्ब : मेरा पुत्तर 
मेरे परोआंरै चा हा, ते निसंदेह्‌ तेरा बा'यदा सच्चा ऐ, ते तूं सारें 'शा बड्डा 
मालक ऐं (अर्थात्‌ तू सर्वशक्तिमान ऐं)। खुदा नै गलाया : ऐ नूह! ओह्‌ तेरे 
घरै आहलें चा नेई हा (अर्थात्‌ ओह्‌ तेरे परोआर चा हुंदे होई बी ईमान कायम 

करने आहलें चा नेईं हा)। उसदे कर्म गलत हे। इसकरियै मिगी उस चीजै बारै 
सुआल नेईं पुच्छो जेहदे बारै तुगी पता गै नेईं। में तुगी खबरदार करनां जे मुरखें 
चा नेई बनो। नूह नै आखेआ के ऐ मेरे रब्ब! में तेरे 'शा पनाह चाहन्ना, जे 
में तेरे 'शा उस चीजे दी कामना करां, जेहदा मिगी ज्ञान गै नेई। ते जेकर तूं 
मिगी माफ नेई करें ते मेरे पर किरपा (दया द्रिश्टी) नेई करें तां ते में नश्ट- 
बरबाद होई जाङ। (45-47) 

फरमाया गेआ के ऐ नूह (धरतै पर) उतरो, साढ़े पासेआ अमन-शांती ते 
सुख-सम्पदा दी बरकतें (भरमारी) कन्नै जेहड़ी तेरे पर ते उनें लोकें पर न जेहड़े 
तेरे साथें न। ते उंदी नसलें गी अस (बे-शमार) फायदा देहगे, फ्ही उनेंगी साढ़ी 
तरफा इक दर्दनाक अजाब पकड़ी लैग। ऐ नबी एह्‌ गैब दियां सूचनां (खबरां) 
न, जिनेगीं अस 'बही' राहें तुंदे पर प्रगट करा करने आं। इस कशा पैहलें नां 
ते तुगी उंदे बारै च किश पता हाते नां गै तेरी कौमै दे लोकें गी। बस्स, सबर 
करो, जकीनन खीरी नतीजा डरने आहलें दे हक्‍्कै च होग। (48-49) 


ते आद (नबी दा नांऽ) आहली भेठा असें उसदे भ्राऽ हूद गी भेजेआ। 
उसने गलाया, ऐ मेरे लोको, अल्लाह दी इबादत (अराधना) करो। उसदे 
अलावा तुंदा कोई आराध्य नेई। तुसें मात्तर झूठ घड़ी रक्खे दे न। ऐ मेरी कौम, 
में एहदे एवज च तुंदे कोला कोई नजराना नेई मंगदा। मेरा अजर (सवाब) ते 
उसदे जिम्मै ऐ जिसने मिगी पैदा कोते दा ऐ। क्या तुस नेई समझदे ? ऐ मेरे 
लोको! अपने रब्ब (मालक) थमां खिमा याचना करो, फ्ही उस आहली भेठा 
अपना ध्यान आकर्शत करो। ओह तुंदे पर खूब रैहमत दी बरखा बर्हाग। ते 
तुंदी शक्ति च होर ज्यादा बाद्धा करी देहग। ते तुस मुजरम बनियै अवहेलना 
नेई करो। उनें गलाया, ऐ हूद ! तुस साढ़े कोल कोई स्पश्ट नशानी लेइयै ते आए 
नेई ओ, ते अस तुंदे आखने पर अपने पूज्यें (माबूदें) गी तजने आहले नेई। 
ते अस हरगिज तुंदा आखा मन्नने आहले नेई। अस ते इय्यै आखगे के पक्का 
तुंदे पर साढ़े माबूदें चा कुसै केहड़े दी मार पेई गेदी ऐ। हूद नै गलाया, में 
अल्लाह गी साखी (गुआह) बनानां ते तुस बी इस गल्लै दे साखी र'वेओ जे 
में उंदे'शा बरी आं जिनेंगी तुस अल्लाह दा शरीक बनांदे ओ। हुन तुस सारे 
मिलियै मेरे बरुद्ध चालां चलो, फ्ही मिगी मोहलत नेई देओ। में अल्लाह पर 
भरोसा कोता जेहड़ा मेरा रब्ब ऐ ते तुंदा बी। कोई बी जानदार प्राणी नेहा नेई 

जेहदी गरदन ओहदे हत्थे च नेई होऐ। बेशक्क मेरा रब्ब सिद्धी राहू दा मालक 
ऐ। (50-56) 

जेकर तुस इंकार करदे ओ, पर में ते तुसेंगी ओह सनेहा (पैगाम) पजाई 
दित्ता ऐ जिसगी देइयै मिगी तुंदे पास्सै भेजेआ गेआ हा। ते मेरा रब्ब तुंदे थाहंरै 
कुसै होर कौम गी तुंदा उत्तराधिकारी (बारस) बनाई देहग ते तुस ओहदा किश 
बी नेई बगाड़ी सकगेओ। बे-शक्क मेरा रब्ब हर चीजै दा मालक ऐ। फ्ही जिसलै 
मेरी आज्ञा होई गेई, असें अपनी मेहर कन्नै हूद गी बचाई लैता ते उनेंगी बी 
जिनें उंदे कन्नै ईमान आनेआ हा, ते असें उनेंगी इक सख्त अजाब थमां बचाई 
लैता। ते एह आद हे जिनें अपने रब्ब दी नशानियें दा इंकार कोता। ते उसदे 
रसूलें दा आखा नेई मन्नेआ ते हर मूंहजोर (सरकश) ते बरोधी दी गल्लै दा 
समर्थन कोता। ते उंदे पिच्छे लानत (फटकार) लाई दित्ती गेई इस संसारै च 
बी ते आखरत (कियामत) च बी। सुनी लैओ, आद ने अपने रब्ब दा इंकार 
कोता। सुनी लैओ, दूर र'वै हूद दी कौम आद थमां। (57-60) 


ते समूद आहले पास्सै असें उंदे भ्राऽ सालेह गी भेजेआ। उन्नै आखेआ, 
ऐ मेरे लोको, अल्लाह दी अराधना करो। उसदे बिजन तुंदे आस्तै कोई पूजने 
जोग (आराध्य) नेई। उस्सै नै तुसेंगी मिट्टी थमां पैदा कीता, ते ओहदे च तुंदी 
बस्सोआं कीती। हुन बस्स माफी (खिमा याचना) मंग्गो ते फ्ही अपना रुख 
उसदे पास्सै फेरी लैओ। निसंदेह्‌ मेरा रब्ब नेड़े ऐ, स्वीकार करने आहला ऐ। 
उनें गलाया, ऐ सालेह (पैगंबर दा नांऽ) अजै (हुनै) थमां पैहलें असेंगी तेरे 
कोला उमेद ही। क्या तुस असेंगी उनेंगी पूजने थमां रोकदे ओ जिंदी इबादत 
(पूजा) साढ़े प्योऽ-दादे (बड़के) करदे रेह न। ते जिस चीजै आहली बक्खी 
तुस असेंगी सद्दा करदे ओ, असेंगी उसदे बारे च सख्त बैहम (शकक) ऐ ते 
अस बड़ी दुबधा च आं। उसने गलाया, ऐ मेरी कौम, दस्सो हां, जेकर में अपने 
रब्ब पासेआ इक साफ दलील पर कायम आं, ते उसने मिगी अपने पासेआ 
रेहमत दित्ती दी ऐ, फ्ही मिंगी अल्लाह कोला कु'न बचाग जेकर में उसदी 
अवज्ञा करां। इस करियै तुस मेरा नुकसान करने दे अलावा होर किश नेई करी 
सकदे ? (6-63) 

ऐ मेरी कौम, अल्लाह दी एह ऊटनी तुंदे आस्तै इक नशानी सरूप ऐ। 
बस्स इसगी छोड़ी देओ जे एहू अल्लाह दी जमीना चा खा करै, उसगी कोई 

कश्ट (तकलीफ ) नेई पजाएओ नेई ते बड़ी जल्दी तुस सख्त अजाब च पकड़ोई 
जाहगेओ। फ्ही उनें उसदे (ऊटनी दे) पैर बड्ढी टकाए। तदूं सालेह नै आखेआ 
जे त्रै दिन होर अपने घरें च मजे लेई लैओ। एह इक सच्चा बा'यदा ऐ जेहड़ा 
कदें झूठा नेई होग। फ्ही जिसलै साढ़ा आदेश आई पुजेआ, उसलै असें अपनी 
मेहर कनै सालेह गी ते उसदे साथियें गी बचाई लैता ते आखरत दी रुसवाई 
थमां उनेंगी सुरक्खत रक्खेआ, जिनें उसदे (सालेह दे) कन्नै ईमान आनेआ हा। 
निसंदेह तुंदा रब्ब सर्वशक्तिमान ते जबरदस्त ऐ। ते जिनें लोकें जुलम कोता हा। 
उनेंगी इक खौफनाक (डरावनी) अवाजै ने आई पकड़ेआ, फ्ही सवेरे गी ओह्‌ 
(अवज्ञाकारी) अपने घरें च मूंदे मूह पेदे नजरी आए, जिंयां आखो ओह्‌ उत्थे 
कदें बस्से गै नेई हे। सुनो, समूद ने अपने रब्ब कन्नै कुफर कीता। सुनो, लानत 
(फटकार) ऐ समूद आस्तै। (64-68) 


ते इब्राहीम दे कौल साढ़े फरिश्ते खुशखबरी लेइयै आए। आखन लग्गे, 
तुंदे आस्तै सलामती होऐ। इब्राहीम नै परता दित्ता, तुंदे पर बी सलामती होऐ। 
फ्ही थोढ़ै चिरै बाद इब्राहीम नै इक भुजे दा बछड़ा उंदी मम्हानी आस्तै पेश 
कीता। फ्ही जिसलै दिक्खेआ जे उनें अपने हत्थ उसगी खाने आस्तै अगड़े नेई 
बधाए, उसलै उनेगी अंदेशा होआ ते ओह्‌ मनोमन डरी गे। उनें (फरिशतें) 
गलाया, डरो नेई असें गी लूत (इक पैगम्बर दा नांऽ) दी कौमै आहली बक्खी 
भेजेआ गेदा ऐ। हजरत इब्राहीम दी त्रीमत (घरैआली) उसलै उत्थें खड़ोती दी 
ही, हस्सी पेई जिसलै उनें (अल्लाह पासेआ) उनेंगी इस्हाक़ (पुत्तर) ते उसदे 
अग्गें याकूब (पौत्रे) दी खुशखबरी सनाई। ओह्‌ र्‌हान होइयै आखन लग्गी, 
तोबा ऐ, क्या में इस बढ़ापे (बिरधावस्था) च बच्चा जम्मङ जदूं के मेरा 
घरैआला बी बिरध होई गेदा ऐ। एह्‌ ते बड़ी अजीब गल्ल ऐ। फरिश्तें गलाया, 
कया तुस अल्लाह दी आज्ञा पर चबात बुज्झै करदी ओ। इब्राहीम दे परोआंरै 
आहलेओ तुंदे पर अल्लाह पासेआ मेहरां ते बरकतां न। निसंदेह अल्लाह बेहद्द 
प्रशंसा जोग ते बुलंद (उच्ची) शान आहला ऐ। (69-73) 

जंदू इब्राहीम दे मने दा भे5 दूर होआ ते उसने खुशखबरी सुनी, फ्ही 
ओह्‌ कौमै लूत बारै साढ़े कनै झगड़न (बैहसन) लगी पेआ। बेशक्क 
इब्राहीम बड़ा उदार ते नरम दिल हा ते अल्लाह पास्सै झुकने आहला हा। 
(उनें गलाया) ऐ इब्राहीम इसगी छोड़ी देओ, कोजे तुंदे रब्ब दा फरमान जारी 
होई चुके दा ऐ ते उंदे पर इक ऐसा अजाब आने आहला ऐ जिसगी टालेआ 

I98 


नेई जाई सकदा। (74-76) 

ते जिसलै साढ़े फरिश्ते लूत कश पुज्ने, उसलै ओह्‌ घाबरेआ ते उंदे औने 
करी मनै च तंगी बुज्झी। ओह्‌ बोलेआ जे अजै दा दिन भारी ऐ। ते उसदी 
कौमै दे लोक द्रौड्दे-द्रौड़दे उसदे कोल पुजे। ते ओह्‌ लोक पैहले थमां गै 
भैड़े कम्में च लग्गे दे हे। लूत नै गलाया, ऐ मेरी कौम! एह्‌ मेरियां धीयां न, 
एह तुंदे आस्तै ज्यादा पाक (पवित्तर) न। बस्स, तुस अल्लाह कोला डरो ते 
मिगी मेरे मम्हानें सामने शरमिंदा नेई करो। क्या तुंदे च कोई बी नेक आदमी 
नेई है? उनें परता दित्ता, तुगी पता ऐ जे असेंगी तेरियें धीयें कन्‍ने कोई मतलब 
नेई ऐ, ते तुगी बी पता ऐ जे असेंगी केह लोड्चदा ऐ। (77-79) 

लूत नै आखेआ, काश मेरे कश तुंदे कनै मकाबला करने दी हिम्मत हुंदी 
जां फ्ही में कुसै पुख्ता पनाहगाह्‌ च जाई बौंहदा। फरिश्तें आखेआ, ऐ लूत अस 
तेरे रब्ब पासेआ भेजे दे आए दे आं। एह्‌ कदें बी तेरे तगर नेई पुजी सकङन। 
बस्स तुस अपने लोकें (ईमान आहलें) गी लेइयै रातीं दा किश समां रौंहदे होई 
(इत्थुंआं) निकली जाओ ते तुंदे चा कोई बी पिच्छें परतोइयै नेई दिक्खै। लेकन 
तेरी त्रीमतै (घरैआली) पर उय्यै किश बरतोने आहला ऐ जेकिश इनें लोकें पर 
बरतोग। उंदे आस्तै बड़लै दा पैहर निश्चत कोता गेदा ऐ, ते क्या बडला (सवेर) 
नेड़ै नेई? फ्ही जिसलै साढा हुकम (आदेश) पुजेआ, उसलै असें उस बस्ती 
गी हेठा दा उप्पर करी दित्ता ते उंदे पर रब्ब पासेआ नशान लाए गेदे पत्थरें ते 
कैंकरें गी तैह-दर-तैह बरहाया। ते ओह्‌ बस्ती उनें जालमें थमां मती दूर नेई 
ही। (80-83) 

मदयन आहली भेठा उंदे भ्राऽ शुऐब गी भेजेआ। उसने आखेआ, ऐ मेरी 
कौम, अल्लाह दी अराधना (इबादत) करो, ओहदे अलावा कोई बी तुंदा 
अराध्य (पूजने जोग) नेई। ते नाप-तोल च कमी नेई करो (अर्थात्‌ घट्ट नेई 
तोलो) में तुसेंगी सग्गो-सारी दी हालती च दिक्खै करनां, ते मिगी तुंदे बारै 
इक घेरी लैने आहले दिनै दे अजाब दा अंदेशा ऐ। ऐ मेरी कौम, नाप ते तोल 
गी इंसाफ कन्नै पूरा करो। ते लोकें गी उंदियां चीजां घटाइयै नेई देओ। ते 
धरतै पर रिश्वतखोरी नेई फलाओ। जेहका अल्लाह पासेआ तुंदे आस्तै बची 
जा, उय्यै तुंदे आस्तै बेहतर ऐ जेकर तुस मोमिन ओ। ते में तुंदा राक्खा नेई 
आं (84-86) 

उनें आखेआ, ऐ शुऐब। क्या तेरी नमाज तुगी एह सखांदी ऐ जे अस उनें 
चीजें गी छोड़ी देचै जिंदी इबादत (पूजा) साढ़े प्योऽ-दादे (बड़के) करदे आए 
न? जां अपने माल-मत्ते दा इस्तेमाल अपनी मनमरजी मताबक करना छोड़ी देचै। 
बस्स, तूऐं इक अकलमंद ते नेक इंसान रेही गेदा ऐं। (87) 

शुऐब नै आखेआ, ऐ मेरी कौम, दिकखो हां, जेकर में अपने रब्ब दी इक 
स्पश्ट दलील पर कायम आं ते उसने अपने पासेआ मिगी उम्दा रिज्ञक बी दित्ते 
दा ऐ। ते में नेई चांहदा जे में आपूं बी उय्यै कम्म करां, जिसी करने 'शा में 
तुसेंगी रोके करनां। में ते सिर्फ सुधार करना चाहन्ना जित्थूं तगर होई सकै । मिगी 
समर्थ देने आहला ते अल्लाह ऐ. ते उस्सै पर मिगी भरोसा ऐ। ते उस्सै आह्ली 
भेठा में झुकनां। ऐ मेरे लोको, ऐसा नेई होऐ जे मेरा बरोध करने करी तुसेंगी 
उय्यै आफत आ'नी घेरे जिसने नूह दी कौम, हूद जां सालेह दी कौमै गी घेरेआ 
हा ते लूत दी कौम जेहड़ी तुंदे 'शा मती दूरी पर बी नेई। ते अपने रब्ब थमां 
खिमा याचना करो। ते परतियै उस्सै आहली भेठा अपना रुख मोड़ी लैओ। 
निसंदेह मेरा रब्ब बड़ा दयावान (किरपालू) ते हिरख करने आहला 
ऐ। (88-90) 

उनें आखेआ, ऐ शुऐब, जेकिश तूं आखनां, ओहदा मता हारा हिस्सा साढ़ी 
समझा 'शा बाहर ऐ। ते अस तुगी अपने चा कमजोर मिथने आं। ते जेकर तेरी 
बरादरी तेरे कन्नै नेई हुंदी तां अस तुगी पत्थर मारी-मारियै मारी दिंदे (अर्थात्‌ 
संगसार करी दिंदे) ते तूं साढ़े 'शा बलवान नेई। शुऐब नै परता दित्ता, ऐ मेरे 
लोको! क्या मेरी बरादरी तुंदे आस्तै अल्लाह कोला ज्यादा भारी (बलशाली) 
ऐ ? ते अल्लाह गी तुसें इक पास्सै करी दित्ता। निसंदेह्‌ जेकिश तुस करदे ओ 
मेरे रब्ब दे काबू च ऐ। ऐ मेरे लोको! तुस अपने तरीके कन्नै कर्म करदे जाओ 
ते में अपने तरीके कन्‍ने करदा रौहना। तौलै गै तुसेंगी पता चली जाहग जे कुसगी 
बदनामी (नमोशी) आहला अजाब भोगना पौंदा ऐ ते झूठा कु'न ऐ? तुस इंतजार 
करो में बी तुंदे कन्नै इंतजार करने आहूला आं। (9-93) 

ते जंदू साढ़ा आदेश आई पुजेआ, असें शुऐब गी ते जेहके ओहदे कन्नै ईमान 
आहले साथी हे अपनी मेहर कन्नै बचाई लैता। ते जिनें लोकें ज्यादती कीती ही, 
उंदी इक कड़कदार (डरौनी) अवाजै कनै पकड़ कीती। ओह अपने घरें च मुंधे- 
मूंह पेदे रेही गे। आखो उत्थें कदें बस्से गै नेई हे। सुनो, लानत (फटकार) ऐ मदयन 

(बासियें) पर जियां लानत होई ही समूद पर। (94-95) 

ते उसें मूसा गी अपनी (स्पश्ट) नशानियें ते प्रमाणें (सबूतें) सनें भेजेआ, 
फिरऔन ते ओहदे सरदारें आह्ली भेठा। फ्ही ओह फिरऔन दी आज्ञा पर चले, 
हालांके फिरऔन दी आज्ञा नेकी आहली नेई ही। आखरत दे रोज (कियामत 
गी) ओह्‌ (फिरऔन) अपनी कौमै दी अगुआई करदे होई उनेंगी अग्गी (नरकै 
दी अग्गी) तगर लेई जाहग। ते ओह्‌ बड़ा गै बुरा ठकाना ऐ. जित्थें ओह्‌ 
पुजङन। इस संसारै च उंदे पिच्छे लानत लाई दित्ती गेई ते कन्नै आखरत च 
बी। कनेहा बुरा फल (परिणाम) ऐ जेहड़ा उनेंगी मिलेआ। (96-99) 


एह किश बस्तियें दे हलात न जेहड़े अस तुसेंगी सनाऽ करने आं। इंदे 
चा किश अजें तगर बिद्मान (स्थित) न ते किश मिटी (खतम होई) गेइयां। 
असें उंदे पर ज्यादती नेई कीती बल्के उनें अपने पर आपूं ज्यादती कोती। फ्ही 
जेहलै तुंदे रब्ब दा आदेश आई गेआ उसलै उंदे आराध्य उंदे दना कम्म नेई आए 
जिनेंगी ओह्‌ अल्लाह गी छोड़ियै पूजदे हे। ते उनें (अराध्यें) उंदे आस्तै सिवाए 
बरबादी दे होर किश नेई बधाया। (700-707) 

तेरे रब्ब दी पकड़ ऐसी गे ऐ जदूं के ओह्‌ बस्तियें गी उंदे जुलम 
(ज्यादती) करी पकड़ करदा ऐ। निसंदेह्‌ उसदी पकड़ बड़ी मजबूत ते 
दर्दनाक (तकलीफदेहू) ऐ। एहदे च उनें लोकें आस्तै नसीहत ऐ. जेहड़े 
आखरत दी सजा थमां डरदे न। ओह्‌ दिन (आखरत दा दिन) ऐसा होग जिस 
दिन सारी खलकत (लुकाई) गी जमा कीता जाहग। ते ओह्‌ हाजरी दा दिन 
होग। ते अस उसगी निरधारत कोती गेदी अवधि तगर स्थगत करा करने आं। 
जदूं ओह्‌ दिन औग, कोई बी जान (जिंद) बिजन उसदी (अल्लाह दी) आज्ञा 
दे बोल्ली नेई सकग। उंदे च किश नभागे (बदनसीब) होङन ते किश 
भागवान (खुशनसीब) । (02-705) 

जेहके लोक नभागे न ओह्‌ (जहन्नमै दी) अग्गी च होङन। उत्थें ओह्‌ 
चीखो-पुकार करा करदे होङन जदूं तगर धरत ते अंबर कायम रौहङन ओह्‌ 
उत्थें (नरकै दी अग्गी च) पेदे रौहङन लेकन जेकिश तेरा रब्ब चाहग। बेशक्क 
तेरा रब्ब उय्यै करदा ऐ जेकिश ओह्‌ चांहदा ऐ। जेहके लोक खुशकिसमत 
(भागशाली) होङन ओह्‌ सुरगै (जन्नतै) च होङन, ओह्‌ उत्थें अदूं तगर 
रौहूङन जदूं तगर जमीन ते असमान मजूद रौहङन, लेकन जेकर तेरा रब्ब चाहग 

(ओहदे आस्तै) असीमत माफी ऐ। बस्स तूं उनें चीजें दे भरमै च नेई रौह्‌ जिंदी 
एह लोक पूजा (इबादत) करा'रदे न। एहू ते बस्स उंयां गै इबादत करा करदे 
न, जिंयां इंदे बब्ब-दादे (बड़के) करदे रेह न। ते अस उंदा हिस्सा उनेंगी बिजन 
कुसै घटौती (कमी) दे पूरा-पूरा चुकता करी देहगे। (06-09) 

असें मूसा गी कताब (तौरात) दित्ती। फ्ही ओहदे बारै मतभेद होई गे। ते 
जेकर तेरे रब्ब पासेआ एह गल्ल निश्चत (तै5) नेई करी दित्ती गेदी हुंदी तां उंदे 
मझाटै हुनै निरना करी दित्ता जंदा। उनेंगी एहदे बार च बैहम (शवक) ऐ, ओह्‌ 
उनें गी संतुश्ट नेई होन दिंदा, ते जकीनन तुंदा रब्ब हर कुसै गी उसदे कर्मे दा 
पूरा-पूरा प्रतिफल देहग। ओह्‌ उंदी हर इक हरकत दा जानकार ऐ। (70-777) 

बस्स तुस उस आदेश (हुकमै) पर कायम र 'वो, ते तुंदे कन्नै ओह्‌ बी 
जिनें तोबा करी लैती ते हद्दै थमां बाहर मत जाओ, बेशकक ओह्‌ (अल्लाह) 
सब किश दिक्खै करदा ऐ जे किश तुस करदे ओ। ते उंदे आहली भेठा नेई 
झुको जिनें जुलम कीता, नेई ते तुसेंगी अग्ग पकड़ी लैग ते बिजन अल्लाह दे 
तुंदा कोई सहायक (मददगार) नेई, फ्ही तुसेंगी कुतेआ बी मदद नेई मिलग। 
नमाज पढ़ा करो दिनै दे दौनीं हिस्सें च ते रातीं दे किश हिस्सें च। जकीनन 
नेकियां बदियें (बुराइयें) गी दूर करदियां न। एहू याद-दूहानी ऐ उंदे आस्तै 
जेहड़े याद रकखनां चाहन ते सबर करो, अल्लाह नेको करने आहलें दा प्रतिफल 
निश्फल नेई करदा। (2-75) 


तुंदे 'शा पैहलियें कोमें च ऐसा की नेई होआ जे उंदे च किश परोपकारी 
(कल्याणकारी) लोक हुंदे जेहड़े लोकें गी धरतै पर फसाद करने कोला रोकदे। 
ऐसे थोढ़े जनेह्‌ किश लोक निकले जिनेंगी असें (उंदे चा) बचाई लैता। ते 
जालम लोक उस्सै च मस्त (रुज्झे) रेह जेहड़ा उनेंगी उपलब्ध कराया गेदा हा 
ते ओह्‌ जालम हे। ते तेरा रब्ब ऐसा नेई ऐ जेहड़ा बस्तियें गी न्हक्क गै बरबाद 
करी देऐ, जेकर उसदे बशिंदे सधार करने आहले होन। (6-77) 

जेकर तुंदा रब्ब चांहदा तां सारे लोकें गी इक्कै उम्मत बनाई ओड़दा, पर 
ओह्‌ म्हेशां मतभेद च फसे दे रौंहडन बिजन उंदे जिंदे पर तुंदा रब्ब मेहर 
(किरपा) करै। ते उसने उनेंगी इस्सै आस्तै पैदा कोते दा ऐ। ते तेरे अल्लाह 
दी गल्ल पूरी होई जे में जहन्नम गी जिनें ते इंसानें कन्नै किट्ठे भरङ। ते 
अस रसूलें दे बिरतांत तुंदे सामने बयान करा करने आं। जेहदे कननै तुंदे दिलें 

गी मजबूत (द्रिढ़)/ करचै ते एहदे राहें तुंदे कश (हक्क) सच्च आएआ ऐ ते 
मोमिनें आस्तै नसीहत ते याद दूहानी। ते जेहड़े लोकें ईमान नेई आनेआ, उनेंगी 
गलाई (आक्खी) देओ जे तुस अपने तरीके पर चलदे र'वो अस अपने तरीके 
पर चला करने आं। तुस बी इंतजार करो अस बी इंतजारै च आं। ते असमाने 
ते जमीना दे राज (भेत) अल्लाह गै जानदा ऐ ते उय्यै सारे मामलें दा मुक्ख 
केंद्र ऐ। बस्स तुस उसदी अराधना (इबादत) करो ते उस्सै पर भरोसा रक्खो, 
तुंदा रब्ब उस थमां बेखबर नेई जेकिश तुस करा करदे ओ। (20-23) 


आयतां-47 -सूरह-2. यूसुफ रुकूअ-72 
(मक्का च अवतरत होई) 


शुरू अल्लाह दे नांऽ कन्नै जेहड़ा बड़ा मेहरबान, निहायत रैहम आहला ऐ। 


अलिफ० लाम० रा०। एह इक स्पश्ट कताब (कुरान) दियां आयतां न। 
असें इसगी अरबी च क्कुरान बनाइयै अवतरत कीता ऐ कीजे तुस समझी सको। 
अस तुसेंगी इस क्कुरान दे जरीये उम्दा (बेहतरीन) किस्से बयान करने आं 
जिनेंगी असें तुंदी भेठा 'बही' कीता इस 'शा पैहलें बेशक्क तुस एहदे बांरै 
अनजान हे। (]-3) 

जंदू यूसुफ ने अपने बब्बै (बाप) गी गलाया जे अम्बरा जान में सुखने च 
ग्यारां (जारां) सतारे ते सूरज ते चन्नै गी दिक्खेआ ऐ। में दिक्खेआ जे ओह्‌ 
मिगी सजदा करा करदे न। उसदे बब्बै नै आखेआ, ऐ मेरे पुत्तर, तूं अपना एह 
सुखना अपने भ्रायें गी नेई सनायां, कुदरै ओह्‌ तेरे खलाफ कोई साजश नेई करन 
लगी पौन। निसंदेह्‌ शतान आदमी दा खु'ल्ले तौरै पर दुश्मन ऐ। ते इंयां गै तेरा 
रब्ब तुगी चुनग ते तुगी गल्लें दी सच्चाई तगर पुज्ने दा हुनर सखालग ते तेरे 
पर ते याकूब दे वंशजें पर अपनी नेमत (मेहर) पूरी करग, जिंयां ओह्‌ 
(अल्लाह) इस थमां पैहलें तुंदे बड़कें (पूर्वजें) इब्राहीम ते इस्हाक़् पर अपनी 
खास मेहर पूरी करी चुके दा ऐ। जकोनन मेरा रब्ब ज्ञानवान ते हक्क गी जानने 
आहला ऐ। (4-6) 

असलै च यूसुफ ते उसदे भ्राएं बारे जानने आहलें आस्तै मतियां हारियां 
नशानियां न। जदूं उसदे भ्राएं आपूं 'चें सलाह कोती जे यूसुफ ते उसदा भ्राऽ 
साढ़े अब्बा गी साढ़े कोला मते प्यारे न। हालांके अस इक धाड़ दी धाड़ आं। 
जकीनन साढ़ा बब्ब साफ-साफ गलती पर ऐ। इस आस्तै यूसुफ गी कतल करी 

देओ जां फ्ही उसगी कुसै ऐसे थाहर सुट्टी आओ तां जे साढ़े बब्बै दा ध्यान 
सिर्फ साढ़े पास्सै होई जा। फ्ही एहदे बाद तुस बिल्कुल सुधरी जाएओ। उंदे 
चा इक नै आखेआ, जे यूसुफ गी कतल नेई करो। जेकर तुस किश करनां गै 
चांहदे ओ तां उसगी कुतै न्हेरे खूहै च सुट्टी देओ। कोई राहगुजर काफला 
उसगी कड्ढी लेई जाहग। (7-70) 

उनें अपने बब्बै (अब्बे) गी आखेआ, ऐ अब्बा! केह गल्ल ऐ जे तुस 
यूसुफ बारै साढ़े पर भरोसा नेई करदे ? जदूं के अस उसदे हतैशी आं। कल 
उसगी साढ़े साथें भेजी देओ, तां जे ओह्‌ खेढ़े ते खा5-पीएऐ, अस उसदे संरक्षक 
है नां ? बब्बै नै आखेआ, में इस गल्ला दुखी हुन्ना जे तुस उसगी लेई जाओ 
ते मिगी डर ऐ जे कुतै कोई भेड़िया बगैरा उसी खाई नेई जा कीजे तुस ओहदे 
बारै बड़े लापरवाह (अलगरज) ओ। उनें जवाब दित्ता, जेकर इसगी भेड़िया 
खाई जा, जदूं के अस इक धाड़ दी धाड़ आं तां ते अस बड़े नलायक साबत 
होगे। (77-4) 

फ्ही जदूं ओह (यूसुफ गी) अपने कनन्‍्ने करियै लेई गे ते एह अरादा 
करी लैता जे उसगी इक न्हेरे खूहै च सुट्टी देऊन ते असें यूसुफ गी 'बही' 
दे जरीये दस्सी ओड़ेआ जे तूं इक दिन उनेंगी उंदा एह कम्म (कर्म) जतलागा 
ते ओह्‌ तुगी नेई पनछानी सकङन। ते शामीं' लै ओह अपने अब्बे दे कौल 
रोंदे-रोंदे आए। उनें सनाया ऐ अब्बा जान! अस सारे द्रौड़ दा मकाबला करन 
लगी पे ते युसूफ गी असें अपने समेआनै कश ब्हाली ओड़ेआ ते उत्थें उसगी 
भेड़िया खाई गेआ। पर तुस साढी गल्लै दा एतबार नेई करगेओ, भाएं अस 
सच्च गै की नेई बोलगे। ते ओह्‌ यूसुफ दी कमीचै पर झूठी-मूठी दा खून 
लगाइयै लेई आए दे हे। बब्बै ने दुखी होइयै आखेआ, नेई तुसें अपने मनै 
थमां एहको गल्ल बनाई (घड़ी) लैती दी ऐ। हुन ते बस्स सबर करना गै 
बेहतर होग। ते जेहकी गल्ल तुस बयान करा करदे ओ, ओहदे आस्तै अल्लाह 
थमां गै मदद्‌ मंगना। (5-78) 

इक काफला आएआ ते उन्नै अपने पानी भरने आहले गी भेजेआ। जिंयां 
उसने अपना डोल (खूहै च) लटकाया। ओह्‌ खुशी' नै करलाया, मबारक होऐ 
एह दिक्खो इत्थें इक जागत ऐ। ते उसगी अपना बपारी माल मिथियै सुरक्खत 
करी लैता। अल्लाह गी चंगी चालली खबर ही जेकिश ओह्‌ करै करदे हे। ते 
उनें उसगी (यूसुफ गी) तुच्छ कीमतै पर यानि चंद दिरहम दे एवज च बेची 

दित्ता। ते ओह्‌ उसदी कीमते थमां अनजान हे। (9-20) 


मिस्र नवासी जिस आदमी नै उसगी खरीदेआ, उसने अपनी घरैआली गी 
गलाया जे इसगी शैल चालली रक्खेआं। उमेद ऐ जे एह साढ़े आस्तै फायदेमंद 
साबत होग जां फ्ही अस इसगी पुत्तर बनाई लैगे। ते इंयां असें यूसुफ गी उस 
मुलखै च पनाह दित्ती। तां जे अस उसगी गल्लें दा गूढ़ अर्थ जानने दी कला 
सखाचै। ते अल्लाह अपने कम्में (हर चीजै) पर पूरा अधिकार रखदा ऐ, लेकन 
अकसर लोक इस सच्चाई गी नेई समझदे। ते जिसलै ओह्‌ बालग होआ 
(जुआनी च पुजेआ), उसलै असें उसगी सच्च परखने दी समझ ते ज्ञान दित्ता। 
ते नेक लोकें गी अस नेहा गै ईनाम (उपहार) दिन्ने आं। (2-22) 


यूसुफ जिस जनानी दे घंरै च रौंहदा दा ओह्‌ उसगी फुसलान लग्गी पेई ते 
इक रोज द्रोआजे बंद करी लैते ते उसगी अपने कोल सद्दन लग्गी, आखन 
लग्गी-आई जा। यूसुफ ने अल्लाह 'शा पनाह्‌ मंग्गी। ते गलाया ओह्‌ मेरा आक्रा 
ऐ, (अर्थात्‌ तेरा पति मेरा मालक ऐ), उसने मिगी किन्नी चंगी-चाल्ली रक्खे दा 
ऐ। जकोनन भैड़ा कम्म करने आहलें दा कदें भला नेई हुंदा। उस जनानी ने ते 
भैड़े कम्मै दा निश्चा करी लैते दा हा ते मुमकन हा जे ओह्‌ बी उस भेठा अर्कशत 
होई जंदा जेकर उसने अपने रब्ब दे साखेआत (स्पश्ट) प्रमाण नेई दिक्खी लेदे 
हुंदे। ऐसा इस करिये होआ जे अस उसगी भेड़े ते अश्लील कम्मै थमां दूर रक्खनां 
चांहदे हे। निसंदेह ओह्‌ साढ़े चनिंदा बंदे चा इक हा। (23-24) 

ओह्‌ द'वबैं दरोआजै आहली बवखी द्रौड़े। ते उस जनानी ने यूसुफ दा कुरता 
पिच्छुंआं फाड़ी टकाया। ते दौंने उसदे घरैआले गी दरोआजै पर दिक्खेआ। 
जनानी आखन लग्गी, जेहड़ा तेरी घरैआली कन्नै बुराई दा अरादा रक्खै, उसगी 
एहदे सिवाए केह्‌ दंड देना लोड़दा के जां ते उसगी कैद करी दित्ता जा जां 
फ्ही कठोर सजा दित्ती जा। यूसुफ नै गलाया जे इन्नै गै मिगी फुसलाने 
(बरगलाने) दी कोशश कोती। ते जनानी दे परोआंरै दे इक आदमी नै आखेआ, 
जेकर उसदा (यूसुफ दा) कुरता अग्गुआं फट्टे दा होग तां जनानी सच्ची ते 
ओह्‌ झूठा ऐ। ते जेकर उसदा कुरता पिच्छुंआं फट्टे दा होग तां जनानी झूठी 
ते ओह्‌ सच्चा ऐ। फ्ही जदूं अजीज (जनानी दे घरैआले) ने दिक्खेआ ते उसदा 
कुरता पिच्छुंआं फट्टे दा हा, ओह्‌ आखन लग्गा के बेशकक एह्‌ तुंदी जनानियें 
दी कोई चाल ऐ ते तुंदिया चालां बड़ियां घटिया हुंदियां न। यूसुफ, इसगी 


205 


नजरअंदाज करी दे। ऐ औरत! तूं अपनी गलती दी माफी मंग्ग। बेशक्क तूं गै 
कसूरवार ही। (25-29) 

ते शैहर दियां जनानियां आपूं' चें गल्लां करन लग्गी पेइयां के अजीज 
दी घरैआली अपने नौजुआन गुलाम (दास) दे पिच्छे पेई गेदी ऐ। ओह्‌ उसदे 
हिरखै च पागल ऐ। अस दिक्खै करनियां जे ओह्‌ साफ-साफ गलती पर ऐ। 
फ्ही जदूं उसने उंदियें गल्लें बारै सुनेआ तां उनेंगी सद्दी भेजेआ। ते उंदे आस्तै 
इक दावत दा इंतजाम कीता ते उंदे हर इक दे हत्थे च इक-इक छुरी थम्हाई 
दित्ती ते युसुफ गी गलाया जे तूं उंदे सामने जा। फ्ही जिसलै जनानियें उसगी 
(यूसुफ गी) दिकखेआ तां रहानियां होई गेइयां। ते उनें अपने हत्थ कप्पी 
टकाये । ते उनें आखेआ, अल्लाह पाक ऐ, एह आदमी नेई ऐ, एह ते कोई बजुर्ग 
फरिश्ता ऐ। उसने (अजीज दी घरैआली नै) आखेआ, एह उय्यै ऐ जेहदे बांरै 
च तुस मेरी निंदेआ करा करदियां हियां ते में इसगी अकर्शत करने दी बड़ी 
कोशश कीती, पर ओह बची गेआ। ते जेकर उसने मेरा आखा नेई मन्नेआ, 
जेकिश में आखा करनियां तां ओह्‌ जेलै च कैद करी दित्ता जाहग ते अवश्श 
गै अपमानत होग। युसूफ नै दुआ5 कीती, ऐ मेरे रब्ब कैदखाना मिगी इस थमां 
ज्यादा पसंद ऐ जिस बुराई आहली भेठा एह मिगी सद्दै करदियां न। ते जेकर 
तुसें इंदी फरेबी चालें गी मेरे कशा दूर नेई कौता तां संभव ऐ जे में बी उस 
बक्खी अकर्शत होई जां, ते मूर्खता करने आहलें चा होई जां। बस्स उंदे रब्ब 
नै उंदी दुआऽ स्वीकार करी लैती ते उंदे फरेबी जाल गी दफा करी दित्ता। 
निसंदेह्‌ ओह्‌ (अल्लाह) सुनने आहला, जानने आहला ऐ। (30-34) 

फ्ही सारी सचाई दिक्खी भाली लैने दे बाद उनें लोकें बेहतर समझेआ जे 
उसगी (यूसुफ गी) किश आरसे आस्तै कैदखाने च भेजी दित्ता जा। ते कैदखाने 
च उसदे कन्नै दो होर जुआन (कैदी) दाखल होए। इक रोज उंदे चा इक ने 
आखेआ जे में सुखने च दिक्खेआ के में शराब नचोड़ै करनां ते दूए नै आखेआ 
जे में सुखना दिकखेआ के में अपने सिरै पर रुट्टी चुक्की दी ऐ, जिसगी परिंदे 
खा करदे ना। असें गी एहदा मतलब दस्सो। असेंगी तुस नेक लोकें चा लगदे 
ओ। (35-36) 

यूसुफ नै गलाया, जेहड़ी रुट्टी तुस खंदे ओ ओहदे औने थमां पैहलें में 
तुसेंगी तुंदे सुखने दी सचाई दस्सी देङ। एह ओह्‌ ज्ञान ऐ जेहड़ा मिगी मेरे रब्ब 

नै बख्ो दा ऐ। में उनें लोकें दे दीनै गी छोड़ेआ जेहड़े ईमान नेई आनदे ते 
ओह्‌ आखरत (परलोक) दे बी इंकारी न, ते में अपने बजुर्गे (बड़कें) इब्राहीम 
ते इस्हाक़ ते याकूब दे दीनै दा अनुयायी आं। असेंगी कोई हकक नेई बनदा 
जे अस कुसै चीजे गी अल्लाह दा भ्याल (शरीक) बनाचै। एह साढ़े सारे लोकें 
पर अल्लाह दा ईनाम (फजल) ऐ, लेकन अकसर लोक ना-शुकरे न। ऐ मेरे 
कैदखाने दे साथियो! क्या बक्खो-बक्ख केई अराध्य (पूज्य) बेहतर न जां 
इक्कला जबरदस्त अल्लाह । तुस उसदे अलावा जिनेंगी पूजदे ओ, ओह्‌ ते नांऽ 
मात्तर न जिनेंगी तुंदे प्योऽ-दादें मिथी लैते दा ऐ। अल्लाह नै उंदे बारै कोई 
प्रमाण (सबूत) नेई दित्ते दा। सल्तनत सिर्फ अल्लाह दी गे ऐ। उसने हुकम 
दित्ते दा ऐ जे सिर्फ उस्सै दी इबादत करो। इय्यै दीन दा सिद्धा रस्ता ऐ। लेकन 
ज्यादातक लोक नेई जानदे। (37-40) 


ऐ मेरे कैदखाने दे साथियो! तुंदे चा इक अपने आक्रा (मालकै) गी शराब 
पलेआग। ते दूए गी सूली पर लटकाई दित्ता जाहग। फ्ही परिंदे उसदे सिरै गी 
नोची-नोचिए खाङन। उस मामले दा फैसला होई चुके दा ऐ जेहदे बारै तुस 
मिगी पुच्छा करदे हे। ते यूसुफ नै उस आदमी गी जेहदे बारै बची जाने दा अंदाजा 
हा आखेआ, के अपने सुआमी कश जाइयै मेरे बारै जिकर करेआं। फ्ही शतानै 
ने उसगी अपने सुआमी कन्नै (यूसुफ बारै) जिकर करना बसारी ओड़ेआ। इस 
करियै ओह्‌ (यूसुफ) केई साल कैदखाने च गै पेदा रेहा। (4-42) 


बादशाह नै आखेआ के में इक सुखना दिक्खेआ ऐ के सत्त मुट्टियां 
तगड़ियां गवां न जिनें गी सत्त लिस्सियां (कमजोर) गवां खा करदियां न ते 
सत्त हरे सिट्टे न ते सत्त सुक्के दे, ऐ दरबार आहलो ! मेरे इस सुखने दी कोई 
सचाई ते दस्सो, जेकर तुस इंदी हकीकत दस्सी सकदे ओ तां। उनें आखेआ, 
एह ते सिर्फ काल्पनक सुखने न। ते असेंगी इनें सुखनें दी सचाई नेई भाखी। 
उनें दौनें कैदियें चा जेहका आदमी बची गेदा हा, उसगी इक लम्मे अरसे दे 
बाद चेता आएआ, उसनै गलाया जे में तुसेंगी इस सुखने दी सचाई दा पता 
करियै दस्सी सकनां, जेकर तुस मिगी (कैदखाने च यूसुफ दे कोल) जाहन 
देओ। (43-45) 

ऐ सच्चे यूसुफ! मिगी इस सुखने दा अर्थ समझा जे सत्त मुट्टी-ताजी 
गवें गी सत्त लिस्सियां गवां खा करदियां न। ते सत्त सिट्टे हरे न ते सत्त 

सुक्के दे। तां जे में उंदे कश परतोइयै उनेंगी दस्सी सकां ते ओह सचाई 
समझी लैन। यूसुफ नै गलाया जे तुस सत्ते साल्लें तगर शैल करसानी 
(खेती-बाड़ी) करगेओ। बस्स जेहको फसल तुस बड्ढो उसगी सनें-सिट्टें 
रौहून देओ, बस्स उन्ना गै कड्ढेओ जिन्ना-क तुसें खाना ऐ। फ्ही ओहदे 
परैंत्त जेहड़े सत्त साल औंङन ओह्‌ कैह्तसाल्ली दे होङन। उस'लै ओह्‌ 
अनाज (गल्ला) खादूदा जाहग जेहड़ा तुसें उस समें आस्तै बचाइऐ रक्खे 
दा होग, सिवाए थोढ़े जनेह दे जिसगी तुस सुरक्खत रक्खी लैएओ। फ्ही 
इसदे बाद इक साल औग जेहदे च लोकें आस्तै खूब बरखा पौग। ते ओह्‌ 
अदूं परतियै रस (शीरा) नचोड़डन। (46-49) 

बादशाह नै हुकम दित्ता जे उसगी मेरे कोल सद्दी आहनो। फ्ही जिसलै 
राजदूत (सनेहा लेई जाने आहला) उसदे (यूसुफ दे) कौल गेआ तां उसने 
आखेआ जे तुस अपने मालक दे कौल बापस जाओ ते उस थमां पुच्छो के उनें 
जनानियें दा केह मामला ऐ जिनें अपने हत्थ बड्ढी लैते हे। मेरा रब्ब ते उंदे फरेब 
(उंदी चाल) गी चंगी चालली जानदा ऐ। बादशाह नै पुच्छेआ, तुंदा केह किस्सा 
ऐ जदूं तुसें यूसुफ गी फुसलानें दी कोशश कोती ही। उनें गलाया, अल्लाह पाक 
ऐ, असें ओहदे च कोई खाम्मी (बुराई) नेई दिवखी। अजीज दी घरैआली नै 
आखेआ जे हुन ते सच्च सब्भनें दे सामने आई (खु'ल्ली) गेदा ऐ, में गै उसगी 
फुसलाने दी कोशश कोती ही ते निसंदेह ओह्‌ सच्चा ऐ। (50-5]) 

यूसुफ नै ऐसा इस करियै कीता जे मिस्र दे हाकमें (बादशाह) गी पता 
चली जा जे में खुफिया (गुप्त) तौरै पर कोई ख्यानत नेई कीती (अर्थात्‌ उसदी 
गैर मजदूगी च में कोई ख्यानत नेई कीती) । ते निसंदेह अल्लाह बिशवासघात 
करने आहलें दी चाल सफल नेई होन दिंदा। ते में अपने-आपै गी नफ्स 
(कामेच्छा) थमां मुक्त नेई समझदा। कामेच्छा (नफ्स) ते म्हेशां बुराई गै 
सखांदी ऐ, पर एह के मेरा रब्ब गै रैहम फरमाए। निसंदेह मेरा रब्ब माफ करने 
आहूला दयावान ऐ। (52-53) 

ते बादशाह नै हुकम दित्ता जे उसगी मेरे कश आहनो। में उसगी अपने 
खास चुनिंदा बंदे च शामल करङ। फ्ही जदूं यूसुफ ने ओहदे कन्नै गल्लबात 
कीती तां बादशाह ने गलाया, अजै थमां तुस मेरे प्रतिश्ठत ते भरोसेमंद लोकें 
च शामल ओ। यूसुफ नै आखेआ जे तुस मिगी मुलखै दे खजान्ने पर नियुक्त 
करी देओ। में सुरक्खेआ करङ ते में जानकार बी आं। इस चालली असें 

(अल्लाह नै) यूसुफ गी मुलखै दा उच्चाधिकारी बनाई दित्ता। ओह उत्तें जित्थें 
मरजी करै ठकाना बना5। अस जेहदे पर चाह्चै अपनी नेमतें दी मेहर करी देचै। 
ते अस नेकी करने आहलें दा सवाब बेअर्थ नेई होन दिंदे। ते परलोक 
(आखरत) दा सवाब ते इस थमां केई गुणा ज्यादा ऐ, ईमान ते तक़वा (अल्लाह 
थमां डरने) आहलें आस्तै। (54-57) 


यूसुफ दे भ्राऽ मिस्र आए, फ्ही उसदे कश पुज्ने, यूसुफ नै उनेंगी झट्ट 
पनछानी लैता। पर ओह्‌ उसगी नेई पनछानी सकै। ते जिसलै उन्नै (यूसुफ नै) 
उंदा गल्ला त्यार करी दित्ता ते उनेंगी आखेआ के अपने मतरेर (सौतेले) भ्राऽ 
गी बी मेरे कोल लेई आवेओ। तुस दिक्खै नेई करदे जे में गल्ला बी पूरा- 
पूरा नापियै दिन्नां ते नें मम्हान नवाजी (अतिथि सत्कार) बी बड़ी शैल चालली 
करने आहलां। ते जेकर तुस उसगी (मतरेर भ्राऽ गी) मेरे कौल लेइयै नेई आए 
तां नां ते मेरे कश तुंदे आस्तै गल्ला ऐ ते नां गै मेरे कश तुस आवेओ। उनें 
आखेआ के अस उसदे आस्तै उसदे बब्बै गी मनाने दी कोशश करगे ते असेंगी 
एह जतन करना गै होग। (59-67) 


यूसुफ नै अपने कर्मचारियें गी आखेआ के इंदा माल (धन) इंदे समानै च 
गै रक्खी देओ, तां जे ओह जिसलै घर पुज्जिय इसगी खोहलडन उसलै उसगी 
पनछानी लैङन, संभव ऐ ओह्‌ परतियै फ्ही बापस औन। फ्ही जदूं ओह्‌ अपने अब्बे 
(बब्बै) कश पुज्जे तां आखन लग्गे, ऐ अब्बा, असेंगी अग्गें कोला गल्ला देने दी 
मनाही करी दित्ती गेई, बस्स हुन साढ़े भ्राऽ बिनयामीन गी साढ़े साथें भेजो तां जे 
असेंगी गल्ला मिली सकै ते अस उसदी सुरक्खेआ करगे। याकूब नै फरमाया, क्या 
में एहदे बारै च बी उय्यै जनेहा गै जकीन करां जनेहा इस 'शा पैहलें एहदे भ्राऽ बारै 
तुंदे पर एतबार करी चुके दा आं। बस्स अल्लाह गै बेहतर रखोआला (संरक्षक) 
ऐ ते ओह्‌ सारे मेहरबानें थमां मता मेहरबान ऐ। (62-64) 


फ्ही जदूं उनें अपना समान (गल्ला बगैरा) खोहलेआ तां दिक्खेआ जे उंदा 
धन बी उनेंगी परताई दित्ता गेदा ऐ। उनें आखेआ, ऐ साढ़े अब्बा! असेंगी होर 
केह लोड़चदा। असेंगी साढ़ी पूंजी बी परताई दित्ती गेदी ऐ। हुन अस फ्ही 
जाहगे ते अपने परोआंरै आस्तै होर रसद आहनगे। ते अपने भ्राऽ दी हफाजत 
करगे। ते इक ऊट गल्ला होर बी थ्होग। एह गल्ला ते घट्ट ऐ। याकूब ने 
गलाया, में इसगी तुंदे कन्नै कदें नेई भेजङ जदूं तगर तुस मेरे सामने अल्लाह 

दे नांऽ दी सघंद (कसम) नेई खाहगेओ जे तुस इसगी पक्क (जरूर) गै मेरे 
कौल परताई आनगेओ, अल्लाह नां करै जे तुस सारे कुतै (मुसीबतै च) फसी 
गै जाओ। फ्ही जेहलै उनें उस कन्नै पक्का बा'यदा करी लैता, उसने आखेआ 
जेकिश अस आखा करने आं, उस सब दा अल्लाह गुआह्‌ ऐ। (65-66) 


याक़ूब नै गलाया, ऐ मेरे पुत्तरो! तुस सारे इक्क दरोआजे राहें प्रवेश नेई 
करेओ, बल्के बक्ख-बक्ख दरोआजें चा प्रवेश करेओ। में ते तुसें गी अल्लाह 
दी कुसै बी गल्लै थमां बचाई नेई सकदा। आज्ञा ते बस अल्लाह दी गै चलदी 
ऐ। में उस्सै पर भरोसा करनां ते भरोसा करने आहलें गी उस्सै पर भरोसा करना 
लोड़चदा ऐ। ते जदूं उनें अपने बब्बै दी हदैत मताबक प्रवेश कीता, जिंयां उन्नै 
आकखे दा हा, ओह्‌ उनेंगी अल्लाह दी कुसै बी गल्लै थमां बचाई नेई सकदा 
हा। एह ते बस्स याकूब दे मनै च इक ख्याल (बचार) आएआ हा जेहड़ा उसने 
प्रगट कीता। निसंदेह्‌ ओह्‌ मेरे द्वारा दित्ते गेदे ज्ञान गी समझने आहला हा लेकन 
अकसर (मते हारे) लोक नेई समझदे। (67-68) 


जिसलै ओह्‌ यूसुफ दे कौल पुज् तां उसने (यूसुफ नै) अपने भ्राऽ 
(बिनयामीन) गी अपने कश रकखी लैता। उसने उसगी आखेआ में तेरा भ्राऽ 
यूसुफ आं। एहू सब जेकिश करा करदे न, तूं ओहदे 'शा दना परेशान नेई हो। 
फ्ही जिसलै उंदा समान (गल्ला) त्यार कराई दित्ता गेआ तां पीने दा प्याला 
अपने भ्राऽ दे समानै च रक्खी ओड़ेआ। फ्ही इक कर्मचारी ने आला मारियै 
आखेआ, ऐ काफले आहलो तुस लोक चोर ओ। उनें (सारें भ्राएं) उंदी तरफ 
मुड्यि आखेआ तुंदी केह चीज गुआची गेई ऐ ? उन्नै सनाया जे असेंगी शाही 
पैमाना नेई मिलै करदा। ते जेहका उसगी तुप्पी आनङ, उसगी इक ऊटे दे बोझै 
बराबर गल्ल दित्ता जाहग, एह मेरा जिम्मा ऐ। उनें आखेआ, खुदा दी संघद, 
जिं'यां के तुसें गी पता ऐ जे अस इस मुलखै च बखेड़ा खड़ा करने गी नेई 
आए ते नां अस चोर आं। उनें पुच्छेआ जेकर तुस झूठे निकले तां उस चोरी 
करने आहले दी सजा केह्‌ होग? उनें (भ्राएं) आखेआ, उसदी सजा एह होग 
जे जिसदे समानै चा ओह्‌ (पैमाना) निकलै उस माहनू दी सजा उय्यै आपूं ऐ। 
अस लोक अपराधियें गी इंयां गै सजा दिन्ने आं। फ्ही उनें उसदे लौहके भ्राऽ 
थमां पैहलें दूयें दे थैलें दी तलाशी लैना शुरू कीती। फ्ही उसदे भ्राऽ दे थैले 
थमां उसगी (पैमाने गी) तुप्पी लैता। इंयां असें यूसुफ आस्तै योजना बनाई। 
ओह्‌ बादशाह दे कनूनै मताबक अपने भ्राऽ गी रकखी नेई हा सकदा लेकन जेकर 

अल्लाह गै चाहे तां। अस जिसदे रुतबे बलंद करनां चाहन्ने आं करी दिन्ने आं। 
ते हर ज्ञानवान दे उप्पर इक सर्वोपरि ज्ञानवान ऐ। (69-76) 


उनें आखेआ, जेकर इसने चोरी कीती ऐ इस थमां पैहलें इसदा भ्राऽ बी चोरी 
करी चुके दा ऐ। एह सुनियै यूसुफ ने इस गल्लै गी अपने सीने च रक्खेआ ते 
उंदे पर किश बी जाहर नेई होन दित्ता। उसनै सोचेआ जे तुस ते आपूं गै बुरे लोक 
ओ, ते जेकिश तुस बयान करै करदे ओ, अल्लाह उस (सचाई) गी शैल चालली 
जानदा ऐ। उनें नवेदन कोता, ऐ अजीज ! इसदा इक अत्त बिरध बब्ब ऐ, इस करिऐ 
जेकर होई सके तां इसदे थाहँरै पर साढ़े चा कुसै केहड़े गी रवखी लैओ। असेंगी 
तुस नेक आदमी लगदे ओ। उनै आखेआ, अल्लाह माफ करै जे अस उसदे अलावा 
कुसै होर गी फगड्चै जिसदै कोला साढ़ी चीज पकड़ोई गै नेई। इंयां ते अस पकक 
गै अत्याचारियें च शामल होई जाहगे। (77-79) 


जदूं ओह्‌ (यूसुफ दे भ्राऽ) उस कोला (अजीज दे फैसले थमां) ना- 
मेद होई गे ते बक्खरे होइयै सलाह-सूतर करन लगी पे। उंदे बङ्डे भ्राऽ नै 
गलाया, क्या तुसेंगी नेई पता जे साढ़े अब्बे नै अल्लाह दे नांऽ पर साढ़े कोला 
पक्का बचन लैते दा ऐ ते इस 'शा पैहलें युसुफ दे बारै च जेहड़ा अपराध तुस 
करी चुके दे ओ, ओह्‌ सब ते तुसेंगी पता गे ऐ। में ते इत्थुंआं हर सूरत नेई 
जाङ जदूं तगर मिगी मेरा अब्बा आज्ञा नेई देऐ ते जां फ्ही अल्लाह मेरे आस्तै 
कोई फैसला नेई फरमाई देऐ। ते ओह्‌ सर्वश्रेश्‍्ठ फैसला करने आहला ऐ। तुस 
लोक अपने अब्बा दे कौल जाओ ते सनाओ के ऐ अब्बाजान तुंदे सपृत्तर नै 
चोरी कीती ऐ ते अस तुसेंगी उय्यै गल्ल सना5 करने आं जेह्ड़ी असेंगी पता 
चली ऐ ते अस अपरतक्ख (गैन) दे जानकार नेई ते तुस उस बस्ती दे लोकें 
'शा पुच्छो जित्थें अस गेदे हे ते उस काफले थमां पुच्छी लैओ, जेहदे कन्नै 
अस परतोए आं। अस बिल्कुल सच्च बोला करने आं। (80-82) 
बब्ब्रै नै आखेआ, तुसें एह गल्ल अपने मनै थमां घड़ी लेदी ऐ, लेकन 
बस्स में हुन सबर गै करङ। उमेद ऐ जे अल्लाह उनेंगी मेरे कन्नै मिलाग। ओह्‌ 
जानकार ते सच्च दा ज्ञाता ऐ। ते उसने मूंह्‌ फेरी लैता ते बरलाप करन लग्गा, 
हाय युसूफ ते उसदे ग़मै च रोई-रोइयै उस दियां अकखीं चिट्टियां फिरी गेइयां। 
ओह्‌ घटोए-घटोए दा रौहन लगी पेआ। उनें (पुत्तरें) गलाया, खुदा दी कसम, 
हुन तुस म्हेशां यूसुफ दे चेतें च गै डुब्ने दे रौहगेओ ? इत्थूं तगर जे घुटी- 

घुटी मरी जाहगेओ। उन्नै (याक़ूब नै) परता दित्ता, में अपनी परेशानी ते गमै 
दी शिकायत सिर्फ अल्लाह कन्नै करनां ते में अल्लाह दी तरफा दा किश ओह्‌ 
गल्लां जाननां जिनेंगी तुस नेई जानदे। ऐ मेरे पुत्तरो जाओ, यूसुफ ते उसदे भ्राऽ 
(बिनयामीन) दी तपाश करो ते अल्लाह दी किरपा (मेहर) थमां नराश नेई 
होना। अल्लाह दी मेहर थमां मात्तर मुनकर (इंकारी) गै नराश (ना-उमेद) हुंदे 
न। (83-87) 

फ्ही जिसलै ओह यूसुफ दे कौल पुज, उनें आखेआ, ऐ अजीज! 
असेंगी ते साढ़े घरै आहलें गी बड़ा कश्ट होआ करदा ऐ ते अस थोढ़ा हारा 
धन बी लेइयै आए दे आं, तूं असेंगी पूरा गल्ला देई दे ते कन्नै सदका बी दे 
(अर्थात्‌ किश गल्ला सदका समझियै देई दे) बेशकक, अल्लाह सदका देने 
आहलें गी ओहदा सवाब दिंदा ऐ। उसने (यूसुफ नै) आखेआ, क्या तुसेंगी चेता 
ऐ जे तुसें यूसुफ ते उसदे भ्राऽ कन्न केह्‌-केह्‌ कीता ऐ ? जदूं तुसेंगी अकल 
नेई ही। उनें आखेआ, क्या सच्चें तुस गै यूसुफ ओ। उसने गलाया, हां में गै 
यूसुफ आं ते एह मेरा भ्राऽ ऐ। अल्लाह नै साढ़े पर दयाद्रिश्टी पाई। जेहड़ा 
माहनू (अल्लाह 'शा) डरदा ऐ ते सबर करदा ऐ, अल्लाह नेक (भले) लोकें 
दा सवाब अकारथ नेई करदा। (88-90) 


भ्राएं आखेआ, खुदा दी कसम, अल्लाह नै तुगी साढ़े पर महत्ता ( श्रेश्‍्ठता) 
प्रदान कोती ते बिला-शकक अस करस्ते (गलती) पर हे। यूसुफ नै गलाया, 
अज्ञ तुंदे पर कोई इलजाम (दोश) नेई, अल्लाह तुसेंगी माफी देऐ ते ओह्‌ सारे 
मेह्रबानें कोला बड्डा मेहरबान ऐ। तुस मेरा एह कुरता लेई जाओ ते इसगी 
मेरे अब्बे दे चेहरे पर पाई देओ, उंदी नजर परतोई औग ते तुस सपरिवार (सन- 
टब्बरें) मेरे कोल आई जाओ। (9-93) 


जदूं मिस्र थमां काफला चलेआ तां उंदे बब्बै (अब्बे) न आखेआ जेकर 
तुस मिगी बढ़ापे करी बैहकी दियां गल्लां करने आहला (बतोए दा) नेई समझो 
तां मिगी यूसुफ दी खश्बोऽ आ करदी ऐ। लोकें आखेआ, खुदा दी कसम, तूं 
ते अजें बी पुराने गलत ख्यालें च फसेदा ऐं। बस्स, जिसलै शुभ समाचार 
(खुशखबरी) देने आहला पुजा उसने कुरता याक़ूब दे चेहरे पर पाई दित्ता, 
उसदी नजर इकदम परतोई आई। उसने (याक्रूब नै) गलाया, क्या में तुसेंगी 
आखदा नेई हा? के में अल्लाह पासेआ ओह्‌ गल्लां जाननां, जिनेंगी तुस नेई 

जानदे। यूसुफ दे भ्राएं आखेआ, अब्बा जी! साढ़े गुनाहें दी माफी दी दुआऽ 
करो बेशक्क अस कसूरवार हे। याक़ूब नै गलाया, में अपने रब्ब थमां तुंदे आस्तै 
खिमा याचना करङ। बेशक्क ओह खिमा करने आहला दयावान (किरपालु) 
ऐ। (94-98) 

फ्ही जदूं ओह्‌ सारे यूसुफ दे कौल पुज्ने तां उसने अपने माऊ-बब्बै गी 
अपने कौल बठूहाया ते आखेआ जे मिस्र च हुन तुस अमन-चैन कन्त र'वो 
ते उसने अपने मां-प्योऽ गी सिहांसनै पर बठ्हाया ते सब्भे उसदे अग्गें नीमते 
होई (झुकी) गे। यूसुफ नै अपने अब्बे गी गलाया, ऐ अब्बा! एह ऐ मेरे उस 
सुखने दी सचाई जेहड़ा में इक बारी दिक्खेआ हा। मेरे अल्लाह ने उसगी सच्चा 
करी दस्सेआ ते उसने मेरे पर बड़ा स्हान कीता जे मिगी कैद चा रिहाई दित्ती 
ते तुसें सब्भनें गी देहात थमां इत्थें पजाया, इसदे बाद जे शतान नै मेरे ते मेरे 
भ्राएं दे मझाटै फसाद (बखेड़ा) खडेरी ओड़े दा हा। निसंदेह्‌ मेरा रब्ब जेकिश 
करना चांहदा ऐ उसदी उम्दा योजना बनाई लैंदा ऐ, ओह्‌ सर्वज्ञ (सब किश 
जानने आहला) ते सच्च पनछानने आहला ऐ। (99-700) 


ऐ मेरे रब्ब! तुसें मिगी हकूमत चा हिस्सा दित्ता ते सुखने दी सचाई जानने 
दी कला सखाई। ऐ असमानें ते जमीना दे सिरजनहार तूं गै मेरा कारसाज एं 
इस लोक च बी ते परलोक च बी। मिगी मौत फरमाबरदारी दी हालती च देआं 
ते मिगी अपने नेक बंदे च शामल करी लेआं। (07) 


एह सब परोक्ष च घटत होने आहले बिरतांत न जेहड़े अस तुसेंगी 
“बही' राहें दस्सां करने आं तुस ते उस बेल्लै उत्थें मजूद नेई हे जदूं यूसुफ 
दे भ्राएं अपना इरादा पुख्ता कीता ते ओह्‌ जुगतां लड़ा5 करदे हे ते तुस भाएं 
किन्ना गै चाहो मते सारे लोक भरोसा करने आहले नेई हैन। ते तुस एहदे 
आस्तै उंदे कोला कोई मैहनताना नेई मंगदे। एह ते मात्तर इक हदैत ऐ. सारे 
ज्हान आहलें आस्तै। (702-04) 

असमानें ते धरतै पर किन्नियां गै ओह्‌ नशानियां न, जिंदे नेड़ेआ 
(कोला) तकरीबन ओह्‌ आंदे-जंदे (गुजरदे) रौंहदे न पर उंदे आह्ली भेठा 
कदें ध्यान नेई दिंदे। ते अकसर खुदा गी मन्नने आहले लोक उसदे कन्नै दूएं 
गी बी भ्याल (शरीक) ठर॒हांदे न। क्या एह लोक अपने आपै गी इस गल्लै 
थमां सुरक्खत समझदे न, जे उंदे पर खुदाई कैहर कदें नेई आई सकदा जां 

चानचक्क उंदे पर कियामत नेई आई सकदी जदूं के ओह्‌ इस थमां अनजान 
(बेखबर) होङन। आखो, एह्‌ मेरा रस्ता ऐ (तरीका ऐ), में सोची-समझियै 
अल्लाह दी बक्खी साददा दिन्नां, में बी ते ओह्‌ लोक बी जिनें मेरे रस्ते दा 
अनुसरण कोता। अल्लाह पाक (पवित्तर) ऐ ते में मुश्रिकें ( अनेकेश्वरवादियें) 
चा नेई आं। (705-708) 

असें तुंदे 'शा पुज बक्ख-बक्ख बस्तियें च जिनमें बी रसूल भेजे, सब्भे 
आदम जात हे। अस उंदी तरफ 'बही' करदे हे। क्या एह लोक जमीना पर 
चलदे-फिरदे नेई के दिखदे जे उनें लोकें दा केह अंजाम (हशर) होआ जेहड़े 
इंदे कोला पैहलें होए न ? ते जेहड़े लोक (अल्लाह 'शा) डरदे न, उंदा परलोक 
(आखरत) दा घर उम्दा होग, क्या तुसेंगी समझ नेई औंदी ? इत्थूं तगर जे 
पैगंबर जदूं नराश होई गे ते सोचन लगी पे जे शायद उंदे कनै झूठ गलाया 
गेआ हा, उसलै उंदे कश साढ़ी मदाद्‌ आई पुज्जी। बस्स उसी मुक्ति (नजात) 
मिली गेई जिसगी असें चाहेआ (पसंद कोता) ते अपराधियें गी साढ़े अजाब 
थमां कोई नेई बचाई सकदा। (।09-770) 

इनें बिरतातें (किस्से) च अकलमंद लोकें आस्तै बड़ी सिक्ख-मत्त ऐ। एह 
कोई मनघढ़त कताब नेई, बल्के उस चीजै दी पुश्टि करने आहली ते हर चीजे 
बारै खु'ल्लियै ब्याख्या करने आहली ऐ। ते ईमान आहलें आस्तै हिदायत ते 
रेहमत ऐ। () 
आयतां-43 -सूरह-3. अर-नरअूद रुकूअ-6 

(मदीना च अवतरत होई ) 
शुरू अल्लाह दे नांऽ कन्नै जेहड़ा मेहरबान, निहायत रैहम आहला ऐ। 


अलिफ़० लाम० मीम० रा०। एह अल्लाह पासेआ अवतरत कताबै दियां 
आयतां न। जेकिश तुंदे रब्ब पासेआ तुंदे पर अवतरत कीता गेदा ऐ, ओह्‌ 
बिल्कुल सच्च ऐ, मगर मते हारे लोक नेई मनदे। ओह अल्लाह गै जिसने 
असमानै गी बगैर कुसै दी नजरी औने आहले स्तंभ बगैरा दे सहारे बलंद कोता। 
फ्ही ओह्‌ तख्तै (सिंहासनै) पर बिराजमान होआ ते उसने सूरज ते चन्नै गी इक 
निजमै दा पबंद करी दित्ता, जेहदे मताबक हर इक अपने समें सिर गतिमान ऐ। 
अल्लाह हर कम्मै दा प्रबंधक ऐ। ओह्‌ अपनी नशानियें दा स्पश्ट तौरै पर बयान 
करदा ऐ तां जे तुस अपने रब्ब कन्नै मिलने पर जकीन रक्खो। (-2) 

उय्यै जिसने धरतै गी बस्तार दित्ता। ते उस पर प्हाड़ ते दरेआ बनाई दित्ते 
ते हर किसमै दे फलें दे जोड़े (नर-मादा) पैदा कौते। ओह रातीं दे (न्हेरे रूपी) 
पड़दे गी दिनै (दी रोशनी) पर चाढ़ी दिंदा ऐ। निसंदेह्‌ इनें चीजें च उनें लोकें 
आस्तै स्पश्ट नशानियां मजूद न जेहड़े ध्यान दिंदे न। (3) 

जमीना च नेड़ै-नेड़ै (जोड्में) बक्खरे-बक्खरे खेतर (भू-भाग) न, ते डूरें 
दे बाग न, ते फसलां न, ते खजूरां न, जिंदे च किश काहरे न ते किश दोहरे। 
सारें गी इक्कै जनेह पानी कन्नै सींचेआ जंदा ऐ। पर अस इक गी दूए पर पैदावार 
दे मामले च श्रेश्ठता (महत्ता) प्रदान करने आं, निसंदेह्‌ इंदे च नशानियां मजूद 
न उनें लोकें आस्तै जेहड़े गौर करदे न। (4) 

जेकर तुसेंगी चरज बझोंदा ऐ तां चरज करने जोग ते उंदा एह गलाना ऐ. 
के जदूं अस मिट्टी होई जाहगे तां क्या परतियै मुड़ी-मुंढा पैदा कीते जाहगे? 
एह ओह्‌ लोक न जिनें अपने रब्ब (दी हस्ती) दा इंकार कोता ते एह ओह्‌ 
लोक न जिंदियें गरदनें च तौक़ (फंदे) पेदे न, एहू अग्गी (नरकै) च पौने 
आहले लोक न, ते एह्‌ उत्थें म्हेशां रौहङन। (5) 

ओह्‌ भलाई (नेको) कोला पैहलें बुराई (बदी) आस्तै तौल करा करदे 
न। जदूं के उंदे 'शा पैहलें उदाहरण मजूद न ते तुंदा रब्ब लोकें दी ज्यादती 
दे बावजूद उनेंगी माफ करी देने आहला ऐ। ते निसंदेह्‌ तुंदा रब्ब सख्त सजा 
बी देने आहला ऐ। (6) 

जिनें लोकें इंकार कोता, ओह्‌ आखदे न के इस माहनू (मुहम्मद सल्लल्लाहु 
अलैहि व सललम) पर उसदे रब्ब पासेआ कोई नशानी की नेई उतरी। तुस ते 
मात्तर खबरदार (सोहगे) करने आहले ओ। ते हर कौमै (समुदाय) दा इक 
अगुआ (मागदर्शक) हुंदा ऐ। (7) 

अल्लाह जानदा ऐ हर माद्दा (नारी) दे गर्भे बारै ते जेकिश उसदे गर्भे 
च घाटा-बाद्धा हुंदा ऐ ओहदे बारै बी। ते हर चीजे बारै उसगी (अल्लाह गी) 
पक्का अनुमान (अंदाजा) हुंदा ऐ। ओह्‌ खुफिया ते जाह्री दा जानकार ऐ, सारे 
'शा म्हान ते सर्वोपरि ऐ। तुंदे चा कोई आदमी भाएं चुपके-चुपके गल्लां करै 
जां जोरें-जोरें, ते भाएं रातीं दे न्हेरे च छप्पियै किश करै जां दिनै दे उजाले 
च, उसदे आस्तै सब इक्कै जनेहा ऐ। (8-0) 


हर माहनू दे अग्गें ते पिच्छें उसदे राक्खे (अर्थात्‌ फरिश्ते) मजूद रौंहदे 

न, जेहड़े अल्लाह दी आज्ञा कन्नै उसदी दिक्ख-भाल करदे रौंहदे न। बे-शक्क 
अल्लाह कुसै बी कौम दी हालती च अदूं तगर बदलाव नेई आनदा जदूं तगर 
ओह्‌ अपने दिलें दे भेतें गी नेई बदली देन। ते जिसलै अल्लाह कुसै कौम पर 
कोई मसीबत भेजने दा फैसला करी लैंदा ऐ उसलै संसारै दी कोई बी ताकत 
उसगी टाल्ली नेई सकदी बिजन अल्लाह दे, ओहदे मकाबले च उंदा कोई 
सहायक नेई। (]7) 

उय्यै जेहड़ा तुसेंगी बिजली (बिज्ञ) दखांदा ऐ जेहदे कन्तनै भे5 बी लगदा 
ऐ ते उमेद बी जगदी ऐ। ते उय्यै जेहड़ा पानी कन्नै लदोए दे डिग्गलें (बदलें) 
गी चुक्कियै रखदा ऐ। ते बिज कड़्कियै उसदी बड़ेआई ते ओहदी महानता 
दा बखान करदी ऐ ते कन्नै गै फरिश्ते बी उसदे डरै कन्नै। ते ओह बिजलियें 
गी भेजदा ऐ, फ्ही जेहदे पर चांहदा ऐ सुट्टी दिंदा ऐ (अर्थात्‌ बिज उस पर 
पौंदी ऐ) ते ओह्‌ लोक अल्लाह दे बारै च झगड़दे न ? हालांके ओह्‌ जबरदस्त 
ऐ, सर्वशक्तिमान ऐ। (2-73) 


सच्ची प्रार्थना मात्तर खुदा दे आग्गें गै कीती जाई सकदी ऐ। ते उसदे 
अलावा जिंदे अग्गें लोक प्रार्थना करदे न, ओह्‌ उंदी सहायता कुसै बी तरीके 
कन्तै एहदे थमां ज्यादा नेई करी सकदे, के इक आदमी जेहदे हत्थें दी बुक्कै 
च पानी होऐ तां जे ओह्‌ उसगी अपने मूंहे तगर लेई जा, पर ओह्‌ ऐसा नेई 
करी सकदा। ते मुनकरें (इंकारियें) दी प्रार्थना बिल्कुल निरर्थक ऐ। (4) 

असमानें ते जमीना च जेकिश बी बिद्मान ऐ सब्भे अल्लाह गी गै सजदा 
करदे न। खुशी कन्नै जां मजबूरी कन्नै ते उंदे परछामें बी सबेंरै-शामीं। पुच्छो, 
असमानें ते जमीना दा सुआमी (रब्ब) कु'न ऐ ? आखो, अल्लाह। पुच्छो, क्या 
फ्ही बी तुसें उसगी छोड़िये ऐसे सहायक तराशी रक्खे दे न, जेहड़े अपने-आपै 
गी बी फायदा पजाने दी समर्थ नेई रकदे। आखो, कया अ'नना ते अक्खीं आहला 
बराबर होई सकदे न ? जां फ्ही क्या न्हेरा ते लो5 (रोशनी) दमैं बराबर होई 
सकदे न। क्या उनें जेहड़े अल्लाह दे भ्याल (हिस्सेदार) मिथे दे न, ओह्‌ किश 
पैदा करने दी सकत रखदे न, जि'यां अल्लाह नै सब किश पैदा कीते दा ऐ, 
फ्ही पैदाइश उंदी नजरी च इक्कै जनेही किंयां होई गेई। आखो, अल्लाह हर 
चीजे गी पैदा करने आहला ऐ, जबरदस्त ऐ। (।5-76) 


अल्लाह नै गासै थमां पानी बरहाया। फ्ही नदी-नाले अपनी अपनी मिकदार 

(मात्तरा) मताबक भरोचियै बगी पे। फ्ही हाड़ै करी झग्ग उद्डी खड़ोती, ते ठीक 
इस्सै चाल्ली उनें चीजें च बी झग्ग उट्टी खड़ोंदी ऐ जिनेंगी गैहने ते दूआ 
समेआन बनाने आस्तै अग्गी च परघालदे न। इंयां अल्लाह सच्च ते झूठ (हकक 
ते बातिल) राहें उदाहरण प्रस्तुत करदा ऐ। बस्स झग्ग (निरर्थक पदार्थ) ते 
गायब होई जंदी ऐ ते इंसानें गी फायदा देने आहला पदार्थ पिच्छें रेही जंदा ऐ। 
अल्लाह इंयां गै उदाहरण राहें अपनी गल्ल समझांदा ऐ। (१7) 

जिनें लोकें अपने अल्लाह दी मंशा दा समर्थन कोता, (अर्थात्‌ आक्खा 
मन्नेआ) उंदे आस्तै उम्दा ईनाम ऐ ते जिनें उसदा हुकम नेई मन्नेआ, जेकर उंदे 
कौल ओह्‌ सब किश बी होऐ जेकिश धरतै च मजूद ऐ, ते उसदे बराबर उन्ना 
होर बी ते एह सब्मै किश ओह्‌ अपनी रिहाई (मुक्ति) आस्तै देई देन (अर्थात्‌ 
अपना सब्भै किश आखरत दे स्हाबै आहले दिन अपनी खलासी कराने आस्तै 
देई देन) तां बी उंदा बड़ा सख्त स्हाब लैता जाहग ते उंदा ठकाना जहन्नम होग। 
ते ओह्‌ अत्त गै बुरा ठकाना ऐ। (१8) 


जेहका मनुक्ख इस तत्थै गी जानदा ऐ जे तुंदे रब्ब पासेआ अवतरत कीता 
गेदा जेकिश बी है ओह्‌ सच्च (हक्क) ऐ, क्या ओह्‌ उस शख्स आंहगर होई 
सकदा ऐ जेहड़ा अन्ना होऐ (अर्थात्‌ जेहड़ा सच्च थमां इंकारी ऐ ओह्‌ बिल्कुल 
अकखीं आहला अन्ना ऐ)। नसीहत ते बस्स अकल आहले लोक गै स्वीकार 
करदे न। (9) 


ओह्‌ लोक जेहड़े अल्लाह कन्नै कीती गेदी अपनी प्रतिज्ञा गी नभांदे न 
ते अपने कौल थमां नेई फिरदे, ते जेहके उसगी जोड़दे न जिसगी अल्लाह नै 
जोड्ने दा हुकम दित्ते दा ऐ, ते ओह्‌ अपने रब्ब कशा डरदे न ते ओह्‌ बुरे स्हाबै 
दा अंदेशा रखदे न, ते जिनें अपने रब्ब दी मरजी पर सबर कोता, ते नमाज 
कायम कोती, ते साढ़े द्वारा उपलब्ध कराए गेदे चा गुप्त बी ते जाहरा-बाहरा 
बी खर्च करदे न, ते जेहके बुराई गी भलाई कन्नै मारदे न, आखरत दा घर 
उनें लोकें आस्तै ऐ। चिरस्थाई बाग जिंदे च ओह्‌ दाखल होङन। ते उंदे कन्नै 
ओह्‌ बी जेहड़े उंदे पूर्वजें (बड़कें) चा ते उंदी बीवियें ते बच्चें (उलादै) चा 
इस जोग होङन। ते फरिश्ते हर दरोआजे चा उंदे कौल औङन ते आखङन 
जे तुसें लोकें पर सलामती (अमन-सकून) होऐ उस सबरै दे बदले जेहड़ा तुसें 
कोता। ते क्या गै खूब ऐ एह आखरत दा घर। (20-24) 

ते जेहके लोक अल्लाह कन्नै बा'यदा करियै उसगी भंग करी दिंदे न, ते 
उसगी त्रोड़दे न जिसगी अल्लाह नै जोड़ने दी आज्ञा दित्ती दी ऐ ते धरतै पर 
फसाद करदे न, नेह लोकें पर अल्लाह दी फटकार (लानत) ऐ ते उंदे आस्तै 
बुरा घर (जहन्नम दा ठकाना) ऐ। अल्लाह अपनी मंशा कन्तनै जिसगी चांहदा 
ऐ मुगती रोजी दिंदा ऐ ते जेहदे पर चांहदा ऐ तंगी करी दिंदा ऐ। ते ओह्‌ 
संसारक जिंदगी च खुश (मगन) न। ते संसारक जिंदगी आखरत दे स्हाबें तुच्छ 
सुख समग्गरी दे सिवा किश बी नेई। (25-26) 


ते जेहड़े इंकार करने आहले न, उंदा गलाना ऐ जे इस शख्स पर ओहदे 
रब्ब पासेआ कोई नशानी की नेई उतारी गेई ? आखी देओ जे अल्लाह जिसगी 
चांहदा ऐ गुमराह करी दिंदा ऐ ते सन्मार्ग पर सिर्फ उसगी चलांदा ऐ जेहड़ा 
ओहदी बक्खी ध्यान करदा ऐ। ते उनें लोकें गी जिनें ईमान कायम कोता ते 
जिंदे दिल अल्लाह गी याद करियै संदोख बुज्झदे न। चेता रक्खो, अल्लाह गी 
सिमरियै गै दिलें गी सकून हासल हुंदा ऐ। जिनें ईमान आनेआ ते नेक कर्म 
कीते उंदे आस्तै खुशखबरी (शुभ समाचार) एऐ ते उम्दा ठकाना ऐ। (27-29) 


इस करियै असें तुसेंगी इक कौम (उम्मत) पर (नबी बनाइयै) भेजेआ 
ऐ जिंदे थमां पैहलें बी मतियां हारियां उम्मतां (कौमां) होई गुजरी दियां न, 
तां जे तुस लोकें गी ओह्‌ सनेहा पजाई देओ जेहड़ा असें तुंदी बक्खी भेजेआ 
ऐ। फ्ही बी ओह्‌ लोक खुदा दा इंकार करा करदे न। आखी देओ जे मेरा ते 
उय्यै रब्ब ऐ, ओहदे बिजन दूआ कोई पूजने जोग नेई, उस्सै पर भरोसा करनां 
ते उस्सै दी भेठा असें परतोना ऐ। (30) 


ते जेकर नेहा कुरान अवतरत हुंदा जेहदे 'नै प्हाड़ चली पौंदे, जां ओहदे' 
नै जमीनै दे टुकड़े होई जंदे जां ओहदे 'नै मुड़दे बोलन लगी पौंदे लेकन पूरा 
अधिकार ते अल्लाह दे कौल गे ऐ। क्या ईमान आहलें गी इस दा संदोख नेई 
के जेकर अल्लाह चांहदा तां सारे लोकें गी सन्मार्ग दी हदैत देई दिंदा ? ते 
इंकारियें पर उंदे कर्में दी बदौलत कोई नां कोई मसीबत बनी गै रौंहदी ऐ, जां 
फ्ही उंदी बस्ती दे नेड़ै कुतै-नां-कुतै आफत औंदी गै रौहग इत्थूं तगर जे 
अल्लाह कन्नै बा'यदे दा समां आई जाहग। जकीनन अल्लाह बा'यदा-खलाफी 
नेई करदा। ते तुंदे 'शा पैहलें बी रसूलें दा मजाक डुआया जंदा रेहा ते में उनेंगी 
ढिल्ल दिंदा रेहा, फ्ही में उंदी पकड़ करी लैती। दिकखो कनेही ही मेरी सजा 
(पकड़) । (३-32) 

फ्ही जेहड़ा हर माहनू थमां ओहदे कर्मे दा लेखा लैने आहला एऐ, ते लोकें 
अल्लाह दे शरीक बनाई रक्खे दे न। उनेंगी आखो जे उंदा नांऽ लैन क्या तुस 
अल्लाह गी ऐसी खबर सुनाऽ करदे ओ जिसदे अस्तित्व बारै ओह्‌ नेई जानदा 
जां तुस पराहलियां-पराहलियां गल्लां करा करदे ओ, बल्के इंकार करने आहलें 
गी अपने फरेब दा भरम बड़ा शैल नझोंदा ऐ। ते उनेंगी सन्मार्ग थमां रोकी दित्ता 
गेदा ऐ (अर्थात्‌ उनें गी ईमान दा रस्ता सुज्झदा गै नेई)। ते जिसगी अल्लाह 
करस्ते पाई देऐ उसगी सन्मार्ग पर चलाने आहला होर कोई नेई। उंदे आस्तै 
संसारक जिंदगी च बी तकलीफां न ते परलोक दा अजाब ते बड़ा गै सख्त ऐ। 
कोई बी उनेंगी अल्लाह दी पकड़ थमां बचाने दी ताकत नेई रखदा। (33-34) 

ते जन्नत (सुरग) बारै केह गलाना जेहदा ईमान आहलें कन्नै बा'यदा कोता 
गेदा ऐ ओह्‌ इंयां ऐ जे ओहदे (जन्नतै दे) खल्लें नैहरां बगा करदियां होङन। 
ओहदे (जन्नती बागें दे) फल ते साए उंदे लेई म्हेशां आस्तै होङन। एह ईनाम 
उनें लोकें दा ऐ जेहड़े अल्लाह 'शा डरदे न ते इंकार करने आहलें दा नतीजा 
(नरकै दी) अग्ग ऐ। (35) 

जिनें लोकें गी असें कताब दित्ती ही (अर्थात्‌ कुरान थमां पैहलें यहूद ते 
नसारा लोकें पर जेहड्यां असमानी कताबां उतरियां हियां) ओह्‌ उस पर खुश 
न जेहड़ी तुंदे पर अवतरत (नाजल) कीती गेई ऐ। ते उनें समुदायें च किश 
नेह्‌ बी हैन जेहड़े उसदे किश हिस्से दे इंकारी न। आखो जे मिगी आज्ञा मिली 
दी ऐ जे में अल्लाह दी इबादत करां ते उसदे कन्नै कुसै गी भ्याल (हिस्सेदार) 
नेई बनांऽ। में (तुसेंगी) उस्सै आहली भेठा सद्दना ते उस्सै आहली बक्खी 
मिगी परतोना ऐ ते इसी (क्कुरान गी) असें इक साफ हुकमै तैहत अरबी च 
उतारेआ ऐ। ते जेकर तुस उंदे आक्खै पर चलगेओ इसदे बावजूद जे तुसेंगी 
सचाई बारै इलम कराई दित्ता गेदा ऐ ते तां फ्ही खुदा दे सामने नां कोई तुंदा 
मददगार होग ते नां गै रक्खेआ (हफाजत) करने आहला। (36-37) 

असें तुंदे 'शा पैहलें किन्ने गै रसूल भेजे ते असें उनेंगी घरैआलियें 
(बीवियें) ते उलाद कन्तै सग्गोसार कोता ते कुसै बी रसूल दी एह सरमत्थ 
नेई जे ओह्‌ बिजन अल्लाह दी मंशा दे कोई नशानी आहनी सकै। हर 
इक फैसला लखोए दा ऐ। अल्लाह जिसी चांहदा ऐ म्हेसी (मटाई) दिंदा 
ऐ ते जिसगी चांहदा ऐ बाको रक्खी लौंदा ऐ। ते असल कताब उस्सै कश 
ऐ। (38-39) 

ते अस जेहड़ा उंदे कनने बोल (करार) करा करने आं, उसदा किश हिस्सा 
तुसेंगी दखाई देचै जां फ्ही तुसेंगी मौत देई देचै, तुंदे जिम्मे ते बस (हुकमै गी) 
पजाई देना ऐ ते फ्ही साढ़ा कम्म ऐ स्हाब लैना। क्या उनें नेई दिक्खेआ जे 
अस उंदे पर जमीनै गी किंयां चफेरेआ तंग करदे आ करने आं। ते अल्लाह 
जेहका फैसला करदा ऐ, उस फैसले गी टालने आहला कोई नेई ते ओह्‌ 
(अल्लाह) बड़ा जल्द स्हाब (लेखा) लैने आहला ऐ। जेहड़े इंदे 'शा पैहलें 
होए दे न, उनें बी बड़ियां जुगतां खेढियां, लेकन सारियें जुगतें दा मालक 
अल्लाह ऐ। ओह्‌ जानदा ऐ जे केहड़ा केह करा करदा ऐ ते (हक्कै दा) इंकार 
करने आहलें गी बी तौलै गै पता चली जाहग जे परलोक दा घर कोहदे आस्तै 
ऐ। (40-42) 

इंकार करने आहले आखदे न जे तुस अल्लाह पासेआ भेजे दे रसूल नेई 
ओ, गलाई देओ के मेरे ते तुंदे मझाटै अल्लाह दी गुआही काफी ऐ। ते उसदी 
गुआही जेहदे कश कताब (कुरान) दा इलम ऐ। (43) 


आयतां-52 नसूर-4. इब्राहीम रुकूअ-7 
(मक्का च अवतरत होई) 


शुरू अल्लाह दे नांऽ कन्नै जेहड़ा बड़ा मेहरबान, निहायत रैहम आहला ऐ। 


अलिफ० लाम० रा०। एह कताब (कुरान) ऐ जिसी असें तुंदे पर अवतरत 
कोता ऐ इस आस्तै जे तुस लोकें गी (कुफर दे) न्हेरें चा कड्ढियै (दीन दी) 
रोशनी आहली भेठा लेई आओ, उंदे रब्ब दे हुकम कन्‍्नै प्रभुत्वशाली ते प्रशैंसा 
जोग दे रस्ते आह्ली भेठा, उस अल्लाह आहूली भेठा जेहड़ा मालक ऐ हर 
शैऽ दा, जेकिश असमानें ते जमीना च मजूद ऐ ते इंकार करने आहलें आस्तै 
कठोर दंड ते बरबादी (सर्वनाश) ऐ जेहड़े परलोक (आखरत) दे मकाबले च 
संसारक जिंदगी गी महत्ता दिंदे न ते सन्मार्ग थमां रोकदे न ते ओहदे च त्रेढ 
(खामियां) तुप्पदे न। एह लोक पथभ्रश्ट होइऐ दूर जाई पुज्जे न। (-3) 

असें जेहका पैगंबर बी भेजेआ उसदी कौमै दा हमजुबान भेजेआ, तां जे 
ओह्‌ उनेंगी हकक बारै समझाई सकै, फ्ही अल्लाह जिसगी चांहदा ऐ गुमराह 
करी दिंदा ऐ ते जिसगी हदैत देना चांहदा ऐ सन्मार्ग पर चलांदा ऐ। ओह्‌ 
जबरदस्त ऐ, तत्तदर्शी (सच्च पनछानने आहला) ऐ। (4) 

असें मूसा गी अपनियां नशानियां देइयै भेजेआ जे ओह्‌ अपनी कौमै गी 
(गुमराही दे) न्हेरे चा कड्ढियै (हकक दे)उजाले च आहनै ते उनेंगी अल्लाह 
दे सामने पेश होने आहले दिनै बारै खबरदार करै। निसंदेह्‌ उंदे च हर उस शख्स 
आस्तै बड़ियां नशानियां मजूद न जेहड़ा सबर ते शुकर करने आहला होऐ। (5) 


मूसा नै जदूं अपनी कौमै गी गलाया जे अपने उप्पर अल्लाह दे उस ईनाम 
की चेता करो जदूं के उसने तुसेंगी फिरऔन दे साथियें थमां मुक्त कराया जेहड़े 
तुसेंगी सख्त तकलीफां दिंदे हे, ओह तुंदे पुत्तरें गी मारी दिंदे हे ते तुंदियें नारे 
(जनानियें) गी जींदा छोड़ी दिंदे हे, ते एहदे च तुंदे रब्ब पासेआ बड़ा बड्डा 
इम्तेहान हा। ते जदूं तुंदे रब्ब नै तुसेंगी समझाई दित्ता, के जेकर तुस शुकरगजार 
(धन्नवादी) रौहगेओ तां में तुसेंगी ज्यादा देङ। ते जेकर तुस ना-शुकरी करगेओ 
तां मेरा अजान बड़ा सख्त ऐ। ते मूसा ने गलाया के जेकर तुस (सच्च दा) 
इंकार करगेओ जां धरतै दे सारे लोक बी भांएं इंकारी होई जाहून तां बी अल्लाह 
बड़ा बे-परवाह्‌ ऐ, प्रशैँसाजोग ऐ। (6-8) 

कया तुसेंगी उनें लोकें दे अंजाम बांरै पता नेई लग्गा जेहड़े तुंदे कोला पैहलें 
होई चुके दे न, कौम नूह ते आद ते समूद ते जेहके लोक इंदे 'शा बाद होए जिनें 
गी बिजन अल्लाह दे कोई नेई जानदा। उंदे पैगंबर उंदे कोल स्पश्ट प्रमाण लेइयै 
आए ते उनें अपने हत्थ उंदे (पैगंबरें दे) मूंहें च देई दित्ते ते आखन लग्गे के जेकिश 
तुगी देइयै भेजेआ गेदा ऐ, अस उसगी नेई मनदे ते जिस बक्खी तुस असेंगी साद्दा 
देआ करदे ओ, अस उसदे बारे च सख्त दुबधा च फसे दे आं। (9) 

उंदे पैगंबरें गलाया, क्या तुसेंगी उस खुदा बारै शकक ऐ जेहड़ा असमाने 
ते जमीना दा निरमाता (सिरजने आहला) ऐ। ओह्‌ तुसेंगी सद्दा करदा ऐ कोजे 
तुंदे गुनाह माफ करी देऐ ते तुसेंगी इक निश्चत समें तगर मोहलत देऐ। उनें 
परता दित्ता जे तुस एहदे अलावा होर किश बी नेई, मात्तर साढ़े जनेह्‌ सधारण 
आदमी ओ। तुस चांहदे ओ जे असेंगी उंदी इबादत थमां रोकी देओ जिंदी 
इबादत साढ़े प्योऽ-दादे (बड्के) करदे रेह न। तुस साढ़े सामने कोई स्पश्ट 
प्रमाण (सबूत) लेई आहनो। (]0) 

उंदे रसूलें उनेंगी गलाया, अस इसदे अलावा किश बी नेई ते तुंदे जनेह्‌ 
गै इंसान आं, लेकन अल्लाह अपने इंसानें चा जेहदे पर चांहदा ऐ अपनी किरपा 
करदा ऐ ते एह साढ़ी सरमत्थै थमां बाहंरै दी गल्ल ऐ जे अस तुसेंगी कोई 

करिश्मा (चमत्कार) दस्सी सकचै बिजन अल्लाह दी आज्ञा दे। ते ईमान आहलें 
गी अल्लाह पर गै भरोसा रखना लोड़चदा ऐ। ते अस अल्लाह पर भरोसा करचै 
बी की नेई जदूं के उसने असेंगी साढ़े रस्ते दखाए। ते जेहड़े कश्ट तुस असेंगी 
पजागेओ, अस उंदे पर सबर करगे। ते भरोसा करने आहले गी अल्लाह पर 
गै भरोसा करना लोड्चदा। (7]-72) 

ते इंकार करने आहलें अपने पैगंबरें गी गलाया के जां ते अस तुसेंगी अपनी 
जमीना थमां बाह्र खदेड़ी (कड्ढी) देहगे जां फ्ही तुसेंगी साढ़े रस्ते पर चलना 
पौग। उसलै पैगंबरें पर रब्ब नै अपनी 'बही' भेजी के अस इनें जालमें दा 
खातमा करी देहगे। ते उंदे परैंत्त तुसेंगी जमीने पर अबाद करगे। एह उस मनुकखै 
आस्तै ऐ  जेहड़ा मेरे समक्ष खड़ोने कशा डरदा ऐ ते जेहड़ा मेरी चतावनी कशा 
डरदा ऐ। (।3-4) 

ते जदूं उनें साढ़े फैसले (निरने) दी खाहिश कोती, ते हर मूंहूजोर 
(सरकश), जिद्दी नकाम होआ। उंदे अग्गे दोजख ऐ ते उनेंगी पीने आस्तै पीप 
(पाकू) आहला पानी मिलग ते ओह्‌ उसगी घुट्ट-घुट्ट करिए पीङन ते ओह्‌ 
उसगी बड़ी मुश्कलें गले थमां ख'ल्ल तुआरी सकङन। चबक्खेआ मौती ने 
उनेंगी घेरे दा होग। पर ओह्‌ कुसै बी चालली मरी नेई सकङन ते उंदे अग्गै 
सख्त सजा होग। (5-77) 

जिनें लोकें अपने रब्ब दा इंकार कीता उंदे (नेक) कर्म उस धूड़े (सुआह) 
आहला लेखा न, जिसगी इक तूफानी अंधी नै डुआरी दित्ता होऐ। ओह्‌ अपने 
कर्में थमां किश बी हासल नेई करी सकङन। इय्यै दूरै दी गुमराही ऐ। क्या 
तुसें नेई दिक्खेआ जे अल्लाह नै असमानें ते जमीना गी बिल्कुल मनासब तौरै 
पर बनाए दा ऐ। जेकर उसदी (अल्लाह दी) मरजी करै तां तुसें गी लेई जा 
ते तुंदी जगह पर दूई लुकाई गी पैदा करी देएऐ। ते ऐसा करना अल्लाह आस्तै 
किश कठन नेई। (8-20) 

ते खुदा दे सामने सारे हाजर कोते जाङन। फ्ही माड़े (कमजोर) लोक 
सरमत्थावान लोकें गी आखडङन, अस तुंदे अधीन (मतैहत) हे ते क्या तुस 
असेंगी हुन अल्लाह दे अजाब थमां किश रेआत दुआगेओ ? ओह्‌ परता देङन 
जेकर अल्लाह असेंगी कोई रस्ता दसदा तां अस तुसेंगी ओह्‌ रस्ता जरूर गै 
दस्सी दिंदे। हुन साढ़े आस्तै इक्कै जनेहा ऐ भाएं अस बेकल (बेचैन) होचै 

जां सबर करचै, हुन साढ़े बचा5 दी कोई सूरत नेई ऐ। (2) 

जिसलै फैसला करी दित्ता जाहग उसलै शतान आखग के अल्लाह नै तुंदे 
कन्नै सच्चा बा'यदा कीता हा ते में तुंदे कन्नै जेहका बा'यदा कीता हा में उसगी 
भंग कीता। मेरा तुंदे पर होर ते कोई जोर नेई हा। पर एह के में तुसेंगी अपनी 
भेठा बलाया ते तुसें मेरा आकखा मन्नी लैता, बस्स हुन तुस मिगी दोश नेई देओ, 
अपने-आपै गी दोश देओ। नां में तुंदी किश सहायता करी सकनां ते नां गै तुस 
मेरी किश मदद करी सकदे ओ। में आपूं तुंदी इस करनी थमां तंग आई गेदां 
जेहड़ा तुस मिंगी अल्लाह कन्नै हिस्सेदार बनांदे रेह ओ। बेशक्क जालमें आस्तै 
तकलीफदेह्‌ अजाब ऐ। (22) 

ते जिनें ईमान कायम कोता ते नेक (भले) कर्म कोते, उनें गी ऐसे बागें 
च दाखल कीता जाहग। जिंदे ख'ल्लें नैहरा बगदियां होङन। उत्थें ओह्‌ अपने 
रब्ब दी आज्ञा कनै म्हेशां रौहङन। उत्थें उंदी मलाटी इक दूए पर सलामती 
कन्नै होग। (23) 

क्या तुसें नेई दिक्खेआ के अल्लाह नै किंयां कलिमा-ए-तयिबा (शुभ 
बचनें) दी मसाल फरमाई। ओह्‌ इक ऐसा पवित्तर रुक्ख ऐ जेहदियां जढ़ां जमीनै 
च मजबूती कन्नै बनकी दियां न ते जेहदियां शाखां (टैहनियां) गासै तगर पुज्जी 
दियां न। ओह्‌ हर समें पर अपने रब्ब दे हुकमै कन्नै फल दिंदा ऐ ते अल्लाह 
लोकें आस्तै उदाहरण प्रस्तुत करदा ऐ तां जे ओह्‌ नसीहत हासल करन। ते अशुभ 
बचनें दी मसाल इक ऐसे खराब दरख्त आहला लेखा ऐ जिसगी जमीना दे उप्पंरै 
थमां गै पुट्टी लैता जा ते उसदी कोई मजबूती नेई होऐ। (24-26) 

अल्लाह ईमान आहलें गी इक पक्की गल्लै राहे इस लोक च बी ते 
परलोक च बी मजबूती (पुख्तगी) दिंदा ऐ। ते अल्लाह जालमें (इंकारियें) गी 
करस्ते पाई दिंदा ऐ। ते अल्लाह उय्यै करदा ऐ जेकिश चांहदा ऐ। (27) 

क्या तुसें उनें लोकें गी नेई दिक्खेआ, जिनें अल्लाह दे ईमान दे बदले 
कुफर कीता ते जिनें अपनी कौमै (लोकें) गी तबाही दे ग'त्तै तगर जाई पजाया, 
ओह्‌ ओहदे च दाखल होङन ते ओह्‌ बड़ा गै बुरा ठकाना ऐ। ते उनें अल्लाह 
दे बरुद्ध ओहदे बरोधी खडेरे तां जे ओह्‌ लोकें गी अल्लाह दे रस्ते (सन्मार्ग) 
थमां भटकाई सकन। आखो किश दिनें तगर फायदा लेई लैओ, खीरै च तुंदा 
ठकाना दोजख (नरक) ऐ। (28-30) 

मेरे जेहड़े बंदें ईमान आनेआ ऐ. उनेंगी गलाई देओ जे नमाज पढ़दे रौहन 
ते जेकिश असें उनेंगी उपलब्ध कराए दा ऐ ओहदे चा जाहरा-बाहरा ते गुज्झे 
तौरै पर खर्च करन, एहदे 'शा पैहलें जे ओह्‌ दिन आई जा जिस दिन कोई 
खरीद-फरोख्त नेई होग ते नां गै दोस्ती कुतै कम्म औग। (3]) 

अल्लाह दी पाक जात ओह ऐ जिसने असमान ते जमीन बनाई, ते 
असमानै थमां पानी बर्‌हाया। फ्ही उस कन्न किसमा-किसमा दे फल उगाए 
तुंदे खाने (रोजी) आस्तै ते किश्ती गी तुंदे आस्तै तुंदे काबू च करी दित्ता कीजे 
ओह्‌ समुंदरै च ओहदे (अल्लाह दे) हुकमै कन्नै चलै ते उसने दरेयाएं गी तुंदे 
आस्तै तुंदा तल्हेडू बनाई दित्ता। ते उसनै सूरज ते चन्नै गी तुंदे आस्तै तुंदी 
सुबधानुसार करी दित्ता जे ओह्‌ निरंतर गर्दिश करा करदे न ते उसनै रात ते 
दिनै गी तुंदे आस्तै तुंदे मताबक बनाई दित्ता। ते उसनै तुसेंगी हर चीज उपलब्ध 
कराई जेहड़ी बी तुसें ओहदे 'शा मंग्गी। जेकर तुस अल्लाह दे उपहारे (नेमतें) 
दी गिनती करगेओ तां गिनी नेई सकगेओ। निसंदेह्‌ माहनू बड़ा बे-न्यांऽ ते 
नां-शुकरा ऐ। (32-34) 

ते जदूं इब्राहीम नै दुआऽ कीती, ऐ मेरे रब्ब! इस शैहरै गी अमन-चैन 
आहला बनाई देओ। मिगी ते मेरी उलाद गी बुतपरस्ती थमां दूर रखेओ। ऐ मेरे 
रब्ब! इनें बुत्तें मते हारें लोकें गी पथभ्रश्‍ट (गुमराह) करी ओड़ेआ। इसकरिऐ 
जिसने मेरा समर्थन कीता ओह मेरा ऐ ते जिसने मेरा आखा नेई मन्नेआ, उसगी 
तूं माफ करने (बख्शने) आहला किरपालू (दयावान) ऐं। (35-36) 


ऐ मेरे रब्ब, में अपनी संतान गी तेरे पवित्तर (पाक) घरै दे नेड़ै (काबे 
दे कोल) इक बंजर वादी च बसाया ऐ। ऐ मेरे रब्ब! इस करियै जे ओह तेरी 
नमाज अदा करी सकन, बस्स तूं लोकें दे दिल उंदी बक्खी मोड़ी दे ते उनेंगी 
फलें दी रोज़ी उपलब्ध कराऽ तां जे ओह्‌ तेरे धन्नवादी बनन। (37) 


ऐ साढ़े रब्ब! तूं सब किश जानने आहला ऐं जेकिश बी, अस छपैलने 
आं उसगी बी ते जिसगी अस जाहर करने आं उसगी बी, अल्लाह 'शा कोई 
बी चीज छप्पी-गुज्झी नेई, नां जमीनै पर ते नां गै अंबरे पर। शुकर ऐ उस 
अल्लाह पाक दा जिसने मिगी बिरधावस्था (बढ़ापे) च इस्माईल ते इस्हाक़ 
(बेटे) दित्ते। जकीनन मेरा रब्ब दुआऽ गी सुनने आहला ऐ। ऐ मेरे रब्ब! मिगी 
नमाजी बनाई दे ते मेरी उलाद गी बी। ऐ मेरे रब्ब! मेरी दुआ5 गी कबूल 

'फरमा5 । ऐ साढ़े रब्ब, मिगी खिमा (माफ) करी देआं ते मेरे माऊ-बब्बै गी 
बी ते कन्नै गै मोमिनें (ईमान आहलें) गी बी, जिस दिन स्हाब (लेखा) लैता 
जाहग। (38-4]) 

ते एह हरगिज नेई सोचो के अल्लाह इस थमां अनजान ऐ  जेकिश एह्‌ 
जालम लोक करा करदे न। ओह्‌ ते उनें गी उस दिनै तगर ढिल्ल (रेआत) 
देआ करदा ऐ जिस दिन अकखीं (डरै कन्नै) पथराई जाङन। ओह्‌ सिर उब्भड़े 
चुक्कियै द्रोड़ा करदे होङन। उंदी नजर उंदे (अपने) पास्सै परतोइयै नेई औग 
ते उंदे दिलो-दमाग सुन्न होई गेदे होङन। (42-43) 

ते लोकें गी उस दिनै (आखरत दे दिनै) थमां सोहगे करी देओ जिस दिन 
उंदे पर अजाब आई जाहग। उसलै जालम (अल्लाह दी एकल हस्ती दा इंकार 
करने आहले) लोक फरेआद करङन, के ऐ साढ़े रब्ब! असेंगी थोढ़ी-हारी 
मोहलत होर देई देओ, तां जे अस तेरा आहवान (बलावा) कबूल करी लैचे 
ते रसूलें दा आकखा मन्नी लैचे। क्या तुसें एहदे 'शा पैहलें कसमां नेई खांदियां 
हिंयां जे तुंदा कदें पतन नेई होग ? ते तुस उनें लोकें दियें बस्तियें च अबाद 
हे जिनें अपनी जिंदें पर ज्यादती (जुलम) कोती। ते तुसेंगी पता चली चुके दा 
हा। जे असें उंदे कन्नै केह कीता। ते असें तुसेंगी उदाहरण दित्ते। ते उनें अपनियां 
सारियां जुगतां बरतियां ते उंदियां जुगतां अल्लाह दे सामने जाहर हिंयां। भांएं 
उंदियां जुगतां नेहियां हिंयां जे उंदे नै प्हाड़ बी हल्ली जाहून। (44-46) 

बस्स, तुस अल्लाह गी आपने पैगंबरें कन्नै बा'यदा-खलाफी करने आहला 
नेई समझो । निसंदेह्‌ अल्लाह समर्थवान (जबरदस्त) ऐ, बदला लैने आहला ऐ। 
जिस रोज (जदूं) एह जमीन दुई जमीना दे रूपै च बदलोई जाहग ते असमान 
बी। ते सब इक प्रभुत्वशाली अल्लाह दे सामने हाजर होङन। ते उस रोज जालमें 
गी तुस जंजीरें च जकड़ोए दे दिक्खगेओ। उंदी पशाक तारकोल (लुक्कै) दी 
होग ते उंदे मुहांदरे (चेहरें) पर अग्गी (अग्नि) गी लपेटेआ गेदा होग, तां जे 
अल्लाह हर कुसै (शख्स) गी उसदी करनी (कर्मे) दा बदला देऐ। बेशक्क 
अल्लाह तौलै गै स्हाब लैने आहला ऐ। एह लोकें आस्तै इक पूर्व सूचना ऐ. 
तां जे इसदे जरीये उनेंगी सचेत करी दित्ता जा। तां जे ओह्‌ समझी लैन जे उय्यै 
इक आराध्य (पूजने जोग) ऐ, ते तां करियै जे अकलमंद लोक नसीहत हासल 
करन। (47-52) 


आयतां-99 -सूरह-5. अल-हित््र रुकूअ-6 
(मक्का च अवतरत होई ) 

शुरू अल्लाह दे नांऽ कनै जेहड़ा बड़ा मेहरबान, निहायत रैहम आहला ऐ। 

अलिफ० लाम० रा०। एह आयतां न इक सुस्पश्ट कताब क्कुरान दियां। इक 
समां ऐसा औग जदूं इंकार करने आहले पच्छोता5 करङन जे काश! ओह्‌ 
बी कदें मन्नने आहले बने दे हुंदे। उनें गी (अपने च मस्त) छोड़ी देओ जे 
ओह्‌ खान-पीन ते फायदे हासल करन ते काल्पनक हीखियें दे भरमै च फसे 
दे रोहन, फ्ही आपूं उनेंगी इक दिन पता चली जाहग। ते असें इस थमां पैहलें 
जिस बस्ती गी बी तबाह (बरबाद) कोता ऐ, उसदा निरधारत समां लिखेआ 
गेदा हा। कोई बी कौम नां ते अपने निरधारत समें थमां अग्गें बधी सकदी ही 
ते नां गै पिच्छे हटी सकदी ही। (-5) 

ओह्‌ लोक गलांदे न, तूं ओह्‌ आदमी ऐं. ? जेहदे पर नसीहत उतरी ऐ, 
तूं ते दीवाना (सनको) ऐं। जेकर तूं सच्चा ऐं तां साढ़े कश फरिश्तें गी की 
नेई आंनदा ? अस फरिशतें गी मात्तर फैसले (न्यांऽ) आस्तै तुआरने आं ते उसलै 
लोकें गी दना मोहलत नेई दित्ती जंदी। (6-8) 

एह चेता (याद-दूहानी) कराने आहली असें गै अवतरत कोती ऐ ते अस 
आपूं गै इसदे राक्खे (निगहूबान) आं। (9) 

ते अस तुंदे 'शा पैहले आहलियें (गुजरी गेदियें) कौमें च बी रसूल भेजी 
चुके दे आं। ते जेहका रसूल बी उंदे कश आएआ, ओह उसदा मजाक डुआंदे 
रेह्‌। इस्सै चालली अस नबी दा मजाक डुआने दी आदत उनें जालमें दे दिलें 
च पाई दिन्ने आं, इस करिए ओह्‌ एहदे पर कदें ईमान कायम नेई करङन। 
ते एह पिरत पिछलें थमां चलदी आवा'रदी ऐ। ते जेकर अस उंदे पर गासै दा 
कोई दरोआजा बी खो 'ल्ली दिंदे, जेहदे पर ओह्‌ चढ़न लगी पादे, तां बी ओह्‌ 
आखदे जे साढ़ियें अकखें गी कोई धोखा होआ करदा ऐ, बल्के साढ़े पर कोई 
जादूं करी दित्ता गेदा ऐ। (70-75) 

असें असमानै च बुर्ज बनाए ते दिक्खने आहलें आस्तै उसी (तारे कन्‍्नें) 
सुसज्जित (शोभायुक्त) कोता। ते उसगी हर शतान मरदूद थमां सुरक्खत कोता। 
जेकर कोई चोरी-छप्पे किश सुनने आस्तै कनसोऽ लैंदा बी ऐ तां इक जलदी- 
बलदी अग्गी दा लोरा उसदे पिच्छें लग्गी जंदा ऐ। (।6-78) 

असें जमीना गी बस्तार दित्ता ते ओहदे पर असें प्हाड़ बनकाई दित्ते ते 
ओहदे च हर शै5 (चीज)इक अनुमान मताबक उगाई। ते असें तुंदे आस्तै ओहदे 
च जीविका दे साधन पैदा कीते ते ओह्‌ जीव बी जिनें गी तुस रिजक उपलब्ध 
नेई करांदे। (9-20) 

ते कोई बी चीज ऐसी नेई जेहदे खजाने साढ़े कोल मजूद नेई होन ते अस 
ओहदे चा इक निरधारत मिकदार अंदाज कन्त उतारदे रौहने आं। ते अस गै 
हवायें गी ब'रने जोग बनाइये चलाने आं। फ्ही अस गासै थमां पानी (बरखा) 
बरहान्ने आं, फ्ही उस पानी कन्नै तुसेंगी तरोताजा (सराबोर) करी दिन्ने आं 
नेई ते एह तुंदे बस्सै दी गल्ल नेई ही जे तुस उसगी (पानी गी) जखीरा करियै 
रक्ख्री सकदे। (2-22) 

ते बेशक्क अस गै जींदा रक्खने आं ते अस गै मौत दिन्ने आं। ते अस 
गै म्हेशां रौहने आहले (अमर) आं, ते अस तुदें पिछलें (बड़कें) गी बी 
जानने आहले आं ते अस गै तुंदी औने आहली नसलें बारै बी जानने आहले 
आं। ते निसंदेह्‌ तुंदा रब्ब इनें सारें गी किट्टा करग। ओह्‌ ज्ञानवान ऐ तत्तदर्शी 
ऐ। (23-25) 

असें माहनू गी गारे दी सुक्को खड़कदी मिट्टी कन्नै बनाए दा ऐ ते इस 
थमां पैहलें जिनमें गी असें अग्गीं दे लोरे थमां पैदा कीता हा। (26-27) 

ते जेहलै तेरे रब्ब नै फरिश्तें गी गलाया के में गुज्झे दे गारे दी सुक्की 
मिट्टी कन्नै इक इंसान (माहनू) पैदा करने आहला आं। जिसलै अऊ उसगी 
पूरा बनाई लैङ ते ओहदे च अपनी रूह कन्नै फूक मारी देङ (अर्थात्‌ उस च 
रूह फूकी देङ) उसलै तुस उसदे सामने सजदे च पेई जाएओ। बस्स सारें 
फरिश्तें सजदा कोता, पर इब्लीस (शतान) ने सजदा करने आहलें दा साथ देने 
थमां इंकार करी दित्ता। खुदा नै आखेआ, ऐ इब्लीस। तुगी केह्‌ होआ जे तूं 
सजदा करने आहलें च शामल नेई होआ ? इब्लीस नै परता दित्ता जे में नेहा 
नेई आं जे इंसान गी सजदा करां जिसगी तुसें गारे दी सुक्की मिट्टी कन्नै पैदा 
कोता ऐ। (28-33) 

खुदा नै गलाया, तूं इत्थुंआं निकली जा, कीजे तुगी दुत्कारी दित्ता गेआ, 
ते बेशक्क तेरे पर आखरत दे दिनै तगर लानत (फटकार) होग। इब्लीस नै 
आखेआ, ऐ मेरे रब्ब! तू मिगी उस अवधि तगर (आखरत दे रोज तगर) 

मोहलत दे जिस दिन लोकें गी (परतियै) ठुआलेआ जाहग। खुदा नै गलाया, 
तुगी मोहलत दित्ती गेई उस निरधारत समें तगर। (34-38) 

इब्लीस नै आखेआ, ऐ मेरे रब्ब! जिंयां तुसें मिगी गुमराह कीता ऐ, इस्से 
चाल्ली में जमीना पर उनेंगी दिलकशी दे रस्ते दस्सी गुमराह करडः। सिवाए उंदे 
जेहड़े तेरे चोनमें बंदे होङन। (39-40) 

अल्लाह नै फरमाया, एह इक सिद्धा रस्ता ऐ जेहड़ा मेरे तगर पुजदा ऐ। 
जकीनन जेहड़े मेरे बंदे होङन, उंदे पर तेरा दना जोर नेई चलग। सिवाए उंदे 
जेहड़े गुमराहें (पथभ्रश्टें) चा तेरे आक्खै लगङन। ते उंदे सारें आस्तै मेरे 
पासेआ जहन्नम (नरकै) दा बा'यदा ऐ। उसदे सत्त दरोआजे न ते हर दरोआजे 
आस्तै उनें लोकें दे बक्ख-बक्ख हिस्से न। (4-44) 


जकोनन अल्लाह थमां डरने आहले लोक बागें ते झरने आहलें थाह्र बास 
करङन। प्रवेश करो इंदे च सुक्खें-सांदे ते अमन चैन कन्नै। ते उंदे सीने दे सारे 
कीने (मन-मटाऽ) गी साफ करी देहगे, सारे भ्राएं आहला लेखा तख्तें पर इक 
दूए दे आमनै-सामनै बैठे दे रौंहडन। उत्थें उनेंगी कुसै किसमा दी तकलीफ 
नेई होग ते नां गै उनेंगी उत्थुंआं कड्ढेआ जाहग। मेरे बंदे गी शुभ सनेहा भजाई 
देओ के में माफ करी देने आहला दयावान आं ते मेरी सजा बी बड़ी सख्त 
ते कश्टदेह्‌ ऐ। (45-50) 

ते उनेंगी इब्राहीम दे घर औने आहले परौहने (मम्हानें) बारै सनाओ। 
जेहलै ओह्‌ उंदे घर आए ते उनेंगी सलाम कीती इब्राहीम नै गलाया के असेंगी 
तुंदेशा डर बझोंदा ऐ। उनें परता दिंदे होई गलाया जे डरो नेई (अंदेशा नेई 
करो) अस तुसेंगी इक जागतै (पृत्तरे) दी पूर्व सूचना देने गी भेजे गेदे आं 
जेहड़ा बड़ा ज्ञानी (विद्वान) होग। इब्राहीम नै आखेआ क्या तुस इस बुढ़ापे च 
मिगी (बिरधै गी) संतानै दी खुशखबरी (सूचना) देने गित्तै आए ओ ? तुस 
किस चीजै दी मिगी पूर्व शुभ सूचना देआ करदे ओ ? उनें गलाया के अस 
तुसेंगी सच्ची शुभ सूचना देआ करने आं, बस्स तूं नां-उमेद होने आहलें कन्नै 
शामल नेई हो। इब्राहीम नै गलाया, अपने रब्ब दी मेहरें थमां गुमराहें दे अलावा 
होर कु'न नां-मेद (नराश) होई सकदा ऐ। (5-56) 

फ्ही उनें पुच्छेआ, ऐ अल्लाह दे फरिश्तो! हुन अग्गे तुसेंगी केह हुकम 
ऐ ? उनें सनाया, के असें गी इक कौमै आह्ली भेठा भेजेआ गेदा ऐ। लूत 

(पैगंबर दा नांऽ) दे सारे घरै आहलें गी (परोआरै गी) अस बचाई लैगे, सिवाए 
उंदी त्रीमत दे, कोजे ऐसा निश्चत होई गेदा ऐ जे ओह्‌ बी मुजरमें कन्नै पक्कै 
तौरै पर रेही जाने आहली ऐ। (57-60) 


फ्ही जदूं (अल्लाह पासेआ) भेजे गेदे फरिश्ते लूत दे खानदानै कश पुज्ने। 
उनें गलाया, तुस लोक ओपरे (ना-पनछानू) बझोंदे ओ। उनें गलाया, नेई ! 
बल्के अस ते तुंदे कश ऐसी चीज लेइयै आए आं जेहदे बारै एह लोक शकक 
करदे न। ते अस तुंदे कोल सच्च लेइयै आए आं, ते अस बिल्कुल सच्च आखा 
करने आं। बस्स तुस रातीं दा किश समां बाको रौहने थमां पैहलें अपने परोआरै 
सनें इत्थुंआं निकली जाएओ। तुस इंदे मगर-मगर चलेओ ते तुंदे चा कोई बी 
पिछड़े परतोइयै नेई दिकखै ते उत्थें जाओ उठी जित्थें जाने दा तुसेंगी हुकम होए 
दा ऐ। ते असें लूत गी हुकम भेजेआ जे बडला हुंदे गै (सवेर हुंदे गै) उनें 
लोकें दा सर्वनाश करी दित्ता जाहग। (6-66) 

शैहर दे लोक खुश होइयै आए। उसने (लूत नै) गलाया, एह लोक मेरे 
परौहने (मम्हान) न, तुस लोक मिगी शरमिंदा नेई करो। अल्लाह 'शा डरो ते 
मिगी खुआर नेई करो। उनें गलाया, क्या असें तुसेंगी ओपरे (अनजान) लोकें 
दी मम्हान-नवाजी (अतिथि-सत्कार) थमां मना नेई कीता हा ? उसने (लूत 
नै) आखेआ : एह्‌ मेरियां धीयां न, जेकिश तुस करनां चाहो ? (67-7]) 

तेरी जान दी सघंद, ओह अपनी खड्मस्ती दे नशे च चूर हे। बस्स दिन 
निकलदे गै उनेंगी इक जबरदस्त गरज (चंघाड्) नै घेरी लैता। फ्ही असें उस 
बस्ती दी ख'ल्लै दी मिट्टी उप्पर करी दित्ती ते उनें लोकें पर कैंकरियें ते पत्थरें 
दी बरखा बरहाई। निसंदेह्‌ एहदे च नशानियां न गौर करने आहलें आस्तै। ते 
एह बस्ती इक जरनैली सिड़का (राजमार्ग) पर स्थित ऐ। बेशकक एहदे च बी 
ईमान आहलें आस्तै नशानी ऐ। (72-77) 

ते ऐका आहले (हजरत शुऐब दी कौम) निसंदेह्‌ जालम हे। इस करिऐ 
असें उंदे थमां बदला लैता। ते एह दवैं बस्तियां (सदूम ते अमूरा) कौमी शाह- 
राहू (राजमार्ग) पर स्थित न। ते हिज आहलें (हजरत समूद दी कौम) नै बी 
रसूलें गी झठलाया। ते असें उनेंगी अपनियां नशानियां दस्सियां। लेकन उंदे थमां 
ओह्‌ अपना मूंहू फेरदे रेह ते ओह प्हाड़ें गी तराशियै अपने आस्तै (सुरक्खत) 
घर बनांदे हे जे ओह्‌ अमन-चैन कन्तै रेही सकन। बस्स उनेंगी सवेर बेल्लै 

इक कड़कदार अवाजै नै घेरी लैता। उंदा बनाया गेदा उंदे किश कम्म नेईं 
आएआ। (78-84) 

असें असमानें ते जमीना गी, ते जेकिश उंदे दरम्यान मजूद ऐ बिजन सोचे- 
समझे दे (बेअर्थ) नेई बनाया ते जकोनन कियामत घटत होने आहली ऐ। बस्स 
तुस खूबी कनै (शांति कन्नै) बरदाश्त करो। निसंदेह्‌ तुंदा रब्ब सारें दा स्रश्टा 
(सिरजनहार) ऐ, जाननहार (सर्वज्ञ) ऐ। (85-86) 


असें तुसेंगी सत्त मसानी (अर्थात्‌ सूरह फातिहा) ते अजीम कुरान प्रदान 
कोता ऐ। तुस इस संसारक सुख-समग्गरी आहली भेठा अक्ख भरियै बी नेई 
दिक्खो। जेहड़ी असें उनें बक्ख-बक्ख लोकें को उपलब्ध कराई दी ऐ ते इस 
पर बसोस बी नेई करो ते ईमान आहले लोकें दे सिरें पर अपने हिरखै दे हत्थ 
रक्खो ते आखो जे में इक साफ तौरै पर डराने (खबरदार करने) आहला आं। 
इंयां गै असें असमानी कताब (तौरात) बंड (तकसीम) करी लैने आहलें पर 
बी उतारी (अवतरत कोती) ही, जिनें अपनी पाक कताबा गी खंडें च बंडी 
लैता। बस्स तेरे रब्ब दी संघद ऐ, अस उनें सारें 'शा जरूर गै पुच्छगे, जेकिश 
ओह्‌ करदे रेहू हे। (87-93) 

बस्स, तुसेंगी जेहदे बारै आज्ञा दित्ती गेदी ऐ, उसी स्पश्ट तौरै पर सनाई 
देओ अनेकेश्वरवादियें गी ते उंदे कन्नै दूरी बरतो। तुंदी तरफा उनें मजाक डुआने 
आहलें आस्तै जेहड़े अल्लाह दे कन्नै दूएं गी भ्याल ठरहांदे न, (उंदे कन्नै) 
निब्बड्ने आस्तै में गै काफी आं। उनें गी तौलै गै पता चली जाहग। असेंगी 
पता ऐ जेकिश ओह्‌ गलांदे न ते ओहदे कन्नै तुंदा दिल तंगी बुझदा (दुखी हुंदा) 
ऐ। तुस बस्स अपने रब्ब दा स्तुतिगान ते उसदी खूबियें (बड़ेआइयें) दा बखान 
करदे र'वो। ते सजदा करने आहले बनो ते अपने अल्लाह दी इबादत करो अदू 
तगर जे तुंदे पर अटल सच्चाई (मौत) जाहर होई जा। (94-99) 
आयतां-28 -सूरह-6 अल-नहल रुकूअ-6 

(मक्का च अवतरत होई ) 

शुरू अल्लाह दे नांऽ कन्नै जेहड़ा बड़ा मेहरबान, निहायत रैहम आहला ऐ। 

(भविक्खै च) औने आहला फैसला ते सिर्फ अल्लाह दे हत्थे च ऐ, इस 
आस्तै तुस ओहदी तौल नेई मचाओ। ओह्‌ पाक (पवित्तर) ऐ ते सर्वोपरि ऐ. 


उनें सारें 'शा जिनेंगी ओह्‌ (अल्लाह दे) शरीक मिथदे न। ओह्‌ फरिश्तें गी 

अपनी आज्ञा देइयै भेजदा ऐ अपने उनें (प्यारे) बंदें कौल जिंदे पर ओह चांहदा 
ऐ के लोकें गी सोहगे (खबरदार) करी देन जे मेरे बिजन कोई पूजने जोग 
नेई। बस्स, तुस मेरे 'शा डरो। उसने असमानें ते जमीना गी इक सच्चे मकसद 
आस्तै रचे दा ऐ। ओह्‌ पाक ऐ उंदी उस शिरक थमां जेहड़ी ओह्‌ करा करदे 
न। (-3) 

उसने (अल्लाह नै) इंसान गी इक कतरे थमां पैदा कीता। फ्ही ओह्‌ 
खुल्लम-खुल्ला बरोध करन लगी पेआ। ते उसने चपाए बनाए, उंदे च तुंदे 
आस्तै पशाक बी ऐ ते खराक (गिज्ञा) बी ते मते हारे होर फायदे बी, ते उंदे 
चा किश गी (तुस) खंदे बी हो उसलै तुसेंगी कनेहा शैल बझोंदा ऐ जेहलै 
शामीं 'लै (संजलै) तुस उनेंगी चराइयै बापस आंहूनदे ओ ते जदूं बडलै 
खोहूलदे ओ ते ओह्‌ तुंदे भार ऐसे थाहरें तगर पजांदे न, जित्थूं तगर तुंदा सख्त 
मैहूनत करियै बी पुज्जना संभव नेई हा। निसंदेह्‌ तुंदा रब्ब बड़ा गै दयालू बड़ा 
मेहरबान ऐ। उसने घोड़े, खच्चर ते खोत्ते (गधे) पैदा कीते तां जे तुस उंदी 
सुआरी करी सको ते कन्नै शान-शौकत आस्तै बी ते ओह्‌ नेहियां-नेहियां चीजां 
पैदा करदा ऐ जिंदे बारै तुस नेई जानदे। (4-8) 

अल्लाह तगर पुजदी ऐ सिद्धी राह्‌। ते किश रस्ते त्रेढे बी हैन ते जेकर 
अल्लाह दी मरजी हुंदी तां तुसें सारें गी हिदायत देई दिंदा। (9) 


उय्यै जिसने असमानै थमां पानी बरहाया, तुस उसगी पींदे ओ ते उस कनै 
रुक्ख-बूह्टे उगदे न, जिनें गी तुस चारा बनांदे ओ। ओह्‌ (अल्लाह) उस्सै कन्नै 
तुंदे आस्तै फसल ते जैतून ते खजूर ते अंगूर (ङ्र) ते हर किसमै दे फल उगांदा 
ऐ। जकीनन एहदे च नशानी ऐ उनें लोकें आस्तै जेहड़े गौर करदे न। (0-77) 

उसने (अल्लाह नै) तुंदे आस्तै रातीं गी, दिनै गी, सूरजै गी, चन्नै ते तारं गी 
कम्मै च लाई रक्खे दा ऐ जेहड़े सारे दे सारे ओहदे अधीन न। निसंदेह एहदे च 
अकलमंद लोकें आस्तै स्पश्ट नशानियां (दलीलां) न। ते धरतै च भांत-सभांतियां 
जेहकियां चीजां तुंदे आस्तै सजाई दियां न, बे-शक्क उंदे च बी स्पश्ट नशानियां 
मजूद न उनें लोकें आस्तै जेहड़े सबक (ज्ञान) हासल करना चाहन। (2-73) 

उय्यै जिसने समुंदरै गी तुंदे कम्मै च लाई रकखे दा ऐ तां जे तुस ओहदे 
चा ताजा (मच्छी बगैरा दा) गोश्त हासल करी सको ते ओहदे चा गैहनें बगैरा 
कन्नै सजने-संवरने आस्तै मोती हासल करो ते तुस दिखदे ओ जे किश्तियां 

उसगी (उसदे पानियै गी) चीरियै चलदियां न ते इस करियै जे तुस उसदा स्हान 
मन्नो ते कन्नै उसदे धन्नवादी बनो। (]4) 


ते उसने धरतै पर प्हाड़ बनकाई दित्ते तां जे ओह्‌ तुसेंगी लेइयै डांवाडोल 
नेई होन लगी पै ते उसने नैहरां ते रस्ते बनाए तां जे तुस आपने रस्ते चली 
सको। ते मतियां हारियां होर नशानियां बी हैन, ते लोक तारें दे राहें बी रस्ते 
तुप्पी लैंदे न। (5-76) 

फ्ही ओह्‌ जेहड़ा पैदा करने दी सरमत्था रखदा ऐ (अर्थात्‌ अल्लाह) ते 
जेहका किश बी पैदा करी सकने च असमर्थ ऐ, क्या इक बराबर होई सकदे 
न ? कया तुस सोचदे नेई ओ ? जेकर तुस अल्लाह दी नेमतें दी गिनतरी करन 
लग्गो तां गिनी नेई सकगेओ। निसंदेह्‌ अल्लाह खिमा करने आहला किरपालू 
ऐ। ते अल्लाह ओह्‌ सब किश जानदा ऐ जिसदी तुस छपैल करदे ओ ते जिसगी 
तुस जाहर करदे ओ। (7-79) 

जिनेंगी लोक अल्लाह दे अलावा पुकारदे न, ओह्‌ कुसै चीजै गी बी पैदा 
नेई करी सकदे, बल्के उनेंगी ते आपूं पैदा कीता गेदा ऐ। ओह्‌ मुड़दे आहला 
लेखा न जिंदे अंदर जान नेई ते उनेंगी नेई पता जे उनेंगी कदूं ठुआलेआ जाहग 
(अर्थात्‌ उनेंगी आखरत बारै कोई ज्ञान नेई) । तुंदा मात्तर इक्क आराध्य ऐ, पर 
जेहके लोक आखरत (परलोक) बारै जकीन नेई रखदे, उंदे दिल इंकारी न ते 
ओह्‌ हंकारे दे न। अल्लाह जकीनन उसगी जानदा ऐ जेकिश ओह्‌ छपैलदे न 
ते जेकिश प्रगट करदे न। निसंदेह्‌ ओह्‌ हंकारे (घमंडे) दे लोकें गी पसंद नेई 
करदा। (20-23) 

जदूं उनेंगी (इंकारियें गी) पुच्छेआ जंदा ऐ जे तुंदे रब्ब नै केह्‌ चीज नाज़ल 
कीती ऐ तां परते च ओह्‌ गलांदे न जे एह पिछले लोकें कन्नै सरबंधत कहानियां 
न। इस करियै ओह्‌ कियामत गी अपने (गुनाहें दे) बोझ दे कन्नै-कन्नै उनें 
लोकें दे (गुनाहें दा) बोझ गी बी चुकङन, जिनेंगी ओह्‌ अज्ञानतावश (ला- 
इलमी च) गुमराह करा करदे न। चेता रक्खो बड़ा गै बुरा ऐ ओह्‌ बोझ जिसगी 
ओह्‌ (अपने सिंरै पर) चुक्‍्कै करदे न। (24-25) 

उंदे 'शा पैहले आहलें बी बड़ियां जुगतां लड़ाइयां हिंयां फ्ही अल्लाह नै 
उंदी अमारत दियां नीहां (बुनेआदां) ल्हाई दित्तियां। बस्स उप्परै दा छत्त उंदे 
उप्पर आई डिग्गेआ ते उंदे पर अजाब उत्थुंआं आई पुजेआ जित्थुंआं उनेंगी 

अंदेशा बी नेई हा। फ्ही आखरत दे रोज अल्लाह उनेंगी शरमिंदा करग ते पुच्छग 
जे मेरे ओह्‌ भ्याल (शरीक) कुत्थें न जिंदे आस्तै तुस झगड्दे हे। जिनेंगी 
(हक्क बारै) ज्ञान हासल हा ओह आखडङन जे अञ्ज शरमिंदगी ते सख्त सजा 
मुनकरें आस्तै ऐ। (26-27) 

जिनें लोकें गी फरिश्ते इस हालती च मौत देङन जे ओह अपनी जानें 
पर ज्यादती करा'रदे होङन, उसलै ओह्‌ फरिश्तें सामने बेबस होई जाङन जे 
अस ते कोई भैड़ा कम्म करदे नेहे, निसंदेह्‌ अल्लाह गी सारी जानकारी ऐ. 
जेकिश तुस करदे रेह हे। हुन जहन्नमै (नरकै) च प्रवेश करो ते ओहदे च 
म्हेशां-म्हेशां आस्तै र'वो। दिक्खो कनेहा कचा (बुरा) ठकाना ऐ घमंड करने 
आहलें दा। (28-29) 

ते जेहड़े अल्लाह दे आज्ञाकारी (ईमान आहले) न, उनेंगी पुच्छेआ जाहग 
जे तुंदे रब्ब नै केह चीज उतारी ऐ ? तां उंदा परता होग नेक (भली) गल्ल। 
जिनें लोकें भलाई कीती, उंदे आस्तै इस लोक च बी भलाई ऐ ते परलोक 
च उंदा ठकाना ते होर बी उम्दा ऐ, ते क्या उत्तम ठकाना ऐ तकवा (खुदा 
पर जकीन रखने) आहलें दा। म्हेशां रौहने आहले बाग न जिंदे च ओह्‌ दाखल 
होङन, उंदे ख'ल्लें नैहरां बगदियां होङन। उंदे आस्तै ओह्‌ हर चीज उपलब्ध 
होग जेहदी उनेंगी जरूरत होग, अल्लाह परहेजगारें गी नेहा गै प्रतिफल 
(इनाम) देहग। जिंदी रूह (जान) फरिश्ते इस हालती च कङ्ढदे न जे ओह्‌ 
पाक हुंदे न। फरिश्ते गलांदे न जे तुंदे पर अल्लाह पासेआ सलामती (सुख- 
शांती) होऐ, जन्नत (सुरगै) च अपने नेक कर्मे दी बदौलत दाखल होई 
जाओ। (30-32) 

कया एह लोक (इंकारी) इस गल्लै गी बलगै करदे न जे उंदे कोल फरिश्ते 
आहन जां तुंदे रब्ब दी आज्ञा आई पुजै। इंदे 'शा पिछलें बी इंयां गै कीता हा। 
ते अल्लाह ने उंदे पर कोई ज्यादती नेई कीती बल्के उनें आपूं गै अपने पर 
ज्यादती कीती ही। फ्ही उनेंगी उंदे कुकर्मे दी सजा मिली। ते जिस चीजै दा 
ओह्‌ मजाक डुआंदे हे उन्नै उनेंगी आहनी घेरेआ। (33-34) 

ते जेहके अल्लाह कन्त होरें गी शरीक मिथदे न (अर्थात्‌ शिरक करदे 
न) ओह्‌ तर्क दिंदे होई गलांदे न, जेकर अल्लाह चांहदा तां अस उसदे बिजन 
होर कुसै दी इबादत (पूजा) कदें बी नेई करदे ते नां गै साढ़े प्योऽ-दादे करदे, 

ते नां अस उसदे बगैर कुसै चीजै गी रहाम (हराम) मिथदे। नेहा गै इंदे पिछलें 
बी कीता हा, रसूलें दे जिम्मै ते मात्तर (खुदाई हुकम गी) साफ-साफ पजाई 
देना ऐ। (35) 

असें हर उम्मतै (इक पैगम्बर दे अनुयायियें दा समुदाय) च इक रसूल 
भेजेआ (जेहड़ा एह गलांदा हा) जे इक्कै अल्लाह दी अराधना करो ते फसदें 
थमां बचो, उंदे चा किश गी अल्लाह नै हिदायत दित्ती ते किश पर गुमराही 
साबत होई गेई। बस्स तुस धरतै पर चली-फिरियै (अग्गें-पिच्छें) दिक्खो के 
झठेरने आहलें दा केह हशर होआ। भांएं तुस (पैगंबर) उंदी हदैत दे अभिलाशी 
होवो पर अल्लाह उसगी हदैत नेई दिंदा जिसगी ओह्‌ गुमराह करी दिंदा ऐ ते 
उंदा होर कोई मददगार नेई होई सकदा। (36-37) 

ते एह्‌ लोक अल्लाह दियां सघंदां खंदे न, नेहियां सख्त संघदा जे जिसलै 
कोई मनुक्ख मरी जाहग, अल्लाह उसगी परतियै जींदा नेई करग। हां, एह उसदे 
आस्तै इक पक्का बा'यदा ऐ लेकन ज्यादातर लोक नेई समझदे। ऐसा इस करिए 
ऐ जे उंदे सामनै उस चीजै दा राज खो'ल्ली दित्ता जा, जेहदे बारै ओह मतभेद 
रखदे न ते इंकार करने आहले लोक समझी लैन जे ओह्‌ झूठे हे। जिसलै अस 
कुसै चीजै गी घटत करने दा निश्चा करी लैने आं उसलै साढ़ा इन्ना गै आखना 
काफी हुंदा ऐ जे एह चीज घटत होई जा जां ऐसा होई जा ते ओह्‌ होई जंदी 
ऐ। (38-40) 

जिनें लोकें अल्लाह आस्तै अपने बतन दा त्याग कोता, बावजूद इस 
दे जे उंदे पर जुलम कीता गेआ, अस उनेंगी दुनिया च अवश्श गै उम्दा 
ठकाना देहगे ते परलोक दा ठकाना ते बड़ा गै श्रेश्ठ ऐ, काश इस बारै उनेंगी 
समझ हुंदी। ओह्‌ ऐसे न जेहड़े सबर करदे न ते अपने रब्ब पर भरोसा रखदे 
न। (4-42) 

असें तुंदे 'शा पैहलें बी आदमी गै रसूल बनाइये भेजे, जिंदे पर अस 'बही' 
(असमानी संदेश) भेजदे हे, तुस इस बारै ज्ञानवान (आलम) लोकें थमां पुच्छी 
लैओ जेकर तुसेंगी नेई पता। असें उनेंगी भेजेआ हा स्पश्ट दलीलें ते (असमानी) 
कताबें कन्नै। ते असें तुंदे पर बी याद-दूहानी आस्तै ओह्‌ चीज (अर्थात्‌ कुरान) 
उतारेआ जेहदे 'नै तुस उनें लोकें गी उस चीजै बारै सोहगे करी सको जेहड़ी 
उंदे आस्तै उतारी गेदी ऐ तां जे ओह्‌ गौर करन। (43-44) 

क्या ओह्‌ लोक जेहकियां भैड़ियां जुगतां लड़ाऽ करदे न, ओह इस गल्लै 
थमां नचिंत न जे अल्लाह उनेंगी जमीनै च धसाई देऐ जां उंदे पर अजाब 
उत्थुंआं आई पुजै जित्थुंआं उनेंगी गुमान (अंदेशा) बी नेई होऐ जां फ्ही उनेंगी 
चलदे-फिरदे फगड़ी लै, उसलै ओह्‌ लोक अल्लाह गी लचार (बेबस) नेई करी 
सकदे जां अंदेशे दी हालती च गै पकड़ करी लै। तुंदा रब्ब बड़ा दयालू ते 
मेहरबान ऐ। (45-47) 

क्या ओह्‌ नेई दिखदे जे अल्लाह नै जेहकी चीज बी पैदा कीती दी ऐ 
उंदे छौरे सज्जी ते खब्बी भेठा झुकदे न, अल्लाह गी सजदा करदे होई ते ओह्‌ 
सब्बै बेबस न। ते अल्लाह गी गै सजदा करदियां न जिन्नियां बी चलने आलियां 
चीजां असमानें ते जमीना च मजूद न। ते फरिश्ते बी ते ओह दना गरूर नेई 
करदे। ओह्‌ अपने रब्ब कोला डरदे न ते उय्यै करदे न जेहदा उनेंगी हुकम 
मिलदा ऐ। (48-50) 

अल्लाह नै फरमाया के (अपने) दो आराध्य (पूज्य) नेई बनाओ। ओह्‌ 
इक्कला गै पूजने जोग (आराध्य) ऐ इस करिये सिर्फ मेरे 'शा डरो ते उस्सै 
दा ऐ जेकिश असमानें ते जमीना च मजूद ऐ ते उस्सै दी आज्ञा दा म्हेशां पालन 
करो। ते कया तुस अल्लाह दे अलावा होरे थमां डरदे ओ ? (5-52) 

तुंदे कोल जेहकी बी नेमत ऐ ओह अल्लाह पासेआ ऐ। फ्ही जेहलै तुसेंगी 
कोई तकलीफ पुजदी ऐ उसलै ओहदे (अल्लाह दे) आग्गें गै प्रार्थना करदे ओ। 
फ्ही जिसलै ओह तुंदे कोला तकलीफ दूर करी दिंदा ऐ तां तुंदे चा इक गरोह्‌ 
अपने रब्ब कन्नै हिस्सेदार (भ्याल) खडेरन लगी पौंदा ऐ तां जे उस चीजे दे 
मुनकर (इंकारी) होई जाहून जेहड़ी असें (अल्लाह नै) उनेंगी दित्ती दी ऐ। 
बस्स किश दिन होर ऐश करी लैओ। तौले गै तुसेंगी पता चली जाहग। ते एह्‌ 
लोक मेरी दित्ती गेदी चीजें (नेमतें) चा उंदा हिस्सा कड्ढदे न जेहदे बारै उनेंगी 
दना बी ज्ञान (पता) नेई। खुदा दी कसम, जेहका झूठ तुस घड़े करदे ओ, ओहदे 
बारै पक्क गै तुंदे कोला पुच्छ-गिच्छ कीती जाहग। (53-56) 

ते ओह्‌ अल्लाह दे नांऽ धीयां (बेटियां) लगांदे न पर ओह्‌ (अल्लाह) 
इस थमां पाक (पवित्तर) ऐ, ते अपने आस्तै (पुत्तर) जेहदी ओह चाह रखदे 
न। ते जदूं उंदे चा कुसै गी बेटी (धीऽ) होने दी खबर दित्ती जंदी ऐ उसलै 
उंदा चेहरा स्याह फिरी जंदा ऐ ते ओह्‌ अंदरो-अंदरी कुढ़दा रौंहदा ऐ। जेहदे 
बारै (धीऽ दे पैदा होने बांरै) उसगी समाचार दित्ता जंदा ऐ उस दे कारण ओह्‌ 

लोकें 'शा मूंह छपैलदा फिरदा ऐ। (सोचदा ऐ) उसगी रक्खी लै जां मिट्टी च 
गत्त कड्डियै दब्बी देऐ। कनेहा भैड़ा फैसला ऐ  उंदा जेहड़ा ओह करदे न। बुरी 
मसाल ऐ उनें लोकें आस्तै जेहड़े आखरत (परलोक) बांरै ईमान (जकीन) नेई 
रखदे। ते अल्लाह आस्तै उम्दा मसालां न। ओह्‌ गलबे आहला (प्रभुत्वशाली) 
ते तत्तदर्शी ऐ। (57-60) 

अल्लाह जेकर लोकें दी उंदे जुलमै (ज्यादती) करी पकड़ करदा तां ते 
जमीनै पर कुसै बी जानदार गी नेई छोड़दा। पर ओह्‌ इक निरधारत समें तगर 
लोकें गी छूट (रेआत) दिंदा ऐ। फ्ही जदूं उंदा ओह्‌ निरधारत समां आई जाहग 
उसलै ओह्‌ नां ते इक पल बी पिच्छें हटी सकङन ते नां गै अगड़े बधी 
सकङ्न। (6]) 

ते ओह्‌ लोक अल्लाह आस्तै ओह्‌ चीज (बेटियां बगैरा) पसंद करदे न 
जिसगी ओह्‌ अपने आस्तै ना-पसंद करदे न ते सच्चें गै ओह्‌ गलत बयानी करदे 
न जे उंदे आस्तै भलाई ऐ। निसंदेह्‌ उंदे आस्तै नरक (दोजख) त्यार ऐ ते उनेंगी 
पक्क गै उत्थें पजाया जाहग। (62) 

अल्लाह दी सघंद असें तुंदे 'शा पैहूले बक्ख-बक्ख कौमें आहली बकखी 
रसूल भेजे। फ्ही शतान नै उंदी नजरी च उंदे कर्म बड़े उत्तम करियै दस्से। इस 
करियै अज्ञ उय्यै (शतान) उंदा साथी ऐ ते ऐसे लोकें आस्तै इक तकलीफदेह्‌ 
अजाब त्यार ऐ। ते असें तुंदे पर कताब सिर्फ इस करियै उतारी ऐ जे तुस उनेंगी 
उस चीजे बारै स्पश्ट करियै सनाई देओ (अर्थात्‌ उनेंगी आखरत दे अंजाम बारै 
साफ-साफ समझाई देओ) जेहड़े एहदे बारै बक्खरी-बक्खरी सोच रखदे न, ते 
जिनें ईमान आनेआ उंदे आस्तै एह हिदायत ते रैहमत ऐ। (63-64) 

ते अल्लाह नै असमानै थमां पानी बर्‌हाया। फ्ही ओहदे कन्नै मुड़दा-जन 
पेई दी जमीनै गी जींदा करी दित्ता। बेशक्क एहदे च स्पश्ट नशानी ऐ उनें लोकें 
आस्तै जेहड़े सुनदे न। (65) 

ते निसंदेह्‌ तुंदे आस्तै चपायें (मवेशियें) च बी सबक ऐ। अस उंदे ढिङ्डै 
चा गोहे ते खूनै दे अंदरै दा तुंदे पीने आस्तै शुद्ध दुद्ध उपलब्ध कराने आं खुशी- 
खुशी पीने आहलें आस्तै ते खजूर ते अंगूरं जनेह्‌ फल बी। तुस उंदे कन्नै नशे 
दियां चीजां बी बनांदे ओ ते खाने जोग बधिया पदार्थ बी। बेशवक एहदे च 
समझदार लोकें आस्तै साफ नशानी ऐ। (66-67) 

ते तुंदे रब्ब नै भौरै दी मक्खरी पर 'बही' भेजी जे प्हाड़ें ते रुक्खें ते मनुक्खै 
द्वारा निरमत कोते गेदे ढांचे बगैरा च अपने घर (छत्ते) बना5। फ्ही बन-सबन्ने 
फलें थमां रस चूस ते आपने रब्ब द्वारा पद्धरी कीती दी राहें (रस्ते) पर चल। 
उसदे ढिड्डै थमां पीने जोग इक पदार्थ निकलदा ऐ, जेहदे बक्ख-बक्ख रंग 
हुंदे न, एहदे च लोकें आस्तै शिफा ऐ। जकीनन एहदे च उनें लोकें आस्तै साफ 
नशानी ऐ जेहड़े चिंतन (गौर) करदे न। (68-69) 

ते अल्लाह नै तुसेंगी पैदा कीता, फ्ही उय्यै तुसेंगी मौत देहग। ते तुंदे चा 
किश ओह्‌ न जेहड़े नकारा उमरी तगर पजाए जंदे न (अर्थात्‌ अत्त बिरधावस्था 
तगर) तां जे मता किश जानदे होई बी ओह्‌ किश नेई जानदे बेशकक अल्लाह 
ज्ञानवान (इलम आहला) ते सर्वशक्तिमान ऐ। (70) 


ते अल्लाह नै तुंदे चा किश गी किश पर रोजी (जीवका) दे स्हाबें बाद्धा 
दित्ते दा ऐ। जिनें गी बड़ेआई हासल ऐ ओह अपनी रोजी चा अपने मतैहतें 
(अधीने) गी नेई दिंदे कीजे ओह्‌ उंदे बराबर होई जाङन। फ्ही बी क्या ओह्‌ 
अल्लाह दे उपकारें दा इंकार करदे न। (7]) 

अल्लाह नै तुंदे चा गै तुंदियां बीवियां (त्रीमतां) बनाइयां ते उंदे चा तुंदे 
पुत्तर ते पोत्तरे पैदा कीते ते सुथरियां चीजां तुसेंगी खाने गी उपलब्ध कराइयां। 
फ्ही बी कया एह बातिल (मिथ्या) पर ईमान रखदे न, ते अल्लाह दे उपहारें 
(नेमतें) दा इंकार करदे न। ते ओह्‌ अल्लाह दे अलावा उनें चीजें दी उपासना 
(पूजा) करदे न जेहड़े नां ते असमानै थमां उंदे आस्तै रोजी दा किश अधिकार 
रखदे न ते नां गै धरतै थमां, ते नां गै उंदे च किश समर्थ (शक्ति) ऐ। ते तुम 
अल्लाह आस्तै उदाहरण प्रस्तुत नेई करो। जकीनन अल्लाह ज्ञाता (जानकार) 
ऐ ते तुस अनजान। (72-74) 

अल्लाह उदाहरण प्रस्तुत करदा ऐ इक गुलाम दास आदमी दा जेहड़ा कुसै 
बी चीजै पर अधिकार (मलकोयत) नेई रखदा ते दूआ ओह्‌ आदमी ऐ जिसगी 
असें अपने खजाने चा राजमां (सक्खर) रिजक उपलब्ध कराए दा ऐ, ओह्‌ उस 
चा गुज्झा ते जाहरा-बाहरा खर्च करदा ऐ। क्या ओह्‌ दमैं बराबर होई सकदे 
न ? सारी बड़ेआई (प्रशंसा) अल्लाह आस्तै ऐ, लेकन उंदे चा मते हारे लोक 
नेई जानदे। (75) 

ते अल्लाह इक होर उदाहरण देइयै अपनी गल्ल स्पश्ट करदे होई फरमांदे 

न जे दो माहनू न जिंदे चा इक गूंगा ऐ, कोई बी कम्म करने च असमर्थ ऐ 
ते ओह अपने मालकै पर बोझ ऐ। ओह (मालक) उसगी जित्थें बी भेजदा 
ऐ ओह्‌ कोई बी कम्म ठीक चालली करिए नेई आंदा। क्या ओह्‌ माहनू ते ऐसा 
माहनू इक जनेह्‌ (बराबर) होई सकदे न, जेहड़ा न्यांऽ (इंसाफ) पर चलने दी 
सिक्ख-मत दिंदा ऐ ते ओह्‌ सन्मार्ग दा राही बी ऐ। (76) 

ते असमानें दे जमीना दियां गुज्झियां (छप्पी दियां) चीजां सिर्फ अल्लाह 
आस्तै गे हैन ते कियामत दा घटत होना इंयां होग जिंयां अकखीं दा झमकना 
बल्के एहदे 'शा बी जल्दी । निसंदेह अल्लाह हर चीजै पर सत्ताधारी (प्रभुत्वशाली) 
ऐ। (77) 

ते अल्लाह नै तुसेंगी तुंदी मांएं दे ढिङ्डें थमां कड्ढेआ, तुस कुसै बी 
चीजे गी नेई जानदे हे। उसने (अल्लाह नै) तुंदे कन्न ते अक्खीं ते दिल बनाए, 
तां जे तुस शुकर (धन्नवाद) करो। (78) 

कया लोकें पैंछियें गी नेई दिक्खेआ के असमानै च मस्त होइऐ तारी 
ब'न्नियै उड्डरदे फिरदे न। उनें गी सिर्फ अल्लाह नै थम्मे दा ऐ। बेशक्क एहदे 
च उनें लोकें आस्तै साफ नशानियां न जेहड़े ईमान आहले न। ते अल्लाह नै 
तुंदे आस्तै तुंदे घरं गी सकून हासल करने आहला थाहर बनाया ते तुंदे आस्तै 
जानवरें दी खल्लें कन्नै घर (खेमे) बनाए जिनेंगी तुस अपनी कूच (प्रस्थान) 
करने ते ठैहरने आहले थाहरै पर सुबधाजनक पांदे ओ। ते उंदी उन्न (पशम) 
ते उंदी फर (रोएं) ते उंदे बालें कन्नै घरै दा समेआन ते फायदेमंद मतियां 
हारियां चीजां इक खास आरसे तकक बनाइयां। (79-80) 

ते अल्लाह नै तुंदे आस्तै पैदा कीती गेदियें अपनी चीजें दे छौरे (साए) 
बनाए ते तुंदे आस्तै प्हाड़ें च आसरमे (बसांऽ करने) दे थाहर बनाए ते तुंदे 
आस्तै ऐसे लबास बनाए जेहड़े तुसेंगी गरमी थमां राहत पजांदे न ते ऐसे लबास 
बनाए जेहड़े लड़ाई (जुद्धै) च तुंदा बचाऽ करदे न। इंयां गै अल्लाह तुंदे पर 
अपने उपकार पूरे करदा रौंहदा ऐ तां करियै जे तुस धन्नवादी बनो। (8]) 

फ्ही बी जेकर ओह्‌ इंकारी उपेक्षा (बिमुखता) करन तां तुंदे उप्पर ते सिर्फ 
(आदेश गी) साफ-साफ पजाई देने दी जिम्मेदारी ऐ। ओह्‌ लोक खुदाई नेमतें 
गी पनछानदे न, पर फ्ही बी ओह्‌ उसदे इंकारी (मुनकर) होई जंदे न ते उंदे 
च ज्यादातर ना-शुकरे (किरतघान) न। (82-83) 

ते जिस रोज अस हर उम्मत चा इक गुआह (यानि उस उम्मत दे नबी) 
गी ठुआलगे। अदूं (हक्क दा) इंकार करने आहलें गी दना रेआत नेई दित्ती 
जाहग ते नां गै उंदी तोबा कबूल कीती जाहग। ते जिसलै जालम (इंकारी) 
लोक अजाब गी दिखङन ते उसलै ओह्‌ अज़ाब नां ते उंदे उप्परा रुआल-भर 
बी घट्ट कीता जाहग ते नां गै उनेंगी मोहलत दित्ती जाहग। (84-85) 

ते जिसलै अनेकेश्वरवादी लोक अपने उनें शरीकें (भ्यालें) गी दिखङन 
ते आखडन जे ऐ साढ़े रब्ब! इय्यै साढ़े ओह्‌ शरीक न, जिनेंगी अस तुंदे अलावा 
पूजदे हे। उसलै ओह्‌ उंदी गल्ल उंदे उप्पर गै सुट्टी देङन जे तुस झूठे ओ। 
ते उस रोज ओह्‌ अल्लाह अग्गें झुको (नतमस्तक होई) जाङन ते उंदे ओह्‌ 
मनघड़त झूठ (ईश्वर) उंदे थमां गायब होई जाङन। जिनें इंकार कोता ते लोकें 
गी सन्मार्ग थमां गुमराह कोता, अस उंदी सजा (अजाब) पर होर सजा दा बाद्धा 
करदे जाहगे उस फसाद दी करनी कारण जेह्ड़ी ओह्‌ करदे रेह हे। (86-88) 


ते जिस रोज अस हर-इक उम्मत चा इक-इक गुआह्‌ उंदे चा गै ठुआलगे 
ते तुसेंगी उनें लोकें पर गुआह बनाइये आहनगे कीजे असें तुंदे पर कताब तुआरी 
(अवतरत कीती) दी ऐ हर चीजै गी बस्तार पूर्वक खो'ल्लियै समझाई देने 
आस्तै। एह हिदायत ते मेहर ते शुभ समाचार ऐ आज्ञाकारियें (फरमांबरदारे) 
आस्तै। (89) 


निसंदेह अल्लाह न्यांऽ (इंसाफ) करने ते परोपकार करने ते नाते-रिश्तेदारें 
दी मदाद्‌ करने दा आदेश दिंदा ऐ। ते अल्लाह निरलज्जता (बेहयाई) ते बुराई 
(भैड़े कम्में) ते मूंह्जोरी (सरकशी) करने थमां मनां करदा ऐ। अल्लाह तुसेंगी 
हिदायत दिंदा ऐ तां जे तुस नसीहत हासल करो। (90) 

ते तुस अल्लाह दे नांऽ पर कोते गेदे अपने बचनें गी पूरा करो जदूं तुस 
आपूं 'चें बचन (बोल) तै5 करी लैओ ते कसमें गी पक्का करी लैने दे बाद 
नेई तोड़ो। तुस ते अल्लाह गी जमानती बी बनाई ऐहठे दे ओ। निसंदेह्‌ अल्लाह 
जानदा ऐ जेकिश तुस करदे ओ। ते तुस उस जनानी आहला लेखा नेई बनो 
जिसने अपना मैहनत कन्नै कत्ते दा सूत्तर तूंबा-तूंबा (टोटे-टोटे) करी टकाया। 
तुस अपनी कसमें गी आपू 'चें बखेड़े दा कारण बनांदे ओ, मात्तर इस करियै 
जे इक गरोह दूए गरोह कोला बधी (उप्पर होई) जा। अल्लाह एहदे राहें तुंदी 
अजमैश करदा ऐ ते ओह्‌ कियामत गी उस चीजै गी तुंदे पर चंगी चालली जाहर 

करी देहग जेहदे बारे च तुस मतभेद रखदे ओ। (9-92) 


ते जेकर अल्लाह दी मंशा हुंदी तां तुसें सारें गी इक्कै उम्मत बनाई दिंदा 
लेकन ओह जिसगी चांहदा ऐ करस्ते पाई (पथभ्रश्‍ट करी) दिंदा ऐ ते जिसगी 
चांहदा ऐ हिदायत देई दिंदा ऐ ते पक्क गै तुंदे कशा तुंदे कर्में (आमालें) दा 
लेखा लैग। (93) 

ते तुस अपनी कसमें गी आपूं' चें धोखाधड़ी (छलकपट) दा जरीया नेई 
बनाओ के तुंदा कोई कदम बनकने थमां पैहलें गै थिड़की जा, ते तुसेंगी उस 
गल्लै दी सजा भुगतनी प'वै जे तुसें अल्लाह दी राह (सन्मार्ग) थमां रोकेआ 
ते तुंदे आस्तै इक बड़ा भारी अजान त्यार होई जा। ते अल्लाह दे कन्नै कीते 
गेदे ऐहद दा तुच्छ फायदे आस्तै सौदा नेई करो। जेकिश (प्रतिफल) अल्लाह 
दे कोल ऐ ओह्‌ तुंदे आस्तै ज्यादा बेहतर ऐ जेकर तुस समझो। (94-95) 

जेकिश तुंदे कश ऐ ओह्‌ ते खतम होई जाहग पर जेकिश अल्लाह दे कोल 
ऐ ओह म्हेशां रौहने आहला ऐ। ते जेहके लोक सबर करङन अस उंदे सतकर्मे 
दा सिला उनेंगी अवश्श देहगे। जेहका बी मनुक्ख कोई भला कम्म (नेक कर्म) 
करग, भाएं ओह्‌ मड़द होएऐ जां जनानी, बशर्ते मोमन होऐ अस उसगी जिंदगी 
देहगे, इक उत्तम जिंदगी। ते जेकिश (सत्कर्म) उनें कोते दा होग उसदा अस 
अत्त उत्तम प्रतिफल देह्गे। (96-47) 


बस्स जिसलै तुस कुरान गी पढ़न लग्गो उसलै शतान कोला अल्लाह दी 
पनाह्‌ मंग्गी लै करो। उसदा ईमान आहलें पर ते अपने रब्ब पर भरोसा करने 
आहलें पर काबू (जोर) नेई चलदा। उसदा जोर ते सिर्फ उनें लोकें पर चलदा 
ऐ जेहड़े ओहदे (शतान) कन्तै सरबंध रखदे न, ते जेहड़े अल्लाह कन्तै दूए 
भ्याल बनाइये शिरक करदे न। (98-00) 

ते जदूं अस इक आयत दे थाहर दूई आयत गी बदलने आं, ते अल्लाह 
इस गी चंगी चालली जानदा ऐ उसने जेकिश उतारे दा (अवतरत कोते दा) ऐ, 
उसलै ओह्‌ गलांदे न जे तुसें (रसूल नै) इसी घड़ी (मनघढ़त करी) लैते दा 
ऐ। बल्के इंदे च मते हारे लोक समझ नेई रखदे। आखो जे इसगी रूहुल कुदूस 
नै तुंदे रब्ब पासेआ हक्क (सच्च) कन्नै उतारेआ ऐ तां जे ओह्‌ ईमान (भरोसा 
करने) आहलें गी द्रि निश्चे आहला बनाई रक्खन ते फरमांबरदारें आस्तै 
हिदायत ते खुशखबरी होऐ। (70-702) 


240 


असेंगी पता ऐ जे एह लोक आखदे न के इसगी (रसूल गी) ते इक 
आदमी सखांदा ऐ। जेहदे बारै एह लोक संकेत करदे न, उसदी जबान ते अजमी 
ऐ (अर्थात्‌ अरबी जबान नेई ऐ) जदूं के कुरान ते साफ तौरै पर अरबी जबान 
च ऐ। निसंदेह जेहके लोक अल्लाह दी आयतें पर जकीन नेई रखदे, अल्लाह 
उनेंगी कदें सन्मार्ग (सिद्धी राह) पर नेई पौग ते उनेंगी कश्टदेह सजा होग। 
झूठ ते ओह लोक घड्दे न जेहड़े अल्लाह दियें आयतें पर ईमान (जकीन) 
नेई रखदे असलै च इय्यै लोक झूठे न। (03-705) 


जेहका माहनू ईमान आहनने दे बाद बी अल्लाह (दी सत्ता) दा इंकारी 
होग, बिजन उसदे जेहदे पर जबरदस्ती बरती गेदी होऐ लेकन ओह्‌ दिलै थमां 
ईमान पर स्थिर होऐ, पर जेहका माहनू स्पश्ट तौरे पर (दिलै थमां) इंकारी बनी 
जा, ऐसे लोकें पर अल्लाह दा कैहर होग ते उनेंगी कठोर (घोर) सजा दित्ती 
जाहग। ऐसा इस करियै होग जे उनें आखरत दे स्हाबें संसारक जिंदगी गी महत्ता 
दित्ती ते अल्लाह मुनकरें (इंकारियें) गी सिद्धी बत्त नेई सुझांदा। एह उय्यै लोक 
न जिंदे दिलें पर ते कन्नें पर ते अकखें पर अल्लाह नै मोहर लाई दित्ती दी ऐ। 
ते एह लोक भलेआं बेखबर (अलगरज) न। पक्को गल्ल ऐ जे आखरत 
(परलोक) च एह लोक कसारे च रौंहडन। (06-709) 

फ्ही तुंदा रब्ब उनें लोकें गी जिनेंगी (हक्क पर कायम होने करी) सख्त 
अजमैश थमां गुजरना ते प्रस्थान करना (स्थान बदलना) पेआ, फ्ही धर्मजुद्ध 
(जेहाद) कीता ते (हक्क पर) स्थिर रेह, एह सब घटने के बाद निसंदेह्‌ 
अल्लाह माफ करने आहला, दयालू ऐ। जिस रोज हर कोई इंसान सिर्फ अपनी 
गै तरफदारी च बोलै करदा होग। ते हर शख्स गी उसदे कमें दा फल पूरा- 
पूरा दित्ता जाहग ते उंदे पर दना ज्यादती नेई कीती जाहग। (0-777) 


अल्लाह इक बस्ती दे लोकें दा उदाहरण दिंदा ऐ जे ओह सुरक्खत ते 
अमन-चैन च बस्सै करदे हे। उनें गी हर तरफा मुगता रिजञक उपलब्ध होआ 
करदा हा। फ्ही उनें खुदा दे उपहारं (नेमतें) दी नां-शुकरी कीती तां अल्लाह 
नै उनेंगी उंदे कमे दी बदौलत भुक्ख ते डर (भै5) दा मजा चखाया। ते उंदे 
च इक रसूल उंदे बिच्चा दा गै आएआ पर उनें उसगी झूठा गलाया, फ्ही उनेंगी 
अजाब नै पकड़ी लैता कीजे ओह्‌ जालम (अपराधी) हे। (72-773) 


अल्लाह नै जेहकियां हलाल ते पाक (पवित्तर) चीजां तुसेंगी उपलब्ध 

कराई दियां न उंदे चा खाओ ते अल्लाह दी नेमतें दा शुकर करो, जेकर तुस 
उसदी इबादत करदे ओ। उसने ते बस्स तुंदे पर मुड्दार ते खून ते सूंरै दा गोश्त 
हराम कोते दा ऐ ते कन्नै ओह्‌ जेहदे पर गैर-अल्लाह दा नांऽ पढ़ेआ गेदा होऐ। 
फ्ही बी जेकर कोई मनुक्ख मजबूर होऐ, शर्त एह्‌ ऐ जे सुआद दी लालसा थमां 
मुक्त होऐ ते हद्दै थमां बाहर जाने आहला नेई होऐ, तां अल्लाह खिमा करने 
आहला किरपालू ऐ। (74-75) 

ते अपने मूंहां झूठ बोलदे होई इंयां मत आखो जे एह हलाल ऐ ते एह 
हराम, कोजे इंयां तुस अल्लाह पर झूठी तोहमत लगागेओ। जेहके लोक अल्लाह 
पर झूठी तोहमत लगाङन उंदा भला कदें नेई होग। हुन ते ओह्‌ थोढ़ा हारा 
फायदा लेई लैङन पर उंदे आस्तै तकलीफदेह कश्ट त्यार ऐ। (6-77) 

ते यहूदियें पर असें किश चीजां हराम करी दित्तियां हिंयां जेहड़ियां इस 
थमां पैहलें तुंदे कन्नै बखानी चुके दे आं, कीजे असें उंदे पर दना जुलम नेई 
कोता बल्के ओह आपूं अपने पर जुलम करदे रेह्‌। (8) 

फ्ही तुंदा रब्ब उनें लोकें गी जिनें बेवकूफी कन्नै गलती (बुराई) करी 
लैती, फ्ही इसदे बाद तोबा करी लैती ते अपनी हालत सधारी लैती, इसदे बाद 
तुंदा रब्ब माफ करी देने आहला मेहरबान ऐ। (779) 

बेशक्क इब्राहीम इक बक्खरी उम्मत हे, अल्लाह दे आज्ञाकारी 
(फरमांबरदार), ते उसदी बक्खी अकागरचित्त, ते ओह्‌ शिरक करने आहलें चा 
नेई हे। ओह्‌ अल्लाह दे उपहारं (नेमतें) दा शुकर करने आहले हे। खुदा नै 
उनेंगी चुनी लैता। ते सिद्धे रस्ते आहली भेठा उंदी रैहनमाई (मार्गदर्शन) कीती। 
ते असें दुनियां च बी उसगी भलाई दित्ती ते आखरत (परलोक) च बी। ओह 
नेक लोकें चा होग। फ्ही असें तुंदे पास्सै 'बही' भेजी जे इब्राहीम दे रस्ते 
(तरीके) दा अनुसरण करो जेहड़ा एकेशवरवादी हा ते ओह्‌ अनेकेश्वरवादियें 
चा नेई हा। (720-723) 

सब्त (सनीचर दा दिन) सिर्फ उनें लोकें पर लागू कोता गेदा हा, जिनें 
ओहदे च मतभेद पैदा कोता हा। ते तुंदा रब्ब कियामत दे रोज जकीनन उंदे 
मझाटै न्यांऽ (फैसला) करी देहग जिनें गल्लें बारे ओह्‌ मतभेद रखदे हे। (24) 


अपने रब्ब दे रस्ते आहूली भेठा अकलमंदी ते भली नसीहत कन्नै सद्दो 
ते उंदे कन्नै चंगे तरीके कन्नै गल्लबात करो। जकीनन तुंदा रब्ब चंगी-चाल्ली 

बाकफ ऐ जे कु'न सन्मार्ग थमां भटके दा ऐ ते ओह्‌ उनेंगी बी चंगी चालली 
जानदा ऐ जेहड़े सन्मार्ग दे राही न। (25) 


ते जेकर तुस बदला लैओ तां उन्ना गै लैओ जिन्ना तुंदे कन्नै (जुलम) 
कीता गेदा ऐ ते जेकर तुस सबर करी लैओ तां ओह्‌ सबर करने आहलें आस्तै 
बड़ा बेहतर ऐ ते सबर करो जे तुंदा सबर करना खुदा दी थबीक कन्नै गै मुमकन 
ऐ ते तुस उंदे पर दुखी नेई होवो ते जेकिश जुगतां ओह्‌ (तुंदे बरुद्ध) लड़ा 
करदे न उंदे करी तंगी नेई बुज्झो। निसंदेह्‌ अल्लाह उनें लोकें दा हामी ऐ जेहड़े 
पर्‌हेजगार न ते नेको करने आहले न। (।26-28) 


आयतां-77 नसूरह-7. बनी इसाईल रुकूअ-72 
(मक्का च अवतरत होई ) 
शुरू अल्लाह दे नांऽ कन्नै जेहड़ा बड़ा मेहरबान, निहायत रैहम आहला ऐ। 
ओह्‌ पवित्तर (हस्ती) ऐ। जेहड़ा इक रातीं अपने प्यारे बंदे (पैगंबरे 
इस्लाम) गी मस्जिद हराम (मक्का) थमां दूर उस मस्जिद (बैतुल मुकद्दस) 
तगर लोई गेआ। जित्थूं दा वातावरण असें बड़ा बरकतें आहला बनाए दा ऐ तां 
करिए जे अस उसगी (पैगंबर गी) अपनियां किश बशेश नशानियां दस्सी 
सकचै। निसंदेह ओह्‌ सुनने आहला ते दिक्खने आहला ऐ। (१) 


असें मूसा गी कताब (तौरात) दित्ती ते उसगी बनी इस्त्राईल आस्तै इक नसीहत 
बनाया इस करिऐ जे मेरे अलावा कुसै होर गी अपना कारसाज (कम्म सुआरने 
आहला) नेई समझन। तुस उंदे बंशज ओ जिनें गी असें नूह (पैगंबर) कन्नै किश्ती 
पर सुआर कोता हा, जकीनन ओह्‌ इक शुकरगजार बंदा हा। (2-3) 

ते असें बनी इस्राईल (यहूद) गी कताब राहें स्पश्ट करी दित्ते दा हा जे 
तुस द'ऊं बारीं (शाम दी) धरती पर बगाड़ पागेओ ते बड़ी सरकशी दसगेओ। 
फ्ही जदूं उंदे चा पैहला मौका (बा'यदा) आएआ उसलै असें तुंदे मुकाबले च 
अपने बलशाली बंदे भेजे। ओह्‌ घरें च दाखल होई गे ते बा'यदा पूरा होइयै 
रेहा। असें किश आरसे बाद तुसेंगी परतियै उंदे पर गलबा दित्ता ते तुसेंगी माल 
(धन-दौलत) ते लुआद कन्तै सग्गोसार कीता ते तुसेंगी बड़ी बड्डी गिनती च 
खडेरी दित्ता। (4-6) 

(असें समझाया) जेकर तुस चंगा (भला) कम्म करगेओ ओह्‌ अपने 

(भले) आस्तै करगेओ ते जेकर तुस भेड़ (बुराई) करगेओ तां ओह्‌ बी अपने 
गै आस्तै करगेओ। फ्ही जदूं दूसरी बारी दूसरे बा'यदे दा समां आएआ असें 
अपने होर बंदे भेजे जे ओह्‌ तुंदे चेहरे बगाड़ी देन (अर्थात्‌ तुसेंगी बदहाल करी 
देन) ते मसीत (बैतुल मुकद्दस) च घुसी जाहन जिंयां ओहदे च पैहलें इक 
बारीं दड़े हे ते जिस चीजै पर बी उंदा जोर चलै उसगी नश्ट-बरबाद करी देन। 
कोई जरूरी नेई जे तुंदा रब्ब तुंदे पर रैहम गै करै। जेकर तुस परतियै उय्यै 
करगेओ (ना-फरमानी करगेओ) तां अस बी उय्यै करगे ते असें जहन्नम गी 
मुनकरें (इंकारियें) आस्तै कैदखाना बनाई रकखेदा ऐ। (7-8) 

निसंदेह्‌ एह कुरान ओह राह सुझांदा ऐ जेहकी बिल्कुल सिद्धी ऐ ते नेक 
कर्म करने आहले ईमान आहलें गी शुभ समाचार दिंदा ऐ जे उंदे आस्तै बड़ा 
बड्डा प्रतिफल (ईनाम) ऐ। ते जेहके लोक आखरत (परलोक) पर जकीन 
नेई रखदे, उंदे आस्तै असें इक दर्दनाक अजाब त्यार करी रकखेदा ऐ। (9-0) 

इंसान बुराई मंगदा ऐ जंदू के उसगी भलाई मंगनी लोड्चदी सचें गै इंसान 
बड़ा जल्दबाज (काहला) ऐ। ते असें रातीं ते दिनै गी दो नशानियें दे तौरै पर 
बनाया। फ्ही असें रात दी नशानी गी म्हेसी दित्ता ते दिनै दी नशानी गी रोशन 
करी दित्ता तां करिए जे तुस अपने रब्ब दी किरपा गी समझी सको ते इस करिऐ 
जे तुस बरें (साल्लें) जां मौसमें दी गिनतरी दा स्हाब रक्खी सको। असें हर 
चीजे गी स्पश्ट तौरै पर बखान करी दित्ता ऐ। (-2) 


ते असें हर माहनू दी किसमत ओहदे गले कन्नै ब'न्नी दित्ती दी ऐ। ते 
अस कियामत दे ध्याड़े उसदे नांऽ दी इक कताब कड्ढगे जिसगी ओह्‌ खु'ल्ले 
दा दिवखग, लै पढ़ अपनी कताब। अज्ञ अपना लेखा लैने आस्तै तूं आपूं गै 
काफी ऐं। जेहका मनुक्ख सन्मार्ग (हदैत दे रस्ते) पर चलदा ऐ ओह्‌ अपने 
भले आस्तै गै चलदा ऐ। ते जेहका करस्ते चलदा ऐ ओह्‌ बी अपना गै नुकसान 
करदा ऐ पथभ्रश्‍्ट होइयै। ते कोई बी भार चुक्कने आहला कुसै दूए दा भार 
नेई चुक्कग। ते अस अदूं तगर कदें सजा नेई दिंदे जदूं तगर कुसै रसूल गी 
नेई भेजदे। (3-75) 

ते जदूं अस कुसै बस्ती गी बरबाद करना चाहने आं, उसलै अस उत्थूं 
दे ऐश परस्त (एयाश) लोकें गी इस बत्ता (करस्ते) लाई दिन्ने आं, फ्ही ओह्‌ 
एहदे च ना-फरमानी करदे न। अदूं उंदे पर एह गल्ल (बरबादी दी सजा) साबत 
होई जंदी ऐ। फ्ही अस उस बस्ती दा सर्वनाश करी दिन्ने आं। ते नूह दे बाद 


244 


असें किन्नियें गै कौमें दा खातमा करी दित्ता। ते तेरा रब्ब गै बहुत ऐ अपने 
बंदें दे गुनाहें गी जानने ते दिक्खने आस्तै। (6-77) 

जेहका मनुक्ख फौरी सुख जां संसारक फायदे चांहदा ऐ, उसगी अस उन्ना 
देई दिन्ने आं, जिन्ना उसगी अस देना चाहचै। फ्ही असें ओहदे आस्तै जहन्नम 
त्यार करी दित्ती दी ऐ, ओह ओहदे च दाखल होग बदहाल ते अपमानत होए 
दा। ते जिसने परलोक दी कामना कीती ते उसगी हासल करने आस्तै जतन 
कीते जेहड़े उसगी करने लोड्चदे हे ते जेहड़ा मोमिन बी होऐ, ऐसे लोकें दे 
जतन (कोशशां) कामयाब होङन। (।8-79) 


अस हर कुसै गी तुंदे रब्ब दे खजाने चा दिन्ने आं, इनेंगी (संसारक सुख 
चाहने आहलें गी) बी ते उनेंगी बी (परलोक दे अभिलाशियें गी बी) । ते तेरे 
रब्ब दी किरपा कुसै पर बी बंद नेई हुंदी। दिक्खो, असें उंदे च किंयां इक- 
दूए पर बरतरी प्रदान कोती दी ऐ। ते जकोनन परलोक दरजे ते श्रेश्ठता दे स्हाबें 
होर मता उत्तम ठकाना ऐ। (20-27) 


तूं अल्लाह दे मकाबले चु कुसै होर गी अपना पूज्य (अराध्य) नेई बनाऽ, 
नेई ते तूं तिरस्कृत ते मजबूर होइयै रेही जाहगा। ते तेरे रब्ब नै इक फैसला जे 
करी दित्ते दा ऐ के ओहदे अलावा कुसै होर दी इबादत नेई करो ते अपने मां- 
बब्ब कन्नै अच्छा बरताऽ (ब्यहार) करो। जेकर ओह तुंदे सत्तीं बढ़ापे गी आई 
पुजन, उंदे चा इक जां दमैं, उनेंगी उप्फ बी नेई आखो ते नां गै उनेंगी द्रंडो 
(निक्खरो), ते उंदे कन्नै इज्जत कन्नै गल्लबात करो। ते उंदे कन्नै ल्हीमी दा 
ब्यहार करो। ते दुआऽ5 करो, ऐ रब्ब! इनें दौनें पर रैहम फरमाऽ कोजे इनें मिगी 
बचपन च पालेआ। तुंदा रब्ब चंगी चालली जानदा ऐ जे किश तुंदे दिलें च मजूद 
ऐ। जेकर तुस नेक बने दे रौहगेओ तां ओह्‌ तोबा करने आहलें गी माफ करी 
देने आहला ऐ। (22-25) 

ते रिश्तेदार गी उसदा हक्‍क (अधिकार) देओ ते गरीब (जरूरतमंद) 
ते मसाफर गी बी। ते फजूलखर्ची नेई करो। बेशकक फजूलखर्च शतान दे भ्राऽ 
न, ते शतान अपने रब्ब दा बड़ा नाशुकरा ऐ। ते जेकर तुसेंगी अपने रब्ब दी 
मेहर दा इंतजार करना प'वै जेहदी तुसेंगी हीखी (उमेद) होऐ, ते तुसेंगी उंदे' 
शा (जरूरतमंदे 'शा) बचना प'वै तां बी तुस उंदे कन्नै ल्हीमी कनन्‍ने पेश 
आओ। (26-28) 


नां ते तुस भलेआं सूम गै बनी जाओ ते नां गै इन्ने शाहदिल (फजूल खर्च) 
जे (लोकें च) चर्चा दा बिशे बनी जाओ ते जां फ्ही फंगताल होई जाओ। 
निसंदेह्‌ तुंदा रब्ब जिसगी चांहदा ऐ मुगता रिजक दिंदा ऐ। ते जिस पर चांहदा 
ऐ तंगी करी दिंदा ऐ। बेशकक ओह अपने इंसानें (बंदे) गी जानने आहला, 
दिक्खने आहला ऐ। (29-30) 

ते अपनी संतानै (लुआदै) गी गरीबी दे अंदेशे करी कतल मत करो अस 
उनेंगी बी रिजक देने आहले आं ते तुसें गी बी। निसंदेह्‌ उनेंगी कतल करना 
घोर पाप ऐ। ते दुश्कर्म (व्यभिचार) दे नेड़ै बी नेई फड्को, एह बेहयाई 
(निरलजता) ऐ ते बड़ा गै भैड़ा रस्ता ऐ। (3-32) 

खुदा दे बनाए दे कुसै बी इंसान गी न्हकक कतल नेई करो बिजन शरही 
हक्कै दे। ते जेहका मनुक्ख न्हकक कतल करी दित्ता जा, उसदे बारस गी असें 
अधिकार दित्ते दा ऐ जे ओह्‌ कतल दा बदला लैने आस्तै हद्दै थमां बाहर नेई 
जा (अर्थात्‌ जिन्ना उंदे पर जुलम होए दा ऐ उन्ना गै बदला लैन) उंदी स्हायता 
कोती जाहूग।(33) 

ते तुस जतीम दे माल (संपत्ती) दे नेड़े बी नेई जाओ लेकन सिर्फ (उंदी) 
बेहतरी आस्तै। अदूं तगर जदूं तगर ओह्‌ जुआन नेई होई जाहून। ते अपने बचन 
गी पूरा करो। बेशकक बचन भंग करने करी पुच्छ-गिच्छ होग। ते जिसलै नापियै 
किश देओ तां पूरा-पूरा नापो ते ठीक त्रककड़ी (तराजू) कन्नै पूरा-पूरा जोखियै 
देओ। एह ठीक (उचत) तरीका ऐ ते इसदा नतीजा बी चंगा ऐ। (34-35) 

ते नेही चीजे दे पिच्छें नेई लग्गो जेहदे बारै तुस किश नेई जानदे। बेशकक 
कन्न ते अक्ख ते दिल सारें बारै माहनू थमां पुच्छ-गिच्छ कीती जाहग। ते धरतै 
पर आकड्यै (तनियै) नेई चलो। तुस धरतै गी फाड़ी (दरकाई) नेई सकदे 
ते नां गै तुस प्हाड़ें दी बलंदी गी पुज्जी सकदे ओ (अर्थात्‌ घमंड करियै तुस 
किश बी प्राप्त नेई करी सकदे) एह सारे बुरे (भेड़े) कम्म तुंदे रब्ब गी दना 
पसंद नेई। (36-38) 

एह ओह्‌ सारियां नसीहतां न जेहड़ियां तुंदे रब्ब नै हिकमत कन्नै तुंदी भेठा 
“बही' कीतियां न। ते अल्लाह कन्नै कुसै होर (देवी-देवता) गी भ्याल नेई 
मिथना, नेई ते तुसेंगी निंदत ते अपमानत करदे होई जहन्नमै (नरकै) च सुट्टी 
दित्ता जाहग। (39) 

क्या तुंदे रब्ब नै तुसेंगी बेटे (पुत्तर) दित्ते ते अपने आस्तै फरिश्तें चा 
बेटियां बनाई लैतियां। निसंदेह्‌ तुस बड़े कठोर बचन (सख्त बोल) बोलदे 
ओ। ते असें इस कुरान च बक्ख-बक्ख तरीकें कन्नै बखान कीता ऐ तां 
करियै जे ओह्‌ याद-दूहानी हासल करन। पर उंदी सरकशी ते बधदी गै जंदी 
ऐ। आखो जेकर अल्लाह दे मकाबल होर बी (आराध्य) पूज्य हुंदे जनेहा 
के इनें लोकें दा गलाना ऐ तां फ्ही ओह्‌ बी अर्श आहले आहली भेठा जरूर 
रस्ता तलाशदे। अल्लाह पवित्तर ऐ उस गल्लै थमां जेहड़ी एह लोक गलांदे 
न। सत्ते असमान ते जमीन ते जेकिश बी इंदे मझाटै बिद्मान ऐ सब्भै उसदी 
(अल्लाह दी) पवित्तरता दा बखान (स्तुतिगान) करदे न। ते कोई बी चीज 
ऐसी नेई जेहड़ी उसदी प्रशैंसा च पवित्तरता दा गुणगान (बखान) नेई करदी 
होऐ। लेकन तुस उंदी स्तुति गी नेई समझदे । निसंदेह ओह्‌ उदार ते बख्शनहार 
ऐ। (40-44) 

ते जिसलै तुस कुरान पढ्दे ओ, उसलै अस तुंदे ते उनें लोकें दे मझाटै 
इक अद्रिशश (गुप्त) पड़दा खडेरी दिन्ने आं जेहड़े आखरत (परलोक) गी नेई 
मनदे (जां आखरत दा ऐतबार नेई रखदे)। ते अस उंदे दिलें पर पड़दा पाई 
दिन्ने आं तां जे ओह्‌ उसगी नेई समझन ते उंदे कन्नें च बोझ पैदा करी दिन्ने 
आं ते जदूं तुस अपने इक्कै-इक्क रब्ब दा कुरान दे संदर्भ च जिकर करदे ओ 
तां ओह्‌ श्रिणा (नफरत) कन्नै पिटूठ फेरी लैंदे न। (45-46) 

ते असें गी भलेआं पता ऐ जदूं ओह्‌ तुंदी भेठा कनसोऽ (कन्न) लाइयै 
सुनदे न तां ओह्‌ की सुनदे न? ते जदूं ओह आपूं 'चें कानाफूसियां (बल्लें- 
बल्लें गल्लां) करदे न। एहू जालम आखदे न जे तुस लोक ते बस इक सहरजदा 
(जादूग्रस्त) आदमी दे पिच्छे चलै करदे ओ, दिवखो ओह्‌ तुंदे बारै कनेहियां- 
कनेहियां गल्लां घड़े करदे न। एहू लोक पथभ्रश्‍्ट न, ओह्‌ सन्मार्ग पर नेई आई 
सकदे (सच्चे मार्ग पर नेई चली सकदे)। (47-48) 

ते ओह्‌ आखदे न, जदूं अस हङ्डियां ते मिट्टी होई जाहगे, उसलै क्या 
असें गी नमें सिरेआ ठुआलेआ जाहग ? आखो, भाएं तुस पत्थर जां लोहा बी 
होई जाओ ते भाएं एहदे 'शा बी ज्यादा जेहड़ा तुंदे ख्याल च एहदे 'शा बी 
कठन होऐ। फ्ही ओह्‌ पुछङन जे ओह्‌ कु'न ऐ जेहड़ा असेंगी परतियै जींदा 
करग। तुस आखो के उय्यै जिसने तुसेंगी पैहली बारीं पैदा कीता ऐ। फ्ही ओह्‌ 
तुंदे अग्गें अपना सिर ल्हांदे होई पुछङन जे एह कदूं होग ? आखो, बड़ी गल्ल 

नेई जे ओह्‌ समां नेड़े गै आई पुज्ने दा होऐ। जिस दिन खुदा तुसेंगी कुआलग 
तुस उसदी बड़ेआई दा बखान करदे होई ओहदी पुकार पर चली जाहगेओ ते 
तुस एह समझगेओ जे तुसें बड़ा गै थोढ़ा आरसा गुजारेआ ऐ। (49-52) 

ते मेरे (प्यारे) बंदें गी आखो जे उय्यै गल्ल करन जेहड़ी बेहतर होऐ. 
शतान उंदे दरम्यान फसाद (बखेड़ा) खडेरदा ऐ। निसंदेह शतान इंसान दा 
जाह्रा-बाहूरा दुश्मन ऐ (53) । 

तुंदा रब्ब तुसेंगी चंगी चालली जानदा ऐ, जेकर ओहदी मरजी होऐ तां तुंदे 
पर किरपा करै जां जेकर ओह चाह तां तुसेंगी घोर कश्ट देऐ। ते असें तुसेंगी 
उंदा जिम्मेदार बनाइये नेई भेजेआ। ते तुंदे रब्ब गी उं'दे बारै चंगी चालली पता 
ऐ जे किश असमानें ते धरतै च मजूद (बिद्मान) ऐ। ते असें किश नबियें गी 
किश-इक पर बरतरी (श्रेश्ठता) प्रदान कोती दी ऐ ते असें दाऊद (नबी दा 
नांऽ) गी जबूर (पवित्तर कताब) दित्ती। (54-55) 

आखो, जे हुन उनेंगी पुकारो जिनें गी तुसें खुदा दे अलावा अपना आराध्य 
(पूज्य) मिथी रकखेदा ऐ। ओह्‌ नां ते तुंदी कुसै मसीबतै गी दूर करी सकने 
दी सकत रखदे न ते नां गै उसगी बदली सकदे न। जिनेंगी ओह्‌ लोग कुआलदे 
न, ओह्‌ ते आपूं अपने रब्ब कन्नै नजदीकी दे सबब्ब तुप्पदे न जे उंदे चा कु'न 
किंयां सारें 'शा ज्यादा करीब होई जा। ते ओह आपूं अपने रब्ब दी किरपा दे 
तलबगार न। ते ओह्‌ उसदे (अल्लाह दे) प्रकोप थमां डरदे न। सच्चें गै तुंदे 
रब्ब दा अजाब डरने आहली चीज ऐ। (56-57) 

ते कोई बी बस्ती ऐसी नेई ऐ जिसगी अस कियामत थमां पैहलें नश्ट 
बरबाद नेई करगे जां फ्ही सख्त सजा नेई देहगे। एह गल्ल कताब (पवित्तर 
क्कुरान) च लखोई दी ऐ। (58) 

असेंगी नशानियां भेजने थमां नेई रोकेआ गेआ, सिवाए उनें तत्थें दे 
(सच्चाइयें दे) जिनें गी पिछले लोकें झठलाई ओड़ेआ। ते असें समूद (नबी 
दा नांऽ) गी ऊटनी दित्ती उनेंगी समझाने आस्तै। फ्ही उनें ओहदे पर जुलम 
कीोता। ते नशानियां ते अस सिर्फ डराने आस्तै भेजने आं। (59) 

ते जंदू असें तुसेंगी गलाया के तुंदे रब्ब नै लोकें गी घेरी लैते दा ऐ। ते 
ओह्‌ अलौकिक द्रिश्श जेहड़ा असें तुसेंगी दखाया, ओह्‌ ते मात्तर लोकें दी परख 
करने आस्तै हा, ते उस दरख्तै (रुक्खै) गी बी जिसगी क्कुरान च निंदेआ गेदा 

ऐ। ते अस उनेंगी डराने आं पर उंदी मूंहजोरी (सरकशी) बधदी गै जा'रदी 
ऐ। (60) 

जदूं असें फरिश्तें गी हुकम दित्ता जे आदम गी सजदा करो उसलै उनें 
सारें सजदा कीता बिजन इब्लीस (शतान) दे उसने सजदा नेई कीता। उसने 
परता दित्ता जे में सजदा करां जिसगी तुसें मिट्टी थमां बनाए दा ऐ। उसने 
गलाया, जरा दिक्खो, जिसगी तुसें मेरे थमां बधीक इज्जत दित्ती ऐ, जेकर तुस 
मिगी कियामत दे दिनै तगर मोहूलत देओ तां में चंद लोकें दे अलावा इसदी 
कुल संतान (उलाद) गी खाई जाङ। (6।-62) 

खुदा ने आखेआ, जा, उंदे चा जेहड़ा बी तेरा साथ देहग तां जहन्नम उंदा 
सारें दा पूरा-पूरा बदला होग। ते उंदे चा जेहदे पर बी तेरा बस्स (जोर) चलै, 
तूं अपनी अवाज कन्न (बलावे कन्नै) उंदे कदम पुटटी सुट्ट ते उंदे पर अपने सुआर 
ते प्यादे चढ़ाई दे ते उंदे माल ते उंदी संतान कन्नै उंदा भ्याल (साझेदार) बनी जा 
ते उंदे "ने बा'यदा कर। ते शतान दा बा'यदा इक छल (धोखे) दे अलावा होर 
किश बी नेई। बेशवक जेहड़े मेरे प्यारे होङन उंदे पर तेरा किश काबू नेई चलग 
ते तेरा रब्ब कारज सुआरने आहला ऐ। (63-65) 

तुंदा रब्ब ओह्‌ ऐ जेहड़ा तुंदे आस्तै समुंदरै च किश्ती चलांदा ऐ तां जे 
तुस ओहदी मेहर दी तलाश करो। निसंदेह्‌ ओह तुंदे पर बड़ा किरपालू ऐ। ते 
जदूं समुंदरै च तुंदे पर कोई मसीबत आंदी ऐ तां तुस अपने उनें पूज्यें ( आराध्यें) 
गी भुलली जंदे ओ जिनेंगी तुस अल्लाह दे सतुल्ल पूजदे ओ। फ्ही जेह्लै ओह्‌ 
तुसेंगी खुश्की (जमीना) पर बचाई आहनदा ऐ, तां तुस फ्ही (परतियै) फिरकी 
जंदे ओ इंसान ते बड़ा गै ना-शुकरा (किरतघान) ऐ। (66-67) 

क्या तुम एहदे 'शा अनडर होई गे जे खुदा तुसेंगी खुश्की पर आनियै धरतै 
च धसाई देएऐ जां तुंदे पर पत्थर बरहाने आहूला अंधड़ भेजी देऐ, फ्ही तुस कुसै 
गी अपना कारसाज (हतैशी) नेई पागेओ। जां फ्ही तुस इस कशा अनडर होई 
गै जे ओह्‌ दबारा तुसें गी समुंदरै च लेई जा ते फ्ही तुंदे पर तुंद हवाएं दा 
तूफान भेजी देऐ ते तुसेंगी तुंदे इंकार (सरकशी) दे सबब्ब गरक करी देएऐ। 
फ्ही तुस उत्थें (समुंदरै च) साढ़े बिजन होर कुसै गी हतैशी (सहायक) नेई 
पागेओ। (68-69) 

असें आदम दी संतान गी इज्जत दित्ती ते असें उनेंगी खुश्को ते तरी दा 

मालक बनाया ते उनेंगी पवित्तर (शुद्ध) चीजें दी जीवका (रोजी) दित्ती ते असें 
उनेंगी अपनी मती सारी उत्पत्तियें (संसारक जीवें) पर महत्ता प्रदान कौती। (70) 


जिस रोज अस हर समुदाय (गरोह) गी ओहदे मुखिये कन्नै सद्दगे। उस 
रोज जिसदा अमालनामा (कर्मखाता) उसदे सज्जे हत्थे च दित्ता जाहग ओह्‌ 
लोक अपना कर्मखाता पढ़डन ते उंदे 'नै दना बी ना-इंसाफी नेई कोती जाहग। 
ते जेहका इंसान (माहनू) इस दुनिया च अन्ना बने दा रेहा ओह्‌ परलोक च 
बी अन्ना गै बने दा रौहग ते हक्क दे रस्तें थमां बड़ा दूर रौहूग। (7।-72) 


अनकरीब हा जे एह लोक भलेखे च पाइयै तुसेंगी उस थमां भटकाई देन 
जेहड़ी असें तुंदे पर 'बही' कोती दी ऐ तां जे तुस उस दे बरुद्ध साढ़ी बक्खी 
गलत धारना धारन करो ते फ्ही ओह्‌ तुसेंगी अपना मित्तर बनाई लैन। ते जेकर 
असें तुसेंगी निश्चे पर द्रिढ़ (स्थिर) नेई बनाई रक्खे दा होंदा तां मुमकन हा 
जे तुस किश-किश उंदी बक्खी झुकी जंदे। फ्ही अस तुसेंगी जिंदगी च बी ते 
मौती दे बाद बी दोहरे अजाब दा मजा चखांदे। एहदे परैंत्त तुस साढ़े मकाबले 
च अपना कोई हतैशी नेई पांदे। (73-75) 

ते एह लोक (मुनकर लोक) इस मुलखै थमां तुंदे कदम उखाड्ने आहले 
हे तां करिऐ जे एहू तुसेंगी इत्थुंआं कड्ढी देन। ते जेकर इंयां हुंदा तां तुंदे बाद 
एह बी बड़ा घट्ट ठैह्री सकदे। जनेहा के उनें (पिछले) रसूलें बारै साढ़ा 
तरीका रेहा ऐ जिनेंगी असें तुंदे'शा पैहलें भेजेआ हा ते तुस साढ़े तरीके च दना 
फरक (तबदीली) नेई दिखगेओ (76-77) 

नमाज पढ़ो सूरज गरूब होने थमां लेइयै रातीं दे न्हेरे तगर। ते खास करिए. 
बड़ले दी इबादत (तिलावत) । बेशक्क फजर (बड़ले) दी तिलावत हाजर हुंदी 
ऐ। (78) 

ते रातीं 'लै (अद्धी रातीं बेल्लै) उटि्ठियै तहज्जुद नमाज (पंजे फर्ज नमाजें 
दे अलावा) पढ़ो, एह तुंदे आस्तै नफ्ल (पुन्न प्राप्ती दा जरीया) ऐ। उमेद ऐ. 
जे तुंदा रब्ब तुसेंगी इज्जत आहले थाहर खड़ा करग। (79) 

ते दुआऽ करो जे ऐ मेरे रब्ब! मिगी इज्जत (मान-सम्मान) कन्न दाखल 
करेओ ते मिगी मान-सम्मान कन्नै कड्ढे ओ। ते मिगी अपने पासेआ भारी 
मदद फरमाऽ ते आख जे सच्च आया (स्थापत होआ) ते बातिल (झूठ) फनाह्‌ 
होई गेआ, पक्क गै झूठ (बातिल) नै ते नश्ट होना गै हा। (80-87) 

ते अस कुरान राहें उतारने आं जेहदे च निदान (मुक्ति) ते मेहर (रैहमत) 
ऐ ईमान आहलें आस्तै ते जालमें (मुनकरें) आस्तै एह्दे च नुकसान (कसारे) 
दे अलावा होर किश बी नेई बधदा। (82) 


ते माहनू पर जेहलै अस किरपा करने आं उसलै ओह्‌ उपेक्षा करदा ऐ 
ते पिटूठ परती लैंदा ऐ। ते जिसलै उसगी कश्ट पुज्जदा ऐ उसलै ओह नां- 
मेद होई जंदा ऐ। आखो जे हर कोई अपने ढंगै कन्नै कर्म (अमल) करै 
करदा ऐ। हुन तुंदा रब्ब गै बेहतर जानदा ऐ जे ज्यादा ठीक रस्ते दा राही 
कु'न ऐ ? (83-84) 

ते ओह तुंदे 'शा रूह (आतमा) दे बारै सुआल पुच्छदे न। आखो के रूह. 
मेरे रब्ब दे हुकम दे अधीन ऐ। ते तुसेंगी बड़ा घट्ट ज्ञान दित्ता गेदा ऐ। (85) 

ते जेकर अस चाहचै तां ओह सब्भे किस तुंदे 'शा खूसी लैचे जेकिश 
“बही' राहें असें तुसेंगी दित्ते दा ऐ, फ्ही तुस एहदे बारै च साढ़े मकाबले च 
कोई हमैती (ताद्दी) नेई पागेओ मगर एह सिर्फ तुंदे रब्ब दी किरपा ऐ, निसंदेह्‌ 
तुंदे पर उसदी बड़ी मेहर ऐ। आखो जेकर कुल्ल लुकाई ते जिन्नात सब्भै किदे 
होई जाहन ते नेहा कुरान बनाई लेई औन तां बी ओह्‌ इय्यै नेहा नेई आहनी 
सकङन। भाएं ओह्‌ इक-दूए दे मददगार की नेई बनी जाहून। (86-88) 

ते असें इस कुरान च लोकें आस्तै हर किसमा दे उदाहरण बक्ख-बक्ख 
पैहलुएं कन्नै बयान कोते दे न, फ्ही बी ज्यादातर लोक इंकार गै करदे रेह 
ते ओह्‌ आखदे के अस कदें बी (हरगिज) तुंदे पर जकीन नेई करगे जदूं तगर 
के तुस साढ़े आस्तै धरतै थमां कोई सूह्टा (चश्मा जां कोरज) नेई बगाई 
दसगेओ जां तुंदे कश खजूर ते आंगूरं दा बाग होऐ, फ्ही उस बागै दे अंदरो- 
अंदरी केई नैहरां नेई बगाई दस्सो। जां जनेहा के तुस गलांदे ओ, साढ़े उप्पर 
असमानै थमां टुकड़े नेई सुट्टी दस्सो, जां अल्लाह ते फरिश्तें गी साढ़े सामने 
(परतक्ख) आहनी खडेरो जां तुंदे कौल सुन्ने दे बने दा कोई घर होए जां 
तुस गासै पर चढ़ी जाओ ते अस तुंदे चढ़ने गी बी (सच्च) नेई मनगे जदूं 
तगर तुस उत्थुंआं साढ़े पर कोई कताब नेई तुआरी देओ जिसगी अस पढ्चै। 
आखो, मेरा रब्ब म्हान ऐ, में ते मात्तर इक बशर (इंसान) आं, अल्लाह दा 
रसूल । (89-93) 

ते जदूं लोकें कश हिदायत (नसीहत) आई पुज्जी तां उनेंगी एह्दे अलावा 
ईमान आहनने च होर कोई चीज रकावट नेई बनी, के उनें आखेआ, क्या 

अल्लाह नै माहनू गी रसूल बनाइये भेजेआ ऐ? आखो, जेकर जमीना पर फरिश्ते 
हुंदे, इत्थें चलदे-फिरदे तां ते अस उंदे पर गासै परा फरिश्ते गी रसूल बनाइयै 
भेजदे। आखो जे अल्लाह दी मेरे ते तुंदे मझाटै गुआही काफी ऐ। निसंदेह ओह्‌ 
(अल्लाह) अपने माहनुयें गी जानने आहला ते दिक्खने आहूला ऐ। (94-96) 

अल्लाह जिसगी सन्मार्ग पर चलाऽ उय्यै सन्मार्ग पर चली सकदा ऐ॥ ते 
जिसगी ओह्‌ करस्ते पाई देऐ तां तुस बिजन अल्लाह दे कुसैगी उंदा हमायती 
नेई पागेओ। ते अस कियामत दे ध्याड़ै उनेंगी मुंहैं दे भार, अनन्ने ते गूंगे ते 
बोले (बैहरे) करिऐ किट्ठा करगे ते उंदा ठकाना जहन्नम (नरक) ऐ। जदूं बी 
उसदी (नरकै दी) अग्ग मद्धम होग अस उसगी होर मकाई (भड्काई) ओड़गे। 
एह्‌ उंदा बदला इस करिए ऐ जे उनें मेरियें नशानियें दा इंकार कोता ते गलाया 
के जेहलै अस हड्डी ते मिट्टी होई जाहगे ते उसलै क्या असेंगी नमें सिरेआ 
पैदा करिऐ ठुआलेआ जाहग? (97-98) 

क्या उनें लोकें नेई दिक्खेआ जे अल्लाह नै असमानें ते जमीना गी पैदा 
कोता, ओह्‌ ऐसा करने च समर्थ ऐ जे ओहदे जनेहा परतियै पैदा करी देऐ ते 
उसने (अल्लाह नै) उंदे आस्तै इक समां (अरसा) निरधारत करी रकखे दा ऐ, 
एहदे च दना बी शकक (संदेह) नेई। एहदे पर बी जालम (इंकारी) लोक इंकार 
करने थमां बाज नेई आए। (99) 

आखो, जेकर तुम मेरे रब्न दी रैहमतें दे खजान्नें दे मालक हुंदे तां ते तुस 
पक्क एह्दे खर्च होई जाने दे अंदेशे करी अपने हत्थ रोकी लैंदे ते माहनू बड़ा 
गै संगदिल ऐ। (700) 

असें मूसा (पैगंबर दा नांऽ) गी नौ स्पश्ट नशानियां दित्तियां। तुस बनी इस्राईल 
गी पुच्छी लैओ जंदू ओह्‌ (मूसा) उंदे कश आएआ तां फिरऔन नै उसगी आखेआ, 
ऐ मूसा! मिगी लगदा ऐ जे पक्का तेरे पर कुसै नै जादूं करी दित्ते दा ऐ। मूसा 
नै परता दित्ता जे तुगी चंगी चालली पता ऐ जे उनेंगी (नशानियें गी) असमानें ते 
जमीना दे मालकै ने गै उतारे दा ऐ, इसी दिक्खने आस्तै अक्खीं खोल ते मिगी 
इंयां लगदा ऐ जे ऐ फिरऔन, तूं पक्का शामती आदमी ऐ। फ्ही फिरऔन ने चाहेआ 
जे उसगी (मूसा गी) इस मुलखै थमां खदेड़ देऐ। बस्स असें उसगी (फिरऔन) 
ते उसदे साथियें सब्भनें गी गरक करी दित्ता। ते असें बनी इस्राईल (इस्राईल दे 
बंशजें) गी आखेआ जे तुस (इस) जमीनै पर र'वो। फ्ही जदूं आखरत दा बा'यदा 

आई जाहग उसलै अस तुसें सारें गी किट्ठा करगे। (0-04) 

असें क्कुरान गी हक्कै कन्नै अवतरत कीते दा ऐ ते ओह हक्कै कन्न गै 
उतरे दा ऐ। ते असें तुसेंगी मात्तर खुशखबरी सनाने आहला ते डराने आहला 
बनाइयै भेजेदा ऐ ते असें कुरान गी बल्लें-बल्लें थोढ़ा-थोढ़ा करियै नाज़ल कीते 
दा ऐ तां जे तुस उसगी लोकें दे सामने ठेह्री-ठेहरियै पढ़ो। ते उसगी असें 
सिलसिलेवार (क्रमानुसार) उतारे दा ऐ। (05-706) 

आखो जे तुस एहूदे पर जकीन करो भाएं नेई करो, ओह लोक जिनेंगी 
इस कशा पैहलें ज्ञान दित्ता गेआ हा, जदूं एह (कुरान) उंदे समक्ष पढ़ेआ जंदा 
ऐ उसलै ओह्‌ ठुङ्डियें दे भार सजदे च डिग्गी पौंदे न ते ओह्‌ गलांदे ने जे 
साढ़ा रब्ब पाक (पवित्तर) ऐ। निसंदेह्‌ साढ़े रब्ब दे बचन अवश्श पूरे होंदे 
न। ते ओह ठुङ्डियें दे भार रोंदे होई डिग्गदे न ते कुरान उंदी ल्हीमी च होर 
बाद्धा करी दिंदा ऐ। (07-708) 


आखो, भांएं अल्लाह आखियै कुआलो जां रैहमान आखो, ओहदे सारे 
शैल-शैल नांऽ न। ते तुस अपनी नमाज नां मती जोरें-जोरें पढ़ो ते नां गै बड़ी 
बल्लें-बल्लें। ते इनें दौनीं दे मझाटै दा तरीका अपनाओ। ते आखो जे तमाम 
बड़ेआइयां उस अल्लाह दियां न जेहड़ा नां ते उलाद रखदा ऐ (अर्थात्‌ उसदी 
कोई संतान नेई) ते नां गै ओह्दी सल्तनत (सत्ता) च कोई ओहदा भ्याल ऐ। 
ते नां गै कुसै कमजोरी कारण कोई उसदा मददगार ऐ। ते तुस उसदी बड़ेआई 
दा खूब बखान करो। (]0-]) 


आयतां-]0 नसूरह-8. अल कहफ रुकूअ-2 


( मक्का च अवतरत होई ) 
शुरू अल्लाह दे नांऽ कन्नै जेहड़ा बड़ा मेहरबान, निहायत रैहम आहला ऐ। 
बड़ेआई सिर्फ अल्लाह आस्तै ऐ जिसने अपने इक प्यारे बंदे पर कताब 
अवतरत कीती। ते ओहदे च कोई कुसै किसमै दी त्रेढ (कजी) नेई रक्खी। 
भलेआं ठीक-ठाक, तां जे ओह्‌ अल्लाह पासेआ इस सख्त अजाब बारै खबरदार 
करी देऐ। ते ईमान (भरोसा करने) आहलें गी खुशखबरी (शुभ सूचना) सनाई 
देऐ के जेहड़े नेक कर्म करदे न, उंदे आस्तै उत्तम बदला ऐ। ओह्‌ ओहदे च 

म्हेशां रौंहडन। ते उनें लोकें गी डराई देऐ जेहड़े आखदे न जे अल्लाह नै 
(अपना) बेटा (पुत्तर) बनाए दा ऐ। उनेंगी इस गल्लै बारै कोई ज्ञान नेई ते 
नां गै उंदे बब्ब-दादें गी हा। जे एह बड़ी बड्डी गल्ल ऐ जेहड़ी ओह्‌ मूंहां 
कड्ढा करदे न, ओह्‌ निरालंब झूठ बका करदे ना। (-5) 

शायद तुम उंदे पिच्छें दुखी होइयै अपने-आपै गी खतम करी देगेओ, 
जेकर ओह इस गल्लै पर ईमान (जकीन) नेई आहूनन। जेकिश जमीना पर 
मजूद ऐ उस कन्नै असें धरतै गी सजाए दा ऐ तां जे अस लोकें दी अजमाईश 
(परख) करचै जे उंदे च ऐसा कु'न कु'न ऐ जेहड़ा नेक कर्म करने आहला 
ऐ ते अस जमीना दी सारियें चीजें गी इक साफ मदान बनाई देहगे। (6-8) 

क्या तुस समझदे ओ के कहफ़ (गुफा) ते रक़रीम (लिखत दस्तावेज) 
आहले साढ़ी नशानियें चा बड़ी अजब नशानी हे। जदूं उनें नौजुआनें गुफा 
(गार) च शरण लैती, फ्ही उनें गलाया (पुकारेआ) जे ऐ साढ़े रब्ब! असेंगी 
अपने पासेआ रैहमत बख्श ते साढ़े मसले गी दरुस्त करी दे। बस्स असें गुफा 
च उंदे पर लम्मे समें आस्तै (साल्लें बद्धी) नांदरै दा पड़दा पाई दित्ता। फ्ही 
असें उनेंगी बझालेआ तां जे अस पता लगाई लैचे जे दौंनी गरोहें च कु'न केहड़ा 
(उत्थें) रुकने दी मुद्दत दा ज्यादा स्हेई अंदाजा लाई सकदा ऐ। (9-72) 

अस तुसेंगी उंदा असली किस्सा सनाने आं। ओह चंद नौजुआन हे जिनें 
अपने रब्ब पर ईमान कायम कीता ते असें उंदी हदैत च होर तरक्की (बाद्धा) 
कीती ते असे उंदे दिलें गी मजबूत करी दित्ता जदूं ओह्‌ उट्ठे ते गलाया जे 
साढ़ा रब्ब उय्यै ऐ जेहड़ा असमानें ते जमीना दा मालक ऐ। अस ओहदे अलावा 
कुसै होर आराध्य गी नेई कुआलगे (पुकारगे)। जेकर अस ऐसा करगे तां अस 
ते बड़ी बेकार (बेअर्थ) गल्ल करगे। इस साढ़ी कौम दे लोकें ओहदे (अल्लाह 
दे) अलावा दूए पूज्य बनाई रक्खे दे न। एह उंदे (पूज्ये दे) बारै च स्पश्ट तर्क 
(दलील) की नेई देई सकदे। फ्ही उस माहनू 'शा बड्डा होर कु'न जालम 
होग जेहड़ा अल्लाह पर झूठ (बुत्हान) ब'ननै। (3-5) 

ते जदूं तुस उनें लोकें कशा बक्खरे होई गेओ ते उंदे पूज्ये कोला बी 
जिनेंगी ओह्‌ अल्लाह दे अलावा पूजदे न, ते हुन चलियै गुफा (गार) च शरण 
लैओ, तुंदा रब्ब तुंदे उप्पर अपनी रैहमत ते तुंदे आस्तै मनासब साजो-समान 
उपलब्ध कराग। (6) 


ते तुस सूरजै गी दिखदे ओ जेहलै ओ चढ़दा ऐ उसलै उंदी गुफा दी सज्जी 
भेठ बची रौंहदे ही ते जदूं डुबदा (गरूब हुंदा) उसलै उसदी खब्बी भेठ बची 
दी (रोशनी थमां ओझल) रौंहदी ते ओह्‌ गुफा दे अंदर इक खु'ल्ली जगह 
च हे। एह अल्लाह दी नशानियें चा हा, जिसगी अल्लाह हदैत देऐ उय्यै हदैत 
पाई सकदा ऐ ते जिसगी अल्लाह गुमराह (बेराह) करी देऐ तां तुस ओहदे 
आस्तै सुमार्ग सुझाने आहला कोई मददगार नेई पागेओ। (।7) 

ते तुसें उनेंगी दिविखयै एह समझेआ जे ओह्‌ बिज्झे दे न जदूं के ओह्‌ 
सुत्ते दे हे। अस उंदी सज्जी ते खब्भी पास परतांदे रौंहदे हे। ते उंदा कुत्ता गुफा 
दे मूंहै पर दौंने हत्थ फलाइयै बैठे दा हा। जेकर तुस उनेंगी झांकियै दिखदे 
तां उंदे कशा पिटूठ फेरियै द्रौड़ी खड़ोंदे ते तुंदे अंदर उंदा डर (खौफ) बेही 
जंदा। (]8) 

ते इसे चालली असें उनेंगी बझालेआ (जगाया) तां करियै जे ओह आपू 
'चें पुच्छ-गिच्छ करन। उंदे'चा इक नै पुच्छेआ, तुस इत्थें किन्ना चिर ठैहरे? 
उनें गलाया के अस इक दिन जां फ्ही इक दित्नै थमां बी घट्ट समां इत्थें ठैहरें 
होगे। ओह्‌ आखन लग्गे के अल्लाह गी गै ठीक चालली पता होग जे तुस 
किन्ना चिर इत्थें रेह्‌। हुन अपने चा कुसै गी एह चांदी दा सिक्का देइयै शैहर 
भेजो, फ्ही ओह्‌ दिक्खै जे पाक-साफ शुद्ध भोजन (खाना) कुत्थें मिलदा ऐ, 
ते तुंदे आस्तै एह्दे कन्नै किश खाने आस्तै (रुट्टी) लेई आऽ। ते ओह्‌ चुपके 
(बल्ले) जनेही जाए ते कुसैगी तुंदी खबर नेई लग्गन देऐ। जेकर उनेंगी तुंदी 
भिनक लग्गी गेई तां तुसेंगी संगसार करी देङन जां तुसेंगी परितयै अपने दीन 
च परताई लैङन ते फ्ही तुंदा कदें भला नेई होग। (9-20) 

ते इयां असें उंदे बारै लोकें गी सूचत करी दित्ता तां करियै जे लोक समझी 
लैन जे अल्लाह दा बा'यदा सच्चा ऐ ते एह जे कियामत बारै दना संदेह नेई। 
जदूं लोक उंदे बारै आपूं' चें झगड़े करदे हे। फ्ही आखन लग्गे जे उंदी उस 
गुफा (गार) पर इक अमारत बनाई देओ। उंदा रब्ब उनेंगी चंगी चालली जानदा 
ऐ। जेहके लोक उंदे मामले च गालब (प्रभावी) रेह उनें गलाया जे अस उस 
गुफा (गार) पर इक अराधना स्थल (पूजाघर) बनाई देहगे। (2) 

किस लोक आखडङन जे ओह त्रै हे ते चौथा उंदा कुत्ता हा। ते किश लोक 
आखङन जे ओह पंज हे ते छेमां उंदा कुत्ता हा, एह लोक बिजन पुच्छ-गिच्छ 

कोते दे अटकलां ला करदे न, ते किश आखडन जे ओह्‌ सत्त हे ते अठमां 
उंदा कुत्ता हा। आखो, जे मेरा रब्ब स्हेई चालली जानदा ऐ जो ओह्‌ किन्ने हे। 
थोढ़े हारे लोक गै उनेंगी जानदे हे। बस्स तुस सरसरी गल्लै थमां ज्यादा बैहस 
नेई करो ते नां गै उंदे बारै च उंदे चा कुसै गी पुच्छो। (22) 

ते तुस कुसै कम्मै दे बारै च इंयां नेई आखो जे में इसी कल करी लैङ, 
पर जेकर अल्लाह चाहग। ते जदूं तुस भुलली जाओ तां अपने रब्ब गी चेत्ता 
करो। ते आखो जे मिगी उमेद ऐ जे मेरा रब्ब मिगी भलाई (नेको) दी इस 
कोला बी ज्यादा नेड़मीं राह सुझाई देहग। (23-24) 

(किश लोकें दा मन्नना ऐ) जे ओह्‌ लोक गुफा (गार) च त्रै सौ साल 
रेह ते (किश दे मताबक) नौ साल होर बाद्ू रेह आखो जे अल्लाह उंदे रौहने 
दे अरसे गी ज्यादा चंगी चालली जानदा ऐ। असमानें ते जमीना दे परोक्ष (गैब) 
दा ज्ञान उस्सै गी ऐ, ओह्‌ दिक्खने आहला ते सुनने आहला क्या खूब ऐ। खुदा 
दे अलावा माहनू दा कोई मददगार नेई ते नां गै अल्लाह कुसैगी अपनी सत्ता 
च भ्याल बनांदा ऐ। (25-26) 

तुंदे रब्ब पासेआ जेहड़ी कताब 'बही' कोती जा'रदी ऐ उसी सनाओ खुदा 
दियें गल्लें गी कोई बदली नेई सकदा। ते उसदे अलावा तुस कुसै दी शरण 
प्राप्त नेई करी सकदे। ते अपने आपै गी उनें लोकें कन्नै जोड़ी रक्खो (अर्थात्‌ 
उंदे कन्नै सरबंध बनाई रवखो) जेहड़े सवेरे-शामीं अपने रब्ब गी स्मरण करदे 
न, ओह्‌ उसदी (अल्लाह दी) मरजी जां खुशी दे तलबगार (इच्छुक) न। ते 
तुंदियां अक्खीं संसारक जिन्दगी दी रौनक दी खातर उंदे परा हटन नेई। ते तुस 
ऐसे माहनू दा आखा नेई मन्नो जिसदे हिरदे गी असें अपनी याद (चेत्ते) थमां 
अलगरज करी दित्ता। ते ओह्‌ अपनी मरजी मताबक ब्यहार करदे न। ते उंदा 
मामला हद्दै थमां बाहर उठी गेदा ऐ। (27-28) 


आखो जे इय्यै हकक (सच्च) ऐ तुंदे रब्ब पासेआ, बस्स जेहदा मन करै 
इसगी मन्नै ते जेहदा मन करै नेई मन्नै। असें जालमें आस्तै नेही अग्ग त्यार 
करी रक्खी दी ऐ जेहदियां कनातां (तंबू जनेह्‌) उनेंगी अपने घेरे च घेरी लैङन। 
ते जेकर ओह्‌ पानी आस्तै फरेआद (बेनती) करङन तां उंदी बेनती गी ऐसे 
पानी कन्नै पूरा कीता जाहग जेहड़ा तेलै दी तलछटै आंह्गर होग। ओह्‌ मूंहै 
गी फूकियै रकखी देहग। कनेहा भेड़ा ओह्‌ पानी होग ते कनेहा भैड़ा ठकाना। (29) 

निसंदेह्‌ जिनें लोकें ईमान आनेआ (भरोसा कोता) ते उनें भले (नेक) 
कम्म कोते तां अस ऐसे लोकें दा प्रतिफल बेअर्थ (निश्फल) नेई करगे। जेहड़े 
चंगी चालली नेक कर्म करङन उंदे आस्तै म्हेशां रौहने आहले बाग न, जिंदे 
ख'ल्लें नैह्रां बगदियां होङन, उत्थें उनेंगी सुन्ने दे कंगन पुआए जाङन। ते 
ओह्‌. बरीक ते घने (मुट्टे) रेशम दे सैले (सबज) कप्पड़े पाङन तखतपोशें 
पर टेक लाइयै बौहूङन। कनेहा चंगा (अच्छा) प्रतिफल ऐ ते कनेही चंगी 
जगह। (30-34) 

तुस उंदे सामने इक मसाल पेश करो। दो माहनू हे। उंदे चा इक गी असें 
अंगूरें दे द'ऊं बाग दित्ते। ते उंदे चगिर्द खजूरें दे रुक्खें दा घेरा बनाया ते दौनीं 
दे दरम्यान खेती (फसल) रक्खी दित्ती। दौनीं बागें च भरपूर फल लग्गेआ, 
उंदे च दना बी कमी नेई कीती। ते दौनीं बागें दे बिच्चो-बिच्च असें इक नैहर 
बगाई दित्ती ते उसगी फलै दी भरपूर फसल मिली तां उसनै अपने साथी गी 
आखेआ के में माल (धन-दौलत) दे स्हाबें तेरे कोला सक्खर आं ते गिनतरी 
दे स्हाबें बी तेरे कोला ज्यादा मालदार आं। ओह्‌ अपने बागै च दाखल होआ 
पर ओह्‌ अपने पर जुलम (ज्यादती) करा करदा हा। उसने गलाया जे में नेई 
समझदा जे एह कदें बरबाद होग। ते में नहीं मनदा जे कदें कियामत बी औग। 
ते जेकर में अपने रब्ब आहले पास्सै परताया बी गेआ तां उत्थें बी जरूर गै 
मिगी एहदे 'शा उम्दा बाग थ्होग। (32-36) 

उसदे साथी नै गल्लें-गल्लें च आखेआ, क्या तुस उस पाक हस्ती थमां 
इंकार करदे ओ जिन्नै तुसेंगी मिट्टी थमां बनाया ते फ्ही पानी दे इक कतरे 
थमां। फ्ही तुसेंगी सबूरा आदमी बनाई ओड़ेआ। लेकन मेरा मालक ते उय्यै 
अल्लाह ऐ ते में अपने रब्ब कन्नै कुसै होर गी हिस्सेदार नेई मिथदा। ते जेहलै 
तुस अपने बागै च दाखल होए तां तुसें की नेई आखेआ के जेकिश अल्लाह 
चांहदा ऐ उय्यै हुंदा ऐ, बिजन अल्लाह दे होर कोई शक्तिशाली नेई। जेकर 
तुस समझदे ओ के में माल ते लुआद दे स्हाबें तुंदे कोला कमतर आं तां मिगी 
मेद ऐ जे मेरा मालक मिगी तुंदे'शा बी उम्दा बाग देई देहग। ते तुंदे बागै पर 
जेकर कोई असमानी आफत भेजी देऐ जेहदे'नै एह बाग इक साफ मदान बनियै 
रेही जा जां फ्ही उसदा पानी सुक्को जा, फ्ही तुस उसगी कुसै चालली हासल 
नेई करी सकगेओ। (37-4) 

फ्ही उसदे (बागै दे) फलें पर (असमानी) आफत आई गेई ते जेकिश 
उसने ओहदे पर खरच कोते दा हा ओहदे पर ओह्‌ हत्थ मलदा रेही गेआ। 
ते ओह्‌ बाग अपनी टेटिटयें (चौखटें) पर डिग्गे दा पेदा हा। ते ओह्‌ आखन 
लगा, काश! में अपने रब्ब कन्नै कुसै होर गी भ्याल नेई बनांदा। ते उसदे कोल 
ऐसा कोई बी नेई हा जेहड़ा अलावा अल्लाह दे उसदी स्हायता करदा ते नां 
गै ओह्‌ आपूं बदला लेई सकदा हा। इत्थें संपूर्ण सत्ता सिर्फ खुदा बरहक़ (सच्चे 
खुदा) दी ऐ। ओह्‌ उम्दा प्रतिफल (परिणाम) ते बेहतरीन अंजाम देने आहला 
ऐ। (42-44) 

ते उनेंगी संसारक जिंदगी दी मसाल देओ। जनेहा के आसमानै थमां असें 
पानी बर्‌हाया। फ्ही ओहदे कन्नै धरती दी उपज पौधे, फसल बगैरा खासी हरी- 
भरी होई गई। फ्ही ओह्‌ कण-कण (रेजा-रेजा) होई गे, जिसगी हवा (ब्हा5) 
उड़ांदी फिरदी ऐ। अल्लाह हर शै5 पर काबू रखने आहला ऐ। माल ते उलाद 
संसारक जिंदगी दियां रौनकां (बरकतां) न। ते नेकियां तुंदे पिच्छें (अग्गें 
आस्तै) रौहने आलियां न तुंदे रब्ब दे नेड़ै पुण्ण-प्रताप (सवाब) दी नजरी 
कन्नै। (45-46) 

ते जिस दिन अस प्हाड़ें गी चलागे। ते तुस जमीनै गी भलेआं बिछी 
(फैली) दी दिखगेओ। ते अस उनें सारें गी कठेरगे। फ्ही अस उंदे चा कुसै 
गी बी नेई छोड़गे। ते सारे लोक तुंदे रब्ब दे सामने कतार ब'न्नियै पेश कीते 
जाङन। तुस साढ़े कौल आई गे जिंयां असें तुसेंगी पैहली बारी पैदा कीता हा, 
बल्के तुसें ते सोचे दा हा जे अस तुंदे आस्तै बा'यदे (स्हाब-कताब) दा कोई 
समां निश्चत नेई करगे। (47-48) 

ते रजिस्टर (नामाआमाल) रक्खेआ जाहग ते तुस मुजरिमें (इंकार करने 
आहलें) गी दिखगेओ के ओह्‌ जेकिश ओहदे च मजूद ऐ उस 'शा डरदे होङन 
ते आखङन के हाय (साढ़ी) बदबख्ती। कनेही ऐ एह कताब जे इसने नां ते 
कोई निक्की कोला निक्की गल्ल दरज करने कशा छोड़ी ऐ ते नां गै बड्ड़ी। 
ते जेकिश उनें कोते दा ऐ ओह्‌ सब्मै किश (अपने) सामने पाङन। ते तुंदा 
रब्ब कुसै पर ज्यादती नेई करग। (49) 

ते जिसलै असें फरिश्तें गी आज्ञा दित्ती के आदम गी सजदा करो उसलै 
उनें सजदा कीता लेकन इब्लीस (शतान) नै नेई कीता, ओह्‌ जिन्नें चा हा। 

उसने अपने रब्ब दी अवज्ञा कीती। हुन तुस क्‍या उसगी ते उसदी लुआद गी 
मेरे अलावा अपना दोस्त बनांदे ओ हालांके ओह तुंदे दुश्मन न। एह इंकारियें 
आस्तै बड़ा बुरा बदला ऐ। (50) 


में (अल्लाह नै) उनेंगी नां ते असमानें ते जमीना दे निरमान बेल्लै बलाया 
ते नां गै उंदी अपनी पैदाइश दे मौकै उनेंगी सद्देआ ते में ऐसा नेई जे गुमराह 
करने (करस्ते पाने) आहलें गी अपना मददगार बनांऽ। (57) 


ते जिस दिन खुदा आखग के जिनेंगी तुस मेरा भ्याल मिथदे हे (हुन) उनेंगी 
बलाओ। ओह्‌ उनेंगी पुकारङन मगर ओह्‌ उनेंगी कोई जवाब नेई देडन। ते अस 
उंदे मझाटै (बैर-बरोध दी) आड़ खडेरी देहगे। ते मुजरम लोक (जहन्नम दी) 
अग्गी गी दिखङन ते समझी जाङन जे ओह ओहदे च पौने आहले न ते ओह्‌ 
उस 'शा बचने दी कोई सबील (जुगती) नेई पाङन। (52-53) 

असें इस क्कुरान च लोकें दी हदैत आस्तै हर किसमै दे उदाहरण पेश कीते 
दे न ते मनुक्ख सारें 'शा बड्डा झगड़ालू ऐ। ते लोकें गी जदूं के हदैत पुज्जी 
गेदी ऐ जकीन करने ते अपने रब्ब थमां माफी मंगने थमां कुसनै रोकेआ, उस 
चीजे नै जेहदी उंदे पिछलें (पूर्वजें) दे मामले दी सचाई उंदे सामने प्रगट होई 
गेदी ऐ, जां अजाब उंदे सामने परतक्ख खड़ोई जा। (54-55) 


ते रसूलें गी अस मात्तर खुशखबरी सनाने आहला ते डराने आहूला 
(सोहगा करने आहूला) बनाइये भेजने आं, ते मुनकर (इंकारी) लोक न्हकक 
दियां गल्लां लेइयै झूठा बखेड़ा खड़ा करदे न तां जे एहदे राहें हकक (सच्च) 
गी झठलाई सकन ते उनें मेरी नशानियें गी ते जेहड़े डराऽ (उनेंगी) सनाए गेदे 
न उंदा मजाक बनाई ओड़ेआ। ओहदे कशा बड्डा जालम होर कु'न होग 
जिसगी उसदे रब्ब दियें आयतें दे जरीये चेत्ता कराया जा पर ओह्‌ उस कशा 
मूंह फेरी लै ते आपने हत्थें कोते दे कर्मे गी भुलली जा। असें उंदे दिलें पर 
पड्दे पाईं दित्ते दे न जे ओह्‌ उसगी समझी नेई सकदे ते कन्नें च डट्ट देई 
दित्ते दे न। ते जेकर तुस उनेंगी हदैत आहली भेठा बलाओ तां बी ओह्‌ कदें 
सुमार्ग पर चलने आहले नेई हैन। (56-57) 

तुंदा रब्ब माफ (खिमा) करने आहला मेहरबान ऐ। जेकर ओह उंदी 
करनी कारण उंदी पकड़ करै तां ते ओह्‌ झट्ट गै उंदे पर अजाब भेजी देएऐ, 
लेकन उंदे आस्तै इक समां निरधारत ऐ ते ओह्‌ ओहदे (अल्लाह दे) मकाबले 

च पनाह आस्तै कोई जगह (थाहर) नेई पाङन। ते एह बस्तियां न जिनेंगी असें 
नश्ट-बरबाद करी दित्ता जदूं के ओह्‌ जालम होई गे। ते असें उनेंगी नश्ट बरबाद 
करने दा इक समां निश्चत कोते दा हा। (58-59) 


जदूं मूसा नै अपने (इक) शगिर्द गी आखेआ जे में अदूं तगर चलदा 
रौंहङ जदूं तगर जां ते द'ऊं दरेआएं दे संगम स्थल (मिलने दे थाहरै) पर पुज्जी 
जाङ जां फ्ही ब'रे परती (सालो-साल) इंयां गै चलदा रौंहूङ। फ्ही जदूं ओह्‌ 
दरेआयें दे संगम स्थल पर पुज्जे, उसलै ओह्‌ अपनी मच्छी गी भुलली गे। ते 
मच्छी दरेआ च अपने रस्ते टुरी गेई। फ्ही जेह्लै ओह्‌ अगड़ें बधे तां मूसा नै 
अपने शगिर्द गी आखेआ के मेरे आस्तै रुट्टी आहनो, साढ़े इस सफरै च असेंगी 
बड़ी थकावट होई गेई ऐ।(60-62) 

शगिर्द नै गलाया, क्या तुसें दिकखेआ, जदूं अस उस पत्थरै कश रुके हे 
उत्थें में मच्छी गी भुलली गेआ। ते मिगी शतान ने भलाई दित्ता जे में तुंदे कन्नै 
ओहदे बारै जिकर (चर्चा) करदा। ते मच्छी अजीब तरीके कन्नै निकलियै 
दरेआ च गेई उठी। मूसा नै आखेआ, असेंगी उस्सै मौके दी ते तलाश ही। फ्ही 
ओह्‌ दौनीं अपने कदमें दे नशान दिखदे होई बापस परतोए। उत्थें उनें मेरे बंदे 
चा इक बंदे गी दिक्खेआ, जिसगी असें अपनी तरफा खास रैहमत (नेमत) दित्ती 
दी ही ते जिसगी अपने पासेआ इक बिद्या सखाई दी ही।(63-65) 

मूसा नै उसगी (बंदे गी) पुच्छेआ, क्या में तुंदे कोल रेही सकनां ? तां 
जे तुस मिगी ओह्‌ बिद्या सखाई देओ जेहड़ी तुसेंगी सखाई गेदी ऐ। उसने 
परता दित्ता के तुम मेरे कन्नै सबर नेई रक्खी सकगेओ ते तुस उस चीजै पर 
किंयां सबर करी सकदे ओ जेहड़ी तुंदी जानकारी दे घेरे चा बाहर ऐ। मूसा 
नै गलाया, इंशाअल्लाह (जेकर अल्लाह नै चाहेआ) तुम मिगी सबर करने 
आहला पाहगेओ ते में कुसै गल्लै च बी तुंदी अवज्ञा नेई करङ। उसने आखेआ, 
जेकर तुसें मेरे कन्न चलना ऐ तां तुस मेरे कोला किश बी नेई पुच्छगेओ जदूं 
तगर में आपूं तुंदे कनै ओहदा जिकर नेई करां। (66-70) 

फ्ही दौनीं चली पे। लेकन जदूं ओह्‌ इक किश्ती पर सुआर होऐ, तां उस 
आदमी नै किश्ती च सराख करी ओड़ेआ। मूसा नै आखेआ, क्या तुसें किश्ती 
च सराख इस करियै कोता ऐ जे किश्ती दे सुआरें गी गरक करी देओ? एह 
ते तुसें बड़ी गलत गल्ल कीती ऐ। उसने परता दित्ता, में तुसेंगी आखेआ नेई 

हा जे तुस मेरे कन्नै सबर नेईं रक्खी सकगेओ। मूसा नै आखेआ, मेरी गलती 
(भुल्ल) पर मिगी पकड़ो नेई ते मेरे बारै च सख्ती कन्नै कम्म नेई लैओ। फ्ही 
ओह्‌ दौनें चली पे, ते रस्ते च ओह्‌ इक जागतै कन्नै मिले, तां उस माहनू नै 
उसगी (जागतै गी) मारी दित्ता। मूसा नै आखेआ, क्या तुसें इक मसूम जान 
गी मारी ओड़ेआ हालांके उसने कुसै गी बी कतल नेई हा कीता। एहू ते तुसें 
इक बड़ी भैड़ी हरकत कीती ऐ। (7।-74) 

उस आदमी नै आखेआ, क्या में तुसें गी आखेआ नेई हा के तुस मेरे 
कन्नै सबर नेई रक्खी सकगेओ। मूसा नै आखेआ, एहदे बाद जेकर में तुंदे 
कोला कुसै चीजे बारै (सुआल) पुच्छङ तां तुस मिगी अपने कन्नै नेई 
रक्खेओ। तुम मेरी तरफा मजबूरी दी हद्द तगर पुज्जी गे ओ। फ्ही दौँने चली 
पे। इत्थूं तगर जे ओह्‌ इक बस्ती च आहनी पुज्जे ते उत्थूं दे लोकें कशा खाने 
गी किश मंगेआ। उनें उंदे अतिथि-सत्कार कोला इंकार करी ओड़ेआ। फ्ही 
उनें उत्थें इक दीवार दिकखी जेहड़ी ढौनै आहूली ही, तां उसने (आदमी नै) 
उसगी सिद्धा करी ओड़ेआ। मूसा गै आखेआ, जेकर तुम चांहदे तां इस 
(कम्मै) दा किश मैहनताना लेई लैंदे। उसने लगाया हुन एह मेरा ते तुंदा बक्ख 
होने दा समां ऐ में हुन तुसेंगी उनें चीजें दी सचाई दस्सङ जिंदे बारै तुस सबर 
नेई रक्खी सके। (75-78) 

किश्ती दा किस्सा (मामला) एह ऐ जे ओह्‌ किश गरीब लोकें दी ही 
जेहड़े दरेआ च मैहनत करदे हे। इस करियै में चाहेआ जे उस गी दोशपूर्ण 
जां खराब करी देआं कोजे उसदे अग्गें इक बादशाह हा जेहड़ा हर किश्ती गी 
जबरदस्ती खूसी लैंदा हा। (79) 

ते (उस) जागतै दा मामला एह ऐ जे उसदे मां-बब्ब ईमान आहले हे। 
असें गी अंदेशा होआ जे ओह्‌ बड्डा होइयै अपनी मूंहजोरी ते ना-फरमानी 
कन्नै उनेंगी तंग करग। इस करियै असें चाहेआ के उंदा रब्ब उनेंगी ओहदे थाहूर 
नेही उलाद देऐ जेहड़ी ब्यहार च उस थमां बेहतर होऐ ते प्यार (हमदर्दी) करने 
आह्ली होऐ। (80-87) 

ते दीवार दा बाकेआ एह ऐ के एह (दीवार) शैहर दे दो जतीम बच्चे 
दी ही। ते उस दीवार दे ख'ल्लें इक खजाना दबोए दा हा ते उंदा बब्ब इक 
नेक (भला) आदमी हा, इस करियै तुंदे रब्ब नै चाहेआ जे ओह्‌ दौंने अपनी 

जुआनी तगर पुज्जन ते अपना खजाना कड्ढन। एह सब तुंदे रब्ब दी मंशा कन्नै 
होआ। ते में ऐसा अपनी मरजी कन्नै नेई कीता। एह ऐ सचाई उनें गल्लें 
(घटनायें) दी जिंदे बारै तुस सबर नेई करी सके। (82) 


ते ओह तुंदे कोला जुलक़रनैन दा हाल पुच्छदे न। आखो जे में उस दा 
किश हाल तुंदे सामने ब्यान करङ। असें उसगी जमीनै पर क्हूमत (सल्तनत) 
दित्ती ही। ते असें उसी हर चालली दा समान (समेआन) दित्ता हा। (83-84) 


फ्ही जुलक्ररनैन इक रस्ते पर चलेआ। इत्थूं तगर जे ओह्‌ सूरज ढलने 
(गरूब होने) दे थाहरै तगर आहनी पुज्जेआ। उसने सूरजै गी दिक्खेआ जे 
ओह्‌ काले पानी च डुब््रै करदा ऐ ते उत्थें उसी इक कौम मिली। असें आखेआ, 
ऐ जुलक्ररनैन! तुस जेकर चाहो तां उनेंगी सजा देओ जां फ्ही चाहो तां उंदे 
कन्नै नेक (भला) बरताऽ करो। उसने गलाया के जेहका उंदे चा जुलम 
(ज्यादती) करग अस उसगी सजा देहगे। फ्ही ओह्‌ अपने रब्ब कौल भेजी दित्ता 
जाहग फ्ही ओह्‌ उसगी कठोर सजा देहग। ते जेहड़ा माहनू ईमान कायम करग 
ते भले (नेक) कर्म करग ओहदे आस्तै अच्छा नतीजा (फल) ऐ, ते अस बी 
ओहदे कन्नै असान बरताऽ (ब्यहार) करगे। (85-88) 


फ्ही ओह्‌ इक रस्ते पर चलेआ। इत्थूं तगर जे ओह्‌ सूरज चढ्ने दे थाहरै 
तगर पुज्जेआ। उसने सूरजै गी इक ऐसी कौम पर चढ्दे दिक्खेआ, जिंदे आस्तै 
असें (अल्लाह नै) सूरजै पर कोई लवा नेई हा रवखे दा। एह इंयां गे ऐ। ते 
अस जुलक्ररनैन दे हालात बारै जानकार हे। (89-97) 

फ्ही ओह्‌ इक रस्ते पर चलेआ। इत्थं तगर जे ओह्‌ द'ऊ प्हाड़ें दे दरम्यान 
पुज्जेआ ते उत्थें उनै इक कौम दिक्खी जेहड़ी कोई बी गल्ल समझी नेई ही 
सकदी। उनें आखेआ, ऐ जुलक़रनैन ! याजूज ते माजूज साढ़े मुलखै च बड़ा फसाद 
मचांदे न, ते क्या अस तुंदे आस्तै कोई मसूल (चुंगी) इस करियै किट्ठा करचै 
जे तुस साढ़े ते उंदे दरम्यान कोई रोक (रकावट) खडेरी देओ। (92-94) 

जुलक्ररनैन ने परता दित्ता, जेकिश मेरे रब्ब नै मिगी दित्ते दा ऐ बहुत ऐ। 
तुस मैहनत कन्नै मेरी मदद करो। में तुंदे ते उंदे दरम्यान इक दीवार बनाई देङ। 
तुस लोहे दे तखते जां शीटां मिगी आनियै देओ। इत्थं तगर जे जदूं उसने दौनें 
दे मझाटले खाली थाहंरै गी भरी दित्ता ते लोकें गी आखेआ के अग्गी गी शैल- 
चालली मकाओ इत्थूं तगर के जदूं उसगी अग्गी आंहगर सूहा गुट्ट करी दित्ता, 

उसले आखेआ लेई आओ हुन में एहदे पर पिरघले दा तांबा पाई दिन्नां। बस्स 
फ्ही याजूज ते माजूज नां उस पर चढी सकदे हे ते नां गै उसी बेधी सकदे 
हे। जुलक्रनैन नै आखेआ, एह सब मेरे रब्ब दी मेहर ऐ। फ्ही जदूं मेरे रब्ब 
दा बा'यदा औग तां ओह्‌ इसगी ढाइयै बराबर करी देहग ते मेरे रब्ब दा बा'यदा 
सच्चा ऐ। (95-98) 

ते उस दिन अस लोकें गी छोड़ी देहगे। ओह्‌ लैहर सांही इक-दूए दे अंदर 
घुसङन। ते सूर (इक किसमा दा बाद्य) फूकेआ जाहग (अर्थात्‌ बजाया 
जाहग) फ्ही अस सारें गी इक थाहरै पर किट्टा करगे ते उस दिन अस जहन्नमै 
गी मुनकरें (इंकरियें) दे सामने पेश करगे, जिंदी अकखीं पर मेरी याद-दूहानी 
बारै पड़दा पेदा रेहा ते ओह्‌ किश बी सुनने गी राजी नेई हे। (99-0) 

कया इंकार करने आहले एह समझदे न जे ओह मेरे अलावा मेरे बंदे गी 
अपना कार्यसाधक (कारसाज) बनाङन ? असें मुनकरें दी मम्हानी आस्तै 
जहन्नम त्यार करी रक्खी दी ऐ। (02) 

आखो क्या में तुसेंगी दस्सी देआं जे कर्मे दे स्हाबें सारे 'शा कसारे च केहड़े 
लोक न? ओह्‌ लोक जिंदी मेहनत संसारक जिंदगी च अकारथ चली गेई ते 
ओह्‌ समझदे रेह जे ओह्‌ बड़ा भला कम्म करै करदे न। इय्यै लोक न जिनें 
अपने रब्ब दी नशानियें दा इंकार कोता। फ्ही उंदा कीता कराया सब अकारथ 
चली गेआ। फ्ही क्रियामत (आखरत) दे ध्याड़े अस उंदे पर दना ध्यान नेई 
देह्गे। एह जहन्नम उंदा प्रतिफल (बदला) ऐ इस करिए जे उनें मेरी नशानियें 
दा इंकार कीता ते मेरे रसूलें दा मौजूं डुआया। (।03-706) 

निसंदेह्‌ जेहके लोकें ईमान कायम कीता ते उनें भले कर्म बी कीते, उंदे 
आस्तै फिरदौस (सुर्ग) दे बागें दी मम्हानी ऐ। उत्थें ओह्‌ म्हेशां रौहूङन। 
उत्थुंआं कदें बाहर नेई आना चाहूङन। (07-708) 

आखो जेकर समुंदर मेरे रब्ब दी नशानियें गी लिखने (वर्णन करने) आस्तै 
रोशनाई (स्याही) होई जा (बनी जा) तां समुंदर खतम होई जाहग इस थमां 
पुज्ज (पैहलें) जे मेरे रब्ब दियां खूबियां पूरियां होन, भांएं अस उसदे कन्नै 
उस्सै चालली दे केई होर समुंदर बी की नेई मलाई देचै। (09) 

आखो, जे में तुंदे आहूला लेखा इक आदमी आं। मेरे पर 'बही' अवतरत 
हुंदी ऐ जे तुंदा आराध्य मात्तर इक्के अल्लाह ऐ। बस्स जिसगी अपने रब्ब कनन्‍ने 

263 


मिलने दी खाहिश (उमेद) होऐ उसगी लोड़्चदा जे ओह्‌ नेक कर्म करै ते 
अपने रब्ब दी इबादत च कुसै होर गी शामल नेई करै। (0) 


आयतां-98 नसूरह-।9. मरयम रुकूअ-6 
(मक्का च अवतरत होई ) 

शुरू अल्लाह दे नांऽ कन्नै जेहड़ा बड़ा मेहरबान, निहायत रैहम आहला ऐ। 

क्राफ० हा० या० अइन० साद०। एह उस रैहमत (मेहर) बारै बयान ऐ. 
जेहड़ी तेरे रब्ब नै अपने बंदे जकरिया (पैगंबर दा नांऽ) पर कोती। जदूं उसने 
अपने रब्ब गी चुपके (बल्लें जनेही) पुकारेआ। (।-3) 

जकरिया नै दुआऽ कीती, ऐ मेरे रब्ब! मेरियां हड़ियां कमजोर होई गेइयां 
न। ते सिरै दे बाल धौले होई गे न ते ऐ मेरे रब्ब! तेरे'शा मंगियै में कदें नराश 
(नामेद) नेई होआ। पर में अपने मगरा रिशतेदारें दी तरफा अंदेशा करनां। ते मेरी 
बीवी (त्रीमत) बांझ (संढ) ऐ, बस्स मिगी अपने पासेआ इक बारस देई देओ 
जेहड़ा मेरी थाहर लै ते याक्ून दी आल-उलाद दी बी। ते ऐ मेरे रब्ब, उसगी 
अपना पसंदीदा (प्यारा) बना5। (4-6) 

ऐ जकरिया! अस तुगी इक पुत्तर दी शुभ सूचना (खुशखबरी) दिन्ने आं, 
जिसदा नांऽ यहया होग। असें इस कोला पैहूलें इस नांऽ दा कोई आदमी नेई 
बनाया। उसने आखेआ, ऐ मेरे रब्ब! मेरे घर पुत्तर किंयां होग? जदूं के मेरी 
घरैआली बांझ (संढ) ऐ। ते में बढ़ापे (बिरधावस्था) दी हद्दै तगर पुज्जी गेदा 
आं। (7-8) 

फरमाया गेआ के ऐसा गै होग। तेरा रब्ब फरमांदा ऐ जे एह मेरे आस्तै 
असान ऐ। में एह्दे 'शा पुञ्ज तुसेंगी पैदा कीता, हालांके तुस किश बी नेई हे। 
जकरिया नै गलाया, ऐ मेरे रब्ब! मेरे आस्तै कोई नशानी तै5 करी देओ। 
फरमाया, तेरे आस्तै नशानी एह्‌ होग जे तुस त्रै रातां ते दिन लोकें कन्तै गल्लबात 
नेई करी सकगेओ जदूं के तुस नरोए (तंदरुस्त) होगेओ। फ्ही जकरिया अपनी 
इबादतगाह्‌ थमां निकलियै लोकें दे कोल आए दे उंदे कन्ने शारें कनै आखेआ, 
के तुस सवेरे-शामीं खुदा दी पवित्तरता दा बखान करो। (9-7]) 

ऐ यहया! कताबै (असमानी पवित्तर कताबै) गी घोटियै थ'म्मी रक्खो। ते 
असें उसगी बालपुने च गै दीन दी समझ प्रदान कीती ही। ते अपनी तरफा उसगी 
ल्हीमी ते पवित्तरता प्रदान कीती। ते ओह्‌ परहेजगजार ते अपने मां-बब्ब दा फरमां 

बरदार (आज्ञाकारी) हा। ते ओह्‌ मूंहजोर ते नाफरमान नेई हा। ते उस आस्तै 
सलामती (अमन) ऐ जिस दिन ओह्‌ पैदा होआ ते जिस दिन ओह्‌ मरग ते जिस 
दिन ओह्‌ परतियै जींदा करियै उठाया जाहग। (2-75) 

ते कताबै च मरियम दा जिकर करो जदूं के ओह्‌ अपने लोकें कोला 
बक्खरे होइयै शरक्री (पूर्वी) मकानै च गेई उठी। फ्ही उसने अपने आपै गी 
उंदे कोला पड्दे च (ओहलै) करी लैता। फ्ही असें उंदे कोल अपना फरिश्ता 
भेजेआ जेहड़ा उंदे सामने सामधाम आदमी दे रूपै च प्रगट होआ। मरियम 
नै आखेआ, में तुंदे कोला खुदाए रैहमान दी पनाह मंगनी आं, जेकर तुस 
खुदा कोला डरने आहले ओ। उसने आखेआ, में तुंदे रब्ब पासेआ भेजेआ 
गेदां तां जे तुसेंगी इक पवित्तर बेटा (पुत्तर) अता5 करां। मरियम नै गलाया, 
मेरे पुत्तर किं'यां करी होग, जदूं के मिगी कुसै आदमी नै छूहूता तक नेई 
ते नां गै में बदचलन (बदकार) आं। फरिश्ते नै आखेआ, इंयां गै होग। तुंदा 
रब्ब फरमांदा ऐ जे एह मेरे आस्तै बड़ा असान ऐ। तां जे अस उसगी लोकें 
आस्तै इक नशानी बनाई देचै ते अपनी तरफा दा इक रैहमत। एह इक तैऽशुदा 
फैसला ऐ। (6-2) 

बस्स मरियम ने ओहका गर्भ धारण करी लैता ते ओह्‌ उसगी लेइयै इक दूर 
थाहरै पर चली गई। फ्ही प्रसव पीड़ां (बच्चा जम्मने दियां पीड़ा) उसगी खजूर 
दे रुक्खै आह्ली भेठा लेई गेइयां। उसने आखेआ, काश! में इस थमां पैहलें गै 
मरी जंदी ते होई-बीती गल्ल होई जंदी। (22-23) 

फ्ही मरियम गी उसने ख'लकी भेठा दा अवाज दित्ती के दुखी (गमगीन) 
नेई होवो। तुंदे रब्ब नै ख'लकी भेठा दा इक चश्मा (कोरज) जारी करी दित्ता 
ऐ ते तुस खजूर दे तने गी झुनको उस कन्नै तुंदे उप्पर पक्की दियां खजूरां 
डिग्गङन (झड्ङन) । फ्ही उनेंगी खाओ ते पीयो ते अपनियां अक्खीं ठंडी 
करो। फ्ही जेकर तुस कुसै आदमी गी दिकखो उसलै उसगी आखी देओ जे 
में रैहमान दा रोजा मन्नी रक्खे दा ऐ इस करियै अज में कुसै शख्स कन्नै 
नेई बोलङ। (24-26) 

फ्ही ओह्‌ उसगी गोदै च लेइयै अपनी कौमै कश परतोई। लोकें आखेआ, 
ऐ मरियम! तूं ते बड़ा कम्म करी ओड़ेआ। ऐ हारून दी भेन! नां ते तेरा बब्ब 
कोई बुरा इंसान हा ते नां गै तेरी मां बदचलन ही। (27-28) 

फ्ही मरियम नै उसदी भेठा अशारा कीता। लोकें आखेआ, अस एहदे'ने 
किं'यां गल्ल करचै कीजे एह ते अजें बच्चा ऐ। बच्चा बोल्ली पेआ, में अल्लाह 
दा बंदा आं। उसने मिगी कताब दित्ती ऐ ते कनै मिगी नबी बनाया ऐ। ते 
में जित्थें कुतै बी होंग उसनै मिगी बरकतें आहूला बनाया ऐ। ते उसने मिगी 
नमाज ते जकात अदाऽ करने दी तकौद कोती ऐ जदूं तगर में जींदा रौहूङ। 
ते मिगी मेरी मां दा सेवादार बनाया ऐ। ते मिगी सरकश ते बदनसीब नेई बनाए 
दा। ते मेरे पर सलामती (अमन-चैन) ऐ जिस दिन में जम्मेआ ते जिस दिन 
में मरुंग ते जिस दिन मिगी परतियै जींदे करियै ठुआलेआ जाहग। (29-33) 

एह ऐ ईसा, मरियम दा पुत्तर, सच्ची गल्ल जेहदे बारै लोग झगड़े करदे 
न। अल्लाह नेहा नेई जे ओह्‌ (अपनी) उलाद बना5। ओह्‌ पवित्तर ऐ। जिसलै 
ओह्‌ कुसै कम्मै बारै निश्चा करदा ऐ उसलै आखदा ऐ के होई जा ते ओह्‌ 
होई जंदा ऐ। (34-35) 

ते जकीनन अल्लाह मेरा रब्ब ऐ ते तुंदा बी रब्ब, बस्स तुस उस्सै दी 
इबादत करो । इय्यै सिद्धा रस्ता ऐ। फ्ही उनें समुदायें (गरोहें) च आपसी मतभेद 
होई गेआ। बस्स इंकार करने आहलें आस्तै इक बड्डे दिनै दे औने पर खराबी 
ऐ। जिस रोज एह लोक साढ़े कोल औडन। ओह्‌ चंगी चालली सुनदे ते चंगी- 
चालली दिखदे होङन, पर अञ्ज एह जालम साफ-साफ गुमराही (गलती) पर 
न। (36-38) 

ते इनें लोकें गी उस पच्छोता5 होने आहले दिनै थमां डराई देओ जदूं 
सारे मामले दा निरना करी दित्ता जाहग, ते ओह्‌ गलती पर न। ते ओह्‌ ईमान 
कायम नेई करा करदे। जकीनन अस गै जमीना दे ते जमीना दे बसनीकें दे 
बारस होगे। ते लोक साढ़ी गै भेठा परताए जाङन। (39-40) 


कताबै च इब्राहीम दा जिकर करो। बेशकक ओह्‌ इक सच्चा इंसान ते नबी 
हा। जदूं उसने अपने बब्बर गी आखेआ, ऐ अब्बा जान! नेही चीजे दी इबादत 
को करदे ओ जेहड़ी नां ते सुनी सकदी ऐ ते नां गै दिक्खी सकदी ऐ, ते नां 
गै तुंदे किश कम्म आई सकदी ऐ। ऐ मेरे अब्बाजान! मिगी ऐसा ज्ञान (इलम) 
मिलेआ ऐ जेहड़ा तुंदे कोल नेई ऐ इस करियै तुस मेरा आक्खा मन्नो। में तुसें 
गी सिद्धा रस्ता (सन्मार्ग) दस्सङ। ऐ मेरे अब्बाजान! शतान गी मत पूजो, 
निसंदेह्‌ शतान खुदाए रैहमान दा ना-फरमान ऐ। ऐ मेरे अब्बाजान, मिगी डर 

ऐ जे तुसेंगी अल्लाह ताआला दा अजाब फगड़ी लैग ते तुस शतान दे साथी 
(हमराही) बनियै रेही जाहगेओ। (4-45) 

बब्बै नै गलाया, ऐ इब्राहीम! क्या तूं मेरे आराध्यें (पूज्यें) दा इंकारी ऐं। 
जेकर तूं बाज नेई आएआ (अर्थात्‌ अपनी हरकतें थमां नेई टलेआ) तां में तुगी 
संगसार करी देङ। ते मेरे कशा म्हेशां आस्तै दूर होई जा। इब्राहीम नै गलाया, 
तुंदे पर सलामती होऐ। में अपने रब्ब अग्गे तुंदी माफी आस्तै दुआ5 करङ, 
बेशक्क ओह्‌ मेरे पर मेहरबान ऐ। ते में तुसें लोकें गी त्यागनां ते उनें गी बी 
जिनेंगी तुस अल्लाह दे अलावा पूजदे ओ। में ते अपने रब्ब गी गै पुकारङ। 
मेद ऐ जे में अपने रब्ब गी पुकारियै घाटे (कसारे) च नेई रौहूङ। (46-48) 

बस्स जेहलै ओह्‌ उनें लोकें कोला बक्ख होई गेआ। ते उंदे'शा बी 
जिनेंगी ओह्‌ अल्लाह दे अलावा पूजदे हे, उसलै असें उनेंगी इस्हाक़ ते याकूब 
(पुत्तरें दे नांऽ) अताऽ कीते ते असें उनेंगी (हर इक गी) नबी बनाया। ते 
उनेंगी अपनी मेह्रबानियें दा हिस्सा दित्ता ते असें उंदा नांऽ नेक लोकें च 
रक्खेआ ते रोशन कोता। (49-50) 


ते कताबै च मूसा दा जिकर करो। निसंदेह ओह्‌ चनिंदा बंदे चा हा ते 
रसूल (नबी) हा। ते असें उसगी कोहे तूर (प्हाड़ै दा नांऽ) दी सज्जी भेठा 
दा कुआलेआ ते उसगी असें राज दियां गल्लां करने आस्तै करीबी बनाया। 
ते अपनी मेहरबानी कन्नै असें उसदे भ्राऽ हारून गी नबी बनाइये उसगी 
सौंपेआ। (5-53) 

ते कताबै च इस्माईल दी चर्चा करो। ओह्‌ बचनें दा सच्चा हा ते रसूल हा। 
ओह्‌ अपने लोकें गी नमाज ते जकात दी आज्ञा दिंदा हा। ते अपने रब्ब दा बड़ा 
पसंदीदा हा। ते कताबै च इदरीस दा जिकर करो। निसंदेह्‌ ओह्‌ सच्चा हा ते नबी 
हा। ते असें उसगी बलंद रुतबे (उच्चे औहदे) तगर पजाया। (54-57) 

एह लोक न जिंदे पर अल्लाह नै पैगंबरें चा अपना फजल फरमाया। आदम 
(नबी) दी उलादी चा ते उनें लोकें चा जिनेंगी असें नूह (नबी) कन्नै (किश्ती 
च) सुआर कीता हा। ते इब्राहीम ते इस्राईल दी नसलै चा ते उनें लोकें चा जिनेंगी 
असें हदैत दित्ती ते उनेंगी पसंदीदा बनाया। जदूं उनेंगी अल्लाह करीम दियां 
आयतां सनाइयां जंदियां तां ओह्‌ रोदे होई सजदे च डिग्गी पौंदे। (58) 

फ्ही उंदे परैंत्त ऐसे बुरे उत्तराधिकारी (बारस) होऐ जिनें नमाज गी गुआई 

267 


ओड़ेआ ते अपनी खाहिशें दे पिच्छें लग्गी पे, बस्स अनकरीब (तौलै गै) ओह्‌ 
अपनी तबाही गी दिखङन, लेकन जिनें तोबा कोती ते ईमान लेई आए ते 
सद्कर्म (भले कम्म)कीते ते इय्यै लोक सुरगै च प्रवेश करङन ते उंदी दना 
बी हक्कमारी नेई कोती जाहग। (59-60) 

उंदे आस्तै म्हेशगी आहले बाग न, जिंदे बारै च अल्लाह मेहरबान ने 
अपने बंदें कन्नै राजदारी कन्नै बा'यदा करी रक्खेदा ऐ। ते ओह्‌ बा'यदा पकक 
गै पूरा होइयै रौहग। उत्थें ओह्‌ कोई फजूल गल्ल नेई सुनङन सिवाए सलाम 
दे। ते उत्थें उनेंगी सवेरे-शामीं रिजक थ्होग, एह ओह्‌ जन्नत (सुरग) ऐ. 
जिसदा बारस (उत्तराधिकारी) अस अपने उनें बंदें चा बनागे जेहड़े अल्लाह 
थमां डरने आहूले हे। (6-63) 

ते अस (फरिश्ते) अदूं तगर नेई उतरदे, जदूं तगर तुंदे रब्ब दी आज्ञा नेई 
होऐ। उस्सै दा ऐ जे किश साढ़े अग्गे ऐ ते जे किश साढ़े पिच्छें ऐ ते जे किश 
इंदे मझाटै ऐ। ते तुंदा रब्ब भुल्लने आहूला नेई। ओह्‌ मालक ऐ असमानें दा 
ते जमीना दा ते जे किश इंदे दरम्यान मजूद ऐ, तुस मात्तर (सिर्फ) उसदी 
इबादत करो ते उसदी इबादत पर कायम (द्रि) र'वो। क्या तुस उसदा कोई 
समकक्ष (उस जनेह्‌ समान गुणें आहला) जानदे ओ ? (64-65) 

इंसान आखदा ऐ, जदूं में मरी जाङ क्या फ्ही जींदा करियै ठुआलेआ 
जाङ ? क्या इंसान गी चेत्ता नेई औंदा जे असें उसगी इस'शा पैहलें पैदा कीता 
अदूं ते ओह्‌ किश बी नेई हा? तेरे रब्ब दी कसम, अस उनेंगी जमा करगे 
ते शतानें गी बी, फ्ही उनेंगी नरकै (जहन्नमै) दे चगिर्द इंयां हाजर करगे जे 
ओह्‌ गोड्डें दे भार डिग्गे (ढट्ठे) दे होङन। (66-68) 

फ्ही अस हर गरोह्‌ चा उनें लोकें गी बक्ख करी लैगे जेहड़े अल्लाह रैहमान 
दे मकाबले च सारं'शा मते मूंहजोर (सरकश) हे। फ्ही अस नेह लोकें गी चंगी 
चालली जानने आं जेहड़े नरकै च दाखल होने दे ज्यादा करीब न ते तुंदे चा ऐसा 
कोई नेई जेहदा ओहदे चा गुजर नेई होऐ। एह तेरे रब्ब पासेआ जरूरी ऐ जेहड़ा 
पूरा होइयै रौहग। फ्ही अस उनें लोकें गी बचाई लैगे, जेहड़े डरदे हे ते जालमें 
(सरकशें) गी उस च पेदे रौहन देहगे। (69-72) 

ते जिसलै उनेंगी साढ़ियां स्पश्ट आयतां सनाइयां जंदियां न उसलै इंकारी 
(मुनकर) ईमान आहलें गी आखदे न, के दौंने समुदायें (गरोहें) चा कु'न 

केहड़ा चंगी (बेहतर) स्थिति च ऐ, ते कुसदी मैहफिल ज्यादा चंगी ऐ? ते 
उंदे'शा पैहलें असें किन्नियां गै कौमां नश्ट-बरबाद करी दित्तियां जेहड़ियां उंदे 
कोला मतियां साजो-समान आहलियां ते उंदे कोला मतियां शानो-शौकत 
(ठाठ-बाठ) आहलियां हियां। (73-74) 

आखो के जेहड़ा माहनू करस्ते पर हुंदा ऐ खुदाए रैहमान उसगी होर ढेल 
(ढिल्ल) दिंदा रौंहदा ऐ इत्थूं तगर जे जदूं ओह्‌ दिक्खी लैंदा ऐ उस चीजै 
गी जेहदे बारै उंदे कन्नै बा'यदा कीता गेदा ऐ, अजाब जां क्रियामत, उसलै 
उनेंगी पता चली जाहग के कु'स दा हाल बुरा (माड़ा) ऐ ते कुस दा गरोह्‌ 
कमजोर। (75) 

ते अल्लाह हदैत आहलें दी हदैत च बाद्धा करदा ऐ ते बाकी पिच्छें रौहने 
आहूलियां नेकियां तुंदे रब्ब दे नजदीक प्रतिफल (ईनाम) दे स्हाबें बेहतर न 
ते नतीजे दे स्हाबें बी उम्दा न। (76) 


क्या तुसें उनेंगी दिक्खेआ जिनें मेरी आयतें दा इंकार कोता ते आखेआ 
के मिगी ते माल ते उलाद मिलियै रौंहडन। क्या उसने गैब (परोक्ष)च झांकियै 
दिक्खेआ ऐ जां फ्ही उसने अल्लाह थमां कोई ऐहद (बचन) लैते दा ऐ, 
हरगिज नेई, जे किश ओह्‌ आखदा ऐ उसगी अस लिखी लैगे ते उसदी सजा 
च बाद्धा करगे। ते जिनें चीजें दा ओह्‌ दावा करदा ऐ उसदे बारस अस होगे 
ते ओह्‌ साढ़े कोल इक्कला गै औग। (77-80) 

ते उनें अल्लाह दे अलावा अपने पूज्य निरधारत कोते दे न तां जे ओह्‌ 
उंदी मदद करङन। कदें नेई, ओह्‌ उंदी इबादत (पूजा) दा इंकार करङन ते 
उंदे बरोधी बनी जाङन। (8-82) 

क्या तुसें नेई दिक्खेआ जे असें मुनकरें (इंकारियें) पर शतानें गी छोड़ी 
रक्खे दा ऐ ते ओह्‌ उनेंगी शैल बरग ला करदे न। बस्स, तुस उंदे आस्तै तौल 
नेई मचाओ। अस उंदी गिनतरी पूरी करा करने आं। जिस रोज अस डरने 
आहलें (ईमान आहलें) गी अल्लाह दा मम्हान बनाइये जमा करगे। ते मुजरमें 
गी जहन्नम (नरकै) आह्ली बक्खी त्रेहाए दे हिक्कगे। कुसै गी बी सफारश 
दा हक्क नेई होग सिवाए खुदाए-रैहूमान दी मरजी दे। (83-87) 

एह लोक आखदे न के रैहमान (अल्लाह)नै कुसै गी पुत्तर बनाए दा ऐ। 
एह तुसें बड़ी संगीन (कठोर) गल्ल आखी ऐ। होई सकदा ऐ जे अनकरीब 

एहदे'नै असमान फटी पौन ते धरत दे टोटे-टोटे होई जाहन ते प्हाड़ त्रुट्टियै 
रेज़ा-रेज़ा होई जाहून, इस आस्तै जे लोक खुदाए-रैहमान कन्तै उलाद दा 
सरबंध स्थापत करदे न। जदूं के खुदा-रैहमान दी ऐसी शान नेई जे ओह्‌ उलाद 
रक्खै । (88-92) 

असमाने ते जमीना पर कोई बी ऐसा नेई जेहड़ा अल्लाह दा बंदा नेई। 
उस कश उंदा स्हाब ऐ ते उसने उनेंगी चंगी चालली गिनियै रक्खे दा ऐ 
ते उंदे चा हर इक क्रियामत दे रोज उसदे सामने इक्कला औग। हां, जिनें 
लोकें ईमान कायम कोता ते नेक कर्म कीते उंदे कन्नै अल्लाह हिरख रखदा 
ऐ। (93-96) 

असें इस क्कुरान गी तुंदी जुबानै च इस आस्तै सरल करी दित्ता ऐ के 
तुस अल्लाह थमां डरने आहूलें गी खुशखबरी सनाई देओ। ते जिद्दी जां 
हठी लोकें गी डराई देओ। ते इंदे'शा पैहलें अस किन्नियां गै कौमां नश्ट 
करी चुके दे आं। क्या तुस उंदे चा कुसै गी दिखदे ओ जां उंदी कोई छेड़ 
सुनदे ओ। (97-98) 
आयतां-35 न्सूरह-20. ता० हा० रुकूअ-6 

(मक्का च अवतरत होई ) 

शुरू अल्लाह दे नांऽ कन्नै जेहड़ा बड़ा मेहरबान, निहायत रैहम आहला ऐ। 

ता० हा०। असें तुंदे पर कुरान इस करियै नेई उतारेआ जे तुस मसीबतै 
च पेई जाओ। बल्के ऐसे माहनू दी नसीहत आस्तै जेहड़ा डरदा होऐ। एहू 
ओहदे (अल्लाह दे) पासेआ उतारेआ गेदा ऐ जिसने जमीना गी ते बलंद 
असमानें गी पैदा कोते दा ऐ। ओह किरपालू (मेहरबान) ऐ, अरशै पर 
बराजमान ऐ। उस्सै दा ऐ जेकिश असमानें च ऐ ते जेकिश धरतै च ऐ ते जेकिश 
इनें दौनें दे मझाटै ऐ ते जेकिश जमीने दे अंदर मजूद ऐ। (१-6) 

ते तुस भांएं अपनी गल्ल जोरै 'नै आखो जां बल्लें जनेही, ओह्‌ जानदा 
ऐ ते इस 'शा ज्यादा बल्लें कीती गेदी (फुसफसाइयै कीती गेदी) गल्लै गी बी। 
ओह्‌ अल्लाह ऐ। उसदे अलावा कोई पूजने जोग (माबूद) नेई। सारे शैल- 
शैल नांऽ उस्सै दे न। (7-8) 

ते क्या तुसेंगी मूसा दी गल्ल पुज्जी ऐ ? जदूं के उसने इक अग्ग दिक्खी 

ते अपने घरैआलें गी गलाया के (इत्थें गै) ठैहरो, में उत्थें अग्ग दिक्खी ऐ, 
शायद में ओहदे चा तुंदे आस्तै इक अंगारा (डारा) लेई आवां जां उस अग्गी 
राहे मिगी रस्ते दा थौह मिली जा। (9-0) 

फ्ही जेहलै ओह्‌ उसदे नेड़े पुज्े तां अवाज दित्ती गेई, ऐ मूसा! में तेरा 
रब्ब आं, बस्स तुस अपने पैरें दा जुत्तियां तुआरी देओ कीजे तुस तुवा दी 
पवित्तर वादी (४०।।०५) च ओ। ते में तुसेंगी चुनी लैता ऐ। हुन जेहकी 'बही ' 
कोती जा करदी ऐ उसी सुनो। में गै अल्लाह आं। मेरे बिजन कोई पूजने 
(इबादत) जोग नेई। बस्स तुस मेरी गै इबादत करो ते मेरे चेत्ते च नमाज कायम 
करो। जकोनन कियामत आने आहली ऐ। में उसगी छपैलियै रक्खना चाहन्ना। 
तां जे हर कुसै गी उसदी करनी दा फल मिलै। बस्स तुसेंगी ओह शख्स 
(माह्नू) इस थमां अलगरज नेई करी देऐ जेहूड़ा एहूदे पर जकीन नेई रखदा 
ते अपनी इच्छायें दा गुलाम ऐ ते तुस हलाक होई जाओ। (7-76) 

ते ऐ मूसा! एह तेरे हत्थे च केह ऐ, उसने गलाया, एह मेरी सोटी (डांग) 
ऐ। में एहूदे'नै टेक लानां ते कन्नै अपनी बक्करियें आस्तै पत्ते झाड़नां। इस 
कन्तै मेरे केई कम्म निकलदे न। फरमाया (हुकम होआ), ऐ मूसा! इसी 
जमीना पर रक्खी दे। उसने उसगी रक्खी दित्ता तां यकदम ओह इक द्रौड्दा 
सप्प बनी गेआ। फरमाया के इसगी फगड़ी लैओ ते डरो नेई, अस इसगी 
परतियै इसदी पैहली हालती च आहुन्नी देहगे। (7-27) 


ते तुस अपना हत्थ अपनी कच्छै (बगल) हेठ रक्खो, ओह दोशमुक्त 
होइयै लिशकदा होआ होई जाहूग। एह दूसरी नशानी ऐ। तां करियै जे अस 
अपनी बडङ्डियें नशानियें चा किश-क नशानियां तुसेंगी दसचै। तुस फिरऔन 
दे कौल जाओ। ओह हद्दै थमां बाहर होई गेदा ऐ। (22-24) 


मूसा नै आखेआ, ऐ मेरे रब्ब! मेरे सीने गी मेरे आस्तै बशाल करी दे। 
ते मेरे कम्मै गी मेरे आस्तै सौक्खा बनाई दे। ते मेरी जबानै दी गंढ खो'ल्ली 
दे। तां जे लोक मेरी गल्ल समझी सकन। ते मेरे खानदानै चा मेरे कन्नै इक 
सहायक तैनात करी दे, हारून गी जेहड़ा मेरा भ्राऽ ऐ। उसदे जरीये मेरी कमर 
मजबूत करी दे। ते उसगी मेरे कम्मै च हिस्सेदार बनाई दे तां जे अस द'मैं 
तेरी पवित्तरता दा मता हारा बखान करचै ते मती हारी तेरी चर्चा करचै। 
निसंदेह्‌ तुस असेंगी दिक्खै करदे ओ। फरमाया, मन्नी लैती गेई ऐ मूसा, तेरी 

प्रार्थना। (25-36) 


ते असें तेरे पर इक बार होर स्हान कीता, जदूं के असें तेरी मां आहूली 
बक्ख्री 'बही' भेजी जेहूड़ी 'बही' (हुन) कोती जा करदी ऐ, के उसगी 
(मूसा गी) संदूखै च रक्खो, फ्ही उसगी दरेआ च पाई देओ, फ्ही दरेआ 
उसगी कंढे (कनारे) पर लेई औग। उसी इक शख्स चुक्की लैग जेहड़ा मेरा 
बी दुश्मन ऐ ते उसदा बी। ते में अपनी तरफा दा तेरे उप्पर इक म्हब्बत पाई 
दित्ती ऐ। तां जे तूं मेरी नगरानी च परवरश पाएं। जदूं तेरी भेन चलदी होई 
आई, फ्ही आखन लगी, क्या में तुसें लोकें गी उस बारै पता देआं जेहड़ी 
इस बच्चे दी परवरश (पालमां) चंगी चालली करै। फ्ही असें तुगी तेरी मां 
कौल बापस परताई दित्ता तां जे उसदी अकखीं ठंडियां रौहून ते उसगी गम 
नेई र'वै। ते तूं इक आदमी गी कतल करी दित्ता। फ्ही असें तुगी इस गमै 
थमां मुक्ति दित्ती। ते असें तुगी शैल चालली परखेआ। फ्ही तूं केई साल 
मद्यन (थाहरै दा नांऽ) आहलें च रेहा। फ्ही ऐ मूसा! तूं इक अंदाजे 
(मेआर) पर आई गेआ। (37-40) 

ते में तुगी अपने आस्तै चुनी लैता। तूं ते तेरा भ्रा मेरी नशानियें गी लेइयै 
जाओ। ते तुस द'मैं मिगी सिमरने (स्मरण करने) च सुस्ती नेई बरतेओ। तुस 
द'मैं फिरऔन दे कौल जाओ कीजे ओह्‌ बड़ा मूंहजोर (सरकश) होई गेदा 
ऐ। तुस ओहदे कन्नै ल्हीमी कनै गल्ल-बात करेओ, शायद ओह हदैत 
स्वीकार करी लै जां फ्ही डरी जा। (4-44) 

दौनी आखेआ, ऐ साढ़े रब्ब! असेंगी डर (अंदेशा) ऐ जे ओह साढ़े पर 
ज्यादती (जबर) करग जां मूंहजोरी करन लगी पवै। फरमाया, के तुस बैहम 
नेई करो। में तुंदे दौंने दे कन्नें आं, सुनै करनां ते दिकखै करनां। तुस उस दे 
कौल जाओ ते आखो के अस द'मैं तेरे रब्ब पासेआ भेजे गेदे आं, ते बस्स 
तूं बनी इस्राईल गी साढ़े कन्नै जाहन दे। ते उनेंगी सताऽ नेई। अस तेरे रब्ब 
दी तरफा इक नशानी बी लेइयै आए आं। ते सलामती (अमन-चैन) उस 
आदमी आस्तै ऐ जेहड़ा हदैत पर चलै। साढ़े पर एह 'बही' कीती गेदी ऐ. 
जे उस आदमी गी अजाब (सख्त सजा) होग जेहड़ा इंकार करग ते उपेक्षा 
करग। (45-48) 

फिरऔन नै आखेआ, तुंदा दौंने दा रब्ब कु'न ऐ, ऐ मूसा। मूसा नै परता 

दित्ता, साढ़ा रब्ब ओह्‌ ऐ जिसने हर इक चीजै गी उसदी मनासब शकलो- 
सूरत प्रदान कोती, फ्ही उसदी रैहूनमाई कीती। फिरऔन नै आखेआ, फ्ही 
अगली कौमें दा केह हाल ऐ ? मूसा नै गलाया, इस दी जानकारी मेरे रब्ब 
दे कौल इक दफतरै च ऐ। मेरा रब्ब नां ते गलती करदा ऐ ते नां गै भुल्लदा 
(बिस्सरदा) ऐ। (49-52) 

उय्यै ऐ जिसने तुंदे आस्तै जमीना गी फर्श साहीं बछाया। ते उस च तुंदे 
आस्तै रस्ते बनाए ते गासै थमां पानी बरहाया। फ्ही उसने ओहदे राहे (जरीये) 
किसम-किसम दे रुक्ख-बूह्टे पैदा कीते। खाओ ते अपने माल-बच्छे गी बी 
खलाओ। एहदे च अकलमंदें आस्तै नशानियां न। इस्सै कन्नै (मिट्टी कन्‍्नै) 
असें तुसेंगी पैदा कीता ते इस्सै च अस तुसेंगी परताई देहगे ते इस्सै चा अस 
तुसेंगी परतियै पैदा करगे। (53-55) 


ते असें फिरऔन गी अपनी सब्मै नशानियां दस्सियां पर उसने झठलाया ते 
इंकार कीता। उसने आखेआ, ऐ मूसा! कया तुस इस करियै साढ़े कश आए ओ 
के अपने जादूं राहें असें गी साढ़े देसै थमां कड्ढी लाओ। इस आस्तै अस तेरे 
मकाबले च नेहा गै जादूं आहनगे। बस्स तुस साढ़े ते अपने मझांटै इक बचन 
(बोल) तैऽ करी लैओ, नां अस उसदे खलाफ (बरुद्ध) जाहगे ते नां गै तुस। 
एह मकाबला इक समतल (खु'ल्ले) मदानै च होग। (56-58) 

मूसा नै गलाया, तेरे आस्तै बा'यदे दा दिन मेले आहला दिन होग ते कन्नै 
एह ऐ जे लोक दिन चढ़ने तगर जमा कीते जाहन। फिरऔन उत्थुंआं उठी 
गेआ, फ्ही (उसनै) अपने सारे दा5 किट्ठे कीते, इसदे बाद ओह्‌ मकाबले 
आस्तै आएआ। मूसा नै गलाया के तेरा बुरा होऐ अल्लाह पर झूठ (तोहमत) 
नेई ला5 के ओह्‌ तुगी कुसै आफत कनन्‍ने तबाह करी देऐ। ते जिसने खुदा 
पर झूठ (बुत्हान) लाया ओह्‌ नकाम रेहा। (59-67) 


फ्ही उंदे (जादूं दे) मामले च मतभेद होई गेआ। ते उनें चुपके-चुपके 
आपूं 'चें सलाह-सूतर कीता। उनें आखेआ, एह्‌ दौंने जकीनन जादूंगिर न, ओह्‌ 
चांहदे न जे अपने जादूं दे जोरें तुसेंगी तुंदे मुलखै थमां बाहर कड्ढी लाहून 
ते तुंदे उम्दा तरीकें दा खातमा करी देन। बस्स तुस अपनियां जुगतां (तरकोबां) 
किट्टियां करो। फ्ही इकजुट होई जाओ ते उस्सै दी जित्त होग जेहड़ा अज्ज 
हावी रौहूग। (62-64) 


उनें आखेआ, ऐ मूसा! जां ते तुस पैहलें सुट्टो जां फ्ही अस पैहलें सुट्टने 
आहले बनचै। (अर्थात्‌ जां ते तुस पैहलें अपना जादूं दस्सो जां अस दसचै)। 
मूसा ने आखेआ, तुस गै पैहलें सुट्टो तां यकदम उंदियां रस्सियां ते उंदियां 
लाठियां (सोटियां) उंदे जादूं दे जोरें इंयां सेही होन लग्गियां आखो के ओह्‌ 
द्रौ करदियां होन। उसलै मूसा अपने दिलै च किश डरी-जन गेआ। असें 
आखेआ (अल्लाह नै आखेआ), के तूं डर नेई तूं गै प्रभावी रौहगा। ते जे किश 
तेरे सज्जे हत्थे च ऐ उसगी (जमीना पर) रक्खी दे, ओह्‌ उसगी निंगली जाहग 
जेकिश उनें बनाए दा ऐ एह सारा जादूं दा फरेब (धोखा) ऐ। ते जादूंगिर कदें 
सफल नेई हुंदा, भांएं ओह्‌ किश बी करै। बस्स, जादूंगिर सजदे पेई गे। उनें 
आखेआ के असें हारून ते मूसा दे रब्ब पर ईमान आनेआ। (65-70) 


फिरऔन नै आखेआ के तुसें ओहदे (मूसा) पर जकीन करी लैता इस 
थमां पैहलें जे में तुसेंगी अनुमति दिंदा। लगदा ऐ उय्यै तुंदा गुरू (उस्ताद) 
ऐ उस्सै नै तुसेंगी जादूं सखाए दा ऐ। ते हुन में तुंदे हत्थ ते पैर बिपरीत दिशा 
(सज्जा हत्थ ते खब्भा पैर) दा करवाई देहगा। ते में तुसेंगी खजूर दे तनें कन्नै 
सूली पर चढ़ांङ। तुसें गी पता लग्गी जाहग जे साढ़े चा कोह्दा अजाब ज्यादा 
सख्त ऐ ते ज्यादा देर तगर रौहने आहूला ऐ। (77) 

जादूंगिरें आखेआ के अस तुगी कदें बी इनें स्पश्ट प्रमाणें (सबूतें) पर 
प्राथमिकता नेई देहगे जेहड़े असेंगी प्राप्त (उपलब्ध)होए न ते कन्‍ने उस 
(पाक) हस्ती पर जिसने असेंगी पैदा कोता ऐ, बस्स तूं जेकिश करनां ऐ करी 
लै। तूं ते इस्सै जिंदगी कन्नै किश करी सकना ऐं। असें अपने रब्ब पर ईमान 
कायम कीता, ओह्‌ साढ़े गुनाहें गी माफ करै ते उस जादूं गी बी जिसी करने 
आस्तै तूं असेंगी मजबूर कीता। ते अल्लाह्‌ सर्व श्रेश्ठ ते सदा रौहने आहला 
ऐ। (72-73) 

बेशकक जेहका शख्स अपराधी बनियै अपने रब्ब दे कौल हाजर होग, 
ओहदे आस्तै जहन्नम (नरक) ऐ, उस च ओह्‌ नां ते मरी सकग ते नां गै 
जी5 सकग। ते जेहका आदमी अपने रब्ब दे कौल मोमन (ईमान आहूला) 
बनियै औग, जिसने सत्कर्म (नेक कर्म) कीते होङन, ऐसे लोकें आस्तै उच्चे 
औहदे (दरजे) न। उंदे आस्तै सदाब्हार बाग न जिंदे ख'ल्लें नैहरां बगदियां 
होङन। ओह्‌ ओहदे च म्हेशां रौंहङन। एह फल ऐ उस आदमी दा जेहड़ा 
पवित्तरता इख्तेआर करै। (74-76) 

ते असें मूसा गी “बही' भेजी जे रातीं 'लै मेरे बंदें गी लेइयै निकली 
जाओ। फ्ही उंदे आस्तै समुंदरै च सुक्का (खुश्क) रस्ता बनाओ, तुस पीछा 
करने आहलें'शा नेई घाबरो ते नां गै कुसै होर चीजा कशा डरो। फ्ही फिरऔन 
नै अपनी सैना लेइयै उंदा पीछा कीता ते फ्ही समुंदरै दे पानियै उनेंगी (फिरऔन 
बगैरा गी) अपने अंदर (लैहरें च) समेटी लैता ते फिरऔन नै अपने लोकें 
गी पथभ्रश्‍ट (गुमराह) कोता ते उनेंगी सिद्धो बत्त नेई दस्सी। (77-79) 

ऐ बनी इस्राईल! असें तुसेंगी तुंदे दुश्मनै थमां मुक्ति दुआई ते तुंदे आस्तै 
तूर (प्हाड़ै दा नांऽ) दी सज्जी भेठा दा (अपना) बा'यदा पूरा कोता। ते असें 
तुंदे आस्तै मन्न ते सलवा (पानी ते खुराक) उतारेआ। साढ़ी उपलब्ध कराई 
दी पवित्तर रोजी-रुट्टी खाओ ते ओहदे च सरकशी (मूंहूजोरी) नेई करो तां 
जे कदें तुंदे पर मेरा कैहर नेई आहनी पवै। ते जेहदे पर मेरा कैहर होआ ओह्‌ 
तबाह्‌-बरबाद होई गेआ। हां जिसने तोबा कीती ते ईमान आनेआ ते नेक कर्म 
कीते ते सुमार्ग पर चलेआ ओहदे आस्तै में बहुत ज्यादा माफ करने आहूला 
आं। (80-82) 

ऐ मूसा! अपनी कौमै गी छोड़िये समें कोला पैहलें आने आस्तै तुगी 
कु'सनै उकसाया। मूसा नै गलाया, ओह्‌ लोक बी मेरे पिच्छें गै आवा करदे 
न। ते ऐ मेरे रब्ब! में तुंदे पास्सै जल्दी आई गेआ तां जे तुस खुश होई जाओ। 
(अल्लाह नै) फरमाया जे असें तुंदी कौमै गी तुंदे बाद इक फितने च घेरी 
लैता ते सामरी नै उनेंगी गुमराह करी दित्ता। (83-85) 


फ्ही मूसा गुस्से ते दुख कन्नै भरोचे दा अपनी कौम आहले पास्सै बापस 
परतोआ। उन्नै आखेआ, ऐ मेरी कौम! तुंदे कन्नै तुंदे रब्ब नै इक चंगा बा'यदा 
नेई हा कीते दा? क्या तुंदे आस्तै मता समां गुजरी गेदा हा? जां तुंदी मरजी 
ही जे तुंदे पर तुंदे रब्ब दा कैहर उतंरै, इस आस्तै तुसें मेरे कन्नै परतिग्या भंग 
(बा'यदा खलाफी) कोती। (86) 

उनें आखेआ, असें अपनी मरजी कन्‍्नै तुंदे कन्तनै बा'यदा-खलाफी नेई 
कीती। बल्के कौम (दी औरतें) दे गैहनें दा बोझ जेहड़ा असेंगी चकाया गेदा 
हा, असें उसगी तुआरी ओड़ेआ। फ्ही उनेंगी सामिरी नै परघाली ओड़ेआ। 
उसने उंदे कन्नै इक बच्छा (बछडा) बनाई ओड़ेआ। इक मूरती जिस चा बैल 
जनेही अवाज निकलदी ही। फ्ही उसने गलाया के एह तुंदा माबूद ऐ ते मूसा 

दा बी, मूसा इसगी भुलली गे हे। क्या उनें नेई दिक्खेआ के नां ते ओह कुसै 
गल्लै दा जवाब देई सकदा ऐ ते नां गै कोई नफा जां नकसान पजाई सकदा 
ऐ। (87-89) 

ते हारून नै उनेंगी पैहलें गै आखेआ हा, ऐ मेरी कौम! तुस इस बछड़े 
करियै भटकी गेदे ओ, ते तुंदा रब्ब ते रैहमान ऐ। तुस मेरा अनुसरण (पैरवी) 
करो ते मेरा आक्खा मन्नो। उनें गलाया के अस ते इस्सै दी पूजा करगे जदूं 
तगर मूसा साढ़े कश नेई परतोई औग। (90-9]) 

मूसा नै आखेआ, ऐ हारून! जिसलै तूं दिक्खेआ के एहू (लोक) भटकी 
गेदे न, तुगी कुस नै रोकेआ हा जे तूं मेरी पैरवी करदा र'वैं? क्या तूं मेरी 
अवज्ञा नेई कीती? हारून नै गलाया, ऐ मेरी अम्मां जाए, तुस मिगी मेरी दाढ़ी 
थमां नेई फगड़ो ते नां गै मेरा सिर फगड़ो। मिगी एह डर हा जे तुस बाद 
च आखगेओ के तूं बनी इस्राईल दे दरम्यान बगाड़ पाई दित्ता ते मेरी गल्लै 
दा लिहाज नेई रक्खेआ। (92-94) 


मूसा नै आखेआ, ऐ सामिरी! तुगी केह सुज्झेआ? उसने गलाया जे मिगी 
ओह्‌ चीज नजरी आई जेहकी दूएं गी नेई आई तां ते में रसूल दे पदचिन्नें 
(पैरें दे नशानें) दी इक मुट्ठी धूड़ (मिट्टी) चुक्की ते ओहदे (बछडे) च 
पाई दित्ती। मेरे अन्तःकरण (आतमा) नै मिगी इंयां करने गी उकसाया। मूसा 
नै आखेआ, दूर होई जा हुन जिंदगी भर तेरे आस्तै एह गल्ल तै5 होई गेई 
जे तूं आखदा फिरगा के मिगी नेई छूहना। ते तेरे आस्तै इक होर बी गल्ल 
ऐ। जेहड़ी तेरे परा टलने आहली नेई ऐ। हुन अपने इस माबूद गी दिक्ख जेहदे 
पर तूं बराबर अकागर होए दा रौंहदा हा, अस उसगी फूकगे, फ्ही उसगी दरेआ 
च रोड़ी देगे। तुंदा माबूद ते सिर्फ इक अल्लाह ऐ उसदे अलावा होर कोई 
पूजने जोग नेई। उसी हर चीजै बारै जानकारी ऐ। (95-98) 

इंयां गै अस तुसेंगी उंदे बिरतांत (किस्से) सनाने आं जेहड़े गुजरी चुके 
दे न। ते असें तुसेंगी अपनी तरफा इक नसीहूतनामा (कुरान) दित्ता ऐ। जेहड़ा 
इसदी उपेक्षा (अवहेलना) करग, ओह्‌ कियामत आहले रोज इक भारी बोझ 
चुक्कग। ओह्‌ ओहदे च म्हेशां रौहडन ते एह बोझ कियामत दे रोज उंदे 
आस्तै बड़ा बुरा (कठन) होग। जिस रोज सूर (इक बाद्य) च फूक मारी 
जाहग ते मुजरमें (इंकारियें) गी अस उस दिन इस हालती च किट्ठा करगे 

जे डरै मारै उंदियां अक्खीं नीलियां फिरी जाङन। आपूं'चें बल्लें-बल्लें 
आखडङन जे तुस सिर्फ दस दिन (दुनिया च) रेह होगेओ। अस चंगी चालली 
जानने आं जेकिश ओह आखडङन। उंदे चा इक मता (सारें 'शा ज्यादा) 
जानकार आखग के तुस ते मात्तर इक दिन गै ठैहरे हे (99-04) 


लोक तुंदे कोला प्हाड़ें बारै पुच्छदे न। आखो जे मेरा रब्ब उनेंगी फितां- 
फितां करियै (धूड़े आंगर) खलारी देग। फ्ही धरतै गी साफ मदान बनाई देग। 
तुस नां ओहदे च कोई टोआ (गत्त) दिक्खेगेओ ते नां कोई टिब्बा। उस दिन 
सारे दे सारे पुकारने आहले दे पिच्छें चली पौङन। अदूं दना मात्तर बी कोई बचाऽ 
नेई होग। सब्भै अवाजां रैहमान दे अग्गें दबोई जाङन। तुस ममूली जनेही इक 
सरसराहूट दे अलावा होर किश बी नेई सुनगेओ। (05-08) 

उस दिन कुसै दी कोई बी सफारश कम्म नेई औग, पर मात्तर उस शख्स 
दी जिसगी अल्लाह गै इजाजत देहग ते जिसदा बोलना उसने पसंद कीता होग। 
ओह्‌ सारें दे सब्भै अगले-पिछले हलात जानदा ऐ। ते उंदी जानकारी उंदा 
बचाऽ नेई करी सकदी। सारे चेहरे उस जींदा ते शाश्वत दे सामने झुके दे 
होङन। ते ऐसा आदमी असफल रौहूग जेहड़ा जुलम (कुफर) लेइयै आए दा 
होग। ते जिसने नेक कर्म कीते दे होङन ते ओह्‌ ईमान आहला बी होग, उसगी 
नां कुसै ज्यादती दा त्राह होग ते नां गै कुसै कमी दा। (09-2) 


इस्सै करियै असें कुरान अरबी (जबान) च नाजल कीता ऐ ते ओहदे 
च असें किसम-किसम दियां चेतावनियां बर्णत कीती दियां न तां करियै जे 
लोक डरी जाहून जां फ्ही ओहदे राहें उनेंगी सोचने-बचारने दी समझ आवै। 
अल्लाह सर्वश्रेश्ठ ऐ असली सत्ताधारी ऐ। ते तुस क्कुरान दे लैने (अवतरत 
होने) च काहूल (तौल) नेई करो जदूं तगर उसदी 'बही' (आदेश) संपूर्ण 
नेई होई जा। ते दुआ5 करो के ऐ मेरे रब्ब! मेरे ज्ञान (इलम) च होर मता 
बाद्धा करी देओ। (3-4) 

ते असें आदम गी इस थमां पैहलें हुकम दित्ता पर ओह्‌ भुलली गेआ ते 
असें उसगी द्रिढ़ निश्चे आहला नेई दिक्खेआ। ते जदूं असें फरिश्तें गी आखेआ 
के आदम अग्गें सजदा करो ते उनें सजदा कीता लेकन इब्लीस नै नां करी 
दित्ती। फ्ही असें आखेआ, ऐ आदम! निसंदेह्‌ एह (इब्लीस शतान) तेरा ते 
तेरी बीवी (घरैआली) दा दुश्मन ऐ ते कुतै एह तुसेंगी जन्नतै (सुरगै) थमां 

बाहर नेई करवाई देऐ फ्ही तुस बंचत होइयै रेही जाओ। (5-07) 

इत्थें ते तुंदे आस्तै इंयां ऐ जे इत्थें तुस नां ते भुकखे रौहगेओ ते नां गै नंगे। 
नां त्रेहाए (प्यासे) रौहगेओ ते नां गै तुसेंगी धुप्प गै लग्गग। फ्ही शतान नै उनेंगी 
बक्हाया (बरग लाएआ)। उसने गलाया जे आओ तुसेंगी में अमरत्व पाने दा 
दरख्त (रुक्ख) दस्सां। ते ऐसी बादशाही (सल्तनत) जेहदे च कदें कमी नेई 
औग। बस्स उनें दौंने (आदम ते उसदी घरैआली नै) उस रुक्खै दा फल चक्खी 
लैता ते उनें दौंने दे सतर (छपैलने दे थाहर) इक-दूए दे सामने जाहर होई गे। 
ते दौंने अपने आपै गी जन्नत दे पत्तरें कन्नै खट्टन (छपैलन) लग्गी पे। ते आदम 
नै अपने रब्ब दी अवज्ञा कीती ते रस्ते थमां भटकी गे। फ्ही उंदे रब्ब नै उंदे पर 
मेहर कोती (अर्थात्‌ उनेंगी माफ करी दित्ता)। उंदी तोबा स्वीकार कोती ते उनेंगी 
हदैत दित्ती। (8-22) 


खुदा नै आखेआ, तुस दौंने इत्थुंआं उतरो (अर्थात्‌ ख'ल्ल जमीनै पर 
जाओ) । तुस इक-दूए दे दुश्मन होई गे। फ्ही जदूं तुंदे कोल मेरी तरफा किश 
हदैत (नसीहत) औग ते जेहका शख्स (आदमी) मेरी हदैत पर चलग ओह्‌ 
नां ते करस्ते पौग (पथभ्रश्‍्ट होग) ते नां गै बंचत रौहग। ते जेहका इंसान मेरी 
हदैत दी उपेक्षा (अनदिक्खी) करग उसदा जीन बड़ा औखा होग। ते कियामत 
दे दिन अस उसगी अनना करियै उठागे (ठुआलगे) । ओह्‌ आखग, ऐ मेरे 
रब्ब! तुसें मिगी अ'नना करिए को ठुआलेआ, में ते अक्खीं आहला हा। 
फरमाया जाहग इस्सै चालली तेरे कोल मेरियां नशानियां आइयां पर तूं उंदी 
बक्खी ध्यान नेई दित्ता, उंयां गै अज तेरी बक्खी किश ध्यान नेई कीता जाहग। 
ते इस्सै चालली अस उसगी बदला देहगे जेहड़ा हद्दै थमां बाह्र जाने आहूला 
होग ते अपने रब्ब दी नशानियें दा भरोसा नेई करदा होग। ते परलोक दा अजाब 
बड़ा सख्त ऐ ते लम्मे समें तगर रौहने आहूला ऐ। (।23-27) 

कया लोकें गी इस गल्लै दी समझ नेई आई के उंदे'शा पैहलें असें किन्नी 
गै कौमें गी खतम करी दित्ता। एह्‌ उनें बस्तियें च चलदे-फिरदे न, निसंदेह्‌ 
अकलमंदें (समझदारें) आस्तै एह्दे च बड़ियां नशानियां न। ते जेकर तुंदे रब्ब 
नै अपनी तरफा एह्‌ गल्ल तै5 नेई कीती दी हुंदी। ते मोहलत दा इक आरसा 
तैऽ नेई कोते दा हुंदा तां पकक गै उंदा फैसला करी दित्ता जंदा। बस्स जेकिश 
एह आखदे न ओह्दे पर तुस सबर करो। ते आपने रब्ब दी प्रशैँसा (बड़ेआई) 

करदे होई उसदी तसबीह (स्तुतिगान) करो, सूरज निकलने कोला पैहलें ते 
उसदे गरूब होने'शा पैहलें, ते रातीं 'लै बी। ते दिनै दे चढ़ने ते घरोने दे समें 
पर बी। तां जे तुस सुखी होई जाओ ।(28-30) 

ते उनें चीजें आहूली बक्खी अक्ख चुक्कियै बी नेई दिक्खो जिनें गी असें 
उंदे किश समुदायें गी उंदी अजमैश (परीख्या) आस्तै देई रक्खेदा ऐ। ते तुंदे 
रब्ब पासेआ दित्ता जाने आहला रिजक (जीवका) ज्यादा बेहतर ऐ ते देर- 
पा ऐ । ते अपने लोकें गी नमाज पढ़ने दी हदैत देओ ते उसदे पबंद र'वो। 
अस तुंदे कोला कोई रिजक नेई मंगदे। रिजक ते तुसेंगी अस उपलब्ध करागे 
ते बेहतर परिणाम (फल) ते अल्लाह दी आज्ञाकारिता (आक्खा मन्नने) च 
ऐ। (3-32) 

ते लोक आखदे न के एह अपने रब्ब कोला साढ़े आस्तै कोई नशानी की 
नेई आनदे। कया उनेंगी पिछली कताबें राहे मनासब दलीलां नेई पुञ्जियां। ते 
जेकर अस उनेंगी इस कशा पैहलें अजाब कनै खतम करी दिंदे तां ओह्‌ 
आखदे, ऐ साढ़े रब्ब! तुसें साढ़े कश रसूल की नेई भेजेआ, कोजे अस खजल- 
खुआर ते बद्दू होने कशा पैहलें तेरी नशानियें दी पैरवी करदे। आखो जे हर 
कोई निहालपै च ऐ तुस बी र'वो, तौलै गै तुसेंगी पता लग्गी जाहग जे कु'न 
सन्मार्ग पर चलने आहला ऐ ते कु'न मंजल तगर पुज्ेआ। (33-35) 
आयतां-72 नसूरह-2. अल-अंबिया रुकूअ-7 

(मक्का च अवतरत होई ) 


शुरू अल्लाह दे नांऽ कन्नै जेहड़ा बड़ा मेहरबान, निहायत रैहम आहला ऐ। 


लोकें आस्तै उंदे स्हाब-कताब दा समां नेड़ै आई पुज्जेआ। ते ओह्‌ 
लापरवाही च पेदे उपेक्षा करा करदे न। उंदे रब्ब पासेआ जेहकी बी नसीहत 
उंदे कौल पुज्जदी ऐ ओह उसगी मजाकै च लैंदे न। उंदे मनै च अलगरजी 
(लापरवाही) एऐ। उनें जालमें (बेवकूफें) आपूं'चें कानाफूसी कोती के एहू 
ते साढ़े जनेहा गै इक आम आदमी ऐ। फ्ही तुस की अक्खीं दिक्खियै इसदे 
जादूं च फसदे ओ। रसूल नै फरमाया के मेरा रब्ब हर इक गल्लै गी जानदा 
ऐ चाहे ओह्‌ गासै च होऐ जां जमीनै पर। ते ओह्‌ सुनने आहूला, जानने 
आहूला ऐ। (१-5) 


बल्के ओह्‌ आखदे न, जे एह्‌ इक बुरा सुखना (ख्वाब) ऐ। बल्के उंदा 
गलाना ऐ जे इसी उन्नै घड़ी लैते दा ऐ। बल्के ओह्‌ इक शायर ऐ। उसगी 
लोड्चदा ऐ जे (ओह) साढ़े कौल इस चालली दी कोई नशानी आहने जिस 
चालली दियां नशानियां देइयै पिछले रसूलें गी भेजेआ गेदा हा। इंदे'शा पैहलें 
कुसै बी बस्ती दे लोक जिनेंगी असें खतम करी ओड़ेआ, ईमान पर कायम 
नेई हे होऐ ते कया एह लोक ईमान कायम करङन ? (5-6) 

ते तुंदे कोला पैहलें बी जिनेंगी असें रसूल बनाइयै भेजेआ, आदमियें चा 
गै भेजेआ। अस उंदी भेठा 'बही' (असमानी हुकम) भेजदे हे। बेशक्क तुस 
अहले कताब कोला पुच्छी लैओ, जेकर तुसेंगी नेई पता। ते असें उनें रसूलें 
गी ऐसे जुस्से (शरीर) नेई दित्ते जे ओह्‌ खाना (रुट्टी) नेई खंदे होन। ते 
ओह म्हेशां रौहने आहले बी नेई हे। फ्ही असें अपना बा'यदा पूरा कौता। बस्स 
उनेंगी ते होर जिस-जिस गी असें चाहेआ बचाई लैता। ते असें हदूदै थमां बाहर 
जाने आहलें दा खातमा करी दित्ता। (7-9) 


असें तुंदी भेठा इक कताब उतारी ऐ  जेहदे च तुंदे आस्तै याद-दूहानी ऐ, 
क्या तुस समझदे नेई ओ ? ते किन्नियां गै जालम बस्तियां न जिनेंगी असें 
मलियामेट करी ओड़ेआ। ते उंदे बाद दुई कौमै गी अबाद कोता। बस्स जदूं 
उनें मेरा अजाब आंदा दिक्खेआ तां उस कशा बचने आस्तै द्रौड़न लगी पे। 
द्रौड़ो नेई। अपने ऐशपरस्ती दे साजो-समान दी तरफ ते अपने मकानें आहूली 
भेठा, बापस परतोवो, तां जे तुंदे'शा पुच्छ-गिच्छ कौती जा। उनें आखेआ, हाय 
साढ़ी बदकिसमती, बेशकक अस कसूरवार हे। बस्स ओह्‌ इय्यै आखदे रेह, 
इत्थूं तगर जे असें उनेंगी इंयां करी ओड़ेआ जियां फसल कटोई गेदी होऐ ते 
अग्ग हिस्सली गेदी होऐ। (0-75) 

असें असमानै ते जमीना गी ते जे किश इंदे दरम्यान मजूद ऐ खेढ-तमाशे 
आस्तै नेई बनाया। जेकर अस कोई खेढ-तमाशा बनाना चांहदे तां उसी अस 
अपने कोला बनाई लैंदे, जेकर असेंगी इंयां करना हुंदा। लेकन अस सच्च 
(हक्क) कन्नै झूठे (बातल) गी मारगे तां ओह्‌ उसदा सिर भन्नी (त्रोड़ी) 
देहग उसलै ओह्‌ (झूठ) इकदम गैब (खतम) होई जाहग ते तुंदे आस्तै उनें 
गल्लें दी बड़ी खराबी ऐ जेह्कियां तुस गलांदे ओ। (6-78) 

ते उस्सै दे न जे किश असमानें ते जमीना च न। ते जेहके फरिश्ते उसदे 

(अल्लाह दे) कौल हैन ओह्‌ उसदी इबादत थमां लापरवाही नेई बरतदे ते नां 
गै सुस्ती (आलस) करदे न। ओह्‌ दिनें-रातीं उसगी चेत्ता करदे न, कदें बी 
नेई थकदे। (9-20) 

कया उनें जमीना च ऐसे माबूद (देवी-देवता बगैरा) मिथे दे न जेहड़े 
कुसै गी जींदा करी सकदे होन। जेकर इनें दौंने (जमीन ते असमानै) दे 
दरम्यान अल्लाह दे अलावा माबूद (आराध्य) हुंदे तां इनें दौंने दा सर्वनाश होई 
जंदा। बस्स अल्लाह, अरश दा सुआमी (मालक), इनें गल्लें थमां पाक ऐ. 
जेहड़ियां एह लोक करदे न। ओह्‌ अल्लाह जेकिश करदा ऐ उस थमां इस 
बारै कोई बी पुच्छ-गिच्छ नेई करी सकदा बल्के उंदे कशा पुच्छ-गिच्छ कीती 
जाहग। (2-23) 

कया उनें अल्लाह दे अलावा होर माबूद मिथे दे न। उनेंगी आखो जे 
तुस अपनी दलील पेश करो। इय्यै तर्क इनें लोकें दा ऐ जेहके मेरे कन्नै न, 
ते इस्यै तर्क उनें लोकें दा हा जेहड़े मेरे 'शा पैहलें हे। लेकन इंदे चा अकसर 
सच्च गी नेई पनछानदे। बस्स ओह्‌ ते उपेक्षा करा करदे न। ते असें तुंदे कोला 
पैह्लें कोई बी ऐसा पैगंबर नेई भेजेआ जेहदी बक्खी असें 'बही' नेई भेजी 
होऐ जे मेरे सिवाऽ कोई पूजने जोग (माबूद) नेई बस्स तुस सिर्फ मेरी इबादत 
करो। (24-25) 

ओह्‌ गलांदे न जे अल्लाह दी बी संतान (उलाद) ऐ, ओह्‌ (अल्लाह) 
इस गल्लै थमां बरतर (पाक) ऐ, बल्के फरिश्ते ते आदरजोग दास न। ओह्‌ 
उसदे (अल्लाह दे) सामने जुबान नेई खोलदे। ते ओह्‌ उस्सै दे आदेशानुसार 
कम्म करदे न। अल्लाह उंदे अगले-पिछले सारे हलातें गी जानदा ऐ। ते ओह्‌ 
(कुसैदी) सफारश नेई करी सकदे लेकन मात्तर उसदी जिसगी अल्लाह पसंद 
करै। ते ओह्‌ उसदे गुस्से कोला डरदे न। ते उंदे चा जेहका बी एह आखग 
जे अल्लाह दे अलावा में पूजने जोग (माबूद) आं, उसगी अस जहन्नम 
(नरक) दी सजा देहगे। अस जालमें गी नेही गै सजा दिन्ने आं। (26-29) 


कया इंकार करने आहलें नेई दिक्खेआ के असमान ते जमीन द'मैं बंद 
हे, फ्ही असें उनेंगी खो'ल्ली ओड़ेआ। ते असें पानी कन्न हर जानदार चीजै 
गी बनाया। क्या फ्ही बी ओह्‌ ईमान नेई आहूनदे। (30) 

ते असें जमीनै पर प्हाड़ बनाए तां जे ओह्‌ उनेंगी लेइयै झुकी नेई जा 

ते ओहदे च असें बस्तारदार रस्ते बनाए तां करियै जे लोक अपने रस्ते चली 
सकन। ते असें शमानै (गासै) गी इक सुरक्खत छत्त आहूला लेखा बनाया। 
पर ओह्‌ (मुनकर) उस दियें नशानियें दी उपेक्षा करदे न। ते उय्यै ऐ जिसने 
रात ते दिन ते सूरज ते चन्न बनाए। सब्भै अपनी-अपनी इक धुरी (कक्ष) पर 
तैरा (घुम्मै) करदे न। (3-33) 

ते असें तुंदे 'शा पुज (पैहलें) बी कुसै माहनू गी म्हेशां दी जिंदगी 
(अमरता) प्रदान नेई कीती, फ्ही जेकर तुसेंगी (मुहम्मद सल्ल० गी) मौत आई 
जा ते क्या ओह्‌ लोक म्हेशां रौहने आहले न ? हर जानदार गी मौत दा सुआद 
चखना ऐ। ते अस तुसेंगी बुरी हालत ते चंगी हालत राहे अजमाने आं, तुसेंगी 
परखने आस्तै। ते तुसें सारें गी साढ़ी बक्खी परतोना ऐ। (34-35) 

ते मुनकर लोक जिसलै तुसेंगी दिखदे न, उसलै तुंदा मौजूं लैन लगी पौंदे 
न। क्या एह उय्यै ऐ जेहड़ा तुंदे पूज्यें (देवी-देवता बगैरा) दी नुकताचीनी 
करदा रौंह्दा ऐ। ते आपूं एह लोक अल्लाह रैहमान दे जिकर दा इंकार करदे 
न। (36) 

इंसान जल्दबाजी (काहल) दे खमीर थमां पैदा होए दा ऐ। में तुसेंगी 
तौलै गै अपनियां नशानियां जाहर करी दस्सङ बस तुस मेरे कन्नै तौल नेई 
मचाओ ते लोक आखदे न जे ओह्‌ बा'यदा कदूं पूरा होग जेकर तुस सच्चे 
हो। काश! इनें मुनकरें गी उस समें बारै खबर हुंदी जदूं के ओह्‌ (जहन्नम 
दी) अग्गी गी नां अपने सामने दा रोकी सकङन ते नां गै अपने पिच्छं दा। 
ते नां गै उनेंगी कोई मदद थ्होई सकग। बल्के ओह्‌ उंदे पर चान-चक्क गै 
आई पौग, फ्ही उनेंगी बदहवास करी देहूग। फ्ही नां ते ओह्‌ उस थमां छटकारा 
पाई सकङन ते नां गै उनेंगी इसदी मोहलत दित्ती जाहग। ते तुंदे'शा पैहलें 
बी रसूलें दा मजाक डुआया गेआ। फ्ही उंदे चा जिनें लोकें उंदा मजाक डुआया 
हा, उनेंगी उस चीजै नै घेरी लैता जेहदा ओह्‌ मजाक डुआंदे हे। (37-4) 

पुच्छो, ओह्‌ कु'न ऐ जेहड़ा रातीं ते दिनै च रैहमान (अल्लाह) दी करोपी 
थमां तुंदी हफाजत करदा ऐ। बल्के ओह्‌ लोक अपने रब्ब गी सिमरने थमां उपेक्षा 
करा करदे न। क्या उंदे कौल साढ़े अलावा होर बी आराध्य हैन जेहड़े उनेंगी 
बचाई सकदे न। ओह्‌ ते आपूं अपनी सुरक्षा दी ताकत नेई रखदे। ते नां गै साढ़े 
सामने कोई उंदा साथ देई सकदा ऐ। (42-43) 


282 


बल्के असें उनेंगी ते उंदे बड़कें गी संसारक (सुबधा दा) समान उपलब्ध 
कराया। इत्थूं तगर जे इस्सै स्थिति च उंदा लम्मा अरसा बतीत होई गेआ। क्या 
ओह्‌ नेई दिखदे जे अस धरतै गी उंदे चतरफा दा घटांदे आवा करने आं। फ्ही 
बी क्या इय्यै लोक प्रभावी (गालब) रौहूने आहूले न। (44) 


आखो जे में ते 'बही' (असमानी आदेश) राहें तुसेंगी सोहगे करनां। बोले 
(बेहरे) सुनी नेई सकदे जिसलै उनेंगी डराया जा ते जेकर तुंदे रब्ब दी सख्ती 
(अजाब) दा झलूका (झोंका) उनेंगी छूहोई जा तां ओह्‌ आखन लग्गी पौङन, 
हाय साढ़े मंदे भाग (बदनसीबी), बेशक्क अस गै कसूरवार हे। (45-46) 

ते अस कियामत दे रोज इंसाफ दी त्रककड़ी रक्खगे। कुसै जिंदै पर दना 
बी ज्यादती नेई होग। जेकर राई दे दाने बरोबर बी कुसै दा कर्म होग अस 
उसगी पेश करी देहगे। ते अस स्हाब लैने च समर्थ आं। (47) 


ते असें मूसा ते हारून गी फुरकान (सच्च-झूठ दी कसौटी) ते रोशनी 
ते नसीहत प्रदान कीती खुदा गी मन्नने आहलें आस्तै, जेहड़े बिजन दिकखे 
अपने रब्ब थमां डरदे न ते ओह्‌ कियामत दे दिनै थमां डरने आहले न। ते 
एह इक शुभ (कल्याणकारी) यादद्हानी ऐ जेहड़ी असें तुंदे पर उतारी ऐ, ते 
कया तुस इस थमां इंकारी ओ। (48-50) 

ते असें इस थमां पैहलें इब्राहीम गी इसदी हदैत दित्ती। ते असेंगी उस 
दा चंगी चालली पता हा। जदूं उसने अपने बब्बै गी ते अपनी कौम गी गलाया 
के एहू सब मूरतियां केह न जिंदे पर तुस बनको बैठे दे ओ। उनें आखेआ 
जे असें अपने बड़कें (प्योऽ-दादें) गी इंदी इबादत (पूजा) करदे होई दिक्खेदा 
ऐ। इब्राहीम नै गलाया, निसंदेह्‌ तुस ते तुंदे बड़के इक जाह्री गुमराही च फसे 
दे ओ। (5-54) 

उनें आखेआ, क्या तुस साढ़े कश सच्ची गल्ल लेइयै आए ओ जां फ्ही 
तुस मजाक करा करदे ओ। इब्राहीम नै गलाया बल्के तुंदा रब्ब ते ओह्‌ ऐ 
जेहड़ा असमानें ते जमीना दा मालक ऐ। जिसने उनेंगी बनाए दा ऐ। ते में इस 
गल्लै दी गुआही देने आहूला आं ते कसम खुदा दी में तुंदे (इनें) बुत्ते 
(मूरतियें) कन्न इक जुगती करङ। जिसलै तुस मूंह (पिट्ट) फेरियै चली 
जागेओ। फ्ही उसने (इब्राहीम नै) उंदे टुकड़े-टुकड़े करी दित्ते सिवाए उंदे 
इक बड्ड़े बुत्तै दे तां जे ओह्‌ उसदी गल्लै बारै ध्यान देन। (55-58) 

उनें आखेआ जे साढ़े बुत्तें कन्‍ने एह सब कुसनै कोता ऐ, बेशकक ओह 
बड़ा बड्डा अपराधी ऐ। लोकें गलाया जे असें इक जुआनै गी इस बांरै चर्चा 
करदे सुनेआ हा, जिसगी इब्राहीम आखदे न। उनें गलाया जे उसगी सारें दे 
सामने हाजर करो तां जे ओह्‌ उसगी दिक्खन। उनें आखेआ, ऐ इब्राहीम! क्या 
साढ़े माबूदें कन्नै तुसें एह हरकत कीती ऐ ? इब्राहीम नै परता दित्ता, एह ते 
इंदे कन्नै इस बड्डे (बुत्तै) नै हरकत कोती ऐ, इसगी पुच्छी लैओ जेकर एह्‌ 
बोल्ली सकदा ऐ तां। (59-63) 

फ्ही उनें अपने मनै च सोचेआ ते आपूं 'चें आखन लग्गे जे असलै च 
तुस गै गलती पर ओ। फ्ही उनें अपने सिर झकाई लैते। ऐ. इब्राहीम! तुसेंगी 
पता ऐ जे एह बोल्ली नेई सकदे। इब्राहीम नै आखेआ, क्या तुस अल्लाह दे 
अलावा नेहियें चीजें दी अराधना (इबादत) करदे ओ जेहड़ी नां ते तुसेंगी कोई 
फायदा पजाई सकदियां न ते नां गै नुकसान। अफसोस ऐ तुंदे पर बी ते उनें 
चीजें पर बी, जिंदी तुस अल्लाह गी छोड़ियै पूजा करदे ओ। क्या तुसेंगी अकल 
नेई औंदी। (64-67) 

उनें (लोकें) गलाया, इसगी (इब्राहीम गी) अग्गी च सुट्टी देओ ते 
अपने माबूदें (देवी-देवता बगैरा) दी मदद करो, जेकर तुसेंगी किश करनां ऐ। 
असें आखेआ, ऐ अग्ग! तूं इब्राहीम आस्तै ठंडी ते अमन-शांती आहूली बनी 
जा। ते उनें (लोकें) उंदे कन्नै बुरा बरताऽ करना चाहेआ तां असें उनें लोकें 
गी असफल करी दित्ता। (68-70) 

ते असें उसगी (इब्राहीम) ते लूत (पैगंबर दा नांऽ) गी बचाई लैता 
ते उस धरतै आहूली बक्खी लेई आए जेहदे पर असें दुनिया आहलें आस्तै 
बरकतां रक्खी दियां हियां। ते असें उसगी इस्हाक़ (बेटा) दित्ता ते फ्ही 
बधीक बख्शीश दे रूपै च याकूब अता फरमाया। ते असें उनें सारें गी नेक 
बनाया ते असें उनेंगी नायक (आगू) बनाया जेहड़े साढी आज्ञा कन्नै (लोकें 
दा) मार्गदर्शन करदे हे। ते असें उनेंगी नेक कर्म करने ते नमाज दी पबंदी 
करने ते जकात अदा करने दा हुकम दित्ता ते ओह्‌ साढ़ी इबादत करने 
आहूले हे। (7-73) 

ते लूत (इक पैगंबर दा नांऽ) गी असें बवेक बुद्धि ते ज्ञान प्रदान कोता। 
ते उसदा उस बस्ती थमां छटकारा कराया जेहड़ी गंदे (घृणत) कम्म करने 

आहली ही। निसंदेह ओह अत्त बुरे ते अवज्ञाकारी लोक हे। ते असें उस 
(लूत) गी अपनी मेह्रबानियें च शामल कोता जकोनन ओह्‌ इक नेक इंसान 
हा। (74-75) 

ते नूह (इक पैगंबर दा नांऽ) नै जदूं इस थमां पैहलें साढ़े अग्गें (दुखी 
होइयै) दुआ5 कीती, उसलै असें उसदी दुआऽ स्वीकार कीती। फ्ही असें 
उसगी ते उसदे अपने लोकें गी बड़े बड्डे गमै थमां मुक्ति दित्ती। ते उनें 
लोकें दे मकाबले च उस दी सहायता कीती जिनें साढ़ी नशानियें दा इंकार 
कोता। बेशक्क ओह्‌ बड़े गै भैड़े लोक हे। बस्स असें उनें सारें गी गरक 
करी दित्ता। (76-77) 


दाऊद ते सुलेमान जदूं ओह्‌ द'मैं उस खेतरै बारै फैसला करा करदे 
हे जेहदे च रातीं 'लै किश लोकें दियां बक्करियां आहनी पेइयां हियां। ते 
अस उंदे उस फैसले गी दिक्खै करदे हे। फ्ही असें सुलेमान गी उसदी समझ 
देई ओड़ी। ते असें उनें दौंने गी हिकमत ते ज्ञान प्रदान कीते दा हा। ते असें 
दाऊद दे अधीन करी दित्ते दा हा प्हाड़ें गी ते परिंदे गी बी जे ओह्‌ उंदे 
कन्नै तसबीह्‌ करदे हे। ते अस गै इस सब दे कर्ता (करने आहले) हे। ते 
असें उसगी तुंदे आस्तै इक जंगी लबास बनाने दी शिल्पकला (हुनर) सखाई। 
तां जे तुस लड़ाई च सुरक्खत रेही सको। ते क्या तुस धन्नवादी (शुकर करने 
आहूले) हो ? (78-80) 

ते असें तेज (तुंद) हवा गी सुलेमान दे अधीन (बशीभूत) करी दित्ता 
जेहड़ी उंदे हुकमै कन्नै उस मुलकै पास्सै चलदी ही जेह्दे च असें बरकतां रक्खी 
दियां हियां। ते अस हर चीजै दे जानकार आं। ते शतानें (जिन्नें) चा बी किश 
गी असें उंदे अधीन करी दित्ते दा हा जेहड़े उंदे आस्तै (समुंदरै च) गोता लांदे 
हे। ते इसदे अलावा दूए कम्म करदे हे ते अस उंदे नगरान हे। (8-82) 


ते अय्यूब नै जिसलै अपने रब्ब अग्गें दुआ5 कीती जे में रोगी होई गेदां 
ते तुस सारे मेहरबानें कशा बड्डे मेहरबान ओ। उसलै असें उसदी दुआऽ 
(प्रार्थना) स्वीकार कोती ते जेहड़ी उसगी तकलीफ ही उस कोला उंदी नजात 
करी दित्ती। ते असें उसगी उसदा परोआर प्रदान दित्ता ते इस्सै थमां उस दा 
बाद्धा कोता, अपने पासेआ रैहमत ते नसीहत होर बी, इबादत करने आहलें 
आस्तै। (83-84) 


इस्माईल ते इदरीस ते जुलकिफ्ल (पैगंबरें दे नांऽ), एह सब्भे सबर करने 
आहलें चा हे। असें उनेंगी अपनी मेहरबानियें च शामल कीता। निसंदेह ओह्‌ 
नेक कर्म करने आहले हे। (85-86) 

ते मच्छी आहले यूनुस गी (पैगंबर दा नांऽ) जदूं के ओह्‌ अपने लोकें 
(कौम) कन्तै नराज होइयै (रुस्सियै) गेआ उठी। उसलै उसने सोचेआ जे अस 
उसदी पकड़ (गरिफ्त) नेई करगे, फ्ही उसने न्हेरे च दुआ मंग्गी जे तुंदे 
अलावा होर कोई पूजने जोग (इबादत दे लायक) नेई, तुस पाक (पवित्तर) 
ओ। जकोनन में कसूरवार आं। फ्ही असें उसदी दुआऽ स्वीकार कोती ते उसी 
कश्ट थमां मुक्ति दित्ती। ते अस इस्सै चालली ईमान आहलें गी मुक्ति (नजात) 
दिन्ने आं। (87-88) 

ते जकरिया (पैगंबर दा नांऽ) नै, जिसलै अपने रब्ब अग्गें प्रार्थना 
(दुआऽ) कीती जे ऐ मेरे रब्ब! तुस मिगी बे-लुआद (निसंतान) नेई 
छोड़ो। ते तुस सर्वश्रेश्ठ बारस ओ। उसलै असें उसदी प्रार्थना स्वीकार कीती 
ते उसगी यहया (बेटा) अता कोता। ते उसदी पत्नी (घरैआली) गी संतान 
पैदा करने जोग करी दित्ता। एह लोक नेक कर्मे गी करने आस्तै द्रौड्दे 
हे ते मेरे थमां आस ते डरै कन्नै दुआऽ5 मंगदे हे। ते मेरे समक्ष झुके दे 
(नीमते) रौंहदे हे। (89-90) 

ते ओह्‌ औरत जिसने अपने सतीत्व दी रक्खेआ कीती ते असें उसदे अंदर 
अपनी रूह फूकी दित्ती ते उसगी ते उसदे पुत्तैरै गी दुनिया दे लोकें च इक 
नशानी बनाई ओड़ेआ। (9) 

ते एह्‌ तुंदी उम्मत (पैरोकार) इक्क उम्मत (कौम) ऐ ते में गै तुंदा रब्ब 
आं ते तुस मेरी गै इबादत करो। ते उ'नें अपना दीन (ईमान) अपने अंदर 
बक्ख-बव्ख करी टकाया। सारे साढ़े पास्सै परतोने आहले न। जेहका आदमी 
नेक कर्म करग ते ओह्‌ ईमान आहूला बी होग तां उसदी मेहनत दी बे-कदरी 
नेई होग, ते अस हर गल्लै गी लिखी लैने आं। (92-94) 

ते जिस बस्ती दा सर्वनाश करना असें तै5 करी दित्ता, उंदे आस्तै हराम 
ऐ जे ओह्‌ (अल्लाह पर) ईमान कायम करन। इत्थूं तगर जे जदूं याजूज ते 
माजूज खो'ल्ली दित्ते जाङन ते ओह्‌ हर बलंदी चा निकली पौङन। ते सच्चा 
बा'यदा नेड़े आई जाहग उसलै उनें लोकें दियां नजरां फटी जाङन, जिनें इंकार 

कीता हा। हाय साढ़ी कमबख्ती (बदनसीबी), अस कुस गुमराही च पेदे रेह। 
सच्चे अस जालम हे। (95-97) 

निंसदेह्‌, तुस ते ओह्‌ जिनें गी तुस खुदा दे अलावा पूजदे हे सब्भै जहन्नमै 
दा ईंधन (बालन) ओ। उत्थें गै तुसेंगी जाना ऐ। जेकर ओह्‌ सच्चें गै माबूद 
हुंदे तां एहदे (जहन्नमै) च नेई पौंदे। ते सारे उस च म्हेशां आस्तै रौहूङन। 
ओह्दे च उंदा करलद्द (चीखो-पुकार) पेदा होग ते ओह्‌ ओहदे च किश 
बी नेई सुनी सकङन। निसंदेह्‌ जिनें लोकें आस्तै साढ़े पासेआ बेहूतरी दा 
फैसला पैहलें गै तै5 होई चुके दा ऐ  उनेंगी उस'शा (जहन्नम कोला) दूर 
रक्खेआ जाहूग। उनेंगी उसदी छेड़ बी नेई सनोचग। ते ओह्‌ म्हेशां अपनी 
मनपसंद चीजें च रौहङन। उनेंगी (कियामत दी)उस बड्डी घबराहट दा गम 
नेई होग, ते फरिश्ते उंदा सुआगत करङन। एह ऐ तुंदा ओह्‌ दिन जेहदा तुंदे 
कन्नै बा'यदा कोता गेदा हा। (98-703) 

जिस रोज अस असमानै गी लपेटी देगे जिंयां कागजें दे पुलंदे गी बरके 
च लपेटी दित्ता जंदा ऐ। जिस चालली पैहलें असें निरमान करने दी शुरुआत 
कीती ही उस्सै चालली परतियै अस उसगी दर्‌हागे। एह साढ़ी प्रतिज्ञा ऐ 
ते अस उसगी पक्का निभागे (पूरा करगे)। ते जाबूर (पवित्तर कताब) च 
अस नसीहत करने दे बाद लिखी चुके दे आं जे जमीना दे उत्तराधिकारी 
(बारस) मेरे नेक बंदे होङन। एहूदे च शुभ समाचार ऐ मेरी इबादत करने 
आहलें आस्तै। (04-06) 

ते असें तुसेंगी ते दुनिया आहलें आस्तै रैहमत बनाइये भेजे दा ऐ। आखी 
देओ, मेरे कश जेहकी 'बही' आंदी ऐ, ओह्‌ एहू ऐ जे तुंदा माबूद (अल्लाह) 
मात्तर इक्कै माबूद ऐ, ते क्या तुस उसदे आज्ञाकारी बनदे ओ ? बस्स जेकर 
तुस उपेक्षा करगेओ तां आखी देओ जे में तुसेंगी साफ-साफ सूचना देई चुके 
दा आं। ते मिगी नेई पता जे ओह चीज (कियामत) जेहदा तुंदे कन्नै बोल 
कोता गेदा ऐ, नेड़े ऐ जां दूर। निंसदेह्‌ ओह्‌ (अल्लाह) जाहूरी गल्लै गी बी 
जानदा ऐ ते उस गल्लै गी बी जेहदी तुस छपैल करदे ओ। ते मिगी नेई पता 
शायद ओह तुंदे आस्तै इम्तेहान (परीख्या) होऐ ते फायदा लैने आस्तै इक 
मोहलत होऐ। पैगंबर नै आखेआ, ऐ मेरे रब्ब! हकक कन्नै निरना (फैसला) 
करी देओ। ते साढ़ा रब्ब किरपालू ऐ, उस्सै थमां अस उनें गल्लें पर स्हायता 
मंगने आं, जिंदे बारै तुस बयान करदे ओ। (07-2) 

आयतां-78 -सूरह-22. अल-हज रुकूअ-0 
(मक्का च अवतरत होई ) 
शुरू अल्लाह दे नां5 कन्नै जेहड़ा बड़ा मेहरबान, निहायत रैहम आहला ऐ। 


ऐ लोको, अपने रब्ब कोला डरो। बेशक्क कियामत दा भचाल (जलजला) 
बड़ी बड्डी चीज ऐ। जिस दिन तुस उसगी दिखगेओ, हर दुदूध पलेआने 
आहूली अपने दुद्ध पींदे बच्चे गी भुलली जाहग। ते हर पटाली (गर्भ आहूली) 
दा गर्भपात होई जाहग। ते लोक तुसेंगी नशे च नजरी औंङन हालांके ओह्‌ 
नशे च नेई होङन। बल्के अल्लाह दी सजा बड़ी सख्त ऐ। ते लोकें च किश 
नेह बी हैन जेहड़े बिजन ज्ञान दे अल्लाह दे बारै च झगड़दे न। ते हर सरकश 
(मूंहजोर) शतान दा पैरोकार बनी जंदा ऐ। उस बारै च लिखी दित्ता गेदा ऐ, 
जेहका मनुक्ख उसगी (शतान गी) अपना मित्तर बनाग ओह्‌ उसगी करस्ते पाई 
देहग ते उसगी जहन्नमै दे रस्ते लेई जाहूग। (-4) 

ऐ लोको! जेकर तुस परतियै जींदे होई उठने बारै शक्कै च ओ, चेत्ता 
रक्खो जे असें तुसेंगी मिट्टी थमां पैदा कोते दा ऐ, फ्ही बीरज थमां, फ्ही 
खूनै दे लोथड़े थमां, फ्ही गोश्तै दी बोटी थमां, शकली आह्ली ते बगैर 
शकली दे बी, तां जे अस तुंदे सामने स्पश्ट करी देचै। ते अस गर्भ च ठर्‌हाई 
दिन्नें आं जेकिश चाहने आं इक तै5 शुदा अरसे (मुद्दत) तगर। फ्ही अस 
तुसेंगी बच्चा बनाइये बाहर आहनने आं। तां जे तुस अपनी भर-जुआनी तगर 
पुज्जी जाओ। ते तुंदे चा कोई माहनू पैहलें गै मरी जंदा ऐ ते कोई नकारा 
उमरी (बिरधावस्था) तगर पजाया जंदा ऐ तां करियै जे ओह्‌ सब किश 
जानी-समझी लैने दे बाद फ्ही किश बी नेई जानै। ते तुस धरतै गी दिखदे 
ओ जे ओह्‌ खुश्क पेदी हुंदी ऐ फ्ही जेहलै अस ओहूदे पर बरखा बर्‌हाने 
आं उसलै ओह्‌ तरोताजा होइयै उब्भरी जंदी ऐ ते फ्ही भांत-सभार्ताड्यां 
शैल-शैल चीजां (बनस्पतियां) उगांदी ऐ। एह्‌ इस करियै जे अल्लाह गै 
हक्क (सच्च) ऐ ते ओह्‌ निरजीवें (निशप्राणें) च प्राण पांदा ऐ, ते ओह्‌ 
हर चीजै पर प्रभावी (वर्चस्व रखदा) ऐ। ते एह जे कियामत औने आहूली 
ऐ, एहूदे च दना शकक नेई ते अल्लाह पक्क (जरूर) गै उनेंगी ठुआलग 
जेहूड़े कबरें च होङन। (5-7) 

ते केई लोक ऐसे बी हैन जेहड़े अल्लाह दे बारै च बैहसदे न, बिना कुसै 

जानकारी, हिदायत ते पवित्तर (रोशन) कताब दे, घमंडे दे तां करियै जे ओह्‌ 
अल्लाह दे रस्ते (सन्मार्ग) थमां भटकाई (करस्ते पाई) सकन। उसदे आस्तै 
दुनिया च बदनामी ऐ ते कियामत दे रोज अस उसगी बलदी अग्गी दी सख्त 
सजा देहगे। एह तुंदे अपने हत्थें कोते गेदे कर्में दा फल ऐ, नेई ते अल्लाह 
आपने बंदे पर ज्यादती करने आहला नेई। (8-0) 


ते लोकें च किश नेह बी हैन जेहड़े इस भाव कनै अल्लाह दी इबादत 
करदे न। बस्स जेकर उनेंगी कोई फायदा पुजदा ऐ तां फ्ही ओह्‌ उस इबादत 
पर कायम रौंहदे न। ते जेकर कोई अजमैश सामने आई जा तां उलटा फिरी 
जंदा ऐ। ऐसे माहनू नै दुनिया बी मुहाई ओड़ी ते आखरत (परलोक) बी। 
इ्यै पूरा-पूरा घाटा (कसारा) ऐ। (]) 

ओह्‌ खुदा दे अलावा ऐसी चीजें अग्गें दुआऽ (प्रार्थना) करदा ऐ जेहड़ी 
नां ते उसगी नकसान पजाई सकदी ऐ ते नां गै नफा देई सकदी ऐ। एह हद्द 
दरजे दी गुमराही ऐ। ओह ऐसी चीजै अगं प्रार्थना करदा ऐ जिसदा नकसान 
उसदे नफे थमां मता ऐ। कनेहा बुरा ऐ ओह्‌ कार्यसाधक (कारज सुआरने 
आहला) ते कनेहा बुरा ऐ उसदा दोस्त (साथी) । निसंदेह जिनें लोकें अल्लाह 
पर ईमान (जकोन) कायम कोता ते नेक कर्म कोते, उनेंगी ओह्‌ ऐसी जन्नतें 
च दाखल करग, जिंदे ख'ल्लें नैह्रां बगदियां होङन। अल्लाह उय्यै करदा ऐ. 
जे किश करना चांह्दा ऐ। (2-74) 

जिस माहनू गी एह शकक होऐ जे अल्लाह इस लोक ते परलोक च 
उसदी सहायता नेई करग, उसगी चाही दा ऐ जे इक रस्सी असमानै तगर तान्नै। 
फ्ही उसगी कप्पी टकाए ते दिक्खै के क्या उसदी जुगती उसदे गुस्से गी दूर 
करने आहूली बनदी ऐ? ते इस चालली असें कुरान गी स्पश्ट दलीलें (तर्क) 
कन्नै उतारे दा ऐ। निसंदेह अल्लाह जिसगी चांहदा ऐ हिदायत (अकल) देई 
दिंदा ऐ। (5-76) 

इस च दना बी शकक नेई के जेहड़े लोकें ईमान कायम कोता ते जिनें 
यहूदियत कबूल कोती (अपनाई), ते साबी ते नसारा ते मजूस ते जिनें शिरक 
कीती। अल्लाह इनें सारे दे दरम्यान कियामत दे रोज अपना फैसला फरमाग। 
बेशक्क अल्लाह हर चीजे दा जानकार ऐ। (7) 


कया तुस दिखदे नेई जे अल्लाह दे अग्गें सजदा करदे न जे किश असमानें 

च ऐ ते जे किश जमीना च ऐ। सूरज ते चन्न ते सतारे ते प्हाड़ ते रुक्ख- 
बूहटे ते चपाए ते मते हारे इंसान। ते मते सारे ऐसे न जिंदे पर अजाब तैऽ 
होई चुके दा ऐ ते जिसगी खुदा जलील (खुआर) करै उसगी इज्जत देने 
आहला होर कोई नेई। बेशकक अल्लाह उय्यै करदा ऐ, जे किश ओह्‌ करना 
चांह्दा ऐ। (78) 

एह दो पक्ख (धड़े) न जिनें अपने रब्ब बारै झगड़ा कीता। फ्ही जिनें 
इंकार कीता उंदे आस्तै अग्गी दे कप्पड़े कट्टे जाङन। उंदे सिरें पर गड़कदा 
(उब्बलदा) पानी सुट्टेआ जाहूग। उस कन्नै उंदे ढिड्डै दे अंदरै दियां चीजां 
तक्क गली जाङन ते खल्लड़ियां बी ते उंदे आस्तै उत्थें लोहे दे हथोड़े 
(थ्होड़े) होङन। जिसलै बी ओह्‌ घाबरियै उत्थुंआं बाहर निकलना चाहूङन, 
उसलै परतियै उस्सै च धिक्की दित्ते जाङन, हुन चखदे र'वो सड्ने दा 
अजाब। (।9-22) 

निसंदेह्‌ जिनें ईमान (जकोन) कायम कोता ते नेक कर्म कोते, अल्लाह 
उनेंगी नेह बागें च दाखल करग, जिंदे ख'ल्लें नैह्रां बगदियां होङन। उनेंगी 
उत्थें सुन्ने दे कंगन ते मोती पुआए जाङन ते उत्थें उंदी पशाक रेशम दी 
होग। ते उनेंगी पवित्तर बोल बोलने दी हदायत दित्ती गेदी ही। ते उनेंगी 
अल्लाह पाक दा रस्ता दस्सेआ गेदा हा। (23-24) 

बेशक्क जिनें लोकें इंकार कोता ते ओह्‌ लोकें गी अल्लाह दी राह 
(सन्मार्ग) थमां ते मस्जिद हराम (खाना काबा) थमां रोकदे न जिसगी असें 
लोकें आस्तै बनाया ऐ जेहदे च स्थानी बसनीक (बशिंदे) ते बाहरै थमां औने 
आहले बराबर न। ते जेहका इस मस्जिद च शलीनता दे थाह्र जुलमै दा तरीका 
अपनाग, उसगी अस दर्दनाक अजाब दा मजा चखागे। (25) 

ते जदूं असें इब्राहीम गी बैतुल्लाह (अल्लाह दे घर) दी जगह दस्सी 
दित्ती, के मेरे कन्नै कुसै होर गी साझेदार (भ्याल) नेई बनाना ते मेरे घरै गी 
पाक (पवित्तर) रक्खना परिकरमा (तवाफ) करने आहलें आस्तै ते क्रियाम 
करने आहलें आस्तै ते रुकूअ ते सजदा करने आहलें आस्तै। (26) 

ते लोकें च हज्जै दा ऐलान करी देओ, ओह्‌ तुंदे कौल औडन। पैदल 
चलियै ते लिस्से (कमजोर) उटें पर सुआर होइयै जेहड़े दूर-दराड़ै रस्तें थमां 
औंङन तां करियै जे ओह्‌ अपने फायदे दे थाहरै पर पुज्जन ते चंद-इक 

निरधारत दिनें च उनें चपायें पर अल्लाह दा नांऽ लैन जेहड़े उसने (अल्लाह 
नै) उनेंगी उपलब्ध कराए दे न। बस्स उस चा (आपूं) खाओ ते मसीबतै च 
फसे दे मुत्हाज गी बी खलाओ। ते उनेंगी चाही दा जे अपने मनै दी मैल- 
कचैल खतम करी देन। ते अपनियां मन्नतां पूरियां करन। ते इस प्राचीन घर 
दी परिकरमा (तवाफ) करन। (27-29) 


एह गल्ल तै5 होई चुकी दी ऐ जेहका शख्स अल्लाह दी मरजादा 
(निजमें) दा आदर (सत्कार) करग तां एह ओहदे आस्तै ओहदे रब्ब दे कौल 
बेहतर ऐ ते तुंदे आस्तै चपाये हलाल करी दित्ते गेदे न, सिवाए उंदे जिंदे बांरै 
पैहलें गै तुसें गी निर्देश करी दित्ता गेदा ऐ। ते तुस बुत्त परस्ती थमां बचो ते 
झूठ थमां बचो। (30) 


अल्लाह आहूली भेठा अकागरचित्त होइयै लग्गे दे र'वो, उसदे कन्नै 
होर कुसै गी हिस्सेदार (शरीक) नेई बनाओ। ते जेहका माहनू अल्लाह कन्नै 
भ्याल खडेरदा ऐ, आखो ओह्‌ असमानै थमां डिग्गी पेआ ते परिन्दें उसगी 
पुड्छी लैता जां ब्हाऊ (हवा) नै उसगी कुसै दूर-दराडै थाहरै पर जाई 
पटकेआ। (3]) 

एह गल्ल तै5 होई चुकी। ते जेहका इंसान अल्लाह दे प्रतीके (नशानियें) 
दा ध्यान रक्खग तां एह ते दिलै च तकवा (परहेज गारी) पालने दी गल्ल 
ऐ। तुसें गी उंदे 'शा (कुरबानी दे जानवरें 'शा) इक निरधारत समें तगर फायदा 
(लाह) लैना ऐ। फ्ही उनेंगी कुरबानी आस्तै प्राचीन घरै आहूली बक्खी लेई 
जाना ऐ। (32-33) 

ते असें हर उम्मत (इक नबी दी कौम) आस्तै कुरबानी करना तैऽ 
कोता तां करियै जे ओह्‌ उने चपायें (जानवरें) पर अल्लाह दा नांऽ लैन 
जेहड़े उसने (अल्लाह नै) उनेंगी प्रदान कोते दे न। बस्स तुंदा पूजने जोग 
अल्लाह इक्कै अल्लाह ऐ इस करियै तुस उस्सै दे बनियै र'वो ते नम्मरता 
(ल्हीमी) बरतने आहलें गी शुभ सनेहा देई देओ। जिंदा हाल एह ऐ जे जदूं 
अल्लाह दा बखान कोता जंदा ऐ उसलै उंदे दिल (रूह) कम्बी जंदे न। 
ते अपने पर औने आहले दुख कसाले जरने (सैहून करने) आहले ते नमाज 
दी पबंदी करने आहले ते जे किश असें उनें गी दित्ते दा ऐ ओहदे 'चा खर्च 
करने आहूले न। (34-35) 

ते कुरबानी दे ऊटें गी असें तुंदे आस्तै अल्लाह दी यादै दे तौरै पर इक 
नशानी बनाया ऐ। उंदे च तुंदे आस्तै भलाई ऐ। बस्स उनें गी खड़ा करियै उंदे 
पर अल्लाह दा नांऽ लैओ। फ्ही जिसलै ओह्‌ करवट दे बल (पास्सै दे भार) 
डिग्गी पौन उसलै उनें गी खाओ ते जरूरतमंद, मुत्हाजें ते मंगने आहलें गी 
बी खलाओ। इंयां असें इनें जानवरें गी तुंदे अधीन करी दित्ता तां करियै जे 
तुस शुकर करो। अल्लाह गी नां ते उंदा गोश्त पुजदा ऐ ते नां गै खून बल्के 
अल्लाह गी ते सिर्फ तुंदा तकवा (अल्लाह पर अटूट जकीन) पुजदा ऐ, इंयां 
अल्लाह नै उनेंगी तुंदे अधीन करी दित्ते दा ऐ। तां करियै जे तुस अल्लाह द्वारा 
दित्ती गेदी हिदायत पर उसदी बड़ेआई दा बखान करो ते नेको करने आहलें 
गी खुशखबरी सनाई देओ। (36-37) 


जकोनन अल्लाह उनें लोकें दी रक्खेआ करदा ऐ जिनें ईमान आनेआ। 
बेशकक अल्लाह बचन भंग करने आहलें ते ना-शुकरें (किरतघानें) गी पसंद 
नेई करदा । आज्ञा देई दित्ती गेई उनें लोकें गी जिंदे कन्नै लड़ाई कीती जा करदी 
ऐ इस करियै जे उंदे पर ज्यादती कीती गेई। बेशक्क अल्लाह उंदी मदद करने 
च समर्थ ऐ। ओह्‌ लोक जिनेंगी अकारण (उंदे) घरें थमां कड्ढेआ गेआ। 
मात्तर इस करियै जे ओह्‌ गलांदे न जे साढ़ा रब्ब अल्लाह ऐ। ते जेकर अल्लाह 
लोकें गी इक-दूए दे जरीये हटांदा नेई र'वै तां खानकाहें ते गिरजाघरें (चर्चे) 
ते पूजास्थलें ते मसीतें जिंदे च अल्लाह दा नांऽ अधिकता कन्नै लैता जंदा ऐ, 
ढाही दित्ते जंदे। ते अल्लाह पक्क (जरूर) उसदी मदद करग जेहड़ा अल्लाह 
दी मदद करदा ऐ। निसंदेह्‌ अल्लाह जबरदस्त ऐ शक्तिशाली ऐ। (38-40) 

एह ओह्‌ लोक न जिनेंगी जेकर अस धरतै दे सत्ताधारी बनाचै तां एह 
नमाज दा सरिस्ता (प्रबंध) करङन ते जकात देङन ते नेको करने दी आज्ञा 
देङन ते बुराई करने थमां रोकङन ते सारे कम्में दा अंजाम अल्लाह दे हत्थें 
(इख्तियांरै) च ऐ। (4) 

ते जेकर ओह्‌ तुंदा इंकार करन तां उंदे 'शा पैहले कौमे नूह, ते आद 
ते समूद दी कौम बी झठलाई चुके दे न ते इब्राहीम दी कौम ते लूत दी कौम 
ते मदयन दे लोक बी। ते मूसा गी बी झठलाया गेआ। फ्ही में मुनकरें 
(इंकारियें) गी ढिल्ल दित्ती। फ्ही उंदी में पकड़ कोती। फ्ही दिक्खो कनेहा 
होआ मेरा अजाब। (42-44) 

ओह्‌ किन्नियां गै बस्तियां न जिनें गी असें मलियामेट करी दित्ता ते ओह्‌ 
(लोक) जालम हे। हुन ओह अपनियें छत्तें पर पुट्टियां पेदियां न ते किन्ने गै 
खूह्‌ बेकार पेदे (सुक्को गेदे) न ते किन्ने पुख्ता (मजबूत) मैहल वीरान पेदे 
न। क्या एहू लोक जमीना पर चलदे-फिरदे नेई? क्या उंदे दिल ऐसे होई जंदे 
न जे ओह्‌ इस 'शा किश समझदे जां उंदे कन्न नेह होई जंदे न जे ओह्‌ उंदे 
कन्नै सुनदे? कीजे अकखीं अ'न्नियां नेई हुंदियां बल्के दिल अनन्ने होई जंदे 
न जेहड़े सीने दे अंदर न। (45-46) 

ते एह लोक तुंदे कोला अजाब आस्तै तौल मचांदे न। पर अल्लाह हरगिज 
(कदें बी) अपने बा'यदे दे खलाफ करने आहला नेई। ते तेरे रब्ब दे उत्थूं 
दा इक दिन तुंदे स्हाबें इक ज्हार (हजार) साल्लै दे बराबर हुंदा ऐ। ते किन्नियां 
गै बस्तियां हैन जिनेंगी में ढिल्ल दित्ती कीजे ओह जालम हिंयां। फ्ही में उंदी 
पकड़ कीती ते मेरी भेठा गै परतोइयै औना ऐ। (47-48) 


आखो, ऐ लोको ! में तुंदे आस्तै इक साफ-साफ डराने आहूला आं। बस्स 
जिनें लोकें ईमान आनेआ ते नेक (भले) कम्म कोते उंदे आस्तै खिमा (माफी) 
ऐ ते इज्जतै दी रोजी-रोटी। ते जेहके साढ़ी आयतें गी नीचा दखाने आस्तै द्रौड़े 
उय्यै दोजखै आहले न।(49-5]) 


ते तुंदे 'शा पैहलें जेहड़ा बी रसूल ते नबी भेजेआ ते जिसलै उसने किश 
पढ़िये सनाया उसलै शतान नै उसदे (नबी दे) पढ़ने च मलावट करी दित्ती। 
फ्ही अल्लाह शतान दी मलावट गी मटाई दिंदा ऐ। फ्ही अल्लाह अपनी आयते 
गी पुख्ता करी दिंदा ऐ। अल्लाह ज्ञानवान, तत्तदर्शी (सच्च जानने आहूला) ऐ। 
तां करियै जेकिश शतान नै मलाया ऐ उस राहें ओह्‌ उनें लोकें गी जांचै जिंदे 
दिलें च मरज (रोग) ऐ ते जिंदे दिल सख्त न। ते जालम (इंकारी) लोक 
बरोध करने च बड़ी दूर निकली गेदे न ते ते जिनें गी ज्ञान होए दा ऐ समझी 
लैन के एह सच्च ऐ ते तेरे रब्ब पासेआ ऐ। फ्ही ओह्‌ उस पर जकीन करन। 
ते उंदे दिल उसदे (अल्लाह दे) अग्गें झुकी जाहून। ते अल्लाह ईमान आहनने 
आहलें गी अवश्श गै सिद्धा रस्ता (सन्मार्ग) दसदा ऐ। (52-54) 

ते इंकार करने आहले लोक म्हेशां उसदी (अल्लाह दी) तरफा शकक 
च पेदे रौंहङन। इत्थूं तगर जे चान-चक्क उंदे पर कियामत आई पौग। जां 
इक मनहूस दिनै दा अजाब आई जाहग। उस रोज सारा इख्तेआर सिर्फ अल्लाह 

293 


दा गै होग। ओह्‌ उंदे दरम्यान निरना (फैसला) करी देहग। ते जेहड़े लोकें 
ईमान आनेआ ते सद्कर्म (नेक कम्म) कोते, ओह्‌ उपहार दे तौरै पर बागें 
च होडन ते जिनें इंकार कीता ते मेरी आयतें गी झठेरेआ उंदे आस्तै जिल्लत 
(रुसवाई) आहूला कठोर दंड ऐ। (55-57) 

ते जिनें लोकें अल्लाह दी राह आस्तै अपना बतनै (देसै) गी छोड़ेआ, 
फ्ही ओह्‌ कतल करी दित्ते गे जां ओह्‌ मरी गे, अल्लाह अवश्श गै उनेंगी 
उम्दा रिजक देहग। ते बेशक्‍्क अल्लाह गै सारें 'शा उम्दा (बेहतर) रिजक 
देने आहूला ऐ। ओह्‌ (अल्लाह) उनेंगी नेही जगह पजाग जित्थें ओह्‌ खुश 
होङन। ते निसंदेह्‌ अल्लाह जानने आहूला (जानकार), उदार ऐ। (58-59) 

एह होई चुकेआ, ते जेहका इंसान उन्ना गै बदला लै जि'न्ना के उसदे 
कन्नै (जुलम) होएआ हा, ते फ्ही उस पर ज्यादती कीती गेई, तां अल्लाह 
जरूर उसदी मदद करग। बेशकक अल्लाह माफ करने आहला ऐ। (60) 

एह इस करियै जे अल्लाह रातीं गी दिनै च दाखल करदा ऐ ते दिनै गी 
रातीं च। ते अल्लाह सुनने आहला दिक्खने आहला ऐ। एहू इस करियै जे 
अल्लाह गै हकक (सच्च) ऐ ते ओह्‌ सब बातिल (झूठ) न जिनेंगी अल्लाह 
गी छोड़िये लोक पुकारदे न। ते जकीनन अल्लाह गै सर्वोपरि ऐ, सारं 'शा 
म्हान ऐ। (6।-62) 

क्या तुस नेई दिखदे के अल्लाह नै असमानै थमां पानी बर्‌हाया। फ्ही जमीन 
हरी-भरी होई गेई। बेशकक अल्लाह सूखमदर्शी ऐ जानकारी रक्खने आहूला ऐ। 
उस्सै दा ऐ जे किश असमानें च ऐ ते जे किश जमीना च ऐ। निसंदेह अल्लाह 
बेनियाज (निस्पृह) ऐ, बड़ेआइयें (तरीफें) आहला ऐ। (63-64) 

क्या तुसें गी नजरी नेई औंदा जे अल्लाह नै जमीना दी चीजें गी तुंदे 
कम्में लाई रक्खे दा ऐ ते किश्ती गी बी, ओह्‌ उसदे (अल्लाह दे) हुकम 
कन्नै समुंदरै च चलदी ऐ। ते उसने असमानै गी जमीना पर डिग्गने थमां थम्मे 
दा ऐ, पर एह सब उसदे हुकमै कन्‍ने ऐ। बेशकक अल्लाह लोकें पर नरमी 
करने आहूला, किरपालू ऐ। ते उय्यै जिसने तुसेंगी जिंदगी दित्ती, फ्ही ओह्‌ 
तुसेंगी मौत दिंदा ऐ। फ्ही ओह्‌ तुसेंगी जींदा करग। बेशकक माहनू बड़ा ना- 
शुकरा ऐ। (65-66) 

ते असें हर उम्मत आस्तै इक तरीका निरधारत (तै5) कौता के ओह 
उसदी पैरवी करदे हे। फ्ही ओह्‌ तुंदे कनै इस मामले पर झगड़ा (बैहस) 
नेई करन। ते तुस (उनेंगी) अपने रब्ब दी भेठा साद्दा देओ। जकीनन तुस 
सिद्धे रस्ते (सन्मार्ग) पर ओ। जेकर ओह तुंदे कनै झगड़ा करन ते आखो 
जे अल्लाह चंगी चालली जानदा ऐ जे किश तुस करा करदे ओ। अल्लाह 
कियामत दे दिन तुंदे मझाटै उस चीजे दा निरना करी देहग जेहदे बारै तुस 
मतभेद रखदे ओ। क्या तुसेंगी नेई पता के असमानै ते जमीना दी हर चीज 
अल्लाह दे इलम च ऐ। सब किश इक कताबै च दरज (लिखत) ऐ। बेशक्क 
एह अल्लाह आस्तै बड़ा असान (सखल्ला) ऐ। (67-70) 


ते ओह्‌ अल्लाह दे अलावा उंदी इबादत (अराधना) करदे न जिंदे बारै 
अल्लाह नै कोई तर्क नेई दित्ते दा ते नां गै उंदे बांरै उनेंगी कोई जानकारी ऐ। 
ते जालमें दा कोई मददगार (सहायक) नेई। ते जिसलै उनें गी मेरियां सुस्पश्ट 
आयतां पढ़ियै सनाइयां जंदियां न उसलै तुस मुनकरें दे मुहांदरे दी बुरी हालत 
दिखदे ओ। आखो जे ओह्‌ उंदे पर हमला करी देङन जेहड़े उनेंगी साढ़ियां 
आयतां पढ़िये सनाऽ करदे होन। आखो के क्या में तुसेंगी सनांऽ जे इस 'शा 
बदतर (निकुश्ट) चीज केह ऐ। ओह्‌ अग्ग ऐ। उसदा अल्लाह नै उनें लोकें 
कन्नै कौल (बा'यदा) कोते दा ऐ जिनें इंकार कीता ते ओह्‌ बड़ा बुरा ठकाना 
ऐ। (7-72) 

ऐ लोको! इक उदाहरण प्रस्तुत कीता जंदा ऐ, इसगी ध्यान कन्नै सुनो। 
तुस लोक अल्लाह दे अलावा जिंदे अग्गे प्रार्थना करदे ओ ओह्‌ ते इक मक्खी 
बी पैदा नेई करी सकदे। भांएं सारे दे सारे एहदे आस्तै इकजुट होई जाहन। 
ते मक्खी जेकर उंदे 'शा किश खूसी लेई जा तां ओह्‌ उसगी उस'शा छड़काई 
बी नेई सकदे। मदद मंगने आहले बी कमजोर ते जिंदे 'शा मदद मंग्गी गेई 
ओह्‌ बी कमजोर (असहाय) । उनें अल्लाह दी कदर नेई पनछानी जनेहा के 
उसदी कदर करने दा हकक हा। निसंदेह अल्लाह शक्तिशाली ऐ, प्रभुत्वशाली 
ऐ। (73-74) 

अल्लाह फरिश्तें चा अपने सनेह्‌ पजाने आहला चुनदा ऐ। ते इंसानें चा 
बी। बेशकक अल्लाह सुनने आहला, दिक्खने आहूला ऐ। ओह जानदा ऐ 
जेकिश उंदे अग्गें ऐ ते जेकिश उंदे पिच्छे ऐ। ते अल्लाह आहली भेठा गै 

परतोंदे न सारे मामले। (75-76) 


ऐ ईमान आहलो ! रुकूअ ते सजदा करो। ते अपने रब्ब दी इबादत करो 
ते नेक कम्म करो तां करियै जे तुस सफल होवो। ते अल्लाह दी राह आस्तै 
कोशश करो जनेहा के कोशश करने दा हकक हुंदा ऐ। उस्सै नै तुसेंगी चुनेआ 
ऐ। ते उसने दीनै दे मामले च तुंदे पर कोई तंगी नेई रक्खी। तुंदे बब्ब इब्राहीम 
दा दीन। उस्सै नै तुंदा नांऽ मुस्लिम (आज्ञाकारी) रक्खेआ, इस 'शा पैहले ते 
इस क्कुरान च बी तां करियै जे रसूल तुंदे पर गुआह र'वै ते तुस लोकें पर 
गुआह्‌ र'वो। तुस बस्स नमाज पढ़ो ते जक़ात दिंदे र'वो। ते अल्लाह गी 
मजबूती कन्नै थ'म्मी रकखो, उय्यै तुंदा मालक (सुआमी) ऐ। दिक्खो कनेहा 
चंगा मालक ऐ ते कनेहा चंगा मददगार। (77-78) 


आयतां-]8 नसूरह-23. अल-मोमिनून रुकूअ-6 
(मक्का च अवतरत होई ) 

शुरू अल्लाह दे नांऽ कन्नै जेहड़ा बड़ा मेहरबान, निहायत रैहम आहला ऐ। 

निसंदेह्‌ मुक्ति (नजात) पाई ईमान आहलें जेहड़े अपनी नमाजें च झुकने 
आहले न ते बेहूदा ते घटिया गल्लें थमां बचने आहले न। ते जेहके जकात 
देने आहले न ते जेहूड़े अपनी शर्मगाहें (गुप्त अंगें) दी फ्हाजत करने आहूले 
न, सिवाए अपनी त्रीमतें (घरैआलियें) दे ते उनें जनानियें दे जेहूड़ियां उंदियां 
दासियां होन की जे उंदे पर उंदे बारै च कोई दोश नेई। इसदे अलावा ओह्‌ 
जे किश होर चाहून तां फ्ही ओह्‌ ज्यादती करने आहूले न। ते जेहके अपनी 
अमानतें ते अपने ऐह्द दा ख्याल रक्खने आहले न। ते जेहड़े अपनियें नमाजें 
दी हफाजत (अदायगी) करदे न। इय्यै लोक न जेहड़े जन्नत दी बरासतै दे 
उत्तराधिकारी (बारस) होङन। ओह्‌ ओहदे च म्हेशां रौहूङन । (।-]) 

ते असें माहनू गी मिट्टी दे सत थमां पैदा कीता। फ्ही असें पानी दे इक 
त्रोपे (कतरे) दी शकली च उसगी इक थाहरै च सुरक्खत रक्खेआ। फ्ही असें 
पानियै दे कतरे गी इक भ्रूण दी शकल दित्ती। फ्ही भ्रूणै गी मासै दा इक 
लोथड़ा बनाया। फ्ही लोथढ़े दे अंदरें हड़ियां पैदा कौतियां। फ्ही असें हड्डियें 
पर गोश्त (मास) चाढ़ी दित्ता। फ्ही असें उसगी इक नमीं सूरतै च बनाइयै 
खडेरी दित्ता। बड़ा गै कल्याणकारी ऐ अल्लाह, बेहतरीन पैदा करने आहूला। 
फ्ही उसदे बाद तुसेंगी पकक गै मरना ऐ। फ्ही तुसेंगी कियामत (आखरत) दे 

रोज ठुआलेआ जाहग। (१2-6) 

ते असें तुंदे उप्पर सत्त रस्ते बनाए। ते अस स्जिश्टी थमां बेखबर नेई होऐ। 
ते असें असमानै थमां इक अंदाजे कन्नै पानी बरहाया। फ्ही असें उसगी जमीना 
च ठर्‌हाई (रोकी) दित्ता। ते अस उसगी बापस परताने दे काबल आं। फ्ही 
असें उस कन्नै तुंदे आस्तै खजूरें ते आंगूरें दे बाग उगाए। तुंदे आस्तै उंदे च 
मते हारे फल न। ते तुस उंदे चा खंदे ओ। ते असें ओह्‌ रुक्ख (दरख्त) पैदा 
कीता जेहड़ा (प्हाड़) तूरे सीना थमां निकलदा ऐ, ओह्‌ तेल आस्तै उगदा ऐ। 
ते खाने आहलें आस्तै सालन (सलूने) दे तौरै पर बी। ते तुंदे आस्तै माल- 
मवेशियें (डंगरें) च बी सबक ऐ। अस तुसेंगी उंदे ढिङ्डै दी चीजै थमां 
पलेआने आं। ते तुंदे आस्तै उंदे च मते हारे फायदे न। ते तुस उनेंगी खंदे ओ। 
ते तुस उंदे पर ते किश्तियें पर सुआरी करदे ओ। (7-22) 

ते असें नूह (पैगंबर दा नांऽ) गी उसदी कौमै आह्ली बक्खी भेजेआ 
तां उसने आखेआ, ऐ मेरी कौम, तुस अल्लाह दी इबादत करो। उसदे (अल्लाह 
दे) अलावा तुंदा होर कोई माबूद नेई। क्या तुसेंगी डर नेई लगदा ते उसदी 
कौम दे सरदार (मुखिया) जिनें इंकार कीता हा उनें गलाया के एह (नूह) 
ते बस तुंदे जनेहा गै इक आम आदमी ऐ। एह चांहदा ऐ जे एह तुंदे पर महत्ता 
प्राप्त करै। ते जेकर अल्लाह चांहदा तां ओह्‌ फरिश्ते भेजदा। असें एह गल्ल 
अपने पिछले बड़कें थमां नेई सुनी। एह ते बस इक आदमी ऐ जिसगी सनक 
होई गेदी ऐ। बस तुस किश समें तगर इसदा इंतजार करो। (23-25) 

नूह नै गलाया, ऐ मेरे रब्ब! तूं मेरी मदद फरमाऽ, इनें ते मिगी झठेरी 
ओड़ेआ। उसलै असें उसगी “बही' भेजी के तुस किश्ती त्यार करो मेरी नगरानी 
च ते मेरी हिदायत दे अनुसार। ते जदूं मेरा हुकम आई पुज्जै ते धरतै चा पानी 
उबलन लगी पवै तां हर किसमै दे जानवरें चा इक-इक जोड़ा लेइयै ओहदे 
(किश्ती) च सुआर होई जाएओ। ते अपने घरै आहलें गी बी, सिवाए उंदे 
जिंदे बारै च पैहलें गै फैसला होई चुके दा ऐ। ते जिनें जुलम कीता ऐ उंदे 
बारै च मेरे कन्नै गल्ल नेई करेओ। बेशकक उनें गरक होना ऐ। (26-27) 


फ्ही जदूं तुस ते तुंदे साथी किश्ती च बेही जाहगेओ तां आखेओ के 
अल्लाह दा शुकर ऐ जिसने असेंगी जालम लोकें थमां छटकारा दित्ता ते आखेओ 
के ऐ मेरे रब्ब तू असेंगी उतार बरकत कन्नै ते तूं बेहतर उतारने आहला ऐं। 

निसंदेह एहदे च नशानियां न ते बेशकक अस बंदें गी अजमाने आं। (28-30) 


फ्ही असें उसदे बाद दूई कौम पैदा कौती। फ्ही उंदे चा गै इक रसूल 
भेजेआ, के तुस अल्लाह दी इबादत करो। उसदे अलावा तुंदा कोई होर माबूद 
(अराध्य) नेई। क्या तुसेंगी डर नेई लगदा? ते उसदी कौम दे सरदारें (मुखियें) 
जिनें इंकार कीता। ते आखरत (परलोक) च होने आहली मुलाकात गी झठेरेआ, 
ते उनेंगी असें संसारक जिंदगी च संपन्नता (सग्गोसारी) दित्ती दी ही, आखदे 
हे एह ते तुंदे जनेहा गै इक आदमी ऐ। उय्यै किश खंदा ऐ जे किश तुस खंदे 
ओ, ते उय्यै किश पींदा ऐ जे किश तुस पींदे ओ। ते जेकर तुसें अपने जनेह्‌ 
इक आदमी दी गल्ल मन्नी तां तुस बड़े घाटे च रौहगेओ। (3-34) 

क्या एह आदमी तुसेंगी आखदा ऐ के जदूं तुस मरी जाहगेओ ते मिट्टी 
ते हङ्डियां होई जाहगेओ तां फ्ही तुसेंगी ठुआलेआ जाहग। बड़ी गै नोखी ते 
बड़ी गै असंभव गल्ल ऐ जेहड़ी उंदे नै आखी जा करदी ऐ। जिंदगी ते साढ़ी 
इय्यै दुनियावी जिंदगी ऐ। इत्थें गै अस मरने आं ते जीने आं। ते अस परतियै 
उठाए (ठुआले) जाने आहले नेई आं। एह ते बस इक ऐसा आदमी ऐ जिसने 
अल्लाह बारै झूठ घड़े दा ऐ। ते अस उसगी मन्नने आहले नेई। (35-38) 

रसूल नै (दुआऽ कोती) आखेआ, ऐ मेरे रब्ब! मेरी मदद करो के इनें लोकें 
मिगी झठलाई ओड़ेआ ऐ। फरमाया गेआ जे एह लोक तौलै गै पछताङन। फ्ही 
उनेंगी इक कड़क अवाजै ने हक्क दे मताबक पकड़ी लैता। फ्ही असें उनेंगी 
कूड़ा-कचरा बनाई दित्ता। बस्स दूर हटो नेही बुरी कौम। (39-4॥) 


फ्ही असें उंदे बाद होर दुइयां कौमां पैदा कीतियां। कोई बी कौम नां 
अपने बा'यदे (समें) थमा अग्गें जंदी ऐ ते नां गै उस थमां पिच्छें रौंह्दी ऐ। 
फ्ही असें लगातार अपने रसूल भेजे। जदूं बी कुसै कौमै कश उसदा रसूल 
आएआ अदू गै उनें उसगी झठलाया (झठेरेआ) । ते असें इक दे बाद इक कौमै 
गी नश्ट-बरबाद करी दित्ता। ते असें उनेंगी कहानियां बनाई दित्ता। बस्स दूर 
होई जाहन ऐसे लोक जेहड़े जकीन नेई करदे। (42-44) 

फ्ही असें मूसा ते उसदे भ्राऽ हारून गी भेजेआ अपनियें नशानियें ते स्पश्ट 
दलीलें कन्नै फिरऔन ते उसदे दरबारियें दे कौल, पर उनें घमंड कोता ते ओह्‌ 
हंकारे (गरूरे) दे लोक हे। फ्ही उनें गलाया, क्या अस अपने जनेह्‌ द'ऊं जनें 
दी गल्ल मन्नी लैचे जदूं के उंदी (मूसा दी) कौम दे लोक साढ़े आज्ञाकारी 

न। बस्स उनें (लोकें) उनें गी झठलाई दित्ता। फ्ही उंदा सर्वनाश करी दित्ता 
गेआ। ते असें मूसा गी कताब (तौरात) दित्ती तां करियै जे ओह्‌ सन्मार्ग पर 
चलन। (45-49) 

ते असें मरियम दे पुत्तरै गी ते उसदी मां गी इक नशानी बनाया ते असें 
उनेंगी इक उच्चै थाहंरै पर ठकाना दित्ता जेहड़ा अमन-चैन (सकून) आहूला 
थाहर हा ते उत्थें चश्मा (सूहटा) बी बगदा हा। (50) 

ऐ पैगंबरो! साफ-सुथरियां (शुद्ध) चीजां खाओ ते नेक कर्म करो। में 
सब किश जाननां जे किश तुस करदे ओ। ते तुंदा एह दीन इक्कै दीन ऐ। ते 
में तुंदा रब्ब आं, इस करियै तुस मेरे कशा डरो। (5-52) 

फ्ही लोकें अपनें दीनै गी बक्खरे-बक्खरे बंडी लैता। हर इक गरोह दे 
कश जेकिश बी ऐ ओह ओहदे पर मान जां गौह्‌ करदा ऐ। बस्स उनेंगी उंदी 
(गौह्‌ दी) मदहोशी च किश दिन मस्त रौहून देओ। क्या ओह्‌ सोचदे न के 
अस उनेंगी जेहूड़ा माल ते उलाद दिंदे जा करने आं ओह्‌ अस उनेंगी फायदा 
पजाने आस्तै देआ करने आं। बल्के ओह्‌ सच्चाई नेई समझदे। (53-56) 


निसंदेह्‌ जेहके लोक अपने रब्ब दे खौफ कोला डरदे न। ते जेह्के लोक 
अपने रब्ब दियें आयतें दा जकीन करदे न। ते जेह्के लोक अपने रब्ब कन्नै 
कुसै गी भ्याल (हिस्सेदार) नेई बनांदे। ते जेहके लोक ओहदे चा दिंदे न जे 
किश उनेंगी दित्ता गेदा ऐ ते उंदे दिल कम्बदे न के ओह्‌ अपने रब्ब पास्सै 
परतोने आहले न। एह लोक भलाई दे रस्ते पर अग्रसर न ते ओह उत्थें पुज्जने 
आहले न, सारे थमां अग्गें। ते अस कुसै पर बी उसदी स्हार थमां मता बोझ 
नेई पांदे। ते साढ़े कश इक कताब ऐ जेहड़ी बिल्कुल सच्च गलांदी ऐ, ते उंदे 
पर ज्यादती नेई होग। (57-62) 

बल्के उंदे दिल इस दे (अल्लाह) पासेआ अलगरजी च न। ते इसदे 
अलावा बी उंदे किश होर कम्म न जिनेंगी ओह्‌ करदे रौंहूङन। इत्थूं तगर के 
जदूं अस उंदे चा खुशहाल लोकें गी अजाब च पकड़गे तां ओह्‌ बेनती करन 
लगी पौंङन। हुन बेनती (फरेआद) नेई करो। हुन साढ़े पासेआ तुंदी कोई मदद 
नेई कौती जाहग। तुसेंगी मेरियां आयतां सनाइयां जंदियां हिंयां तां तुस पिट्ट 
फेरियै पड्छुयें नसदे हे, उस थमां घमंड करदे होई, जिंयां आखो कुसै किस्सा 
गो गी छोड़ियै जा करदे होन। (63-67) 

फ्ही क्या उनें इस कलाम पर गौर नेई कीता। जां उंदे कश ऐसी कोई 
चीज आई दी ऐ जेहड़ी उंदे पैहले बड़कें कश नेई आई दी। जां उनें अपने 
रसूल गी पनछानेआ नेई। इस करियै ओह्‌ उसगी नेई मनदे। जां ओह आखदे 
न के उसगी (रसूल गी) सनक (जनून) ऐ। बल्के ओह्‌ ते उंदे कश हक्क 
(सच्च) दी दावत लेइयै आएदा ऐ। ते उंदे चा अकसर (मते हारे) गी हक्क 
गल्ल कची (बुरी) लगदी ऐ। ते जेकर हक्क उंदियें खाहिशें दे मताबक हुंदा 
तां असमान ते जमीन ते जेकिश उंदे दरम्यान मजूद ऐ सब्भै तबाह होई जंदे। 
बल्के असें उंदे कौल उंदे आस्तै नसीहत भेजी ऐ पर ओह इस नसीहतै दी 
उपेक्षा करदे न। (68-7) 


कया तुस उंदे कशा कोई माल मंगै करदे ओ? तुंदे आस्तै ते तुंदे रब्ब 
दा माल बेहतर ऐ। ते ओह्‌ बधिया रोजी देने आहूला ऐ। ते जकोनन तुस 
उनेंगी सिद्धे रस्ते (सन्मार्ग) आहूली भेठा बलांदे ओ। ते जेहके लोग आखरत 
पर जकोन नेई रखदे ओह्‌ रस्ते थमां भटकी गेदे न। (72-74) 


ते जेकर अस उंदे पर रैहम करचै ते उनेंगी जेहड़ी तकलीफ ऐ उसगी 
दूर करी देचै फ्ही बी ओह ढीठ बनियै अपनी सरकशी (मूंहजोरी) च लग्गे 
दे रौंहडन। ते असें उनेंगी अजाब च फगड़ेआ। लेकन नां ते ओह्‌ अपने रब्ब 
दे अग्गें झुके ते नां गै उनें बेबसी (लचारगी) दस्सी। इत्थूं तगर जे जदूं अस 
उंदे पर सख्त अजाब दा दरोआजा खो'ल्ली देहगे ते उसलै ओह रहाने होई 
जाङ़न। (75-76) 

उय्यै ऐ जिसने तुंदे आस्तै कन्न ते अक्खा ते दिल बनाए। तुस बड़ा घट्ट 
शुकर करदे ओ। ते उय्यै जिसनै तुसेंगी जमीना पर फलाया। ते तुस उसदी 
बक्खी जमा कीते जाहगेओ। ते ओह्‌ उय्यै ऐ जेहड़ा जिंदगी दिंदा ऐ ते मौत 
दिंदा ऐ ते उस्सै दे बस्सै च ऐ रात ते दिन दा बदलना। क्या तुस सोचदे-बचारदे 
नेई ओ? (78-80) 

लेकन उनें उय्यै गल्ल आखी जेहड़ी पैहले आहलें आखी ही। उनें आखेआ 
के क्या जदूं अस मरी जाहगे ते मिट्टी ते हङ्डियां होई जाहगे तां क्या अस परतियै 
ठुआले जाहगे ? इस दा बा'यदा साढ़े कन्नै ते साढ़े 'शा पैहले साढ़े बड़कें कन्नै 
बी कोता गेआ हा। एह ते बस्स पिछलें दियां कहानियां न। (8-83) 


आखो के जमीन ते जेकिश इस च मजूद ऐ एह कु'स दा ऐ ? जेकर 

तुस जानदे ओ। ओह्‌ आखडन के अल्लाह दा ऐ। आखो, फ्ही तुस किश 
सोचदे-समझदे नेई? पुच्छो जे कु'न मालक ऐ सत्तें असमानें दा ते कु'न 
मालक ऐ अर्श अजीम दा? ओह्‌ गलाङन के सब किश अल्लाह पाक दा 
ऐ। आखो, फ्ही क्या तुस डरदे नेई ओ? आखो, ओह्‌ कु'न ऐ जेहदे हत्थे 
च हर चीजै दा इख्तयार (काबू) ऐ ते ओह्‌ पनाह दिंदा ऐ ते उस जनेही 
कोई पनाह्‌ नेई देई सकदा, जेकर तुस जानदे-समझदे ओ। ओह्‌ आखडङन 
के एह अल्लाह आस्तै ऐ। आखो, फ्ही किं'यां तुस सम्मोहूत (जादूग्रस्त) 
होए दे ओ। (84-89) 

अस ते उंदे कौल हक्क (सच्च) लेइयै आए आं ते जकीनन ओह्‌ झूठे न। 
अल्लाह दा कोई पृत्तर नेई ऐ ते उसदे कन्नै होर कोई हिस्सेदार नेई। जेकर ऐसा 
हुंदा तां हर इक माबूद अपनी दुनिया (अपने लोक) लेइयै बवख होई जंदा। ते 
इक-दूए पर हमला करदा। अल्लाह इनें सारियें गल्लें थमां पाक ऐ जेहड़ियां एह 
करदे न। ओह्‌ अल्लाह जाहरी ते गुज्झी सब्ब्रै किश जानने आहला ऐ। ओह्‌ उंदे 
'शा बड़ा उप्पर ऐ जिनेंगी एहू भ्याल (हिस्सेदार) मिथदे न। (90-92) 

आखो, ऐ मेरे रब्ब, जेकर तुस मिगी ओह दखाई देओ जेहदै बारै उंदे 
कन्तै बा'यदा कोता जा करदा ऐ। ऐ मेरे रब्ब, मिगी जालम लोकें च शामल 
नेई करेओ। ते निसंदेह्‌ अस समर्थवान (ताकत रखने) आं के अस उंदे कनै 
जेहड़ा बा'यदा करा करने आं, ओह्‌ तुसेंगी दखाई देचै। (93-95) 

तुस बुराई गी ऐसे तरीके कन्नै दूर करो जेहड़ा बेहतर (उचत) होऐ। 
असें गी चंगी चालली पता ऐ जे किश एह लोक आखदे न। ते दुआऽ करो, 
ऐ मेरे रब्ब! में पनाह मंगना शतानें दे वसवसें (शतानी खुराफातें) थमां। ते 
ऐ मेरे रब्ब! में तुंदे 'शा पनाह मंगना जे ओह्‌ मेरे कोल नेई औन (अर्थात्‌ 
ओह्‌ शतानी वसवसे मेरे नजदीक नेई औन।) (96-98) 

इत्थूं तगर जे जदूं उंदे चा कुसै पर मौत आई जंदी ऐ तां ओह्‌ आखदा 
ऐ, ऐ मेरे रब्ब! मिगी बापस परताई दे। तां करियै जे जिसगी में छोड़ी आएआं 
ओहदे कन्नै किश नेकी कमाई सकां। हरगिज नेई, एह मात्तर इक गल्ल ऐ 
उय्यै ओह्‌ आखदा ऐ। ते उंदे अग्गें इक पड़दा ऐ उस दिनै तगर जदूं के उनेंगी 
ठुआलेआ जाहूग। फ्ही जदूं सूर (इक बाद्य) च फूक मारी जाहूग उसलै फ्ही 
उंदे मझाटे नां ते कोई रिश्ता रौहग ते नां गै कोई कुसै गी पुच्छग। उसलै जिंदे 

पल्ले भारी होङन (नेक कर्मे दे पल्ले भारी होङन) उय्यै सफल होङन। ते 
जिंदे पलले हौले यानि हल्के होङन, इय्यै लोक न जिनें अपने आपै गी घाटे 
च रक्खेआ ओह म्हेशां जहन्नमै (नरकै) च रौंहडन। उंदे चेहरें (मुहांदरें) 
अग्ग कन्नै झुलसोई जाङन ते ओह्‌ ओहदे च (नरकै च) बदशकल होई 
जाङन। (99-704) 

क्या तुसेंगी मेरियां आयतां पढियै सनाइयां नेई हियां जंदियां, उसलै तुस 
उनेंगी झठलांदे हे। ओह्‌ आखडङन, ऐ. साढ़े रब्ब! साढ़ी बदनसीबी ने असेंगी 
घेरी लैते दा हा ते अस गुमराह (पथभ्रश्‍्ट) लोक हे। ऐ साढ़े रब्ब! इत्थुंआं 
कड्ढी देओ, फ्ही जेकर दबारा अस ऐसा करगे तां निसंदेह्‌ अस अपराधी 
(जालम) होगे। खुदा आखग, दूर हटो, इस्सै च पेदे र'वो ते मेरे कन्नै गल्ल 
नेई करो। (05-708) 

मेरे बंदे च इक गरोह्‌ (दल) हा जेहड़ा आखदा हा, ऐ साढ़े रब्ब! असें 
ईमान आनेआ, बस्स तूं असेंगी माफ करी दे ते साढ़े पर किरपा (रैहूम) 
फरमाऽ ते तूं सारें 'शा बधीक किरपा करने आहला ऐं। बस्स तुसें उंदा मजाक 
बनाई लैता। इत्थूं तगर जे उंदे पिच्छें तुसें मेरी याद बी भलाई (बसारी) ओड़ी 
ते तुस उंदे पर हसदे रेह्‌। अज में उनेंगी उंदे सबर दा फल दित्ता जे (अज्ञ) 
उय्यै सफल लोक न। (]09-0) 

पुच्छेआ जाहग, के साल्लें दे स्हाबें तुस किन्ना-क चिर संसारै च रेह 
होगेओ। ओह्‌ आखङन, अस इक दिन रेह्‌ जां इक दिनै थमां बी घट्ट। गिनती 
करने आहलें गी पुच्छी लैओ। गलाया जाहग के तुस थोढी गै मुद्दत (आरसा) 
रेह्‌। काश तुस जानदे होंदे। (2-]4) 

क्या तुस सोचदे ओ के असें तुसेंगी बिना मकसद दे पैदा कीता ते 
तुसेंगी साढ़े कश नेई आनेआ जाहग? सर्वोच्च ऐ अल्लाह, बादशाह हकीकी 
(असली मालक), उसदे बिजन कोई पूजने जोग (माबूद) नेई। ओह मालक 
ऐ अरशे अजीम दा। ते जेहका आदमी अल्लाह दे कन्नै कुसै होर गी माबूद 
(भ्याल) बनाग जेहूदे बारै च उसदे कौल कोई तर्क नेई। फ्ही उसदा स्हाब 
(लेखा) उसदे रब्ब दे कौल ऐ, बेशक्क मुनकरें दा भला नेई होग। आखो, 
ऐ मेरे रब्ब, मिगी बख्शी दे ते मेरे पर मेहर कर, तूं बेहतरीन मेहर करने 
आहला ऐं। (5-78) 

आयतां-64 न्सूरह-24. अन-नूर रुकूअ-9 
(मदीना च अवतरत होई ) 

शुरू अल्लाह दे नांऽ कनै जेहड़ा बड़ा मेहरबान, निहायत रैहम आहला ऐ। 

एह इक सूरह ऐ जिसगी असें अवतरत कीता (उतारेआ) ऐ ते इसगी असें 
फर्ज करी दित्ता ऐ। ते एह्दे च असें स्पश्ट (साफ-साफ) आयतां उतारियां न। 
बदकार जनानी ते बदकार मड्द दौंने चा हर इक गी सौ कोरड़े मारो। ते तुसेंगी 
उनें दौंने पर अल्लाह दे दीन दे मामले च रैहम नेई करना चाही दा। जेकर 
तुस अल्लाह पर ते आखरत (कियामत) दे दिनै पर ईमान रखदे ओ। ते एह 
भी चाही दा जे दौंने गी सजा दित्ते जाने दे समें मुसलमानें दा इक हजूम 
(किट्ठ) उत्थें हाजर (मजूद) र'वै। इक व्यभिचारी (बदकार) नकाह्‌ नेई करै 
व्यभिचारिणी (बदकारा) कन्नै जां मुश्रिका (अनेकेश्वरपरस्त जनानी) कन्नै। 
ते बदकारा कन्नै नकाह्‌ नेई करै बदकार जां मुश्रिक मड़द। ते एह हराम करी 
दित्ता गेआ ईमान आहलें आस्तै। (-3) 


ते जेह्के लोग पाक दामन (सच्चरित्र) जनानियें सिर तोहमत लगान, फ्ही 
चार गुआह्‌ पेश नेई करी सकन, उनेंगी अस्सी कोरड़े मारो ते उंदी गुआही कदें 
बी कबूल नेई करो। इय्यै लोक अवज्ञाकारी न। लेकन जेहके लोक इसदे बाद 
तोबा करी लैन ते अपने आपै गी सधारी लैन तां अल्लाह माफ करने (बख्ाने) 
आहूला किरपालू ऐ। (4-5) 

जेहके लोक अपनी बीवियें (त्रीमतें) पर तोहमत लांदे न ते उंदे कश उंदे 
अपने अलावा होर कोई गुआह नेई होऐ, फ्ही नेह आदमी दी गुआही दा मामला 
इंयां ऐ जे ओह्‌ चार बारीं अल्लाह दी संघद चुक्कियै आकखै के जकीनन ओह्‌ 
सच्चा ऐ। ते पंजमीं बारीं इंयां आक्खै के ओहदे पर अल्लाह दी लानत होएऐ. 
जेकर ओह्‌ झूठ बोल्लै। ते जनानी थमां सजा इस चालली टली सकदी ऐ के 
ओह्‌ चार बारीं अल्लाह दी सघंद चुक्कियै आकखै के एह आदमी झूठा ऐ। 
ते पंजमीं बारी इंयां आकखै के मेरे पर अल्लाह दा गजब (करोपी) होऐ जेकर 
एह आदमी सच्चा होऐ। ते तुसें लोकें पर जेकर अल्लाह दी मेहर ते उसदी 
रैहमत नेई हुंदी ते अल्लाह तोबा कबूल करने आहला तत्तदर्शी (सच्च जानने 
आहूला) ऐ। (6-70) 

जिनें लोकें एह बा-बेला मचाया ओह्‌ तुंदे लोकें चा गे ऐ। तुस उसगी 

अपने बारै च बुरा नेई समझो बल्के एह्‌ तुंदे आस्तै बेहतर ऐ। उंदे चा हर इक 
आदमी आस्तै उन्ना गै गुनाह होग जि'न्ना (गुनाह) उसने कमाया। ते जिसने 
ओह्दे च बड्डा हिस्सा लैता ओहदे आस्तै बड़ा बड्डा अजाब ऐ। (77) 


जंदू तुसें लोकें उस बारे सुनेआ तां मुसलमान मड़दें ते जनानियें इस बांरै 
नेक गुमान (शुद्ध बचार) की नेई रकखे ते की नेई गलाया के एह ते साफ-साफ 
बुत्हान (इलजाम) ऐ। इनें लोकें इस गल्लै पर चार गुआह्‌ की नेई आहने। बस्स 
जेकर इनें गुआह्‌ नेई आहने तां अल्लाह दी नजरी च इय्यै झूठे न। (2-3) 

जेकर तुसें लोकें पर इस लोक ते परलोक च अल्लाह दी किरपा ते उसदी 
रहमत नेई हुंदी तां जिनें गल्लें च तुस फसी गेदे हे उंदी बदौलत तुंदे पर कोई 
बड्डी आफत आई पौंदी। जदूं के तुस उसगी अपनी जुबानें कन्न नकल करा 
करदे हे। ते अपने मूंहां ऐसी गल्ल गलाऽ करदे हे जेहदे बारै तुसेंगी किश पता 
नेई हा। ते तुस उसगी इक सधारण गल्ल समझा करदे हे। जदूं के अल्लाह दे 
नजदीक ओह्‌ इक बड़ी बड्डी गल्ल ही। ते जदूं तुसें उसी सुनेआ उसलै एह 
को नेई आखेआ के असें गी नेही गल्ल मूंहां कड्ढना शोभदा नेई। अल्लाह बचाए, 
एह ते बड़ा बड्डा बुत्हान (आरोप) ऐ। अल्लाह तुसेंगी हिदायत दिंदा ऐ जे 
भविक्ख च (आइंदा) परतियै इंयां कदें नेई करना। जेकर तुस मोमिन (ईमान 
आहले) ओ। अल्लाह तुंदे अस्तै स्पश्ट तौरै पर आदेश जारी करदा ऐ। ते अल्लाह 
ज्ञानवान ते हिकमत आहला (तत्तदर्शी) ऐ। (4-8) 

निसंदेह्‌ जेहके लोक एह चाहंदे न जे मुसलमानें च निरलज्जता दियें 
हरकतें दे चर्चे होन, उंदे आस्तै संसारै च बी ते आखरत (परलोक) च बी 
दर्दनाक (कश्टदेह) अजाब ऐ। ते अल्लाह जानदा ऐ पर तुस नेई जानदे। ते 
जेकर तुंदे पर अल्लाह दी मेहर ते उसदी किरपाद्रिश्टी नेई हुंदी, ते एह के 
अल्लाह बड़ी नरमी आहला रैहम करने आहूला ऐ। (9-20) 

ऐ ईमान आहलो, तुस शतान दे कदमें (रस्ते) पर नेई चलो। ते जेहका 
आदमी शतान दे कदमें पर चलग ते उसगी ओह्‌ (शतान) निरलज्जता दे ते 
भैड़े कम्म करने गी गै आखग। ते जेकर तुंदे पर अल्लाह दी मेहर ते उसदी 
रैहमत नेई हुंदी तां तुंदे चा कोई बी आदमी पवित्तर (पाक) नेई होई सकदा 
हा। लेकन जिसगी अल्लाह चाहंदा ऐ पवित्तर (पाक) करी दिंदा ऐ। अल्लाह 
सुनने आहूला, जानने आहूला ऐ। (27) 


304 


ते तुंदे चा जिंदे पर (रब्ब दी) मेहर ऐ ते ओह समर्थवान न, ओह इस 
गल्लै दी कसम नेई खाई लैन के ओह्‌ अपने रिश्तेदारें ते गरीबें ते अल्लाह 
दी राह आस्तै हिजरत करने आहलें गी नेई देडन (अर्थात्‌ उंदी मदद नेई 
करङन) । ते उनेंगी चाही दा ऐ जे ओह्‌ माफ करी देन ते बरदाश्त करन। क्या 
तुस नेई चाहंदे जे अल्लाह तुसेंगी माफ करै। ते अल्लाह माफ करने आहला 
मेहरबान ऐ। (22) 

बिलाशक्क जेहके लोक सद्चरित्र (पाक दामन), अनजान ते ईमान 
आहली जनानियें पर तोहमत लगांदे न, उंदे पर दुनिया च ते आखरत च बी 
लानत कीती गेई। ते उंदे आस्तै घोर कश्ट ऐ। उस रोज जदूं के उंदियां जबानां 
उंदे बरुद्ध गुआही देडन ते उंदे हत्थ ते पैर बी उनें कम्में दी जेहड़े एह लोक 
करदे हे। उस दिन अल्लाह उनेंगी पूरा-पूरा मनासब बदला देहग। ते इनें गी 
पता लग्गी जाहग जे अल्लाह गै हकक (सच्च) ऐ ते हर भेत गी खोहलने 
आहूला ऐ। (23-25) 

गंदियां गल्लां गंदे लोकें आस्तै न ते गंदे लोक गंदियां गल्लां करने आस्तै 
न। ते चंगियां गल्लां नेक लोकें आस्तै न ते नेक लोक भलियें गल्लें आस्तै 
न। ओह्‌ लोक बरी (मुक्त) न उनें गल्लें थमां जेहूड़ियां एह आखदे न। उंदे 
आस्तै माफी (बख्शिश) ऐ ते इज्जत-मान दी रोजी ऐ। (26) 

ऐ ईमान आहूलो ! तुस अपने घरें दे अलावा दूयें दे घरें च दाखल नेई होवो 
जदूं तगर अनुमति नेई लेई लैओ ते घरें आहलें गी सलाम नेई करी लैओ। एह 
तुंदे आस्तै बेहतर ऐ। तां करियै जे तुस चेता रक्खो। फ्ही जेकर तुस उत्थें कुसैगी 
नेई दिक्खो तां उत्थें दाखल नेई होवो जिसलै तगर तुसेंगी इजाजत नेई थ्होई जा। 
ते जेकर तुसेंगी आखेआ जा जे बापस परतोई जाओ तां तुस परतोई जाओ। एह्‌ 
तुंदे आस्तै उचत ऐ। ते अल्लाह जानदा ऐ जेकिश तुस करदे ओ। तुंदे पर एहदे 
पर कोई गुनाह नेई के तुस उनें घरें च दाखल होवो जित्थें कोई नेई रौंहदा होऐ। 
उत्थं तुंदे फायदे दी कोई चीज होऐ। अल्लाह जानदा ऐ जे किश तुस जाहर 
करदे ओ ते जेकिश छपैलदे ओ। (27-29) 


मोमिन मड्दें गी आखो के ओह्‌ अपनियां नजरां नींदियां रक्खन ते अपनी 
शर्मगाहें (गुप्तांगें) दी हफाजत करन। एह उंदे आस्तै पाक (पवित्तर) गल्ल 
ऐ। बिलाशक्क अल्लाह जानकार ऐ जेकिश एहू करदे न। (30) 

ते मोमिन जनानियें गी आखो के ओह अपनियां नजरां नींदियां रक्खन ते 
अपनी शर्मगाहें (छपैलने आहले अंगें) दी हफाजत करन। ते अपनी जीनत 
(खूबसूरती आहले बनाऽ शंगार) को जाहूर नेई करन। पर जेहूका उंदे चा जाहर 
होई जा ते अपने दपट्टे अपने सीने उप्पर पाइयै रक्खन। अपनी जीनत (खूबसूरती) 
गी जाहर नेई करन लेकन सिर्फ अपने खसमै (घरैआले) पर जां अपने बब्बै 
पर जां अपने पति दे बब्बै पर जां अपने पुत्तरें पर जां अपने पति दे पुत्तरें पर 
जां अपने भ्रायें पर जां आपने भ्रायें दे पुत्तरें (भतीजे) पर जां अपनी भैनें दे 
पुत्तरे (भनेंऽ) पर जां अपनी जनानियें पर जां अपने गुलामें (दासे) पर जां अपने 
अधीन मड्दें पर जेहड़े किश गरज (लोड़) नेई रखदे होन। जां ऐसे जागते 
पर जिनें गी अजें जनानियें दे पड्दे दियें गल्लें बारै जानकारी नेई होऐ। ओह्‌ 
अपने पैर जोरैं नेई मारन तां करियै जे उंदी छप्पी दी जीनत (खूबसूरती) बारै 
कुसै गी पता लग्गी जा। ऐ ईमान आहलो ! तुस सारे मिलियै अल्लाह अग्गें तोबा 
करो तां जे तुंदा भला होऐ। (3) 

तुंदे च जेहड़ा बिजन निकाह दे होऐ उंदे निकाह करी देओ । ते तुंदे गुलामें 
(दासें) ते दासियें चा जेहड़े निकाह दे जोग होन उंदा बी। जेकर ओह्‌ गरीब 
होङन तां अल्लाह उनेंगी अपनी मेहर कन्तै मालदार करी देहग। ते अल्लाह 
समर्थवान, जानने आहूला ऐ। ते जेहके निकाह दी समर्थ (ताकत) नेई रखदे 
उनेंगी लोड़चदा ऐ जे ओह्‌ अदूं तगर बरदाश्त करन जदूं के अल्लाह अपनी 
किरपा कन्नै उनेंगी मालदार बनाई देऐ। ते तुर्दे गुलामें चा जेहड़े (अजाद होने 
आस्तै) लिखत (ऐहद) देने दे अभिलाशी होन उंदे कन्नै लिखा-पढ़ी करी 
लैओ जेकर उंदे च तुस जोग्यता दिक्खो। ते उनेंगी उस मालै चा देओ जेहड़ा 
तुसेंगी अल्लाह नै दित्ते दा ऐ। ते अपनी दासियें गी पेशे (बदकारी) आस्तै 
मजबूर नेई करो जदूं के ओह्‌ पाक दामन रौहना चांहदियां होन, सिर्फ इस आस्तै 
के संसारक जिंदगी च किश फायदा हासल होई जा। ते जेहका शख्स उनें गी 
मजबूर करग तां अल्लाह इस ज्यादती दे बाद माफ करी देने आहला मेहरबान 
ऐ। ते बेशकक असें तुंदी भेठा (अपनियां) रोशन आयतां उतारी दियां न ते उनें 
लोकें दियां मसालां बी जेहड़े तुंदे'शा पैहलें गुजरी चुके दे न ते डरने आहलें 
आस्तै नसीहत बी। (32-34) 

अल्लाह असमाने ते जमीना दी रोशनी ऐ। उसदी रोशनी दी मसाल ऐसी 
ऐ जिंयां इक तौकड़े (आले) च इक दीया (चराग) ऐ। दीया इक शीशे दे 

अंदर ऐ। शीशा ऐसा ऐ जिंयां इक लिशकदार (चमकदार) तारा। ओह्‌ जैतून 
दे इक ऐसे मुबारक रुक्खै दे तेल कन्नै रोशन कीता जंदा ऐ जेहड़ा नां ते पूर्वी 
ऐ ते नां गै पच्छमीं। उसदा तेल ऐसा ऐ आखो अग्गी दे छोहने बिजन आपूं 
गै बली (जगी) प'वै। अल्लाह जिसगी चांहदा ऐ अपनी रोशनी दी राह दखांदा 
ऐ। ते अल्लाह लोकें आस्तै उदाहरण प्रस्तुत करदा ऐ। ते अल्लाह हर चीजा 
बारै जानकार ऐ।(35) 


ऐसे घर (मसीतां) जिंदे बारै अल्लाह नै हुकम दित्ते दा ऐ के उनेंगी 
बुलंद कीता जा ते उंदे च उसदे (अल्लाह दे) नांऽ दा बखान कीता जा, उंदे 
च सवेरे ते शामीं (संजलै) लोक अल्लाह गी जाद (चेता) करदे न, जिनेंगी 
तिजारत (बपार) ते खरीद-फरोख्त अल्लाह गी सिमरने थमां अलगरज नेई 
करदी ते नां गै नमाज पढ़ने थमां ते नां गै जकात देने थमां। ओह उस दिन 
थमां डरदे न जेहूदे च दिल ते अकखीं परतोई जाङन। अल्लाह उनेंगी उंदे 
कर्मे (करनी) दा उम्दा प्रतिफल (परिणाम) देहग ते उनेंगी अपनी मेहर 
(किरपा) कन्नै होर मता देहग। ते अल्लाह जिसगी चांह्दा ऐ बे-स्हाबा दिंदा 
ऐ। (36-38) 

ते जिनें लोकें इंकार कीता उंदे कर्म इंयां न जिंयां रेगिस्तान च सराब 
(मृगतृष्णा) । त्रेहाए दा उसगी पानी समझदा ऐ इत्थूं तगर जेहलै उसदे नेड़ै 
पुजदा ऐ उसलै उत्थें किश बी नेई हुंदा। ते उसने उत्थें अल्लाह गी मजूद 
पाया, बस्स उसने (अल्लाह नै) उसदा स्हाब चुकता करी दित्ता। ते अल्लाह 
जल्दी गै स्हाब चुकता करने आहूला ऐ। जां जिंयां इक डूंहगे (गैहरे) समुंदरै 
अंदर न्हेरा होए, लैहर ते लैहर चढ़ा करदी होऐ, उप्पर बदल (डिग्गल) 
घनोए दे होन, उप्पर-ख'ल्लें मते हारे न्हेरे, जेकर कोई अपना हत्थ कड्ढै, 
उसी दिक्खी नेई सकै। ते जिसगी अल्लाह रोशनी नेई देऐ तां उसदे आस्तै 
कोई रोशनी नेई। (39-40) 

क्या तुसें नेई दिक्खेआ जे अल्लाह दी पाकी (पवित्तरता) दा बखान करदे 
न जेकिश बी असमानें ते जमीना च हैन ते पैंछी बी परें (फंघें) गी फलाए 
दे। हर इक अपनी नमाजै गी ते अपनी तसबीह्‌ गी जानदा ऐ। ते अल्लाह गी 
पता ऐ जेकिश ओह करदे न। ते अल्लाह दी गै बादशाहत (सल्तनत) ऐ 
असमानें ते जमीना पर। ते अल्लाह दी भेठा सबनें परतोना ऐ। (4-42) 

क्या तुसें नेई दिक्खेआ के अल्लाह बदलें गी (डिग्गलें गी) चलांदा ऐ। 
फ्ही उनेंगी आपस च मलाई दिंदा ऐ। फ्ही उनेंगी तैह-दर-तैह करी दिंदा ऐ। 
फ्ही तुस बरखा बरदी दिक्खदे ओ, जेहड़ी उसदे बिच्चा निकलदी ऐ ते ओह्‌ 
असमाने थमां, बदलें दे प्हाड़ें (बदलें दी तैह रूपी प्हाड़ें) थमां ऐहन बरहांदा 
ऐ। फ्ही उसगी जेहदे पर चांहदा ऐ बर्‌हांदा ऐ ते जिस परा चांहदा ऐ हटाई 
दिंदा ऐ। उसदी बिज्जै (बिजली) दी चमक थमां इंयां सेही हुंदा ऐ आखो जिंयां 
सोझ गी खतम करी देहग। अल्लाह रातीं ते दिनै गी बदलदा रौंहदा ऐ। बेशक्क 
एहदे च सबक ऐ अकखीं आहलें आस्तै। (43-44) 

ते अल्लाह नै हर जानदार गी पानियै थमां पैदा कीते दा ऐ। फ्ही उंदे चा 
कोई ढिड्डै भार रिड्दा ऐ। ते उंदे चा कोई द'ऊं पैरें पर चलदा ऐ। ते उंदे 
चा कोई चार लत्तें (पैरें) कन्तनै चलदा ऐ। अल्लाह पैदा करदा ऐ जेकिश ओह्‌ 
चांहदा ऐ। निसंदेह अल्लाह हर चीजै पर कादिर ऐ। असें स्पश्ट आयतां उतारी 
दित्ती दियां न। ते अल्लाह जिसगी चांहदा ऐ सिद्धे रस्ते (सन्मार्ग) दी हिदायत 
दिंदा ऐ। (45-46) 

ते ओह्‌ गलांदे न के असें अल्लाह ते रसूल पर ईमान आनेआ ते अस 
आग्या दा पालन करने आहलें आं। लेकन उंदे चा इक गरोह्‌ इसदे बाद फिरकी 
(मुकरी) जंदा ऐ। ते एह लोग ईमान आहनने आहले नेई हैन ते जंदू उनेंगी 
अल्लाह ते रसूल आह्ली बक्खी सद्देआ जंदा ऐ तां जे अल्लाह दा रसूल उंदे 
मझाटै फैसला करै उसलै उंदे चा इक गरोह अवहेलना करदा ऐ। ते जेकर 
फैसला उंदे हक्‍क च होने आहला हुंदा ऐ तां उस बक्खी आग्याकारी बनियै 
आई जंदे न। क्या उंदे दिलें च कोई मरज (बीमारी) ऐ जां ओह्‌ संदेह च पेदे 
न जां फ्ही उनेंगी एह अंदेशा (खटका) ऐ के अल्लाह ते उसदा रसूल उंदे 
कन्नै ज्यादती करङन। बल्के इय्यै लोक जालम (अपराधी) न। (47-50) 

ईमान आहलें दा कथन ते एह होना चाही दा हा जे जंदू उनेंगी अल्लाह 
ते उसदे रसूल दी तरफ बुलाया जा तां जे रसूल उंदे दरम्यान फैसला करी देऐ 
तां ओह आखन के असें सुनेआ ते असें मन्नेआ। इय्यै लोक सफलता प्राप्त 
करने आहले न। ते जेहका आदमी अल्लाह ते उसदे रसूल दी आज्ञा दा पालन 
करै ते ओह्‌ अल्लाह थमां डरै ते ओह उसदे बरोध थमां बचै, ते इय्यै लोक 
न जेहड़े सफल होङन। (5-52) 

ते ओह्‌ अल्लाह दियां कसमां खंदे न, बड़ियां सख्त कसमां, के जेकर 
तुस उनेंगी हुकम देओ तां ओह्‌ जरूर निकलङन। आखो जे कसमां नेई खाओ 
निजम दे अनुसार आज्ञा पालन करो। बेशकक अल्लाह जानदा ऐ जेकिश तुस 
करदे ओ। आखो के अल्लाह दी आज्ञा दा पालन करो ते रसूल दी आज्ञा दा 
पालन करो। फ्ही जेकर तुस अवज्ञा करगेओ। तां रसूल पर ते ओह्‌ बोझ ऐ. 
जेह्ड़ा ओहदे पर पाएआ गोदा ऐ, ते तुंदे पर ओह्‌ बोझ ऐ जेहड़ा तुंदे पर पाएआ 
गेदा ऐ। ते जेकर तुस उसदी आज्ञा दा पालन करगेओ तां हिदायत पागेओ। ते 
रसूल दे जिम्मै ते सिर्फ (हुकम दा) साफ-साफ पजाई देना ऐ। (53-54) 


अल्लाह नै बा'यदा फरमाए दा ऐ तुंदे चा उनें लोकें आस्तै जिनें ईमान 
कायम कोता ते नेक कर्म (सद्कर्म) कोते, के ओह्‌ उनेंगी जमीना पर सत्ता 
देहग जिं'यां के उसने (अल्लाह नै) पिछले लोकें गी सत्ता प्रदान कीती ही। 
ते उंदे आस्तै उंदे दीन (धर्म) गी पुख्ता करी देहग जिसगी उंदे आस्तै उन्नै पसंद 
कीता ऐ। ते उंदे डरै दी स्थिति (हालत) दे बाद उनेंगी अमन (सकून) च बदली 
देहग। ओह्‌ सिर्फ मेरी इबादत करङन ते कुसै चीजे गी मेरा भ्याल नेई बनाङन। 
ते जेहका इसदे बाद इंकार करग, इय्यै लोक ना-फरमान न। (55) 


ते नमाज कायम करो ते जकात अदा करो ते रसूल दी आज्ञा दा पालन 
करो तां जे तुंदे पर मेहर कीती जा। जेहके लोक इंकार करदे न, उंदे बारै एह 
मत सोचो जे ओह्‌ जमीना पर अल्लाह गी बेबस (लचार) करी देङन। उंदा 
ठकाना अग्ग ऐ ते ओह्‌ बड़ा गै भेड़ा (बुरा) ठकाना ऐ। (56-57) 

ऐ ईमान आहलो ! तुंदे दासें (गुलामें) गी ते तुंदे चा जेहड़े अजें जुआनी 
च नेई पुज्जे, उनेंगी त्रऊं बकतें (समें) पर इजाजत लैनी लोड्चदी। फ़जर दी 
नमाज दे पैहलें, ते दपैह्रीं जंदू तुस अपने कण्पड़े उतारदे ओ (अर्थात्‌ अराम 
बेल्लै जेहलै घट्ट कण्पड़े पांदे ओ) ते रातीं (इशा) दी नमाज दे बाद। एहू 
त्रै बकत तुंदे आस्तै पड्दे आहले न। इंदे अलावा नां तुंदे पर कोई गुनाह ऐ 
ते नां उंदे पर। तुस इक-दूए दे कौल मती बारीं आंदे-जंदे रौंहदे ओ। इंयां 
अल्लाह तुंदे आस्तै अपनी आयतें गी स्पश्ट करिए बयान करदा ऐ। ते अल्लाह 
जानने आहला (ज्ञानवान) तत्तदर्शी (हिकमत आहला) ऐ। ते जंदू तुंदे बच्चे 
समझने-सोचने दी उमरी च पुजी जाहून, फ्ही उनेंगी बी इस्सै चालली इजाजत 
लैनी लोड्चदी, जिस चालली उंदे पिछले (पैहलें आहले) इजाजत लैंदे रेह न। 

इंयां अल्लाह तुंदे आस्तै अपनी आयतें गी स्पश्ट करियै बयान करदा ऐ ते 
अल्लाह अलीम ते तत्तदर्शी ऐ। ते बुड्ढियां (उमर रसीदा) जनानियां जेहड़ियां 
निकाह दी उमेद नेई रक्खदियां, उंदे आस्तै कोई गुनाह नेई जेकर ओह्‌ 
अपनियां-चादरां (दपट्टे) तुआरियै रक्खी देन, बशर्ते के ओह्‌ बना5-शंगार दी 
नमैश करने आहूलियां नेई होन। ते जेकर ओह्‌ बी सावधानी बरतन तां उंदे 
आस्तै मता चंगा ऐ। ते अल्लाह सुनने आहूला, जानने आहला ऐ। (58-60) 
अन्ने आस्तै कोई पबंदी नेई, ते लंगडे आस्तै कोई पबंदी नेई, ते बमार 
पर कोई पबंदी नेई ते नां गै तुसें लोकें पर कोई पबंदी ऐ के तुस अपने घरें 
थमां खाओ जां अपने प्योऽ-दादें दे घरें थमां जां अपनी मांएं दे घरें थमां, जां 
अपने भ्रांए दे घरें थमां, जां अपने चाचें दे घरें थमां, जां अपनी फुप्फियें दे 
घरें थमां, जां आपने मामुयें दे घरें थमां, जां अपनी खालायें (मासियें) दे घरें 
थमां जां जिस घरै दियें चाबियें दे तुस मालक ओ जां अपने मित्तरें दे घरें थमां। 
तुंदे पर कोई गुनाह नेई के तुस लोक मिली-जुलियै खाओ जां बक्खरे-बकखरे। 
फ्ही जदूं तुस घरें च दाखल होवो उसलै अपने लोकें गी सलाम करो जेहड़ी 
अल्लाह दी तरफा बरकत आहली दुआऽ ऐ। इस चालली अल्लाह तुंदे आस्तै 
आयतें गी स्पश्ट करियै बयान करदा ऐ तां जे तुस सोचो-समझो। (6]) 


ईमान आहले ओह्‌ न जेहड़े अल्लाह ते उसदे रसूल पर जकोन रखदे न। 
ते जंदू कुसै सामूहिक कम्मै दे मौके पर रसूल दे साथें होन तां जदूं तगर तुंदे 
कोला आज्ञा नेई लेई लैन उत्थुंआं नेई जाहून। जेहके लोक तुंदे थमां इजाजत 
लैंदे न, उस्यै लोक अल्लाह ते उसदे रसूल पर ईमान रखदे न। बस्स जदूं ओह्‌ 
अपने कुसै कम्मै आस्तै तुंदे कोला इजाजत मंगन तां उनेंगी इजाजत देई देओ। 
ते उंदे आस्तै अल्लाह कोला माफी मंग्गो। बेशकक अल्लाह माफ करने आहूला 
रैहम करने आहूला ऐ। (62) 

तुस लोक रसूल दे बुलावे गी इस चालली दा बुलावा नेई समझो जिस चालली 
तुस आपूं 'चें इक-दूए गी बुलांदे ओ। अल्लाह तुंदे चा उनें लोकें गी जानदा ऐ 
जेहड़े इक-दूए दी आड़ लैंदे होई चुपके जनेही खिसकी जंदे न। जेहड़े लोक 
उसदे हुकम दी अवहेलना करदे न, उनेंगी डरना लोड़चदा, के उंदे पर कोई 
अजमैश नेई आई जा। जां उनेंगी इक दर्दनाक अजाब आहनी फगड़ै। चेता रक्खो 
के जेकिश असमानें ते जमीना च ऐ सब अल्लाह दा ऐ। अल्लाह उस हालतै 

गी जानदा ऐ जेहदे पर तुस हो। ते जिस दिन लोक उसदी भेठा आहने जाङन 
तां जेकिश उनें कोते दा होग, ओह्‌ (अल्लाह) उस थमां उनेंगी अवगत कराई 
देहग। ते अल्लाह हर शै5 (चीजै) गी जानने आहला ऐ। (63-64) 


आयतां-77 -सूरह-25. अल-फुरकान रुकूअ-6 
(मक्का च अवतरत होई ) 


शुरू अल्लाह दे नांऽ कन्नै जेहड़ा बड़ा मेहरबान, निहायत रैहम आहला ऐ। 


बड़ी बरकत आहूली ऐ ओह हस्ती जिसने अपने बंदे पर फुरक्रान 
(क्कुरान) तुआरेआ तां करिऐ जे ओह्‌ दुनिया (ज्हान) आहलें गी डराने (सोह्गा 
करने) आहला होऐ। ओह्‌ जेहदे आस्तै असमानें ते जमीना दी बादशाही 
(सल्तनत) ऐ। ते उसने (अपना) कोई बेटा नेई बनाया ते (उसदी) सल्तनत 
च कोई बी उसदा भ्याल नेई। ते उसने हर चीजै गी पैदा कीता ते उसगी इक 
अंदाजे सिर ठर्‌हाया। ते लोकें उसदे अलावा नेह (ऐसे) पूजने जोग (देवी- 
देवते) बनाई लैते जेहड़े कुसै चीजै गी बी पैदा करने दी सकत नेई रखदे, ओह्‌ 
ते आपूं पैदा कोते गेदे न। ते ओह आपूं अपने आस्तै बी नां ते कुसै नुकसान 
पर काबू रखदे न ते नां गै नफे पर। ते नां गै उंदा कुसै दी मौती पर इख्तेआर 
ऐ ते नां गै कुसै दी जिंदगी पर। (-3) 

मुनकर (इंकारी) लोक आखदे न के एह ते मात्तर इक झूठ ऐ जिसगी 
उसने मरजी मताबक घड़ी लैते दा ऐ ते किश होर लोकें एह्दे (घड़ने) च 
ओहदी मदद कीती दी ऐ। बस्स, एह लोक जुलम ते झूठ दे भागी होए। ते 
ओह्‌ आखदे न जे एह सब ते पिछलें दियां मनघड़त गल्लां न, जिनेंगी उसने 
लखवाई लैते दा ऐ। बस्स उय्यै सवेरे-शामीं सनाइयां जंदियां न। आखो इसगी 
उसने (अल्लाह नै) अवतरत कोते दा ऐ जेह्ड़ा असमानें ते जमीना दे भेत 
जानदा ऐ। निसंदेह ओह्‌ माफ करने आहूला किरपालू ऐ। (4-6) 

ओह्‌ गलांदे न के एहू कनेहा रसूल ऐ जेहड़ा रुट्टी खंदा ऐ ते बजार च 
चलदा-फिरदा ऐ। इसदे कश कोई फरिश्ता की नेई भेजेआ गेआ के जेह्ड़ा 
इसदे कन्नै रेहियै (लोकें गी) सोह्गे करदा (डरांदा), जां एह्दे आस्तै कोई 
खजाना को नेईं उतारेआ जंदा। जां एह्दे आस्तै नेहा कोई बाग हुंदा जिस थमां 
एह खंदा। ते ओह्‌ जालम (लोक) गलांदे न के तुस इक जादूंगिर आदमी दी 
पैरवी करा'रदे ओ। दिक्खो, ओह्‌ तुंदे आस्तै कनेहियां-कनेहियां मसालां देआ 

करदे न। जकीनन ओह्‌ बैहकी गेदे न, इस करिऐ ओह्‌ सन्मार्ग पर नेई आई 
सकदे। (7-9) 

बड़ी बरकत आहला ऐ ओह्‌। जेकर ओह्‌ चाह तां तुसेंगी इस थमां बी 
उम्दा चीज देई देऐ। ऐसे बाग जिंदें ख'ल्लें नैहरां बगदियां होन, ते तुसेंगी मते 
हारे मैहल देई देऐ। लेकन उनें कयामत गी झठेरी ओड़े दा ऐ। ते असें ऐसे 
माहनू आस्तै जेहड़ा कयामत गी झठेरै दोजख त्यार करी रक्खी दी ऐ। जदूं ओह्‌ 
उनेंगी दूंरै दा गै दिकखग, उसलै ओह्‌ उसदा बिंभलना ते गरजना सुनङन। ते 
जदूं उनेंगी उसदी कुसै तंग गुट्ठै च ब'न्नियै सुट्टी दित्ता जाहग उसलै ओह्‌ 
उत्थें मौती गी आले मारङन। (उसलै उनेंगी आखेआ जाहग) अज्ञ इक्क मौती 
गी आले नेई मारो बल्के मतियें हारियें मौतें गी आले मारो। पुच्छो, क्या एह्‌ 
बेहतर ऐ जां म्हेशां आहली जन्नत (सुरग) जिसदा बा'यदा खुदा कोला डरने 
आहलें कनै कोता गेदा ऐ, ओह्‌ उंदा बदला ते ठकाना होग। उत्थें उंदे आस्तै 
ओह्‌ सब्भै किश होग जेकिश ओह्‌ चाहङन, ओह्‌ उत्थें म्हेशां रौहङन। एह्‌ 
तेरे रब्ब दे जिम्मै इक बा'यदा ऐ जिसगी ओह्‌ अवश्श पूरा करग। (0-6) 

ते जिस रोज ओह्‌ (अल्लाह) उनेंगी किट्ठा करग ते उनेंगी बी जिनेंगी 
ओह्‌ अल्लाह गी छोड़यै पूजदे न, फ्ही ओह्‌ उनेंगी पुच्छग, क्या तुसें मेरे इनें 
बंदें गी गुमराह कीता (करस्ते पाया) जां एह आपूं गै रस्ते थमां भटकी गे हे। 
ओह्‌ परता देङन, तेरी हस्ती पाक (पवित्तर) ऐ। असेंगी एह शोभा नेई हा दिंदा 
जे अस तुंदे अलावा दूयें गी अपना कारसाज मिथदे। लेकिन तुसें उनेंगी ते उंदे 
पुरखें (बड़कें) गी दुनियाबी ऐशो-अराम दा इन्ना समेआन उपलब्ध कराया, 
इत्थूं तगर जे ओह्‌ नसीहत गी बी बसारी ऐहठे ते अपनी तबाही दा कारण बने। 
(अल्लाह आखग) हुन उनें तुसेंगी तुंदियें गल्लें च झूठा सिद्ध करी दित्ता। हुन 
नां ते तुस आपूं (अजाब गी) रोको सकदे ओ ते नां गै कोई मदद हासल करी 
सकदे ओ। ते तुंदे चा जेहड़ा माहनू बी ज्यादती करग, अस उसगी सख्त सजा 
देहगे। (7-79) 

असें तुंदे'शा पुज्ज जि'न्ने बी पैगंबर भेजे, ओह्‌ सब्भै रुट्टी खंदे हे ते 
बजार च घुमदे-फिरदे हे। ते असें तुसेंगी इक-दूए आस्तै अजमैश दा कारण 
बनाए दा ऐ। एह दिक्खने आस्तै जे क्या तुस सबर करदे ओ? ते तुंदा रब्ब 
सब किश दिक्खै करदा ऐ। (20) 

ते जेहड़े लोक साढ़े सामने पेश होने बारे शक्कै च न, ओह्‌ आखदे 
न जे साढ़े पर फरिश्तें गी की नेई तुआरेआ गेआ। जां फ्ही अस अपने रब्ब 
गी दिक्खी सकदे। उनें अपने मनै च अपने-आपै गी बड़ा बड्डा समझेआ 
ते ओह्‌ सरकशी (मूंह्जोरी) च हद्दै थमां बाहर होई गे। जिस रोज ओह्‌ 
फरिश्तें गी दिखङन। उस दिन मुजरमें (जालमें) आस्तै कोई खुशखबरी नेई 
होग। ओह्‌ पनाह्‌-पनाह्‌ करलाङन। ते अस उंदे हर अमल (कर्म) आहूली 
भेठा बधगे जेहड़े उनें कोते हे ते फ्ही उनेंगी उङ्डरदी धूड़े आहूला लेखा 
बनाई देहूगे। जन्नत आहलें दा उस दिन उम्दा ठकाना होग जेहड़ी बेहद्द 
उम्दा अरामगाह्‌ ऐ। (2-24) 

ते जिस दिन असमान बद्दलें आहूला लेखा फटी जाहूग ते फरिश्ते 
लगातार (कतारं च) तुआरे जाङन। उस दिन असली बादशाही (क्हूमत) 
सिर्फ रैहमान (अल्लाह) दी होग। ते ओह्‌ दिन इंकारियें आस्तै बड़ा भारी 
(कठन) होग। ते जिस दिन जालम अपने हत्थें गी टककङन, ओह्‌ आखडङन, 
काश! में अपने रसूल दे कन्‍ने ओहदे सुझाए (दस्से) दे रस्ते पर चले दा 
हुंदा। हाए, हुन आई मेरी शामत, काश ! में फलाने (अमुक) इंसान गी अपना 
दोस्त नेई बनांदा। उसने मिगी नसीहत थमां भटकाई ओड़ेआ जंदू के ओह्‌ 
मेरे कश आई चुकी दी ही। शतान ते है गे माहूनू गी धोखा देने आहला। 
उसलै रसूल आखग, ऐ. मेरे रब्ब! मेरी कौमै ने इस कुरान गी भलेआं 
नजरअंदाज करी ओड़ेआ। इस्सै चालली असें मुजरमें (इंकारियें) चा हर इक 
नबी दे दुश्मन बनाए। तुंदा रब्ब गै काफी ऐ मार्गदर्शन (रैहनमाई) आस्तै ते 
सहायता आस्तै। (25-3) 

इंकारियें (मुनकरें) आखेआ के एहूदे पर (नबी पर) समूलचा कुरान इक 
बारगी च की नेई तुआरेआ गेआ ? ऐसा इस आस्तै कीता गेआ तां जे इसदे 
जरीये अस तुंदे दिलें गी मजबूत करचै ते असें इसगी बल्लें-बल्लें (रुकी- 
रुकियै) तुआरेआ ऐ। ते एह लोक भांएं किन्ना गै अजीब (मुश्कल) सुआल 
तुसें गी पुच्छन लेकन अस उसदा ठीक जवाब ते उम्दा व्याख्या तुसेंगी दस्सी 
देहगे। जेहड़े लोक मूंहै भार नरकै (जहन्नमै) आहूली बक्खी घसीटदे होई लेते 
जाङन। उंदे आस्तै (इय्यै) बुरा ठकाना ऐ ते उय्यै न सच्चे रस्ते थमां भटके 
दे। (३2-34) 

असें मूसा गी कताब दित्ती। ते उसदे कन्नै उसदे भ्रा: गी ओहदा मददगार 
बनाया। फ्ही असें उनें दौंने गी गलाया जे तुस दम उनें लोकें कश जाओ जिनें 
साढ़ियें आयतें गी झठलाई ओड़ेआ ऐ। फ्ही असें उंदा सर्वनाश करी ओड़ेआ। 
ते नूह दी कौम गी बी असें गरक करी ओड़ेआ जदूं उनें अपने रसूलें गी 
झठलाया ते असें उनेंगी लोकें आस्तै इक नशानी बनाई ओड़ेआ। ते असें जालमें 
(अपराधियें) आस्तै दर्दनाक अजाब त्यार करी रक्खे दा ऐ। आद ते समूद गी 
ते अर-रस आहलें गी ते उंदे दरम्यान आहली मतियें कोमें गी बी ते असें उंदे 
चा हर इक गी उदाहरण दित्ते ते असें हर इक गी नश्ट-बरबाद करी ओड़ेआ। 
ते एहू लोक उस बस्ती दे कोला गुजरे दे न जेहदे पर बड़ी बुरी चालली 'नै 
पत्थर बर्‍्‌हाए गे। क्या ओह्‌ उसगी दिखदे नेई न। बल्के ओह्‌ ते परतियै ठुआले 
(जगाए) जाने दी बी आस नेई रखदे। (35-40) 

ओह्‌ जेहलै तुसेंगी दिखदे न उसलै तुंदा मौजूं डुआन लगी पौँदे न। क्या एह्‌ 
उय्यै ऐ जिसगी खुदा नै रसूल बनाइये भेजेआ ऐ ? इसने ते असेंगी साढ़े मावूदें 
(आराध्ये देवी-देवता बगैर) थमां हटाई गै दित्ते दा हुंदा, जेकर अस उंदे कन्नै 
पक्के-पैरें जुड़े दे नेई हुंदे। तौले गै उनेंगी पता चली जाहग जेहलै ओह अजाब 
गी दिखङन के सारे कोला ज्यादा गुमराह (करस्ते पर) कु'न हा। (4-42) 

क्या तुसें उस माहनू गी दिक्खेआ जिसने अपनी खाहश गी अपना पूज्य 
(माबूद) बनाई रक्खे दा ऐ। क्या तुस उस दा जिम्मा लेई सकदे ओ। जां तुस 
सोचदे ओ के उंदे चा अकसर सुनदे ते समझदे न। ओह्‌ ते निरे-मुरे जनौर न 
बल्के ओह्‌ ते उंदे 'शा बी ज्यादा बेराह न। (43-44) 

क्या तुसें नेई दिक्खेआ जे तुंदा रब्ब किंयां छौरें (परछामें) गी लम्मा करी 
दिंदा ऐ। ते जेकर ओह्‌ चांहदा तां उसगी (इक्कै थाहर) ठर्‌हाई दिंदा। फ्ही असें 
सूरजै गी उंदे आस्तै इक दलील बनाया। फ्ही असें उसगी बल्लें-बल्लें अपनी 
बकखी समेटी लैता। उय्यै ऐ जिसने तुंदे आस्तै रातीं गी इक पडदा ते नींदरै 
गी राहत (चैन) दी चीज बनाया ते दिनै गी जागने दा समां बनाया। उय्यै ऐ 
जेहड़ा अपनी रैहमत (मेहर) थमां पैहलें हवाएं गी खुशखबरी बनाइये भेजदा 
ऐ। ते अस असमानै थमां शुद्ध (पाक) पानी उतारने आं। तां जे उस दे राहे 
मुडदा जमीना च जान पाई देचै। ते उसी अपनी दुनिया दे मते हारे इंसानें ते 
जानवरें गी पलाचै। (45-49) 

ते असें उसगी उंदे दरम्यान तरहां-तरहां दे (बक्ख-बक्ख) तरीकें कन्नै 
बयान कोता ऐ तां जे ओह्‌ सोचन-बचारन। फ्ही बी तकरीबन लोक ना-शुकरी 
कोते बिजन नेई रौंहदे। जेकर अस चांहदे तां हर इक बस्ती च इक डराने 
आहूला भेजी ओड़दे। इस करियै तुस मुनकरें (इंकारियें) दा आखा नेई मन्नो 
ते इस क्कुरान मूजब उंदे कन्नै धर्मयुद्ध (जिहाद) करो। (50-52) 

उय्यै ऐ जिसने द'ऊं समुंदरें गी आपूं 'चें मलाया। इक मिट्ठा ते ताजा 
ऐ त्रेह शांत करने आहला ते दूआ ऐ खारा ते कौड़ा। ते उसने उंदे मझाटै इक 
मजबूत पड़दा (आड़) बनाई दित्ता। उय्यै ऐ जिसने माहनू गी पानी (दे कतरे) 
थमां पैदा कीता। फ्ही उसगी खानदान आहूला ते सौहरियें आहूला बनाया। ते 
तुंदा रब्ब बड़ी कुदरत आहूला ऐ। (53-54) 

ते ओह्‌ अल्लाह गी छोड्यौ उनें चीजें गी पूजदे न जेहड़ियां उनेंगी 
नां ते फायदा (नफा) पजाई सकदियां न ते नां गै नुकसान। मुनकर (सच्च 
दा इंकार करने आहूला) अपने रब्ब दे खलाफ (शतान दा) हमायती बने 
दा ऐ। असें ते तुसेंगी (रसूल गी) सिर्फ खुशखबरी देने आहूला ते डराने 
आहूला बनाइये भेजे दा ऐ। तुस आखो के में तुंदे कोला इस आस्तै कोई 
बदला (उजरत) नेई मंगदा, सिवाए इसदे के जेहड़ा चाह ओह अपने रब्ब 
दा रस्ता अपनाई लै। (55-57) 

भरोसा रक्खो म्हेशां रौहने आहूली उस अमर जात (ख़ुदा) पर जेहड़ा कदें 
मरने आहला नेई ते उसदी (हम्द) बड़ेआई दा बखान करदे होई उसदा गुणगान 
करो। ते ओह्‌ अपने बंदें दे गुनाहें दी पूरी जानकारी रखदा ऐ। जिसने छें दिनें 
च असमानें ते जमीना गी ते उंदे दरम्यान जेकिश बी मजूद ऐ पैदा कीता। फ्ही 
ओह्‌ तख्तै (सिंहासनै) पर बराजमान होआ। अल्लाह, जेहदे बारै च कुसै 
ज्ञानवान (आलम) गी पुच्छो। ते जदूं उनेंगी आखेआ जंदा ऐ के रेहमान 
(खुदा) गी सजदा करो तां ओह्‌ आखदे न के एह्‌ रैहमान कु'न ऐ? क्या अस 
उसगी सजदा करचै जिसी (सजदा) करने गी तूं (नबी) असेंगी आकखें। ते 
फ्ही उंदा भशोना होर बधी जंदा ऐ। (58-60) 

बड़ी बा-बरकत (सशक्त) ऐ ओह्‌ हस्ती जिसने असमानै च बुर्ज बनाए 
ते ओहदे च इक चराग (सूरज) ते इक चमकदा चन्न रक्खी ओड़ेआ। ते उय्यै 
ऐ जिसने रातीं ते दिनै गी इक-दूए दे अग्गें-पिच्छें आने आहूला बनाया। (एह्‌ 

नशानी ऐ) उस माहनू आस्तै जेहड़ा सबक (नसीहत) लैना चाह ते शुकर- 
गजार होऐ। (6-62) 

रेहमान (खुदा) दे नेक बंदे ओह्‌ न जेहड़े धरतै पर बड़ी धीनगी (ल्हीमी) 
कन्ने चलदे न। ते जिसलै (जाहिल) लोक उंदे 'नै गल्ल-बात करदे न, उसलै 
ओह्‌ उनेंगी आखी दिंदे न तुसेंगी सलाम ऐ। ते जेहके अपने रब्ब दे अग्गें सजदे 
ते क्रियाम च रातां बतीत करदे न। ते जेहके दुआऽ5 करदे न, ऐ साढ़े रब्ब! 
जहन्नम दे अजाब गी साढ़े 'शा दूर रक्खेओ। निसंदेह्‌ उसदा (अल्लाह दा) 
अजाब पूरी तबाही (सर्वनाश) ऐ। बेशक्क ओह्‌ बुरा ठकाना ऐ ते बड़ा बुरा 
थाहूर ऐ। ते ओह्‌ लोक जेहलै खरच करदे न उसलै नां ते फजूलखर्ची करदे 
न ते नां गै तंगी बरतदे न। ते उंदा खर्च इंदे दरम्यानै दा अर्थात्‌ संतुलित हुंदा 
ऐ। (63-67) 

ते जेहके बिजन अल्लाह दे कुसै होर गी अपना आराध्य नेई मनदे। ते ओह्‌ 
सिवाए हकक दे अल्लाह द्वारा हराम करार दित्ती गेदी कुसै जान गी बी न्हकक 
कतल नेई करदे । ते ओह्‌ बदकारी (बदचलनी) नेई करदे। ते जेहका माहनू नेह्‌ 
कम्म करग उसगी सख्त सजा भुगतनी पौग। कियामत दे रोज उसदा अजाब 
बधदा गै जाहग। ते ओह्‌ ओहदे च म्हेशां अपमानत होइयै रौहग। लेकन जेहड़ा 
इंसान तोबा करी लै ते ईमान कायम करे तां अल्लाह ऐसे लोकें दी बुराइयें गी 
नेकियें च बदली देहग। अल्लाह माफ करी देने आहला किरपालू ऐ। ते जेहका 
माहनू तोबा करै ते भले कम्म करै, असलै च ओह अल्लाह आह्ली बक्खी 
रुजूअ (प्रवृत्त) होआ करदा ऐ (68-7]) 

ते जेहके लोक झूठे कम्में च शामल नेई होंदे (अर्थात्‌ भैड़े कम्में च कुसै 
दा साथ नेई दिंदे)। ते जदूं कुसै अश्लील जां अशिश्ट चीजे (जां कम्मै) कन्नै 
उंदा बास्ता पौंदा ऐ तां ओह्‌ बड़ी शिश्टता (संजीदगी) कन्नै उसदा नबेड़ा करी 
लैंदे न। ते ओह्‌ ऐसे न के जदूं उनेंगी उंदे रब्ब दी आयतें राहें नसीहत दित्ती 
जंदी ऐ तां ओह्‌ बोले (बैहरे) जां अ'ने आंहगर बिश्वास नेई करदे। ते जेहड़े 
इंयां दुआ5 करदे न, ऐ मेरे रब्ब ! मिगी मेरी बीवी ते उलाद आह्ली बक्खी 
दा अक्खीं दी ठंडक अता फरमाऽ ते असेंगी परहेजगारें दा सरदार (मुखिया) 
बना5। (72-74) 


इस्यै ओह्‌ लोक न जिनेंगी (जन्नत दे) उच्चे भवन (इनाम दे तौरै पर) 

मिलङन कीजे उनें (दुनिया च) सबर कोता। ते उंदे च उंदा सुआगत दुआऽ 
ते सलाम कन्नै कीता जाहग। ओह्‌ उत्थें म्हेशां रौहूङन। ओह्‌ अति उत्तम 
थाहर ऐ ठैह्रने आस्तै ते अति उत्तम जगह ऐ रौहने आस्तै। आखो जे मेरा 
रब्ब तुंदी परवाह नेई करदा। बेशकक तुस उसगी नेई बी मन्नो कीजे तुस 
सच्च गी झठलाई एऐहठे ओ ते ओह्‌ चीज (दोजख) तौलै गै तुसेंगी मिलियै 
रौहूग। (75-77) 


आयतां-227 -सूरह-26. अश-शुअरा रुकूअ-77 
(मक्का च अवतरत होई ) 

शुरू अल्लाह दे नांऽ कनै जेहड़ा बड़ा मेहरबान, निहायत रैहम आहला ऐ। 

ता० सीन० मीम०। एह इक सुस्पश्ट कताब (क्कुरान) दियां आयतां न। 
शायद तुस अपने आपै गी खतम (हलाक) करी लैगेओ इस करिऐ जे ओह्‌ 
ईमान कायम नेई करदे। जेकर अस चाहचै तां उंदे आस्तै असमानै थमां नशानी 
तुआरी देचै। फ्ही उंदियां गरदनां (शरमै करी) उसदे (रसूल दे) अग्गें झुकी 
जाहून। उंदे कोल रैहमान (अल्लाह) आहले पासेआ कोई बी नसीहत ऐसी 
नेई आंदी जेहदे बारै ओह्‌ बेरुखी नेई बरतदे होन। असलै च उनें इसगी झठेरी 
ओड़ेआ। ते हून तौलै गै उनेंगी इस चीजे दी सचाई दा पता चली जाहग जिसदा 
ओह्‌. मजाक डुआंदे हे। (]-6) 

क्या उनें धरतै गी धरोइयै नेई दिक्खेआ के असें ओहदे च किस-किस 
चालली दियां बन्न-सबन्नियां उम्दा चीजां उगाई दियां न। निसंदेह्‌ एह्दे च बी 
नशानी ऐ फ्ही बी उंदे च अकसर (मते हारे) लोक जकीन नेई करदे। बेशकक 
तुंदा रब्ब प्रभुत्वशाली (गलबे आहला) ते रैहम करने आहला ऐ। (7-9) 

जेहलै तुंदे रब्ब नै मूसा गी आखेआ के तुस जालम कौम दे कोल जाओ, 
फिरऔन दी कौम दे कोल, क्या ओह्‌ (अल्लाह कोला) डरदे नेई ? मूसा नै 
आखेआ, ऐ मेरे रब्ब! मिगी अंदेशा ऐ के ओह्‌ मिगी झठलाई देङन। मेरा मन 
घटोंदा ऐ ते मेरी जुबान बी साफ नेई ऐ इस करिऐ तुस हारून दे कोल अपना 
पैगाम (दीन दी दावत दा सनेहा) भेजी देओ। ते कन्नै गै मेरे पर उंदा इक 
जुरम बी ऐ इस करिऐ मिगी डर ऐ जे ओह कुदरै मिगी कतल गै नेई करी 
देन। (0-74) 


(अल्लाह नै) फरमाया ऐसा कदें नेई होग। बस्स, तुस दमैं मेरियां नशानियां 
लेइयै उत्थें जाओ, में तुंदे कनै (सब किश) सुनने आहला आं। तुस दमैं 
फिरऔन कश जाओ ते आखो के अस कुलआलम (पूरी कायनात) दे मालक 
दे रसूल आं। ते तूं बनी इस्राईल गी साढ़े कन्नै जाहून दे। फिरऔन नै परता 
दित्ता, क्या असें तुगी बचपुनै च अपने कोल नेई पालेआ ? क्या तूं अपनी उमरै 
दे केई साल साढ़े कोल नेई गजारे ? फ्ही बी तूं एह करतूत कोती, चलो कोती। 
तूं ते हैं गै किरतघान (5-9) 

मूसा नै गलाया, हां! में एह कम्म कोता हा मेरे 'शा गलती होई गेई ही। 
फ्ही मिगी तुंदे 'शा डर बझोआ इस करियै में इत्थुंआं नस्सी खड़ोता। फ्ही मिगी 
मेरे रब्ब ने अकल (सूझबूझ) दित्ती ते मिगी रसूलें चा बनाई ओड़ेआ (अर्थात्‌ 
मिगी पैगंबरी अता फरमाई)। ते एह स्हान ऐ जेहड़ा तूं मिगी जतला करना, 
के तूं बनी इस्राईल (इस्राईली कौमै) गी गुलाम बनाई लैता। (20-22) 

फिरऔन नै आखेआ के (तेरा) रब्बुल आलमीन केह ऐ। मूसा नै परता 
दित्ता, असमानें ते जमीना दा मालक ते उंदा सब दा बी जेकिश उंदे मझारै 
बिद्मान ऐ जेकर तुस जकीन करने आहले बनो। फिरऔन नै अपने आले- 
दुआले आहलें गी गलाया, क्या तुस इसदी गल्ल सुना करदे ओ ? मूसा नै 
आखेआ, ओह्‌ तुंदा बी मालक (रब्ब) ऐ, ते तुंदे बड़के (पुरखें) दा बी। 
फिरऔन नै आखेआ, तुंदा एह रसूल जेहड़ा तुंदी बक्खी (तुंदे आस्तै) भेजेआ 
गेदा ऐ (जकोनन) सदाई (दवाना) होई गेदा ऐ। मूसा नै गलाया, (मेरा रब्ब) 
पूरब ते पच्छम दा रब्ब ऐ ते जेकिश उंदे दरम्यान मजूद ऐ उसदा बी, जेकर 
तुस अकल करो। फिरऔन ने (धमकांदे होई) गलाया, जेकर तुसें मेरे अलावा 
कुसै होर गी पूजने जोग (आराध्य) मिथेआ तां में तुसेंगी कैद करी लैङ। मूसा 
नै गलाया, कया जेकर में कोई स्पश्ट दलील पेश करां तां बी ? फिरऔन नै 
गलाया, उसगी पेश कर, जेकर तूं सच्चा ऐं। फ्ही मूसा नै अपना असा (डंडा) 
(जमीना पर) सुट्टी दित्ता ओह्‌ यकदम दिखदे गै इक साख्यात (साम-धाम) 
अजगर बनी गेआ। ते उसने अपना हत्थ बाहर कड्ढेआ तां ओह्‌ चानचकक 
दिक्खने आहलें दे सामने लिशकै करदा हा। फिरऔन नै अपने इद-गिर्द दे 
सरदारें गी आखेआ, जकीनन एह आदमी इक माहिर जादूंगिर ऐ। एह चांह्दा 
ऐ के अपने जादूं कन्नै तुसेंगी तुंदे मुलखै (देसै) थमां बाहर कड्ढी ला। दस्सो, 
तुस केह सलाह दिंदे ओ। (23-35) 

दरबारियें सलाह दित्ती के इसगी ते इसदे भ्राऊ गी किश मोहलत देई देओ। 
ते (सारे) शैहरें च हरकारे (संदेश वाहक) भेजी देओ तां जे ओह्‌ तुंदे कोल 
माहिर जादूंगिरें गी आहूनन। फ्ही इक दिन तै5 शुदा समें पर सारें जादूंगिरें गी 
कठेरेआ गेआ ते लोकें गी पुच्छेआ गेआ, क्या तुस बी किट्ठे होगेओ। तां जे 
अस जादूंगिरें दा साथ देचै जेकर ओह जित्तने आहले होन। फ्ही जिसलै जादूंगिर 
आए, उनें फिरऔन गी पुच्छेआ, क्या साढ़े आस्तै कोई ईनाम ऐ, जेकर अस 
सफल रेह तां। उसने गलाया, हाँ उसलै जेकर तुस जित्ती गे तां तुस मेरे करीबी 
(नेड़में) लोकें च शामल होई जाहगेओ। (36-42) 

मूसा नै उनेंगी (जादूंगिरें गी) आखेआ, सुट्टो (धरतै पर रक्खो) जेकिश 
तुस सुट्टना चांहदे ओ। बस्स (फ्ही केह हा) उनें अपनियां रस्सियां ते सोटियां 
(जमीना पर) सुट्टी ओड़ियां। ते आखेआ के फिरऔन दे प्रताप (इकबाल) 
दी कसम, अस गै गालब (प्रभावी) रौहगे। फ्ही जिंयां गै मूसा नै अपना असा 
(डंडा) उत्थें रक्खेआ (सुट्रेआ) तां ओह चानचक्क गै (अजगर बनियै) उस 
सुआंग (ढोंग) गी निगलन लगी पेआ जेहड़ा उनें (जादूंगिरें) रचे दा हा। फ्ही 
सारे जांदूगिर सजदे पेई गे ते आखन लगी पे जे असें ईमान आहनेआ, रब्बुल 
आलमीन पर जेहड़ा मूसा ते हारून दा रब्ब ऐ। (43-48) 


फिरऔन नै आखेआ, तुसें उसदा आकखा मन्नी लैता बिजन मेरी अनुमति 
दे। बेशकक उय्यै तुंदा गुरू (उस्ताद) ऐ उस्सै ने तुसेंगी जादूं सखाए दा ऐ। 
पर हुन तुस दिक्खो (अर्थात्‌ दिक्खो हुन में तुंदा केह हाल करनां) ? में तुंदे 
इक तरफै दा हत्थ ते दूई भेठा दा पैर कट्टङ ते तुसें सारें गी सूली पर 
लटरकाङ । उनें परता दित्ता, कोई परवाह नेई। अस अपने मालक (असली रब्ब) 
दे कोल पुज्जी जाहगे। असेंगी मेद ऐ जे साढ़ा रब्ब साढ़ियें गलतियें (भुल्लें) 
गी माफ करी देहग। इसकरियै जे अस सबनें'शा पैहले ईमान आहनने आहले 
बने। (49-5) 

ते असें मूसा गी “बही” भेजी, के मेरे बंदें गी लेइयै रातीं 'लै निकली पवो। 
निंसदेह्‌ तुंदा पीछा कोता जाहग। फ्ही केह हा, फिरऔन नै शैहरें च हरकारे 
भेजे? (ते गलाया) एहू लोक इक थोढ़ी जनेही जमात (टोल्ली) न। ते उनें 
असें गी नराज कौता ऐ। ते अस इक मुस्तैद ते बड्डी जमात आं। बस्स असें 
उनेंगी बागें, चश्मे, उंदे खजाने ते उम्दा मकानें चा बाहर कड्ढी टकाया। ऐसा 

करिऐ असें बनी इस्राईल गी उनें (सारियें) चीजें दा बारस (उत्तराधिकारी) 
बनाई ओड़ेआ। (52-59) 

फ्ही उनें (फिरऔन ते ओहदे साथियें) सूरज निकलने दे मौकै उंदा पीछा 
कीता। फ्ही जिसलै दौनी धड़े आमनै-सामनै होए उसलै मूसा दे साथियें 
आखेआ, अस ते पकड़ोई गे। मूसा ने गलाया, हरगिज नेई, बेशकक मेरा रब्ब 
मेरे कन्ने ऐ। ओह मिगी (कोई) रस्ता सुझाग। फ्ही असें मूसा गी “बही' भेजी 
जे अपना असा (डंडा) दरेआ पर मारो। बस्स ओह्‌ (दरेआ) फटी गेआ ते हर 
हिस्सा बड्डे प्हाड़ू आहला लेखा होई गेआ। ते असें मूसा गी ते उनें सारे गी 
जेहड़े उंदे साथें हे बचाई लैता। फ्ही दूये गी (बरोधी धड़े गी) बी उंदे नेड़े 
पजाई ओड़ेआ। ते असें मूसा गी ते उसदे साथियें गी बचाई लैता ते दूयें 
(बरोधियें) गी गरक करी ओड़ेआ। बेशकक एहदे च बी नशानी ऐ। ते उंदे च 
मते हारे मन्नने आहले नेई न। ते जकीनन तुंदा रब्ब जबरदस्त (सत्तावान) ऐ. 
रैहमत आहला ऐ। (60-68) 

ते उनें गी इब्राहीम दा किस्सा सनाओ। जदूं उसने अपने बब्बै गी ते अपनी 
कौम (लोकें) गी पुच्छेआ के तुस कुस दी इबादत करदे ओ? उनें परता दित्ता, 
के अस बुत्तें (मूरतियें) गी पूजने आं ते पक्के पैरें इंदे कन्नै जुड़े दे रौहगे 
(अर्थात्‌ बुत्त परस्ती करदे रौहगे)। इब्राहीम नै पुच्छेआ, क्या एह तुंदी (प्रार्थना) 
सुनदे न ? जेहलै तुस उनेंगी पकारदे ओ? जां क्या एह तुसेंगी नफा जां नुकसान 
पजाई सकदे न ? उनें परता दित्ता, पर असें ते अपने बड़कें (पुरखें) गी इस्सै 
रस्ते पर दिक्खेदा ऐ। (69-74) 

इब्राहीम नै आखेआ, क्या तुसें इनें गी दिक्खे दा बी ऐ जिनेंगी तुस पूजदे 
ओ ? तुस बी ते तुंदे पुरखे बी ? एह सब मेरे दुश्मन न, बिजन कुल्ल ज्हानै 
दे मालक इक अल्लाह दे, जिसनै मिगी पैदा कीता ते उय्यै मेरा मार्गदर्शन 
(रैहनमाई) करदा ऐ। ते जेहड़ा मिगी खलांदा ते पलांदा ऐ। ते जेहलै अ'ऊं 
मांदा (बमार) होई जननां, उसलै उय्यै मिगी शिफा (सेह्तयाबी) दिंदा ऐ। ते 
जेहड़ा मिगी मौत देहग ते फ्ही मिगी जिंदा करग। ते ओह्‌ जेहदे थमां में मेद 
करनां के स्हाबै आहले दिन मेरी गलतियें दी माफ करी देहग। (75-82) 

ऐ मेरे रब्ब! मिगी हिकमत (ज्ञान) अता कर ते मिगी नेक (भले) लोकें 
च शामल करी लै ते औने आहूली नसलें आस्तै मेरा बोल सच्चा रख, ते 

मिगी जन्नत (सुरगै) दे बागें दे बारसें (उत्तराधिकारियें) चा इक बनाऽ। ते 
मेरे बब्बै गी माफ करी दे, जकीनन ओह गुमराह (पथभ्रश्‍्ट) लोकें च शामल 
ऐ। ते मिगी उस दिन (कयामतै गी) शरमिंदा (रुसवा) नेई करेओ जिस दिन 
लोकें गी ठुआलेआ जाहग। जिस दिन नां ते माल (धन-दौलत) कम्म औग 
ते नां गै उलाद। सिवाए उसदे जेहड़ा अल्लाह दे कोल पाक साफ दिल लेइयै 
औग। (83-89) 

जदूं जन्नत (अल्लाह कोला) डरने आहलें दे करीब (नेड़ै) आहनी 
जाहग। ते जहन्नम (दोजख) पथभ्रश्टें दे सामने प्रगट करी दित्ती जाहग उसलै 
उनें गी पुच्छेआ जाहग, ओह्‌ कुत्थें न, जिंदी तुस अल्लाह गी छोड़ियै पूजा 
करदे हे। क्या ओह्‌ हुन तुंदी सहायता करङन ? जां फ्ही ओह्‌ अपना बचाऽ 
करी सकदे न ? फ्ही ओह्‌ ओहदे (नरकै) च मूंदे-मूंह, (मूंहैं दे भार) सुट्टी 
दित्ते जाङन, ओह्‌ ते पथभ्रश्‍ट (गुमराह) लोक ते इब्लीस (शतान) दा गरोह्‌ 
सारे दे सारे ओह्‌ उत्थें (नरकै च) आपूं' चें लड़दे होई आखङन। खुदा दी 
कसम, अस ते भलेआं करस्ते पर हे। जदूं के अस तुसेंगी (देवी-देवता बगैरा 
गी) कुल्ल ज्हानै दे मालक रब्ब दे सतुल्ल मिथदे हे। असेंगी ते बस्स मुजरमें 
सन्मार्ग थमां भटकाया। हुन साढा कोई सफारशी नेई ऐ। ते नां गै कोई हमदरद 
दोस्त। काश! जेकर परतियै साढ़ा बापस जाना मुमकन होई सके तां फ्ही अस 
ईमान आहनने आहलें चा होई जाचै। निसंदेह एह्दे च नशानी ऐ। ते उंदे च 
अकसर लोक ईमान आहनने आहले नेई। ते बेशक्क तुंदा रब्ब जबरदस्त ऐ, 
दयावान ऐ। (90-04) 

नूह (पैगंबर) दी कौम नै बी रसूलें गी झठलाया। जदूं उंदे भ्राऽ नूह नै 
उनेंगी आखेआ, क्या तुस (अल्लाह कोला) डरदे नेई ओ में तुंदे आस्तै इक 
अमानतदार (सच्चा) रसूल आं। तुस सिर्फ अल्लाह कोला डरो। ते मेरा आक्खा 
मन्नो। एह्दे एवज च में तुंदे कोला कोई बदला नेई चांहदा। मेरा अजर (ईनाम) 
ते सिर्फ सारे ब्रह्मांड दे सुआमी (अल्लाह) दे जिम्मे ऐ। बस्स तुस सिर्फ मेरी 
गल्ल मन्नो ते अल्लाह कोला डरो। उनें परता दित्ता, क्या अस तेरी गल्ल मन्नी 
लैचे ? जदूं के तेरी पैरवी ते इनें निकृश्ट (घटिया) लोकें कीती ऐ। नूह नै 
गलाया, मिगी केह पता ओह्‌ केह किश करदे रेह न। उंदा लेखा (स्हाब) ते 
मेरे रब्ब दे जिम्मे ऐ, जेकर तुस समझो। ते में मोमिनें (ईमान आहलें) गी ईमान 

कोला दूर करने आहला नेईं। में ते मात्तर इक डराने (सोहगा करने) आहला 
आं। (705-5) 

उनें (नूह दी कौम नै) गलाया, ऐ नूह! जेकर तूं बाज़ नेई आएआ तां 
अवश्श गै संगसार (पत्थर मारी-मारियै मारी ओड़ना) करी दित्ता जाहगा। 
नूह नै दुआ कीती, ऐ मेरे रब्ब! मेरे लोकें मिगी झठेरी ओड़ेआ। बस्स, हुन 
तूं मेरे ते उंदे दरम्यान साफ-साफ निरना करी दे। मिगी ते मेरे जेहड़े मोमिन 
(ईमान आहूले) साथी न, उंदा (इंदे थमां) छटकारा करा5। फ्ही असें उसगी 
ते उसदे साथियें गी इक भरी दी किश्ती राहें बचाई लैता ते बाको दे सारे 
लोकें गी गरक करी ओड़ेआ। जकोनन एहूदे च नशानी मजूद ऐ, पर उंदे 
च अकसर लोक जकोन करने आहले नेई। निसंदेह्‌ तुंदा रब्ब जबरदस्त ऐ, 
मेहरबान ऐ। (6-722) 

आद दी कौम नै बी रसूलें गी झठलाया। जदूं के उंदे भ्राऽ हूद नै उनेंगी 
गलाया, क्या तुस लोक डरदे नेई ओ ? में तुंदा इक बिश्वास करने जोग रसूल 
आं। बस्स तुस अल्लाह थमां डरो ते मेरी गल्ल मन्नो। इसदे एवज च में तुंदे'शा 
किश नेई चांहदा। मेरा ईनाम ते बस्स खुदावंद आलम दे जिम्मे ऐ। क्या तुस हर 
उच्चै थाहरै पर बिजन जरूरतै दे यादगार अमारतें ते बड्डे-बड्डे मैहलें दा नरमान 
करदे ओ? जिं'यां आखो तुसें म्हेशां गै इत्थें रौहना होऐ। ते जेहलै कुसै पर 
अत्याचार (जबर) करदे ओ उसलै भलेआं (घोर) अत्याचारी बनी जंदे ओ। 
बस्स, तुस मेरा आखा मन्नो ते अल्लाह कोला डरो। उस अल्लाह कोला डरो 
जिसने उनें चीजें कन्नै तुंदी मदद कीती जिनेंगी तुस जानदे हे (अर्थात्‌ जेहड़ियां 
तुसें गी भाखियां हियां) । उसने तुंदी मदद कीती चपाएं (माल-मवेशी) ते उलाद 
कन्नै, बागें ते चश्में कन्नै। में तुंदे आस्तै (उप्पर) इक बड़े बड्डे (भारी) दिनै 
दे अजाब कोला डरनां। (23-35) 

उनें परता दिंदे होई आखेआ, साढ़े आस्तै बरोबर ऐ, भाएं तुस नसीहत करो 
जां नेई करो। कोजे एह ते पिछले लोकें थमां चलदी आवा करदी इक आदत 
ऐ। ते असें गी हरगिज्ञ अजाब होने आहला नेई ऐ। बस्स उनें लोकें उसगी (हूद 
गी) झठेरी दित्ता, फ्ही असें उनेंगी खतम करी ओड़ेआ (अर्थात उंदा सर्वनाश 
करी ओड़ेआ) । बेशक्‍्क एहूदे च नशानी ऐ। ते उंदे च तकरीबन लोक मन्नने 
आहले नेई हे। निसंदेह्‌ तुंदा रब्ब जबरदस्त ऐ, रैहमत आहला ऐ। (36-40) 

समूद दे लोकें रसूलें गी झठलाया। जदूं उंदे भ्राऽ सालेह नै उनेंगी आखेआ, 
कया तुस डरदे नेई ओ ? में तुंदा इक मोहतबर (बिश्वास करने जोग) रसूल आं। 
इसकरियै तुस अल्लाह 'शा डरो ते मेरा आखा मन्नो। ते में तुंदे कोला एहदे एवज 
च कोई ईनाम नेई मंगदा। मेरा ईनाम ते सिर्फ कुल्ल आलम दे सुआमी अल्लाह 
दे जिम्मे ऐ। क्या तुसेंगी उनें चीजें च बेफिकरी कन्नै रौहन दित्ता जाहग जेहड़ियां 
इत्थें न, बागें ते चश्में च। खेतरें ते रस भरोचे (रसीले) खजूरें दे गुच्छें च। ते 
तुस प्हाड़ें गी तराशिये मकान बनांदे ओ ते अपने हुनर पर गौह्‌ करदे ओ। इस 
आस्तै अल्लाह कोला डरो ते मेरा आखा मन्नो ते हद्दै थमां बाहर जाने आहलें 
दी गल्ल नेई मन्नो जेहड़े जमीना पर खराबी करदे न। ते संशोधन जां दरुस्ती नेई 
करदे। (4-752) 

उनें परता दित्ता, तेरे पर ते पक्का कुसै नै जादूं करी ओड़े दा ऐ। तूं ते 
साढ़े जनेहा इक सधारण आदमी ऐं, इस करिएऐ तूं कोई नशानी पेश कर जेकर 
तूं सच्चा ऐं, सालेह ने आखेआ एह इक ऊटनी ऐ। एहदे आस्तै पानी पीने दी 
उंआं गै बारी ऐ जिं'यां तुंदे आस्तै निरधारत दिनै दी बारी ऐ। ते इस करियै 
इसगी कुसै किसमै दा नकसान नेई पजाएओ (अर्थात्‌ एहदे'नै कोई छेड़खानी 
नेई करेओ) नेई ते इक बड्डे दिनै दा अजाब तुसेंगी घेरी लैग। फ्ही उनें उस 
ऊटनी गी मारी ओड़ेआ ते फ्ही पच्छोताऽ करन लगी पे। फ्ही उनेंगी अजाब 
नै आहनी घेरेआ। बेशकक एहदे च नशानी ऐ ते उंदे च अकसर मन्नने आहले 
नेई। ते बेशक्क तुंदा रब्ब जबरदस्त ऐ ते रैहमत आहला ऐ। (53-759) 

लूत (पैगंबर दा नांऽ) दी कौम नै रसूलें गी झठलाया। जदूं उंदे भ्राऽ 
लूत नै उनेंगी आखेआ, क्या तुस (अल्लाह कोला) डरदे नेई ओ। में तुंदा 
इक भरोसेमंद (मोहतबर) रसूल आं। इस आस्तै तुस अल्लाह 'शा डरो ते 
मेरी गल्ल मन्नो। में एहदे एवज च तुंदे कोला किश नेई चांह्दा। मेरा बदला 
ते सारे ब्रह्मांड (कुल्ल आलम) दे सुआमी अल्लाह दे जिम्मे ऐ। क्या तुस 
दुनिया दी लुकाई चा मड्दें कश (कुकर्म दी मंशा कन्नै) जंदे ओ ? तुंदे रब्ब 
नै तुंदे आस्तै जेहड़ियां बीवियां (त्रीमतां) पैदा कीती दियां न, उनेंगी छोडियै ? बल्के 
तुस हद्दै दा बाहर जाने आहले (मर्यादा दा उल्लंघन करने आहूले) लोक 
ओ। (१60-66) 


उनें परता दिंदे होई गलाया, ऐ लूत! जेकर तूं अपनी इनें हरकतें थमां बाज 

नेई आएआ तां जरूर गै इत्थुंआं कड्ढी दित्ता जाहगा। उसने (लूत नै) गलाया 
के में तुंदे इस घटिया अमल थमां सख्त अवाजार आं। (उनें दुआऽ कीती) ऐ. 
मेरे रब्ब! तुस मिगी ते मेरे परोआंरै गी उंदे उस बदतरीन (निकृश्ट) कमें कोला 
नजात (छटकारा) देओ। फ्ही असें उसगी (लूत गी) ते उसदे परोआंरै गी बचाई 
लैता बिजन इक बुड्ढी दे जेहड़ी पिच्छें रौहने आहलें च रेही गेई। फ्ही असें बाकी 
सारें गी खतम करी ओड़ेआ। ते असें उंदे पर इक (कैह्र-कुफर दा) बदल 
बर्‌हाया। कनेहा भैड़ा बदल हा ओ जेहड़ा उंदे पर बरहेआ जिनेंगी डराया गेआ 
हा। बेशकक एहदे च नशानी ऐ। ते उंदे चा मते हारे लोक मन्नने आहले नेई। 
बेशक्क तुंदा रब्ब जबरदस्त ऐ, रैहमत आहला ऐ। (67-75) 

ऐका आहलें रसूलें गी झठलाया। जदूं शुऐब ने उनेंगी आखेआ, क्या तुस 
(अल्लाह कोला) डरदे नेई ओ ? में तुंदे आस्तै इक मोह्तबर (भरोसे मंद) 
रसूल आं। बस्स तुस अल्लाह कोला डरो ते मेरा आखा मन्नो। में एह्दे एवज 
च तुंदे 'शा किश नेई चांहदा। मेरा बदला ते मेरे कुल्ल आलम दे मालक 
अल्लाह दे जिम्मे ऐ। तुस माप-तोल पूरा-पूरा करा करो ते दूये गी नकसान 
पजाने आहले नेई बनो। ते त्रवकड़ी सिद्धी रक्खो ते लोकें गी उंदियें चीजें च 
घाट्टा करियै नेई देओ ते जमीना पर फसाद नेई मचाओ। ते उस (सर्वोपरि) 
जात थमां डरो जिसने तुसेंगी पैदा कीते दा ऐ ते तुंदियें पिछलियें नसलें गी बी 
(अर्थात्‌ तुंदे पुरखें गी बी)। (76-84) 

उनें परता दित्ता, तेरे पर ते कुसै नै जादूं करी ओड़े दा ऐ। तूं ते साढ़े 
जनेहा गै इक (सधारण) आदमी ऐं। अस ते तुगी झूठें लोकें चा मिथने आं। 
बस्स तूं साढ़े उप्पर असमानां दा कोई टुकड़ा (टोटा) डगाई दे जेकर तूं सच्चा 
ऐं तां। शुऐब ने गलाया, मेरा रब्ब चंगी चालली जानदा ऐ जेकिश तुस करा करदे 
ओ। पर उनें उसगी (शुऐब गी) झठलाई ओड़ेआ। फ्ही उनेंगी बद्दल आहले 
दिनै दे अजाब नै फगड़ी लैता (अर्थात्‌ सर्वनाश करने आहले बद्दल दे अजाबै 
राहें उंदी पकड़ कीती गेई) | बेशकक ओह्‌ इक बड़े सख्त दिनै दा अजाब हा। 
जकोनन एहदे च नशानी मजूद ही, पर उंदे च अकसर मन्नने आहले नेई हे। 
जकीनन तुंदा रब्ब सर्वशक्तिमान ऐ, रैहमत आहूला ऐ। (85-97) 


निसंदेह्‌ एह खुदावंद आलम द्वारा अवतरत कोता गेदा कलाम ऐ। इसगी इक 
अमानतदार (ईमानदार) फरिश्ता तुंदे दिलै पर लेइयै उतरेआ ऐ तां करियै जे तुस 

डराने आहले बनो (अर्थात्‌ तुस खुदा दे कैहर थमां डराने आहले बनो) । (उपरोक्त 
कलाम) साफ अरबी च ऐ ते इसदा वर्णन पराने लोकें दियें कताबें (अर्थात्‌ पराने 
नबियें पर अवतरत कताबें) च मजूद ऐ ते कया उंदे आस्तै एह इक नशानी नेई 
ऐ जिसगी बनी इस्राईल दे विद्वान जानदे न। (92-97) 

जेकर अस इसगी (कुरान गी) कुसै अजमी (जेहड़ा अरबी नेई) पर 
उतारदे, फ्ही ओह्‌ उनेंगी पढ़िये सनांदा तां ओह्‌ एहदे पर ईमान कायम नेई करदे । 
इय्यै असें ईमान नेई आहनने आहले मुजरमें (इंकारियें) दे दिलें च पाई रकखे 
दा ऐ। एह लोक ईमान कायम नेई करङन जदूं तगर सख्त अजाब गी दिक्खी 
नेई लैङन। ओह्‌ उंदे पर चानक गै आई पौग ते उनेंगी पता बी नेई होग। फ्ही 
ओह्‌ आखडङन, क्या असेंगी किश मोहलत मिली सकदी ऐ? (98-203) 


क्या ओह्‌ साढ़े अजाब दी तौलै मंग करा'रदे न ? सोचो जेकर अस जिंदगी 
दी ऐश करने आस्तै किश साल होर देई देचै ते फ्ही उंदे सामने ओह्‌ चीज आई 
जा जेहदे बांरै उनेंगी डराया जंदा हा तां फ्ही उंदां ओह्‌ नंद (जिंदगी दी ऐश) 
उंदे कुस कम्म औग ? ते असें कुसै बस्ती गी बी तबाह नेई कीता बगैर कुसै 
डराने आहले गी भेजे दे जेहड़े उनेंगी डरांदे हे, कीजे अस जालम नेई। ते इसगी 
(क्कुरान गी) शतान लेइयै नेई उतरे दे (अर्थात्‌ इसगी शतान दे राहें नेई उतारेआ 
गेआ) ते नां गै ओह्‌ इसदे काबल हैन। ते नां गै ओह्‌ नेहा करी सकदे न। 
बल्के उनेंगी ते इसदे सुनने दी बी मनाही करी दित्ती गेदी ऐ। (204-272) 


इस करियै तुस बिजन अल्लाह दे कुसै होर गी नेई मन्नेओ कुतै तुस 
बी सजा पाने आहलें चा नेई होई जाओ। ते अपने नेड़में सरबंधियें गी बी 
खबरदार करो (डराओ)। ते उनें लोकें कन्नै ल्हीमी ते प्यार कन्नै पेश आओ 
जेहड़े ईमान दे दायरे च आइये तुंदी पैरवी करन। लेकन अगर ओ तुंदी 
नाफरमानी करन तां आखी देओ के जेकिश तुस करा करदे ओ में उस थमां 
बरी आं (अर्थात्‌ मेरा कोई जिम्मा नेई ऐ)। ते जबरदस्त ते मेहरबान खुदा पर 
भरोसा रखो। जेहड़ा तुसेंगी दिक्खदा ऐ जेहलै तुस उठदे ओ ते चलदे-फिरदे 
ओ नमाजियें कन्तै, जकीनन ओह्‌ (अल्लाह) सुनने आहूला जानने आहला 
(जानकार) ऐ। (23-220) 


क्या में तुसेंगी सनांऽ के शतान कुस पर उतरदे न। ओह्‌ हर इक झूठे ते 
गुनाहगार पर उतरदे न। ओह्‌ कन्न धरदे न ते उंदे च तकरीबन झूठे न। ते शायरें 

दे पिच्छें कमार्गी (बेराह) लोक चलदे न। क्या तुसें गी नेई लभदा के ओह्‌ 
हर वादी च किंयां बे-मकसद (उद्देशहीन) भटकदे फिरदे न ते जे किश ओह्‌ 
आखदे न ओह्‌ करदे नेई। मगर जेहके लोकें ईमान आनेआ ते नेक कम्म कोते 
ते उनें अल्लाह गी शिद्दत कन्त स्मरण कीता ते उनें बदला लैता बाद इसदे के 
उंदे पर जुलम होआ। ते जालमें गी तौलै गै पता चली जाहग के उनें कनेही 
जगह परतोइयै जाना ऐ। (220-227) 


आयतां-93 -सूरह-27. अन-नम्ल रुकूअ-7 
(मक्का च अवतरत होई ) 
शुरू अल्लाह दे नांऽ कन्नै जेहड़ा बड़ा मेहरबान, निहायत रैहम आहला ऐ। 


ता० सीन०। एह आयतां न क्कुरान दिया ते इक स्पश्ट कताब दियां। रैहनमाई 
ते खुशखबरी ऐ ईमान आहलें आस्तै। जेहड़े नमाज पढ़दे न, ते जकात दिंदे न, 
ते आखरत पर जकोन रखदे न। जेहड़े लोक आखरत पर जकीन नेई रखदे, उंदे 
कर्में गी असें उंदी नजरी च बेहतरीन (खुशनमा5) बनाई ओड़े दा ऐ, इस करिये 
जे ओह्‌ भटके दे रौहन। एह ओह लोक न जिंदे आस्तै सख्त सजा निरधारत ऐ. 
ते ओह्‌ आखरत दे दिन सख्त कसारे च रौंहडन। ते कुरान जकीनन तुसेंगी इक 
तत्तदर्शी ते ज्ञानवान हस्ती आहली भेठा दा दित्ता जा करदा ऐ। (-6) 


जदूं मूसा नै अपने घर आहलें गी सनाया के में इक थाहरै पर अग्ग दिक्खी 
ऐ। में उत्थुंआं कोई खबर आहूनना जां अग्गी दा कोई ङारा (अंगारा) तां जे 
तुस तप्पी सको। फ्ही जिसलै ओह्‌ उसदे नेड़े पुज्जेआ, उसलै अवाज आई के 
मुबारक ऐ ओह्‌ जेकिश अग्गी च ऐ ते जेकिश उसदे आलै-दुआलै ऐ। अल्लाह 
पाक (पवित्तर) ऐ जेहड़ा सारे ज्हानै दा रब्ब (मालक) ऐ (7-8) 

ऐ मूसा! में अल्लाह आं, जबरदस्त (सर्वशक्तिमान) ते ज्ञानवान (तत्तदर्शी) । 
ते तूं अपना असा (डंडा) ख'ल्ल रक्खी ओड़। फ्ही जेहलै उसने (मूसा नै) 
उसगी सप्पै आंहगर हरकत करदे (चलदे) दिक्खेआ, ओह्‌ पिछड़ा परतोआ 
ते खिट्ट लाई जे परतियै पिछड़े नेई दिक्खेआ। ऐ मूसा, डरो नेई ! मेरे हुंदे 
पैगंबर डरदे नेई। सिवाए उंदे जिनें गलती कीती होऐ। फ्ही जिसने अपनी गलती 
गी सधारियै भलाई च बदली लैता। तां फ्ही में माफ करी देने आहला किरपालू 
आं। ते हुन तूं अपना हत्थ अपने गिरेबान अंदर रक्ख, (फ्ही) ओह्‌ दोशमुक्त 
दे चिट्टा होइयै निकलग। इंदे सनें नौ नशानियें गी लेइयै तूं फिरऔन ते उसदी 

कौम दे कोल जा। ओह्‌ अवज्ञाकारी लोक न। फ्ही जेहलै उंदे कश साढ़ियां 
स्पश्ट (जाहरी) नशानियां पुज्जियां, उनें गलाया, एह ते साफ-साफ जादूं ऐ। 
ते उनें उंदा इंकार करी ओड़ेआ, ज्यादती करदे होई ते गरूरे दे, हालांके उंदे 
दिलें इस तत्थै (सचाई) दा जकीन करी लैते दा हा। फ्ही दिक्खो केह हाल 
होआ उनें फसादियें दा। (9-4) 

असें दाऊद ते सुलेमान (पैगंबरें दे नांऽ) गी ज्ञान उपलब्ध कराया। ते उनें 
दौंनी आखेआ अल्लाह तेरा शुकर ऐ जिसने असेंगी मते हारं ईमान आहलें 
(मोमिन) बंदें पर प्रमुखता दित्ती। ते दाऊद दा बारस (उत्तराधिकारी) सुलेमान 
होआ। उसने आखेआ, ऐ लोको! असेंगी पैंछियें दी बोल्ली सखाई गेदी ऐ, ते 
असेंगी हर किसमै दी चीज उपलब्ध कराई गेई ऐ। निसंदेह्‌ एह (अल्लाह दी) 
साढ़े पर चेची मेहर ऐ। (5-76) 

सुलेमान आस्तै उसदा लश्कर किट्ठा कीता गेआ, जेहदे च जिन्न, इंसान 
ते पैंछी हे फ्ही उंदियां कतारां (पंगतां) खड़ेरियां जंदियां। इत्थूं तगर जे इक 
बारी जदूं ओह कीड़ियें (मकोड़ियें) दी वादी च पुज्जे। इक मकोड़ी नै 
आखेआ, ऐ मकोड़ियो! अपने-अपने सराखें च संजरी जाओ, कुदरै सुलेमान 
ते उसदे लश्करै दे पैरें हेठ आइयै तुस मंधोई नेई जाओ ते उनेंगी पता बी नेई 
लग्गै। सुनियै सुलेमान हस्सी पे ते दुआऽ कीती, ऐ मेरे रब्ब! मिगी थबीक दे 
जे में तेरे इस चेचे उपहार दा शुकर आदाऽ करां जेहड़ा तुसें मेरे ते मेरे माऊ 
बब्ब्रै पर कीता ऐ ते में ऐसे नेक कम्म करां जेहके तुसेंगी पसंद होन ते अपनी 
मेहर कन्नै तुस मिगी अपने नेक बंदें च शामल फरमाओ। (7-9) 


ते सुलेमान नै (इक बारीं) पैंछियें दा नरीक्षण कीता (जायजा लैता) ते 
आखेआ, केह्‌ गल्ल ऐ जे मिगी हुदहुद (इक पैंछी दा नांऽ) नजरी नेई आवा 
करदा। केह ओह्‌ कुदंरै छप्पी गेदा ऐ ? में उसगी सख्त सजा देङ। जां उसगी 
जिबह करी देङ, जां फ्ही ओह्‌ मेरे सामने कोई कारण जां बजह पेश करे। 
अजें मता चिर नेई हा गुजरेआ के उसने हाजर होइयै आखेआ, के में इक ऐसी 
खबर लेइयै आयां जेहदे बांरै तुस (पैहले) नेई हे जानदे। में सबा (इक सल्तनत 
दा नांऽ) थमां इक पक्की खबर लेइयै आयां। में दिक्खेआ उत्थें इक जनानी 
राज (क्हूमत) करदी ऐ ते उसगी हर चीज उपलब्ध ऐ। ते उसदा इक बड़ा 
बड्डा राजसंघासन (तखत) एऐ। में उसगी ते उसदी परजा (रिआया) गी 

अल्लाह गी छोड़ियै सूरजै गी सजदा करदे दिक्खेआ। शतान ने उंदे कर्म उंदी 
नजरी च भले करी दस्से दे न, ते उनेंगी (हक्क दे) सच्चे रस्ते थमां रोकी 
दित्ते दा ऐ। इस करिए जे ओह्‌ सन्मार्ग दे रस्ते पर नेई चली सकन, ओह्‌ 
अल्लाह गी सजदा नेई करन, जेहड़ा असमानें ते जमीना दियें गुज्झयें (छप्पी 
दियें) चीजें गी बाहर कड्डदा ऐ ते उसगी पता ऐ जेकिश तुस छपैलदे ओ ते 
जेकिश तुस जाहर करदे ओ। अल्लाह, जेहदे अलावा कोई माबूद (पूजने जोग) 
नेई, जेहड़ा मालक (सुआमी) ऐ अरशे अजीम दा। (20-26) 


सुलेमान नै गलाया, अस दिखगे, क्या तूं सच्च बोला करनां जां फ्ही झूठे 
चा ऐं। मेरा एह खत लेइयै जा। फ्ही इसगी उनें लोकें च छोड्यि आपू उत्थुंआं 
अग्गें-पिच्छें होई जाएआं फ्ही दिक्खेआं जे उंदी केह प्रतिक्रिया होंदी ऐ। सबा 
दी रानी (मलका) ने आखेआ, ऐ दरबारियो! मिगी इक बड़ा गै म्हत्तवपूर्ण खत 
भेजेआ गेदा ऐ ते एह सुलेमान पासेआ भेजेआ गेदा ऐ। ते ओहदे च लखोए 
दा ऐ-शुरू अल्लाह दे नांऽ कन्नै जेहड़ा बड़ा मेहरबान, निहायत रैहम आहूला 
ऐ। ते तुस मेरे सामने मूंह्जोरी (सरकशी) नेई करो। ते आज्ञाकारी बनियै मेरे 
कश आई जाओ। मलका (रानी) ने गलाया, ऐ दरबारियो! इस मामले च तुस 
मिगी अपने सुझा5 देओ। में तुंदी सलाह लैते बिजन कुसै मामले दा कदें बी 
फैसला नेई करदी। उनें (दरबारियें) आखेआ, अस ताकतवर आं जोधें (सूरमें) 
आं पर निरनां (फैसले) लैने दा अधिकार तुंदा ऐ इस करियै सोची लैओ 
जेकिश तुंदी आज्ञा होग। रानी नै गलाया जे बादशाह लोक जिसलै कुसै बस्ती 
पर काबज होंदे न ते उसगी तबाह्‌-बरबाद करी दिंदे न ते उसदे प्रतिश्ठत 
(मानजोग) लोकें गी खुआर करी दिंदे न। ते (जकोकन) एह लोक बी इंयां 
गै करङन। इस आस्तै में उनेंगी इक तोहफा भेजनी आं, फ्ही दिक्खनी आं जे 
राजदूत (सफीर) केह जवाब आहूनदा ऐ। (27-35) 

फ्ही जेहलै राजदूत सुलेमान कश पुज्जेआ, उसने (सुलेमान नै) आखेआ, 
कया तुस लोक माल-मुत्ते कन्नै मेरी सहायता करनां चांहदे ओ ? लेकन अल्लाह 
नै जेकिश मिगी उपलब्ध कराए दा ऐ ओह्‌ उस थमां उम्दा (बेहतर) ऐ जेकिश 
उसने तुसेंगी उपलब्ध कराए दा ऐ। इस करिएऐ इनें तोहफें गी दिकखी-दिक्खियै 
तुस गै खुश होवो। उंदे कश बापस लेई जाओ। अस उंदे पर नेह लश्कर लेइयै 
हमला करगे, जिंदा मकाबला ओह्‌ नेई करी सकङन ते अस उनेंगी उत्थुंआं 

बे-इज्जत करिये कड्ढी लाग्गे। फ्ही ओह्‌ खज्जल खुआर ते बे-इज्जत होइयै 
रेही जाङन। (36-37) 

सुलेमान नै आखेआ, ऐ दरबारियो! तुंदे चा कु'न उसदा (मलका दा) 
संघासन (तख्त) मेरे कश आह्‌'नी सकदा ऐ, इस थमां पैहलें जे ओह्‌ लोक 
मेरे कश आज्ञाकारी बनियै आई जाहन। जिनमें चा इक नै आखेआ, में उसी 
(संघासनै गी) तुंदे कश पजाई देङ इस थमां पैहलें जे तुस अपने थाहरै थमां 
उट्ठो ते में ऐसा करने दी समर्थ (ताकत) रखनां, ते ईमानदार बी है आं। लेकन 
उंदे चा इक जेहदे कश कताब दा किश इलम (ज्ञान) हा (उसनै) आखेआ, 
में तुंदे अक्ख चमकने 'शा पैहलें उसी (संघासनै गी) तुंदे सामने पेश करी देङ। 
फ्ही जदूं उसने (सुलेमान नै) संघासनै गी अपने कोल पेदा दिक्खेआ, उसलै 
उनै आखेआ, एह मेरे रब्ब दी मेहर ऐ तां जे ओह्‌ मिंगी परखी सके जे में 
शुकरगजार जां ना-शुकरा। जेहका माहनू शुकर करदा ऐ ओह अपने भले आस्तै 
गै शुकर करदा ऐ ते जेहका ना-शुकरी करै तां मेरा रब्ब बे-परवाह ऐ करम 
(मेहर) करने आहला ऐ। (38-40) 

सुलेमान ने गलाया के उसदे (मलका दे) संघासने दा रंग-रूप बदली 
देओ, दिक्खने आं के ओह्‌ इसगी पनछानदी ऐ जां उनें लोकें चा गे ऐ जिनेंगी 
समझ नेई। फ्ही जेहलै ओह्‌ उत्थें आई ते आखन लगी, क्या तुंदा संघासन ऐसा 
गे ऐ ? उसने आखेआ, शायद एह उय्यै ऐ ते असेंगी इस'शा पैहलें गै तुंदे बांरै 
पता लग्गी गेदा हा ते अस आज्ञाकारी आं। ते उसगी रोकी रक्खेदा हा उनें चीजें, 
जिनेंगी ओह्‌ अल्लाह दे अलावा पूजदी ही। ओह्‌ मुनकरें चा ही। उसगी 
आखेआ गेआ, के मैहूल च प्रवेश करो। फ्ही जेहलै उसने उत्थें दिक्खेआ ते 
समझेआ जे उत्थें डूंहगा पानी ऐ ते उसने अपने कप्पड़ें गी गिट्टें थमां उप्पर 
चुक्की लैता सुलेमान ने आखेआ, एह्‌ ते शीशें कन्नै बनाया गेदा इक मैहूल 
ऐ। उसने दुआऽ कीती, ऐ मेरे रब्ब! में ते अपनी जान पर जुलम कीता (अर्थात्‌ 
में ते गलती पर ही) ते हुन में सुलेमान दे कन्नै होइयै कुछ कायनात दे मालक 
अल्लाह (रब्बुल आलमीन) पर ईमान लेआई। (4-44) 


असें समूद आह्ली भेठा उसदे भ्राऽ सालेह गी भेजेआ, उसने फरमाया, 
के अल्लाह दी इबादत करो, फ्ही ओह द'ऊं धड़ें च बंडोइयै आपूं 'चें लड़न- 
झगड़न लगी पे। उसने आखेआ, ऐ मेरे भाई-बंधुओ (कौम दे लोको), तुस 

भलाई कोला पैहलें बुराई आस्तै की जल्दी (तौल) मचा करदे ओ ? तुस 
अल्लाह कोला माफी की नेई मंगदे जे तुंदे पर किरपा कीती जा। उनें परता 
दित्ता, अस तुगी ते तेरे साथियें गी मन्हूस समझने आं। उसने गलाया (सालेह 
नै गलाया) तुंदी बुरी किसमत (मंदे भाग) ते अल्लाह दे सामने ऐ, बल्के 
(सच्च ते एह ऐ) तुंदी ते अजमैश कीती जा करदी ऐ। (45-47) 


शैह्रा च नौ माहनू हे जेहड़े जमीना पर फसाद करदे हे ते सधार दा 
कम्म नेई हे करदे। उनें आखेआ, अल्लाह दी कसम खाओ जे अस उसगी 
(सालेह गी) ते उसदे साथियें गी चुपके जनेही (खुफिया तौरै पर) कतल 
करी देह्गे। फ्ही उसदे संरक्षकें गी गलाई देहगे के अस उसदे घरै आहलें दे 
कतल दे मौके उत्थें मजूद नेई हे। अस बिल्कुल सच्च बोला करने आं। उनें 
इक जुगत लड़ाई (सोची) ते असें बी इक जुगती लड़ाई पर उनेंगी इसदी 
(साढ़ी जुगती दी) भिनक बी नेई लग्गी। फ्ही दिक्खो केह नतीजा निकलेआ 
उंदी जुगती दा ? असें उनेंगी ते उंदी सारी कौमै गी खतम करी ओड़ेआ। 
एह दिक्खो उंदे घर वीरान (जुआड़) पेदे न उंदी ज्यादती दे सबब्ब (कारण) । 
निसंदेह्‌ एहदे च इक सबक ऐ उनें लोकें आस्तै जेहड़े अकल रखदे न। ते 
असें उनें लोकें गी बचाई लैता जिनें इमान कायम कीता ते जेहड़े (अल्लाह 
कोला) डरदे हे। (48-53) 


ते लूत (इक पैगंबर दा नां5) ने जिसलै अपनी कौम गी आखेआ, के 
तुस किन्नी निरलज्जता (बेह्याई) करदे ओ ते तुस दिखदे बी है ओ? तुस मड्दें 
कन्नै व्यभिचार (दुश्कर्म) करदे ओ जनानियें गी छोड़ियै ? सच्चें गै तुस लोक 
ते बड़े गै मूरख ओ। फ्ही उंदी कौमै दे लोकें कोल इस गल्लै दा कोई जवाब 
नेई हा। ते उनें आखेआ, लूत दे घरै आहलें गी इस बस्ती थमां बाहर कड्ढी 
लाओ, एहू लोक बड़े पाक-साफ (पवित्तर) बनदे न। फ्ही असें उसगी (लूत 
गी) ते उसदे साथियें गी मुक्ति दित्ती सिवाए उंदी घरैआली दे, जिसदा पिच्छें 
रेही जाना असें तै5 करी दित्ते दा हा। ते असें उंदे पर इक खास किसमै दा 
खतरनाक मांह बरहाया। कनेहा कचा (बुरा) ब'रना हा उंदे पर जिनें गी डराया 
गेआ हा, आखो बड़ेआई मात्तर अल्लाह आस्तै गे ऐ ते सलामती उसदे उनें बंदे 
पर जिनेंगी उसने (अल्लाह नै) चुनेआ (पसंद फरमाया)। क्या अल्लाह श्रेश्ठ 
ऐ जां ओह्‌, जिनेंगी ओह्‌ (उसदा) शरीक (भ्याल) मिथदे न। (54-59) 


330 


ओह्‌ भला कु'न ऐ जिसने असमानें गी ते धरते गी बनाया। ते तुंदे आस्तै 
असमानै थमां पानी बरहाया। फ्ही असें उस कनै शैल-सुंदर रौँसले बाग उगाए। 
एह्‌ तुंदे बस्सै दी गल्ल नेई ही जे तुस इनें बूहटें गी उगाई सकदे। क्या अल्लाह 
दे अलावा कोई होर इबादत दे जोग ऐ? (बिल्कुल नेई) बल्के एह सन्मार्ग थमां 
भटकने आहले लोक न। भला ओह्‌ कु'न ऐ जिसने जमीना गी बस्सोआं जोग 
बनाया ? ते ओहदे च नदियां-दरेआ बगाए। ते ओहदे पर प्हाड़ स्थित कीते। ते 
द'ऊं समुंदरें दे मझाटै आड़ खडेरी दित्ती। क्या बिजन अल्लाह दे कोई होर पूजने 
जोग ऐ ? लेकन उंदे चा अकसर लोक नेई समझदे। (60-67) 

ओह्‌ होर कु'न ऐ जेहड़ा असहाय (बेबस) दी प्रार्थना गी सुनदा ऐ ते 
उसदे कश्ट (दुख) दूर करदा ऐ ? ते तुसेंगी जमीना दा उत्तराधिकारी (बारस) 
बनांदा ऐ। क्या बिजन अल्लाह दे कोई होर पूजने जोग ऐ ? तुस नसीहत पर 
बड़ा घट्ट चलदे ओ। ओह्‌ कु'न ऐ जेहड़ा तुसेंगी जल ते थल (जमीन ते 
समुंदर) दे न्हेरें च रस्ता सुझांदा ऐ ? ते ओह होर कु'न ऐ जेहड़ा अपनी रैहमत 
थमां पैहलें हवाएं गी खुशखबरी बनाइये भेजदा ऐ? क्या अल्लाह दा कोई होर 
बी साथी ऐ ? अल्लाह सर्वोपरि ऐ उंदे'शा जिनेंगी ओह्‌ उसदा भ्याल मिथदे 
न। ओह्‌ कु'न ऐ  जेहड़ा ख्रिश्टी (कायनात) दी रचना करदा ऐ ते फ्ही उसगी 
दोहराने (अर्थात्‌ दुबारा इस क्रिया गी करने) दी समर्थ रखदा ऐ। ओह्‌ कु'न 
ऐ जेहड़ा तुसेंगी आसमानें ते जमीना राहें रिजक उपलब्ध करांदा ऐ ? क्या 
बिजन अल्लाह दे कोई अराध्य (पूजने जोग) ऐ ? आखो अपनी दलील पेश 
करो, जेकर तुस सच्चे ओ ? (62-64) 

आखो बिजन अल्लाह दे असमानें ते जमीना दे गैब दा भेत कोई नेई 
जानदा। उनेंगी नेई पता के उनेंगी (परतियै) कदूं ठुआलेआ जाहग। बल्के 
आखरत बारै उंदी जानकारी उलझी दी ऐ। बल्के (इंयां आखो) ओह इसदे बारै 
शशोपंज च न। बल्के ओह्‌ आखो जियां अ*न्ने न। ते इंकारियें आखेआ, क्या 
जदूं अस अपने प्योऽ-दादे आहला लेखा मिट्टी होई जाहगे ते फ्ही क्या असेंगी 
जमीना चा कड्ढेआ जाहग ? इसदा बा'यदा साढ़े कन्नै बी कीता गेआ ऐ ते 
साढ़े प्योऽ-दादें कन्नै बी। एह मात्तर पिछलें दियां (घड़ी दियां) कहानियां न। 
(उनेंगी) आखो के धरतै पर फिरी-टुरियै दिक्खो, दिकखो जे मुजरमें (इंकारियें) 
दा केह हशर होआ। (65-69) 


उंदे कारण दुखी नेई होवो ते नां गै अपना दिल तंग करो उंदियें करतूतें 
करी जेहड़ियां ओह्‌ करै करदे न। ते ओह्‌ पुच्छदे न के ओह्‌ बा'यदा कदू 
पूरा होग जेकर तुस सच्चे ओ। आखो जिस दी तुस तौल मचा करदे ओ शायद 
ओहदे चा किश-किश तुंदे नेड़े आई हुक्की दी होऐ। पर निसंदेह्‌ तुंदा रब्ब 
बड़ा किरपालू (मेहरबान) ऐ। लेकन उंदे च अकसर लोक ना-शुकरे न। ते 
जकीनन तुंदा रब्ब सब किश जानदा ऐ जेहदी ओह्‌ छपैल करदे न ते जेकिश 
ओह्‌ जाहर करदे न। ते असमानें ते जमीना दी कोई बी चीज पोशीदा (गुप्त) 
नेई ऐ। जेहड़ी कताबै च दरज नेई होऐ। (70-75) 

निसंदेह्‌ एह्‌ क्कुरान बनी इस्राईल (यहूदियें) पर मतियां हारियां गल्लां 
स्पश्ट करा करदा ऐ  जेहदे बारे ओह्‌ मतभेद रखदे न। ते ओह्‌ (क्कुरान) हदैत 
ते रैहमत ऐ ईमान आहलें आस्तै। बेशक्क तुंदा रब्ब अपने हुकम राहे उंदे मझाटै 
निरना करग, ओह्‌ सर्वशक्तिमान ऐ, सब किश जानने आहला (सर्वज्ञ) ऐ। तुस 
अल्लाह पर भरोसा रक्खो। जकीनन तुस स्पश्ट तौरै पर हक्क (सच्च) दे रस्ते 
पर ओ। तुस मुड़दें (मुड्दा रूह) गी किश बी सनाई नेई सकदे ते नां गै बोलें 
(बैहरें) गी अपनी गल्ल सनाई सकदे ओ जेहूलै के ओह्‌ पिट्ठ फेरियै चली 
जाहून। ते नां गै तुस अनन्ने गी उंदी गुमराही थमां बचाइयै सन्मार्ग पर आहनी 
सकदे ओ (अर्थात्‌ अकल दे अन्ने गी तुस सन्मार्ग पर नेई चलाई सकदे) । तुस 
ते बस्स उनेंगी सनाई सकदे ओ जेहड़े साढ़ी आयतें पर ईमान (जकोन) रखदे 
न ते फ्ही आज्ञाकारी (फरमांबरदार) बनी जंदे न। (76-8]) 

ते जदूं उंदे पर एह गल्ल स्पश्ट होई जाहग के अस उंदे आस्तै जमीना 
चा इक दाब्बह (जानवर) प्रगट करगे जेहड़ा उंदे'नै गल्ल करग। के लोक मेरी 
(अल्लाह दी) आयतें (नशानियें) पर जकोन नेई हे करदे। ते जिस रोज अस 
(अल्लाह) हर उम्मत चा इक गरोह्‌ उनें लोकें दा किट्टा करगे जेहड़ा मेरी 
आयतें (नशानियें) दा इंकारी हा, फ्ही उंदी गरोह्बंदी कीती जाहग। जदूं उनें 
सारें गी जमा करी लैता जाहग, खुदा पुच्छग के तुस मेरी नशानियें गी झठेरदे 
हे (अर्थात इंकार करदे हे) जदूं के इस बांरै तुसेंगी किश ज्ञान (इलम) नेई 
हा जां फ्ही दस्सो के तुस केह करदे हे ? ते उंदे पर इस बांरै एह गल्ल स्पश्ट 
होई जाहग के उनें जुलम कोता, इस करियै ओह्‌ किश बी बोली नेई सकङन 
क्या उनें नेई दिक्खेआ के असें रात बनाई लोकें दे रमान (अराम) करने आस्तै। 

ते दिन उंदे दिक्खने-सुनने आस्तै। निसंदेह्‌ एह्दे च नशानियां न उनें लोकें आस्तै 
जेहड़े जकोन करदे न। (82-86) 

ते जिस दिन सूर (इक बजैंतर) बजाया जाहग, उसलै सारे कम्बी 
(घाबरी) जाङन जेहड़े असमानें पर होङन जां जेहड़े धरती पर होङन बिजन 
उंदे जिनेंगी अल्लाह चाहग। ते सारे उसदे (अल्लाह दे) सामने धीनगी कन्नै 
पेश होई जाङन। तुस प्हाड़ें गी दिक्खियै समझदे ओ। के ओह्‌ पक्के बनके 
दे न, पर ओह्‌ चलङन जिंयां बदल (डिग्गल) चलदे न। एहू सब अल्लाह 
दी कारीगरी (हुनर) ऐ जिसने हर इक चीजै गी थाहरै सिर बनकाया। बेशक्क 
उसी सब किश जानकारी ऐ जेकिश तुस करदे ओ जेहका बंदा नेक कर्म 
(भलाई) लेइयै औग उसदे आस्तै नतीजा उस थमां बी उम्दा (बेहतर) होग, 
ते ओह्‌ उस दिन डरै थमां मुकत होङन (ओह्‌ नचैंत होङन) । ते जेहका बंदा 
कुकर्म (बुराई) लेइयै औग, नेह माहनू मूंधे-मूंह अग्गी च सुट्टी दित्ते जाङन। 
तुसेंगी उस्सै दा बदला थ्होआ जेकिश तुस करदे हे। (87-90) 

मिगी इस्यै आज्ञा दित्ती गेदी ऐ जे में इस शैहर (मक्का) दे रब्ब दी 
इबादत करां जिसनै इसगी मानजोग (शरधा दे जोग) बनाया ते हर चीज 
उस्सै दी ऐ। ते मिगी इब्बी आज्ञा दित्ती गेदी ऐ जे में आज्ञाकारियें चा होआं। 
ते एह बी के (में) कुरान सुनांऽ। फ्ही जेहका माहनू सन्मार्ग पर चलग ओह्‌ 
अपने फायदे आस्तै सन्मार्ग पर चलग ते जेहका गुमराह (पथभ्रश्‍्ट) होआ 
ते उनेंगी सनाई ओड़ो जे में ते बस्स डराने आहलें चा आं। ते आखो जे 
सारियां बड़ेआइयां मात्तर अल्लाह आस्तै न, ओह्‌ तुसेंगी अपनियां नशानियां 
दस्सग ते तुस उनेंगी पनछानी लैगेओ ते तुंदा रब्ब उस थमां बेखबर नेई ऐ 
जेकिश तुस करदे ओ। (9-93) 


आयतां-88 -सूरह-28. अल-कनसस रुकूअ-9 
(मक्का च अवतरत होई ) 
शुरू अल्लाह दे नांऽ कनै जेहड़ा बड़ा मेहरबान, निहायत रैहम आहला ऐ। 


ता० सीन० मीम०। एह इक सुस्पश्ट कताब दियां आयतां न। अस मूसा 
ते फिरऔन दे किश बाकेआत तुसेंगी ठीक-ठीक सनाने आं, उनें लोकें आस्तै 
जेहड़े ईमान आहूनन। जकीनन फिरऔन नै धरतै पर सरकशी (मूंहजोरी) 
कीती। ते उसने उसदे बसनीकें गी गरोहें (जमाते) च बंडी ओड़ेआ। उंदे 

चा इक गरोह गी उन्नै कमजोर करी रक्खेदा हा। ओह्‌ उंदे जागतें गी मारी 
ओड़दा हा ते उंदियें कुड्यें गी जीदे रौहून दिंदा हा। बेशक्‍क ओह फसादियें 
चा हा। ते अस चांहदे हे के उनें लोकें दा भला करचै जिनेंगी अपनी जमीना 
पर गै कमजोर करी दित्ता गेदा हा ते उनेंगी आगू (अगुआ) बनाचै ते उनेंगी 
बारस बनाई देचै ते उनेंगी जमीना (मुलकै) दी सत्ता प्रदान करचै। ते फिरऔन 
ते हामान ते उंदियें फौजें गी उंदे'शा उय्यै दखाई देचै जेहदे'शा ओह डरदे 
हे। (-6) 

ते असें मूसा दी मां गी इल्हाम (अलौकक गैबी अशारा) कीता जे उसी 
दुद्ध पलेआओ। फ्ही जदूं तुगी उसदे बारै खतरा बझोऐ उसलै उसी दरेआ च 
रोढ़ी ओड़ेआं। ते नां गै अंदेशा (शकक) करेआं ते नां गै गमगीन होएआं। अस 
उसी तेरे कश परताई आहनगे। ते उसी पैगंबरें चा बनागे। फ्ही उसी (मूसा गी) 
फिरऔन दे घरै आहलें चुक्की लैता तां करियै जे (बाद च) ओह उंदा दुश्मन 
साबत होऐ ते दुख दा कारण बनै। जकीनन फिरऔन ते हामान ते उंदे साथी 
गुनाहगार हे। फिरऔन दी बीवी (त्रीमत) ने आखेआ, के एह (मूसा) मेरी 
ते तुंदी अक्खीं दी ठंडक ऐ। इसगी कतल नेई करो। केह पता जे एह साढ़े 
आस्तै फायेदमंद साबत होऐ जां फ्ही अस इसगी अपना पुत्तर बनाई लैचे। पर 
उनेंगी सचाई दा पता नेई हा। (7-9) 

मूसा दी मां दा दिल बेचैन होई गेआ। अनकरीब हा के ओह्‌ एह राज 
(भेत) जाहर करी दिंदी जेकर अस उसदे दिल गी मजबूत नेई करदे जे ओह्‌ 
(अल्लाह पर) जकीन करने आहलें चा र'वै। ते उसने (मूसा दी मां नै) उसदी 
भेनू (मूसा दी भेनू) गी आखेआ, तूं इंदे पिच्छें-पिच्छें जा। इंयां ओह्‌ उसी इक 
ओपरें सांही दिखदी रेही ते उनें लोकें गी (इसदी) दना भिनक नेई लग्गी। ते 
असें पैहलें गै मूसा गी दाइयें (बच्चा पालने आहली जनानियें) थमां दूर रक्खे 
दा हा। इस आस्तै उस कुड़ी (मूसा दी भेनू) ने आखेआ, क्या में तुसेंगी ऐसे 
घरै आहलें दा पता दस्सां जेहड़ा इसदी तुंदे आस्तै पालमां करै ते कन्नै इसदी 
शैल चालली दिक्ख-रिक्ख करै ? बस्स इंयां असें उसगी (मूसा गी) उसदी मां 
आहली भेठा परताई ओड़ेआ तां करियै जे उस दियां अक्खीं ठंडी रौहून ते ओह्‌ 
गमगीन (दुखी) नेई होऐ। इक करियै जे उसगी पता चली जा के अल्लाह दा 
बा'यदा सच्चा ऐ, लेकन अकसर लोक नेई जानदे। ते जदूं मूसा जुआन होआ 
ते समझदार होई गेआ अदूं असें उसी (सच्च जां हकक बांरै) ज्ञान अता फरमाया 

ते अस नेकी करने आहलें (भलेमानसें) गी इस्सै चालली दा फल दिन्ने आं। 
(0-74) 

ते ओह्‌ (मूसा) शैहरै च उस बेल्लै दाखल होआ जेहलै शैहरै दे लोक 
बे-ध्यानी च हे, उसलै उन्नै उत्थें द'ऊं आदमियें गी आपूं 'चें मारा-मारी करदे 
दिक्खेआ। इक उसदी अपनी कौमै (बरादरी) दा हा ते दूआ उसदे दुश्मनें चा। 
जेहड़ा उसदे अपने लोकें चा हा, उसनै उस'शा उसदे खलाफ मदद मंग्गी जेहड़ा 
उंदे दुश्मनें चा हा। बस्स मूसा नै उसगी (बरोधी गी) इक मुक्का मारेआ। 
जेहदे'नै उसदी मौत होई गेई। मूसा नै गलाया के एह ते शतानी कम्म होई गेआ 
ऐ। निसंदेह्‌ ओह्‌ (शतान) दुश्मन ऐ, करस्ते पाने आहला। उसने (मूसा नै) 
दुआऽ कीती, ऐ मेरे रब्ब! में अपने आपै पर जुलम कीता ऐ। बस्स हुन तुस 
मिगी माफ करी देओ, (उसलै) अल्लाह नै उसगी माफ करी ओड़ेआ। जकीनन 
ओह्‌ बख्शनहार (माफ करने आहूला), किरपालू ऐ। उसने दुआऽ5 कीती, ऐ. 
मेरे रब्ब! तुसें मेरे पर बड़ी मेहरबानी कीती ऐ आइंदा में कदें बी मुजरमें दा 
हमायती नेई बनङ। (।5-7) 

अगले दिन सवेरे ओह्‌ (मूसा) शैहरै च टोह्‌ लैंदे होई सावधान होइयै 
चला करदा हा। उसने दिक्खेआ के उय्यै आदमी जिसने कल मदद मंग्गी ही, 
अज्ज फ्ही मदद आस्तै कुआला करदा ऐ। मूसा नै उसगी आखेआ, जकीनन 
तूं बेहद्द भटके दा इक इंसान ऐं। फ्ही जिसलै उसने उसगी फगड्ना चाहेआ 
जेहड़ा उंदा दौंनी दा दुश्मन हा, उसलै उन्नै आखेआ, ऐ मूसा! क्या तूं मिगी 
उंयां गै कतल चाहन्ना ऐं जिंयां तूं कल इक आदमी गी कतल करी ओड़ेआ 
हा। ते तूं इत्थें इक्कला मढ़ल्ल (मनमरजी करने आहूला) बनियै रौहूना चाहन्नां 
ऐं। तूं सुलह कराने आहला नेई बनना चाहन्दा। ते इक आदमी शैहरै दी इक 
भेठा दा द्रौडदा आएआ। उसने आनियै आखेआ, ऐ मूसा! दरबार आहले आपूं 
'चें सलाह करा करदे न के तुगी मारी दित्ता जा। बस्स तूं इत्थुंआं निकली जा, 
में तेरे शुभचिंतकें (खैरखाहें) चा आं। फ्ही ओह्‌ (मूसा) उत्थुंआं निकली गेआ 
डरदा-डरदा, टोह्‌ लैंदे होई। उसने दुआ5 कीती, ऐ मेरे रब्ब! मिगी इनें जालम 
लोकें कोला बचाएंआं। (8-2) 

ते जिसलै उसने मदयन दा रस्ता फगड़ेआ उसलै उनै आखेआ, मिगी 
पक्का जकोन (द्रिढ़ निश्वास) ऐ जे मेरा रब्ब मिगी सिद्धी बत्ता पाहग। ते जदूं 

ओह्‌ मदयन दे (इक) खूहै पर पुज्जेआ, उत्थें उन्नै मतें हारे लोकें गी (अपने 
मवेशियें गी) पानी पलेआंदे होई दिक्खेआ। ते उंदे'शा इक भेठा द'ऊं जनानियें 
गी उत्थें खड़ोते दे दिकखेआ जेहड़ियां अपनियें बक्करियें गी रोकियै खड़ोती 
दियां हियां। मूसा नै उनेंगी पुच्छेआ, तुसेंगी केह मसला (कठनाई) ऐ  ? उनें 
परता दित्ता, जे अस उसलै तगर पानी नेई पलैंदियां जेहलै तोड़ी चरोआल 
अपनियें बक्करियें गी पानी पलेआइयै इत्थुंआं लेई नेई जाहून। ते साढ़ा बब्ब 
बड़ा बिरध ऐ। फ्ही मूसा नै उंदे जानवरें गी पानी पलेआया। फ्ही इक बक्खी 
छामां होइयै बेही गेआ। फ्ही दुआऽ5 कीती, ऐ मेरे रब्ब! तुस जेकिश बी मेरे 
पासै भेजगेओ में उसदा मुत्हाज (जरूरतमंद) आं। (22-24) 

फ्ही उनें दौनीं (कुड़ियें) चा इक शरमांदे होई उंदे (मूसा) कश आई। ते 
बोल्ली, मेरे अब्बा तुसेंगी सद्दा करदे न के तुसें साढी खातर साढ़े मवेशियें गी 
जेहड़ा पानी पलेआया ऐ उस आस्तै तुसेंगी इनाम देन। फ्ही जदूं ओह्‌ (मूसा) 
उसदे कोल आए ते उसने अपना सारा किस्सा (हाल) उंदे अग्गे बयान कीता। 
उसने गलाया, डरने दी कोई लोड़ नेई। तुंदा उनें जालम लोकें कोला छटकारा 
होई गेआ ऐ। उंदे चा इक (कुड़ी) ने आखेआ, अब्बा! इसगी मलाजम रकखी 
लैओ। मलाजमत आस्तै मनासब आदमी उय्यै हुंदा ऐ जेहड़ा शक्तिशाली 
(ताकतवर) ते अमानतदार होऐ। उसने (बाप नै) आखेआ, में चाहन्ना के अपनी 
दौनीं धीयें चा इक दा नकाह्‌ तेरे कन्नै करी देआं। इस शर्त पर, जेकर तूं अट्ठ 
साल मेरी मलाजमत (नौकरी) करें। फ्ही जेकर तूं दस साल पूरे करनां चाहें, 
एह तेरी मरजी ऐ में तेरे पर कोई बोझ नेई पाना चाहन्दा (अर्थात्‌ कोई जबरदस्ती 
नेई ऐ) । इंशा अल्लाह तुस मिगी इक भलामानस दिखगेओ। मूसा नै परता दिंदे 
होई गलाया, एह गल्ल मेरे ते तुंदे दरम्यान तै5 होई गेई। जे में इनें दौनी शर्ते 
चा जेहड़ी बी पूरी करां, तुस मेरे पर कोई जोर जबरदस्ती नेई करगेओ ते अल्लाह 
साढ़े मझाटै इस कौल-करार दा गुआह (साखी) ऐ। (25-28) 

फ्ही मूसा नै जदूं ओह्‌ अरसा पूरा करी लैता ते अपने घरै आहलें गी कन्नै 
लेइयै निकली पे, रस्ते च उन्नै तूर (इक प्हाड़) आहली भेठा अग्ग दिकखी। 
उनै अपने घरै आहलें गी गलाया, तुस लोग इत्थें गै ठैहरो, में अग्ग दिक्खी 
ऐ (अर्थात मिगी अग्ग नजरी आई ऐ) । शायद में तुंदे आस्तै उत्थुंआं कोई खबर 
आ'नी सकां जां अग्गी दा कोई ङारा जिसगी तुस तप्पी सको। फ्ही जेहलै ओह्‌ 
उत्थें पुज्जेआ तां वादी दी सज्जी भेठा दे बरकत आहूले अलाके चा इक रुक्खै 

थमां अवाज आई, ऐ मूसा! में अल्लाह आं, सारे ज्हानै दा मालक। ते एह के 
तुस अपना असा (डंडा) ख'ल्ल रकखी देओ। ते जदूं उसने (मूसा नै) उसी 
सप्पै आहला लेखा हरकत करदे दिक्खेआ, ओह्‌ पड़छूआं (पुट्ठे-पैरें) नस्सेआ 
ते पिच्छे परतोइयै बी नेई दिक्खेआ। ऐ मूसा! अग्गें बधो ते डरो नेई। तुस 
बिल्कुल सुरक्खत ओ। अपना हत्थ (अपने) गिरेबान च पाओ, ओह्‌ चमकदार 
होइयै निकलग बिजन कुसै दोशै दे, ते अपने डरै की दूर करने आस्तै अपनी 
बांह्‌ (बाजू) अपने शरीरै कन्नै मेली लैओ। एहू तुंदे रब्ब पासेआ दो नशानियां 
न फिरऔन ते उसदे दरबारियें कोल जाने आस्तै। बेशकक ओह्‌ अवज्ञाकारी 
(नाफरमान) लोक न। (29-32) 


मूसा नै आखेआ, ऐं मेरे रब्ब ! में उंदे चा इक आदमी गी कतल करी 
ओड़े दा ऐ इसकरियै मिगी डर ऐ जे ओह्‌ मिगी मारी देङन। मेरा भ्रा5 हारून 
गल्ल-बात करने च मेरे'शा मता कुशल (हुश्यार) ऐ, इसकरियै उसगी तुस 
मेरे कन्नै मददगार दे तौरै पर मेरा साथी बनाई देओ। मिगी डर (अंदेशा) 
ऐ जे ओह्‌ लोक मिगी झठलाई (झठेरी) देङन। (अल्लाह पासेआ) फरमाया 
गेआ के में तेरे भ्राऽ दे जरीये तेरे हत्थ (बाजू) मजबूत करी देङ ते तुसें 
दौंने गी गलबा प्रदान करङ फ्ही ओह तुंदे तगर नेई पुज्जी सकङन। मेरी 
नशानियें गी लेइयै जाओ, तुस दमैं ते तुंदी पैरवी करने आहले गै गालब 
रौंहूङन। (33-35) 

फ्ही जदूं मूसा उनें लोकें कोल मेरी खु'ल्ली नशानियें गी लेइयै पुज्जेआ, 
उनें आखेआ, एह ते होर किश नेई मात्तर घड़ेआ गेदा जादूं ऐ। ते इय्यै जनेही 
कोई बी गल्ल असें कदें अपने बड़कें (प्योऽ-दादें) कशा नेई सुनी। मूसा नै 
परता दिंदे होई गलाया, मेरा रब्ब उसगी चंगी चालली जानदा ऐ जेहड़ा उसदी 
(अल्लाह दी) तरफा हिदायत (नसीहत) लेइयै आएआ ऐ ते जिसगी आखरत 
दा (जन्नत दा) घर थ्होग। जकीनन जालमें (इंकारियें) दा कदें भला नेई होग। 
ते फिरऔन नै अपने दरबारियें गी (संबोधत करदे होई) गलाया जे में तुंदे सामने 
अपने अलावा कुसै होर गी पूजने जोग नेई मनदा। इस करियै ऐ हामान, मेरे 
आस्तै मिट्टी पकाइयै इट्टां त्यार करो, फ्ही मेरे गित्तै इक उच्ची अमारत त्यार 
करवा तां करियै जे में मूसा दे रब्ब गी झांकियै दिकखी सकां, में ते उसगी (मूसा 
गी) इक झूठा आदमी समझनां। (36-38) 

उसने (फिरऔन नै) ते उसदे लश्करें जमीना पर न्हकक घमंड कीता ते 
उनें समझेआ जे उनें साढ़े (अल्लाह) कश परतोइयै आना नेई ऐ। इस करियै 
असें उसगी ते उसदी फौजें (लश्करें) दी पकड़ कीती। ते उनेंगी समुंदरै च 
गरक करी दित्ता। दिवखो, जालमें दा कनेहा अंजाम (हशर) होआ। ते असें 
उनेंगी (फिरऔन बगैरा गी) सरदार (मुखिया) बनाया पर ओह्‌ लोकें गी 
अग्गी (नरकै दी अग्ग) आहली बक्खी लेई जाने गी बलांदे न। कियामत 
आहले रोज उनेंगी कोई मदद नेई थ्होग। ते असें इस लोक च उंदे पर लानत 
पाईं दित्ती। ते कियामत आहले रोज बी ओह्‌ लानती लोकें चा होङन। पिछली 
कौमें गी तबाह करने दे बाद असें (अल्लाह नै) मूसा गी कताब (तौरात) 
दित्ती। लोकें आस्तै अकली (दानाई) दा समान, ते हिदायत ते रैहमत तां करियै 
जे ओह्‌ नसीहत हासल करन। (39-43) 


ते तुस (मुहम्मद सल्ललाहु अलैहि वसल्लम) प्हाड़ै दी पच्छमी भेठा मजूद 
नेई हे जदूं असें मूसा गी आदेश (हुकम) दिते ते नां गै तुस गुआहें च शामल 
हे। लेकर असें मतियां हारियां नसलां पैदा कीतियां, फ्ही उंदे पर लम्मा अरसा गुजरी 
गेआ। ते नां गै तुस मदयन दे लोकें च रौँहदे हे जे उनेंगी साढ़ियां आयतां सनांदे। 
पर एह ते में (अल्लाह) आं पैगंबरें गी भेजने आहला। ते तुस तूर (प्हाड़ै) दे 
कनारे पर बी नेई हे जेहलै में मूसा गी बलाया, लेकन एह तुंदे रब्ब दा इनाम 
(तोहफा) ऐ तां जे तुस इक ऐसी कौमै गी डराई (सोहगे करी) सको, जिंदे कोल 
तुंदे'शा पुज्ज कोई डराने आहला नेई आएआ तां जे ओह्‌ नसीहत हासल करी सकन 
(अर्थात्‌ सच्च दा रस्ता अपननाई सकन) । (44-46) 


ते जेकर इंयां नेई हुंदा जे उंदे पर उंदे कमें (आमाले) दे सबब्ब कोई 
मसीबत आंदी तां ओह्‌ आखडङन, ऐ साढ़े रब्ब! तुसें साढ़ी बकखी कोई रसूल 
की नेई भेजेआ कीजे अस तुंदी आयतें दी पैरवी करदे ते अस ईमान कायम 
करने आहलें चा हुंदे। फ्ही जदूं उंदे कश साढ़ी तरफा दा हक्क (सच्च) 
पुञ्जेआ, अंदू ओह्‌ आखन लग्गे के इसी (मुहम्मद सल्लल्लाहु अलैहि वसल्लम) 
ओह्‌ किश की नेई मिलेआ जेकिश मूसा गी मिलेआ हा। पर क्या लोकें उसदा 
इंकार नेई हा कोता जेकिश इस थमां पैहले मूसा गी दित्ता गेआ हा उनें आखेआ, 
दम (मूसा ते मुहम्मद सल्ल०) जादूंगिर न, इक-दूए दे मददगार, ते उनें गलाया 
जे अस दौनें दा इंकार करने आं। (47-48) 

उनेंगी आखो के तुस अल्लाह कोला कोई कताब लेई आहनो जेहड़ी 
नसीहत (हदैत) करने च इनें दौनें' शा उम्दा होऐ, में उसदी पैरवी (अनुकरण) 
करङ जेकर तुस सच्चे ओ तां। फ्ही जेकर एह लोक तुंदे आखे मताबक नेई 
करी सकन तां समझी जाओ के ओह्‌ मात्तर अपनी खाहूश दी पैरवी करा करदे 
न। ते उस'शा मता होर कु'न बेराह्‌ (गुमराह) होग जेहड़ा अल्लाह दी हिदायत 
दे बरुद्ध अपनी खाहश दी पैरवी करै। निसंदेह्‌ अल्लाह जालमें (इंकारियें) गी 
हदैत नेई दिंदा। ते असें उनें लोकें आस्तै बार-बार अपना कलाम भेजेआ इस 
करियै जे ओह्‌ नसीहत हासल करन। (49-57) 


जिने लोकें गी असें इस'शा पैहलें कताब दित्ती दी ऐ ओह्‌ इस (क्कुरान) 
पर ईमान (जकीन) रखदे न। उनेंगी एह (क्कुरान) सनाया जंदा ऐ, ओह्‌ आखदे 
न के अस एहदे पर ईमान रक्खने आं। निसंदेह्‌ एह सच्च (हकक) ऐ साढ़े 
रब्ब पासेआ, अस ते पैहले थमां गै इसी मन्नने आहले आं। इय्यै लोक न जिनेंगी 
इस पर दोहरा फल (सवाब) दित्ता जाहग इस करियै जे उनें सबर कीता। ते 
ओह्‌ बुराई गी भलाई कन्नै दूर करदे न ते असें उनेंगी जेकिश उपलब्ध कराए 
दा ऐ, ओहदे चा खरच करदे न ते जेहलै ओह्‌ ऊट-पटांग (बेफौदियां) गल्लां 
सुनदे न तां उंदी उपेक्षा करदे होई आखदे न के साढ़े आस्तै साढ़े आमाल 
(करम) न ते तुंदे आस्तै तुंदे आमाल। तुसें गी सलाम ऐ, अस ना-समझ लोकें 
कन्नै उलझना नेई चाहन्दे। तुस हर कुसै गी जिसगी बी चाहो हदैत नेई देई 
सकदे। लेकन अल्लाह जिसगी बी चाह हदैत देई सकदा ऐ। ते उस्सै गी स्हेई- 
स्हेई पता ऐ जेहड़े हदैत पर चलने आहले न। (52-56) 

ते ओह्‌ गलांदे न, जेकर अस तुंदे कन्नै हदैत दे रस्ते पर चली पे तां ते 
अस अपनी जमीना चा मुंढै थमां पटोई जाहगे। क्या असें उनेंगी अमन-चैन 
(सुख-शांती) आहले हरम (काबा) च थाहर नेई दित्ता जित्थें हर किसमा दे 
फल रिजक दे तौरै पर साढ़े पासेआ उपलब्ध कराए जंदे न, पर उंदे चा अकसर 
लोक इस गल्लै गी नेई जानदे। (57) 

उसें किन्नियें गै बस्तियें गी नश्ट (मलिया मेट) करी ओड़ेआ जेहूड़ियां 
अपनी सग्गोसारी (अमीरी) दे नशे च गलतान हिंयां। दिक्खरो एह न उंदियां 
(ओह) बस्तियां जेहूड़ियां उंदे बाद अबाद नेई होइयां, जेकर होइयां तां 
बड़ियां गै घट्ट ते अस गै उंदे (उनें बस्तियें दे) बारस रेह तुंदा रब्ब बस्तियें 

गी नश्ट-बरबाद करने आहला नेई हा, जदूं तगर उंदी बड्डी बस्ती च कुसै 
पैगंबर गी भेजी नेई लै, जेहड़ा उनेंगी मेरियां आयतां पढ़िये सना5 ते में कदें 
बी बस्तियें गी मलियामेट करने आहूला नेई, जदूं तगर के उत्थूं दे बसनीक 
इंकारी नेई होन। (58-59) 

जेकिश (माल-सवाब) बी तुसेंगी उपलब्ध कराया गेदा ऐ ओह्‌ ते मात्तर 
संसारक जिंदगी दी सुबधा दा (एऐशो-अराम दा) समान ते उसदी चमक 
(रौनक) ऐ। ते जे किश अल्लाह दे कोल ऐ उय्यै श्रेश्ठ (बेहतर) ऐ ते म्हेशां 
रौहने आहला ऐ, फ्ही बी तुस नेई समझदे ? ओह्‌ मनुक्ख जेहदे' नै असें बेहतरी 
(भलाई) दा बा'यदा कीते दा ऐ ते ओह्‌ उसगी पूरा हुंदे बी दिक्खग, भला 
ओह्‌ उस मनुक्खै सांही होई सकदा ऐ जिसगी असें सिर्फ संसारक जिंदगी दा 
फायदा (दुनियावी सुख-साधन) पजाए दा होएऐ, फ्ही कियामत दे दिन ओह्‌ 
हाजर कोते जाने आहलें चा होग। (60-6]) 

जिस रोज खुदा उनेंगी बलाइयै पुच्छग, कुत्थें न मेरे ओह्‌ शरीक (भ्याल) 
जिंदे अस्तित्व दा (होंद दा) तुस दा'वा करदे हे। ते ओह्‌ (लोक) जिंदे पर 
जुरम दी गल्ल साबत होई गेदी होग आखडङन, ऐ साढ़े रब्ब! एह ओह्‌ लोक 
न जिनें असेंगी बरग लाया (करस्ते पाएआ) । इनेंगी असें उससे बत्तै पर चलाया 
जिस बत्तै पर अस आपूं हे। हुन, अस इंदे कन्नै नाता (सरबंध) त्रोड़ने आं। 
एह लोक साढ़ी पूजा (इबादत) नेई हे करदे। (62-63) 

फ्ही उनेंगी गलाया जाहग के अपने शरीकें ( भ्यालें) गी बलाओ। (जिसलै) 
ओह्‌. उनेंगी कुआलङन ओह्‌ उनेंगी जवाब नेई दङन। उसलै ओह (अपने 
सामने) परतक्ख अजाब गी दिखङन। काश! ओह्‌ हदैत (नसीहत) कबूल 
करने आहले हुंदे। ते जिस रोज खुदा उनेंगी सद्दग ते पुच्छग के तुसें पैगाम 
(सनेहा) पजाने आहलें गी केह जवाब दित्ता हा ? उस रोज फ्ही उंदियां सारियां 
गल्लां (सारे जवाब) बंद होई जाङन। ओह आपू 'चें बी गल्ल-बात (सलाह- 
मशवरा) नेई करी सकङन। लेकन जिसनै तोबा करी लैती ते ईमान कायम करी 
लैता ते नेक करम (कम्म) कोते, मेद ऐ जे ओह्‌ कामयाबी (सफलता) हासल 
करने आहलें चा होग। (64-67) 

तेरा रब्ब जो चाहे पैदा करदा ऐ ते जिसगी चाहे उसगी पसंद करदा ऐ। 
उंदे हत्थे च नेई ऐ कुसै गी पसंद करना। अल्लाह पाक (पवित्तर) ते बरतर 

ऐ उदे थमां जिसगी ओह्‌ (अल्लाह दा) भ्याल बनांदे न, ते तेरा रब्ब सब किश 
जानदा ऐ जेकिश ओह्‌ अपने सीने च छपैलदे न ते जेकिश ओह्‌ जाहर करदे 
न। उय्यै अल्लाह ऐ, उसदे अलावा होर कोई पूजने जोग नेई। उस्सै दी बड़ेआई 
(प्रशंसा) ऐ दुनिया च बी ते आखरत (परलोक) च बी। ते उस्सै दा फैसला 
(निरना) ऐ ते उस्सै आहली बक्खी तुसेंगी परतोना ऐ। (68-70) 


आखो, दस्सो हां, जेकर अल्लाह कियामत तगर तुंदे पर म्हेशां आस्तै 
रात करी देऐ, तां फ्ही बिजन अल्लाह दे केहड़ा अराध्य (देवी-देवता) ऐसा 
ऐ जेहड़ा तुंदे आस्तै रोशनी लेई आ। ? ते क्या तुस सुनदे नेई ओ? आखो 
के दस्सो हां जेकर अल्लाह कियामत तगर तुंदे पर म्हेशां आस्तै दिन गै करी 
देऐ तां फ्ही बिजन अल्लाह दे केहड़ा आराध्य ऐसा ऐ जेहड़ा तुंदे आस्तै रात 
लेई आ, जेहदे च तुस सकून हासल करदे ओ। क्या तुसेंगी नजरी (समझा) 
नेई औंदा ? उसने (अल्लाह नै) अपनी किरपा कन्नै तुंदे आस्तै रात ते दिन 
बनाए तां करियै जे तुसेंगी चैन (सकून) मिलै, तां करियै जे तुस अपनी 
रोजी-रुट्टी (जीविका) दी तलाश करी सको, तां करियै जे तुस शुकर 
(धन्नवाद) करो। (7-73) 

ते जिस दिन अल्लाह उनेंगी सदिदयै पुच्छग के कुत्थें न ओह्‌ जिंदां 
तुस मेरे भ्याल (हिस्सेदार) होने दा दावा करदे हे। ते अस हर इक उम्मत 
चा इक गुआह चुनियै कड्ढगे। फ्ही लोकें गी आखगे के अपना तर्क पेश 
करो, तदूं ओह्‌ समझी जाङन जे हकक (सच्च) ते अल्लाह आहूली भेठा 
ऐ। उसलै ओह सारियां गल्लां (तदबीरां) उंदे'शा छप्पन होई जाङन जिनेंगी 
ओह्‌ घड्दे हे। (74-75) 

कारून मूसा दी कौम चा हा। फ्ही ओह्‌ उंदे बरुद्ध मूंहजोर होई गेआ। 
ते असें उसगी इन्नें खजाने दित्ते दे हे के उंदियां चाबियां चुक्कने कन्नै केई 
ताकतवर (बलशाली) मड़द थकको जंदे हे। जदूं उसदी कौम दे लोकें उसगी 
समझाया के पसो5 नेई (अर्थात घमंड नेई कर), अल्लाह घमंड करने आहलें 
गी पसंद नेई करदा। ते जेकिश अल्लाह नै तुगी दित्ते दा ऐ ओहदे चा अपनी 
आखरत (परलोक) आस्तै किश सरिस्ता कर (भलाई दे कम्मे च खरच कर) । 
ते दुनिया (इस लोक) च बी अपने हिस्से गी नेई भुल्ल। ते लोकें कन्नै भलाई 
कर जिं'यां अल्लाह नै तेरे कन्नै भलाई कीती ऐ। ते जमीना पर फसाद नेई कर, 

अल्लाह फसादियें गी पसंद नेई करदा। (76-77) 


उसने (कारून नै) आखेआ, एह माल (खजाना) मिगी मेरी काबलियत 
करी थ्होए दा ऐ जेहड़ा मेरे कोल ऐ। कया उसने नेई दिक्खेआ के अल्लाह 
ओहदे कशा पैहूले किन्नियें गै कौमें गी मलियामेट (नस्तो-नबूद) करी चुक्के 
दा ऐ जेहूड़ियां उस कोला बी मतियां ताकतवर (शक्तिशाली) ते तदाद च 
खासियां हिंयां। ते इंकारियें थमां उंदे गुनाह पुच्छे नेई जंदे। (78) 

फ्ही ओह्‌ (कारून) अपने लोकें दे सामने पूरी धाम-झाम (साजो- 
समान) कन्न निकलेआ। जेहड़े लोक दुनियावी जिंदगी दी सुख-सुबधा दे 
इच्छुक हे उनें कामना करदे होई आखेआ, काश एह सब असें गी बी हासल 
हुंदा जेकिश कारून गी हासल होए दा ऐ, जकीनन ओह्‌ बड़ा किसमत 
आहूला (भागें आहूला) ऐ। लेकन जिने लोकें कश अकल ही उनें गलाया, 
तुंदा नास होऐ, अल्लाह दा सवाब (इनाम) इस सब कोला उत्तम (बेहतर) 
ऐ उस इंसान (माहनू) आस्तै, जिसने ईमान आनेआ (अल्लाह पर भरोसा 
कोता) ते कन्तै नेक करम कोते। ते एह सब किश उस्सै गी थ्होंदा ऐ जेहड़ा 
सबर करदा ऐ। (79-80) 


फ्ही असें उसी (कारून गी) ते उसदे घर गी जमीना च धसाई ओड़ेआ। 
उसलै उसदे हितै (सहायता) आस्तै अल्लाह दे मकाबले च कोई बी सामने नेई 
आएआ ते नां गै ओह्‌ आपूं अपना बचा5 करी सकेआ। ते जेहके लोक पैहलें 
उसदे जनेहा होने दी तमन्ना (खाहिश) करा करदे हे (ओह) आखन लग्गी 
पे, के हाए! जकोनन अल्लाह अपने बंदें चा जिसगी चांहदे न मुगता रिज्ञक 
दिंदे न ते जिस पर चाहंदे न तंगी करी दिंदे न। जेकर अल्लाह नै साढ़े पर 
करम नेई कोते दा हुंदा तां असेंगी बी जमीना च धसाई ओड़दा। बसोस, बेशक्क 
इंकारियें (मुनकरें) दा कदें भला (कल्याण) नेई हुंदा। (8-82) 

एह आखरत दा घर अस उनें लोकें गी देहगे जेहड़े जमीन पर नां ते 
बड़ेआई दे इच्छुक न ते नां गै फसाद मचाना चांहदे न। ते खीरी नतीजा ते डरने 
आहलें आस्तै ऐ। जेहका माहनू नेकी लेइयै औग उसगी ओहदा फल उस'शा 
बी बधीक थ्होग ते जेहका माहनू बदी (बुराई) लेइयै औग, ते जेहड़े लोक 
बुराई करदे न उनेंगी उन्ना गै थ्होग जिन्ना उनें कीते दा होग। (83-84) 

निसंदेह्‌ जिसने तुंदे पर कुरान लाजम कोते दा ऐ, जकीनन ओह्‌ तुसें गी 

इक बेहतर (उम्दा) अंजाम तगर पजाइयै रौहण। आखो के मेरा रब्ब सब किश 
जानदा ऐ के कु'न हिदायत दे रस्ते पर हा ते कु'न गुमराह हा तुसेंगी ते मेद नेई 
ही के तुंदे पर एह कताब (कुरान) अवतरत कीती जाहग। लेकन एहू तुंदे रब्ब 
दी मेहरबानी ऐ। बस्स, तुस इंकारियें (मुनकरें) दे मददगार नेई बनो। ते ओह्‌ 
कुदरै तुसेंगी अल्लाह दियें आयतें थमां रोकी नेई देन जदूं के ओह्‌ तुंदे पर अवतरत 
होई गेदियां न। तुस (लोकें गी) अपने रब्ब आहूली बवखी बलाओ (सद्दो) 
ते तुस मुशरिकें (बहुदेववादी) चा नेई बनेओ। ते अल्लाह दे सतुल्ल कुसै होर 
गी पूजने जोग नेई समझेओ। उसदे सिवा कोई होर पूजने जोग नेई। हर चीज 
(शैऽ) फ़ना (नश्ट) होने आहली ऐ बिजन अल्लाह दी हस्ती दे। फैसला उस्सै 
दा ऐ ते तुस लोक उस्सै आहली भेठा परताए जाहगेओ। (85-88) 


आयतां-69 -सूरह-29. अल-अनकबूत रुकूअ-7 
(मक्का च अवतरत होई ) 


शुरू अल्लाह दे नांऽ कन्नै जेहड़ा बड़ा मेहरबान, निहायत रैहम आहला ऐ। 


अलिफ़० लाम० मीम०। कया लोक समझदे न के उंदे मात्तर एह आखने पर 
के अस ईमान लेई आए, उनेंगी छोड़ी दित्ता जाहग ते उंदी परख नेई कीती जाहग? 
असें इंदे 'शा पैहलें आहलें (पिछलें) गी बी परखेआ हा, इस आस्तै अल्लाह उनेंगी 
बी परखियै रौहग जे केहड़े सच्चे न ते केहड़े झूठे पर कायम हे। (-3) 

क्या ओह्‌ लोक जेहड़े भैड़े कम्म (बुरे अमल) करदे न, क्‍या ओह्‌ 
समझदे न के ओह्‌ साढ़े'शा बची जाडन। उंदा एह सोचना बड़ा गलत ऐ जे 
किश ओह करा करदे न। जेहका माहनू अल्लाह कन्नै मिलने (मुलाकात) दी 
उमेद रखदा ऐ (उसगी एह पता होना चाही दा) जे अल्लाह दा बा'यदा जरूर 
गै पूरा होइयै रौहूग। ओह्‌ सब किश सुनने आहला ते जानने आहला ऐ। ते 
जेहका माहनू मेहनत (अल्लाह गी खुश करने दी कोशश) करग, ओह अपने 
आस्तै गै मेहनत करदा ऐ। निसंदेह अल्लाह दुनिया-ज्हान आहलें थमां बे- 
परवाह ऐ। ते जेहके लोकें ईमान कायम कोता ते उनें नेक कर्म (सद्कर्म) 
बी कोते, जकोनन अस उंदियें बुराइयें गी उंदे'शा दूर करी देहगे ते उनेंगी उंदे 
नेक कर्मे दा बेहतरीन (उम्दा) इनाम देहगे। (4-7) 

असें माहनू गी तकोद (नसीहत) कीती के ओह्‌ अपने माऊ-बब्बै कन्नै 
नेक बरताऽ (भला सलूक) करै। पर ओह्‌ जेकर तेरे पर एह दबा5 बनान जे 

तू ऐसी चीजे गी मेरा भ्याल (शरीक) बना5 जेहदे बारै तुगी कोई जानकारी 
नेई तां उंदी आज्ञा दा पालन नेई कर। तुसें सारें मेरे कश परतोइयै औना ऐ, 
फ्ही में तुसेंगी ओह्‌ सब किश दस्सी देङ जे किश तुस करदे हे। जेहके लोकें 
भरोसा कोता ते नेक कम्म (सद्कर्म) बी कोते, उनेंगी अस नेक लोकें च 
शामल करगे। (8-9) 


लोकें च केई ऐसे बी हैन जेहड़े आखदे न के अस अल्लाह पर जकीन 
करने आं (ईमान रखने आं) | फ्ही जेकर अल्लाह दे रस्ते पर उनेंगी किश कश्ट 
झल्लने पौंदे न जां सताया जंदा ऐ तां ओह्‌ लोकें पासेआ पजाई जाने आहली 
तकलीफें गी अल्लाह दी सजा समझी लैंदे न। पर जेकर तुंदे रब्ब आहले 
पासेआ कोई सहायता (मदद) पुजी जा तां ओह्‌ आखदे न के अस ते तुंदे 
कन्नै हे। क्या अल्लाह उंदे दिलें दी हर गल्लै गी चंगी चालली जानदा नेई। 
अल्लाह गी पक्क गै पता ऐ उंदे बारै च जिनें ईमान आनेआ (भरोसा कौता) 
ते उंदे बारै च बी जिनें मात्तर पखंड कौता। (0-77) 

इंकारी (मुनकर) लोक ईमान आहलें गी गलांदे न के जेकर तुस साढ़ी 
बत्ता पर चलगेओ, अस तुंदे गुनाहें दे बोझ झल्ली (चुक्की) लैगे। पर ओह्‌ 
उंदे गुनाहें दा दना-हारा भार बी नेई झल्ली सकदे। जकोनन ओह्‌ लोक झूठ 
बोला करदे न। ओह्‌ अपना बोझ (गुनाहें दा भार) चुकङन, ते एहदे अलावा 
किश बोझ होर बी। ते एहू लोक जेहड़ियां झूठियां गल्लां घड़दे न, कियामत 
आहले दिन उंदे'शा इस बारै पुच्छ-गिच्छ कीती जाहग। (।2-73) 

असें नूह (इक पैगंबर दा नांऽ) गी उसदी कौम (लोकें) आहले पास्सै 
भेजेआ ते ओह्‌ उंदे कन्नै पंजाह्‌ साल घट्ट इक ज्हार साल रेह्‌। फ्ही उनेंगी तूफान 
(पानी दे तूफान) नै घेरी लैता कीजे ओह्‌ जालम हे। फ्ही असें नूह गी ते किश्ती 
आहलें गी बचाई लैता। ते असें इस घटना (बाके) गी दुनिया आहलें आस्तै इक 
नशानी बनाई ओड़ेआ। (4-75) 

इब्राहीम नै जदूं अपने लोकें गी आखेआ, अल्लाह दी इबादत करो ते 
उस'शा डरो। एह तुंदे आस्तै ठीक ऐ जेकर तुस समझो। तुस लोक अल्लाह 
गी छोड्यै मूरती पूजा (बुत्त परस्ती) करदे ओ ते झूठ घढ़दे ओ। अल्लाह 
गी छोडयै तुस जिंदी पूजा करदे ओ, ओह्‌ तुसेंगी रिजक (रोजी-रुट्टी) देने 
दी सरमत्थ नेई रखदे। इस करियै तुस अल्लाह कोला रिजक दी खाहिश करो 

ते उसदी इबादत करो ते उसदा धन्नवाद (शुकर) करो। उस्सै आहली बक्खी 
तुसें परतोना ऐ। जेकर तुस इंकार करगेओ तां तुंदे'शा पुञ्ज बी मतियां हारियां 
कौमां इंकार करदियां रेहियां न। ते रसूल दी जिम्मेदारी मात्तर पैगाम (सनेहा) 
पजाई देने दी हुंदी ऐ। (76-78) 

कया लोकें नेई दिवखेआ के अल्लाह तै (पैहली बारी) किंयां स्तरिश्‍्टी दा 
निरमान कीता, उस (पिरतै) गी ओह्‌ फ्ही दुर्हाग। बेशकक एह अल्लाह आस्तै 
असान ऐ। आखो! धरतै पर फिरो-टुरो ते दिक्खो के अल्लाह नै किस चालली 
स्रिश्टी दा निरमान कोता, ओह्‌ फ्ही उसगी परतियै उठाग (जींदा करग)। 
निसंदेह्‌ अल्लाह हर शै (चीजै) पर काबज ऐ। ओह्‌ जिसगी चाहग सजा 
(अजाब) देहग ते जिस पर चाहग किरपा (रैहम) करग। ते उस्सै आह्ली 
बक्खी तुसेंगी परताया जाहग। तुस नां ते धरती पर उसदे मकसद (मंशा) गी 
हराई सकदे ओ ते नां गै असमानै पर ते तुंदा बिजन अल्लाह दे होर कोई बी 
नां ते कारज सुआरने आहला ऐ ते नां गै मददगार। ते जिनें लोकें अल्लाह 
दियें आयतें दा ते उस कनै मिलने (मुलाकात) दा इंकार कीता, उय्यै (लोक) 
मेरी किरपा थमां बंचत रौंहूङन ते उंदे आस्तै दर्दनाक अजाब ऐ। (9-23) 


फ्ही उंदी कौमै कश इस गल्लै दा जवाब बिजन इसदे किश नेई हा के 
ओह्‌ आखन लग्गे, जां ते इसगी कतल करी देओ जां फ्ही जलाई (फूको) 
ओड़ो। फ्ही अल्लाह नै उसगी (इब्राहीम गी) अग्गी कोला बचाई लैता। 
निसंदेह इस (घटना) दे अंदर नशानियां न, उनें लोकें आस्तै जिनें ईमान 
आहनेआ (जकीन कोता)। ते उसने (इब्राहीम नै) आखेआ, तुसें अल्लाह दे 
अलावा जेहके बुत्त बनाये दे न ओह्‌ ते बस्स तुंदी अपनी इस दुनियावी जिंदगी 
दे सरबंधें गी बधाने दे कारण ऐ, फ्ही उसलै (कियामत गी) तुंदे चा हर कोई 
इक-दूए दा इंकार करग (अर्थात्‌ इक दूए दे मत्थे दोश मढ़ग) ते इक-दूए 
पर लानत भेजग। (नरकै दी) अग्ग तुंदा ठकाना होग ते उसलै कोई बी तुंदा 
ताद्दी नेई होग। लूत नै उंदा एतबार (जकीन) कीता ते आखेआ, में अपने 
रब्ब (अल्लाह) आस्तै उसदी भेठा इत्थुंआं प्रस्थान करना। निसंदेह ओह्‌ 
जबरदस्त ऐ, तत्तदर्शी ऐ। फ्ही असें उसगी इस्हाक़ ते याकूब (बेटे) अता 
फरमाए ते कन्नै गै उसदी नसल च नबूवत (पैगंबरी दा सिलसिला) ते कताब 
(असमानी पवित्तर ग्रैंन्थ) बी अता फरमाई। असें संसारै च बी उसी ईनाम 
(उम्दा परिणाम) दित्ता ते परलोक च बी ओह्‌ जकोनन नेक ते सदाचारी लोकें 

चा होग। (24-27) 

लूत नै अपनी कौमै (लोकें) गी गलाया के तुस ऐसी निरलज्ता 
(बेह्याई) दा कम्म करदे ओ जिसगी तुंदे'शा पैहलें दुनिया च कुसै नै बी नेई 
कीता। तुस मड़दें कन्‍्ने सरेआम कुकर्म (बदकारी) करदे ओ। ते अपनियें 
मजलिसें च भेड़े-भेड़े (चरित्तरहीनता आहले) कम्म करदे ओ। इस गल्लै दा 
जवाब उसदे लोकें कश इसदे अलावा होर किश नेई हा के जेकर तूं सच्चा 
ऐं तां साढ़े उप्पर अल्लाह दा अजाब लेई आ। लूत नै दुआऽ कोती, ऐ मेरे 
रब्ब! इनें गलीज लोकें थमां मेरी मदद फरमाऽ । (28-30) 


ते जदूं साढ़े पासेआ भेजे गेदे (फरिश्ते) इब्राहीम कोल (बेटे दी पैदाइश 
दी) खुशखबरी लेइयै पुज्जे, उनें गलाया जे अस उस बस्ती दे बसनीकें गी 
तबाह्‌-बरबाद (सर्वनाश) करने गी आए आं। जकीनन (सच्चें गै) इत्थूं दे 
बसनीक घोर अपराधी (जालम) न। इब्राहीम नै परता दित्ता के इंदे च ते लूत 
(पैगंबर दा नांऽ) बी ऐ। उनें गलाया, असें गी (इस बारै) चंगी चालली 
जानकारी ऐ के उत्थें कु'न-कु'न ऐ ? अस उसगी ते उसदे परोआरै गी बचाई 
लैगे बिजन उसदी त्रीमतै (घरैआली) दे की जे ओह्‌ पिच्छें रौहने आहलें च 
होग (अर्थात्‌ तबाह होने आहलें च रौहग)। फ्ही जेहलै साढ़े भेजे गेदे 
(फरिश्ते) लूत कोल पुज्जे, उसलै ओह्‌ उनेंगी दिक्खी परेशान होआ ते दिलो- 
दिल घाबरेआ। उनें (फरिश्तें) गलाया, तुस डरो नेई ते नां गै बसोस करो। 
अस तुसेंगी ते तुंदे घरैआहूलें गी बचाई लैगे बिजन तुंदी घरैआली (बीवी) दे 
जे ओह्‌ पिच्छें रौहने आहलें चा होग। अस इस बस्ती दे बसनीकें पर इक 
असमानी आफत तुआरने आहूले आं। ते असें उस बस्ती दी तबाही दियां किश 
नशानियां बाकी रौहून दित्ती दियां न, उनें लोगों दी नसीहत्‌ आस्तै जेहड़े अकल 
(समझ) रखदे न। (3-35)। 

ते मदयन आहूली बक्खी उंदे भ्राऽ शुऐब गी भेजेआ। उसने आखेआ, ऐ. 
मेरे लोको! अल्लाह दी इबादत करो। ते आखरत दे दिनै दी मेद रक्खो ते धरतै 
पर फसाद (बखेड़े) खडेरने आहले नेई बनो। लेकन उनें उसगी झठलाई 
ओड़ेआ फ्ही केह हा जलजले (भचाल) नै उनेंगी आहनी घेरेआ। फ्ही ओह्‌ 
अपने घरें च मूंधे-मूंहू पेदे रेही गे। (36-37) 

इंयां गै आद ते समूद दे लोकें कन्नै बी होआ। उंदे मलियामेट (तबाह- 

बरबाद) होई दी बस्तियें दे नशानें (खंडरातें) थमां स्थिति स्पश्ट ऐ। ते शतान 
नै उंदे कुकर्में गी उंदे समक्ष (सामनै) नेक कर्म बनाइये जाहर कोता। फ्ही 
उनें गी करस्ते पाई ओड़ेआ जदूं के ओह्‌ बड़े हुश्यार लोक हे। (38) 

ते कारून, फिरऔन ते हामान कौल मूसा स्पश्ट नशानियां (खुले सबूत) 
लेइयै आएआ, पर उनें जमीना पर घमंड (गरूर) कीता पर ओह्‌ मेरे'शा बचने 
आहले नेई हे। इस करियै असें उंदे चा हर इक दी उंदे गुनाह करी पकड़ 
कीोती। फ्ही उंदे चा किश पर असें कैंकरियें भरोची तुंद हवा भेजी। ते किश 
दी असें कड़कनी मिलक राहें पकड़ कीती। (उंदे चा) किश गी असें धरतै 
च धसाई ओड़ेआ। ते किश गी असें गरक करी ओड़ेआ। अल्लाह उंदे पर 
ज्यादती करने आहला नेई हा। पर ओह्‌ आपूं गै अपने पर जुलम करै करदे 
हे ।( 39-40) 

जिनें लोकें बिजन अल्लाह दे होरें गी अपना राक्खा समझे दा (मिथेदा) 
ऐ उंदी मसाल उस गरड़जाल (मकड़ी) जनेही ऐ जिसने अपने चबक्खी जाला 
बुनी लैता। ते निसंदेह्‌ सबनें 'शा ज्यादा कमजोर गरड़जालै दा घर (जाला) 
हुंदा ऐ। काश! के लोग एहू गल्ल समझदे। बेशक्क अल्लाह उंदे बारै सब 
किश जानदा ऐ जिनेंगी ओह्‌ उसदे (अल्लाह दे) अलावा पुकारदे न। ते ओह्‌ 
(अल्लाह) सर्वशक्तिमान ऐ, हिकमत आहूला (ज्ञानवान) ऐ। ते एहू ओह्‌ 
मसालां न, जिनेंगी अस लोकें आस्तै बयान करदे आए आं ते इनेंगी उय्यै लोक 
समझदे न, जेहड़े अकल रखदे न। अल्लाह नै असमानें ते जमीना गी कुसै 
उद्देश (मकसद) आस्तै बनाए दा ऐ। निसंदेह्‌ एह्दे च नशानी ऐ ईमान आहलें 
आस्तै। (4।-44) 

तुस उस कताबा गी पढ़ो जेहड़ी तुंदे पर अवतरत कोती गेदी ऐ। ते नमाज़ 
पढ़ा करो। जकीनन नमाज बेशर्मी (बेह्याई) ते भेड़े कम्में थमां रोकदी ऐ। 
ते अल्लाह गी सिमरना बड़ी बड्डी गल्ल ऐ। ते अल्लाह तुंदे सारे कम्में गी 
जानदा ऐ। (45) 

तुस अहले कताब कन्नै फजूल बैहस नेई करो हां मगर उस तरीके कन्नै 
समझाओ जेहूड़ा बेहतर ऐ, मगर उनेंगी जेहड़े उंदे च बे-इंसाफ न। आखो 
के असें ईमान आहनेआ उस पर जे किश साढ़े पास्सै भेजेआ गेदा ऐ। ते उस 
पर बी जे किश तुंदे पास्सै भेजेआ गेदा ऐ। साढ़ा ते तुंदा खुदा इक्क ऐ ते अस 

उसदे आज्ञाकारी (फरमां-बरदार) आं। (46) 


ते इस्सै चालली असें तुंदे पर कताब (क्कुरान) अवतरत कीती। ते जिनें 
लोकें गी असें कताब दित्ती दी ऐ ओह उस पर ईमान रखदे न। ते उनें लोकें 
(अहूले कताब) चा बी किश ईमान रखदे न। ते साढ़ियें आयतें दा इंकार ते 
बस्स मुनकर गै करदे न। तुस इस'शा पैहलें कोई कताब पढ़ने जोग नेई हे 
ते नां गै तुस उसी अपने हत्थें (कन्नै) लिखी सकदे हे। ऐसी स्थिति च कुमार्गी 
(पथभ्रश्ट) लोक शक्कै च पेई जंदे। लेकन एह (क्कुरान) ते सुस्पश्ट (साफ- 
साफ) आयतां न उनें लोकें दे सीनें च जिनेंगी ज्ञान (इलम) प्रदान कीता गेदा 
ऐ। ओह्‌ साढ़ियें आयतें दा इंकार नेई करदे, इंकार मात्तर उय्यै लोक करदे न 
जेहड़े गुमराह (पथभ्रश्ट) न। (47-49) 

ओह्‌ आखदे न जे उंदे पर उंदे रब्ब दी तरफा नशानियां (मोजिज़े) की 
नेई भेजियां जंदियां। आखी देओ के नशानियें दा मालक ते अल्लाह ऐ। में 
ते मात्तर सोहगा करने आहला आं। क्या उंदे आस्तै इन्ना गै काफी नेई जे असें 
तुंदे पर कताब (पवित्तर कुरान) अवतरत कीती जेहड़ी तुसेंगी पढ़िये सनाई 
जंदी ऐ। निसंदेह्‌ एहदे च रैहमत ते याददूहानी ऐ उनें लोकें आस्तै जेहड़े जकीन 
करदे न। आखो अल्लाह तुंदे ते मेरे दरम्यान गुआह काफी ऐ। ओह्‌ असमाने 
ते जमीना च जे किश मजूद ऐ इसदै बारै सब किश जानदा ऐ। ते जिनें लोकें 
बातिल (झूठ) पर जकोन कोता ते जिनें अल्लाह दी हस्ती दा इंकार कोता, 
उय्यै घाटे (खसारे) च रौहूङन। (50-52) 

ते एह लोक तुंदे*शा अज़ाब दी तौलै मंग करा करदे न। ते जेकर एहदा 
इक समां निरधारत नेई हुंदा तां फ्ही उंदे पर अजान हुनै आई जंदा। जकीनन 
एह उंदे पर चान-चक्क आई पौग ते उनेंगी इस बारै दना भिनक बी नेई होग। 
तुंदे*शा अजाब दी तौलै फरमैश करदे न ? जहन्नम नै ते इंकारियें (मुनकरें) 
गी घेरी रक्खे दा ऐ। जिस रोज बी अजाब उनेंगी उप्परै दा खट्टी लैग ते पैरें 
दे ख'ल्लै दा बी, ते फ्ही आखेआ जाहग जे हुन तुस उस चीजे दा मजा चक्खो 
जे किश तुस करदे हे। (अर्थात्‌ अपने करमें दा फल भुगतो)। (53-55) 

ऐ मेरे इमान आहले बंदेओ ! निसंदेह मेरी धरत बड़ी बस्तार आहली ऐ तुस 
बस्स मेरी गै इबादत करो। हर जान गी मौती दा सुआद चखना ऐ। फ्ही तुसेंगी 
साढ़े पास्सै परतोना ऐ। ते जिनें लोकें ईमान कायम कीता होग ते कन्नै नेक कर्म 

कीते होडन, उनेंगी अस जन्नतै (सुरगै) दे उच्चे भवनें च जगह (थाहर) उपलब्ध 
करागे जिंदे ख'ल्लें नैहरां बगदियां होङन ते ओह उत्थें म्हेशां रौहङन। क्या 
बेहतर (उम्दा) परिणाम ऐ सद्कर्म (नेक अमल) करने आहलें दा। जिनें सबर 
कीता ते जेहड़े अपने रब्ब पर भरोसा करदे न। ते किन्ने गै जीव न जेहड़े अपने 
रिजकै दा सरिस्ता नेई करी सकदे। अल्लाह उनेंगी रिजक उपलब्ध करांदा ऐ ते 
तुसेंगी बी। ते ओह्‌ सुनने आहला ते जानकार ऐ। (56-60) 


जेकर तुस उनेंगी पुछगेओ के असमानें ते जमीना गी कुस नै बनाया, ते 
सूरज ते चन्नै गी कुस नै नियंत्रण (काबू) च रकखे दा ऐ, उसलै ओह्‌ जरूर 
आखडङन, अल्लाह नै। फ्ही ओह्‌ कुद्धरै गी फिरको जंदे न। अल्लाह गै अपने 
बंदें चा जिसगी चांहदा ऐ मुगता रिजक दिंदा ऐ ते जिस पर चांहदा ऐ तंगी 
करी दिंदा ऐ। निसंदेह अल्लाह हर चीजै बारै पूरी जानकारी रखदा ऐ। ते जेकर 
तुस उनेंगी पुछगेओ के गासै थमां पानी कुसनै बरहाया, फ्ही उसने मुड़दा पेदी 
जमीनै गी जींदा कीता, उसलै ओह्‌ अवश्श गै आखडन के अल्लाह नै। आखो 
के सारी बड़ेआई (प्रशंसा) अल्लाह आस्तै ऐ। बल्के उंदे चा मते हारे लोक 
(इस सचाई गी) नेई समझदे। (6-63) 

एह संसारक जिंदगी किश नेई ऐ मात्तर इक खेढ ऐ ते दिल परचावा ऐ। 
ते आखरत (परलोक) दा घर गै जिंदगी दा असल ठकाना ऐ, काश! एहू लोक 
समझदे। लेकन जेहलै ओह्‌ किश्ती पर सुआर हुंदे न उसलै ओह्‌ अल्लाह गी 
गै पुकारदे न, उस्सै आस्तै दीन गी खालस करदे होई। फ्ही जेह्लै ओह्‌ 
(अल्लाह) उनेंगी उत्थुंआं सुरक्खत खुश्की पर लेई जंदा ऐ फ्ही ओह परतियै 
झट गै शिरक करन लगी पौंदे न। इंयां ओह्‌. साढ़ी नेमत दी नाशुकरी करन 
लगी पौंदे न जेहूड़ी असें उनेंगी दित्ती दी ऐ। खैर किश दिन होर उनेंगी मजा 
(नंद) लेई लैन देओ। फ्ही तौलै गै उनेंगी समझा आई जाहग। (64-66) 

क्या ओह्‌ दिखदे नेई के असें (उंदे आस्तै) इक पुरअमन हरम बनाया। 
ते उसदे आलै-दुआलै लोक अपनी सरकशी भुलली जंदे न। ते क्या ओह्‌ बातल 
(झूठ) पर जकोन करदे न ते अल्लाह दी नेमतें दी नाशुकरी करदे न। ते उस 
शख्स (माहनू) कोला बड्डा जालम होर कु'न होग जेहड़ा अल्लाह पर झूठी 
तोहमत लाऽ जां सच्च (हक्क) गी झठला5 जदूं के ओह्‌ उसदे कोल आई 
पुज्जेदा ऐ। क्या मुनकरें (इंकारियें) दा ठकाना जहन्नम (नरक) नेई होग? ते 
जेहके लोक साढ़ी खातर मेहनत करङन, उनेंगी अस अपने रस्ते सुझागे। ते 
जकीनन अल्लाह नेकी करने आहलें दे साथें ऐ। (67-69) 

आयतां-60 न्सु-रह-30. अर-नरूम रुकूअ-6 
(मक्का च अवतरत होई ) 
शुरू अल्लाह दे नांऽ कनै जेहड़ा बड़ा मेहरबान, निहायत रैहम आहला ऐ। 


अलिफ० लाम० मीम०। रूमियें (रूम देश दे बसनीकें) गी उंदे करीबी 
अलाके च हार थ्होई, पर ओह्‌ हारने दे बाद तौलै गै जित्त हासल करङन। 
किश गै बरें च। अल्लाह दे हत्थै च ऐ सब किश पैहलें बी ते मगरा बी। 
ते उस रोज ईमान आहले खुश होङन, अल्लाह दी सहायता कन्नै। ओह्‌ जिसदी 
चांहदा ऐ सहायता करदा ऐ। ते ओह्‌ प्रभुत्वशाली ऐ, रैहमत आहला ऐ। एह्‌ 
अल्लाह दा बा'यदा ऐ। अल्लाह अपने बा'यदे दे खलाफ (बरुद्ध) कदें किश 
नेई करदा। पर ज्यादातर लोक नेई जानदे। ओह्‌ मात्तर दुनियावी जिंदगी दे 
दखावे गी जानदे न, ओह्‌ परलोक (आखरत) बारै बेखबर न। (-7) 


कया उनें कदें बचारेआ नेई, के अल्लाह नै असमानें ते जमीना गी ते 
जे किश इंदे मझारै मजूद ऐ कुसै मकसद आस्तै पैदा कीते दा ऐ ते इक 
निरधारत अवधि तगर। ते लोकें च मते सारे ऐसे न जेहड़े अपने रब्ब कन्नै 
मलाटी (मुलाकात) होने बारै इंकारी न। क्या उनें धरतै पर चली-फिरियै 
दिक्खेआ नेई जे केह अंजाम (हशर) होआ उनें लोकें दा जेहड़े उंदे कशा 
पुज (पैह्लें) होई चुके दे न। ओह्‌ उंदे'शा मते बलशाली हे। ते उनें जमीना 
गी राहेआ-बाहेआ ते उसी उंदे'शा मता अबाद कोता जि'न्ना इनें कोते दा ऐ। 
ते उंदे कश उंदे रसूल स्पश्ट नशानियां लेइयै आए। अल्लाह उंदे पर ज्यादती 
करने आहूला नेई हा। लेकन ओह्‌ आपूं गै अपनी जानें पर जुलम (ज्यादती) 
करा करदे हे। फ्ही जिनें लोकें बुरे कम्म कीते उंदा नतीजा बी बुरा गै होआ, 
इस करियै जे उनें अल्लाह दी आयतें गी झठलाया हा। ते ओह्‌ उंदा मौजूं 
लैंदे हे। (8-70) 

अल्लाह नै पैहूली बारीं स्रिश्टी दा निरमान कीता, ते फ्ही परतियै (दबारा) 
बी उसगी पैदा करग। फ्ही तुसेंगी ओहदे (अल्लाह) आहूली बक्खी गै परतोना 
पौग ते जिस रोज कियामत घटत होग अदूं गुनाहगार (मुजरम) लोग सटन्न 
(टऊ-जन) होई जाङन। ते उंदे शरीकें (देवी-देवता बगैरा) चा उंदा कोई 
सफारशी नेई होग ते ओह्‌ अपने शरीकें दे इंकारी होई जाङन। ते जिस रोज 
कयामत (प्रलय) कायम होग सारे लोक बक्खो-बक्ख (जुदा-जुदा) होई 

जाङन। फ्ही जिनें ईमान कायम कोते दा होग ते नेक कर्म कोते दे होङन ओह्‌ 
इक बागै च प्रसन्नचित्त (खुशबाश) होङन। जेहड़े लोक इंकारी होङन ते मेरी 
आयतें गी ते आखरी दिनै (कियामत) दे घटत होने गी झठेरदे रेह होङन ओह्‌ 
अजाब (सख्त सजा) च घिरे दे होङन। बस्स तुस उस पाक (सच्चे) अल्लाह 
गी सिमरो जेहलै तुंदी संज हुंदी ऐ उसलै बी, ते जेहलै सवेर हुंदी ऐ उसलै 
बी। असमानें ते जमीना पर उस्सै दी बड़ेआई ऐ त्रीयै पैहर ते जेहलै तुंदी 
जुह हुंदी ऐ उसलै बी (अर्थात्‌ दपैह्रीं'लै बी)। (।-78) 

ओह्‌ जींदे गी मुडदे 'शा बाहर कड्ढदा ऐ ते मुड्दे गी जींदे'शा बाहर 
कड्ढदा ऐ। ते ओह्‌ जमीना गी उसदे मुड़दा होई जाने दे बाद जींदा करदा 
ऐ ते इससे चालली तुसें लोकें गी बी कड्ढेआ जाहग। ते उस दियें नशानियें 
चा एह्‌ ऐ जे उसने तुसेंगी मिट्टी 'शा पैदा कौता। फ्ही दिखदे गै तुस इंसान 
बनियै बधन-मठोन लेई पौंदे ओ। ते उस दियें नशानियें चा इक एह ऐ जे उसने 
तुंदी जिंस (नसलै) चा तुंदे आस्तै जोड़े बनाए तां जे तुस उंदे कन्न राहत 
(सकून) मसूस करो। ते उसने तुंदे मझाटै हिरख (प्यार) ते हमदरदी पाई 
ओड़ी। निसंदेह्‌ एह्दे च मतियां हारियां नशानियां न उनें लोकें आस्तै जेहड़े 
बचारदे न। (9-27) 


ते ओहदियें नशानियें च असमानें ते जमीना दी पैदाइश ते तुंदियें बोलियें 
ते तुंदे रंगें दा अंतर बी ऐ। निसंदेह्‌ एह्दे च मतियां हारियां नशानियां न अकल 
आहलें आस्तै। ते उस दियें नशानियें चा तुंदा रातीं ते दिनै च सोना ते तुंदा उसदी 
किरपा कन्नै रोजी-रुट्टी (जीवका) दी तलाश करना ऐ। ते बेशक्‍्क एहदे च 
मतियां नशानियां न उनें लोकें आस्तै जेहड़े सुनदे न। ते उस दियें निशानियें चा 
एह बी ऐ जे ओह्‌ तुसेंगी बिज्ञ (बिजली) दखांदा ऐ, जेहदे कन्नै डर बी लगदा 
ऐ ते उमेद (आस) बी बनदी ऐ। ते ओह्‌ असमानै थमां पानी बरहांदा ऐ फ्ही 
ओहदे 'नै जमीना गी जांदा करदा ऐ उसदे मुड़दा होने दे बाद। जकीनन एहुदे 
च नशानियां न उनें लोकें आस्तै जेहड़े अकल थमां कम्म लैंदे न। (22-24) 

उस दियें नशानियें चा एह बी ऐ जे असमान ते जमीन उस दी आज्ञा कन्नै 
कायम न। फ्ही जिसलै ओह्‌ तुसेंगी इक बारी कुआलग उसलै तुस झट्ट जमीना 
चा निकली खड़ोगेओ। ते असमानें ते जमीना च जे किश बी ऐ उससे दा ऐ। 
सब्भे उसदे अधीन (ताबेदार) न ते उय्यै ऐ जेहूड़ा पैहली बारीं पैदा करदा 

ऐ फ्ही परतिय बी पैदा करग। ते ऐसा करना उसदे आस्तै असान (सौक्खा) 
कम्म ऐ। असमानें ते जमीना च उस्सै आस्तै सारें'शा उत्तम बड़ेआई ऐ। ओह्‌ 
सर्वे-सर्वा (कर्ता-धर्ता) ऐ ज्ञानवान ऐ। (25-27) 


ओह्‌ तुंदे आस्तै आपूं तुंदी जात राहें इक मसाल (उदाहरण) प्रस्तुत करदा 
ऐ। क्या तुंदे गुलामें (दासे) चा कोई तुंदे उस धन-दौलत च बराबर दा शरीक 
(भ्याल) ऐ जेहड़ा असें तुसें गी उपलब्ध कराए दा ऐ ? ते तुस जिं'यां अपनें 
दा दीद-लिहाज करदे ओ क्या उंआं गै उंदा बी करदे ओ ? इंयां अस आयते 
गी साफ-साफ खो 'लियै बयान करने आं उनें लोकें आस्तै जेहड़े अकल थमां 
कम्म लैंदे न। फ्ही बी अपनी जानें पर जुलम करने आहूले बिजन कुसै तर्क 
(सोचे बचारे) दे अपने ख्यालें दी पैरवी करै करदे न, फ्ही ऐसे गी कु'न 
हिदायत देई सकदा ऐ जिसगी अल्लाह नै भटकाई ओड़े दा होऐ। ते उंदा कोई 
ताद्दी (हतैशी) नेई। (28-29) 

बस तुस अकागरचित्त होइयै अपना ध्यान इस दीन आहूली बक्खी रक्खो, 
अल्लाह दी कुदरत जेहदे पर उसने लोकें गी बनाए दा ऐ। उसदी बनाई दी 
कुदरत गी बदलना नेई। इस्यै सच्चा दीन ऐ। लेकन अकसर लोक इसगी नेई 
जानदे। उसदी बक्खी अपना ध्यान लगाओ। उस्सै'शा डरो ते नमाज़ कायम करो 
ते बहुदेववादी नेई बनो जिनें अपने दीन गी टुकड़े-टुकड़े करी लैता। ते बक्ख- 
बक्ख समुदायें (गरोहेँ) च बंडोई गे। हर गरोह अपने तरीके पर पसोए दा 
(मगन) ऐ जे किश उसदे कोल ऐ। (30-32) 

जदूं लोकें गी कोई तकलीफ पुजदी ऐ तां ओह्‌ अपने रब्ब गी चेता करदे 
(सिमरदे) न पूरी चालली अकागरचित होइयै। फ्ही जदूं ओह्‌ (अल्लाह) 
अपनी किरपा कन्नै उनेंगी अपनी मेहर दा मजा चखाई दिंदा ऐ तदूं उंदे चा 
इक गरोह्‌ अपने रब्ब कन्नै भ्याल (देवी-देवतें गी) खडेरन लगी पौंदा ऐ कीजे 
जेकिश असें उनेंगी उपलब्ध कराया ऐ ओह उसदे इंकारी होई जाहून। किश 
दिन फायदा लेई लैओ, तौलै गै तुसेंगी पता चली जाहग। कया असें उनेंगी कोई 
लिखत प्रमाण दित्ते दा ऐ जेहड़ा उनेंगी खुदा दा भ्याल (शरीक) खडेरने बारै 
आखदा ऐ ? (33-35) 

जदूं अस लोकें गी अपनी मेहर दा मजा चखान्ने आं उसलै ओह्‌ खुश 
होई जंदे न। ते जेकर उंदे करमें दी बदौलत (सबब्ब) उनेंगी कोई तकलीफ 

पुजदी ऐ तां यकदम नराश होई जंदे न। क्या ओह्‌ दिखदे नेई जे खुदा जिसगी 
चांहदा ऐ मुगती रोजी-रुट्री दिंदा ऐ ते जिसगी चाह घट्ट। निसंदेह एह्दे च 
नशानियां न उनें लोकें आस्तै जेहड़े ईमान रखदे न। इस करियै अपने रिश्तेदारें, 
लोड़मंदें ते मसाफरें गी उंदा हकक देओ। एह उनें लोकें आस्तै बेहतर ऐ जेहड़े 
अल्लाह दी खुशी चांहदे न ते उय्यै लोक भलाई हासल करने आहले न। ते 
जेहकी रकम तुस एह सोचिए दिंदे ओ जे ओहदे च लोकें दे माल कन्तनै रलियै 
बाद्धा होग, ओहदा अल्लाह दी नजरी च कोई बाद्धा नेई हुंदा। ते जेहकी जकात 
तुस देगेओ अल्लाह दी खुशी हासल करने आस्तै असलै च इय्यै ओह्‌ लोक 
न जिंदे मालै च अल्लाह दे उत्थें बढ़ोतरी होग। (36-39) 

अल्लाह गै जिसने तुसेंगी पैदा कीता, फ्ही उसने तुसेंगी रिजक दित्ता, फ्ही 
ओह तुसेंगी मौत देहग ते फ्ही तुसेंगी जिंदा करग। क्या तुंदे भ्यालें (देवी- 
देवतें) बगैरा च कोई ऐसा ऐ जेहड़ा इंदे चा कोई (इक) कम्म बी करी सके ? 
ओह्‌ पाक (पवित्तर) ऐ ते बरतर ऐ उस शिरक थमां जेहूड़ी एह लोक करदे 
न। जल ते थल च फसाद उट्ठी खड़ोता लोकें दी अपने हत्थें कीती दी कमाई 
(बुराई) कारण, इस करियै जे अल्लाह उनेंगी उंदी करनी (कर्मे) दा मजा 
चखाऽ, शायद ओह्‌ बाज़ आई जाहून। आखो! जमीना पर चली-फिरियै 
दिक्खो के उनें लोकें दा केह हशर होआ जेहड़े इस'शा पैहलें होई गुजरे दे 
न। उंदे च तकरीबन बहुदेववादी हे। (40-42) 

इस करियै (तुस) अपना रुख सिद्धे (सच्चे) दीन आह्ली बक्खी रकखो। 
इस थमां पैहलें जे अल्लाह दी तरफा ऐसा दिन आई जा जेहदी बापसी नेई 
ऐ। उस रोज लोक बक्ख-बकख होई जाङन। जिसने इंकार कोते दा होग उसदा 
इंकार उस्सै पर भारी पौग। ते जिसनै नेककर्म कोते, ऐसे लोक अपनी भलाई 
आस्तै गै जुगाड़ करै करदे न। इस करियै जे अल्लाह ईमान आहूनने आहलें 
ते नेककर्म करने आहलें गी अपनी मेहर दा प्रतिफल (ईनाम) देऐ। जकोनन 
अल्लाह मुनकरे गी पसंद नेई करदा। (43-45) 

उस दियें नशानियें च इक एह बी ऐ के ओह हवायें गी भेजदा ऐ 
खुशहाली देने आस्तै ते इस करियै जे ओह्‌ तुसेंगी अपनी मेहरें कन्नै नवाजे। 
तां जे किश्तियां उसदे हुकमै कन्नै चलन। ते तां करियै जे तुस उस दा फजल 
(रिजक) तलाश करो ते इस करियै जे तुस उसदा शुकर अदा5 करो। असें 

तुंदे'शा पैहलें मतें हारे रसूलें गी उंदी कौमें कश भेजेआ। फ्ही ओह्‌ उंदे कोल 
स्पश्ट नशानियां लेइयै आए। फ्ही असें उनें लोकें थमां बदला लैता जिनें जुरम 
कोता हा। ते साढ़ा एह हक्‍क (फरज) बनदा हा जे अस मोमनें (ईमान 
आहलें) दी मदद करचै। (46-47) 

अल्लाह गै, जेहड़ा हवायें गी भेजदा ऐ। फ्ही ओह बदलें गी उप्पर 
चुकदियां न। फ्ही अल्लाह उनेंगी गासै पर फलाई ओड़दा ऐ जिं'यां उसदी 
मरजी करदी ऐ। ते फ्ही ओह उनेंगी तैह-दर-तैह करदा ऐ। फ्ही तुस दिखदे 
ओ जे बारश उंदे अंदरै दा निकलदी ऐ। फ्ही ओह्‌ अपने बंदें चा जेहदे पर 
चांहदा ऐ बरहाई दिंदा ऐ फ्ही ओह्‌ यकदम खुश होई जंदे न। ते जदूं के ओह्‌ 
उसदे (बारश दे) आने थमां पैहलें खुशी थ्होने थमां पैहलें नां-मेद हे। तुस 
बस अल्लाह दी मेह्रबानियें दे संकेत (नशान) दिक्खो, किं'यां ओह्‌ जमीना 
गी जींदा (सरसब्ज) करी दिंदा ऐ उसदे मुड़दा (खुश्क) होई जाने दे बाद। 
निसंदेह्‌ उय्यै मुड्दें गी जींदा करने आहला ऐ। ओह्‌ सर्वशक्तिमान ऐ। ते जेकर 
में इक ऐसी हवा भेजी देआं, फ्ही ओह्‌ (लोक) अपनी फसलै गी पीली पेई 
गेदी दिक्खन, उसदे बाद ओह्‌ (अल्लाह दी हस्ती दा) इंकार करन लगी 
पौंङन। इस करियै तुस मुड़दें गी (किश नेई) सनाई सकदे ते नां गै तुस बोलें 
(बैहेरें) गी अपनी गल्ल सनाई सकदे ओ जिसलै ओह्‌ मूंह्‌ फेरियै जा करदे 
होन। ते नां गै तुस (अकखीं आहले) अ'नें गी उंदी गुमराही (दे न्हेरें) चा 
कङ्ढियै सन्मार्ग (सिद्धे रस्ते) पर आहनी सकदे ओ। तुस सिर्फ उनें गी गै 
सनाई सकदे ओ जेहड़े मेरियें आयतें पर ईमान (जकोन) आहूनने आहले होन। 
बस्स इय्यै लोक आज्ञाकारी न। (48-53) 


अल्लाह गै जिसने तुसेंगी कमजोर पैदा कीता, फ्ही कमजोर हालती दे बाद 
शक्ति प्रदान कीती, फ्ही शक्ति दे बाद कमजोरी ते बढ़ापा देई दिंदा ऐ। (अर्थात 
पैहलें बच्चा, फ्ही जुआन ते फ्ही बढ़ेपे दी हालती च पजाई दिंदा ऐ)। ओह्‌ 
(अल्लाह) जे किश चांहदा ऐ पैदा करी दिंदा ऐ। ओह्‌ ज्ञानवान ते सर्वशक्तिमान 
ऐ। ते जिस रोज कियामत घटत होग, मुजरम (गुनाहगार) संघद खाइयै गलाङन 
के ओह्‌ इक घड़ी कोला मता चिर (दुनिया च) नेई रेहू, किस चालली ओह्‌ 
मुकरी जंदे न। ते जिनें लोकें गी इलम ते ईमान हासल होए दा हो ओह्‌ 
आखङन के अल्लाह दी कताब मूजब तुस हशर (कियामत) दे दिन तगर पेदे 


354 


रेह्‌। बस्स एह हुन हशर दा दिन ऐ, लेकन तुस जकीन नेई करदे हे। फ्ही उस 
दिन इंकारियें गी उंदी सफाई पेश करनां (खिमा याचना करना) कुसै कम्म नेई 
औग ते नां गै उनेंगी माफी मंगने दी इजाजत दित्ती जाहग। (54-57) 

असें इस कुरान च लोकें आस्तै हर किसमां दियां मसालां प्रस्तुत कीती दियां 
न। ते जेकर तुस इंकारियें कोल (अल्लाह दी) कोई नशानी लेइयै जाओ, ओह्‌ 
इय्यै आखङन के तुस बातिल (झूठ) पर कायम ओ। इस चालली अल्लाह मोहर 
लाई दिंदा ऐ उनें लोकें दे दिलें पर जेहड़े समझना नेई चांहदे। तुस सिर्फ सबर 
करो, जकीनन अल्लाह दा बा'यदा सच्चा ऐ। ओह कुदरै तुसेंगी बेहिम्मत नेई करी 
देन जेहड़े लोक (अल्लाह पर) जकोन नेई करदे। (58-60) 


आयतां-34 न्सुरह-3. लुकमान रुकूअ-4 
(मक्का च अवतरत होई ) 


शुरू अल्लाह दे नांऽ कनै जेहड़ा बड़ा मेहरबान, निहायत रैहम आहला ऐ। 


अलिफ़० लाम० मीम०। एह पुर हिकमत (सच्च बारै जानकारी प्रदान करने 
आहली) कताब दियां आयतां न, नेकी करने आहलें आस्तै हिदायत ते रैहमत 
आलियां। उंदे आस्तै जेहड़े नमाज़ कायम करदे न ते जकात दिंदे न। ते उंदे आस्तै 
जेहड़े आखरत (कियामत) पर जकीन रखदे न। एहू लोक अपने रब्ब दे सिद्धे 
रस्ते (सन्मार्ग) पर न ते इय्यै लोक कामयाब होने आहले न। (-5) 


लेकन लोकें च किश ऐसे न जेहड़े अपना समां बेअर्थ गल्लें च बतीत 
करदे न जेहड़ियां (लोकें गी) गुमराह करने आलियां न। इस करियै जे 
अल्लाह दे रस्ते (सन्मार्ग) थमां थिड़काई देन बिजन कुसै इलमै दे। ते उसदा 
मौजूं डुआन। ऐसे लोकें आस्तै खुआर करने आहली सजा ऐ ते जिसलै इनेंगी 
मेरियां आयतां सुनाइयां जंदियां न उसलै ओह्‌ इंगरे दे मूंह फेरी लैंदे न, आखो 
उनें किश सुनेआ गै नेई जिंयां ओह्‌ बोले होई गेदे होन। ते इस करियै (उनें 
लोकें गी) इक दर्दनाक सजा बारै सूचना सनाई देओ। बेशक्क जिनें लोकें ईमान 
कायम कोता ते नेक कर्म बी कोते। उंदे आस्तै उपहार सरूप बाग न। उंदे च 
ओह्‌ म्हेशां रौंहूङन। एह अल्लाह पासेआ कीता गेदा सच्चा बा'यदा ऐ ते ओह्‌ 
सर्वशक्तिमान ऐ तत्तज्ञानी (हिकमत आहूला) ऐ। (6-9) 

अल्लाह नै असमानें गी बनाया बिना कुसै ऐसे सहारे (स्तूनें दे सहारे) दे 


जेहड़े तुसेंगी नजरी औन। ते उसने (अल्लाह नै) जमीना पर प्हाड़ बनकाई 

ओड़े जे ओह तुसेंगी लेइयै कुदरै झुकी (लिफी) नेई जा। ते ओहदे पर हर 
किसमा दे जानदार (जीव) फलाई ओड़े। ते असें असमानै थमां पानी तुआरेआ, 
फ्ही जमीना चा हर चालली दियां बिया (उम्दा) चीजां उगाइयां। एह सब 
ऐ अल्लाह दी उत्पत्ति (दा निरमाण) ते तुस मिगी दस्सो उसदे सिवा जेहड़े 
हैन (अर्थात जिनेंगी ओह्‌ अल्लाह दा शरीक मिथदे न) उनें केह्‌ पैदा कोते 
दा ऐ। बल्के (एहू) जालम लोक जाह्री-बाह्री गुमराही च न। (0-77) 

असें लुक्रमान गी हिकमत (ज्ञान दी रोशनी) अता कीती तां जे ओह्‌ 
अल्लाह दा धन्नवादी बनै। ते जेहका माहूनू धन्नवादी (शुकरगजार) होग ओह्‌ 
अपने गै आस्तै धन्नवादी होग ते जेहका ना-शुकरी करग तां अल्लाह बे- 
परवाह ऐ खूबियें आहला ऐ। ते लुक़मान नै आपने पुत्तरै गी नसीहत करदे 
होई गलाया ऐ मेरे बेटे! अल्लाह दे कन्नै कुसै होर गी भ्याल (हिस्सेदार) 
नेई बनायां, बेशकक शिरक बड़ा बड्डा गुनाह ऐ। (।2-3) 

असें इंसान गी उसदे माऊ-बब्बै बारै तकीद कोती। उसदी माऊ नै नेकां 
कश्ट झल्लियै उसगी ढिङ्डै च रक्खेआ ते दऊं ब रें तगर उसदा दुद्ध छड्काना 
होआ। (इस करियै) तू मेरा शुकर कर ते कन्नै अपने माऊ-बब्बै दा बी। मेरी 
बक्खी गै परतोना ऐ ते जेकर ओह्‌ द'मैं तेरे पर जोर भरन जे तूं मेरे कन्नै 
ऐसी चीजै गी भ्याल (शरीक) बनाएं जेहदा तुगी पता नेई तां फ्ही उंदा आक्खा 
नेई मन्नेआं। ते दुनिया च उंदे कनन्‍ने नेक बरता5 (ब्यहार) करेआं। ते तूं उस 
माहनू दी पैरवी करेआं जिसने मेरी बक्खी दा रस्ता फगड़े दा होऐ। फ्ही तुसें 
सारें गी मेरे कोल गै आना ऐ। फ्ही में तुसेंगी दस्सी ओड़ङ जे किश तुस 
करदे रेह्‌। (4-75) 

ऐ मेरे बेटे! कोई कर्म (अमल) जेकर राई दे दाने बराबर बी होग फ्ही 
ओह्‌ कुसै पत्थरै दे अंदर की नेई होग जां असमानें च जां जमीना च होग, 
अल्लाह उसगी प्रगट (हाजर) करी देहग। निसंदेह्‌ अल्लाह सूख्मदर्शी (बरीको 
कन्नै नजर रक्खने आहूला) ऐ चतन्न (बा-खबर) ऐ। ऐ मेरे बेटे! नमाज़ 
कायम (पढ़ा) करो नेक कम्में गी करने दी नसीहूत करो ते बुराई थमां रोको 
ते जेकर तुसेंगी कोई मसीबत (औख) आवै उस पर सबर करो। बेशक्क एह 
हिकमत दे कम्म न। ते लोकें कन्नै बेरुखी नेई बरतो। ते धरतै पर इंगरियै नेई 
चलो। बेशक्क अल्लाह कुसै आकड़बाज ते मगरूर गी पसंद नेई करदा। ते 

अपनी चाल गी सधारण रक्खो ते अपनी अवाज गी मद्धम (नि'म्मी) रक्खो। 
बेशक्क सारें'शा भैड़ी अवाज खोत्ते (गधे) दी अवाज ऐ। (]6-79) 


कया तुस नेई दिखदे के अल्लाह नै तुंदे कम्मै पर लाई रक्खे दा ऐ जे 
किश असमानें च ऐ ते जे किश जमीना पर ऐ। ते उसने अपनी जाह्री (प्रगट) 
ते गुञ्झियै नेमतें (सगातें) गी तुंदे आस्तै तमाम (असान) करी दित्ता। ते लोकें 
च किश ऐसे बी हैन जेहड़े अल्लाह बारै झगड्दे न, बिजन ज्ञान, बिजन कुसै 
हिदायत ते बिजन कुसै रोशन कताबा दे। ते जिसलै उनेंगी गलाया जंदा ऐ जे 
तुस पैरवी करो उस चीजै दी जेहड़ी अल्लाह नै उतारी दी ऐ, उसलै ओह्‌ 
गलांदे न, नेई अस उस चीजै दी पैरवी करगे जेहदे पर असें अपने बड़कें 
(पुरखें) गी दिकखे दा ऐ। कया जेकर शतान उनें गी अग्गी दे अज्ञाब आहली 
भेठा सद्दा करदा होऐ तां बी। (20-2]) 


ते जेहका माहनू अपने आपै गी पूरी चालली अल्लाह आहली भेठा लाई 
देऐ, ते ओह्‌ नेक कर्म करने आहला बी होऐ फ्ही समझो उसने मजबूत स्हारा 
थ'म्मी लैता। ते अल्लाह गे ऐ तमाम मामलें (कर्मे) दा अंजामकार (परिणाम 
देने आहूला) । ते जिसने इंकार कीता, उसदा इंकार करना तुसेंगी दुखी नेई करै । 
मेरे आहली भेठा गै उंदी बापसी ऐ। उसलै अस उनेंगी दस्सी देहगे जेकिश 
उनें कोते दा होग। बेशक्‍्क अल्लाह दिलें दे भेद जानदा ऐ। उनेंगी अस 
(अल्लाह) थोड़े जनेह अरसे (समें) आस्तै फायदा देह्गे। फ्ही उनेंगी इक 
सख्त अजाब आह्ली बक्खी खिच्ी आहनगे। (22-24) 


जेकर तुस उनेंगी पुच्छगेओ जे असमानें ते जमीना गी कुसने बनाया ऐ, 
तां ओह्‌ पक्क गै आखडन अल्लाह नै। आखी देओ, सारी बड़ेआई अल्लाह 
आस्तै गे ऐ, पर उंदे चा मते सारे इसगी नेई जानदे। अल्लाह दा ऐ जेकिश 
असमानें च (मजूद) ऐ ते जे किश जमीना च। निसंदेह अल्लाह बे-परवाहू्‌ 
ते बड़ेआइयें आहूला ऐ। जेकर जमीना पर जेहड़े बूह्टे न ओह्‌ कलम बनी 
जाहून ते समुंदर, सत्तें समुन्दरें सनें स्याही (रोशनाई) बनी जाहून, फ्ही बी 
अल्लाह दियां बड़ेआइयां खतम नेई होङन। बेशकक अल्लाह सर्वशक्तिमान ते 
ज्ञावान ऐ। (25-27) 

तुसें सबनें गी पैदा करना ते परतियै जींदा करना (अर्थात्‌ पुनर्जीवत 
करना) बस इंयां गे ऐ जिंयां इक माहनुयै दा। बेशकक अल्लाह सुनने आहूला 

दिक्खने आहला ऐ। क्या तुसें नेईं दिक्खेआ के अल्लाह रातीं गी दिनै च दाखल 
करदा ऐ ते दितनै गी रातीं च दाखल करदा ऐ। ते उसने सूरज ते चन्त गी कम्मै 
च लाई रकखेदा ऐ। हर इक गतिमान ऐ इक तै5 शुदा समें तगर। ते जे किश 
तुस करदे ओ अल्लाह उसगी चंगी चालली जानदा ऐ। एह इस करिए ऐ जे 
अल्लाह गै सच्च (हक्क) ऐ। ते उसदे अलावा ओह्‌ जिनें गी (मदद आस्तै) 
कुआलदे न ओह्‌ झूठ न ते निसंदेह अल्लाह सर्वोपरि ऐ, म्हान ऐ। (28-30) 


क्या तुसें नेई दिक्खेआ जे किश्ती समुंदरै च अल्लाह दी मेहर कन्नै चलदी 
ऐ तां जे ओह्‌ (अल्लाह) तुसेंगी अपनियां नशानियां दस्सै। बेशकक एहूदे च 
नशानियां न हर सबर करने आहले, शुकर करने आहले आस्तै। ते जेहलै मौत 
उंदे सिरे पर बद्दलै आंहगर मंडरान लगदी ऐ, उसलै ओह्‌ अल्लाह अग्गें 
बेनती करदे न, अकागरचित्त होइयै मात्तर उसदी इक्कली सत्ता पर जकीन करदे 
होई। फ्ही जिसलै ओह्‌ उनेंगी (उस मसीबत थमां) छटकारा देइयै खुश्की 
आहली भेठा लेई आंदा ऐ तां उंदे चा किश गै सन्मार्ग पर रौंहदे न। साढ़ी 
नशानियें दे इंकारी उय्यै लोक हुंदे न जेहड़े कौल भंग (बा'यदा खलाफी) 
करने आहले ते किरतघान हुंदे न। (3-32) 


ऐ लोको! अपने रब्ब'शा डरो ते उस दिन'शा डरो जदूं नां कोई बब्ब 
आपने पुत्तर दी तरफा दा किश चुकता करी सकग ते नां गै पुत्तर अपने बब्बर 
दी तरफा दा किश चुकता करी सकग। बेशक्क अल्लाह दा बा'यदा सच्चा ऐ- 
इस करियै दुनियावी जिंदगी तुसेंगी कुसै धोखे (भलेखे) च नेई रकखै ते नां 
गै धोखेबाज अल्लाह दे बांरै च तुसेंगी धोखा देई सकन। बेशक्क कियामत 
बारै सिर्फ अल्लाह गै जानदा ऐ ते उय्यै बरखा बरहांदा ऐ ते ओह्‌ जानदा ऐ. 
जे किश गर्भे च ऐ। ते कोई माहनू नेई जानदा के कल ओह्‌ केह कमाई करग। 
कुसै बी माहनू गी नेई पता के ओह जमीना पर कुत्थें मरग (अर्थात्‌ उसी मौत 
कुत्थें औग) । निसंदेह्‌ अल्लाह जानने आहला जानकार ऐ। (33-34) 
आयतां-30 -सूरह-32. अस-नसज्दह रुकूअ-3 

(मक्का च अवतरत होई ) 
शुरू अल्लाह दे नांऽ कन्नै जेहड़ा बड़ा मेहरबान, निहायत रैहम आहला ऐ। 


अलिफ० लाम० मीम०। एह अवतरत कोती गेदी कताब ऐ, एहदे च दना 
मात्तर बी संदेह नेई, कायनात (स्रिश्टी) दे मालक आहले पासेआ। क्या ओह्‌ 

गलांदे न के इस माहनू (हज़रत मुहम्मद सल्ल०) नै इसगी आपूं घड़ी लैते 
दा ऐ ? नेई बिल्कुल नेई, एह हकक ऐ तुंदे रब्ब आहली भेठा दा इस करियै 
जे तुस डराई सको उनें लोकें गी, जिंदे कश तुंदे'शा पैह्लें डराने आहूला कोई 
नेई आया, तां करियै जे ओह्‌ सन्मार्ग (सिद्धे रस्ते) पर आई जाहून। (-3) 

अल्लाह गै जिसने निरमान कौता असमानें ते जमीना दा ते जे किश उंदे 
मझाटै मजूद ऐ छें दिनें च, फ्ही ओह्‌ अरशै (सिंहासनै) पर बराजमान होआ। 
उसदे बिजन नां ते तुंदा कोई सहायक ऐ ते नां गै कोई सफारशी। क्या तुस दना 
ध्यान नेई दिंदे। ओह्‌ (अल्लाह) गासै थमां जमीना तक्क दे तमाम मामलें दा 
बंदोबस्त (इंतजाम) करदा ऐ। फ्ही सारे लोक उस आहली भेठा (अल्लाह 
आहूली बक्खी) परतोङन इक नेह दिन जिसदी गिनतरी तुंदे स्हाबें हजार सालै 
दे बराबर ऐ। उय्यै गैबी (गुज्झे) ते जाहरी दा जानकार ऐ। सर्वशक्तिमान ते 
किरपालू। उसने जेहकी चीजे दा बी निरमान कीता बड़ा खूब कीता। ते उसने 
माहनू गी मिट्टी थमां बनाया। फ्ही उसदी नसल नकारा (हकोर) पानी दे सत 
कन्नै चलाई। फ्ही उसदे शरीरै दे अंग ठीक-ठाक (दरुस्त) कोते। ते फ्ही ओहदे 
च अपनी रूह फूंकी। तुंदे आस्तै कन्न ते अकखीं ते दिल बनाए। तुस लोक बड़े 
घट्ट शुकरगुजार ओ। (4-9) 

उनें (लोकें) गलाया, क्या जदूं अस जमीना च छपन (गैब) होई जाहगे, 
फ्ही नमें सिरेआ पैदा कीते जाहगे ? असलै च ओह अपने रब्ब कन्नै मिलने 
(मुलाकात) बारै इंकारी न। सनाई देओ के मौती दा फरिश्ता तुंदी जान कड्ढदा 
ऐ जेहड़ा तुंदे पर तैनात कीता गेदा ऐ। फ्ही तुस अपने रब्ब आहली बवखी 
परताए जाहगेओ। काश! तुस दिक्खी सकदे के जंदू एह मुजरम (ना- फरमान) 
लोक अपने रब्ब दे सामने सिर सुट्टे दे होङन। ऐ साढ़े रब्ब! असें दिवी 
लैता ते सुनी बी लैता, हुन तुस असेंगी बापस भेजी देओ तां जे अस नेक कर्म 
(भलाइयां) करचै। अस जकीन करने आहले बनी जाचै। जेकर अस चांहदे 
तां हर इक माहनू गी हिदायत देई ओड़दे। पर मेरे बोल सच्च सिद्ध होने आहले 
न, के में जिन्नें ते इंसानें कनै जहन्नमै (नरकै) गी भरङ। हुन मजा चक्खो 
उस गल्लै दा के तुसें (अल्लाह कन्नै) इस दिनै गी होने आहूली दी मुलाकात 
गी बसारी ओड़ेआ। असें बी तुसेंगी बसारी ओड़ेआ। हुन अपनी करनी दी 
बदौलत म्हेशां दा अजाब चकखो। (0-74) 

मेरी आयतें पर उय्यै लोक ईमान आहनदे न के जदूं उनेंगी मेरी आयते 
दे जरीये चेता कराया जंदा ऐ तां ओह्‌ सजदे च पेई जंदे न ते अपने रब्ब दा 
स्तुतिगान करदे होई तसबीह्‌ करदे न। ते ओह्‌ गरूर नेई करदे। ओह्‌ अपने 
बिस्तरें गी तज्जिये बक्ख होई रौंहदे न। ओह्‌ अपने रब्ब गी सिमरदे न डरै कन्नै 
ते आसै कन्नै। ते जे किश असें उनेंगी उपलब्ध कराए दा ऐ ओहदे चा खर्च 
करदे न। कुसै गी पता नेई के उंदे आस्तै उंदे सद्कर्मे दी बदौलत अक्खियें 
दी केहड़ी-केहड़ी ठंडक सांभियै रक्खी गेदी ऐ। (5-7) 

कया जेहड़ा मोमिन ऐ ओह्‌ उस आदमी आहूला होई सकदा ऐ. जेहड़ा 
ना-फरमान होऐ ? द'मैं बराबर नेई होई सकदे। ओह्‌ लोक जेहड़े ईमान पर 
कायम रेहू ते उनें नेक कम्म कोते, उंदे आस्तै जन्नत च ठकाने न, सत्कार दे 
तौरै पर उनें कम्में दी बदौलत जेहड़े ओह्‌ करदे रेह हे। ते जिनें लोकें ना- 
फरमानी कीती, उंदा ठकाना (जहन्नमै दी) अग्ग होग, ओह्‌ लोक जदूं उस 
चा निकलना चाहूङन, उसलै परतियै उस्सै च धिक्को दित्ते जाङन। ते उनेंगी 
गलाया जाहूग जे हुन अग्गी (नरकै दी अग्गै) दा अजाब चक्खो जिसगी तुस 
झठेरदे (झठलांदे) रेह हे। ते (कियामत दे) बड्डे अजाब दे पैहलें अस 
उनेंगी घट्ट अजाब दा मजा चखागै के शायद ओह्‌ बाज आई जाहून। उस 
आदमी कोला ज्यादा जालम होर कु'न होग जिसगी उसदे रब्ब दियें आयते 
दे राहें नसीहत कोती जा। पर फ्ही बी ओह्‌ उंदे 'शा मूंह मोड़ै। अस ऐसे 
मुजरमें कशा जरूर बदला लैगे। (8-22) 

असें मूसा गी कताब (तैरात) दित्ती। इस करियै तुस उसदे मिलने बारै 
दना शकक नेई करो। ते असें उसगी (तौरात गी) बनी इस्राईल (यहूदियें) 
आस्तै हिदायत बनाया। ते असें उंदे च सरदार (अगुआ) बनाए जेहड़े साढ़ी 
आज्ञा कन्नै लोकें दी अगुआई करदे हे। जंदू के उनें सबर कीता। ते ओह्‌ मेरी 
आयतें पर जकोन करदे हे। निसंदेहू तुंदा रब्ब कियामत दे रोज उंदे मझारै उनें 
मामलें च फैसला (निरना) करी देहग जिंदे बारै च ओह्‌ आपूं 'चें (परस्पर) 
मतभेद रखदे हे। क्या उंदे आस्तै एह चीज हिदायत देने आहली नेई के उंदे'शा 
पैहलें आहली किन्ियें गै कौमें गी असें नश्ट करी ओड़ेआ। जिनें बस्तियें 
(खंडरातें) च ओह आंदे-जंदे रौँहदे न। बेशक्क एह्दे च नशानियां न, क्या 
एह लोक सुनदे नेई ? (23-26) 

क्या ओह्‌ दिखदे नेई के अस पानी (बरखा) गी बरान्नी (खुश्क) 
जमीना आहूली बक्खी हिक्कियै लेई जन्ने आं। फ्ही अस ओहदे चा फसल 
उगान्ने आं, जिसगी उंदा डंगर-बच्छा खंदा ऐ ते ओह आपूं बी (खंदे न) । 
फ्ही क्या उनें गी नजरी नेई औंदा। ओह्‌ पुच्छदे न जे एह फैसला कदूं पूरा 
होग जेकर तुस सच्च गला5 करदे ओ तां। आखी देओ जे फैसले दे दिन 
उनें लोकें दा ईमान आहूनना फायदेमंद साबत नेई होग जेहड़े इंकारी न। ते 
नां गै उनेंगी कोई मोहूलत दित्ती जाहग। इस करियै उंदे'शा दूर र'वो ते 
इंतजार करो, ओह्‌ बी इंतजार करा करदे न। (27-30) 


आयतां-73 -सूरह-33. अल-अहजाब रुकूअ-9 
(मदीना च अवतरत होई ) 


शुरू अल्लाह दे नांऽ कनै जेहड़ा बड़ा मेहरबान, निहायत रैहम आहला ऐ। 

ऐ नबी! अल्लाह कोला डरो, इंकारियें ते पखंडियें दा आक्खा नेई मन्नो, 
जकीनन अल्लाह जानकार ते ज्ञानवान ऐ। ते पैरवी करो उस चीजै दी जेहड़ी 
तुंदे रब्ब पासेआ तुंदे पर 'बही' कीती जा करदी ऐ, बेशकक अल्लाह जानदा 
ऐ उसगी जे किश तुस करदे ओ। अल्लाह पर भरोसा रक्खो, ते अल्लाह 
कारसाज काफी ऐ। (-3) 

अल्लाह नै कुसै बी आदमी दे सीने च दो दिल नेई रकखे, ते नां गै तुंदियें 
बीवियें (घरैआलियें) गी जिनेंगी तुस जिहार (तलाक देने दा इक तरीका जेहदे 
च पति अपनी त्रीमतै गी आखदा हा के तूं मेरे आस्तै मेरी मां दी पिट्ठी दी 
तरहां ऐ।) करदे ओ तुंदी मां समान बनाया ते नां गै तुंदे पालकड़ पुत्तरें गी 
तुंदा सक्का पुत्तर बनाई ओड़ेआ। एह सब तुंदियां अपनियां मनघड़त गल्लां न। 
अल्लाह हक्क (सच्च) गल्ल गलांदा ऐ ते ओह्‌ सिद्धा रस्ता (सन्मार्ग) दसदा 
ऐ। पालकड़ पुत्तर गी उदे (असली) बब्बै दे नांऽ कन्नै कुआलो, एह अल्लाह 
दी नजरी च ज्यादा बेहतर गल्ल ऐ। फ्ही जेकर तुसेंगी उंदे बब्बै बारै पता नेई 
होऐ उस हालती च ओह्‌ तुंदे दीनी भ्राऽ (धर्म भ्राऽ) न ते तुंदे दोस्त जां मित्तर 
न। जेहड़ी भुल्ल तुंदे'शा भलेखे च जां गलती कन्नै होई जा, उसदा तुंदे पर 
कोई बवाल (गुनाह) नेई पर जे किश तुस जानी-बुज्झियै जां निश्चा करियै 
करो ते तां अल्लाह खिमा करने आहूला, किरपालू ऐ। (4-5) 

नबी दा हकक मोमिनें पर उंदी अपनी जान कोला बी ज्यादा ऐ, ते नबी 

दियां बीवियां उंदे आस्तै मां सतुल्ल न। ते रिश्तेदार (सक्के सरबंधी) अल्लाह 
दी कताबा मूजब दूयें मोमिनें ते शरणार्थियें (पनाहगीरें) दी निसबत इक-दूए 
दे ज्यादा करीबी हुंदे न। पर ठीक ऐ जेकर तुस अपने दोस्तें कन्नै करीबी रिश्ता 
जां ब्यहार रखना चाहो। एहू कताबा च लिखे दा ऐ। (6) 

जदूं असें पैगंबरें'शा कौल (बचन) लैता, तुंदे कोला ते नूह्‌, ते इब्राहीम 
ते मूसा ते ईसा बिन मरियम (हजरत मरियम दे बेटे ईसा) कोला। असें उंदे'शा 
पक्का प्रण लैता। तां करियै जे अल्लाह सच्चे (सतवादी) लोकें कशा उंदी 
सचाई बारै सुआल पुच्छै, ते इंकारियें (मुनकरें) आस्तै उसने दर्दनाक अजाब 
त्यार करी रकखे दी ऐ। (7-8) 


ऐ लोको! जेहड़े ईमान पर कायम ओ, अपने उप्पर अल्लाह दे स्हानें गी 
चेत्ता करो, जेहलै तुंदे पर फौजें हमला करी ओड़ेआ तां असें उंदे पर इक न्हेरी 
भेजी कन्नै ऐसी फौज भेजी जेहड़ी तुसेंगी नजरी नेई ही आंदी। ते अल्लाह 
सब किश दिखदा ऐ जे किश तुस करदे ओ। जदूं उनें तुंदे पर हमला कोता, 
तुंदे उप्पर दी भेठा दा बी ते तुंदी ख'लकी भेठा दा बी। ते जदूं (तुंदियां) 
अकखीं (डरै कन्नै) फट्टी गेइयां ते दिल गलें तोड़ी पुज्जी गे ते तुस अल्लाह 
बारै किसम-किसम दी धारणा (बचार) बनान लगी पे। उस'लै ईमान आहले 
इम्तेहान च पाई दित्ते गे बिल्कुल झुनकी दित्ते गे। (9-77) 

जदूं ढोंगी (पखंडी) ते ओह लोक जिंदे दिलें च (शकक्‍्कै दा) मरज हा 
आखदे हे अल्लाह ते उसदे रसूल नै जेहड़ा साढ़े कन्नै बा'यदा (करार) कोता 
हा, ओह्‌ मात्तर छल (धोखा) हा। जदूं उंदे चा इक गरोह्‌ नै आखेआ, ऐ. 
यसरिब आह्लेओ! तुंदे आस्तै इत्थें ठैहरना हुन मनासब (उचत) नेई, इस 
करियै परतोई चलो । ते उंदे चा इक गरोह पैगंबर थमां (परतोने दी) अनुमति 
(इजाजत) मंगदा हा, ओह्‌ आखदे हे के साढ़े घर असुरक्खत न, पर असलै 
च ओह्‌ असुरक्खत नेई हे। ओह्‌ सिर्फ उत्थुंआं परतोना चांहदे हे। जेकर मदीना 
आहले पासेआ आनियै कोई उनेंगी फितने दी दावत (साद्दा) दिंदा तां ओह्‌ 
झट्ट मन्नी लैंदे ते इस कम्मै आस्तै दना देर नेई करदे। उनें इस थमां पैहलें 
अल्लाह कन्नै बा'यदा कीता हा के ओह्‌ (जंगै च) पिटूठ फेरियै नेई नस्सङन। 
ते अल्लाह कन्नै कीते गेदे अहद (बा'यदे) दी पुच्छ-गिच्छ होग। आखी देओ, 
जेकर तुस मौती थमां जां कतल होने दे डरे कारण नस्सगेओ तां फ्ही तुंदा 

नस्सना तुंदे किश कम्म नेई औग। ते इस हालती च तुसेंगी सिर्फ थोढ़े दिनें 
दा फायदा गै मिलग। पुच्छो, ओह्‌ कु'न ऐ जेहड़ा तुसेंगी अल्लाह कोला बचाग 
जेकर ओह तुसेंगी नुकसान पजाना चाह, जां फ्ही ओह्‌ तुंदे पर किरपा करना 
चाह्‌। ते ओह्‌ अपने आस्तै अल्लाह दे मकाबले च कोई हमायती जां मददगार 
नेई पाङन। (2-77) 

अल्लाह तुंदे चा उनें लोकें गी चंगी चालली जानदा ऐ जेहड़े दूयें गी (जंगै 
च शामिल होने थमां) रोकदे न ते जेहड़े अपने भ्राएं गी आखदे न के साढ़े 
कश उठी आओ। ते ओह्‌ आपूं बी जंगै च घट्ट गै शामल हुंदे न। ओह्‌ तुंदी 
सहायता करने च तंगी बुज्झदे न। लेकन जदूं उनेंगी कोई डर नजरी औँदा ऐ 
तां तुस दिखदेओ के ओह्‌ तुंदे आहूली बक्खी इंयां दिखदे न के उंदी अक्खीं 
उस माहनू दी अक्खीं आहला लेखा फिरकदियां न जेहदे पर मौत दी बेहोशी 
छा करदी होऐ। फ्ही जिसलै खतरा टली जंदा ऐ उसलै ओह्‌ माल (धन- 
दौलत) दे लुब्भै च तुंदे'नै बोला-बाली करदे न। इनें लोकें जकीन नेई कीता 
इस करियै अल्लाह नै उंदे सदूकर्म (नेक कम्म) अकारथ करी ओड़े। एह सब 
करना अल्लाह आस्तै असान ऐ। ओह्‌ समझदे न के फौजां आजें गेई दियां नेई 
न। ते जेकर फौजां आई जाहून तां एह लोक इय्यै चाहङन, के काश! अस 
बद्दुओं (अरब दे इक खानाबदोश कबीले दे लोकें) दे कन्नै ग्रां च हुंदे ते, 
तुंदी खबर-सुर्त लैंदे (पुच्छदे) रौंहदे। ते जेकर ओह्‌ तुंदे कन्नै हुंदे तां बी 
लड़ाई च घट्ट गै हिस्सा लैंदे। (8-20) 

तुंदे आस्तै अल्लाह दा रसूल इक बेहतरीन उदाहरण ऐ, उस आदमी आस्तै 
जेहड़ा अल्लाह दा ते आखरत आहले दिनै दा उमेदवार होऐ ते सदा (म्हेशां) 
उसी (अल्लाह गी) सिमरदा र'वै। ते जदूं ईमान आहलें फौजें गी दिक्खेआ, 
ओह्‌ आखन लग्गे एह उय्यै ऐ जिसदा अल्लाह ते उसदे रसूल ने साढ़े नै 
बा'यदा कोता हा ते अल्लाह ते उसदे रसूल नै सच्च गै गलाया हा। इस नै 
उंदे ईमान ते बफादारी च होर बाद्धा होई गेआ। ईमान आहलें च किश नेह्‌ 
लोक बी हे जिनें अल्लाह कन्नै कोते गेदे अपने कौल (बचन) गी पूरा करी 
दस्सेआ हा। उंदे चा किश अपनी जिम्मेदारी नभाई चुके दे न ते किश इंतजार 
करै करदे न। ते उनें दना बी फेर-बदल नेई कौता। तां करियै जे अल्लाह सचें 
गी उंदी सचाई दा इनाम देऐ ते ढोंगियें (पखाँडियें) गी सजा देऐ जां फ्ही जेकर 

चाह तां उंदी तोबा स्वीकार (मंजूर) करै। बेशकक अल्लाह माफ करी देने 
आहला मेहरबान ऐ। (27-24) 

अल्लाह नै मुनकरें गी उंद रोहै करी फरकाई (फेरी) ओड़ेआ इस करिये 
उंदी कोई भी मंशा पूरी नेई होई ते मोमिनें (ईमान आहलें) पासेआ अल्लाह 
(जंगै च) लड़ने आस्तै काफी होई गेआ। अल्लाह सर्वशक्तिमान ते जबरदस्त 
ऐ। अल्लाह नै उनें अहले कताब गी जिनें आक्रमणकारियें दा साथ दित्ता उंदे 
किलें थमां बाहर कड्ढेआ। ते उंदे दिलें च खौफ पाई दित्ता, के तुस उंदे इक 
गरोह्‌ गी कतल करा करदे ओ ते इक गरोह्‌ गी कैदी बना करदे ओ। ते उसने 
उंदी जमीन, उंदे घरें ते उंदे माल-असबाब (धन-दौलत) दा तुसेंगी मालक 
बनाई ओड़ेआ। ते ऐसी जमीना दा बी जेहदे पर तुसें कदें पैर बी नेई ही रकखे 
दा। अल्लाह हर चीजै पर इख्तेआर रखदा ऐ। (25-27) 


ऐ नबी! अपनी बीवियें गी आखो के जेकर तुस दुनियावी जिंदगी ते उस 
दी चमक-दमक (एऐशो-अराम) चांहदियां ओ तां आओ में तुसेंगी किश माल- 
सबाब देइयै इज्जत कन्नै बिदा करी दिन्नां। ते जेकर तुस अल्लाह, उसदे रसूल 
ते आखरत दे घरै गी चांहूदियां ओ तां अल्लाह नै तुंदे चा नेकचलनें (पाक 
किरदार) आस्तै बड़ा बड्डा इनाम त्यार करी रकखे दा ऐ। ऐ नबी दी बीवियो! 
तुंदे चा जेहड़ी खु'ल्ले तौरे पर निरलज्जता दा ब्यहार करग, उसगी दोहरी सजा 
दित्ती जाहग। ते एह अल्लाह आस्तै बड़ा असान कम्म ऐ। (28-30) 


तुंदे चा जेहड़ी अल्लाह ते उसदे रसूल दी आज्ञाकारी (फरमां बरदार) 
रौहग ते नेक कर्म बी करग, उसगी अस दुगुना (दोहरा) ईनाम देहगे। असें 
उंदे आस्तै उम्दा बवस्था करी रक्खी दी ऐ। ऐ नबी दी बीवियो! तुस सधारण 
जनानियें जनेहियां नेई ओ। जेकर तुसें गी अल्लाह दा डर ऐ तां तुस आपने 
बोलने (गल्ल-कत्थ करने) दे तरीके च नेही नरमी नेई दखाओ के खुट्टी 
नीतै आहले तुंदी बक्खी आकृश्ट होई जाहन, उंदे कन्नै सलीके कन्तै गल्ल- 
बात करो। (3-32) 

तुस अपने घरें च चैन कन्तै र'वो ते पैहलें आहूला लेखा बेवकूफें आह्ली 
नुमाइश नेई करदियां फिरो। नमाज पढ़ो ते जकात देआ करो, अल्लाह ते उसदे 
रसूल दी आज्ञा दा पालन करो। अल्लाह ते चांहदा ऐ के तुंदे चा सारियां 
कमियां दूर करियै तुसेंगी पूरी चाल्ली'नै पाक करी देऐ। तुंदे घरें च अल्लाह 

दियें आयतें ते दीन सरबंधी हिकमत दियां जेहड़ियां गल्लां हुंदियां न उनेंगी 
म्हेशां चेता रक्खो। बेशक्क अल्लाह सूख्मदर्शी (बरीकी कन्तै दिकखने आहला) 
ऐ, खबर रक्खने आहूला ऐ। (33-34) 


निसंदेह आज्ञा पालने आहले मड़द ते आज्ञा पालन करने आहूलियां 
जनानियां, ईमान आहले मड़द ते ईमान आहलियां जनानियां, आज्ञाकारी मड़द 
ते आज्ञाकारी जनानियां, सच्चे-सुच्चे मड़द ते सच्ची-सुच्ची जनानियां, सबर 
करने आहूले मड़द ते सबर करने आहूलियां जनानियां, ल्हीमी आहले मड़द 
ते ल्हीम (सभाऽ आहूलियां) जनानियां, सदका देने आहूले मड्द ते सदका 
देने आहूलियां जनानियां, रोजा रक्खने आहले मड़द ते रोजा रक्खने आहलियां 
जनानियां, अपनी शरमगाहें (गुप्तांगें) दी सम्हाल करने आहले मड़द ते सम्हाल 
करने आहलियां जनानियां, अल्लाह गी चौरै-पैहर (हर बेल्लै) चेता करने 
आहले मड्द ते चेता करने आहूलियां जनानियां, इंदे आस्तै अल्लाह नै खिमा 
(माफी) ते बड़ा बड्डा ईनाम (प्रतिफल) त्यार करी रक्खेदा ऐ। (35) 


कुसै बी मोमिन मड्द जां मोमिन जनानी आस्तै कोई बी गंजैश (रेआत) 
नेई ऐ के जदूं अल्लाह ते उसदा रसूल कुसै मसले दे बारै अपना फैसला करी 
देन ते फ्ही ओहदे च उंदे आस्तै कोई गंजैश बाकी र'वै। ते जेहका आदमी 
अल्लाह ते उसदे रसूल दी अवज्ञा करग तां ओह अत्त गुमराही च फसी 
गेआ। (36) 


जदूं तुस उस आदमी गी आखा करदे हे जेहदे पर अल्लाह नै ते तुसें 
(नबी नै) बड़ी मेहर कीती ही कि अपनी बीवी गी रोकी रकखै ते अल्लाह 
कोला डरै। ते तुसें अपने दिलै च ओह गल्ल छपैली रक्खी दी ही, जिसगी 
अल्लाह प्रगट करना चांहदा हा। तुस लोकें 'शा डरै करदे हे, पर एह अधिकार 
ते अल्लाह दा ऐ जे तुस सिर्फ उस कोला डरो। फ्ही जदूं जैद अपनी बीवी 
गी तलाक देई ऐहठा, असें उसगी (उंदी बीवी ज़ैनब गी) तुंदे नकाह्‌ च देई 
ओड़ेआ (अर्थात्‌ तुंदे कन्‍ने उसदा नकाह्‌ कराई ओड़ेआ), इस आस्तै जे 
मुसलमानें च अपने पालकड़ (मतबन्ना) पुत्तरें दी बीवियें बारै कोई गलत- 
फैहमी नेई र'वै, जेहलै ओह्‌ उनेंगी तलाक देई ओड़न। अल्लाह दा फरमान 
पूरा होइयै गै रौहूना हा। (37) 


पैगंबर आस्तै एह्दे च कोई हरज नेई जे किश अल्लाह नै उसदे आस्तै 

निश्चत करी दित्ता दा होऐ। अल्लाह दी सुन्नत (तरीका) उनें पैगंबरें कन्नै रेही 
ऐ जेहड़े इंदे कोला पैहलें होए दे न। ते अल्लाह दा हुकम इक आखरी फैसला 
हुंदा ऐ। ओह (पैगंबर) अल्लाह दे संदेश पजांदे हे ते उस्सै कोला डरदे हे 
ते बिजन उसदे कुसै कोला नेई हे त्रांदे। अल्लाह स्हाब-कताब लैने आस्तै 
सक्षम ऐ। मुहम्मद तुसें मड्दें चा कुसै दे बी प्योऽ (बब्ब) नेई हैन, लेकन 
ओह्‌ अल्लाह दे रसूल ते नबियें दे समापक (आखरी नबी) न। अल्लाह हर 
चीजे दा जानकार ऐ। (38-40) 


ऐ ईमान आहलेओ ! अल्लाह गी बड़ा मता (म्हेशां) याद करो (सिमरो)। 
सवेरे-शामीं उसदी तसबीह्‌ (बड़ेआई दा बखान) करो। उय्यै ऐ जेहड़ा तुंदे 
पर किरपा करदा ऐ ते कन्नै उसदे फरिश्ते बी, इस करियै जे ओह तुसेंगी न्हेरे 
च कङ्ढियै लोई (रोशनी) च लेई आ5। ओह्‌ (अल्लाह) मोमिनें पर बड़ा 
मेहरबान ऐ। जिस रोज ओह (मोमिन) ओहदे'नै (अल्लाह नै) मिलङन, उंदा 
सुआगत सलाम कनन्‍ने होग। उसने उंदे आस्तै सम्मानजोग सिला (प्रतिफल) 
त्यार करियै रक्खेदा ऐ। (4-44) 


ऐ नबी! असें तुसेंगी गुआही देने आहूला (श्हादती) ते खुशखबरी सनाने 
आहला ते डराने (सोहगे करने) आहला बनाइयै भेजे दा ऐ। अल्लाह दी तरफा, 
उसदी आज्ञा कनै, आहवान करने आहला (साद्दा देने आहला) ते इक 
जगमगांदा (रोशन) चराग। मोमिनें गी शुभ समाचार (खुशखबरी) सनाई देओ 
जे उंदे आस्तै अल्लाह पासेआ बड़ी बड्डी मेहर ऐ। ते तुसें इंकारियें ते ढोंगियें 
दा आक्खा नेई मन्नो ते उंदे सताने गी नजरअंदाज करो ते अल्लाह पर भरोसा 
रक्खो। अल्लाह भरोसा करने जोग काफी ऐ। (45-48) 

ऐ ईनाम आहलेओ! जेहलै तुस मोमिन जनानियें कन्नै नकाह्‌ करो, फ्ही 
उनेंगी छूहने 'शा पैहलें (मुलाकात कशा पैहलें) जेकर तलाक देई ओड़ो फ्ही 
उंदे आस्तै कोई इद्दत दा समां (इस्लाम दे निजमें मूजब निरधारत कीता गेदा 
समां) गजारना जरूरी नेई ऐ जिसदा तुस स्हाब करदे ओ। बस्स तुस उनेंगी 
किश (माल बगैरा) देई-दुआइयै इज्जत कन्नै बिदा करी देओ। (49) 

ऐ नबी! असें तुंदे आस्तै हलाल करी दित्तियां ओह बीवियां जिनेंगी तुस 
उंदा हक्‍क-मैहर देई चुके दे होवो ते ओह्‌ औरतां बी जेहड़ियां तुंदी मलकोयत 
च होन, जेहड़ियां अल्लाह नै तुसेंगी गनीमत च (जुद्धै दी जित्तै च) दित्ती दियां 

होन, ते तुंदे चाचा दियां कुड़ियां (धीयां), ते तुंदी फुप्फी दियां धीयां, ते तुंदे 
मामुंयें दियां धीयां, ते तुंदी मासियें दियां धीयां ते जिनें तुंदे कन्नै हिजरत कीती 
होऐ। ते ओह्‌ मुसलमान जनानी बी जेहड़ी अपने आपै गी पैगंबर गी सौंपी देऐ, 
बशर्ते पैगंबर उसने निकाह करना चाह, एह बशेश तुंदे आस्तै ऐ आम मुसलमानें 
दी निसबत। असेंगी पता ऐ जे किश असें उंदे (आम मुसलमानें) आस्तै उंदियें 
बीवियें ते दासियें बारै फर्ज कीते दा ऐ, तां करियै जे तुंदे पर कोई इलजाम नेई 
आवै ते अल्लाह बख्शनहार, मेहरबान ऐ। (50) 


तुस उंदे चा (अपनियें बीवियें चा) जिसगी चाहो (अपने 'शा) दूर रकखो 
ते जिसगी चाहो अपने कौल बलाओ। ते जिनेंगी दूर रक्खे दा होऐ, उंदे चा 
जिसगी चाहो कौल सद्दी लैओ फ्ही बी तुंदे पर कोई गुनाह नेई। एहदे च 
मती संभावना इसदी ऐ जे उंदियां अक्खीं ठंडी रौहूङन ते ओह्‌ रंजीदा (दुखी) 
नेई होङन। ते ओह्‌ इस कन्त खुश (संतुश्ट) रौहन जे किश तुस उनेंगी (उने 
सबनें गी) देओ। ते अल्लाह तुंदे दिलें दे भेत जानदा ऐ। ते अल्लाह जानकार 
ऐ, उदार ऐ। इंदे अलावा होर औरतां तुंदे आस्तै हलाल नेई न। ते नां गै एह्‌ 
स्हेई ऐ के तुस उंदी जगह होर बीवियां करी लैओ, भांएं उंदी सूरत (शलैपा) 
तुसेंगी शैल गै की नेई बझोऐ। लेकन सिवाए उंदे जेहड़ी तुंदी मलकीयत च 
होऐ। ते अल्लाह हर शैऽ दा निगरान ऐ। (5-52) 


ऐ ईमान आहलो ! नबी दे घरें च (बे-मतलब) नेई जा करो लेकन जेकर 
तुसें गी खाने दी दावत दित्ती जा, पर तुस उसदे (खाने दे) पकने दी हीखी 
लाइयै नेई बेही र'वा करो। लेकन जिसलै तुसें गी (रुट्टी खाने आस्तै) गलाया 
जा तां फ्ही प्रवेश करा करो। फ्ही जिसलै रुट्री खाई ऐहठो तां उट्ठियै टुरी 
जा करो, गल्लें दे ठरकै च बैठे नेई र'वा करो। इंयां करने कन्नै नबी गी तंगी 
बझोंदी ऐ। लेकन ओह्‌ तुंदा लिहाज करदे न। पर अल्लाह हक्क (सच्च) गल्ल 
गलाने च कुसै दा लिहाज नेई करदा। ते तुस जदूं बी रसूल दी बीवियें कोला 
किश (कोई चीज) मंग्गो तां पड़दे दे ओहलेआ मंग्गा करो। एह तरीका तुंदे 
दिलें दी पकीजगी आस्तै बेहतर ऐ ते उंदे दिलें दे बी। ते तुसेंगी एह शोभा 
नेई दिंदा जे तुस नबी गी तकलीफ पजाओ ते नां गै तुंदे आस्तै एह उचत ऐ. 
जे तुस उंदे बाद उंदियें बीवियें कन्‍नै कदें बी निकाह करो। एह अल्लाह दी 
नजरी च बड़ी बेहूदा गल्ल (हरकत) ऐ। तुस कुसै गल्लै गी जाहर करो जां 
छपैलो पर अल्लाह हर चीजै बारै जानकार ऐ। (53-54) 

पैगंबर दी बीवियें पर अपने बब्बै (प्यो5) बारै कोई गुनाह नेई (अर्थात्‌ 
उंदे सामने औने च कोई गुनाह नेईं)। ते नां गै अपने पुत्तरें दे बारे च ते नां 
गै अपने भ्राएं दे बारै च ते नां गै अपने भतीजें दे बारै च ते नां गै अपने भनेंऽ 
दे बारे च ते नां गै अपनी जनानियें दे बारै च ते नां गै अपनी दासियें (गोलियै) 
दे बारै च। ते तुस अल्लाह 'शा डरदियां र'वो। निसंदेह अल्लाह हर चीजै दा 
निगरान ऐ। (55) 

अल्लाह ते उसदे फरिश्ते नबी पर रैहमत (मेहरां) भेजदे न। ऐ ईमान 
आहलेओ! तुस भी उंदे (नबी) पर दुरूद ते सलाम भेजो। जेहके लोक अल्लाह 
ते उसदे रसूल गी कश्ट पजांदे न, अल्लाह नै उंदे आस्तै संसारै च बी ते आखरत 
च बी लानत करी दित्ती दी ऐ ते उंदे आस्तै खुआर करने आहला अजाब त्यार 
करी रकखेदा ऐ। ते जेहके लोक ईमान आहले (मोमिन) मड्दें ते जनानियें गी 
तकलीफ (कश्ट) पजांदे न बिजन उंदी कुसै गलती दे तां उनें झूठा आरोप 
(बुत्हान) लगाने दे सबब्ब बड़ा भारी गुनाह दा बोझ उठाया। (56-58) 


ऐ नबी! आखी देओ अपनियें बीवियें गी, बेटियें (धीयें) गी ते मुसलमान 
जनानियें गी जे ओह्‌ अपनी चादर कनै अपने आपै गी शैल चालली खट्टी 
लै करन, इस कन्‍ने ओह्‌ पनछोई जाङन ते सताइयां नेई जाङन। अल्लाह 
बख्शानहार (खिमा करने आहला) ते मेहरबान ऐ। ढोंगी (पखंडी) ते ओह्‌ 
लोक न जिंदे दिलें च खोट ऐ ते जेहड़े मदीने च झूठी अफवाई (बाके) फलांदे 
न, जेकर ओह्‌ बाज नेई आए (अर्थात्‌ अपनी खसलत थमां मुड़े नेई) तां फ्ही 
अस तुसेंगी उंदे पिच्छें लगाई देगै। फ्ही ओह्‌ तुंदे कन्नै मदीने च बड़े घट्ट 
समें आस्तै रेही सकङन। लानती, जित्थें बी जाङन, पकड़ोई जाङन ते बुरी 
चाल्ली'नै मारे जाङन। एहू अल्लाह दा निजम (दस्तूर) ऐ उनें लोकें दे बारे 
च जेहड़े इंदे'शा पैहलें होई चुके दे न ते तुसेंगी अल्लाह दे निजमें च कोई 
तबदीली नेई लब्भग। (59-62) 

लोक तुंदे'शा कियामत दे बारै च पुच्छदे न। आखो इसदे बारै च ते 
सिर्फ अल्लाह गै जानदा ऐ। तुसें गी केह पता, शायद कियामत नेड़े गै आई 
पुज्जी दे होऐ। निसंदेह अल्लाह नै मुनकरें (इंकारियें) गी अपनी रैहमतें 
(मेहरें) कशा दूर करी ओड़े दा ऐ। ते उंदे आस्तै मको दी अग्ग त्यार करी 
रकखी दी ऐ जेहदे च ओह म्हेशां आस्तै रौंहडन। उत्थें नां गै उंदा कोई मित्तर 

होग नां गै मददगार। जिस रोज उंदे चेहरे (मुहांदरे) अग्गी च उलट-पलट 
कोते जाङन, ओह्‌ आखडङन, काश! असें अल्लाह दी आज्ञा दा पालन कोते 
दा हुंदा ते रसूल दा आखा मन्नेदा हुंदा। ते ओह (फरेआद करदे होई) 
गलाङन, ऐ साढ़े रब्ब, असें अपने सरदार (मुखियें) ते बड़कें (पुरखें) दा 
आखा मन्नेआ पर उनें असेंगी सच्चे रस्ते (सन्मार्ग) थमां थड़काई ओड़ेआ। 
ऐ साढ़े रब्ब, उनेंगी दुगना (दोहरा) अजाब देओ ते उंदे पर बड़ी बड्डी 
लानत भेजेओ। (6३-68) 

ऐ ईमान आहूलेओ! तुस उनें लोकें आहूला लेखा नेई बनेओ जिनें मूसा 
गी तकलीफ पजाई तां अल्लाह नै उसगी (मूसा गी) उनें लोकें दी गल्लें थमां 
बरी करी ओड़ेआ। ते ओह्‌ अल्लाह दी नजरी च आदरजोग हा। ऐ ईमान 
आहलेओ! अल्लाह कोला डरो ते हकक दी गल्ल करो। ओह्‌ तुंदे कमें 
(अमलें) गी सुधारग ते तुंदे अपराधें (गुनाहें) गी बख्शी देहग। जेहका आदमी 
अल्लाह ते उसदे रसूल दी आज्ञा दा पालन करग उसनै समझो सफलता हासल 
करी लैती। (69-7) 


असें अमानत गी असमानें ते जमीन ते प्हाड़ें दे सामने प्रस्तुत कीता पर उनें 
उसी धारण (मंजूर) करने थमां इंकार करी ओड़ेआ को जे ओह्‌ डरी गे, पर इंसान 
नै उसगी धारण करी लैता। बेशकक ओह्‌ जालम ते बेवकूफ हा। अल्लाह ढोंगी 
मड्दें ते औरतें गी सजा देहग। ते मोमिन मड़दें ते मोमिन जनानियें पर गौर फरमाग। 
अल्लाह बख्शानहार, मेहरबान ऐ। (72-73) 


आयतां-54 न्सूरह-34. न्सबा रुकूअ-6 
(मक्का च अवतरत होई ) 

शुरू अल्लाह दे नांऽ कन्नै जेहड़ा बड़ा मेहरबान, निहायत रैहम आहला ऐ। 

बड़ेआई सिर्फ अल्लाह आस्तै ऐ जेहदा सब्भै किश ऐ जेकिश असमाने 
च ते जमीना च मजूद ऐ ते उस्सै दी बड़ेआई ऐ आखरत च ते ओह्‌ (अल्लाह) 
हिकमत आहला, सब किश जानने आहला (जानकार) ऐ। उसगी पता ऐ. 
जेकिश जमीना दे अंदर दाखल हुंदा (समींदा) ऐ ते जेकिश उस थमां बाहर 
निकलदा ऐ। ते जेकिश असमानें थमां उतरदा ऐ ते जेकिश उसदे उप्पर चढ्दा 
ऐ। ओह्‌ (अल्लाह) किरपालू, बख्शनहार ऐ। (।-2) 

जिनें (सच्चे दा) इंकार कौता ओह्‌ गलांदे न के साढ़े पर कियामत नेई 
औग। पुच्छो, की नेई ? कसम ऐ मेरे परवरदिगार गैन गी जानने आहले 
(अंतरजामी) दी, ओह्‌ (कियामत) पक्क गै तुंदे पर औग। उस 'शा कण बराबर 
बी कोई चीज छप्पी दी नेई, नां असमानें च ते नां गै जमीना च। ते नां गै कोई 
लौहकी (निक्की) ते नां गै बड़डी चीज, पर एह सब्भै किश इक स्पश्ट कताबा 
च ऐ। तां जे ओह्‌ उनें (लोकें) गी ईनाम देऐ जिनें ईमान आनेआ ते नेक कर्म 
कीते। एह उय्यै लोक न जिंदे आस्तै खिमा ऐ ते आदरजोग नरबाह दे साधन 
न। ते जिनें लोकें मेरी आयतें गी मात देने दी कोशश कोती, उंदे आस्तै दर्दनाक 
कठोर सजा ऐ। जिनेंगी एह ज्ञान (बवेक) दित्ता गेदा ऐ, ओह्‌ जानदे न जे ओह्‌ 
चीज हक्क (सच्च) ऐ ते ओह तुंदे रब्ब पासेआ भेजी गेदी ऐ ते ओह्‌ 
प्रभुत्वशाली (सत्ताधारी) ते बड़ेआई आहले दा रस्ता दसदी ऐ। (3-6) 

जिनें इंकार कीता ओह्‌ आखदे न, क्या तुसेंगी अस इक ऐसे आदमी बारै 
दसचै जेहड़ा तुसेंगी एह खबर सनांदा ऐ के जदूं तुस मरी-भुरी जाहगेओ उसदे 
परैंत्त परतियै तुसेंगी नमें सिरेआ बनाया जाहग। क्या उसने अल्लाह दे बांरै च 
झूठ बोलेआ ऐ जां फ्ही उसगी कुसै चालली दा जनून (शदाऽ) ऐ ? बल्के 
जेहड़े लोक आखरत पर जकीन नेई करदे उय्यै अजाब च ते शकको-शुबह 
(संदेह) दे घेरे च फसे दे न। क्या उनें असमानें ते जमीना आहूली बक्खी 
नजर नेई मारी जेहड़ी उंदे अग्गें बी मजूद हे ते उंदे पिच्छें बी। जेकर अस 
चाहचै तां उनेंगी अस जिमींदोज करी देचै जां फ्ही उंदे पर गासै दे टोटे सुट्टी 
देचै। बेशकक एहदे च स्पश्ट नशानी ऐ उनें लोकें आस्तै जेहड़े भरोसा करने 
आहले न। (7-9) 

असें दाऊद (इक पैगंबर) गी अपने पासेआ इक बड़ी बड्डी नेमत अता 
फरमाई। ऐ प्हाड़ो! तुस बी उसदे कन्‍्नै मेरी तस्बीह (स्तुतिगान) करने च 
शामल होई जाओ। ते इस्सै चालली दा हुकम पैँछियें (परिंदें) गी बी दित्ता 
गेआ। ते असें लोहे गी उसदे लेई नरम करी ओड़ेआ तां करियै जे तुस बड्डे- 
बड्डे कवच बनाओ ते कड़ियें गी अंदाजे कन्नै जोड़ो। नेक कर्म करो, जे 
किश तुस करदे ओ ओह्‌ सब किश में दिक्खै करनां। (0-77) 


सुलेमान (इक पैगंबर) आस्तै हवा गी असें उसदे अधीन करी ओड़ेआ, 
उसदी सवेरे दी मंजल इक म्हीने दी हुंदी ते शामीं दी मंजल इक म्हीने दी। 

ते असें उसदे आस्तै तांबे दा चश्मा (सूहटा) बगाई ओड़ेआ। ते जिन्नें चा किश 
ऐसे हे जेहड़े अपने रब्ब दी आज्ञा कन्नै उसदे अग्गें (सुलेमान आस्तै) कम्म 
करदे हे। ते उंदे चा जेहड़े साढ़ी आज्ञा थमां फिरके उनेंगी अस अग्गी (बलदी 
अग्गी) दा अजाब देहगे। ओह्‌ (जिन्नात) उसदे (सुलेमान) आस्तै ओह्‌ सब 
किश बनांदे जे किश ओह्‌ चांहदा अमारतां (मैहल), तस्वीरां (मूरतां), 
(तश्तरियें जनेह) हौद ते थाहरै सिर बनकाई गेदियां बड्डियां-बड्डियां देगां 
(देगचे) । ऐ दाऊद दी कौम! शुकगुजारी कन्नै कम्म करो पर मेरे बंदें च बड़े 
घट्ट शुकरगुजार हुंदे न। (2-73) 

फ्ही जंदू असें ओहदी (सुलेमान दी) मौत दा फैसला कोता कुसै नै बी 
उनेंगी (जिन्नें गी) उसदी मौत दा पता नहीं लग्गन दित्ता सिवाए इक जमीनी 
कीड़े दे, ओह्‌ उसदी सोटी (लाठी) गी खंदा हा। फ्ही जिसलै ओह्‌ (सुलेमान) 
डिग्गी पेआ तां जाइयै जिनमें पर भेत खु'ल्लेआ ते उनें मसूस कौता के जेकर 
ओह्‌ गैब (परोक्ष) गी जानदे हुंदे तां फ्ही अस इस खज्जल-खुआरी दी हालती 
च नेई रौंहदे। (१4) 

सबा दे लोकें आस्तै उंदे अपने रिहाशी अलाके च नशानी ही। दौंनीं 
बक्खीं बाग इक सजे पास्सै ते दूआ खब्बे, (असें फरमाया) अपने रब्ब द्वारा 
उपलब्ध कराए गेदे रिजक चा खाओ ते उसदा शुकर अदाऽ करो। तुंदे कोल 
बेहतरीन (उम्दा) अलाका ऐ ते बख्शने आहूला रब्ब ऐ। पर उनें मूंहजोरी कोती 
तां असें उंदे पर ब'न्न त्रोड़ियै सलाब (हाड) भेजी ओड़ेआ ते उंदे दपासे दे 
बागें गी ऐसे बागें च बदली ओड़ेआ जेहदे च बेसुआदे फल, झाऊ दी झाड़ियां 
ते किश थोढ़े हारें बेरियें दे बूहटे हे। एह असें उंदी किरतघानी (ना-शुकरी) 
दा फल दित्ता ते ऐसा बदला अस उस्सै गी दिन्ने आं जेहड़े किरतघान (ना- 
शुकरे) हुंदे न। (।5-7) 

असें उंदे ते उंदी बस्तियें दे मझारै, जित्थें असें बरकत पाई रक्खी दी ही, 
ऐसी बस्तियां बसाई दित्तियां हिंयां जेहड़ियां नजरी औंदियां हिंयां। ते असें उंदे 
दरम्यान सफर दियां मजलां रक्खी दित्तियां। उंदे पर रातीं-दिनें अमन-चैन कन्तै 
चलो-फिरो। फ्ही उनें दुआऽ कीती, ऐ साढ़े रब्ब! साढ़े सफरें दे दरम्यान दूरी 
बनाई दे। ते उनें अपनी जानें पर ज्यादती कोती ते असें उनेंगी कहानियां 
(अफसाने) बनाई ओड़ेआ ते असें उनेंगी खिंड-बिंड करी ओड़ेआ। बेशक्क 

एहदे च नशानी ऐ सबर करने आहलें, ते शुकरगजारें आस्तै। (8-9) 


ते इब्लीस (शतान) नै उंदे बारे अपना गुमान सच्चा साबत करी दस्सेआ। 
उनें (सबा दे लोकें) उसदी पैरवी कीती बस्स ईमान आहलें दे इक गरोह्‌ 
(किश लोकें) गी छोड़ियै। कीजे इब्लीस गी उंदे उप्पर (ईमान आहलें पर) 
कोई इख्तियार (काबू) नेई हा, मगर एह के असें गी पता लग्गी जा उनें लोकें 
दा जेहड़े ईमान पर न, ते तुंदा रब्ब हर चीजै दा नगरान ऐ। (20-24) 

आखो हून उनेंगी सद्दो जिनेंगी तुसें खुदा दे अलावा माबूद (पूजनजोग) 
समझे दा ऐ, ओह्‌ नां ते असमानें पर दना मात्तर बी अधिकार रखदे न ते नां 
गै जमीना पर ते नां गै इनें दौंने च इंदी कोई साझेदारी ऐ। ते नां गै इंदे च 
कोई उसदा (अल्लाह दा) मददगार ऐ। ते उसदे (अल्लाह दे) अग्गें कुसै दी 
सफारश कम्म नेई औंदी, सिवाए उसदे जिसगी ओह्‌ इजाजत देऐ। जदूं उंदे 
दिलें दी घबराहट दूर होग उसलै ओह्‌ पुछङन के तुंदे रब्ब ने केह फरमाया। 
ओह्‌ (ईमान आहले) परता दिंदे होई गलाङन, हक्कै (सच्ची गल्लै) बांरै 
हुकम फरमाया। ते उय्यै सर्वोपरि ऐ, सारें 'शा म्हान ऐ। (22-23) 

पुच्छो, जे कु'न तुसेंगी असमानें थमां ते जमीना थमां रिजक पजांदा ऐ। 
आखो, अल्लाह। पुच्छो तुंदे चा ते साढ़े चा कु'न हिदायत पर ऐ ते कु'न 
गुमराह (पथभ्रश्ट) होए दा। आखी देओ के जेहड़ा कसूर साढ़ा होग उसदे 
बारै तुंदे 'शा पुच्छ नेई होग। ते जे किश तुस करा 'रदे ओ उसदे बारै च साढ़े 
'शा नेई पुच्छेआ जाहग। आखो के साढ़ा रब्ब असेंगी किट्ठे (जमा) करग 
फ्ही साढ़ा सारें दा हकक दे स्हाबें निरना (फैसला) करग। ओह्‌ निरना करने 
आहला ऐ, ज्ञानवान ऐ। आखो, मिंगी ओह्‌ दस्सो हां जिनेंगी तुसें खुदा दा 
शरीक (भ्याल) समझी रकखेदा ऐ। कदें नेई, सिर्फ उय्ये अल्लाह सर्वोपरि ऐ, 
तत्तदर्शी ऐ। (24-27) 

असें तुसेंगी तमाम इंसानें आस्तै खुशखबरी सनाने आहला ते डराने 
(खबरदार करने) आहला बनाइये भेजे दा ऐ लेकन तकरीबन लोक नेई जानदे। 
ते ओह्‌ आखदे न के एह बा'यदा कदूं पूरा होग जेकर तुस सच्चे ओ ? आखी 
देओ, तुंदे आस्तै इक खास दिनै दा बा'यदा ऐ, उस थमां नां इक खिन (पल) 
पिच्छे हटी सकदे ओ ते नां गै अग्गें बधी सकदे ओ। (28-30) 


जिनें (लोकें) इंकार कीता ओह्‌ आखदे न के अस कदें बी इस क्कुरान 
गी नेई मनगे ते नां गै उसगी जेहड़ा इस थमां पैहलें दा ऐ। ते जेकर तुस उस 
समें गी दिक्खी सको जदूं एह गुनाहगार लोक अपने रब्ब दे सामने पेश कोते 
जाङन। इक-दूए पर इलजाम मढ़दे होङन। जेहड़े लोक माड़े समझे जंदे हे 
ओह अपने-आपै गी म्हान समझने आहलें गी आखङन के जेकर तुस असेंगी 
करस्ते नेई पांदे तां पक्क गै अस ईमान आहले हुंदे। ओह्‌ उनेंगी (माड़ें गी) 
परता देङन के क्या असें तुसेंगी हिदायत थमां रोकेआ हा ? जदूं के ओह्‌ तुंदे 
तगर पुज्जी गेदी ही, बल्के तुस आपूं मुजरम हे। माड़े लोक बड्डें गी आखडङन, 
नेई तुंदियें रातीं-दिनें (चौहंरै पैहर) दियें जुगतें कन्नै जे तुस असेंगी आखदे 
हे के अस अल्लाह कन्नै कुफर करचै ते उसदे कन्नै भ्याल खडेरचै। ते ओह्‌ 
अपनी शरमिंदगी गी छपैलङन जदूं ओह्‌ अजाब सामने दिखङन। ते अस 
मुजरमें दे गलें च तौक़ पागै। उनेंगी उस्सै दा बदला थ्होग जे किश ओह्‌ करदे 
रेह्‌ हे। (3-33) 

असें जिस बस्ती च बी डराने आहला भेजेआ, उत्थूं दे खुशहाल (सग्गोसार) 
लोकें इय्यै आखेआ के अस ते उसदे इंकारी आं जिसगी देइयै तुसेंगी भेजेआ 
गेदा ऐ। उनें गौह्‌ करदे होई गलाया के अस माल ते लुआद (धन-दौलत ते 
संतान) दे स्हाबें रज्े-पुजे दे आं ते असेंगी कदें बी सजा नेई होई सकदी। 
सनाई देओ, मेरा रब्ब जिसगी मरजी करदी ऐ बेशुमार रिजक दिंदा ऐ ते जेहदे 
पर चांहदा ऐ तंग करी दिंदा ऐ, लेकन तकरीबन (अकसर) लोक इस गल्लै 
गी नेई समझदे। एह तुंदे माल ते लुआद ओह्‌ किश नेई, जेहड़ा तुसेंगी दरजे 
दे स्हाबें साढ़े नेड़े आहनी देऐ, बल्के जिसने ईमान कायम कीता ते नेक कर्म 
कोते, ऐसे लोकें गी उंदे नेक कर्मे दा दूना फल थ्होग ते ओह (जन्नतै दे) 
उच्चे भवनें (बालाखानें) च चैन कन्नै रौहङन। ते जेहके साढ़ी आयतें कन्तै 
खिलवाड़ करदे न ओह्‌ अजाब च दाखल कोते जाङन आखी देओ मेरा रब्ब 
अपने बंदे चा जिसगी चांहदा ऐ मुगता रिजक दिंदा ऐ ते जिस पर चांहदा ऐ. 
तंग करी दिंदा ऐ। जे किश बी तुस (उसदी राहू च) खर्च करगेओ, ओह्‌ उसदा 
प्रतिफल देहग। ओह्‌ बेहतर रिजकदाता ऐ। (34-39) 

जिस रोज ओह्‌ (अल्लाह) उनें सब्भनें गी जमा (किट्रे) करग, फ्ही 
फरिश्तें गी पुच्छग, क्या एह लोक तुंदी इबादत (पूजा) करदे हे ? ओह्‌ परते 

च आखडन, पाक (पवित्तर) ऐ तुंदी जात, साढ़ा सरबंध (बास्ता) तुंदे कन्नै 
ऐ, इनें लोकें कन्नै नेई। बल्के एह लोक ते जिनमें दी पूजा करदे हे। उंदे चा 
मते सारे लोक ते उंदे पर गै ईमान रखदे हे। अज्ज (हुन) तुंदे चा कोई बी 
नां ते इक-दूए गी कोई फायदा पजाई सकदा ऐ ते नां गै नुकसान। अस पथभ्रशटें 
गी आखगे के हुन अग्गी दा अजाब भुगतो जिसगी तुस झठेरदे हे। (40-42) 

जिसलै उनेंगी सपश्ट (खु'ल्ले) तौरै पर साढ़ियां आयतां सनाइयां जंदियां 
न, तां ओह्‌ आखदे न के एह (मुहम्मद सल्ल०) ते बस्स इक (सधारण) 
इंसान ऐ जेहड़ा एह चांहदा ऐ के तुसेंगी उंदे थमां रोको देऐ जिंदी तुंदे बड़के 
(प्योऽ-दादे) अराधना करदे आए न। ते उनें गलाया एह (क्कुरान) ते मात्तर 
इक मनघढ्त झूठ ऐ। ते उनें मुनकरें (इंकारियें) दे समक्ष जेह्लै हक्क प्रगट 
होआ तां उनें गलाया के एह ते साफ-साफ जादूं ऐ। असें उनेंगी कोई कताब 
नेई ही दित्ती दी जिसगी ओह्‌ पढ़दे होन। ते असें तुंदे'शा पुज्ज कोई खबरदार 
करने आहूला (डराने आहूला) बी नेई हा भेजे दा। उंदे पूर्वजें (पुरखें) बी 
झठेरेआ। एह ते उसदे दसमें हिस्से बराबर बी नेई ऐ जे किश असें इंदे पुरखें 
गी दित्ते दा हा। फ्ही केह हा उनें मेरे रसूलें गी झठलाया, (बदले च) कनेहा 
रेहा मेरा प्रतिकार (अजाब) ? 

आखो, में तुसेंगी इक गल्लै दी नसीहत करनां। ओह्‌ एह ऐ के तुस 
अल्लाह आस्तै खड़े होई जाओ, भांएं इक्कले-इक्कले ते भांएं दो-दो होइयै, 
फ्ही सोचो के तुंदे साथी (मुहम्मद सल्ल०) गी जनून नेई ऐ। ओह्‌ ते औने 
आहले इक सख्त अजाब थमां तुसें गी खबरदार (सोहगे) करने आहला ऐ। 
आखो क्या में एह्दे एवज च तुंदे कशा किश मुआवजा (मेहनताना) मंगेआ 
ऐ ? जेकर ऐसा होऐ तां ओ तुंदा गे ऐ, मेरा मुआवजा ते अल्लाह दे जिम्मे 
ऐ। ते ओह्‌ (अल्लाह) हर चीजे दा गुआह्‌ ऐ। (46-47) 


आखो, मेरा रब्ब हक्कै (सच्चै) गी बातिल पर (झूठे पर) मारग, ओह्‌ छप्पी 
दियें (गुप्त) चीजें गी पूरी चाल्ली जानदा ऐ। आखो, हक्क (सच्च) प्रगट होई गेआ 
ते बातिल (झूठ) दा नां ते कोई मुंढ-सिरा हुंदा ऐ नां गै परती-परतियै औने दी 
कोई सरमत्थ। आखी देओ, जेकर में करस्ते पर आं तां मेरे करस्ते पौने दा बवाल 
(गुनाह) मेरे जिम्मे ऐ ते जेकर में सन्मार्ग (सच्ची बत्तै) पर आं, तां एह उस “बही ' 
(खुदाई आदेश) दे कारण ऐ जिसगी मेरा रब्ब मेरे पर अवतरत करदा ऐ। निसंदेहू 
ओह्‌ सब किश सुनने आहला, नेड़े ऐ। (48-50) 

जेकर तुस दिक्खी सकदे, जदूं एहू (इंकारी लोक) घाबरे दे होङन। ओह्‌ 
कुतै बी नस्सी नेई सकङन, नेडेआ गै दबोची लैते जाङन। उसलै ओह्‌ 
आखडन के असें ओहदे (अल्लाह) पर ईमान आनेआ लेकन फ्ही इन्नी दूरै 
दा (चिरै बाद) उंदे आस्तै ईमान हासल करनां कुस कारी ? इस कशा पैहलें 
उनें हक्कै दा इंकार कीता हा। ते बिजन जाने-परखे दे दूरै दा गै बकवाद करदे 
रेह्‌। फ्ही उंदे ते उंदी हसरतें (खाहिशें) दे दरम्यान ओहला करी दित्ता जाहग 
जनेहा के उंदे'शा पैहलें उस्सै रस्ते दे राही लोकें कन्नै कीता गेआ। ओह्‌ बड़े 
धोखे आहले शक्कै च फसे दे हे। (5-54) 


आयतां-45 लूरह-55. फातिर रुकूअ-5 
(मक्का च अवतरत होई ) 


शुरू अल्लाह दे नांऽ कन्नै जेहड़ा बड़ा मेहरबान, निहायत रैहम आहला ऐ। 


बड़ेआई (तरीफ) मात्तर अल्लाह आस्तै ऐ, असमानें ते जमीना दा 
सिरजनहार, फरिश्तें गी संदेशवाहक (सनेह्‌ पजाने आहले) बनाने आहला, 
जिंदे फंघ न, दो-दो, त्रै-त्रै ते चार-चार। ओह्‌ अपनी सिरजना च जे किश 
चाह बाद्धा करी दिंदा ऐ। निसंदेह्‌ अल्लाह हर चीजै पर काबू रखदा ऐ। 
अल्लाह जेकर लोकें आस्तै अपनी रैहमतें (मेहरें) दे दर खो'ल्लै तां कोई बी 
उसगी रोकने आहला नेई। ते जिसगी ओह्‌ रोको लै तां कोई बी उसगी 
खो'ल्ली सकने दी ताकत नेई रखदा। ओह्‌ (अल्लाह) सर्वशक्तिमान ऐ, 
ज्ञानवान (हिकमत आहूला) ऐ। (१-2) 


ऐ लोको! अपने पर कीते गेदे अल्लाह दे स्हानें गी जाद (चेता) करो। 
क्या अल्लाह दे अलावा होर कोई सिरजनहार (स्रश्टा) ऐ, जेहड़ा तुंदे तगर 
असमानें ते जमीना थमां रिजक पजांदा होऐ। उसदे बिजन कोई पूजने जोग नेई। 
फ्ही तुस कनेह्‌ धोखे च फसे दे ओ। ते जेकर एह लोक तुंदा इंकार करन तां 
तुंदे कोला पैहलें बी मते हारे पैगंबर झुठलाए गेदे न। ते सारे मामले अल्लाह 
आहले पास्से गै होने आहले न। (3-4) 

ऐ लोको! जकोनन अल्लाह दा बा'यदा सच्चा ऐ। एह संसारक जिंदगी तुसेंगी 
धोखे च नेई पाई देऐ। ते नां ओह्‌ बड्डा धोखेबाज (शतान) तुसेंगी अल्लाह दे 
बारै च धोखा देई सकै। बेशकक शतान तुंदा दुश्मन ऐ इस करियै तुस उसगी दुश्मन 
गै समझो, ओह्‌ ते अपने गरोह्‌ (दल) गी इस करियै बधांदा ऐ के ओह्‌ दोजख 

आहलें चा होई जाहन। जिनें लोकें (हक्कै दा) इंकार कोता, उंदे आस्तै सख्त 
अजाब (त्यार) ऐ। ते जिनें ईमान आनेआ (भरोसा कीता) ते नेक कर्म कोते, 
उंदे आस्तै खिमा ऐ ते एह बड़ा बड्डा ईनाम ऐ। (5-7) 

क्या ओह मनुक्ख जिसगी उसदे कुकर्म (बुरे आमाल) भले करियै दखाए 
गे, फ्ही ओह्‌ उनेंगी गै भला समझन लगी पेआ, अल्लाह जिसगी चांहदा ऐ. 
पथभ्रश्ट करी दिंदा ऐ ते जिसगी चांहदा ऐ हिदायत दिंदा ऐ। इस करिएऐ तुस 
उंदे बारै सोची-सोचियै अपने आपै गी बेहाल (परेशान) नेई करो। अल्लाह 
सब किश जानदा ऐ जे किश ओह्‌ करदे न। (8) 

ओह. अल्लाह गै जेहड़ा हवायें गी भेजदा ऐ। फ्ही ओह्‌ बदलें गी उप्पर 
चुक्की लैंदियां न। फ्ही अस उनेंगी इक मुडदा पेदी जमीना आहली बक्खी 
हिक्कियै लेई जन्नेआं। फ्ही अस उस कन्नै उस जमीनै गी उसदे मुड्दा पेदी 
होने दे बाद जींदा करी दिन्ने आं। इस्सै आहूला लेखा होग तुंदा परतियै जींदे 
होना। जेहड़ा माहनू इज्जत-मान चांहदा ऐ उसगी पता होना लोड्चदा ऐ के 
इज्जतमान मात्तर अल्लाह आस्तै ऐ। पाक कलाम गै उसदी (अल्लाह दी) 
बक्खी पुजदा ऐ ते सत्कर्म (नेक कम्म) गै उसगी उन्नत करदे न। ते जेहके 
लोग बुरियां सबीलां (जुगतां) घड़दे न, उंदे आस्तै सख्त अजान त्यार ऐ। ते 
उंदियां जुगतां बरबाद होइयै रौहूङन। (9-70) 

अल्लाह नै तुसेंगी मिट्टी थमां पैदा कोता। फ्ही पानी (बीरज) दी इक 
बूँदै कन्नै, फ्ही तुंदे जोड़े-जोड़े बनाए। नां गै कोई जनानी गर्भवती होई सकदी 
ऐ ते नां गै बच्चा जम्मी सकदी ऐ बिजन अल्लाह दी जानकारी दे। नां गै कुसै 
दी उमर (आयु) लम्मी होई सकदी ऐ ते नां गै घटी सकदी ऐ, को जे एह 
सब इक कताबा च लखोए दा ऐ। बेशकक एहू अल्लाह आस्तै बड़ा असान 
ऐ। (7) 

ते दौनें समुंदर इक जनेह नेई। इक मिट्ठा, त्रेह्‌ शांत करने आहला ते 
पीने आस्तै सुआदला ऐ। ते दूआ खारा ते कौड़ा। ते तुस दौनीं चा ताजा गोश्त 
खंदे ओ ते सुंदरता बधाने आहूली चीज (मोती बगैरा) कड्ढ़दे ओ जिसगी 
तुस धारण करदे ओ। ते दौनीं च तुस दिखदे ओ के जहाज (समुंदरी जहाज) 
किंयां उस पानियै गी चीरदे होई चलदे न। इस करियै जे तुस उस (मालक) 
दा फजल (मेहर) तलाश करो ते उसदा धन्नवाद करो। ओह्‌ (अल्लाह) रातीं 

गी दिनै च ते दिनै गी रातीं च दाखल करदा ऐ। ते उसने सूरज ते चन्नै गी 
कम्मै च लाई रक्खे दा ऐ। हर इक गतिशील ऐ इक निश्चत (तै5 शुदा) समें 
तगर। एह अल्लाह ऐ तुंदा सब्भनें दा मालक (रब्ब), उस्सै दी ऐ बादशाही 
(सल्तनत) । उसदे सिवा जिनेंगी तुस पुकारदे ओ ओह्‌ खजूरै दी गुली दे अंदर 
दे इक सिक्कड़े दे बी मालक नेई हैन। जेकर उनेंगी तुस पुकारगेओ तां बी 
ओह्‌ तुंदी पुकार नेई सुनङन। जेकर ओह्‌ सुनी बी लैङन तां बी ओह्‌ तुंदी 
फरेआद पूरी नेई देई सकदे। कियामत दे रोज ओह्‌ तुंदा उनेंगी खुदा दा भागी 
(भ्याल) बनाने दा इंकार करङन। कोई बी तुसेंगी इस बारै नेई दस्सी सकदा 
सिवाए उस जानीजान दे। (2-4) 


ऐ लोको! तुस अल्लाह दे तल्हेडू (मुत्हाज) ओ, अल्लाह ते बे-परवाह्‌ 
ऐ, बड़ेआई आहला ऐ। जेकर ओह्‌ चाह तां तुंदे थाहर इक नमीं स्त्रिश्टी दा 
निरमान करी लै। ऐसा करना खुदा आस्तै दना मुश्कल नेई। कोई बी कुसै दूए 
दा बोझ (गुनाहें दा भार) नेई चुक्कग। ते जेकर भारी बोझ आहला अपना भार 
हौला करने आस्तै कुसै गी आखग बी, तां बी उसदे भांरै चा थोढ़ा हारा बी 
नेई चुक्की सककग, भांएं ओह्‌ उसदा सक्का सरबंधी को नेई होऐ। तुस ते 
मात्तर उनें (लोकें) गी गै डराई सकदे ओ जेहड़े अनदिक्खे गै अपने रब्ब कोला 
डरदे न, ते (निजमै कन्नै) नमाज पढ़दे न। जेहड़ा माहनू गुनाहें'शा पाक हुंदा 
ऐ ओह अपने आस्तै गै पाक हुंदा ऐ ते सब्भनें गी अल्लाह आहले पास्सै गै 
परतोइयै जाना ऐ। (5-78) 

अ'न्ना ते सजाखा बराबर नेई। नां गै न्हेरा ते लो। नां गै छां ते धुप्प। 
ते नां गै जींदा ते मुडदा बराबर होई सकदे न। बेशकक अल्लाह उस्सै गी सनांदा 
ऐ जिसगी ओह सनाना चांहदा ऐ। तुस उनेंगी नेई सनाई सकदे जेहड़े अपनियें 
कबरे च (दफन) न। तुस ते बस्स इक सोहगे (खबरदार) करने आहले ओ। 
असें (अल्लाह नै) तुसेंगी इक सच्चै (हक्कै) कन्नै भेजेदा ऐ, खुशखबरी देने 
आहला ते खबरदार करने आहूला बनाइयै। ते कोई बी उम्मत ऐसी नेई होई 
जेहदे च कोई डराने आहला नेई भेजेआ गेदा होऐ। जेकर एह लोक तुसेंगी 
झठलांदे न तां इंदे'शा पैहलें जेहड़े लोक होए दे न, उनें बी झठलाया हा। उंदे 
कोल उंदे पैगंबर स्पश्ट नशानियां, ग्रैंत्थ ते रोशन कताबां लेइयै आए। फ्ही जिनें 
लोकें उनेंगी नेई स्वीकारेआ (मन्नेआ), में उंदी पकड़ कोती, फ्ही दिक्खो 
कनेहा होआ उंदे पर मेरा अज्ञाब (कैहर) ? (।9-26) 

कया तुस दिखदे नेई के अल्लाह नै असमानै थमां पानी बरहाया। फ्ही अस 
किसम-किसम दे रंगें दे फल उगाने आं। ते प्हाड़ें च बी बक्ख-बक्ख रंगें दियां 
स्लेटेंनुमांऽ धारियां-जन (तैहीं) न किश चिट्टियां, किश लाल ते किश स्याह 
काले रंगें दियां। इंयां गै इंसान, जानवर ते चपाए बी बक्ख-बक्ख किसमें दे 
न। अल्लाह कोला उसदे बंदे (लुकाई) चा उय्यै डरदे न जेहड़े सूझ (बुद्धि) 
आहले न। निसंदेह्‌ अल्लाह सर्वशक्तिमान ऐ, बख्शनहार ऐ। (27-28) 


जेहके लोक अल्लाह दी कताब (क्कुरान) पढ़दे न, ते नमाज निजमै कन्तै 
पढ़दे न ते जेकिश असें उनेंगी उपलब्ध कराए दा ऐ ओहदे चा चोरी-छप्पे ते 
जाहरें-बाहरें (अल्लाह दी राह च) खरच करदे न, ओह्‌ नेहा कारोबार करा 
करदे न जेहदे च कदें घाटा नेई पौग कीजे अल्लाह उनें गी उंदा पूरा प्रतिफल 
(ईनाम) देहग। ते उंदे आस्तै अपनी मेहर कन्नै होर बाद्धा करी देहग। बेशक्क 
ओह. बख्शने आहूला कदरदान ऐ। असें (अल्लाह नै) पैगंबर पास्सै जेह्ड़ी 
कताब “बही' कीती ऐ ओह हकक (सच्च) ऐ, पिछली कताबें गी प्रमाणत करने 
आहूली ऐ। बेशक्क अल्लाह अपने बंदें बारै जानकार ऐ, दिक्खने आहला 
(द्रश्टा) ऐ। (29-3) 

फ्ही असें (अल्लाह नै) कताबा (क्कुरान) दा बारस बनाया उनें लोकें गी 
जिनेंगी असें अपने बंदें चा चुनी लैता। उंदे चा किश अपनी जानें पर ज्यादती 
करने आहले न ते किश दमाजड़े न। उंदे चा किश अल्लाह दी किरपा कन्नै 
भले कम्में च अग्गें-अग्गें न। इय्यै सारें'शा बड्डा (अल्लाह दा) करम ऐ। 
सदान्हार बाग न, जिंदे च एह दाखल होङन, उत्थें उनेंगी सोने दे कंगन ते मोती 
पुआए जाङन ते उत्थें उंदा लबास रेशम दा होग। उसलै ओह्‌ आखडङन अल्लाह 
दा शुकर ऐ जिसने असेंगी गम कोला दूर रक्खेआ। निसंदेह्‌ साढ़ा रब्ब खिमा 
करने आहूला, कदर करने आहूला ऐ। जिसने असें गी अपनी अपार किरपा 
कन्नै (म्हेशां) अबाद रौहने आहले घरै च शामल कीता, इत्थें नां ते असेंगी 
कोई तरद्दद (खेचल) करनां पौग ते नां गै कदें थकेमां होग। (32-35) 

जिनें इंकार कीता उंदे रौहने आस्तै नरकै (जहन्नमै) दी अग्ग त्यार ऐ, 
उत्थें नां ते उनेंगी मौत औग के ओह्‌ मरी-खपी जाहन ते नां गै दोजखै च 
थ्होने आहले कश्टें (तकलीफें) च गै किश कमी कोती जाहग। अस हर इक 
इंकारी (मुनकर) गी नेही गै सजा दिन्ने आं। ते ओह्‌ लोक उत्थें करलाङन। 

ऐ साढ़े रब्ब! असेंगी इत्थुंआं (बाहर) कड्ढो। (हुन) अस नेक कर्म करगे, 
उंदे उलट जे किश अस पैहलें करदे हुंदे हे। क्या असें तुसेंगी इन्नी उमर नेई 
ही दित्ती के जेकर कुसै नै समझना हुंदा ओह्‌ समझी जंदा। ते तुंदे कश डराने 
आहूला बी आएआ। हुन अजाब दा मजा चकखो ते जालमें दा कोई सहायक 
नेई होग। (36-37) 

अल्लाह असमानें ते जमीना दे गैब (अपरतक्ख) दा जानकार ऐ। निसंदेह्‌ 
ओह्‌ दिलें दे भेत जानदा ऐ। उय्यै जिसने तुसेंगी जमीना पर अबाद कोता 
(बसाया) । ते जेहका इंसान इस (सचाई) दा इंकारी होग उसदा इंकार 
(बवाल) उस्सै पर पौग। ते इंकारियें आस्तै उंदा इंकार, उंदे रब्ब दी नजरी 
च नराजगी बधाने दा सबब्ब होग। ते मुनकरें (इंकारियें) आस्तै उंदा इंकार 
करना कसारे (घाटे) दा सौदा होग। (38-39) 

आखो, जरा तुस अपने उनें शरीकें (भ्यालें) गी दिक्खो हां जिनेंगी तुस 
खुदा दे अलावा कुआलदे (पूजदे) रेह। मिगी दस्सो जे उनें जमीना च कुस 
चीजा दा निरमान कोते दा ऐ? जां उंदी असमानें (दे निरमान) च कोई 
हिस्सेदारी ऐ ? जां असें उनेंगी कोई (असमानी) कताब दित्ती दी ऐ ? तां 
फ्ही ओह्‌ होर कुस दलीला पर कायम न। बल्के एह जालम (गुनाहगार) इक- 
दूए कन्नै सिर्फ धोखे दी गल्लें दे बा'यदे करदे न। बेशकक अल्लाह ने गै 
असमानें ते जमीना गी थ'म्मी रकखेदा ऐ तां जे ओह्‌ कुदेरै थाहरै थमां थिड़की 
नेई जा। ते जेकर ओह्‌ थिड़को जा तां उसदे (अल्लाह दे) अलावा होर कोई 
उनेंगी थ'म्मने आहला नेई। निसंदेह ओह सैहूनशील (धीरजवान) ऐ, माफ 
करने आहला ऐ। (40-47) 

ओह अल्लाह दियां पुरजोर कसमां खाइयै आखदे हे के जेकर उंदे कोल 
कोई डराने आहूला औग तां ओह्‌ पिछली हर इक उम्मत थमां ज्यादा हिदायत 
स्वीकार करने आहले होङन। फ्ही जदूं उंदे कश इक अल्लाह कोला डराने 
आहूला आएआ तां सिर्फ उंदी बेजारी च गै बाद्धा होआ, उंदे अपने-आपै गी 
बड्डा समझने कारण ते उंदियें भेड़ियें जुगतें (सबीलें) करी। ते भेड़ियें सबीलें 
दा बवाल (खमेआजा) ते उनेंगी आपूं गै भुगतना पौंदा ऐ। क्या एह बी उस्सै 
चीजे (नतीजे) गी बलगा करदे न जे किश इंदे'शा पैह्लें (लोकें) गी भुगतना 
पेआ हा। तुस अल्लाह दे दस्तूर (निजमें) च कुसै किसमा दी तबदीली नेई 


379 


दिखगेओ ते नां गै अल्लाह दे निजमें च कोई तबदीली होने आहली ऐ। क्या 
इनें लोकें जमीना पर चली-फिरियै नेई दिक्खेआ के उंदा केह हशर होआ 
जेहड़े इंदे 'शा पैह्लें होई चुके दे न (अर्थात्‌ पैहलियें उम्मतें दा) अजें के ओह्‌ 
ताकत च इंदे'शा बधीक हे। ते खुदा नेहा नेई ऐ जे कोई बी चीज उसगी 
कमजोर (बेबस) बनाई सकै, नां असमानें च ते नां गै धरतै पर। बेशकक ओह्‌ 
ज्ञानवान ऐ, सर्वशक्तिमान ऐ। (42-44) 


जेकर अल्लाह लोकें दी उंदे कमें (करतूतें) करी पकड़ करदा तां ते ओह्‌ 
जमीना पर इक बी जानदारै गी नेई छोड़दा। पर ओह्‌ उनेंगी इक निश्चत आरसे 
तगर मोहूलत दिंदा ऐ। फ्ही जदूं उंदी मुद्दत पूरी होई जाहग। अल्लाह अपने 
बंदे गी आपूं दिक्खने आहूला ऐ। (45) 


आयतां-83 लूरह-56. या०नसीन० रुकूअ-5 
(मक्का च अवतरत होई ) 
शुरू अल्लाह दे नांऽ कनै जेहड़ा बड़ा मेहरबान, निहायत रैहम आहला ऐ। 


या०सीन०। क़सम (सघंद) ऐ क्कुरान दी जेहड़ा सच्चे ज्ञान कन्‍ने परिपूर्ण 
ऐ। निसंदेह्‌ तुस रसूलें चा इक ओ। बिल्कुल सन्मार्ग (सिद्धे रस्ते) पर ओ। 
एह (क्कुरान) सर्वशक्तिमान ते मेहरबान खुदा दी तरफा उतारेआ (अवतरत 
कीता) गेदा ऐ। तां करियै जे तुस उनें लोकें गी डराई (खबरदार करी) सको, 
जिंदे पिछलें गी डराया नेई हा गेदा। इस करियै ओह्‌ (सचाई थमां) अंजान 
न। (१-6) 

उंदे चा तकरीबन लोकें पर सच्च जाहर होई चुके दा ऐ पर ओह्‌ ईमान 
नेई आनङन। असें उंदे गलें च तौक पुआई ओड़े दे न जेहड़े उंदियें ठुङ्डियें 
तगर न, इस कन्नै उंदे सिर उबड़े चकोए दे न। ते असें इक रुकावट (आड़) 
उंदे सामने खडेरी ओड़ी दी ऐ ते इक रुकावट उंदे पिच्छें खडेरी ओड़ी दी ऐ। 
फ्ही असें उनेंगी खट्टी (ढककी) ओड़े दा ऐ इस करियै उनेंगी किश नजरी नेई 
औंदा। उनें लोकें आस्तै इक बराबर ऐ. भांएं तुस उनेंगी डराओ भांएं नेई डराओ, 
ओह्‌ ईमान पर नेई औंङन। तुस ते सिर्फ उस इंसान गी डराई सकदे ओ जेहड़ा 
आक्खा मन्नै ते बिजन दिक्खे दे अल्लाह थमां डरै। ऐसे इंसान गी माफी थ्होने 
ते आदरजोग सवाब (ईनाम) थ्होने दी शुभ सूचना सनाई देओ। (7-]) 

जकीनन अस मुड़दें गी जींदा करगे। अस लिखियै रक्खा करने आं जे किश 
उनें अग्गें भेजेआ ऐ ते जे किश उनें पिच्छें छोड़े दा ऐ। हर चीज असें दरज 
करी लैती दी ऐ इक स्पश्ट कताबा च। उनेंगी तुस बस्ती आहलें दी मिसाल 
सनाओ जिंदे कश साढ़े रसूल आए हे। (2-3) 

जदूं असें उंदे कोल दो रसूल भेजे, उनें दौनीं दा इंकार कीता, फ्ही असें 
तीसरे (रसूल) राहें उंदी पुश्टि कीती, उनें गलाया के असेंगी तुंदे कोल भेजेआ 
गेदा ऐ। लोकें आखेआ, तुस ते साढ़े जनेह्‌ गै इंसान ओ, ते रैहमान (अल्लाह) 
नै कोई चीज बी अवतरत नेई कीती ऐ, तुस निरा झूठ बोला करदे ओ। उनें 
(रसूलें) गलाया, साढ़ा रब्ब जानदा ऐ के असेंगी तुंदे कोल भेजेआ गेदा ऐ। 
ते साढ़े जिम्मै ते बस्स (खुदाई पैगाम) तुंदे तगर साफ-साफ पजाई देना ऐ। 
लोकें गलाया, अस ते तुसेंगी मनहूस मिथने आं, जेकर तुस बाज़ नेई आए तां 
अस तुसेंगी संगसार करी देहगे (पत्थर मारी-मारियै मारी देहगे) ते तुसेंगी 
साढी तरफा सख्त तकलीफ पुज्ग। उनें (रसूलें) गलाया तुंदी न्हूस्त तुंदे कन्नै 
ऐ, क्या इन्नी हारी गल्लै पर जे तुसेंगी (हक्कै बारै) नसीहत कीती गेई। पर 
तुस हद्दै थमां बाहर जाने आहले लोक ओ। (4-79) 

शैहरै दे दूर-दराडे थाहरै थमां इक आदमी द्रौड्दा-द्रौडदा आएआ। उसने 
आखेआ, ऐ मेरे बंधुओ! रसूलें दा आक्खा मन्नो। उंदी पैरवी करो जेहड़े तुंदे 
कशा किश नेई चांहदे ते ओह्‌ सिद्धे रस्ते (सन्मार्ग) पर न। (20-2]) 

ते में की नेई इबादत करां उसदी (अल्लाह दी) जिसने मिगी पैदा कीता ते 
उस्सै आहली भेठा तुसें सारं गी परतोना ऐ। क्या में उसदे अलावा दूयें गी अपना 
अराध्य (माबूद) बनांऽ। जेकर ओह्‌ (अल्लाह मेहरबान) मिगी कोई कश्ट पजाऽ 
तां उंदी कोई सफारश मेरे कम्म नेई औग ते नां गै ओह्‌ मिगी छड़काई सकङन। 
इंयां ते जकीनन में खु'ल्ले तौरै पर गुमराह (पथभ्रश्ट) होई गेआ। में तुंदे रब्ब 
पर ईमान लेई आएआ, ते तुस बी मेरी गल्ल सुनी लैओ। फरमाया गेआ, के जन्नतै 
(सुरगै) च दाखल होई जा। उसने गलाया, काश! मेरी कौम समझी सकदी के 
मेरे रब्ब नै मिगी माफ करी ओड़ेआ ते मिगी इज्जतदार नेक लोकें च शामल करी 
ओड़ेआ। (22-27) 

उसदे बाद असें उसदी कौमै पर असमानै थमां कोई लश्कर नेई भेजेआ 
ते नां गै अस लश्कर भेजने आं। बस्स इक जोरै दा धमाका होग ते यकदम 


38| 


ओह्‌ सारे बुझियै रेही जाङन। अफसोस ऐ इंसानें (माहनुयें) पर, कीजे उंदे 
कश जेह्ड़ा रसूल बी आएआ ओह्‌ उसदा मौजूं गै डुआंदे रेह्‌। क्या उनें 
दिक्खेआ नेई के असें उंदे'शा पुञ्ज किन्नियें गै कोमें गी मलियामेट करी 
ओड़ेआ। ते हुन ओह्‌ उंदी बक्खी परतोई नेई सकदे। ते उंदे चा कोई बी नेहा 
नेई होग जिनेंगी किट्ठे करियै साढ़े सामने हाजर नेई कीता जाहग। (28-32) 

इक नशानी उंदे आस्त एह मुड्दा जमीन ऐ। जिसी (जमीनै गी) असें 
जींदा कीता ते उस थमां गल्ला (अनाज) उगाया। जिसगी ओह्‌ खंदे न। ते 
उस चा (जमीना चा) असें खजूरें दे ते अंगूरें (ङ्रें) दे बाग उगाए। ते उस 
चा असें चश्में (सूहूटे) बगाए। तां जे लोक उंदे फल खान। ते उनेंगी उंदे 
हत्थें नेई बनाए दा (अर्थात उनें बागें गी उनें लोकें नेई बनाए दा)। फ्ही 
बी को ओह्‌ शुकर अदाऽ नेई करदे। पवित्तर ऐ ओह्‌ हस्ती (अर्थात अल्लाह्‌ 
दी जात पाक ऐ) जिसने सब्भनें चीजें दे जोड़े बनाए, उंदे चा बी जिनेंगी 
जमीन उंगादी ऐ ते उंदे अपने अंदरै चा बी। ते उंदे चा बी जिनेंगी ओह्‌ नेई 
जानदे। (33-36) 


इक नशानी उंदे आस्तै रात ऐ, अस ओहदे चा दिनै गी खिच्ची लैने आं 
फ्ही ओह्‌ न्हेरे च रेही जंदे न। ते सूरज, ओह्‌ अपने निरधारत रस्ते पर चलदा 
रौंहदा ऐ। एह सर्वशक्तिमान (प्रभुत्वशाली) ते ज्ञानवान (अल्लाह) पासेआ 
निरधारत कीता गेदा अनुमान ऐ। ते चन्नै दियां बी असें मंजलां (पक्ख) 
निरधारत करी ओड़यां, इत्थूं तगर जे ओह्‌ (चन्न) घटदा-घटदा इन्ना रेही 
जंदा ऐ जियां खजूरै दी परानी डाली (टैहनी)। नां सूरज दे बस्सै च ऐ के 
ओह्‌ चन्न गी पकड़ी सके ते नां रात गै दिनै'शा पैहलें आई सकदी ऐ। एह 
सब्भै अपने-अपने दायरे (घेरे) च तैरा करदे न। (37-40) 

इक नशानी उंदे आस्तै एह ऐ के उंदी पूरी नसलै गी भरी दी किश्ती च 
सुआर कीता। ते उंदे आस्तै असें उय्यै जनेहियां होर चीजां बी बनाइयां जिंदे 
पर ओह सुआर हुंदे न। जेकर अस चाहचै तां उनेंगी गरक करी देचै, फ्ही उत्थें 
नां उंदी कोई फरेआद (बेनती) सुनने आहला होग ते नां गै ओह्‌ बचाए जाई 
सकङन। एह्‌ ते मात्तर साढ़ी (अल्लाह दी) किरपा ऐ जे उनेंगी इक मिथी 
गेदी मुद्दत तगर फायदा पजाना ऐ। (4-44) 


ते जदूं उनेंगी गलाया जंदा ऐ के उस कशा डरो जे किश तुंदे अग्गें ऐ 

ते जे किश तुंदे पिच्छें ऐ तां जे तुंदे पर किरपा कीती जा। उंदे रब्ब दियें 
नशानियें चा कोई बी नशानी उंदे कोल ऐसी नेई औंदी जिसदी ओह उपेक्षा 
(तिरस्कार) नेई करदे होन। ते जिसलै उनेंगी आखेआ जंदा ऐ के अल्लाह नै 
जे किश तुसेंगी उपलब्ध कराए दा ऐ उस चा खर्च करो तां इंकार करने आहले 
ईमान आहलें गी परते च गलांदे न, क्या अस उनेंगी (ऐसे लोकें गी) खलाचे, 
जिनेंगी जेकर अल्लाह चांहदा तां ओह्‌ आपूं गै खलाई दिंदा। तुस लोक ते 
साफ-साफ गलती पर ओ। (45-47) | 


ते ओह्‌ पुच्छदे न, के ओह्‌ बा'यदा कदूं पूरा होग जेकर तुस सच्चे ओ। 
एह लोक ते बस्स इक गरजै (जोर दे धमाके) दा इंतजार करा करदे न, जेहड़ी 
उनेंगी आई दबोचग ते ओह्‌ झगड़दे गै रेही जाङन। फ्ही ओह्‌ नां ते कोई 
बसीहूत करी सकङन ते नां गै अपने लोकें कोल परतोई सकङन। ते जेहलै 
सूर (तु'री जनेहा इक बाजा-जन) फूंकेआ (बजाया) जाहग उसलै ओह्‌ झट 
गै (यकदम) कबरें चा निकलियै अपने मालकै (रब्ब्रY) आहली बक्खी टुरी 
पौङन। ओह गलाङन, हाय साढ़े मंदे भाग, साढ़ी कबरें चा असेंगी कुसनै 
ठुआलेआ। एह्‌ ते उय्यै ऐ जेहदा रैहमान (अल्लाह) नै बा'यदा कीता हा, ते 
पैगंबरें सच्च गै गलाया हा। बस्स, ओह्‌ जोरै दी इक गरज (चंघाड़) होग, फ्ही 
झटाझट सारे किट्ठें होइयै साढ़े सामने हाजर करी दित्ते जाङन। (48-53) 

उस रोज (कियामत दे दिन) कुसै बी जान पर कोई ज्यादती नेई होग। 
तुसेंगी बदले च उय्यै थ्होग जे किश तुस करदे रेह हे। बेशकक जन्नती (सुरगै 
दे बासी) लोक अज्ञ अपनियें मौजें च होङन उंदियां बीवियां ते ओह्‌ 
मसैह्रियें (बशेश किसमै दे पलंग-जन) पर तकिये लाइयै छामां बैठे दे 
होङन। उंदे आस्तै उत्थें मेवे होङन ते ओह्‌ सब्भै किश उपलब्ध होग जेहदी 
ओह्‌ कामना करङन। उनेंगी मेहरबान रब्ब आहूले पासेआ सलाम भेजेआ 
जाहग। (54-58) 

(अल्लाह पासेआ फरमाया जाहग) ऐ दोशियो (जालमो)! अज्ञ तुस 
बक्ख होई जाओ। ऐ आदम दी उलाद! में तुसेंगी तकोद नेई ही कीती के तुस 
शतान दी इबादत नेई करेओ। बेशक्क ओह्‌ तुंदा जाहरा-बाहरा दुश्मन ऐ। तुस 
सिर्फ मेरी इबादत करेओ, इय्यै सिद्धा-सच्चा रस्ता ऐ। ते उसने (शतान नै) 
तुंदे चा मते सारें गी करस्ते पाई ओड़ेआ। क्या तुसेंगी अकल नेई ही औंदी ? 

इय्ये ऐ ओह्‌ जहन्नम (नरक) जेहदे बारै तुंदे 'नै बाय'दा कीता जंदा हा। हुन 
अपने कुफरै दी बदौलत एहूदे च दाखल होई जाओ। अञ्ज अस उंदे चेहरे 
(मुहांदरे) पर मोहर लगाई देहगे ते उंदे हत्थ साढ़े 'नै गल्ल करङन ते उंदे 
पैर गुआही देङन जेकिश एहू लोक करदे रेह हे। (59-65) 

जेकर अस चांहदे तां उंदियां अकखीं कङ्ढी टकांदे। फ्ही ओह रस्ता 
तुप्पने दी कोशश करदे लेकन ओह उनेंगी नजरी कुत्थें औंदा। जेकर अस 
(अल्लाह) चांहदे तां उंदे थाहरै पर गै उंदिया सूरतां बदली ओड्दे फ्ही नां 
ते ओह्‌ अग्गें बधी सकदे ते नां गै पिच्छें परतोई सकदे। ते अस कुसै दी 
उमर (बरेस) बढेरी करी दिन्ने आं, तां उसी उसदी पैहली बरेस आहूली 
स्थिति च पजाई दिन्ने आं, क्या ओह्‌ इनें कारणें (गल्लें) बारै समझदे-सोचदे 
नेई ? (66-68) 

असें (अल्लाह नै) उसगी कोई शायरी नेई सखाली ते नां गै एह उसगी 
सोभदा ऐ (यानि नां गै एह उसदी गरिमा दे मताबक ऐ) | एह ते इक नसीहत 
मात्तर ऐ, इक स्पश्ट कुरान ऐ तां करियै जे ओह्‌ उस इंसान गी खबरदार 
करी देऐ जेहड़ा (बास्तव च) जींदा ऐ ते इंकारियें दे बरुद्ध प्रमाण साबत 
होई जा। (69-70) 

क्या उनें नेई दिकखेआ के साढ़ी बनाई गेदियें चीजें चा असें उंदे आस्तै 
मवेशी पैदा कीते, जिंदे ओह्‌ मालक न। असें उनेंगी उंदे अधीन करी दित्ता, उंदे 
चा किश दी ओह्‌ सुआरी करदे न ते किश गी खंदे न। किश दा दुद्ध पींदे 
न ते उंदे च उंदे आस्तै होर मते फायदे मजूद न, फ्ही बी ओह्‌ शुकर नेई करदे। 
उनें अल्लाह दे अलावा होर दूए अराध्य (माबूद) मिथी रकखे दे न के शायद 
ओह्‌ उंदी मदद करङन। ओह्‌ (माबूद) उंदी कोई मदद नेई करी सकङन, ओह्‌ 
उंदी धाड़ै दी धाड़ होइयै अल्लाह दे सामने हाजर कीते जाङन। इस करियै उंदी 
एह गल्ल (करनी) तुसेंगी गमगीन नेई करै। असेंगी पता ऐ जे किश ओह्‌ 
छपैलदे न ते जे किश ओह जाहर (प्रगट) करदे न। (7-76) 

कया इंसान नै नेई दिक्खेआ के असें उसगी इक बुंदै (कतरे) थमां पैदा 
कीोता, फ्ही ओह्‌ फजूल बैहसां करन लगी पेआ। ते साढ़े बारै मसालां देन 
लगी पेआ ते ओह्‌ अपनी पैदाइश गी भुलली गेआ। आखदा ऐ हङ्डियें गी 
परतियै कु'न जींदा करग जेहलै ओह्‌ चूरा-चूरा होई गेदियां होङन। आखी 

देओ, उनेंगी उय्यै परतियै जींदा करग, जिसने पैहली बारी उनेंगी पैदा कीता 
हा। ते उसगी पैदा करने दे सारे तरीके औंदे न। उय्यै, जिसने तुंदे आस्तै हरे- 
भरे रुक्खै (दरख्तै) थमां अग्ग पैदा करी दित्ती। फ्ही तुस उस कन्नै अग्ग बालदे 
ओ। जिसने असमानें ते जमीना गी पैदा कोता, क्या ओहदे च इन्नी सरमत्थ 
नेई के उंदे जनेह्‌ लोकें गी पैदा करी सकै? हां! सरमत्थ है। उय्यै ऐ असलै 
च पैदा करने आहला, ज्ञानवान। उसदी सचाई ते एह ऐ के जदूं ओह्‌ कुसै 
चीजे गी करने दा अरादा करी लैंदा ऐ तां बस्स इन्नां गै आखदा ऐ के एह 
होई जा तां ओह्‌ झट गै होई जंदी ऐ। सर्वोत्तम ऐ ओह (हस्ती) जेहदे हत्थे 
च ऐ हर इक चीजै दा इख्तेआर ते उस्सै आहली बकखी तुसें सारें गी परतोना 
ऐ। (77-83) 
आयतां-82 -सूरह-37. अस-नसाफ्फात रुकूअ-5 
(मक्का च अवतरत होई ) 

शुरू अल्लाह दे नांऽ कन्नै जेहड़ा बड़ा मेहरबान, निहायत रैहम आहला ऐ। 

कसम ऐ  पंगतां (रीघां) ब'न्नियै खड़ोने आहलें फरिश्तें दी। फ्ही 
निक्खरदे होई फटकारने आहलें दी। ते नसीहत (खुदाई पैगाम) पजाने आहलें 
(फरिश्तें) दी। के तुंदा माबूद (अराध्य) इक्क गे ऐ। असमाने ते जमीना दा 
मालक ते जे किश उंदे मझाटै मजूद ऐ उनें सब्भने दा ते चढ़दी (पूरब आहली) 
भेठा दी दिशायें दा मालक। (-5) 


असें गासै गी सतारे कन्नै सजाइयै शोभायमान बनाए दा ऐ। ते हर शतान 
मरदूद थमां उसगी सुरक्खत कोते दा ऐ। ओह अकाशलोक आहूली बक्खी दा 
कनसोऽ नेई लेई सकदे कीजे उनेंगी हर पासेआ नसाने (कड्ढने) आस्तै 
प्रताइना (जबरदस्त मार) थ्होंदी ऐ। उंदे आस्तै इक स्थाई अजाब त्यार ऐ। 
पर फ्ही बी जेकर कोई शतान कोई केह्ड़ी गल्ल समझी लै तां फ्ही इक मकदा 
(बलदा) लोरा उसदा पीछा करदा ऐ। (6-0) 

फ्ही उनेंगी (इंकारियें गी) पुच्छो के उंदी पैदाइश ज्यादा कठन ऐ जां उनें 
चीजें दी जिनेंगी असें पैदा कोते दा ऐ। असें (अल्लाह नै) उनेंगी चिपचिपी 
(लेसली) मिट्टी थमां बनाए दा ऐ। इसदा तुस तज्जब (र्‌हानगी) बुज्झदे ओ 
ते ओह्‌ (इंकारी) मजाक डुआऽ करदे न। जेहलै उनेंगी समझाया जंदा ऐ उसलै 
ओह समझदे नेई। ते जदूं कोई नशानी ओह्‌ दिखदे न तां उस गी ओह्‌ मजाकै 

च डुआई ओड्दे न। गलांदे न एह ते साफ-साफ जादूं ऐ। जदूं अस मरी- 
भुरी जाहगे ते मिट्टी ते हङ्डियां बनी जाहगे, क्या फ्ही अस परतियै ठुआले 
जाहगे ? ते क्या साढ़े बड़के (प्योऽ-दादे) बी ? सनाई देओ, हां, ते तुस 
जलील बी होगेओ। (।-78) 

ओह्‌. ते बस्स इक जौरै दी गरज (धमाका) होग, फ्ही उसलै गै उंदी 
अक्खीं खु'ल्ली जाङन ते ओह्‌ आखडङन, हाय साढ़ी कमबख्ती (शामत) एह 
ते उय्यै स्हाबै-कताबै दा दिन ऐ। एह उय्यै फैसले दा दिन ऐ जिसगी तुस 
झठेरदे हे। (हुकम होग) जमा करो इनें सारे गी जिनें अपराध (इंकार) कीता 
ते इंदे साथियें गी बी ते उनें आराध्यें (देवी-देवतायें) गी बी जिनें गी एह 
अल्लाह दे अलावा पूजदे हे, फ्ही इनें सारे गी जहन्नमै (दोजखै) दे रस्ते पाओ 
ते उत्थें रोकियै किट्ठे करो, कीजे इंदे'शा किश पुच्छ-गिच्छ करनी ऐ। तुसेंगी 
केह होआ के तुस अज्ज इक-दूए दी मदद नेई करदे। बल्के अज ते ओह्‌ 
बड़े आज्ञाकारी बनी गेदे न। (9-26) 

फ्ही ओह्‌ इक-दूए आहली बक्खी अपना रुख करियै सुआल-जवाब 
करङन। आखङन, तुस साढ़े कोल सजी भेठा दा आंदे हे। ओह्‌ परता देङन, 
तुस ते आपूं ईमान कायम करने आहले नेई हे। साढ़ा ते तुंदे पर कोई जोर नेई 
हा, बल्के तुस ते आपूं सरकश (मूंहजोर) लोक हे। पर हुन साढ़े रब्ब (मालक) 
दी (ओह्‌) गल्ल साढ़े सामने सच्च साबत होई गेई, हुन असेंगी उसदा (नरकै दी 
अग्गी दा) मजा चक्खना गै पौग। असें तुसेंगी गुमराह कीता, अस आपूं बी गुमराह 
हे। उस रोज ओह्‌ सारे अजाबै दे सैहभागी होङन। (27-33) 

अस अपराधियें कन्नै इंयां गै करने आं। एह उय्यै लोक न, जदूं उनेंगी 
आखेआ जंदा हा के बिजन अल्लाह दे होर कोई माबूद (पूजने जोग) नेई तां 
ओह्‌ घमंड करदे हे। ओह्‌ आखदे हे के कया इक दीवाने (जनूनी) शायर दे 
गलाने पर अस अपने माबुदें (देवी-देवतें) गी तज्जी देचै ? नेई ओह्‌ (पैगंबर) 
ते हकक दा पैगाम लेइयै आए दा ऐ। ते ओह्‌ रसूलें दी भविक्खवाणियें दा 
प्रमाण सरूप ऐ। जकोनन तुसेंगी दर्दनाक सजा दा अजाब भुगतना होग। ते 
तुसेंगी उस्सै दा बदला थ्होग जे किश तुस करदे रेह हे। (34-39) 


पर जेहड़े अल्लाह दे चुनिंदा (चोनमें) बंदे न। उंदे आस्तै जानेआ- 
पनछानेआ रिजक होग बन्न-सबन्ने मेवे ते ओह्‌ बेहद्द इज्जत कन्नै अरामदेह्‌ 

बागें च होङन। तखतपोशें पर आमने-सामने बैठे दे होङन। उंदे आस्तै ऐसा 
प्याला आनेआ जाहग जेहड़ा बगदे चश्में दी शराब कन्‍्नै भरोचे दा होग। निर्मल 
ते स्वच्छ, पीने आहलें आस्तै मजेदार। नां उस'नै कोई नकसान होग ते नां गै 
बुद्धिभ्रश्ट होग। ते उंदे कच्छ नींदियें नजरें ते मुट्रियें अक्खियें आहलियां 
सन्हाकड़ियां नारां (जनानियां) होङन। अशकें ओह्‌ छपैलियै रक्खे गेदे मोती 
होन। (40-49) 

फ्ही ओह इक-दूए दे आमने-सामने बेहियै गल्ल-बात करङन। उंदे चा 
इक आखग के मेरा इक यार-बेली हा। ओह्‌ आखदा हुंदा हा, क्या तुस 
बी इस गल्लै पर जकीन करने आहलें चा ओ, के जदूं अस मरी जाहगे, 
हङ्डियां ते मिट्टी बनी जाहगे असें गी उसलै फ्ही स्हाब-कताब (लेखे- 
जोखे) आस्तै ठुआलेआ जाहग ? ओह्‌ परता दिंदे होई आखग, क्या तूं झांकियै 
दिक्खना चाहगा ? जिसलै ओह्‌ झांकग ते उसगी जहन्नमै (नरके) च दिवखग। 
गलाग, खुदा दी सघंद, तूं ते मिगी तबाह (बरबाद) करी देने आहला हा। ते 
जेकर मेरे अल्लाह दी मेरे पर मेहर नेई हुंदी तां ते में बी उनें लोकें चा हुंदा 
जिनेंगी फर्गड्यि (नरकै च) आनेआ गेआ ऐ। उसलै फ्ही ओह्‌ अपने साथी 
गी पुच्छग, क्या असें हुन मरना नेई ऐ, लेकन पैहूली बार ते अस मरी चुके 
दे आं ? कया असेंगी हुन अजाब नेई होग ? बेशक्क एह बड़ी बड्डी कामयाबी 
ऐ। नेही सफलता आस्तै गै हर कुसै गी नेक कर्म (अमल) करने लोड्चदे 
न। (50-6]) 

एह आदर-सत्कार चंगा जां जक्कूम दा दरख्त। असें उसी (जक्कूम गी) 
इंकारियें आस्तै इक अजमाइश बनाए दा ऐ। ओह्‌ इक दरख्त (रुक्ख) ऐ जेहड़ा 
दोजख (नरक) दी तैह्‌ थमां निकलदा ऐ। उसदा फल इंयां ऐ जियां शतान दा 
सिर। एह लोक (दोजखी) उस्सै थमां खाङन। ते उस्सै थमां ढिङ्ड भरङन। 
फ्ही उनेंगी पीने गी गड़कदा-गड़कदा पानी दित्ता जाहग। फ्ही उनेंगी परतियै 
दोजखै च परताई (भेजी) दित्ता जाहग। उनें अपने बड़कें (पुरखें) गी करस्ते 
पेदे दिक्खेआ। फ्ही ओह्‌ आपूं बी उंदे नकशे-कदमें पर चलदे रेह, ते उंदे'शा 
पुञ्ज बी पैह्ले लोकें च अकसर गुमराह हे। असें उंदे च बी खबरदार करने आहले 
भेजे हे। फ्ही दिक्खो, उनें लोकें दा अंजाम केह होआ जिनेंगी डराया गेआ हा। 
लेकन उंदा नेई जेहड़े अल्लाह दे चुनिंदा (पसंदीदा) बंदे हे। (62-74) 

मेरे अग्गें नूह (इक पैगंबर) ने फरेआद कीती, में (अल्लाह) क्‍या खूब 
फरेआद सुनने आहला आं। असें उसी ते उसदे साथियें गी बड़े बड्डे गमै 
(त्रासदी) थमां बचाई लैता। ते असें उसदी नसलै गी बधने-फलने आहला 
बनाया। ते असें उस्सै दे तरीके पर अगलें चा इक गरोह्‌ (कौम) गी छोड़ेआ। 
तमाम दुनिया आहलें च नूह पर सलामती ऐ। अस नेको करने आहलें गी नेहा 
गै सिला (पुरस्कार) दिन्ने आं। निसंदेह ओह्‌ (नूह) साढ़े मोमिन बंदे चा हा। 
फ्ही असें बाकियें गी गरक करी ओड़ेआ। (75-82) 


उस्सै दे तरीके आहलें चा इब्राहीम (इक पैगंबर) बी हा। ओह्‌ अपने रब्ब 
(अल्लाह) कोल आएआ पाक (पवित्तर) दिल लेइयै। जदूं उसने अपने बब्बर 
(प्योऽ) गी ते अपने लोकें गी पुच्छेआ, के तुस कुस चीजै दी इबादत करदे 
ओ ? कया तुस अल्लाह दे अलावा मनघढ़त माबूदें (देवी-देवतें) गी पूजदे ओ 
ते तुंदा स्तरिश्टी दे सुआमी (मालक) दे बारै च केह ख्याल ऐ ? (83-87) 


इब्राहीम नै सतारें आहली बक्खी नजर मारी। फ्ही आखेआ, में बमार आं। 
फ्ही ओह्‌ लोक उसगी छोड्यौ उत्थुंआं टुरी गे। फ्ही ओह्‌ उंदे बुत्तें (मूरतियें) 
च जाई बड़ेआ, आखन लग्गा, क्या तुस किश खंदे नेई ओ ? तुसेंगी केह होआ 
तुस ते किश बोलदे बी नेई ओ ? फ्ही उनेंगी पूरी ताकतै कन्नै तोड़ी टकाया। 
उसदे लोक उसदे कोल द्रौड्दे आए। इब्राहीम नै गलाया, क्या तुस लोक उनें 
चीजें गी पूजदे ओ जिनेंगी अपने हत्थें घड्दे ओ ? अल्लाह ने गै पैदा कीते 
दा ऐ तुसें गी बी ते उनेंगी बी जिनेंगी तुस हत्थें घड्दे ओ। उनें आखेआ, एहदे 
(इब्राहीम) आस्तै इक चिखा त्यार करो, फ्ही इसगी मकदी अग्गी च सुट्टी 
ओड़ो। उनें लोकें उसदे (इब्राहीम दे) खलाफ इक कारवाई (मनसूबाबंदी) 
कीती पर असें उनेंगी गै पछाड़ी ओड़ेआ। उस नै (इब्राहीम नै) आखेआ, में 
अपने रब्ब आहली बक्खी जा करनां, उय्यै मेरा मार्गदर्शन (रैहनुमाई) करग। 
उनें दुआऽ5 कीती, ऐ मेरे रब्ब (मालक)! मिगी नेक उलाद (संतान) अता 
फरमाऽ। फ्ही असें उसगी इक संजमी (सैहूनशील) बेटे दे प्राप्त होने दी शुभ 
सूचना दित्ती। (88-0) 

जदूं ओह्‌ (बेटा) उंदे कन्नै चलने-फिरने दी उमरी च पुञ्जा, उनें गलाया, 
पुत्तरा! में सुखने च दिक्खेआ ऐ के में तुगी (अल्लाह दे हुकमै मताबक) जबह 
करा करनां, हुन तूं सोचियै दसस के तेरी एहदे बारै च केह मंशा ऐ। उसने 

परते च आखेआ, अब्बा जी! तुसें गी जेहदी आज्ञा होआ करदी ऐ, उसी करी 
ओड़ो, इंशा अल्लाह तुस मिगी सबर करने आहला दिक्खगेओ। फ्ही जेहलै 
ओह्‌ दमैं (प्यो5-पुत्तर) आज्ञाकारी (अल्लाह दी मरजी अग्गें नतमस्तक) होई 
गे तां इब्राहीम नै उसगी मूंहै भार लटाई ओड़ेआ। उसलै असें (अल्लाह नै) 
उसगी अवाज दित्ती, ऐ इब्राहीम! तुसें सुखने दे बाकेअ गी सच्च करी दस्सेआ। 
बेशकक अस नेकी करने आहलें गी नेहा गै सिला दिन्ने आं। जकोनन एह इक 
साफ-साफ अजमैश ही ते असें उसगी इक बड्डी कुरबानी दे एवज च (बदले 
च) बचाई लैता ते असें उसदे मगरा पैरोकारें दा इक समूह रक्खेआ। इब्राहीम 
पर सलामती (अमन) होऐ। अस नेकी करने आहलें गी इस्सै चालली दा सिला 
दिन्ने आं। निसंदेह ओह्‌ साढ़े मोमिन बंदे चा हा। असें उसगी इस्हाक़् 
(इब्राहीम दे पुत्तरै दा नांऽ जेहड़े इक पैगंबर हे) दी खुशखबरी सनाई जेहड़े 
इक नबी ते नेकूकारें (सदाचारियें) चा हे। असें उसगी ते इस्हाक़् गी बरकत 
दित्ती। उनें दौनीं दी नसलै च चंगे (मोमिन) बी होए ते नेह बी होए जेहड़े 
अपने आपै पर ज्यादती करने आहले हे (अर्थात अल्लाह दी नाफरमानी करियै 
अपने आपै पर जुलम करने आहले हे)। (02-3) 


असें मूसा ते हारून पर इक बड़ा बड्डा स्हान कोता। उनेंगी ते उंदी कौम 
गी इक बड़ी बड्डी मुसीबत थमां नजात (मुक्ति) दित्ती। असें उंदी सहायता 
कीती तां करियै गै ओह्‌ जेतू (विजयी) बनी सके। असें उनें दौनीं गी पाक 
कताब (तौरात) दित्ती। ते असें उनें दौनें गी सिद्धा (ईमान दा सच्चा) रस्ता 
दस्सेआ। असें उंदे तरीके (ईमान दे रस्ते) पर पैरोकारें दा इक गरोह्‌ रक्खेआ। 
सलामती होएऐ मूसा ते हारून पर। अस नेकी करने आहलें गी नेहा गै सिला 
दिन्ने आं। निसंदेह ओह्‌ दम मेरे मोमिन बंदें चा हे। (4-22) 

इलयास बी पैगंबरें चा हे। उन्नै अपने लोकें (साथियें) गी आखेआ, क्या 
तुसेंगी अल्लाह दा कोई डर नेई ऐ ? क्या तुस बअल (इक बुत्त दा नांऽ) 
अग्गे फरेआद करदे ओ (अर्थात बअल दी पूजा करदे ओ) सर्वश्रेश्ठ स्नरश्टा 
अल्लाह गी छोड्यौ, जेहड़ा तुंदा बी रब्ब (मालक) ऐ ते तुंदे पुरखें दा बी। 
पर उनें (लोकें) उसगी झठलाया इस करियै ओह्‌ उनें लोकें च शामल होई 
गे जिंदी पकड़ कोती जाहग। मगर जेहड़े अल्लाह दे किश खास (पसंदीदा) 
बंदे हे। असें उंदे तरीके पर पैरोकारें दे इक गरोह्‌ गी रक्खेआ। इलयास पर 
सलामती होऐ। अस नेकी करने आहलें गी नेहा गै सिला दिन्ने आं। निसंदेह्‌ 

ओह्‌ मेरे मोमिन बंदे चा हे। (23-732) 


निसंदेह्‌ लूत बी पैगंबरें चा हे। असें उसगी ते उसदे साथियें (पैरोकारे) 
गी बचाई लैता सिवाए इक बुड्ढी दे जेहूड़ी पिच्छें रेही जाने आहलें च रेही 
गेई ही। फ्ही असें सारें गी खतम करी ओड़ेआ। ते तुस उंदी (उजाड पेई दियें) 
बस्तियें चा गुजरदे ओ सवेरे बी ते रातीं बी, फ्ही बी क्या तुस समझदे नेई 
ओ ? (33-738) 

निसंदेह्‌ यूनुस बी पैगंबरें चा हे। जदूं ओह्‌ द्रौड़िये भरोची दी किश्ती पर 
सुआर होई गेआ। फ्ही कुरआ (गोट्टी) सुट्रियै चोन कीती गेई, ओहदे च उय्यै 
(यूनुस) कसूरवार साबत होआ फ्ही उसगी (इक बङ्डी) मच्छी नै निंगली लैता। 
ओह्‌ अपने आपै गी कसूरवार मन्ना करदा हा। जेकर ओह्‌ अल्लाह दा स्तुतिगान 
करने आहला (हाम्मी) नेई हुंदा तां लोकें दे स्हाबै-कताबै दे दिनै तगर (कियामत 
तोड़ी) उसदे (मच्छी दे) ढिड्डै च पेदा रौंहदा। फ्ही असें उसगी इक मदान 
च (दरेआ दे कनारे खुश्की तगर) पजाई ओड़ेआ, पर ओह्‌ मांदा हा। फ्ही असें 
ओहदे पर इक बेलदार बूह्टा उगाई ओड़ेआ। फ्ही असें उसगी परतियै इक लक्ख 
जां इस थमां बी ज्यादा लोकें आहली बक्खी पैगंबर बनाइये भेजेआ। पही उनें 
लोकें ओहदा जकीन कोता (यानि अल्लाह पर ईमान आनेआ) तां असें बी उनेंगी 
इस आरसे तगर चैन (रमानदारी) च रौहन दित्ता। (39-48) 

उनेंगी पुच्छो, क्या तुंदे रब्ब आस्तै बेटियां (धीयां) ते तुंदे आस्तै बेटे 
(पृत्तर) । क्या फरिश्तें गी असें जनानियां बनाए दा ऐ, क्या ओह्‌ इस गल्लै 
दे गुआह न ? सुनी लैओ, एह लोक मात्तर इय्यै जनेहियां मनघढ़त गल्लां घड्दे 
न, के अल्लाह दी बी उलाद (संतान) ऐ, जकीनन ओह्‌ झूठे न। क्या अल्लाह 
ने बेटें दी निसबत बेटियां पसंद कीतियां न ? तुसेंगी केह होई गेदा ऐ, तुस 
कनेही गल्ल सना5 करदे ओ ? क्या तुंदा दमाग कम्म नेई करदा। क्या तुंदे 
कोल (इस बांरै च) कोई स्पश्ट प्रमाण (दलील) है ? जेकर हां तां फ्ही अपना 
पाक (पवित्तर) ग्रैंत्थ पेश करो, जेकर तुस सच्चे ओ। (।49-57) 

उनें (मुनकरें) खुदा ते जिनमें च बी सरबंध स्थापत करने दी कोशश कीती 
ऐ (अर्थात उंदा अकीदा ऐ के खुदा ते जिनमें मझाटै कोई सरबंध ऐ) । पर जिन्नें 
गी पता ऐ के उनेंगी बी स्हाब-कताब आस्तै (अल्लाह दे हजूर च) हाजर 
होना पौग। अल्लाह पाक ऐ इनें (झूठियें) गल्लें थमां जेहकियां एह करदे न, 

लेकन अल्लाह दे प्यारे (पसंदीदा) बंदें कन्‍ने ऐसा नेई ऐ। नां तुस ते नां गै 
तुंदे ओह (देवी-देवता) जिंदी तुस पूजा करदे ओ, कुसै गी बी खुदा थमां 
बदजन करी सकदे ओ, सिवाए उसदे जेहड़ा नरकै दी अग्गी च सड़ने आहूला 
ऐ। (फरिश्तें अनुसार) उंदे चा हर इक दा इक निरधारत थाहर (इक तैऽ शुदा 
सेवा दा कार्यभार) ऐ। ते अस खुदा दी ताबेआदारी च रींघें च (पंगता ब'न्नियै) 
खड़ोने आहले आं। ते अस उसदी बड़ेआई दा बखान (स्तुतिगान) करने 
आहले आं। (58-766) । 

ओह्‌ लोक आखदे हे जेकर साढ़े कोल पिछलें लोकें आहला लेखा 
(पाक इलम जां ज्ञान आहूली) कोई कताब हुंदी तां अस बी अल्लाह दे खास 
(पसंदीदा) बंदे चा हुंदे। फ्ही उनें बी उसदा (क्कुरान दा) इंकार करी दित्ता 
(अर्थात जेहलै उंदे समें च पाक कुरान अवतरत होआ तां उनें उसगी नकारी 
ओड़ेआ), जल्दी गै उनेंगी इस सचाई दा पता चली जाहग। अपने भेजे गेदे 
बंदे (अर्थात्‌ पैगंबर) आस्तै साढ़ा एह निरना पैहलें थमां गै निरधारत होई चुके 
दा ऐ। जकीनन उय्यै कामयाब रौहूङन। साढा लश्कर (नुमांयदे यानि पैगंबर) 
गै खीर जेतू होने आहूले न। किश मुद्दत तगर तुस उंदी अवहेलना करी लैओ, 
फ्ही दिक्खदे र'वो, तौलै गै ओह्‌ बी तुसेंगी दिक्खी लैङन। (67-775) 

क्या एहू लोक साढ़े पासेआ औने आहले अजाब लेई तौल मचांदे न ? 
पर जदूं ओह इंदे बेहड़े (आंगन) च उतरग, बड़ी गै भैड़ी होग उंदी ओह्‌ 
सवेर, जिनेंगी उस थमां खबरदार (सोह्गे) कीता गेआ हा। इस करिए किश 
चिरै आस्तै इंदे'शा मूंह्‌ मोड़ी लैओ ते इंतजार करो, तौले गै उनेंगी बी पता 
चली जाहूग। पाक ऐ तुंदा रब, इज्जत दा मालक (सम्मान जोग) उनें गल्लें 
थमां पाक जेहकियां एह (लोक) करदे न। सलाम ऐ पैगंबर गी। सारी बड़ेआई 
(स्तुति) मात्तर अल्लाह आस्तै ऐ जेहड़ा सुआमी ऐ कुल्ल ज्हान (सारी 
सिश्टी) दा। (76-82) 
आयतां-88 न्सूरह-38. नसाद रुकूअ-5 

(मक्का च अवतरत होई ) 
शुरू अल्लाह दे नांऽ कन्नै जेहड़ा बड़ा मेहरबान, निहायत रैहम आहला ऐ। 


साद्‌०। सघंद ऐ नसीहत करने आहले कुरान दी। जिनें लोकें (इसदा) 
इंकार कोता, ओह्‌ गरूरे दे ते जिद्दी न। उंदे'शा पुज्ज असें किन्नियां गै कौमां 
39I 


तबाह-बरबाद करी ओड़ियां, उसलै ओह्‌ फरेआद करन लगी पे पर उसलै 
बड़ी देर होई गेदी ही। (-3) 

उनें लोकें तज्जब बुज्झेआ के उंदे चा गै इक उनेंगी सोहगा (खबरदार) करने 
आहला आएआ ऐ ? इंकार करने आहलें गलाया के एह इक जादूंगिर ऐ, झूठा 
ऐ। क्या उसने इन्ने-मते माबूदें (देवी-देवतें) दे थाहर इक्कै माबूद मिथी लैता, 
एह ते बड़ी रहानगी दी गल्ल ऐ ? उंदे सरदार उठी खड़ोते ते आखन लग्गे चलो 
ते अपने माबूदें (अराध्यें) पर जमे दे र'वो (अर्थात उंदी पूजा जारी रक्खो), एह्‌ 
बे-मतलब दी गल्ल करदा ऐ। असें ते नेही गल्ल पिछलें मजहबें ( धरमें) च पैहलें 
कदें नेई सुनी, एह मात्तर इक मनघढ़त गल्ल ऐ। क्या साढ़े सारें चा सिर्फ इस्सै 
माहनू पर खुदाई फरमान अवतरत (नाजल) कीता गेआ। बल्के एह लोग मेरी 
चेतावनी बांरै बैहमा च न, कीजे उनें अजें तगर मेरे अजान दा सुआद नेई चकखे 
दा। (4-8) 

क्या तेरे रब्ब (अल्लाह) दी रैहमत दे खजाने दे मालक ओह्‌ न ? जेहड़ा 
सर्वशक्तिमान ऐ, दाता ऐ। क्या असमानें ते जमीना दे ते उंदी दरम्यानी 
(मझाटली) चीजें दी मलकोयत उंदे हत्थें च ऐ ? तां फ्ही ओह्‌ पौड़ियां लाइयै 
(असमानै पर) चढ़ी जाहून। इंदा गरोह्‌ बी तबाहू-बरबाद होग दूयें गरोहें 
आहला लेखा। इंदे'शा पुज बी नूह दी कौम ते आद दी ते मेखें आहले 
फिरऔन ते समूद ते लूत दी कौम ते ऐका आहलें झठलाया हा (सच्च दा इंकार 
कोता) उनें लोकें दियां बॉड्डयां-बड्डियां जमातां हिंयां। उनें सारें रसूलें दा 
इंकार कीता फ्ही मेरा अजाब उंदे पर आइये रेहा। एह सब्मै लोक इक घोर 
गरजै दी डीकै च न, उसदे बाद कुसै किसमै दी ढिल्ल (रेआत) नेई थ्होग 
उनें दुआ5 कोती, ऐ साढ़े रब्ब ! साढ़ा हिस्सा असेंगी स्हाब-कताब (कियामत) 
दे दिनै थमां पैहलें गै देई दे। (9-76) 

जे किश ओह गलांदे न, ओहदे पर तुस सबर करो, ते मेरे प्यारे बंदे दाऊद 
(इक पैगंबर) गी चेत्ता करो जेहड़ा बड़ा बलशाली हा ते मेरी गै भेठा प्रवृत्त 
(रुजुअ) होने आहला हा। असें प्हाड़ें गी उस कन्नै जोड़ी दित्ता के ओह्‌ उसदे 
(दाऊद दे) कन्नै सवेरे-शामीं तसबीह्‌ (अल्लाह दी बड़ेआई दा गुणगान) 
करदे हे, ते कन्नै गै चिंद-परिंद बी। सारे गै अल्लाह आहूली भेठा नतमस्तक 
हे। असें उसदी बादशाही (सत्ता) मजबूत कीती, ते उसी अकल (बुद्धि) 


392 


दित्ती। ते मसलें दे निरना (न्यांऽ) करने दी समझ बी। (7-20) 


क्या तुसें द'ऊं बरोधी पक्ख आहलें (मकद्दमेबाजें) दा किस्सा सुनेआ 
ऐ जेहड़े कंध टप्पियै (दाऊद दे) इबादत खाने च प्रवेश करी आए हे। जेहलै 
ओह्‌ दाऊद कश (चानचकक) पुज्जे तां ओह्‌ किश घाबरी-जन गेआ, उनें 
गलाया के तुस डरो नेई, अस आपूं 'चें बरोधी आं, इक नै दूए पर ज्यादती 
कीती ऐ, तुस साढ़े मझारै न्यांऽ करो बे-न्याई नेई करेओ ते कन्नै गै असेंगी 
ईमान दे रस्ते पाओ (2-22) 

एह मेरा भ्राऽ ऐ, इसदे कोल नड्िन्नुएं दुंबियां (भिङ्डै आहला लेखा इक 
जानवर) न ते मेरे कश सिर्फ इक्क ऐ, ते एह आखदा ऐ के ओह बी मिगी 
सौंपी दे। ते गल्लें च इसने मिगी दबाई लेदा ऐ। दाऊद नै परते च आखेआ, 
इसने तेरी दुंबी गी अपनी दुंबियें च शामल करने दी गल्ल आखिएऐ सच्चें गै 
तेरे पर ज्यादती कीती ऐ। ते आमतौर पर भ्याल (हिस्सेदार) इक-दूए पर 
ज्यादती करदे रौंहदे न। पर ओह नेई जेहड़े ईमान आहले न ते नेक कर्म करने 
आहले न, पर ऐसे लोक बड़े घट्ट न। (इन्ने च) दाऊद गी ध्यान उठी आएआ, 
जे असें (अल्लाह नै) ते उसदा इम्तेहान लैना ऐ उसने फौरी अपने रब्ब कोला 
माफी मंग्गी ते सजदे च पेई गेआ। फ्ही असें उसी माफ करी ओड़ेआ। निसंदेह्‌ 
ओह्‌ साढ़े नेड़में चा ऐ ते एह बड़ा उम्दा अंजाम ऐ। (23-25) 

ऐ दाऊद! असें तुगी जमीना दा खलीफा बनाया ऐ। लोकें दे दरम्यान न्यांऽ 
करो, अपनी मरजी पर नेई चलो, नेई ते ओह्‌ तुसेंगी अल्लाह दे रस्ते थमां 
भटकाई देऊन जेहके अल्लाह दे रस्ते (सन्मार्ग) थमां भटके दे न, उंदे आस्तै 
घोर अजाब त्यार ऐ इस करी जे ओह्‌ स्हाबै-कताबै आहले ध्याड़े गी बसारी 
ऐहूठे दे न। (26) 

असें धरतै ते असमानें ते जे किश बी इंदे मझाटै मजूद ऐ बेअर्थ पैदा नेई 
कोते दा, एहू ते उनें लोकें दा अनुमान (क्याफा) ऐ जेहड़े ईमान नेई रखदे, ते 
जेहड़े लोक (हक्कै दे) इंकारी न उंदे आस्तै (दोजखै दी) अग्गी दी त्यारी ऐ। 
कया अस उनें लोकें गी जेहड़े ईमान लेआए (अर्थात्‌ जिनें एकेश्वर दा जकीन 
कीता) ते नेक कर्म बी कीते, ते जेहड़े जमीनै पर बखेड़े खडेरने आहले न, इक 
बरोबर मिथगे ? जां फ्ही अस परहेजगारें, सदाचारियें ते दुराचारियें गी समतुल्ल 
(इक बरोबर) समझगे ? एह (क्कुरान) इक कल्याणकारी कताब ऐ जेहड़ी असें 

तुंदे पर अवतरत कीती ऐ इस करियै जे लोक इस दियें आयतें पर गौर करन 
ते अकलमंद (समझदार) इस थमां नसीहत हासल करन। (27-29) 


असें दाऊद गी सुलेमान जेहड़ा इक नेक इंसान हा अताऽ कीता अपने रब्ब 
आहली बकखी म्हेशां नतमस्तक रौहने आहला हा। जेहलै शामी'लै उसदे समक्ष 
तेज रफ्तार बधिया नसल दे घोड़ें गी पेश कीता गेआ। उसनै आखेआ, में अपने 
रब्ब गी चेता (स्मरण) करने दी निसबत इस माल (घोड़े) कन्नै म्हब्बतै गी 
ज्यादा अहमियत दित्ती इत्थूं तगर जे सूरज बी गरूब होई गेआ। (उन्नै गलाया) 
उनेंगी (घोड़ें गी) मेरे कोल (सामनै) बापस आहनो! फ्ही ओह्‌ उंदियें लत्तें ते 
गरदनें पर हत्थ फेरन लगी पेआ। (30-33) 

असें सुलेमान गी बनजाहेआ (अजमाया) । असें उसदे संघासनै (तखतै) 
पर इक धड़ रखोआई ओड़ेआ, फ्ही ओह्‌ अल्लाह आहले पास्सै रुजूअ होआ 
(नतमस्तक होआ) ते उसने दुआऽ कीती, ऐ मेरे रब्ब! मिगी माफ करी देओ 
ते मिगी ऐसी सल्तनत (सत्ता) उपलब्ध कराओ जेहड़ी मेरे परैंत्त (बाद) कुसै 
गी बी उपलब्ध नेई होऐ। सच्चें गै तुस सारें'शा म्हान दाता ओ। फ्ही असें हवा 
गी उसदे अधीन (मतैहूत) करी ओड़ेआ। ओह्‌ (हवा) उसदी आज्ञानुसार 
जिद्धर ओह चांहदा नरमी कन्नै चलदी। ते जिनमें गी बी उसदे (सुलेमान दे) 
अधीन (ताबेआ) करी ओड़ेआ। हर किसमै दे कार-गुजार (कार्य साधक) 
ते गोताखोर, ते बाकी दे (यानि दूसरे) जंजीरें च जकड़ोए दे रौंहदे। (असें 
गलाया) एह साढ़े पासेआ ईनाम (पुरस्कार) ऐ, इसगी देओ जां रक्खो तुंदी 
मर्जी बिजन कुसै स्हाबै दे। उसदा असली ईनाम ते साढी नजदीकी (नेड़मांपन) 
ऐ ते एह बड़ा उम्दा (बेहतरीन) अंजाम ऐ। (34-40) 

मेरे प्यारे बंदे अय्यून (पैगंबर दा नांऽ) गी चेत्ता करो। जदूं उसने अपने 
रब्ब अग्गें फरेआद (बेनती) कीती के शतान नै मिगी कश्ट (मसीबत) ते 
परेशानी च फसाई रक्खे दा ऐ। (असें आखेआ) जोरै'नै अपना पैर मारो! इत्थें 
ठंडा पानी ऐ तुंदे न्हौने (शनान करने) ते पीने आस्तै। असें उसगी उसदा 
परोआर अता कीता ते उंदे कन्नै (गिनतरी च) उनमें होर बी, मेरी तरफा दा 
मेहर दे तौरै पर ते समझदारें (अकलमंदे) आस्तै इक नसीहत दे तौरै पर। असें 
उसगी सझाया जे आपने हत्थै च तीलें दा इक मुट्ठा लैओ ते उस कनै मारो 
ते अपनी कसम (सघंद) नेई तोड़ो। निसंदेह असें उसगी मता धीरजी (सैहूनशील) 

पाएआ, इक उम्दा इंसान, अपने रब्ब आहली बक्खी नतमस्तक (रुजूअ) होने 
आहला। (4-44) 

मेरे बंदे इब्राहीम, इस्हाक़ ते याक्रूब गी चेता करो, जेहड़े शक्तिशाली बी 
हे ते अंतरद्रिश्टी आहूले बी। असें उनेंगी इक बशेश उद्देश (मकसद) आस्तै 
चुनेआ हा, के ओह्‌ (लोकें गी) आखरत बांरै याद (चेता) करान। उंदा साढ़े 
इत्थें चोनमें लोकें च शमार ऐ। इस्माईल ते अल यसअ ते जुलकिफ्ल (पैगंबरें 
दे नांऽ) गी स्मरण करो, एह सारे नेक बंदें चा हे। (45-48) 

एह इक नसीहत ऐ, निसंदेह अल्लाह कोला डरने आहलें (नेक इंसानें) 
दे रौहने आस्तै इक बेहतरीन (उम्दा) ठकाना, सदान्हार बाग जिंदे दरोआजे 
उंदे आस्तै म्हेशां खु'ल्ले रौंहङन। ओह्‌. उत्थें तकिये लगाइयै (सकून कन्नै) 
बौहूङन। ते ओह्‌ बन-सबन्ने मेवे ते पेय पदार्थे दा सेवन करङन। ते उंदे कोल 
शरमीली हमउमर बीवियां (जनानियां) होङन। इय्यै ऐ ओह्‌, जेहदा तुंदे कन्नै 
रोजे कियामत (आखरत दे दिन) बारै बा'यदा कीता जंदा हा। एह साढ़े पासेआ 
उपलब्ध कराया गेदा रिजक ऐ जेहड़ा कदें खतम होने आहला नेई। (49-54) 

एह गल्ल तै5 ऐ, के मूंहजोरें (सरकशें) आस्तै बुरा ठकाना ऐ। जहन्नम 
(नरक), जेहदे च ओह्‌ प्रवेश करङन। किन्ना गै भैड़ा ठकाना ऐ ओह्‌। उत्थें 
उब्बलदा-उब्बलदा पानी ते पीप ऐ, एह लोक उस्सी गै पीङन। ते उत्थें इस्सै 
चालली दियां दुइयां चीजां बी होङन। एह लोकें दी भीड़ तुंदे पास्सै द्रौड़दी 
आवा 'रदी ऐ, इंदे आस्तै कोई सुआगत नेई ? जकोनन एह (नरकै दी) अग्गी 
च दाखल होने आहले न। ओह्‌ परते च आखङन, तुंदे आस्तै कोई सुआगत 
(सत्कार) नेई, एह ते तुस गै साढ़े आस्तै लेआए ओ, रौहने दा इक बड़ा गै 
बुरा (निकृश्ट) थाहर। ओह्‌ आखङन, ऐ साढ़े रब्ब! उनेंगी तुस जहन्नमै 
(नरकै) च दूना अजाब देओ जिनें इसगी (नरकै गी) साढ़े अग्गें आनेआ 
(अर्थात जिंदे कारण अस दोजखै च पुजे)। ते ओह आखडङन, केह गल्ल ऐ, 
असेंगी ओह्‌ लोक इत्थें नजरी नेई आवा करदे, जिनेंगी अस बुरे लोक समझदे 
हे ? ते जिनेंगी असें अपने मौजूं (मजाक) दा शकार बनाए दा हा ? जां फ्ही 
ओह्‌ इत्थें मजूद हैन पर साढ़ियां नजरां धोखा खा करदियां न ? जकीनन एह्‌ 
सच्च ऐ, दोजख बासियें दा आपूं'चें लड़ना-झगड्ना। (55-64) 

आखो जे में ते मात्तर इक डराने (खबरदार करने) आहला आं। ते कोई 

माबूद नेई (पूजने जोग नेई) बिजन अल्लाह दे, इक्कै-इक्क ते सर्वशक्तिमान। 
ओह्‌ रब्ब (मालक) ऐ असमानें ते जमीना दा ते उनें सारियें चीजें दा जेहड़ियां 
उंदे दरम्यान मजदू न, ओह्‌ सर्वशक्तिमान ऐ, बख्शने आहला ऐ। आखो, एह इक 
बड़ी बड्डी (खास) खबर ऐ, जिसगी तुस नजरअंदाज करा करदे ओ। मिगी ते 
परलोक बांरै किश जानकारी नेई, जदूं ओह्‌ आपूं'चें तकरार करा करदे हे। मेरे 
कोल ते 'बही' (खुदाई संदेश) बस्स इस करियै औंदी ऐ के में इक साफ तौरै 
पर डराने (खबरदार करने) आहला आं। (65-70) 


तुंदे रब्ब नै फरिश्तें गी आखेआ के में मिट्टी थमां इक इंसान बनाने आहूला 
आं। जिसलै में उसगी पूरी चालली बनाइयै ठीक-ठाक करी लैं ते फ्ही ओहदे 
च अपनी रूह पाई देआं उसलै तुस उसदे (इंसान दे) अग्गें सजदे पेई जाओ। 
फ्ही सारें दे सारे फरिश्तें सजदा कोता बिजन इब्लीस (शतान) दे, उसने गरूर 
(घमंड) कोता ते ओह्‌ इंकारी होई गेआ। अल्लाह नै फरमाआ, ऐ इब्लीस! 
तुगी (उसदे अग्गे) सजदा करने'शा कु'स नै रोकी ओड़ेआ जिसगी में अपने 
हत्थे बनाया हा ? ऐसा तूं घमंडै च आइये कीता जां तूं अपने-आपै गी बड्डे 
दरजे आहलें चा मिथना ऐं ? उसने परता दिंदे होई गलाया के में आदम 
(इंसान) थमां उत्तम आं। तुसें मिगी अग्गी थमां पैदा कोते दा ऐ ते उसी मिट्टी 
थमां। हुकम होआ, तूं इत्थुंआं निकली जा (दफा होई जा) कीजे तुगी दुत्कारी 
दित्ता गेआ। तेरे पर मेरी तरफा लानत ऐ रोजे कियामत तगर। (7-78) 

इब्लीस (शतान) नै आखेआ, ऐ मेरे रब्ब! मिगी उस दिनै तगर मोहलत 
देओ जिस दिन (जदूं) लोकें गी पुनर्जीवित (परतियै जींदा) कीता जाहग। 
फरमाया गेआ दित्ती गेई तुगी मोहूलत निश्चत समें तगर। ओह्‌ (इब्लीस) 
बोलेआ, मिगी तेरी इज्जत दी सघंद ऐ, में इनें सब्भनें गी पथभ्रश्ट करङ 
सिवाए (बिजन) तुंदे उनें बंदे दे जिनेंगी तुसें चुनी लैता ऐ। अल्लाह नै 
फरमाया, सच्च एहू ऐ ते में म्हेशां सच्च गै गलानां के में जहन्नमै गी तेरे ते 
उनें सारे लोकें कन्नै भरङ जेहड़े तेरे रस्ते पर चलङन (अर्थात्‌ तेरी पैरवी 
करङन) । (79-85) 

आखी देओ, में इसदे एवज च तुंदे कोला कोई मेहनताना (उजरत) नेई 
चांहदा ते नां गै में ढोंगियें चा आं। एह ते बस इक नसीहत ऐ जमाने आहलें आस्तै। 
ते तौलै गै तुस इसदी (इस तत्थै दी) सचाई गी दिक्खी लैगेओ। (86-88) 

आयतां-75 -सूरह-39. अज-ज्ञुमर रुकूअ-8 
(मक्का च अवतरत होई ) 
शुरू अल्लाह दे नांऽ कनै जेहड़ा बड़ा मेहरबान, निहायत रैहम आहला ऐ। 


एह कताब (कुरान) अल्लाह पासेआ अवतरत कोती गेदी ऐ, जेह्ड़ा 
सर्वशक्तिमान ऐ, ज्ञानवान ऐ। निसंदेह्‌ एह कताब असें तुंदे पास्सै हकक कन्नै 
अवतरत कोती (उतारी) ऐ, बस तुस अल्लाह दी इबादत करो अकागरचित्त 
होइयै, मात्तर अल्लाह आस्तै दीन (ईमान) गी खालस करदे होई जिनें लोकें 
उसदे (अल्लाह दे) अलावा दूए होर हमायती मिथी रक्खे दे न, उंदा गलाना 
ऐ के अस ते उंदी (देवी-देवतें दी) इबादत सिर्फ इस करियै करने आं जे ओह्‌ 
असेंगी खुदा दे नेड़ै (नजदीक) करी देङन। बेशकक अल्लाह उंदे दरम्यान इस 
गल्लै दा निरना करी देहग जेहदे बारै च एह मतभेद रखदे न। अल्लाह नेह्‌ 
आदमी गी कदें बी हदैत नेई दिंदा जेहड़ा झूठा होऐ ते सच्चै गी नेई मन्नने 
आहला होऐ। (7-3) 

जेकर अल्लाह चांहदा के कुसै गी अपना पुत्तर बनाऽ तां अपनी खुदाई 
चा जिसगी चांहदा चुनी लैंदा, पर ओह (इनें चीजें थमां) पाक ऐ। ओह्‌ 
अल्लाह ऐ, इक्कला सारें पर सत्ताधारी । उसने असमानें ते जमीना दा हक्कै 'नै 
निरमान कीता। ओह्‌ रातीं गी दिनै पर लपेटदा ऐ ते दिनै गी रातीं पर लपेटदा 
ऐ। उसने सूरज ते चन्नै गी बस्सै (काबू) च रकखे दा ऐ। इस करियै ओह्‌ 
(सूरज ते चन्न) अपनी निरधारत गति पर चलदे न। सुनी लैओ, ओह्‌ 
(अल्लाह) सर्वशक्तिमान ऐ, बख्शनहार ऐ। (4-5) 


अल्लाह नै इंसान गी इक जान थमां पैदा कोता, फ्ही उसने उस्सै थमां उसदा 
जोड़ा बनाया। ते उस्सै नै तुंदे आस्तै नर ते मादा चपायें दियां अट्ठ किसमां 
बनाइयां। ओह्‌ तुसेंगी तुंदियें मांएं (मौरी) दे गर्भ च बनांदा ऐ (रखदा ऐ) 
सिरजना दे इक रूपै दे बाद दूसरे रूपै च, लगभग त्रंऊं परतें दे न्हेरे दे अंदर। 
इय्यै अल्लाह तुंदा रब्ब (सुआमी) ऐ। सल्तनत उस्सै दी ऐ। उसदे अलावा कोई 
अराध्य (माबूद) नेई। फ्ही तुस कुद्धरे गी फिरदे जा करदे ओ। (6) 

जेकर तुस (सचाई दा) इंकार करदे ओ, (याद रक्खो) अल्लाह गी तुंदी 
कोई परवाह (लोड) नेई ऐ। ओह्‌ अपने प्यारे बंदे आस्तै इंकार गी पसंद नेई 
करदा। ते जेकर तुस शुकरगुजार (धन्नवादी) बनदे ओ तां उसगी ओह तुंदे 

गै आस्तै पसंद करदा ऐ। कोई बी जान कुसै दूसरे दा बोझ (कर्मे दा बोझ) 
नेई चुक्कग। फ्ही तुंदी बापसी ते तुंदे रब्ब आहूली बक्खी होने आहूली ऐ। 
उसलै ओह तुसेंगी दस्सी देहग जेकिश तुस करदे रेह हे। निसंदेह अल्लाह दिलें 
दे भेत जानने आहला ऐ। (7) 

जदूं मनुक्खै गी कोई कश्ट पुजदा ऐ तां ओह्‌ फौरी अपने रब्ब अग्गें 
फरेआद करदा ऐ, पूरी चालली उस आहली भेठा नतमस्तक होइयै। फ्ही जदूं 
ओह्‌ (अल्लाह) उसगी अपनी तरफा दा राहत (अराम) दिंदा ऐ, उसलै ओह्‌ 
उस सचाई गी भुलली जंदा ऐ, जेहदे आस्तै ओह्‌ पैहलें फरेआद करै करदा हा, 
फ्ही ओह्‌ दुयें गी अल्लाह दे बराबर समझन लगी पौंदा ऐ, इस करियै जे होरें 
गी उसदे रस्ते (सन्मार्ग) थमां गुमराह करी देऐ। आखी देओ, अपने कुफर कन्तै 
थोढ़े हारे (किश) दिन होर ऐश करी लैओ, जकीनन फ्ही ते तूं अग्गी च सड्ने 
आहलें दा साथी होगा। भला ओह्‌ आदमी जेहड़ा रातीं दे पैहरें च (घड़ियें 
च) सजदे ते क्रियाम दी हालती च बेनती करदा होऐ, आखरत थमां डरदा होऐ 
ते अपने रब्ब दी किरपा दी हीखी च होऐ, दस्सो हाँ, क्या जानकार (जानने 
आहले) ते अनजान (नेई जानने आहले) बराबर होई सकदे न। लेकन नसीहत 
पर ते मात्तर उय्यै लोक चलदे न जेहड़े अकलमंद हुंदे न। (8-9) 


आखी देओ, ऐ मेरे बंदो! जेहड़े ईमान आहले ओ, अपने रब्ब कोला 
डरो। जेहड़े लोक इस लोकै च नेकी करङन, उंदे आस्तै उम्दा सिला ऐ। 
अल्लाह दी धरत बड़ी विस्तृत (बिशाल) ऐ। बेशक्क सबर करने आहलें गी 
उंदा सिला (ईनाम) बेस्हाबा दित्ता जाहग। (0) 


आखो, मिगी आज्ञा दित्ती गेदी ऐ जे में अल्लाह दी गै इबादत करां, शत- 
प्रतिशत उस्सै गी गै (पूरी चालली 'नै) समर्पत होइयै। ते मिगी एह बी हुकम 
होआ ऐ जे में सारें'शा पैहलें आपूं आज्ञाकारी बनां। आखो, जेकर में अपने 
रब्ब दी अवज्ञा करां तां में इक खतरनाक दिनै दे अजाब थमां डरनां। आखो 
जे में अल्लाह दी गै इबादत करनां, उस्सै आहूली बक्खी पूरी चालली 'नै समर्पत 
होइयै। तुस उस दे अलावा जिसदी बी इबादत (अराधना) करनां चांहदे ओ 
करो (तुंदी मरजी)। सनाई देओ, के असली कसारे च ते ओह्‌ लोक न जिनें 
अपने कन्नै-कन्नै अपने घ॑रै आहलें गी बी क्रियामत आहले (दिनै दे) घाट्टे 
च रक्खेआ। सुनी लैओ, इय्यै जाह्रा-बाहरा (खुल्लम-खु'ल्ला) घाट्टा ऐ। 

उंदे आस्तै उंदे उप्परा दा बी अग्गी दे शमेआने (सायबान) होडन ते उंदे 
ख'ल्लै दा बी। इय्यै ओह्‌ चीज ऐ जिस कोला अल्लाह अपने बंदें गी डरांदा 
ऐ। ऐ मेरे बंदो बस्स मेरे कोला डरो। (।-6) 


जेहड़े लोक शतान दी इबादत करने थमां बचे ते ओह्‌ अल्लाह आहूली 
भेठा झुके (नतमस्तक होए), उंदे आस्तै खुशखबरी ऐ, मेरे उनें बंदें गी 
खुशखबरी (शुभ समाचार) सनाई देओ जेहड़े गल्लै गी ध्यान लाइयै सुनदे 
न। फ्ही ओहदे च जे किश बेहतर होऐ उसदी पैरवी करदे न। इय्यै ओह्‌ 
लोक न जिनेंगी अल्लाह नै हिदायत दित्ती दी ऐ ते इय्यै बुद्धिमान (समझदार) 
न। (7-8) 

जेहदे पर अल्लाह दे अजाब दा फतवा (फरमान) जारी होई चुके दा 
होऐ, क्या तुस ऐसे शख्स (इंसान) गी बचाई सकदे ओ जेहूड़ा अग्गी च 
घिरे दा होऐ। लेकन जेहड़े लोक अपने रब्ब'शा डरे, उंदे आस्तै उच्चे-उच्चे 
भवन त्यार न जिंदे च मंजलें पर मंजलां बनी दियां न। उंदे ख'ल्लें नैहरां 
बगदियां न। एह अल्लाह दा बा'यदा ऐ, अल्लाह कदें बा'यदा-खलाफो नेई 
करदा। (9-20) 


क्या तुसेंगी नजरी नेई आंदा के अल्लाह नै असमानै थमां पानी बरहाया। 
फ्ही उसी जमीना चा चश्में (कोरजें, सूहटें) दे रूपै च प्रवाहत कोता। फ्ही 
ओह ओहदें जरीये (राहे) बन्न-सबन्नियां फसलां उगांदा ऐ, फ्ही ओह्‌ खुश्क 
होई जंदियां न, उसलै तुस उनेंगी पीला फिरे दे दिखदे ओ। फ्ही ओह्‌ उसगी 
कण-कण (रेजा-रेजा) करी दिंदा ऐ। बेशकक अकलमंदें (समझदारें) आस्तै 
एहदे च इक नसीहत (सिक्ख-मत) ऐ। ओह्‌ इंसान जिसदा सीना अल्लाह नै 
इस्लाम आस्तै खो'ल्ली दित्ता, ओह्‌ अपने रब्ब पासेआ इक रोशनी पर एऐ। 
खराबी ते उंदे आस्तै ऐ जिंदे दिल अल्लाह दी नसीहत दे मामले च कठोर 
होई गेदे न। एह लोक गुमराह होई गेदे न। (2-22) 

अल्लाह नै सर्वोत्तम संदेश (कुरान दी सूरतै च) अवतरत कीते दे न। एहू 
इक्क ऐसी (पाक) कताब ऐ जेहदे बिशे आपूं'चें मिलदे-जुलदे न ते बार- 
बार दुर्‌हाए गेदे न, जिनें गी पढ़ियै उनें लोकें दे सरकंडे उब्भरी औंदे न जेहड़े 
अपने रब्ब कोला डरने आहूले न। फ्ही उंदे जुस्से (बदन) ते उंदी रूह 
(आतमा) धीनगी कन्नै अल्लाह गी सिमरने गी लग्गी पौंदी ऐ। एहू अल्लाह 

दी हदैत ऐ, ते ओह्‌ उसगी हदैत दिंदा ऐ जिसगी ओह्‌ चांहदा ऐ (पसंद करदा 
ऐ) । ते जिसगी अल्लाह पथभ्रश्ट करी देऐ, उसगी हदैत देने आहूला होर कोई 
बी नेई। (23) 

क्या ओह्‌ माहनू जेहड़ा कियामत आहले रोज अपने चेहरे गी सख्त अजाब 
थमां बचाने आस्तै ढाल (रक्षक) बनाग, ते अपराधियें (जालमें) गी गलाया 
जाहग, हुन चवखो मजा उस कमाई दा जे किश तुस करदे रेह ओ। उंदे कोला 
पैहलें आहलें (पिछलें) बी सचाई गी झठलाया हा तां उंदे पर अजाब उद्धरा 
आएआ जिद्धरा उनेंगी गुमान बी नेई हा। अल्लाह नै उनेंगी संसारक जिंदगी 
च रुसवाई (बदनामी) दा मजा चखाया ते आखरत (परलोक) दा अजाब ते 
होर बी बड़ा कठन ऐ, काश! एह लोक समझी सकदे। (24-26) 


असें इस क्कुरान च हर चालली दे उदाहरण दित्ते दे न तां करियै जे ओह्‌ 
किश सिवख-मत्त (नसीहत) हासल करन। एह अरबी (भाशा च) कुरान ऐ, 
एहदे च कोई औख नेई तां जे लोक इस दे राहें सचेत होई सकन। अल्लाह 
मिसाल दिंदा ऐ इक ऐसे माहनू दी जेहदे केई अड़ियल सुआमी (मालक) न 
ते दूए ऐसे माहनू दी जेहदा मात्तर इक्कै-इकक सुआमी ऐ। क्या इनें दौनीं दी 
हालत इक्कै जनेही होग ? सारी बड़ेआई अल्लाह दी ऐ लेकन तकरीबन लोक 
नेई समझदे। तुसें बी मरना ऐ ते उनें बी मरना ऐ। फ्ही तुस लोक कियामत आहले 
रोज आपने रब्ब दे सामने अपना-अपना मकद्दमा पेश करगेओ (27-3) 

उस इंसान कोला जालम (बेइंसाफ) होर कु'न होग जेहड़ा अल्लाह बारै 
झूठ गला5 (बोलै) ते सचाई गी नकारी ओड़ै जेहलै ओह उसदे सामने 
(परतक्ख) होऐ। क्या इय्यै जनेह्‌ इंकारियें दा ठकाना जहन्नम नेई होग ? जेहका 
माहनू सचाई लेइयै आएआ ते उसने उसदी पुश्टि बी कीती, इय्यै लोक 
अल्लाह'शा डरने आहले न। उंदे आस्तै उंदे रब्ब (अल्लाह) दे कोल ओह्‌ सब 
किश ऐ जे किश ओह चाहङन, एह प्रतिफल (सिला) ऐ नेकूकारं (सदाचारियें) 
दा, अल्लाह उंदे बुरे कर्मे गी उंदे (अमालनामे चा) कोला दूर करी देहग ते 
उंदे सदूकर्में (सदाचार) दे सिले च उनें गी ईनाम देहग। (32-35) 

क्या अल्लाह अपने बंदे आस्तै पर्याप्त (काफी) नेई ? एहू लोक उसदे 
अलावा दूयें (देवी-देवतें बगैरा) दे बारै तुसेंगी धमकांदे (डरांदे) न, ते अल्लाह 
जिसगी पथभ्रश्ट करी देऐ उसगी कोई बी सन्मार्ग पर आहनने आहूला नेई। ते 

अल्लाह जिसकी हदैत देऐ, उसगी कोई गुमराह करने आहला नेई। क्या 
अल्लाह सर्वशक्तिमान, बदला (प्रतिशोध) लैने च सक्षम नेई ? (36-37) 


जेकर तुस उनेंगी पुच्छो के असमानें ते जमीना गी कु'स नै बनाया तां 
ओह्‌ आखङन, अल्लाह नै। आखो, तुंदा केह्‌ ख्याल ऐ, अल्लाह गी छोड़ियै 
तुस जिंदे अग्गें फरेआद करदे ओ, जेकर अल्लाह मिगी कोई तकलीफ देना 
चाह, तां क्या एह उसदे द्वारा दित्ती गेदी तकलीफ गी दूर करी सकदे न, जां 
जेकर अल्लाह मेरे पर कोई मेहरबानी (किरपा) करना चाह्‌ तां क्या एह उसदी 
मेहर गी रोकी सकदे न। आखी देओ, अल्लाह मेरे आस्तै पर्याप्त (काफी) 
ऐ, भरोसा (जकीन) करने आहले उस्सै पर भरोसा करदे न। आखो, ऐ मेरी 
कौम तुस अपने कर्म (अमल) करो, में बी अपने कर्म करा करनां, तुसेंगी 
तौले गै पता लग्गी जाहग के कोहदे पर शरमिंदा करने आहला अजाब आंदा 
ऐ ते कोहदे पर म्हेशां रौहने आहला (कदें नेई टलने आहूला) अजाब आंदा 
ऐ। असें लोकें दी हदैत आस्तै एह कताब (क्कुरान) तुंदे (रसूल) पर हक्क 
(सच्च प्रगट करने) आस्तै उतारी ऐ। इस करिऐ जेहड़ा कोई हदैत पर चलग 
ओह अपने (नफे) आस्तै गै चलग ते जेहड़ा करस्ते पौग (पथभ्रश्ट होग) तां 
उसदा करस्ते पौना उसी गै भारी पौग। ते तुंदी इस बारै कोई जिममेदारी नेई 
होग। (38-47) 

अल्लाह गे ऐ जेहड़ा मौती (मरने) दे बेल्लै जान (रूह) कड्ढ़दा ऐ, 
ते जिंदी मौती दा समां अजें बाकी हुंदा ऐ, उंदी सौंदे मौकै (नींदरै बेल्लै) फ्ही 
उनेंगी ओह्‌ (अल्लाह) रोको लैंदा ऐ जिंदी मौती दा फैसला (समां) होई चुके 
दा हुंदा ऐ ते दूयें (बाकियें) गी उंदे निरधारत समें तगर छोड़ी दिंदा ऐ। जकीनन 
एहदे च नशानियां मजूद न उनें लोकें आस्तै जेहड़े गौर करदे न। (42) 

कया उनें अल्लाह गी छोड़ियै होरे गी सफारशी बनाई रक्खे दा ऐ। 
(उनेंगी) आखी देओ उंदे कोल नां ते कोई सकत ऐ. ते नां गै कोई समझ। 
आखी देओ, सफारशै दा सारे दा सारा अधिकार ते अल्लाह दे कोल ऐ। 
असमानें ते जमीना दी सल्तनत उस्सै दी ऐ। फ्ही तुसें उस्सै आहली भेठा 
परतोना ऐ। जेहलै अल्लाह दी चर्चा कीती जंदी ऐ तां उनें लोकें दे दिल कुढ़दे 
(तंगी बुज्झदे) न जेहड़े आखरत (परलोक) पर जकीन नेई रखदे। ते जदूं 
उसदे (अल्लाह दे) अलावा होरें दी चर्चा कोती जंदी ऐ, उसलै उंदे दिल 

खिड़ी पौंदे न। आखो, ऐ अल्लाह! असमानें ते जमीना दी रचना करने आहले, 
अपरतक्ख (गैब) ते परतक्ख गी जानने आहले, तुस अपने बंदें दे मझाटै उस 
चीजे बारै फैसला करने आहूले ओ जेहदे बारै एहू मतभेद रखदे न। जेकर 
ज्यादती करने आहलें दे कोल ओह्‌ सारा किश होऐ जे किश जमीना पर ऐ 
ते उन्ना गै होर बी ते ओह्‌ सारे-दा-सारा (समूलचा) कियामत आहले रोज 
सख्त अजाब थमां बचने दे एवज च देई ओड़न। पर अल्लाह आहूले पासेआ 
उनेंगी ओह्‌ बदल सामने औग, जेहदे बांरै कदें उनें सोचे दा बी नेई होग। 
उंदे सामने होङन उंदे सारे बुरे कर्म ते ओह्‌ चीज उनेंगी घेरी लैग जिसदा 
ओह्‌ मजाक डुआंदे हे। (43-48) 

जदूं माहनू गी कोई कश्ट पुजदा ऐ तां ओह्‌ साढ़े अग्गें गिड़गड़ांदा 
(फरेआद करदा) ऐ, फ्ही जिसलै अस उसगी अपनी तरफा राहत देई दिन्ने 
आं, तां ओह्‌ (इतरांदे होई) आखन लेई पौंदा ऐ जे एह ते मिगी मेरी जोग्यता 
(काबलियत) दे कारण प्राप्त होआ ऐ। बल्के एह ते इक अजमैश (इम्तेहान) 
ऐ, पर उंदे चा अकसर लोक नेई जानदे। के उंदे'शा पैहलें आहलें (अर्थात्‌ 
पिछलें) बी इंयां गै गलाया हा, पर जे किश ओह्‌ कमांदे रेहू, ओह्‌ उंदे दना 
कम्म नेई आएआ। उंदे पर ते उंदे भेड़े कम्म (कर्म) गै आ'नी पे। ते हुन 
जेहडे इंदे चा कुकर्मी (दुराचारी) लोक न, उंदे समक्ष (सामनै) बी उंदी 
कमाई दे भैड़े नतीजे तौलै गै परतक्ख होई जाङन। ओह असेंगी (साढ़े फैसले 
च) लचार नेई करी सकदे। क्या ओह्‌ जानदे नेई जे अल्लाह जेहदे पर चांहदा 
ऐ मुगता रिजक उपलब्ध कराई दिंदा ऐ ते जेहदे पर चांहदा ऐ तंग करी दिंदा 
ऐ। निसंदेह्‌ एह्दे च नशानियां मजूद न उनें लोकें आस्तै जेहड़े ईमान आहले 
न। (49-52) 

आखी देओ, ऐ मेरे बंदेओ! जिने अपने-आपै पर (अपनियें जानें पर) 
ज्यादती कीती दी ऐ (अर्थात जिंदे कोला कोताहियां; गलतियां होई दियां न), 
ओह्‌ अल्लाह दी किरपा थमां निराश नेई होन। बेशकक, अल्लाह तमाम गुनाहें 
गी माफ करी देने आहला ऐ, ओह्‌ बड़ा बख्शनहार, किरपालू ऐ। (बस्स) तुस 
अपने रब्ब आहूली बक्खी झुको (नतमस्तक होई) जाओ ते उसदे आज्ञाकारी 
बनी जाओ। इस'शा पैहलें जे तुंदे पर अजाब आई जा, उसलै फ्ही तुंदी कोई 
मदद नेई कीती जाहग। (53-54) 

तुस पैरवी करो अपने रब्ब पासेआ अवतरत कीती गेदी कताब (क्कुरान) 
दे उम्दा पैहलुयें (अर्थे) दी, इस थमां पैहले जे तुंदे पर चानचक्क अजान आई 
जा ते तुसेंगी एहदी खबर बी नेई होएऐ। कुदरै कोई इंसान इंयां आखै के मिगी 
अफसोस ऐ अपनी भुल्लै (गलती) दा जेहड़ी में खुदा दे बारै च कीती, में 
ते मजाक डुआने (मौंजू लैने) आहलें च शामल रेहा। जां फ्ही कोई एह आखै 
के जेकर अल्लाह मिगी हदैत दिंदा तां में बी (अल्लाह कोला) डरने आहलें 
चा हुंदा। जां फ्ही अजाब गी दिविखयै कोई माहनू एह आखै काश ! मेरा संसांरै 
च परतियै इक बारी जाना होऐ तां फ्ही में बी नेक लोकें चा होई जां। पर 
ऐसा नेई होग कीजे तुंदे कोल मेरियां आयतां पुञ्जयां, फ्ही बी तुसें उंदा इंकार 
कीता (उनेंगी झठेरेआ), ते घमंड (गरूर) कीता, ते मुनकरें (इंकारियें) च 
शामल रेह्‌। कियामत दे रोज तुस उंदे मुहांदरे काले-स्याह फिरे दे दिखगेओ 
जिनें अल्लाह बारै झूठ बकेआ हा। कया घमंड करने आहलें दा ठकाना जहन्नमै 
च नेई होग ? ते जेहके लोक (अल्लाह'शा) डरदे रेहू, अल्लाह उनेंगी 
सफलता दे तौरै पर मुक्ति देहग, ते उनेंगी दना तकलीफ नेई होग ते नां गै 
उनेंगी कोई चिंता होग। (55-6) 

अल्लाह हर शैऽ दा खालिक (निर्माता) ऐ ते उय्यै हर चीजे दा रावखा बी 
ऐ। असमानें दिंयां कुंजियां (चाबियां) उस्सै दे कोल न। जिनें लोकें अल्लाह दियें 
आयतें दा इंकार कीता उय्यै कसारे च रौहने आहले न। समझाओ, ऐ बेवकूफो ! 
कया तुस लोक मिगी अल्लाह गी छोड़ियै होरें दी इबादत (पूजा-अर्चना) करने 
गी आखदे ओ ? तुंदे'शा पैहले आहलें (पिछले) पर बी “बही' भेजी जाई चुकी 
दी ऐ, जेकर तुसें शिरक कोती (तुस बहुदेववादी बने) तां तुंदे अमल (नेक कर्म) 
अकारथ होई जाङन। ते तुस कसारे च रौहगेओ। इस करियै मात्तर (सिर्फ) 
अल्लाह दी गै इबादत करो ते शुकरगुजार बनी जाओ। (62-66) 

लोकें अल्लाह दी कदर नेई कीती जनेही उस दी कदर करनी चाही दी 
ही। कियामत आहले रोज जमीन उसदी मुट्ठी च होग ते सारे-दे-सारे असमान 
लपेटियै उसदे सज्जे हत्थे पर रक्खे दे होङन। ओह्‌ (अल्लाह) पाक ते उत्तम 
ऐ उस शिरक थमां जेहड़ी एह लोक करदे न। जेहलै सूर (इक चालली दा 
तु'री आहला लेखा दा साज) च फूक मारी जाहग (अर्थात्‌ बजाया जाहग) 
उसलै असमानें ते जमीना च जे किश बी है गश खाइयै (बेहोश होइयै) डिग्गी 

पौंडन, सिवाए अल्लाह दे चुनिंदा (पसंदीदा) बंदे दे। फ्ही दबारा जेहलै उसगी 
बजाया जाहग तां यकदम सारे-दे-सारे उट्ठी खड़ोङन ते इद्धर-उद्धर दिक्खन 
लगी पौङन, उस'लै धरत अपने रब्ब दे दिब्ब आलोक (नूर) कनै अलोकित 
(रोशन) होई जाहग। उसलै (स्हाबै-कताबै आह्ली) कताब सामनै रक्खी 
जाहग ते पैगंबर ते गुआह्‌ (श्हादती) हाजर करी दित्ते जाङन। ते लोकें दे 
दरम्यान न्यांऽ संगत (ठीक-ठीक) फैसला करी दित्ता जाहग। ओह्‌ (अल्लाह) 
चंगी चालली जानदा ऐ जे किश ओह्‌ लोक करदे हे। (67-70) 


जिनें लोकें (हक्कै दा) इंकार कीता ओह्‌ जत्थे दे जत्थे ब'न्नियै जहन्नमै 
(नरकै) आहूली बक्खी हिक्की दित्ते जाङन। जेहलै ओह्‌ उत्थें पुजङन, उसदे 
द्रोआजे खो'ल्ली जाङन ते उत्थूं दे पैहरेदार उनेंगी पुछङन, क्या तुंदे कोल 
तुंदें चा गै पैगंबर नेई हे आए जेहड़े तुसेंगी तुंदे रब्ब दियां आयतां सुनांदे हे, 
ते तुसेंगी इस दिनै (अजै दे दिनै) दी मुलाकात बारै सोहगा करदे (डरांदे) 
हे ? ओह्‌ परते च आखङन, हां! आए हे, ते अजाब बारै जेहड़ा बा'यदा कीता 
गेदा हा ओह्‌ मुनकरें (सच्च दे इंकारियें) पर पूरा होइयै रौहग। गलाया जाहग, 
जहन्नमै च इनें दरोआजें राहे दाखल होई जाओ, म्हेशां-म्हेशां आस्तै। कनेहा 
बुरा ठकाना ऐ घमंड करने आहलें आस्तै। (7-72) 

ते जेहड़े लोक अपने रब्ब थमां डरे, ओह्‌ जत्थे दे जत्थे ब'न्नियै जन्नतै 
(सुरगै) आहूली बक्खी लेते जाङन। जेहलै ओह्‌ उत्थें पुजङन, उत्थूं दे 
दरोआजे खो'ल्ली (गुहाड़ी) दित्ते जाङन ते उत्थूं दे पैहरेदार (राक्खे) उनेंगी 
आखङन, तुंदे पर सलाम होऐ, खुशबाश (प्रसन्न) र'वो ते एहदे अंदर (सुरगै 
च) प्रवेश करी जाओ, म्हेशां-म्हेशां आस्तै। ओह्‌ (जन्नती) आखडङन, अल्लाह 
दा बड़ा-बड़ा धन्नवाद (शुकरिया) जिसने साढ़े कन्नै कीते दा अपना बा'यदा 
सच्च (पूरा) करी दस्सेआ ते असेंगी इस जमीना दा उत्तराधिकारी (बारस) 
बनाई दित्ता। अस जन्नतै च जित्थें मन करै रौहचै। क्या बेहतरीन प्रतिफल 
(ईनाम) ऐ सदाचारियें दा। ते तुस दिखगेओ के फरिश्ते अरशै दे चगिर्द घेरा 
बनाइये खड़ोते दे होङन ते अपने रब्ब (अल्लाह) दी प्रशैंसा ते बड़ेआई दा 
स्तुतिगान (बखान) करै करदे होङन। लोकें दा ठीक-ठीक (न्यांऽपूर्ण) 
फैसला करी दित्ता जाहग ते आखेआ जाहग के सारियां बड़ेआइयां अल्लाह 
आस्तै न जेहड़ा रब्ब (मालक) ऐ कुछ कायनात (स्तरिश्‍्टी) दा। (73-75) 

आयतां-85 -सूरह-40. अल-मोमिन रुकूअ-9 
(मक्का च अवतरत होई ) 
शुरू अल्लाह दे नांऽ कनै जेहड़ा बड़ा मेहरबान, निहायत रैहम आहला ऐ। 


हा० मीम०। एह कताब (कुरान) अवतरत कोती गेदी ऐ अल्लाह पासेआ, 
जेहड़ा सर्वशक्तिमान ऐ, जानकार ऐ। माफी देने आहूला ते तोबा कबूल करने 
आहूला ऐ, कठोर सजा देने आहला ते उदारशील ऐ। उसदे (अल्लाह दे) 
सिवाए कोई पूजने लायक (इबादत दे जोग) नेई। उस्सै आहूली भेठा (सब्भनें 
गी) परतोना ऐ। (।-3) 

अल्लाह दियें आयतें बारै उय्यै लोक झगड्दे न जेहड़े (सच्चै दे) इंकारी 
न। इनें लोकें दा इत्थें चलना-फिरना (कार-ब्यहार) तुसेंगी मगालते (धोखे) 
च नेई पाई देऐ। इंदे थमां पैह्लें नूह दे लोकें (कौम नै) उसी झठलाया ते 
उंदे बाद आहलें लोकें बी। हर इक नबी दे अनुयाइयें (उम्मतियें) उसगी घेरने 
दी कोशश कोती ते न्हकक दे झगड़े (बखेड़े) पाए इस आस्तै जे ओह्‌ हकक 
गी झठेरी सकन, फ्ही में (अल्लाह नै) उंदी पकड़ करी लैती, कनेही सजा 
ही फ्ही मेरी ? ते इंयां गै तुंदे रब्ब दा एह बोल (बा'यदा) इंकारियें दे खलाफ 
पूरा होइयै रौहग के ओह्‌ अग्गी दे बासी (जहन्नमी) न। (4-6) 

ओह्‌ जिनें अरशै गी चुक्के दा ऐ ते ओह्‌ जेहड़े उसदे आलै-दुआलै न, 
ओह अपने रब्ब दा स्तुतिगान (तसबीह) करदे न, उसदी बड़ेआई दा बखान 
करदे होई। ओह्‌ उस पर जकोन (ईमान) रखदे न। ते ओह्‌ ईमान आहलें 
आस्तै खिमा (माफी) दी दुआऽ करदे न। ऐ साढ़े रब्ब! तुंदी किरपा ते तुंदी 
जानकारी नै हर शैऽ गी घेरे दा ऐ। बस्स तुस माफ करी देओ उनें लोकें गी 
जेहड़े तोबा करी लैन ते तुंदे रस्ते पर चलन (सन्मार्ग दी पैरवी करन), ते तुस 
उनेंगी जहन्नमै (नरकै) दी अग्गी'शा बचाई लैएओ। ऐ साढ़े रब्ब! तुस उनेंगी 
म्हेशां रौहने आहले (सदा ब्हारी) बागें च दाखल करेओ, जिं'दा तुसें उंदे कन्नै 
कौल (बा'यदा) कोते दा ऐ। ते उनें गी बी जेहड़े सदाचारी (नेक) होन, उंदे 
मां-बब्ब जां उंदियें बीवियें ते उंदी उलाद (संतान) चा। निसंदेह्‌ तुस सर्वशक्तिमान 
ओ, ज्ञानवान ओ। ते उनेंगी भेड़े कम्में'शा बचाई लैओ। जिसी तुसें उस दिन 
भेड़े कम्में (कुकर्मे) थमां बचाई लैता, उंदे पर तुसें बड़ा रैहम कीता। इय्यै 
सारें'शा बड्डी कामयाबी ऐ। (7-9) 

जिनें लोकें इंकार कीता, उनेंगी (जोरें-जोरें) कुआलदे होई गलाया जाहग, 
खुदा गी तुंदे कन्नै नराजगी इस थमां केई गुना ज्यादा ऐ जिन्नी नराजगी तुसेंगी 
अपने-आपै कन्नै ऐ। जदूं तुसेंगी ईमान आहले पास्सै बलाया (सद्देआ) जंदा हा, 
तां तुस इंकार करदे हे। ओह्‌ परते च आखडन, ऐ साढ़े रब्ब! तुसें असेंगी द'ऊं 
बारी मौत दित्ती ते द'ऊं बारी जिंदगी दित्ती, हुन असें अपने गुनाहें गी कबूली 
लैता ते क्या साढ़े बची निकलने दी कोई सूरत ऐ? (फ्ही उनेंगी गलाया जाहूग) 
एह सब तुंदे कन्नै इस करियै ऐ जे जदूं तुसेंगी इक्कै अल्लाह आहली बक्खी 
बलाया जंदा हा उसलै तुस उसदा इंकार करदे हे। ते जदूं ओहदे (अल्लाह) कन्नै 
होरें गी भ्याल बनाया जंदा तां तुस मन्नी लैंदे। बस्स हुन ते फैसला अल्लाह दे 
हत्थे च ऐ  जेहड़ा म्हान ऐ, बुलंद रुतबे आहला ऐ। (0-72) 

उय्यै ऐ जेहड़ा तुसेंगी अपनियां नशानियां दखांदा ऐ ते असमानै थमां तुंदे 
आस्तै रिजक भेजदा ऐ। पर आखा (नसीहत) सिर्फ उय्यै माहनू मनदा ऐ 
जेहूड़ा अल्लाह आहूली भेठा नतमस्तक होने आहूला होऐ। बस्स तुस अल्लाह 
गी गै पुकारो, उस्सै पर द्विढ़ निश्चा रखदे होई, भांएं मुनकरें (इंकारियें) गी 
किन्ना गै बुरा की नेई बझोऐ। ओह्‌ (अल्लाह) बुलंद दरजे आहला ऐ, अरशै 
दा सुआमी ऐ। ओह्‌ अपने बंदें चा जिस पर चांहदा ऐ 'बही' भेजदा ऐ इस 
आस्तै जे ओह्‌ मुलाकात आहले दिनै बारै खबरदार करन। जिस रोज उनेंगी 
(कबरें चा) ठुआलेआ जाहग। अल्लाह थमां उंदी कोई बी करनी ओहलै 
(छप्पी दी) नेई होग। अज्ज सल्तनत (बादशाही) कुस दी ऐ ? इक्कै अल्लाह, 
सर्वशक्तिमान दी। अज्ज हर कुसै गी उसदे कर्में (करनी) दा प्रतिफल थ्होग, 
अज्ञ कुसै पर कोई ज्यादती नेई होग। निसंदेह अल्लाह तौले गै स्हाब-कताब 
लैने आहूला ऐ। (१3-77) 

उनें (मुनकरें) गी अनकरीब औने आहली मसीबत दे दिनै थमां डराओ, 
जदूं दिल गले तगर आहनी पुजङन, ते डरै कनै उंदे साह सुक्के दे होङन। अदूं 
जालमें (मुनकरें) दा नां ते कोई दोस्त (हतैशी) होग ते नां गै कोई सफारशी, 
जेहदी गल्लै गी मन्नेआ जा। ओह्‌ (अल्लाह) उंदियें नजरें दी चोरी गी चंगी 
चालली जानदा ऐ ते उनें गल्लें (भेतें) गी बी जिनेंगी उनें अपने सीने च छपैले 
दा ऐ। अल्लाह हकक कन्नै इंसाफ (न्यांऽ) करग। जिनेंगी ओह्‌ अल्लाह दे 
अलावा पूजदे न, ओह्‌ कुसै बी फैसले दी सकत नेई रखदे। बेशकक अल्लाह 
सब किश सुनने आहूला, दिवखने आहला ऐ। (8-20) 

कया इनें जमीना पर चली-फिरिये दिक्‍्खेआ नेई के उनें लोकें दा केह्‌ 
हशर (अंजाम) होआ जेहड़े इंदे'शा पैहलें होई चुके दे न। ओह्‌ इंदे 'शा ताकत 
च बड़े ज्यादा हे ते उनें लक्खनें (खण्डरें दी शकली) दे स्हाबें बी जेहड़े ओह्‌ 
जमीना पर पिच्छें छोड़ी गे। फ्ही अल्लाह नै उंदे गुनाहें दी बदौलत उंदी पकड़ 
कोती ते कोई बी उनेंगी अल्लाह'शा बचाने आहूला नेई होआ। एह सब उंदे 
पर इस करियै घटत होआ कोजे उंदे कोल उंदे रसूल स्पश्ट नशानियां लेइयै 
आए पर उनें उंदा इंकार कीता। तां फ्ही अल्लाह नै उंदी पकड़ कीती। जकीनन 
ओह्‌ शक्तिशाली ऐ, सख्त सजा देने आहूला ऐ। (2-22) 

असें मूसा गी अपनियें नशानियें ते स्पश्ट दलीलें कनै फिरऔन ते हामान 
ते क्रारून दे कोल भेजेआ, पर उनें (इंकार करदे होई) आखेआ, के एह इक 
जादूंगिर ऐ, झूठा ऐ। फ्ही जदूं ओह (मूसा) साढ़े पासेआ हक्क (सच्च) लेइयै 
उंदे कश पुज्जेआ, उनें गलाया के इनें लोकें दे पुत्तरें (जागते) गी कतल करी ओड़ो 
जेहड़े इंदे कन्नै इमान कायम करदे न ते इंदियें जनानियें (कुड़ियें) गी जींदे छोड़ी 
ओड़ो। ते उनें मुनकरें दी जुगत (तदबीर) बेअसर रेही। (23-25) 

फिरऔन नै आखेआ, मिगी छोड़ो, में मूसा गी कतल करी ओड़ां ते 
(उसी आखो) फ्ही ओह्‌ अपने रब्ब अग्गे फरेआद करे, मिगी अंदेशा (खटका) 
ऐ जे ओह्‌ कुदरै तुंदा दीन (धर्म) गै नेई बदली ओड़ै जां फ्ही मुलखै च फसाद 
नेई खडेरी ओड़ै। मूसा नै आखेआ, में अपने ते तुंदे सारें दे रब्ब दी पनाह 
(शरण) चाहनां हर उस घमंडी (मगरूरे) थमां जेहड़ा स्हाबै-कताबै आहले 
दिन (कियामत) पर जकीन नेई करदा। (26-27) 

फिरऔन दी कौम चा इक मोमिन आदमी, जिसनै अपने ईमान गी छपैली 
रक्खे दा हा, बोलेआ, क्या तुस इक आदमी गी सिर्फ इस गल्लै पर कतल 
करी देगेओ कीजे ओह्‌ आखदा ऐ के मेरा रब्ब (मालक) अल्लाह ऐ ? 
हालांके ओह्‌ रब्ब पासेआ स्पश्ट नशानियां (सबूत) बी लेइयै आए दा ऐ। 
ते जेकर ओह्‌ झूठा ऐ तां उसदे झूठे दा बवाल उस्सै पर पौग। ते जेकर ओह्‌ 
सच्चा ऐ तां उसदा किश नां किश असर तुंदे पर पेइयै रौहग, जेहदे बारै च 
ओह्‌ तुसेंगी खबरदार करा करदा ऐ। जकीनन अल्लाह ऐसे माहनू गी कदें 
हदैत नेई दिंदा जेहड़ा हददै थमां बाहर जाने आहला होऐ, झूठा होऐ। ऐ मेरी 
कौम! अज्ञ तुंदी सल्तनत ऐ ते तुस जमीना पर प्रभावी (गालिब) ओ। फ्ही 

जेकर अल्लाह दा अजाब साढ़े पर आहनी पेआ, उसलै साढ़ी मदद कु'न 
करग? फिरऔन आखन लग्गा, में तुसेंगी उय्ये रा5 (सलाह) दिन्नां जिसगी 
में स्हेई समझनां, ते में तुंदी रैहनमाई भलाई दे ठीक रस्ते आहूली बक्खी करा 
करनां। (28-29) 

ते जेहड़ा आदमी (उंदे च) ईमान आहला हा, उसने अपने लोकें गी 
आखेआ के मिगी डर (अंदेशा) ऐ के तुंदे पर बी कुदंरै उस्यै जनेहा दिन नेई 
आई जा जनेहा दिन नूह दी कौम ते आद ते समूद ते उंदे मगरा आने आह्ली 
कौमें पर आएआ हा। अल्लाह अपने बंदे पर कोई बी ज्यादती नेई करना 
चांहदा। ऐ मेरे प्यारे लोको! मिगी डर ऐ जे तुंदे पर कुदरै चींको-झाड़े दा 
दिन आहनी प'वै, जिस रोज तुस पिट्ठ फेरियै नस्सगेओ। ते फ्ही तुसेंगी 
अल्लाह कोला बचाने आहूला कोई नेई होग। ते जिसगी अल्लाह गुमराह करी 
देऐ उसी हदैत देने आहूला होर कोई नेई। (30-33) 


इस थमां पैहलें युसूफ (इक पैगंबर) तुंदे कोल साफ-साफ दलीलां 
(नशानियां) लेइयै आएआ पर तुस उस दियें नसीहतें बारै शक्कै च पेदे रेह्‌। 
जेहलै उंदी मौत होई गेई तां तुसें लोकें आखेआ के अल्लाह हुन कदें बी कोई 
रसूल नेई भेजग। इस्सै चालली अल्लाह उनें लोकें गी पथभ्रश्ट करी दिंदा ऐ 
जेहड़े हदूदै थमां बाहर जाने आहले ते शक्की होंदे न। जेहड़े अल्लाह दियें 
आयतें बारै झगड्दे (बैह्सदे) न बगैर कुसै नेही दलीलै दे जेहड़ी उनेंगी थ्होई 
दी होऐ। एह सब अल्लाह ते ईमान आहलें आस्तै सख्त नां-पसंदीदा ते श्रिणा 
जोग ऐ। इस्सै चालली अल्लाह मोहर लाई दिंदा ऐ हर मगरूरे दे ते मूंहजोर 
(सरकश) इंसान दे दिलै पर। (34-35) 


फिरऔन नै आखेआ, ऐ हामान! मेरे आस्तै इक बुलंद अमारत त्यार 
करवा, इस करियै जे में असमानें दे राहें उत्थें पुज्जी सकांऽ ते मूसा दे माबूद 
(अल्लाह) गी झांकियै दिक्खी सकां, कीजे में ते उसगी झूठा समझनां। इंयां 
फिरऔन दे कुकर्म (बदअमल) उसदी नजरी च उचत बनाई दित्ते गे ते उसी 
सचाई दे रस्ते थमां रोकी दित्ता गेआ। ते फिरऔन दी जुगत गारत होइयै रेही 
गेई। (36-37) 

ते जेहड़े शख्स (आदमी) नै ईमान आनेआ हा, उसने गलाया, ऐ मेरे 
लोको! तुस मेरा अनुसरण (पैरवी) करो, में तुसेंगी सिद्धा रस्ता दस्सा करनां। 

ऐ मेरी कौम दे लोको! एह दुनियावी (संसारक) जिंदगी ते मात्तर चंद दिनें 
दी ऐ ते असल ठकाना ते परलोक ऐ। जेहका मनुक्ख बुराई करग उसी उसदा 
बदल बी उन्ना गै थ्होग। ते जेहका मनुक्ख भले (नेक) कर्म करग, फ्ही भांएं 
ओह्‌ मड्द होऐ जां जनानी, बशर्ते ओह्‌ मोमिन (ईमान आहला) होऐ, उय्यै 
लोक जन्नतै (सुरगै) च दाखल होङन, उत्थें उनेंगी बे-स्हाबा (मुगता) रिजक 
थ्होग। ऐ मेरी कौम दे लोको! केह गल्ल ऐ जे में तुसेंगी मुक्ति आह्ली भेठा 
सद्दा करनां ते तुस मिगी (नरकै दी) अग्गी आह्ली भेठा सद्दा करदे ओ। 
तुस मिगी आक्खा करदे ओ जे में अल्लाह कन्नै कुफर करां ते ऐसी चीजै 
(देवी-देवता) गी उसदा (अल्लाह दा) शरीक बनांऽ जेहदे बारै में किश नेई 
जानदा। में तुसेंगी सर्वशक्तिमान, माफ करने आहूले खुदा आहूली भेठा बुला 
करनां। एह ते जकीनी (पक्की) गल्ल ऐ के तुस जेहड़े पास्सै मिगी बुलांदे 
ओ उंदी कोई हस्ती (सत्ता) नां ते इस संसारै च (इस लोक च) ऐ ते नां 
गै आखरत (परलोक) च। निसंदेह्‌ साढ़ी सारें दी बापसी अल्लाह आहले 
पास्सै गै होने आहली ऐ ते हदूदै थमां बाहर जाने आहले गै दोजख दी अग्गी 
च जाङन। तौलै गै (निकट भविक्ख च) तुसेंगी सच्च पता चली जाहग। ते 
में अपना मामला अल्लाह दे सपुर्द करनां। बेशकक अल्लाह अपने तमाम बंदें 
दा निगरान (संरक्षक) ऐ। (38-44) 

फ्ही अल्लाह नै उसगी (ईमान आहले गी) उंदियें भैड़ियें जुगतें थमां 
बचाई लैता। ते फिरऔन आहलें गी सख्त (घोर) अजाब नै घेरी लेता। अग्ग, 
जेहदे च ओह सवेरे-शामीं पेश (दाखल) कोते जंदे न। ते जिस रोज कियामत 
आहला ध्याड़ा होग, फिरऔन आहलें गी (ते उसदे समर्थकें गी) अत्त सख्त 
अजाब च दाखल कोता जाहग। (45-46) 

फ्ही जदूं ओह्‌ दोजखै च इक-दूए कन्नै दू-ब-दू करङन (बैहूसङन) 
उसलै माडे लोक अपने-आपै गी बड्डा समझने आहलें गी आखडन, अस 
ते तुंदे अधीन हे, इस करियै क्या तुस हुन साढ़े 'शा अग्गी (अजाबै) दा किश 
हिस्सा घट्ट कराई सकदे ओ ? उसलै ओह्‌ गरूरे दे लोक आखडङन, के 
अस सारे गै इस च (दोजख दी अग्गी च) आं। अल्लाह नै अपने बंदें दे 
दरम्यान फैसला करी दित्ता। ते जेहके लोग अग्गी च होङन ओह जहन्नमै 
दे निगरानें गी आखडङन, तुस अपने रब्ब अग्गें बेनती (प्रार्थना) करो के 
असेंगी थ्होने आहूले अजाब च इक दिनै दी गै कमी कर देऐ, लेकन परते 

च ओह्‌ आखडन, क्या तुंदे कोल तुंदे रसूल (अल्लाह दियां) स्पश्ट दलीलां 
लेइयै नेई हे आए? ओह्‌ आखडन, हाँ! फ्ही निगरान आखङन, तां फ्ही तुस 
आपूं गै (राहत आस्तै) प्रार्थना करो। उसलै फ्ही मुनकरें दी प्रार्थना अकारथ 
होने आहूली ऐ। (47-50) 

निसंदेह्‌ अस (अल्लाह) अपने रसूलें दी ते ईमान आहलें दी इस 
संसारक जिंदगी च बी सहायता करने आं, ते उस दिन बी करगे जदूं सारे 
गुआह (पैगंबर) खड़े होए दे होऊन, उस रोज जालमें (इंकारियें) गी उंदी 
सफाई पेश करनां किश फायदेमंद साबत नेई होग, ते उंदे पर लानत होग 
ते उंदे आस्तै निकृश्ट ठकाना होग। असें मूसा गी हदैत दित्ती ते इस्राईली 
नसल गी कताबै (तौरात) दा बारस बनाया, रैह्नुमाई ते नसीहत ऐ सोचने- 
बचारने आहले लोकें आस्तै। तुस सिर्फ सबर रक्खो, बेशकक अल्लाह दा 
बा'यदा (कौल) सच्चा ऐ ते कन्नै गै अपनियें गलतियें दी माफी आस्तै 
प्रार्थना करदे र'वो। सवेरे-शामीं अपने रब्ब दी बड़ेआई दा बखान करदे होई 
(स्तुतिगान करदे होई) । (5-55) 

ओह्‌ लोक बिजन कुसै सबूतै दे जेहड़ा उंदे कश मजूद होऐ, अल्लाह 
दियें आयते बारै झगड़दे न उंदे दिलें च होर किश नेई सिर्फ अपने-आपै गी 
बड्डा समझने दी खो ऐ, जेहदे तगर ओह्‌ कदें बी पुज्जी नेई सकङन। बस्स 
तुस अल्लाह दी पनाह मंग्गो, बेशकक ओह्‌ (अल्लाह) सुनने आहूला, दिक्खने 
आहला ऐ। (56) 

जकोनन असमानें ते जमीना दा निरमान करनां बड़ा कठन कम्म हा 
बनिसबत इंसान गी पैदा करने दे, लेकन अकसर लोक (इस तत्थै गी) नेई 
जानदे। जिंयां अन्ना ते सजाखा इक्क बरोबर नेई होई सकदे उंआं गै ईमान 
आहले नेकूकार (सदाचारी) ते कुकर्मी (दुराचारी) बरोबर नेई होई सकदे। तुस 
लोक बड़ा घट्ट सोचेदे ओ। जकीनन कियामत घटत होइयै रौहग। एहदे बांरै 
च दना बी शकक नेई, लेकन अकसर लोक नेई मनदे। (57-59) 

तुंदे रब्ब ने फरमाई दित्ते दा ऐ जे तुस सिर्फ मिगी पुकारो (अर्थात मेरे 
अग्गें फरेआद करो), में तुंदी बेनती स्वीकार करङ। जेहड़े लोक मेरी बंदगी 
(इबादत) थमां सरकशी करदे न, ओह्‌ तौले गै खुआर (जलील) होइयै 
जहन्नमै च जाङन। अल्लाह गे ऐ, जिसने रात इस करियै बनाई जे तुस अराम 

करी सको, ते दिनै गी प्रकाशमान बनाया। बेशकक अल्लाह लोकें पर बड़ी 
मेहर करने आहूला ऐ पर अकसर लोक शुकरगजारी नेई करदे। इय्यै अल्लाह 
तुंदा (सारें दा) मालक ऐ, हर चीजे दा सिरजनहार, बिजन उसदे कोई माबूद 
(अराध्य) नेई। फ्ही तुस कुद्धरै गी फिरकदे जा करदे ओ ? इस्सै चालली ओह्‌ 
(पिछले) लोक बी बक्हाए जंदे रेह जेहड़े अल्लाह दियें आयतें दा इंकार करदे 
हे। (60-63) 

ओह्‌ सिर्फ अल्लाह गे ऐ जिसने तुंदे आस्तै धरतै गी रौहने (बस्सोआं) 
दा थाहर बनाया ते गासै गी छत्तै दी मानिंद बनाया ते तुंदी बनावट (घाट) 
बनाई क्या सुंदर (बधिया) बनावट ? ते उसने तुसेंगी रिजकै च उम्दा (बधिया) 
चीजां उपलब्ध कराइयां। एह अल्लाह गे ऐ तुंदा रब्ब (सुआमी), कल्याणकारी 
(बरकतें आहूला), अल्लाह जेहड़ा सुआमी ऐ कुल्ल ज्हानै (स्रिश्टी) दा। उय्यै 
जींदा-जागदा (शाश्वत) ऐ उसदे अलावा कोई आराध्य नेई। इस करियै तुस 
बस्स उस्सै गी पुकारो (उस्से दे आग्गें फरेआद करो) । अपने दीन (धर्म) गी 
मात्तर उस्सै आस्तै खास करदे होई। सारी बड़ेआई अल्लाह आस्तै ऐ जेहड़ा 
मालक ऐ कुल्ल ज्हानै (स्तरिश्टी) दा। (64-65) 


आखी देओ, मिगी इस थमां मनाही करी दित्ती गेदी ऐ जे में उंदी (देवी- 
देवतें बगैरा) अराधना करां, जिनेंगी तुस अल्लाह दे अलावा पूजदे ओ, जंदू के 
मेरे कोल स्पश्ट दलीलां (नशानियां) पुज्जी गेदियां न। मिगी हुकम होए दा ऐ 
जे में अपने-आपै गी स्तरिश्‍्टी दे सुआमी (अल्लाह) दे सपुर्द करी देआं। उय्यै 
ऐ जिसने तुसेंगी मिट्टी थमां पैदा कीता, फ्ही बीरज थमां, फ्ही खूनै दे लोथड़े 
थमां, फ्ही ओह्‌ तुसेंगी बच्चे दी शकली च पैदा करदा ऐ, फ्ही ओह्‌ तुंदी बरोस 
करदा ऐ तां जे तुस अपनी पूरी जुआनी (ताकत) तगर पुजी जाओ। फ्ही ओह्‌ 
तुसेंगी बुढापा दिंदा ऐ (अर्थात्‌ बिरधावस्था तगर पजांदा ऐ)। पर तुंदे चा केई 
ऐसे बी हैन जेहड़े पैहलें गै मरी जंदे न। इस करियै जे तुस निश्चत समें तगर 
पुज्जो ते तुस सोचो। उय्यै ऐ जेहड़ा जिंदगी दिंदा ऐ ते मौत बी दिंदा ऐ। ते जंदू 
ओह्‌ कुसै कम्मै गी करने दा निश्चा करी लैंदा ऐ तां बस्स उसदा इन्नां आखना 
काफी हुंदा ऐ जे होई जा ते बस्स (ओह्‌) होई जंदा ऐ। (66-68) 

क्या तुसें उनें लोकें गी नेई दिक्खेआ जेहड़े अल्लाह दियें आयते बारै 
झगड्दे न ? ओह्‌ (सन्मार्ग थमां) कुद्धरै गी फिरकदे (भटकदे) जा करदे न? 

जिनें कताबा गी झठलाया ते उस चीजै गी बी जिसगी देइये असें अपने रसूलें 
गी भेजेआ हा। तौले गै उनेंगी पता चली जाहग, जदूं उंदियें गरदनें च तौक 
पुआए जाडन ते जंजीरें कन्नै ब 'न्नियै उनेंगी खरपदे पानियै च धरीकेआ जाहग। 
फ्ही उनेंगी (नरकै दी) अग्गी च सुट्टी दित्ता जाहग। उनेंगी पुच्छेआ जाहग, 
कुत्थें न ओह्‌ जिनेंगी तुस अल्लाह दे शरीक (भ्याल) समझदे हे ? ओह्‌ परते 
च आखडङन, ओह्‌ ते साढ़े 'शा छप्पन होई गे, पर अस उंदे'शा पैहलें कुसै गी 
बी पूजदे नेई हे। इस चालली अल्लाह मुनकरें दी पकड़ करदा ऐ। एहू सब 
(तुंदे कन्नै) इस करियै ऐ के तुस धरतै पर न्हकक इतरांदे हे ते इस करियै बी 
जे तुस घमंड करदे हे। हुन जहन्नमै (नरकै) दे दरोआजें राहें दाखल होई जाओ 
उत्थें म्हेशां आस्तै। कनेहा बुरा ठकाना ऐ घमंड करने आहलें दा। (69-76) 


इस करियै (ऐ नबी) तुस थोढ़ा सबर करो, अल्लाह दा बा'यदा सच्चा 
ऐ। फ्ही जिसदा अस तुंदे कन्नै बा'यदा करा करने आं, उसदा किश हिस्सा 
अस तुसेंगी (इस जिंदगी च गै) दखाई देचै जां फ्ही पैहलें तुसें गी मौत देचै, 
पर (खीर) उंदी बापसी साढ़े आहूली बक्खी गे ऐ। (77) 

असें तुंदे'शा पैहलें नेकां (मते हारे) रसूल भेजे, उंदे चा किश दे बारै च 
असें तुंदे सामने बखान कोता ते उंदे चा किश नेह बी हैन जिंदे बारै च असें 
तुंदे सामने कोई जिकर नेई कीता। कुसै बी रसूल दी इन्नी समर्थ नेई ही जे 
ओह्‌ बिजन अल्लाह दी मंशा दे कोई बी नशानी प्रगट करी सकै। फ्ही जेहलै 
अल्लाह दा हुकम होआ तां हक्क दे मताबक फैसला (निरना) करी दित्ता गेआ। 
ते गलत दा साथ देने आहले (झूठे) लोक कसारे च रेही गे। (78) 

अल्लाह गे ऐ जिसने तुंदे गित्तै मवेशी बनाए, उंदे चा किश दी तुस सुआरी 
करदे ओ ते किश गी अपनी खुराक दा हिस्सा बनांदे ओ (यानि खंदे ओ) । 
ते तुंदे आस्तै उंदे च होर मते फायदे न। इस करिए जे तुस उंदे राहें अपनी 
जरूरतें गी पूरा करो, उंदे पर ते समुन्दरी ज्हाजै (किश्ती बगैरा) पर तुस सुआरी 
करदे ओ। ते ओह्‌ (अल्लाह) तुसेंगी होर बी नशानियां दखांदा ऐ, इस करियै 
तुस अल्लाह दियें केह्ड़ी-केह्ड़ी नशानियें दा इंकार करगेओ। (79-8) 

कया उनें जमीना पर फिरी-टुरियै नेई दिक्खेआ जे केह हशर (अंजाम) 
होआ उनें लोकें दा जेहड़े इंदे'शा पैहलें होई गुजरे दे न। ओह्‌ इंदे'शा गिनतरी 
च बी ज्यादा हे ते शक्ति (समर्थ) दे स्हाबें बी, ते जिंदियां नशानियां ओह्‌ 

अपने पिच्छें धरतै पर छोड़ी गेदे न, उंदे स्हाबें बी बधी-चढ़ियै हे। उंदी ओह्‌ 
कमाई उंदे किश कम्म नेई आई। जेहलै उंदे पैगंबरें उंदे सामने (रब्ब दियां) 
स्पश्ट दलीलां (नशानियां) पेश कीतियां तां ओह्‌ अपने उस इलम पर गौह्‌ 
बुज्झदे रेह जेहड़ा उंदे कश (पैहलें गै) मजूद हा ते फ्ही उंदे पर ओह्‌ घोर 
बिपदा आ'नी पेई जेहदा ओह्‌ मौजूं डुआंदे हे। फ्ही जेहलै उनें साढ़े पासेआ 
अजाब गी औँदे दिक्खेआ, तां आखन लग्गे के असें इकेश्वर (अल्लाह) पर 
ईमान आनेआ ते अस इंकार करने आं उंदा, जिनेंगी अस उसदे (अल्लाह दे) 
कन्तै शरीक बनांदे हे। उसलै उंदा ईमान आहनना उंदे कम्म नेई औग, जिसलै 
उनें साढ़े अजाब गी सामने औंदे दिक्खी लेदा हा। इय्यै अल्लाह दा कनून 
(निजम) ऐ जेहड़ा उसदी लुकाई (बंदे) पर चलदा आएआ ऐ, ते उस'लै 
इंकार करने आहले कसारे च रेही गे। (82-85) 


आयतां-54 '्सूरह-4।. हा०मीम० अस-नसज्दह रुकूअ-७ 
(मक्का च अवतरत होई ) 
शुरू अल्लाह दे नांऽ कन्नै जेहड़ा बड़ा मेहरबान, निहायत रैहम आहला ऐ। 


हा० मीम०। एह इक बड्डे मेहरबान, बेहद्द किरपालू पासेआ अवतरत 
कोता गेदा कलाम ऐ। एह इक कताब ऐ जेहदियें आयतें गी खो'ल्ली- 
खो'ल्लियै (स्पश्ट करियै) बर्णत कीता गेदा ऐ, अरबी भाशा दा कुरान, उनें 
लोकें आस्तै जेहड़े अकल आहले न। खुशखबरी (शुभ सूचना) देने आहूला 
ते खबरदार करने आहूला। पर उनें लोकें चा मते हारें इस थमां मूंह्‌ मोड़ेआ, 
ओह इसगी सुना नेई करदे। ते ओह आखदे न, जेहदी भेठा तुस असें गी 
आमंत्रित करदे ओ साढ़े दिल उस थमां पड्दे च न, ते साढ़े कन्नें च डट्ट 
लग्गे दे न। ते साढ़े ते तुंदे दरम्यान इक लवा (ओहला) ऐ। इस करियै तुस 
अपना कम्म करो, अस बी अपना कम्म करा करने आं। (-5) 

आखो, में ते तुंदे जनेहा गै इक माहनू आं। मेरे कश एह 'बही' आंदी 
ऐ जे तुंदा आराध्य (माबूद) मात्तर इक्कै अल्लाह ऐ, बस्स तुस उसदे सिद्धे 
रस्ते पर चलो ते उस'शा खिमा याचना करो। खराबी उनें लोकें आस्तै ऐ जेहड़े 
बहुदेववादी (अनेकेश्वरवादी) न, जेहड़े जकात नेई दिंदे ते जेहड़े आखरत 
(परलोक) दे इंकारी न। निसंदेह्‌ जेहड़े ईमान आहले न ते नेकूकार बी हैन, 
उंदे आस्तै ऐसा प्रतिफल ऐ जेहड़ा कदें बी खतम नेई होग। (6-8) 


4I3 


आखो, क्या तुस लोक उस हस्ती दा इंकार करदे ओ जिसने जमीना दा 
द्‌'ऊं दिनें च निरमान कोता, ते तुस होरें गी उसदे सतुल्ल मिथदे ओ। ओह्‌ 
रब्ब (मालक) ऐ  कुल्ल कायनात (पूरे ब्रह्मांड) दा। उसने (अल्लाह नै) 
जमीना पर प्हाड़ बनकाए। ते उंदे च फायदेमंद चीजां रक्खी ओड़ियां ते उसने 
चार दिनें च खाने जोग सारियां चीजां त्यार करी ओड़ियां, एह सब उंदे आस्तै 
ऐ जेहड़े इस बारै पुच्छ-गिच्छ करदे न। फ्ही उसने अपना ध्यान असमानै 
आहूली बकखी केंदरत कीता, ते अदूं ओह धुआं- जन हा। फ्ही उसने असमानै 
गी ते जमीना गी आखेआ, के तुस दमैं आओ खुशी'नै भांएं नां-खुशी'नै 
(मरजी'नै भांएं बगैर मरजी दे)। दौनी आखेआ, अस खुशी'नै हाजर आं। फ्ही 
उसने द'ऊं दिनें च उसदे सत्त असमान बनाए (यानि सत्तें असमानें दा निरमान 
कीता) ते हर इक असमानै गी उस दे कम्मै बारै हुकम भेजी ओड़ेआ। असें 
(सारें 'शा) ख'लके असमानै गी जगमगांदे चरागें कनै सजाई ओड़ेआ, ते उसी 
सुरक्खत करी ओड़ेआ। एह सब सर्वशक्तिमान ते सर्वज्ञ दी योजना (मनसूबा 
बंदी) ऐ। (9-72) 

फ्ही बी जेकर ओह्‌ नांह-नुक्कर करदे न तां उनेंगी सनाई देओ, के में 
तुसेंगी उस्सै चालली दे अजाबै थमां डरानां जनेहा अजान आद ते समूद पर 
नाजल होआ हा। जदूं के उंदे कोल रसूल आए, उंदे अग्गुआं बी ते उंदे 
पिच्छुआं बी (यानि उंदे पैहलें बी ते मगरा बी) जे तुस बिजन अल्लाह दे 
कुसै होर दी इबादत नेई करो। उने परता दिंदे होई गलाया, जे साढ़ा रब्ब चांहदा 
तां ओह्‌ साढ़े कोल फरिश्तें गी भेजदा, अस ते उस चीजै दे इंकारी आं जिसगी 
देइयै तुगी भेजेआ गेदा ऐ। (3-74) 

आद दे कबीले दा ते एह हाल हा के ओह्‌ बगैर कुसै अधिकार दे जमीना 
पर घमंडे दे फिरदे हे ते गलांदे हे, कु'न ऐ ओह्‌ जेहड़ा शक्ति (ताकत) च 
साढा मकाबला करी सकदा ऐ? क्या उनें सोचेआ नेई के जिस खुदा नै उनेंगी 
पैदा कीता, ओह्‌ उंदे'शा मता शक्तिशाली ऐ। ओह साढ़ी नशानियें दा इंकार 
करदे रेह्‌। इस करियै असें चंद मन्हूस दिनें च उंदे पर प्रचंड (तुंद) हवा भेजी 
दित्ती तां जे अस उनेंगी संसारक जिंदगी च गै बदनामी दा मजा चखाचै, ते 
आखरत (परलोक) दा अजाब ते इस'शा बी केई गुनां ज्यादा जिल्लत भरोचा 
ऐ। ते उत्थें उनेंगी कोई सहायता नेई थ्होग। ते ओह्‌ जेह्ड़ी समूद दी कौम ही, 
असें ते उनेंगी सन्मार्ग (हक्कै दा रस्ता) दखाया, लेकन उनें सन्मार्ग दी अपेक्षा 

गुमराही पसंद कोती (अर्थात हकक दे प्रति अ'न्ने होई गे), फ्ही असें उंदी 
बिजली दी किड़क दे अजाब कन्‍ने पकड़ कीती उंदियें भैडियें कारकरदगियें 
(कारस्तानियें) दे कारण। असें उनें लोकें गी सुरक्खत रक्खेआ जेहड़े (अल्लाह 
पर) ईमान रखदे हे ते डरदे हे। (5-8) 


जिस दिन अल्लाह दे दुश्मनें (इंकारियें) गी नरकै दी अग्गी आहूली बक्खी 
किट्ठे कीता जाहग, फ्ही उनेंगी दलें (समूहे) च बंडेआ जाहग, ते जिसलै ओह्‌ 
उसदे नेड़ै (जहन्नमै दे करीब) पुज्जी जाङन, उंदे कन्न ते उंदी अक्खीं ते उंदी 
चमड़ियां (खल्लड्यां) उंदे भेड़े कर्में दे खलाफ (बरुद्ध) गुआही देङन। ते 
ओह्‌ अपनी चमड़ियें गी पुच्छङन जे उनें उंदे बरुद्ध गुआही की दित्ती ? ओह्‌ 
परते च आखडन जे असें गी उस्सै अल्लाह नै कूने (बोलने) दी समर्थ दित्ती 
ऐ जिसने हर चीजै गी बोलने च समर्थ करी दित्ता ऐ। उस्सै नै तुसेंगी पैहली 
बारीं पैदा कीता ते उस्सै आहली बक्खी तुस परताए गे ओ। तुस अपने-आपै 
गी इस थमां बचाई नेई हे सकदे जे तुंदे कन्न, तुंदी अक्खीं ते तुंदियां चमड़ियां 
तुंदे बरुद्ध गुआही नेई देन, पर इस गुमान (भलेखे) च हे के अल्लाह तुंदे मते 
हारे उनें कर्में बारै किश नेई जानदा जेहड़े तुस करदे हे। ते तुंदे उस गुमान नै 
जेहड़ा तुस अल्लाह बारै करदे हे तुसेंगी बरबाद करी ओड़ेआ, ते तुस घाटे 
(कसारे) च रौहने आहले चा होई गे। हुन भांएं ओह्‌ सबर करन पर अग्ग (नरकै 
दी) गै उंदा स्थाई नवास (ठकाना) ऐ, ते जेकर हुन ओह्‌ खिमा याचना करन 
तां बी उनेंगी खिमा नेई कोता जाहग। (9-24) 

असें उंदे पर किश साथी तैनात करी दित्ते ते उनें उंदे अग्गें-पिच्छें दी 
हर चीजे गी (हर कर्म गी) उंदे सामने उम्दा बनाइये पेश कीता। उंदा बी उय्यै 
अंजाम (हशर) होआ जेहड़ा उंदे'शा पुज्ज (पैहलें आहलें) जिन्नें ते इंसानें 
दी कौमें दा होआ हा। निसंदेह ओह्‌ कसारे (घाटे) च रौहने आहूले हे। (25) 

कुफर करने आहलें गलाया के इस कुरान गी मत सुनो ते एहदे च खलल 
(बिघन) पाओ, इस करियै जे तुस प्रभावी (गालिब) र'वो। इस आस्तै अस 
इंकारियें गी सख्त अजाब देहगे ते उंदे इस निकृश्ट कम्मै दा बदतरीन सिला 
देह्गे। एह (अग्ग) अल्लाह दे बैरियें (दुश्मनें) दा बदला ऐ, उंदा म्हेशां रौहने 
दा ठकाना, उस (इंकार) दे बदले च, के ओह्‌ साढ़ी नशानियें दा इंकार करदे 
हे। (26-28) 


उसलै कुफर करने आहले (काफिर) आखडन, ऐ साढ़े रब्ब! असेंगी 
जिनें ते इंसानें चा उनें लोकें गी दखा5, जिनें असेंगी पथभ्रश्‍ट कीता (करस्ते 
पाएआ) , अस उनेंगी पैरें कन्नै जि'ललना चाहन्ने आं तां करियै जे ओह जलील 
होन। जिनें लोकें इस गल्लै दा समर्थन कीता के अल्लाह गै साढ़ा रब्ब 
(मालक) ऐ, फ्ही ओह्‌ अपनी गल्लै पर द्रिढ़ रेह, जकीनन उंदे पर फरिश्ते 
उतरदे न, ते उनेंगी गलांदे न, डरो नेई (अंदेशा नेई करो) ते नां गै गम करो, 
सुरगै (जन्नतै) दी शुभ सूचना सुनियै खुश होई जाओ जेहदा तुंदे कन्नै बा'यदा 
कोता गेदा ऐ। अस इस लोक दे बी तुंदे साथी आं ते आखरत (परलोक) दे 
बी। उत्थें तुंदे आस्तै हर शै5 मजूद होग जिसगी तुंदा दिल चाहग ते उत्थें तुंदे 
आस्तै हर ओह्‌ चीज उपलब्ध होग जेहदी तुस कामना करगेओ, गफूर 
(खिमावान) ते रहीम (दयालू) पासेआ मम्हानी ते तौरै पर। (29-32) 


इस'शा बेहतर होर कोहदी गल्ल होग जिसने अल्लाह आहले पास्सै 
बलाया (साद्दा दित्ता), नेक कर्म कीता ते मन्नेआ (इकरार कोता) के में 
आज्ञाकारियें चा आं। भलाई ते बराई कदें बरोबर नेई होई सकदी, तुस (अपने 
बरोधी गी) इंयां जवाब (परता) देओ जेहड़ा उस दी गल्लै थमां बेहतर होऐ 
(अर्थात बुराई दा जवाब भलाई कन्नै देओ) फ्ही तुस दिखगेओ के तुंदे ते तुंदे 
बरोधी च ऐसे सरबंध स्थापत होई जाङन जिंयां कोई घनिश्ट (गैहरे) मित्तर 
होन। पर हर कोई ऐसा नेई करी सकदा, सिर्फ उय्यै करी सकदा ऐ  जेहड़ा 
सबर करने आहला (सैहूनशील) होऐ ते ऐसा सिर्फ उदे कन्नै गै हुंदा ऐ जेहड़ा 
खुशनसीब (बड्भागा) होऐ। जेकर शतान तुंदे मनै च कोई खतोला (बैहम) 
पाई देऐ तां फौरी अल्लाह थमां पनाह मंग्गो। बेशकक ओह्‌ (फरेआद) सुनने 
आहूला, जानने आहूला (सर्वज्ञ) ऐ। (33-36) 

उस दियें नशानियें चा न, रात ते दिन, सूरज ते चन्न। तुस सूरजै गी ते 
चन्नै गी सजदा नेई करो बल्के उस अल्लाह गी सजदा करो जिसने इनें सारें 
गी रचेआ (बनाया) ऐ, जेकर तुस अल्लाह दी इबादत करने आहूले ओ। जेकर 
ओह्‌ (इंकारी) घमंड करन, (चेता रक्खो) जेहड़े लोक तुंदे रब्ब दे नजदीक 
न ओह्‌ दिनें-रातीं उसदी बड़ेआई दा बखान (स्तुतिगान) करदे न ते कदें बी 
नेई थकदे (अक्कदे)। (37-38) 

उस दियें नशानियें चा एह ऐ के तुस जमीना गी खुश्क ते बेजान हालती 

च दिखदे ओ, फ्ही जदूं अस ओहदे पर बरखा बरहाने आं, फ्ही ओह्‌ उब्भरदी 
ऐ ते खिड़ी पौंदी (फु'ल्ली जंदी) ऐ। निसंदेह जिसने उस मुड्दा-जन पेदी 
जमीना गी जींदा करी ओड़ेआ, ओह्‌ (अल्लाह) मुड़दें गी बी जींदा करने 
आहूला ऐ। बेशक्क ओह्‌ हर चीजै पर कादिर ऐ। जेहड़े लोक मेरी आयतें 
दा गलत अर्थ कङ्ढदे न, ओह्‌ मेरे'शा ओहलै नेई हैन। क्या जिसगी (नरकै 
दी) अग्गी च सुट्टेआ जाहग ओह इंसान चंगा ऐ जां जेहूड़ा कियामत आहले 
रोज अमन-चैन कन्नै औग ? जे किश मरजी करी लैओ, ओह्‌ जकीनन दिकखै 
करदा ऐ जेकिश तुस करा करदे ओ। (39-40) 

जिनें लोकें अल्लाह दी नसीहतें (क्कुरान दे संदेशं) गी नकारेआ, जंदू के 
ओह उंदे तगर पुज्जी गेदियां हिंयां, बेशकक एह इक जबरदस्त कताब ऐ। इस 
च झूठ नां ते एहदे अगुआं दाखल होई सकदा ऐ ते नां गै एहदे पिच्छुआं। 
एह ज्ञानवान ते प्रशैंसा जोग आहले पासेआ अवतरत कोती गेदी ऐ। तुसेंगी उय्यै 
गल्लां दर्‌हाइयां जा करदियां न जेहड़ियां तुंदे'शा पैहलें रसूलें गी आखियां 
गेदियां न। निसंदेह्‌ तुंदा रब्ब खिमा करने आहला ऐ, दर्दनाक सजा देने आहूला 
बी ऐ। (4-43) 

जेकर अस इसगी गैर-अरबी (अरबी भाशा दे अलावा कुसै दुई भाशा दा) 
कुरान बनांदे तां ओह्‌ गलांदे के इस दियां आयतां साफ-साफ को नेई बयान 
कीतियां गेदियां। फ्ही केह अरबी पैगंबर ते गैर अरबी कुरान ? सनाई देओ 
के एह (कुरान) ईमान आहलें आस्तै हदैत (नसीहत) ते शिफा ऐ, ते जेहड़े 
लोक ईमान नेई रखदे उंदे कन्नें च डट्ट लग्गे दे न ते एह उंदे हक्‍्कै च अन्ना 
होने आहला लेखा ऐ। एह लोक आखो कुतै दूरा दा बलाए (कुआले) जा 
करदे होन। (44) 

असें मूसा गी (पवित्तर) कताब दित्ती ही लेकन ओहदे च उनें (लोकें) 
मतभेद पैदा करी दित्ते। जेकर तुंदे रब्ब पासेआ इक गल्ल निरधारत नेई हुंदी 
तां उंदे मझाटै फैसला अदूं गै करी दित्ता जंदा। एहू लोक उसदे बांरै शक्कै 
च न जिसने उनेंगी शशोपंज च पाई रक्खे दा ऐ। जेहका इंसान नेक कर्म करग 
ओह्‌ अपने भले आस्तै गै करग ते जेहका भेड़ करग तां फ्ही उसदा वबाल 
बी उस्सै पर पौग। ते तुंदा रब्ब कुसै पर जबर करने आहला नेई। (45-46) 


कियामत बारै ते मात्तर अल्लाह गै जानदा ऐ (अर्थात कियामत कदूं घटत 

होग इसदा ज्ञान सिर्फ अल्लाह गी ऐ)। कोई फल अपने खोलै (खोखे) चा 
बाहर नेई आई सकदा ते नां गै कोई जनानी गर्भ धारण करी सकदी ऐ ते नां 
गै बच्चा (ज्याणा) जम्मी सकदी ऐ, एह सब्मै किश उसदी (अल्लाह दी) 
जानकारी मताबक हुंदा ऐ। जिस रोज अल्लाह उनेंगी पुच्छग के दस्सो हां, मेरे 
भ्याल (शरीक) कुत्थें न ? ओह्‌ (देवी-देवता बगैरा) आखडङन, अस तुंदे 
अग्गें इय्यै नवेदन करने आं के साढ़े चा कोई बी इसदा दावेदार नेई। ते जिनें 
गी ओह्‌ (अल्लाह कोला) पैहलें कुआलदे हे ओह्‌ सारे (देवी-देवता बगैरा) 
उंदे'शा इंकारी होई जाङन, उसलै फ्ही उनेंगी समझा औग जे उंदे बचाऽ दी 
हुन कोई सूरत नेई। (47-48) 

इंसान (अल्लाह थमां) अपने आस्तै उम्दा स्हूलतां मंगने'शा नेई थकदा, 
पर जेकर ओहदे पर कोई मुसीबत आई पौंदी ऐ तां मयूस ते निम्मोझान होई 
जंदा ऐ। फ्ही जेकर अस उस तकलीफ दे बाद उसगी अपनी मेहर दा मजा 
चखाई दिन्ने आं, तां ओह्‌ इतरांदे होई आखन लगी पौंदा ऐ जे एह्‌ ते मेरा 
अधिकार (हक्क) ऐ, मेरा नेई ख्याल जे कियामत बी कदें औग। जेकर कदें 
में अपने रब्ब आहले पास्सै परताया बी गेआ, तां उसदे (रब्ब दे) कौल बी 
मेरे आस्तै बेहतरी गै होग। पर अस उनें मुनकरें गी उंदे कर्में बारै पकक गै 
अवगत करागे। ते उनेंगी सख्त सजा दा मजा चखागे। (49-50) 


जदूं अस मनुक्खै पर अपनियां मेहरां (नेमतां) न्योछावर करने आं तां 
ओह्‌ बिमुखता (उपेक्षा) प्रगट करदा ऐ ते उंदे'शा अपना मूह फेरी लैंदा ऐ। 
ते जदूं उसी कोई कश्ट पुजदा ऐ तां लम्मियां-लम्मियां दुआई मङन लगी पौंदा 
ऐ। उनेंगी आखो, कया तुस मनदे ओ के बाकेई एह कुरान अल्लाह पासेआ 
आए दा (अवतरत होए दा) ऐ ते तुस फ्ही बी इसदा इंकार करा करदे ओ ? 
तां फ्ही उस इंसान'शा ज्यादा गुमराह होर कु'न होग जेह्ड़ा बरोध कारण 
सच्चाई (हकक) थमां बड़ी दूर चली गेदा होऐ। (5-52) 

अस उनेंगी अपनियां नशानियां दसगे बाहरी बी ते उंदे अपने अंदर दा बी। 
इत्थूं तगर जे उनेंगी स्पश्ट होई जाहग के एह्‌ कुरान हकक (सच्च) ऐ। ते क्या 
एह गल्ल काफी नेई के तुंदा रब्ब हर चीजे (शै5) दा आपूं गुआह्‌ ऐ। फ्ही बी, 
एह लोक अपने रब्ब कन्नै होने आहली मलाटी (मुलाकात) बारै शक्कै च न, 
सुनी लैओ, उसने हर शै5 गी अपने घेरे च रक्खेदा ऐ। (53-54) 

आयतां-53 न्सूरह-42. अशा-शूरा रुकूअ-5 
(मक्का च अवतरत होई ) 
शुरू अल्लाह दे नांऽ कनै जेहड़ा बड़ा मेहरबान, निहायत रैहम आहला ऐ। 


हा० मीम०। अइन० सीन० क्राफ०। इस्सै चालली प्रभुत्वशाली ते तत्तदर्शी 
अल्लाह तुंदी भेठा “बही' (असमानी संदेश) अवतरत करदा ऐ जिंयां उन्नै 
अवतरत कीती ही तुंदे 'शा पैहलें। उससे दा ऐ जे किश असमानें च ते जे किश 
जमीना पर बिद्मान (मजूद) ऐ, ओह्‌ सर्वोपरि ऐ, सारें'शा म्हान ऐ। शायद 
तौलै गै असमान उप्परा दा फटी प'वै, इस्सै करिऐ फरिश्ते अपने रब्ब दी 
बड़ेआई दा गुणगान (बखान) करदे रौंहदे न ते धरत दे बसनीकें (लुकाई) 
आस्तै माफी मंगदे रौंहदे न। समझी लैओ, अल्लाह गै माफी देने आहूला 
(बख्शानहार) ते किरपा करने आहला ऐ। ते जिनें लोकें उसदे अलावा दूए 
कारसाज मिथी रक्खे दे न, अल्लाह (उंदियें) सारी करनियें (हरकतें) गी 
दिक्खै करदा ऐ, ते तुस उंदे उप्पर जिम्मेदार नेई ओ। (-6) 

असें इस्सै करिऐ तुंदी भेठा अरबी च क्कुरान अवतरत कीता ऐ तां करियै 
जे तुस मक्का दे बसनीकें ते उंदे आले-दुआले दे लोकें गी खबरदार (सोहगे) 
करी सको ते उनेंगी जमा (किट्ठे) कोते जाने आहले दिनै थमां डराई सको, 
जेहदे घटत होने बांरै दना-बी शकक नेई ऐ। जिंदे चा इक दल जन्नतै (सुरगै) 
च जाहग ते इक दोजखै दी अग्गी च। (7) 

जेकर अल्लाह चांहदा तां उनें सारें गी इक्क उम्मत बनाई ओड़दा। लेकन 
ओह जिसगी चांहदा ऐ अपनी मेहर (किरपा) दे अहाते च दाखल करदा ऐ, 
ते जालमें दा कोई ताद्दी (हतैशी) ते मददगार नेई। क्या उनें (मुनकरें) उसदे 
(अल्लाह दे) अलावा दूए कारसाज मिथी रक्खे दे न ? कारसाज ते बस्स 
अल्लाह गे ऐ। उय्यै मुड़दें गी जींदा करदा ऐ ते उय्यै हर चीजै पर क़ादिर 
ऐ। ते तुस जिस गल्लै बारै बी बचारक मतभेद रखदे ओ, उसदा फैसला ते 
बस्स अल्लाह दे सपुर्द ऐ। इस करिए (आखी देओ) उय्यै अल्लाह मेरा रब्ब 
ऐ, उस्सै पर मिगी भरोसा ऐ ते उस्सै आहूली बकखी में झुकनां (नतमस्तक 
होना)। (8-70) 

ओह असमानें ते जमीना दा निरमान करने आहला ऐ। उसने तुंदी गै जिन्स 
चा तुंदे जोड़े (नर-मादा) पैदा कीते ते जानवरें दे बी जोड़े बनाए। उसदे जरीये 

ओह्‌ तुंदी नसल बधांदा ऐ। होर कोई बी उसदे बरोबर नेई। ओह्‌ सब किश 
सुनने आहला, दिक्खने आहला ऐ। उस्सै दे अधिकार (काबू) च कुंजियां 
(चाबियां) असमानें ते जमीना दियां। ओह्‌ जिसगी मरजी करदी ऐ मुगती रोजी 
दिंदा ऐ ते जिस पर चांहदा ऐ तंगी करी दिंदा ऐ। निसंदेह्‌, ओह हर चीजे 
बारै पूरी-पूरी जानकारी रखदा ऐ। (।-72) 

अल्लाह नै तुंदे आस्तै उय्यै दीन पसंद कोते दा ऐ जिसदा उसने नूह गी 
हुकम कीता हा ते जिसदे बारै च असें तुंदे पर 'बही' अवतरत कीती ऐ ते 
जिस बारै असें हुकम दित्ता हा इब्राहीम गी, मूसा गी, ते ईसा गी के दीन 
(ईमान) पर द्रिढ़ता कन्नै जम्मे दे र'वो, ओहदे च मतभेद पैदा नेई करो। 
मुशरिकें आस्तै एह गल्ल बड़ी भारी ऐ जेहदी बक्खी तुस उनेंगी सद्दा करदे 
ओ। अल्लाह जिसगी चांहदा ऐ अपने आस्तै चुनी लैंदा ऐ। ते ओह अपने पास्सै 
सिर्फ उंदी रैहनमाई करदा ऐ जेहड़े उस आहली भेठा नतमस्तक हुंदे (झुकदे) 
न। (73) 

जेहके लोग बंडोई गे ओह्‌ इलम (जानकारी) आई जाने दे बाद बंडोए 
सिर्फ आपसी ऐंठ (जिद्द) दी बजह कन्नै। ते जेकर तुंदे रब्ब पासेआ इक 
तैऽशुदा बकत (समां) निरधारत नेई कीता गेदा हुंदा तां उंदे मझाटै फैसला हुन 
गै करी दित्ता जंदा। ते जिनें लोकें गी उंदे बाद कताब दित्ती गेई ओह्‌ उसदे 
बारै शक्कै च पेदे न, जिसने उनेंगी शंशोपंज च पाई दित्ते दा ऐ। (4) 


तुस उस्सै (दीनै आहले) पास्सै सारें गी साद्दा देओ ते उस्सै पर आपूं 
बी द्रिढ़ता कन्नै बनके दे र'वो, जेहदे बारै तुसेंगी आज्ञा दित्ती गेदी ऐ, ते उंदियें 
खाहिशें मताबक नेई चलो। ते उनेंगी आखी देओ के अल्लाह नै जेहकी कताब 
अवतरत कोती ऐ में ओहदे पर भरोसा करनां (ईमान रकखनां) । ते मिगी एह 
आज्ञा दित्ती गेदी ऐ जे में तुंदे दरम्यान न्यांऽ करां। अल्लाह मेरा रब्ब ऐ ते 
तुंदा बी। साढ़े कर्म साढ़े आस्तै ते तुंदे कर्म तुंदे आस्तै। साढ़े-तुआढ़े च कोई 
झगड़ा नेई। अल्लाह असें सारें गी किट्रे करग ते असें सारें उस्सै कोल जाना 
ऐ। जेहके लोक अल्लाह बारै फजूल बैह्सदे न इसदे बाद जे मन्नी लैता गेआ 
उंदियां बैहसां झूठियां (बे फौदियां) न, उंदा बबाल उंदे पर पौग ते उंदे आस्तै 
सख्त अजाब ऐ। (।5-6) 

अल्लाह गे ऐ जिसने सच्ची कताब अवतरत कीती ते कन्नै (इंसाफ 

आस्तै) तराजू (त्रककड़ी) बी। तुसेंगी केह पता शायद ओह घड़ी (पल) 
नजदीक होएऐ। जेहके लोग उस पर जकीन नेई करदे, ओह्‌ उसदी तौल मचा 
करदे न। ते जेहके लोक जकोन करदे न, ओह्‌ उस कशा डरदे न ते उनेंगी 
पता ऐ जे ओह्‌ सच्च ऐ। चेता रकखो! जेहके लोग उस घड़ी बारै बैहसदे न, 
ओह करस्ते पेदे बड़ी दूर उठी गेदे न। (7-78) 

अल्लाह अपने बंदें (मखलूक) पर मेहरबान ऐ। ओह्‌ जिसगी चांहदा ऐ रोजी 
दिंदा ऐ। ओह्‌ सर्वशक्तिमान, सर्वोपरि ऐ। जेहका इंसान परलोक (आखरत) दी 
खेती दी कामना करे अस (अल्लाह) उसगी उसदी खेती च बढ़ोतरी करिए देहगे। 
ते जेहका इंसान संसारक खेती (फसल) दी कामना करै अस उसगी ओहदे चा 
किश हिस्सा देई दिन्ने आं ते आखरत च उसदा किश हिस्सा नेई। (9-20) 


कया उंदे किश शरीक हैन, जिनें उंदे आस्तै ऐसा दीन (धर्म) निरधारत 
कीते दा ऐ जेहदी इजाजत अल्लाह नै नेई दित्ती दी। ते जेकर फैसले दा दिन 
निश्चत नेई कीता गेदा हुंदा तां उंदा फैसला हुन गै करी दित्ता जंदा। निसंदेह्‌ 
जालमें (इंकारियें) आस्तै दर्दनाक कठोर दंड (त्यार) ऐ। तुस दिखगेओ के 
ओह्‌ डरै करदे होङन उस'शा जे किश उनें कमाया हा (अर्थात जे किश उनें 
कर्म कोते हे उंदे नतीजे कशा) जेहदे कोला ओह्‌ बची नेई सकङन। ते जिनें 
लोकें ईमान कायम कोता (अल्लाह पर जकोन कोता) ते नेक कर्म बी कोते, 
ओह्‌ जन्नत दे बागें च होङन। उंदे आस्तै उंदे रब्ब दे कोल ओह्‌ सब्भै किश 
उपलब्ध होग जिसदी ओह्‌ कामना करङन, इय्यै सारें'शा बड्डा इनाम (सिला) 
ऐ। इस्यै ऐ जिसदी खुशखबरी अल्लाह अपने उनें नेकूकारें गी दिंदा ऐ जिनें 
ईमान आनेआ ते नेक कर्म बी कीते। आखी देओ, में तुंदे'शा इसदे एवज च 
किश प्रतिफल (बदला) नेई चांहदा सिवाए अल्लाह कनै नेड़मीं म्हब्बत दे। 
ते जेहका माहनू नेकी करण अस उसदे आस्तै उसदी नेकी च बाद्धा करी देहगे। 
निसंदेह्‌ अल्लाह माफ करी देने आहूला (बख्शनहार), कदरदान ऐ। (2-23) 

क्या ओह्‌ आखदे न के इसने अल्लाह दे बारै झूठ घड़े दा ऐ। जेकर 
अल्लाह चाह्‌ तां ओह तुंदे दिलै पर मोहर (बंद) लगाई देऐ। अल्लाह बातिल 
(झूठ) दा सर्वनाश करदा ऐ ते सचाई गी अपने संदेशे राहे सच्चा साबत करदा 
ऐ। निसंदेह ओह्‌ दिलें दे भेत जानदा ऐ। उय्यै ऐ जेहड़ा अपने बंदें दी तोबा 
स्वीकारदा ऐ ते बुराइयें गी माफ करदा ऐ। ते ओह्‌ जानदा ऐ जे किश तुस 

करदे ओ। ते ओह्‌ (अल्लाह) उनें लोकें दियें दुआयें गी स्वीकार करदा ऐ 
जिनें ईमान कायम कीता ते कन्नै नेक कर्म बी कीते। ते ओह्‌ उनेंगी अपनी 
अनुकम्पा (मेहर) कन्तै मता दिंदा ऐ। ते जेहड़े इंकारी न, उंदे आस्तै कठोर 
दंड त्यार ऐ। (24-26) 

जेकर अल्लाह अपने सारे बंदे (कुल्ल लुकाई) पर रोजी दी भरमार 
(खु'ल्ल) करी दिंदा तां ओह्‌ धरतै पर फसाद (बखेड़े) खड़े करी दिंदे। 
लेकन ओह्‌ इक निरधारत अंदाजे कन्नै उतारदा (भेजदा) ऐ जिन्नी ओह्‌ चांहदा 
ऐ। बेशक्क ओह अपने बंदें गी जानने आहूला, दिक्खने आहला ऐ। उय्यै ऐ 
जेहड़ा लोकें दे मयूस (नराश) होई जाने दे परैंत्त बरखा बर्‌हांदा ऐ ते अपनी 
रैहमत (मेहर) हर पास्सै खलारी दिंदा ऐ। ते ओह्‌ कम्म सुआरने आहला ऐ, 
बड़ेआई आहला ऐ। उस्सै दियें नशानियें चा ऐ असमानें ते जमीना दा पैदा 
(निरमान) करना ते ओह्‌ जीव जेहड़े उसने उंदे दरम्यान फलाए दे न। ते ओह्‌ 
उनेंगी कठेरने दी समर्थ रखदा ऐ जेहलै ओह उनेंगी कठेरना चाह्‌। (27-29) 

जेहलै तुंदे पर कोई मसीबत पौंदी ऐ ओह्‌ तुंदे अपने हत्थें कमाई गेदी 
खट्टी (करनी) कारण गै पौंदी ऐ, ते मते हारे कसूर तुहाड़े ओह्‌ माफ 
(नजरअंदाज) बी करी दिंदा ऐ। ते तुस धरतै पर अल्लाह दी गरिफ्त (काबू) 
कशा बची नेई सकदे। सिवाए अल्लाह दे नां ते तुंदा कोई कम्म सुआरी सकदा 
ऐ ते नां गै कोई मददगार ऐ। (30-3) 

उस (अल्लाह) दियें नशानियें च इक एह्‌ बी ऐ के ज्हाज समुंदरै च इंयां 
चलदे न आखो प्हाड़ (तैरा करदे) होन। जेकर ओह्‌ चाह तां ब्हाऊ (हवा) गी 
चलने थमां रोकी देऐ. फ्ही ओह्‌ (ज्हाज) समुंदर दी सतह पर खड़त्त होइयै रेही 
जाहून। जकीनन एहदे च बी नशानियां न हर उस माहनू आस्तै जेहड़ा सबर करने 
आहला ते शुकरगजार ऐ। जां फ्ही ओह्‌ उनेंगी तबाह करी देएऐ उंदे भैड़े कम्में 
दे कारण ते उंदे चा मते हारें गी माफ करी देऐ। इस आस्तै उनें लोकें गी एह 
गल्ल समझा आई जानी लोड्चदी जेहड़े साढ़ी नशानियें बारै बैहसदे न, के उंदे 
आस्तै बची निकलने दा कोई रस्ता नेई। (32-35) 


जे किश तुसेंगी हासल (उपलब्ध) होए दा ऐ ओह्‌ ते मात्तर संसारक 
जिंदगी च बरतने आस्तै ऐ। ते जे किश अल्लाह दे कोल ऐ ओह ज्यादा उम्दा 
(बेहतर) ऐ ते म्हेशां रौहने आहला ऐ उनें लोकें आस्तै जेहड़े ईमान आहले 

न ते अल्लाह पर भरोसा (जकीन) करदे न। (36) 

ओह लोक जेहड़े बड्डे गुनाहें ते बेशरमी (निरलज्जता) थमां बचदे न, 
जेहलै उनेंगी गुस्सा आंदा ऐ तां ओह्‌ माफ करी दिंदे न, ओह्‌ जिनें अपने रब्ब 
दी दावत (सादूदे) दी स्वीकारेआ ते नमाज दी पबंदी कीती ते ओह्‌ अपना 
कम्म आपसी मशवरे (सलाह्‌-सूतर) कन्नै करदे न। ते असें जे किश उनेंगी 
उपलब्ध कराए दा ऐ, ओहदे चा (भले कम्में आस्तै) खरच करदे न। ते ओह्‌ 
लोक जदूं उंदे पर हमला हुंदा ऐ तां उसदा बदला लैंदे न। बुराई दा बदला 
ऐ उय्यै जनेही बुराई। फ्ही जिसने माफ करी ओड़ेआ ते बिगड़ी दी बनाई लैती 
(सुलहा करी लैती), उसदा सिला (प्रतिफल) अल्लाह दे जिम्मे ऐ। जकीनन 
ओह्‌ जालमें गी पसिंद नेई करदा। ते जेहका माहनू बेसहारा (असमर्थ) होन 
दे बाद अपना बदला लै तां नेह लोकें पर किश दोश नेई। दोश ते उंदे पर 
ऐ जेहड़े लोकें पर अत्यचार करदे न ते धरतै पर न्हकक दी जोरा-जोरी करदे 
न। इय्यै ओह्‌ लोक न जिंदे आस्तै दर्दनाक अजाब (त्यार) ऐ। जिसने सबर 
कोता ते माफ करी ओड़ेआ, निसंदेह्‌ एहू बड़ी उदारता (हौसले) आहले कम्म 
न। (37-43) 

जिस माहनू गी अल्लाह पथभ्रश्‍्ट करी देऐ फ्ही उसदा बचाऽ करने 
आहला कोई नेई। तुस दिखगेओ के जालम जिसलै अजाब गी दिखङन उसलै 
पुछङन, क्या बापस परतोने दा कोई रस्ता ऐ ? तुस दिखगेओ के उनेंगी दोजखै 
दे सामने आनेआ जाहग, उसलै ओह शरमिंदगी कन्नै झुकी (लिफी) गेदे 
होङन। चोरी-चोरी कनक्खियें कनै दिखङन। ते ईमान आहले आखडङन के 
कसारे (घाटे) आहले इय्यै लोक न, जिनें कियामत आहले दिन अपने-आपै 
गी ते अपने सरबंधियें गी कसारे च पाई ओड़ेआ। सुनी लैओ! जालम लोक 
स्थाई तौरै पर (म्हेशां आस्तै) अजाबै च रौहडन। ते उंदे कोई मददगार नेई 
होङन जेहड़े अल्लाह दे मकाबले च उंदी मदद करङन। खुदा जिसगी भटकाई 
देऐ, उसदे आस्तै कोई रस्ता नेई। (44-46) 

तुस अपने रब्ब दा निमंत्रण (सादूदा) स्वीकार करो इस'शा पैहलें जे ऐसा 
दिन उठी आ जदूं खुदा दी मरजी दे खलाफ किश बी नेई होग। उस दिन तुंदा 
कोई आसरमां (पनाह) नेई होग ते नां गै तुस अपनी कुसै गल्लै गी रद्द करी 
सकगेओ। जेकर ओह्‌ उपेक्षा (तिरस्कार) करन, असें कोई तुसेंगी उंदा 


423 


निगरान बनाइये नेई भेजे दा। तुंदा जिम्मा ते बस्स (संदेश गी उंदे तगर) पजाई 
देना ऐ। ते जदूं माहनू गी अस अपनियें रैहमतें (मेहरें) कन्‍ने नवाजने आं, तां 
ओह्‌ फुल्लेआ नेई समींदा। ते जेकर अपनियें करनियें दे बदले उंदे पर कोई 
मसीबत औंदी ऐ तां ओह नां-शुकरी करन लगी पौंदा ऐ। (47-48) 

असमानें ते जमीना दी सल्तनत (बादशाही) अल्लाह दी ऐ, ओह्‌ जे किश 
चांहदा ऐ पैदा करदा ऐ। ओह्‌ जिसगी चांह्दा ऐ धीयां (बेटियां) दिंदा ऐ ते 
जिसगी चांहदा ऐ पुत्तर (बेटे) दिंदा ऐ। जां फ्ही दमै पुत्तर बी ते धीयां बी 
दिंदा ऐ। ते जिसगी चांहदा ऐ बे-लुआद रखदा ऐ। निसंदेह ओह्‌ जानकार ऐ, 
सर्वशक्तिमान ऐ। (49-50) 

कुसै आदमी च इन्नी हिम्मत नेई जे अल्लाह उस नै गल्लबात करे, लेकन 
“बही' (असमानी संदेशे) दे जरीये जां पड़दे दे पिच्छुआं (ओहलेआ), जां ओह्‌ 
कुसै फरिश्ते गी भेजे के ओह्‌ “बही' लेइयै जा, उसदी आज्ञा कन्नै जो ओह्‌ चाह्‌। 
निसंदेह ओह्‌ (अल्लाह) सर्वोपरि ऐ, ज्ञानवान ऐ। इस्सै चालली असें तुंदी भेठा 
बी “बही' भेजी इक रूह (दे जरीये) अपने हुकमै कन्नै। तुसेंगी नेई हा पता जे 
कताब केहू ऐ ते नां गै पता हा के ईमान केह ऐ ? लेकन असें उसगी इक नूर 
(रोशनी) बनाया, उसदे राहे अस हदैत दिन्ने आं अपने बंदे चा जिसी चाहन्ने आं। 
निसंदेह्‌ तुस इक सिद्धे (सच्चे) रस्ते आहली भेठा अगुआई (रैहनमाई) करा करदे 
ओ, उस अल्लाह दे रस्ते आहली बक्खी जेहड़ा मालक ऐ उस सब दा जे किश 
असमानें ते जमीना च मजूद ऐ। समझी लैओ, सारे-दे-सारे मामले अल्लाह आहली 
भेठा गै परतोने आहले न। (5-53) 


आयतां-89 सूरह-45. अजा-जुःखरुफ रुकूअ-7 
(मक्का च अवतरत होई ) 
शुरू अल्लाह दे नांऽ कन्नै जेहड़ा बड़ा मेहरबान, निहायत रैहम आहला ऐ। 
हा० मीम०। कसम ऐ इस सुस्पश्ट कताबा दी। असें (अल्लाह नै) इसगी 
अरबी भाशा दा कुरान बनाया ऐ तां जे तुस समझी सको। बेशकक एह असल 
कताबा दे रूपै च साढ़े कोल ऐ, एह बुलंद ऐ ते ज्ञान कन्नै भरपूर ऐ। (१-4) 
कया अस तुंदी तरफा इस करियै नजर फेरी लैचे के तुस हद्दै बाहर जाने 
आहूले ओ ते असें पिछले लोकें च किन्नें गै नबी भेजे। उनें लोकें च ऐसा 

कोई नबी नेई होआ जेहदा उनें मजाक नेई डुआया होऐ। फ्ही जेहके लोक 
उंदे'शा मते शक्तिशाली बनदे हे असें उनेंगी खतम (हलाक) करी ओड़ेआ। 
इस चालली पिछले लोकें दियां मसालां बनियै रेही गेइयां। (5-8) 


जेकर तुस उनेंगी पुच्छोओ के असमानें ते जमीना दा निरमान कुसनै कीता 
तां ओह्‌ पकक गै जवाब देऊन, उस सर्वशक्तिमान, ज्ञानवान नै। जिसने तुंदे आस्तै 
जमीना गी फर्शै दी मानिंद बनाया, ते उस च तुंदे चलने आस्तै रस्ते बनाए तां जे 
तुस अपने रस्ते चली सको। ते जिसनै असमानै थमां इक अंदाजे मताबक पानी 
बरहाया। फ्ही असें उसदे (पानी दे) कन्नै मुड्दा जमीना गी जींदे करी ओड़ेआ, 
ठीक इस्सै चालली तुसेंगी परतियै जींदा करियै (कबरें चा) ठुआलेआ जाहग। उय्यै 
जिसने तमाम किसमां बनाइयां, ते तुंदे आस्तै ओह्‌ किश्तियां (मछुए) ते चपाए 
बनाए जिंदी तुस सुआरी करदे ओ। तां जे तुस उंदी पिट्ठें पर सुआरी करो। उसलै 
तुस अपने रब्ब दी नेमत (मेहर) गी चेता करो जिसलै तुस उंदी सुआरी करा करदे 
होवो। ते शुकरगुजारी च आखो के पवित्तर ऐ ओह्‌ जात (अल्लाह) जिसने इने 
चीजें गी साढ़े अधीन (काबू च) करी ओड़ेआ, वरना साढ़े च इन्नी सकत कुत्थें 
ही के अस इनेंगी काबू करी सकदे। निसंदेह्‌ अस अपने रब्ब आहूली बक्खी परतोने 
आहले आं। (9-74) 

उनें लोकें अल्लाह दे बंदे चा किश गी उसदा अंश मिथेआ, बेशक्क इंसान 
बड़ा किरतघान (ना-शुकरा) ऐ। क्या अल्लाह ने अपनी ख़िश्टी चा अपने 
आस्तै बेटियां पसंद कीतियां ते तुसेंगी बेटे देइयै नवाजेआ। जदूं उंदे चा कुसैगी 
उस चीजे (बेटी) दी खबर दित्ती जंदी ऐ जिसगी ओह्‌ आपूं रैहमान कन्नै 
सरबंधत करदे न, तां उसदा चेहरा स्याह फिरी जंदा ऐ ते ओह गमगीन होई 
जंदा ऐ। क्या ओह्‌ जेहड़ी गैहनें (साज-सजौट) च परवरश पा ते झगड़े च 
कोई (ठुकक दी) गल्ल नेई करी सकै। ते फरिश्ते जेहड़े रब्ब दे आज्ञाकारी 
बंदे न, उनेंगी उनें जनानी (औरत) दी संज्ञा देई दित्ती दी ऐ। क्या एह लोक 
उंदी (फरिश्तें दी) पैदाइश दे मौकै मजूद हे। उंदा एह कथन (मिथेआरोप) 
लिखी लैता जाहग ते इस बारै उंदे 'शा पुच्छ-गिच्छ होग। (।5-9) 

ओह्‌ एह्‌ गलांदे न, जेकर रैहमान (अल्लाह) चांहदा तां फ्ही अस उंदी 
अराधना नेई करदे। उनेंगी इस बारै दना ज्ञान नेई। ओह्‌ बैगर जांच-पड्ताल 
कोते दे इंयां आखा'रदे न। क्या असें उनेंगी इस'शा पैहलें कोई कताब दित्ती 

ऐ जिसगी उनें घोटियै थ'म्मी रक्खे दा ऐ? बल्के ओह्‌ ते आखदे न के असें 
अपने बड़कें (प्योऽ-दादें) गी इस्सै तरीके (रस्ते) पर दिक्खेदा ऐ ते अस उंदा 
गै अनुसरण करा करने आं। इस्सै चालली असें तुंदे'शा पुज जिस बस्ती च 
बी कोई डराने आहला भेजेआ तां उत्थूं दे रसदे-बसदे लोकें गलाया के असें 
अपने बड़कें (प्योऽ-दादे) गी इस्सै तरीके पर दिकखेदा ऐ ते अस उंदी पैरवी 
करदे आ करने आं। नजीर (डराने आहले) नै आखेआ, जेकर में उस'शा 
ज्यादा स्हेई रस्ता तुसेंगी दस्सां जेहदे पर तुसें अपने प्योऽ-दादे गी दिक्खेआ 
ऐ ? उनें गलाया, अस उसदे इंकारी आं (अस उसगी नेई मनदे) जिसगी देइयै 
तुसेंगी भेजेआ गेदा ऐ। फ्ही असें उंदे 'ने बदला लैता, फ्ही दिक्खो कनेहा 
अंजाम (हशर) होआ सच्च गी झठेरने आहलें (इंकारियें) दा। (20-25) 


जदूं इब्राहीम नै अपने बब्बै गी ते अपनी कौम (दे लोकें) गी आखेआ 
के में उंदे'शा इंकारी आं जिंदी तुस इबादत करदे ओ। लेकन में ते मात्तर उसदी 
अराधना करङ जिसने मिगी पैदा कोता, जकीनन ओह्‌ मेरी रैहूनमाई करग ते 
इब्राहीम इस्यै शब्द (बचन) अग्गे अपनी औने आहली नसलें (उलाद) आस्तै 
छोड़ी गेआ तां जे ओह्‌ उसदी (अल्लाह दी) भेठा प्रवृत्त (नतमस्तक) होन। 
बल्के असें उनेंगी ते उंदे प्योऽ-दादें गी बेहतरीन दुनियावी समेआन उपलब्ध 
कराया, जदूं तगर के सच्च उंदे सामने उठी आएआ ते कन्नै गै रसूल बी हक्कै 
(सच्चै) बारै बस्तार कन्नै बखान करने आहला। पर जेहलै उंदे सामने हक्क 
(सच्च) प्रगट होई गेआ, उनें गलाया, एह जादूं ऐ ते अस इस दा इंकार करने 
आं। (26-30) 

उनें (इंकारियें) आखेआ, एह कुरान दौंनी बस्तियें (मक्का ते तायफ) 
चा कुसै बड्डे (मुखिया) आदमी पर की नेई अवतरत कीता गेआ ? क्या एह 
लोक तुंदे रब्ब दी किरपा (मेहर) गी बंडै करदे न। संसारक जिंदगी दी उंदी 
रोजी गी ते असें बंडे दा (तकसीम कोते दा) ऐ ते असें इक दी दूए पर बरतरी 
रक्ख्री दी ऐ इस करियै जे एह इक-दूए'शा कम्म लैन। तेरे रब्ब दी मेहर इस 
थमां बेहतर (उम्दा) ऐ जे किश एहू कठेरा करदे न। जेकर एह गल्ल नेई हुंदी 
के सारे लोक इक्कै जनेह्‌ (तरीके दे) होई जाङन, जेहड़े लोक रैहमान 
(अल्लाह मेहरबान) दा इंकार करदे न, तां अस उंदे आस्तै उंदे घरें दियां छत्तां 
चांदी दियां बनाई ओड़्दे ते पौढ़ियां बी जिंदे राहें ओह उप्पर चढ्दे न। ते उंदे 
घरें दे दरोआजे बी ते तख्तपोज बी जिंदे पर ओह्‌ तकिये लाइयै बौंहदे न। 

ते सुन्ने दे गैहने (जेवर) बी। लेकन एहू सब चीजां ते सिर्फ संसारक 
(दुनियाबी) जिंदगी दा समान ऐ ते आखरत तेरे रब्ब ते कोल उनें लोकें आस्तै 
ऐ जेहड़े खुदापरस्त (अल्लाह कोला डरने आहले) न। (3-35) 


जेहड़ा माहनू अल्लाह मेहरबान दी नसीहत (हदैत) दी उपेक्षा करदा ऐ, 
तां अस उसदे उप्पर इक शतान तैनात करी दिन्ने आं, फ्ही ओह्‌ उसदा साथी 
बनी जंदा ऐ ते ओह्‌ उसगी सन्मार्ग (हकक दी राह) थमां रोकदा रौंहदा ऐ। 
पर एहू लोक समझदे न के ओह्‌ हिदायत पर न। इत्थूं तगर के जदूं ओह्‌ 
साढ़े कोल पुजङन तां आखङन, काश! मेरे ते तेरे (साथी दे) मझाटै पूरब 
ते पच्छमै जिन्ना छिंडा हुंदा। किन्ना गै बुरा साथी हा। (ऐसे लोकें गी आखेआ 
जाहग) हुन जदूं तुस गलती करी चुके दे ओ इस करियै अज्ज एह गल्ल तुसेंगी 
दना बी फायदा नेई देहग ते हुन तुस अजाबै च इक-दूए दे भ्याल (हिस्सेदार) 
ओ। (36-39) 

कया तुस बोलें गी सनाई सकदे ओ, जां फ्ही अ*न्ने गी रस्ता दखाई सकदे 
ओ जां उनेंगी जेहड़े पथभ्रश्‍ट होई चुके दे न। जेकर अस तुसेंगी उठाई लैचे 
ते अस उंदे कनै बदला लैने आहले आं। जां फ्ही तुसें गी ओह्‌ चीज दखाई 
देचै जेहदे बारै असें उंदे'नै बा'यदा कोते दा ऐ। अस उंदे पर पूरी चालली काबज 
आं तुस बस्स उसी मजबूती कन्न थ 'म्मी रक्खो जे किश तुंदे पर 'बही' अवतरत 
कीती जंदी ऐ। निसंदेह्‌ तुस सच्चे रस्ते पर ओ। एह्‌ तुंदे आस्तै ते तुंदी कौमै 
(लोकें) आस्तै नसीहत ऐ। ते जल्दी गै तुंदे'शा इस बारै पुच्छ-गिच्छ होग। ते 
जिनेंगी असें तुंदे कोला पैहलें भेजेआ, उनेंगी पुच्छो, क्या असें अल्लाह दे 
अलावा दूए अराध्य (माबूद) बनाए हे जे उंदी इबादत कोती जा? (40-45) 

असें मूसा गी अपनी नशानियें कन्नै फिरऔन ते उसदे सरदार कोल 
भेजेआ ते उसने आखेआ में पूरे ब्रह्मांड दे सुआमी पासेआ भेजेआ गेदा रसूल 
आं। जेहलै ओह्‌ उंदे कश मेरियां नशानियां लेइयै गेआ तां ओह्‌ सारे ओहदे 
पर हस्सन लगी पे। ते अस उनेंगी जेहूकियां नशानियां दखांदे हे ओह्‌ इक *शा 
इक बधियै हुंदियां हिंयां। ते असें उंदी अजाब राहें पकड़ कोती, इस आस्तै 
जे ओह्‌ (अल्लाह पास्सै) रुजूअ करन। पर उनें गलाया, ऐ. जादूंगिर! साढ़े 
आस्तै अपने रब्ब अग्गें दुआ5 कर, अपने उस बचन (कौल) दे बसीले कन्नै 
जेहड़ा उसने तेरे कन्नै कोते दा ऐ, अस जरूर गै (पकक गै) सन्मार्ग पर आई 

जाहगे। फ्ही जदूं असें अपना अजाब उंदे परा हटाई लैता, तां उनें अपना बचन 
भंग करी ओड़ेआ। (46-50) 

फिरऔन नै अपनी जनता (लुकाई) गी संबोधत करदे होई पुच्छेआ, ऐ. 
मेरी कौम! क्या मिस्र दी बादशाही (सल्तनत) मेरी नेई ऐ ? ते एह नैहरां 
(दरेआं) जेहड़ियां मेरे ख'ल्लें बगा करदियां न, मेरियां नेई न ? क्या तुस 
दिकखै नेई करदे ? में म्हान आं उस माहनू (मूसा) थमां जेहड़ा मेरे अग्गें तुच्छ 
(हकीर) ऐ ते साफ बोलियै अपनी गल्ल समझाई बी नेई सकदा। फ्ही की 
नेई सुन्ने दे कंगन उसगी पुआई दित्ते गे, ते की नेई फरिश्तें दे डार पगतां 
ब'न्नियै उसदे कन्नै औंदे। बस्स इंयां उसनै अपने लोकें (जनता) गी मूरख 
बनाई ओड़ेआ। फ्ही उनें उसदी गल्ल मन्नी लैती। ओह्‌ अवज्ञाकारी लोक हे। 
फ्ही जदूं उनें असेंगी गुस्सा दुआया (रोहू चाढ़ेआ) फ्ही असें उंदे'नै बदला 
लैता। ते असें उनें सारें गी गरक करी ओड़ेआ। फ्ही असें उनेंगी गेई बीती 
दी कहानी बनाई ओड़ेआ होरें आस्तै इक सबक (भविवख च औने आहूली 
नसलें आस्तै इक नसीहत) । (5-56) 

जेहलै मरियम दे पुत्तर (ईसा) दी मसाल पेश कीती गेई तां तुंदे लोकें 
ओहदे पर शोर मचाना शुरू करी ओड़ेआ। ते उनें गलाया, क्या साढ़े देवते 
(माबूद) श्रेश्ठ न जां एह्‌। एह मसाल ते ओह्‌ तुंदे कन्नै सिर्फ झगड्ने आस्तै 
बयान करदे न। बल्के एह लोक हैन गै झगड़ालू सभाऽ दे। ईसा ते मेरा मात्तर 
इक बंदा हा, जेहदे पर असें अपनी मेहर कोती ते उसी बनी इस्राईल आस्तै 
इक मसाल बनाई ओड़ेआ। जेकर अस चाहचै तां तुंदे बदले अस फरिशतें दी 
अबादी बनाई देचै, जेहड़े धरतै पर तुंदे उत्तराधिकारी होन। ते जकीनन ईसा 
कियामत दी नशानियें चा इक ऐ, तुस इस बारै संदेह नेई करो ते मेरा अनुसरण 
करो। इय्यै सिद्धा रस्ता (सन्मार्ग) ऐ। शतान तुसेंगी इस रस्ते थमां रोकी नेई 
देऐ। निसंदेह्‌ ओह तुंदा जाहरी दुश्मन ऐ। (57-62) 

जदूं ईसा स्पश्ट नशानियां लेइयै आएआ, उसने गलाया, में तुंदे कोल सच्चा 
ज्ञान (हिकमत) लेइयै आएआं तां जे तुंदे सामने किश गल्लां स्पश्ट करी देआं, 
जिंदे बारै च तुस मतभेद रखदे ओ। तुस सिर्फ अल्लाह दी इबादत करो ते 
मेरा आखा मन्नो। निसंदेह अल्लाह मेरा बी रब्ब ऐ ते तुंदा बी। सिर्फ उस्सै 
दी इबादत करो। इय्यै सन्मार्ग (सिद्धा रस्ता) ऐ। बक्ख-बक्ख फिरकें च फ्ही 

आपसी मतभेद होआ। उनें लोकें आस्तै तबाही ऐ जिनें ज्यादती कीती इक 
दर्दनाक दिनै दे अजाब कन्नै। (63-65) 


कया एह लोक बस्स कियामत दा (आखरत दे दिनै दा) इंतजार करा करदे 
न ? जेहड़ी इंदे पर चान-चकक आई पौग ते उनेंगी दना भिनक बी नेई लग्गग। 
उस दिन सारे दोस्त इक-दूए दे दुश्मन होई जाङन। सिवाए ईमान आहलें दे। ऐ 
मेरे प्यारे बंदेओ! अज्ज तुसें गी डरने दी कोई लोड़ नेई ते नां गै गमगीन होने 
दी। जेहड़े लोकें ईमान आनेआ ते कन्नै आज्ञाकारी बी रेहू। जन्नतै (सुरगै) च 
दाखल होई जाओ तुस ते तुंदियां बीवियां बी, तुसेंगी खुश कीता जाहग। उंदे सामने 
सुन्ने दियां तशतरियां ते प्याले पेश कोते जाङन। ते उत्थें ओह्‌-ओह्‌ चीजां उपलब्ध 
होङन जेहड़ियां मन पसंद होङन ते अक्खें गी सुखद लग्गने आहलियां होङन। 
इत्थें तुस म्हेशां आस्तै रौहगेओ। एह ओह्‌ जन्नत ऐ जेहदा तुसेंगी मालक बनाई 
दित्ता गेआ तुंदे नेक कम्में दे बदले च। इत्थें तुंदे आस्तै मुगते मेवे न जिंदे चा 
जिन्ने मरजी खाओ। (66-73) 


एहदे च दना बी शकक नेई जे इंकारी लोक म्हेशां नरकै च पेदे रौहूङन। 
ओह्‌ (अजाब) उंदे परा घटाया नेई जाहग ते ओह्‌ ओहदे च घोर नराश 
(निम्मोझान) पेदे रौंहङन। असें उंदे पर जुलम नेई कोता बल्के ओह आपू 
गै जालम हे। उसलै ओह्‌ गिड्गड़ांदे होई तरले पाङन, ऐ साढ़े मालक! तुंदा 
रब्ब साढ़ा खातमा गै करी दे। फरिश्ता परता देहग, तुसें इत्थें इंयां गै पेदे रौहूना 
ऐ। अस तुंदे कोल हक्क (सच्चा दीन) लेइयै आए हे लेकन तुंदे चा तकरीबन 
हक्कै दे बारे अलगरज रेह्‌। क्या उनें इक गल्लै बारै ठान्नी लैती दी ही (अर्थात 
निश्चा करी लैते दा हा) हुन असें बी अपनी इक गल्लै बारे ठान्नी लैती दी 
ऐ। ओह्‌ केह समझदे न जे अस उंदियें गुज्झयें साजशें ते राजें गी नेई जानदे, 
उंदे आपसी मशवरे गी सुना नेई करदे। पक्क जानने-सुनने आहले आं ते साढ़े 
भेजे दे (फरिश्ते) उंदे आमालें गी लिखदे रौंहदे न। (74-80) 

आकखी देओ, जेकर अल्लाह दी कोई उलाद हुंदी तां सारें 'शा पैहलें में 
उसदी इबादत करने आहला हुंदा। लेकन ओह्‌ असमानें ते जमीना दा सुआमी 
ऐ, अरशै दा मालक ऐ। ओह्‌ इनें सब्भने गल्लें'शा पाक ऐ जिनेंगी लोक गलांदे 
न। तुस उनेंगी इंयां गै छोड़ी देओ के ओह बैहसां करन ते नंद मनान इत्थूं 
तगर जे ओह उस दिनै (कियामत) कन्‍ने आई मिलन, जेहदे बारै उंदे कन्नै 

बा'यदा कीता जा'रदा ऐ। (8-83) 

उय्यै ऐ जेहड़ा असमानें दा सुआमी ऐ ते उय्यै जमीना दा मालक ऐ ते 
हिकमत आहूला (ज्ञानवान) ऐ, जानकार ऐ। बड़ी बरकत आहूली कल्याणकारी 
हस्ती ऐ उसदी, जिसदी सल्तनत ऐ असमानें ते जमीना पर ते उंदे दरम्यान जे 
किश मजूद ऐ उंदे पर बी। ते उस्सै कोल कियामत (आखरत) दी जानकारी 
ऐ। ते उस्सै आह्ली भेठा तुसें परतोना ऐ। (84-85) 

अल्लाह दे अलावा जिनेंगी एह लोक पूजदे न ओह्‌ सफारश करने दा बी 
अधिकार नेई रखदे लेकन ओह्‌ जेहड़े हकक (सच्च) बांरै गुआही देङन ते ओह्‌ 
सच्च गी जानदे बी होङन। जेकर तुस उनेंगी पुच्छगेओ के उनेंगी पैदा कुसनै 
कोता? तां ओह्‌ इय्यै आखडङन, अल्लाह नै। फ्ही ओह्‌ कुत्थें भटकी जंदे न। 
कया उनेंगी रसूल दी इस दुआऽ बारै जानकारी ऐ, के ऐ मेरे रब्ब! एह ऐसे 
लोक न जेहड़े ईमान नेई आहनदे। बस्स तुस इनेंगी बरदाश्त करो ते आखो 
सलाम ऐ तुसेंगी, तौलै गै उनेंगी सब किश पता चली जाहग। (86-89) 


आयतां-59 -सूरह-44. अद-दुःखान रुकूअ-3 
(मक्का च अवतरत होई ) 
शुरू अल्लाह दे नांऽ कन्नै जेहड़ा बड़ा मेहरबान, निहायत रैहम आहला ऐ। 


हा० मीम०। संघद ऐ इस सुस्पश्ट कताबै दी। इसगी असें इक बरकत 
आहूली राती च अवतरत कोते दा ऐ, बेशक्‍क अस खबरदार (सचेत) करने 
आहले हे। इस रातीं च मेरे हुकमै कनने हिकमत आहला हर मामला तै5 कोता 
जंदा ऐ। बेशकक संदेश भेजने आहले अस हे। तेरे रब्ब दी मेहर कन्नै, ओह्‌ 
सब किश सुनने आहूला, सब किश जानने आहूला ऐ। असमानें ते जमीना दा 
मालक ते जेकिश उंदे दरम्यान बिद्मान ऐ उसदा बी, जेकर तुस बिश्वास करने 
आहूले ओ। उसदे अलावा कोई बी पूजने जोग नेई। उय्यै जींदा करदा ऐ ते 
उय्यै मारदा ऐ, तुंदा बी रब्ब (मालक) ते तुंदे पिछले पुरखें (प्योऽ-दादें) दा 
बी। (-8) 

लेकन ओह्‌ (इंकारी) शक्कै च पेदे न। बस्स तुस इंतजार करो उस दिने 
दा जंदू असमान धुंएं दे बदलें साहीं जाहर होग। ओह्‌ लोकें गी अपनी लपेटै 
च लेई लैग। एहू इक तकलीफदेह्‌ अजाब होग। उसलै ओह्‌ फरेआद करङन, 

ऐ साढ़े रब्ब! साढ़े उप्परा एह्‌ अजाब हटाई दे अस ईमान आहनने आं। उसलै 
उंदा नसीहत स्वीकार करना किस लेखै, कीजे उंदे कोल रसूल आई चुके दा 
हा, सब किश साफ-साफ बयान करने आहला। फ्ही उनें उस'शा मूंह्‌ फेरी 
लैता ते आखन लग्गे, एह्‌ ते इक पागल ऐ इसी कुसै ने बक्हाई ओड़े दा ऐ। 
अस किश अरसे आस्तै अजाब गी हटाई ओड्चै, तुस फ्ही अपनी उस्सै उकात 
पर आई जाहगेओ। जिस दिन साढ़े पासेआ पकड़ कोती जाहग बड़ी सख्त 
पकड़ होग, उस दिन अस पूरा-पूरा बदला लैगे। (9-]6) 

असें उंदे'शा पैहलें फिरऔन दी कौम गी आजमाया। ते उंदे कोल इक 
आदरजोग रसूल आएआ। (जेहड़ा गलांदा हा) के अल्लाह दे बंदें गी मेरे सपुर्द 
करो। में तुंदे पास्सै इक बिश्वास जोग रसूल भेजेआ गेदा आं। ते अल्लाह दे 
मकाबले च मूंहजोरी (सरकशी) नेई करो। में तुंदे सामने इक स्पश्ट दलील पेश 
करनां। में अपने ते तुंदे रब्ब दी शरण (पनाह) लेई चुके दां इस (गल्ला) आस्तै 
भांएं तुस मिगी संगसार करी ओड़ो, ते जेकर तुस मेरा जकीन नेई करदे तां तुस 
मेरे'शा दूर र'वो। (7-2) 

फ्ही मूसा नै अपने रब्ब अग्गे (दुखी मनै कन्नै) बेनती (फरेआद) कीती 
जे एह बड़े मुजरम (जालम) लोक न। (अल्लाह नै फरमाया) हुन तुस मेरे 
आज्ञाकारी (ईमान आहले) बंदे गी लेइयै रातो-रात निकली जाओ, कीजे तुंदा 
पीछा कीता जाहग। ते तुस दरेआ गी बंडोए दा (अर्थात जेहदे मझाटै रस्ता 
बनी गेदा हा) गै छोड़ी देओ, उंदा (फिरऔन दा) लश्कर गरक होने आहूला 
ऐ। उंदे किन्नें गै बाग ते चश्मे ते खेत-खलाड़े ते आलीशान अमारतां ते सुख 
सुबधां दे साधन हे जिंदे च ओह्‌ र॒मानदारी कन्नै रौंहदे हे ओह्‌ सब्भै किश 
पिच्छें छोड़ी गे। कनेहा होआ उंदा अंत ते असें उंदे थाहरै पर दूसरी कौम गी 
उंदा मालक (उत्तराधिकारी) बनाई ओड़ेआ। उंदे पर नां ते असमान रोएआ 
ते नां गै धरत, ते नां गै उनेंगी कोई मोहूलत दित्ती गेई। (22-29) 

असें बनी इस्राईल (इस्राईली कौम यानि यहूदियें) गी जिल्लत आहले 
अजाबै थमां मुक्ति दित्ती। यानि फिरऔन थमां, बेशक्क ओह्‌ मूंह्‌-जोर 
(सरकश) ते हदूदां पार करने आहलें चा हा। ते असें उनेंगी (बनी इस्राईल 
गी) अपने इलम कन्नै दुनिया आहलें पर प्रमुखता प्रदान कोती। ते असें उनेंगी 
नेहियां नशानियां दित्तियां जिंदे च साफ तौरै पर ईनाम हा। (30-33) 

एह लोक आखदे न, बस्स साढ़ा इय्यै इक्कै बारी मरना ऐ ते असेंगी परतियै 
उठाया नेई जाहग। जेकर तूं सच्चा ऐ तां लेई आ साढ़े प्योऽ-दादें गी। कया एह 
बेहतर न जां तुब्बअ (यमन दे इक कबीले दे बादशाहें दी उपाधि) दी कौम 
(लोक) जां जेहड़े उंदे'शा बी पैहलें हे। असें उनेंगी खतम करी ओड़ेआ बेशक्क 
ओह्‌ ना-फरमान हे। (34-37) 

असें अमसानें ते जमीना गी ते जे किश उंदे मझाटै मजूद ऐ, सारें गी 
बेअर्थ (बिना कुसै कारण) नेई बनाया। इनें गी असें हक्कै कन्नै (कुसै उद्देश 
आस्तै) बनाया ऐ लेकन एह तत्थ अकसर लोक नेई जानदे। निसंदेह्‌ निरने 
(फैसले) दा दिन उंदे सारें आस्तै निरधारत (तै5 शुदा) बक़त ऐ। जिस रोज 
कोई रिश्तेदार कुसै दूए रिश्तेदार दे कम्म नेई औग ते नां गै उंदी कोई स्हायता 
कोती जाहग। हां सिर्फ उय्यै सुरकखत होङन जिंदे पर अल्लाह रैहम फरमाग। 
निसंदेह्‌ ओह्‌ (अल्लाह) सर्वशक्तिमान ऐ, किरपालू ऐ। (38-42) 

ज़क़्कूम (नरकै च होने आहूला इक दरख्त) दे फल गुनाहगारें दा खाना 
होग। तेलै दी मली जनेहा ओह्‌ ढिङ्डै च इंयां गड़कग जिंयां पानी गड़कदा 
ऐ। (इक कड़क अवाज औग) इनेंगी पकड़ो ते धरीड्दे होई लेई चलो जहन्नमै 
दे मझाटै तगर। फ्ही उब्बलदे (खरपदे) पानियै गी सजा दे तौरै पर इंदे सिरै 
पर सुट्टो। हुन चक्ख मजा, तूं ते अपने आपै च बड़ा म्हान ते प्रतिश्ठत बनदा 
हा। एह उस्यै ऐ जेहदे बारै च तूं म्हेशां शकक करदा हा। (43-50) 


निसंदेह्‌ अल्लाह कोला डरने आहूले अमन (चैन) आहले सुरक्खत थाहरें 
च होङन, बागें ते झरनें च। बरीक बधिया रेशम ते दबीज़ रेशम दियां पशाकां 
पाइयै आमनै-सामनै बेठे दे होङन। एह गल्ल इंयां ऐ के अस उंदे कन्‍्नै मुट्टी- 
मुट्टी अक्खीं आलियें हूरें गी ब्याही देहगे। ओह्‌ उत्थें (जन्नतै च) बड़े 
इत्मीनान (सकून) कन्नै फरमाईश करङन बन-सबन्ने मेवें दी। उत्थें ओह्‌ मौती 
दा मजा नेई चखङन, ओह्‌ उनेंगी पैहलें आई चुकी दी ऐ ते अल्लाह नै उनेंगी 
जहन्नमै दे अजाब थमां बचाई लैते दा ऐ। एह्‌ सब तेरे रब्ब दी किरपा करने 
होग ते इय्यै सारें'शा बड्डी सफलता ऐ। (5-57) 

असें इस कताबा (क्कुरान) गी असानी कन्नै समझा औने आस्तै तुंदी 
जुबान (अरबी भाशा) च बनाई दित्ते दा ऐ तां करियै जे लोक हदैत हासल 
करन। बस्स तुस बी इंतजार करो, ओह्‌ बी इंतजार करा करदे न। (58-59) 

आयतां-37 लूरह-45. अल-जासियह रुकूअ-4 
(मक्का च अवतरत होई ) 


शुरू अल्लाह दे नांऽ कन्नै जेहड़ा बड़ा मेहरबान, निहायत रैहम आहला ऐ। 


हा०मीम०। एह अवतरत कोती गेदी कताब ऐ। अल्लाह सर्वशक्तिमान ते 
हिकमत आहले पासेआ। बेशकक असमानें ते जमीना च नशानियां मजूद न 
जकीन करने आहलें आस्तै। तुंदे बनाने (पैदा करने) ते उनें जीवें (प्राणी 
जगत) दे बनाने च जिनेंगी उसने जमीना पर फलाई रकखे दा ऐ, उंदे च 
नशानियां मजूद न, उनें लोकें आस्तै जेहड़े जकीन करदे न रातीं ते दिनै दे 
आने-जाने च ते उस रिजकै च जिसगी अल्लाह नै असमानै थमां तुआरेआ, 
फ्ही उस कन्नै जमीना गी जींदा (सरसब्ज) करी ओड़ेआ उसदे मुड़दा 
(खुश्क) होई जाने दे बाद, ते हवायें दे प्रवाह (गति) च बी नशानियां मजूद 
न उनें लोकें आस्तै जेहड़े अकल (समझ) आहले न। एह अल्लाह दियां 
आयतां न जिनेंगी अस हक्क कन्नै तुसेंगी सुनाऽ करने आं। फ्ही अल्लाह ते 
उस दियें आयतें दे बाद होर केहकी गल्ल ऐ जेहदे पर ओह्‌ (इंकारी) जकीन 
करङन। (१-6) 

हर उस माहनू आस्तै बड़ी खराबी ऐ जेहड़ा झूठा ऐ। जेहड़ा खुदा दियें 
आयतें गी सुनदा ऐ जेह्लै ओह्‌ उसदे सामने पढ़ियां जंदियां न पर फ्ही बी 
ओह्‌. घमंडे दा आकड़ै च रौंहदा ऐ, अखें जिंयां आखो उसने उनेंगी सुनेआ 
गै नेई होऐ। बस्स तुस ऐसे माहनू गी इक दर्दनाक अजाब (घोर सजा) दी 
सूचना देई ओड़ो। ते जदूं ओह्‌ साढ़ी आयतें चा कुसै चीजे बारै खबर हासल 
करी लैंदा ऐ तां ओह्‌ उसदा मजाक डुआंदा ऐ। ऐसे लोकें आस्तै जिल्लत 
(बेइज्जती) दा अजाब त्यार ऐ। उंदे आस्तै अग्गें जहन्नम ऐ। ते जे किश उनें 
कमाया ओह्‌ उंदे दना कम्म औने आहला नेई। ते नां गै ओह्‌ कम्म औंङन 
जिनेंगी उन्नै अल्लाह दे अलावा कारसाज मिथे दा हा। उंदे आस्तै बड़ी बड्डी 
सजा त्यार ऐ। एह साढ़ी हदैत ऐ, के जिनें अपने रब्ब दी आयतें दी अवहेलना 
कीती, उंदे आस्तै सख्त तकलीफदेह्‌ अजाब त्यार ऐ। (7-7]) 

ओह्‌ अल्लाह गे ऐ जिसने समुंदेरै गी तुंदे काबू च (अधीन) करी 
ओड़ेआ तां जे उसदे (अल्लाह दे) हुकमै कनै ओहदे च किश्तियां चलन, 
तां जे तुस उसदी मेहर तलाश करो ते तां जे तुस उसदा शुकर अदा करो। ते 

उसने असमानें ते जमीना दी हर चीजै गी तुंदे अधीन करी ओड़ेआ एह सब 
उसदी तरफा ऐ। निसंदेह्‌ एहदे च नशानियां मजूद न उनें लोकें आस्तै जेहड़े 
गौर करदे न। (।2-3) 

ईमान आहलें गी आखो के उनेंगी नजरअंदाज करो (उंदी अनदिक्खी 
करो) जेहड़े अल्लाह दे उनें दिनें दी मेद नेई रखदे जदूं अल्लाह कुसै कौम 
गी उसदी करनी दा बदला देहग। जेहूड़ा माहूनू नेक कर्म करग, उसदा फायदा 
उसगी आपूं गै होग। ते जिस माहनू नै बद-अमल (कुकर्म) कोते तां उसदा 
वबाल बी उदें पर गै पौग। फ्ही तुसेंगी तुंदे रब्ब आहूली बक्खी परताया 
जाहूग। (4-75) 

असें बनी इस्राईल (इस्राईली कौम) गी कताब (तौरात), हुकम ते नबी 
होने दा रुतबा दित्ता ते उनेंगी उम्दा रिजक उपलब्ध कराया ते असें उनेंगी दुनिया 
आहलें पर श्रेश्ठता प्रदान कीती। असें उनेंगी दीन दे बारै च स्पश्ट दलीलां 
दित्तियां। फ्ही उंदे च आपसी मतभेद होए जदूं के उंदे कश सच्च बांरै इलम 
आई चुके दा हा, सिर्फ जिद्द जां अड्बपुने दे कारण। निसंदेह्‌ तुंदा रब्ब 
आखरत दे रोज उंदे मझाटै फैसला करी देहग उनें गल्लें बारै जिंदे बारै ओह्‌ 
आपसी मतभेद रखदे हे। फ्ही असें तुसेंगी दीन दे इक स्पश्ट तरीके पर कायम 
कीता। बस्स तुस उस्सै पर चलो ते उनें लोकें दी खाहिशें दी पैरवी नेई करो 
जिनें गी अकल नेई ऐ। एह लोक अल्लाह दे मकाबले च तुंदे किश कम्म नेई 
आई सकदे। ते जालम (गुनाहगार) लोक इक-दूए दे साथी न, पर डरने आहलें 
दा साथी अल्लाह ऐ। एह सब लोकें आस्तै सूझबूझ आलियां गल्लां न। हदैत 
(नसीहत) ते मेहर उनें लोकें आस्तै जेहड़े जकीन करदे न। (6-20) 

जिनें लोके भैड़े कम्म कोते क्या ओह्‌ एह सोचदे न के अस उनेंगी उनें 
लोकें आहला लेखा समझगे जिनें ईमान कायम कीता कन्नै नेक कर्म कोते ते 
उंदा जीना ते मरना इक्कै बरोबर होग ? बड़ी गलत धारणा ऐ उंदी जेहड़ी ओह्‌ 
सोचै करदे न। अल्लाह नै असमाने ते जमीना गी खास उद्देश आस्तै बनाया 
तां करियै जे हर इक माहनू गी उसदी करनी दा फल दित्ता जाई सके ते कुसै 
पर कोई ज्यादती नेई कोती जाहग। (27-22) 

क्या तुसें उस माहनू गी दिक्खेआ जिसने अपनी खाहिश गी अपना अराध्य 
समझी रकखेदा ऐ ते अल्लाह नै उस गी अकल होने दे बावजूद गुमराह करी दित्ता 

ते उसदे कन्नें ते दिलै पर मोहर लाई ओड़ी ते उसदी अकखीं पर (गफलत दा) 
पड़दा पाई दित्ता। ऐसे माहनू गी कु'न हदैत देई सकदा ऐ, जिसगी खुदा ने आपूं 
गै पथभ्रश्ट करी दित्ते दा होऐ, क्या तुस गौर नेई करदे ? (23) 

ओह आखदे न के साढ़ी इस संसारक जिंदगी दे अलावा होर कोई जिंदगी 
नेई। साढ़ा जीना ते मरना किश नेई एह्‌ ते सिर्फ समें दे चक्कर (काल चक्र) 
कारण ऐ। ओह इस बारै कोई ज्ञान (समझ) नेई रखदे। ओह्‌ सिर्फ क्याफे 
दे तौरै पर इंयां गलांदे न। ते जिसलै उनेंगी मेरियां आयतां साफ-साफ सनाइयां 
जंदियां न, उसलै उंदे कोल होर कोई दलील नेई हुंदी ते ओह्‌ गलांदे न जे 
साढ़े बड़कें (प्योऽ-दादें) गी जींदे करियै साढ़े कश लेई आओ जेकर तुस 
सच्च गला5 (आक्खा) करदे ओ तां। आखी देओ, अल्लाह गै तुसेंगी जिंदगी 
दिंदा ऐ ते उय्यै तुसें गी मौत बी दिंदा ऐ, फ्ही आखरत आहले दिन तुसें सारें 
गी कठेरग (जमा करग) एहदे च दना मात्तर बी संदेह नेई, लेकन तकरीबन 
लोक इस तत्थै गी नेई जानदे। (24-26) 

अल्लाह दी गै सल्तनत (बादशाही) ऐ असमानें ते जमीना पर ते जिस 
दिन कियामत (आखरत) घटत होग, उस दिन असत्तवादी (झूठे) कसारे च 
पेई जाङन। ते तुस दिखगेओ के हर गरोह्‌ गोड्डें दे भार डिग्गी पौग ते हर 
गरोह्‌ अपने नामए आ'माल (कर्म खाते) आहूली बक्खी बलाया जाहग। (इक 
अवाज औग) अज्ञ तुसेंगी उनें कर्मे दा फल दित्ता जाहग जेहड़े तुस करदे 
रेह ओ। एह साढ़ा दफ्तर ऐ जेहड़ा तुंदा सच्च (सब किश) बयान करा करदा 
ऐ। अस लखवांदे जंदे हे जे किश बी तुस करदे हे। (27-29) 


जिनें लोकें ईमान आनेआ ते नेक कर्म कोते, उंदा रब्ब उनेंगी अपनी मेहर 
दे दायरे च दाखल करग। एह पूरी कामयाबी ऐ। ते जिनें इंकार कीता, (उनेंगी 
पुच्छेआ जाहग) क्या तुसेंगी मेरियां आयतां पढ़िये सनाइयां नेई हिंयां जंदियां? 
तां तुस घमंडे दे रौंहदे हे (अर्थात तकब्बर करदे हे) कीजे तुस मुजरम लोक 
हे। जिसलै तुसेंगी समझाया जंदा हा के अल्लाह दा बा'यदा सच्चा ऐ ते 
कियामत बारै कोई शकक नेई, तां तुस आखदे हे के अस नेई जानदे कियामत 
केह चीज ऐ ? अस ते एहदे बारै च इक भरम (शकक) रखने आं, ते अस 
एहदे पर जकीन करने आहले नेई। (30-32) 


उसलै उंदे सामने उंदे कर्में दा खाता खु'ल्ली जाहग ते उसलै ओह्‌ चीज 

(अग्गी दी सजा) उनेंगी घेरी लैग जेहदा ओह्‌ मजाक डुआंदे हे। ते उनें गी 
आखेआ जाहग, अज्ञ अस तुसेंगी उंआं गै बसारी (भलाई) ओड़गे जिंयां तुसें 
अपने इस दिनै दे औने गी बसारी रक्खेदा हा। हुन तुंदा ठकाना नरक 
(जहन्नम) ऐ ते कोई तुंदा मददगार नेई। एह सब इस करियै ऐ जे तुस अल्लाह 
दियें आयतें दा मजाक डुआंदे हे। ते संसारक जिंदगी नै तुसेंगी भरमै च पाई 
रक्खेदा हा। इस करियै अज्ज नां ते उनेंगी अग्गी चा (नरकै चा) कड्ढेआ 
जाहग ते नां गै कोई बेनती स्वीकार कीती जाहग। (33-35) 

सारी बड़ेआई अल्लाह आस्तै ऐ जेहड़ा रब्ब (मालक) ऐ असमानें दा, 
ते रब्ब ऐ जमीना दा, ते रब्ब ऐ कुल्ल आलम (पूरी कायनात) दा। उस्सै दी 
बड़ेआई ऐ अमसानें ते जमीना पर। ओह्‌ सर्वशक्तिमान ऐ, तत्तज्ञानी (हिकमत 
आहूला) ऐ। (36-37) 


आयतां-35 -सूरह-46. अल-अहकाफ रुकूअ-4 
(मक्का च अवतरत होई ) 
शुरू अल्लाह दे नांऽ कन्नै जेहड़ा बड़ा मेहरबान, निहायत रैहम आहला ऐ। 


हा० मीम०! एह कताब अल्लाह सर्वशक्तिमान, ज्ञानवान (तत्तज्ञानी) 
आहूले पासेआ अवतरत कोती गेदी ऐ। असें असमानें ते जमीना गी ते उंदे 
दरम्यान मजूद हर चीजे गी इक निश्चत मुद्दतै आस्तै पैदा कोता। लेकन जेहड़े 
लोक इक तत्थै दे इंकारी न, ओह्‌ उस थमां बेरुखी दसदे न जेहदे बांरै च उनेंगी 
डराया जंदा ऐ। (7-3) 

आखो! के क्या तुसें कदें उंदी बक्खी ध्यान दित्ता ऐ जिनेंगी तुस अल्लाह 
दे अलावा पूजदे ओ (जां जिंदे अग्गें तुस फरेआद करदे ओ) ? मिगी दस्सो 
के उनें जमीना पर कुस चीजा दा निरमान कोते दा ऐ। जां फ्ही उंदी असमानै 
च कोई भ्याली ऐ ? मेरे कोल इस कताबै'शा (कुरान) पैहलें दी कोई ऐसी 
कताब लेई आओ जां कोई ऐसी जानकारी जेहड़ी पैहलें'शा चलदी आवा'रदी 
होऐ जेकर तुस सच्चे ओ। उस इंसान कोला ज्यादा पथभ्रश्‍्ट (गुमराह) होर कु'न 
होग जेहड़ा अल्लाह गी छोड़ियै उंदी इबादत करै जेहड़े कियामत तगर उंदा 
जवाब नेई देई सकदे, ते उनेंगी उंदी इबादत (फरेआद) दी जानकारी बी नेई होऐ। 
जदूं लोकें गी कठेरेआ जाहग उस दिन ओह (जिनेंगी एह पूजदे न) इंदे दुश्मन 
होई जाङन ते इंदी इबादत दे इंकारी होई जाङन। (4-6) 

जदूं उनेंगी मेरियां आयतां साफ-साफ पढ़ियै सनाइयां जंदियां न तां एह्‌ 
इंकारी (मुनकर) लोक इस सच्च दे बारै च जेहड़ा उंदे सामने प्रगट होई गेदा 
ऐ, गलांदे न के एह ते साफ-साफ जादूं ऐ। क्या एह लोक दावा करदे न के 
उसनै (नबी नै) इसगी आपूं घड़ी लैते दा ऐ ? आखो, जेकर इसगी में अपने 
पासेआ घड़ी लेदा ऐ तां तुस लोक मिगी अल्लाह दी करोपी कशा कदें नेई 
बचाई सकदे। जेहूकियां गल्लां तुस घड़दे ओ, अल्लाह उनेंगी चंगी चालली 
जानदा ऐ। ओह्‌ (अल्लाह) मेरे ते तुंदे मझाटै बड़ा बेहतर गुआह्‌ ऐ। ओह्‌ 
बख्शने आहला, रैहमत आहूला ऐ। (7-8) 

आखो के में कोई नोखा रसूल नेई आं। मिगी नेई पता जे मेरे कन्नै केह 
होने आहला ऐ ते तुंदे कन्नै केह्‌। में ते बस्स उस्सै दा अनुसरण (पैरवी) करनां 
जे किश मेरे कश 'बही' (असमानी संदेश) दे जरीये औंदा ऐ। में ते बस्स 
इक खबरदार (सोहगा) करने आहला आं। आखी देओ, क्या तुसें कदे सोचेआ 
के जेकर एह कुरान अल्लाह पासेआ (अवतरत) होए ते तुसें इसदा इंकार कोता 
(नेई मन्नेआ), ते बनी इस्राईल चा इक गुआह्‌ नै एह्दी जनेही इक (असमानी) 
कताबा बारै गुआही दित्ती दी ऐ। उसने एहदे पर ईमान आनेआ ते तुसें फ्ही 
बी घमंड कीता। निसंदेह अल्लाह इंकारियें गी हदैत नेई दिंदा। (9-70) 

इंकारी (मुनकर) ईमान आहलें आस्तै आखदे न, जेकर एह (क्कुरान) 
कोई चंगी चीज हुंदी तां ओह साढ़े 'शा पैहलें एहदे पर ईमान आहनने गी नेई 
द्रौड़दे। कीजे उनें इस'शा नसीहत (हदैत) हासल नेई कोती इसकरी ओह्‌ 
गलांदे न, एह ते पुराना झूठ ऐ। (]।) 

इस'शा पैहलें मूसा गी कताब (तौरात) दित्ती गेई रैहनमाई करने आहली 
ते कल्याणकारी । हुन एह इक कताब ऐ अरबी भाशा च (यानि क्कुरान) जेहड़ी 
उसदी पुश्टि करदी ऐ, कीजे उनें लोकें गी खबरदार करे (डरा5) जिनें भेड़ 
(इंकार) कीता ते उनेंगी खुशखबरी (शुभ सूचना) देऐ जेहड़े नेक लोक न। 
निसंदेह जिनें लोकें जकीन कीता के साढ़ा रब्ब अल्लाह ऐ, ते फ्ही अपने निश्चे 
पर अडिग रेह उनें लोकें गी कोई डर नेई ते नां गै कोई चिंता करने दी लोड़ 
ऐ। इय्यै लोक जन्नती न जेहड़े उत्थें म्हेशां रौहङन, उनें नेक कर्मे दी बदौलत 
जेहड़े ओह्‌ दुनिया च करदे रेह हे (2-4) 

असें इंसान गी हुकम दित्ता के ओह्‌ अपने माऊ-बब्बै कन्नै नेक ब्यहार 

करै। उसदी मां नै बड़ी तकलीफ झल्लियै उसी अपने ढिड्डे च रक्खेआ। ते 
अनसंभ पीडां बरदाश्त करियै उसगी जम्मेआ। ते उसदी बच्चा जम्मने ते दूध 
छड्काने तक्क दी प्रक्रिया त्रीह्‌ म्हीनें च पूरी हुंदी ऐ। फ्ही जेहलै लम्में समें 
दे बाद ओह्‌ बालग होई गेआ ते चालियें बरें दी बरेसा च पुजी गेआ, ओह्‌ 
आखन लग्गा, ऐ मेरे रब्ब! मिगी हिम्मत दे के में तेरे स्हान दा शुकरिया अदाऽ 
करी सकां जेहड़ा तुसें मेरे पर कोते दा ऐ ते मेरे माऊ-बब्ब्रै पर कीता ते में 
ऐसे नेक कर्म करां जेहदे 'नै तुस मेरे पर राजी होवो। ते मेरी उलाद च बी 
मिगी नेक उलाद दे। में तुंदी भेठा नतमस्तक होआ ते में तुंदे आज्ञाकारी बंदें 
चा आं। इय्यै लोक न जिंदे नेक (भले) कर्मे गी अस स्वीकार करगे ते उंदियें 
बुराइयें गी दरगुजर (नजरअंदाज) करगे, ओह जन्नतियें चा होङन, इय्यै सच्चा 
बा'यदा उंदे कन्नै कीता जंदा हा। (5-76) 

जिसने अपने माऊ-बब्बै गी गलाया के में तुंदे'शा तंग आई गेदां। तुस केह 
मिगी डरांदे रौंह्दे ओ के मिगी कबर चा ठुआलेया जाहग, जदूं के मेरे 'शा 
पैहलें मतियां हारिया कौमां होई चुकी दियां न (जिंदे चा कोई बी नेई ठुआलेआ 
गेआ) | उसलै ओह्‌ (मां-बब्ब) दौंनी अल्लाह अग्गें मदद आस्तै फरेआद करदे 
न ते उसी गलांदे न असें गी बड़ा अफसोस ऐ तेरे पर, तूं ईमान कायम कर, 
जकीनन अल्लाह दा बा'यदा सच्चा ऐ। पर ओह्‌ परते च आखदा ऐ एहू सब 
िसियां-पिटियां परानियां गल्लां न। इय्यै लोक न जिंदे पर अल्लाह दा कौल 
(बा'यदा) पूरा होआ उनें गरोहें कन्नै जेहड़े इंदे'शा पैहलें जिनमें ते इंसानें दे 
हे। निसंदेह ओह्‌ कसारे च रेह्‌। (7-78) 

हर इक दा उसदे कमें दे स्हाबें दरजा होग। ते अल्लाह उंदे सारे दे आमाल 
पूरे करी देहग कौजे उंदे पर ज्यादती नेई होऐ। जिस रोज मुनकरें गी (नरकै 
दी) अग्गी दे सामने आनेआ जाहग, उनेंगी गलाया जाहग, के तुस अपनियां 
चंगिया (अरामदेहू) चीजां दुनियां च गै लेइयै बरती चुके ओ। हुन अज तुसेंगी 
जिल्लत (शरमिंदगी) आहूली सजा दित्ती जाहग, इस कारण जे तुस दुनिया च 
न्हक्‍क घमंड करदे हे ते इस करियै बी जे तुस ना-फरमान हे। (9-20) 

आद दे भ्रा हूद गी चेता करो। जिसने अपनी कौमै गी 'अहक्राफ' च 
डराया ते खबरदार करने (डराने) आहले उस'शा पैहलें बी होई चुके दे हे 
ते उस'दे बाद बी आए जिनें गलाया के बिजन अल्लाह दे होर कुसै दी इबादत 

नेई करो। में तुंदे पर इक अत्त भयानक दिनै दे अजाबै कोला डरनां। उनें परते 
च आखेआ, क्या तूं साढे कोल इस करियै आएआ ऐं के तूं असेंगी साढ़े माबूदें 
कोला फेरी देऐँ। जेकर तूं सच्चा ऐं तां साढ़े कोल उस चीजे गी लेई आहन 
जेहदा तूं साढ़े ने बा'यदा करै करनां। उसने (हूद नै) गलाया, एहदे बारै ते 
सिर्फ अल्लाह गै जानदा ऐ, में ते तुसेंगी सिर्फ पैगाम (सनेहा) देआ करनां, 
जेहदे आस्तै मिगी भेजेआ गेदा ऐ। लेकन में दिक्खा करनां जे तुस ते बड़ी 
बेवकूफें आहलियां गल्लां करदे ओ। (2-23) 

ते जदूं उनें उस बिनाशकारी घटा (बद्दलै) गी अपनी वादियें (बस्तियें) 
आहूली बक्खी औंदे दिक्खेआ ते उनें समझेआ एह सधारण बदल (घटा) ऐ. 
जेहड़ा इत्थें साढ़े पर बरग। नेई, बिल्कुल नेई (हूद नै गलाया) एह ते उय्यै 
चीज ऐ  जेहदी तुस तौल मचा करदे हे। इक खतरनाक अंधड़ ऐ जेहदे च 
खतरनाक अजाब ऐ। ओह्‌ हर चीजै गी अपने रब्ब दे हुकम कन्नै तैहस-नैहस 
करी देहग। बस्स फ्ही उत्थें इंयां होई गेआ के उंदे उजाड़ घरें दे अलावा उत्थं 
किश बी नजरी नेई हा औंदा। मुजरमें (अवज्ञाकारियें) गी अस इंयां गै सजा 
दिन्ने आं। (24-25) 

असें उनें लोकें गी (कुरैश दे लोकें गी) ओह्‌ समर्थ (ताकत) दित्ती ही 
जेहूड़ी समर्थ असें तुसेंगी नेई दित्ती, ते असें उनेंगी कन्न ते अक्खीं ते दिल 
दित्ते, लेकन ओह्‌ कन्न उंदे दना कम्म नेई आए ते नां गै अकखीं ते नां गै दिल। 
कोजे ओह्‌ अल्लाह दियें आयतें दा इंकार करदे हे ते फ्ही उनेंगी उस्सै चीजे 
नै घेरी लैता जेहदा ओह्‌ मजाक डुआंदे हे। ते असें तुंदे आले-दुआले दियां 
बस्तियां बी तबाह (फनाहू) करी ओड़ियां। असें बार-बार अपनियां नशानियां 
प्रगट कोतियां तां करियै जे ओह बाज आई जाहून। उसलै उनें उंदी मदद की 
नेई कीती जिनेंगी उनें खुदा दे अलावा खुदा दी नजदीकी हासल करने आस्तै 
अराध्य (माबूद) मिथी रक्खे दा हा। बल्के ओह्‌ सारे उंदे'शा छप्पन होई गे 
कोजे एह ते निरा झूठ हा उंदे पासेआ मनघढ़त गल्ल। (26-28) 

अस जिनें दा इक गरोह्‌ तुंदे (नबी दे) पास्सै लेई आए, ओह्‌ कुरान सुनन 
लगी पे, ओह्‌ इक दूए गी आखन लग्गे, चुप्प र'वो ते सुनो। फ्ही जेहलै कुरान 
पढ़ी लैता गेआ, उसलै ओह्‌ (जिन्न) अपने लोकें गी खबरदार करने (डराने) 
आस्तै बापस अपनी कौम कश गे ते उनेंगी सनाया, ऐ साढ़े लोको! असें इक 

कताब सुनी ऐ जेहड़ी मूसा दे बाद अवतरत कीती गेदी ऐ, उनें भविक्खवाणियें 
दी पुश्टि करने आहली ऐ जेहड़ियां उस'शा पैहलें होई चुकी दियां न। ओह्‌ 
सचाई बांरै ते सन्मार्ग आहली बक्खी रैहनमाई करने आहली ऐ। ऐ साढ़े लोको! 
अल्लाह आहूली बक्खी सद्दने आहूले दी दावत (आहवान) गी स्वीकार करो 
ते उस पर ईमान कायम करो, अल्लाह तुंदे गुनाहें गी माफ करी देहग ते तुसेंगी 
दर्दनाक सजा (अजाब) थमां बचाई लैग। ते जेहका अल्लाह पास्सेआ सादूदा 
देने आहले दे साददे दा हामी नेई बनदा ओह्‌ इस धरतै पर (उसी) हराई नेई 
सकदा ते बिजन अल्लाह दे उसदा होर कोई बी मददगार नेई होग। इस्यै लोक 
साफ तौंरै पर गुमराह लोक न। (29-32) 

क्या उनें लोकें नेई दिक्खेआ के जिस अल्लाह नै असमानें ते जमीना गी 
पैदा कीता ते ओह्‌ उनेंगी बनाने करी थक्केआ नेई, ओह्‌ एहदी बी ताकत रखदा 
ऐ के ओह्‌ मुड़दें गी जींदा करी देहग, जकीनन ओह्‌ सर्वशक्तिमान (सरमत्थावान) 
ऐ। जिस दिन सच्च दा इंकार करने आहले (नरकै दी) अग्गी दे सामने आहने 
जाङन, उनेंगी पुच्छेआ जाहग, क्या एह सच्च नेई ऐ ? ओह्‌ जवाब देङन, हां, 
असें गी साढ़े रब्ब दी सघंद। फरमाएआ जाहग, फ्ही हुन सजा दा मजा चक्खो 
उस इंकार दे बदले च जेहड़ा तुस करदे रेह ओ। (33-34) 

तुस बस्स सबर करो जिंयां निश्ठा आहले पैगंबरें सबर कीता। ते उंदे 
आस्तै तौल नेई मचाओ। जिस रोज एह लोक उस चीजै गी दिखङन जेहदे 
बारै उंदे कन्नै बा'यदा कोता जा करदा ऐ, अदूं उनेंगी इंयां बझोग आखो ओह्‌. 
(इत्थें) दिनै दी इक घड़ी थमां ज्यादा नेई रेह्‌। (तुंदी जिम्मेदारी) बस्स इस 
पैगाम (सनेहा) गी पजाई देना ऐ। निसंदेह्‌ उय्यै लोक बरबाद होडन जेहड़े 
ना-फरमान न।(35) 
आयतां-38 न्सूरह-47. मुहम्मद रुकूअ-4 

(मदीना च अवतरत होई) 

शुरू अल्लाह दे नांऽ कन्नै जेहड़ा बड़ा मेहरबान, निहायत रैहम आहला ऐ। 

जिनें लोकें (सच्चे रस्ते दा) इंकार कीता ते अल्लाह दे रस्ते (सन्मार्ग) 
थमां रोकेआ, अल्लाह नै उंदे नेक कर्म (नेकियां) अकारथ करी ओड़े। ते जिनें 
लोकें ईमान आनेआ (भरोसा कोता) ते उनें नेक कर्म भी कोते ते उस चीजा 
गी मन्नेआ जिसी मुहम्मद (सल्ल०) पर उतारेआ गेदा ऐ, ते ओह्‌ हक्क 

(सच्च) ऐ उंदे रब्ब दी तरफा, अल्लाह नै उंदियां बुराइयां उंदे'शा दूर करी 
ओड़ियां ते उंदी हालत सधारी ओड़ी। एह इस आस्तै के जिनें लोकें (सच्चाई 
दा) इंकार कीता ते झूठ (बातल) दी पैरवी कीती। ते जिनें लोकें ईमान कायम 
कीता ते हक्क दी पैरवी कीती जेहड़ी उंदे रब्ब पासेआ ऐ। इस चालली अल्लाह 
लोकें आस्तै उंदियां (दौनीं दियां) मसालां बयान करदा ऐ। (]-3) 

जदूं (जंगै च) तुंदा मुनकरें (सच्च दा इंकार करने आहलें) कनने 
मकाबला होए, उंदियें गरदनें (मुंडियें) पर सट्टां मारो ते जेहलै ओह हारी 
जाहून, उनेंगी बंदी बनाई लैओ ते फ्ही उसदे बाद भांएं उंदे पर स्हान करदे 
होई उनेंगी रिहा करी ओड़ो किश मुआवजा लेइयै, इत्थूं तगर जे जंग समाप्त 
(खतम) होई जा। एह तुंदा कम्म ऐ। ते जेकर अल्लाह चांहदा तां ओह्‌ उंदे 
कोला बदला लेई लैंदा, इस करियै जे ओह तुसें लोकें गी इक-दूए दे राहें 
अजमाए। ते जेह्के लोक अल्लाह दी राहू पर शहीद होई जाङन, अल्लाह उंदे 
कर्में गी कदें बी अकारथ नेई होन देहग। ओह्‌ (अल्लाह) उंदी रैहनुमाई करग 
ते उंदी हालत सधारी देहग। ते उनेंगी जन्नत च दाखल करग जेहदे बारै च 
उनेंगी पैह्लें गै अवगत कराई दित्ता गेदा ऐ। (4-6) 

ऐ ईमान आहूलेओ! जेकर तुस अल्लाह दी मदद करगेओ तां अल्लाह 
बी तुंदी मदद करग ते तुंदे कदम बनकाई देहग। ते जिनें लोकें (हक्कै) इंकार 
कोता उंदी ते तबाही ऐ, अल्लाह उंदे कर्मे गी अकारथ करी देहग। एह सब 
इस कारण ऐ के उनें उस चीजै गी नां-पसंद कीता जिसगी अल्लाह नै अवतरत 
कीता हा। बस्स अल्लाह नै उंदे आमालें (कर्मे) गी अकारथ करी ओड़ेआ। 
क्या एहू लोक मुलखै च चले फिरे नेई जे उनें लोकें दा अंजाम (हशर) दिखदे 
जेहड़े उंदे'शा पैहलें गुजरी चुके दे न, अल्लाह नै उनेंगी मुढा पुट्टी सुट्रेआ ते 
इंकारियें (मुनकरें) दे सामने इय्यै उदाहरण आने आहले न। एह इस कारण 
ऐ जे अल्लाह ईमान आहलें दा कारसाज ऐ ते मुनकरें गी बचाने आहूला कोई 
नेई। (7-]) 

जकोनन जिनें लोकें अल्लाह पर ईमान (भरोसा) आनेआ ते नेक कर्म 
बी कोते उनेंगी ओह्‌ ऐसे बागें च दाखल करग, जिंदे ख'ल्लें नैहरां बगदियां 
होङन। ते जिनें इंकार कीता ते ओह्‌ इस संसारै दे कार-ब्यहार च खुश (मस्त) 
रेह्‌, ते डंगरें आहूला लेखा खा करदे न, इय्यै जनेहू लोकें दा (खीरी) ठकाना 

जहन्नम (नरक) ऐ। किन्नियां गै बस्तियां जिनेंगी असें मलियामेट (बरबाद) 
करी ओड़ेआ ताकतै च (समर्थ दे स्हाबें) तुंदी बस्ती 'शा मतियां मजबूत हिंयां, 
जिनें तुसेंगी (मुहम्मद सल्ल०्गी) कड्ढेआ ऐ। असें उनेंगी समाप्त करी 
ओड़ेआ उसलै उंदा कोई मददगार नेई बनी सकेआ। (2-73) 

ओह्‌ जेहड़ा अपने रब्ब आहले पासेआ इक स्पश्ट दलीलै पर कायम ऐ. 
? क्या ओह्‌ उस आहला लेखा होई जाहग जिस दे कुकर्म उसदी नजरी च 
शैल बनाई दित्ते गे ते ओह्‌ अपनी मनमरजी मताबक चला करदे न। जन्नत 
दी मसाल जेहदा बा'यदा डरने आहलें (ईमान आहलें) कन्नै कीता गेदा ऐ 
उसदी शान ऐसी ऐ के उत्थें नैहरां न ऐसे पानियै दियां जेहदे च दना तबदीली 
नेई होग (अर्थात जेहदा पानी म्हेशां निरमल रौहग) ते (उत्थें) नैहरां होङन 
दुद्धै दियां जेहदा सुआद कदें खराब नेई होग ते नैहरां होङन शराब दियां 
जेहड़ियां पीने आहलें आस्तै बड़ी सुआदली होग ते नैहरां होङन शैहद 
(मखीर) दियां जेहड़ा भलेआं साफ (पारदर्शी) होग। ते उंदे आस्तै उत्थें हर 
किसमां दे फल उपलब्ध होङन। ते उंदे आस्तै उंदे रब्ब पासेआ खिमा (माफी) 
होग। क्या एह लोक उंदे जनेह्‌ होई सकदे न जेहड़े म्हेशां (नरकै दी) अग्गी 
च रौहूङन ते जिनेंगी गड़कदा-गड़कदा पानी पीने आस्तै दित्ता जाहग, जेहड़ा 
उंदियें आंतड़ियें गी टोटे-टोटे करी देहग। (4-75) 

उंदे च किश लोक ऐसे बी हैन जेहड़े तुंदी गल्लें गी कन्न लाइयै सुनदे 
न। ते जदूं ओह्‌ उत्थुंआं उट्टियै बाहर जंदे न तां अकलमंदे गी पुच्छदे न के 
उनें उत्थें हुनै केह आखेआ। इय्यै ओह्‌ लोक न जिंदे दिलें पर अल्लाह नै मोहर 
लाई दित्ती दी ऐ। ओह्‌ अपनी खाहिशें मताबक ब्यहार करदे न। ते जिनें लोकें 
सिद्धी राह (सन्मार्ग) पकड़ी, अल्लाह उनेंगी होर मती हदैत दिंदा ऐ ते उंदी 
पर्‌हेजगारी च बाद्धा करदा ऐ। (6-77) 


कया एह लोक इस हीखियै च न के कियामत उंदे पर चान-चक्क आ'नी 
पवै ? उस दियां नशानियां ते प्रगट होन लगी पेदियां न। जेहलै ओह्‌ चानक 
आई पौग तां उंदे आस्तै नसीहत हासल करने दा मौका कुत्थें रौहग। चंगी 
चालली समझी लैओ के अल्लाह दे अलावा होर कोई माबूद नेई, इस करियै 
अपने कसूरेँ (गलतियें) दी माफी मंग्गो ते कन्नै गै मोमिन मड़दें ते मोमिन 
जनानियें आस्तै बी। अल्लाह सब जानदा ऐ तुंदे चलने-फिरने गी बी ते तुंदे 
ठकानें गी बी। (8-9) 

जिनें लोकें ईमान आनेआ ओह्‌ पुछदे न के की कोई सूरह (जंगै 
सरबंधी) अवतरत नेई कोती जंदी ? जेहलै इक स्पश्ट सूरह अवतरत करी दित्ती 
गेई जेहदे च जंगै दा बी जिकर ऐ, ते तुसें दिक्खेआ नेई के उंदे दिलें च 
कमजोरी (मरज) ऐ, (ऐ नबी) ओह्‌ तुंदे पास्सै इंयां दिक्खै करदे न अखें 
जिंयां कुसै पर मौत तारी होऐ। इस करियै उंदे आस्तै खराबी ऐ। मन्नना ते 
हकक दी गल्ल करनी ऐ। फ्ही इक बारीं जदूं मामले दा फैसला होई जाऽ ते 
जेकर ओह अल्लाह दे प्रति वफादार रौंहदे, एह उंदे आस्तै बड़ा बेहतर हा। 
पर जेकर तुस अपने बा'यदे थमां फिरी गे, एह्दे अलावा तुंदे'शा किश मेद 
नेई के तुस जमीना पर फसाद खडेरगेओ ते आपसी सरबंधें गी त्रोड़ी देगेओ। 
इय्यै ओह्‌ लोक न जिनेंगी अल्लाह नै रद्द करी दित्ता, उनेंगी कन्नें दा बोला 
ते अक्खीं दा अ'नना करी ओड़ेआ। (20-23) 

कया एहू लोक क़ुरान पर गौर नेई करदे जां फ्ही उंदे दिलें पर जंदरे (ताले) 
लग्गी गेदे न। जेहड़े लोकें (संदेश आई जाने दे बाद) मूंहू फेरी लैता जदूं के 
हदैत उंदे सामने स्पश्ट होई गेदी ही, कीजे शतान नै उनेंगी बरगलाया ते अल्लाह 
नै उनेंगी ढेल देई ओड़ी। एह सब इस कारण होआ के उनें लोकें उनें गी जेहड़े 
खुदा द्वारा अवतरत कीती गेदी चीजा गी नां-पसिंद करदे हे, आखेआ के किश 
गल्लें पर अस तुंदा आक्खा मन्नी लैगे। पर अल्लाह उंदे भेतें गी जानदा ऐ। 
उसलै केह होग जेहलै फरिश्ते उंदियां रूहां क्बज करा दे होङन, जे उनें लोकें 
उस चीजे दी पैरवी कीती जेहड़ी अल्लाह गी गुस्सा दुआने आहली ही ते उनें 
उसगी नां-पसिंद कीता जेहदे च अल्लाह दी खुशी ही। बस्स अल्लाह नै उंदे 
सारे आमाल (कर्म) निश्फल करी ओड़े। (24-28) 

जिनें लोकें दे दिलें च (हसद दी) बमारी ऐ क्या ओह्‌ सोचदे न के 
अल्लाह उंदे कोने गी कदें जाहूर नेई करग ? ते जेकर अस चांहदे तां उंदी 
असलीयत तुंदे सामने प्रगट करी दिंदे, बस्स तुस उनेंगी उंदियें नशानियें 
(लच्छनें) थमां पनछानी लैओ। तुस पकक उनेंगी उंदी गल्लबात दे अंदाज थमां 
पनछानी लैगेओ। अल्लाह तुंदे सारे कर्मे गी जानदा ऐ। (29-30) 

अस अवश्श (जरूर) गै तुसेंगी अजमागे इस आस्तै जे अस उनें लोकें 
दी हकीकत (सच्चाई) गी जानी लैचे जेहड़े तुंदे च जिहाद (धर्मयुद्ध) करने 
आहले न ते अपने निश्चे पर अडिग रौहने आहले न, ते अस तुंदे हालातें दी 

परख करी लैचे। बेशकक जिनें लोकें इंकार कीता ते सन्मार्ग थमां रोकेआ ते 
रसूल दी मखालफत कीती जिसलै सचाई उंदे सामनै प्रगट होई चुकी दी ही 
ओह्‌ अल्लाह गी किश बी नकसान नेई पजाई सकदे। अल्लाह उंदे सारे कर्मे 
(कारनामे) गी निश्फल करी देहूग। (3-32) 


ऐ ईमान आहलेओ! अल्लाह दा आक्खा मन्नो ते रसूल दा आक्खा मन्नो 
ते अपने कर्मे गी अकारथ (निश्फल) नेई करो। बेशकक जिनें लोकें इंकार 
कोता ते सन्मार्ग (सचाई दे रस्ते) थमां रोकेआ। फ्ही ओह्‌ मुनकरी दी हालत 
च गै मरी गे, अल्लाह उनेंगी कदें नेई बख्शाग। तुस हिम्मत नेई हारो ते नां 
गै सुलहा (समझोते) आस्तै नवेदन करो। जकीनन तुस गै प्रभावी (भारू) 
रौहगेओ। अल्लाह तुंदे कन्नै ऐ। ते ओह्‌ हरगिज (कदें बी) तुंदे आमालें च 
कमी नेई करग। (33-35) 

संसारक जीवन ते मात्तर इक खेढ-तमाशा ऐ ते जेकर तुस ईमान आहनो 
ते अल्लाह दे प्रति बफादार र'वो तां अल्लाह तुसेंगी तुंदी भलाई दा अजर देहग, 
ते ओह तुंदे'शा तुंदे माल (दौलत) दी पुच्छ-गिच्छ नेई करग। जेकर ओह्‌ 
(अल्लाह) तुंदे'शा तुंदे मालै गी तलब करै फ्ही खीरै तगर तलब करदा र'वै 
तां तुस कंजूसी करन लगी प'वो ते अल्लाह तुंदे कीने गी जाहर करी देऐ। 
हां! तुस ओह्‌ लोक ओ जिनेंगी अल्लाह दी राह च खर्च करने आस्तै गलाया 
जंदा ऐ, ते तुंदे च किश लोक ऐसे हैन जेहड़े कंजूसी करदे न। ते जेहका माहनू 
कंजूसी करदा ऐ। ओह्‌ अपने कन्नै गै कंजूसी करदा ऐ। अल्लाह ते बे-परवाह्‌ 
ऐ, तुस (उसदे) मुत्हाज ओ। जेकर तुस मूंह फेरी लैओ तां अल्लाह तुंदे थाहर 
दुई कौम पैदा करी देहग, फ्ही ओह्‌ तुंदे जनेहू नेई होङन। (36-38) 
आयतां-29 -सूरह-48. अल-फतह रुकूअ-4 

(मदीना च अवतरत होई ) 
शुरू अल्लाह दे नांऽ कन्नै जेहड़ा बड़ा मेहरबान, निहायत रैहम आहला ऐ। 


बेशकक असें (अल्लाह नै) तुसेंगी साफ-साफ जित्त दित्ती। कीजे अल्लाह 
तुंदियां अगलियां-पिछलियां सारियां गलतियां माफ करी देऐ। ते तुंदे पर 
अपनियें नेमतें गी पूरा करी देऐ। ते तुसेंगी सन्मार्ग पर आहनै। ते तुंदी पूरी- 
पूरी मदद फरमाए। (-3) 


444 


उय्यै जिसने मोमिनें दे दिलें च संदोख पाया तां जे उंदे ईमान कननै उंदे 
ईमान च होर बाद्धा होई जा। असमानें ते जमीना दियां फौजां अल्लाह दियां 
न। अल्लाह जानकार, हिकमत आहला (ज्ञानवान) ऐ। कोजे अल्लाह मोमिन 
मड्दें ते मोमिन जनानियें गी ऐसे बागें च दाखल करै जिंदे ख'ल्लें नैहरां 
बगदियां होङन ओह्‌ उत्थें म्हेशां रौंहूङन। इस करियै जे उंदियां बुराइयां 
(गलतियां) उंदे'शा दूर करी देऐ। ते एह अल्लाह दी नजरी च बड़ी भारी 
सफलता ऐ। कोजे अल्लाह ढोंगी मड्दें ते ढोंगी जनानियें गी ते मुशरिक 
(अनेकेश्वरवादी) मड्दें ते जनानियें गी कठोर (सख्त) सजा देऐ जेहड़े 
अल्लाह दे बारै भैड़े बचार रखदे हे। उंदी बुराई दा असर उंदे पर गै पौने 
आहला ऐ। उंदे पर अल्लाह दी करोपी होई ते उंदे पर उसने लानत (फटकार) 
मारी। उंदे आस्तै उन्नै जहन्नम भी त्यार करी रकखेदा ऐ ते ओह्‌ बड़ा घटिया 
ठकाना ऐ। ते असमानें ते जमीना दियां फौजां (लश्कर) उस्सै दियां न। 
अल्लाह सर्वशक्तिमान ऐ, ज्ञानवान (तत्तदर्शी) ऐ। (4-7) 

निसंदेह्‌ असें तुसेंगी गुआही देने आहला (श्हादती) ते शुभ समाचार 
सनाने आहूला, ते खबरदार करने आहला बनाइये भेजेआ ऐ। इस आस्तै जे 
तुस लोक अल्लाह पर ते उसदे रसूल पर ईमान आहनो ते उसदी मदद करो 
ते उसदा आदर-मान करो। ते तुस अल्लाह दी तसबीह्‌ (स्तुतिगान) करो सवेरे 
बी ते शामीं बी। जेहड़े लोक तुंदे'नै बैअत (परतिग्या) करदे न ओह्‌ असलै 
च अल्लाह कनै बैअत करदे न। अल्लाह दा हत्थ (सरपरस्ती) उंदे हत्थें पर 
ऐ। फ्ही जेहका इंसान उस परतिग्या (बचन) गी भंग करग, उसदी परतिग्या 
भंग करने दा वबाल उस्सै पर पौग। ते जेहका इंसान उस परतिग्या दा (निश्ठा 
कन्तै) पालन करग जेहड़ी उसने अल्लाह कन्नै कोती ऐ तां अल्लाह उसगी 
उसदा बड़ा बड्डा सवाब अता फरमाग। (8-0) 

जेहड़े गुआर पिच्छें रेही गे हुन ओह्‌ तुसेंगी आखडन के असेंगी साढ़े 
मालो-दौलत (धन-संपत्ति) ते बाल-बच्चें भलकेरी रक्खेआ, हुन तुस साढ़े 
आस्तै माफी दी दुआ5 (फरेआद) करो। एह अपने मूंहां ओह्‌ गल्ल आखा 
करदे न जेहड़ी इंदे हिरदे च नेई ऐ। तुस आखो के कोहदे च इन्नी हिम्मत 
ऐ जेहड़ा अल्लाह दे सामने तुंदे आस्तै किश कूही (आखी) सके ? जेकर 
ओह्‌ तुसेंगी कोई नुकसान जां नफा पजाना चाहे। अल्लाह ओह्‌ सब किश 

जानदा ऐ जे किश तुस करा करदे ओ। बल्के तुसें ते समझी लेदा हा के रसूल 
ते मोमिन कदें बी अपने घरें गी बापस नेई परतोङन। ते एह ख्याल तुंदे दिलें 
गी बड़ा उचत बझोआ पर तुसें बड़े गलत अंदाजे (क्याफे) लाए हे। ते तुस 
बरबाद (तबाह) होने आहले लोक बनी गे। जिसने अल्लाह पर ते उसदे रसूल 
पर ईमान नेई आनेआ (भरोसा नेई कीता), असें ऐसे इंकारियें (मुनकरें) आस्तै 
मकदी अग्ग त्यार करी रक्ख्री दी ऐ। असमानें ते जमीना दी सल्तनत (सत्ता) 
सिर्फ अल्लाह दी ऐ। ओह्‌ जिसगी चाह माफी देऐ ते जिसगी चाह सजा 
(अजाब) देऐ। अल्लाह बख्शनहार ऐ, किरपालू ऐ। (-4) 


जदूं तुस गनीमतें गी (जुद्धै च जित्ते दा मालो-दौलत) लैने गित्तै चलगेओ 
तां पिच्छें रेही जाने आहले लोक (जुद्धै च साथ नेई जाने आहले लोक) 
आखडन के असेंगी बी अपने कन्‍ने लेई चलो। ओह्‌ चांहदे न के अल्लाह 
दे फरमान (हुकम) गी बदली देन। आखी देओ, तुस ते कुसै सूरत बी साढे 
कन्तै नेई चली सकदे। अल्लाह पैहलें गै एह फरमाई ऐहठे दा ऐ। फ्ही ओह्‌ 
आखङन के तुस लोक साढ़े 'नै ईरखा करदे ओ। बल्के एह लोक किन्नी घट्ट 
समझ रखदे न। (5) 


पिच्छें रेही जाने आहले गुआरें गी आखो तौलै गै आने आहले समें च 
तुंदा बड़े शक्तिशाली (जोरावर) लोकें कन्नै मकाबला होने आहला ऐ, तुस 
उंदे कन्नै अंदू तगर जुद्ध करगेओ जदूं तगर ओह्‌ इस्लाम कबूल नेई करी लैन। 
जेकर तुस (मेरी) आज्ञा दा पालन करगेओ तां ते अल्लाह तुसेंगी उम्दा 
(बेहतरीन) ईनाम देहग ते जेकर तुस अवज्ञा (अवहेलना) करगेओ जिंयां के 
तुस इस'शा पैहलें बी करी चुके दे ओ तां फ्ही तुसेंगी (अल्लाह) दर्दनाक 
अजाब देहग। नां ते अ*नने पर कोई दोश (गुनाह) ऐ ते नां गै लंगड़े (लंङे) 
पर, ते नां गै बमार (रोगी) पर कोई गुनाह ऐ। ते जेहका माहनू अल्लाह ते 
उसदे रसूल दी आज्ञा मन्नग, उसगी अल्लाह ऐसे उम्दा बागें च दाखल करग, 
जिंदे खल्लें नैहरा बगदियां होङन। ते जेहका माहनू अवज्ञा करग उसगी 
अल्लाह दर्दनाक अजाब देहग। (]6-77) 

अल्लाह ईमान आहले पर राजी (खुश) होई गेआ, जिसलै ओह्‌ रुक्खै 
हेठ बेहियै तुंदी बैअत होआ करदे हे, अल्लाह उंदे दिलें दे हाल जानदा हा। 
इस करियै उसनै उंदे पर अमन अता फरमाया ते उनेंगी उपहार सरूप तौलै गै 

इक जित्त (बिजे) हासल कराई। ते मतियां हारियां गनीमतां बी हासल कराइयां। 
अल्लाह सर्वशक्तिमान ऐ, ज्ञानवान ऐ। अल्लाह नै तुंदे 'ने मतियें हारियें गनीमतें 
दा बा'यदा कोते दा ऐ, जिनें गी तुस प्राप्त करगेओ, एह ते तुसेंगी उन्नै 
(अल्लाह नै) फौरी ईनाम दे तौरै पर दित्ती ऐ। ते उसने (अल्लाह नै) लोकें 
दे हत्थ तुंदे परा रोकी ओड़े (तां करियै जे ओह्‌ तुसेंगी कोई नकसान नेई पजाई 
सकन)। तां करियै जे ईमान आहलें आस्तै एह इक नशानी बनी जा। ते इस 
करियै जे ओह्‌. तुसें गी सच्चे रस्ते पा। ते इस दे अलावा इक जित्त होर बी 
ऐ जेहड़ी अजें बी तुंदी पौंहच थमां बाहर ऐ पर अल्लाह नै (तुंदे आस्तै) जिसदा 
घेराव करी रकखे दा ऐ। ते अल्लाह हर चीजै पर क्रादिर ऐ। (8-27) 

जेकर एह मुनकर लोक तुंदे कन्नै लड़दे (जुद्ध करदे) तां जकीनन पिट्ठ 
फेरियै नस्सी जंदे, फ्ही नां ते उंदा कोई हतैशी हुंदा ते नां गै कोई मददगार। 
एह अल्लाह दी इक सुन्नत (तरीका) ऐ जेहूड़ी बड़ी पैहूलें थमां चलदी 
आवा'रदी ऐ। ते तुस अल्लाह दी सुन्नत च कुसै किसमै दा फेर-बदल नेई 
दिखगेओ। उय्यै ऐ जिसने मक्के दी वादी च उंदे हत्थ तुंदे परा ते तुंदे हत्थ 
उंदे परा रोकी ओड़े। इसदे बाद तुसेंगी उंदे पर जित्त देई ओड़ी। अल्लाह तुंदे 
सारे कम्में गी दिवखै करदा ऐ। (22-24) 

एह उय्यै लोक न जिनें कुफर कीता ते तुसेंगी मस्जिद हराम च जाने थमां 
रोकेआ ते कुरबानी दे जानवरें गी बी रोकी रक्खेआ तां जे ओह्‌ अपनी 
(कुरबानी दी) थाहरै पर नेई पुजी सकन। ते जेकर मक्के च मते हारे 
मुसलमान मड्द ते मुसलमान जनानियां नेई हुंदियां जिनेंगी तुस अनजाने च 
मिंधी (मसली) ओड्दे, फ्ही उंदे सबब्बै च तुंदे पर अनजानपुने च गै इलजाम 
(दोश) लगदा, तां करियै जे अल्लाह जिसगी चाह अपनी मेहर (किरपा) दा 
पात्तर बनाऽ। ते जेकर ओह लोक बक्खरे होई गेदे हुंदे तां उंदे चा जेहड़े इंकारी 
(मुनकर) हे उनेंगी अस सख्त सजा दिंदे। (25) 

जदूं इंकार करने आहलें अपने अंदर जिद्द पैदा करी लैती (अनख दा 
मसला बनाई लैता), बेवकूफी (मूरखता) आहूली जिद्द, फ्ही अल्लाह नै 
अपने रसूल पर ते ईमान आहलें पर अपनी तरफा धीरज (सकून) अता 
फरमाया ते अल्लाह नै उनेंगी तकवा पर (अल्लाह दे प्रति द्विढ़ निश्चे पर) 
स्थिर रक्खेआ कोजे ओह्‌ उसदे हक्कदार ते काबिल बी हे ते अल्लाह सर्वज्ञानी 
ऐ। (26) 

जकीनन अल्लाह नै अपने रसूल गी सच्चा सुखना दखाया जेहड़ा बाके 
दे ऐन मताबक हा। निसंदेह जेकर अल्लाह नै चाहेआ तां तुस अवश्श गै 
मस्जिदे हराम (खानाकाबा) च दाखल होगेओ। सुरक्खत ते अमन-चैन कनै, 
अपने सिरें दे बाल कतरागेओ, तुसेंगी कुसै किसमै दा कोई भे5 (डर) नेई 
होग। अल्लाह एह गल्ल जानदा हा पर तुस नेई हे जानदे, ते अल्लाह नै इस 
थमां पैहलें गै तुसेंगी फतह (जित्त) देई ओड़ी। (27) 

अल्लाह गे ऐ जिसने अपने रसूल गी हदैत (सच्ची नसीहत) ते सच्चे दीन 
कन्तै भेजेआ इस करियै जे ओह्‌ इसगी (दीन गी) सारे दीनें पर प्रमुखता देई देऐ। 
ते अल्लाह गुआह्‌ काफी ऐ। (28) 

मुहम्मद अल्लाह दे रसूल न ते जेहड़े लोक उंदे कन्नै (साथे) न, ओह्‌ 
मुनकरें पर कठोर न ते आपूं 'चें मेहरबान, तुस उनेंगी रुकूअ च ते सजदे पेदे 
दिक्खगेओ, ओह्‌ अल्लाह दी मेहर ते उसदी रजामंदी हासल करने दी कोशश 
च लग्गे दे रौंहदे न। उसदी नशानी उंदे चेहरें (मुहांदरें) पर नुमायां ऐ सजदे 
दे असंरै कन्नै, उंदी एह मसाल तौरात च ऐ। ते इंजील च उंदी मसाल इंयां 
ऐ के जिंयां खेती, उसने अपना ङूर (अंकुर) कड्ढेआ, फ्ही ओह मजबूत 
होआ, फ्ही ओह्‌ होर मुट्टा होई गेआ, फ्ही अपने तने पर खड़ोई गेआ, एह 
सब करसानें गी भला बझोंदा ऐ, इंयां ओह्‌ इंकारियें (मुनकरें) गी दुखी करदा 
ऐ। उंदे चा जेहड़े लोकें ईमान आनेआ, ते नेक कर्म बी कीते, अल्लाह नै उंदे 
कन्नै माफी दा ते बड़े बड्डे ईनाम दा बा'यदा करी रकखे दा ऐ। (29) 
आयतां-78 न्सूरह-4१. अल-हुजुरात रुकूअ-2 

(मदीना च अवतरत होई ) 

शुरू अल्लाह दे नांऽ कन्नै जेहड़ा बड़ा मेहरबान, निहायत रैहम आहला ऐ। 

ऐ ईमान आहूलेओ! तुस अल्लाह ते उसदे रसूल थमां अग्गे नेई बधो, 
ते अल्लाह 'शा डरो, निसंदेह अल्लाह सब किश सुनने आहूला, जानने आहूला 
ऐ॥(१) 

ऐ ईमान आहलेओ ! तुस अपनी अवाज पैगंबर दी अवाज थमां उच्ची नेई 
करो ते नां गै उसी (पैगंबर गी) इंयां कुआलो जिंयां तुस आपूं'चें इक दूए 
गी कुआलदे ओ। कुदरै एह नेई होऐ जे तुंदे सद्कर्म (नेक आमाल) बरबाद 
होई जाहन ते तुसें गी पता बी नेई होऐ। जेहके लोक अल्लाह दे रसूल दे 

अग्गें नीमीं अवाजै च बोलदे न, उय्यै ओह्‌ लोक न जिंदे दिलें गी अल्लाह 
ने तक्रवे (पर्‌हेजगारी) आस्तै परखी लैते दा ऐ। उंदे आस्तै माफी बी ऐ ते 
सवाब बी। जेहड़े लोक तुसेंगी तुंदे हुजरें (कमरे) दे बाहरै दा कुआलदे न 
ओह्‌ अकसर बेवकूफ लोक न। ते जेकर ओह्‌ थोढ़ा सबर रखदे के तुस आपू 
गै बाहर निकलियै उंदे कश आई जंदे, एह उंदे आस्तै उचत (मनासब) हुंदा। 
ते अल्लाह बख्शनहार ऐ, मेहरबान ऐ। (2-5) 

ऐ ईमान आहलेओ! जेकर कोई झूठा तुंदे कश कोई खबर लेइयै आ तां 
तुस चंगी-चाल्ली परख-पड़ताल करी लै करो, कुतै ऐसा नेई होऐ जे तुस कुसै 
गरोह्‌ गी अनजानपुने (नदानी) च कोई नकसान पजाई ओड़ो, फ्ही बाद च 
तुसेंगी पछताना पवै। ते समझी लैओ जे तुंदे मझाटै अल्लाह दा रसूल ऐ। जेकर 
ओह्‌ मते हारे मसलें (मामलें) च तुंदी गल्ल मन्नी लै तां तुस बड़ी मुश्कल 
(मसीबत) च फसी जाहगेओ। लेकन अल्लाह नै तुसें गी ईमान दी म्हब्बत 
दित्ती ते उसगी तुंदे दिलें च पंसदीदा बनाई ओड़ेआ, ते कुफर, अवज्ञा ते 
नाफरमानी थमां तुसेंगी (उचाट) बिमुख करी ओड़ेआ। इय्यै जनेह्‌ लोक गै 
अल्लाह दी मेहर ते ईनाम दी बदौलत सन्मार्ग पर न। अल्लाह जानने आहला, 
हिकमत आहूला ऐ। (6-8) 

जेकर मुसलमानें दे दो गरोह्‌ (दल) आपूं 'चें लड़ी पौन, तां उंदे मझारै 
सुलहा कराओ। फ्ही जेकर उंदे चा इक गरोह्‌ दूए गरोह्‌ पर ज्यादती करै तां 
उस गरोह्‌ कन्नै लड़ जेहड़ा ज्यादती करा करदा होऐ। इत्थूं तगर जे ओह्‌ 
अल्लाह दे हुकम आह्ली बक्खी परतोई पौन। फ्ही जेकर ओह्‌ अल्लाह दे हुकम 
मताबक ब्यहार करन लगी पौन तां उंदे दरम्यान न्यांऽ दे स्हाबें सुलहा (समझोता) 
कराओ ते इंसाफ करो, बेशकक अल्लाह इंसाफ करने आहलें गी पसंद करदा 
ऐ। मुसलमान सारे भ्राऽ न, इस करियै अपने भ्रांएं दे मझाटै मलाप कराओ ते 
अल्लाह कोला डरो, तां करियै जे तुंदे पर रैहम कीता जा। (9-70) 

ऐ ईमान आहूलेओ! नां मड़द दूए मड़दा दा मौजूं (मजाक) डुआए, होई 
सकदा ऐ के ओह्‌ उंदे'शा बेहतर होऐ। ते नां गै जनानियां दुई जनानियें दा 
मजाक डुआन, होई सकदा ऐ के ओह्‌ उंदे'शा बेहतर होन। ते नां गै इक- 
दूए गी मीहूना (रमज) मारो ते नां गै इक-दूए दे नांऽ-कनांऽ पाओ। ईमान 
आहनने दे बाद गुनाह मत्थे लगना बुरा ऐ। ते जेहका बाज नेई औग, उय्यै 
लोक जालम न। (7) 

ऐ ईमान आहलेओ ! मते गुमानें कोला बचो, कीजे किश बैहम गुनाह 
हुंदे न। ते इक-दूए दी तक्क नेई रक्खो (अर्थात्‌ कुसै दी टोह्‌ च नेई र'वो)। 
ते तुंदे चा कोई कुसै दी परोख (चुगली) नेई करै। क्या तुंदे चा कोई इस गल्लै 
गी पसिंद करग के ओह्‌ अपने मरे दे भ्रा5 दा गोश्त (मास) खा5 ? इसी 
तुस आपूं गै भैड़ा (प्रिणा जोग) समझदे ओ। अल्लाह कोला डरो। निसंदेह्‌ 
अल्लाह माफ करने आहला, किरपालू ऐ। (१2) 


ऐ लोको! असें (अल्लाह नै) तुसेंगी इक मड़द ते इक जनानी कोला पैदा 
कीता। तुसेंगी कौमें ते खानेदानें च बंडी ओड़ेआ तां करियै जे तुस इक-दूए 
गी पनछानो। बेशक्क अल्लाह दी नजरी च तुंदे च सारें'शा इज्जतदार ओह्‌ ऐ. 
जेहड़ा सारें'शा ज्यादा परहेजगार ऐ। बेशकक अल्लाह सब किश जानदा ऐ, 
खबर रक्खने आहूला ऐ। (१3) 

गुआर गलांदे न जे अस ईमान लेई आए, उनेंगी आखी देओ के तुसें ईमान 
नेई आनेआ, बल्के इंयां आखो के असें इस्लाम कबूल करी लैता, पर अजें 
तगर ईमान तुंदे दिलें च दाखल नेई होआ (अर्थात्‌ अजें तुसें दिलें थमां इस्लाम 
कबूल नेई कीता)। जेकर तुस अल्लाह ते उसदे रसूल दी आज्ञा दा पालन 
करगेओ तां अल्लाह तुंदे कमे (आमालें) चा किश कमी नेई करग। बेशक्क 
अल्लाह माफ करने आहला, रैहम करने आहला ऐ। मोमिन ओह्‌ न जेहड़े 
अल्लाह ते उसदे रसूल पर ईमान लोई आए फ्ही उनें शकक नेई कीता ते अपने 
माल ते अपनी जान कन्नै अल्लाह दी राहू च जिहाद कीता, इय्यै सच्चे दीनदार 
लोक न। (4-75) 


आखो क्या तुस अल्लाह गी दीन बारै जानकारी देआ करदे ओ ? 
जदूं के अल्लाह गी सब किश पता ऐ जे किश असमानें च ऐ ते जे किश 
जमीना च ऐ। अल्लाह गी हर चीजै दी पूरी जानकारी ऐ। एह लोक तुसेंगी 
स्हान जतांदे न के उनें इस्लाम कबूल करी लैता ऐ। आखी देओ के अपने 
इस्लाम कबूल करने दा स्हान मेरे पर नेई रक्खो, बल्के अल्लाह दा तुंदे 
पर स्हान ऐ के उसने तुसेंगी ईमान (दीन) दी हदैत दित्ती। इसगी उसदा 
स्हान मन्नो। जेकर तुस सच्चे ओ। बेशक्क अल्लाह असमानें ते जमीना 
दियें गुज्झियें गल्लें गी जानदा ऐ। ते अल्लाह दिक्खै करदा ऐ जे किश 
तुस करदे ओ। (6-78) 


आयतां-45 -सूरह-5०. क़ाफ रुकूअ-3 
(मक्का च अवतरत होई ) 


शुरू अल्लाह दे नांऽ कन्नै जेहड़ा बड़ा मेहरबान, निहायत रैहम आहला ऐ। 


क्राफ०। कसम ऐ शानदार (आलीशान) कुरान दी। सच्चे गैं उनेंगी तज्जब 
(चरज) होआ के उंदे कश उंदे चा गै इक डराने (खबरदार करने) आहूला 
आएआ। इस पर मुनकरें (सच्च दे इंकारियें) गलाया के बाकेई एह ते बड़ी 
चरजै (र्‌हानगी) आहूली गल्ल ऐ ? क्या जेहलै अस मरी-भुरी जाहगे ते मिट्टी 
बनी जाहगे, फ्ही दबारा जींदा होना बड़ी अजीब जनेही गल्ल ऐ ? असेंगी चंगी 
चालली पता ऐ के जमीन उंदे चा किन्ना-क घटांदी ऐ ते साढ़े कश कताब 
ऐ जेहदे च सब किश दरज ऐ। लेकन उनें सच्च गी झठलाया जदूं के ओह्‌ 
उंदे तगर पुज्जी चुके दा हा, बस्स ओह दुबधा च पेदे न। (-5) 

कया उनें लोकें अपने उप्पर गासै गी नेई दिक्खेआ, असें उसगी कनेहा 
बनाया ते (तारे कन्नै) सजाया ते ओहदे च कोई कमी (त्रुटी) नेई छोड़ी। ते 
जमीना गी असें बछाया ते ओहदे पर असें प्हाड़ बनकाई ओड़े ते ओहदे च 
हर किसमां दी रौनक दियां चीजां (रुक्ख; बूहटे, बनस्पतियां बगैरा) उगाइयां, 
समझाने ते चेता कराने आस्तै हर उस माहनू गी जेहड़ा (अल्लाह पास्सै) रुजूअ 
करे। असें असमानै थमां बरकत आहला पानी बर्‌हाया, फ्ही उस कन्नै असें 
बाग उगाए, बॉड्ढयां जाने आहूलियां फसलां उगाइयां। ते खजूरें दे लम्मे-लम्मे 
रुक्ख जेहदे पर तैह-दर-तैह गुच्छे लगदे न, मनुक्खें दे खाने (रोजी) आस्तै। 
ते असें उसदे (बरखा दे) जरिए मुड्दा जमीना गी जींदा कीता। ठीक इंयां गै 
(तुंदा) जमीना चा (दुबारा) निकलना होग। (6-77) 

उंदे'शा पुज नूह दी कौम ते अर-रस आहलें ते समूद, ते आद। ते 
फिरऔन ते लूत दे भ्राऽ ते ऐका आहलें ते तुब्बअ दी कौम नै बी झठलाया 
(इंकार कीता)। सारें पैगंबरें गी झठलाया, इस पर मेरी चेतावनी उंदे पर पूरी 
होइयै रेही। क्या अस (अल्लाह) पैहली बारीं पैदा करने च असमर्थ (लचार) 
हे ? फ्ही बी एह लोक नमें-सिरेआ (दुबारा) पैदा करने बारै भरमै (भलेखे) 
च न। (2-]5) 

असें माहनू गी पैदा कीता ते अस उनें सारियें गल्लें गी जानने आं 
जेहड़ियां उसदे दिलै च औंदियां न। अस उसदी शाह-रग थमां बी उसदे करीब 

आं। जदूं के दो (फरिश्ते) स्हाब-कताब दरज करने आहले दरज करदे रौंहदे 
न, जेहड़े उसदी सज्जी ते खब्बी भेठा बैठे दे न। हर ओह्‌ शब्द (अक्खर) 
जेहड़ा ओह बोलदा ऐ दरज करी लैता जंदा ऐ इक चौकस ते सतर्क निगरान 
पासेआ। (76-78) 


जेहलै मौत दी बेहोशी तारी होई जाहग हक्क (सच्च) कनन्‍नै। एह उय्यै 
चीज ऐ जिस'शा तूं नसदा हा। फ्ही सूर च (तुरही आहला लेखा दा इक 
बजैंतर) फूक मारी जाहग इय्यै ओह्‌ दिन ऐ जेहदे बारै तुसेंगी डराया जंदा 
हा। हर माहनू इंयां आई गेआ के उसदे कनै इक हिक्कने आहला (फरिश्ता) 
ऐ ते इक गुआही देने आहला। तुस इस बारै बेपरवाह्‌ (अलगरज) रेहू, हुन 
असें तुंदे सामने दा पड़दा (अक्खीं दा पड़दा) हटाई ओड़ेआ, बस्स अज्ज 
तुंदी नजर तेज (साफ) ऐ। फ्ही उसदे कनै आहूला फरिश्ता आखग, एह 
जे किश मेरे कोल हा हाजर ऐ। (अर्थात इसदा सारा कच्चा-चिट्ठा हाजर 
ऐ)। जहन्नमै (नरकै) च सुट्टी ओड़ो हर ना-शुकरे ते बरोधी गी। नेकी 
कोला रोकने आहले, हदूदै'शा बाहर जाने आहले ते शक्क-शुबहे पैदा करने 
आहले गी। जिसने अल्लाह दे मकाबले च दूए माबूद खडेरे, अज्ज उनेंगी 
सुट्टी देओ सख्त अजाबै च। उसदा शतान साथी आखग, ऐ मेरे रब्ब! में 
इसगी सरकश (मूंहूजोर) नेई बनाया बल्के एह आपूं करस्ते पेई गेदा हा, 
भटकी गेदा हा। (अल्लाह पासेआ) फरमाया जाहग, मेरे सामने झगड़ने दी 
कोई लोड़ नेई, में पैहलें गै तुसेंगी अजाब बारै खबरदार करी ओड़े दा हा। 
मेरे इत्थें कुसै गल्लै च कोई तबदीली नेई हुंदी ते में अपने बंदें पर ज्यादती 
करने आहूला नेई आं। (१9-29) 

जिस रोज अस (अल्लाह) जहन्नमै गी पुच्छगे क्या तूं भरोची गेई ऐं ? 
ते ओह्‌ परता दिंदे होई आखग, नेई अजें किश होर बी आई सकदे न। ते जन्नत 
डरने आहलें (ईमान आहलें) दे नेड़ै आ'नी जाहग, जरा हारी बी दूर नेई 
रौहग। इस्यै ऐ ओह जिस बारै तुंदे कन्नै बा'यदा कोता जंदा हा, हर (अल्लाह 
पास्सै) रुजूअ करने (नतमस्तक होने) आहले ते सिमरने आहूले आस्तै। जेहड़ा 
माहनू रैहमान (अल्लाह) कोला बिजन दिक्खे डरेआ ते कोमल हिरदा लेइयै 
उस कश आएआ, (उसगी फरमाया जाहग) प्रवेश करो एह्दे (जन्नत) च 
सलामती कन्नै, एह्‌ दिन म्हेशां रौहग। उत्थें उंदे आस्तै ओह्‌ सब किश उपलब्ध 

होग जे किश बी ओह्‌ कामना करङन, ते साढ़े कश इस शा बधीक बी बड़ा 
किश ऐ। (30-35) 

अस उंदे'शा पैहले मतियें हारियें कौमें गी हलाक करी चुके दे आं, ओह्‌ 
इंदे'शा मतियां शक्तिशाली (ताकतवर) हिंयां, उनें कुल्ल धरतै गी छानी मारेआ 
के पनाह (आसरमें) आस्तै उनेंगी कोई थाहर लब्भै। एह्दे च हर उस माहनू 
आस्तै इक याद-दूहानी (चेता कराने दी गल्ल) ऐ जेह्दे कश दिल होऐ ते 
ओह्‌ ध्यानै कन्नै कन्न लाइयै सुनै। (36-37) 

असें असमानें ते जमीना गी ते जे किश बी इंदे मझाटै बिद्मान ऐ छें रोजें 
(दिने) च बनाया ते असेंगी दना बी थकेमां नेई होआ। जेकिश बी ओह्‌ आखदे 
न सबर कन्नै सुनो ते अपने रब्ब दी बड़ेआई दा बखान करो, सूरज चढ्ने 'शा 
पैहलें बी ते गरूब (डुब्बने) होने'शा पैहलें बी। ते रातीं'लै बी उसदा गुणगान 
करो ते सजदें दे बाद बी। (38-40) 

कन्न लाइयै सुनदे र'वो, जिस दिन आला मारने आहला (पुकारने आहला) 
बड़ी नेड़े दा कुआलग। जिस दिन लोक जकीनी तौरै पर गरज (चंघाड़) गी 
सुनङन, ओह्‌ (कबरें चा) उट्ठने दा दिन होग। निसंदेहू अस गै जिंदगी दिन्ने 
आं ते अस गै मौत दिन्ने आं ते तुसें साढ़े पास्सै गै परतोना ऐ। जिस दिन उंदे 
उप्परा जमीन खु'ल्ली जाहग, ओह्‌ सारे द्रौड्दे होङन, इनेंगी किट्ठें करना 
साढ़े आस्तै बड़ा सखल्ला कम्म ऐ। (4-44) 

असें गी सब पता ऐ जे किश एह लोक आखा*रदे न। ते तुस उंदे पर 
जबरदस्ती नेई करी सकदे। बस्स तुस कुरान दे राहें उस माहनू गी नसीहत करो 
जेहड़ा डराए जाने पर मेरे 'शा डरै। (45) 
आयतां-60 -सूर-5. अज-ज्ारियात रुकूअ-3 

(मक्का च अवतरत होई ) 

शुरू अल्लाह दे नांऽ कनै जेहड़ा बड़ा मेहरबान, निहायत रैहम आहला ऐ। 

सघंद ऐ उनें हवायें दी जेहड़ियां गद-गबार डुआने आहूलियां न, ते फ्ही 
चुक्की लैंदियां न बोझ (बरखा दा)। फ्ही ओह्‌ (भारै कारण) चलन लगी 
पौंदियां न बल्लें-बल्लें। फ्ही ओह्‌ (अल्लाह दे हुकम कनै) करदियां न बंड 
(तकसीम) बरखा दी (अर्थात कुतै बेहद्द बरदियां न ते कुतै बड़ा घट्ट) । 

बेशक्क तुंदे'नै जेहड़ा बा'यदा कीता जा करदा ऐ ओह्‌ सच्च ऐ। ते जकीनन 
इंसाफ होइयै रौहग। सघंद ऐ जालदार असमानै दी (अर्थात गासै च आखो रस्तें 
दा जाल-जन बनोए दा ए सतारे बगैरा करी) । सच्चें गै तुस बक्ख-बक्ख भरमें 
च फसे दे ओ। उस थमां (सचाई थमां) उय्यै मुक्करदा ऐ जिसगी फेरी दित्ता 
गेदा होऐ। (-9) 

मरोई गे क्याफे लाइयै गल्लां करने आहले, जेहड़े भलेखें च फसे दे न। 
ओह्‌ पुच्छदे न कदूं औग ओह्‌ स्हाबै-कताबै आहला दिन ? जिस रोज ओह्‌ 
अग्गी च सुट्टे जाङन। हुन चक्खो मजा अपनी शरारतै दा, इय्यै ऐ ओह्‌ जिसदी 
तुस तौल मचा करदे हे। बेशकक डरने (ईमान) आहले लोक बागें च ते चश्में 
च होङन। ओह्‌ लै करदे होङन जे किश उंदे अल्लाह नै उनेंगी (ईनाम सरूप) 
दित्ता, ओह्‌ इस 'शा पैहलें नेकी (भले कम्म) करने आहले हे। ओह रातीं बड़ा 
घट्ट सोंदे हे। ते सबेरै दे समें (बडलै) ओह्‌ माफी मंगदे हे। ते उंदे मालै 
च मंगतें दा, ते बेस्हारं (बे-आसरमें) दा हिस्सा हुंदा हा। (0-79) 

धरतै पर नशानियां मजूद न जकीन करने आहलें आस्तै ते तुंदे अपने 
अंदर बी, क्या तुसेंगी नजरी नेई औंदा ? ते असमानै च तुंदे आस्तै रोजी ऐ 
ते ओह्‌ बी जेहदे बारै तुंदे'नै बा'यदा कोता जंदा ऐ। असमानें ते जमीना दे 
रब्ब दी कसम, एह बिल्कुल सच्च ऐ। एह इंयां गै सच्च ऐ जिंयां तुस बोलदे 
ओ। (20-23) 

क्या तुसें इब्राहीम दे आदरजोग मम्हानें (फरिश्तें) दी गल्ल नेई सुनी। 
जदूं ओह उसदे (इब्राहीम दे) कोल आए, फ्ही उसगी सलाम कीती। उसने 
बी परते च सलाम कीती। (उसनै मनै च सोचेआ) किश ओपरे लोक सेही 
हुंदे (बझोंदे) न। फ्ही ओह्‌ अपने घर गेआ ते जल्दी-जल्दी इक भुजे दा 
(भुन्नेआ गेदा) बछड़ा लेई आएआ। फ्ही ओह्‌ उंदे सामने परोसेआ ते गलाया, 
तुस खंदे की नेई ? फ्ही ओह्‌ मनोमन उंदे'शा किश त्राहेआ। उनें गलाया के 
तुस डरो नेई। ते उसगी (इब्राहीम गी) इक ज्ञानवान बेटे बारै शुभ सूचना 
(खुशखबरी) सनाई। फ्ही उत्थें उंदी (इब्राहीम दी) घरैआली बोलदी-बोलदी 
आई, ते मत्थे पर हत्थ मारदे होई आखन लगी, इक ते में बुङ्ढी ते दुई संढ 
(बांझ)। उनें (फरिश्तें) गलाया के तेरे रब्ब नै इय्यै फरमाए दा ऐ। निसंदेह्‌ 
ओह (अल्लाह) ज्ञानवान ते जानने आहूला ऐ। (24-30) 

इब्राहीम नै पुच्छेआ, ऐ फरिश्तो! तुसेंगी किस कारण भेजेआ गेदा ऐ 
(अर्थात्‌ तुंदे आने दा केह उद्देश ऐ) ? उनें गलाया, असें गी इक नां-फरमान 
कौम (लूत पैगंबर दी कौम) आहले पास्सै भेजेआ गेआ ऐ। तां करियै जे उंदे 
पर (अस) पवको दी मिट्टी दे कैंकर बरहाचै। जिंदे पर नशान लगाए गेदे न 
तुंदे रब्ब पासेआ उनें जालमें आस्तै जेहड़े हद्दै थमां बाहर जाने आहले लोक 
न (यानि बे-हयाई दी हद्द पार करी चुके दे न)। फ्ही उत्थें जिन्ने बी ईमान 
आहले हे उनेंगी असें कड्ढी लैता। असें उत्थें बस्स इक घर दे अलावा होर 
कोई मुसलमान घर नेई दिक्खेआ ते असें उत्थें इक नशानी छोड़ी उनें लोकें 
आस्तै जेहड़े दर्दनाक अजाब थमां डरने आहले न। (3-37) 


मूसा दी बी इक नशानी ऐ जदूं असें (अल्लाह नै) उसगी फिरऔन दे 
कोल इक स्पश्ट दलील देइयै भेजेआ पर ओह्‌ अपनी ऐंठे च रेहा। ते आखन 
लगा के एहू जां ते जादूंगिर ऐ जां फ्ही सनको। फ्ही असें ओहदी ते उसवी 
फौज (लश्कर) दी पकड़ कीती, ते उनेंगी समुंदरै च गरक करी ओड़ेआ ते 
ओह्‌ है गे किरतघान हा। ते आद (दी कौम) च बी नशानी मजूद ऐ, जदूं 
असें उंदे पर इक तुंद (बिनाशकारी) हवा भेजी। ओह्‌ जिद्धरा-जिद्धरा बी 
गुजरी उसी फनाह्‌ करदी गेई। ते समूद (दी कौम) च बी नशानी ऐ, जदूं के 
उनेंगी आखेआ गेआ के थोढ़े अरसे आस्तै फायदा लेई लैओ। बस्स उनें अपने 
रब्ब दी आज्ञा दा उल्लंघन कीता, ते उनेंगी बिजली (बिज्जै) दी घनघोर 
किड्क नै पकड़ी लैता, ओह्‌ एहू सब दिक्खै करदे हे, फ्ही ओह्‌ उट्ठी नेई 
सके ते नां गै अपना बचाऽ करी सकै। ते इस थमां पैहलें नूह दी कौम गी 
बी (असें नश्ट-बरबाद करी ओड़ेआ) बेशक्क ओह्‌ नां-फरमान (अवज्ञाकारी) 
लोक हे। (38-46) 

असें गासै गी अपनी समर्थ कन्नै बनाया, ते असें उसगी बस्तार दित्ता। 
ते असें जमीना गी बछाया, अस क्या खूब बछाने (बस्तार देने) आहले 
आं। ते असें हर चीजा गी जोड़ा-जोड़ा बनाया तां जे तुस गौर करो। इस 
आस्तै अल्लाह आहूली भेठा नतमस्तक होई जाओ, में उसदी (अल्लाह 
दी) तरफा इक साफ-साफ डराने आहूला आं। अल्लाह दे अलावा होर 
कोई माबूद नेई बनाओ, में उसदी तरफा तुसें गी साफ तौरै पर डराने 
आहूलां। (47-57) 

इस्सै चालली उंदे पुरखें (बड़कें) दे कोल कोई बी ऐसा पैगंबर नेई 
होएआ जिसगी उनें जादूंगिर जां सनकी नेई गलाया होऐ। क्या एह इक-दूए 
गी इस गल्लै दी बसीहयत करदे आवा'रदे न, बल्के एह सच्चें गै सारे मूंहजोर 
(सरकश) लोक न। इस करियै तुस इनेंगी नजरअंदाज करो, तुंदे पर कोई 
इलजाम (दोश) नेई। लेकन इनेंगी समझांदे र'वो कीजे समझाना ईमान आहलें 
गी फायदा दिंदा ऐ। (52-55) 

में जिन्न ते इंसान गी सिर्फ इस करियै पैदा कोते दा ऐ जे ओह मेरी 
इबादत (पूजा) करन। में उंदे'शा रिजक दी चाह (कामना) नेई करदा ते नां 
गै एह्‌ चाहून्नां जे एह मिगी खलान। निसंदेह अल्लाह गै रोजी (रिजक) देने 
आहला ऐ, सर्वशक्तिमान ऐ, जबरदस्त ऐ। जिनें लोकें जुलम कीता उंदी अति 
होई चुकी दी ऐ जिंयां उंदे साथियें (पुरखे, बड़कें) दी अति होई चुकी दी 
ही, बस्स ओह्‌ हुन तौल नेई मचान। मुनकरें आस्तै खराबी ऐ उंदे उस दिन 
कोला जिसदा उंदे कन्नै बा'यदा कोता जा करदा ऐ। (56-60) 
आयतां-49 न्सूरह-52. अत-तूर रुकूअ-2 

(मक्का च अवतरत होई ) 

शुरू अल्लाह दे नांऽ कन्नै जेहड़ा बड़ा मेहरबान, निहायत रैहम आहला ऐ। 

कसम एऐ तूर (प्हाड़ै दा नांऽ) दी। ते बस्तार कन्नै बरकें च लिखी गेदी 
कताब (तौरात) दी। बैत मअमूर यानि जमीनै पर सदा आबाद घंरै दी, उच्ची 
छत्तै आहले गासै दी, गरजदे समुंदरै दी। निसंदेह्‌ तुंदे रब्ब दा अजाब घटत 
होइयै (आइये) रौहग। उसी कोई टाल्ली नेई सकदा। जिस रोज असमान 
डांवाडोल होई जाहग ते प्हाड़ टुरी पौङन। उस दिन खराबी ऐ झठलाने आहलें 
आस्तै जेहड़े झूठ घड्दे हे खेढां खेढदे होई। जिस रोज ओह्‌ जहन्नमै (नरकै) 
दी अग्गी आहली बक्खी धिक्के जाङन। (गलाया जाहग) इय्यै ऐ ओह्‌ अग्ग 
जिसगी तुस झठेरदे रेह्‌। क्या एह जादूं ऐ जां तुसेंगी नजरी नेई औँदा ? चलो 
एहदे च दाखल होई जाओ। फ्ही तुस सबर करो जां नेई करो, तुंदे आस्तै बरोबर 
ऐ। तुसेंगी उस्सै दा बदला थ्होआ ऐ जे किश तुस करदे रेह हे। (-]6) 

जकोनन अल्लाह परस्त (ईमान आहले) लोक बागों ते नेमतें (जन्नत दे 
अमन-चैन) च होङन। ओह्‌ नंदै च होङन उनें नेमतें दी बदौलत जेहड़ियां 
उंदे रब्ब नै उनेंगी उपलब्ध कराई दियां होडन ते उंदे रब्ब नै उनेंगी दोजख 

दे अजाब थमां बचाई लैता। खाओ-पीओ मजे करो अपने भले (नेक) कर्मे 
दी बदौलत। लेटो तकिये लगाइयै रींघे च लग्गे दे तखतें पर। ते अस मुट्टी- 
मुट्री अक्खियें आहूलियां हूरां उंदे कन्नै ब्याही देहगे। (7-20) 

जेहके लोकें ईमान कायम कोता ते उंदी उलाद (संतान) बी उंदे ईमान 
दे रस्ते पर चली, उंदे कनै अस उंदी उलाद गी बी जमा (किट्ठा) करगे, 
ते उंदे नेक कर्में चा किश बी घटौती नेई करगे। हर आदमी अपनी कमाई च 
लग्गे दा होग। अस उनेंगी उंदे पसंदीदा मेवे ते गोश्त बरोबर उपलब्ध करांदे 
रौहगे। उंदे दरम्यान शराबें दे जामें दी अदला-बदली हुंदी होग जेहदे च नां 
कोई बेहूदगी (अशिश्टता) होग ते नां गै कोई नापाकी। उंदी सेवा (खिदमत) 
आस्तै जागत द्रौड्दे होङन, आखो जिंयां सुरक्खत रकखे गेदे मोती होन। ओह. 
आपूं 'चें इक-दूए कन्नै गल्लबात करङन। ओह आखडङन के इस'शा पैहलें 
जदूं अस अपने घरै आहलें कन्नै हे अल्लाह कशा डरदे रौंहदे हे। हुन अल्लाह 
नै साढे पर बड़ा सहान कीता ऐ ते असेंगी (जहन्नम दी) अग्गी दे अजाब'शा 
बचाई लैता। अस पैहलें बी उस्सै (अल्लाह) गी पुकारदे हे, निसंदेह ओह्‌ 
नेक सलूक (ब्यहार) आहला, मेहरबान ऐ। (2-28) 

तुस बस्स नसीहत करदे र'वो, अपने रब्ब दी किरपा कन्नै तुस नां ते 
जोतशी ओ ते नां गै जनूनी (सनकी)। क्या उंदा गलाना एह ऐ के तुस इक 
शायर ओ, अस एहदे पर काल चक्कर दे अभिलाशी आं (अर्थात अस चाहुन्ने 
आं जे उंदे पर कोई मसीबत आवै) । आखो के तुस इंतजार करो, में बी तुंदे 
आहला लेखा इंतजार करा करनां। क्या उंदी इन्नी गै अकल ऐ जां फ्ही ओह्‌ 
सरकश (मूंहजोर) लोक न। ओह्‌ आखदे न के एह (नबी) कुरान गी आपू 
बनाई लेआए दा ऐ। असलै च ओह्‌ ईमान गै नेई आहनना चांहदे। फ्ही ओह्‌ 
बी इय्यै जनेहा कोई कलाम लेई औन, जेकर ओह्‌. सच्चे न। (29-34) 

क्या ओह्‌ कुसै सिरजनहार दे बगैर पैदा होई गेदे न जां फ्ही ओह्‌ आपूं 
गै अपने सिरजनहार न। कया जमीन ते असमाने गी उनें बनाए दा ऐ ? पर ओह्‌ 
जकोन नेई करदे। क्या उंदे कोल तुंदे रब्ब दे खजाने न जां ओह्‌ उंदे निगरान 
न। क्या उंदे कश कोई सीढ़ी (पौड़ी) ऐ जेहदे पर चढ़ियै ओह्‌ गल्लां सुनी 
लैंदे न, तां उंदे सुनने आहूले गी आखो के कोई स्पश्ट दलील लेई आवै। क्या 
अल्लाह आस्तै धीयां (बेटियां) ते तुंदे आस्तै पुत्तर (बेटे)? (35-39) 

क्या तुस उंदे'शा मुआवजा मंगदे ओ जे ओह्‌ उसदे भार (बोझ) हेठ दबोए 
जा'रदे न। क्या उंदे कश बी गैबी ताकत ऐ के ओह्‌ लिखी लैंदे न। क्या ओह्‌ 
कोई जुगत (तरकोब) बनाना चांहदे न, बस्स इंकारी आंपू गै अपनी जुगती च 
फसी जाङन। कया अल्लाह दे अलावा उंदा कोई होर माबूद (अराध्य) ऐ ? 
अल्लाह पाक ऐ उंदे मिथे गेदे शरीकें (देवी-देवतें) थमां। (40-43) 

जेकर ओह्‌ गासै थमां कोई टोटा (टुकड़ा) डिगदा दिक्खन तां ओह्‌ 
आखङन के एह परत-दर-परत बद्दल ऐ। तुस उनेंगी रौहन देओ, इत्थूं तगर 
जे ओह्‌. अपने उस दिनै कन्नै जाई मिलन, जेहदे च उंदे भराने उड्डरी जाङन। 
उस दिन उंदियां जुगतां उंदे किश कम्म नेई औडन ते नां गै उनेंगी कोई मदद 
मिलग। ते उनें जालमें आस्तै इसदे अलावा होर बी अजाब ऐ, लेकन उंदे चा 
अकसर इस तत्थै गी नेई जानदे। (44-47) 

तुस सबर रक्खो ते अपने अल्लाह दे फैसले दा इंतजार करो। निसंदेह्‌ 
तुस साढ़ी नजरी (तक्कै) च ओ। जिसलै तुस जागदे ओ अपने रब्ब दा 
स्तुतिगान (बड़ेआई दा बखान) करो, उसदी प्रशैँसा करदे होई। ते रातीं'लै बी 
उसदी बड़ेआई दा गुणगान (तसबीह) करो ते सतारें दे पिच्छें हटने दे समें 
यानि मूंह न्हेरै बी। (48-49) 
आयतां-62 -सूरह-53. अन-नज्म रुकूअ-3 

(मक्का च अवतरत होई ) 

शुरू अल्लाह दे नांऽ कन्नै जेहड़ा बड़ा मेहरबान, निहायत रैहम आहला ऐ। 

कसम ऐ सतारे दी जेहलै ओह्‌ गरूब होई जा (घरोई जा) । तुंदा साथी नां 
ते भटके दा ऐ ते नां गै गुमराह होए दा ऐ। ओह्‌ अपने थमां किश नेई बोलदा। 
एह (कुरान) इक 'बही' (असमानी संदेश) ऐ जेहड़ी उस पर अवतरत कोती जंदी 
ऐ। उसी इक अत्त शक्तिशाली (जिब्रील फरिश्ते) नै सखालेआ ऐ जेहड़ा अकलमंद 
ते बवेकशील ऐ। फ्ही ओह्‌ प्रगट होआ ते ओह्‌ असमानै दे उच्चे कांगरे पर हा। 
फ्ही ओह्‌ नजदीक आएआ, ते ख'ल्ल उतरी आएआ, फ्ही द'ऊं कमाने दे बरोबर 
जां इस'शा बी घट्ट फासला रेही गेआ। फ्ही अल्लाह नै “बही' उतारी अपने बंदे 
(नबी) पर, जेहड़ी 'बही' कोती। रसूल दे दिलै नै झूठ नेई गलाया जो उसने 
दिक्खेआ। हुन तुस क्या उस चीजै पर उस कन्न झगड़दे ओ जे किश उसने 
दिक्खेआ ऐ ? ते उसने इक बारी होर बी उसगी (फरिश्ते गी) सिदरतुल मुंतहा 

(इस्लाम मूजब सतमें असमान पर होने आहला बेरी दा इक रुक्ख) दे कोला उतरदे 
दिक्खेआ। उसदे नेड़ै गै बहिश्त (सुरग) ऐ अराम कन्नै रौहने आस्तै, जदूं के 
सिदरह पर छा करदा हा जेकिश बी छा करदा हा। उसदी नजर थिड़की नेई ते 
नां गै हद्दै थमां बाहर गेई। उसने अपने रब्ब दियां बङ्डियां-बङ्डियां नशानियां 
दिविखयां। (-78) 

भला तुसें “लात' ते 'उज्जा' पर गौर कीता ऐ। ते त्रीये इक होर *मनात' पर। 
(अर्थात 'लात', 'उज्जा' ते 'मनात' अरब च बुत्तें दे नांऽ हे जिनेंगी ओह्‌ खुदा 
दियां बेटियां समझियै पूजदे हे)। क्या तुंदे आस्तै पुत्तर न ते खुदा आस्तै धीयां 
एह ते बड़ी बेढंगी बंड ऐ। एह ते मात्तर कल्पत नांऽ न जेहड़े तुसें ते तुंदे पुरखें 
(प्योऽ-दादें) घड़ी लेदे न, अल्लाह ने इंदे बारै कोई दलील नेई भेजी। ओह्‌ ते 
सिर्फ इक ख्याल (गुमान) दी पैरवी करा करदे न। ते अपनी नफस दी, खाहिश 
दी। हालांके उंदे कोल उंदे रब्ब पासेआ हदैत पुज्जी गेदी ऐ। क्या इंसान ओह्‌ सब्भै 
किश हासल करी लैंदा ऐ जे किश चांहदा ऐ ? अल्लाह दे इख्तेहार (काबू) च 
ऐ परलोक बी ते एह लोक बी। (9-25) 


असमानें पर अनगिनत फरिश्ते न जिंदी सफारश किश कम्म नेई आई 
सकदी। लेकन अल्लाह जेहदे आस्तै आज्ञा (इजाजत) देऐ जां जिसगी पसिंद 
करै ते गल्ल बक्खरी ऐ। बेशकक जेहके लोक आखरत (परलोक) पर जकीन 
नेई रखदे, ओह्‌ फरिश्तें गी जनानियें दे नांऽ कनै बलांदे न। हालांके उंदे कश 
एहदे बारै च कोई दलील नेई ऐ। ओह्‌ खाली गुमान (ख्याल) पर चला करदे 
न। ते गुमान हकक (सच्ची) गल्ल आस्तै दना बी फायदेमंद नेई। तुस ऐसे माहनू 
दी उपेक्षा करो (नजरअंदाज करो) जेहड़ा (सच्ची) नसीहत थमां मूंह मोड़ै। 
ते ओह्‌ दुनियावी जिंदगी दे अलावा होर कुसै चीजे दी चाह नेई करै। उंदी 
समझ बस्स इत्थूं तोड़ी गे ऐ। तुंदे रब्ब गी चंगी चालली पता ऐ जे कु'न उसदे 
रस्ते (सन्मार्ग) थमां भटको गेदा ऐ। ते ओह्‌ उसगी बी चंगी चालली जानदा 
ऐ जेहड़ा सिद्धे रस्ते पर कायम ऐ। (26-30) 

अल्लाह दा गे ऐ जे किश असमानें च ऐ ते जे किश जमीना च ऐ, तां 
जे (ओह) बदला देऐ बुरे कम्म करने आहलें गी उंदी करनी दा ते बदला देऐ 
भले कम्म करने आहलें गी उंदी भलाई दा। जेहड़े घोर गुनाहें (पापें) कशा 
ते बेह्याई (निरलज्जता) थमां बचदे न, जदूं के निक्के मुट्टें गुनाह उंदे'शा बी 

हुंदे न। बेशकक तुंदे रब्ब दी बख्शिश (माफी) बड़ी बड्डी गल्ल ऐ। ओह्‌ 
तुसेंगी चंगी चालली जानदा ऐ जदूं उसने तुसेंगी जमीना'शा पैदा कीता ते जदूं 
तुस अपनी मांए दे ढिड्डे च (गर्भ च) भ्रूण दी शकली च हे। इस आस्तै 
तुस अपने आपै गी बड़ा पाक-साफ (पवित्तर) नेई समझो। ओह्‌ तक्रवा 
(अल्लाह'शा डरने) आहलें गी चंगी चालली जानदा ऐ। (3-32) 

ऐ नबी! तुसें भला उस माहनू गी दिवखेआ जिसने (हक्कै दी) उपेक्षा 
कीोती। थोढ़ा जनेहा दित्ता फ्ही हत्थ रोको लैता। क्या ओह्‌ गैब (परोक्ष) बांरै 
जानदा ऐ ? ओह्‌ ते बस्स दिक्खै करदा ऐ। क्या उस तगर उस गल्लै बारै एह 
खबर नेई पुज्जी जे किश मूसा दे सहीफें (धर्म ग्रैत्थे) च ऐ, ते इब्राहीम दे, 
जिसनै अपना बचन (कौल) पूरा करी दित्ता। के कोई बी इक दूए दा बोझ 
(करमें दा बोझ) नेई चुक्कग ते इंसान दे पलले उय्यै होग जे किश उसने 
कमाया होग। ते एह जे तौलै गै उसदी कमाई (कर्मे) दा स्हाब-कताब होग। 
फ्ही उसगी उसदा पूरा-पूरा प्रतिफल (बदला) दित्ता जाहग। ते एह बी के हर 
कुसै गी अपने रब्ब कोल पुज्जना ऐ। (33-42) 

बेशकक उय्यै (अल्लाह गै) हसांदा ऐ ते उय्यै रुआंदा ऐ। उय्यै मारदा 
(मौत) ते उय्यै जीवन (जिंदगी) दिंदा ऐ। उस्सै नै दौंनी जिंसां नर ते मादा 
पैदा कीते न। बीरज दे टपके दे इक त्रोपे थमां उस्सै दे इख्तेआर च एऐ दुई 
बारीं उठाना (ठुआलना)। उस्सै नै दौलत दित्ती ते सरमाएदार बनाया। ते उय्यै 
शिअरा (तारे दा नांऽ) दा रब्ब ऐ। (43-49) 

अल्लाह ने गै सर्वनाश कीता पैह्लें आद ते फ्ही समूद (दी कौम) दा। 
फ्ही कुसै गी बी बाकी नेई छोड़ेआ। ते उस'शा पैहलें नूह दी कौम गी, बेशक्क 
ओह्‌. बेहद्द जालम ते सरकश (मूंहजोर) लोक हे। ते उसने पुट्ठियां करी 
सुट्टियां उंदियां रसदियां-बसदियां बस्तियां ते उनेंगी खट्टी (ढक्को) ओड़ेआ 
जिस चीजे नै खट्टना हा। तुस अपने रब्ब दे केहड़े-केहड़े करिश्में दा इंकार 
करगेओ। (50-55) 

एह बी इक डराने आहला ऐ पैहलें डराने आहलें आहूला लेखा। करीब 
(नेड़ै) आने आहूली करीब आई गेई (यानि कयामत) । अल्लाह दे अलावा 
होर कोई उसी टाल्ली सकने आहला नेई। क्या तुसेंगी इस गल्लै दा चबात 
बझोंदा ऐ ? ते तुस रोने दे बजाए? हसदे की ओ ते तुस गरूर (घमंड) करदे 
ओ ? सिर्फ अल्लाह दे अग्गें सजदा करो ते उस्सै दी इबादत करो। (56-62) 

आयतां-55 -सूरह-54. अल-क़मर रुकूअ-3 
(मक्का च अवतरत होई ) 


शुरू अल्लाह दे नांऽ कनै जेहड़ा बड़ा मेहरबान, निहायत रैहम आहला ऐ। 


कियामत (आखरत) नेड़े आई गेई ते चन्न फटी (दो टोटे होई) गेआ। 
ओह्‌ कोई बी नशानी दिक्खङन ते उपेक्षा (बरोध) गै करङन। ते आखडङन 
जे एह जादूं ऐ जेहड़ा पैहलें'शा चलदा आवा'रदा ऐ। उनें (सच्चै गी) झठेरी 
ओड़ेआ ते अपनी खाहिशें (मरजी) मताबक ब्यहार कीता ते हर कम्मै दा समां 
निश्चत ऐ। उनेंगी ओह्‌ खबरां पुज्जी गेदियां न, जेहदे च काफी नसीहतां न। 
अव्वल दरजे दा ज्ञान (हिकमत) ऐ मगर चेतावनियां (नसीहूतां) उनेंगी जरा 
फायदा नेई दिंदियां। इस आस्तै उनेंगी नजरअंदाज करो, जिस रोज पुकारने 
आहूला इक अत्त भ्यानक चीज आहूली बक्खी बलाग। अक्खीं नींदीं कोते दे 
कबरें चा निकली पौडन। आखो ओह्‌ ताहीं-तुआहीं खिल्लरी दियां त्रिङ्डियां- 
जन होन, नस्सदे-द्रौड़्दे आला मारने आहले दी बक्खी, मुनकर (इंकारी) 
गलाङन के एह दिन बड़ा कठन ऐ। (।-8) 

उंदे'शा पैहलें नूह दी कौम नै झठलाया, उनें साढ़े बंदे दी अवहेलना कीती 
(उसगी झूठा समझेआ) ते गलाया के एह दीवाना (सनको) ऐ ते उसी नकारी 
ओड़ेआ। फ्ही उसने (नूह नै) अपने रब्ब अग्गें फरेआद कीती के में (इनेंगी 
समझाई-समझाई) थक्की (हारी) गेदां, तुस गै (इंदे'शा) बदला लैओ। फ्ही 
केह हा असें असमानै दा मोह्लेधार बरखा दे दरोआजे खो'ल्ली ओड़े। ते 
जमीना'शा पानी दियां सारियां कोरजां, सूहटें, (चश्मे) बगाई दित्ते। बस्स फ्ही 
सारा पानी इक खास उद्देश आस्तै किट्ठा होई गेआ जेहड़ा उंदा मुकदूदर बनी 
चुके दा हा। असें (अल्लाह नै) उसगी (नूह गी) तख्तें ते किल्लें (मेखें) 
आहूली यानि किश्ती पर सुआर करी ओड़ेआ, ओह्‌ साढ़ी नगरानी च चलदी 
रेही। उस इंसान दा बदला लैने आस्तै जेहदी बे-कदरी कोती गेदी ही। ते उसगी 
असें नशानी दे तौरै पर बचाई लैता। लेकन कोई है सोचने (गौर करने) 
आहूला। फ्ही कनेहा हा मेरा अजाब ते मेरा डराना (खबरदार करना) ? क्कुरान 
गी असें नसीहत आस्तै असान बनाई दित्ते दा ऐ, ते कोई है नसीहत कबूल 
करने आहूला ? (9-7) 

आद (की कौम) ने (सच्च गी) झठलाया ते कनेहा रेहा मेरा अजाब ते 

मेरा डराना ? असें (अल्लाह नै) उंदे पर इक तुंद (प्रचंड) हवा भेजी लगातार 
न्हूसत दे दिनै च। ओह्‌ (हवा) लोकें गी पुट्टी-पुट्टी सुट्टदी ही आखो ओह्‌ 
मुंढा पटोए दे खजूरें (दे रुकखें) दे तने होन। फ्ही कनेहा हा मेरा अजाब ते 
मेरा डराना (सोहगे करनां) ? असें कुरान गी नसीहत हासल करने आस्तै 
सखल्ला बनाई ओड़ेआ, ते कोई है नसीहत स्वीकार करने आहूला। (8-22) 


समूद दे लोकें बी (सच्च गी) झठलाया। उनें गलाया क्या अस अपने 
चा गै इक (अर्थात्‌ अपने जनेह इक) आदमी दे आक्खे पर चलचै, इंयां ते 
अस पक्के गलती पर ते जनूनी होई जाहगे। क्या साढ़े सारें 'चा इससे पर नसीहत 
उतरनी ही, नेई असलै च एह झूठा ऐ, अपने आपै च बड्डा बनदा ऐ। हुन 
आपूं कल उनेंगी पता चली जाहग जे झूठा कु'न ऐ ते बड्डा बनने आहला 
कु'न ? अस उंदे कश ऊटनी गी भेजने आहले आं उंदे आस्तै अजमैश बनाइये, 
बस्स तुस छड़ा उंदा इंतजार करो ते सबर करो। ते उनेंगी इतलाह्‌ करी देओ 
के उंदे च खूहै दे पानियै दी बंड करी दित्ती गेई ऐ, हर कोई अपनी बारी पर 
हाजर होएऐ। फ्ही उनें अपने इक आदमी गी बलाया, उसने उस पर (ऊटनी 
पर) जौरै दा बार (तलवारी दा बार) कीता ते ऊटनी की बड्ढी टकाया। फ्ही 
कनेहा हा मेरा अजाब ते मेरा डराना (खबरदार करना) । असें उंदे पर इक 
जोरदार गरजना (चंघाड़) भेजी, जेहदे 'नै ओह्‌ इंयां होई गे आखो मंधोई- 
कचलोई दी आड़ होऐ। असें कुरान गी नसीहत आस्तै सखल्ला बनाई ओड़ेआ 
ते कोई है नसीहत स्वीकार करने आहूला ? (23-32) 


लूत दी कौमै नै खबरदार करने आहले दा इंकार कीता। असें उंदे पर 
कैंकरियें (गीहटियें) भरोची तुंद हवा (ब्हाऽ) भेजी जेहदे'नै ओह्‌ सारे फनाह्‌ 
होई गे सिर्फ लूत दे परोआर आहले बचे, उनेंगी असें बचाई लैता सैहरी दे बक़त 
(बङ्डले'शा पैहलें) । अपनी तरफा मेहर कीती। अस नेहा गै प्रतिफल (बदला) 
दिन्ने आं जेहड़ा शुकरगुजार होऐ। लूत नै उनेंगी (अपनी कौम गी) मेरी पकड़ 
(कैह्र) कोला डराया, पर उनें उसदे डराने करी झगड़े पैदा कीते। ते ओह्‌ उसदे 
मम्हानें गी उस कशा खूसन लगी पे। असें उंदियां अक्खीं अ'न्नी करी ओड़ियां। 
हुन मेरे अजाब दा मजा चकखो ते मेरे डराने (खबरदार करने) दा बी। मूंह्‌ न्हेरै 
उंदे पर अजाब आहनी पेआ जेहड़ा तै5 होई चुके दा हा। हुन मेरे डराने दा 
ते मेरे अजाब दा मजा चक्खो। असें कुरान गी नसीहत आस्तै सखल्ला करी 
ओड़े दा ऐ, ते है कोई नसीहत स्वीकार करने आहूला। (33-40) 

ते फिरऔन दी कौम दे कोल बी खबरदार करने (डराने) आहले आए। उनें 
बी मेरी सारी नशानियें दी अनदिक्खी कोती। फ्ही असें उंदी इक प्रभावशाली ते 
बलशाली पकड़ करने आहले आहला लेखा पकड़ कीती। (4-42) 

क्या तुंदे ओह्‌ इंकारी (मुनकर) लोक उंदे'शा बेहतर न ? जां फ्ही तुंदे 
आस्तै असमानी कताबें (पवित्तर कताबें) च माफी लिखी दित्ती गेदी ऐ ? क्या 
ओह्‌ एह दावा करदे न जे ओह्‌ इक ऐसा गरोह्‌ (दल) न जेहड़े प्रभावी 
(गालब) रौहूङन। अनकरीब गै इस गरोह दी हार होग ते एह पिट्ठ फेरियै 
नस्सङन। बल्के कियामत (आखरत) इंदे बा'यदे दा बकत ऐ ते कियामत बड़ी 
सख्त ते अत्त कौड़ी चीज ऐ। निसंदेह्‌ मुजरम (इंकारी) लोक बेखबरी 
(गुमराही) ते बे-अकली (मूरखता) च फसे दे न। जिस रोज ओह्‌ मूंधे-मूंह 
अग्गी च घसीटे जाङन। (गलाया जाहग) हुन चक्खो मजा अग्गी दे अजाबै 
दा। (43-48) 

असें हर चीजै गी पैदा कीता इक अंदाजे कन्नै। ते मेरा हुकम बस्स 
यकदम पुज्जी जाहग जिंयां अक्खीं दा झमकना। ते अस हलाक (खतम) 
करी चुके दे आं तुंदे साथियें गी फ्ही कोई है सोचने (बचारने) आहूला ? 
ते जे किश बी इनें कीता सब किश कताबें च दरज ऐ। हर निक्को ते बड्डी 
गल्ल लिखी लैती गेदी ऐ। बेशकक (खुदा कोला) डरने आहूले बागें च 
ते नैहरें कश होङन। बैठे दे होङन सच्ची बैठक च, सर्वशक्तिमान बादशाह 
दे कोल (49-55) 


आयतां-78 -सूरह-55. अर-नरहमान रुकूअ-3 
(मदीना च अवतरत होई ) 
शुरू अल्लाह दे नांऽ कन्नै जेहड़ा बड़ा मेहरबान, निहायत रैहम आहला ऐ। 


रेहमान नै कुरान दी शिक्षा (तलीम) दित्ती। उसने माहनू गी पैदा 
कोता। उसगी बोलना सखाया। सूरज ते चन्न इक निरधारत (तै5 शुदा) 
स्हाबै मताबक गतिशील रौंह्दे न। तारे ते रुक्ख सजदा करदे न। ते उसने 
गासै गी बुलंद बनाया ते उसने (इंसाफ रूपी) त्रककड़ी रक्खी ओड़ी। की 
जे तुस तोलदे मौके हेर-फेर नेई करो। ते इंसाफ कन्नै सिद्धी त्रककड़ी रक्खो 
ते घट्ट नेई तोलो। (।-9) 

जमीनै गी उसने (अल्लाह नै) जीवें (प्राणियें) आस्तै बनाया। ओहदे च 

मेवे न, खजूर न जिंदे उप्पर गलाफ-जन हुंदा ऐ। ते भोह्‌ आहले अनाज बी 
हैन ते सगंधीदार फुल्ल बी। फ्ही तुस अपने रब्ब दी केहड़ी-केहड़ी नेमत दा 
इंकार करगेओ। उसने रचना कीती इंसान दी ठीकरे आहूला लेखा बजदी 
(खनकदी) मिट्टी थमां ते जिनमें गी अग्गी दे लोरे'शा पैदा कीता। फ्ही तुस 
अपने रब्ब दी केह्ड़ी-केह्ड़ी नेमत दा इंकार करगेओ। ओह्‌ (अल्लाह) 
मालक (सुआमी) ऐ दौनीं पूरब दा ते दौनीं पच्छम दिशाएं दा। फ्ही तुस अपने 
रब्ब दी केहड़ी-केहड़ी नेमत दा इंकार करगेओ। उसने प्रवाहत कीते दो दरेआ, 
कन्तनै-कन्तनै मिलियै बगने आहूले। दौनीं दे दरम्यान इक आड़-जन ऐ जेहदे'शा 
ओह्‌ आग्गें नेई बधदे। फ्ही तुस अपने रब्ब दी केहड़ी-केहड़ी नेमत दा इंकार 
करगेओ। उनें दौनीं'शा (दरेआएं चा) मोती ते मूंगा निकलदा ऐ। फ्ही तुस 
आपने रब्ब दी केहड़ी-केहड़ी नेमत दा इंकार करगेओ। उस्सै दे न ज्हाज समुंदरै 
च आखो उच्चे-उच्चे खड़ोते दे प्हाड़ होन, फ्ही तुस अपने रब्ब दी केहड़ी- 
केहड़ी नेमत दा इंकार करगेओ। (70-25) 


जे किश जमीना पर ऐ ओह सब नश्वर ऐ। सिर्फ तेरे रब्ब दी जात (हस्ती) 
बाकी रौहने आहली ऐ, शान आहली ते इज्जत आहली। फ्ही तुस अपने रब्ब 
दी केहड़ी-केहड़ी नेमत दा इंकार करगेओ। उस्सै'शा मंगदे न जेहड़े असमानें 
च न ते जमीना पर न। हर रोज उसदा (अल्लाह दा) एह इक कम्म ऐ। फ्ही 
तुस अपने रब् दी केहड़ी-केहड़ी नेमत दा इंकार करगेओ। (26-30) 

अस तौलै गै हाजर करने आहले आं तुसें द'ऊं बड्डियें जमातें (अर्थात्‌ 
जिन्न ते इंसान) गी। फ्ही तुस अपने रब्ब दी केहड़ी-केहड़ी नेमत दा इंकार 
करगेओ। ऐ जिन्नों ते इंसानों, जेकर तुंदे च ताकत ऐ के तुस असमानें ते जमीना 
दी हददें चा बाहर निकली सको तां निकली जाओ, तुस नेई निकली सकदे 
बिजन मेरी अनुमति (आज्ञा) दे। फ्ही तुस अपने रब्ब दी केहड़ी-केहड़ी नेमत 
दा इंकार करगेओ। तुंदे (जिन्न व इंसान) पर बर्‌हाए जाङन अग्गी दे डारे 
ते धुंआं जेहदे *शा तुस अपना बचाऽ नेई करी सकगेओ। फ्ही तुस अपने रब्ब 
दी केहड़ी-केहड़ी नेमत दा इंकार करगेओ। (3-36) 

फ्ही जदूं असमान फटियै लाल खल्लड़ी आंहगर सूहा होई जाहग। फ्ही 
तुस आपने रब्ब दी केहड़ी-केहड़ी नेमत दा इंकार करगेओ। उस रोज कुसै बी 
इंसान जां जिन्न कोला उसदे गुनाहें बांरै पुच्छ-गिच्छ नेई होग। फ्ही तुस अपने 

रब्ब दी केहड़ी-केहड़ी नेमत दा इंकार करगेओ। मुजरम (गुनाहगार) अपनी 
नशानियें थमां पनछानी लैते जाङन, फ्ही उनेंगी पकड़ेआ जाहग उंदे मत्थे दे 
बालें ते उंदे पैरें थमां। फ्ही तुस अपने रब्ब दी केहड़ी-केहड़ी नेमतें दा इंकार 
करगेओ। एह जहन्नम (नरक) ऐ जिसगी गुनाहगार लोक झूठ गलांदे हे। ओह्‌ 
फिरङन उसदे दरम्यान ते गड़कदे पानियै दे बिच्च। फ्ही तुस अपने रब्ब दी 
केह्ड़ी-केह्ड़ी नेमत दा इंकार करगेओ। (37-45) 

जेहड़ा माहनू अपने रब्ब (मालक) दे सामने पेश होने'शा डरेआ, उसदे 
आस्तै दो बाग न। फ्ही तुस अपने रब्ब दी केहड़ी-केहड़ी नेमत दा इंकार 
करगेओ। (दौंने बाग) बडङ्डी-बङ्डी टैहनियें (शाखे) आहले। फ्ही तुस 
अपने रब्ब दी केहड़ी-केहड़ी नेमत दा इंकार करगेओ। उंदे अंदर (मझाटै) 
दो चश्में बगदे होङन। फ्ही तुस अपने रब्ब दी केहड़ी-केहड़ी नेमत दा इंकार 
करगेओ। दौंने बागें च हर चालली दे फलें दियां दो बनकियां (किसमां) 
होङन। फ्ही तुस अपने रब्ब दी केह्ड़ी-केह्ड़ी नेमत दा इंकार करगेओ। ओह्‌ 
(जन्नती) तकिये लगाइयै ऐसे बछैनें पर बैठे दे होङन जिंदे अस्तर (अंदरस) 
मुट्टे (गफदार) रेशम दे बने दे होङन। ते उनें बागें दे फल नांदे (झुके दे) 
होङन। फ्ही तुस अपने रब्ब दी केह्ड़ी-केहूड़ी नेमत दा इंकार करगेओ। उंदे 
च (बागें च) नींदियें नजरें आलियां जनानियां (नारा) होङन। जिनेंगी उंदे'शा 
पैहलें नां कुसै इंसान नै छहते दा होग ते नां गै कुसै जिन्न नै। फ्ही तुस अपने 
रब्ब दी केहूड़ी-केहूड़ी नेमत दा इंकार करगेओ। ओह्‌ (जनानियां) इंयां होङन 
जिं'यां आखो याक्रूत (लाल मणि) ते मूंगा। फ्ही तुस अपने रब्ब दी केहड़ी- 
केहड़ी नेमत दा इंकार करगेओ। नेको दा सिला नेको दे अलावा होर केह ऐ? 
फ्ही तुस अपने रब्ब दी केहड़ी-केहड़ी नेमत दा इंकार करगेओ। (46-67) 


उंदे अलावा दो बाग होर होङन। फ्ही तुस अपने रब्ब दी केहड़ी-केहड़ी 
नेमत दा इंकार करगेओ। दमैं (बाग) गृढ़े सैले रंगे दे होङन। फ्ही तुस अपने 
रब्ब दी केहड़ी-केहड़ी नेमत दा इंकार करगेओ। उंदे च (बागें च) दो चश्में 
बगदे होङन। फ्ही तुस अपने रब्ब दी केहड़ी-केहड़ी नेमत दा इंकार करगेओ। 
उंदे च फल, खजूर ते अनार होङन। फ्ही तुस अपने रब्ब दी केहड़ी-केहड़ी 
नेमत दा इंकार करगेओ। उत्थें सुशील ते सुंदर (शैल) जनानियां (नारां) 
होङन। फ्ही तुस अपने रब्ब दी केहड़ी-केहड़ी नेमत दा इंकार करगेओ। 
अप्सरां (हूरां) खेमें च सुरक्खत रौहने आहूलियां। फ्ही तुस अपने रब्ब दी 

केहड़ी-केहड़ी नेमत दा इंकार करगेओ। उंदे'शा पैहलें उनेंगी (हूरें गी) नां 
कुसै इंसान नै छूहते दा होग ते नां गै कुसै जिन्न नै। फ्ही तुस अपने रब्ब दी 
केहड़ी-केहड़ी नेमतें दा इंकार करगेओ। तकिये लगाए दे सब्ज रंगै दे आसनें 
पर ते कीमती उम्दा बछैनें पर (बराजमान होङन) । फ्ही तुस अपने रब्ब दी 
केहड़ी-केहड़ी नेमत दा इंकार करगेओ। बड़ी बरकत आहला ऐ तेरे रब्ब दा 
नांऽ, बड़ेआई आहूला ते शान आहूला। (62-78) 


आयतां-96 -सूर-56. अल-वाक्िअह रुकूअ-3 
(मक्का च अवतरत होई ) 


शुरू अल्लाह दे नांऽ कन्नै जेहड़ा बड़ा मेहरबान, निहायत रैहम आहला ऐ। 


जंदू घटत होने आहूली चीज (अवश्श गै) घटत होई जाहूग। उसदे 
घटत होने च दना शकक नेई। ओह्‌ (किश गी) शरमिंदा करने आहली ते 
(किश गी) उन्नत (बुलंद) करने आहूली होग। जदूं जमीन जोरें-जोरें 
झुनकी दित्ती जाहग। ते प्हाड़ त्रुट्टियै टुकड़े-टुकड़े होई जाङन, फ्ही ओह्‌ 
फैले दा गबार-जन होई जाङन। ते तुस लोक (उस रोज) त्र'ऊं किसमें च 
बंडोई जाहगेओ। (।-7) 

फ्ही सज्ने पास्सै आहले, बड़े नंदै च होङन सज्जे पास्से आहले। ते खब्बे 
पास्सै आहले, कनेह्‌ नभागे (बुरे) न खब्बे पास्से आहले। ते (त्रीय) अग्गें 
आहलें ते अग्गें आहले गे हैन। ओह्‌ अल्लाह दे करीबी लोक न। ओह्‌ जन्नत 
दे बागें च होङन। उंदी मती गिनतरी पैहले आहलें (पिछले समें आहलें) चा 
होग। ते थोढ़ी गिनतरी बाद आहूली (पिच्छुं आने आह्ली) कौमें चा होग। 
जड़ाऊ तखतें पर तकिये लाइयै आमने-सामनै बैठे दे होङन। उत्थें उंदे अग्गें- 
पिच्छें फिरै दे होङन म्हेशां जुआन (चिर युवा) रौहने आहले जागत। आबखोरे 
ते कुजे लेइयै ते साफ-सुथरी शराबै दे जाम लेइयै। उसने नां ते सिरै च पीड़ 
होग ते नां गै अकल (बुद्धि) भ्रश्ट होग। ते मेवे जेहड़े मन करै चुनी लैन। 
ते परिंदे दा गोश्त जेहड़ा उनेंगी पसिंद होग। ते (उत्थं) मुट्टी-मुट्टी अक्खीं 
आहूलियां (गोरियां-गोरियां) हूरां होङन। आखो मोतियें दे दाने अपनियें 
खुबटियें (खोलें) दे अंदर होन। प्रतिफल (ईनाम) उनें कर्मे दा जेहड़े ओह्‌ 
(दुनिया च) करदे रेह हे। उत्थें ओह्‌ कोई बेतुकी गल्ल नेई सुनङन सिवाए 
सलाम-सलाम दे। (8-26) 

सज्जी बक्खी आहले क्या मजे (नंदै) च होङन सज्जी बक्खी आहले। 
(ओह?) बैरी दे रुक्खें हेठ बैठे दे होङन जिनेंगी कोई कंढा नेई होग। ते केलें 
दे झुरमटें च। ते फैले दे सायें (छौंकरें) हेठ। ते बगदे पानियै कोल। ते मेवें 
दी भरमारी च। जेहड़े नां ते मुकङन (खतम होङन) ते उत्थें नां गै कोई रोक- 
टोक होग। उच्चे-उच्चे बछैन। असें उनें नारें (जनानियें) गी चेचे तौरै पर बनाए 
दा ऐ। फ्ही उनेंगी कुआरियां रक्खेदा ऐ। शैल-सन्हाकड़ियां ते हम-उमर। सज्जी 
बक्खी आहलें आस्तै। पैहलें आहलें चा इक बङ्डी जमात (गरोहू) होग ते 
बाद आहलें चा बी इक बड्डी जमात। (27-40) 

खब्बी बक्खी आहले, कनेह नभागे न खब्बी बक्खी आहूले। (फूको 
ओड़ने आहूली) अग्गी च ते खरपदे (गड़्कदे) पानियै च। काले-स्याह्‌ धूंयें 
दे गबांरै च। नां गै ठंडक ते नां कोई ताजगी। एह लोक इस 'शा पैहलें खुशहाल 
हे। ते भारी (बङ्डे) गुनाह आस्तै जिद्द पर अड़े दे रेह्‌। ते ओह्‌ आखदे हे, 
कया जदूं अस मरी जाहगे। ते अस मिट्टी ते हङ्डियां होई जाहगे, उसलै अस 
परतियै ठुआले जाहगे ? ते क्या साढ़े पुरखे (प्योऽ-दादे) बी। आखो, अगले- 
पिछले सब्भै जमा कीते जाङन। इक निरधारत दिनै दे समें पर। फ्ही तुस लोक, 
ऐ भटके दे ते सच्च दा इंकार करने आहलेओ ! जक्क्रूम दे रुकखै थमां खा'गेओ 
फ्ही उसने अपना ढिडू्ड भरगेओ। फ्ही ओहदे परैंत्त गड़कदा पानी पीगेओ। 
फ्ही इंयां पीगेओ जिंयां त्रेहाए दे ऊट पानी पींदे न। एह उंदी मम्हानी होग 
इंसाफ (न्यां) आहले दिन। (4-56) 

असें (अल्लाह नै) तुसेंगी पैदा कीता। फ्ही तुस इस सचाई गी की नेई 
मन्नदे (समझदे) ? क्या तुसें कदें गौर कीता (ध्यान दित्ता) उस चीजै (बीरजै) 
बक्खी जेहड़ी तुस टपकांदे ओ ? क्या उसगी तुस बनांदे ओ जां अस आं उसगी 
बनाने आहूले ? अस आं जिसने मौत तुंदे भागें च लिखी ओड़ी दी ऐ ते अस 
इस गल्लै थमां लागर नेई के तुंदी जगह तुंदे जनेह होर पैदा करी देचै जां फ्ही 
तुसें गी ऐसी शकली च बनाई देचै जिसगी तुस जानदे बी नेई। ते तुस अपनी 
पैहली पैदाइश बारै जानदे ओ फ्ही की अकल नेई करदे। क्या तुसें कदें ध्यान 
दित्ता उस बक्खी जेकिश तुस रांहदे ओ? क्या तुस उसगी उगांदे ओ जां अस 
आं उगाने आहूले ? जेकर अस चाह्चै तां अस उसगी (फसलै गी) कण- 
कण (रेजा-रेजा) करी देचै, ते तुस गल्लां करदे रेही जाओ। अस ते कसारे 
च पेई गे। बल्के अस भलेआं बरबाद होई गे। क्या तुसें कदें गौर कोता उस 

पानी पासै जेहड़ा तुस पींदे ओ। क्या तुसें उसी बदल (बरखा) राहें उतारे दा 
(बरहाए दा) ऐ। जां अस आ उतारने (बर्‌हाने) आहले। जेकर अस चाहचै 
तां उसगी सारे दा सारा लूनका (खारा) करी देचै। फ्ही तुस शुकर की नेई 
करदे ? क्या तुसें कदें ध्यान दित्ता उस अग्गै आहूली बक्खी जिसगी तुस बालदे 
ओ। क्या तुसें पैदा कीता ऐ उस दरख्तै (रुक्खै) गी (जिसदी लकड़ी तुस बालदे 
ओ) जां अस आं पैदा करने (उगाने) आहले। असें उसगी तुंदी याद-दूहानी 
आस्तै बनाया ऐ। ते राहगीरें आस्तै फायदेमंद चीज। बस्स तुस अपने म्हान ते 
सर्वशक्तिमान रब्ब दे नांऽ दा गुणगान (बखान) करो। (57-74) 


बल्के में सघंद (कसम) चुक्कनां सतारें दी स्थितियें दी। जेकर तुस गौर 
करो तां एह बड़ी बड्डी सघंद ऐ। निसंदेह्‌ एह इक आलीशान कुरान ऐ। इक 
सुरक्खत कताबै दी शकली च। इसगी उय्यै छूंहदे न जेहड़े पाक (पवित्तर) 
होए दे हुंदे न। एह अवतरत कीता गेदा ऐ सारी स्तरिश्‍्टी दे मालक दी तरफा। 
फ्ही बी तुस इस कलाम (आयतें) दे प्रति बेपरवाही (अलगरजी) बरतदे ओ ? 
ते तुस अपना हिस्सा इय्यै लैंदे ओ के तुस उसगी झठलांदे ओ। (75-82) 

फ्ही की नेई ? जदूं प्राण गले च अड्के दे हुंदे न, ते उसलै तुस (बेबस 
होइयै) दिकखै करदे हुंदे ओ। ते उसलै अस तुंदे'शा मते उस माहनू दे नेड़ै हुन्ने 
आं, पर तुस दिक्खी नेई सकदे। फ्ही की नेई, जेकर तुस (साढ़े) अधीन (तल्हेडू) 
नेई ओ ते तां उसदे (मरने आहले दे) प्राणें गी परताई लैंदे, जेकर तुसे सच्चे ओ। 
लेकन जेकर ओह्‌ (अल्लाह दे) करीबियें चा होऐ तां उसदे आस्तै राहत (सकून) 
ऐ, बेहतरीन रोजी ऐ ते उपहार सरूप (सुरगी) बाग न। ते जेकर ओह्‌ सजे पास्सै 
आहले चा होऐ तां तुंदे आस्तै सलामती (शांति; चैन) ऐ जे तुस सजे पास्सै आहले 
चा ओ। ते जेकर तुस उनें इंकारियें ते भटके दे (गुमराह) लोकें चा ओ, तां गड़कदे 
पानी कन्नै तुंदा सुआगत (सत्कार) ऐ ते कन्नै नरकै दा दाखला। निसंदेह एह 
बिल्कुल (शत-प्रतिशत) सच्च ऐ। तुस सिर्फ अपने सर्वशक्तिमान, आलीशान 
मालक दे नांऽ दी स्तुति (तस्बीह्‌) करो। (83-96) 
आयतां-29 लूरह-57. अल-हदीद रुकूअ-4 

(मदीना च अवतरत होई ) 
शुरू अल्लाह दे नांऽ कन्नै जेहड़ा बड़ा मेहरबान, निहायत रैहम आहला ऐ। 
हर ओह्‌ चीज जेहड़ी असमानें ते जमीना च बिद्मान (मजूद) ऐ अल्लाह 

दी स्तुति (गुणगान) करदी ऐ, ओह्‌ सर्वशक्तिमान ऐ तत्तदर्शी ऐ। असमानें ते 
जमीना दी बादशाही उस्सै दी ऐ। ओह्‌ जिंदगी दिंदा ऐ ते मौत बी दिंदा ऐ 
ते ओह्‌ हर चीजे (शैऽ) पर कादिर (समर्थवान) ऐ। उय्यै आदि (शुरू) ऐ. 
उय्यै अंत (एत) ऐ, उय्यै परतक्ख ते उय्यै अपरतक्ख बी। ते ओह्‌ हर चीजे 
दा जानकार ऐ। उय्यै ऐ जिसने असमानें ते जमीना गी छें दिनें च पैदा कीता 
फ्ही ओह्‌ अरशै दे संघासनै पर बराजमान होआ। उसगी पता हुंदा ऐ जे किश 
जमीना दे अंदर दाखल हुंदा ऐ ते जे किश उस'शा निकलदा ऐ ते जे किश 
गासै थमां उतरदा ऐ ते जे किश ओहदे पर चढ़दा ऐ, ते ओह तुंदे कन्नै-कन्नै 
ऐ जित्थें बी तुस हुंदे ओ, ते अल्लाह सब किश दिखदा ऐ जे किश तुस करदे 
ओ। असमानें ते जमीना दी बादशाही उस्सै दी ऐ, ते अल्लाह आह्ली बक्खी 
गै परतोंदे न सारे दे सारे मामले। ओह्‌ रातीं गी दिनै च दाखल करदा ऐ ते 
दिनै गी रातीं च, ते ओह्‌ दिलें दे भेदे जानदा ऐ। (-6) 

ईमान आहनो (कायम करो) अल्लाह ते उसदे रसूल पर, ते उस'शा खर्च 
करो जेहदा उसने (अल्लाह नै) तुसेंगी मालक बनाए दा ऐ। तुंदे चा जेहड़े 
लोक ईमान कायम करन ते खर्च करन उंदे आस्तै बड़ा बड्डा पुन्न (सवाब) 
ऐ। तुसेंगी केह होआ के तुस अल्लाह पर ईमान नेई आनदे, हालांके रसूल 
तुसेंगी साद्दा देआ करदा ऐ के तुस अपने रब्ब पर ईमान आहनो ते ओह्‌ 
तुंदे'शा ऐहद (बचन) लेई चुके दा ऐ, जेकर तुस मोमिन ओ तां। उय्यै ऐ 
जेहड़ा अपने बंदे (रसूल) पर स्पश्ट आयतां अवतरत करदा ऐ इस आस्तै जे 
तुसेंगी (अज्ञानता दे) न्हेरें चा (सच्चे दी) रोशनी पास्सै लेई आ ते अल्लाह 
तुंदा हतैशी ते मेहरबान ऐ। ते तुसेंगी केह होआ ऐ जे तुस अल्लाह दी राहू 
च खर्च नेई करदे, हालांके असमान ते जमीन खीरै च अल्लाह दा गै रेही 
जाहग। तुंदे चा जेहके लोकें जित्तै दे बाद खर्च कीता ते (जुद्धै च) लड़े बी 
उंदे सतुल्ल नेई होई सकदे जिनें जित्तै'शा पैहलें खर्च कीता ते लड़े (लड़ाई 
च हिस्सा बी लैता), ते अल्लाह नै सारें कन्नै भलाई दा बा'यदा कोते दा ऐ, 
अल्लाह सब किश जानदा ऐ, जे किश तुस करदे ओ। (7-0) 

कु ऐ ? जेहड़ा अल्लाह गी कर्ज देऐ, उम्दा कर्ज, जे ओह्‌ (अल्लाह) 
उसगी उसदे आस्तै बधाए, ते उसदे आस्तै इज्जत आहूला सवाब (अजर) ऐ। 
जिस रोज तुस मोमन मड्दें ते मोमन जनानियें गी दिखगेओ के उंदा नूर 
(रोशनी) उंदे आग्गें ते उंदी सज्जी बव्खी चला करदा होग। अजा तुंदे आस्तै 

खुश खबरी ऐ बागें दी, जिंदे ख'ल्लें नैहरां बगदियां होडन, एह बड़ी बड्डी 
सफलता ऐ। जिस रोज ढोंगी मड़द ते ढोंगी जनानियां ईमान आहलें गी 
आखडङन के असेंगी दना हारा मौका देओ जे अस बी तुंदे नूर (रोशनी) थमां 
किश फायदा लेई लैचे। फरमाया जाहग, तुस पिछड़े परतोई जाओ, फ्ही रोशनी 
दी तपाश (तलाश) करो। फ्ही उंदे मझाटै इक आड़ खडेरी दित्ती जाहग, जेहदे 
च इक दरोआजा होग। उसदी अंदरली भेठा रैहमत (भलाई) होग ते उसदी 
बाहरली बक्खी अजाब होग। ओह्‌ उनेंगी आले मारङन, क्या अस तुंदे कन्नै 
नेई हे ? ओह्‌ परते च आखडङन, हां! मगर तुसें अपने आपै गी फितने (बद्रोह) 
च फसाए दे रक्खेआ ते बलगदे रेह ते शक्‍्कै च फसे दे रेह ते झूठियें मेदें 
तुसेंगी धोखे च पाए दे रक्खेआ, इत्थूं तगर जे अल्लाह दा फैसला (निरना) 
आई गेआ ते धोखेबाजै नै तुसेंगी अल्लाह दे मामले च धोखा दित्ता। हुन तुंदे*शा 
नां कोई मुआवजा (मुक्ति आस्तै बदले च दित्ता जाने आहूला धन) स्वीकार 
कीता जाहग ते नां गै उनें लोकें कोला जिनें कुफर कीता। तुंदा ठकाना हुन 
(जहन्नमै दी) अग्ग ऐ। उय्यै तुंदी साथी ऐ ते ओह्‌ बड़ा नखिद्ध (भैड़ा) 
ठकाना ऐ। (-75) 

क्या ईमान आहलें आस्तै ओह्‌ बकत नेई आएआ के उंदे दिल अल्लाह दी 
नसीहत (सच्चे आदेश) दे अग्गें झुकी (नतमस्तक होई) जाहन। ते उस सचाई 
दे अग्गें (सामने) जेहड़ी प्रगट होई चुकी दी ऐ। ते ओह्‌ उनें लोकें आंगर नेई 
होई जाहन जिनेंगी पैहलें कताब दित्ती गेई ही, फ्ही उंदे पर लम्मा अरसा (समां) 
गुजरी गेआ ते उंदे दिल कठोर होई गे। ते उंदे चा तकरीबन अवज्ञाकारी (ना- 
फरमान) न। समझी लैओ के अल्लाह जमीना गी जिंदगी दिंदा ऐ (जींदे करदा 
ऐ) उसदी मौती दे बाद, असें तुंदे आस्तै नशानियां खो'ल्लियै बयान करी दित्ती 
दियां न, तां करियै जे तुस सोचो। (6-7) 

जकीनन सदका (दान) देने आहले मड्द ते सदका देने आहली जनानियां। 
ते ओह्‌ लोक जिनें अल्लाह गी कर्जा दित्ता, उत्तम कर्जा, उसगी उंदे आस्तै 
बधाया जाहग ते उंदे आस्तै बेहतरीन प्रतिफल (बदला) ऐ। ते जिनें लोकें 
अल्लाह पर ते उसदे रसूलें पर ईमान कायम कोता। उय्यै लोक अपने रब्ब दे 
नेड़े सच्चे ते सच्च दे श्हादती (साखी) न, उंदे आस्तै उत्तम प्रतिफल (बदला) 
ते कन्नै उंदा नूर (रोशनी) ऐ, ते जिनें लोकें (सच्चै दा) इंकार कीता ते मेरी 

आयतें गी झठेरेआ, ओह्‌ दोजखी (नरक दे बासी) न। (8-9) 

समझी लैओ के संसारक जिंदगी खेढ-तमाशे दे अलावा किश बी नेई 
ते बनाऽ-शिंगार ते आपूं'चें फखर (घमंड) करना ते माल ते उलाद च इक- 
दूए कशा बधने दी कोशश करना ऐ। जिंयां के बारश होने पर पैदावार 
(फसल) दी करसाने गी खुशी बझोंदी ऐ। फ्ही ओह्‌ खुश्क होई जंदी ऐ। फ्ही 
तुस उसगी (फसल गी) पीले (जर्द) होए दे दिखदे ओ, फ्ही ओह्‌ कण- 
कण (रेजा-रेजा) होई जंदी ऐ। ते आखरत (परलोक) च सख्त अजाब एऐ 
ते अल्लाह दी तरफा माफी ते रजामंदी बी। संसारक जिंदगी धोखे दी दौलत 
दे अलावा होर किश बी नेई। नस्सो (द्रौड़ो) अपने रब्ब आहली भेठा उसदी 
माफी हासल करने आस्तै ते ऐसी जन्नत आस्तै जेहदा बस्तार असमान ते जमीन 
दे बस्तार आहला लेखा ऐ। ओह्‌ उनें लोकें आस्तै त्यार कीती गेदी ऐ जेहड़े 
अल्लाह ते उसदे रसूल पर ईमान आनदे न, एहू अल्लाह दी अनुकंपा (किरपा 
द्रिश्टी) ऐ। ओह्‌ उसगी दिंदा ऐ जिसगी चांहदा ऐ ते अल्लाह बड़ी मेहर 
आहूला ऐ। (20-2) 

कोई मसीबत नां जमीना पर आई सकदी ऐ ते नां गै तुंदी जानें पर, मगर 
ओह्‌ इक कताबा च उंदे जम्मने थमां पैहलें गै लिखी (दरज करी) दित्ती गेदी 
ऐ, निसंदेह्‌ एह अल्लाह आस्तै बड़ा सखल्ला कम्म ऐ। इस करियै तुस उस 
चीजे बारै गम नेई करो जेहड़ी तुंदे हत्थे चा जंदी र'वै (अर्थात्‌ जेहड़ी तुंदे'शा 
खूसी लैती जा)। ते नां गै उस चीजे पर गौह्‌ करो जेहड़ी उसने (अल्लाह नै) 
तुसेंगी उपलब्ध कराई ऐ, अल्लाह गौह्‌ करने आहलें ते गरूर करने आहलें गी 
पसंद नेई करदा। ते नां गै उनेंगी पसंद करदा ऐ जेहड़े आपूं बी कंजूसी करदे 
न ते दूयें गी बी कंजूसी करने दी सलाह दिंदे न। ते जेहका माहनू उस दी 
अनदिक्खी करग, अल्लाह बेपरवाह्‌ ऐ सारियें बड़ेआइयें आहला ऐ। (22-24) 

असें अपने रसूलें गी नशानियां देइयै भेजेआ, ते उंदे कनने अवतरत कीती 
कताब ते न्यांऽ दी त्रक्कड़ी (तराजू), इस आस्तै जे लोक इंसाफ (न्यांऽ) पर 
कायम रौहून। असें लोहा तुआरेआ जेहदे च बड़ी ताकत (शक्ति) ऐ ते लोकें 
आस्तै बड़े फायदे न, इस करियै जे अल्लाह परखी लै जे बिजन दिक्खै कु'न 
उसदी ते उसदे रसूलें दी पैरवी करदा ऐ, बेशक्‍्क अल्लाह सर्वशक्तिमान, 
सर्वोपरि ऐ। (25) 


असें नूह गी ते इब्राहीम गी भेजेआ। उंदी उलाद (संतान) च असें पैगंबरी 
ते कताब अता फरमाई। फ्ही उंदे चा किश ते सन्मार्ग (सच्चे रस्ते) पर रेह्‌ 
ते मते हारे अवज्ञाकारी (ना-फरमान) होए। फ्ही उंदे आहूला लेखा गै असें 
अपने होर रसूल भेजे ते उंयां गै असें मरियम दे पृत्तर ईसा गी भेजेआ ते उसगी 
असें इंजील अता फरमाई। ते जिनें लोकें उसदी पैरवी कीती असें उंदे दिलें 
च दया ते करुणा पाई दित्ती। ते संन्यास गी उनें अपने आस्तै आपूं चुनेआ। 
असें उसगी उंदे आस्तै नेई लिखेआ (चुनेआ) । मगर उनें उसगी (संन्यास गी) 
अल्लाह दी रजामंदी आस्तै आपूं अपनाई लैता, पर फ्ही ओह्‌ उस दा पूरी 
चालली नै नरबाह्‌ नेई करी सके, उंदे चा जेहके लोक ईमान लेआए, उनेंगी 
असें उंदा प्रतिफल दित्ता, ते उंदे चा ज्यादातर ना-फरमान हे। (26-27) 

ऐ ईमान आहूलेओ! अल्लाह 'शा डरो ते उसदे रसूल पर ईमान आहनो 
अल्लाह तुसेंगी अपनी मेहर कनै दो हिस्से अता फरमाग। ते तुसेंगी नूर 
(रोशनी) अता करग, जिसगी लेइयै तुस चलगेओ। ते तुसेंगी माफ करी देहग। 
अल्लाह माफ करी देने आहला मेहरबान ऐ। इस आस्तै जे अहले कताब समझी 
लैन के अल्लाह दी मेहरें चा कुसै पर बी उंदा इख्तेआर (काबू) नेई ऐ ते 
मेहर (ईनाम) सिर्फ अल्लाह दे हत्थे च ऐ। ओह्‌ जिसगी चांहदा ऐ उसगी 
दिंदा ऐ। अल्लाह बड़ियें मेहरें आहला ऐ। (28-29) 
आयतां-22 -सूरह-58. अल-मुजादलह रुकूअ-3 

(मदीना च अवतरत होई) 

शुरू अल्लाह दे नांऽ कन्नै जेहड़ा बड़ा मेहरबान, निहायत रैहम आहला ऐ। 

अल्लाह नै सुनी लैती उस जनानी दी गल्ल (फरेआद) जेहड़ी अपने 
घरैआले दे बांरै च तुंदे कन्नै झगड़ा करदी ही ते अल्लाह अग्गें शकैत लगा 
करदी ही, ते अल्लाह तुंदी दांनी दी गल्ल-बात सुना करदा हा, निसंदेह्‌ 
अल्लाह सुनने आहला, जानने आहूला ऐ। (१) 

तुंदे चा जेहड़े लोक अपनी लाड़ियें गी (त्रीमतें गी) जिहार (तलाक देने 
दा इक ढंग जेहदे च घरैआला अपनी लाड़ी गी आखी दिंदा ऐ जे तूं मेरे आस्तै 
मेरी माऊ दी पिट्ठी आंगर ऐं) करदे न, ओह्‌ उंदियां मौरीं (मांवां) नेई न। 
उंदियां मौरीं ते उय्यै न जिनें उनेंगी जम्मेआ। एह लोक जकीनन इक बेहूदा 
ते झूठी गल्ल गलांदे न, अल्लाह माफ करने आहला, बख्शनहार ऐ। जेहके 

लोक अपनी लाड़ियें (बीवियें) कन्नै जिहार करन, फ्ही उंदे आहली बक्खी 
प्रवृत्त होन बावजूद इसदे जे किश उनें गलाया हा, तां फ्ही उंदे आस्तै इक 
गुलाम अजाद करना जरूरी (लाजमी) ऐ, इस थमां पैहलें जे ओह्‌ इक-दूए 
गी हत्थ लगान। एह तुसेंगी नसीहत कीती जंदी ऐ, ते अल्लाह (सब किश) 
जानदा ऐ जे किश बी तुस करदे ओ। फ्ही जेहका आदमी एह नेई करी सके 
(जेहदी इन्नी पुज नेई होऐ) ओहदे आस्तै दो म्हीने दे लगातार रोजे रक्खना 
जरूरी ऐ इस थमां पैहलें जे इक-दूए कन्नै (शरीरक) सरबंध बनान। फ्ही 
जेहका आदमी एह बी नेई करी सके ओहदे आस्तै सट्ठें गरीबें गी रुट्टी खलानी 
जरूरी ऐ। एह इस करियै ऐ के तुस अल्लाह ते उसदे रसूल पर ईमान आहूनो। 
एह अल्लाह पासेआ निरधारत हदूदां न ते इंकारियें आस्तै दर्दनाक अजाब (घोर 
सजा) ऐ। (2-4) 

जेहके लोक अल्लाह ते उसदे रसूल दा बरोध करदे न, ओह्‌ लोक 
जलील (खुआर) होङन उंदे आहूला लेखा जेहड़े लोक खुआर होए उंदे'शा 
पैहलें। ते असें स्पश्ट आयतां अवतरत करी दित्ती दियां न, ते इंकारियें आस्तै 
जिल्लत भरोचा अजाब ऐ। जिस दिन अल्लाह उनेंगी परतियै जींदा करग ते 
उंदे द्वारा कोते गेदे कम्म उनेंगी दस्सग। अल्लाह नै उंदा स्हाब-कताब लाई 
रक्खेदा ऐ। भांएं ओह्‌ लोक सब किश बसारी ऐहठे पर अल्लाह दे सामने मजूद 
ऐ सब किश। (5-6) 

तुसें नेई दिक्खेआ के अल्लाह जानदा ऐ सब किश जे किश असमानें च 
ते जमीना च मजूद ऐ। कोई बी ऐसी गुप्त चर्चा त्रऊं लोकें दरम्यान ऐसी नेई 
हुंदी जेहदे च चौथा (भ्याल) अल्लाह नेई होऐ। ते नां गै पंजे दरम्यान हुंदी 
ऐ जेहदे च छेमां ओह्‌ नेई होऐ। ते नां गै इस'शा घट्ट जां ज्यादा च। लेकन 
ओहू उंदे कन्नै-कन्नै हुंदा ऐ जित्थें बी ओह्‌ होन, फ्ही ओह्‌ उनेंगी उंदे कोते 
बारै जानकारी देह्ग आखरत दे दिन। निसंदेह्‌ अल्लाह हर गल्लै बारै जानकार 
ऐ। क्या तुसें नेई दिक्खेआ जिनेंगी साजशें (गुप्त सलाहीं) थमां म'ना कोता 
गेआ हा, फ्ही बी ओह्‌ इय्यै करा करदे न जिस थमां उनेंगी ठाक कीती गेई 
ही। ओह गुनाहें ते ज्यादतियें ते रसूल दी अवज्ञा बांरै गुप्त चर्चा (सरगोशियां) 
करदे न, ते जदूं ओह्‌ तुंदे कोल औंदे न तां तुसेंगी इंयां सलाम करदे न जेहदे 
नै अल्लाह नै तुसेंगी सलाम नेई कीती (अर्थात सलाम करने आस्तै ओह्‌ लोक 
ओह्‌ शब्द इस्तेमाल करदे न जेहड़े अल्लाह नै इस्तेमाल नेई कीते)। ते अपने 

दिलें च (मनोमन) आखदे न के साढ़ी इनें गल्लें पर अल्लाह असेंगी दंडत 
की नेई करदा। उंदे आस्तै जहन्नम त्यार ऐे, ओह उस च पौङन, ते ओह बड़ा 
गै बुरा ठकाना ऐ। (7-8) 

ऐ ईमान आहूलेओ! जेकर तुस गुप्त सलाहीं (सरगोशी) करो तां फ्ही 
गुनाहें ते ज्यादती ते रसूल दी अवज्ञा बारै सरगोशी मत करो। तुस नेकी ते 
पर्‌हेजगारी दी सरगोशी करो। अल्लाह'शा डरो जिसदे कोल तुस कटेरे 
जाहगेओ। एह सरगोशी करनां शतानी कम्म ऐ। इस करियै जे तुस ईमान 
आहलें गी दुख पजाओ, लेकन ओह उनेंगी रत्ती मात्तर बी दुख नेई पजाई सकदे 
अल्लाह दी मरजी दे बगैर। ते ईमान आहलें गी अल्लाह पर गै भरोसा करना 
चाही दा ऐ। (9-70) 

ऐ ईमान आहूलेओ! जदूं तुसेंगी गलाया जा जे कुसै संगोश्ठी (मजलस) 
बगैरा च खु'ल्लियै बैठो (अर्थात्‌ अराम कन्तै तशरीफ रक्खो) तां तुस अराम 
कन्तै बैठो, अल्लाह तुसेंगी बशालता देहग। ते जदूं गलाया जा के उठी जाओ 
तां तुस उठी जा करो। तुंदे चा जेहके लोक ईमान आहले न ते जिनेंगी अकल 
दित्ती गेदी ऐ, अल्लाह उंदे आस्तै दरजे बुलंद करग। ते जे किश बी तुस करदे 
ओ अल्लाह उस बारै सारी जानकारी रखदा ऐ। (]]) 


ऐ ईमान आहलेओ ! जदूं तुस रसूल कन्नै कोई अपनी जाती (अपनी राज 
दी) गल्ल-बात करो तां अपनी जाती गल्लबात करने'शा पैहलें किश सदका 
देई देआ करो, एह तुंदे आस्तै मनासब (बेहतर) ऐ ते खरा ऐ। लेकन जेकर 
तुंदे कश देने गी किश नेई होऐ तां अल्लाह माफ करने (बख्शने) आहला 
किरपालू ऐ। क्या तुस इस गल्लै'शा डरी गे जे तुसेंगी अपनी जाती (राज दी) 
गल्ल बात करने'शा पैह्लें सदका देना पौग। फ्ही जेकर तुस इंयां नेई करी 
सको, अल्लाह नै तुसेंगी माफ करी ओड़ेआ, तुस नमाज पढ़ो, जकात अदाऽ 
करो ते अल्लाह ते उसदे रसूल दी आज्ञा दा पालन करो। तुस जे किश बी 
करदे ओ, अल्लाह उस सब गी चंगी चालली जानदा ऐ। (2-3) 

कया तुसें उनें लोकें गी नेई दिक्खेआ जेहड़े ऐसे लोकें कन्नै दोस्ती लांदे 
न जिंदे पर अल्लाह दी करोपी ऐ। ओह नां ते तुंदे कन्तै न ते नां गै उंदे कन्नै 
न। ओह्‌ झूठियां सघंदां चुकदे न हालांके ओह्‌ (सच्च) जानदे न। अल्लाह 
नै उनें लोकें आस्तै सख्त अजाब त्यार करी रक्खेदा ऐ, निसंदेह ओह बुरे कम्म 

करदे न जे किश बी ओह्‌ करदे न। उनें अपनी कसमें गी अपनी ढाल बनाई 
रक्खे दा ऐ, फ्ही ओह्‌ होरें गी बी अल्लाह दे रस्ते (सन्मार्ग) थमां रोकदे न, 
इस आस्तै उंदे आस्तै ते जिल्लत आहला अजाब त्यार ऐ। (]4-76) 


उंदी जैदाद (माल-दौलत) ते उंदी संतान उनेंगी दना बी बचाई नेई 
सकङन। एह लोक दोजखी न। ओह्‌ ओहदे च म्हेशां रौंह्ङन। जिस रोज 
अल्लाह उनें सारें गी कबरें चा उठाग तां ओह्‌ उस दिन बी ओहदे 'नै 
(अल्लाह कन्नै) इस्सै चालली सघंदा चुकङन जिस चालली तुंदे सामने सघंदा 
चुकदे न। ते ओह्‌ समझदे न के ओह कुसै अधार (ठोस बुनेआद) पर कायम 
न, सुनी लैओ, इय्यै लोक झूठे न। शतान ने उंदे पर काबू पाई लैते दा ऐ। 
फ्ही उसने उंदे'शा खुदा दी याद भलाई ओड़ी दी ऐ। एह लोक शतान दा गरोह्‌ 
यानि साथी न। समझी लैओ के शतान दा गरोह्‌ अवश्श गै नश्ट-बरबाद होने 
आहला एऐ। जेहके लोक अल्लाह ते उसदे रसूल दा बरोध करदे न, उय्यै 
जलील लोक न। अल्लाह नै लिखी ओड़े दा ऐ के में ते मेरे रसूल गै जेत्तू 
रौह्गे। निसंदेह्‌ अल्लाह सर्वशक्तिवान, समर्थवान ऐ। (।7-2]) 


तुस ऐसी कौम नेई दिखदे ओ जेहूड़ी अल्लाह पर ते आखरत दे दिन 
पर ईमान (जकोन) रखदे होन ते ओह्‌ ऐसे लोकें कन्तै दोस्ती रक्खन जेहड़े 
अल्लाह ते उसदे रसूल दे बरोधी होन। भांएं ओह्‌ उंदे बब्ब जां पुत्तर जां भ्राऽ 
जां रिश्तेदार गै की नेई होन। इय्यै लोक न जिंदे दिलें च अल्लाह नै ईमान 
दी जोत जगाई दी ऐ ते उनेंगी अपनी मेहर कन्नै शक्ति प्रदान कीती दी ऐ। 
ते ओह्‌ उनेंगी ऐसे बागें च दाखल करग जिंदे ख'ल्लें नैह्रां बगदियां होङन 
ते ओह्‌ उत्थें म्हेशां रौहूङन। अल्लाह उंदे कन्नै राजी होआ ते ओह्‌ अल्लाह 
कन्नै राजी होए। इय्यै लोक अल्लाह दा गरोह्‌ न ते अल्लाह दा गरोह्‌ गै सफल 
होने आहूला ऐ। (22) 
आयतां-24 न्सूरह-5१. अल-हश्र रुकूअ-3 

(मदीना च अवतरत होई ) 
शुरू अल्लाह दे नांऽ कन्नै जेहड़ा बड़ा मेहरबान, निहायत रैहम आहला ऐ। 
अल्लाह दी पाकीजगी (पवित्तरता) दा बखान करदियां न सब्ब्रै चीजां जे 


किश बी असमानें ते जमीना च बिद्मान न, ओह्‌ सर्वशक्तिमान ऐ, ज्ञानवान 
ऐ। उय्यै जिसने अहले कताब (असमानी कताबें गी मन्नने आहले) इंकारियें 

गी उंदे घरें थमां पैहली गै बार किट्ठे करियै बाहर कड्ढी लाएआ। तुसें गी 
ते ख्याल बी नेई हा के ओह्‌ निकलङन, ओह ते सोचदे हे के उंदे किले उनेंगी 
अल्लाह थमां बचाई लैङन, फ्ही अल्लाह उंदे कश उत्थुंआं पुज्जेआ जित्थुंआं 
उनेंगी गुमान बी नेई हा। ते उंदे दिलें च ऐसा डर (भै5) पाई ओड़ेआ, ओह्‌ 
अपने घरें गी अपने हत्थें जुआड़ा करदे हे ते मुसलमानें दे हत्थें बी। ऐ अकखीं 
आहूलेओ! किश सिक्ख-मत्त हासल करो । (-2) 

जेकर अल्लाह नै उंदे आस्तै देस-नकाला नेई लिखी दित्ते दा हुंदा तां ओह्‌ 
उनेंगी दुनिया च गै अजाब दिंदा, ते आखरत च उंदे आस्तै नरकै दा अजाब 
ऐ। एह इस करिए ऐ जे उनें अल्लाह ते उसदे रसूल दा बरोध कीता। ते जेहका 
इंसान अल्लाह दा बरोध करदा ऐ उसगी अल्लाह सख्त सजा देने आहला ऐ। 
खजूरें दे जेहके रुक्ख तुसें बड्ढी टकाए जां उनेंगी (किश गी) उंदे तने पर 
खड़े रौहून दित्ता, एह सब अल्लाह दे हुकम कन्नै होआ। तां करियै जे ओह्‌ 
(अल्लाह) ना-फरमानें गी बदनामी दी सजा देऐ। (3-5) 

अल्लाह नै जे किश बी अपने रसूल गी उंदे पासेआ उपलब्ध कराया, तुसें 
ओहदे पर नां ते घोड़े दौड़ाए ते नां गै ऊट, लेकन अल्लाह अपने रसूलें गी 
जेहदे पर चांहदा ऐ प्रभुत्व देई दिंदा ऐ। अल्लाह हर चीजै पर कादिर ऐ। 
अल्लाह अपने रसूल गी जे किश बी बस्तियें आहलें पासेआ उपलब्ध कराऽ, 
ओह्‌ अल्लाह आस्तै ऐ ते रसूल आस्तै ऐ ते रिश्तेदारें ते जतीमें ते निरबल 
(असहाय) लोकें ते मुसाफरें आस्तै ऐ। इस करियै जे एह माल जां धन तुंदे 
मालदार लोकें च गै नेई बडोदा र'वैं। ते रसूल तुसेंगी जे किश बी देऐ उसगी 
लेई लैओ ते ओह्‌ जिस चीज थमां तुसेंगी रोकै (मना करै) उस'शा मना होई 
जाओ ते अल्लाह'शा डरो, अल्लाह सख्त सजा देने आहला ऐ। उनें गरीब 
शरणार्थियें (पनाहगीरें) आस्तै जेहड़े अपने घरें ते अपने माल-मत्ते थमां कड्डी 
दित्ते गेदे न। ओह्‌ अल्लाह दी किरपा (मेहर) ते सैहमती चांहदे न। ते ओह्‌ 
अल्लाह ते उसदे रसूल दी सहायता करदे न, इय्यै लोक सच्चे न। (6-8) 

जेहड़े लोक पैहले थमां गै मदीना दे बसनीक हे ते जेहड़े पुख्ता ईमान आहले 
न, उंदे कश जेहड़ा बी शरणार्थी (पनाहगीर) बनियै औंदा ऐ, उस ने ओह्‌ हिरख 
करदे ते ओह्‌ अपने मनें (दिलें) च तंगी नेई बुझदे जे किश बी शरणार्थियें गी 
दित्ता जंदा ऐ। ते ओह्‌ उनेंगी (शरणार्थियें गी) अपने'शा मता महत्तव दिंदे न। 

भांएं उनेंगी आपूं फाकें दी नौबत की नेई होऐ। ते जेहका आदमी अपनी रूह 
(दिल) दे लालच थमां बची गेआ, उय्यै लोक असलै च सफल रौहने आहले 
न। ते जेहके उंदे बाद च (ईमान दे रस्ते पर) आए, ओह दुआ करदे ऐ साढ़े रब्ब! 
असेंगी माफ करी दे ते साढ़े उनें भ्राएं गी बी जेहड़े साढ़े'शा पैहलें ईमान आ'नी 
चुके दे न। ते साढ़े दिलें च ईमान आहलें आस्तै कीना (द्वेश) नेई रक्ख, ऐ साढ़े 
रब्ब। तुस बड़े दयालू ते मेहरबान ओ। (9-0) 

क्या तुसें उनें लोकें गी नेई दिक्खेआ जेहड़े पखंड जां ढोंग करदे न। ओह्‌ 
अपने अहले कताब कन्नै कुफर करने आहले साथियें गी गलांदे न, जेकर तुसेंगी 
कड्ढी दित्ता गेआ अस बी पक्क गै तुंदे कन्नै निकली जाहगे, अस तुंदे खलाफ 
कुसै दी बी गल्ल नेई स्हारगे (मन्नगे)। ते जेकर तुंदे ने जुद्ध (लड़ाई) होआ 
तां अस तुंदा साथ देहगे। अल्लाह गुआह्‌ ऐ के ओह्‌ झूठे न। जेकर उनेंगी 
कड्ढी दित्ता गेआ, एह्‌ उंदे कन्नै कदें नेई जाङन। ते जेकर उंदे'नै जुद्ध होआ 
तां बी एह्‌ उंदा साथ नेई देङन। ते जेकर एह उंदी मदद करङन बी तां पक्क 
गै पिटूठ फेरियै नस्सी जाङन, फ्ही ओह कुतै बी मदद नेई पाङन। (-2) 

जकोनन तुंदा डर उनें लोकें दे दिलें च अल्लाह कोला बी ज्यादा ऐ, एह्‌ 
इस करिए ऐ जे ओह लोक समझदार नेई हैन। एह सारे लोक मिलियै तुंदे 
कन्नै कदें नेई लड़ङन। लेकन बच्च-बचा5 करदे होई बस्तियें जां दीवारें दे 
ओहलेआ (जरूर लड़डन) । उंदे च आपसी कलह ते तनातनी बड़ी मती ऐ। 
तुस उनेंगी इकजुट समझदे ओ पर अंदरो-अंदरी ओह बक्ख-बक्ख न, ऐसा 
इस करिए ऐ के एह लोक बेअकल (बेवकूफ) न। (।3-74) 

एह लोक उनें लोकें आहला लेखा न जेहड़े उंदे'शा किश चिर पैहलें 
अपनी करनी दे फल दा मजा चक्खी चुके दे न, उंदे आस्तै दर्दनाक सजा ऐ। 
जिं'यां शतान जेहड़ा मनुक्खै गी आखदा ऐ के इंकारी (मुनकर) बनी जा, फ्ही 
जेहलै ओह्‌ इंकारी बनी जंदा ऐ तां ओह्‌ (शतान) गलांदा ऐ जे मिगी तेरे 
कन्तै कोई बास्ता नेई (लैना-देना नेई) । में अल्लाह 'शा डरनां जेहड़ा कुल्ल 
ज्हान दा सुआमी ऐ। फ्ही दौंनी दा हशर (अंजाम) एह होआ जे दमैं दोजखै 
च गे, जित्थें ओह्‌ म्हेशां रौंहूङन ते, जालमें दी इय्यै सजा ऐ। (5-7) 

ऐ ईमान आहलेओ! अल्लाह कोला डरो, ते हर माहनू एह दिक्खै के 
उसने अग्गें (परलोक) आस्तै केह भेजेआ ऐ। अल्लाह कोला डरो, जकीनन 

अल्लाह गी पूरी जानकारी (खबर) ऐ जे किश बी तुस करदे ओ। तुस उनें 
लोकें आहूला लेखा नेई बनो जिनें अल्लाह गी बसारी ओड़ेआ तां अल्लाह 
नै उनेंगी आपूं अपनियें जानें थमां बेखबर करी ओड़ेआ इय्यै लोक अवज्ञाकारी 
(ना-फरमान) न। दोजखी ते जन्नती दमैं बराबर नेई होई सकदे। जन्नत आहले 
गै असल च सफल न। (१8-20) 


जेकर अस इस कुरान गी प्हाड़े पर उतारदे (अवतरत करदे) तां तुस दिखदे 
के ओह्‌ खुदा दे खौफ (भे5) करी दबोई जंदा ते फितां-फितां होई जंदा, ते 
एहकियां मसालां अस लोकें आस्तै बयान करने आं इस आस्तै जे ओह सोचन। 
उय्यै अल्लाह ऐ जेहदे सिवा कोई बी पूजने जोग (माबूद) नेई, गुज्झे ते जाहरी 
दा जानकार, ओह्‌ बड़ा मेहरबान ऐ। बे-हद्द रैहम आहूला ऐ। उय्यै अल्लाह 
ऐ जेहदे अलावा कोई पूजनेजोग नेई। बादशाह सारे दोशें कोला पाक (शुद्ध), 
सरासर सलामती, अमन (चैन) देने आहला, संरक्षक, प्रभुत्वशाली, सर्वशक्तिमान, 
प्रतिश्ठा (शान) आहला, अल्लाह उस शिरक थमां पाक ऐ जेहड़ी लोक करदे 
न। उस्यै अल्लाह ऐ पैदा करने आहला, अस्तित्व च आहनने आहला, रचना 
करने आहला, उस्सै आस्तै न सारे चंगे-चंगे नांऽ। हर इक शैऽ जेहड़ी असमानें 
ते जमीना च ऐ उसदी तसबीह्‌ (स्तुतिगान) करा'रदी ऐ, ते ओह सर्वशक्तिमान 
ऐ, ज्ञानवान (तत्तदर्शी) ऐ। (2-24) 


आयतां-3 लूरह-60. अल-मुमतहिनह रुकूअ-2 
(मक्का च अवतरत होई ) 


शुरू अल्लाह दे नांऽ कन्नै जेहड़ा बड़ा मेहरबान, निहायत रैहम आहला ऐ। 


ऐ ईमान आहूलेओ! तुस मेरे दुश्मनें गी ते अपने दुश्मनें गी दोस्त नेई 
बनाओ, तुस उंदे 'नै दोस्ती करदे ओ जदूं के उनें हकक (सच्च) दा इंकार 
कोता, जेहड़ा तुंदे कश आएआ, ओह्‌ रसूल गी ते तुसेंगी इस करिए निर्वासत 
करदे न (देस थमां निकलने आस्तै मजबूर करदे न) जे तुसें अपने रब्ब पर 
(अल्लाह पर) ईमान आनेआ। जेकर तुस मेरे राह च धर्मयुद्ध (जिहाद) दी 
खातिर ते मेरी सैहमती दी चाह आस्तै निकले ओ, तुस चोरी-चोरी उनेंगी 
दोस्ती दा सनेहा भेजदे ओ। में जाननां जे किश बी तुस मेरे'शा छपैलदे ओ। 
ते जे किश तुस जाहर करदे ओ। ते तुंदे चा जेहका माहनू बी इंयां करण ओह्‌ 
सन्मार्ग थमां थिड्को (भटको) गेआ। जेकर ओह्‌ तुंदे पर काबू पाई जाहन 

तां ओह्‌ तुंदे दुश्मन बनी जाङन। ते अपने हत्थें ते अपनी जबानें राहें तुसेंगी 
तकलीफां पजाङन। ते चाहडन जे तुस बी कुसै चालली मुनकर (इंकारी) बनी 
जाओ। तुंदे रिश्ते-नातेदार ते तुंदी लुआद (उलाद) कियामत आहले दिन तुंदे 
कम्म नेई औंङन, ओह्‌ (अल्लाह) तुंदे दरम्यान फैसला (न्यां) करग, ते 
अल्लाह दिक्खने आहला (द्रश्टा) ऐ जे किश तुस करदे ओ। (-3) 

तुंदे आस्तै इब्राहीम ते उसदे साथियें दा इक बेहतरीन उदाहरण ऐ, जदूं 
उनें अपनी कौम दे लोकें गी गलाया के अस तुंदे'शा ते उनें चीजें'शा जिंदी 
तुस अल्लाह दे अलावा इबादत (पूजा) करदे ओ अस तुंदे इंकारी आं, साढ़े 
ते तुहाढ़े मझारै म्हेशां आस्तै बैर ते नराजगी जाहर होई गेई जदूं तक तुस इक 
अल्लाह (इकेश्वर) पर ईमान नेई आहनो। मगर इब्राहीम दा आपने बब्बै गी 
एह गलाना के में तुंदे आस्तै अल्लाह'शा माफी मंगङ, होर में तुंदे आस्तै 
अल्लाह दे अग्गें कुसै गल्लै दा इख्तेआर नेई रखदा। ऐ साढ़े रब्ब! असें तुंदे 
पर भरोसा कीता, ते अस तुंदी बक्खी प्रवृत्त होए ते तुंदी आहूली बक्खी गै 
असें परतोना ऐ। ऐ साढ़े रब्ब! असेंगी इंकारियें आस्तै फसाद दा कारण 
(फितना) नेई बनाऽ ते ऐ साढ़े रब्बर! असेंगी बख्शी दे जकीनन तुस सर्वशक्तिमान 
ओ, ज्ञानवान ओ। जकीनन तुंदे आस्तै उंदे अंदर एह इक अच्छा उदाहरण ऐ. 
उस माहनू आस्तै जेहूड़ा अल्लाह दा ते आखरत दे दिने दा उमेदवार होऐ। 
जेहका माहनू अवहेलना करग ओह समझी लै के अल्लाह बेनियाज ऐ, 
बड़ेआइयें आहूला ऐ। उमेद ऐ जे अल्लाह तुंदे ते उनें लोकें दे मझाटै दोस्ती 
पैदा करी देऐ, जिंदे कन्नै तुसें दुश्मनी कीती। ते अल्लाह सब किश करी सकदा 
ऐ, ते अल्लाह बख्शने आहला, मेहरबान (किरपालू) ऐ। (4-7) 


अल्लाह तुसेंगी उनें लोकें थमां दोस्ती करने थमां मना नेई करदा जिनें 
दीन-ईमान दे बारै च तुंदे कन्नै नां ते जंग कीती ते नां गै तुसेंगी तुंदे घरें थमां 
बाहर कड्ढेआ, तुस उंदे कनै भलाई करो ते तुस उंदे कन्नै इंसाफ (न्यांऽ) 
करो। बेशक्क अल्लाह इंसाफ करने आहलें गी पसंद करदा ऐ। अल्लाह सिर्फ 
उनें लोकें थमां तुसेंगी दोस्ती करने थमां मना करदा ऐ  जेहड़े दीन-ईमान दे 
बारै च तुंदे 'नै झगड्दे (लड़दे) न ते तुसेंगी तुंदे घरें थमां बाहर कड्ढदे न 
जां फ्ही तुसेंगी घरें चा कड्ढने च मदद करदे न, जेहड़े उंदे'नै दोस्ती करन 
उय्यै लोक जालम (गुनाहगार) न। (8-9) 

ऐ ईमान आहलेओ! जदूं तुंदे कोल मुसलमान जनानियां शरणार्थी बनियै 
आहन उसलै तुस उनेंगी परखी लैओ, अल्लाह उंदे ईमान गी चंगी चालली 
जानदा ऐ। जेकर तुस परखी लैओ के ओह्‌ मोमन न तां उनेंगी मुनकरें (काफरें) 
आहली भेठा नेई धिक्को (भेजो)। नां ते ओह्‌ जनानियां उंदे आस्तै हलाल 
(जायज) न ते नां गै ओह्‌ उनें जनानियें आस्तै हलाल न। ते मुनकर मड्दें 
(पतियें) उंदे पर जे किश बी खर्च कीता, ओह उनेंगी चुकता करी देओ। ते 
तुसेंगी कोई दोश (गुनाह) नेई जेकर तुस उंदे'नै नकाह करी लैओ, जेकर तुस 
उंदे मैहर उनेंगी चुकता करी देओ। ते तुस मुनकर औरतें गी जबरदस्ती अपने 
नकाह्‌ च नेई ब'न्नी रक्खो। ते जे किश तुसें उंदे पर खर्च कोते दा ऐ उसी 
मंग्गी लैओ। एह अल्लाह दी आज्ञा ऐ ओह्‌ तुंदे मझाटै फैसला (निरना) करदा 
ऐ ते अल्लाह सर्वज्ञानी ऐ तत्तज्ञानी ऐ। जेकर तुंदी बीवियें दे मैहर चा किश 
मुनकरें आहली बक्खी रेही जा, फ्ही जेकर इय्यै जनेही नौबत तुंदे पर बी आई 
जा फ्ही जिंदियां बीवियां गेदियां हिंयां उनेंगी चुकता करी देओ जे किश उनें 
खर्च कोते दा ऐ। अल्लाह 'शा डरो, जेहदे पर तुस ईमान रखदे ओ। (0-7]) 

ऐ नबी! जदूं तुंदे कोल मोमन जनानियां इस गल्लै बारै बैअत आस्तै औन 
के ओह्‌ अल्लाह कन्नै होर कुसै गी बी भ्याल (शरीक) नेई करङन, ते ओह्‌ 
चोरी नेई करङन, ते ओह्‌ बदकारी नेई करङन, ते ओह्‌ अपनी संतान (उलाद) 
दा कतल नेई करङन, ते ओह्‌ परोखां नेई करङन, ते नां गै झूठ बोलङन ते 
नां गै तुंदी तुंदे नेक कम्में च ना-फरमानी करङन, तां उनेंगी अपनी बैअत च 
लेई लैओ ते उंदे आस्तै अल्लाह अग्गै बख्शिश (माफी) दी दुआऽ करो, 
जकोनन अल्लाह माफ करने आहूला किरपालू ऐ। (72) 

ऐ ईमान आहलेओ! तुस उनें लोकें कन्नै मित्तरता (दोस्ती) नेई रक्खो 
जिंदे पर अल्लाह दी करोपी होऐ, ओह्‌ आखरत थमां नां-मेद होई गेदे न, 
जियां कबरें च पेदे मुनकर नां-मेद न। (]3) 


आयतां-4 -सूरह-6।. अस-नसफ्फ रुकूअ-2 
(मदीना च अवतरत होई ) 
शुरू अल्लाह दे नां5 कन्नै जेहड़ा बड़ा मेहरबान, निहायत रैहम आहला ऐ। 


हर चीज जेकिश बी असमानें ते जमीना च ऐ अल्लाह दी बड़ेआई दा 
बखान (स्तुतिगान) करदी ऐ। ओह्‌ प्रभुत्वशाली (शक्तिवान) ऐ, हकोम 

(तत्तज्ञानी) ऐ। ऐ ईमान आहूलेओ! तुस नेही गल्ल की गलांदे ओ जेहड़ी तुस 
करदे नेई। अल्लाह दी नजरी च एहू गल्ल बड़ी नराजगी आहली ऐ जे तुस 
नेही गल्ल गलाओ जेहड़ी तुस करो नेई। अल्लाह ते उनें लोकें गी पसंद करदा 
ऐ जेहड़े उसदे रस्ते (सन्मार्ग) आस्तै इंयां मिलियै लड़दे न आखो जिंयां इक 
लोहे-पत्थर दी मजबूत दीवार होऐ। (१-4) 

ते जदूं मूसा नै अपनी कौम गी आखेआ, ऐ मेरे लोको! तुस लोक मिगी 
को सतांदे (तंग करदे) ओ ? जदूं के तुसेंगी पता ऐ के में तुंदे आहूली बक्खी 
अल्लाह पासेआ भेजेआ गेदा रसूल आं। बस्स, जदूं ओह्‌ फिरी गे तां अल्लाह 
नै उंदे दिलें गी फेरी ओड़ेआ ते अल्लाह ना-फरमान लोकें गी हदैत (नसीहत) 
नेई दिंदा। (5) 

ते जदूं ईसा बिन मरियम (मरियम दे पुत्तर ईसा) नै आखेआ, ऐ बनी 
इस्राईल! में तुंदे आहूली भेठा भेजेआ गेदा अल्लाह दा रसूल आं, पुश्टी करने 
आहला उस तौरात (पवित्तर ग्रैथ) दी जेहड़ी मेरे'शा पैहलें दी तुंदे कश मजूद 
ऐ, ते खुशखबरी सनाने आहलां इक रसूल बांरै जेहड़ा मेरे कोला बाद च औने 
आहला ऐ, उसदा नांऽ अहमद होग। फ्ही जदूं ओह्‌ उंदे सामने स्पश्ट (साफ- 
साफ) नशानियां लेइयै आएआ तां उनें लोकें गलाया, एह ते साफ तौरै पर 
जादूं ऐ। उंदे 'शा ज्यादा जालम होर कु'न होग जेहड़ा अल्लाह पर झूठी तोहमत 
लाऽ जदूं के ओह्‌ इस्लाम आह्ली बक्खी सद्देआ जा करदा होऐ, ते अल्लाह 
गुमराह्‌ लोकें गी हदैत (सद्बुद्धि) नेई दिंदा। ओह्‌ चांहदे न जे अल्लाह दे 
नूर गी फूक मारियै बझाई ओड़न, पर अल्लाह अपने नूर गी संपूर्ण करियै 
रौहग, बेशकक मुनकरें गी एह किन्ना गै मंदा बझोऐ। उय्यै ऐ जिसने भेजेआ 
अपने रसूलें गी हदैत (नसीहत) ते दीने हक (सच्चे दीन) कन्नै तां जे उसगी 
सारें दीनें पर प्रभावी करी देऐ भांएं एह बहुदेववादियें (मुशरिकें) गी किन्ना 
गै मंदा को नेई बझोऐ। (6-9) 

ऐ ईमान आहलेओ ! क्या में तुसेंगी इक ऐसी तजारत दस्सां जेहड़ी तुसेंगी 
इक दर्दनाक अजाब थमां बचाई लै। तुस अल्लाह ते उसदे रसूल पर ईमान 
कायम करो ते अल्लाह दी राह च अपने माल ते अपनी जान कनन्‍ने जद्दो- 
जैहद करो, एहू तुंदे आस्तै बेहतर ऐ जेकर तुस समझो। अल्लाह तुंदे गुनाह 
माफ करी देहूग ते तुसेंगी नेह बागें च दाखल करग जिंदे ख'ल्लें नैह्रां बगदियां 

होडन, ते उम्दा मकानें च जेहड़े म्हेशां दे सदाब्हार बागें च होडन, एह बड़ी 
भारी सफलता ऐ ते इक चीज होर बी जेहदी तुस कामना करदे ओ, अल्लाह 
दी मदद ते फौरी जित्त, ते (ऐ मुहम्मद) मोमिनें गी एह शुभ समाचार सनाई 
देओ। (0-3) 

ऐ ईमान आहूलेओ! तुस अल्लाह दे मददगार बनो, जिंयां के ईसा बिन 
मरियम ने हवारियें गी आखेआ, कु'न अल्लाह आस्तै मेरा मददगार बनदा ऐ ? 
हवारियें गलाया, अस आं अल्लाह दे मददगार, बनी इस्राईल चा किश लोकें 
ईमान आनेआ ते किश लोकें इंकार कोता। फ्ही असें ईमान आहनने आहलें दी 
उंदे दुश्मनें दे मकाबले च मदद कीती, ते ओह्‌ उंदे पर गालब होई गे। (4) 


आयतां-77 न्सूरह-62. अस-जुमुअह रुकूअ-2 
(मदीना च अवतरत होई ) 
शुरू अल्लाह दे नांऽ कन्नै जेहड़ा बड़ा मेहरबान, निहायत रैहम आहला ऐ। 


अल्लाह दी स्तुति करा करदी ऐ ओह्‌ हर चीज जेहूड़ी असमानें च ऐ. 
ते जेहड़ी जमीना च ऐ। जेहड़ा बादशाह ऐ, पवित्तर (पाक) एऐ, सर्वोपरि 
(सर्वशक्तिमान) ऐ, ज्ञानवान (तत्तदर्शी) ऐ। उय्यै ऐ जिसने उम्मियें च इक 
रसूल उंदे चा गै उठाया, ओह्‌ उनेंगी उस दियां (अल्लाह दियां) आयतां पढ़िये 
सनांदा ऐ। ते उनेंगी पाक करदा ऐ ते उनेंगी कताब (क्कुरान) ते हिकमत दी 
सिक्ख दिंदा ऐ, ते ओह्‌ इस थमां पैहलें साफ-साफ गुमराही दी बत्ता पर हे 
ते दूयें आस्तै बी उंदे चा जेहड़े अजें उंदे च शामल नेई होए, ते ओह्‌ 
सर्वशक्तिमान ऐ, ज्ञानवान ऐ। एह अल्लाह दी मेहर (किरपा) ऐ, ओह्‌ दिंदा 
ऐ जिसगी चांहदा ऐ, ते अल्लाह बड़ी मेहर आहूला ऐ। (-4) 

जिनें लोकें गी तौरात दा धारक (ग्रैहन करने आहूला) बनाया गेआ फ्ही 
उनें उसगी नेई अपनाया, उंदी मसाल उस खोते आहूला लेखा ऐ जिसने कताबें 
दा बोझ (भार) चुक्के दा होऐ। किन्नी गै भैड़ी मसाल ऐ उनें लोकें दी जिनें 
अल्लाह दियें आयतें गी झठलाया, अल्लाह जालम लोकें गी हदैत नेई दिंदा। 
आखो ऐ यहूदियो! जेकर तुस सोचदे ओ जे तुस दूये दी निसबत अल्लाह दे 
मते प्यारे ओ तां फ्ही तुस मौती दी तमन्ना (कामना) करियै दिक्खो, जेकर 
तुस सच्चे ओ। ते ओह्‌ कदें बी ऐसी कामना नेई करङन उनें कर्में (कम्में) 
दे कारण जेहड़े ओह्‌ अपने हत्थे अग्गें भेजी चुके दे न। अल्लाह जालमें 

(गुनाहगारें) गी चंगी चालली जानदा ऐ। आखो, जिस मौती'शा तुस छपदे 
फिरदे ओ ओह तुसेंगी पक्क गै आइये रौहग, फ्ही तुस परतक्ख ते अपरतवख 
गी जानने आहले दे कोल आहने जाहगेओ, फ्ही ओह्‌ तुसेंगी ओह्‌ सब किश 
दस्सी देहग जे किश तुस करदे रेह हे। (5-8) 

ऐ ईमान आहलेओ। जदूं जुमें दे दिन नमाज आस्तै तुसेंगी बलाया जा तां 
अल्लाह गी सिमरने आस्तै निकली प'वो ते खरीदने-बेचने दा कम्म छोड़ी 
देओ, एह तुंदे अपने आस्तै बेहतर ऐ जेकर तुस समझो। फ्ही जेहलै नमाज 
पढ़ी लैओ तां जमीना पर खिल्लरी-जन जाओ अर्थात फैली जाओ ते अल्लाह 
दी मेहर तलाश करो, ते अल्लाह गी शिद्दत कन्तै चेता करो (सिमरो), इस 
करियै जे तुंदा भला होऐ। ते जदूं ओह्‌ कोई तजारत जां फ्ही कोई खेढ-तमाशा 
दिखदे न तां उस भेठा द्रौड़ी पौंदे न ते तुसेंगी उत्थें गै खड़ोते दे छोड़ी जंदे 
न, आखो जे किश अल्लाह दे कौल ऐ ओह तुंदे खेढ-तमाशे ते तजारत थमां 
ज्यादा बेहतर ऐ, ते अल्लाह उम्दा रोजी (रिजक) देने आहूला ऐ। (9-77) 


आयतां-7 लूरह-65. अस-मुनाफिकून रुकूअ-2 
(मदीना च अवतरत होई ) 

शुरू अल्लाह दे नांऽ कन्नै जेहड़ा बड़ा मेहरबान, निहायत रैहम आहला ऐ। 

जदूं ढोंगी (पखंडी) लोक तुंदे कोल औंदे न ते आखदे न जे अस गुआही 
दिन्ने आं के तुस जकीनन अल्लाह दे रसूल ओ, ते अल्लाह जानदा ऐ के 
जकोनन तुस उसदे (अल्लाह दे) रसूल ओ, ते अल्लाह गुआही दिंदा ऐ के 
एह पखंडी झूठे न। उनें अपनी सघंदें गी अपने बचा5 आस्तै ढाल बनाई रकखेदा 
ऐ, फ्ही ओह्‌ अल्लाह दी राह (सन्मार्ग) थमां रोकदे न, बेशकक (उंदा एह 
कम्म) निहायत बुरा ऐ जे किश ओह करा करदे न। एह इस कारण ऐ के 
उनें (पैह्लें) ईमान कायम कीता फ्ही उनें कुफर कीता, फ्ही उंदें दिलें पर 
मोहर लाई दित्ती गेई, इस करियै ओह्‌ नेई समझदे। (-3) 

जदूं तुस उनेंगी दिखदे ओ उंदे जुस्से तुसेंगी शैल लब्भदे (नजरी औंदे) 
न, ते जदूं ओह्‌ कोई गल्ल करदे न, उसलै तुस उंदी गल्लै गी धरोइयै सुनदे 
ओ, आखो के ओह्‌ लक्कड्यां होन टेक लाई दियां। ओह्‌ हर जोरै'नै आखी 
गेदी गल्लै गी अपने बरुद्ध समझदे न। इय्यै लोक दुश्मन न, इंदे'शा बचियै 
र'वो। उंदे पर अल्लाह दा कैहर (गजब) होऐ, ओह्‌ कुद्धरे गी (किस बक्खी) 

जा करदे न। जदूं उनेंगी आखेआ जंदा ऐ के आओ, अल्लाह दा रसूल तुंदे 
आस्तै खिमा याचना (माफी दी दुआ5) करै, उसलै ओह्‌ अपना मूंह्‌ फेरी लैंदे 
न। तुस उनेंगी दिखगेओ के ओह गरूरे दे अवहेलना करदे न। उनेंगी कोई 
फर्क नेई पौंदा के भांएं तुस उंदे आस्तै खिमा याचना करो भांएं नेई करो, 
अल्लाह उनेंगी कदें माफ नेई करग। अल्लाह ना-फरमान लोकें गी कदें 
हिदायत नेई दिंदा। (4-6) 

इय्यै न जेहड़े आखदे न, जेहड़े अल्लाह दे रसूल दे साथी न उंदे पर 
दना खर्च नेई करो जदूं तगर ओह्‌ खिंड-बिंड नेई होई जाहन। असमाने ते 
जमीना दे खजाने अल्लाह दे न, पर पखंडी लोक नेई समझदे। ओह्‌ आखदे 
न के जेकर अस मदीने परतोए तां अस जेहड़े बड़ी इज्जत आहले आं गी 
जकीनन उत्थुंआं कड्ढी दित्ता जाहग। हालांके इज्जत अल्लाह आस्तै ते उसदे 
रसूल ते मोमिनें आस्तै ऐ, लेकन ढोंगी लोक नेई समझदे। (7-8) 

ऐ ईमान आहूलेओ! तुंदे माल (धन-दौलत) ते तुंदी उलाद तुसेंगी 
अल्लाह दी याद थमां अलगरज नेई करी देऐ, जेहूड़ा बी इंयां करग उय्यै कसारे 
च रौहने आहले लोक न। असें जे किश बी तुसेंगी उपलब्ध कराए दा ऐ ओहदे 
चा खर्च करो इस'शा पैहलें जे तुंदे चा कुसै गी मौत आई जा, फ्ही ओह्‌ आखै, 
ऐ मेरे रब्ब! तुसें मिगी किश चिर होर मोहलत की नेई दित्ती के में दान 
(खैरात) करदा ते नेक लोकें च शामल होई जंदा। अल्लाह कदें बी कुसै जान 
गी मोहलत नेई दिंदा जेहलै उसदी उमर पूरी होई जा, अल्लाह सब किश 
जानदा ऐ जे किश तुस करदे ओ। (9-]) 
आयतां-8 न-्सूरह-64. अत-तगाबुन रुकूअ-2 

(मदीना च अवतरत होई ) 

शुरू अल्लाह दे नांऽ कनै जेहड़ा बड़ा मेहरबान, निहायत रैहम आहला ऐ। 

अल्लाह दी स्तुति (तसबीह्‌) करवी ऐ हर इक चीज जेहूड़ी असमानें च 
ऐ ते जेहड़ी जमीना च ऐ। उस्सै दी सल्तनत (बादशाही) ऐ ते उस्सै दी तरीफ 
ऐ ते ओह्‌ हर शै5 (चीजे) पर सत्ता रखदा ऐ। उय्यै जिसने तुसेंगी पैदा कीता, 
फ्ही तुंदे चा कोई इंकारी (मुनकर) ऐ ते कोई मोमिन (ईमान आहला), 
अल्लाह दी नजरी च ऐ जे किश तुस करदे ओ। उसने असमानें ते जमीना गी 
मनासब तौरै पर पैदा कीता ते उसने तुंदी शकलो-सूरत बनाई, बड़ी शैल सूरत 

बनाई, ते उस्सै आहली भेठा तुसेंगी परतोना ऐ। ओह्‌ जानदा ऐ जे किश बी 
असमानें ते जमीना च मजूद ऐ। ते उसगी चंगी-चाल्ली पता ऐ जेहदी तुस 
छपैल करदे ओ ते जे किश तुस जाहर करदे ओ। अल्लाह दिलें दे भेत जानने 
आहूला ऐ। (१-4) 

क्या तुंदे कोल उनें लोकें दी खबर नेई पुज्जी जिनें इस'शा पुज्ज (पैहलें) 
इंकार कीता, फ्ही उनें अपनी करनी दा फल भुगतेआ ते उंदे आस्तै इक 
कश्टदेह्‌ (अत्त भ्यानक) अजाब ऐ। ऐसा इस करिए ऐ जे उंदे कश उंदे रसूल 
स्पश्ट दलीलां (नशानियां) लेइयै आए, तां उनें गलाया के क्या एह्‌ बंदा साढ़ा 
मार्गदर्शन (रैहूनमाई) करग ? फ्ही उनें इंकार कीता ते मूंह्‌ फेरी लैता, ते 
अल्लाह उंदे पासेआ बे-परवाह (अलगरज) होई गेआ, ते अल्लाह बेनियाज 
ऐ, बड़ेआई आहूला ऐ। (5-6) 

इंकारियें (मुनकरें) दा दावा हा के ओह्‌ कदें बी ठुआले नेई जाङन, 
आखो हां, मेरे रब्ब दी कसम तुस अवश्श (पक्क) गै ठुआले जाहगेओ, फ्ही 
तुसेंगी दस्सेआ जाहग जे किश तुस करदे रेह हे, ते एह अल्लाह आस्तै बड़ा 
सौक्खा (कम्म) ऐ। बस्स अल्लाह पर ईमान आहनो ते उसदे रसूल पर ते 
उस नूर (रोशनी) पर जेहूड़ा असें अवतरत कोता ऐ। अल्लाह जानदा ऐ जे 
किश तुस करदे ओ। जिस दिन ओह्‌ (अल्लाह) तुसें सारें गी इक किट्ठे 
होने दे दिन कठेरग, उय्यै दिन जित्त-हार दा दिन होग। ते जिस माहनू नै 
अल्लाह पर ईमान आहनेआ होग ते नेक कर्म बी कोते होङन, अल्लाह उंदे 
गुनाह उंदे'शा दूर करी देहग ते उनेंगी (जन्नती) बागें च दाखल करग जिंदें 
ख'ल्ले नैहरां बगदियां होङन, ओह्‌ उत्थें म्हेशां रौंहुडन। इय्यै ऐ पूरी 
सफलता। ते जिनें लोकें इंकार कोता ते मेरी आयतें गी झठलाया, उय्यै 
दोजखी (जहन्नमी) न, उत्थें ओह्‌ म्हेशां रौहङन, ते ओह्‌ बड़ा बुरा ठकाना 
ऐ। (7-70) 

जेहकी बी मसीबत औंदी ऐ ओह अल्लाह दी आज्ञा कन्नै आंदी ऐ। ते 
जेहका मनुक्ख अल्लाह पर ईमान (भरोसा) रखदा ऐ अल्लाह उस दे दिलै 
गी राह सझांदा ऐ, अल्लाह हर चीजे गी जानने आहूला ऐ। तुस अल्लाह दा 
आखा मन्नो ते रसूल दा आखा मन्नो। जेकर तुस आखा नेई मनगेओ, चेत्ता 
रक्खो के साढ़े रसूल दे जिम्मै सिर्फ (पैगाम दा) साफ-साफ पजाई देना ऐ। 

अल्लाह, उसदे बिजन कोई दूआ पूजनेजोग नेई, ते ईमान आहलें गी मात्तर 
अल्लाह पर गै भरोसा करना लोड्चदा। (।-73) 


ऐ ईमान आहलेओ! तुंदियां किश बीवियां (त्रीमतां) ते तुंदी किश उलाद 
तुंदे दुश्मन न, इस करियै उंदे कोला हुश्यार (चकन्ने) र'वो, ते जेकर तुस 
माफ करी देओ जां बरदाश्त (दरगुज़र) करो जां बख्शी देओ तां अल्लाह माफ 
करने आहला, रैहम करने आहला ऐ। तुंदा माल ते तुंदी उलाद अजमैश दी 
चीज ऐ, ते अल्लाह दा ईनाम बड़ा बड्डा ऐ। बस्स तुस अल्लाह कोला डरो 
जित्थूं तगर होई सकै। ते सुनो, ते आखा मन्नो ते (अल्लाह दी राहू च) खर्च 
करो, एह तुंदे अपने आस्तै गै बेहतर ऐ, ते जेहका अपने स्वार्थ थमां बचेआ 
रेहा ऐसे गै लोक सफलता पाने आहूले न। जेकर तुस अल्लाह (दे नांऽ) गी 
उम्दा कर्ज दे गेओ तां ओह्‌ उसगी तुंदे आस्तै केई गुना बधाई देह्ग ते तुसेंगी 
माफ करी देहग ते अल्लाह कदरदान ऐ, उदार ऐ। गुज्झे (गुप्त) ते जाहरी दा 
जानकार ऐ, सर्वशक्तिमान ऐ, हिकमत आहला ऐ। (74-78) 


आयतां-2 -्सूरह-65. अत-तलाक रुकूअ-2 
(मदीना च अवतरत होई ) 

शुरू अल्लाह दे नांऽ कन्नै जेहड़ा बड़ा मेहरबान, निहायत रैहम आहला ऐ। 

ऐ पैगंबर, जदूं तुंदे चा कोई अपनी बीवी (त्रीमतै) गी तलाक देऐ तां 
उंदी पाकी दे दिनें च तलाक देऐ ते उनें शुद्धी (इद्दत) दे दिनें गी सर्तकता 
कन्तनै गिनदा र'वै, ते अल्लाह'शा डरो जेहड़ा तुंदा मालक (रब्ब) ऐ। उनें 
जनानियें गी उंदे घरें चा नेई कङ्ढो ते नां गै ओह्‌ आपूं निकलन, जदूं तगर 
के ओह्‌ खु'ल्ले तौरै पर निरलजता आहली हरकत नेई करन, एह अल्लाह 
पासेआ निरधारत हदूदां न, ते जेहका माहनू अल्लाह दी हद्दें दा उल्लंघन 
करग, उसने अपनी जान पर ज्यादती कीती, तुसेंगी नेई पता अल्लाह शायद 
इस तलाकै दे बाद कोई नमीं सूरत (नमें हालात) पैदा करी देऐ। फ्ही जेहलै 
ओह्‌ अपना (इद्दत दा) समां पूरा करी लैन उसलै उनेंगी जां ते चंगे तरीके 
(इज्जत) कन्नै रक्खी लैओ जां फ्ही भले तरीके मताबक छोड़ी देओ (भेजी 
देओ) ते अपने चा द'ऊं भरोसेमंद गुआह नियुक्त करी लैओ ते ठीक-ठाक 
(सच्चे तौरै पर) अल्लाह आस्तै गुआही देओ। एहू उस माहनू गी नसीहत कोती 
जंदी ऐ जेहड़ा अल्लाह पर ते आखरत दे दिनै पर जकोन रखदा होऐ। जेहका 

शख्स अल्लाह कोला डरग, अल्लाह ओहदे आस्तै रस्ते सुझाग ते उसी उत्थुंआं 
रिजक उपलब्ध कराग जित्थुंआं उसगी गुमान बी नेई होग, जेहका इंसान 
अल्लाह पर भरोसा करग, उसदे आस्तै अल्लाह काफी ऐ, बेशक्क अल्लाह 
अपना कम्म पूरा करिए रौंहदा ऐ, अल्लाह नै हर चीजै आस्तै इक अंदाजा लाई 
रक्खेदा ऐ। (।-3) 

तुंदी त्रीमतें (बीवियें) दा जेहकियां माहवारी थमां फारग होई चुकी दियां 
होन (अर्थात जिनेंगी माहवारी आना बंद होई गेदी होऐ), जेकर तुसें गी उंदे 
पर शकक होएऐ तां उंदी इद्दत दा आरसा त्रै म्हीने ऐ। ते इस्सै चालली उंदी 
बी जिनेंगी अजें माहवारी नेई आई ते गर्भवती जनानियें दी इदूदत दा आरसा 
उस गर्भ (बच्चे) दी पैदाइश तगर ऐ, इस करियै जेहका मनुक्ख अल्लाह 'शा 
डरग, अल्लाह उस आस्तै उसदे कम्में च असानी पैदा करी देहग। एह अल्लाह 
दा हुकम ऐ जेहड़ा उसने तुसेंगी भेजे दा ऐ, ते जेहका इंसान अल्लाह 'शा 
डरग, अल्लाह उसदे गुनाह उस थमां दूर करी देहग ते उसगी बड़ा मता अजर 
देहग। (4-5) 

तुस उनें बीवियें गी अपनी समर्थ मताबक रौहने आस्तै मकान देओ जित्थें 
तुस रौंहदे ओ, ते उनेंगी सताने आस्तै उनेंगी तंग नेई करो, ते जेकर ओह्‌ गर्भ 
आहलियां होन तां उंदे पर खर्चा करो अदूं तगर जदूं तगर बच्चा पैदा नेई होई 
जा। फ्ही जेकर ओह्‌ तुंदे गित्तै दुद्ध पलेआन तां उनेंगी उंदा मेहनताना देओ। 
तुस आपूं'चें इक-दूए गी नेको सखाओ। ते जेकर तुस आपूं'चें जिदूद करगेओ 
तां फ्ही कोई दुई जनानी दुद्ध पलेआग। जरूरी ऐ जे पुज्जै आहूला अपनी पुज्जै 
मताबक खर्चा करै ते जेहदी आमदन घट्ट होऐ उसगी लोड्चदा के अल्लाह 
नै उसगी जिन्ना-हारा दित्ते दा ऐ उसदे मताबक खर्चा करै। अल्लाह कुसै पर 
मता बोझ नेई पांदा, उन्ना गै पांदा ऐ जिन्नी उसदी स्हार होऐ, अल्लाह सख्ती 
(मुश्किल) दे बाद तौलै गै सखाल (असानी) पैदा करी दिंदा ऐ। (6-7) 

किन्नियां गै बस्तियां न जिनें अपने रब्ब ते उसदे रसूलें दी आज्ञा दा 
उल्लंघन कोता, फ्ही असें उंदा सख्त हसाब लैता ते उनेंगी अत्त खौफनाक सजा 
दित्ती। फ्ही उनें अपनी भैड़ी करनी दा फल चकखेआ ते उंदी करनी दा फल 
घाट्टे आहूला होआ। अल्लाह नै उंदे आस्तै इक सख्त सजा त्यार करी रकखी 
ऐ। तुस सिर्फ अल्लाह'शा डरो, ऐ अकलमंदो! जेहड़े ईमान पर कायम ओ। 

अल्लाह ने तुंदे आस्तै इक नसीहत (हदैत) भेजी दी ऐ, इक रसूल जेहड़ा 
तुसेंगी अल्लाह दियां आयतां साफ-साफ पढ़िये सनांदा ऐ। इस करियै जे उनें 
लोकें गी गुमराही दे नहेरें चा कड्ढियै ईमान दी लोई (रोशनी) च आहने जिनें 
ईमान आनेआ ऐ ते जिनें नेक कम्म कीते। ते जेहके माहनू नै ईमान कायम 
कोता ते नेक कम्म कोते, उसगी ओह नेह बागें च दाखल करग जिंदे ख'ल्लें 
नैह्रां बगदियां होङन, उत्थें ओह्‌ म्हेशां रौहूग, अल्लाह नै उनेंगी बेहतरीन 
रोजी उपलब्ध कराई (उम्दा सिला दित्ता)। (8-77) 

अल्लाह गे ऐ जिसने सत्त असमान बनाए ते उस्सै चालली धरत बी। उंदे 
अंदर उसदा हुकम चलदा ऐ, तां करियै जे तुस समझी लैओ के अल्लाह हर 
शैऽ (चीजै) पर काबू रखदा ऐ। ते अल्लाह नै अपने इलम कन्तै हर इक चीजे 
गी घेरी रक्खे दा ऐ। (72) 


आयतां-2 -सूरह-66. अत-तहरीम रुकूअ-2 
(मदीना च अवतरत होई ) 


शुरू अल्लाह दे नांऽ कन्नै जेहड़ा बड़ा मेहरबान, निहायत रैहम आहला ऐ। 


ऐ नबी! तुस उस चीजै गी की हराम करदे ओ जेहड़ी अल्लाह नै तुंदे 
आस्तै हलाल कीती दी ऐ, सिर्फ अपनी बीवियें दी खुशी आस्तै ते अल्लाह 
बख्शनहार, मेहरबान ऐ। अल्लाह नै तुसें लोकें आस्तै तुंदियें कसमें दा 
खोहूलना जरूरी करी दित्ते दा ऐ, अल्लाह तुंदा कारसाज (कारज सुआरने 
आहूला) ऐ, ते ओह्‌ जानने आहला, तत्तदर्शी ऐ। (-2) 

इक बारी जदूं नबी ने अपनी इक बीवी (घरैआली) गी कोई गल्ल परदे 
कन्नै सनाई, पर जदूं उसने ओह गल्ल (दुई गी) सनाई ओड़ी (अर्थात्‌ ओह्‌ 
उस गल्लै दी छपैल नेई रक्खी सकी) तां अल्लाह नै उनेंगी इस बारै सूचत 
करी ओड़ेआ तां नबी नै किश गल्ल सनाई ते किश गी टाल्ली ओड़ेआ, फ्ही 
जदूं नबी नै उसगी (अपनी बीवी गी) इस बारै पुच्छेआ तां उसने आखेआ जे 
तुसेंगी इस बारै किंयां खबर होई। नबी नै गलाया, मिगी सनाया उस सब किश 
जानने आहले, बा-खबर नै। जेकर तुस दमैं (दौनीं) पच्छोताऽ करदे होई 
अल्लाह आहली भेठा रुजूअ करो, तुंदे दिल ते पैहलें गै झुकी गेदे न, पर जेकर 
तुस दौनीं नबी दे मकाबले च कारवाइयां करगिओ तां उसदा हामी (साथी) 
अल्लाह ऐ, जिब्रील ऐ, नेक अहले ईमान ते इंदे अलावा फरिश्ते न। जेकर 

नबी तुसें सारें गी तलाक देई ओड़ै तां उसदा रब्ब तुंदे बदले च तुंदे 'शा बेहतर 
बीवियां उसगी उपलब्ध कराई देहग, मुसलमान, ईमान आलियां, आज्ञाकारी, 
तोबा करने आलियां, इबादत करने आलियां, रोजे रक्खने आलियां, बिधवां बी 
ते कुआरियां बी। (3-5) 

ऐ ईमान आहलेओ! अपने आपै गी ते अपने परोआर आहलें गी उस 
अग्गी'शा बचाओ जेहदा बालन (ईधन) आदमी ते पत्थर होङन, ओहदे पर 
कठोर ते डाहूडे (जबरदस्त) फरिश्ते तैनात न, अल्लाह उनेंगी जेहूड़ा बी हुकम 
दिंदा ऐ ओह्‌ उसदी दना बी अवज्ञा (नाफरमानी) नेई करदे, ते ओह उय्यै 
करदे न जेहदा उनेंगी हुकम मिलदा ऐ। ऐ लोको! जिनें इंकार कौता, अज्ञ 
उसदी लचारी पेश नेई करो, तुसेंगी बदले च उय्यै थ्होआ करदा ऐ जे किश 
तुसें कोते दा ऐ। (6-7) 

ऐ ईमान आहूलेओ! अल्लाह अग्गें सच्चे दिलै नै तोबा करो। मेद ऐ जे 
तुंदा रब्ब तुंदे गुनाह माफ करी देहग, तुसेंगी नेह बागें च दाखल करग जिंदे 
ख'ल्लें नैहरां बगदियां होङन, उस दिन अल्लाह नबी गी ते उसदे कन्नै ईमान 
आहलें गी शरमिंदा नेई होन देहग। उंदी रोशनी उंदे अग्गें ते उंदी सज्जी भेठा 
द्रौड़ा करदी होग, ओह्‌ आखा 'रदे होङन, ऐ साढ़े रब्ब! साढ़े आस्तै साढ़ी इस 
रोशनी (नूर) गी संपूर्ण करी देओ, ते असेंगी माफ करी देओ, बेशक्क तुस 
हर चीजे पर कादिर ओ (सत्तावान ओ)। (8) 


ऐ नबी! ना-फरमानें ते पखंडियें बरुद्ध धर्मयुद्ध (जिहाद) करो ते उंदे 
कन्नै सख्ती बरतो, उंदा ठकाना ते जहन्नम (नरक) ऐ ते ओह्‌ बड़ा भैड़ा 
ठकाना ऐ। अल्लाह मुनकरें आस्तै उदाहरण प्रस्तुत करदा ऐ नूह दी बीवी दा 
ते लूत दी बीवी दा, दौंनी मेरे नेक बंदें कन्नै नकाही दियां हिंयां, फ्ही उनें 
उंदे कन्नै ख्यानत कोती ते ओह्‌ दौनें (दौनें नबी) अल्लाह दे सामने उंदे आस्तै 
किश नेई करी सके, ते दौनें गी आखी दित्ता गेआ के अग्गी च दाखल होई 
जाओ दाखल होने आहलें कन्तै। (9-0) 


अल्लाह ईमान आहलें आस्तै इक उदाहरण बयान करदा ऐ फिरऔन दी 
घरैआली दा, जदूं उसने दुआऽ कीती, ऐ मेरे रब्ब! मेरे आस्तै अपने कौल जन्नत 
च इक घर बनाई देओ ते मिगी फिरऔन ते उस दियें करनियें थमां बचाई लैओ 
ते मिगी इस जालम कौम थमां छुटकारा दुआई देओ। ते इमरान दी धीऽ 

मरियम, जिसने अपने शील (सतीत्व) दी हफाजत कीती, फ्ही असें ओहदे च 
अपनी रूह फूकी दित्ती ते उसने अपने रब्ब दे आदेशें (हुकमें) ते उस दियें 
कताबें दी पुश्टि कोती ते ओह्‌ (रब्ब दे) आज्ञाकारियें चा ही। (7-72) 


आयतां-30 न्सूरह-67. अल-मुल्क रुकूअ-2 
(मक्का च अवतरत होई ) 
शुरू अल्लाह दे नांऽ कन्नै जेहड़ा बड़ा मेहरबान, निहायत रैहम आहला ऐ। 


बड़ी बरकत आहूला ऐ ओह्‌ (अल्लाह) जेहदे हत्थे च बादशाही 
(सल्तनत) ऐ ते ओह्‌ हर चीजै पर प्रभुत्व (सत्ता) रखदा ऐ। जिसने मौत ते 
जिंदगी गी पैदा कीता तां जे ओह्‌ तुसेंगी परखै के तुंदे चा कु'न नेक कर्म 
करदा ऐ, ओह्‌ सर्वशक्तिमान ऐ, बख्शनहार ऐ। जिसने उप्परें-ख'ल्लें सत्त 
असमान बनाए, तुस उस दी (अल्लाह दी) सिरजना च रुआल मात्तर बी कमी 
नेई दिखगेओ, फ्ही बी तुस नजर मारियै दिकखी लैओ क्या तुसेंगी कुतै कोई 
त्रुटि (कमी) नजरी औंदी ऐ ? फ्ही तुस बार-बार नजर मारियै तुप्पो, तुंदी नजर 
थक्को-हुट्टियै नकाम होई दी तुंदे कश उठी औग। (-4) 

उसने नेड़में (ख'लके) असमानै गी चरागें (सतारें) कन्नै सजाए दा 
ऐ। ते असें उनेंगी शतानें दे मारने दा (खदेड़ने दा) जरीया बनाए दा ऐ। 
असें उंदे आस्तै दोजख (नरकै) दी सजा त्यार करी रक्खी दी ऐ। जिनें 
लोकें अपने रब्ब दा इंकार कीता, उंदे आस्तै जहन्नम (नरकै) दी सजा ऐ 
ते ओह्‌ बड़ा भेड़ा ठकाना ऐ। जदूं उनेंगी ओहदे च सुट्टेआ जाहग, उसलै 
ओह उसदी गरज (दहाड्) सुनङन, ओह जोश मारा'रदी होग, इंयां बझोग 
आखो ओह्‌ गुस्से कन्नै फटी (उब्बली) पौग। जदूं ओहदे च कोई गरोह्‌ 
सुट्टेआ (पाएआ) जाहग, उसदे राक्खे (पैहरेदार) उनेंगी पुछङन, क्या 
तुंदे कश कोई डराने (खबरदार करने) आहूला नेई हा आएआ ? ओह्‌ परते 
च गलाङन, हां! साढ़े कश डराने आहूला आएआ हा। पर असें उसगी 
नकारी (झठलाई) ओड़ेआ ते असें गलाया के अल्लाह नै कोई बी चीज 
अवतरत नेई कीती, तुस लोक बड़ी गलती (गुमराही) च पेदे ओ। फ्ही 
ओह्‌ आखडङन जेकर अस (उसलै) सुनी लैंदे जां समझी लैंदे तां अज अस 
दोजखियें च शामल नेई हुंदे। उसलै ओह अपने गुनाह गी स्वीकार करङन, 
फ्ही लानत पौग दोजख आहलें पर। (5-77) 

जेहके लोक अपने रब्ब कोला बिजन दिक्खे दे डरदे न, उंदे आस्तै माफी 
ते बड्डा प्रतिफल (ईनाम) ऐ। तुस अपनी गल्ल भाएं जोरें गलाओ जां बल्लें 
ओह्‌ दिलें दे भेतें गी जानदा ऐ। क्या ओह्‌ नेई जानग जिसने पैदा कोते दा 
ऐ। ओह्‌ सूख्मदर्शी (बरीकी कन्नै नजर रकखने आहला) ऐ, सोहगा (खबरदार) 
ऐ। (१2-4) 

उय्यै ऐ जिसने धरतै गी तुंदे आस्तै पस्त ते तुंदे अधीन करी दित्ता तां जे 
तुस उसदे रस्तें पर चलो-फिरो, उसदे द्वारा उपलब्ध रिजक चा खाओ-पिओ 
ते उस्सै आहली भेठा तुसें परतोना ऐ। कया तुस उस दी तरफा दा अनडर 
(बेखौफ) होई गे जेहड़ा असमानै पर ऐ जेकर ओह्‌ तुसेंगी जमीनै च धसाई 
ओड़ै, फ्ही ओह्‌ (जमीन) थरथराई जा (कंबन लग्गी पवै)। क्या तुस उस 
कशा जेहड़ा गासै पर ऐ अलगरज (अनडर) होई गे जे ओह तुंदे पर कैंकरियें 
भरोची तुंद हवा भेजी देऐ, फ्ही तुस समझी जाओ के कनेहा हा मेरा डराना। 
ते उनें झठलाया (इंकार कीता) जेहड़े उंदे'शा पैहलें हे ते दस्सो हां कनेहा 
रेहा मेरा उनेंगी नकारना ? (5-78) 


क्या ओह्‌ पैंछियें गी अपने उप्पर तारी बन्नियै उड्डरदे नेई दिखदे ते कदें 
ओह अपने फंघें गी समेटी बी लैंदे न। रैहमान (अल्लाह) दे बिजन होर कोई 
नेई जेहड़ा उनेंगी थम्मै, बेशक्क ओह्‌ हर चीजै गी दिक्खै करदा ऐ। खीर ओह्‌ 
केहड़ा ऐसा लश्कर ऐ जेहड़ा रैहमान दे मकाबले च तुंदी मदद करी सकै, 
इंकार करने आहले मगालते च पेदे न। खीर ओह्‌ कु'न ऐ जेहड़ा तुसेंगी रिजक 
(रोजी) उपलब्ध कराऽ जेकर अल्लाह अपनी रोजी रोको लै तां, बल्के ओह्‌ 
मूंहजोरी ते बरोध करने पर अड़े दे न। (9-27) 

कया जेहका माहनू मूंधे-मूंह्‌ चलै करदा ऐ ओह्‌ सन्मार्ग पर ऐ जां ओह्‌ 
जेहड़ा बिल्कुल सिद्धे रस्ते पर चलै करदा ऐ। आखो जे उय्यै जिसने तुसेंगी 
जनम दित्ता ते तुंदे आस्तै कन्न ते अक्ख ते दिल बनाए। तुस लोक बड़ा घट्ट 
शुकरिया अदा करदे ओ। आखो जे उय्यै जिसने तुसेंगी धरतै पर फलाया 
(बस्तार दित्ता) ते तुस उस्सै आहूली भेठा परताए जाहगेओ। (22-24) 

ओह्‌ पुच्छदे न के ओह्‌ बा'यदा कदूं पूरा होग जेकर तुस सच्च गलांदे 
ओ तां ? आखो के एह जानकारी ते सिर्फ अल्लाह कोल ए, में ते सिर्फ 
साफ तौरै पर खबरदार करने (डराने) आहलां। जदूं ओह्‌ उसगी (कियामत 

गी) नेड़ै औंदे दिखङन उसलै उंदे चेहरे बिगड़ी (झित्थे पेई) जाङन, जिनें 
इंकार कीता, उसलै उनेंगी आखेआ जाहग, इय्यै ओह्‌ चीज ऐ जिसदी तुस 
कामना करदे हे। आखो के जेकर अल्लाह मिगी मारी देऐ ते उनें लोकें गी 
बी जेहड़े मेरे कन्नै न, जां साढ़े पर किरपा करे तां मुनकरें गी कश्टदेह्‌ 
अजाब थमां कु'न बचाग। आखी देओ, ओह रैहमान (किरपालु) ऐ, असें 
ओहदे पर ईमान कायम कीता ते उस्सै पर अस भरोसा करने आं। तौले गै 
तुसेंगी पता चली जाहग के साफ-साफ गुमराह कु'न ऐ। पुच्छो, के दस्सो 
हां जेकर तुंदा पानी जमीनै च जज्ब होई जा तां ओह्‌ कु'न ऐ जेहड़ा तुंदे 
आस्तै साफ पानी लेई आ। (25-30) 

आयतां-52 -्सूरह-68. अल-क्रलम रुकूअ-2 

(मक्का च अवतरत होई ) 


शुरू अल्लाह दे नांऽ कनै जेहड़ा बड़ा मेहरबान, निहायत रैहम आहला ऐ। 


नून०। कसम ऐ कलमै दी ते जे किश लोक लिखदे न उसदी। तुंदे रब्ब 
दी मेहर कन्नै जकीनन तुस दीवाने (सुदाई) नेई ओ। निसंदेह्‌ तुंदै आस्तै कदें 
नेई खतम होने आहूला ईनाम ऐ। बेशक्क तुस नेक ब्यहार (किरदार) दी उच्च 
स्थिति पर ओ। तौले गै तुस बी दिखगेओ ते ओह्‌ बी दिखङन के तुंदे चा 
सुदाऽ कुसगी हा। तुंदा रब्ब गै चंगी चालली जानदा ऐ, केहड़ा उसदे रस्ते थमां 
भटके दा ऐ ते ओह्‌ सन्मार्ग (सिद्धी राह) पर चलने आहलें गी बी चंगी 
चालली जानदा ऐ। (१-7) 

बस्स तुस इनें इंकारियें दा आखा नेई मन्नेओ। ओह्‌ चांहदे न जे तुस किश 
ढिल्ले (नरम) पेई जाओ ते ओह्‌ फ्ही किश नरम पेई जाहून। ते तुस नेह 
आदमी दा आखा नेई मन्नो जेहड़ा बड़ियां कसमां (सघंदां) चुक्कदा होऐ, 
घटिया होऐ, मीहूने मारने आहूला होऐ, चुगलखोर होऐ , नेक कम्म करने थमां 
मना करने आहला होऐ, हदूदै थमां बाहर जाने आहला होऐ, हक्क-तलफी 
करने आहला होए, निरदेई होऐ ते कन्नै नीच होऐ। इसदे बावजूद बी जे ओह्‌ 
माल ते उलाद आहला होएऐ। जदूं उसी मेरियां आयतां पढ़िये सनाइयां जंदियां 
न तां ओह्‌ गलांदा ऐ जे एह ते पिछलें दियां बे-तुकियां गल्लां न। तौलै गै 
अस उसदे नक्कै पर नमोशी दा दाग ला'गे। (8-76) 

असें उनेंगी अजमैश च पाई रकखेदा ऐ जिंयां असें बाग आहलें गी 

अजमैश च पाएआ हा। जदूं उनें कसम खादूदी जे ओह्‌ बड्डलै-बड्डलै जरूर 
उसदा फल त्रोड़ी लैंडन। उनें इन्शा अल्लाह नेई आखेआ। फ्ही केह हा, उस 
बागै पर तुंदे रब्ब दी तरफा दा इक फिरने आहूला फिरी गेआ (अर्थात असमानी 
आफत आ'नी पेई) उसलै ओह्‌ सुत्ते दे हे। फ्ही सवेरे तगर ओह (बाग) इंयां 
होई गेआ जिंयां कटोई दी फसल। फ्ही सवेरै उनें इक-दूए गी कुआलेआ 
(आला मारेआ) जे अपने बागै च सबेल्लै चलो जेकर तुसें फल त्रोड़ने न। 
फ्ही ओह्‌ निकली (टुरी) पे ते ओह आपूं'चें खुसर-पुसर करा'रदे हे के अज्ज 
कोई मुत्हाज (गरीब-गुरबा) तुंदे बागै च नेई आई सकै। ते ओह अपने आपै 
गी नेई देने आहूला मिथियै चले। फ्ही जेहलै बागै गी दिक्खेआ ते आखन लग्गे 
के शायद अस रस्ता भुलली गे। बल्के अस ते बरबाद होई गे। उंदे च जेहड़ा 
मुखिया हा उसने गलाया में तुसेंगी आखेआ नेई हा जे तुस लोक अल्लाह दी 
बड़ेआई दा बखान की नेई करदे ? उनें गलाया जे साढा रब्ब पाक (पवित्तर) 
ऐ। निसंदेह अस गै जालम हे। फ्ही ओह आपूं'चें इक-दूए पर दोश मढ़न 
लग्गी पे। उनें गलाया, असेंगी बड़ा बसोस ऐ जकोनन अस हदूदै थमां बाहर 
जाने आहले बनी गे। शायद साढ़ा रब्ब असेंगी इस'शा बी बधिया बाग एहदे 
बदले च देई देऐ, अस ओहदे आहूली बक्खी गै नतमस्तक हुन्ने आं। इंयां गै 
औंदा ऐ अजाब, ते आखरत दा अजाब ते इस'शा बी बड़ा बड्डा ऐ, काश! 
एह लोक इस तत्थै गी समझदे। (7-33) 

निसंदेह्‌ (अल्लाह कोला) डरने आहलें आस्तै उंदे रब्ब दे कश उपहार 
सरूप बाग न। क्या अस आज्ञाकारियें गी अवज्ञाकारियें दे सतुल्ल समझगे। 
तुसेंगी केह होआ, तुस कनेहा नोखा फैसला करदे ओ। क्या तुंदे कोल कोई 
कताब ऐ. जेहदे च तुस पढ्दे ओ ? ओहदे च तुंदे आस्तै ओह ऐ जिसगी 
तुस पसंद करदे ओ। क्या तुंदे आस्तै साढ़े पर कसमां न कियामत तगर बाकी 
रौहने दियां के तुंदे आस्तै उय्यै किश ऐ जे किश तुस फैसला करगेओ। 
उनेंगी पुच्छो के उंदे च इसदा जिम्मेदार कु'न ऐ। क्या उंदे (मिथे दे) किश 
भ्याल (शरीक) न, तां फ्ही ओह्‌ अपने उनें शरीकें गी लेई आहन, जेकर 
ओह्‌ सच्चे न। (३4-47) 

जिस दिन हकीकत (सचाई) परा पड्दा चुक्केआ जाहग (अर्थात्‌ सचाई 
सामने औग)ते लोक सजदे आस्तै बुलाए जाङन, पर ओह्‌ (सजदा) नेई करी 

सकङन। उंदियां नजरां झुकी दियां होङन, उंदे पर शरमिंदगी (ज़िल्लत) छाई 
दी होग, कीजे ओह्‌ सजदे आस्तै बुलाए जंदे हे जदूं ओह्‌ ठीक-ठाक (चुस्त- 
दरुस्त) हे। बस्स तुस मिगी छोड़ो ते उनेंगी दिक्खो जेहड़े इस कलाम गी 
नकारदे न, अस बल्लें-बल्लें उनेंगी उंदी तबाही आहले पास्सै आहूना करने आं, 
जिसगी ओह्‌ नेई जानदे। ते में उनेंगी मोहलत देआ करनां, बेशक्क मेरी जुगत 
बड़ी मजूबत ऐ। (42-45) 

कया तुस उंदे'शा किश मुआवजा मंगदे ओ के ओह करजे दे भार हेठ 
दबोई जा'रदे न। जां उनेंगी गैब (परोक्ष) दा ज्ञान प्राप्त ऐ के ओह लिखदे जा 
करदे न। तुस अपने रब्ब दे फैसले तगर सबर करो ते मछली आहले दी तरहां 
नेई बनी जाओ, जदूं उसने पुकारेआ (दुआ5 कोती) उसलै ओह्‌. अत्त गमगीन 
हा। जेकर उसलै उसदे रब्ब दी मेहर (किरपा द्रिश्टी) उस पर नेई हुंदी तां ओह्‌ 
तिरस्कृत होए दा चटेअल मदान च (कनारे पर) पेदा रौंहदा। फ्ही उसदे रब्ब 
नै उस पर मेहर कीती ते उसी नेकोकारें च शामल करी ओड़ेआ। एह. मुनकर 
लोक जदूं कोई नसीहत दी गल्लै गी सुनदे न उसलै एह तुसेंगी इंयां दिखदे 
न आखो तुसेंगी अपनी (भैड़ी) नजरें कनै खाई जाङन। कन्नै गलांदे न के 
एह ते पक्क गै सनकी (दीवाना) एऐ। एह ते संसार आहलें आस्तै मात्तर इक 
नसीहत ऐ। (46-52) 


आयतां-52 -्सूरह-6१. अल-हाक्कह रुकूअ-2 
(मक्का च अवतरत होई ) 

शुरू अल्लाह दे नांऽ कन्नै जेहड़ा बड़ा मेहरबान, निहायत रैहम आहला ऐ। 

ओह्‌ होने आहूली। केह ऐ ओह होने आहली। तुसेंगी केह पता के केह्‌ 
ऐ ओह होने आहली। समूद ते आद नै उस खड़खड़ाने आह्ली चीजै गी 
झठेरेआ (नकारेआ) । फ्ही समूद गी इक जबरदस्त हादसे राहे हलाक (खतम) 
करी दित्ता गेआ। ते आद गी इक प्रचंड ते तुंद हवा राहें खतम करी दित्ता गेआ। 
जिसगी अल्लाह नै सत्त रातीं ते अट्ठें दिनें तगर निंरतर उंदे पर जारी रक्खेआ 
ते तुस दिक्खी सकदे ओ के ओह लोक इंयां डिग्गे दे पेदे न आखो जे ओह्‌ 
खजूरें दे बूहटें दे खोखले तने होन। क्या तुसेंगी उंदे चा कोई बी बचे दा नजरी 
औँदा ऐ। फिरऔन ते उस'शा पैह्लें आहलें ते परती (पलटी) दित्ती गेदियें 
बस्तियें आहलें जुलम कोता। उनें अपने रब्ब दे रसूल दी अवज्ञा कोती इस 

करी अल्लाह नै उंदी बड़ी सख्त पकड़ कीती। ते जदूं पानी सिरै उप्परा लंघी 
गेआ तां असें तुसेंगी किश्ती पर सुआर कराएआ। इस करियै जे अस उसी तुंदे 
आस्तै यादगार बनाई देचै, ते चेता रक्खने आहले कन्न उसगी म्हेशां चेता 
रक्खन। (-72) 

जदूं चानचक्क सूर (इक बादूय यंत्र) च फूक मारी जाहग (बजाया 
जाहूग) । जमीन ते प्हाड़ें गी चुक्कियै इक्क बारी च फितां-फितां करी दित्ता 
जाहग। उस दिन घटत होने आहूला बाकेआ घटत होई जाहग। असमान फटी 
जाहग ते उस दिन ओह शोभाहीन होई जाहग। फरिश्ते उसदे कनारे पर होङन, 
ते तुंदे रब्ब दे अरश गी उस दिन अट्ठें फरिश्तें चुक्के दा होग। उस रोज तुसेंगी 
पेश कीता जाहग ते तुंदी कोई बी गल्ल गुज्झी नेई रौहग। (3-8) 

जिस माहनू गी उसदा अमालनामा (लेखा-पत्तर) उसदे सजे हत्थै च 
फड़काया जाहग तां उसलै ओह्‌ चाऽ कनै आखग लो एह मेरा अमालनामा 
पढ़ो। मिगी जकोन हा के मेरा हसाब-कताब होने आहूला ऐ। ओह्‌ (उस दिन) 
मनमानी ऐश च होग। उच्चे बागें च जेहदे फल झुके दे होङन। मजे कन्नै 
खाओ-पिओ, उनें कर्में दी बदौलत जेहड़े तुसें पिछले दिनें च कीते। ते जिस 
माहनू दा अमालनामा (लेखा पत्तर) उसदे खब्ने हत्थे च थम्हाया जाहग, तां 
उसलै ओह्‌ आखग, काश! मेरा अमालनामा मिगी दित्ता गै नेई जंदा। ते मिगी 
पता गै नेई लगदा के मेरा हसाब-कताब केह ऐ। काश मेरी उस्यै मौत खीरी 
मौत हुंदी। मेरा माल (धन-दौलत) मेरे किश कम्म नेई आएआ। मेरी सत्ता 
दा अधिकार (प्रभुत्व) खतम होई गेआ। इस माहनू गी पकड़ो, इसगी तौक़ 
पुआओ। फ्ही इसगी जहन्नमै (नरकै) च त्रट्टी देओ। फ्ही इक जंजीर जेहड़ी 
सत्तर हत्थ लम्मी होग कन्नै इसगी बननी दित्ता जाहग। कोजे एह माहनू म्हान 
अल्लाह पर ईमान नेई रखदा हा। ते ओह्‌ गरीबें गी खाना खुआने आस्तै राजी 
नेई हा हुंदा। इस करियै अज्ज इत्थें एहदा कोई हतैशी नेई। ते जखमें दे धोन 
(गंद्‌) दे अलावा एहदे आस्तै कोई खाना नेई। जिसगी गुनाहगारें दे सिवा होर 
कोई नेई खाहग। (।9-37) 

लेकन नेई, में कसम चुक्कना उनें चीजें दी जेहड़ियां तुसँगी नजरी 
आंदियां न, ते जेहड़ियां तुसेंगी नजरी नेई आंदियां। बेशकक एह्‌ इक आदरजोग 
रसूल दा कलाम ऐ। कुसै शायर दा कलाम नेई। तुस बड़ा घट्ट ईमान आहनदे 

ओ। एह. कुसै जोतशी दा कलाम बी नेई, तुस बड़ा घट्टा गौर करदे ओ। एह्‌ 
कलाम खुदांवद आलम (पूरी कायनात दे सुआमी) दी तरफा अवतरत कीता 
गेदा ऐ। जेकर ओह्‌ कोई झूठ घड़िये साढे नांऽ लांदा तां अस उसदा सज्जा 
हत्थ पकड़ी लैंदे। फ्ही अस उसदी दिलै आह्ली रग (नाड़ी) कट्टी ओड़दे। 
तुंदे चा कोई बी असेंगी ऐसा करने थमां रोकने आहला नेई हुंदा। निसंदेह्‌ एह 
इक याद-द्हानी ऐ डरने आहलें आस्तै। असें गी पता ऐ के तुंदे च एहदे 
नकारने आहले मजूद न ते एह उनें मुनकरें आस्तै इक बड़ा बड्डा पच्छोताऽ 
होग। एह इक जकीनी हक्क ऐ। इस करियै तुस अपने अजीम (म्हान) रब्ब 
दे नांऽ दा स्तुतिगान करो। (38-52) 


आयतां-44 -सूरह-7०0. अल-मआरिज रुकूअ-2 
(मक्का च अवतरत होई ) 
शुरू अल्लाह दे नांऽ कनै जेहड़ा बड़ा मेहरबान, निहायत रैहम आहला ऐ। 


मंगने आहले नै अजाब दी मंग्ग कीती (पक्क) घटत होने आहूली दी 
(अर्थात्‌ कियामत घटत होने दी), मुनकरें आस्तै कोई बी उसी टालने आहला 
नेई। अल्लाह दी तरफा जेहड़ा सीढ़ियें दा मालक ऐ। जिंदे परा फरिश्ते ते 
जिब्रील चढ़ियै जंदे न, इक ऐसे दिनै दी जेहदी गिनतरी पंजाह्‌ ज्हार (हजार) 
ब रे ऐ। तुस सिर्फ सबर करो, दना सबर। ओह्‌ (मुनकर) उसगी (कयामत 
गी) दूर मिथदे न, पर अस उसी नेड़ै दिक्खा करने आं। जिस दिन असमान 
तेलै दी मली जनेहा होई जाहग। ते प्हाड़ पिंजी गेदी उन्नै (रुई) आहला 
लेखा। ते कोई बी दोस्त कुसै दूए दोस्त दी बात नेई पुच्छग, जदूं के ओह्‌ 
इक-दूए दी नजरी दे सामने होङन। उस दिन मुजरम (मुनकर) चाहग के 
काश! उस दिनै दे अजाब थमां बचने (बचा5) आस्तै ओह अपने पुत्तरें ते 
अपनी त्रीमत (बीवी) ते आपने भ्राएं ते अपने रिश्तेदारें गी जेहड़े उसी पनाह 
(शरण) देने आहले हे ते जमीनै दे सारे लोकें गी एवज च देइयै अपना 
छटकारा कराई लै। (-4) 

पर कदें नेई। ओह्‌ ते मकदी अग्गी दा लोरा होग जेहड़ा खल्लड़ी फूको 
देहग। ओह्‌ हर उस माहनू गी अपने नजदीक सद्दग जिसने (हक्क थमां) पिट्ठ 
परती होग ते उपेक्षा कीती होग। (दौलत) जमा कीती होग ते कठेरियै रक्खी 
होग। मनुक्ख जकीनन घट्ट हौसले आहला (कम हिम्मत) पैदा होए दा ऐ। 

जेहलै उसगी दना बी तकलीफ पुजदी ऐ ओह्‌ घाबरी जंदा ऐ। पर जदूं उसगी 
सग्गोसारी (संपन्नता) हुंदी ऐ उसलै ओह्‌ कंजूसी करन लगी पौंदा ऐ। लेकन 
ओह्‌ नमाजी जेहड़े अपनी नमाज च पबंदी बरतदे न, ते जिंदी दौलत च मंगने 
आहले (जरूरतमंद) ते गरीब लोकें दा मनासब हकक ऐ। ते जेहड़े इंसाफ (स्हाबै 
-कताबै) दे दिनै पर जकीन रखदे न। ते जेहड़े अपने रब्ब दी करोपी'शा डरदे 
न। निसंदेह्‌ कुसै गी बी अपने रब्ब दी करोपी (अजाब) थमां अनडर नेई होना 
चाही दा। जेहड़े अपने गुप्तांगें दी हफाजत करदे न-लेकन अपनी बीवियें ते अपने 
अधीन जनानियें (जेहड़ियां जायज तरीके कन्नै उंदे अधिकार च होन) कन्नै नेई, 
इंदे पर उनेंगी कोई बुराई नेई। इंदे अलावा जेकर कोई माहनू होर दी तमन्ना करै 
उय्यै सीमा (हद्दै) दा उल्लंघन करने आहले न ते जेहड़े अपनी अमानतें 
(धरोहरें) गी ते अपने ऐहद (प्रतिज्ञा, बचन) गी नभांदे न। ते जेहड़े अपनियें 
गुआहियें पर कायम रौँहदे न। ते जेहड़े अपनी नमाज दा निश्ठा कन्नै नरबाह्‌ 
करदे न, इय्यै लोक जन्नतै च इज्जत कन्नै रौंहडन। (5-25) 

फ्ही इनें इंकारियें गी केह होई गेदा ऐ के ओह तुंदी भेठा द्रौड़दे आवा 
करदे न, सज्जे पास्सेआ बी ते खब्बे पास्से दा बी जुंडलियां ब 'न्नियै। क्या उंदे 
चा हर माहनू एह लालच रखदा ऐ के ओह्‌ नेमत (जन्नत) दे बागें च दाखल 
करी दित्ता जाहग। कदें नेई, असें उनें गी पैदा कोते दा ऐ उसी चीजै थमां 
जिसगी ओह्‌ जानदे न। (36-39) 

लेकन में सघंद चुक्कना पूरबें ते पच्छमें दे रब्ब (मालक) दी, के अस 
सकत रक्खने आं के इंदे थाहर इंदे'शा उम्दा (बेहतर) लेई आचै, अस ऐसा 
करने'शा लचार नेई। बस्स इनेंगी रौहन देओ जे एह गल्लां घड्न ते खेढां 
खेढन। जदूं तगर के एह अपने उस दिनै कन्नै आई मिलन जेहदा उंदे कन्त 
बा'यदा कीता जा करदा ऐ। जिस दिन द्रौड्दे होई कबरें चा निकली पौंङन, 
जिंयां ओह्‌ कुसै नशाने आह्ली भेठा द्रौड़दे जा'रदे होन। उंदियां नजरां नींदियां 
होङन। उंदे पर जिल्लत (शरमिंदगी) छाई दी होग, इय्यै ऐ ओह्‌ दिन जेहदा 
उंदे 'नै बा'यदा कीता गेआ हा। (40-44) 


आयतां-28 -्सूरह-7।. नूह रुकूअ-2 
(मक्का च अवतरत होई ) 
शुरू अल्लाह दे नांऽ कनै जेहड़ा बड़ा मेहरबान, निहायत रैहम आहला ऐ। 

असें नूह गी उसदी कौम आहली भेठा रसूल बनाइये भेजेआ के ओह्‌ 
अपने लोकें गी खबरदार करी ओड़ै, एहदे'शा पुञ्ज जे उंदे पर इक अत्त 
तकलीफ देह अजाब आ'नी पवै। उसने अपनी कौमै गी गलाया, ऐ मेरे लोको! 
में तुसेंगी साफ तौरै पर इक खबरदार करने (सोहगा करने) आहलां के तुस 
इक्कै अल्लाह दी अराधना (इबादत) करो ते उस'शा डरो ते मेरा आखा मन्नो। 
अल्लाह तुंदे गुनाह माफ करी देहग ते तुसेंगी इक निरधारत समें तगर बचाइयै 
रक्खग। बेशकक जदूं अल्लाह पासेआ तै5 कीता गेदा बक़त आई जंदा ऐ तां 
फ्ही ओह्‌ टाले नेई टलदा। काश! तुसेंगी एह समझा औंदा। (-4) 

नूह नै दुआऽ कीती, ऐ मेरे रब्ब! में अपनी कौम दे लोकें गी दिनें-रातीं 
समझाया। पर मेरे समझाने नै उंदी बेरुखी च बाद्धा गै होआ। में जदूं बी उनेंगी 
समझाने दा जतन कोता, जे तुस उनेंगी माफ करी सको, तां उनें अपने कन्‍्ें 
च अपनियां उंगलियां ठूसी लैतियां ते अपने उप्पर अपने कप्पड़े पलेटी लैते 
ते घमंडे दे जिद्दै पर अड़ी रेह। में उनेंगी फ्ही बी बलाया। फ्ही में उनेंगी 
खु'ल्लियै साफ-साफ बी समझाया ते चुपके-चुपके बी समझाने दी कोशश 
कोती। में आखेआ, अपने रब्ब कोला खिमा याचना करो, निसंदेह ओह्‌ बड़ा 
माफ करने आहला ऐ। ओह तुंदे आस्तै असमानै थमां खूब बरखा बरहाग, तुंदे 
माल ते उलाद च बाद्धा करग तुंदे आस्तै बाग पैदा करग। तुंदे आस्तै नैहरां 
बगाहग। तुसेंगी केह होई गेदा ऐ जे तुस अल्लाह दी म्हानता गी नकारदे ओ। 
हालांके उसने तुसेंगी बक्ख-बक्ख तरीके राहें पैदा कीता। क्या तुस दिखदे नेई 
के अल्लाह नै किस चालली तैह-दर-तैह सत्त असमान बनाए। ते उंदे च चन्नै 
गी नूर ते सूरजै गी चराग बनाया। अल्लाह नै किंयां तुसेंगी जमीनै (मिट्टी) 
थमां खास तरीके कन्नै पैदा कोता ते फ्ही परतियै जमीनै च गै बापस लेई जाहग 
ते फ्ही दुबारा तुसेंगी ओहदे चा बाहर कङ्ढग। अल्लाह नै जमीनै गी तुंदे आस्तै 
समतल (पद्धरी) बनाया इस करियै जे तुस उसदे खु 'ल्ले रस्तें पर असानी कन्नै 
चली सको। (5-20) 


नूह नै दुआऽ कीती, ऐ मेरे रब्ब! इनें मेरा आखा नेई मन्नेआ ते उंदे पिच्छें 

लग्गे दे रेह जिंदे माल ते उलाद नै इंदी बरबादी च गै बाद्धा कीता। इनें बड़ियां 

जुगतां लड़ाइयां। इनें गलाया जे तुस अपने आराध्यें (देवी-देवताएं) गी हरगिज नेई 

छोड़ेओ। ते तुस 'वद' गी, 'सुवाअ' गी, “यगूस गी', 'यऊक़' गी ते 'नस्र' गी 

कदें नेई छोड़ेओ (एह सारे हजरत नूह दे जमाने दे प्रतिश्ठत लोकें दे नांऽ न)। 

इंयां इनें मते हारे लोकें गी बक्हाई ओड़ेआ। ते हुन तुस इनें पथभ्रशटें (गुमराहें) 
दी गुमराही च होर बाद्धा करेओ। ओह्‌ अपने कुकमें (गुनाहें) दे कारण गै गरक 
कोते गे। फ्ही उनेंगी (नरकै दी) अग्गी च त्रट्टी दित्ता गेआ। फ्ही उनेंगी अल्लाह 
दी करोपी'शा बचाने आहला कोई हतैशी नेई मिलेआ। (2-25) 

नूह नै दुआऽ5 कोती, ऐ मेरे रब्ब! तुस इनें मुंकिरें चा इक गी बी इस 
धरतै पर जींदा नेई छोड़ेओ। जेकर तुसें इनेंगी छोड़ी ओड़ेआ तां एह. तुंदे 
बफादारें गी बी करस्ते पाङन ते इंदी नसलै च जेहड़ा बी पैदा होग ओह्‌ 
बदकार (चरित्तरहीन) ते सच्चै (हक्कै) दा इंकारी गै होग। ऐ मेरे रब्ब! 
मिगी माफ करी देओ। ते मेरे माऊ-बब्बै गी बी माफ करी देओ। ते जेहड़े 
मोमन (सच्चै दे समर्थक) मेरे घरै च दाखल होन, तुस उनेंगी बी माफ करी 
देओ। ते सारे दे सारे मोमन मड्दें ते जनानियें गी माफ करी देओ ते जालम 
गुनाह गारें (इंकारियें) दी तबाही-बरबादी दे सिवा होर कुसै चीजे च बाद्धा 
नेई करेओ। (26-28) 


आयतां-28 लूरह-72. अल-जिन्न रुकूअ-2 
(मक्का च अवतरत होई ) 

शुरू अल्लाह दे नांऽ कन्नै जेहड़ा बड़ा मेहरबान, निहायत रैहम आहला ऐ। 

आखो, मिगी 'बही' राहे पता चलेआ ऐ के जिनमें दे इक गरोह्‌ (समूह) 
नै कुरान सुनेआ ते उनें गलाया के असें इक अजीब कलाम सुनेआ ऐ. जेहड़ा 
सन्मार्ग (सच्चे रस्ते) दी गल्ल सनांदा ऐ, इस करियै असें ओहदे पर ईमान 
आनेआ (जकीन कीता) ते अस अपने रब्ब (अल्लाह) कन्नै कुसै होर चीजै 
गी शरीक (भ्याल) नेई बनागे। ते एह बी के साढ़े रब्ब दी शान बड़ी म्हान 
(बुलंद) ऐ। उसदी नां ते कोई बीवी ऐ ते नां गै कोई उलाद। ते हुन असेंगी 
पता चलेआ ऐ के साढ़े चा बेवकूफ असेंगी अल्लाह दे बारे च हक्क दे बरुद्ध 
गल्लां करी करियै भड्कांदे रेह्‌। अस समझदे रेह के इंसान ते जिन्न कदें बी 
अल्लाह दी शान दे खलाफ इक शब्द बी नेई बोलङन। किश इंसान नेह बी 
हैन जेहड़े जिन्नें चा किश दी शरण लैंदे हे, इंयां उनें जिनमें गी मता (होर) 
घमंडी बनाई ओड़ेआ। ओह्‌ समझन लगी पे जिंयां तुस समझदे हे के अल्लाह 
कुसै गी बी परतियै नेई ठुआलग। (-7) 

असें असमानै (गासै) दी पड़ताल कीती तां असेंगी पता चलेआ के ओह्‌ 

ते सख्त पैहरेदारी ते अग्गी दे लोरें दी नगरानी च ऐ। अस उसदे किश ठकाने 
(थाहरें) पर सुनने आस्तै छप्पियै बौंहदे हे लेकन हुन जेहड़ा सुनना चांहदा 
ऐ अग्गी दा लोरा उसगी बलगा करदा हुंदा ऐ। असेंगी नेई पता के एहदे च 
धरतै दे बसनीकें आस्तै कोई बुराई मिथी दी ऐ जां उंदे रब्ब नै उंदे कनै भलाई 
दा इरादा कोते दा ऐ। ते साढ़े चा किश ते नेक (भले) न ते किश नेई। अस 
बक्ख-बक्ख रस्तें पर आं। ते असेंगी समझा आई गेदा ऐ के अस जमीना पर 
अल्लाह गी हराई नेई सकदे। ते नां गै नस्सियै (उड्डरियै) उसगी हराई सकने 
आं। हां जदूं असें हिदायत (नसीहतै) दी गल्ल सुनी अस उस पर ईमान लेई 
आए, जेहका बी माहनू अपने रब्ब पर जकीन करग उसी नां ते कुसै किसमै 
दे नुकसान दा डर (अंदेशा) होग ते नां गै कुसै बेइंसाफी दा। ते साढ़े चा किश 
ते आज्ञाकारी (फरमांबरदार) न ते किश गुमराह, बस्स, जिसने फरमांबरदारी 
कोती (आखा मन्नेआ) उन्नै भलाई (नेकी) दा रस्ता तुप्पी लैता। पर जेहड़े 
करस्ते पेदे रेह ओह्‌ नरकै (जहन्नमै) दा बालन होङन। (8-75) 

मिगी 'बही' होई ऐ के जेकर एह लोक सन्मार्ग पर आई जंदे तां अस 
इनेंगी खूब त्रिप्त करी दिंदे। इस चालली अस इनेंगी अजमांदे, ते जेहका माहनू 
अपने रब्ब दी याद दी उपेक्षा करग, उसगी सख्त अजाब चा गुजरना पौग। 
मसीतां अल्लाह दी इबादत दा घर न, बस्स तुस अल्लाह कन्नै कुसै होर गी 
नेई पुकारो। ते जेह्लै अल्लाह दा प्यारा बंदा उसदे (अल्लाह) अग्गे दुआऽ 
करने गी खड़ोंदा ऐ तां मते हारे लोक उसी खदेड्ने गित्तै ओहदे पर त्रुट्टी 
पौंदे न। आखो, में सिर्फ अपने रब्ब (अल्लाह) गी पुकारना, ओहदे कन्नै कुसै 
होर गी शरीक नेई करदा। आख, नां ते में तुसेंगी कोई नुकसान पजाने दी 
सकत रखनां ते ना गै फायदा पजाने दी। आखो, जकोनन अल्लाह कोला मिगी 
कोई बचाई नेई सकदा ते नां गै ओहदे अलावा मिगी कुतै शरण मिली सकदी 
ऐ। मेरा फरज ते सिर्फ उसदे संदेशें (पैगामें) गी पजाई देना ऐ, जेहका शख्स 
अल्लाह ते उसदे रसूल दी अवज्ञा करग, उसदे आस्तै नरकै (जहन्नमै) दी अग्ग 
त्यार ऐ जेहदे च ओह्‌ म्हेशां रौंहूङन। (6-23) 

जदूं ओह्‌ दिकखी लैंडन उस चीजै गी जेहदा उंदे'नै बा'यदा कीता जा 
करदा ऐ उसलै ओह्‌ समझी जाङन के कोहदे मददगार कमजोर न ते कु'न 
गिनती च घट्ट ऐ। आखो, मिगी नेई पता के जिस चीजै दा तुंदे'नै बा'यदा 
कोता जा'रदा ऐ ओह्‌ नेड़े ऐ जां उसदी मनेआद लम्मी तै5 कीती गेदी ऐ। 

परोक्ष दी जानकारी उस्सै (अल्लाह) कोल ऐ। ओह्‌ अपनी परोक्ष दी जानकारी 
बारै कुसै गी सूह नेई दिंदा। बिजन उस रसूल दे जिसगी उसने पसंद कोते दा 
होऐ, फ्ही ओह्‌ उसदे अग्गें-पिच्छें पैहरेदार (राक्खे) रकखी दिंदा ऐ। इस 
आस्तै के उसी (अल्लाह गी) पता चलदा र'वै के उनें (पैगंबरें) अपने रब्ब 
दे संदेश पजाई दित्ते न न ते उसने उंदे आले-दुआले गी घेरी रकखे दा ऐ ते उसने 
हर चीजे गी गिनी रकखेदा ऐ। (24-28) 


आयतां-20 -सूरह-73. अल-मुळ्ञमिल रुकूअ-2 
(मक्का च अवतरत होई ) 
शुरू अल्लाह दे नांऽ कनै जेहड़ा बड़ा मेहरबान, निहायत रैहम आहला ऐ। 


ऐ कप्पड़े च लपेटे जाने आहले, रातीं'लै नमाज आस्तै किश चिरै आस्तै 
खड़े होआ कर। अद्धी रातीं जां उस'शा किश घट्ट करी लैओ। जां उस'शा 
किश बधाई लैओ, ते क्कुरान गी बल्लें-बल्लें धरोई-धरोइयै पढ़ा कर। अस तेरे 
पर इक भारी जिम्मेदारी पाने आहले आं। (-5) 


बेशक्क (इबादत आस्तै) रातीं'लै जागना बड़ा कठन बझोंदा ऐ पर गल्ल 
बिल्कुल ठीक ऐ। जकोनन तुसेंगी दिनें बड़े कम्म हुंदे न। अपने रब्ब दा नांऽ चेता 
करो ते उस आहली भेठा दिलै थमां झुकी जाओ सारें'शा बक्खरे होइयै। ओह्‌ 
पूरब ते पच्छम दा मालक ऐ, उसदे अलावा कोई पूजनेजोग नेई, इस आस्तै उसगी 
अपना सर्वेसर्वा बनाई लैओ। ते लोक जे किश आखदे न ओहदे पर सबर करो 
ते बड़े शैल (भले) तरीके 'नै उंदे'शा बवखरे होई जाओ ते रेही इनें झुठलाने आहले 
रसदे-बसदे लोकें दी गल्ल ओह्‌ तुस मेरे पर छोड़ी देओ ते उनेंगी किश चिरै आस्तै 
अलगरज रौहून देओ। मेरे कोल बेड़ियां (जंजीरां) न ते दोजख ऐ। गले च अड़की 
जाने आहला खाना ऐ, कश्टदेह्‌ (घोर) अजाब ऐ। जिस रोज जमीन ते प्हाड़ कंबन 
(थरथरान) लग्गी पौङन ते प्हाड़ रुलकदे रेतू दे ढेरे साहीं होई जाङन। (6-74) 

असें तुंदी भेठा इक रसूल भेजेआ, तुंदा गुआह बनाइयै, जिंयां असें 
फिरऔन आहूली भेठा इक रसूल भेजेआ हा। पर फिरऔन नै रसूल दा आखा 
नेई मन्नेआ फ्ही असें उसदी सख्त पकड़ कौती। जेकर तुस इंकार कोता तां 
फ्ही तुस उस दिन (कियामत दे दिन) दे अजाब थमां किंयां बचगेओ जेहड़ा 
बच्चें गी बुड्ढा करी देहग, जदूं असमान फटी जाहग, बेशक्‍क उसदा कौल 
(बचन) सच्चा होइयै रौहग। एह इक नसीहत ऐ बस्स जेहड़ा चाह अपने रब्ब 

आहली राहू गी (सन्मार्ग) अपनाई लै। (5-79) 
निसंदेह तुंदें रब्ब गी पता ऐ के तुस दो-तिहाई रातै गी जां अद्धी रातै 
गी जां फ्ही इक तिहाई रातै दे लगभग नमाज आस्तै खड़े होंदे ओ ते इक गरोह्‌ 
तुंदे साथियें चा बी। अल्लाह गै रातीं ते दिनै दा अंदाजा निरधारत करदा ऐ, 
उसी पता ऐ जे तुस ऐसा करने दे जोग्य नेई ओ, इस आस्तै उसने तुंदे पर 
मेहर (किरपा) कीती, कुरान गी पढ़ो जि'न्ना तुस असानी कन्नै पढ़ी सको, 
ओह्‌ जानदा ऐ जे तुंदे चा किश बमार (कसरी) होङन ते किश जमीना पर 
अपने रब्ब दी मेहर (रोजी-रुट्टी) दी तपाशै च सफरै पर होङन। किश ऐसे 
बी होङन जेहड़े अल्लाह दी राह च जेहाद (धर्मयुद्ध) पर होङन, इस करियै 
तुस उन्ना गै पढ़ो जि'न्ना असानी कन्नै पढ़ी सको, नमाज पढ्ने दी पबंदी करो, 
जकात देआ करो (देओ) ते अल्लाह गी कर्ज देओ उम्दा कर्ज। जेहड़े नेक 
कर्म तुस अपने आस्तै अग्गें भेजगेओ, उनेंगी अल्लाह दे उत्थें मजूद (हाजर) 
पागेओ, एह बेहतर ऐ ते पुन्न (सवाब) दे स्हाबें ज्यादा बी ते अल्लाह कोला 
खिमा याचना करो, निसंदेहू अल्लाह खिमा करने आहूला दयालू (मेहरबान) 
ऐ। (20) 
आयतां-56 -सूरह-74. अल-मुद्दरिसर रुकूअ-2 
(मक्का च अवतरत होई ) 
शुरू अल्लाह दे नांऽ कन्नै जेहड़ा बड़ा मेहरबान, निहायत रैहम आहला ऐ। 


ऐ कप्पड़े च लपटोने आहले, उट्ठो ते लोकें गी खबरदार करो। अपने 
रब्ब दी बड़ेआई दा बखान करो। अपने कप्पड़ें (लबास) गी पाक-साफ 
रक्खो। ते गंदगी गी छोड़ी देओ। ऐसा कदें नेई करो जे कुसै स्हानै (नेकी) 
दे बदले च बाद्धा चाहो ते अपने रब्ब दी खुशी आस्तै सबर करो। (-7) 

जदूं सूर (इक बजैतर) गी फूक मारियै बजाया जाहग ओह्‌ दिन बड़ा 
सख्त दिन होग। ओह्‌ दिन इंकारियें आस्तै सौक्खा नेई होग। मिंगी छोड़ी देओ 
ते उस इंसान गी जिसी में इक्कले पैदा कीता। ते उसी में मुगता माल (धन- 
दौलत) दित्ता ते कोल रौहने आहले पुत्तर दित्ते। ते हर चालली दा साजो-समान 
उसी उपलब्ध कराया। फ्ही बी ओह्‌ होर हासल करने दा त'मां करदा ऐ। कदें 
नेई, ओह मेरी आयतें दा बरोधी ऐ। अनकरीब (तौले गै) में उस गी इक सख्त 
चढ़ाई पर चाढ़ङ। (8-77) 

उसने सोचेआ फ्ही गल्ल बनाई। उसदा नाश होए उसने कनेही गल्ल बनाई। 
उसदा नाश होए उसने कनेही गल्ल गलाई। उसने चबक्खें दिक्खेआ, फ्ही त्रिउढ़ी 
चाढ़ी ते मूंह बट्टेआ। फ्ही पिट्ठ परती लैती ते गरूर कीता। फ्ही गलाया एह 
ते बस्स इक्क जादूं ऐ जेहड़ा पिछलें थमां चलदा आवा 'रदा ऐ। एह ते होर किश 
नेई मात्तर इक आदमी दा कलाम ऐ। (8-25) 

गै में उसी दोजखै च दाखल करङ। तुसेंगी केह पता के कनेही ऐ. 
दोजख। एह नां ते कुसै गी जींदा (बाकी) रौहन देहग ते नां गै कुसैगी मरन 
देहग। चमड़ी (खल्लड़ी) झुलसाई देने आहली। ओहदे पर उन्नी (9) 
फरिश्तें तैनात न। असें दोजखै दे करिंदे छड़े (सिर्फ) फरिश्ते गै बनाए दे न। 
असें उंदी जेहूड़ी गिनतरी रक्खी दी ऐ ओह्‌ छड़ी मुनकरें (इंकारियें) गी 
परखने आस्तै ऐ तां करियै जे ओह्‌ लोक जकीन करी लैन जिनेंगी कताब 
(पवित्तर कताब) उपलब्ध कराई गेई। ते ईमान आहूले अपने ईमान च होर 
बाद्धा करन ते अहले कताब ते मोमन (मुसलमान मड्द ते जनानियां) शक्कै 
च नेई पौन ते ओह्‌ जिनें लोकें दे दिलै च (शककै दा) रोग ऐ ते जेहड़े इंकारी 
न, पुच्छङन के इस थमां अल्लाह दी केह मंशा ऐ ? इंयां अल्लाह जिसगी 
मरजी करदी ऐ गुमराह करी दिंदा ऐ ते जिसगी मरजी करदी ऐ हिदायत देई 
दिंदा ऐ। तेरे रब्ब दी सैना (लश्कर) गी सिर्फ उय्यै जानदा ऐ ते एह ते सिर्फ 
लोकें गी समझाने आस्तै ऐ। (26-3) 

कदें नेई, कसम ऐ  चन्नै दी। कसम ऐ रातै दी जेह्लै ओह्‌ खतम होन 
लग्गै। ते सवेरै दी जेह्लै ओह्‌ रोशन (प्रकाशमान) होई जा, एह दोजख 
बङ्डियें-बङ्डियें चीजें चा इक्क ऐ, मनुक्खै आस्तै इक चेतावनी (डरावा), 
उंदे आस्तै जेहड़े तुंदे चा अग्गें बधे जा पिच्छें गी परतोए। हर माहनू अपने 
कमें दे बदले रैहन (गिरवी) पेदा ऐ सिवाए सज्जे पास्से आहलें दे, ओह्‌ बागें 
च होंङन ते पुच्छा करदे होंडन मुजरमें (इंकारियें) गी के तुसेंगी कुस चीजै 
नै दोजखै च आनेआ ? ओह्‌ परते च गलाङन, अस नमाज पढ़ने आहलें चा 
नेई हे ते नां गै अस गरीब-गुरबें गी रुट्टी खलांदे हे। ते अस बैहस करने आहलें 
कन्तै फजूल बैहस करदे हे। ते अस इंसाफ (न्यांऽ) आहले दिनै गी झठलांदे 
हे इत्थं तगर जे एह जकोनी गल्ल (मौत) साढ़े सामने आई गेई ते हुन 
सिफारशियें दी कुसै बी सिफारश दा उनेंगी कोई फायदा नेई होग। (32-48) 

फ्ही उनेंगी एह केह होई गेदा ऐ के ओह्‌ नसीहत कबूल नेई करदे। जिंयां 
के ओह्‌. जंगली (बैहशी) गधे होन ते शेरै थमां डरियै नस्सा'रदे होन। बल्के 
उंदे चा हर इंसान एह चांहदा ऐ के उसदे सामने खु'ल्ली दियां कताबां अर्थात्‌ 
दलीलां प्रस्तुत कित्तियां जाहून। हरगिज नेई, बल्के एह लोक आखरत (परलोक) 
थमां नेई डरदे। जकीनन एह ते इक नसीहत ऐ। बस्स जिसदा दिल चाह, इस 
नसीहतै (सचाई) गी मन्नै। पर ओह्‌ इस तत्थै (सचाई) गी नेई मनङन लेकन 
जेकर अल्लाह चाहे तां, उय्यै ऐ जेहदे'शा डरना लोड़चदा ते उय्यै ऐ बख्शने 
दी समर्थ आहूला। (49-56) 


आयतां-40 -सूरह-75. अल-कियामह रुकूअ-2 
(मक्का च अवतरत होई ) 


शुरू अल्लाह दे नांऽ कनै जेहड़ा बड़ा मेहरबान, निहायत रैहम आहला ऐ। 


में कसम (संघद) चुक्कना कियामत आहले दिनै दी। में कसम चुक्कना 
निंदत (मलामती) नफस (रूह) दी। क्या मनुक्ख एह सोचदा ऐ के अस उस 
दियें हङ्डियें गी किटूठे नेई करगे। की नेई, अस ऐसा करने दी समर्थ रक्खने 
आं के उस दियें औंगलियों दे पोटुयें तकक गी किट्ठे करियै दरुस्त करी देचै। 
बल्के माहनू उसदे सामने ढीठपुना दसदा ऐ। ओह्‌ पुच्छदा ऐ के कियामत कदू 
औग। बस्स जदूं अक्खीं चुंधियाई जाङन। ते चन्न प्रकाशहीन (बेनूर) होई 
जाहग। सूरज ते चन्न किट्ठे करी दित्ते जाङन। उस दिन माहनू आखग के 
हुन में कुत्थें जां5। नेई हुन कुतै पनाह. नेई। उस दिन तेरे रब्ब दे कोल गै 
ठकाना ऐ। उस दिन माहनू गी दस्सेआ जाहग के उन्नै अग्गें आस्तै केह भेजेआ 
ते पिच्छें केह छोड़ेआ। बल्के माहनू अपने आपै गी चंगी चालली जानदा ऐ. 
भांएं ओह्‌ किन्ने गै ब्हान्ने बनाऽ। (-]5) 

(ऐ नबी!) तुस उसदे (क्कुरान दे) पढ़ने (सिक्खने) च तौल नेई मचाओ 
इस करियै जे तुस (उसी) तौलै सिकखी लैओ। एह साढ़े जिम्मे ऐ उनेंगी 
(क्कुरानी आयतें गी) किट्ठे करना ते उनेंगी सनाना। फ्ही जंदू अस उनेंगी 
सनाचै (*बही' दे जरीये अवतरत करचे) तां तुस उनें (आयतें) गी सुनाने 
दी पैरवी करो। ते फ्ही एह साढ़े जिम्मे ऐ उंदे भावें (अर्थे) गी स्पश्ट करी 
देना। (]6-79) 

हरगिज नेई, तुस चांहदे ओ जेहड़ी जल्दी आ5। ते छोड़ी दिंदे ओ जेहड़ी 

504 


बाद च आ5 | उस दिन (कियामत आहले रोज) किश चेहरे खिड़े दे (बारौनक) 
होङन। अपने रब्ब आहली बक्खी (हीखी कन्‍्नै) दिकखै करदे होङन। ते किश 
चेहरे निम्मोझान होडन ते अंदाजा ला करदे होडन के उंदे कन्नै किश अनहोनी 
बरतने आहली ऐ। लेकन जदूं जान (माहनू दी रूह) गले तगर पुज्जी जाहग। 
तदूं (उसी) पुच्छेआ जाहग, के कु'न ऐ झाड़-फूक (जादूं) करने आहला? ते 
फ्ही उसगी पता लग्गी जाहग के इय्यै ऐ उसदे बक्खरे होने दा समां। जदूं उस 
दियां लत्तां इक-दूए कन्नै पलचोई जाङन। ओह्‌ दिन होग उसदा रब्ब दे कोल 
जाने दा। (20-30) 

पर उसने इसी नां ते सच्च समझेआ ते नां गै नमाज पढ़ी। बल्के (सचाई 
गी) झठेरेआ ते मूंह्‌ परती लैता। फ्ही गरूरे दा (घमंडे दा) अपने लोकें 
आहली भेठा टुरी गेआ। अफसोस ऐ (ऐ इंसान) सच्चें गै बड़ा अफसोस ऐ। 
परतियै बड़ा अफसोस ऐ. सच्चे गै तेरे पर बड़ा अफसोस ऐ। क्या इंसान सोचदा 
ऐ के उसी बस इंयां गै छोड़ी दित्ता जाहग। क्या ओह्‌ टपकाए गेदे बीरज दा 
इक कतरा (बूंद) मात्तर नेई हा। फ्ही ओह्‌ जुक्कै दी शकली दा (खूनै दा 
लोथड़ा) होई गेआ, फ्ही अल्लाह नै उसदे शरीरै दे अंग दरुस्त कीते। फ्ही 
उस दियां द'ऊं किसमां बनाइयां, मड्द ते जनानी। फ्ही दस्सो हां के क्या ओह्‌ 
(अल्लाह) इस गल्लै दी समर्थ नेई रखदा के ओह्‌ मुड्दे गी जींदा करी देऐ। 
(3-40) 
आयतां-37 -सूरह-76. अद-दहूर रुकूअ-2 

(मक्का च अवतरत होई ) 

शुरू अल्लाह दे नांऽ कन्नै जेहड़ा बड़ा मेहरबान, निहायत रैहम आहला ऐ। 

कदें इक जमाने च इक ऐसा समां गुजरेआ ऐ जदूं इंसान कोई म्हत्तवपूर्ण 
चीज नेई हा। असें (अल्लाह नै) इंसान गी इक मिश्रत बूंद (त्रोपे) थमां पैदा 
कोता, अस उसगी परतदे रेह। फ्ही असें उसगी सुनने आहला ते दिक्खने 
आहला बनाई ओड़ेआ। ते असें उसगी राहू सुझाई के भांएं ओह्‌ (अपने रब्ब 
दा) शुकर गुजार बनै जां फ्ही भांएं ओह्‌ किरतघान (इंकारी) बनै। (।-3) 

असें मुनकरें आस्तै जंजीरां ते तौक़ ते मकदी अग्ग त्यार करी रक्खी दी 
ऐ। नेक लोक ऐसे प्यालें च पींडन जेहदे च कफूर दी मलावट (खशबोऽ) 
होग। उस चशमे (सूहटे) थमां अल्लाह दे नेक बंदे पींडन। ओह्‌ उस दियां 

(सूहटें दियां) शाखां (बाहे) बगाङन। ओह्‌ लोक अपने उचत फर्ज नभांदे 
न ते उस दिन थमां डरदे न जदूं सख्ती ब्याप्त होग। ते उस (अल्लाह) दी 
म्हब्बत (हिरखै) च मुत्हाजें गी, जतीमें (अनाथे) गी ते कैदियें गी खलांदे 
न। (ते गलांदे न) अस जे किश तुसेंगी खलाने आं ओह्‌ अल्लाह दी खुशी 
(चाहत) आस्तै ऐ। अस तुंदे'शा नां ते कोई बदला चाहने आं ते ना गै कोई 
शुकरगुजारी। असलै च अस अपने रब्ब दी तरफा औने आहले इक सख्त 
(तकलीफ देह) ते भ्यानक दिनै दे अजाब थमां डरने आं। इस्सै करियै अल्लाह 
नै उनेंगी उस दिनै दे कश्ट थमां बचाई लैता। ते उनेंगी ताजगी ते खुशी प्रदान 
कीती। ते उंदे सबर दे बदले (एवज) च उनेंगी सुरग (जन्नत) ते रेशमी लबास 
उपलब्ध कराए। (सुरगै च) ओह्‌ पठेलां लाइयै तखतें पर बैठङन, उत्थें उनेंगी 
नां ते गर्मी बरदाश्त करनी पौग ते नां गै ठंड। जन्नतै दे झौंगरें रुक्खें दी छांऽ 
उंदे पर छौंकरा करग ते उंदे फल उंदी हांबै च होङन। उंदे सामने चांदी दे 
भांडे ते शीशे दे प्यालें च परोसेआ जाहग। शीशे चमकदार चांदी दे होङन 
जिनें गी भरने आहलें उचत (मनासब) मिकदार च भरे दा होग। (4-6) 

उत्थें उनेंगी इक होर भरे दा जाम (प्याला) पलेआया जाहग जेहदे च 
सुंड दी मलावट (खशबोऽ) होग। उत्थें (जन्नतै च) एह इक चशमा ऐ 
जिसगी सलसबील गलाया जंदा ऐ। उत्थें उंदी खातरदारी करा करदे होङन ऐसे 
जागत जेहड़े म्हेशां जागत गै रौहङन, तुस उनेंगी दिक्खो ते समझो, अखें मोती 
न खलारी दित्ते गेदे। तुस जिद्धर बी झांत मारगेओ उद्धर गै नेमतां ते अजीम 
बादशाही दा नजारा दिखगेओ। ओह्‌ (जन्नत बासी) सैल्लें रंगीन रेशमी ते 
जरीदार लबासै च होङन। उनेंगी चांदी दे कंगन पुआए जाङन। ते उंदा रब्ब 
उनेंगी शुद्ध शरबत-जन (पेय-पदार्थ) पलेआग। जकोनन एह ऐ तुंदा सिला 
ते तुंदी कोशश सफल होई। (7-22) 


असें तुंदे पर क्कुरान थोढ़ा-थोढ़ा करियै अवतरत कोता ऐ। इस करियै जे 
तुस अपने रब्ब दी आज्ञा (हुकम) दा सबर कन्नै इंतजार करो ते कुसै गुनाहगार 
जां ना-शुकरे (किरतघान) दा आखा नेई मन्नो। ते अपने रब्ब गी सवेरै-शामीं 
याद करो (सिमरो)। ते रातीं'लै बी उसदे अग्गें सजदे करो। ते रातीं दी लम्मी 
अवधि च उसदा स्तुतिगान (तसबीह्‌) करो। एहू लोक (जेहड़े अल्लाह दी 
नेमतें दी नां-शुकरी करदे न) फौरी फायदा चांहदे न ते उनें पिच्छे पाई रकखे 
दा ऐ इक भारी (सख्त) दिनै गी। असें गै उनेंगी पैदा कीता ते उंदे हङ्ड- 

पैर (इंजर-पिंजर) मजबूत कोते, ते जदूं साढ़ी मरजी होग उंदे जनेह्‌ दूए लोक 
उंदे थाहर बदली देह्गे। एह ते इक नसीहत ऐ, बस्स जेहदा मन करै ओह्‌ 
अपने रब्ब दी राह (सन्मार्ग) अपनाऽ। लेकन एह्‌ तुंदी मरजी कन्नै नेई- होई 
सकदा जि'न्ना चिर रब्ब नेई चाह्‌। ते निसंदेह अल्लाह जानने आहला ऐ. 
हिकमत आहला (तत्तदर्शी) ऐ। ओह्‌ जिसगी मरजी करदी ऐ अपनी रैहमत 
दे घेरे च दाखल करदा ऐ, ते जालमें (मुनकरें) आस्तै उसने दर्दनाक अजाब 
त्यार करी रक्खे दा ऐ। (23-3]) 


आयतां-50 -सूरह-77. अल-मुरःसलात रुकूअ-2 
(मक्का च अवतरत होई ) 


शुरू अल्लाह दे नांऽ कन्नै जेहड़ा बड़ा मेहरबान, निहायत रैहम आहला ऐ। 


कसम है हवायें दी जिनेंगी छोड़ी दित्ता जंदा ऐ। फ्ही ओह्‌ अत्त तेज गति 
(तूफानी रफ्तार) कन्नै चलदियां न। ते बदलें गी इद्धर-उद्धर खलारी (छतराई) 
दिंदियां न। फ्ही मामला बक्ख-बक्ख करी दिंदियां न (अर्थात कुतै बर'दियां न 
ते कुतै सुक्का रौहन दिंदियां न) । इंयां ओह्‌ चेता करादियां न किश गी बख्शिश 
(माफी) बांरै ते किश गी डरावे दे तौरै पर (खबरदार करदे होई) के जेहदा 
बा'यदा तुंदे'नै कीता जा'रदा ऐ ओह्‌ पक्क गै घटत होने आहला ऐ। (१-7) 

जदूं सतारे कान्तिहीन (बेनूर) होई जाङन। ते जदूं असमान फटी जाहग। 
ते जदूं प्हाड़ रेजा-रेजा (कण-कण) करी दित्ते जाङन। ते जदूं पैगंबर निरधारत 
समें पर किट्ूठे (जमा)कोते जाङन। कु'स दिनै आस्तै एह सब टालेआ गेआ 
हा। निरने (फैसले) दे दिनै आस्तै। तुसेंगी केह पता के फैसले दा दिन केह्‌ 
ऐ ? तबाही ऐ उस दिनै गी नकारने आहलें आस्तै। क्या असें पैहलें आहले 
(पिछले) लोकें गी खतम नेई कोता। फ्ही अस उंदे पिच्छें पिछलें (बाद 
आहलें) गी भेजने आं। अस मुजरमें कन्नै इंयां गै करने आं। तबाही ऐ उस 
दिनै गी नकारने आहलें आस्तै। (8-9) 

कया असें तुसेंगी इक नकारे (तुच्छ) पानी दे त्रोपे थमां पैदा नेई 
कीता ? फ्ही उसगी इक सुरक्खत थाहरै च (गर्भै च) रक्खेआ, इक 
निरधारत समें तगर। फ्ही अस ओहदे बाद्धे (बकास) दियें स्थितियें दा 
अंदाजा ठर्‌हाने आं ते साढ़ा अंदाजा लाने दा अंदाज सच्चें गै बड़ा बेहतरीन 
ऐ। तबाही ऐ उस दिनै गी (कियामत आहले ध्याड़े गी) नकारने आहलें 

दी। कया असें जमीना गी समेटने आहला नेई बनाया, जींदे ते मुड़दें गी। 
क्या असें ओहदे पर उच्चे-उच्चे प्हाड़ नेई बनकाए ते तुसेंगी पीने आस्तै 
मिट्ठा (शुद्ध) पानी उपलब्ध कराया ? उस रोज बड़ी तबाही ऐ सच्च 
(हक्क) गी झठलाने आहलें आस्तै। (20-28) 

चलो हुन उस बकखी जिसगी तुस झठलांदे हे। चलो त्रऊं शाखें आहलें 
साए (छौरे) आह्ली बकखी, जेहड़ा नां ते छांऽ दिंदा ऐ ते नां गै गर्मी थमां 
बचाऽ करदा ऐ। ओह्‌ डारे बर्‌हाग इंयां जिंयां उच्चे-उच्चे मैहूल ते पीले उरें 
आहला लेखा, उस दिन बड़ी तबाही ऐ झठलाने (नकारने) आहलें दी। एह ओह्‌ 
दिन होग जदूं लोक कूही (बोल्ली) नेई सकडन ते नां गै उनेंगी इजाजत होग 
अपने बचा5 आस्तै कोई दलील पेश करने दी। तबाही ऐ उस दिनै गी झठलाने 
आहलें दी। एह (अज्ञ) फैसले दा दिन ऐ। असें तुसेंगी ते पैहलें आहलें लोकें 
गी जमा करी लैता जेकर तुंदे कोल मेरे खलाफ कोई जुगत ऐ तां अपनी जुगत 
(मेरे पर) चलाओ। तबाही ऐ उस दिनै गी झठलाने आहलें आस्तै। (29-40) 

निसंदेह्‌ डरने आहले (सच्च दे समर्थक) ठंडी छांऽ दे ख'ल्ल ते चशमें 
कोल होङन, ते फल जेहड़े ओह्‌ चाहूङन। मजे कनै खाओ-पिओ। उनें कर्मे 
दी बदौलत जेहड़े तुसें कीते दे न। अस नेक लोकें गी नेहा गै बदला दिन्ने 
आं। खराबी ऐ उंदी जेहड़े उस दिनै गी नकारदे हे। खाओ ते ऐश करो किश 
(चंद) दिन, बेशकक तुस गुनाहगार लोक ओ। खराबी ऐ उस दिन झठलाने 
आहूलें दी। जदूं उनेंगी गलाया जंदा ऐ के (खुदा दे अग्गें) झुको तां ओह्‌ 
नेई झुकदे। बड़ी खराबी ऐ उस दिन झठलाने आहलें दी। हुन इसदे बाद ओह्‌ 
कुस गल्लै पर जकोन करङन (4-50) 
आयतां-40 सूरह-78. अन-नबा रुकूअ-2 

(मक्का च नाजल होई ) 

शुरू अल्लाह दे नांऽ कन्नै जेहड़ा बड़ा मेहरबान, निहायत रैहम आहला ऐ। 

लोक किस चीजै बारै पुच्छा करदे न। उस बड्डी खबरै दे बारै च, जेहदे 
बारै ओह्‌ बक्ख-बक्ख रा5 रखदे न। हरगिज नेई, तौलै गै उनेंगी पता लग्गी 
जाहग। हरगिजञ नेई, तौलै गै उनेंगी पता लग्गी जाहग। क्या में जमीनै गी फर्श 
नेई बनाया, ते प्हाड़ें गी उंदियां मेखां। तुंदे में जोड़े बनाए ते नींदरै गी तुंदी 
थकान दूर करने आस्तै बनाया। ते रातीं गी असें इक पड़दा बनाया, ते दिनै 

गी रोजी-रुट्टी कमाने दा समां। ते में तुंदे उप्पर सत्त मजबूत असमान बनाए 
ते ओहदे च इक रोशन चराग रकखी दित्ता, ते में बदलें राहें खूब पानी बरहाया 
तां जे में ओहदे जरिए भरपूर गल्ला, सबजी ते बाग उगांऽ। बेशकक फैसले 
दा दिन तै5 ऐ। (।-77) 

जिस दिन सूर च फूक मारी जाहग, फ्ही तुस जत्थे दे जत्थे बनियै 
आगेओ। ते गास खो'ल्ली दित्ता जाहग ते ओहदे च दरोआजे गै दरोआजे होई 
जाङन, ते प्हाड़ चलाई दित्ते जाङन ते ओह्‌ रेतू आंहगर होई जाङन। बेशवक 
जहन्नम (नरक) तक्कै च ऐ, ते ओह्‌ सरकशें (मूंहजोरें) दा ठकाना ऐ, जेहदे 
च ओह मुदूदतें तगर पेदे रौंहूङन। ओहदे च ओह नां ते कुसै ठंडक गी मसूसी 
सकङन ते नां गै पीने दी कोई चीज, हां पीने गी गरम पानी ते पाक (पीक) 
होग, उंदे अमलें (कर्मे) दे मताबक। ओह्‌ स्हाब-कताब लैते जाने बारै शकक 
करदे हे ते उनें मेरी आयतें गी झठलाई ओड़े दा हा। ते में हर चीजै गी लिखियै 
शमार करी रक्खे दा ऐ। बस हुन अपनी सजा दा मजा चकखो कीजे में हुन 
तुंदी सजा गी बधांदे गै रौहूना ऐ। (।8-30) 

जकीनन डरने आहलें आस्तै कामयाबी ऐ। बाग ते अंगूर ते शैल- 
सन्हाकियां जुआन कुड्यां ते भरोचे दे जाम। उत्थें (जन्नत च) ओह्‌ कुसै 
किसमै दी झूठी ते बे-फौंदी गल्ल नेई सुनङन। नतीजा तेरे रब्ब दी तरफा होग। 
तुंदे कर्में (अमलें) दे फलसरूप, उस रैहमान पासेआ जेहड़ा मालक ऐ जमीन 
ते असमान ते उंदे दरम्यान मजूद सारियें चीजें दा। कोई इस गल्लै दी कुदरत 
नेई रखदा जे ओहदे कन्नै गल्ल करी सकै। जिस रोज रूह ते फरिश्ते पंगती 
बनाइये खड़ोते दे होङन, कोई कुसकी बी नेई सकग। सिर्फ उयै जिसी रैहमान 
इजाजत देहग ते ओह्‌ सच्च बोलग। उस दिनै दा औना पक्क ऐ। बस जेहड़ा 
चाह अपने रब्ब आहूली बक्खी ठकाना बनाई लै। असें तुसेंगी अनकरीब औने 
आहूले अजाब थमां डराई दित्ता ऐ। जिस दिन माहनू उसी दिक्खरी लैग, जेहड़ा 
उन्नै अपने अग्गें आस्तै अपने हत्थे भेजेआ ऐ, उसलै मुनकर आखग, काश! 
में मिट्टी हुंदा। (3-40) 
आयतां-46 नसूरह-79. अन-नाजिआत रुकूअ-2 

(मक्का च नाजल होई ) 
शुरू अल्लाह दे नां5 कन्नै जेहड़ा बड़ा मेहरबान, निहायत रैहम आहला ऐ। 

कसम ऐ मुंढै थमां पुट्टी सुट्टने आहली हवायें दी। ते कसम ऐ बललें- 
बल्लें चलने आहली हवायें दी। ते कसम ऐ तैरने आहले बदलें (डिग्गलें) 
दी। फ्ही अड़सो-अड़सी अग्गें बधने आहलें दी। फ्ही हर मामले दी तदबीर 
करने आहलें दी। जिस दिन ल्हाई देने आहूली चीज ल्हाई देहग। ओहदे पिच्छें 
इक होर औने आह्ली चीज औग। मते हारे दिल उस रोज धड़कै दे होङन। 
उंदी अक्खीं (शरमिंदगी करी) झुकी दियां होङन। ओह्‌ आखदे न, क्या अस 
परतियै पैहलें आहूली हालती च औगे ? क्या जदूं अस बोसीदा (चूरा) 
हङ्डियां होई जाहगे ? उंदे मूजब एह बापसी ते बड़ी घाटे आहूली होग। ओह्‌ 
ते बस इक जोरै दी गरज होग, जेहदे परैंत्त यकदम सारे लोक मदानै च आई 
हाजर होङन। (]-74) 

क्या तुसेंगी मूसा दा किस्सा पुज्जेआ ऐ। जदूं के उंदे रब्ब नै उनेंगी तुवा 
दी पवित्तर वादी च पुकारेआ ते आखेआ जे तूं फिरऔन दे कोल जा, ओह्‌ बड़ा 
मूंहजोर होई गेदा ऐ। फ्ही उसी पुच्छ, के क्या तुगी इस गल्लै दी खाहिश ऐ जे 
तूं दुस्त होई जाएं ? ते में तुगी तेरे रब्ब दी सिद्धि राह दस्सनां तां जे तूं ओहदे 
थमां डरैं। फ्ही जदूं मूसा नै उसी अपनी पैगंबरी दी बड्ड़ी नशानी दस्सी ते उसने 
(फिरऔन नै) उसी झठलाया ते नेई मन्नेआ। फ्ही उंदे थमां बक्खरा (दूर) होइयै 
उंदे खलाफ साजशां करन लग्गा। ते लोकें गी किट्ठा करियै जोरें-जोरें आखन 
लग्गा। जे में तुंदा सारें 'शा बड्डा रब्ब आं। फ्ही अल्लाह नै उसी आखरत ते 
दुनिया दे अजाब च पकड़ी लैता। बे-शक्क एहदे च नसीहत ऐ हर उस माहनू 
आस्तै जेहड़ा (अल्लाह कोला) डरदा ऐ। (]5-26) 

क्या तुगी पैदा करना ज्यादा मुश्कल ऐ जां असमानै दा, अल्लाह नै उसी 
बनाया। उसदी छत्तै गी बुलंद कोत्ता ते फ्ही उसी दरुस्त कीता। ते उसदी रातै 
गी न्हेरी बनाया ते उसदे दिनै गी जाहर कीता। ते उसदे बाद जमीनै गी 
बछाया। ओहदे चा ओहदा पानी ते चारा कड्ढेआ। ते प्हाड़ें गी बनकाई 
दित्ता, जिंदगी आस्तै जरूरी समग्गरी ते तौरै पर तुंदे ते तुहाड़े माल-मवेशी 
दे फायदे आस्तै। (27-33) 


फ्ही जदूं ओह्‌ बड्डा हंगामा होग। उस दिन माहनू अपने कीते दे कर्मे 
गी चेता करग। ते दिकखने आहलें दे सामने दोजख (नरक) गी जाहर करी दित्ता 
जाहग। बस जिसने हक्क थमां सरकशी कीती ते दुनियावी जिंदगी गी पैहल 

(प्राथमिकता) दित्ती, दोजख उसदा ठकाना होग ते जेहड़ा मनुक्ख अपने रब्ब 
दे सामने पेश होने थमां डरेआ होग ते उसने अपने आपै गी हराम खाहिशें थमां 
रोकेआ होग जन्नत उसदा ठकाना होग। एह्‌ लोक कियामत दे बारै पुच्छदे न, 
जे ओह्‌ कदूं होग। तुसेंगी ओहदे जिकर कन्नै केह बास्ता। एह मामला ते तुंदे 
रब्ब दे हवाले ऐ। तुस ते सिर्फ डराने आहले हो, उस माहनू गी जेहड़ा डरै। 
जिस रोज एहू उसी (कियामत गी) दिक्खङन, उस दिन उनेंगी इंयां ब्लोग जे 
उनें संसांरै च मात्तर इक शाम जां सवेर जि'न्ना समां गै गजारेआ ऐ। (34-46) 


आयतां-42 लसूरहू-80. अबस रुकूअ-7 
(मक्का च नाजल होई ) 
शुरू अल्लाह दे नांऽ कन्नै जेहड़ा बड़ा मेहरबान, निहायत रैहम आहला ऐ। 


उसने त्रिउढ़ी चढ़ाई ते बेरुखी दस्सी इस गल्लै पर, के अ'न्ना ओहदे कश 
आया। ते तुगी केह पता जे शायद ओह्‌ सुधरी जंदा जां नसीहत गी सुनदा 
ते ओह्‌ नसीहत ओहदे कम्म आंदी। जेहड़ा माहनू दीन थमां बे-परवाही बरतदा 
ऐ, तुस ओहदी फिकर करदे हो। हालांके तुंदे पर इसदी कोई जिम्मेदारी नेई, 
जेकर ओह्‌ नेई सुधरे। ते जेहड़ा माहनू तुंदे कोल द्रौड़दा आंदा ऐ ते ओह्‌ 
डरदा बी ऐ, तां तुस ओहदे बांरै लापरवाही बरतदे हो। हरगिज नेई, कुरान ते 
इक नसीहत ऐ, बस जेहदा दिल चाह याद-दूहानी हासल करै। ओह ऐसे 
सहीफें (ग्रैंत्थें) च मजूद ऐ जेहड़े मुकर॑म (आदरजोग) न, बुलंद रुतबे आहले 
न, पवित्तर न, आदरजोग नेक कातिबें दे हत्थें च। (-6) 

बुरा होऐ माहनू दा, ओह्‌ कनेहा ना-शुकरा ऐ। ओह्‌ दिक्खदा नेई जे 
अल्लाह नै उसी कैसी हकीर (तुच्छ) चीज थमां पैदा कीते दा ऐ, इक कतरे 
थमां पैदा कीता। फ्ही ओहदे आस्तै इक अंदाजा ठर्‌हाया। फ्ही ओहदे आस्तै 
राहू असान करी दित्ती। फ्ही उसी मौत दित्ती, फ्ही उसी कबर च लेई गेआ। 
फ्ही जदूं ओह्‌ चाहग उसी दुबारा जिंदा करी देहूग। हरगिज नेई, उसने ओह्‌ 
सब पूरा नेई कीता, जेहदा अल्लाह नै उसी करने दा हुकम दित्ते दा हा। बस 
इंसान गी चाही दा ऐ जे ओह अपने खाने (सुट्टी) गी दिक्खै। असें खूब चंगी- 
चालली पानी बर्‌हाया, फ्ही असें जमीनै गी फाड़ेआ। फ्ही ओहदे चा उगाया 
गल्ला ते अंगूर ते सबजियां ते जैतून ते खजूर ते घने बाग ते मेवे ते चारा, 
तुंदे आस्तै ते तुंदे माल-मवेशियें आस्तै जिंदगी गजारने दे तौरै पर। (7-32) 

फ्ही कन्नें गी बोला करी देने आहला शोर जदूं होई बरतग। उस दिन 
माहनू नसदा फिरग अपने भ्राऽ कोला, ते अपनी मां कोला ते अपने बब्बै कोला 
ते अपनी बीवी कोला ते आपने पुत्तरें कोला। उंदे चा हर कुसै गी उस दिन 
ऐसी चिंता लग्गी दी होग जे ओह उसी कुसै दुई बक्खी ध्यान गै नेई देन देहग। 
किश चेहरे उस दिन (अपने ईमान दे कारण) रोशन होङन, हसदे ते खुशी 
कन्नै खिड़े दे। ते किश चेहरें दियां उस दिन हवाइयां उडुरी दियां होङन ते 
उंदे पर कालख मलोई दी होग। इय्यै लोक मुनकर न, ढीठ न। (33-42) 


आयतां-29 नसूरह-8. अत-तकवीर रुकूअ-7 
(मक्का च नाजल होई ) 

शुरू अल्लाह दे नांऽ कन्नै जेहड़ा बड़ा मेहरबान, निहायत रैहम आहला ऐ। 

जंदू सूरजै गी लपेटी दित्ता जाहग। ते जदूं सतारे बे-नूर होई जाङन। ते 
जदूं प्हाड़ें गी चलाई दित्ता जाहग। ते जदूं दस्सें म्हीनें दी गब्भन ऊटनियां 
अवारा फिरङन। ते जदूं सारे बैहशी जानवर किट्ठे होई जाङन। ते जदूं समुंदरे 
गी अग्ग लाई दित्ती जाहग। ते जदूं इक-इक किसमै दे लोक किटूठे कीते 
जाङन। ते जदूं जींदी दब्बी गेदी कुड़ी गी पुच्छेआ जाहग जे उसी किस कसूर 
करी मारी दित्ता गेआ। ते जदूं अमालनामे (कर्मे दे बेहीखाते) खोले जाङन। 
ते जदूं असमान खु'ल्ली जाहग। ते जदूं दोजख भखाई दित्ती जाहग। ते जदूं 
जन्नत गी नेड़ेै आनेआ जाहूग। हर माहनू गी पता चली जाहग जे ओह्‌ केह्‌ 
लेइयै आया ऐ। (१-4) 

ते फ्ही में कसम चुकनां पिच्छे हटने आहले, चलने आहले ते छप्पी जाने 
आहले सतारे दी। ते रातीं दी जिसलै ओह्‌ जान लग्गै। ते सवेर दी जदूं ओह्‌ 
औन लग्गै, के एहू कुरान अल्लाह दा कलाम ऐ, इक बा-इज्जत रसूल द्वारा 
आनेआ गेदा। जेहड़ा शक्ति आहला ऐ ते अरश दे मालक दे नजदीक बुलंद 
रुतबे आहूला ऐ। ओहदी गल्ल मन्नी जंदी ऐ ते ओह्‌ अमानतदार ऐ। ते तुंदा 
एह साथी कोई दीवाना जां सनकी नेई ऐ, ते उन्नै उसी (फरिश्ते गी) खितिज 
दे कंढे पर दिक्खे दा बी ऐ। ते ओह्‌ गैब गी जानने बारै लालची नेई ऐ। ते 
एह कोई शतान मरदूद दा बचन नेई। ते फ्ही तुस किस पास्सै जा करदे ओ। 
एह ते बस दुनिया आहलें आस्तै इक नसीहत ऐ, ओहदे आस्तै जेहड़ा तुंदे चा 
सिद्धी बत्ता चलना चाह्‌। ते तुस अपनी मरजी कन्न किश नेई करी सकदे बिजन 

अल्लाह रब्बुल आलमीन दी मरजी दे। (5-29) 


आयतां-9 नसूरह-82 अल-इनफ्ितार रुकूअ-7 
(मक्का च नाजल होई ) 

शुरू अल्लाह दे नांऽ कन्नै जेहड़ा बड़ा मेहरबान, निहायत रैहम आहला ऐ। 

जदूं असमान फटी जाह्ग। ते जदूं सितारे खिल्लरी जाङन। ते जदूं समुंदर 
बगी पौङन। ते जदूं कबरां खो'ल्ली दित्तियां जाङन। हर माहनू गी पता चली 
जाहग जे उन्नै अग्गें केह भेजेआ ते पिच्छें केह्‌ छोड़ेआ। ऐ इंसान! तुगी कुस 
चीजे नै अपने रब्बे करीम पासेआ धोखे च पाई रक्खेदा ऐ। जिसने तुगी पैदा 
कीता। फ्ही तेरे नैन-नकश (शरीरै दे अंग) दरुस्त कीते ते तुगी मनासब 
शकलो-सूरत कन्नै बनाया ते जिंयां चाहेआ तुगी तरतीब दित्ता। हरगिज नेई, 
बल्के तुस इंसाफ दे ध्याड़े गी झठलांदे ओ। हालांके तुंदे पर नजर रक्खने ते 
सचाई लिखने आहले तैनात कौते गेदे न। ओह्‌ सब किश जानदे न जे किश 
तुस करदे ओ। जकीनन नेक लोग ऐश च होङन ते गुनाहगार दोजख च। न्यां 
दे ध्याड़े ओह्‌ ओहदे च पाई दित्ते जाङन। ते फ्ही ओह्‌ ओहदे चा कदें बाहर 
नेई निकली सकङन। ते तुसेंगी केह पता जे न्यांऽ आहला ध्याड़ा केह ऐ। 
ते तुसेंगी केह पता जे न्यां आहला ध्याड़ा केह ऐ। उस दिन कोई जान कुसै 
दूसरी जान आस्तै किश बी नेई करी सकग। ते उस दिन सारा मामला अल्लाह 
दे गोचरे गै होग। (-9) 
आयतां-36 न्सूरह-83. अल-मुतफिफिफीन रुकूअ-7 

(मक्का च नाजल होई ) 

शुरू अल्लाह दे नांऽ कनै जेहड़ा बड़ा मेहरबान, निहायत रैहम आहला ऐ। 

बड़ी खराबी ऐ नाप-तोल च कमी करने आहलें आस्तै। जेहड़े लोकें थमां 
लैंदे मौकै ते पूरा नापियै लैंदे न, पर उनेंगी नापियै जां तोलियै दिंदे मौकै घटाइयै 
दिंदे न। कया उनें लोकें गी नेई पता जे इक दिन ओह्‌ ठुआले जाङन, इक बड्डे 
दिन, जिस दिन कुल्ल खलकत रब्नुल आलमीन दे सामने पेश होग। हरगिज नेई, 
जकीनन गुनाहगारें दे कर्मे दा बेहीखाता (अमालनामा) सिज्जीन च होग। ते तुसेंगी 
केह्‌ पता जे सिज्जीन केह ऐ। ओह्‌ इक लिखत रिकार्ड दा दफतर ऐ। खराबी 
ऐ उस दिन गी नकारने आहलें दी, जेहड़े न्यांऽ दे ध्याड़े गी नकारदे न। ते उसी 

उस्यै मनुक्ख नकारदा ऐ, जेहड़ा बे-हद्द गुनाहगार होऐ। जदूं ओहदे सामने मेरियां 
आयतां पढ़ियां जंदियां न तां ओह्‌ आखदा ऐ जे एह ते पिछलें दियां कहानियां न। 
हरगिज ऐसा नेई ऐ, बल्के उंदे दिलें पर उंदे कमें दा जंगाल लग्गी गेदा ऐ। हरगिज 
नेई, बल्के उस दिन (कियामत गी) ओह अपने रब्ब थमां ओहलै रक्खे जाङन। 
फ्ही ओह्‌ दोजख च दाखल कीते जाङन फ्ही उनेंगी आखेआ जाहग, के इय्यै 
ओह्‌ चीज ऐ जिसी तुस झठेरदे हे। (-7) 

हरगिज नेई, बेशकक नेक लोकें दा अमालनामा इल्लियीन च होग। ते तुस 
केह जानो एह इल्लियीन केह ऐ। ओह्‌ इक लिखत रिकार्ड दा दफतर ऐ, 
अल्लाह दे करीबी फरिश्तें दी नगरानी च। जकीनन नेक लोग अराम च होङन। 
तखतपोशें पर बैठे दे दिखदे होङन। उंदे चेहरे पर इत्मिनान दी ताजगी होग। 
उनेंगी शुद्ध ते खालस मोहरबंद शराब पलाई जाहूग, जेहदे पर सगंधी दी मोहर 
लग्गी दी होग। ते एह चीज ऐ जेहदे बारै जिग्यासुयें गी जिग्यासा करनी 
लोड़चदी ऐ। ते उस शराब च तस्नीम दी आमेजिश (मलावट) होग। एह इक 
ऐसा चश्मा ऐ जेहदे चा श्रेश्ठ लोक पीङन। बे-शक्क जेहड़े लोक मुजरम हे, 
ते ईमान आहलें पर हसदे हे, ते जिसलै ओह उंदे सामने दा गुजरदे तां ओह्‌ 
आपस च अक्खीं राहें शारे करदे हे। ते जंदू ओह्‌ अपने घरें च परतोंदे ते उत्थं 
बी उंदे बारै गल्लां करियै दिललगी करदे। ते जदूं उनेंगी दिखदे ते आखदे, 
जकोनन एह लोक रस्ते थमां भटके दे न। हालांके ओह्‌ लोक उंदे पर निगरान 
बनाइये नेई भेजे गेदे। ते हुन ईमान आहले मुनकरें पर हसदे होङन, तखतपोशें 
पर बैठे दे दिक्खै करदे होङन। बाकेई मुनकरें गी उंदी करनी दा खूब बदला 
मिलेआ। (78-36) 
आयतां-25 लूरह-84 अल-इनशिकाक रुकूअ-7 

(मक्का च नाजल होई ) 

शुरू अल्लाह दे नांऽ कन्नै जेहड़ा बड़ा मेहरबान, निहायत रैहम आहला ऐ। 

जदूं असमान फटी जाहग। ते ओह्‌ अपने रब्ब दा हुकम सुनी लैग ते ओह्‌ 
इस दे काबल ऐ। ते जदूं जमीन बछाई दित्ती जाहग। ते ओह्‌ अपने अंदरै दियें 
सारिये चीजें गी उग्गलियै खाल्ली होई जाहग। ते ओह्‌ अपने रब्ब दा हुकम 
मन्नी लैग ते ओह्‌ इस दे लायक ऐ। ऐ इंसान ! तूं बल्लें-बल्लें अपने मालक 
(रब्ब) आहली भेठा जा करना ऐं। फ्ही तूं उसगी मिलने आहला ऐं ते जिस 

गी ओहदा कर्मखाता (अमालनामा) सज्जे हत्थे च दित्ता जाहग। ओहदे कशा 
सखल्ला हसाब-कताब लैता जाहग। ते ओह्‌ खुशी-खुशी अपने साथियें कोल 
परतोग ते जिसगी ओहदा कर्मखाता ओहदी पिट्ठी पिच्छुआं दित्ता जाहग, ओह्‌ 
मौती गी आले देहग, ते जहन्नम च दाखल कीता जाहग। ओह्‌ अपने लोकें 
च नचैंत्त (बेफिकर) रौंहदा हा। उन्नै सोचे दा हा जे उन्‍ने परतोना नेई ऐ। की 
नेई ? उसदा मालक (रब्ब) उसी दिक्खै करदा हा। में कसम चुक्कनां ढलदी 
संजां दी ते रातीं दी ते उनें सारियें चीजें दी जिनें गी ओह समेटी लैंदी ऐ। 
ते चन्नै दी जदूं ओह पूरा होई जंदा ऐ। जे तुसेंगी पकक गै इक हालती थमां 
दुई च पुज्जना ऐ। ते फ्ही उनेंगी केह होई गेदा ऐ जे ओह्‌ ईमान नेई आंनदे। 
ते जदूं उंदे सामने कुरान पढ़ेआ जंदा ऐ तां ओह्‌ खुदा दे अग्गें नेई झुकदे। 
बल्के मुनकर झठलांदे न। पर अल्लाह सब किश जानदा ऐ जे किश ओह जमा 
करा करदे न। बस उनेंगी इक दर्दनाक अजाब दी खबर सनाई देओ। लेकन 
जिनें लोकें ईमान आनेआ ते नेक कर्म कीते, उंदे आस्तै कदें नेई खतम होने 
आहूला अजर (इनाम) ऐ। (।-25) 


आयतां-22 -्सूरह-85 अल-बुरूज रुकूअ-7 
(मक्का च नाजल होई ) 
शुरू अल्लाह दे नांऽ कन्नै जेहड़ा बड़ा मेहरबान, निहायत रैहम आहला ऐ। 


कसम ऐ बुर्जे आहूले असमानै दी। ते बा'यदे मताबक औने आहले दिने 
दी (यानि कियामत दे दिनै दी)। ते दिक्खने आहले दी ते दिक्खी गेदी दी। 
खतम होए खंदक आहले, जेहदे च मकदे बालनै दी अग्ग ही। जदूं के ओह्‌ 
ओहदे पर बैठे दे हे। ते जे किश ओह्‌ ईमान आहलें कन्नै करा करदे हे, उसी 
दिक्खै करदे हे। ते उंदी उंदे कन्नै कोई बी दुश्मनी नेई ही बिजन इस गल्लै 
दे जे ओह्‌ अल्लाह पर ईमान लेआए, जेहूड़ा जबरदस्त ऐ, बड़ेआई आहूला 
ऐ। उसदी बादशाही (हकूमत) ऐ असमानै ते जमीनै पर, ते अल्लाह हर चीजे 
गी दिक्खा करदा ऐ। जिनें लोकें मोमिन मड़दें ते मोमिन जनानियें गी सताया, 
ते फ्ही तोबा नेई कीती, उंदे आस्तै जहन्नम (नरक) दी अग्ग त्यार ऐ, ते उंदे 
आस्तै सड़ने दा अजाब ऐ। जकीनन जेहड़े लोक ईमान लेआए ते उनें नेक 
कर्म कोते, उंदे आस्तै बाग न, जिंदे ख'ल्लें नैहरां बगदियां होङन, एह बड़ी 
बड्डी सफलता (कामयाबी) ऐ। बेशकक तेरे रब्ब दी पकड़ (गिरफ्त) बड़ी 

सख्त ऐ। उय्यै पैदा करदा ऐ ते उय्यै परताग बी। ते ओह माफ करने आहला 
ऐ, प्यार करने आहला ऐ। अरशै दा मालक ऐ। अपनी मरजी मताबक जो चाहे 
करदा ऐ। क्या तुसेंगी समूद ते फिरऔन दे लश्करें दी खबर पुज्जी ऐ ? बल्के 
एह मुनकर झुठलाने गी लग्गे दे न। अल्लाह नै उनेंगी हर पासेआ घेरे दा ऐ। 
बल्के एह इक गौरवशाली कुरान ऐ, लौह मैहफूज़ (सुरक्खत पट्टियें) पर 
लिखेआ गेदा। (-22) 


आयतां-7 लूरह-86 अत-तारिक रुकूअ-7 
(मक्का च नाजल होई ) 

शुरू अल्लाह दे नांऽ कन्नै जेहड़ा बड़ा मेहरबान, निहायत रैहम आहला ऐ। 

सघंद ऐ असमानै दी, ते रातीं बेल्लै प्रगट होने आहले दी। ते तुसेंगी केह्‌ 
पता जे रातीं बेल्लै प्रगट होने आहला केह ऐ, जगमग करदा तारा। कोई बी 
जान ऐसी नेई ऐ जेहदे पर निगरान तैनात नेई हैन। ते माहनू गी सोचना चाही 
दा जे ओहदी पैदाइश किश चीजा कन्नै होई दी ऐ। उसी उच्छलदे पानी दे 
कतरे थमां पैदा कीता गेदा ऐ। जेहड़ा पिट्ठ ते सीने (छात्ती) दे दरम्यानै चा 
निकलदा ऐ। बे-शकक ओह्‌ (अल्लाह) उसी दुबारा पैदा करने दी समर्थ रखदा 
ऐ। जिस दिन गुज्झियें गल्लें गी परखेआ जाहग। उसलै इंसान कश नां कोई 
जोर होग ते नां गै कोई मददगार। कसम ऐ असमानै पर चक्कर मारने आहले 
दी। ते फटी पौने आहूली जमीनै दी। बे-शक्क एह द-टुक्क गल्ल ऐ ते कोई 
दिल्लगी दी गल्ल नेई। ओह्‌ (मुनकर) जुगतां घड़ने च लग्गे दे न। ते में 
(अल्लाह) बी जुगतां घड़ने च लग्गेदा आं। बस मुनकरें गी ढिलल देओ, 
ढिल्ल दिंदे र'वो थोढ़े दिन होर। (-7) 


आयतां-9 -सूरह-87. अल-आला रुकूअ-7 
(मक्का च नाजल होई ) 
शुरू अल्लाह दे नां5 कन्नै जेहड़ा बड़ा मेहरबान, निहायत रैहम आहला ऐ। 


अपने रब्ब दे नांऽ दी पवित्तरता दा बखान कर जेहूड़ा सबने कशा उप्पर 
ऐ। जिसने हर चीजे गी बनाया ते फ्ही उसी मनासब रूप-सरूप च ढालेया। 
फ्ही जिसने उसी ठरहाया ते फ्ही राह सुझाई ते जिसने चारा उगाया। फ्ही उसी 
काला करियै कूड़ा बनाई दित्ता। में तुगी पढ़ाङ (आयतां) फ्ही तू उनेंगी कदें 

नेई भुलगा (अर्थात्‌ ऐ नबी में तुगी कुरान चेता कराई देङ जेहड़ा तुगी कदें 
नेई भुल्लग) । लेकन जेकिश अल्लाह चाह, ओह्‌ जानदा ऐ जाहर गी बी ते 
गुज्झे गी बी। ते में तुगी लेई चलङ सखल्ले रस्ते। बस तुस नसीहत करदे 
र'वो जेकर नसीहत करना फायदा पजा5 | नसीहत उयै मनुक्ख मनदा ऐ जेहड़ा 
(अल्लाह कोला) डरदा ऐ। ते जेहड़ा ओहदे कोला अलगरजी करदा ऐ ओह्‌ 
बड़ा बदनसीब होग। उसी दोजख (दी अग्गी) च पाई दित्ता जाहग। ते फ्ही 
नां ओह्‌ ओहदे च मरी सकग ते नां गै जी5 सकग। उय्यै सफल होआ जिसने 
अपने आपै गी पवित्तर करी लैत्ता ते अपने अल्लाह दा नांऽ सिमरदा रेहा ते 
नमाज पढ्दा रेहा। बल्के तुस दुनियावी जिंदगी गी गै म्हत्तव दिंदे ओ। पर 
आखरत एहदे थमां बेहतर ते चिरस्थाई ऐ। इय्यै पैहले ग्रैंत्थें च बी दरज ऐ, 
मूसा ते इब्राहीम दे ग्रैंत्थें च। (-9) 


आयतां-26 -सूरह-88. अल-गाशियह रुकूअ-१ 
(मक्का च नाजल होई ) 
शुरू अल्लाह दे नांऽ कन्नै जेहड़ा बड़ा मेहरबान, निहायत रैहम आहला ऐ। 


क्या तुसेंगी हर पास्सै ब्यापत होई जाने आहूली दी खबर पुज्जी ऐ। मते 
हारे चेहरे उस रोज शरमिंदगी करी जलील होङन मशक्कत करने करी थक्के 
दे। ओह्‌ मको दी अग्गी च दाखल कोते जाङन ते उनें गी उब्बलदे चशमे 
दा पानी पलेआया जाहग। ते उनेंगी कंडेआरी झाड़ियें दे बिजन किश बी खाने 
गी नेई दित्ता जाहग, जेहड़ा नां ते उनेंगी ताकत देहग ते नां गै उंदी भुक्ख शांत 
करग। किश चेहरे उस दिन खुशी कन्नै खिड़े दे होङन। अपनी नेक कमाई 
दी बदौलत खुश होङन। उच्चे बागें च, जित्थें कोई बे-फौंदी ते फजूल गल्ल 
नेई सुनङन। उत्थें चशमें बगा करदे होङन। तखत बछाए गेदे होङन। ते 
आबखोरे सामने चिने दे होङन। ते बराबर गद्दे बिछे दे होङन, ते हर पासै 
कलीन निछे दे होङन। ते क्या ओह्‌ ऊटै गी नेई दिखदे जे ओह्‌ किंयां करी 
पैदा कीता गेआ, ते गासै गी किस कदर बुलंद कीता गेआ। ते प्हाड़ें गी किंयां 
खडेरेआ गेआ। ते जमीनै गी किंयां करी बछाया गेआ। बस्स, तुस सिर्फ उनेंगी 
नसीहत करी देआ करो, कोजे तुंदा कम्म सिर्फ नसीहत करना ऐ। तुस उंदे 
पर दरोगा नेई ओ। मगर जेहड़ा अवहेलना ते इंकार करग। अल्लाह उसी सख्त 
अजाब देह्ग। उनेंगी मेरे कश गै परतोइयै औना ऐ, ते फ्ही उंदा हसाब-कताब 
लैने दा जिम्मा मेरा ऐ। (-26) 

आयतां-30 -सूरह-89. अल-फ़ज् रुकूअ-7 
(मक्का च नाजल होई ) 

शुरू अल्लाह दे नांऽ कन्नै जेहड़ा बड़ा मेहरबान, निहायत रैहम आहला ऐ। 

कसम ऐ. भ्याग (बड़लै) दी। ते दस्सें रातें दी। ते सम (जुफ्त) ते 
बिशम (ताक) दी। ते रातीं दी जिसलै ओह. बीते दी होऐ कीजे ओहदे 
च अकलमंदें आस्तै काफी कसम ऐ। तुसें नेई दिक्खेआ जे तुंदे परवरदिगार 
नै कौम आद कनै केह मामला कीता। ते खंभें (सतूनें) आहले इरम 
कन्नै। जिंदे जनेही कोई बी कौम कुतै बी पैदा नेई कीती गेई। ते समूद 
दी कौम कनन्‍ने केह मामला होआ जेहूड़ी वादी च चटानें गी तराशदी ही। 
ते मेखें आहले फिरऔन दे कन्नै केह होआ, जिनें मुलकै च सरकशी 
कीती ते फसाद मचाए दा हा। ते रब्ब ने उंदे पर अजाब दा कोरडा 
बर्‌हाया। बेशक्क तुंदा रब्ब तक्कै च ऐ। बस, मनुक्खै गी जिसलै ओहदा 
रब्ब अजमाना चांहदा ऐ ते उसी इज्जत ते ईनाम देइयै परखदा ऐ तां ओह 
आखन लगी पौंदा ऐ जे मेरे रब्ब ने मिगी इज्जत बख्शी। पर जिसलै ओह. 
(अल्लाह) मनुक्खै गी अजमाईश च पांदा ऐ तां उसी रिजक दी तंगी दिंदा 
ऐ ते ओह्‌ आखन लगी पौंदा ऐ जे रब्ब ने मिगी खज्जल-खुआर करी 
दित्ता ऐ। हरगिज ऐसा नेई ऐ, बल्के तुस जतीम दी इज्जत नेई करदे। ते 
तुस गरीब गी रुट्टी खलाने आस्तै इक-दूए गी प्रेरत नेई करदे। ते तुस 
बरासत दा सारा माल समेटियै खाई जंदे हो। ते तुसेंगी माल-दौलत कन्तै 
मता हिरख ऐ। हरगिज नेई, जिसलै जमीनै गी टुकड़े-टुकड़े करी दित्ता 
जाहूग। ते तुंदा रब्ब औग ते फरिश्ते पंगतां बनाई-बनाइयै औंङन। ते उस 
दिन जहन्नम आहनी जाहग, उस दिन मनुक्खै गी समझा औग, पर उसलै 
समझने दा मौका कुत्थें होग। उसलै ओह्‌ आखग, काश ! में अपनी 
जिंदगी च किश अग्गें भेजे दा हुंदा। बस, उस दिन नां ते खुदा दे बरोबर 
कोई अजाब देने आहला होग, ते नां गै ओहदे ब'न्नने जनेहा कोई ब'न्नग। 
(ते अल्लाह दी आज्ञा मन्नने आहलें गी आखेआ जाहग) ऐ इत्मिनान 
आहली रूह! चल अपने रब्ब आहूली बक्खी। तूं ओहदे (अल्लाह) 
कोला राजी ते ओह्‌ तेरे कोला राजी। फ्ही शामल होई जा मेरे नेक बंदें 
च ते दाखल हो मेरी जन्नतै च। (।-30) 

आयतां-20 न-्सूरह-१०. अल-बलद रुकूअ-7 
(मक्का च नाजल होई) 

शुरू अल्लाह दे नांऽ कन्नै जेहड़ा बड़ा मेहरबान, निहायत रैहम आहला ऐ। 

नेई, नेई में कसम चुक्कनां इस शैहर मक्का दी। ते तुस एहदे च बसदे 
ओ। ते कसम एऐ बब्बै दी ते उसदी उलाद दी। असें इंसान गी कड़ी मेहनत 
आस्तै पैदा कोते दा ऐ। क्या ओह्‌ सोचदा ऐ जे ओहदे पर कुसै दा जोर नेई। 
आखदा ऐ जे में बड़ा माल खर्च करी ओड़ेआ ऐ। क्या ओहदा ख्याल ऐ जे 
उसी कुसै नै नेई दिक्खेआ। क्या असें उसी दो अक्खीं नेई दित्तियां ते इक जीहूब 
ते दो ओंठ। असें उसी दम रस्ते दस्सी दित्ते। पही ओह्‌ (दीन-ईमान दी) घाटी 
पर नेई चढ़ेआ। ते तुसें गी केह पता जे ओह्‌ घाटी केह ऐ। ओह कुसै दी 
गरदन छुड़ाना (गुलामी थमां अजाद कराना) ऐ। जां फाके दे दिनें रुट्टी खलाना 
ऐ गरीब रिश्तेदार, जतीम जां कंगले जां मुत्हाज गी। फ्ही ओह्‌ उनें लोकें चा 
होऐ जेहड़े ईमान लेआए ते इक-दूए गी सबर ते हमदरदी दी नसीहत करदे 
होन। इस्यै लोक खुशनसीब (भागें आहले) न। ते जेहड़े मेरी आयतें दे मुनकर 
होए ओह्‌ बदनसीब न, उंदे पर अग्गी गी कायम करी दित्ता जाहग। (-20) 


आयतां-5 न्सूरह-१।. अश-शम्स रुकूअ-7 
(मक्का च नाज़ल होई) 

शुरू अल्लाह दे नांऽ कन्नै जेहड़ा बड़ा मेहरबान, निहायत रैहम आहला ऐ। 

कसम ऐ सूरजै दी ते ओहदी धुप्प चढ़ने दी। ते चन्ने दी जदूं के ओह्‌ 
ओहदे पिच्छुंआं आ। (यानि सूरजै दे गरूब होने दे मगरा आ) ते दिनै दी जदूं 
के ओह्‌ उसी रोशन करी देऐ। ते रातीं दी जदूं ओह उसी ( सूरजे गी) छपैली 
लै। ते गासै दी जनेहा के उसी बनाया। ते जमीने दी जनेहा के उसी बछाया। 
ते कसम ऐ (इंसानी) जान दी जनेहा के उसी दरुस्त बनाया, फ्ही उसी नेकी 
ते बदी बारै सोचने दी समझ दित्ती। जकीनन ओह्‌ सफल रेहा जिसने उसी 
(अपनी जान गी) शुद्ध (पाक) करी लैता ते असफल रेहा जिसनै उसी (कुफर 
दी गंदगी कन्नै) ना-पाक करी लैता। समूद नै अपनी शरारत दे सबब रसूल 
(सालेहा अलैसलाम) गी झठेरेआ ते उस कोम दा सारें 'शा बड्डा बदबख्त 
उट्ठी खड़ोता ते अल्लाह दे रसूल नै उसी गलाया के अल्लाह दी ऊटनी ते 
ओहदे पानी पीने थमां खबरदार रौहना। ते उनें (अल्लाह दे) रसूल गी 

झठलाया। ऊटनी गी मारी टकाया। फ्ही उंदे रब्ब नै उंदे गुनाह्‌ दे सबब्ब उंदे 
पर मौत भेजी। फ्ही सारें गी खतम करी दित्ता। क्या ओह्‌ तबाही दी परवाह 
नेई करदा जां ओह्‌ एहदे नतीजे थमां नेई डरदा? (१-5) 


आयतां-27 -सूरह-१2 अल-लइल रुकूअ-7 
(मक्का च नाजल होई ) 

शरू अल्लाह दे नांऽ कन्नै जेहड़ा बड़ा मेहरबान, निहायत रैहम आहला ऐ। 

कसम ऐ रातीं दी जदूं के ओह्‌ घिरी जा। ते दिनै दी जदूं के ओह्‌ रोशन 
होई जा ते ओहदी जेहड़े नर ते मादा (जोड़े) उन्तै पैदा कीते। तुंदे सबनें दियां 
कोशशां (कर्म) बक्खो-बक्ख न। ओह्‌ जिसने दित्ता (दूयें गी) ते ओह डरेया 
(खुदा कोला) ते उसनै परोपकार (भलाई) गी सच्च मन्नेआ। उसी में असान 
रस्ते दी स्हूलत देङ। ते जिसने कंजूसी कीती ते अलगरज रेहा, ते परोपकार 
गी झठेरेआ, उसी में कठन रस्ते दी सख्ती देङ। ते उसदा माल ओहदे किश 
कम्म नेई औग, जदूं ओह्‌ गत्ते (नरक दे गड्ढे) च सुट्टेआ जाहग। बेशक्क 
मेरे जिम्मे ऐ उनेंगी सिला देना। ते बेशक्क मेरे अख्तयार च ऐ आखरत ते 
दुनिया। बस में तुसेंगी मकदी अग्गीं कोला सोहगे करी दित्ता ऐ। ओहदे च 
उयै पौग जेहड़ा बड़ा बदबख्त होग। जिसने (अल्लाह गी) झुठलाया होग ते 
ओहदी अवज्ञा कोती होग। ते अस ओहदे (जहन्नम) कोला बचाई लैगे डरने 
आहलें गी। जेहड़ा अपने मालै गी पवित्तर (शुद्ध) करने आस्तै खर्च करदा 
ऐ ते उसदा स्हान कुसै पर नेई रखदा। ते एह सब किश ओह्‌ अपने अल्लाह 
दी किरपा हासल करने आस्तै करदा ऐ। ते भविक्ख च जल्दी गै ओह्‌ खुश 
ते संतुश्ट होग। (-2]) 
आयतां-] सूरह-95. अज-जुहा रुकूअ-7 

(मक्का च नाज़ल होई) 

शुरू अल्लाह दे नांऽ कन्नै जेहड़ा बड़ा मेहरबान, निहायत रैहम आहला ऐ। 

कसम एऐ चढ़दे दिनै दी रोशनी दी। ते रातीं दी जिसलै ओह घनोई (गैहरी 
होई) जा। तुंदे रब्ब नै तुसेंगी नेई छोड़ेआ ते नां गै ओह्‌ तुंदे कोला बेजार (तंग) 
होआ। ते जकीनन तुंदे आस्तै आखरत इस दुनिया थमां बेहतर ऐ। ते अनकरीब 
अल्लाह तुगी दस्सी देहग। फ्ही तूं खुश होई जाहगा। क्या अल्लाह नै तुगी 

जतीम समझियै आसरमां (स्हारा) नेई दित्ता ? (दीनै दा) ते अभिलाशी मिथियै 
सिद्धे रस्ते (दीन दे रस्ते) नेई पाया? ते तुगी गरीब दिक्खियै मालादार (समरिद्ध) 
करी दित्ता। बस तुस जतीम कन्नै सख्ती नेई बरतो ते सुआली (भखारी) गी 
नेई निक्खरो। ते तुस अपने रब्ब दियें नेमतें दा बखान करो। (-]) 


आयतां-8 लूरह-94. अल-इनशिराह रुकूअ-7 
(मक्का च नाजल होई ) 
शुरू अल्लाह दे नां5 कन्नै जेहड़ा बड़ा मेहरबान, निहायत रैहम आहला ऐ। 
क्या में तुंदे सीने गी तुंदे आस्तै खो'ल्ली नेई दित्ता। ते तुंदे उस भारै गी 
तुआरी दित्ता जेहदे कन्नै तुंदी पिट्ठ लिफी गेदी ही। ते क्या में तुसेंगी नामवरी 
नेई बख्शी। ते जकीनन हर औख दे कन्‍ने गै सौख ऐ। इस आस्तै जिसलै तुस 
फारग (बेहलै) होई जाओ तां मैहूनत करो। ते अपने रब्ब आहूली बक्खी ध्यान 
करो। (।-8) 
आयतां-8 लूरह-95. अत-तीन रुकूअ-7 
(मक्का च नाजल होई ) 
शुरू अल्लाह दे नां5 कन्नै जेहड़ा बड़ा मेहरबान, निहायत रैहम आहला ऐ। 
कसम ऐ अंजीर दी ते जैतून दी। ते तूरे सीना (प्हाड़) दी। ते इस अमन 
आहले शैहरै दी। में मनुक्खै दी बेहतरीन रचना कीती। फ्ही उसी सारें कोला ख'ल्लें 
सुट्टी ओड़ेआ। लेकन जिनें लोकें ईमान आनेआ ते नेक कर्म कीते। उंदे आस्तै 
कदें नेई मुक्कने आहला अजर (परिणाम) ऐ। ते फ्ही केह बजह (कारण) ऐ 
जे तुस न्यां आहले दिन बारे शक्कै च हो ? क्या अल्लाह सारें कोला बड्डा 
न्यांऽ करने आहला नेई ऐ ? (१-8) 
आयतां-9 -्सूरह-१७. अल-अलक रुकूअ-7 
(मक्का च नाजल होई ) 
शुरू अल्लाह दे नांऽ कन्नै जेहड़ा बड़ा मेहरबान, निहायत रैहम आहला ऐ। 
पढ़ अपने रब्ब दे नांऽ कन्नै जिसने पैदा कोता। पैदा कीता माहनू गी लहुऐ. 
दे लोथड़े थमां। पढ़ के तेरा रब्ब बड़ा करीम ऐ जिसने इलम (ज्ञान) सखाया 
कलम कन्नै। माहनू गी ओह्‌ किश सखाया जिसी ओह्‌ जानदा नेई हा। बेशक्क 

माहनू बड़ा मुंहजोर (सरकश) ऐ कोजे ओह्‌ समझदा ऐ जे ओह्‌ आतमनिर्भर 
(खुदमुख्तार) ऐ। जकीनन तुगी अपने रब्ब कोल गै परतोना ऐ। क्या तूं उसी 
दिक्खेआ नेई, जेहड़ा दूए (माहनू) गी नमाज पढ्ने थमां रोकदा ऐ। तुंदा केह्‌ 
ख्याल ऐ जेकर ओह्‌ हिदायत पर होऐ। जां डरै बारै दसदा होऐ। तुंदा केह 
ख्याल ऐ जेकर उसने झुठलाया ते बे-परवाही कीती। क्या उसी नेई पता जे 
अल्लाह सब किश दिक्खै करदा ऐ। हरगिज्ञ ऐसा नेई ऐ, जेकर ओह्‌ रस्ते 
पर नेई आया तां अस उसी पेशानी दे बालें थमां फर्गड्यि घसीटगे, ओह्‌ पेशानी 
जेहड़ी झूठी गुनाहगार ऐ। हुन ओह्‌ सद्दी लै अपने मददगारें गी। अस बी 
दोजख दे फरिश्तें गी सद्दी लैगे। हरगिज ऐसा नेई कर, ओहदी गल्ल नेई 
मन्नेआं ते सजदा करी लै ते अपने रब्ब दे नेड़ै होई जा। (-9) 


आयतां-5 -सूरह-१7. अल-क्रद्र रुकूअ-7 
(मक्का च नाजल होई ) 
शुरू अल्लाह दे नांऽ कन्नै जेहड़ा बड़ा मेहरबान, निहायत रैहम आहला ऐ। 
असें इसी (क्कुरान गी) महत्तवपूर्ण शब कद्र (गौरवशाली रात) च 
उतारेआ। तुस केह जानो शब कद्र केह ऐ। शब क्रद्र ज्हार म्हीनें थमां 
बेहतर ऐ। ओहदे च फरिश्ते ते रूह अपने अल्लाह दी इजाजत कन्तै 
उतरदे न, हर हुकम गी लेइयै। एहू रात सरासर सलामती आहूली ऐ सवेर 
होने तगर। (।-5) 
आयतां-8 लूरह-98. अल-बय्यिनह रुकूअ-7 
(मक्का च नाजल होई ) 
शुरू अल्लाह दे नां5 कन्नै जेहड़ा बड़ा मेहरबान, निहायत रैहम आहला ऐ। 
अहले कताब ते मुशरिक (बहुदेववादी) लोकें चा जिनें इंकार कीता ओह्‌ 
मन्नने आहले नेई जदूं तगर के उंदे कोल कोई स्पश्ट दलील नेई आई जा। 
अल्लाह दी तरफा इक पैगंबर जेहड़ा पाक (पवित्तर) ग्रैंत्थ पढ़िये सुनाऽ। जेहदे 
च स्हेई-स्हेई बिशे होन। ते जेहड़े लोक अहले कताब हे ते स्पश्ट दलील आई 
जाने दे बाद बक्ख-बक्ख होई गे। हालांके उनेंगी इय्यै हुकम दित्ता गेदा हा जे 
ओह्‌ अल्लाह दी इबादत करन। ते अपने दीन गी ओहदे (अल्लाह) आस्तै 
खालस करी देन अकागरता कन्नै, ते नमाज पढ्न ते जकात देन, इय्यै सच्चा रस्ता 

ऐ दीन-ईमान दा। बेशकक अहले कताब ते मुशरिक लोकें चा जिनें कुफर कीता, 
ओह्‌ जहन्नम दी अग्गी च पाई दित्ते जाङन ते ओहदे च सदा आस्तै रौहडन, 
एह लोक बदतरीन (निकृश्ट) प्राणी न। जिनें ईमान आनेआ ते नेक कर्म कोते, 
ओह सर्वोत्तम प्राणी न। उंदा फल उंदे परवरदिगार दे पासेआ म्हेशां रौहने आहले 
बाग न, जिंदे ख'ल्लें नैहरां बगदियां होङन ते ओह्‌ उत्थें सदा-सदा आस्तै 
रौंहङन। अल्लाह उंदे थमां राजी ते ओह्‌ अल्लाह थमां, एह उस मनुक्खै आस्तै 
ऐ जेहड़ा अपने रब्ब थमां डंरै। (-8) 


आयतां-8 लूरह-99 अज जिलजाल रुकूअ-7 
(मक्का च नाजल होई ) 

शुरू अल्लाह दे नांऽ कन्नै जेहड़ा बड़ा मेहरबान, निहायत रैहम आहला ऐ। 

जदूं जमीनै गी बड़े तमामै कन्तै झुनकी दित्ता जाहूग। ते जमीन अपना 
सारा बोझ उग्गली (बाहर कड्ढी) देहग। ते माहनू आखग जे इसी केह होआ। 
उस दिन ओह्‌ (जमीन) अपने सारे हलात बयान करग। कीजे तुंदे परवरदिगार 
दा उसी इय्यै हुकम होए दा होग। उस दिन लोक बक्ख-बक्ख दल (समूह्‌) 
बनाइये अग्गें औंङन, तां जे उंदे कर्म उनेंगी दस्सी दित्ते जाहन। इस करी जिसने 
कण बरोबर बी नेकी कीती दी होग, ओह्‌ उसी दिक्खी लैग ते जिसने कण 
बरोबर बी बदी कीती दी होग, ओह्‌ उसी दिक्खी लैग। (-8) 


आयतां-7 -सूरह-00. अल-आदियात रुकूअ-7 
(मक्का च नाजल होई ) 

शुरू अल्लाह दे नां5 कन्नै जेहड़ा बड़ा मेहरबान, निहायत रैहम आहला ऐ। 

कसम ऐ उनें घोड़ें दी जेहड़े हफदे होई द्रौड्दे न। फ्ही सुम्म मारियै 
चंगारी कड्ढने आहूले। फ्ही सवेर बेल्लै छाप्पा मारने आहले। फ्ही धूड़ै दा 
गुबार डुआने आहले। फ्ही दुश्मन दी फौजै दे दरम्यान दड़ी जाने आहले। 
बेशक्क इंसान अपने रब्ब दा बड़ा ना-शुकरा ऐ। ते ओह आपूं इस दा गुआह्‌ 
ऐ। ते ओह्‌ माल (धन-दौलत बगैरा) दी चाहत (हिरखै) च बे-हद्द 
गिरफ्तार ऐ। केह ओह्‌ उस बक़त गी नेई जानदा, जदूं उसी कबरै चा 
कड्ढेआ जाहग। ते दिलै दी गुज्झियें गल्लें (भेतें) गी जाहर करी दित्ता 
जाहूग। बेशकक उस दिन उसगी समझा आई जाहग जे उसदा रब्ब उंदी पूरी 
खबर रखदा ऐ। (।-7]) 

आयतां-7 नसूरह-0. अल-कारिअह रुकूअ-7 
(मक्का च नाजल होई ) 
शुरू अल्लाह दे नां5 कन्नै जेहड़ा बड़ा मेहरबान, निहायत रैहम आहला ऐ। 
खड़खड़ करने आहूली। ओह केह ऐ खड़खड़ करने आहूली। ते तुसें 
गी केह खबर जे ओह्‌ केह ऐ खड़खड़ करने आहूली। जिस रोज लोक 
पक्खरें आहूला लेखा खिल्लरे दे होङन। ते प्हाड़ पिंजी गेदी रंगीन उन्नै 
आंहगर होई जाङन। उसलै जिस माहनू दा (नेक कर्मे दा) पलड़ा भारी होग, 
ओह्‌ (मनचाहे)अराम ते सुख-चैन च होग। ते जिसदा पलड़ा हौला होग, ओहदा 
ठकाना दोजख दा गत्त ऐ। ते तुसेंगी केह पता जे ओह्‌ मकाई गेदी अग्ग कनेही 
ऐ। (-]) 
आयतां-8 न्सूरह-02. अत-लतकासुर रुकूअ-7 
(मक्का च नाजल होई ) 
शुरू अल्लाह दे नां5 कन्नै जेहड़ा बड़ा मेहरबान, निहायत रैहम आहला ऐ। 
मते कोला मता (माल) हासल करने दी चाह नै तुसेंगी बत्हेरी रक्खेआ, 
इत्थूं तगर जे तुस कबरे च जाई पुज्जे। हरगिज नेई, तुसेंगी तौलै गै पता लग्गी 
जाहूग। फ्ही हरगिज नेई, तुसें गी तौलै गै पता लग्गी जाहग। हरगिज नेई, जेकर 
तुगी इस सचाई दा जकोन हुंदा जे तूं जरूर दोजख गी दिखगा। फ्ही तूं उसी 
जकोनी तौरै पर अकखीं कन्नै दिखगा। फ्ही उस दिन तेरे कोला तुगी दित्ती गेदियें 
नेमतें दी पुच्छ होग। (-8) 
आयतां-3 -सूरह-03. अल-अख रुकूअ-7 
(मक्का च नाजल होई ) 
शुरू अल्लाह दे नांऽ कन्नै जेहड़ा बड़ा मेहरबान, निहायत रैहम आहला ऐ। 
कसम ऐ जमान्ने दी। बेशकक इंसान घाटे च ऐ। मगर जिनें लोकें ईमान 
आनेआ (कायम कोता) ते नेक कर्म कोते ते इक-दूए गी सच्च दी हिदायत 
दित्ती ते इक दूए गी सबर-शुकर दी हिदायत दित्ती। (-3) 


524 


आयतां-9 न्सूरह-।04. अल-हु-म-जह रुकूअ-7 
(मक्का च नाजल होई ) 
शुरू अल्लाह दे नांऽ कन्नै जेहड़ा बड़ा मेहरबान, निहायत रैहम आहला ऐ। 
हर तान्ना मारने आहले ते ऐब (दोश) कड्ढने आहले दी तबाही ऐ। जिसने 
माल जमा कोता ते उसी गिनी-गिनियै रखदा ऐ। ते सोचदा ऐ जे ओहदा एह माल 
म्हेशां ओहदे कोल रौहने आहला ऐ। हरगिज ऐसा नेई ऐ, उसी मिंधी देने आहले 
थाहँरै च सुट्टी दित्ता जाहग। ते तुस केह जानो जे ओह्‌ मिंधी देने आहली थाहर 
कनेही ऐ। अल्लाह पासेआ मकाई गेदी अग्ग जेहड़ी दिलें तगर जाई पुज्जग। ते 
उसी ओहदे (अग्गी) च बंद करी दित्ता जाहग उच्चे-उच्चे सतूनें च। (-9) 
आयतां-5 नसूरह-05. अल-फील रुकूअ-7 
(मक्का च नाजल होई ) 
शुरू अल्लाह दे नांऽ कन्नै जेहड़ा बड़ा मेहरबान, निहायत रैहम आहला ऐ। 
क्या तुसें नेई दिक्खेआ जे तुंदे परवरदिगार ने हाथी आहलें कन्नै केह कीता। 
कया उसने (अल्लाह नै) उंदी जुगती गी असफल नेई करी दित्ता। ते उंदे पर डारें 
दे डार चिड़ियां भेजियां। जेहड़ियां उंदे पर कैंकरियां बर्‌हादियां हिंयां। फ्ही अल्लाह 
नै उनेंगी खाद्दे गेदे भुस्स (भोह) आहला लेखा करी ओड़ेआ। (-5) 
आयतां-4 -सूर्-06. कुरेशा रुकूअ-7 
(मक्का च नाजल होई ) 
शुरू अल्लाह दे नांऽ कन्नै जेहड़ा बड़ा मेहरबान, निहायत रैहम आहला ऐ। 
इस आस्तै जे कुरैश आद्दी होई गेदे हे, सरदी ते गरमी च सफर करने 
दे आद्‌दी। ते उनेंगी (कुरैश लोकें गी) चाही दा जे इस घर दे रब्ब (मालक) 
दी इबादत करन, जिसने उनेंगी भुक्ख च रुट्टी दित्ती ते डर-भे5 थमां सकून 
दित्ता। (-4) 
आयतां-7 -सूरह-07. अल-माऊन रुकूअ-7 
(मक्का च नाजल होई ) 
शुरू अल्लाह दे नां5 कन्नै जेहड़ा बड़ा मेहरबान, निहायत रैहम आहला ऐ। 
क्या तुसें उस माहनू गी दिक्खेआ जेहड़ा न्यां कीते जाने आहले दिनै 
गी नकारदा ऐ। एह उय्यै ऐ जेहड़ा जतीम गी धिक्के दिंदा ऐ। ते फकीर गी 

खाना खलाने दी हिदायत नेई करदा। ते तबाही ऐ ऐसे नमाजियें दी जेहड़े 
अपनी नमाज बारै अलगरज न। ओह्‌ जेहड़े दखावा करदे न ते जरूरत दियां 
सधारण ते ममूली चीजां बी, नेई दिंदे। (-7) 
आयतां-3 -सूरछ-08. अल-कौसर रुकूअ-7 
(मक्का च नाजल होई ) 
शुरू अल्लाह दे नां5 कन्नै जेहड़ा बड़ा मेहरबान, निहायत रैहम आहला ऐ। 
असें तुसेंगी कौसर अता कीता। इस करी अपने रब्ब आस्तै नमाज पढ़ो 
ते कुरबानी देओ। बेशकक तुंदा दुशमन गै बे-नामों-नशान रौहग। (-3) 
आयतां-6 नसूरह-09. अल-काफिरून रुकूअ-7 
(मक्का च नाजल होई ) 
शुरू अल्लाह दे नांऽ कन्नै जेहड़ा बड़ा मेहरबान, निहायत रैहम आहला ऐ। 
आखी देओ जे ऐ मुनकरो ! में उंदी इबादत कदें नेई करङ, जिंदी इबादत 
तुस करदे ओ। ते नां गै तुस उसदी (अल्लाह दी) इबादत करने आहले ओ, 
जिसदी इबादत में करनां ते में उंदी इबादत करने आहला नेई, जिंदी इबादत 
तुसें कीती ऐ। ते नां तुस उसदी इबादत करने आहले ओ जेहदी इबादत में 
करनां। तुंदे आस्तै तुंदा दीन (धर्म) ते मेरे आस्तै मेरा दीन। (-6) 
आयतां-3 -सूरह-॥।0. अन-नख रुकूअ-7 
(मदीना च नाज़ल होई ) 
शुरू अल्लाह दे नां5 कन्नै जेहड़ा बड़ा मेहरबान, निहायत रैहम आहला ऐ। 
जदूं अल्लाह दी मदद कन्नै जित्त हासिल होई जा। ते तुस दिक्खो जे लोक 
खुदा दे दीन च शामल होआ करदे न, झुंडें दे झुंड बनियै। उसलै अपने परवरदिगार 
दी खूबियें दा गुणगान (बड़ेआई दा बखान) करो, ते ओहदे 'शा अपनी गलतियें 
दी माफी मंग्गो, बेशकक ओह (अल्लाह) माफ करने आहला ऐ। (-3) 
आयतां-5 -सूरह-॥7. अल-लहब रुकूअ-7 
(मक्का च नाजल होई ) 
शुरू अल्लाह दे नांऽ कन्नै जेहड़ा बड़ा मेहरबान, निहायत रैहम आहूला एऐ। 

अबू लहब दे हत्थ त्रुटटी जाहन ते ओह्‌ बरबाद होई जा। नां ते उसदा माल 
ओहदे कम्म आया ते नां गै ओह्‌ जेहड़ा उसने कमाया हा। ओह्‌ तौलै गै मकी 
दी अग्गी च दाखल होग ते उसदी त्रीमत (घरैआली) बी जेहड़ी सिरे पर बालन 
चुक्कियै फिरदी ऐ। उसदे गले च बटोई दी रस्सी होग। (-5) 
आयतां-4 -सूरह-॥2. अल-इनख्लार रुकूअ-7 
(मक्का च नाजल होई ) 
शुरू अल्लाह दे नांऽ कन्नै जेहड़ा बड़ा मेहरबान, निहायत रैहम आहला ऐ। 
आखो जे अल्लाह इक्क ऐ। अल्लाह बे-नियाज ऐ। नां उसदी कोई 
लुआद (उलाद) ऐ ते नांऽ ओह्‌ कुसैदी उलाद। ते कोई बी उसदी बराबरी 
करने आहूला नेई। (।-4) 
आयतां-5 -सूरह 3. अल-फलक रुकूअ-7 
( मदीना च नाज़ल होई ) 
शुरू अल्लाह दे नांऽ कन्नै जेहड़ा बड़ा मेहरबान, निहायत रैहम आहला ऐ। 
आखो, में पनाह मंगना बड़लै दे मालक दी। हर चीजा दी बुराई थमां 
जेहड़ी उसने पैदा कोती। ते (रातीं दे) न्हेरे दी बुराई थमां जिसलै ओह्‌ घनोई 
जा। ते गंडा-तबीत (पढ़ियै फूकां मारने) आहले दी बुराई कोला। ते ईरखा 
(हसद्‌) करने आहले दी बुराई कोला जिसलै ओह्‌ ईरखा करै। (-5) 
आयतां-6 न्सूरह-१4. अन-नारस रुकूअ-१ 
(मदीना च नाज़ल होई) 
शुरू अल्लाह दे नां5 कन्नै जेहड़ा बड़ा मेहरबान, निहायत रैहम आहला ऐ। 
आखो, में पनाह चाहन्ना लोकें दे परवरदिगार कोला, लोकें दे बादशाह 
कोला, लोकें दे खुदा (माबूद) कोला। खतोले (वसवसे) पैदा करने आहले 
(शतान) दी बुराई कोला जेहूड़ा खतोला पाइयै छप्पी जा। जेहड़ा लोकें दे मनें 
च खतोला पांदा ऐ (चाहे ओह्‌) जिनमें चा होऐ जां इंसानें चा। (-6) 

